
# Text

ṛgveda-saṁhitā

maṇḍala 1

agnim īḻe purohitaṁ yajñasya devam ṛtvijam |
hotāraṁ ratnadhātamam || RV_1,001.01

agniḥ pūrvebhir ṛṣibhir īḍyo nūtanair uta |
sa devām̐ eha vakṣati || RV_1,001.02

agninā rayim aśnavat poṣam eva dive-dive |
yaśasaṁ vīravattamam || RV_1,001.03

agne yaṁ yajñam adhvaraṁ viśvataḥ paribhūr asi |
sa id deveṣu gacchati || RV_1,001.04

agnir hotā kavikratuḥ satyaś citraśravastamaḥ |
devo devebhir ā gamat || RV_1,001.05

yad aṅga dāśuṣe tvam agne bhadraṁ kariṣyasi |
tavet tat satyam aṅgiraḥ || RV_1,001.06

upa tvāgne dive-dive doṣāvastar dhiyā vayam |
namo bharanta emasi || RV_1,001.07

rājantam adhvarāṇāṁ gopām ṛtasya dīdivim |
vardhamānaṁ sve dame || RV_1,001.08

sa naḥ piteva sūnave 'gne sūpāyano bhava |
sacasvā naḥ svastaye || RV_1,001.09

vāyav ā yāhi darśateme somā araṁkṛtāḥ |
teṣām pāhi śrudhī havam || RV_1,002.01

vāya ukthebhir jarante tvām acchā jaritāraḥ |
sutasomā aharvidaḥ || RV_1,002.02

vāyo tava prapṛñcatī dhenā jigāti dāśuṣe |
urūcī somapītaye || RV_1,002.03

indravāyū ime sutā upa prayobhir ā gatam |
indavo vām uśanti hi || RV_1,002.04

vāyav indraś ca cetathaḥ sutānāṁ vājinīvasū |
tāv ā yātam upa dravat || RV_1,002.05

vāyav indraś ca sunvata ā yātam upa niṣkṛtam |
makṣv i1tthā dhiyā narā || RV_1,002.06

mitraṁ huve pūtadakṣaṁ varuṇaṁ ca riśādasam |
dhiyaṁ ghṛtācīṁ sādhantā || RV_1,002.07

ṛtena mitrāvaruṇāv ṛtāvṛdhāv ṛtaspṛśā |
kratum bṛhantam āśāthe || RV_1,002.08

kavī no mitrāvaruṇā tuvijātā urukṣayā |
dakṣaṁ dadhāte apasam || RV_1,002.09

aśvinā yajvarīr iṣo dravatpāṇī śubhas patī |
purubhujā canasyatam || RV_1,003.01

aśvinā purudaṁsasā narā śavīrayā dhiyā |
dhiṣṇyā vanataṁ giraḥ || RV_1,003.02

dasrā yuvākavaḥ sutā nāsatyā vṛktabarhiṣaḥ |
ā yātaṁ rudravartanī || RV_1,003.03

indrā yāhi citrabhāno sutā ime tvāyavaḥ |
aṇvībhis tanā pūtāsaḥ || RV_1,003.04

indrā yāhi dhiyeṣito viprajūtaḥ sutāvataḥ |
upa brahmāṇi vāghataḥ || RV_1,003.05

indrā yāhi tūtujāna upa brahmāṇi harivaḥ |
sute dadhiṣva naś canaḥ || RV_1,003.06

omāsaś carṣaṇīdhṛto viśve devāsa ā gata |
dāśvāṁso dāśuṣaḥ sutam || RV_1,003.07

viśve devāso apturaḥ sutam ā ganta tūrṇayaḥ |
usrā iva svasarāṇi || RV_1,003.08

viśve devāso asridha ehimāyāso adruhaḥ |
medhaṁ juṣanta vahnayaḥ || RV_1,003.09

pāvakā naḥ sarasvatī vājebhir vājinīvatī |
yajñaṁ vaṣṭu dhiyāvasuḥ || RV_1,003.10

codayitrī sūnṛtānāṁ cetantī sumatīnām |
yajñaṁ dadhe sarasvatī || RV_1,003.11

maho arṇaḥ sarasvatī pra cetayati ketunā |
dhiyo viśvā vi rājati || RV_1,003.12

surūpakṛtnum ūtaye sudughām iva goduhe |
juhūmasi dyavi-dyavi || RV_1,004.01

upa naḥ savanā gahi somasya somapāḥ piba |
godā id revato madaḥ || RV_1,004.02

athā te antamānāṁ vidyāma sumatīnām |
mā no ati khya ā gahi || RV_1,004.03

parehi vigram astṛtam indram pṛcchā vipaścitam |
yas te sakhibhya ā varam || RV_1,004.04

uta bruvantu no nido nir anyataś cid ārata |
dadhānā indra id duvaḥ || RV_1,004.05

uta naḥ subhagām̐ arir voceyur dasma kṛṣṭayaḥ |
syāmed indrasya śarmaṇi || RV_1,004.06

em āśum āśave bhara yajñaśriyaṁ nṛmādanam |
patayan mandayatsakham || RV_1,004.07

asya pītvā śatakrato ghano vṛtrāṇām abhavaḥ |
prāvo vājeṣu vājinam || RV_1,004.08

taṁ tvā vājeṣu vājinaṁ vājayāmaḥ śatakrato |
dhanānām indra sātaye || RV_1,004.09

yo rāyo3 'vanir mahān supāraḥ sunvataḥ sakhā |
tasmā indrāya gāyata || RV_1,004.10

ā tv etā ni ṣīdatendram abhi pra gāyata |
sakhāyaḥ stomavāhasaḥ || RV_1,005.01

purūtamam purūṇām īśānaṁ vāryāṇām |
indraṁ some sacā sute || RV_1,005.02

sa ghā no yoga ā bhuvat sa rāye sa puraṁdhyām |
gamad vājebhir ā sa naḥ || RV_1,005.03

yasya saṁsthe na vṛṇvate harī samatsu śatravaḥ |
tasmā indrāya gāyata || RV_1,005.04

sutapāvne sutā ime śucayo yanti vītaye |
somāso dadhyāśiraḥ || RV_1,005.05

tvaṁ sutasya pītaye sadyo vṛddho ajāyathāḥ |
indra jyaiṣṭhyāya sukrato || RV_1,005.06

ā tvā viśantv āśavaḥ somāsa indra girvaṇaḥ |
śaṁ te santu pracetase || RV_1,005.07

tvāṁ stomā avīvṛdhan tvām ukthā śatakrato |
tvāṁ vardhantu no giraḥ || RV_1,005.08

akṣitotiḥ saned imaṁ vājam indraḥ sahasriṇam |
yasmin viśvāni pauṁsyā || RV_1,005.09

mā no martā abhi druhan tanūnām indra girvaṇaḥ |
īśāno yavayā vadham || RV_1,005.10

yuñjanti bradhnam aruṣaṁ carantam pari tasthuṣaḥ |
rocante rocanā divi || RV_1,006.01

yuñjanty asya kāmyā harī vipakṣasā rathe |
śoṇā dhṛṣṇū nṛvāhasā || RV_1,006.02

ketuṁ kṛṇvann aketave peśo maryā apeśase |
sam uṣadbhir ajāyathāḥ || RV_1,006.03

ād aha svadhām anu punar garbhatvam erire |
dadhānā nāma yajñiyam || RV_1,006.04

vīḻu cid ārujatnubhir guhā cid indra vahnibhiḥ |
avinda usriyā anu || RV_1,006.05

devayanto yathā matim acchā vidadvasuṁ giraḥ |
mahām anūṣata śrutam || RV_1,006.06

indreṇa saṁ hi dṛkṣase saṁjagmāno abibhyuṣā |
mandū samānavarcasā || RV_1,006.07

anavadyair abhidyubhir makhaḥ sahasvad arcati |
gaṇair indrasya kāmyaiḥ || RV_1,006.08

ataḥ parijmann ā gahi divo vā rocanād adhi |
sam asminn ṛñjate giraḥ || RV_1,006.09

ito vā sātim īmahe divo vā pārthivād adhi |
indram maho vā rajasaḥ || RV_1,006.10

indram id gāthino bṛhad indram arkebhir arkiṇaḥ |
indraṁ vāṇīr anūṣata || RV_1,007.01

indra id dharyoḥ sacā sammiśla ā vacoyujā |
indro vajrī hiraṇyayaḥ || RV_1,007.02

indro dīrghāya cakṣasa ā sūryaṁ rohayad divi |
vi gobhir adrim airayat || RV_1,007.03

indra vājeṣu no 'va sahasrapradhaneṣu ca |
ugra ugrābhir ūtibhiḥ || RV_1,007.04

indraṁ vayam mahādhana indram arbhe havāmahe |
yujaṁ vṛtreṣu vajriṇam || RV_1,007.05

sa no vṛṣann amuṁ caruṁ satrādāvann apā vṛdhi |
asmabhyam apratiṣkutaḥ || RV_1,007.06

tuñje-tuñje ya uttare stomā indrasya vajriṇaḥ |
na vindhe asya suṣṭutim || RV_1,007.07

vṛṣā yūtheva vaṁsagaḥ kṛṣṭīr iyarty ojasā |
īśāno apratiṣkutaḥ || RV_1,007.08

ya ekaś carṣaṇīnāṁ vasūnām irajyati |
indraḥ pañca kṣitīnām || RV_1,007.09

indraṁ vo viśvatas pari havāmahe janebhyaḥ |
asmākam astu kevalaḥ || RV_1,007.10

endra sānasiṁ rayiṁ sajitvānaṁ sadāsaham |
varṣiṣṭham ūtaye bhara || RV_1,008.01

ni yena muṣṭihatyayā ni vṛtrā ruṇadhāmahai |
tvotāso ny arvatā || RV_1,008.02

indra tvotāsa ā vayaṁ vajraṁ ghanā dadīmahi |
jayema saṁ yudhi spṛdhaḥ || RV_1,008.03

vayaṁ śūrebhir astṛbhir indra tvayā yujā vayam |
sāsahyāma pṛtanyataḥ || RV_1,008.04

mahām̐ indraḥ paraś ca nu mahitvam astu vajriṇe |
dyaur na prathinā śavaḥ || RV_1,008.05

samohe vā ya āśata naras tokasya sanitau |
viprāso vā dhiyāyavaḥ || RV_1,008.06

yaḥ kukṣiḥ somapātamaḥ samudra iva pinvate |
urvīr āpo na kākudaḥ || RV_1,008.07

evā hy asya sūnṛtā virapśī gomatī mahī |
pakvā śākhā na dāśuṣe || RV_1,008.08

evā hi te vibhūtaya ūtaya indra māvate |
sadyaś cit santi dāśuṣe || RV_1,008.09

evā hy asya kāmyā stoma ukthaṁ ca śaṁsyā |
indrāya somapītaye || RV_1,008.10

indrehi matsy andhaso viśvebhiḥ somaparvabhiḥ |
mahām̐ abhiṣṭir ojasā || RV_1,009.01

em enaṁ sṛjatā sute mandim indrāya mandine |
cakriṁ viśvāni cakraye || RV_1,009.02

matsvā suśipra mandibhiḥ stomebhir viśvacarṣaṇe |
sacaiṣu savaneṣv ā || RV_1,009.03

asṛgram indra te giraḥ prati tvām ud ahāsata |
ajoṣā vṛṣabham patim || RV_1,009.04

saṁ codaya citram arvāg rādha indra vareṇyam |
asad it te vibhu prabhu || RV_1,009.05

asmān su tatra codayendra rāye rabhasvataḥ |
tuvidyumna yaśasvataḥ || RV_1,009.06

saṁ gomad indra vājavad asme pṛthu śravo bṛhat |
viśvāyur dhehy akṣitam || RV_1,009.07

asme dhehi śravo bṛhad dyumnaṁ sahasrasātamam |
indra tā rathinīr iṣaḥ || RV_1,009.08

vasor indraṁ vasupatiṁ gīrbhir gṛṇanta ṛgmiyam |
homa gantāram ūtaye || RV_1,009.09

sute-sute nyokase bṛhad bṛhata ed ariḥ |
indrāya śūṣam arcati || RV_1,009.10

gāyanti tvā gāyatriṇo 'rcanty arkam arkiṇaḥ |
brahmāṇas tvā śatakrata ud vaṁśam iva yemire || RV_1,010.01

yat sānoḥ sānum āruhad bhūry aspaṣṭa kartvam |
tad indro arthaṁ cetati yūthena vṛṣṇir ejati || RV_1,010.02

yukṣvā hi keśinā harī vṛṣaṇā kakṣyaprā |
athā na indra somapā girām upaśrutiṁ cara || RV_1,010.03

ehi stomām̐ abhi svarābhi gṛṇīhy ā ruva |
brahma ca no vaso sacendra yajñaṁ ca vardhaya || RV_1,010.04

uktham indrāya śaṁsyaṁ vardhanam puruniṣṣidhe |
śakro yathā suteṣu ṇo rāraṇat sakhyeṣu ca || RV_1,010.05

tam it sakhitva īmahe taṁ rāye taṁ suvīrye |
sa śakra uta naḥ śakad indro vasu dayamānaḥ || RV_1,010.06

suvivṛtaṁ sunirajam indra tvādātam id yaśaḥ |
gavām apa vrajaṁ vṛdhi kṛṇuṣva rādho adrivaḥ || RV_1,010.07

nahi tvā rodasī ubhe ṛghāyamāṇam invataḥ |
jeṣaḥ svarvatīr apaḥ saṁ gā asmabhyaṁ dhūnuhi || RV_1,010.08

āśrutkarṇa śrudhī havaṁ nū cid dadhiṣva me giraḥ |
indra stomam imam mama kṛṣvā yujaś cid antaram || RV_1,010.09

vidmā hi tvā vṛṣantamaṁ vājeṣu havanaśrutam |
vṛṣantamasya hūmaha ūtiṁ sahasrasātamām || RV_1,010.10

ā tū na indra kauśika mandasānaḥ sutam piba |
navyam āyuḥ pra sū tira kṛdhī sahasrasām ṛṣim || RV_1,010.11

pari tvā girvaṇo gira imā bhavantu viśvataḥ |
vṛddhāyum anu vṛddhayo juṣṭā bhavantu juṣṭayaḥ || RV_1,010.12

indraṁ viśvā avīvṛdhan samudravyacasaṁ giraḥ |
rathītamaṁ rathīnāṁ vājānāṁ satpatim patim || RV_1,011.01

sakhye ta indra vājino mā bhema śavasas pate |
tvām abhi pra ṇonumo jetāram aparājitam || RV_1,011.02

pūrvīr indrasya rātayo na vi dasyanty ūtayaḥ |
yadī vājasya gomataḥ stotṛbhyo maṁhate magham || RV_1,011.03

purām bhindur yuvā kavir amitaujā ajāyata |
indro viśvasya karmaṇo dhartā vajrī puruṣṭutaḥ || RV_1,011.04

tvaṁ valasya gomato 'pāvar adrivo bilam |
tvāṁ devā abibhyuṣas tujyamānāsa āviṣuḥ || RV_1,011.05

tavāhaṁ śūra rātibhiḥ praty āyaṁ sindhum āvadan |
upātiṣṭhanta girvaṇo viduṣ ṭe tasya kāravaḥ || RV_1,011.06

māyābhir indra māyinaṁ tvaṁ śuṣṇam avātiraḥ |
viduṣ ṭe tasya medhirās teṣāṁ śravāṁsy ut tira || RV_1,011.07

indram īśānam ojasābhi stomā anūṣata |
sahasraṁ yasya rātaya uta vā santi bhūyasīḥ || RV_1,011.08

agniṁ dūtaṁ vṛṇīmahe hotāraṁ viśvavedasam |
asya yajñasya sukratum || RV_1,012.01

agnim-agniṁ havīmabhiḥ sadā havanta viśpatim |
havyavāham purupriyam || RV_1,012.02

agne devām̐ ihā vaha jajñāno vṛktabarhiṣe |
asi hotā na īḍyaḥ || RV_1,012.03

tām̐ uśato vi bodhaya yad agne yāsi dūtyam |
devair ā satsi barhiṣi || RV_1,012.04

ghṛtāhavana dīdivaḥ prati ṣma riṣato daha |
agne tvaṁ rakṣasvinaḥ || RV_1,012.05

agnināgniḥ sam idhyate kavir gṛhapatir yuvā |
havyavāḍ juhvāsyaḥ || RV_1,012.06

kavim agnim upa stuhi satyadharmāṇam adhvare |
devam amīvacātanam || RV_1,012.07

yas tvām agne haviṣpatir dūtaṁ deva saparyati |
tasya sma prāvitā bhava || RV_1,012.08

yo agniṁ devavītaye haviṣmām̐ āvivāsati |
tasmai pāvaka mṛḻaya || RV_1,012.09

sa naḥ pāvaka dīdivo 'gne devām̐ ihā vaha |
upa yajñaṁ haviś ca naḥ || RV_1,012.10

sa naḥ stavāna ā bhara gāyatreṇa navīyasā |
rayiṁ vīravatīm iṣam || RV_1,012.11

agne śukreṇa śociṣā viśvābhir devahūtibhiḥ |
imaṁ stomaṁ juṣasva naḥ || RV_1,012.12

susamiddho na ā vaha devām̐ agne haviṣmate |
hotaḥ pāvaka yakṣi ca || RV_1,013.01

madhumantaṁ tanūnapād yajñaṁ deveṣu naḥ kave |
adyā kṛṇuhi vītaye || RV_1,013.02

narāśaṁsam iha priyam asmin yajña upa hvaye |
madhujihvaṁ haviṣkṛtam || RV_1,013.03

agne sukhatame rathe devām̐ īḻita ā vaha |
asi hotā manurhitaḥ || RV_1,013.04

stṛṇīta barhir ānuṣag ghṛtapṛṣṭham manīṣiṇaḥ |
yatrāmṛtasya cakṣaṇam || RV_1,013.05

vi śrayantām ṛtāvṛdho dvāro devīr asaścataḥ |
adyā nūnaṁ ca yaṣṭave || RV_1,013.06

naktoṣāsā supeśasāsmin yajña upa hvaye |
idaṁ no barhir āsade || RV_1,013.07

tā sujihvā upa hvaye hotārā daivyā kavī |
yajñaṁ no yakṣatām imam || RV_1,013.08

iḻā sarasvatī mahī tisro devīr mayobhuvaḥ |
barhiḥ sīdantv asridhaḥ || RV_1,013.09

iha tvaṣṭāram agriyaṁ viśvarūpam upa hvaye |
asmākam astu kevalaḥ || RV_1,013.10

ava sṛjā vanaspate deva devebhyo haviḥ |
pra dātur astu cetanam || RV_1,013.11

svāhā yajñaṁ kṛṇotanendrāya yajvano gṛhe |
tatra devām̐ upa hvaye || RV_1,013.12

aibhir agne duvo giro viśvebhiḥ somapītaye |
devebhir yāhi yakṣi ca || RV_1,014.01

ā tvā kaṇvā ahūṣata gṛṇanti vipra te dhiyaḥ |
devebhir agna ā gahi || RV_1,014.02

indravāyū bṛhaspatim mitrāgnim pūṣaṇam bhagam |
ādityān mārutaṁ gaṇam || RV_1,014.03

pra vo bhriyanta indavo matsarā mādayiṣṇavaḥ |
drapsā madhvaś camūṣadaḥ || RV_1,014.04

īḻate tvām avasyavaḥ kaṇvāso vṛktabarhiṣaḥ |
haviṣmanto araṁkṛtaḥ || RV_1,014.05

ghṛtapṛṣṭhā manoyujo ye tvā vahanti vahnayaḥ |
ā devān somapītaye || RV_1,014.06

tān yajatrām̐ ṛtāvṛdho 'gne patnīvatas kṛdhi |
madhvaḥ sujihva pāyaya || RV_1,014.07

ye yajatrā ya īḍyās te te pibantu jihvayā |
madhor agne vaṣaṭkṛti || RV_1,014.08

ākīṁ sūryasya rocanād viśvān devām̐ uṣarbudhaḥ |
vipro hoteha vakṣati || RV_1,014.09

viśvebhiḥ somyam madhv agna indreṇa vāyunā |
pibā mitrasya dhāmabhiḥ || RV_1,014.10

tvaṁ hotā manurhito 'gne yajñeṣu sīdasi |
semaṁ no adhvaraṁ yaja || RV_1,014.11

yukṣvā hy aruṣī rathe harito deva rohitaḥ |
tābhir devām̐ ihā vaha || RV_1,014.12

indra somam piba ṛtunā tvā viśantv indavaḥ |
matsarāsas tadokasaḥ || RV_1,015.01

marutaḥ pibata ṛtunā potrād yajñam punītana |
yūyaṁ hi ṣṭhā sudānavaḥ || RV_1,015.02

abhi yajñaṁ gṛṇīhi no gnāvo neṣṭaḥ piba ṛtunā |
tvaṁ hi ratnadhā asi || RV_1,015.03

agne devām̐ ihā vaha sādayā yoniṣu triṣu |
pari bhūṣa piba ṛtunā || RV_1,015.04

brāhmaṇād indra rādhasaḥ pibā somam ṛtūm̐r anu |
taved dhi sakhyam astṛtam || RV_1,015.05

yuvaṁ dakṣaṁ dhṛtavrata mitrāvaruṇa dūḻabham |
ṛtunā yajñam āśāthe || RV_1,015.06

draviṇodā draviṇaso grāvahastāso adhvare |
yajñeṣu devam īḻate || RV_1,015.07

draviṇodā dadātu no vasūni yāni śṛṇvire |
deveṣu tā vanāmahe || RV_1,015.08

draviṇodāḥ pipīṣati juhota pra ca tiṣṭhata |
neṣṭrād ṛtubhir iṣyata || RV_1,015.09

yat tvā turīyam ṛtubhir draviṇodo yajāmahe |
adha smā no dadir bhava || RV_1,015.10

aśvinā pibatam madhu dīdyagnī śucivratā |
ṛtunā yajñavāhasā || RV_1,015.11

gārhapatyena santya ṛtunā yajñanīr asi |
devān devayate yaja || RV_1,015.12

ā tvā vahantu harayo vṛṣaṇaṁ somapītaye |
indra tvā sūracakṣasaḥ || RV_1,016.01

imā dhānā ghṛtasnuvo harī ihopa vakṣataḥ |
indraṁ sukhatame rathe || RV_1,016.02

indram prātar havāmaha indram prayaty adhvare |
indraṁ somasya pītaye || RV_1,016.03

upa naḥ sutam ā gahi haribhir indra keśibhiḥ |
sute hi tvā havāmahe || RV_1,016.04

semaṁ naḥ stomam ā gahy upedaṁ savanaṁ sutam |
gauro na tṛṣitaḥ piba || RV_1,016.05

ime somāsa indavaḥ sutāso adhi barhiṣi |
tām̐ indra sahase piba || RV_1,016.06

ayaṁ te stomo agriyo hṛdispṛg astu śaṁtamaḥ |
athā somaṁ sutam piba || RV_1,016.07

viśvam it savanaṁ sutam indro madāya gacchati |
vṛtrahā somapītaye || RV_1,016.08

semaṁ naḥ kāmam ā pṛṇa gobhir aśvaiḥ śatakrato |
stavāma tvā svādhyaḥ || RV_1,016.09

indrāvaruṇayor ahaṁ samrājor ava ā vṛṇe |
tā no mṛḻāta īdṛśe || RV_1,017.01

gantārā hi stho 'vase havaṁ viprasya māvataḥ |
dhartārā carṣaṇīnām || RV_1,017.02

anukāmaṁ tarpayethām indrāvaruṇa rāya ā |
tā vāṁ nediṣṭham īmahe || RV_1,017.03

yuvāku hi śacīnāṁ yuvāku sumatīnām |
bhūyāma vājadāvnām || RV_1,017.04

indraḥ sahasradāvnāṁ varuṇaḥ śaṁsyānām |
kratur bhavaty ukthyaḥ || RV_1,017.05

tayor id avasā vayaṁ sanema ni ca dhīmahi |
syād uta prarecanam || RV_1,017.06

indrāvaruṇa vām ahaṁ huve citrāya rādhase |
asmān su jigyuṣas kṛtam || RV_1,017.07

indrāvaruṇa nū nu vāṁ siṣāsantīṣu dhīṣv ā |
asmabhyaṁ śarma yacchatam || RV_1,017.08

pra vām aśnotu suṣṭutir indrāvaruṇa yāṁ huve |
yām ṛdhāthe sadhastutim || RV_1,017.09

somānaṁ svaraṇaṁ kṛṇuhi brahmaṇas pate |
kakṣīvantaṁ ya auśijaḥ || RV_1,018.01

yo revān yo amīvahā vasuvit puṣṭivardhanaḥ |
sa naḥ siṣaktu yas turaḥ || RV_1,018.02

mā naḥ śaṁso araruṣo dhūrtiḥ praṇaṅ martyasya |
rakṣā ṇo brahmaṇas pate || RV_1,018.03

sa ghā vīro na riṣyati yam indro brahmaṇas patiḥ |
somo hinoti martyam || RV_1,018.04

tvaṁ tam brahmaṇas pate soma indraś ca martyam |
dakṣiṇā pātv aṁhasaḥ || RV_1,018.05

sadasas patim adbhutam priyam indrasya kāmyam |
sanim medhām ayāsiṣam || RV_1,018.06

yasmād ṛte na sidhyati yajño vipaścitaś cana |
sa dhīnāṁ yogam invati || RV_1,018.07

ād ṛdhnoti haviṣkṛtim prāñcaṁ kṛṇoty adhvaram |
hotrā deveṣu gacchati || RV_1,018.08

narāśaṁsaṁ sudhṛṣṭamam apaśyaṁ saprathastamam |
divo na sadmamakhasam || RV_1,018.09

prati tyaṁ cārum adhvaraṁ gopīthāya pra hūyase |
marudbhir agna ā gahi || RV_1,019.01

nahi devo na martyo mahas tava kratum paraḥ |
marudbhir agna ā gahi || RV_1,019.02

ye maho rajaso vidur viśve devāso adruhaḥ |
marudbhir agna ā gahi || RV_1,019.03

ya ugrā arkam ānṛcur anādhṛṣṭāsa ojasā |
marudbhir agna ā gahi || RV_1,019.04

ye śubhrā ghoravarpasaḥ sukṣatrāso riśādasaḥ |
marudbhir agna ā gahi || RV_1,019.05

ye nākasyādhi rocane divi devāsa āsate |
marudbhir agna ā gahi || RV_1,019.06

ya īṅkhayanti parvatān tiraḥ samudram arṇavam |
marudbhir agna ā gahi || RV_1,019.07

ā ye tanvanti raśmibhis tiraḥ samudram ojasā |
marudbhir agna ā gahi || RV_1,019.08

abhi tvā pūrvapītaye sṛjāmi somyam madhu |
marudbhir agna ā gahi || RV_1,019.09

ayaṁ devāya janmane stomo viprebhir āsayā |
akāri ratnadhātamaḥ || RV_1,020.01

ya indrāya vacoyujā tatakṣur manasā harī |
śamībhir yajñam āśata || RV_1,020.02

takṣan nāsatyābhyām parijmānaṁ sukhaṁ ratham |
takṣan dhenuṁ sabardughām || RV_1,020.03

yuvānā pitarā punaḥ satyamantrā ṛjūyavaḥ |
ṛbhavo viṣṭy akrata || RV_1,020.04

saṁ vo madāso agmatendreṇa ca marutvatā |
ādityebhiś ca rājabhiḥ || RV_1,020.05

uta tyaṁ camasaṁ navaṁ tvaṣṭur devasya niṣkṛtam |
akarta caturaḥ punaḥ || RV_1,020.06

te no ratnāni dhattana trir ā sāptāni sunvate |
ekam-ekaṁ suśastibhiḥ || RV_1,020.07

adhārayanta vahnayo 'bhajanta sukṛtyayā |
bhāgaṁ deveṣu yajñiyam || RV_1,020.08

ihendrāgnī upa hvaye tayor it stomam uśmasi |
tā somaṁ somapātamā || RV_1,021.01

tā yajñeṣu pra śaṁsatendrāgnī śumbhatā naraḥ |
tā gāyatreṣu gāyata || RV_1,021.02

tā mitrasya praśastaya indrāgnī tā havāmahe |
somapā somapītaye || RV_1,021.03

ugrā santā havāmaha upedaṁ savanaṁ sutam |
indrāgnī eha gacchatām || RV_1,021.04

tā mahāntā sadaspatī indrāgnī rakṣa ubjatam |
aprajāḥ santv atriṇaḥ || RV_1,021.05

tena satyena jāgṛtam adhi pracetune pade |
indrāgnī śarma yacchatam || RV_1,021.06

prātaryujā vi bodhayāśvināv eha gacchatām |
asya somasya pītaye || RV_1,022.01

yā surathā rathītamobhā devā divispṛśā |
aśvinā tā havāmahe || RV_1,022.02

yā vāṁ kaśā madhumaty aśvinā sūnṛtāvatī |
tayā yajñam mimikṣatam || RV_1,022.03

nahi vām asti dūrake yatrā rathena gacchathaḥ |
aśvinā somino gṛham || RV_1,022.04

hiraṇyapāṇim ūtaye savitāram upa hvaye |
sa cettā devatā padam || RV_1,022.05

apāṁ napātam avase savitāram upa stuhi |
tasya vratāny uśmasi || RV_1,022.06

vibhaktāraṁ havāmahe vasoś citrasya rādhasaḥ |
savitāraṁ nṛcakṣasam || RV_1,022.07

sakhāya ā ni ṣīdata savitā stomyo nu naḥ |
dātā rādhāṁsi śumbhati || RV_1,022.08

agne patnīr ihā vaha devānām uśatīr upa |
tvaṣṭāraṁ somapītaye || RV_1,022.09

ā gnā agna ihāvase hotrāṁ yaviṣṭha bhāratīm |
varūtrīṁ dhiṣaṇāṁ vaha || RV_1,022.10

abhi no devīr avasā mahaḥ śarmaṇā nṛpatnīḥ |
acchinnapatrāḥ sacantām || RV_1,022.11

ihendrāṇīm upa hvaye varuṇānīṁ svastaye |
agnāyīṁ somapītaye || RV_1,022.12

mahī dyauḥ pṛthivī ca na imaṁ yajñam mimikṣatām |
pipṛtāṁ no bharīmabhiḥ || RV_1,022.13

tayor id ghṛtavat payo viprā rihanti dhītibhiḥ |
gandharvasya dhruve pade || RV_1,022.14

syonā pṛthivi bhavānṛkṣarā niveśanī |
yacchā naḥ śarma saprathaḥ || RV_1,022.15

ato devā avantu no yato viṣṇur vicakrame |
pṛthivyāḥ sapta dhāmabhiḥ || RV_1,022.16

idaṁ viṣṇur vi cakrame tredhā ni dadhe padam |
samūḻham asya pāṁsure || RV_1,022.17

trīṇi padā vi cakrame viṣṇur gopā adābhyaḥ |
ato dharmāṇi dhārayan || RV_1,022.18

viṣṇoḥ karmāṇi paśyata yato vratāni paspaśe |
indrasya yujyaḥ sakhā || RV_1,022.19

tad viṣṇoḥ paramam padaṁ sadā paśyanti sūrayaḥ |
divīva cakṣur ātatam || RV_1,022.20

tad viprāso vipanyavo jāgṛvāṁsaḥ sam indhate |
viṣṇor yat paramam padam || RV_1,022.21

tīvrāḥ somāsa ā gahy āśīrvantaḥ sutā ime |
vāyo tān prasthitān piba || RV_1,023.01

ubhā devā divispṛśendravāyū havāmahe |
asya somasya pītaye || RV_1,023.02

indravāyū manojuvā viprā havanta ūtaye |
sahasrākṣā dhiyas patī || RV_1,023.03

mitraṁ vayaṁ havāmahe varuṇaṁ somapītaye |
jajñānā pūtadakṣasā || RV_1,023.04

ṛtena yāv ṛtāvṛdhāv ṛtasya jyotiṣas patī |
tā mitrāvaruṇā huve || RV_1,023.05

varuṇaḥ prāvitā bhuvan mitro viśvābhir ūtibhiḥ |
karatāṁ naḥ surādhasaḥ || RV_1,023.06

marutvantaṁ havāmaha indram ā somapītaye |
sajūr gaṇena tṛmpatu || RV_1,023.07

indrajyeṣṭhā marudgaṇā devāsaḥ pūṣarātayaḥ |
viśve mama śrutā havam || RV_1,023.08

hata vṛtraṁ sudānava indreṇa sahasā yujā |
mā no duḥśaṁsa īśata || RV_1,023.09

viśvān devān havāmahe marutaḥ somapītaye |
ugrā hi pṛśnimātaraḥ || RV_1,023.10

jayatām iva tanyatur marutām eti dhṛṣṇuyā |
yac chubhaṁ yāthanā naraḥ || RV_1,023.11

haskārād vidyutas pary ato jātā avantu naḥ |
maruto mṛḻayantu naḥ || RV_1,023.12

ā pūṣañ citrabarhiṣam āghṛṇe dharuṇaṁ divaḥ |
ājā naṣṭaṁ yathā paśum || RV_1,023.13

pūṣā rājānam āghṛṇir apagūḻhaṁ guhā hitam |
avindac citrabarhiṣam || RV_1,023.14

uto sa mahyam indubhiḥ ṣaḍ yuktām̐ anuseṣidhat |
gobhir yavaṁ na carkṛṣat || RV_1,023.15

ambayo yanty adhvabhir jāmayo adhvarīyatām |
pṛñcatīr madhunā payaḥ || RV_1,023.16

amūr yā upa sūrye yābhir vā sūryaḥ saha |
tā no hinvantv adhvaram || RV_1,023.17

apo devīr upa hvaye yatra gāvaḥ pibanti naḥ |
sindhubhyaḥ kartvaṁ haviḥ || RV_1,023.18

apsv a1ntar amṛtam apsu bheṣajam apām uta praśastaye |
devā bhavata vājinaḥ || RV_1,023.19

apsu me somo abravīd antar viśvāni bheṣajā |
agniṁ ca viśvaśambhuvam āpaś ca viśvabheṣajīḥ || RV_1,023.20

āpaḥ pṛṇīta bheṣajaṁ varūthaṁ tanve3 mama |
jyok ca sūryaṁ dṛśe || RV_1,023.21

idam āpaḥ pra vahata yat kiṁ ca duritam mayi |
yad vāham abhidudroha yad vā śepa utānṛtam || RV_1,023.22

āpo adyānv acāriṣaṁ rasena sam agasmahi |
payasvān agna ā gahi tam mā saṁ sṛja varcasā || RV_1,023.23

sam māgne varcasā sṛja sam prajayā sam āyuṣā |
vidyur me asya devā indro vidyāt saha ṛṣibhiḥ || RV_1,023.24

kasya nūnaṁ katamasyāmṛtānām manāmahe cāru devasya nāma |
ko no mahyā aditaye punar dāt pitaraṁ ca dṛśeyam mātaraṁ ca || RV_1,024.01

agner vayam prathamasyāmṛtānām manāmahe cāru devasya nāma |
sa no mahyā aditaye punar dāt pitaraṁ ca dṛśeyam mātaraṁ ca || RV_1,024.02

abhi tvā deva savitar īśānaṁ vāryāṇām |
sadāvan bhāgam īmahe || RV_1,024.03

yaś cid dhi ta itthā bhagaḥ śaśamānaḥ purā nidaḥ |
adveṣo hastayor dadhe || RV_1,024.04

bhagabhaktasya te vayam ud aśema tavāvasā |
mūrdhānaṁ rāya ārabhe || RV_1,024.05

nahi te kṣatraṁ na saho na manyuṁ vayaś canāmī patayanta āpuḥ |
nemā āpo animiṣaṁ carantīr na ye vātasya praminanty abhvam || RV_1,024.06

abudhne rājā varuṇo vanasyordhvaṁ stūpaṁ dadate pūtadakṣaḥ |
nīcīnāḥ sthur upari budhna eṣām asme antar nihitāḥ ketavaḥ syuḥ || RV_1,024.07

uruṁ hi rājā varuṇaś cakāra sūryāya panthām anvetavā u |
apade pādā pratidhātave 'kar utāpavaktā hṛdayāvidhaś cit || RV_1,024.08

śataṁ te rājan bhiṣajaḥ sahasram urvī gabhīrā sumatiṣ ṭe astu |
bādhasva dūre nirṛtim parācaiḥ kṛtaṁ cid enaḥ pra mumugdhy asmat || RV_1,024.09

amī ya ṛkṣā nihitāsa uccā naktaṁ dadṛśre kuha cid diveyuḥ |
adabdhāni varuṇasya vratāni vicākaśac candramā naktam eti || RV_1,024.10

tat tvā yāmi brahmaṇā vandamānas tad ā śāste yajamāno havirbhiḥ |
aheḻamāno varuṇeha bodhy uruśaṁsa mā na āyuḥ pra moṣīḥ || RV_1,024.11

tad in naktaṁ tad divā mahyam āhus tad ayaṁ keto hṛda ā vi caṣṭe |
śunaḥśepo yam ahvad gṛbhītaḥ so asmān rājā varuṇo mumoktu || RV_1,024.12

śunaḥśepo hy ahvad gṛbhītas triṣv ādityaṁ drupadeṣu baddhaḥ |
avainaṁ rājā varuṇaḥ sasṛjyād vidvām̐ adabdho vi mumoktu pāśān || RV_1,024.13

ava te heḻo varuṇa namobhir ava yajñebhir īmahe havirbhiḥ |
kṣayann asmabhyam asura pracetā rājann enāṁsi śiśrathaḥ kṛtāni || RV_1,024.14

ud uttamaṁ varuṇa pāśam asmad avādhamaṁ vi madhyamaṁ śrathāya |
athā vayam āditya vrate tavānāgaso aditaye syāma || RV_1,024.15

yac cid dhi te viśo yathā pra deva varuṇa vratam |
minīmasi dyavi-dyavi || RV_1,025.01

mā no vadhāya hatnave jihīḻānasya rīradhaḥ |
mā hṛṇānasya manyave || RV_1,025.02

vi mṛḻīkāya te mano rathīr aśvaṁ na saṁditam |
gīrbhir varuṇa sīmahi || RV_1,025.03

parā hi me vimanyavaḥ patanti vasyaïṣṭaye |
vayo na vasatīr upa || RV_1,025.04

kadā kṣatraśriyaṁ naram ā varuṇaṁ karāmahe |
mṛḻīkāyorucakṣasam || RV_1,025.05

tad it samānam āśāte venantā na pra yucchataḥ |
dhṛtavratāya dāśuṣe || RV_1,025.06

vedā yo vīnām padam antarikṣeṇa patatām |
veda nāvaḥ samudriyaḥ || RV_1,025.07

veda māso dhṛtavrato dvādaśa prajāvataḥ |
vedā ya upajāyate || RV_1,025.08

veda vātasya vartanim uror ṛṣvasya bṛhataḥ |
vedā ye adhyāsate || RV_1,025.09

ni ṣasāda dhṛtavrato varuṇaḥ pastyā3sv ā |
sāmrājyāya sukratuḥ || RV_1,025.10

ato viśvāny adbhutā cikitvām̐ abhi paśyati |
kṛtāni yā ca kartvā || RV_1,025.11

sa no viśvāhā sukratur ādityaḥ supathā karat |
pra ṇa āyūṁṣi tāriṣat || RV_1,025.12

bibhrad drāpiṁ hiraṇyayaṁ varuṇo vasta nirṇijam |
pari spaśo ni ṣedire || RV_1,025.13

na yaṁ dipsanti dipsavo na druhvāṇo janānām |
na devam abhimātayaḥ || RV_1,025.14

uta yo mānuṣeṣv ā yaśaś cakre asāmy ā |
asmākam udareṣv ā || RV_1,025.15

parā me yanti dhītayo gāvo na gavyūtīr anu |
icchantīr urucakṣasam || RV_1,025.16

saṁ nu vocāvahai punar yato me madhv ābhṛtam |
hoteva kṣadase priyam || RV_1,025.17

darśaṁ nu viśvadarśataṁ darśaṁ ratham adhi kṣami |
etā juṣata me giraḥ || RV_1,025.18

imam me varuṇa śrudhī havam adyā ca mṛḻaya |
tvām avasyur ā cake || RV_1,025.19

tvaṁ viśvasya medhira divaś ca gmaś ca rājasi |
sa yāmani prati śrudhi || RV_1,025.20

ud uttamam mumugdhi no vi pāśam madhyamaṁ cṛta |
avādhamāni jīvase || RV_1,025.21

vasiṣvā hi miyedhya vastrāṇy ūrjām pate |
semaṁ no adhvaraṁ yaja || RV_1,026.01

ni no hotā vareṇyaḥ sadā yaviṣṭha manmabhiḥ |
agne divitmatā vacaḥ || RV_1,026.02

ā hi ṣmā sūnave pitāpir yajaty āpaye |
sakhā sakhye vareṇyaḥ || RV_1,026.03

ā no barhī riśādaso varuṇo mitro aryamā |
sīdantu manuṣo yathā || RV_1,026.04

pūrvya hotar asya no mandasva sakhyasya ca |
imā u ṣu śrudhī giraḥ || RV_1,026.05

yac cid dhi śaśvatā tanā devaṁ-devaṁ yajāmahe |
tve id dhūyate haviḥ || RV_1,026.06

priyo no astu viśpatir hotā mandro vareṇyaḥ |
priyāḥ svagnayo vayam || RV_1,026.07

svagnayo hi vāryaṁ devāso dadhire ca naḥ |
svagnayo manāmahe || RV_1,026.08

athā na ubhayeṣām amṛta martyānām |
mithaḥ santu praśastayaḥ || RV_1,026.09

viśvebhir agne agnibhir imaṁ yajñam idaṁ vacaḥ |
cano dhāḥ sahaso yaho || RV_1,026.10

aśvaṁ na tvā vāravantaṁ vandadhyā agniṁ namobhiḥ |
samrājantam adhvarāṇām || RV_1,027.01

sa ghā naḥ sūnuḥ śavasā pṛthupragāmā suśevaḥ |
mīḍhvām̐ asmākam babhūyāt || RV_1,027.02

sa no dūrāc cāsāc ca ni martyād aghāyoḥ |
pāhi sadam id viśvāyuḥ || RV_1,027.03

imam ū ṣu tvam asmākaṁ saniṁ gāyatraṁ navyāṁsam |
agne deveṣu pra vocaḥ || RV_1,027.04

ā no bhaja parameṣv ā vājeṣu madhyameṣu |
śikṣā vasvo antamasya || RV_1,027.05

vibhaktāsi citrabhāno sindhor ūrmā upāka ā |
sadyo dāśuṣe kṣarasi || RV_1,027.06

yam agne pṛtsu martyam avā vājeṣu yaṁ junāḥ |
sa yantā śaśvatīr iṣaḥ || RV_1,027.07

nakir asya sahantya paryetā kayasya cit |
vājo asti śravāyyaḥ || RV_1,027.08

sa vājaṁ viśvacarṣaṇir arvadbhir astu tarutā |
viprebhir astu sanitā || RV_1,027.09

jarābodha tad viviḍḍhi viśe-viśe yajñiyāya |
stomaṁ rudrāya dṛśīkam || RV_1,027.10

sa no mahām̐ animāno dhūmaketuḥ puruścandraḥ |
dhiye vājāya hinvatu || RV_1,027.11

sa revām̐ iva viśpatir daivyaḥ ketuḥ śṛṇotu naḥ |
ukthair agnir bṛhadbhānuḥ || RV_1,027.12

namo mahadbhyo namo arbhakebhyo namo yuvabhyo nama āśinebhyaḥ |
yajāma devān yadi śaknavāma mā jyāyasaḥ śaṁsam ā vṛkṣi devāḥ || RV_1,027.13

yatra grāvā pṛthubudhna ūrdhvo bhavati sotave |
ulūkhalasutānām aved v indra jalgulaḥ || RV_1,028.01

yatra dvāv iva jaghanādhiṣavaṇyā kṛtā |
ulūkhalasutānām aved v indra jalgulaḥ || RV_1,028.02

yatra nāry apacyavam upacyavaṁ ca śikṣate |
ulūkhalasutānām aved v indra jalgulaḥ || RV_1,028.03

yatra manthāṁ vibadhnate raśmīn yamitavā iva |
ulūkhalasutānām aved v indra jalgulaḥ || RV_1,028.04

yac cid dhi tvaṁ gṛhe-gṛha ulūkhalaka yujyase |
iha dyumattamaṁ vada jayatām iva dundubhiḥ || RV_1,028.05

uta sma te vanaspate vāto vi vāty agram it |
atho indrāya pātave sunu somam ulūkhala || RV_1,028.06

āyajī vājasātamā tā hy u1ccā vijarbhṛtaḥ |
harī ivāndhāṁsi bapsatā || RV_1,028.07

tā no adya vanaspatī ṛṣvāv ṛṣvebhiḥ sotṛbhiḥ |
indrāya madhumat sutam || RV_1,028.08

uc chiṣṭaṁ camvor bhara somam pavitra ā sṛja |
ni dhehi gor adhi tvaci || RV_1,028.09

yac cid dhi satya somapā anāśastā iva smasi |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.01

śiprin vājānām pate śacīvas tava daṁsanā |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.02

ni ṣvāpayā mithūdṛśā sastām abudhyamāne |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.03

sasantu tyā arātayo bodhantu śūra rātayaḥ |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.04

sam indra gardabham mṛṇa nuvantam pāpayāmuyā |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.05

patāti kuṇḍṛṇācyā dūraṁ vāto vanād adhi |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.06

sarvam parikrośaṁ jahi jambhayā kṛkadāśvam |
ā tū na indra śaṁsaya goṣv aśveṣu śubhriṣu sahasreṣu tuvīmagha || RV_1,029.07

ā va indraṁ kriviṁ yathā vājayantaḥ śatakratum |
maṁhiṣṭhaṁ siñca indubhiḥ || RV_1,030.01

śataṁ vā yaḥ śucīnāṁ sahasraṁ vā samāśirām |
ed u nimnaṁ na rīyate || RV_1,030.02

saṁ yan madāya śuṣmiṇa enā hy asyodare |
samudro na vyaco dadhe || RV_1,030.03

ayam u te sam atasi kapota iva garbhadhim |
vacas tac cin na ohase || RV_1,030.04

stotraṁ rādhānām pate girvāho vīra yasya te |
vibhūtir astu sūnṛtā || RV_1,030.05

ūrdhvas tiṣṭhā na ūtaye 'smin vāje śatakrato |
sam anyeṣu bravāvahai || RV_1,030.06

yoge-yoge tavastaraṁ vāje-vāje havāmahe |
sakhāya indram ūtaye || RV_1,030.07

ā ghā gamad yadi śravat sahasriṇībhir ūtibhiḥ |
vājebhir upa no havam || RV_1,030.08

anu pratnasyaukaso huve tuvipratiṁ naram |
yaṁ te pūrvam pitā huve || RV_1,030.09

taṁ tvā vayaṁ viśvavārā śāsmahe puruhūta |
sakhe vaso jaritṛbhyaḥ || RV_1,030.10

asmākaṁ śipriṇīnāṁ somapāḥ somapāvnām |
sakhe vajrin sakhīnām || RV_1,030.11

tathā tad astu somapāḥ sakhe vajrin tathā kṛṇu |
yathā ta uśmasīṣṭaye || RV_1,030.12

revatīr naḥ sadhamāda indre santu tuvivājāḥ |
kṣumanto yābhir madema || RV_1,030.13

ā gha tvāvān tmanāptaḥ stotṛbhyo dhṛṣṇav iyānaḥ |
ṛṇor akṣaṁ na cakryoḥ || RV_1,030.14

ā yad duvaḥ śatakratav ā kāmaṁ jaritṝṇām |
ṛṇor akṣaṁ na śacībhiḥ || RV_1,030.15

śaśvad indraḥ popruthadbhir jigāya nānadadbhiḥ śāśvasadbhir dhanāni |
sa no hiraṇyarathaṁ daṁsanāvān sa naḥ sanitā sanaye sa no 'dāt || RV_1,030.16

āśvināv aśvāvatyeṣā yātaṁ śavīrayā |
gomad dasrā hiraṇyavat || RV_1,030.17

samānayojano hi vāṁ ratho dasrāv amartyaḥ |
samudre aśvineyate || RV_1,030.18

ny a1ghnyasya mūrdhani cakraṁ rathasya yemathuḥ |
pari dyām anyad īyate || RV_1,030.19

kas ta uṣaḥ kadhapriye bhuje marto amartye |
kaṁ nakṣase vibhāvari || RV_1,030.20

vayaṁ hi te amanmahy āntād ā parākāt |
aśve na citre aruṣi || RV_1,030.21

tvaṁ tyebhir ā gahi vājebhir duhitar divaḥ |
asme rayiṁ ni dhāraya || RV_1,030.22

tvam agne prathamo aṅgirā ṛṣir devo devānām abhavaḥ śivaḥ sakhā |
tava vrate kavayo vidmanāpaso 'jāyanta maruto bhrājadṛṣṭayaḥ || RV_1,031.01

tvam agne prathamo aṅgirastamaḥ kavir devānām pari bhūṣasi vratam |
vibhur viśvasmai bhuvanāya medhiro dvimātā śayuḥ katidhā cid āyave || RV_1,031.02

tvam agne prathamo mātariśvana āvir bhava sukratūyā vivasvate |
arejetāṁ rodasī hotṛvūrye 'saghnor bhāram ayajo maho vaso || RV_1,031.03

tvam agne manave dyām avāśayaḥ purūravase sukṛte sukṛttaraḥ |
śvātreṇa yat pitror mucyase pary ā tvā pūrvam anayann āparam punaḥ || RV_1,031.04

tvam agne vṛṣabhaḥ puṣṭivardhana udyatasruce bhavasi śravāyyaḥ |
ya āhutim pari vedā vaṣaṭkṛtim ekāyur agre viśa āvivāsasi || RV_1,031.05

tvam agne vṛjinavartaniṁ naraṁ sakman piparṣi vidathe vicarṣaṇe |
yaḥ śūrasātā paritakmye dhane dabhrebhiś cit samṛtā haṁsi bhūyasaḥ || RV_1,031.06

tvaṁ tam agne amṛtatva uttame martaṁ dadhāsi śravase dive-dive |
yas tātṛṣāṇa ubhayāya janmane mayaḥ kṛṇoṣi praya ā ca sūraye || RV_1,031.07

tvaṁ no agne sanaye dhanānāṁ yaśasaṁ kāruṁ kṛṇuhi stavānaḥ |
ṛdhyāma karmāpasā navena devair dyāvāpṛthivī prāvataṁ naḥ || RV_1,031.08

tvaṁ no agne pitror upastha ā devo deveṣv anavadya jāgṛviḥ |
tanūkṛd bodhi pramatiś ca kārave tvaṁ kalyāṇa vasu viśvam opiṣe || RV_1,031.09

tvam agne pramatis tvam pitāsi nas tvaṁ vayaskṛt tava jāmayo vayam |
saṁ tvā rāyaḥ śatinaḥ saṁ sahasriṇaḥ suvīraṁ yanti vratapām adābhya || RV_1,031.10

tvām agne prathamam āyum āyave devā akṛṇvan nahuṣasya viśpatim |
iḻām akṛṇvan manuṣasya śāsanīm pitur yat putro mamakasya jāyate || RV_1,031.11

tvaṁ no agne tava deva pāyubhir maghono rakṣa tanvaś ca vandya |
trātā tokasya tanaye gavām asy animeṣaṁ rakṣamāṇas tava vrate || RV_1,031.12

tvam agne yajyave pāyur antaro 'niṣaṅgāya caturakṣa idhyase |
yo rātahavyo 'vṛkāya dhāyase kīreś cin mantram manasā vanoṣi tam || RV_1,031.13

tvam agna uruśaṁsāya vāghate spārhaṁ yad rekṇaḥ paramaṁ vanoṣi tat |
ādhrasya cit pramatir ucyase pitā pra pākaṁ śāssi pra diśo viduṣṭaraḥ || RV_1,031.14

tvam agne prayatadakṣiṇaṁ naraṁ varmeva syūtam pari pāsi viśvataḥ |
svādukṣadmā yo vasatau syonakṛj jīvayājaṁ yajate sopamā divaḥ || RV_1,031.15

imām agne śaraṇim mīmṛṣo na imam adhvānaṁ yam agāma dūrāt |
āpiḥ pitā pramatiḥ somyānām bhṛmir asy ṛṣikṛn martyānām || RV_1,031.16

manuṣvad agne aṅgirasvad aṅgiro yayātivat sadane pūrvavac chuce |
accha yāhy ā vahā daivyaṁ janam ā sādaya barhiṣi yakṣi ca priyam || RV_1,031.17

etenāgne brahmaṇā vāvṛdhasva śaktī vā yat te cakṛmā vidā vā |
uta pra ṇeṣy abhi vasyo asmān saṁ naḥ sṛja sumatyā vājavatyā || RV_1,031.18

indrasya nu vīryāṇi pra vocaṁ yāni cakāra prathamāni vajrī |
ahann ahim anv apas tatarda pra vakṣaṇā abhinat parvatānām || RV_1,032.01

ahann ahim parvate śiśriyāṇaṁ tvaṣṭāsmai vajraṁ svaryaṁ tatakṣa |
vāśrā iva dhenavaḥ syandamānā añjaḥ samudram ava jagmur āpaḥ || RV_1,032.02

vṛṣāyamāṇo 'vṛṇīta somaṁ trikadrukeṣv apibat sutasya |
ā sāyakam maghavādatta vajram ahann enam prathamajām ahīnām || RV_1,032.03

yad indrāhan prathamajām ahīnām ān māyinām amināḥ prota māyāḥ |
āt sūryaṁ janayan dyām uṣāsaṁ tādītnā śatruṁ na kilā vivitse || RV_1,032.04

ahan vṛtraṁ vṛtrataraṁ vyaṁsam indro vajreṇa mahatā vadhena |
skandhāṁsīva kuliśenā vivṛkṇāhiḥ śayata upapṛk pṛthivyāḥ || RV_1,032.05

ayoddheva durmada ā hi juhve mahāvīraṁ tuvibādham ṛjīṣam |
nātārīd asya samṛtiṁ vadhānāṁ saṁ rujānāḥ pipiṣa indraśatruḥ || RV_1,032.06

apād ahasto apṛtanyad indram āsya vajram adhi sānau jaghāna |
vṛṣṇo vadhriḥ pratimānam bubhūṣan purutrā vṛtro aśayad vyastaḥ || RV_1,032.07

nadaṁ na bhinnam amuyā śayānam mano ruhāṇā ati yanty āpaḥ |
yāś cid vṛtro mahinā paryatiṣṭhat tāsām ahiḥ patsutaḥśīr babhūva || RV_1,032.08

nīcāvayā abhavad vṛtraputrendro asyā ava vadhar jabhāra |
uttarā sūr adharaḥ putra āsīd dānuḥ śaye sahavatsā na dhenuḥ || RV_1,032.09

atiṣṭhantīnām aniveśanānāṁ kāṣṭhānām madhye nihitaṁ śarīram |
vṛtrasya niṇyaṁ vi caranty āpo dīrghaṁ tama āśayad indraśatruḥ || RV_1,032.10

dāsapatnīr ahigopā atiṣṭhan niruddhā āpaḥ paṇineva gāvaḥ |
apām bilam apihitaṁ yad āsīd vṛtraṁ jaghanvām̐ apa tad vavāra || RV_1,032.11

aśvyo vāro abhavas tad indra sṛke yat tvā pratyahan deva ekaḥ |
ajayo gā ajayaḥ śūra somam avāsṛjaḥ sartave sapta sindhūn || RV_1,032.12

nāsmai vidyun na tanyatuḥ siṣedha na yām miham akirad dhrāduniṁ ca |
indraś ca yad yuyudhāte ahiś cotāparībhyo maghavā vi jigye || RV_1,032.13

aher yātāraṁ kam apaśya indra hṛdi yat te jaghnuṣo bhīr agacchat |
nava ca yan navatiṁ ca sravantīḥ śyeno na bhīto ataro rajāṁsi || RV_1,032.14

indro yāto 'vasitasya rājā śamasya ca śṛṅgiṇo vajrabāhuḥ |
sed u rājā kṣayati carṣaṇīnām arān na nemiḥ pari tā babhūva || RV_1,032.15

etāyāmopa gavyanta indram asmākaṁ su pramatiṁ vāvṛdhāti |
anāmṛṇaḥ kuvid ād asya rāyo gavāṁ ketam param āvarjate naḥ || RV_1,033.01

uped ahaṁ dhanadām apratītaṁ juṣṭāṁ na śyeno vasatim patāmi |
indraṁ namasyann upamebhir arkair yaḥ stotṛbhyo havyo asti yāman || RV_1,033.02

ni sarvasena iṣudhīm̐r asakta sam aryo gā ajati yasya vaṣṭi |
coṣkūyamāṇa indra bhūri vāmam mā paṇir bhūr asmad adhi pravṛddha || RV_1,033.03

vadhīr hi dasyuṁ dhaninaṁ ghanenam̐ ekaś carann upaśākebhir indra |
dhanor adhi viṣuṇak te vy āyann ayajvānaḥ sanakāḥ pretim īyuḥ || RV_1,033.04

parā cic chīrṣā vavṛjus ta indrāyajvāno yajvabhiḥ spardhamānāḥ |
pra yad divo harivaḥ sthātar ugra nir avratām̐ adhamo rodasyoḥ || RV_1,033.05

ayuyutsann anavadyasya senām ayātayanta kṣitayo navagvāḥ |
vṛṣāyudho na vadhrayo niraṣṭāḥ pravadbhir indrāc citayanta āyan || RV_1,033.06

tvam etān rudato jakṣataś cāyodhayo rajasa indra pāre |
avādaho diva ā dasyum uccā pra sunvataḥ stuvataḥ śaṁsam āvaḥ || RV_1,033.07

cakrāṇāsaḥ parīṇaham pṛthivyā hiraṇyena maṇinā śumbhamānāḥ |
na hinvānāsas titirus ta indram pari spaśo adadhāt sūryeṇa || RV_1,033.08

pari yad indra rodasī ubhe abubhojīr mahinā viśvataḥ sīm |
amanyamānām̐ abhi manyamānair nir brahmabhir adhamo dasyum indra || RV_1,033.09

na ye divaḥ pṛthivyā antam āpur na māyābhir dhanadām paryabhūvan |
yujaṁ vajraṁ vṛṣabhaś cakra indro nir jyotiṣā tamaso gā adukṣat || RV_1,033.10

anu svadhām akṣarann āpo asyāvardhata madhya ā nāvyānām |
sadhrīcīnena manasā tam indra ojiṣṭhena hanmanāhann abhi dyūn || RV_1,033.11

ny āvidhyad ilībiśasya dṛḻhā vi śṛṅgiṇam abhinac chuṣṇam indraḥ |
yāvat taro maghavan yāvad ojo vajreṇa śatrum avadhīḥ pṛtanyum || RV_1,033.12

abhi sidhmo ajigād asya śatrūn vi tigmena vṛṣabheṇā puro 'bhet |
saṁ vajreṇāsṛjad vṛtram indraḥ pra svām matim atirac chāśadānaḥ || RV_1,033.13

āvaḥ kutsam indra yasmiñ cākan prāvo yudhyantaṁ vṛṣabhaṁ daśadyum |
śaphacyuto reṇur nakṣata dyām uc chvaitreyo nṛṣāhyāya tasthau || RV_1,033.14

āvaḥ śamaṁ vṛṣabhaṁ tugryāsu kṣetrajeṣe maghavañ chvitryaṁ gām |
jyok cid atra tasthivāṁso akrañ chatrūyatām adharā vedanākaḥ || RV_1,033.15

triś cin no adyā bhavataṁ navedasā vibhur vāṁ yāma uta rātir aśvinā |
yuvor hi yantraṁ himyeva vāsaso 'bhyāyaṁsenyā bhavatam manīṣibhiḥ || RV_1,034.01

trayaḥ pavayo madhuvāhane rathe somasya venām anu viśva id viduḥ |
trayaḥ skambhāsaḥ skabhitāsa ārabhe trir naktaṁ yāthas trir v aśvinā divā || RV_1,034.02

samāne ahan trir avadyagohanā trir adya yajñam madhunā mimikṣatam |
trir vājavatīr iṣo aśvinā yuvaṁ doṣā asmabhyam uṣasaś ca pinvatam || RV_1,034.03

trir vartir yātaṁ trir anuvrate jane triḥ suprāvye tredheva śikṣatam |
trir nāndyaṁ vahatam aśvinā yuvaṁ triḥ pṛkṣo asme akṣareva pinvatam || RV_1,034.04

trir no rayiṁ vahatam aśvinā yuvaṁ trir devatātā trir utāvataṁ dhiyaḥ |
triḥ saubhagatvaṁ trir uta śravāṁsi nas triṣṭhaṁ vāṁ sūre duhitā ruhad ratham || RV_1,034.05

trir no aśvinā divyāni bheṣajā triḥ pārthivāni trir u dattam adbhyaḥ |
omānaṁ śaṁyor mamakāya sūnave tridhātu śarma vahataṁ śubhas patī || RV_1,034.06

trir no aśvinā yajatā dive-dive pari tridhātu pṛthivīm aśāyatam |
tisro nāsatyā rathyā parāvata ātmeva vātaḥ svasarāṇi gacchatam || RV_1,034.07

trir aśvinā sindhubhiḥ saptamātṛbhis traya āhāvās tredhā haviṣ kṛtam |
tisraḥ pṛthivīr upari pravā divo nākaṁ rakṣethe dyubhir aktubhir hitam || RV_1,034.08

kva1 trī cakrā trivṛto rathasya kva1 trayo vandhuro ye sanīḻāḥ |
kadā yogo vājino rāsabhasya yena yajñaṁ nāsatyopayāthaḥ || RV_1,034.09

ā nāsatyā gacchataṁ hūyate havir madhvaḥ pibatam madhupebhir āsabhiḥ |
yuvor hi pūrvaṁ savitoṣaso ratham ṛtāya citraṁ ghṛtavantam iṣyati || RV_1,034.10

ā nāsatyā tribhir ekādaśair iha devebhir yātam madhupeyam aśvinā |
prāyus tāriṣṭaṁ nī rapāṁsi mṛkṣataṁ sedhataṁ dveṣo bhavataṁ sacābhuvā || RV_1,034.11

ā no aśvinā trivṛtā rathenārvāñcaṁ rayiṁ vahataṁ suvīram |
śṛṇvantā vām avase johavīmi vṛdhe ca no bhavataṁ vājasātau || RV_1,034.12

hvayāmy agnim prathamaṁ svastaye hvayāmi mitrāvaruṇāv ihāvase |
hvayāmi rātrīṁ jagato niveśanīṁ hvayāmi devaṁ savitāram ūtaye || RV_1,035.01

ā kṛṣṇena rajasā vartamāno niveśayann amṛtam martyaṁ ca |
hiraṇyayena savitā rathenā devo yāti bhuvanāni paśyan || RV_1,035.02

yāti devaḥ pravatā yāty udvatā yāti śubhrābhyāṁ yajato haribhyām |
ā devo yāti savitā parāvato 'pa viśvā duritā bādhamānaḥ || RV_1,035.03

abhīvṛtaṁ kṛśanair viśvarūpaṁ hiraṇyaśamyaṁ yajato bṛhantam |
āsthād rathaṁ savitā citrabhānuḥ kṛṣṇā rajāṁsi taviṣīṁ dadhānaḥ || RV_1,035.04

vi janāñ chyāvāḥ śitipādo akhyan rathaṁ hiraṇyapraügaṁ vahantaḥ |
śaśvad viśaḥ savitur daivyasyopasthe viśvā bhuvanāni tasthuḥ || RV_1,035.05

tisro dyāvaḥ savitur dvā upasthām̐ ekā yamasya bhuvane virāṣāṭ |
āṇiṁ na rathyam amṛtādhi tasthur iha bravītu ya u tac ciketat || RV_1,035.06

vi suparṇo antarikṣāṇy akhyad gabhīravepā asuraḥ sunīthaḥ |
kve3dānīṁ sūryaḥ kaś ciketa katamāṁ dyāṁ raśmir asyā tatāna || RV_1,035.07

aṣṭau vy akhyat kakubhaḥ pṛthivyās trī dhanva yojanā sapta sindhūn |
hiraṇyākṣaḥ savitā deva āgād dadhad ratnā dāśuṣe vāryāṇi || RV_1,035.08

hiraṇyapāṇiḥ savitā vicarṣaṇir ubhe dyāvāpṛthivī antar īyate |
apāmīvām bādhate veti sūryam abhi kṛṣṇena rajasā dyām ṛṇoti || RV_1,035.09

hiraṇyahasto asuraḥ sunīthaḥ sumṛḻīkaḥ svavām̐ yātv arvāṅ |
apasedhan rakṣaso yātudhānān asthād devaḥ pratidoṣaṁ gṛṇānaḥ || RV_1,035.10

ye te panthāḥ savitaḥ pūrvyāso 'reṇavaḥ sukṛtā antarikṣe |
tebhir no adya pathibhiḥ sugebhī rakṣā ca no adhi ca brūhi deva || RV_1,035.11

pra vo yahvam purūṇāṁ viśāṁ devayatīnām |
agniṁ sūktebhir vacobhir īmahe yaṁ sīm id anya īḻate || RV_1,036.01

janāso agniṁ dadhire sahovṛdhaṁ haviṣmanto vidhema te |
sa tvaṁ no adya sumanā ihāvitā bhavā vājeṣu santya || RV_1,036.02

pra tvā dūtaṁ vṛṇīmahe hotāraṁ viśvavedasam |
mahas te sato vi caranty arcayo divi spṛśanti bhānavaḥ || RV_1,036.03

devāsas tvā varuṇo mitro aryamā saṁ dūtam pratnam indhate |
viśvaṁ so agne jayati tvayā dhanaṁ yas te dadāśa martyaḥ || RV_1,036.04

mandro hotā gṛhapatir agne dūto viśām asi |
tve viśvā saṁgatāni vratā dhruvā yāni devā akṛṇvata || RV_1,036.05

tve id agne subhage yaviṣṭhya viśvam ā hūyate haviḥ |
sa tvaṁ no adya sumanā utāparaṁ yakṣi devān suvīryā || RV_1,036.06

taṁ ghem itthā namasvina upa svarājam āsate |
hotrābhir agnim manuṣaḥ sam indhate titirvāṁso ati sridhaḥ || RV_1,036.07

ghnanto vṛtram ataran rodasī apa uru kṣayāya cakrire |
bhuvat kaṇve vṛṣā dyumny āhutaḥ krandad aśvo gaviṣṭiṣu || RV_1,036.08

saṁ sīdasva mahām̐ asi śocasva devavītamaḥ |
vi dhūmam agne aruṣam miyedhya sṛja praśasta darśatam || RV_1,036.09

yaṁ tvā devāso manave dadhur iha yajiṣṭhaṁ havyavāhana |
yaṁ kaṇvo medhyātithir dhanaspṛtaṁ yaṁ vṛṣā yam upastutaḥ || RV_1,036.10

yam agnim medhyātithiḥ kaṇva īdha ṛtād adhi |
tasya preṣo dīdiyus tam imā ṛcas tam agniṁ vardhayāmasi || RV_1,036.11

rāyas pūrdhi svadhāvo 'sti hi te 'gne deveṣv āpyam |
tvaṁ vājasya śrutyasya rājasi sa no mṛḻa mahām̐ asi || RV_1,036.12

ūrdhva ū ṣu ṇa ūtaye tiṣṭhā devo na savitā |
ūrdhvo vājasya sanitā yad añjibhir vāghadbhir vihvayāmahe || RV_1,036.13

ūrdhvo naḥ pāhy aṁhaso ni ketunā viśvaṁ sam atriṇaṁ daha |
kṛdhī na ūrdhvāñ carathāya jīvase vidā deveṣu no duvaḥ || RV_1,036.14

pāhi no agne rakṣasaḥ pāhi dhūrter arāvṇaḥ |
pāhi rīṣata uta vā jighāṁsato bṛhadbhāno yaviṣṭhya || RV_1,036.15

ghaneva viṣvag vi jahy arāvṇas tapurjambha yo asmadhruk |
yo martyaḥ śiśīte aty aktubhir mā naḥ sa ripur īśata || RV_1,036.16

agnir vavne suvīryam agniḥ kaṇvāya saubhagam |
agniḥ prāvan mitrota medhyātithim agniḥ sātā upastutam || RV_1,036.17

agninā turvaśaṁ yadum parāvata ugrādevaṁ havāmahe |
agnir nayan navavāstvam bṛhadrathaṁ turvītiṁ dasyave sahaḥ || RV_1,036.18

ni tvām agne manur dadhe jyotir janāya śaśvate |
dīdetha kaṇva ṛtajāta ukṣito yaṁ namasyanti kṛṣṭayaḥ || RV_1,036.19

tveṣāso agner amavanto arcayo bhīmāso na pratītaye |
rakṣasvinaḥ sadam id yātumāvato viśvaṁ sam atriṇaṁ daha || RV_1,036.20

krīḻaṁ vaḥ śardho mārutam anarvāṇaṁ ratheśubham |
kaṇvā abhi pra gāyata || RV_1,037.01

ye pṛṣatībhir ṛṣṭibhiḥ sākaṁ vāśībhir añjibhiḥ |
ajāyanta svabhānavaḥ || RV_1,037.02

iheva śṛṇva eṣāṁ kaśā hasteṣu yad vadān |
ni yāmañ citram ṛñjate || RV_1,037.03

pra vaḥ śardhāya ghṛṣvaye tveṣadyumnāya śuṣmiṇe |
devattam brahma gāyata || RV_1,037.04

pra śaṁsā goṣv aghnyaṁ krīḻaṁ yac chardho mārutam |
jambhe rasasya vāvṛdhe || RV_1,037.05

ko vo varṣiṣṭha ā naro divaś ca gmaś ca dhūtayaḥ |
yat sīm antaṁ na dhūnutha || RV_1,037.06

ni vo yāmāya mānuṣo dadhra ugrāya manyave |
jihīta parvato giriḥ || RV_1,037.07

yeṣām ajmeṣu pṛthivī jujurvām̐ iva viśpatiḥ |
bhiyā yāmeṣu rejate || RV_1,037.08

sthiraṁ hi jānam eṣāṁ vayo mātur niretave |
yat sīm anu dvitā śavaḥ || RV_1,037.09

ud u tye sūnavo giraḥ kāṣṭhā ajmeṣv atnata |
vāśrā abhijñu yātave || RV_1,037.10

tyaṁ cid ghā dīrgham pṛthum miho napātam amṛdhram |
pra cyāvayanti yāmabhiḥ || RV_1,037.11

maruto yad dha vo balaṁ janām̐ acucyavītana |
girīm̐r acucyavītana || RV_1,037.12

yad dha yānti marutaḥ saṁ ha bruvate 'dhvann ā |
śṛṇoti kaś cid eṣām || RV_1,037.13

pra yāta śībham āśubhiḥ santi kaṇveṣu vo duvaḥ |
tatro ṣu mādayādhvai || RV_1,037.14

asti hi ṣmā madāya vaḥ smasi ṣmā vayam eṣām |
viśvaṁ cid āyur jīvase || RV_1,037.15

kad dha nūnaṁ kadhapriyaḥ pitā putraṁ na hastayoḥ |
dadhidhve vṛktabarhiṣaḥ || RV_1,038.01

kva nūnaṁ kad vo arthaṁ gantā divo na pṛthivyāḥ |
kva vo gāvo na raṇyanti || RV_1,038.02

kva vaḥ sumnā navyāṁsi marutaḥ kva suvitā |
kvo3 viśvāni saubhagā || RV_1,038.03

yad yūyam pṛśnimātaro martāsaḥ syātana |
stotā vo amṛtaḥ syāt || RV_1,038.04

mā vo mṛgo na yavase jaritā bhūd ajoṣyaḥ |
pathā yamasya gād upa || RV_1,038.05

mo ṣu ṇaḥ parā-parā nirṛtir durhaṇā vadhīt |
padīṣṭa tṛṣṇayā saha || RV_1,038.06

satyaṁ tveṣā amavanto dhanvañ cid ā rudriyāsaḥ |
mihaṁ kṛṇvanty avātām || RV_1,038.07

vāśreva vidyun mimāti vatsaṁ na mātā siṣakti |
yad eṣāṁ vṛṣṭir asarji || RV_1,038.08

divā cit tamaḥ kṛṇvanti parjanyenodavāhena |
yat pṛthivīṁ vyundanti || RV_1,038.09

adha svanān marutāṁ viśvam ā sadma pārthivam |
arejanta pra mānuṣāḥ || RV_1,038.10

maruto vīḻupāṇibhiś citrā rodhasvatīr anu |
yātem akhidrayāmabhiḥ || RV_1,038.11

sthirā vaḥ santu nemayo rathā aśvāsa eṣām |
susaṁskṛtā abhīśavaḥ || RV_1,038.12

acchā vadā tanā girā jarāyai brahmaṇas patim |
agnim mitraṁ na darśatam || RV_1,038.13

mimīhi ślokam āsye parjanya iva tatanaḥ |
gāya gāyatram ukthyam || RV_1,038.14

vandasva mārutaṁ gaṇaṁ tveṣam panasyum arkiṇam |
asme vṛddhā asann iha || RV_1,038.15

pra yad itthā parāvataḥ śocir na mānam asyatha |
kasya kratvā marutaḥ kasya varpasā kaṁ yātha kaṁ ha dhūtayaḥ || RV_1,039.01

sthirā vaḥ santv āyudhā parāṇude vīḻū uta pratiṣkabhe |
yuṣmākam astu taviṣī panīyasī mā martyasya māyinaḥ || RV_1,039.02

parā ha yat sthiraṁ hatha naro vartayathā guru |
vi yāthana vaninaḥ pṛthivyā vy āśāḥ parvatānām || RV_1,039.03

nahi vaḥ śatrur vivide adhi dyavi na bhūmyāṁ riśādasaḥ |
yuṣmākam astu taviṣī tanā yujā rudrāso nū cid ādhṛṣe || RV_1,039.04

pra vepayanti parvatān vi viñcanti vanaspatīn |
pro ārata maruto durmadā iva devāsaḥ sarvayā viśā || RV_1,039.05

upo ratheṣu pṛṣatīr ayugdhvam praṣṭir vahati rohitaḥ |
ā vo yāmāya pṛthivī cid aśrod abībhayanta mānuṣāḥ || RV_1,039.06

ā vo makṣū tanāya kaṁ rudrā avo vṛṇīmahe |
gantā nūnaṁ no 'vasā yathā puretthā kaṇvāya bibhyuṣe || RV_1,039.07

yuṣmeṣito maruto martyeṣita ā yo no abhva īṣate |
vi taṁ yuyota śavasā vy ojasā vi yuṣmākābhir ūtibhiḥ || RV_1,039.08

asāmi hi prayajyavaḥ kaṇvaṁ dada pracetasaḥ |
asāmibhir maruta ā na ūtibhir gantā vṛṣṭiṁ na vidyutaḥ || RV_1,039.09

asāmy ojo bibhṛthā sudānavo 'sāmi dhūtayaḥ śavaḥ |
ṛṣidviṣe marutaḥ parimanyava iṣuṁ na sṛjata dviṣam || RV_1,039.10

ut tiṣṭha brahmaṇas pate devayantas tvemahe |
upa pra yantu marutaḥ sudānava indra prāśūr bhavā sacā || RV_1,040.01

tvām id dhi sahasas putra martya upabrūte dhane hite |
suvīryam maruta ā svaśvyaṁ dadhīta yo va ācake || RV_1,040.02

praitu brahmaṇas patiḥ pra devy etu sūnṛtā |
acchā vīraṁ naryam paṅktirādhasaṁ devā yajñaṁ nayantu naḥ || RV_1,040.03

yo vāghate dadāti sūnaraṁ vasu sa dhatte akṣiti śravaḥ |
tasmā iḻāṁ suvīrām ā yajāmahe supratūrtim anehasam || RV_1,040.04

pra nūnam brahmaṇas patir mantraṁ vadaty ukthyam |
yasminn indro varuṇo mitro aryamā devā okāṁsi cakrire || RV_1,040.05

tam id vocemā vidatheṣu śambhuvam mantraṁ devā anehasam |
imāṁ ca vācam pratiharyathā naro viśved vāmā vo aśnavat || RV_1,040.06

ko devayantam aśnavaj janaṁ ko vṛktabarhiṣam |
pra-pra dāśvān pastyābhir asthitāntarvāvat kṣayaṁ dadhe || RV_1,040.07

upa kṣatram pṛñcīta hanti rājabhir bhaye cit sukṣitiṁ dadhe |
nāsya vartā na tarutā mahādhane nārbhe asti vajriṇaḥ || RV_1,040.08

yaṁ rakṣanti pracetaso varuṇo mitro aryamā |
nū cit sa dabhyate janaḥ || RV_1,041.01

yam bāhuteva piprati pānti martyaṁ riṣaḥ |
ariṣṭaḥ sarva edhate || RV_1,041.02

vi durgā vi dviṣaḥ puro ghnanti rājāna eṣām |
nayanti duritā tiraḥ || RV_1,041.03

sugaḥ panthā anṛkṣara ādityāsa ṛtaṁ yate |
nātrāvakhādo asti vaḥ || RV_1,041.04

yaṁ yajñaṁ nayathā nara ādityā ṛjunā pathā |
pra vaḥ sa dhītaye naśat || RV_1,041.05

sa ratnam martyo vasu viśvaṁ tokam uta tmanā |
acchā gacchaty astṛtaḥ || RV_1,041.06

kathā rādhāma sakhāyaḥ stomam mitrasyāryamṇaḥ |
mahi psaro varuṇasya || RV_1,041.07

mā vo ghnantam mā śapantam prati voce devayantam |
sumnair id va ā vivāse || RV_1,041.08

caturaś cid dadamānād bibhīyād ā nidhātoḥ |
na duruktāya spṛhayet || RV_1,041.09

sam pūṣann adhvanas tira vy aṁho vimuco napāt |
sakṣvā deva pra ṇas puraḥ || RV_1,042.01

yo naḥ pūṣann agho vṛko duḥśeva ādideśati |
apa sma tam patho jahi || RV_1,042.02

apa tyam paripanthinam muṣīvāṇaṁ huraścitam |
dūram adhi sruter aja || RV_1,042.03

tvaṁ tasya dvayāvino 'ghaśaṁsasya kasya cit |
padābhi tiṣṭha tapuṣim || RV_1,042.04

ā tat te dasra mantumaḥ pūṣann avo vṛṇīmahe |
yena pitṝn acodayaḥ || RV_1,042.05

adhā no viśvasaubhaga hiraṇyavāśīmattama |
dhanāni suṣaṇā kṛdhi || RV_1,042.06

ati naḥ saścato naya sugā naḥ supathā kṛṇu |
pūṣann iha kratuṁ vidaḥ || RV_1,042.07

abhi sūyavasaṁ naya na navajvāro adhvane |
pūṣann iha kratuṁ vidaḥ || RV_1,042.08

śagdhi pūrdhi pra yaṁsi ca śiśīhi prāsy udaram |
pūṣann iha kratuṁ vidaḥ || RV_1,042.09

na pūṣaṇam methāmasi sūktair abhi gṛṇīmasi |
vasūni dasmam īmahe || RV_1,042.10

kad rudrāya pracetase mīḻhuṣṭamāya tavyase |
vocema śaṁtamaṁ hṛde || RV_1,043.01

yathā no aditiḥ karat paśve nṛbhyo yathā gave |
yathā tokāya rudriyam || RV_1,043.02

yathā no mitro varuṇo yathā rudraś ciketati |
yathā viśve sajoṣasaḥ || RV_1,043.03

gāthapatim medhapatiṁ rudraṁ jalāṣabheṣajam |
tac chaṁyoḥ sumnam īmahe || RV_1,043.04

yaḥ śukra iva sūryo hiraṇyam iva rocate |
śreṣṭho devānāṁ vasuḥ || RV_1,043.05

śaṁ naḥ karaty arvate sugam meṣāya meṣye |
nṛbhyo nāribhyo gave || RV_1,043.06

asme soma śriyam adhi ni dhehi śatasya nṛṇām |
mahi śravas tuvinṛmṇam || RV_1,043.07

mā naḥ somaparibādho mārātayo juhuranta |
ā na indo vāje bhaja || RV_1,043.08

yās te prajā amṛtasya parasmin dhāmann ṛtasya |
mūrdhā nābhā soma vena ābhūṣantīḥ soma vedaḥ || RV_1,043.09

agne vivasvad uṣasaś citraṁ rādho amartya |
ā dāśuṣe jātavedo vahā tvam adyā devām̐ uṣarbudhaḥ || RV_1,044.01

juṣṭo hi dūto asi havyavāhano 'gne rathīr adhvarāṇām |
sajūr aśvibhyām uṣasā suvīryam asme dhehi śravo bṛhat || RV_1,044.02

adyā dūtaṁ vṛṇīmahe vasum agnim purupriyam |
dhūmaketum bhāṛjīkaṁ vyuṣṭiṣu yajñānām adhvaraśriyam || RV_1,044.03

śreṣṭhaṁ yaviṣṭham atithiṁ svāhutaṁ juṣṭaṁ janāya dāśuṣe |
devām̐ acchā yātave jātavedasam agnim īḻe vyuṣṭiṣu || RV_1,044.04

staviṣyāmi tvām ahaṁ viśvasyāmṛta bhojana |
agne trātāram amṛtam miyedhya yajiṣṭhaṁ havyavāhana || RV_1,044.05

suśaṁso bodhi gṛṇate yaviṣṭhya madhujihvaḥ svāhutaḥ |
praskaṇvasya pratirann āyur jīvase namasyā daivyaṁ janam || RV_1,044.06

hotāraṁ viśvavedasaṁ saṁ hi tvā viśa indhate |
sa ā vaha puruhūta pracetaso 'gne devām̐ iha dravat || RV_1,044.07

savitāram uṣasam aśvinā bhagam agniṁ vyuṣṭiṣu kṣapaḥ |
kaṇvāsas tvā sutasomāsa indhate havyavāhaṁ svadhvara || RV_1,044.08

patir hy adhvarāṇām agne dūto viśām asi |
uṣarbudha ā vaha somapītaye devām̐ adya svardṛśaḥ || RV_1,044.09

agne pūrvā anūṣaso vibhāvaso dīdetha viśvadarśataḥ |
asi grāmeṣv avitā purohito 'si yajñeṣu mānuṣaḥ || RV_1,044.10

ni tvā yajñasya sādhanam agne hotāram ṛtvijam |
manuṣvad deva dhīmahi pracetasaṁ jīraṁ dūtam amartyam || RV_1,044.11

yad devānām mitramahaḥ purohito 'ntaro yāsi dūtyam |
sindhor iva prasvanitāsa ūrmayo 'gner bhrājante arcayaḥ || RV_1,044.12

śrudhi śrutkarṇa vahnibhir devair agne sayāvabhiḥ |
ā sīdantu barhiṣi mitro aryamā prātaryāvāṇo adhvaram || RV_1,044.13

śṛṇvantu stomam marutaḥ sudānavo 'gnijihvā ṛtāvṛdhaḥ |
pibatu somaṁ varuṇo dhṛtavrato 'śvibhyām uṣasā sajūḥ || RV_1,044.14

tvam agne vasūm̐r iha rudrām̐ ādityām̐ uta |
yajā svadhvaraṁ janam manujātaṁ ghṛtapruṣam || RV_1,045.01

śruṣṭīvāno hi dāśuṣe devā agne vicetasaḥ |
tān rohidaśva girvaṇas trayastriṁśatam ā vaha || RV_1,045.02

priyamedhavad atrivaj jātavedo virūpavat |
aṅgirasvan mahivrata praskaṇvasya śrudhī havam || RV_1,045.03

mahikerava ūtaye priyamedhā ahūṣata |
rājantam adhvarāṇām agniṁ śukreṇa śociṣā || RV_1,045.04

ghṛtāhavana santyemā u ṣu śrudhī giraḥ |
yābhiḥ kaṇvasya sūnavo havante 'vase tvā || RV_1,045.05

tvāṁ citraśravastama havante vikṣu jantavaḥ |
śociṣkeśam purupriyāgne havyāya voḻhave || RV_1,045.06

ni tvā hotāram ṛtvijaṁ dadhire vasuvittamam |
śrutkarṇaṁ saprathastamaṁ viprā agne diviṣṭiṣu || RV_1,045.07

ā tvā viprā acucyavuḥ sutasomā abhi prayaḥ |
bṛhad bhā bibhrato havir agne martāya dāśuṣe || RV_1,045.08

prātaryāvṇaḥ sahaskṛta somapeyāya santya |
ihādya daivyaṁ janam barhir ā sādayā vaso || RV_1,045.09

arvāñcaṁ daivyaṁ janam agne yakṣva sahūtibhiḥ |
ayaṁ somaḥ sudānavas tam pāta tiroahnyam || RV_1,045.10

eṣo uṣā apūrvyā vy ucchati priyā divaḥ |
stuṣe vām aśvinā bṛhat || RV_1,046.01

yā dasrā sindhumātarā manotarā rayīṇām |
dhiyā devā vasuvidā || RV_1,046.02

vacyante vāṁ kakuhāso jūrṇāyām adhi viṣṭapi |
yad vāṁ ratho vibhiṣ patāt || RV_1,046.03

haviṣā jāro apām piparti papurir narā |
pitā kuṭasya carṣaṇiḥ || RV_1,046.04

ādāro vām matīnāṁ nāsatyā matavacasā |
pātaṁ somasya dhṛṣṇuyā || RV_1,046.05

yā naḥ pīparad aśvinā jyotiṣmatī tamas tiraḥ |
tām asme rāsāthām iṣam || RV_1,046.06

ā no nāvā matīnāṁ yātam pārāya gantave |
yuñjāthām aśvinā ratham || RV_1,046.07

aritraṁ vāṁ divas pṛthu tīrthe sindhūnāṁ rathaḥ |
dhiyā yuyujra indavaḥ || RV_1,046.08

divas kaṇvāsa indavo vasu sindhūnām pade |
svaṁ vavriṁ kuha dhitsathaḥ || RV_1,046.09

abhūd u bhā u aṁśave hiraṇyam prati sūryaḥ |
vy akhyaj jihvayāsitaḥ || RV_1,046.10

abhūd u pāram etave panthā ṛtasya sādhuyā |
adarśi vi srutir divaḥ || RV_1,046.11

tat-tad id aśvinor avo jaritā prati bhūṣati |
made somasya pipratoḥ || RV_1,046.12

vāvasānā vivasvati somasya pītyā girā |
manuṣvac chambhū ā gatam || RV_1,046.13

yuvor uṣā anu śriyam parijmanor upācarat |
ṛtā vanatho aktubhiḥ || RV_1,046.14

ubhā pibatam aśvinobhā naḥ śarma yacchatam |
avidriyābhir ūtibhiḥ || RV_1,046.15

ayaṁ vām madhumattamaḥ sutaḥ soma ṛtāvṛdhā |
tam aśvinā pibataṁ tiroahnyaṁ dhattaṁ ratnāni dāśuṣe || RV_1,047.01

trivandhureṇa trivṛtā supeśasā rathenā yātam aśvinā |
kaṇvāso vām brahma kṛṇvanty adhvare teṣāṁ su śṛṇutaṁ havam || RV_1,047.02

aśvinā madhumattamam pātaṁ somam ṛtāvṛdhā |
athādya dasrā vasu bibhratā rathe dāśvāṁsam upa gacchatam || RV_1,047.03

triṣadhasthe barhiṣi viśvavedasā madhvā yajñam mimikṣatam |
kaṇvāso vāṁ sutasomā abhidyavo yuvāṁ havante aśvinā || RV_1,047.04

yābhiḥ kaṇvam abhiṣṭibhiḥ prāvataṁ yuvam aśvinā |
tābhiḥ ṣv a1smām̐ avataṁ śubhas patī pātaṁ somam ṛtāvṛdhā || RV_1,047.05

sudāse dasrā vasu bibhratā rathe pṛkṣo vahatam aśvinā |
rayiṁ samudrād uta vā divas pary asme dhattam puruspṛham || RV_1,047.06

yan nāsatyā parāvati yad vā stho adhi turvaśe |
ato rathena suvṛtā na ā gataṁ sākaṁ sūryasya raśmibhiḥ || RV_1,047.07

arvāñcā vāṁ saptayo 'dhvaraśriyo vahantu savaned upa |
iṣam pṛñcantā sukṛte sudānava ā barhiḥ sīdataṁ narā || RV_1,047.08

tena nāsatyā gataṁ rathena sūryatvacā |
yena śaśvad ūhathur dāśuṣe vasu madhvaḥ somasya pītaye || RV_1,047.09

ukthebhir arvāg avase purūvasū arkaiś ca ni hvayāmahe |
śaśvat kaṇvānāṁ sadasi priye hi kaṁ somam papathur aśvinā || RV_1,047.10

saha vāmena na uṣo vy ucchā duhitar divaḥ |
saha dyumnena bṛhatā vibhāvari rāyā devi dāsvatī || RV_1,048.01

aśvāvatīr gomatīr viśvasuvido bhūri cyavanta vastave |
ud īraya prati mā sūnṛtā uṣaś coda rādho maghonām || RV_1,048.02

uvāsoṣā ucchāc ca nu devī jīrā rathānām |
ye asyā ācaraṇeṣu dadhrire samudre na śravasyavaḥ || RV_1,048.03

uṣo ye te pra yāmeṣu yuñjate mano dānāya sūrayaḥ |
atrāha tat kaṇva eṣāṁ kaṇvatamo nāma gṛṇāti nṛṇām || RV_1,048.04

ā ghā yoṣeva sūnary uṣā yāti prabhuñjatī |
jarayantī vṛjanam padvad īyata ut pātayati pakṣiṇaḥ || RV_1,048.05

vi yā sṛjati samanaṁ vy a1rthinaḥ padaṁ na vety odatī |
vayo nakiṣ ṭe paptivāṁsa āsate vyuṣṭau vājinīvati || RV_1,048.06

eṣāyukta parāvataḥ sūryasyodayanād adhi |
śataṁ rathebhiḥ subhagoṣā iyaṁ vi yāty abhi mānuṣān || RV_1,048.07

viśvam asyā nānāma cakṣase jagaj jyotiṣ kṛṇoti sūnarī |
apa dveṣo maghonī duhitā diva uṣā ucchad apa sridhaḥ || RV_1,048.08

uṣa ā bhāhi bhānunā candreṇa duhitar divaḥ |
āvahantī bhūry asmabhyaṁ saubhagaṁ vyucchantī diviṣṭiṣu || RV_1,048.09

viśvasya hi prāṇanaṁ jīvanaṁ tve vi yad ucchasi sūnari |
sā no rathena bṛhatā vibhāvari śrudhi citrāmaghe havam || RV_1,048.10

uṣo vājaṁ hi vaṁsva yaś citro mānuṣe jane |
tenā vaha sukṛto adhvarām̐ upa ye tvā gṛṇanti vahnayaḥ || RV_1,048.11

viśvān devām̐ ā vaha somapītaye 'ntarikṣād uṣas tvam |
sāsmāsu dhā gomad aśvāvad ukthya1m uṣo vājaṁ suvīryam || RV_1,048.12

yasyā ruśanto arcayaḥ prati bhadrā adṛkṣata |
sā no rayiṁ viśvavāraṁ supeśasam uṣā dadātu sugmyam || RV_1,048.13

ye cid dhi tvām ṛṣayaḥ pūrva ūtaye juhūre 'vase mahi |
sā naḥ stomām̐ abhi gṛṇīhi rādhasoṣaḥ śukreṇa śociṣā || RV_1,048.14

uṣo yad adya bhānunā vi dvārāv ṛṇavo divaḥ |
pra no yacchatād avṛkam pṛthu cchardiḥ pra devi gomatīr iṣaḥ || RV_1,048.15

saṁ no rāyā bṛhatā viśvapeśasā mimikṣvā sam iḻābhir ā |
saṁ dyumnena viśvaturoṣo mahi saṁ vājair vājinīvati || RV_1,048.16

uṣo bhadrebhir ā gahi divaś cid rocanād adhi |
vahantv aruṇapsava upa tvā somino gṛham || RV_1,049.01

supeśasaṁ sukhaṁ rathaṁ yam adhyasthā uṣas tvam |
tenā suśravasaṁ janam prāvādya duhitar divaḥ || RV_1,049.02

vayaś cit te patatriṇo dvipac catuṣpad arjuni |
uṣaḥ prārann ṛtūm̐r anu divo antebhyas pari || RV_1,049.03

vyucchantī hi raśmibhir viśvam ābhāsi rocanam |
tāṁ tvām uṣar vasūyavo gīrbhiḥ kaṇvā ahūṣata || RV_1,049.04

ud u tyaṁ jātavedasaṁ devaṁ vahanti ketavaḥ |
dṛśe viśvāya sūryam || RV_1,050.01

apa tye tāyavo yathā nakṣatrā yanty aktubhiḥ |
sūrāya viśvacakṣase || RV_1,050.02

adṛśram asya ketavo vi raśmayo janām̐ anu |
bhrājanto agnayo yathā || RV_1,050.03

taraṇir viśvadarśato jyotiṣkṛd asi sūrya |
viśvam ā bhāsi rocanam || RV_1,050.04

pratyaṅ devānāṁ viśaḥ pratyaṅṅ ud eṣi mānuṣān |
pratyaṅ viśvaṁ svar dṛśe || RV_1,050.05

yenā pāvaka cakṣasā bhuraṇyantaṁ janām̐ anu |
tvaṁ varuṇa paśyasi || RV_1,050.06

vi dyām eṣi rajas pṛthv ahā mimāno aktubhiḥ |
paśyañ janmāni sūrya || RV_1,050.07

sapta tvā harito rathe vahanti deva sūrya |
śociṣkeśaṁ vicakṣaṇa || RV_1,050.08

ayukta sapta śundhyuvaḥ sūro rathasya naptyaḥ |
tābhir yāti svayuktibhiḥ || RV_1,050.09

ud vayaṁ tamasas pari jyotiṣ paśyanta uttaram |
devaṁ devatrā sūryam aganma jyotir uttamam || RV_1,050.10

udyann adya mitramaha ārohann uttarāṁ divam |
hṛdrogam mama sūrya harimāṇaṁ ca nāśaya || RV_1,050.11

śukeṣu me harimāṇaṁ ropaṇākāsu dadhmasi |
atho hāridraveṣu me harimāṇaṁ ni dadhmasi || RV_1,050.12

ud agād ayam ādityo viśvena sahasā saha |
dviṣantam mahyaṁ randhayan mo ahaṁ dviṣate radham || RV_1,050.13

abhi tyam meṣam puruhūtam ṛgmiyam indraṁ gīrbhir madatā vasvo arṇavam |
yasya dyāvo na vicaranti mānuṣā bhuje maṁhiṣṭham abhi vipram arcata || RV_1,051.01

abhīm avanvan svabhiṣṭim ūtayo 'ntarikṣaprāṁ taviṣībhir āvṛtam |
indraṁ dakṣāsa ṛbhavo madacyutaṁ śatakratuṁ javanī sūnṛtāruhat || RV_1,051.02

tvaṁ gotram aṅgirobhyo 'vṛṇor apotātraye śatadureṣu gātuvit |
sasena cid vimadāyāvaho vasv ājāv adriṁ vāvasānasya nartayan || RV_1,051.03

tvam apām apidhānāvṛṇor apādhārayaḥ parvate dānumad vasu |
vṛtraṁ yad indra śavasāvadhīr ahim ād it sūryaṁ divy ārohayo dṛśe || RV_1,051.04

tvam māyābhir apa māyino 'dhamaḥ svadhābhir ye adhi śuptāv ajuhvata |
tvam pipror nṛmaṇaḥ prārujaḥ puraḥ pra ṛjiśvānaṁ dasyuhatyeṣv āvitha || RV_1,051.05

tvaṁ kutsaṁ śuṣṇahatyeṣv āvithārandhayo 'tithigvāya śambaram |
mahāntaṁ cid arbudaṁ ni kramīḥ padā sanād eva dasyuhatyāya jajñiṣe || RV_1,051.06

tve viśvā taviṣī sadhryag ghitā tava rādhaḥ somapīthāya harṣate |
tava vajraś cikite bāhvor hito vṛścā śatror ava viśvāni vṛṣṇyā || RV_1,051.07

vi jānīhy āryān ye ca dasyavo barhiṣmate randhayā śāsad avratān |
śākī bhava yajamānasya coditā viśvet tā te sadhamādeṣu cākana || RV_1,051.08

anuvratāya randhayann apavratān ābhūbhir indraḥ śnathayann anābhuvaḥ |
vṛddhasya cid vardhato dyām inakṣataḥ stavāno vamro vi jaghāna saṁdihaḥ || RV_1,051.09

takṣad yat ta uśanā sahasā saho vi rodasī majmanā bādhate śavaḥ |
ā tvā vātasya nṛmaṇo manoyuja ā pūryamāṇam avahann abhi śravaḥ || RV_1,051.10

mandiṣṭa yad uśane kāvye sacām̐ indro vaṅkū vaṅkutarādhi tiṣṭhati |
ugro yayiṁ nir apaḥ srotasāsṛjad vi śuṣṇasya dṛṁhitā airayat puraḥ || RV_1,051.11

ā smā rathaṁ vṛṣapāṇeṣu tiṣṭhasi śāryātasya prabhṛtā yeṣu mandase |
indra yathā sutasomeṣu cākano 'narvāṇaṁ ślokam ā rohase divi || RV_1,051.12

adadā arbhām mahate vacasyave kakṣīvate vṛcayām indra sunvate |
menābhavo vṛṣaṇaśvasya sukrato viśvet tā te savaneṣu pravācyā || RV_1,051.13

indro aśrāyi sudhyo nireke pajreṣu stomo duryo na yūpaḥ |
aśvayur gavyū rathayur vasūyur indra id rāyaḥ kṣayati prayantā || RV_1,051.14

idaṁ namo vṛṣabhāya svarāje satyaśuṣmāya tavase 'vāci |
asminn indra vṛjane sarvavīrāḥ smat sūribhis tava śarman syāma || RV_1,051.15

tyaṁ su meṣam mahayā svarvidaṁ śataṁ yasya subhvaḥ sākam īrate |
atyaṁ na vājaṁ havanasyadaṁ ratham endraṁ vavṛtyām avase suvṛktibhiḥ || RV_1,052.01

sa parvato na dharuṇeṣv acyutaḥ sahasramūtis taviṣīṣu vāvṛdhe |
indro yad vṛtram avadhīn nadīvṛtam ubjann arṇāṁsi jarhṛṣāṇo andhasā || RV_1,052.02

sa hi dvaro dvariṣu vavra ūdhani candrabudhno madavṛddho manīṣibhiḥ |
indraṁ tam ahve svapasyayā dhiyā maṁhiṣṭharātiṁ sa hi paprir andhasaḥ || RV_1,052.03

ā yam pṛṇanti divi sadmabarhiṣaḥ samudraṁ na subhva1ḥ svā abhiṣṭayaḥ |
taṁ vṛtrahatye anu tasthur ūtayaḥ śuṣmā indram avātā ahrutapsavaḥ || RV_1,052.04

abhi svavṛṣṭim made asya yudhyato raghvīr iva pravaṇe sasrur ūtayaḥ |
indro yad vajrī dhṛṣamāṇo andhasā bhinad valasya paridhīm̐r iva tritaḥ || RV_1,052.05

parīṁ ghṛṇā carati titviṣe śavo 'po vṛtvī rajaso budhnam āśayat |
vṛtrasya yat pravaṇe durgṛbhiśvano nijaghantha hanvor indra tanyatum || RV_1,052.06

hradaṁ na hi tvā nyṛṣanty ūrmayo brahmāṇīndra tava yāni vardhanā |
tvaṣṭā cit te yujyaṁ vāvṛdhe śavas tatakṣa vajram abhibhūtyojasam || RV_1,052.07

jaghanvām̐ u haribhiḥ sambhṛtakratav indra vṛtram manuṣe gātuyann apaḥ |
ayacchathā bāhvor vajram āyasam adhārayo divy ā sūryaṁ dṛśe || RV_1,052.08

bṛhat svaścandram amavad yad ukthya1m akṛṇvata bhiyasā rohaṇaṁ divaḥ |
yan mānuṣapradhanā indram ūtayaḥ svar nṛṣāco maruto 'madann anu || RV_1,052.09

dyauś cid asyāmavām̐ aheḥ svanād ayoyavīd bhiyasā vajra indra te |
vṛtrasya yad badbadhānasya rodasī made sutasya śavasābhinac chiraḥ || RV_1,052.10

yad in nv indra pṛthivī daśabhujir ahāni viśvā tatananta kṛṣṭayaḥ |
atrāha te maghavan viśrutaṁ saho dyām anu śavasā barhaṇā bhuvat || RV_1,052.11

tvam asya pāre rajaso vyomanaḥ svabhūtyojā avase dhṛṣanmanaḥ |
cakṛṣe bhūmim pratimānam ojaso 'paḥ svaḥ paribhūr eṣy ā divam || RV_1,052.12

tvam bhuvaḥ pratimānam pṛthivyā ṛṣvavīrasya bṛhataḥ patir bhūḥ |
viśvam āprā antarikṣam mahitvā satyam addhā nakir anyas tvāvān || RV_1,052.13

na yasya dyāvāpṛthivī anu vyaco na sindhavo rajaso antam ānaśuḥ |
nota svavṛṣṭim made asya yudhyata eko anyac cakṛṣe viśvam ānuṣak || RV_1,052.14

ārcann atra marutaḥ sasminn ājau viśve devāso amadann anu tvā |
vṛtrasya yad bhṛṣṭimatā vadhena ni tvam indra praty ānaṁ jaghantha || RV_1,052.15

ny ū3 ṣu vācam pra mahe bharāmahe gira indrāya sadane vivasvataḥ |
nū cid dhi ratnaṁ sasatām ivāvidan na duṣṭutir draviṇodeṣu śasyate || RV_1,053.01

duro aśvasya dura indra gor asi duro yavasya vasuna inas patiḥ |
śikṣānaraḥ pradivo akāmakarśanaḥ sakhā sakhibhyas tam idaṁ gṛṇīmasi || RV_1,053.02

śacīva indra purukṛd dyumattama taved idam abhitaś cekite vasu |
ataḥ saṁgṛbhyābhibhūta ā bhara mā tvāyato jarituḥ kāmam ūnayīḥ || RV_1,053.03

ebhir dyubhiḥ sumanā ebhir indubhir nirundhāno amatiṁ gobhir aśvinā |
indreṇa dasyuṁ darayanta indubhir yutadveṣasaḥ sam iṣā rabhemahi || RV_1,053.04

sam indra rāyā sam iṣā rabhemahi saṁ vājebhiḥ puruścandrair abhidyubhiḥ |
saṁ devyā pramatyā vīraśuṣmayā goagrayāśvāvatyā rabhemahi || RV_1,053.05

te tvā madā amadan tāni vṛṣṇyā te somāso vṛtrahatyeṣu satpate |
yat kārave daśa vṛtrāṇy aprati barhiṣmate ni sahasrāṇi barhayaḥ || RV_1,053.06

yudhā yudham upa ghed eṣi dhṛṣṇuyā purā puraṁ sam idaṁ haṁsy ojasā |
namyā yad indra sakhyā parāvati nibarhayo namuciṁ nāma māyinam || RV_1,053.07

tvaṁ karañjam uta parṇayaṁ vadhīs tejiṣṭhayātithigvasya vartanī |
tvaṁ śatā vaṅgṛdasyābhinat puro 'nānudaḥ pariṣūtā ṛjiśvanā || RV_1,053.08

tvam etāñ janarājño dvir daśābandhunā suśravasopajagmuṣaḥ |
ṣaṣṭiṁ sahasrā navatiṁ nava śruto ni cakreṇa rathyā duṣpadāvṛṇak || RV_1,053.09

tvam āvitha suśravasaṁ tavotibhis tava trāmabhir indra tūrvayāṇam |
tvam asmai kutsam atithigvam āyum mahe rājñe yūne arandhanāyaḥ || RV_1,053.10

ya udṛcīndra devagopāḥ sakhāyas te śivatamā asāma |
tvāṁ stoṣāma tvayā suvīrā drāghīya āyuḥ prataraṁ dadhānāḥ || RV_1,053.11

mā no asmin maghavan pṛtsv aṁhasi nahi te antaḥ śavasaḥ parīṇaśe |
akrandayo nadyo3 roruvad vanā kathā na kṣoṇīr bhiyasā sam ārata || RV_1,054.01

arcā śakrāya śākine śacīvate śṛṇvantam indram mahayann abhi ṣṭuhi |
yo dhṛṣṇunā śavasā rodasī ubhe vṛṣā vṛṣatvā vṛṣabho nyṛñjate || RV_1,054.02

arcā dive bṛhate śūṣya1ṁ vacaḥ svakṣatraṁ yasya dhṛṣato dhṛṣan manaḥ |
bṛhacchravā asuro barhaṇā kṛtaḥ puro haribhyāṁ vṛṣabho ratho hi ṣaḥ || RV_1,054.03

tvaṁ divo bṛhataḥ sānu kopayo 'va tmanā dhṛṣatā śambaram bhinat |
yan māyino vrandino mandinā dhṛṣac chitāṁ gabhastim aśanim pṛtanyasi || RV_1,054.04

ni yad vṛṇakṣi śvasanasya mūrdhani śuṣṇasya cid vrandino roruvad vanā |
prācīnena manasā barhaṇāvatā yad adyā cit kṛṇavaḥ kas tvā pari || RV_1,054.05

tvam āvitha naryaṁ turvaśaṁ yaduṁ tvaṁ turvītiṁ vayyaṁ śatakrato |
tvaṁ ratham etaśaṁ kṛtvye dhane tvam puro navatiṁ dambhayo nava || RV_1,054.06

sa ghā rājā satpatiḥ śūśuvaj jano rātahavyaḥ prati yaḥ śāsam invati |
ukthā vā yo abhigṛṇāti rādhasā dānur asmā uparā pinvate divaḥ || RV_1,054.07

asamaṁ kṣatram asamā manīṣā pra somapā apasā santu neme |
ye ta indra daduṣo vardhayanti mahi kṣatraṁ sthaviraṁ vṛṣṇyaṁ ca || RV_1,054.08

tubhyed ete bahulā adridugdhāś camūṣadaś camasā indrapānāḥ |
vy aśnuhi tarpayā kāmam eṣām athā mano vasudeyāya kṛṣva || RV_1,054.09

apām atiṣṭhad dharuṇahvaraṁ tamo 'ntar vṛtrasya jaṭhareṣu parvataḥ |
abhīm indro nadyo vavriṇā hitā viśvā anuṣṭhāḥ pravaṇeṣu jighnate || RV_1,054.10

sa śevṛdham adhi dhā dyumnam asme mahi kṣatraṁ janāṣāḻ indra tavyam |
rakṣā ca no maghonaḥ pāhi sūrīn rāye ca naḥ svapatyā iṣe dhāḥ || RV_1,054.11

divaś cid asya varimā vi papratha indraṁ na mahnā pṛthivī cana prati |
bhīmas tuviṣmāñ carṣaṇibhya ātapaḥ śiśīte vajraṁ tejase na vaṁsagaḥ || RV_1,055.01

so arṇavo na nadyaḥ samudriyaḥ prati gṛbhṇāti viśritā varīmabhiḥ |
indraḥ somasya pītaye vṛṣāyate sanāt sa yudhma ojasā panasyate || RV_1,055.02

tvaṁ tam indra parvataṁ na bhojase maho nṛmṇasya dharmaṇām irajyasi |
pra vīryeṇa devatāti cekite viśvasmā ugraḥ karmaṇe purohitaḥ || RV_1,055.03

sa id vane namasyubhir vacasyate cāru janeṣu prabruvāṇa indriyam |
vṛṣā chandur bhavati haryato vṛṣā kṣemeṇa dhenām maghavā yad invati || RV_1,055.04

sa in mahāni samithāni majmanā kṛṇoti yudhma ojasā janebhyaḥ |
adhā cana śrad dadhati tviṣīmata indrāya vajraṁ nighanighnate vadham || RV_1,055.05

sa hi śravasyuḥ sadanāni kṛtrimā kṣmayā vṛdhāna ojasā vināśayan |
jyotīṁṣi kṛṇvann avṛkāṇi yajyave 'va sukratuḥ sartavā apaḥ sṛjat || RV_1,055.06

dānāya manaḥ somapāvann astu te 'rvāñcā harī vandanaśrud ā kṛdhi |
yamiṣṭhāsaḥ sārathayo ya indra te na tvā ketā ā dabhnuvanti bhūrṇayaḥ || RV_1,055.07

aprakṣitaṁ vasu bibharṣi hastayor aṣāḻhaṁ sahas tanvi śruto dadhe |
āvṛtāso 'vatāso na kartṛbhis tanūṣu te kratava indra bhūrayaḥ || RV_1,055.08

eṣa pra pūrvīr ava tasya camriṣo 'tyo na yoṣām ud ayaṁsta bhurvaṇiḥ |
dakṣam mahe pāyayate hiraṇyayaṁ ratham āvṛtyā hariyogam ṛbhvasam || RV_1,056.01

taṁ gūrtayo nemanniṣaḥ parīṇasaḥ samudraṁ na saṁcaraṇe saniṣyavaḥ |
patiṁ dakṣasya vidathasya nū saho giriṁ na venā adhi roha tejasā || RV_1,056.02

sa turvaṇir mahām̐ areṇu pauṁsye girer bhṛṣṭir na bhrājate tujā śavaḥ |
yena śuṣṇam māyinam āyaso made dudhra ābhūṣu rāmayan ni dāmani || RV_1,056.03

devī yadi taviṣī tvāvṛdhotaya indraṁ siṣakty uṣasaṁ na sūryaḥ |
yo dhṛṣṇunā śavasā bādhate tama iyarti reṇum bṛhad arhariṣvaṇiḥ || RV_1,056.04

vi yat tiro dharuṇam acyutaṁ rajo 'tiṣṭhipo diva ātāsu barhaṇā |
svarmīḻhe yan mada indra harṣyāhan vṛtraṁ nir apām aubjo arṇavam || RV_1,056.05

tvaṁ divo dharuṇaṁ dhiṣa ojasā pṛthivyā indra sadaneṣu māhinaḥ |
tvaṁ sutasya made ariṇā apo vi vṛtrasya samayā pāṣyārujaḥ || RV_1,056.06

pra maṁhiṣṭhāya bṛhate bṛhadraye satyaśuṣmāya tavase matim bhare |
apām iva pravaṇe yasya durdharaṁ rādho viśvāyu śavase apāvṛtam || RV_1,057.01

adha te viśvam anu hāsad iṣṭaya āpo nimneva savanā haviṣmataḥ |
yat parvate na samaśīta haryata indrasya vajraḥ śnathitā hiraṇyayaḥ || RV_1,057.02

asmai bhīmāya namasā sam adhvara uṣo na śubhra ā bharā panīyase |
yasya dhāma śravase nāmendriyaṁ jyotir akāri harito nāyase || RV_1,057.03

ime ta indra te vayam puruṣṭuta ye tvārabhya carāmasi prabhūvaso |
nahi tvad anyo girvaṇo giraḥ saghat kṣoṇīr iva prati no harya tad vacaḥ || RV_1,057.04

bhūri ta indra vīrya1ṁ tava smasy asya stotur maghavan kāmam ā pṛṇa |
anu te dyaur bṛhatī vīryam mama iyaṁ ca te pṛthivī nema ojase || RV_1,057.05

tvaṁ tam indra parvatam mahām uruṁ vajreṇa vajrin parvaśaś cakartitha |
avāsṛjo nivṛtāḥ sartavā apaḥ satrā viśvaṁ dadhiṣe kevalaṁ sahaḥ || RV_1,057.06

nū cit sahojā amṛto ni tundate hotā yad dūto abhavad vivasvataḥ |
vi sādhiṣṭhebhiḥ pathibhī rajo mama ā devatātā haviṣā vivāsati || RV_1,058.01

ā svam adma yuvamāno ajaras tṛṣv aviṣyann ataseṣu tiṣṭhati |
atyo na pṛṣṭham pruṣitasya rocate divo na sānu stanayann acikradat || RV_1,058.02

krāṇā rudrebhir vasubhiḥ purohito hotā niṣatto rayiṣāḻ amartyaḥ |
ratho na vikṣv ṛñjasāna āyuṣu vy ānuṣag vāryā deva ṛṇvati || RV_1,058.03

vi vātajūto ataseṣu tiṣṭhate vṛthā juhūbhiḥ sṛṇyā tuviṣvaṇiḥ |
tṛṣu yad agne vanino vṛṣāyase kṛṣṇaṁ ta ema ruśadūrme ajara || RV_1,058.04

tapurjambho vana ā vātacodito yūthe na sāhvām̐ ava vāti vaṁsagaḥ |
abhivrajann akṣitam pājasā rajaḥ sthātuś caratham bhayate patatriṇaḥ || RV_1,058.05

dadhuṣ ṭvā bhṛgavo mānuṣeṣv ā rayiṁ na cāruṁ suhavaṁ janebhyaḥ |
hotāram agne atithiṁ vareṇyam mitraṁ na śevaṁ divyāya janmane || RV_1,058.06

hotāraṁ sapta juhvo3 yajiṣṭhaṁ yaṁ vāghato vṛṇate adhvareṣu |
agniṁ viśveṣām aratiṁ vasūnāṁ saparyāmi prayasā yāmi ratnam || RV_1,058.07

acchidrā sūno sahaso no adya stotṛbhyo mitramahaḥ śarma yaccha |
agne gṛṇantam aṁhasa uruṣyorjo napāt pūrbhir āyasībhiḥ || RV_1,058.08

bhavā varūthaṁ gṛṇate vibhāvo bhavā maghavan maghavadbhyaḥ śarma |
uruṣyāgne aṁhaso gṛṇantam prātar makṣū dhiyāvasur jagamyāt || RV_1,058.09

vayā id agne agnayas te anye tve viśve amṛtā mādayante |
vaiśvānara nābhir asi kṣitīnāṁ sthūṇeva janām̐ upamid yayantha || RV_1,059.01

mūrdhā divo nābhir agniḥ pṛthivyā athābhavad aratī rodasyoḥ |
taṁ tvā devāso 'janayanta devaṁ vaiśvānara jyotir id āryāya || RV_1,059.02

ā sūrye na raśmayo dhruvāso vaiśvānare dadhire 'gnā vasūni |
yā parvateṣv oṣadhīṣv apsu yā mānuṣeṣv asi tasya rājā || RV_1,059.03

bṛhatī iva sūnave rodasī giro hotā manuṣyo3 na dakṣaḥ |
svarvate satyaśuṣmāya pūrvīr vaiśvānarāya nṛtamāya yahvīḥ || RV_1,059.04

divaś cit te bṛhato jātavedo vaiśvānara pra ririce mahitvam |
rājā kṛṣṭīnām asi mānuṣīṇāṁ yudhā devebhyo varivaś cakartha || RV_1,059.05

pra nū mahitvaṁ vṛṣabhasya vocaṁ yam pūravo vṛtrahaṇaṁ sacante |
vaiśvānaro dasyum agnir jaghanvām̐ adhūnot kāṣṭhā ava śambaram bhet || RV_1,059.06

vaiśvānaro mahimnā viśvakṛṣṭir bharadvājeṣu yajato vibhāvā |
śātavaneye śatinībhir agniḥ puruṇīthe jarate sūnṛtāvān || RV_1,059.07

vahniṁ yaśasaṁ vidathasya ketuṁ suprāvyaṁ dūtaṁ sadyoartham |
dvijanmānaṁ rayim iva praśastaṁ rātim bharad bhṛgave mātariśvā || RV_1,060.01

asya śāsur ubhayāsaḥ sacante haviṣmanta uśijo ye ca martāḥ |
divaś cit pūrvo ny asādi hotāpṛcchyo viśpatir vikṣu vedhāḥ || RV_1,060.02

taṁ navyasī hṛda ā jāyamānam asmat sukīrtir madhujihvam aśyāḥ |
yam ṛtvijo vṛjane mānuṣāsaḥ prayasvanta āyavo jījananta || RV_1,060.03

uśik pāvako vasur mānuṣeṣu vareṇyo hotādhāyi vikṣu |
damūnā gṛhapatir dama ām̐ agnir bhuvad rayipatī rayīṇām || RV_1,060.04

taṁ tvā vayam patim agne rayīṇām pra śaṁsāmo matibhir gotamāsaḥ |
āśuṁ na vājambharam marjayantaḥ prātar makṣū dhiyāvasur jagamyāt || RV_1,060.05

asmā id u pra tavase turāya prayo na harmi stomam māhināya |
ṛcīṣamāyādhrigava oham indrāya brahmāṇi rātatamā || RV_1,061.01

asmā id u praya iva pra yaṁsi bharāmy āṅgūṣam bādhe suvṛkti |
indrāya hṛdā manasā manīṣā pratnāya patye dhiyo marjayanta || RV_1,061.02

asmā id u tyam upamaṁ svarṣām bharāmy āṅgūṣam āsyena |
maṁhiṣṭham acchoktibhir matīnāṁ suvṛktibhiḥ sūriṁ vāvṛdhadhyai || RV_1,061.03

asmā id u stomaṁ saṁ hinomi rathaṁ na taṣṭeva tatsināya |
giraś ca girvāhase suvṛktīndrāya viśvaminvam medhirāya || RV_1,061.04

asmā id u saptim iva śravasyendrāyārkaṁ juhvā3 sam añje |
vīraṁ dānaukasaṁ vandadhyai purāṁ gūrtaśravasaṁ darmāṇam || RV_1,061.05

asmā id u tvaṣṭā takṣad vajraṁ svapastamaṁ svarya1ṁ raṇāya |
vṛtrasya cid vidad yena marma tujann īśānas tujatā kiyedhāḥ || RV_1,061.06

asyed u mātuḥ savaneṣu sadyo mahaḥ pitum papivāñ cārv annā |
muṣāyad viṣṇuḥ pacataṁ sahīyān vidhyad varāhaṁ tiro adrim astā || RV_1,061.07

asmā id u gnāś cid devapatnīr indrāyārkam ahihatya ūvuḥ |
pari dyāvāpṛthivī jabhra urvī nāsya te mahimānam pari ṣṭaḥ || RV_1,061.08

asyed eva pra ririce mahitvaṁ divas pṛthivyāḥ pary antarikṣāt |
svarāḻ indro dama ā viśvagūrtaḥ svarir amatro vavakṣe raṇāya || RV_1,061.09

asyed eva śavasā śuṣantaṁ vi vṛścad vajreṇa vṛtram indraḥ |
gā na vrāṇā avanīr amuñcad abhi śravo dāvane sacetāḥ || RV_1,061.10

asyed u tveṣasā ranta sindhavaḥ pari yad vajreṇa sīm ayacchat |
īśānakṛd dāśuṣe daśasyan turvītaye gādhaṁ turvaṇiḥ kaḥ || RV_1,061.11

asmā id u pra bharā tūtujāno vṛtrāya vajram īśānaḥ kiyedhāḥ |
gor na parva vi radā tiraśceṣyann arṇāṁsy apāṁ caradhyai || RV_1,061.12

asyed u pra brūhi pūrvyāṇi turasya karmāṇi navya ukthaiḥ |
yudhe yad iṣṇāna āyudhāny ṛghāyamāṇo niriṇāti śatrūn || RV_1,061.13

asyed u bhiyā girayaś ca dṛḻhā dyāvā ca bhūmā januṣas tujete |
upo venasya joguvāna oṇiṁ sadyo bhuvad vīryāya nodhāḥ || RV_1,061.14

asmā id u tyad anu dāyy eṣām eko yad vavne bhūrer īśānaḥ |
praitaśaṁ sūrye paspṛdhānaṁ sauvaśvye suṣvim āvad indraḥ || RV_1,061.15

evā te hāriyojanā suvṛktīndra brahmāṇi gotamāso akran |
aiṣu viśvapeśasaṁ dhiyaṁ dhāḥ prātar makṣū dhiyāvasur jagamyāt || RV_1,061.16

pra manmahe śavasānāya śūṣam āṅgūṣaṁ girvaṇase aṅgirasvat |
suvṛktibhiḥ stuvata ṛgmiyāyārcāmārkaṁ nare viśrutāya || RV_1,062.01

pra vo mahe mahi namo bharadhvam āṅgūṣyaṁ śavasānāya sāma |
yenā naḥ pūrve pitaraḥ padajñā arcanto aṅgiraso gā avindan || RV_1,062.02

indrasyāṅgirasāṁ ceṣṭau vidat saramā tanayāya dhāsim |
bṛhaspatir bhinad adriṁ vidad gāḥ sam usriyābhir vāvaśanta naraḥ || RV_1,062.03

sa suṣṭubhā sa stubhā sapta vipraiḥ svareṇādriṁ svaryo3 navagvaiḥ |
saraṇyubhiḥ phaligam indra śakra valaṁ raveṇa darayo daśagvaiḥ || RV_1,062.04

gṛṇāno aṅgirobhir dasma vi var uṣasā sūryeṇa gobhir andhaḥ |
vi bhūmyā aprathaya indra sānu divo raja uparam astabhāyaḥ || RV_1,062.05

tad u prayakṣatamam asya karma dasmasya cārutamam asti daṁsaḥ |
upahvare yad uparā apinvan madhvarṇaso nadya1ś catasraḥ || RV_1,062.06

dvitā vi vavre sanajā sanīḻe ayāsyaḥ stavamānebhir arkaiḥ |
bhago na mene parame vyomann adhārayad rodasī sudaṁsāḥ || RV_1,062.07

sanād divam pari bhūmā virūpe punarbhuvā yuvatī svebhir evaiḥ |
kṛṣṇebhir aktoṣā ruśadbhir vapurbhir ā carato anyānyā || RV_1,062.08

sanemi sakhyaṁ svapasyamānaḥ sūnur dādhāra śavasā sudaṁsāḥ |
āmāsu cid dadhiṣe pakvam antaḥ payaḥ kṛṣṇāsu ruśad rohiṇīṣu || RV_1,062.09

sanāt sanīḻā avanīr avātā vratā rakṣante amṛtāḥ sahobhiḥ |
purū sahasrā janayo na patnīr duvasyanti svasāro ahrayāṇam || RV_1,062.10

sanāyuvo namasā navyo arkair vasūyavo matayo dasma dadruḥ |
patiṁ na patnīr uśatīr uśantaṁ spṛśanti tvā śavasāvan manīṣāḥ || RV_1,062.11

sanād eva tava rāyo gabhastau na kṣīyante nopa dasyanti dasma |
dyumām̐ asi kratumām̐ indra dhīraḥ śikṣā śacīvas tava naḥ śacībhiḥ || RV_1,062.12

sanāyate gotama indra navyam atakṣad brahma hariyojanāya |
sunīthāya naḥ śavasāna nodhāḥ prātar makṣū dhiyāvasur jagamyāt || RV_1,062.13

tvam mahām̐ indra yo ha śuṣmair dyāvā jajñānaḥ pṛthivī ame dhāḥ |
yad dha te viśvā girayaś cid abhvā bhiyā dṛḻhāsaḥ kiraṇā naijan || RV_1,063.01

ā yad dharī indra vivratā ver ā te vajraṁ jaritā bāhvor dhāt |
yenāviharyatakrato amitrān pura iṣṇāsi puruhūta pūrvīḥ || RV_1,063.02

tvaṁ satya indra dhṛṣṇur etān tvam ṛbhukṣā naryas tvaṁ ṣāṭ |
tvaṁ śuṣṇaṁ vṛjane pṛkṣa āṇau yūne kutsāya dyumate sacāhan || RV_1,063.03

tvaṁ ha tyad indra codīḥ sakhā vṛtraṁ yad vajrin vṛṣakarmann ubhnāḥ |
yad dha śūra vṛṣamaṇaḥ parācair vi dasyūm̐r yonāv akṛto vṛthāṣāṭ || RV_1,063.04

tvaṁ ha tyad indrāriṣaṇyan dṛḻhasya cin martānām ajuṣṭau |
vy a1smad ā kāṣṭhā arvate var ghaneva vajriñ chnathihy amitrān || RV_1,063.05

tvāṁ ha tyad indrārṇasātau svarmīḻhe nara ājā havante |
tava svadhāva iyam ā samarya ūtir vājeṣv atasāyyā bhūt || RV_1,063.06

tvaṁ ha tyad indra sapta yudhyan puro vajrin purukutsāya dardaḥ |
barhir na yat sudāse vṛthā varg aṁho rājan varivaḥ pūrave kaḥ || RV_1,063.07

tvaṁ tyāṁ na indra deva citrām iṣam āpo na pīpayaḥ parijman |
yayā śūra praty asmabhyaṁ yaṁsi tmanam ūrjaṁ na viśvadha kṣaradhyai || RV_1,063.08

akāri ta indra gotamebhir brahmāṇy oktā namasā haribhyām |
supeśasaṁ vājam ā bharā naḥ prātar makṣū dhiyāvasur jagamyāt || RV_1,063.09

vṛṣṇe śardhāya sumakhāya vedhase nodhaḥ suvṛktim pra bharā marudbhyaḥ |
apo na dhīro manasā suhastyo giraḥ sam añje vidatheṣv ābhuvaḥ || RV_1,064.01

te jajñire diva ṛṣvāsa ukṣaṇo rudrasya maryā asurā arepasaḥ |
pāvakāsaḥ śucayaḥ sūryā iva satvāno na drapsino ghoravarpasaḥ || RV_1,064.02

yuvāno rudrā ajarā abhogghano vavakṣur adhrigāvaḥ parvatā iva |
dṛḻhā cid viśvā bhuvanāni pārthivā pra cyāvayanti divyāni majmanā || RV_1,064.03

citrair añjibhir vapuṣe vy añjate vakṣaḥsu rukmām̐ adhi yetire śubhe |
aṁseṣv eṣāṁ ni mimṛkṣur ṛṣṭayaḥ sākaṁ jajñire svadhayā divo naraḥ || RV_1,064.04

īśānakṛto dhunayo riśādaso vātān vidyutas taviṣībhir akrata |
duhanty ūdhar divyāni dhūtayo bhūmim pinvanti payasā parijrayaḥ || RV_1,064.05

pinvanty apo marutaḥ sudānavaḥ payo ghṛtavad vidatheṣv ābhuvaḥ |
atyaṁ na mihe vi nayanti vājinam utsaṁ duhanti stanayantam akṣitam || RV_1,064.06

mahiṣāso māyinaś citrabhānavo girayo na svatavaso raghuṣyadaḥ |
mṛgā iva hastinaḥ khādathā vanā yad āruṇīṣu taviṣīr ayugdhvam || RV_1,064.07

siṁhā iva nānadati pracetasaḥ piśā iva supiśo viśvavedasaḥ |
kṣapo jinvantaḥ pṛṣatībhir ṛṣṭibhiḥ sam it sabādhaḥ śavasāhimanyavaḥ || RV_1,064.08

rodasī ā vadatā gaṇaśriyo nṛṣācaḥ śūrāḥ śavasāhimanyavaḥ |
ā vandhureṣv amatir na darśatā vidyun na tasthau maruto ratheṣu vaḥ || RV_1,064.09

viśvavedaso rayibhiḥ samokasaḥ sammiślāsas taviṣībhir virapśinaḥ |
astāra iṣuṁ dadhire gabhastyor anantaśuṣmā vṛṣakhādayo naraḥ || RV_1,064.10

hiraṇyayebhiḥ pavibhiḥ payovṛdha ujjighnanta āpathyo3 na parvatān |
makhā ayāsaḥ svasṛto dhruvacyuto dudhrakṛto maruto bhrājadṛṣṭayaḥ || RV_1,064.11

ghṛṣum pāvakaṁ vaninaṁ vicarṣaṇiṁ rudrasya sūnuṁ havasā gṛṇīmasi |
rajasturaṁ tavasam mārutaṁ gaṇam ṛjīṣiṇaṁ vṛṣaṇaṁ saścata śriye || RV_1,064.12

pra nū sa martaḥ śavasā janām̐ ati tasthau va ūtī maruto yam āvata |
arvadbhir vājam bharate dhanā nṛbhir āpṛcchyaṁ kratum ā kṣeti puṣyati || RV_1,064.13

carkṛtyam marutaḥ pṛtsu duṣṭaraṁ dyumantaṁ śuṣmam maghavatsu dhattana |
dhanaspṛtam ukthyaṁ viśvacarṣaṇiṁ tokam puṣyema tanayaṁ śataṁ himāḥ || RV_1,064.14

nū ṣṭhiram maruto vīravantam ṛtīṣāhaṁ rayim asmāsu dhatta |
sahasriṇaṁ śatinaṁ śūśuvāṁsam prātar makṣū dhiyāvasur jagamyāt || RV_1,064.15

paśvā na tāyuṁ guhā catantaṁ namo yujānaṁ namo vahantam || RV_1,065.01

sajoṣā dhīrāḥ padair anu gmann upa tvā sīdan viśve yajatrāḥ || RV_1,065.02

ṛtasya devā anu vratā gur bhuvat pariṣṭir dyaur na bhūma || RV_1,065.03

vardhantīm āpaḥ panvā suśiśvim ṛtasya yonā garbhe sujātam || RV_1,065.04

puṣṭir na raṇvā kṣitir na pṛthvī girir na bhujma kṣodo na śambhu || RV_1,065.05

atyo nājman sargaprataktaḥ sindhur na kṣodaḥ ka īṁ varāte || RV_1,065.06

jāmiḥ sindhūnām bhrāteva svasrām ibhyān na rājā vanāny atti || RV_1,065.07

yad vātajūto vanā vy asthād agnir ha dāti romā pṛthivyāḥ || RV_1,065.08

śvasity apsu haṁso na sīdan kratvā cetiṣṭho viśām uṣarbhut || RV_1,065.09

somo na vedhā ṛtaprajātaḥ paśur na śiśvā vibhur dūrebhāḥ || RV_1,065.10

rayir na citrā sūro na saṁdṛg āyur na prāṇo nityo na sūnuḥ || RV_1,066.01

takvā na bhūrṇir vanā siṣakti payo na dhenuḥ śucir vibhāvā || RV_1,066.02

dādhāra kṣemam oko na raṇvo yavo na pakvo jetā janānām || RV_1,066.03

ṛṣir na stubhvā vikṣu praśasto vājī na prīto vayo dadhāti || RV_1,066.04

durokaśociḥ kratur na nityo jāyeva yonāv araṁ viśvasmai || RV_1,066.05

citro yad abhrāṭ chveto na vikṣu ratho na rukmī tveṣaḥ samatsu || RV_1,066.06

seneva sṛṣṭāmaṁ dadhāty astur na didyut tveṣapratīkā || RV_1,066.07

yamo ha jāto yamo janitvaṁ jāraḥ kanīnām patir janīnām || RV_1,066.08

taṁ vaś carāthā vayaṁ vasatyāstaṁ na gāvo nakṣanta iddham || RV_1,066.09

sindhur na kṣodaḥ pra nīcīr ainon navanta gāvaḥ sva1r dṛśīke || RV_1,066.10

vaneṣu jāyur marteṣu mitro vṛṇīte śruṣṭiṁ rājevājuryam || RV_1,067.01

kṣemo na sādhuḥ kratur na bhadro bhuvat svādhīr hotā havyavāṭ || RV_1,067.02

haste dadhāno nṛmṇā viśvāny ame devān dhād guhā niṣīdan || RV_1,067.03

vidantīm atra naro dhiyaṁdhā hṛdā yat taṣṭān mantrām̐ aśaṁsan || RV_1,067.04

ajo na kṣāṁ dādhāra pṛthivīṁ tastambha dyām mantrebhiḥ satyaiḥ || RV_1,067.05

priyā padāni paśvo ni pāhi viśvāyur agne guhā guhaṁ gāḥ || RV_1,067.06

ya īṁ ciketa guhā bhavantam ā yaḥ sasāda dhārām ṛtasya || RV_1,067.07

vi ye cṛtanty ṛtā sapanta ād id vasūni pra vavācāsmai || RV_1,067.08

vi yo vīrutsu rodhan mahitvota prajā uta prasūṣv antaḥ || RV_1,067.09

cittir apāṁ dame viśvāyuḥ sadmeva dhīrāḥ sammāya cakruḥ || RV_1,067.10

śrīṇann upa sthād divam bhuraṇyuḥ sthātuś caratham aktūn vy ūrṇot || RV_1,068.01

pari yad eṣām eko viśveṣām bhuvad devo devānām mahitvā || RV_1,068.02

ād it te viśve kratuṁ juṣanta śuṣkād yad deva jīvo janiṣṭhāḥ || RV_1,068.03

bhajanta viśve devatvaṁ nāma ṛtaṁ sapanto amṛtam evaiḥ || RV_1,068.04

ṛtasya preṣā ṛtasya dhītir viśvāyur viśve apāṁsi cakruḥ || RV_1,068.05

yas tubhyaṁ dāśād yo vā te śikṣāt tasmai cikitvān rayiṁ dayasva || RV_1,068.06

hotā niṣatto manor apatye sa cin nv āsām patī rayīṇām || RV_1,068.07

icchanta reto mithas tanūṣu saṁ jānata svair dakṣair amūrāḥ || RV_1,068.08

pitur na putrāḥ kratuṁ juṣanta śroṣan ye asya śāsaṁ turāsaḥ || RV_1,068.09

vi rāya aurṇod duraḥ purukṣuḥ pipeśa nākaṁ stṛbhir damūnāḥ || RV_1,068.10

śukraḥ śuśukvām̐ uṣo na jāraḥ paprā samīcī divo na jyotiḥ || RV_1,069.01

pari prajātaḥ kratvā babhūtha bhuvo devānām pitā putraḥ san || RV_1,069.02

vedhā adṛpto agnir vijānann ūdhar na gonāṁ svādmā pitūnām || RV_1,069.03

jane na śeva āhūryaḥ san madhye niṣatto raṇvo duroṇe || RV_1,069.04

putro na jāto raṇvo duroṇe vājī na prīto viśo vi tārīt || RV_1,069.05

viśo yad ahve nṛbhiḥ sanīḻā agnir devatvā viśvāny aśyāḥ || RV_1,069.06

nakiṣ ṭa etā vratā minanti nṛbhyo yad ebhyaḥ śruṣṭiṁ cakartha || RV_1,069.07

tat tu te daṁso yad ahan samānair nṛbhir yad yukto vive rapāṁsi || RV_1,069.08

uṣo na jāro vibhāvosraḥ saṁjñātarūpaś ciketad asmai || RV_1,069.09

tmanā vahanto duro vy ṛṇvan navanta viśve sva1r dṛśīke || RV_1,069.10

vanema pūrvīr aryo manīṣā agniḥ suśoko viśvāny aśyāḥ || RV_1,070.01

ā daivyāni vratā cikitvān ā mānuṣasya janasya janma || RV_1,070.02

garbho yo apāṁ garbho vanānāṁ garbhaś ca sthātāṁ garbhaś carathām || RV_1,070.03

adrau cid asmā antar duroṇe viśāṁ na viśvo amṛtaḥ svādhīḥ || RV_1,070.04

sa hi kṣapāvām̐ agnī rayīṇāṁ dāśad yo asmā araṁ sūktaiḥ || RV_1,070.05

etā cikitvo bhūmā ni pāhi devānāṁ janma martām̐ś ca vidvān || RV_1,070.06

vardhān yam pūrvīḥ kṣapo virūpāḥ sthātuś ca ratham ṛtapravītam || RV_1,070.07

arādhi hotā sva1r niṣattaḥ kṛṇvan viśvāny apāṁsi satyā || RV_1,070.08

goṣu praśastiṁ vaneṣu dhiṣe bharanta viśve baliṁ svar ṇaḥ || RV_1,070.09

vi tvā naraḥ purutrā saparyan pitur na jivrer vi vedo bharanta || RV_1,070.10

sādhur na gṛdhnur asteva śūro yāteva bhīmas tveṣaḥ samatsu || RV_1,070.11

upa pra jinvann uśatīr uśantam patiṁ na nityaṁ janayaḥ sanīḻāḥ |
svasāraḥ śyāvīm aruṣīm ajuṣrañ citram ucchantīm uṣasaṁ na gāvaḥ || RV_1,071.01

vīḻu cid dṛḻhā pitaro na ukthair adriṁ rujann aṅgiraso raveṇa |
cakrur divo bṛhato gātum asme ahaḥ svar vividuḥ ketum usrāḥ || RV_1,071.02

dadhann ṛtaṁ dhanayann asya dhītim ād id aryo didhiṣvo3 vibhṛtrāḥ |
atṛṣyantīr apaso yanty acchā devāñ janma prayasā vardhayantīḥ || RV_1,071.03

mathīd yad īṁ vibhṛto mātariśvā gṛhe-gṛhe śyeto jenyo bhūt |
ād īṁ rājñe na sahīyase sacā sann ā dūtya1m bhṛgavāṇo vivāya || RV_1,071.04

mahe yat pitra īṁ rasaṁ dive kar ava tsarat pṛśanyaś cikitvān |
sṛjad astā dhṛṣatā didyum asmai svāyāṁ devo duhitari tviṣiṁ dhāt || RV_1,071.05

sva ā yas tubhyaṁ dama ā vibhāti namo vā dāśād uśato anu dyūn |
vardho agne vayo asya dvibarhā yāsad rāyā sarathaṁ yaṁ junāsi || RV_1,071.06

agniṁ viśvā abhi pṛkṣaḥ sacante samudraṁ na sravataḥ sapta yahvīḥ |
na jāmibhir vi cikite vayo no vidā deveṣu pramatiṁ cikitvān || RV_1,071.07

ā yad iṣe nṛpatiṁ teja ānaṭ chuci reto niṣiktaṁ dyaur abhīke |
agniḥ śardham anavadyaṁ yuvānaṁ svādhyaṁ janayat sūdayac ca || RV_1,071.08

mano na yo 'dhvanaḥ sadya ety ekaḥ satrā sūro vasva īśe |
rājānā mitrāvaruṇā supāṇī goṣu priyam amṛtaṁ rakṣamāṇā || RV_1,071.09

mā no agne sakhyā pitryāṇi pra marṣiṣṭhā abhi viduṣ kaviḥ san |
nabho na rūpaṁ jarimā mināti purā tasyā abhiśaster adhīhi || RV_1,071.10

ni kāvyā vedhasaḥ śaśvatas kar haste dadhāno naryā purūṇi |
agnir bhuvad rayipatī rayīṇāṁ satrā cakrāṇo amṛtāni viśvā || RV_1,072.01

asme vatsam pari ṣantaṁ na vindann icchanto viśve amṛtā amūrāḥ |
śramayuvaḥ padavyo dhiyaṁdhās tasthuḥ pade parame cārv agneḥ || RV_1,072.02

tisro yad agne śaradas tvām ic chuciṁ ghṛtena śucayaḥ saparyān |
nāmāni cid dadhire yajñiyāny asūdayanta tanva1ḥ sujātāḥ || RV_1,072.03

ā rodasī bṛhatī vevidānāḥ pra rudriyā jabhrire yajñiyāsaḥ |
vidan marto nemadhitā cikitvān agnim pade parame tasthivāṁsam || RV_1,072.04

saṁjānānā upa sīdann abhijñu patnīvanto namasyaṁ namasyan |
ririkvāṁsas tanvaḥ kṛṇvata svāḥ sakhā sakhyur nimiṣi rakṣamāṇāḥ || RV_1,072.05

triḥ sapta yad guhyāni tve it padāvidan nihitā yajñiyāsaḥ |
tebhī rakṣante amṛtaṁ sajoṣāḥ paśūñ ca sthātṝñ carathaṁ ca pāhi || RV_1,072.06

vidvām̐ agne vayunāni kṣitīnāṁ vy ānuṣak churudho jīvase dhāḥ |
antarvidvām̐ adhvano devayānān atandro dūto abhavo havirvāṭ || RV_1,072.07

svādhyo diva ā sapta yahvī rāyo duro vy ṛtajñā ajānan |
vidad gavyaṁ saramā dṛḻham ūrvaṁ yenā nu kam mānuṣī bhojate viṭ || RV_1,072.08

ā ye viśvā svapatyāni tasthuḥ kṛṇvānāso amṛtatvāya gātum |
mahnā mahadbhiḥ pṛthivī vi tasthe mātā putrair aditir dhāyase veḥ || RV_1,072.09

adhi śriyaṁ ni dadhuś cārum asmin divo yad akṣī amṛtā akṛṇvan |
adha kṣaranti sindhavo na sṛṣṭāḥ pra nīcīr agne aruṣīr ajānan || RV_1,072.10

rayir na yaḥ pitṛvitto vayodhāḥ supraṇītiś cikituṣo na śāsuḥ |
syonaśīr atithir na prīṇāno hoteva sadma vidhato vi tārīt || RV_1,073.01

devo na yaḥ savitā satyamanmā kratvā nipāti vṛjanāni viśvā |
purupraśasto amatir na satya ātmeva śevo didhiṣāyyo bhūt || RV_1,073.02

devo na yaḥ pṛthivīṁ viśvadhāyā upakṣeti hitamitro na rājā |
puraḥsadaḥ śarmasado na vīrā anavadyā patijuṣṭeva nārī || RV_1,073.03

taṁ tvā naro dama ā nityam iddham agne sacanta kṣitiṣu dhruvāsu |
adhi dyumnaṁ ni dadhur bhūry asmin bhavā viśvāyur dharuṇo rayīṇām || RV_1,073.04

vi pṛkṣo agne maghavāno aśyur vi sūrayo dadato viśvam āyuḥ |
sanema vājaṁ samitheṣv aryo bhāgaṁ deveṣu śravase dadhānāḥ || RV_1,073.05

ṛtasya hi dhenavo vāvaśānāḥ smadūdhnīḥ pīpayanta dyubhaktāḥ |
parāvataḥ sumatim bhikṣamāṇā vi sindhavaḥ samayā sasrur adrim || RV_1,073.06

tve agne sumatim bhikṣamāṇā divi śravo dadhire yajñiyāsaḥ |
naktā ca cakrur uṣasā virūpe kṛṣṇaṁ ca varṇam aruṇaṁ ca saṁ dhuḥ || RV_1,073.07

yān rāye martān suṣūdo agne te syāma maghavāno vayaṁ ca |
chāyeva viśvam bhuvanaṁ sisakṣy āpaprivān rodasī antarikṣam || RV_1,073.08

arvadbhir agne arvato nṛbhir nṝn vīrair vīrān vanuyāmā tvotāḥ |
īśānāsaḥ pitṛvittasya rāyo vi sūrayaḥ śatahimā no aśyuḥ || RV_1,073.09

etā te agna ucathāni vedho juṣṭāni santu manase hṛde ca |
śakema rāyaḥ sudhuro yamaṁ te 'dhi śravo devabhaktaṁ dadhānāḥ || RV_1,073.10

upaprayanto adhvaram mantraṁ vocemāgnaye |
āre asme ca śṛṇvate || RV_1,074.01

yaḥ snīhitīṣu pūrvyaḥ saṁjagmānāsu kṛṣṭiṣu |
arakṣad dāśuṣe gayam || RV_1,074.02

uta bruvantu jantava ud agnir vṛtrahājani |
dhanaṁjayo raṇe-raṇe || RV_1,074.03

yasya dūto asi kṣaye veṣi havyāni vītaye |
dasmat kṛṇoṣy adhvaram || RV_1,074.04

tam it suhavyam aṅgiraḥ sudevaṁ sahaso yaho |
janā āhuḥ subarhiṣam || RV_1,074.05

ā ca vahāsi tām̐ iha devām̐ upa praśastaye |
havyā suścandra vītaye || RV_1,074.06

na yor upabdir aśvyaḥ śṛṇve rathasya kac cana |
yad agne yāsi dūtyam || RV_1,074.07

tvoto vājy ahrayo 'bhi pūrvasmād aparaḥ |
pra dāśvām̐ agne asthāt || RV_1,074.08

uta dyumat suvīryam bṛhad agne vivāsasi |
devebhyo deva dāśuṣe || RV_1,074.09

juṣasva saprathastamaṁ vaco devapsarastamam |
havyā juhvāna āsani || RV_1,075.01

athā te aṅgirastamāgne vedhastama priyam |
vocema brahma sānasi || RV_1,075.02

kas te jāmir janānām agne ko dāśvadhvaraḥ |
ko ha kasminn asi śritaḥ || RV_1,075.03

tvaṁ jāmir janānām agne mitro asi priyaḥ |
sakhā sakhibhya īḍyaḥ || RV_1,075.04

yajā no mitrāvaruṇā yajā devām̐ ṛtam bṛhat |
agne yakṣi svaṁ damam || RV_1,075.05

kā ta upetir manaso varāya bhuvad agne śaṁtamā kā manīṣā |
ko vā yajñaiḥ pari dakṣaṁ ta āpa kena vā te manasā dāśema || RV_1,076.01

ehy agna iha hotā ni ṣīdādabdhaḥ su puraetā bhavā naḥ |
avatāṁ tvā rodasī viśvaminve yajā mahe saumanasāya devān || RV_1,076.02

pra su viśvān rakṣaso dhakṣy agne bhavā yajñānām abhiśastipāvā |
athā vaha somapatiṁ haribhyām ātithyam asmai cakṛmā sudāvne || RV_1,076.03

prajāvatā vacasā vahnir āsā ca huve ni ca satsīha devaiḥ |
veṣi hotram uta potraṁ yajatra bodhi prayantar janitar vasūnām || RV_1,076.04

yathā viprasya manuṣo havirbhir devām̐ ayajaḥ kavibhiḥ kaviḥ san |
evā hotaḥ satyatara tvam adyāgne mandrayā juhvā yajasva || RV_1,076.05

kathā dāśemāgnaye kāsmai devajuṣṭocyate bhāmine gīḥ |
yo martyeṣv amṛta ṛtāvā hotā yajiṣṭha it kṛṇoti devān || RV_1,077.01

yo adhvareṣu śaṁtama ṛtāvā hotā tam ū namobhir ā kṛṇudhvam |
agnir yad ver martāya devān sa cā bodhāti manasā yajāti || RV_1,077.02

sa hi kratuḥ sa maryaḥ sa sādhur mitro na bhūd adbhutasya rathīḥ |
tam medheṣu prathamaṁ devayantīr viśa upa bruvate dasmam ārīḥ || RV_1,077.03

sa no nṛṇāṁ nṛtamo riśādā agnir giro 'vasā vetu dhītim |
tanā ca ye maghavānaḥ śaviṣṭhā vājaprasūtā iṣayanta manma || RV_1,077.04

evāgnir gotamebhir ṛtāvā viprebhir astoṣṭa jātavedāḥ |
sa eṣu dyumnam pīpayat sa vājaṁ sa puṣṭiṁ yāti joṣam ā cikitvān || RV_1,077.05

abhi tvā gotamā girā jātavedo vicarṣaṇe |
dyumnair abhi pra ṇonumaḥ || RV_1,078.01

tam u tvā gotamo girā rāyaskāmo duvasyati |
dyumnair abhi pra ṇonumaḥ || RV_1,078.02

tam u tvā vājasātamam aṅgirasvad dhavāmahe |
dyumnair abhi pra ṇonumaḥ || RV_1,078.03

tam u tvā vṛtrahantamaṁ yo dasyūm̐r avadhūnuṣe |
dyumnair abhi pra ṇonumaḥ || RV_1,078.04

avocāma rahūgaṇā agnaye madhumad vacaḥ |
dyumnair abhi pra ṇonumaḥ || RV_1,078.05

hiraṇyakeśo rajaso visāre 'hir dhunir vāta iva dhrajīmān |
śucibhrājā uṣaso navedā yaśasvatīr apasyuvo na satyāḥ || RV_1,079.01

ā te suparṇā aminantam̐ evaiḥ kṛṣṇo nonāva vṛṣabho yadīdam |
śivābhir na smayamānābhir āgāt patanti mihaḥ stanayanty abhrā || RV_1,079.02

yad īm ṛtasya payasā piyāno nayann ṛtasya pathibhī rajiṣṭhaiḥ |
aryamā mitro varuṇaḥ parijmā tvacam pṛñcanty uparasya yonau || RV_1,079.03

agne vājasya gomata īśānaḥ sahaso yaho |
asme dhehi jātavedo mahi śravaḥ || RV_1,079.04

sa idhāno vasuṣ kavir agnir īḻenyo girā |
revad asmabhyam purvaṇīka dīdihi || RV_1,079.05

kṣapo rājann uta tmanāgne vastor utoṣasaḥ |
sa tigmajambha rakṣaso daha prati || RV_1,079.06

avā no agna ūtibhir gāyatrasya prabharmaṇi |
viśvāsu dhīṣu vandya || RV_1,079.07

ā no agne rayim bhara satrāsāhaṁ vareṇyam |
viśvāsu pṛtsu duṣṭaram || RV_1,079.08

ā no agne sucetunā rayiṁ viśvāyupoṣasam |
mārḍīkaṁ dhehi jīvase || RV_1,079.09

pra pūtās tigmaśociṣe vāco gotamāgnaye |
bharasva sumnayur giraḥ || RV_1,079.10

yo no agne 'bhidāsaty anti dūre padīṣṭa saḥ |
asmākam id vṛdhe bhava || RV_1,079.11

sahasrākṣo vicarṣaṇir agnī rakṣāṁsi sedhati |
hotā gṛṇīta ukthyaḥ || RV_1,079.12

itthā hi soma in made brahmā cakāra vardhanam |
śaviṣṭha vajrinn ojasā pṛthivyā niḥ śaśā ahim arcann anu svarājyam || RV_1,080.01

sa tvāmadad vṛṣā madaḥ somaḥ śyenābhṛtaḥ sutaḥ |
yenā vṛtraṁ nir adbhyo jaghantha vajrinn ojasārcann anu svarājyam || RV_1,080.02

prehy abhīhi dhṛṣṇuhi na te vajro ni yaṁsate |
indra nṛmṇaṁ hi te śavo hano vṛtraṁ jayā apo 'rcann anu svarājyam || RV_1,080.03

nir indra bhūmyā adhi vṛtraṁ jaghantha nir divaḥ |
sṛjā marutvatīr ava jīvadhanyā imā apo 'rcann anu svarājyam || RV_1,080.04

indro vṛtrasya dodhataḥ sānuṁ vajreṇa hīḻitaḥ |
abhikramyāva jighnate 'paḥ sarmāya codayann arcann anu svarājyam || RV_1,080.05

adhi sānau ni jighnate vajreṇa śataparvaṇā |
mandāna indro andhasaḥ sakhibhyo gātum icchaty arcann anu svarājyam || RV_1,080.06

indra tubhyam id adrivo 'nuttaṁ vajrin vīryam |
yad dha tyam māyinam mṛgaṁ tam u tvam māyayāvadhīr arcann anu svarājyam || RV_1,080.07

vi te vajrāso asthiran navatiṁ nāvyā3 anu |
mahat ta indra vīryam bāhvos te balaṁ hitam arcann anu svarājyam || RV_1,080.08

sahasraṁ sākam arcata pari ṣṭobhata viṁśatiḥ |
śatainam anv anonavur indrāya brahmodyatam arcann anu svarājyam || RV_1,080.09

indro vṛtrasya taviṣīṁ nir ahan sahasā sahaḥ |
mahat tad asya pauṁsyaṁ vṛtraṁ jaghanvām̐ asṛjad arcann anu svarājyam || RV_1,080.10

ime cit tava manyave vepete bhiyasā mahī |
yad indra vajrinn ojasā vṛtram marutvām̐ avadhīr arcann anu svarājyam || RV_1,080.11

na vepasā na tanyatendraṁ vṛtro vi bībhayat |
abhy enaṁ vajra āyasaḥ sahasrabhṛṣṭir āyatārcann anu svarājyam || RV_1,080.12

yad vṛtraṁ tava cāśaniṁ vajreṇa samayodhayaḥ |
ahim indra jighāṁsato divi te badbadhe śavo 'rcann anu svarājyam || RV_1,080.13

abhiṣṭane te adrivo yat sthā jagac ca rejate |
tvaṣṭā cit tava manyava indra vevijyate bhiyārcann anu svarājyam || RV_1,080.14

nahi nu yād adhīmasīndraṁ ko vīryā paraḥ |
tasmin nṛmṇam uta kratuṁ devā ojāṁsi saṁ dadhur arcann anu svarājyam || RV_1,080.15

yām atharvā manuṣ pitā dadhyaṅ dhiyam atnata |
tasmin brahmāṇi pūrvathendra ukthā sam agmatārcann anu svarājyam || RV_1,080.16

indro madāya vāvṛdhe śavase vṛtrahā nṛbhiḥ |
tam in mahatsv ājiṣūtem arbhe havāmahe sa vājeṣu pra no 'viṣat || RV_1,081.01

asi hi vīra senyo 'si bhūri parādadiḥ |
asi dabhrasya cid vṛdho yajamānāya śikṣasi sunvate bhūri te vasu || RV_1,081.02

yad udīrata ājayo dhṛṣṇave dhīyate dhanā |
yukṣvā madacyutā harī kaṁ hanaḥ kaṁ vasau dadho 'smām̐ indra vasau dadhaḥ || RV_1,081.03

kratvā mahām̐ anuṣvadham bhīma ā vāvṛdhe śavaḥ |
śriya ṛṣva upākayor ni śiprī harivān dadhe hastayor vajram āyasam || RV_1,081.04

ā paprau pārthivaṁ rajo badbadhe rocanā divi |
na tvāvām̐ indra kaś cana na jāto na janiṣyate 'ti viśvaṁ vavakṣitha || RV_1,081.05

yo aryo martabhojanam parādadāti dāśuṣe |
indro asmabhyaṁ śikṣatu vi bhajā bhūri te vasu bhakṣīya tava rādhasaḥ || RV_1,081.06

made-made hi no dadir yūthā gavām ṛjukratuḥ |
saṁ gṛbhāya purū śatobhayāhastyā vasu śiśīhi rāya ā bhara || RV_1,081.07

mādayasva sute sacā śavase śūra rādhase |
vidmā hi tvā purūvasum upa kāmān sasṛjmahe 'thā no 'vitā bhava || RV_1,081.08

ete ta indra jantavo viśvam puṣyanti vāryam |
antar hi khyo janānām aryo vedo adāśuṣāṁ teṣāṁ no veda ā bhara || RV_1,081.09

upo ṣu śṛṇuhī giro maghavan mātathā iva |
yadā naḥ sūnṛtāvataḥ kara ād arthayāsa id yojā nv indra te harī || RV_1,082.01

akṣann amīmadanta hy ava priyā adhūṣata |
astoṣata svabhānavo viprā naviṣṭhayā matī yojā nv indra te harī || RV_1,082.02

susaṁdṛśaṁ tvā vayam maghavan vandiṣīmahi |
pra nūnam pūrṇavandhuraḥ stuto yāhi vaśām̐ anu yojā nv indra te harī || RV_1,082.03

sa ghā taṁ vṛṣaṇaṁ ratham adhi tiṣṭhāti govidam |
yaḥ pātraṁ hāriyojanam pūrṇam indra ciketati yojā nv indra te harī || RV_1,082.04

yuktas te astu dakṣiṇa uta savyaḥ śatakrato |
tena jāyām upa priyām mandāno yāhy andhaso yojā nv indra te harī || RV_1,082.05

yunajmi te brahmaṇā keśinā harī upa pra yāhi dadhiṣe gabhastyoḥ |
ut tvā sutāso rabhasā amandiṣuḥ pūṣaṇvān vajrin sam u patnyāmadaḥ || RV_1,082.06

aśvāvati prathamo goṣu gacchati suprāvīr indra martyas tavotibhiḥ |
tam it pṛṇakṣi vasunā bhavīyasā sindhum āpo yathābhito vicetasaḥ || RV_1,083.01

āpo na devīr upa yanti hotriyam avaḥ paśyanti vitataṁ yathā rajaḥ |
prācair devāsaḥ pra ṇayanti devayum brahmapriyaṁ joṣayante varā iva || RV_1,083.02

adhi dvayor adadhā ukthya1ṁ vaco yatasrucā mithunā yā saparyataḥ |
asaṁyatto vrate te kṣeti puṣyati bhadrā śaktir yajamānāya sunvate || RV_1,083.03

ād aṅgirāḥ prathamaṁ dadhire vaya iddhāgnayaḥ śamyā ye sukṛtyayā |
sarvam paṇeḥ sam avindanta bhojanam aśvāvantaṁ gomantam ā paśuṁ naraḥ || RV_1,083.04

yajñair atharvā prathamaḥ pathas tate tataḥ sūryo vratapā vena ājani |
ā gā ājad uśanā kāvyaḥ sacā yamasya jātam amṛtaṁ yajāmahe || RV_1,083.05

barhir vā yat svapatyāya vṛjyate 'rko vā ślokam āghoṣate divi |
grāvā yatra vadati kārur ukthya1s tasyed indro abhipitveṣu raṇyati || RV_1,083.06

asāvi soma indra te śaviṣṭha dhṛṣṇav ā gahi |
ā tvā pṛṇaktv indriyaṁ rajaḥ sūryo na raśmibhiḥ || RV_1,084.01

indram id dharī vahato 'pratidhṛṣṭaśavasam |
ṛṣīṇāṁ ca stutīr upa yajñaṁ ca mānuṣāṇām || RV_1,084.02

ā tiṣṭha vṛtrahan rathaṁ yuktā te brahmaṇā harī |
arvācīnaṁ su te mano grāvā kṛṇotu vagnunā || RV_1,084.03

imam indra sutam piba jyeṣṭham amartyam madam |
śukrasya tvābhy akṣaran dhārā ṛtasya sādane || RV_1,084.04

indrāya nūnam arcatokthāni ca bravītana |
sutā amatsur indavo jyeṣṭhaṁ namasyatā sahaḥ || RV_1,084.05

nakiṣ ṭvad rathītaro harī yad indra yacchase |
nakiṣ ṭvānu majmanā nakiḥ svaśva ānaśe || RV_1,084.06

ya eka id vidayate vasu martāya dāśuṣe |
īśāno apratiṣkuta indro aṅga || RV_1,084.07

kadā martam arādhasam padā kṣumpam iva sphurat |
kadā naḥ śuśravad gira indro aṅga || RV_1,084.08

yaś cid dhi tvā bahubhya ā sutāvām̐ āvivāsati |
ugraṁ tat patyate śava indro aṅga || RV_1,084.09

svādor itthā viṣūvato madhvaḥ pibanti gauryaḥ |
yā indreṇa sayāvarīr vṛṣṇā madanti śobhase vasvīr anu svarājyam || RV_1,084.10

tā asya pṛśanāyuvaḥ somaṁ śrīṇanti pṛśnayaḥ |
priyā indrasya dhenavo vajraṁ hinvanti sāyakaṁ vasvīr anu svarājyam || RV_1,084.11

tā asya namasā sahaḥ saparyanti pracetasaḥ |
vratāny asya saścire purūṇi pūrvacittaye vasvīr anu svarājyam || RV_1,084.12

indro dadhīco asthabhir vṛtrāṇy apratiṣkutaḥ |
jaghāna navatīr nava || RV_1,084.13

icchann aśvasya yac chiraḥ parvateṣv apaśritam |
tad vidac charyaṇāvati || RV_1,084.14

atrāha gor amanvata nāma tvaṣṭur apīcyam |
itthā candramaso gṛhe || RV_1,084.15

ko adya yuṅkte dhuri gā ṛtasya śimīvato bhāmino durhṛṇāyūn |
āsanniṣūn hṛtsvaso mayobhūn ya eṣām bhṛtyām ṛṇadhat sa jīvāt || RV_1,084.16

ka īṣate tujyate ko bibhāya ko maṁsate santam indraṁ ko anti |
kas tokāya ka ibhāyota rāye 'dhi bravat tanve3 ko janāya || RV_1,084.17

ko agnim īṭṭe haviṣā ghṛtena srucā yajātā ṛtubhir dhruvebhiḥ |
kasmai devā ā vahān āśu homa ko maṁsate vītihotraḥ sudevaḥ || RV_1,084.18

tvam aṅga pra śaṁsiṣo devaḥ śaviṣṭha martyam |
na tvad anyo maghavann asti marḍitendra bravīmi te vacaḥ || RV_1,084.19

mā te rādhāṁsi mā ta ūtayo vaso 'smān kadā canā dabhan |
viśvā ca na upamimīhi mānuṣa vasūni carṣaṇibhya ā || RV_1,084.20

pra ye śumbhante janayo na saptayo yāman rudrasya sūnavaḥ sudaṁsasaḥ |
rodasī hi marutaś cakrire vṛdhe madanti vīrā vidatheṣu ghṛṣvayaḥ || RV_1,085.01

ta ukṣitāso mahimānam āśata divi rudrāso adhi cakrire sadaḥ |
arcanto arkaṁ janayanta indriyam adhi śriyo dadhire pṛśnimātaraḥ || RV_1,085.02

gomātaro yac chubhayante añjibhis tanūṣu śubhrā dadhire virukmataḥ |
bādhante viśvam abhimātinam apa vartmāny eṣām anu rīyate ghṛtam || RV_1,085.03

vi ye bhrājante sumakhāsa ṛṣṭibhiḥ pracyāvayanto acyutā cid ojasā |
manojuvo yan maruto ratheṣv ā vṛṣavrātāsaḥ pṛṣatīr ayugdhvam || RV_1,085.04

pra yad ratheṣu pṛṣatīr ayugdhvaṁ vāje adrim maruto raṁhayantaḥ |
utāruṣasya vi ṣyanti dhārāś carmevodabhir vy undanti bhūma || RV_1,085.05

ā vo vahantu saptayo raghuṣyado raghupatvānaḥ pra jigāta bāhubhiḥ |
sīdatā barhir uru vaḥ sadas kṛtam mādayadhvam maruto madhvo andhasaḥ || RV_1,085.06

te 'vardhanta svatavaso mahitvanā nākaṁ tasthur uru cakrire sadaḥ |
viṣṇur yad dhāvad vṛṣaṇam madacyutaṁ vayo na sīdann adhi barhiṣi priye || RV_1,085.07

śūrā ived yuyudhayo na jagmayaḥ śravasyavo na pṛtanāsu yetire |
bhayante viśvā bhuvanā marudbhyo rājāna iva tveṣasaṁdṛśo naraḥ || RV_1,085.08

tvaṣṭā yad vajraṁ sukṛtaṁ hiraṇyayaṁ sahasrabhṛṣṭiṁ svapā avartayat |
dhatta indro nary apāṁsi kartave 'han vṛtraṁ nir apām aubjad arṇavam || RV_1,085.09

ūrdhvaṁ nunudre 'vataṁ ta ojasā dādṛhāṇaṁ cid bibhidur vi parvatam |
dhamanto vāṇam marutaḥ sudānavo made somasya raṇyāni cakrire || RV_1,085.10

jihmaṁ nunudre 'vataṁ tayā diśāsiñcann utsaṁ gotamāya tṛṣṇaje |
ā gacchantīm avasā citrabhānavaḥ kāmaṁ viprasya tarpayanta dhāmabhiḥ || RV_1,085.11

yā vaḥ śarma śaśamānāya santi tridhātūni dāśuṣe yacchatādhi |
asmabhyaṁ tāni maruto vi yanta rayiṁ no dhatta vṛṣaṇaḥ suvīram || RV_1,085.12

maruto yasya hi kṣaye pāthā divo vimahasaḥ |
sa sugopātamo janaḥ || RV_1,086.01

yajñair vā yajñavāhaso viprasya vā matīnām |
marutaḥ śṛṇutā havam || RV_1,086.02

uta vā yasya vājino 'nu vipram atakṣata |
sa gantā gomati vraje || RV_1,086.03

asya vīrasya barhiṣi sutaḥ somo diviṣṭiṣu |
uktham madaś ca śasyate || RV_1,086.04

asya śroṣantv ā bhuvo viśvā yaś carṣaṇīr abhi |
sūraṁ cit sasruṣīr iṣaḥ || RV_1,086.05

pūrvībhir hi dadāśima śaradbhir maruto vayam |
avobhiś carṣaṇīnām || RV_1,086.06

subhagaḥ sa prayajyavo maruto astu martyaḥ |
yasya prayāṁsi parṣatha || RV_1,086.07

śaśamānasya vā naraḥ svedasya satyaśavasaḥ |
vidā kāmasya venataḥ || RV_1,086.08

yūyaṁ tat satyaśavasa āviṣ karta mahitvanā |
vidhyatā vidyutā rakṣaḥ || RV_1,086.09

gūhatā guhyaṁ tamo vi yāta viśvam atriṇam |
jyotiṣ kartā yad uśmasi || RV_1,086.10

pratvakṣasaḥ pratavaso virapśino 'nānatā avithurā ṛjīṣiṇaḥ |
juṣṭatamāso nṛtamāso añjibhir vy ānajre ke cid usrā iva stṛbhiḥ || RV_1,087.01

upahvareṣu yad acidhvaṁ yayiṁ vaya iva marutaḥ kena cit pathā |
ścotanti kośā upa vo ratheṣv ā ghṛtam ukṣatā madhuvarṇam arcate || RV_1,087.02

praiṣām ajmeṣu vithureva rejate bhūmir yāmeṣu yad dha yuñjate śubhe |
te krīḻayo dhunayo bhrājadṛṣṭayaḥ svayam mahitvam panayanta dhūtayaḥ || RV_1,087.03

sa hi svasṛt pṛṣadaśvo yuvā gaṇo3 'yā īśānas taviṣībhir āvṛtaḥ |
asi satya ṛṇayāvānedyo 'syā dhiyaḥ prāvitāthā vṛṣā gaṇaḥ || RV_1,087.04

pituḥ pratnasya janmanā vadāmasi somasya jihvā pra jigāti cakṣasā |
yad īm indraṁ śamy ṛkvāṇa āśatād in nāmāni yajñiyāni dadhire || RV_1,087.05

śriyase kam bhānubhiḥ sam mimikṣire te raśmibhis ta ṛkvabhiḥ sukhādayaḥ |
te vāśīmanta iṣmiṇo abhīravo vidre priyasya mārutasya dhāmnaḥ || RV_1,087.06

ā vidyunmadbhir marutaḥ svarkai rathebhir yāta ṛṣṭimadbhir aśvaparṇaiḥ |
ā varṣiṣṭhayā na iṣā vayo na paptatā sumāyāḥ || RV_1,088.01

te 'ruṇebhir varam ā piśaṅgaiḥ śubhe kaṁ yānti rathatūrbhir aśvaiḥ |
rukmo na citraḥ svadhitīvān pavyā rathasya jaṅghananta bhūma || RV_1,088.02

śriye kaṁ vo adhi tanūṣu vāśīr medhā vanā na kṛṇavanta ūrdhvā |
yuṣmabhyaṁ kam marutaḥ sujātās tuvidyumnāso dhanayante adrim || RV_1,088.03

ahāni gṛdhrāḥ pary ā va āgur imāṁ dhiyaṁ vārkāryāṁ ca devīm |
brahma kṛṇvanto gotamāso arkair ūrdhvaṁ nunudra utsadhim pibadhyai || RV_1,088.04

etat tyan na yojanam aceti sasvar ha yan maruto gotamo vaḥ |
paśyan hiraṇyacakrān ayodaṁṣṭrān vidhāvato varāhūn || RV_1,088.05

eṣā syā vo maruto 'nubhartrī prati ṣṭobhati vāghato na vāṇī |
astobhayad vṛthāsām anu svadhāṁ gabhastyoḥ || RV_1,088.06

ā no bhadrāḥ kratavo yantu viśvato 'dabdhāso aparītāsa udbhidaḥ |
devā no yathā sadam id vṛdhe asann aprāyuvo rakṣitāro dive-dive || RV_1,089.01

devānām bhadrā sumatir ṛjūyatāṁ devānāṁ rātir abhi no ni vartatām |
devānāṁ sakhyam upa sedimā vayaṁ devā na āyuḥ pra tirantu jīvase || RV_1,089.02

tān pūrvayā nividā hūmahe vayam bhagam mitram aditiṁ dakṣam asridham |
aryamaṇaṁ varuṇaṁ somam aśvinā sarasvatī naḥ subhagā mayas karat || RV_1,089.03

tan no vāto mayobhu vātu bheṣajaṁ tan mātā pṛthivī tat pitā dyauḥ |
tad grāvāṇaḥ somasuto mayobhuvas tad aśvinā śṛṇutaṁ dhiṣṇyā yuvam || RV_1,089.04

tam īśānaṁ jagatas tasthuṣas patiṁ dhiyaṁjinvam avase hūmahe vayam |
pūṣā no yathā vedasām asad vṛdhe rakṣitā pāyur adabdhaḥ svastaye || RV_1,089.05

svasti na indro vṛddhaśravāḥ svasti naḥ pūṣā viśvavedāḥ |
svasti nas tārkṣyo ariṣṭanemiḥ svasti no bṛhaspatir dadhātu || RV_1,089.06

pṛṣadaśvā marutaḥ pṛśnimātaraḥ śubhaṁyāvāno vidatheṣu jagmayaḥ |
agnijihvā manavaḥ sūracakṣaso viśve no devā avasā gamann iha || RV_1,089.07

bhadraṁ karṇebhiḥ śṛṇuyāma devā bhadram paśyemākṣabhir yajatrāḥ |
sthirair aṅgais tuṣṭuvāṁsas tanūbhir vy aśema devahitaṁ yad āyuḥ || RV_1,089.08

śatam in nu śarado anti devā yatrā naś cakrā jarasaṁ tanūnām |
putrāso yatra pitaro bhavanti mā no madhyā rīriṣatāyur gantoḥ || RV_1,089.09

aditir dyaur aditir antarikṣam aditir mātā sa pitā sa putraḥ |
viśve devā aditiḥ pañca janā aditir jātam aditir janitvam || RV_1,089.10

ṛjunītī no varuṇo mitro nayatu vidvān |
aryamā devaiḥ sajoṣāḥ || RV_1,090.01

te hi vasvo vasavānās te apramūrā mahobhiḥ |
vratā rakṣante viśvāhā || RV_1,090.02

te asmabhyaṁ śarma yaṁsann amṛtā martyebhyaḥ |
bādhamānā apa dviṣaḥ || RV_1,090.03

vi naḥ pathaḥ suvitāya ciyantv indro marutaḥ |
pūṣā bhago vandyāsaḥ || RV_1,090.04

uta no dhiyo goagrāḥ pūṣan viṣṇav evayāvaḥ |
kartā naḥ svastimataḥ || RV_1,090.05

madhu vātā ṛtāyate madhu kṣaranti sindhavaḥ |
mādhvīr naḥ santv oṣadhīḥ || RV_1,090.06

madhu naktam utoṣaso madhumat pārthivaṁ rajaḥ |
madhu dyaur astu naḥ pitā || RV_1,090.07

madhumān no vanaspatir madhumām̐ astu sūryaḥ |
mādhvīr gāvo bhavantu naḥ || RV_1,090.08

śaṁ no mitraḥ śaṁ varuṇaḥ śaṁ no bhavatv aryamā |
śaṁ na indro bṛhaspatiḥ śaṁ no viṣṇur urukramaḥ || RV_1,090.09

tvaṁ soma pra cikito manīṣā tvaṁ rajiṣṭham anu neṣi panthām |
tava praṇītī pitaro na indo deveṣu ratnam abhajanta dhīrāḥ || RV_1,091.01

tvaṁ soma kratubhiḥ sukratur bhūs tvaṁ dakṣaiḥ sudakṣo viśvavedāḥ |
tvaṁ vṛṣā vṛṣatvebhir mahitvā dyumnebhir dyumny abhavo nṛcakṣāḥ || RV_1,091.02

rājño nu te varuṇasya vratāni bṛhad gabhīraṁ tava soma dhāma |
śuciṣ ṭvam asi priyo na mitro dakṣāyyo aryamevāsi soma || RV_1,091.03

yā te dhāmāni divi yā pṛthivyāṁ yā parvateṣv oṣadhīṣv apsu |
tebhir no viśvaiḥ sumanā aheḻan rājan soma prati havyā gṛbhāya || RV_1,091.04

tvaṁ somāsi satpatis tvaṁ rājota vṛtrahā |
tvam bhadro asi kratuḥ || RV_1,091.05

tvaṁ ca soma no vaśo jīvātuṁ na marāmahe |
priyastotro vanaspatiḥ || RV_1,091.06

tvaṁ soma mahe bhagaṁ tvaṁ yūna ṛtāyate |
dakṣaṁ dadhāsi jīvase || RV_1,091.07

tvaṁ naḥ soma viśvato rakṣā rājann aghāyataḥ |
na riṣyet tvāvataḥ sakhā || RV_1,091.08

soma yās te mayobhuva ūtayaḥ santi dāśuṣe |
tābhir no 'vitā bhava || RV_1,091.09

imaṁ yajñam idaṁ vaco jujuṣāṇa upāgahi |
soma tvaṁ no vṛdhe bhava || RV_1,091.10

soma gīrbhiṣ ṭvā vayaṁ vardhayāmo vacovidaḥ |
sumṛḻīko na ā viśa || RV_1,091.11

gayasphāno amīvahā vasuvit puṣṭivardhanaḥ |
sumitraḥ soma no bhava || RV_1,091.12

soma rārandhi no hṛdi gāvo na yavaseṣv ā |
marya iva sva okye || RV_1,091.13

yaḥ soma sakhye tava rāraṇad deva martyaḥ |
taṁ dakṣaḥ sacate kaviḥ || RV_1,091.14

uruṣyā ṇo abhiśasteḥ soma ni pāhy aṁhasaḥ |
sakhā suśeva edhi naḥ || RV_1,091.15

ā pyāyasva sam etu te viśvataḥ soma vṛṣṇyam |
bhavā vājasya saṁgathe || RV_1,091.16

ā pyāyasva madintama soma viśvebhir aṁśubhiḥ |
bhavā naḥ suśravastamaḥ sakhā vṛdhe || RV_1,091.17

saṁ te payāṁsi sam u yantu vājāḥ saṁ vṛṣṇyāny abhimātiṣāhaḥ |
āpyāyamāno amṛtāya soma divi śravāṁsy uttamāni dhiṣva || RV_1,091.18

yā te dhāmāni haviṣā yajanti tā te viśvā paribhūr astu yajñam |
gayasphānaḥ prataraṇaḥ suvīro 'vīrahā pra carā soma duryān || RV_1,091.19

somo dhenuṁ somo arvantam āśuṁ somo vīraṁ karmaṇyaṁ dadāti |
sādanyaṁ vidathyaṁ sabheyam pitṛśravaṇaṁ yo dadāśad asmai || RV_1,091.20

aṣāḻhaṁ yutsu pṛtanāsu papriṁ svarṣām apsāṁ vṛjanasya gopām |
bhareṣujāṁ sukṣitiṁ suśravasaṁ jayantaṁ tvām anu madema soma || RV_1,091.21

tvam imā oṣadhīḥ soma viśvās tvam apo ajanayas tvaṁ gāḥ |
tvam ā tatanthorv a1ntarikṣaṁ tvaṁ jyotiṣā vi tamo vavartha || RV_1,091.22

devena no manasā deva soma rāyo bhāgaṁ sahasāvann abhi yudhya |
mā tvā tanad īśiṣe vīryasyobhayebhyaḥ pra cikitsā gaviṣṭau || RV_1,091.23

etā u tyā uṣasaḥ ketum akrata pūrve ardhe rajaso bhānum añjate |
niṣkṛṇvānā āyudhānīva dhṛṣṇavaḥ prati gāvo 'ruṣīr yanti mātaraḥ || RV_1,092.01

ud apaptann aruṇā bhānavo vṛthā svāyujo aruṣīr gā ayukṣata |
akrann uṣāso vayunāni pūrvathā ruśantam bhānum aruṣīr aśiśrayuḥ || RV_1,092.02

arcanti nārīr apaso na viṣṭibhiḥ samānena yojanenā parāvataḥ |
iṣaṁ vahantīḥ sukṛte sudānave viśved aha yajamānāya sunvate || RV_1,092.03

adhi peśāṁsi vapate nṛtūr ivāporṇute vakṣa usreva barjaham |
jyotir viśvasmai bhuvanāya kṛṇvatī gāvo na vrajaṁ vy u1ṣā āvar tamaḥ || RV_1,092.04

praty arcī ruśad asyā adarśi vi tiṣṭhate bādhate kṛṣṇam abhvam |
svaruṁ na peśo vidatheṣv añjañ citraṁ divo duhitā bhānum aśret || RV_1,092.05

atāriṣma tamasas pāram asyoṣā ucchantī vayunā kṛṇoti |
śriye chando na smayate vibhātī supratīkā saumanasāyājīgaḥ || RV_1,092.06

bhāsvatī netrī sūnṛtānāṁ divaḥ stave duhitā gotamebhiḥ |
prajāvato nṛvato aśvabudhyān uṣo goagrām̐ upa māsi vājān || RV_1,092.07

uṣas tam aśyāṁ yaśasaṁ suvīraṁ dāsapravargaṁ rayim aśvabudhyam |
sudaṁsasā śravasā yā vibhāsi vājaprasūtā subhage bṛhantam || RV_1,092.08

viśvāni devī bhuvanābhicakṣyā pratīcī cakṣur urviyā vi bhāti |
viśvaṁ jīvaṁ carase bodhayantī viśvasya vācam avidan manāyoḥ || RV_1,092.09

punaḥ-punar jāyamānā purāṇī samānaṁ varṇam abhi śumbhamānā |
śvaghnīva kṛtnur vija āminānā martasya devī jarayanty āyuḥ || RV_1,092.10

vyūrṇvatī divo antām̐ abodhy apa svasāraṁ sanutar yuyoti |
praminatī manuṣyā yugāni yoṣā jārasya cakṣasā vi bhāti || RV_1,092.11

paśūn na citrā subhagā prathānā sindhur na kṣoda urviyā vy aśvait |
aminatī daivyāni vratāni sūryasya ceti raśmibhir dṛśānā || RV_1,092.12

uṣas tac citram ā bharāsmabhyaṁ vājinīvati |
yena tokaṁ ca tanayaṁ ca dhāmahe || RV_1,092.13

uṣo adyeha gomaty aśvāvati vibhāvari |
revad asme vy uccha sūnṛtāvati || RV_1,092.14

yukṣvā hi vājinīvaty aśvām̐ adyāruṇām̐ uṣaḥ |
athā no viśvā saubhagāny ā vaha || RV_1,092.15

aśvinā vartir asmad ā gomad dasrā hiraṇyavat |
arvāg rathaṁ samanasā ni yacchatam || RV_1,092.16

yāv itthā ślokam ā divo jyotir janāya cakrathuḥ |
ā na ūrjaṁ vahatam aśvinā yuvam || RV_1,092.17

eha devā mayobhuvā dasrā hiraṇyavartanī |
uṣarbudho vahantu somapītaye || RV_1,092.18

agnīṣomāv imaṁ su me śṛṇutaṁ vṛṣaṇā havam |
prati sūktāni haryatam bhavataṁ dāśuṣe mayaḥ || RV_1,093.01

agnīṣomā yo adya vām idaṁ vacaḥ saparyati |
tasmai dhattaṁ suvīryaṁ gavām poṣaṁ svaśvyam || RV_1,093.02

agnīṣomā ya āhutiṁ yo vāṁ dāśād dhaviṣkṛtim |
sa prajayā suvīryaṁ viśvam āyur vy aśnavat || RV_1,093.03

agnīṣomā ceti tad vīryaṁ vāṁ yad amuṣṇītam avasam paṇiṁ gāḥ |
avātiratam bṛsayasya śeṣo 'vindataṁ jyotir ekam bahubhyaḥ || RV_1,093.04

yuvam etāni divi rocanāny agniś ca soma sakratū adhattam |
yuvaṁ sindhūm̐r abhiśaster avadyād agnīṣomāv amuñcataṁ gṛbhītān || RV_1,093.05

ānyaṁ divo mātariśvā jabhārāmathnād anyam pari śyeno adreḥ |
agnīṣomā brahmaṇā vāvṛdhānoruṁ yajñāya cakrathur u lokam || RV_1,093.06

agnīṣomā haviṣaḥ prasthitasya vītaṁ haryataṁ vṛṣaṇā juṣethām |
suśarmāṇā svavasā hi bhūtam athā dhattaṁ yajamānāya śaṁ yoḥ || RV_1,093.07

yo agnīṣomā haviṣā saparyād devadrīcā manasā yo ghṛtena |
tasya vrataṁ rakṣatam pātam aṁhaso viśe janāya mahi śarma yacchatam || RV_1,093.08

agnīṣomā savedasā sahūtī vanataṁ giraḥ |
saṁ devatrā babhūvathuḥ || RV_1,093.09

agnīṣomāv anena vāṁ yo vāṁ ghṛtena dāśati |
tasmai dīdayatam bṛhat || RV_1,093.10

agnīṣomāv imāni no yuvaṁ havyā jujoṣatam |
ā yātam upa naḥ sacā || RV_1,093.11

agnīṣomā pipṛtam arvato na ā pyāyantām usriyā havyasūdaḥ |
asme balāni maghavatsu dhattaṁ kṛṇutaṁ no adhvaraṁ śruṣṭimantam || RV_1,093.12

imaṁ stomam arhate jātavedase ratham iva sam mahemā manīṣayā |
bhadrā hi naḥ pramatir asya saṁsady agne sakhye mā riṣāmā vayaṁ tava || RV_1,094.01

yasmai tvam āyajase sa sādhaty anarvā kṣeti dadhate suvīryam |
sa tūtāva nainam aśnoty aṁhatir agne sakhye mā riṣāmā vayaṁ tava || RV_1,094.02

śakema tvā samidhaṁ sādhayā dhiyas tve devā havir adanty āhutam |
tvam ādityām̐ ā vaha tān hy u1śmasy agne sakhye mā riṣāmā vayaṁ tava || RV_1,094.03

bharāmedhmaṁ kṛṇavāmā havīṁṣi te citayantaḥ parvaṇā-parvaṇā vayam |
jīvātave prataraṁ sādhayā dhiyo 'gne sakhye mā riṣāmā vayaṁ tava || RV_1,094.04

viśāṁ gopā asya caranti jantavo dvipac ca yad uta catuṣpad aktubhiḥ |
citraḥ praketa uṣaso mahām̐ asy agne sakhye mā riṣāmā vayaṁ tava || RV_1,094.05

tvam adhvaryur uta hotāsi pūrvyaḥ praśāstā potā januṣā purohitaḥ |
viśvā vidvām̐ ārtvijyā dhīra puṣyasy agne sakhye mā riṣāmā vayaṁ tava || RV_1,094.06

yo viśvataḥ supratīkaḥ sadṛṅṅ asi dūre cit san taḻid ivāti rocase |
rātryāś cid andho ati deva paśyasy agne sakhye mā riṣāmā vayaṁ tava || RV_1,094.07

pūrvo devā bhavatu sunvato ratho 'smākaṁ śaṁso abhy astu dūḍhyaḥ |
tad ā jānītota puṣyatā vaco 'gne sakhye mā riṣāmā vayaṁ tava || RV_1,094.08

vadhair duḥśaṁsām̐ apa dūḍhyo jahi dūre vā ye anti vā ke cid atriṇaḥ |
athā yajñāya gṛṇate sugaṁ kṛdhy agne sakhye mā riṣāmā vayaṁ tava || RV_1,094.09

yad ayukthā aruṣā rohitā rathe vātajūtā vṛṣabhasyeva te ravaḥ |
ād invasi vanino dhūmaketunāgne sakhye mā riṣāmā vayaṁ tava || RV_1,094.10

adha svanād uta bibhyuḥ patatriṇo drapsā yat te yavasādo vy asthiran |
sugaṁ tat te tāvakebhyo rathebhyo 'gne sakhye mā riṣāmā vayaṁ tava || RV_1,094.11

ayam mitrasya varuṇasya dhāyase 'vayātām marutāṁ heḻo adbhutaḥ |
mṛḻā su no bhūtv eṣām manaḥ punar agne sakhye mā riṣāmā vayaṁ tava || RV_1,094.12

devo devānām asi mitro adbhuto vasur vasūnām asi cārur adhvare |
śarman syāma tava saprathastame 'gne sakhye mā riṣāmā vayaṁ tava || RV_1,094.13

tat te bhadraṁ yat samiddhaḥ sve dame somāhuto jarase mṛḻayattamaḥ |
dadhāsi ratnaṁ draviṇaṁ ca dāśuṣe 'gne sakhye mā riṣāmā vayaṁ tava || RV_1,094.14

yasmai tvaṁ sudraviṇo dadāśo 'nāgāstvam adite sarvatātā |
yam bhadreṇa śavasā codayāsi prajāvatā rādhasā te syāma || RV_1,094.15

sa tvam agne saubhagatvasya vidvān asmākam āyuḥ pra tireha deva |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,094.16

dve virūpe carataḥ svarthe anyānyā vatsam upa dhāpayete |
harir anyasyām bhavati svadhāvāñ chukro anyasyāṁ dadṛśe suvarcāḥ || RV_1,095.01

daśemaṁ tvaṣṭur janayanta garbham atandrāso yuvatayo vibhṛtram |
tigmānīkaṁ svayaśasaṁ janeṣu virocamānam pari ṣīṁ nayanti || RV_1,095.02

trīṇi jānā pari bhūṣanty asya samudra ekaṁ divy ekam apsu |
pūrvām anu pra diśam pārthivānām ṛtūn praśāsad vi dadhāv anuṣṭhu || RV_1,095.03

ka imaṁ vo niṇyam ā ciketa vatso mātṝr janayata svadhābhiḥ |
bahvīnāṁ garbho apasām upasthān mahān kavir niś carati svadhāvān || RV_1,095.04

āviṣṭyo vardhate cārur āsu jihmānām ūrdhvaḥ svayaśā upasthe |
ubhe tvaṣṭur bibhyatur jāyamānāt pratīcī siṁham prati joṣayete || RV_1,095.05

ubhe bhadre joṣayete na mene gāvo na vāśrā upa tasthur evaiḥ |
sa dakṣāṇāṁ dakṣapatir babhūvāñjanti yaṁ dakṣiṇato havirbhiḥ || RV_1,095.06

ud yaṁyamīti saviteva bāhū ubhe sicau yatate bhīma ṛñjan |
uc chukram atkam ajate simasmān navā mātṛbhyo vasanā jahāti || RV_1,095.07

tveṣaṁ rūpaṁ kṛṇuta uttaraṁ yat sampṛñcānaḥ sadane gobhir adbhiḥ |
kavir budhnam pari marmṛjyate dhīḥ sā devatātā samitir babhūva || RV_1,095.08

uru te jrayaḥ pary eti budhnaṁ virocamānam mahiṣasya dhāma |
viśvebhir agne svayaśobhir iddho 'dabdhebhiḥ pāyubhiḥ pāhy asmān || RV_1,095.09

dhanvan srotaḥ kṛṇute gātum ūrmiṁ śukrair ūrmibhir abhi nakṣati kṣām |
viśvā sanāni jaṭhareṣu dhatte 'ntar navāsu carati prasūṣu || RV_1,095.10

evā no agne samidhā vṛdhāno revat pāvaka śravase vi bhāhi |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,095.11

sa pratnathā sahasā jāyamānaḥ sadyaḥ kāvyāni baḻ adhatta viśvā |
āpaś ca mitraṁ dhiṣaṇā ca sādhan devā agniṁ dhārayan draviṇodām || RV_1,096.01

sa pūrvayā nividā kavyatāyor imāḥ prajā ajanayan manūnām |
vivasvatā cakṣasā dyām apaś ca devā agniṁ dhārayan draviṇodām || RV_1,096.02

tam īḻata prathamaṁ yajñasādhaṁ viśa ārīr āhutam ṛñjasānam |
ūrjaḥ putram bharataṁ sṛpradānuṁ devā agniṁ dhārayan draviṇodām || RV_1,096.03

sa mātariśvā puruvārapuṣṭir vidad gātuṁ tanayāya svarvit |
viśāṁ gopā janitā rodasyor devā agniṁ dhārayan draviṇodām || RV_1,096.04

naktoṣāsā varṇam āmemyāne dhāpayete śiśum ekaṁ samīcī |
dyāvākṣāmā rukmo antar vi bhāti devā agniṁ dhārayan draviṇodām || RV_1,096.05

rāyo budhnaḥ saṁgamano vasūnāṁ yajñasya ketur manmasādhano veḥ |
amṛtatvaṁ rakṣamāṇāsa enaṁ devā agniṁ dhārayan draviṇodām || RV_1,096.06

nū ca purā ca sadanaṁ rayīṇāṁ jātasya ca jāyamānasya ca kṣām |
sataś ca gopām bhavataś ca bhūrer devā agniṁ dhārayan draviṇodām || RV_1,096.07

draviṇodā draviṇasas turasya draviṇodāḥ sanarasya pra yaṁsat |
draviṇodā vīravatīm iṣaṁ no draviṇodā rāsate dīrgham āyuḥ || RV_1,096.08

evā no agne samidhā vṛdhāno revat pāvaka śravase vi bhāhi |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,096.09

apa naḥ śośucad agham agne śuśugdhy ā rayim |
apa naḥ śośucad agham || RV_1,097.01

sukṣetriyā sugātuyā vasūyā ca yajāmahe |
apa naḥ śośucad agham || RV_1,097.02

pra yad bhandiṣṭha eṣām prāsmākāsaś ca sūrayaḥ |
apa naḥ śośucad agham || RV_1,097.03

pra yat te agne sūrayo jāyemahi pra te vayam |
apa naḥ śośucad agham || RV_1,097.04

pra yad agneḥ sahasvato viśvato yanti bhānavaḥ |
apa naḥ śośucad agham || RV_1,097.05

tvaṁ hi viśvatomukha viśvataḥ paribhūr asi |
apa naḥ śośucad agham || RV_1,097.06

dviṣo no viśvatomukhāti nāveva pāraya |
apa naḥ śośucad agham || RV_1,097.07

sa naḥ sindhum iva nāvayāti parṣā svastaye |
apa naḥ śośucad agham || RV_1,097.08

vaiśvānarasya sumatau syāma rājā hi kam bhuvanānām abhiśrīḥ |
ito jāto viśvam idaṁ vi caṣṭe vaiśvānaro yatate sūryeṇa || RV_1,098.01

pṛṣṭo divi pṛṣṭo agniḥ pṛthivyām pṛṣṭo viśvā oṣadhīr ā viveśa |
vaiśvānaraḥ sahasā pṛṣṭo agniḥ sa no divā sa riṣaḥ pātu naktam || RV_1,098.02

vaiśvānara tava tat satyam astv asmān rāyo maghavānaḥ sacantām |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,098.03

jātavedase sunavāma somam arātīyato ni dahāti vedaḥ |
sa naḥ parṣad ati durgāṇi viśvā nāveva sindhuṁ duritāty agniḥ || RV_1,099.01

sa yo vṛṣā vṛṣṇyebhiḥ samokā maho divaḥ pṛthivyāś ca samrāṭ |
satīnasatvā havyo bhareṣu marutvān no bhavatv indra ūtī || RV_1,100.01

yasyānāptaḥ sūryasyeva yāmo bhare-bhare vṛtrahā śuṣmo asti |
vṛṣantamaḥ sakhibhiḥ svebhir evair marutvān no bhavatv indra ūtī || RV_1,100.02

divo na yasya retaso dughānāḥ panthāso yanti śavasāparītāḥ |
taraddveṣāḥ sāsahiḥ pauṁsyebhir marutvān no bhavatv indra ūtī || RV_1,100.03

so aṅgirobhir aṅgirastamo bhūd vṛṣā vṛṣabhiḥ sakhibhiḥ sakhā san |
ṛgmibhir ṛgmī gātubhir jyeṣṭho marutvān no bhavatv indra ūtī || RV_1,100.04

sa sūnubhir na rudrebhir ṛbhvā nṛṣāhye sāsahvām̐ amitrān |
sanīḻebhiḥ śravasyāni tūrvan marutvān no bhavatv indra ūtī || RV_1,100.05

sa manyumīḥ samadanasya kartāsmākebhir nṛbhiḥ sūryaṁ sanat |
asminn ahan satpatiḥ puruhūto marutvān no bhavatv indra ūtī || RV_1,100.06

tam ūtayo raṇayañ chūrasātau taṁ kṣemasya kṣitayaḥ kṛṇvata trām |
sa viśvasya karuṇasyeśa eko marutvān no bhavatv indra ūtī || RV_1,100.07

tam apsanta śavasa utsaveṣu naro naram avase taṁ dhanāya |
so andhe cit tamasi jyotir vidan marutvān no bhavatv indra ūtī || RV_1,100.08

sa savyena yamati vrādhataś cit sa dakṣiṇe saṁgṛbhītā kṛtāni |
sa kīriṇā cit sanitā dhanāni marutvān no bhavatv indra ūtī || RV_1,100.09

sa grāmebhiḥ sanitā sa rathebhir vide viśvābhiḥ kṛṣṭibhir nv a1dya |
sa pauṁsyebhir abhibhūr aśastīr marutvān no bhavatv indra ūtī || RV_1,100.10

sa jāmibhir yat samajāti mīḻhe 'jāmibhir vā puruhūta evaiḥ |
apāṁ tokasya tanayasya jeṣe marutvān no bhavatv indra ūtī || RV_1,100.11

sa vajrabhṛd dasyuhā bhīma ugraḥ sahasracetāḥ śatanītha ṛbhvā |
camrīṣo na śavasā pāñcajanyo marutvān no bhavatv indra ūtī || RV_1,100.12

tasya vajraḥ krandati smat svarṣā divo na tveṣo ravathaḥ śimīvān |
taṁ sacante sanayas taṁ dhanāni marutvān no bhavatv indra ūtī || RV_1,100.13

yasyājasraṁ śavasā mānam uktham paribhujad rodasī viśvataḥ sīm |
sa pāriṣat kratubhir mandasāno marutvān no bhavatv indra ūtī || RV_1,100.14

na yasya devā devatā na martā āpaś cana śavaso antam āpuḥ |
sa prarikvā tvakṣasā kṣmo divaś ca marutvān no bhavatv indra ūtī || RV_1,100.15

rohic chyāvā sumadaṁśur lalāmīr dyukṣā rāya ṛjrāśvasya |
vṛṣaṇvantam bibhratī dhūrṣu ratham mandrā ciketa nāhuṣīṣu vikṣu || RV_1,100.16

etat tyat ta indra vṛṣṇa ukthaṁ vārṣāgirā abhi gṛṇanti rādhaḥ |
ṛjrāśvaḥ praṣṭibhir ambarīṣaḥ sahadevo bhayamānaḥ surādhāḥ || RV_1,100.17

dasyūñ chimyūm̐ś ca puruhūta evair hatvā pṛthivyāṁ śarvā ni barhīt |
sanat kṣetraṁ sakhibhiḥ śvitnyebhiḥ sanat sūryaṁ sanad apaḥ suvajraḥ || RV_1,100.18

viśvāhendro adhivaktā no astv aparihvṛtāḥ sanuyāma vājam |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,100.19

pra mandine pitumad arcatā vaco yaḥ kṛṣṇagarbhā nirahann ṛjiśvanā |
avasyavo vṛṣaṇaṁ vajradakṣiṇam marutvantaṁ sakhyāya havāmahe || RV_1,101.01

yo vyaṁsaṁ jāhṛṣāṇena manyunā yaḥ śambaraṁ yo ahan piprum avratam |
indro yaḥ śuṣṇam aśuṣaṁ ny āvṛṇaṅ marutvantaṁ sakhyāya havāmahe || RV_1,101.02

yasya dyāvāpṛthivī pauṁsyam mahad yasya vrate varuṇo yasya sūryaḥ |
yasyendrasya sindhavaḥ saścati vratam marutvantaṁ sakhyāya havāmahe || RV_1,101.03

yo aśvānāṁ yo gavāṁ gopatir vaśī ya āritaḥ karmaṇi-karmaṇi sthiraḥ |
vīḻoś cid indro yo asunvato vadho marutvantaṁ sakhyāya havāmahe || RV_1,101.04

yo viśvasya jagataḥ prāṇatas patir yo brahmaṇe prathamo gā avindat |
indro yo dasyūm̐r adharām̐ avātiran marutvantaṁ sakhyāya havāmahe || RV_1,101.05

yaḥ śūrebhir havyo yaś ca bhīrubhir yo dhāvadbhir hūyate yaś ca jigyubhiḥ |
indraṁ yaṁ viśvā bhuvanābhi saṁdadhur marutvantaṁ sakhyāya havāmahe || RV_1,101.06

rudrāṇām eti pradiśā vicakṣaṇo rudrebhir yoṣā tanute pṛthu jrayaḥ |
indram manīṣā abhy arcati śrutam marutvantaṁ sakhyāya havāmahe || RV_1,101.07

yad vā marutvaḥ parame sadhasthe yad vāvame vṛjane mādayāse |
ata ā yāhy adhvaraṁ no acchā tvāyā haviś cakṛmā satyarādhaḥ || RV_1,101.08

tvāyendra somaṁ suṣumā sudakṣa tvāyā haviś cakṛmā brahmavāhaḥ |
adhā niyutvaḥ sagaṇo marudbhir asmin yajñe barhiṣi mādayasva || RV_1,101.09

mādayasva haribhir ye ta indra vi ṣyasva śipre vi sṛjasva dhene |
ā tvā suśipra harayo vahantūśan havyāni prati no juṣasva || RV_1,101.10

marutstotrasya vṛjanasya gopā vayam indreṇa sanuyāma vājam |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,101.11

imāṁ te dhiyam pra bhare maho mahīm asya stotre dhiṣaṇā yat ta ānaje |
tam utsave ca prasave ca sāsahim indraṁ devāsaḥ śavasāmadann anu || RV_1,102.01

asya śravo nadyaḥ sapta bibhrati dyāvākṣāmā pṛthivī darśataṁ vapuḥ |
asme sūryācandramasābhicakṣe śraddhe kam indra carato vitarturam || RV_1,102.02

taṁ smā ratham maghavan prāva sātaye jaitraṁ yaṁ te anumadāma saṁgame |
ājā na indra manasā puruṣṭuta tvāyadbhyo maghavañ charma yaccha naḥ || RV_1,102.03

vayaṁ jayema tvayā yujā vṛtam asmākam aṁśam ud avā bhare-bhare |
asmabhyam indra varivaḥ sugaṁ kṛdhi pra śatrūṇām maghavan vṛṣṇyā ruja || RV_1,102.04

nānā hi tvā havamānā janā ime dhanānāṁ dhartar avasā vipanyavaḥ |
asmākaṁ smā ratham ā tiṣṭha sātaye jaitraṁ hīndra nibhṛtam manas tava || RV_1,102.05

gojitā bāhū amitakratuḥ simaḥ karman-karmañ chatamūtiḥ khajaṁkaraḥ |
akalpa indraḥ pratimānam ojasāthā janā vi hvayante siṣāsavaḥ || RV_1,102.06

ut te śatān maghavann uc ca bhūyasa ut sahasrād ririce kṛṣṭiṣu śravaḥ |
amātraṁ tvā dhiṣaṇā titviṣe mahy adhā vṛtrāṇi jighnase puraṁdara || RV_1,102.07

triviṣṭidhātu pratimānam ojasas tisro bhūmīr nṛpate trīṇi rocanā |
atīdaṁ viśvam bhuvanaṁ vavakṣithāśatrur indra januṣā sanād asi || RV_1,102.08

tvāṁ deveṣu prathamaṁ havāmahe tvam babhūtha pṛtanāsu sāsahiḥ |
semaṁ naḥ kārum upamanyum udbhidam indraḥ kṛṇotu prasave ratham puraḥ || RV_1,102.09

tvaṁ jigetha na dhanā rurodhithārbheṣv ājā maghavan mahatsu ca |
tvām ugram avase saṁ śiśīmasy athā na indra havaneṣu codaya || RV_1,102.10

viśvāhendro adhivaktā no astv aparihvṛtāḥ sanuyāma vājam |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,102.11

tat ta indriyam paramam parācair adhārayanta kavayaḥ puredam |
kṣamedam anyad divy a1nyad asya sam ī pṛcyate samaneva ketuḥ || RV_1,103.01

sa dhārayat pṛthivīm paprathac ca vajreṇa hatvā nir apaḥ sasarja |
ahann ahim abhinad rauhiṇaṁ vy ahan vyaṁsam maghavā śacībhiḥ || RV_1,103.02

sa jātūbharmā śraddadhāna ojaḥ puro vibhindann acarad vi dāsīḥ |
vidvān vajrin dasyave hetim asyāryaṁ saho vardhayā dyumnam indra || RV_1,103.03

tad ūcuṣe mānuṣemā yugāni kīrtenyam maghavā nāma bibhrat |
upaprayan dasyuhatyāya vajrī yad dha sūnuḥ śravase nāma dadhe || RV_1,103.04

tad asyedam paśyatā bhūri puṣṭaṁ śrad indrasya dhattana vīryāya |
sa gā avindat so avindad aśvān sa oṣadhīḥ so apaḥ sa vanāni || RV_1,103.05

bhūrikarmaṇe vṛṣabhāya vṛṣṇe satyaśuṣmāya sunavāma somam |
ya ādṛtyā paripanthīva śūro 'yajvano vibhajann eti vedaḥ || RV_1,103.06

tad indra preva vīryaṁ cakartha yat sasantaṁ vajreṇābodhayo 'him |
anu tvā patnīr hṛṣitaṁ vayaś ca viśve devāso amadann anu tvā || RV_1,103.07

śuṣṇam pipruṁ kuyavaṁ vṛtram indra yadāvadhīr vi puraḥ śambarasya |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,103.08

yoniṣ ṭa indra niṣade akāri tam ā ni ṣīda svāno nārvā |
vimucyā vayo 'vasāyāśvān doṣā vastor vahīyasaḥ prapitve || RV_1,104.01

o tye nara indram ūtaye gur nū cit tān sadyo adhvano jagamyāt |
devāso manyuṁ dāsasya ścamnan te na ā vakṣan suvitāya varṇam || RV_1,104.02

ava tmanā bharate ketavedā ava tmanā bharate phenam udan |
kṣīreṇa snātaḥ kuyavasya yoṣe hate te syātām pravaṇe śiphāyāḥ || RV_1,104.03

yuyopa nābhir uparasyāyoḥ pra pūrvābhis tirate rāṣṭi śūraḥ |
añjasī kuliśī vīrapatnī payo hinvānā udabhir bharante || RV_1,104.04

prati yat syā nīthādarśi dasyor oko nācchā sadanaṁ jānatī gāt |
adha smā no maghavañ carkṛtād in mā no magheva niṣṣapī parā dāḥ || RV_1,104.05

sa tvaṁ na indra sūrye so apsv anāgāstva ā bhaja jīvaśaṁse |
māntarām bhujam ā rīriṣo naḥ śraddhitaṁ te mahata indriyāya || RV_1,104.06

adhā manye śrat te asmā adhāyi vṛṣā codasva mahate dhanāya |
mā no akṛte puruhūta yonāv indra kṣudhyadbhyo vaya āsutiṁ dāḥ || RV_1,104.07

mā no vadhīr indra mā parā dā mā naḥ priyā bhojanāni pra moṣīḥ |
āṇḍā mā no maghavañ chakra nir bhen mā naḥ pātrā bhet sahajānuṣāṇi || RV_1,104.08

arvāṅ ehi somakāmaṁ tvāhur ayaṁ sutas tasya pibā madāya |
uruvyacā jaṭhara ā vṛṣasva piteva naḥ śṛṇuhi hūyamānaḥ || RV_1,104.09

candramā apsv a1ntar ā suparṇo dhāvate divi |
na vo hiraṇyanemayaḥ padaṁ vindanti vidyuto vittam me asya rodasī || RV_1,105.01

artham id vā u arthina ā jāyā yuvate patim |
tuñjāte vṛṣṇyam payaḥ paridāya rasaṁ duhe vittam me asya rodasī || RV_1,105.02

mo ṣu devā adaḥ sva1r ava pādi divas pari |
mā somyasya śambhuvaḥ śūne bhūma kadā cana vittam me asya rodasī || RV_1,105.03

yajñam pṛcchāmy avamaṁ sa tad dūto vi vocati |
kva ṛtam pūrvyaṁ gataṁ kas tad bibharti nūtano vittam me asya rodasī || RV_1,105.04

amī ye devāḥ sthana triṣv ā rocane divaḥ |
kad va ṛtaṁ kad anṛtaṁ kva pratnā va āhutir vittam me asya rodasī || RV_1,105.05

kad va ṛtasya dharṇasi kad varuṇasya cakṣaṇam |
kad aryamṇo mahas pathāti krāmema dūḍhyo vittam me asya rodasī || RV_1,105.06

ahaṁ so asmi yaḥ purā sute vadāmi kāni cit |
tam mā vyanty ādhyo3 vṛko na tṛṣṇajam mṛgaṁ vittam me asya rodasī || RV_1,105.07

sam mā tapanty abhitaḥ sapatnīr iva parśavaḥ |
mūṣo na śiśnā vy adanti mādhyaḥ stotāraṁ te śatakrato vittam me asya rodasī || RV_1,105.08

amī ye sapta raśmayas tatrā me nābhir ātatā |
tritas tad vedāptyaḥ sa jāmitvāya rebhati vittam me asya rodasī || RV_1,105.09

amī ye pañcokṣaṇo madhye tasthur maho divaḥ |
devatrā nu pravācyaṁ sadhrīcīnā ni vāvṛtur vittam me asya rodasī || RV_1,105.10

suparṇā eta āsate madhya ārodhane divaḥ |
te sedhanti patho vṛkaṁ tarantaṁ yahvatīr apo vittam me asya rodasī || RV_1,105.11

navyaṁ tad ukthyaṁ hitaṁ devāsaḥ supravācanam |
ṛtam arṣanti sindhavaḥ satyaṁ tātāna sūryo vittam me asya rodasī || RV_1,105.12

agne tava tyad ukthyaṁ deveṣv asty āpyam |
sa naḥ satto manuṣvad ā devān yakṣi viduṣṭaro vittam me asya rodasī || RV_1,105.13

satto hotā manuṣvad ā devām̐ acchā viduṣṭaraḥ |
agnir havyā suṣūdati devo deveṣu medhiro vittam me asya rodasī || RV_1,105.14

brahmā kṛṇoti varuṇo gātuvidaṁ tam īmahe |
vy ūrṇoti hṛdā matiṁ navyo jāyatām ṛtaṁ vittam me asya rodasī || RV_1,105.15

asau yaḥ panthā ādityo divi pravācyaṁ kṛtaḥ |
na sa devā atikrame tam martāso na paśyatha vittam me asya rodasī || RV_1,105.16

tritaḥ kūpe 'vahito devān havata ūtaye |
tac chuśrāva bṛhaspatiḥ kṛṇvann aṁhūraṇād uru vittam me asya rodasī || RV_1,105.17

aruṇo mā sakṛd vṛkaḥ pathā yantaṁ dadarśa hi |
uj jihīte nicāyyā taṣṭeva pṛṣṭyāmayī vittam me asya rodasī || RV_1,105.18

enāṅgūṣeṇa vayam indravanto 'bhi ṣyāma vṛjane sarvavīrāḥ |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,105.19

indram mitraṁ varuṇam agnim ūtaye mārutaṁ śardho aditiṁ havāmahe |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.01

ta ādityā ā gatā sarvatātaye bhūta devā vṛtratūryeṣu śambhuvaḥ |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.02

avantu naḥ pitaraḥ supravācanā uta devī devaputre ṛtāvṛdhā |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.03

narāśaṁsaṁ vājinaṁ vājayann iha kṣayadvīram pūṣaṇaṁ sumnair īmahe |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.04

bṛhaspate sadam in naḥ sugaṁ kṛdhi śaṁ yor yat te manurhitaṁ tad īmahe |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.05

indraṁ kutso vṛtrahaṇaṁ śacīpatiṁ kāṭe nibāḻha ṛṣir ahvad ūtaye |
rathaṁ na durgād vasavaḥ sudānavo viśvasmān no aṁhaso niṣ pipartana || RV_1,106.06

devair no devy aditir ni pātu devas trātā trāyatām aprayucchan |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,106.07

yajño devānām praty eti sumnam ādityāso bhavatā mṛḻayantaḥ |
ā vo 'rvācī sumatir vavṛtyād aṁhoś cid yā varivovittarāsat || RV_1,107.01

upa no devā avasā gamantv aṅgirasāṁ sāmabhiḥ stūyamānāḥ |
indra indriyair maruto marudbhir ādityair no aditiḥ śarma yaṁsat || RV_1,107.02

tan na indras tad varuṇas tad agnis tad aryamā tat savitā cano dhāt |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,107.03

ya indrāgnī citratamo ratho vām abhi viśvāni bhuvanāni caṣṭe |
tenā yātaṁ sarathaṁ tasthivāṁsāthā somasya pibataṁ sutasya || RV_1,108.01

yāvad idam bhuvanaṁ viśvam asty uruvyacā varimatā gabhīram |
tāvām̐ ayam pātave somo astv aram indrāgnī manase yuvabhyām || RV_1,108.02

cakrāthe hi sadhrya1ṅ nāma bhadraṁ sadhrīcīnā vṛtrahaṇā uta sthaḥ |
tāv indrāgnī sadhryañcā niṣadyā vṛṣṇaḥ somasya vṛṣaṇā vṛṣethām || RV_1,108.03

samiddheṣv agniṣv ānajānā yatasrucā barhir u tistirāṇā |
tīvraiḥ somaiḥ pariṣiktebhir arvāg endrāgnī saumanasāya yātam || RV_1,108.04

yānīndrāgnī cakrathur vīryāṇi yāni rūpāṇy uta vṛṣṇyāni |
yā vām pratnāni sakhyā śivāni tebhiḥ somasya pibataṁ sutasya || RV_1,108.05

yad abravam prathamaṁ vāṁ vṛṇāno3 'yaṁ somo asurair no vihavyaḥ |
tāṁ satyāṁ śraddhām abhy ā hi yātam athā somasya pibataṁ sutasya || RV_1,108.06

yad indrāgnī madathaḥ sve duroṇe yad brahmaṇi rājani vā yajatrā |
ataḥ pari vṛṣaṇāv ā hi yātam athā somasya pibataṁ sutasya || RV_1,108.07

yad indrāgnī yaduṣu turvaśeṣu yad druhyuṣv anuṣu pūruṣu sthaḥ |
ataḥ pari vṛṣaṇāv ā hi yātam athā somasya pibataṁ sutasya || RV_1,108.08

yad indrāgnī avamasyām pṛthivyām madhyamasyām paramasyām uta sthaḥ |
ataḥ pari vṛṣaṇāv ā hi yātam athā somasya pibataṁ sutasya || RV_1,108.09

yad indrāgnī paramasyām pṛthivyām madhyamasyām avamasyām uta sthaḥ |
ataḥ pari vṛṣaṇāv ā hi yātam athā somasya pibataṁ sutasya || RV_1,108.10

yad indrāgnī divi ṣṭho yat pṛthivyāṁ yat parvateṣv oṣadhīṣv apsu |
ataḥ pari vṛṣaṇāv ā hi yātam athā somasya pibataṁ sutasya || RV_1,108.11

yad indrāgnī uditā sūryasya madhye divaḥ svadhayā mādayethe |
ataḥ pari vṛṣaṇāv ā hi yātam athā somasya pibataṁ sutasya || RV_1,108.12

evendrāgnī papivāṁsā sutasya viśvāsmabhyaṁ saṁ jayataṁ dhanāni |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,108.13

vi hy akhyam manasā vasya icchann indrāgnī jñāsa uta vā sajātān |
nānyā yuvat pramatir asti mahyaṁ sa vāṁ dhiyaṁ vājayantīm atakṣam || RV_1,109.01

aśravaṁ hi bhūridāvattarā vāṁ vijāmātur uta vā ghā syālāt |
athā somasya prayatī yuvabhyām indrāgnī stomaṁ janayāmi navyam || RV_1,109.02

mā cchedma raśmīm̐r iti nādhamānāḥ pitṝṇāṁ śaktīr anuyacchamānāḥ |
indrāgnibhyāṁ kaṁ vṛṣaṇo madanti tā hy adrī dhiṣaṇāyā upasthe || RV_1,109.03

yuvābhyāṁ devī dhiṣaṇā madāyendrāgnī somam uśatī sunoti |
tāv aśvinā bhadrahastā supāṇī ā dhāvatam madhunā pṛṅktam apsu || RV_1,109.04

yuvām indrāgnī vasuno vibhāge tavastamā śuśrava vṛtrahatye |
tāv āsadyā barhiṣi yajñe asmin pra carṣaṇī mādayethāṁ sutasya || RV_1,109.05

pra carṣaṇibhyaḥ pṛtanāhaveṣu pra pṛthivyā riricāthe divaś ca |
pra sindhubhyaḥ pra giribhyo mahitvā prendrāgnī viśvā bhuvanāty anyā || RV_1,109.06

ā bharataṁ śikṣataṁ vajrabāhū asmām̐ indrāgnī avataṁ śacībhiḥ |
ime nu te raśmayaḥ sūryasya yebhiḥ sapitvam pitaro na āsan || RV_1,109.07

puraṁdarā śikṣataṁ vajrahastāsmām̐ indrāgnī avatam bhareṣu |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,109.08

tatam me apas tad u tāyate punaḥ svādiṣṭhā dhītir ucathāya śasyate |
ayaṁ samudra iha viśvadevyaḥ svāhākṛtasya sam u tṛpṇuta ṛbhavaḥ || RV_1,110.01

ābhogayam pra yad icchanta aitanāpākāḥ prāñco mama ke cid āpayaḥ |
saudhanvanāsaś caritasya bhūmanāgacchata savitur dāśuṣo gṛham || RV_1,110.02

tat savitā vo 'mṛtatvam āsuvad agohyaṁ yac chravayanta aitana |
tyaṁ cic camasam asurasya bhakṣaṇam ekaṁ santam akṛṇutā caturvayam || RV_1,110.03

viṣṭvī śamī taraṇitvena vāghato martāsaḥ santo amṛtatvam ānaśuḥ |
saudhanvanā ṛbhavaḥ sūracakṣasaḥ saṁvatsare sam apṛcyanta dhītibhiḥ || RV_1,110.04

kṣetram iva vi mamus tejanenam̐ ekam pātram ṛbhavo jehamānam |
upastutā upamaṁ nādhamānā amartyeṣu śrava icchamānāḥ || RV_1,110.05

ā manīṣām antarikṣasya nṛbhyaḥ sruceva ghṛtaṁ juhavāma vidmanā |
taraṇitvā ye pitur asya saścira ṛbhavo vājam aruhan divo rajaḥ || RV_1,110.06

ṛbhur na indraḥ śavasā navīyān ṛbhur vājebhir vasubhir vasur dadiḥ |
yuṣmākaṁ devā avasāhani priye3 'bhi tiṣṭhema pṛtsutīr asunvatām || RV_1,110.07

niś carmaṇa ṛbhavo gām apiṁśata saṁ vatsenāsṛjatā mātaram punaḥ |
saudhanvanāsaḥ svapasyayā naro jivrī yuvānā pitarākṛṇotana || RV_1,110.08

vājebhir no vājasātāv aviḍḍhy ṛbhumām̐ indra citram ā darṣi rādhaḥ |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,110.09

takṣan rathaṁ suvṛtaṁ vidmanāpasas takṣan harī indravāhā vṛṣaṇvasū |
takṣan pitṛbhyām ṛbhavo yuvad vayas takṣan vatsāya mātaraṁ sacābhuvam || RV_1,111.01

ā no yajñāya takṣata ṛbhumad vayaḥ kratve dakṣāya suprajāvatīm iṣam |
yathā kṣayāma sarvavīrayā viśā tan naḥ śardhāya dhāsathā sv indriyam || RV_1,111.02

ā takṣata sātim asmabhyam ṛbhavaḥ sātiṁ rathāya sātim arvate naraḥ |
sātiṁ no jaitrīṁ sam maheta viśvahā jāmim ajāmim pṛtanāsu sakṣaṇim || RV_1,111.03

ṛbhukṣaṇam indram ā huva ūtaya ṛbhūn vājān marutaḥ somapītaye |
ubhā mitrāvaruṇā nūnam aśvinā te no hinvantu sātaye dhiye jiṣe || RV_1,111.04

ṛbhur bharāya saṁ śiśātu sātiṁ samaryajid vājo asmām̐ aviṣṭu |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,111.05

īḻe dyāvāpṛthivī pūrvacittaye 'gniṁ gharmaṁ surucaṁ yāmann iṣṭaye |
yābhir bhare kāram aṁśāya jinvathas tābhir ū ṣu ūtibhir aśvinā gatam || RV_1,112.01

yuvor dānāya subharā asaścato ratham ā tasthur vacasaṁ na mantave |
yābhir dhiyo 'vathaḥ karmann iṣṭaye tābhir ū ṣu ūtibhir aśvinā gatam || RV_1,112.02

yuvaṁ tāsāṁ divyasya praśāsane viśāṁ kṣayatho amṛtasya majmanā |
yābhir dhenum asva1m pinvatho narā tābhir ū ṣu ūtibhir aśvinā gatam || RV_1,112.03

yābhiḥ parijmā tanayasya majmanā dvimātā tūrṣu taraṇir vibhūṣati |
yābhis trimantur abhavad vicakṣaṇas tābhir ū ṣu ūtibhir aśvinā gatam || RV_1,112.04

yābhī rebhaṁ nivṛtaṁ sitam adbhya ud vandanam airayataṁ svar dṛśe |
yābhiḥ kaṇvam pra siṣāsantam āvataṁ tābhir ū ṣu ūtibhir aśvinā gatam || RV_1,112.05

yābhir antakaṁ jasamānam āraṇe bhujyuṁ yābhir avyathibhir jijinvathuḥ |
yābhiḥ karkandhuṁ vayyaṁ ca jinvathas tābhir ū ṣu ūtibhir aśvinā gatam || RV_1,112.06

yābhiḥ śucantiṁ dhanasāṁ suṣaṁsadaṁ taptaṁ gharmam omyāvantam atraye |
yābhiḥ pṛśnigum purukutsam āvataṁ tābhir ū ṣu ūtibhir aśvinā gatam || RV_1,112.07

yābhiḥ śacībhir vṛṣaṇā parāvṛjam prāndhaṁ śroṇaṁ cakṣasa etave kṛthaḥ |
yābhir vartikāṁ grasitām amuñcataṁ tābhir ū ṣu ūtibhir aśvinā gatam || RV_1,112.08

yābhiḥ sindhum madhumantam asaścataṁ vasiṣṭhaṁ yābhir ajarāv ajinvatam |
yābhiḥ kutsaṁ śrutaryaṁ naryam āvataṁ tābhir ū ṣu ūtibhir aśvinā gatam || RV_1,112.09

yābhir viśpalāṁ dhanasām atharvyaṁ sahasramīḻha ājāv ajinvatam |
yābhir vaśam aśvyam preṇim āvataṁ tābhir ū ṣu ūtibhir aśvinā gatam || RV_1,112.10

yābhiḥ sudānū auśijāya vaṇije dīrghaśravase madhu kośo akṣarat |
kakṣīvantaṁ stotāraṁ yābhir āvataṁ tābhir ū ṣu ūtibhir aśvinā gatam || RV_1,112.11

yābhī rasāṁ kṣodasodnaḥ pipinvathur anaśvaṁ yābhī ratham āvataṁ jiṣe |
yābhis triśoka usriyā udājata tābhir ū ṣu ūtibhir aśvinā gatam || RV_1,112.12

yābhiḥ sūryam pariyāthaḥ parāvati mandhātāraṁ kṣaitrapatyeṣv āvatam |
yābhir vipram pra bharadvājam āvataṁ tābhir ū ṣu ūtibhir aśvinā gatam || RV_1,112.13

yābhir mahām atithigvaṁ kaśojuvaṁ divodāsaṁ śambarahatya āvatam |
yābhiḥ pūrbhidye trasadasyum āvataṁ tābhir ū ṣu ūtibhir aśvinā gatam || RV_1,112.14

yābhir vamraṁ vipipānam upastutaṁ kaliṁ yābhir vittajāniṁ duvasyathaḥ |
yābhir vyaśvam uta pṛthim āvataṁ tābhir ū ṣu ūtibhir aśvinā gatam || RV_1,112.15

yābhir narā śayave yābhir atraye yābhiḥ purā manave gātum īṣathuḥ |
yābhiḥ śārīr ājataṁ syūmaraśmaye tābhir ū ṣu ūtibhir aśvinā gatam || RV_1,112.16

yābhiḥ paṭharvā jaṭharasya majmanāgnir nādīdec cita iddho ajmann ā |
yābhiḥ śaryātam avatho mahādhane tābhir ū ṣu ūtibhir aśvinā gatam || RV_1,112.17

yābhir aṅgiro manasā niraṇyatho 'graṁ gacchatho vivare goarṇasaḥ |
yābhir manuṁ śūram iṣā samāvataṁ tābhir ū ṣu ūtibhir aśvinā gatam || RV_1,112.18

yābhiḥ patnīr vimadāya nyūhathur ā gha vā yābhir aruṇīr aśikṣatam |
yābhiḥ sudāsa ūhathuḥ sudevya1ṁ tābhir ū ṣu ūtibhir aśvinā gatam || RV_1,112.19

yābhiḥ śaṁtātī bhavatho dadāśuṣe bhujyuṁ yābhir avatho yābhir adhrigum |
omyāvatīṁ subharām ṛtastubhaṁ tābhir ū ṣu ūtibhir aśvinā gatam || RV_1,112.20

yābhiḥ kṛśānum asane duvasyatho jave yābhir yūno arvantam āvatam |
madhu priyam bharatho yat saraḍbhyas tābhir ū ṣu ūtibhir aśvinā gatam || RV_1,112.21

yābhir naraṁ goṣuyudhaṁ nṛṣāhye kṣetrasya sātā tanayasya jinvathaḥ |
yābhī rathām̐ avatho yābhir arvatas tābhir ū ṣu ūtibhir aśvinā gatam || RV_1,112.22

yābhiḥ kutsam ārjuneyaṁ śatakratū pra turvītim pra ca dabhītim āvatam |
yābhir dhvasantim puruṣantim āvataṁ tābhir ū ṣu ūtibhir aśvinā gatam || RV_1,112.23

apnasvatīm aśvinā vācam asme kṛtaṁ no dasrā vṛṣaṇā manīṣām |
adyūtye 'vase ni hvaye vāṁ vṛdhe ca no bhavataṁ vājasātau || RV_1,112.24

dyubhir aktubhiḥ pari pātam asmān ariṣṭebhir aśvinā saubhagebhiḥ |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,112.25

idaṁ śreṣṭhaṁ jyotiṣāṁ jyotir āgāc citraḥ praketo ajaniṣṭa vibhvā |
yathā prasūtā savituḥ savāyam̐ evā rātry uṣase yonim āraik || RV_1,113.01

ruśadvatsā ruśatī śvetyāgād āraig u kṛṣṇā sadanāny asyāḥ |
samānabandhū amṛte anūcī dyāvā varṇaṁ carata āmināne || RV_1,113.02

samāno adhvā svasror anantas tam anyānyā carato devaśiṣṭe |
na methete na tasthatuḥ sumeke naktoṣāsā samanasā virūpe || RV_1,113.03

bhāsvatī netrī sūnṛtānām aceti citrā vi duro na āvaḥ |
prārpyā jagad vy u no rāyo akhyad uṣā ajīgar bhuvanāni viśvā || RV_1,113.04

jihmaśye3 caritave maghony ābhogaya iṣṭaye rāya u tvam |
dabhram paśyadbhya urviyā vicakṣa uṣā ajīgar bhuvanāni viśvā || RV_1,113.05

kṣatrāya tvaṁ śravase tvam mahīyā iṣṭaye tvam artham iva tvam ityai |
visadṛśā jīvitābhipracakṣa uṣā ajīgar bhuvanāni viśvā || RV_1,113.06

eṣā divo duhitā praty adarśi vyucchantī yuvatiḥ śukravāsāḥ |
viśvasyeśānā pārthivasya vasva uṣo adyeha subhage vy uccha || RV_1,113.07

parāyatīnām anv eti pātha āyatīnām prathamā śaśvatīnām |
vyucchantī jīvam udīrayanty uṣā mṛtaṁ kaṁ cana bodhayantī || RV_1,113.08

uṣo yad agniṁ samidhe cakartha vi yad āvaś cakṣasā sūryasya |
yan mānuṣān yakṣyamāṇām̐ ajīgas tad deveṣu cakṛṣe bhadram apnaḥ || RV_1,113.09

kiyāty ā yat samayā bhavāti yā vyūṣur yāś ca nūnaṁ vyucchān |
anu pūrvāḥ kṛpate vāvaśānā pradīdhyānā joṣam anyābhir eti || RV_1,113.10

īyuṣ ṭe ye pūrvatarām apaśyan vyucchantīm uṣasam martyāsaḥ |
asmābhir ū nu praticakṣyābhūd o te yanti ye aparīṣu paśyān || RV_1,113.11

yāvayaddveṣā ṛtapā ṛtejāḥ sumnāvarī sūnṛtā īrayantī |
sumaṅgalīr bibhratī devavītim ihādyoṣaḥ śreṣṭhatamā vy uccha || RV_1,113.12

śaśvat puroṣā vy uvāsa devy atho adyedaṁ vy āvo maghonī |
atho vy ucchād uttarām̐ anu dyūn ajarāmṛtā carati svadhābhiḥ || RV_1,113.13

vy a1ñjibhir diva ātāsv adyaud apa kṛṣṇāṁ nirṇijaṁ devy āvaḥ |
prabodhayanty aruṇebhir aśvair oṣā yāti suyujā rathena || RV_1,113.14

āvahantī poṣyā vāryāṇi citraṁ ketuṁ kṛṇute cekitānā |
īyuṣīṇām upamā śaśvatīnāṁ vibhātīnām prathamoṣā vy aśvait || RV_1,113.15

ud īrdhvaṁ jīvo asur na āgād apa prāgāt tama ā jyotir eti |
āraik panthāṁ yātave sūryāyāganma yatra pratiranta āyuḥ || RV_1,113.16

syūmanā vāca ud iyarti vahniḥ stavāno rebha uṣaso vibhātīḥ |
adyā tad uccha gṛṇate maghony asme āyur ni didīhi prajāvat || RV_1,113.17

yā gomatīr uṣasaḥ sarvavīrā vyucchanti dāśuṣe martyāya |
vāyor iva sūnṛtānām udarke tā aśvadā aśnavat somasutvā || RV_1,113.18

mātā devānām aditer anīkaṁ yajñasya ketur bṛhatī vi bhāhi |
praśastikṛd brahmaṇe no vy u1cchā no jane janaya viśvavāre || RV_1,113.19

yac citram apna uṣaso vahantījānāya śaśamānāya bhadram |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,113.20

imā rudrāya tavase kapardine kṣayadvīrāya pra bharāmahe matīḥ |
yathā śam asad dvipade catuṣpade viśvam puṣṭaṁ grāme asminn anāturam || RV_1,114.01

mṛḻā no rudrota no mayas kṛdhi kṣayadvīrāya namasā vidhema te |
yac chaṁ ca yoś ca manur āyeje pitā tad aśyāma tava rudra praṇītiṣu || RV_1,114.02

aśyāma te sumatiṁ devayajyayā kṣayadvīrasya tava rudra mīḍhvaḥ |
sumnāyann id viśo asmākam ā carāriṣṭavīrā juhavāma te haviḥ || RV_1,114.03

tveṣaṁ vayaṁ rudraṁ yajñasādhaṁ vaṅkuṁ kavim avase ni hvayāmahe |
āre asmad daivyaṁ heḻo asyatu sumatim id vayam asyā vṛṇīmahe || RV_1,114.04

divo varāham aruṣaṁ kapardinaṁ tveṣaṁ rūpaṁ namasā ni hvayāmahe |
haste bibhrad bheṣajā vāryāṇi śarma varma cchardir asmabhyaṁ yaṁsat || RV_1,114.05

idam pitre marutām ucyate vacaḥ svādoḥ svādīyo rudrāya vardhanam |
rāsvā ca no amṛta martabhojanaṁ tmane tokāya tanayāya mṛḻa || RV_1,114.06

mā no mahāntam uta mā no arbhakam mā na ukṣantam uta mā na ukṣitam |
mā no vadhīḥ pitaram mota mātaram mā naḥ priyās tanvo rudra rīriṣaḥ || RV_1,114.07

mā nas toke tanaye mā na āyau mā no goṣu mā no aśveṣu rīriṣaḥ |
vīrān mā no rudra bhāmito vadhīr haviṣmantaḥ sadam it tvā havāmahe || RV_1,114.08

upa te stomān paśupā ivākaraṁ rāsvā pitar marutāṁ sumnam asme |
bhadrā hi te sumatir mṛḻayattamāthā vayam ava it te vṛṇīmahe || RV_1,114.09

āre te goghnam uta pūruṣaghnaṁ kṣayadvīra sumnam asme te astu |
mṛḻā ca no adhi ca brūhi devādhā ca naḥ śarma yaccha dvibarhāḥ || RV_1,114.10

avocāma namo asmā avasyavaḥ śṛṇotu no havaṁ rudro marutvān |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,114.11

citraṁ devānām ud agād anīkaṁ cakṣur mitrasya varuṇasyāgneḥ |
āprā dyāvāpṛthivī antarikṣaṁ sūrya ātmā jagatas tasthuṣaś ca || RV_1,115.01

sūryo devīm uṣasaṁ rocamānām maryo na yoṣām abhy eti paścāt |
yatrā naro devayanto yugāni vitanvate prati bhadrāya bhadram || RV_1,115.02

bhadrā aśvā haritaḥ sūryasya citrā etagvā anumādyāsaḥ |
namasyanto diva ā pṛṣṭham asthuḥ pari dyāvāpṛthivī yanti sadyaḥ || RV_1,115.03

tat sūryasya devatvaṁ tan mahitvam madhyā kartor vitataṁ saṁ jabhāra |
yaded ayukta haritaḥ sadhasthād ād rātrī vāsas tanute simasmai || RV_1,115.04

tan mitrasya varuṇasyābhicakṣe sūryo rūpaṁ kṛṇute dyor upasthe |
anantam anyad ruśad asya pājaḥ kṛṣṇam anyad dharitaḥ sam bharanti || RV_1,115.05

adyā devā uditā sūryasya nir aṁhasaḥ pipṛtā nir avadyāt |
tan no mitro varuṇo māmahantām aditiḥ sindhuḥ pṛthivī uta dyauḥ || RV_1,115.06

nāsatyābhyām barhir iva pra vṛñje stomām̐ iyarmy abhriyeva vātaḥ |
yāv arbhagāya vimadāya jāyāṁ senājuvā nyūhatū rathena || RV_1,116.01

vīḻupatmabhir āśuhemabhir vā devānāṁ vā jūtibhiḥ śāśadānā |
tad rāsabho nāsatyā sahasram ājā yamasya pradhane jigāya || RV_1,116.02

tugro ha bhujyum aśvinodameghe rayiṁ na kaś cin mamṛvām̐ avāhāḥ |
tam ūhathur naubhir ātmanvatībhir antarikṣaprudbhir apodakābhiḥ || RV_1,116.03

tisraḥ kṣapas trir ahātivrajadbhir nāsatyā bhujyum ūhathuḥ pataṁgaiḥ |
samudrasya dhanvann ārdrasya pāre tribhī rathaiḥ śatapadbhiḥ ṣaḻaśvaiḥ || RV_1,116.04

anārambhaṇe tad avīrayethām anāsthāne agrabhaṇe samudre |
yad aśvinā ūhathur bhujyum astaṁ śatāritrāṁ nāvam ātasthivāṁsam || RV_1,116.05

yam aśvinā dadathuḥ śvetam aśvam aghāśvāya śaśvad it svasti |
tad vāṁ dātram mahi kīrtenyam bhūt paidvo vājī sadam id dhavyo aryaḥ || RV_1,116.06

yuvaṁ narā stuvate pajriyāya kakṣīvate aradatam puraṁdhim |
kārotarāc chaphād aśvasya vṛṣṇaḥ śataṁ kumbhām̐ asiñcataṁ surāyāḥ || RV_1,116.07

himenāgniṁ ghraṁsam avārayethām pitumatīm ūrjam asmā adhattam |
ṛbīse atrim aśvināvanītam un ninyathuḥ sarvagaṇaṁ svasti || RV_1,116.08

parāvataṁ nāsatyānudethām uccābudhnaṁ cakrathur jihmabāram |
kṣarann āpo na pāyanāya rāye sahasrāya tṛṣyate gotamasya || RV_1,116.09

jujuruṣo nāsatyota vavrim prāmuñcataṁ drāpim iva cyavānāt |
prātirataṁ jahitasyāyur dasrād it patim akṛṇutaṁ kanīnām || RV_1,116.10

tad vāṁ narā śaṁsyaṁ rādhyaṁ cābhiṣṭiman nāsatyā varūtham |
yad vidvāṁsā nidhim ivāpagūḻham ud darśatād ūpathur vandanāya || RV_1,116.11

tad vāṁ narā sanaye daṁsa ugram āviṣ kṛṇomi tanyatur na vṛṣṭim |
dadhyaṅ ha yan madhv ātharvaṇo vām aśvasya śīrṣṇā pra yad īm uvāca || RV_1,116.12

ajohavīn nāsatyā karā vām mahe yāman purubhujā puraṁdhiḥ |
śrutaṁ tac chāsur iva vadhrimatyā hiraṇyahastam aśvināv adattam || RV_1,116.13

āsno vṛkasya vartikām abhīke yuvaṁ narā nāsatyāmumuktam |
uto kavim purubhujā yuvaṁ ha kṛpamāṇam akṛṇutaṁ vicakṣe || RV_1,116.14

caritraṁ hi ver ivācchedi parṇam ājā khelasya paritakmyāyām |
sadyo jaṅghām āyasīṁ viśpalāyai dhane hite sartave praty adhattam || RV_1,116.15

śatam meṣān vṛkye cakṣadānam ṛjrāśvaṁ tam pitāndhaṁ cakāra |
tasmā akṣī nāsatyā vicakṣa ādhattaṁ dasrā bhiṣajāv anarvan || RV_1,116.16

ā vāṁ rathaṁ duhitā sūryasya kārṣmevātiṣṭhad arvatā jayantī |
viśve devā anv amanyanta hṛdbhiḥ sam u śriyā nāsatyā sacethe || RV_1,116.17

yad ayātaṁ divodāsāya vartir bharadvājāyāśvinā hayantā |
revad uvāha sacano ratho vāṁ vṛṣabhaś ca śiṁśumāraś ca yuktā || RV_1,116.18

rayiṁ sukṣatraṁ svapatyam āyuḥ suvīryaṁ nāsatyā vahantā |
ā jahnāvīṁ samanasopa vājais trir ahno bhāgaṁ dadhatīm ayātam || RV_1,116.19

pariviṣṭaṁ jāhuṣaṁ viśvataḥ sīṁ sugebhir naktam ūhathū rajobhiḥ |
vibhindunā nāsatyā rathena vi parvatām̐ ajarayū ayātam || RV_1,116.20

ekasyā vastor āvataṁ raṇāya vaśam aśvinā sanaye sahasrā |
nir ahataṁ ducchunā indravantā pṛthuśravaso vṛṣaṇāv arātīḥ || RV_1,116.21

śarasya cid ārcatkasyāvatād ā nīcād uccā cakrathuḥ pātave vāḥ |
śayave cin nāsatyā śacībhir jasuraye staryam pipyathur gām || RV_1,116.22

avasyate stuvate kṛṣṇiyāya ṛjūyate nāsatyā śacībhiḥ |
paśuṁ na naṣṭam iva darśanāya viṣṇāpvaṁ dadathur viśvakāya || RV_1,116.23

daśa rātrīr aśivenā nava dyūn avanaddhaṁ śnathitam apsv a1ntaḥ |
viprutaṁ rebham udani pravṛktam un ninyathuḥ somam iva sruveṇa || RV_1,116.24

pra vāṁ daṁsāṁsy aśvināv avocam asya patiḥ syāṁ sugavaḥ suvīraḥ |
uta paśyann aśnuvan dīrgham āyur astam ivej jarimāṇaṁ jagamyām || RV_1,116.25

madhvaḥ somasyāśvinā madāya pratno hotā vivāsate vām |
barhiṣmatī rātir viśritā gīr iṣā yātaṁ nāsatyopa vājaiḥ || RV_1,117.01

yo vām aśvinā manaso javīyān rathaḥ svaśvo viśa ājigāti |
yena gacchathaḥ sukṛto duroṇaṁ tena narā vartir asmabhyaṁ yātam || RV_1,117.02

ṛṣiṁ narāv aṁhasaḥ pāñcajanyam ṛbīsād atrim muñcatho gaṇena |
minantā dasyor aśivasya māyā anupūrvaṁ vṛṣaṇā codayantā || RV_1,117.03

aśvaṁ na gūḻham aśvinā durevair ṛṣiṁ narā vṛṣaṇā rebham apsu |
saṁ taṁ riṇītho viprutaṁ daṁsobhir na vāṁ jūryanti pūrvyā kṛtāni || RV_1,117.04

suṣupvāṁsaṁ na nirṛter upasthe sūryaṁ na dasrā tamasi kṣiyantam |
śubhe rukmaṁ na darśataṁ nikhātam ud ūpathur aśvinā vandanāya || RV_1,117.05

tad vāṁ narā śaṁsyam pajriyeṇa kakṣīvatā nāsatyā parijman |
śaphād aśvasya vājino janāya śataṁ kumbhām̐ asiñcatam madhūnām || RV_1,117.06

yuvaṁ narā stuvate kṛṣṇiyāya viṣṇāpvaṁ dadathur viśvakāya |
ghoṣāyai cit pitṛṣade duroṇe patiṁ jūryantyā aśvināv adattam || RV_1,117.07

yuvaṁ śyāvāya ruśatīm adattam mahaḥ kṣoṇasyāśvinā kaṇvāya |
pravācyaṁ tad vṛṣaṇā kṛtaṁ vāṁ yan nārṣadāya śravo adhyadhattam || RV_1,117.08

purū varpāṁsy aśvinā dadhānā ni pedava ūhathur āśum aśvam |
sahasrasāṁ vājinam apratītam ahihanaṁ śravasya1ṁ tarutram || RV_1,117.09

etāni vāṁ śravasyā sudānū brahmāṅgūṣaṁ sadanaṁ rodasyoḥ |
yad vām pajrāso aśvinā havante yātam iṣā ca viduṣe ca vājam || RV_1,117.10

sūnor mānenāśvinā gṛṇānā vājaṁ viprāya bhuraṇā radantā |
agastye brahmaṇā vāvṛdhānā saṁ viśpalāṁ nāsatyāriṇītam || RV_1,117.11

kuha yāntā suṣṭutiṁ kāvyasya divo napātā vṛṣaṇā śayutrā |
hiraṇyasyeva kalaśaṁ nikhātam ud ūpathur daśame aśvināhan || RV_1,117.12

yuvaṁ cyavānam aśvinā jarantam punar yuvānaṁ cakrathuḥ śacībhiḥ |
yuvo rathaṁ duhitā sūryasya saha śriyā nāsatyāvṛṇīta || RV_1,117.13

yuvaṁ tugrāya pūrvyebhir evaiḥ punarmanyāv abhavataṁ yuvānā |
yuvam bhujyum arṇaso niḥ samudrād vibhir ūhathur ṛjrebhir aśvaiḥ || RV_1,117.14

ajohavīd aśvinā taugryo vām proḻhaḥ samudram avyathir jaganvān |
niṣ ṭam ūhathuḥ suyujā rathena manojavasā vṛṣaṇā svasti || RV_1,117.15

ajohavīd aśvinā vartikā vām āsno yat sīm amuñcataṁ vṛkasya |
vi jayuṣā yayathuḥ sānv adrer jātaṁ viṣvāco ahataṁ viṣeṇa || RV_1,117.16

śatam meṣān vṛkye māmahānaṁ tamaḥ praṇītam aśivena pitrā |
ākṣī ṛjrāśve aśvināv adhattaṁ jyotir andhāya cakrathur vicakṣe || RV_1,117.17

śunam andhāya bharam ahvayat sā vṛkīr aśvinā vṛṣaṇā nareti |
jāraḥ kanīna iva cakṣadāna ṛjrāśvaḥ śatam ekaṁ ca meṣān || RV_1,117.18

mahī vām ūtir aśvinā mayobhūr uta srāmaṁ dhiṣṇyā saṁ riṇīthaḥ |
athā yuvām id ahvayat puraṁdhir āgacchataṁ sīṁ vṛṣaṇāv avobhiḥ || RV_1,117.19

adhenuṁ dasrā starya1ṁ viṣaktām apinvataṁ śayave aśvinā gām |
yuvaṁ śacībhir vimadāya jāyāṁ ny ūhathuḥ purumitrasya yoṣām || RV_1,117.20

yavaṁ vṛkeṇāśvinā vapanteṣaṁ duhantā manuṣāya dasrā |
abhi dasyum bakureṇā dhamantoru jyotiś cakrathur āryāya || RV_1,117.21

ātharvaṇāyāśvinā dadhīce 'śvyaṁ śiraḥ praty airayatam |
sa vām madhu pra vocad ṛtāyan tvāṣṭraṁ yad dasrāv apikakṣyaṁ vām || RV_1,117.22

sadā kavī sumatim ā cake vāṁ viśvā dhiyo aśvinā prāvatam me |
asme rayiṁ nāsatyā bṛhantam apatyasācaṁ śrutyaṁ rarāthām || RV_1,117.23

hiraṇyahastam aśvinā rarāṇā putraṁ narā vadhrimatyā adattam |
tridhā ha śyāvam aśvinā vikastam uj jīvasa airayataṁ sudānū || RV_1,117.24

etāni vām aśvinā vīryāṇi pra pūrvyāṇy āyavo 'vocan |
brahma kṛṇvanto vṛṣaṇā yuvabhyāṁ suvīrāso vidatham ā vadema || RV_1,117.25

ā vāṁ ratho aśvinā śyenapatvā sumṛḻīkaḥ svavām̐ yātv arvāṅ |
yo martyasya manaso javīyān trivandhuro vṛṣaṇā vātaraṁhāḥ || RV_1,118.01

trivandhureṇa trivṛtā rathena tricakreṇa suvṛtā yātam arvāk |
pinvataṁ gā jinvatam arvato no vardhayatam aśvinā vīram asme || RV_1,118.02

pravadyāmanā suvṛtā rathena dasrāv imaṁ śṛṇutaṁ ślokam adreḥ |
kim aṅga vām praty avartiṁ gamiṣṭhāhur viprāso aśvinā purājāḥ || RV_1,118.03

ā vāṁ śyenāso aśvinā vahantu rathe yuktāsa āśavaḥ pataṁgāḥ |
ye apturo divyāso na gṛdhrā abhi prayo nāsatyā vahanti || RV_1,118.04

ā vāṁ rathaṁ yuvatis tiṣṭhad atra juṣṭvī narā duhitā sūryasya |
pari vām aśvā vapuṣaḥ pataṁgā vayo vahantv aruṣā abhīke || RV_1,118.05

ud vandanam airataṁ daṁsanābhir ud rebhaṁ dasrā vṛṣaṇā śacībhiḥ |
niṣ ṭaugryam pārayathaḥ samudrāt punaś cyavānaṁ cakrathur yuvānam || RV_1,118.06

yuvam atraye 'vanītāya taptam ūrjam omānam aśvināv adhattam |
yuvaṁ kaṇvāyāpiriptāya cakṣuḥ praty adhattaṁ suṣṭutiṁ jujuṣāṇā || RV_1,118.07

yuvaṁ dhenuṁ śayave nādhitāyāpinvatam aśvinā pūrvyāya |
amuñcataṁ vartikām aṁhaso niḥ prati jaṅghāṁ viśpalāyā adhattam || RV_1,118.08

yuvaṁ śvetam pedava indrajūtam ahihanam aśvinādattam aśvam |
johūtram aryo abhibhūtim ugraṁ sahasrasāṁ vṛṣaṇaṁ vīḍvaṅgam || RV_1,118.09

tā vāṁ narā sv avase sujātā havāmahe aśvinā nādhamānāḥ |
ā na upa vasumatā rathena giro juṣāṇā suvitāya yātam || RV_1,118.10

ā śyenasya javasā nūtanenāsme yātaṁ nāsatyā sajoṣāḥ |
have hi vām aśvinā rātahavyaḥ śaśvattamāyā uṣaso vyuṣṭau || RV_1,118.11

ā vāṁ ratham purumāyam manojuvaṁ jīrāśvaṁ yajñiyaṁ jīvase huve |
sahasraketuṁ vaninaṁ śatadvasuṁ śruṣṭīvānaṁ varivodhām abhi prayaḥ || RV_1,119.01

ūrdhvā dhītiḥ praty asya prayāmany adhāyi śasman sam ayanta ā diśaḥ |
svadāmi gharmam prati yanty ūtaya ā vām ūrjānī ratham aśvināruhat || RV_1,119.02

saṁ yan mithaḥ paspṛdhānāso agmata śubhe makhā amitā jāyavo raṇe |
yuvor aha pravaṇe cekite ratho yad aśvinā vahathaḥ sūrim ā varam || RV_1,119.03

yuvam bhujyum bhuramāṇaṁ vibhir gataṁ svayuktibhir nivahantā pitṛbhya ā |
yāsiṣṭaṁ vartir vṛṣaṇā vijenya1ṁ divodāsāya mahi ceti vām avaḥ || RV_1,119.04

yuvor aśvinā vapuṣe yuvāyujaṁ rathaṁ vāṇī yematur asya śardhyam |
ā vām patitvaṁ sakhyāya jagmuṣī yoṣāvṛṇīta jenyā yuvām patī || RV_1,119.05

yuvaṁ rebham pariṣūter uruṣyatho himena gharmam paritaptam atraye |
yuvaṁ śayor avasam pipyathur gavi pra dīrgheṇa vandanas tāry āyuṣā || RV_1,119.06

yuvaṁ vandanaṁ nirṛtaṁ jaraṇyayā rathaṁ na dasrā karaṇā sam invathaḥ |
kṣetrād ā vipraṁ janatho vipanyayā pra vām atra vidhate daṁsanā bhuvat || RV_1,119.07

agacchataṁ kṛpamāṇam parāvati pituḥ svasya tyajasā nibādhitam |
svarvatīr ita ūtīr yuvor aha citrā abhīke abhavann abhiṣṭayaḥ || RV_1,119.08

uta syā vām madhuman makṣikārapan made somasyauśijo huvanyati |
yuvaṁ dadhīco mana ā vivāsatho 'thā śiraḥ prati vām aśvyaṁ vadat || RV_1,119.09

yuvam pedave puruvāram aśvinā spṛdhāṁ śvetaṁ tarutāraṁ duvasyathaḥ |
śaryair abhidyum pṛtanāsu duṣṭaraṁ carkṛtyam indram iva carṣaṇīsaham || RV_1,119.10

kā rādhad dhotrāśvinā vāṁ ko vāṁ joṣa ubhayoḥ |
kathā vidhāty apracetāḥ || RV_1,120.01

vidvāṁsāv id duraḥ pṛcched avidvān itthāparo acetāḥ |
nū cin nu marte akrau || RV_1,120.02

tā vidvāṁsā havāmahe vāṁ tā no vidvāṁsā manma vocetam adya |
prārcad dayamāno yuvākuḥ || RV_1,120.03

vi pṛcchāmi pākyā3 na devān vaṣaṭkṛtasyādbhutasya dasrā |
pātaṁ ca sahyaso yuvaṁ ca rabhyaso naḥ || RV_1,120.04

pra yā ghoṣe bhṛgavāṇe na śobhe yayā vācā yajati pajriyo vām |
praiṣayur na vidvān || RV_1,120.05

śrutaṁ gāyatraṁ takavānasyāhaṁ cid dhi rirebhāśvinā vām |
ākṣī śubhas patī dan || RV_1,120.06

yuvaṁ hy āstam maho ran yuvaṁ vā yan niratataṁsatam |
tā no vasū sugopā syātam pātaṁ no vṛkād aghāyoḥ || RV_1,120.07

mā kasmai dhātam abhy amitriṇe no mākutrā no gṛhebhyo dhenavo guḥ |
stanābhujo aśiśvīḥ || RV_1,120.08

duhīyan mitradhitaye yuvāku rāye ca no mimītaṁ vājavatyai |
iṣe ca no mimītaṁ dhenumatyai || RV_1,120.09

aśvinor asanaṁ ratham anaśvaṁ vājinīvatoḥ |
tenāham bhūri cākana || RV_1,120.10

ayaṁ samaha mā tanūhyāte janām̐ anu |
somapeyaṁ sukho rathaḥ || RV_1,120.11

adha svapnasya nir vide 'bhuñjataś ca revataḥ |
ubhā tā basri naśyataḥ || RV_1,120.12

kad itthā nṝm̐ḥ pātraṁ devayatāṁ śravad giro aṅgirasāṁ turaṇyan |
pra yad ānaḍ viśa ā harmyasyoru kraṁsate adhvare yajatraḥ || RV_1,121.01

stambhīd dha dyāṁ sa dharuṇam pruṣāyad ṛbhur vājāya draviṇaṁ naro goḥ |
anu svajām mahiṣaś cakṣata vrām menām aśvasya pari mātaraṁ goḥ || RV_1,121.02

nakṣad dhavam aruṇīḥ pūrvyaṁ rāṭ turo viśām aṅgirasām anu dyūn |
takṣad vajraṁ niyutaṁ tastambhad dyāṁ catuṣpade naryāya dvipāde || RV_1,121.03

asya made svaryaṁ dā ṛtāyāpīvṛtam usriyāṇām anīkam |
yad dha prasarge trikakum nivartad apa druho mānuṣasya duro vaḥ || RV_1,121.04

tubhyam payo yat pitarāv anītāṁ rādhaḥ suretas turaṇe bhuraṇyū |
śuci yat te rekṇa āyajanta sabardughāyāḥ paya usriyāyāḥ || RV_1,121.05

adha pra jajñe taraṇir mamattu pra rocy asyā uṣaso na sūraḥ |
indur yebhir āṣṭa sveduhavyaiḥ sruveṇa siñcañ jaraṇābhi dhāma || RV_1,121.06

svidhmā yad vanadhitir apasyāt sūro adhvare pari rodhanā goḥ |
yad dha prabhāsi kṛtvyām̐ anu dyūn anarviśe paśviṣe turāya || RV_1,121.07

aṣṭā maho diva ādo harī iha dyumnāsāham abhi yodhāna utsam |
hariṁ yat te mandinaṁ dukṣan vṛdhe gorabhasam adribhir vātāpyam || RV_1,121.08

tvam āyasam prati vartayo gor divo aśmānam upanītam ṛbhvā |
kutsāya yatra puruhūta vanvañ chuṣṇam anantaiḥ pariyāsi vadhaiḥ || RV_1,121.09

purā yat sūras tamaso apītes tam adrivaḥ phaligaṁ hetim asya |
śuṣṇasya cit parihitaṁ yad ojo divas pari sugrathitaṁ tad ādaḥ || RV_1,121.10

anu tvā mahī pājasī acakre dyāvākṣāmā madatām indra karman |
tvaṁ vṛtram āśayānaṁ sirāsu maho vajreṇa siṣvapo varāhum || RV_1,121.11

tvam indra naryo yām̐ avo nṝn tiṣṭhā vātasya suyujo vahiṣṭhān |
yaṁ te kāvya uśanā mandinaṁ dād vṛtrahaṇam pāryaṁ tatakṣa vajram || RV_1,121.12

tvaṁ sūro harito rāmayo nṝn bharac cakram etaśo nāyam indra |
prāsya pāraṁ navatiṁ nāvyānām api kartam avartayo 'yajyūn || RV_1,121.13

tvaṁ no asyā indra durhaṇāyāḥ pāhi vajrivo duritād abhīke |
pra no vājān rathyo3 aśvabudhyān iṣe yandhi śravase sūnṛtāyai || RV_1,121.14

mā sā te asmat sumatir vi dasad vājapramahaḥ sam iṣo varanta |
ā no bhaja maghavan goṣv aryo maṁhiṣṭhās te sadhamādaḥ syāma || RV_1,121.15

pra vaḥ pāntaṁ raghumanyavo 'ndho yajñaṁ rudrāya mīḻhuṣe bharadhvam |
divo astoṣy asurasya vīrair iṣudhyeva maruto rodasyoḥ || RV_1,122.01

patnīva pūrvahūtiṁ vāvṛdhadhyā uṣāsānaktā purudhā vidāne |
starīr nātkaṁ vyutaṁ vasānā sūryasya śriyā sudṛśī hiraṇyaiḥ || RV_1,122.02

mamattu naḥ parijmā vasarhā mamattu vāto apāṁ vṛṣaṇvān |
śiśītam indrāparvatā yuvaṁ nas tan no viśve varivasyantu devāḥ || RV_1,122.03

uta tyā me yaśasā śvetanāyai vyantā pāntauśijo huvadhyai |
pra vo napātam apāṁ kṛṇudhvam pra mātarā rāspinasyāyoḥ || RV_1,122.04

ā vo ruvaṇyum auśijo huvadhyai ghoṣeva śaṁsam arjunasya naṁśe |
pra vaḥ pūṣṇe dāvana ām̐ acchā voceya vasutātim agneḥ || RV_1,122.05

śrutam me mitrāvaruṇā havemota śrutaṁ sadane viśvataḥ sīm |
śrotu naḥ śroturātiḥ suśrotuḥ sukṣetrā sindhur adbhiḥ || RV_1,122.06

stuṣe sā vāṁ varuṇa mitra rātir gavāṁ śatā pṛkṣayāmeṣu pajre |
śrutarathe priyarathe dadhānāḥ sadyaḥ puṣṭiṁ nirundhānāso agman || RV_1,122.07

asya stuṣe mahimaghasya rādhaḥ sacā sanema nahuṣaḥ suvīrāḥ |
jano yaḥ pajrebhyo vājinīvān aśvāvato rathino mahyaṁ sūriḥ || RV_1,122.08

jano yo mitrāvaruṇāv abhidhrug apo na vāṁ sunoty akṣṇayādhruk |
svayaṁ sa yakṣmaṁ hṛdaye ni dhatta āpa yad īṁ hotrābhir ṛtāvā || RV_1,122.09

sa vrādhato nahuṣo daṁsujūtaḥ śardhastaro narāṁ gūrtaśravāḥ |
visṛṣṭarātir yāti bāḻhasṛtvā viśvāsu pṛtsu sadam ic chūraḥ || RV_1,122.10

adha gmantā nahuṣo havaṁ sūreḥ śrotā rājāno amṛtasya mandrāḥ |
nabhojuvo yan niravasya rādhaḥ praśastaye mahinā rathavate || RV_1,122.11

etaṁ śardhaṁ dhāma yasya sūrer ity avocan daśatayasya naṁśe |
dyumnāni yeṣu vasutātī rāran viśve sanvantu prabhṛtheṣu vājam || RV_1,122.12

mandāmahe daśatayasya dhāser dvir yat pañca bibhrato yanty annā |
kim iṣṭāśva iṣṭaraśmir eta īśānāsas taruṣa ṛñjate nṝn || RV_1,122.13

hiraṇyakarṇam maṇigrīvam arṇas tan no viśve varivasyantu devāḥ |
aryo giraḥ sadya ā jagmuṣīr osrāś cākantūbhayeṣv asme || RV_1,122.14

catvāro mā maśarśārasya śiśvas trayo rājña āyavasasya jiṣṇoḥ |
ratho vām mitrāvaruṇā dīrghāpsāḥ syūmagabhastiḥ sūro nādyaut || RV_1,122.15

pṛthū ratho dakṣiṇāyā ayojy ainaṁ devāso amṛtāso asthuḥ |
kṛṣṇād ud asthād aryā3 vihāyāś cikitsantī mānuṣāya kṣayāya || RV_1,123.01

pūrvā viśvasmād bhuvanād abodhi jayantī vājam bṛhatī sanutrī |
uccā vy akhyad yuvatiḥ punarbhūr oṣā agan prathamā pūrvahūtau || RV_1,123.02

yad adya bhāgaṁ vibhajāsi nṛbhya uṣo devi martyatrā sujāte |
devo no atra savitā damūnā anāgaso vocati sūryāya || RV_1,123.03

gṛhaṁ-gṛham ahanā yāty acchā dive-dive adhi nāmā dadhānā |
siṣāsantī dyotanā śaśvad āgād agram-agram id bhajate vasūnām || RV_1,123.04

bhagasya svasā varuṇasya jāmir uṣaḥ sūnṛte prathamā jarasva |
paścā sa daghyā yo aghasya dhātā jayema taṁ dakṣiṇayā rathena || RV_1,123.05

ud īratāṁ sūnṛtā ut puraṁdhīr ud agnayaḥ śuśucānāso asthuḥ |
spārhā vasūni tamasāpagūḻhāviṣ kṛṇvanty uṣaso vibhātīḥ || RV_1,123.06

apānyad ety abhy a1nyad eti viṣurūpe ahanī saṁ carete |
parikṣitos tamo anyā guhākar adyaud uṣāḥ śośucatā rathena || RV_1,123.07

sadṛśīr adya sadṛśīr id u śvo dīrghaṁ sacante varuṇasya dhāma |
anavadyās triṁśataṁ yojanāny ekaikā kratum pari yanti sadyaḥ || RV_1,123.08

jānaty ahnaḥ prathamasya nāma śukrā kṛṣṇād ajaniṣṭa śvitīcī |
ṛtasya yoṣā na mināti dhāmāhar-ahar niṣkṛtam ācarantī || RV_1,123.09

kanyeva tanvā3 śāśadānām̐ eṣi devi devam iyakṣamāṇam |
saṁsmayamānā yuvatiḥ purastād āvir vakṣāṁsi kṛṇuṣe vibhātī || RV_1,123.10

susaṁkāśā mātṛmṛṣṭeva yoṣāvis tanvaṁ kṛṇuṣe dṛśe kam |
bhadrā tvam uṣo vitaraṁ vy uccha na tat te anyā uṣaso naśanta || RV_1,123.11

aśvāvatīr gomatīr viśvavārā yatamānā raśmibhiḥ sūryasya |
parā ca yanti punar ā ca yanti bhadrā nāma vahamānā uṣāsaḥ || RV_1,123.12

ṛtasya raśmim anuyacchamānā bhadram-bhadraṁ kratum asmāsu dhehi |
uṣo no adya suhavā vy ucchāsmāsu rāyo maghavatsu ca syuḥ || RV_1,123.13

uṣā ucchantī samidhāne agnā udyan sūrya urviyā jyotir aśret |
devo no atra savitā nv artham prāsāvīd dvipat pra catuṣpad ityai || RV_1,124.01

aminatī daivyāni vratāni praminatī manuṣyā yugāni |
īyuṣīṇām upamā śaśvatīnām āyatīnām prathamoṣā vy adyaut || RV_1,124.02

eṣā divo duhitā praty adarśi jyotir vasānā samanā purastāt |
ṛtasya panthām anv eti sādhu prajānatīva na diśo mināti || RV_1,124.03

upo adarśi śundhyuvo na vakṣo nodhā ivāvir akṛta priyāṇi |
admasan na sasato bodhayantī śaśvattamāgāt punar eyuṣīṇām || RV_1,124.04

pūrve ardhe rajaso aptyasya gavāṁ janitry akṛta pra ketum |
vy u prathate vitaraṁ varīya obhā pṛṇantī pitror upasthā || RV_1,124.05

eved eṣā purutamā dṛśe kaṁ nājāmiṁ na pari vṛṇakti jāmim |
arepasā tanvā3 śāśadānā nārbhād īṣate na maho vibhātī || RV_1,124.06

abhrāteva puṁsa eti pratīcī gartārug iva sanaye dhanānām |
jāyeva patya uśatī suvāsā uṣā hasreva ni riṇīte apsaḥ || RV_1,124.07

svasā svasre jyāyasyai yonim āraig apaity asyāḥ praticakṣyeva |
vyucchantī raśmibhiḥ sūryasyāñjy aṅkte samanagā iva vrāḥ || RV_1,124.08

āsām pūrvāsām ahasu svasṝṇām aparā pūrvām abhy eti paścāt |
tāḥ pratnavan navyasīr nūnam asme revad ucchantu sudinā uṣāsaḥ || RV_1,124.09

pra bodhayoṣaḥ pṛṇato maghony abudhyamānāḥ paṇayaḥ sasantu |
revad uccha maghavadbhyo maghoni revat stotre sūnṛte jārayantī || RV_1,124.10

aveyam aśvaid yuvatiḥ purastād yuṅkte gavām aruṇānām anīkam |
vi nūnam ucchād asati pra ketur gṛhaṁ-gṛham upa tiṣṭhāte agniḥ || RV_1,124.11

ut te vayaś cid vasater apaptan naraś ca ye pitubhājo vyuṣṭau |
amā sate vahasi bhūri vāmam uṣo devi dāśuṣe martyāya || RV_1,124.12

astoḍhvaṁ stomyā brahmaṇā me 'vīvṛdhadhvam uśatīr uṣāsaḥ |
yuṣmākaṁ devīr avasā sanema sahasriṇaṁ ca śatinaṁ ca vājam || RV_1,124.13

prātā ratnam prātaritvā dadhāti taṁ cikitvān pratigṛhyā ni dhatte |
tena prajāṁ vardhayamāna āyū rāyas poṣeṇa sacate suvīraḥ || RV_1,125.01

sugur asat suhiraṇyaḥ svaśvo bṛhad asmai vaya indro dadhāti |
yas tvāyantaṁ vasunā prātaritvo mukṣījayeva padim utsināti || RV_1,125.02

āyam adya sukṛtam prātar icchann iṣṭeḥ putraṁ vasumatā rathena |
aṁśoḥ sutam pāyaya matsarasya kṣayadvīraṁ vardhaya sūnṛtābhiḥ || RV_1,125.03

upa kṣaranti sindhavo mayobhuva ījānaṁ ca yakṣyamāṇaṁ ca dhenavaḥ |
pṛṇantaṁ ca papuriṁ ca śravasyavo ghṛtasya dhārā upa yanti viśvataḥ || RV_1,125.04

nākasya pṛṣṭhe adhi tiṣṭhati śrito yaḥ pṛṇāti sa ha deveṣu gacchati |
tasmā āpo ghṛtam arṣanti sindhavas tasmā iyaṁ dakṣiṇā pinvate sadā || RV_1,125.05

dakṣiṇāvatām id imāni citrā dakṣiṇāvatāṁ divi sūryāsaḥ |
dakṣiṇāvanto amṛtam bhajante dakṣiṇāvantaḥ pra tiranta āyuḥ || RV_1,125.06

mā pṛṇanto duritam ena āran mā jāriṣuḥ sūrayaḥ suvratāsaḥ |
anyas teṣām paridhir astu kaś cid apṛṇantam abhi saṁ yantu śokāḥ || RV_1,125.07

amandān stomān pra bhare manīṣā sindhāv adhi kṣiyato bhāvyasya |
yo me sahasram amimīta savān atūrto rājā śrava icchamānaḥ || RV_1,126.01

śataṁ rājño nādhamānasya niṣkāñ chatam aśvān prayatān sadya ādam |
śataṁ kakṣīvām̐ asurasya gonāṁ divi śravo 'jaram ā tatāna || RV_1,126.02

upa mā śyāvāḥ svanayena dattā vadhūmanto daśa rathāso asthuḥ |
ṣaṣṭiḥ sahasram anu gavyam āgāt sanat kakṣīvām̐ abhipitve ahnām || RV_1,126.03

catvāriṁśad daśarathasya śoṇāḥ sahasrasyāgre śreṇiṁ nayanti |
madacyutaḥ kṛśanāvato atyān kakṣīvanta ud amṛkṣanta pajrāḥ || RV_1,126.04

pūrvām anu prayatim ā dade vas trīn yuktām̐ aṣṭāv aridhāyaso gāḥ |
subandhavo ye viśyā iva vrā anasvantaḥ śrava aiṣanta pajrāḥ || RV_1,126.05

āgadhitā parigadhitā yā kaśīkeva jaṅgahe |
dadāti mahyaṁ yādurī yāśūnām bhojyā śatā || RV_1,126.06

upopa me parā mṛśa mā me dabhrāṇi manyathāḥ |
sarvāham asmi romaśā gandhārīṇām ivāvikā || RV_1,126.07

agniṁ hotāram manye dāsvantaṁ vasuṁ sūnuṁ sahaso jātavedasaṁ vipraṁ na jātavedasam |
ya ūrdhvayā svadhvaro devo devācyā kṛpā |
ghṛtasya vibhrāṣṭim anu vaṣṭi śociṣājuhvānasya sarpiṣaḥ || RV_1,127.01

yajiṣṭhaṁ tvā yajamānā huvema jyeṣṭham aṅgirasāṁ vipra manmabhir viprebhiḥ śukra manmabhiḥ |
parijmānam iva dyāṁ hotāraṁ carṣaṇīnām |
śociṣkeśaṁ vṛṣaṇaṁ yam imā viśaḥ prāvantu jūtaye viśaḥ || RV_1,127.02

sa hi purū cid ojasā virukmatā dīdyāno bhavati druhaṁtaraḥ paraśur na druhaṁtaraḥ |
vīḻu cid yasya samṛtau śruvad vaneva yat sthiram |
niḥṣahamāṇo yamate nāyate dhanvāsahā nāyate || RV_1,127.03

dṛḻhā cid asmā anu dur yathā vide tejiṣṭhābhir araṇibhir dāṣṭy avase 'gnaye dāṣṭy avase |
pra yaḥ purūṇi gāhate takṣad vaneva śociṣā |
sthirā cid annā ni riṇāty ojasā ni sthirāṇi cid ojasā || RV_1,127.04

tam asya pṛkṣam uparāsu dhīmahi naktaṁ yaḥ sudarśataro divātarād aprāyuṣe divātarāt |
ād asyāyur grabhaṇavad vīḻu śarma na sūnave |
bhaktam abhaktam avo vyanto ajarā agnayo vyanto ajarāḥ || RV_1,127.05

sa hi śardho na mārutaṁ tuviṣvaṇir apnasvatīṣūrvarāsv iṣṭanir ārtanāsv iṣṭaniḥ |
ādad dhavyāny ādadir yajñasya ketur arhaṇā |
adha smāsya harṣato hṛṣīvato viśve juṣanta panthāṁ naraḥ śubhe na panthām || RV_1,127.06

dvitā yad īṁ kīstāso abhidyavo namasyanta upavocanta bhṛgavo mathnanto dāśā bhṛgavaḥ |
agnir īśe vasūnāṁ śucir yo dharṇir eṣām |
priyām̐ apidhīm̐r vaniṣīṣṭa medhira ā vaniṣīṣṭa medhiraḥ || RV_1,127.07

viśvāsāṁ tvā viśām patiṁ havāmahe sarvāsāṁ samānaṁ dampatim bhuje satyagirvāhasam bhuje |
atithim mānuṣāṇām pitur na yasyāsayā |
amī ca viśve amṛtāsa ā vayo havyā deveṣv ā vayaḥ || RV_1,127.08

tvam agne sahasā sahantamaḥ śuṣmintamo jāyase devatātaye rayir na devatātaye |
śuṣmintamo hi te mado dyumnintama uta kratuḥ |
adha smā te pari caranty ajara śruṣṭīvāno nājara || RV_1,127.09

pra vo mahe sahasā sahasvata uṣarbudhe paśuṣe nāgnaye stomo babhūtv agnaye |
prati yad īṁ haviṣmān viśvāsu kṣāsu joguve |
agre rebho na jarata ṛṣūṇāṁ jūrṇir hota ṛṣūṇām || RV_1,127.10

sa no nediṣṭhaṁ dadṛśāna ā bharāgne devebhiḥ sacanāḥ sucetunā maho rāyaḥ sucetunā |
mahi śaviṣṭha nas kṛdhi saṁcakṣe bhuje asyai |
mahi stotṛbhyo maghavan suvīryam mathīr ugro na śavasā || RV_1,127.11

ayaṁ jāyata manuṣo dharīmaṇi hotā yajiṣṭha uśijām anu vratam agniḥ svam anu vratam |
viśvaśruṣṭiḥ sakhīyate rayir iva śravasyate |
adabdho hotā ni ṣadad iḻas pade parivīta iḻas pade || RV_1,128.01

taṁ yajñasādham api vātayāmasy ṛtasya pathā namasā haviṣmatā devatātā haviṣmatā |
sa na ūrjām upābhṛty ayā kṛpā na jūryati |
yam mātariśvā manave parāvato devam bhāḥ parāvataḥ || RV_1,128.02

evena sadyaḥ pary eti pārthivam muhurgī reto vṛṣabhaḥ kanikradad dadhad retaḥ kanikradat |
śataṁ cakṣāṇo akṣabhir devo vaneṣu turvaṇiḥ |
sado dadhāna upareṣu sānuṣv agniḥ pareṣu sānuṣu || RV_1,128.03

sa sukratuḥ purohito dame-dame 'gnir yajñasyādhvarasya cetati kratvā yajñasya cetati |
kratvā vedhā iṣūyate viśvā jātāni paspaśe |
yato ghṛtaśrīr atithir ajāyata vahnir vedhā ajāyata || RV_1,128.04

kratvā yad asya taviṣīṣu pṛñcate 'gner aveṇa marutāṁ na bhojyeṣirāya na bhojyā |
sa hi ṣmā dānam invati vasūnāṁ ca majmanā |
sa nas trāsate duritād abhihrutaḥ śaṁsād aghād abhihrutaḥ || RV_1,128.05

viśvo vihāyā aratir vasur dadhe haste dakṣiṇe taraṇir na śiśrathac chravasyayā na śiśrathat |
viśvasmā id iṣudhyate devatrā havyam ohiṣe |
viśvasmā it sukṛte vāram ṛṇvaty agnir dvārā vy ṛṇvati || RV_1,128.06

sa mānuṣe vṛjane śaṁtamo hito3 'gnir yajñeṣu jenyo na viśpatiḥ priyo yajñeṣu viśpatiḥ |
sa havyā mānuṣāṇām iḻā kṛtāni patyate |
sa nas trāsate varuṇasya dhūrter maho devasya dhūrteḥ || RV_1,128.07

agniṁ hotāram īḻate vasudhitim priyaṁ cetiṣṭham aratiṁ ny erire havyavāhaṁ ny erire |
viśvāyuṁ viśvavedasaṁ hotāraṁ yajataṁ kavim |
devāso raṇvam avase vasūyavo gīrbhī raṇvaṁ vasūyavaḥ || RV_1,128.08

yaṁ tvaṁ ratham indra medhasātaye 'pākā santam iṣira praṇayasi prānavadya nayasi |
sadyaś cit tam abhiṣṭaye karo vaśaś ca vājinam |
sāsmākam anavadya tūtujāna vedhasām imāṁ vācaṁ na vedhasām || RV_1,129.01

sa śrudhi yaḥ smā pṛtanāsu kāsu cid dakṣāyya indra bharahūtaye nṛbhir asi pratūrtaye nṛbhiḥ |
yaḥ śūraiḥ sva1ḥ sanitā yo viprair vājaṁ tarutā |
tam īśānāsa iradhanta vājinam pṛkṣam atyaṁ na vājinam || RV_1,129.02

dasmo hi ṣmā vṛṣaṇam pinvasi tvacaṁ kaṁ cid yāvīr araruṁ śūra martyam parivṛṇakṣi martyam |
indrota tubhyaṁ tad dive tad rudrāya svayaśase |
mitrāya vocaṁ varuṇāya saprathaḥ sumṛḻīkāya saprathaḥ || RV_1,129.03

asmākaṁ va indram uśmasīṣṭaye sakhāyaṁ viśvāyum prāsahaṁ yujaṁ vājeṣu prāsahaṁ yujam |
asmākam brahmotaye 'vā pṛtsuṣu kāsu cit |
nahi tvā śatruḥ starate stṛṇoṣi yaṁ viśvaṁ śatruṁ stṛṇoṣi yam || RV_1,129.04

ni ṣū namātimatiṁ kayasya cit tejiṣṭhābhir araṇibhir notibhir ugrābhir ugrotibhiḥ |
neṣi ṇo yathā purānenāḥ śūra manyase |
viśvāni pūror apa parṣi vahnir āsā vahnir no accha || RV_1,129.05

pra tad voceyam bhavyāyendave havyo na ya iṣavān manma rejati rakṣohā manma rejati |
svayaṁ so asmad ā nido vadhair ajeta durmatim |
ava sraved aghaśaṁso 'vataram ava kṣudram iva sravet || RV_1,129.06

vanema tad dhotrayā citantyā vanema rayiṁ rayivaḥ suvīryaṁ raṇvaṁ santaṁ suvīryam |
durmanmānaṁ sumantubhir em iṣā pṛcīmahi |
ā satyābhir indraṁ dyumnahūtibhir yajatraṁ dyumnahūtibhiḥ || RV_1,129.07

pra-prā vo asme svayaśobhir ūtī parivarga indro durmatīnāṁ darīman durmatīnām |
svayaṁ sā riṣayadhyai yā na upeṣe atraiḥ |
hatem asan na vakṣati kṣiptā jūrṇir na vakṣati || RV_1,129.08

tvaṁ na indra rāyā parīṇasā yāhi pathām̐ anehasā puro yāhy arakṣasā |
sacasva naḥ parāka ā sacasvāstamīka ā |
pāhi no dūrād ārād abhiṣṭibhiḥ sadā pāhy abhiṣṭibhiḥ || RV_1,129.09

tvaṁ na indra rāyā tarūṣasograṁ cit tvā mahimā sakṣad avase mahe mitraṁ nāvase |
ojiṣṭha trātar avitā rathaṁ kaṁ cid amartya |
anyam asmad ririṣeḥ kaṁ cid adrivo ririkṣantaṁ cid adrivaḥ || RV_1,129.10

pāhi na indra suṣṭuta sridho 'vayātā sadam id durmatīnāṁ devaḥ san durmatīnām |
hantā pāpasya rakṣasas trātā viprasya māvataḥ |
adhā hi tvā janitā jījanad vaso rakṣohaṇaṁ tvā jījanad vaso || RV_1,129.11

endra yāhy upa naḥ parāvato nāyam acchā vidathānīva satpatir astaṁ rājeva satpatiḥ |
havāmahe tvā vayam prayasvantaḥ sute sacā |
putrāso na pitaraṁ vājasātaye maṁhiṣṭhaṁ vājasātaye || RV_1,130.01

pibā somam indra suvānam adribhiḥ kośena siktam avataṁ na vaṁsagas tātṛṣāṇo na vaṁsagaḥ |
madāya haryatāya te tuviṣṭamāya dhāyase |
ā tvā yacchantu harito na sūryam ahā viśveva sūryam || RV_1,130.02

avindad divo nihitaṁ guhā nidhiṁ ver na garbham parivītam aśmany anante antar aśmani |
vrajaṁ vajrī gavām iva siṣāsann aṅgirastamaḥ |
apāvṛṇod iṣa indraḥ parīvṛtā dvāra iṣaḥ parīvṛtāḥ || RV_1,130.03

dādṛhāṇo vajram indro gabhastyoḥ kṣadmeva tigmam asanāya saṁ śyad ahihatyāya saṁ śyat |
saṁvivyāna ojasā śavobhir indra majmanā |
taṣṭeva vṛkṣaṁ vanino ni vṛścasi paraśveva ni vṛścasi || RV_1,130.04

tvaṁ vṛthā nadya indra sartave 'cchā samudram asṛjo rathām̐ iva vājayato rathām̐ iva |
ita ūtīr ayuñjata samānam artham akṣitam |
dhenūr iva manave viśvadohaso janāya viśvadohasaḥ || RV_1,130.05

imāṁ te vācaṁ vasūyanta āyavo rathaṁ na dhīraḥ svapā atakṣiṣuḥ sumnāya tvām atakṣiṣuḥ |
śumbhanto jenyaṁ yathā vājeṣu vipra vājinam |
atyam iva śavase sātaye dhanā viśvā dhanāni sātaye || RV_1,130.06

bhinat puro navatim indra pūrave divodāsāya mahi dāśuṣe nṛto vajreṇa dāśuṣe nṛto |
atithigvāya śambaraṁ girer ugro avābharat |
maho dhanāni dayamāna ojasā viśvā dhanāny ojasā || RV_1,130.07

indraḥ samatsu yajamānam āryam prāvad viśveṣu śatamūtir ājiṣu svarmīḻheṣv ājiṣu |
manave śāsad avratān tvacaṁ kṛṣṇām arandhayat |
dakṣan na viśvaṁ tatṛṣāṇam oṣati ny arśasānam oṣati || RV_1,130.08

sūraś cakram pra vṛhaj jāta ojasā prapitve vācam aruṇo muṣāyatīśāna ā muṣāyati |
uśanā yat parāvato 'jagann ūtaye kave |
sumnāni viśvā manuṣeva turvaṇir ahā viśveva turvaṇiḥ || RV_1,130.09

sa no navyebhir vṛṣakarmann ukthaiḥ purāṁ dartaḥ pāyubhiḥ pāhi śagmaiḥ |
divodāsebhir indra stavāno vāvṛdhīthā ahobhir iva dyauḥ || RV_1,130.10

indrāya hi dyaur asuro anamnatendrāya mahī pṛthivī varīmabhir dyumnasātā varīmabhiḥ |
indraṁ viśve sajoṣaso devāso dadhire puraḥ |
indrāya viśvā savanāni mānuṣā rātāni santu mānuṣā || RV_1,131.01

viśveṣu hi tvā savaneṣu tuñjate samānam ekaṁ vṛṣamaṇyavaḥ pṛthak svaḥ saniṣyavaḥ pṛthak |
taṁ tvā nāvaṁ na parṣaṇiṁ śūṣasya dhuri dhīmahi |
indraṁ na yajñaiś citayanta āyavaḥ stomebhir indram āyavaḥ || RV_1,131.02

vi tvā tatasre mithunā avasyavo vrajasya sātā gavyasya niḥsṛjaḥ sakṣanta indra niḥsṛjaḥ |
yad gavyantā dvā janā sva1r yantā samūhasi |
āviṣ karikrad vṛṣaṇaṁ sacābhuvaṁ vajram indra sacābhuvam || RV_1,131.03

viduṣ ṭe asya vīryasya pūravaḥ puro yad indra śāradīr avātiraḥ sāsahāno avātiraḥ |
śāsas tam indra martyam ayajyuṁ śavasas pate |
mahīm amuṣṇāḥ pṛthivīm imā apo mandasāna imā apaḥ || RV_1,131.04

ād it te asya vīryasya carkiran madeṣu vṛṣann uśijo yad āvitha sakhīyato yad āvitha |
cakartha kāram ebhyaḥ pṛtanāsu pravantave |
te anyām-anyāṁ nadyaṁ saniṣṇata śravasyantaḥ saniṣṇata || RV_1,131.05

uto no asyā uṣaso juṣeta hy a1rkasya bodhi haviṣo havīmabhiḥ svarṣātā havīmabhiḥ |
yad indra hantave mṛdho vṛṣā vajriñ ciketasi |
ā me asya vedhaso navīyaso manma śrudhi navīyasaḥ || RV_1,131.06

tvaṁ tam indra vāvṛdhāno asmayur amitrayantaṁ tuvijāta martyaṁ vajreṇa śūra martyam |
jahi yo no aghāyati śṛṇuṣva suśravastamaḥ |
riṣṭaṁ na yāmann apa bhūtu durmatir viśvāpa bhūtu durmatiḥ || RV_1,131.07

tvayā vayam maghavan pūrvye dhana indratvotāḥ sāsahyāma pṛtanyato vanuyāma vanuṣyataḥ |
nediṣṭhe asminn ahany adhi vocā nu sunvate |
asmin yajñe vi cayemā bhare kṛtaṁ vājayanto bhare kṛtam || RV_1,132.01

svarjeṣe bhara āprasya vakmany uṣarbudhaḥ svasminn añjasi krāṇasya svasminn añjasi |
ahann indro yathā vide śīrṣṇā-śīrṣṇopavācyaḥ |
asmatrā te sadhryak santu rātayo bhadrā bhadrasya rātayaḥ || RV_1,132.02

tat tu prayaḥ pratnathā te śuśukvanaṁ yasmin yajñe vāram akṛṇvata kṣayam ṛtasya vār asi kṣayam |
vi tad vocer adha dvitāntaḥ paśyanti raśmibhiḥ |
sa ghā vide anv indro gaveṣaṇo bandhukṣidbhyo gaveṣaṇaḥ || RV_1,132.03

nū itthā te pūrvathā ca pravācyaṁ yad aṅgirobhyo 'vṛṇor apa vrajam indra śikṣann apa vrajam |
aibhyaḥ samānyā diśāsmabhyaṁ jeṣi yotsi ca |
sunvadbhyo randhayā kaṁ cid avrataṁ hṛṇāyantaṁ cid avratam || RV_1,132.04

saṁ yaj janān kratubhiḥ śūra īkṣayad dhane hite taruṣanta śravasyavaḥ pra yakṣanta śravasyavaḥ |
tasmā āyuḥ prajāvad id bādhe arcanty ojasā |
indra okyaṁ didhiṣanta dhītayo devām̐ acchā na dhītayaḥ || RV_1,132.05

yuvaṁ tam indrāparvatā puroyudhā yo naḥ pṛtanyād apa taṁ-tam id dhataṁ vajreṇa taṁ-tam id dhatam |
dūre cattāya cchantsad gahanaṁ yad inakṣat |
asmākaṁ śatrūn pari śūra viśvato darmā darṣīṣṭa viśvataḥ || RV_1,132.06

ubhe punāmi rodasī ṛtena druho dahāmi sam mahīr anindrāḥ |
abhivlagya yatra hatā amitrā vailasthānam pari tṛḻhā aśeran || RV_1,133.01

abhivlagyā cid adrivaḥ śīrṣā yātumatīnām |
chindhi vaṭūriṇā padā mahāvaṭūriṇā padā || RV_1,133.02

avāsām maghavañ jahi śardho yātumatīnām |
vailasthānake armake mahāvailasthe armake || RV_1,133.03

yāsāṁ tisraḥ pañcāśato 'bhivlaṅgair apāvapaḥ |
tat su te manāyati takat su te manāyati || RV_1,133.04

piśaṅgabhṛṣṭim ambhṛṇam piśācim indra sam mṛṇa |
sarvaṁ rakṣo ni barhaya || RV_1,133.05

avar maha indra dādṛhi śrudhī naḥ śuśoca hi dyauḥ kṣā na bhīṣām̐ adrivo ghṛṇān na bhīṣām̐ adrivaḥ |
śuṣmintamo hi śuṣmibhir vadhair ugrebhir īyase |
apūruṣaghno apratīta śūra satvabhis trisaptaiḥ śūra satvabhiḥ || RV_1,133.06

vanoti hi sunvan kṣayam parīṇasaḥ sunvāno hi ṣmā yajaty ava dviṣo devānām ava dviṣaḥ |
sunvāna it siṣāsati sahasrā vājy avṛtaḥ |
sunvānāyendro dadāty ābhuvaṁ rayiṁ dadāty ābhuvam || RV_1,133.07

ā tvā juvo rārahāṇā abhi prayo vāyo vahantv iha pūrvapītaye somasya pūrvapītaye |
ūrdhvā te anu sūnṛtā manas tiṣṭhatu jānatī |
niyutvatā rathenā yāhi dāvane vāyo makhasya dāvane || RV_1,134.01

mandantu tvā mandino vāyav indavo 'smat krāṇāsaḥ sukṛtā abhidyavo gobhiḥ krāṇā abhidyavaḥ |
yad dha krāṇā iradhyai dakṣaṁ sacanta ūtayaḥ |
sadhrīcīnā niyuto dāvane dhiya upa bruvata īṁ dhiyaḥ || RV_1,134.02

vāyur yuṅkte rohitā vāyur aruṇā vāyū rathe ajirā dhuri voḻhave vahiṣṭhā dhuri voḻhave |
pra bodhayā puraṁdhiṁ jāra ā sasatīm iva |
pra cakṣaya rodasī vāsayoṣasaḥ śravase vāsayoṣasaḥ || RV_1,134.03

tubhyam uṣāsaḥ śucayaḥ parāvati bhadrā vastrā tanvate daṁsu raśmiṣu citrā navyeṣu raśmiṣu |
tubhyaṁ dhenuḥ sabardughā viśvā vasūni dohate |
ajanayo maruto vakṣaṇābhyo diva ā vakṣaṇābhyaḥ || RV_1,134.04

tubhyaṁ śukrāsaḥ śucayas turaṇyavo madeṣūgrā iṣaṇanta bhurvaṇy apām iṣanta bhurvaṇi |
tvāṁ tsārī dasamāno bhagam īṭṭe takvavīye |
tvaṁ viśvasmād bhuvanāt pāsi dharmaṇāsuryāt pāsi dharmaṇā || RV_1,134.05

tvaṁ no vāyav eṣām apūrvyaḥ somānām prathamaḥ pītim arhasi sutānām pītim arhasi |
uto vihutmatīnāṁ viśāṁ vavarjuṣīṇām |
viśvā it te dhenavo duhra āśiraṁ ghṛtaṁ duhrata āśiram || RV_1,134.06

stīrṇam barhir upa no yāhi vītaye sahasreṇa niyutā niyutvate śatinībhir niyutvate |
tubhyaṁ hi pūrvapītaye devā devāya yemire |
pra te sutāso madhumanto asthiran madāya kratve asthiran || RV_1,135.01

tubhyāyaṁ somaḥ paripūto adribhiḥ spārhā vasānaḥ pari kośam arṣati śukrā vasāno arṣati |
tavāyam bhāga āyuṣu somo deveṣu hūyate |
vaha vāyo niyuto yāhy asmayur juṣāṇo yāhy asmayuḥ || RV_1,135.02

ā no niyudbhiḥ śatinībhir adhvaraṁ sahasriṇībhir upa yāhi vītaye vāyo havyāni vītaye |
tavāyam bhāga ṛtviyaḥ saraśmiḥ sūrye sacā |
adhvaryubhir bharamāṇā ayaṁsata vāyo śukrā ayaṁsata || RV_1,135.03

ā vāṁ ratho niyutvān vakṣad avase 'bhi prayāṁsi sudhitāni vītaye vāyo havyāni vītaye |
pibatam madhvo andhasaḥ pūrvapeyaṁ hi vāṁ hitam |
vāyav ā candreṇa rādhasā gatam indraś ca rādhasā gatam || RV_1,135.04

ā vāṁ dhiyo vavṛtyur adhvarām̐ upemam indum marmṛjanta vājinam āśum atyaṁ na vājinam |
teṣām pibatam asmayū ā no gantam ihotyā |
indravāyū sutānām adribhir yuvam madāya vājadā yuvam || RV_1,135.05

ime vāṁ somā apsv ā sutā ihādhvaryubhir bharamāṇā ayaṁsata vāyo śukrā ayaṁsata |
ete vām abhy asṛkṣata tiraḥ pavitram āśavaḥ |
yuvāyavo 'ti romāṇy avyayā somāso aty avyayā || RV_1,135.06

ati vāyo sasato yāhi śaśvato yatra grāvā vadati tatra gacchataṁ gṛham indraś ca gacchatam |
vi sūnṛtā dadṛśe rīyate ghṛtam ā pūrṇayā niyutā yātho adhvaram indraś ca yātho adhvaram || RV_1,135.07

atrāha tad vahethe madhva āhutiṁ yam aśvattham upatiṣṭhanta jāyavo 'sme te santu jāyavaḥ |
sākaṁ gāvaḥ suvate pacyate yavo na te vāya upa dasyanti dhenavo nāpa dasyanti dhenavaḥ || RV_1,135.08

ime ye te su vāyo bāhvojaso 'ntar nadī te patayanty ukṣaṇo mahi vrādhanta ukṣaṇaḥ |
dhanvañ cid ye anāśavo jīrāś cid agiraukasaḥ |
sūryasyeva raśmayo durniyantavo hastayor durniyantavaḥ || RV_1,135.09

pra su jyeṣṭhaṁ nicirābhyām bṛhan namo havyam matim bharatā mṛḻayadbhyāṁ svādiṣṭham mṛḻayadbhyām |
tā samrājā ghṛtāsutī yajñe-yajña upastutā |
athainoḥ kṣatraṁ na kutaś canādhṛṣe devatvaṁ nū cid ādhṛṣe || RV_1,136.01

adarśi gātur urave varīyasī panthā ṛtasya sam ayaṁsta raśmibhiś cakṣur bhagasya raśmibhiḥ |
dyukṣam mitrasya sādanam aryamṇo varuṇasya ca |
athā dadhāte bṛhad ukthya1ṁ vaya upastutyam bṛhad vayaḥ || RV_1,136.02

jyotiṣmatīm aditiṁ dhārayatkṣitiṁ svarvatīm ā sacete dive-dive jāgṛvāṁsā dive-dive |
jyotiṣmat kṣatram āśāte ādityā dānunas patī |
mitras tayor varuṇo yātayajjano 'ryamā yātayajjanaḥ || RV_1,136.03

ayam mitrāya varuṇāya śaṁtamaḥ somo bhūtv avapāneṣv ābhago devo deveṣv ābhagaḥ |
taṁ devāso juṣerata viśve adya sajoṣasaḥ |
tathā rājānā karatho yad īmaha ṛtāvānā yad īmahe || RV_1,136.04

yo mitrāya varuṇāyāvidhaj jano 'narvāṇaṁ tam pari pāto aṁhaso dāśvāṁsam martam aṁhasaḥ |
tam aryamābhi rakṣaty ṛjūyantam anu vratam |
ukthair ya enoḥ paribhūṣati vrataṁ stomair ābhūṣati vratam || RV_1,136.05

namo dive bṛhate rodasībhyām mitrāya vocaṁ varuṇāya mīḻhuṣe sumṛḻīkāya mīḻhuṣe |
indram agnim upa stuhi dyukṣam aryamaṇam bhagam |
jyog jīvantaḥ prajayā sacemahi somasyotī sacemahi || RV_1,136.06

ūtī devānāṁ vayam indravanto maṁsīmahi svayaśaso marudbhiḥ |
agnir mitro varuṇaḥ śarma yaṁsan tad aśyāma maghavāno vayaṁ ca || RV_1,136.07

suṣumā yātam adribhir gośrītā matsarā ime somāso matsarā ime |
ā rājānā divispṛśāsmatrā gantam upa naḥ |
ime vām mitrāvaruṇā gavāśiraḥ somāḥ śukrā gavāśiraḥ || RV_1,137.01

ima ā yātam indavaḥ somāso dadhyāśiraḥ sutāso dadhyāśiraḥ |
uta vām uṣaso budhi sākaṁ sūryasya raśmibhiḥ |
suto mitrāya varuṇāya pītaye cārur ṛtāya pītaye || RV_1,137.02

tāṁ vāṁ dhenuṁ na vāsarīm aṁśuṁ duhanty adribhiḥ somaṁ duhanty adribhiḥ |
asmatrā gantam upa no 'rvāñcā somapītaye |
ayaṁ vām mitrāvaruṇā nṛbhiḥ sutaḥ soma ā pītaye sutaḥ || RV_1,137.03

pra-pra pūṣṇas tuvijātasya śasyate mahitvam asya tavaso na tandate stotram asya na tandate |
arcāmi sumnayann aham antyūtim mayobhuvam |
viśvasya yo mana āyuyuve makho deva āyuyuve makhaḥ || RV_1,138.01

pra hi tvā pūṣann ajiraṁ na yāmani stomebhiḥ kṛṇva ṛṇavo yathā mṛdha uṣṭro na pīparo mṛdhaḥ |
huve yat tvā mayobhuvaṁ devaṁ sakhyāya martyaḥ |
asmākam āṅgūṣān dyumninas kṛdhi vājeṣu dyumninas kṛdhi || RV_1,138.02

yasya te pūṣan sakhye vipanyavaḥ kratvā cit santo 'vasā bubhujrira iti kratvā bubhujrire |
tām anu tvā navīyasīṁ niyutaṁ rāya īmahe |
aheḻamāna uruśaṁsa sarī bhava vāje-vāje sarī bhava || RV_1,138.03

asyā ū ṣu ṇa upa sātaye bhuvo 'heḻamāno rarivām̐ ajāśva śravasyatām ajāśva |
o ṣu tvā vavṛtīmahi stomebhir dasma sādhubhiḥ |
nahi tvā pūṣann atimanya āghṛṇe na te sakhyam apahnuve || RV_1,138.04

astu śrauṣaṭ puro agniṁ dhiyā dadha ā nu tac chardho divyaṁ vṛṇīmaha indravāyū vṛṇīmahe |
yad dha krāṇā vivasvati nābhā saṁdāyi navyasī |
adha pra sū na upa yantu dhītayo devām̐ acchā na dhītayaḥ || RV_1,139.01

yad dha tyan mitrāvaruṇāv ṛtād adhy ādadāthe anṛtaṁ svena manyunā dakṣasya svena manyunā |
yuvor itthādhi sadmasv apaśyāma hiraṇyayam |
dhībhiś cana manasā svebhir akṣabhiḥ somasya svebhir akṣabhiḥ || RV_1,139.02

yuvāṁ stomebhir devayanto aśvināśrāvayanta iva ślokam āyavo yuvāṁ havyābhy ā3yavaḥ |
yuvor viśvā adhi śriyaḥ pṛkṣaś ca viśvavedasā |
pruṣāyante vām pavayo hiraṇyaye rathe dasrā hiraṇyaye || RV_1,139.03

aceti dasrā vy u1 nākam ṛṇvatho yuñjate vāṁ rathayujo diviṣṭiṣv adhvasmāno diviṣṭiṣu |
adhi vāṁ sthāma vandhure rathe dasrā hiraṇyaye |
patheva yantāv anuśāsatā rajo 'ñjasā śāsatā rajaḥ || RV_1,139.04

śacībhir naḥ śacīvasū divā naktaṁ daśasyatam |
mā vāṁ rātir upa dasat kadā canāsmad rātiḥ kadā cana || RV_1,139.05

vṛṣann indra vṛṣapāṇāsa indava ime sutā adriṣutāsa udbhidas tubhyaṁ sutāsa udbhidaḥ |
te tvā mandantu dāvane mahe citrāya rādhase |
gīrbhir girvāhaḥ stavamāna ā gahi sumṛḻīko na ā gahi || RV_1,139.06

o ṣū ṇo agne śṛṇuhi tvam īḻito devebhyo bravasi yajñiyebhyo rājabhyo yajñiyebhyaḥ |
yad dha tyām aṅgirobhyo dhenuṁ devā adattana |
vi tāṁ duhre aryamā kartarī sacām̐ eṣa tāṁ veda me sacā || RV_1,139.07

mo ṣu vo asmad abhi tāni pauṁsyā sanā bhūvan dyumnāni mota jāriṣur asmat purota jāriṣuḥ |
yad vaś citraṁ yuge-yuge navyaṁ ghoṣād amartyam |
asmāsu tan maruto yac ca duṣṭaraṁ didhṛtā yac ca duṣṭaram || RV_1,139.08

dadhyaṅ ha me januṣam pūrvo aṅgirāḥ priyamedhaḥ kaṇvo atrir manur vidus te me pūrve manur viduḥ |
teṣāṁ deveṣv āyatir asmākaṁ teṣu nābhayaḥ |
teṣām padena mahy ā name girendrāgnī ā name girā || RV_1,139.09

hotā yakṣad vanino vanta vāryam bṛhaspatir yajati vena ukṣabhiḥ puruvārebhir ukṣabhiḥ |
jagṛbhmā dūraādiśaṁ ślokam adrer adha tmanā |
adhārayad ararindāni sukratuḥ purū sadmāni sukratuḥ || RV_1,139.10

ye devāso divy ekādaśa stha pṛthivyām adhy ekādaśa stha |
apsukṣito mahinaikādaśa stha te devāso yajñam imaṁ juṣadhvam || RV_1,139.11

vediṣade priyadhāmāya sudyute dhāsim iva pra bharā yonim agnaye |
vastreṇeva vāsayā manmanā śuciṁ jyotīrathaṁ śukravarṇaṁ tamohanam || RV_1,140.01

abhi dvijanmā trivṛd annam ṛjyate saṁvatsare vāvṛdhe jagdham ī punaḥ |
anyasyāsā jihvayā jenyo vṛṣā ny a1nyena vanino mṛṣṭa vāraṇaḥ || RV_1,140.02

kṛṣṇaprutau vevije asya sakṣitā ubhā tarete abhi mātarā śiśum |
prācājihvaṁ dhvasayantaṁ tṛṣucyutam ā sācyaṁ kupayaṁ vardhanam pituḥ || RV_1,140.03

mumukṣvo3 manave mānavasyate raghudruvaḥ kṛṣṇasītāsa ū juvaḥ |
asamanā ajirāso raghuṣyado vātajūtā upa yujyanta āśavaḥ || RV_1,140.04

ād asya te dhvasayanto vṛtherate kṛṣṇam abhvam mahi varpaḥ karikrataḥ |
yat sīm mahīm avanim prābhi marmṛśad abhiśvasan stanayann eti nānadat || RV_1,140.05

bhūṣan na yo 'dhi babhrūṣu namnate vṛṣeva patnīr abhy eti roruvat |
ojāyamānas tanvaś ca śumbhate bhīmo na śṛṅgā davidhāva durgṛbhiḥ || RV_1,140.06

sa saṁstiro viṣṭiraḥ saṁ gṛbhāyati jānann eva jānatīr nitya ā śaye |
punar vardhante api yanti devyam anyad varpaḥ pitroḥ kṛṇvate sacā || RV_1,140.07

tam agruvaḥ keśinīḥ saṁ hi rebhira ūrdhvās tasthur mamruṣīḥ prāyave punaḥ |
tāsāṁ jarām pramuñcann eti nānadad asum paraṁ janayañ jīvam astṛtam || RV_1,140.08

adhīvāsam pari mātū rihann aha tuvigrebhiḥ satvabhir yāti vi jrayaḥ |
vayo dadhat padvate rerihat sadānu śyenī sacate vartanīr aha || RV_1,140.09

asmākam agne maghavatsu dīdihy adha śvasīvān vṛṣabho damūnāḥ |
avāsyā śiśumatīr adīder varmeva yutsu parijarbhurāṇaḥ || RV_1,140.10

idam agne sudhitaṁ durdhitād adhi priyād u cin manmanaḥ preyo astu te |
yat te śukraṁ tanvo3 rocate śuci tenāsmabhyaṁ vanase ratnam ā tvam || RV_1,140.11

rathāya nāvam uta no gṛhāya nityāritrām padvatīṁ rāsy agne |
asmākaṁ vīrām̐ uta no maghono janām̐ś ca yā pārayāc charma yā ca || RV_1,140.12

abhī no agna uktham ij juguryā dyāvākṣāmā sindhavaś ca svagūrtāḥ |
gavyaṁ yavyaṁ yanto dīrghāheṣaṁ varam aruṇyo varanta || RV_1,140.13

baḻ itthā tad vapuṣe dhāyi darśataṁ devasya bhargaḥ sahaso yato jani |
yad īm upa hvarate sādhate matir ṛtasya dhenā anayanta sasrutaḥ || RV_1,141.01

pṛkṣo vapuḥ pitumān nitya ā śaye dvitīyam ā saptaśivāsu mātṛṣu |
tṛtīyam asya vṛṣabhasya dohase daśapramatiṁ janayanta yoṣaṇaḥ || RV_1,141.02

nir yad īm budhnān mahiṣasya varpasa īśānāsaḥ śavasā kranta sūrayaḥ |
yad īm anu pradivo madhva ādhave guhā santam mātariśvā mathāyati || RV_1,141.03

pra yat pituḥ paramān nīyate pary ā pṛkṣudho vīrudho daṁsu rohati |
ubhā yad asya januṣaṁ yad invata ād id yaviṣṭho abhavad ghṛṇā śuciḥ || RV_1,141.04

ād in mātṝr āviśad yāsv ā śucir ahiṁsyamāna urviyā vi vāvṛdhe |
anu yat pūrvā aruhat sanājuvo ni navyasīṣv avarāsu dhāvate || RV_1,141.05

ād id dhotāraṁ vṛṇate diviṣṭiṣu bhagam iva papṛcānāsa ṛñjate |
devān yat kratvā majmanā puruṣṭuto martaṁ śaṁsaṁ viśvadhā veti dhāyase || RV_1,141.06

vi yad asthād yajato vātacodito hvāro na vakvā jaraṇā anākṛtaḥ |
tasya patman dakṣuṣaḥ kṛṣṇajaṁhasaḥ śucijanmano raja ā vyadhvanaḥ || RV_1,141.07

ratho na yātaḥ śikvabhiḥ kṛto dyām aṅgebhir aruṣebhir īyate |
ād asya te kṛṣṇāso dakṣi sūrayaḥ śūrasyeva tveṣathād īṣate vayaḥ || RV_1,141.08

tvayā hy agne varuṇo dhṛtavrato mitraḥ śāśadre aryamā sudānavaḥ |
yat sīm anu kratunā viśvathā vibhur arān na nemiḥ paribhūr ajāyathāḥ || RV_1,141.09

tvam agne śaśamānāya sunvate ratnaṁ yaviṣṭha devatātim invasi |
taṁ tvā nu navyaṁ sahaso yuvan vayam bhagaṁ na kāre mahiratna dhīmahi || RV_1,141.10

asme rayiṁ na svarthaṁ damūnasam bhagaṁ dakṣaṁ na papṛcāsi dharṇasim |
raśmīm̐r iva yo yamati janmanī ubhe devānāṁ śaṁsam ṛta ā ca sukratuḥ || RV_1,141.11

uta naḥ sudyotmā jīrāśvo hotā mandraḥ śṛṇavac candrarathaḥ |
sa no neṣan neṣatamair amūro 'gnir vāmaṁ suvitaṁ vasyo accha || RV_1,141.12

astāvy agniḥ śimīvadbhir arkaiḥ sāmrājyāya prataraṁ dadhānaḥ |
amī ca ye maghavāno vayaṁ ca mihaṁ na sūro ati niṣ ṭatanyuḥ || RV_1,141.13

samiddho agna ā vaha devām̐ adya yatasruce |
tantuṁ tanuṣva pūrvyaṁ sutasomāya dāśuṣe || RV_1,142.01

ghṛtavantam upa māsi madhumantaṁ tanūnapāt |
yajñaṁ viprasya māvataḥ śaśamānasya dāśuṣaḥ || RV_1,142.02

śuciḥ pāvako adbhuto madhvā yajñam mimikṣati |
narāśaṁsas trir ā divo devo deveṣu yajñiyaḥ || RV_1,142.03

īḻito agna ā vahendraṁ citram iha priyam |
iyaṁ hi tvā matir mamācchā sujihva vacyate || RV_1,142.04

stṛṇānāso yatasruco barhir yajñe svadhvare |
vṛñje devavyacastamam indrāya śarma saprathaḥ || RV_1,142.05

vi śrayantām ṛtāvṛdhaḥ prayai devebhyo mahīḥ |
pāvakāsaḥ puruspṛho dvāro devīr asaścataḥ || RV_1,142.06

ā bhandamāne upāke naktoṣāsā supeśasā |
yahvī ṛtasya mātarā sīdatām barhir ā sumat || RV_1,142.07

mandrajihvā jugurvaṇī hotārā daivyā kavī |
yajñaṁ no yakṣatām imaṁ sidhram adya divispṛśam || RV_1,142.08

śucir deveṣv arpitā hotrā marutsu bhāratī |
iḻā sarasvatī mahī barhiḥ sīdantu yajñiyāḥ || RV_1,142.09

tan nas turīpam adbhutam puru vāram puru tmanā |
tvaṣṭā poṣāya vi ṣyatu rāye nābhā no asmayuḥ || RV_1,142.10

avasṛjann upa tmanā devān yakṣi vanaspate |
agnir havyā suṣūdati devo deveṣu medhiraḥ || RV_1,142.11

pūṣaṇvate marutvate viśvadevāya vāyave |
svāhā gāyatravepase havyam indrāya kartana || RV_1,142.12

svāhākṛtāny ā gahy upa havyāni vītaye |
indrā gahi śrudhī havaṁ tvāṁ havante adhvare || RV_1,142.13

pra tavyasīṁ navyasīṁ dhītim agnaye vāco matiṁ sahasaḥ sūnave bhare |
apāṁ napād yo vasubhiḥ saha priyo hotā pṛthivyāṁ ny asīdad ṛtviyaḥ || RV_1,143.01

sa jāyamānaḥ parame vyomany āvir agnir abhavan mātariśvane |
asya kratvā samidhānasya majmanā pra dyāvā śociḥ pṛthivī arocayat || RV_1,143.02

asya tveṣā ajarā asya bhānavaḥ susaṁdṛśaḥ supratīkasya sudyutaḥ |
bhātvakṣaso aty aktur na sindhavo 'gne rejante asasanto ajarāḥ || RV_1,143.03

yam erire bhṛgavo viśvavedasaṁ nābhā pṛthivyā bhuvanasya majmanā |
agniṁ taṁ gīrbhir hinuhi sva ā dame ya eko vasvo varuṇo na rājati || RV_1,143.04

na yo varāya marutām iva svanaḥ seneva sṛṣṭā divyā yathāśaniḥ |
agnir jambhais tigitair atti bharvati yodho na śatrūn sa vanā ny ṛñjate || RV_1,143.05

kuvin no agnir ucathasya vīr asad vasuṣ kuvid vasubhiḥ kāmam āvarat |
codaḥ kuvit tutujyāt sātaye dhiyaḥ śucipratīkaṁ tam ayā dhiyā gṛṇe || RV_1,143.06

ghṛtapratīkaṁ va ṛtasya dhūrṣadam agnim mitraṁ na samidhāna ṛñjate |
indhāno akro vidatheṣu dīdyac chukravarṇām ud u no yaṁsate dhiyam || RV_1,143.07

aprayucchann aprayucchadbhir agne śivebhir naḥ pāyubhiḥ pāhi śagmaiḥ |
adabdhebhir adṛpitebhir iṣṭe 'nimiṣadbhiḥ pari pāhi no jāḥ || RV_1,143.08

eti pra hotā vratam asya māyayordhvāṁ dadhānaḥ śucipeśasaṁ dhiyam |
abhi srucaḥ kramate dakṣiṇāvṛto yā asya dhāma prathamaṁ ha niṁsate || RV_1,144.01

abhīm ṛtasya dohanā anūṣata yonau devasya sadane parīvṛtāḥ |
apām upasthe vibhṛto yad āvasad adha svadhā adhayad yābhir īyate || RV_1,144.02

yuyūṣataḥ savayasā tad id vapuḥ samānam arthaṁ vitaritratā mithaḥ |
ād īm bhago na havyaḥ sam asmad ā voḻhur na raśmīn sam ayaṁsta sārathiḥ || RV_1,144.03

yam īṁ dvā savayasā saparyataḥ samāne yonā mithunā samokasā |
divā na naktam palito yuvājani purū carann ajaro mānuṣā yugā || RV_1,144.04

tam īṁ hinvanti dhītayo daśa vriśo devam martāsa ūtaye havāmahe |
dhanor adhi pravata ā sa ṛṇvaty abhivrajadbhir vayunā navādhita || RV_1,144.05

tvaṁ hy agne divyasya rājasi tvam pārthivasya paśupā iva tmanā |
enī ta ete bṛhatī abhiśriyā hiraṇyayī vakvarī barhir āśāte || RV_1,144.06

agne juṣasva prati harya tad vaco mandra svadhāva ṛtajāta sukrato |
yo viśvataḥ pratyaṅṅ asi darśato raṇvaḥ saṁdṛṣṭau pitumām̐ iva kṣayaḥ || RV_1,144.07

tam pṛcchatā sa jagāmā sa veda sa cikitvām̐ īyate sā nv īyate |
tasmin santi praśiṣas tasminn iṣṭayaḥ sa vājasya śavasaḥ śuṣmiṇas patiḥ || RV_1,145.01

tam it pṛcchanti na simo vi pṛcchati sveneva dhīro manasā yad agrabhīt |
na mṛṣyate prathamaṁ nāparaṁ vaco 'sya kratvā sacate apradṛpitaḥ || RV_1,145.02

tam id gacchanti juhva1s tam arvatīr viśvāny ekaḥ śṛṇavad vacāṁsi me |
purupraiṣas taturir yajñasādhano 'cchidrotiḥ śiśur ādatta saṁ rabhaḥ || RV_1,145.03

upasthāyaṁ carati yat samārata sadyo jātas tatsāra yujyebhiḥ |
abhi śvāntam mṛśate nāndye mude yad īṁ gacchanty uśatīr apiṣṭhitam || RV_1,145.04

sa īm mṛgo apyo vanargur upa tvacy upamasyāṁ ni dhāyi |
vy abravīd vayunā martyebhyo 'gnir vidvām̐ ṛtacid dhi satyaḥ || RV_1,145.05

trimūrdhānaṁ saptaraśmiṁ gṛṇīṣe 'nūnam agnim pitror upasthe |
niṣattam asya carato dhruvasya viśvā divo rocanāpaprivāṁsam || RV_1,146.01

ukṣā mahām̐ abhi vavakṣa ene ajaras tasthāv itaūtir ṛṣvaḥ |
urvyāḥ pado ni dadhāti sānau rihanty ūdho aruṣāso asya || RV_1,146.02

samānaṁ vatsam abhi saṁcarantī viṣvag dhenū vi carataḥ sumeke |
anapavṛjyām̐ adhvano mimāne viśvān ketām̐ adhi maho dadhāne || RV_1,146.03

dhīrāsaḥ padaṁ kavayo nayanti nānā hṛdā rakṣamāṇā ajuryam |
siṣāsantaḥ pary apaśyanta sindhum āvir ebhyo abhavat sūryo nṝn || RV_1,146.04

didṛkṣeṇyaḥ pari kāṣṭhāsu jenya īḻenyo maho arbhāya jīvase |
purutrā yad abhavat sūr ahaibhyo garbhebhyo maghavā viśvadarśataḥ || RV_1,146.05

kathā te agne śucayanta āyor dadāśur vājebhir āśuṣāṇāḥ |
ubhe yat toke tanaye dadhānā ṛtasya sāman raṇayanta devāḥ || RV_1,147.01

bodhā me asya vacaso yaviṣṭha maṁhiṣṭhasya prabhṛtasya svadhāvaḥ |
pīyati tvo anu tvo gṛṇāti vandārus te tanvaṁ vande agne || RV_1,147.02

ye pāyavo māmateyaṁ te agne paśyanto andhaṁ duritād arakṣan |
rarakṣa tān sukṛto viśvavedā dipsanta id ripavo nāha debhuḥ || RV_1,147.03

yo no agne ararivām̐ aghāyur arātīvā marcayati dvayena |
mantro guruḥ punar astu so asmā anu mṛkṣīṣṭa tanvaṁ duruktaiḥ || RV_1,147.04

uta vā yaḥ sahasya pravidvān marto martam marcayati dvayena |
ataḥ pāhi stavamāna stuvantam agne mākir no duritāya dhāyīḥ || RV_1,147.05

mathīd yad īṁ viṣṭo mātariśvā hotāraṁ viśvāpsuṁ viśvadevyam |
ni yaṁ dadhur manuṣyāsu vikṣu sva1r ṇa citraṁ vapuṣe vibhāvam || RV_1,148.01

dadānam in na dadabhanta manmāgnir varūtham mama tasya cākan |
juṣanta viśvāny asya karmopastutim bharamāṇasya kāroḥ || RV_1,148.02

nitye cin nu yaṁ sadane jagṛbhre praśastibhir dadhire yajñiyāsaḥ |
pra sū nayanta gṛbhayanta iṣṭāv aśvāso na rathyo rārahāṇāḥ || RV_1,148.03

purūṇi dasmo ni riṇāti jambhair ād rocate vana ā vibhāvā |
ād asya vāto anu vāti śocir astur na śaryām asanām anu dyūn || RV_1,148.04

na yaṁ ripavo na riṣaṇyavo garbhe santaṁ reṣaṇā reṣayanti |
andhā apaśyā na dabhann abhikhyā nityāsa īm pretāro arakṣan || RV_1,148.05

mahaḥ sa rāya eṣate patir dann ina inasya vasunaḥ pada ā |
upa dhrajantam adrayo vidhann it || RV_1,149.01

sa yo vṛṣā narāṁ na rodasyoḥ śravobhir asti jīvapītasargaḥ |
pra yaḥ sasrāṇaḥ śiśrīta yonau || RV_1,149.02

ā yaḥ puraṁ nārmiṇīm adīded atyaḥ kavir nabhanyo3 nārvā |
sūro na rurukvāñ chatātmā || RV_1,149.03

abhi dvijanmā trī rocanāni viśvā rajāṁsi śuśucāno asthāt |
hotā yajiṣṭho apāṁ sadhasthe || RV_1,149.04

ayaṁ sa hotā yo dvijanmā viśvā dadhe vāryāṇi śravasyā |
marto yo asmai sutuko dadāśa || RV_1,149.05

puru tvā dāśvān voce 'rir agne tava svid ā |
todasyeva śaraṇa ā mahasya || RV_1,150.01

vy aninasya dhaninaḥ prahoṣe cid araruṣaḥ |
kadā cana prajigato adevayoḥ || RV_1,150.02

sa candro vipra martyo maho vrādhantamo divi |
pra-pret te agne vanuṣaḥ syāma || RV_1,150.03

mitraṁ na yaṁ śimyā goṣu gavyavaḥ svādhyo vidathe apsu jījanan |
arejetāṁ rodasī pājasā girā prati priyaṁ yajataṁ januṣām avaḥ || RV_1,151.01

yad dha tyad vām purumīḻhasya sominaḥ pra mitrāso na dadhire svābhuvaḥ |
adha kratuṁ vidataṁ gātum arcata uta śrutaṁ vṛṣaṇā pastyāvataḥ || RV_1,151.02

ā vām bhūṣan kṣitayo janma rodasyoḥ pravācyaṁ vṛṣaṇā dakṣase mahe |
yad īm ṛtāya bharatho yad arvate pra hotrayā śimyā vītho adhvaram || RV_1,151.03

pra sā kṣitir asura yā mahi priya ṛtāvānāv ṛtam ā ghoṣatho bṛhat |
yuvaṁ divo bṛhato dakṣam ābhuvaṁ gāṁ na dhury upa yuñjāthe apaḥ || RV_1,151.04

mahī atra mahinā vāram ṛṇvatho 'reṇavas tuja ā sadman dhenavaḥ |
svaranti tā uparatāti sūryam ā nimruca uṣasas takvavīr iva || RV_1,151.05

ā vām ṛtāya keśinīr anūṣata mitra yatra varuṇa gātum arcathaḥ |
ava tmanā sṛjatam pinvataṁ dhiyo yuvaṁ viprasya manmanām irajyathaḥ || RV_1,151.06

yo vāṁ yajñaiḥ śaśamāno ha dāśati kavir hotā yajati manmasādhanaḥ |
upāha taṁ gacchatho vītho adhvaram acchā giraḥ sumatiṁ gantam asmayū || RV_1,151.07

yuvāṁ yajñaiḥ prathamā gobhir añjata ṛtāvānā manaso na prayuktiṣu |
bharanti vām manmanā saṁyatā giro 'dṛpyatā manasā revad āśāthe || RV_1,151.08

revad vayo dadhāthe revad āśāthe narā māyābhir itaūti māhinam |
na vāṁ dyāvo 'habhir nota sindhavo na devatvam paṇayo nānaśur magham || RV_1,151.09

yuvaṁ vastrāṇi pīvasā vasāthe yuvor acchidrā mantavo ha sargāḥ |
avātiratam anṛtāni viśva ṛtena mitrāvaruṇā sacethe || RV_1,152.01

etac cana tvo vi ciketad eṣāṁ satyo mantraḥ kaviśasta ṛghāvān |
triraśriṁ hanti caturaśrir ugro devanido ha prathamā ajūryan || RV_1,152.02

apād eti prathamā padvatīnāṁ kas tad vām mitrāvaruṇā ciketa |
garbho bhāram bharaty ā cid asya ṛtam piparty anṛtaṁ ni tārīt || RV_1,152.03

prayantam it pari jāraṁ kanīnām paśyāmasi nopanipadyamānam |
anavapṛgṇā vitatā vasānam priyam mitrasya varuṇasya dhāma || RV_1,152.04

anaśvo jāto anabhīśur arvā kanikradat patayad ūrdhvasānuḥ |
acittam brahma jujuṣur yuvānaḥ pra mitre dhāma varuṇe gṛṇantaḥ || RV_1,152.05

ā dhenavo māmateyam avantīr brahmapriyam pīpayan sasminn ūdhan |
pitvo bhikṣeta vayunāni vidvān āsāvivāsann aditim uruṣyet || RV_1,152.06

ā vām mitrāvaruṇā havyajuṣṭiṁ namasā devāv avasā vavṛtyām |
asmākam brahma pṛtanāsu sahyā asmākaṁ vṛṣṭir divyā supārā || RV_1,152.07

yajāmahe vām mahaḥ sajoṣā havyebhir mitrāvaruṇā namobhiḥ |
ghṛtair ghṛtasnū adha yad vām asme adhvaryavo na dhītibhir bharanti || RV_1,153.01

prastutir vāṁ dhāma na prayuktir ayāmi mitrāvaruṇā suvṛktiḥ |
anakti yad vāṁ vidatheṣu hotā sumnaṁ vāṁ sūrir vṛṣaṇāv iyakṣan || RV_1,153.02

pīpāya dhenur aditir ṛtāya janāya mitrāvaruṇā havirde |
hinoti yad vāṁ vidathe saparyan sa rātahavyo mānuṣo na hotā || RV_1,153.03

uta vāṁ vikṣu madyāsv andho gāva āpaś ca pīpayanta devīḥ |
uto no asya pūrvyaḥ patir dan vītam pātam payasa usriyāyāḥ || RV_1,153.04

viṣṇor nu kaṁ vīryāṇi pra vocaṁ yaḥ pārthivāni vimame rajāṁsi |
yo askabhāyad uttaraṁ sadhasthaṁ vicakramāṇas tredhorugāyaḥ || RV_1,154.01

pra tad viṣṇuḥ stavate vīryeṇa mṛgo na bhīmaḥ kucaro giriṣṭhāḥ |
yasyoruṣu triṣu vikramaṇeṣv adhikṣiyanti bhuvanāni viśvā || RV_1,154.02

pra viṣṇave śūṣam etu manma girikṣita urugāyāya vṛṣṇe |
ya idaṁ dīrgham prayataṁ sadhastham eko vimame tribhir it padebhiḥ || RV_1,154.03

yasya trī pūrṇā madhunā padāny akṣīyamāṇā svadhayā madanti |
ya u tridhātu pṛthivīm uta dyām eko dādhāra bhuvanāni viśvā || RV_1,154.04

tad asya priyam abhi pātho aśyāṁ naro yatra devayavo madanti |
urukramasya sa hi bandhur itthā viṣṇoḥ pade parame madhva utsaḥ || RV_1,154.05

tā vāṁ vāstūny uśmasi gamadhyai yatra gāvo bhūriśṛṅgā ayāsaḥ |
atrāha tad urugāyasya vṛṣṇaḥ paramam padam ava bhāti bhūri || RV_1,154.06

pra vaḥ pāntam andhaso dhiyāyate mahe śūrāya viṣṇave cārcata |
yā sānuni parvatānām adābhyā mahas tasthatur arvateva sādhunā || RV_1,155.01

tveṣam itthā samaraṇaṁ śimīvator indrāviṣṇū sutapā vām uruṣyati |
yā martyāya pratidhīyamānam it kṛśānor astur asanām uruṣyathaḥ || RV_1,155.02

tā īṁ vardhanti mahy asya pauṁsyaṁ ni mātarā nayati retase bhuje |
dadhāti putro 'varam param pitur nāma tṛtīyam adhi rocane divaḥ || RV_1,155.03

tat-tad id asya pauṁsyaṁ gṛṇīmasīnasya trātur avṛkasya mīḻhuṣaḥ |
yaḥ pārthivāni tribhir id vigāmabhir uru kramiṣṭorugāyāya jīvase || RV_1,155.04

dve id asya kramaṇe svardṛśo 'bhikhyāya martyo bhuraṇyati |
tṛtīyam asya nakir ā dadharṣati vayaś cana patayantaḥ patatriṇaḥ || RV_1,155.05

caturbhiḥ sākaṁ navatiṁ ca nāmabhiś cakraṁ na vṛttaṁ vyatīm̐r avīvipat |
bṛhaccharīro vimimāna ṛkvabhir yuvākumāraḥ praty ety āhavam || RV_1,155.06

bhavā mitro na śevyo ghṛtāsutir vibhūtadyumna evayā u saprathāḥ |
adhā te viṣṇo viduṣā cid ardhyaḥ stomo yajñaś ca rādhyo haviṣmatā || RV_1,156.01

yaḥ pūrvyāya vedhase navīyase sumajjānaye viṣṇave dadāśati |
yo jātam asya mahato mahi bravat sed u śravobhir yujyaṁ cid abhy asat || RV_1,156.02

tam u stotāraḥ pūrvyaṁ yathā vida ṛtasya garbhaṁ januṣā pipartana |
āsya jānanto nāma cid vivaktana mahas te viṣṇo sumatim bhajāmahe || RV_1,156.03

tam asya rājā varuṇas tam aśvinā kratuṁ sacanta mārutasya vedhasaḥ |
dādhāra dakṣam uttamam aharvidaṁ vrajaṁ ca viṣṇuḥ sakhivām̐ aporṇute || RV_1,156.04

ā yo vivāya sacathāya daivya indrāya viṣṇuḥ sukṛte sukṛttaraḥ |
vedhā ajinvat triṣadhastha āryam ṛtasya bhāge yajamānam ābhajat || RV_1,156.05

abodhy agnir jma ud eti sūryo vy u1ṣāś candrā mahy āvo arciṣā |
āyukṣātām aśvinā yātave ratham prāsāvīd devaḥ savitā jagat pṛthak || RV_1,157.01

yad yuñjāthe vṛṣaṇam aśvinā rathaṁ ghṛtena no madhunā kṣatram ukṣatam |
asmākam brahma pṛtanāsu jinvataṁ vayaṁ dhanā śūrasātā bhajemahi || RV_1,157.02

arvāṅ tricakro madhuvāhano ratho jīrāśvo aśvinor yātu suṣṭutaḥ |
trivandhuro maghavā viśvasaubhagaḥ śaṁ na ā vakṣad dvipade catuṣpade || RV_1,157.03

ā na ūrjaṁ vahatam aśvinā yuvam madhumatyā naḥ kaśayā mimikṣatam |
prāyus tāriṣṭaṁ nī rapāṁsi mṛkṣataṁ sedhataṁ dveṣo bhavataṁ sacābhuvā || RV_1,157.04

yuvaṁ ha garbhaṁ jagatīṣu dhattho yuvaṁ viśveṣu bhuvaneṣv antaḥ |
yuvam agniṁ ca vṛṣaṇāv apaś ca vanaspatīm̐r aśvināv airayethām || RV_1,157.05

yuvaṁ ha stho bhiṣajā bheṣajebhir atho ha stho rathyā3 rāthyebhiḥ |
atho ha kṣatram adhi dhattha ugrā yo vāṁ haviṣmān manasā dadāśa || RV_1,157.06

vasū rudrā purumantū vṛdhantā daśasyataṁ no vṛṣaṇāv abhiṣṭau |
dasrā ha yad rekṇa aucathyo vām pra yat sasrāthe akavābhir ūtī || RV_1,158.01

ko vāṁ dāśat sumataye cid asyai vasū yad dhethe namasā pade goḥ |
jigṛtam asme revatīḥ puraṁdhīḥ kāmapreṇeva manasā carantā || RV_1,158.02

yukto ha yad vāṁ taugryāya perur vi madhye arṇaso dhāyi pajraḥ |
upa vām avaḥ śaraṇaṁ gameyaṁ śūro nājma patayadbhir evaiḥ || RV_1,158.03

upastutir aucathyam uruṣyen mā mām ime patatriṇī vi dugdhām |
mā mām edho daśatayaś cito dhāk pra yad vām baddhas tmani khādati kṣām || RV_1,158.04

na mā garan nadyo mātṛtamā dāsā yad īṁ susamubdham avādhuḥ |
śiro yad asya traitano vitakṣat svayaṁ dāsa uro aṁsāv api gdha || RV_1,158.05

dīrghatamā māmateyo jujurvān daśame yuge |
apām arthaṁ yatīnām brahmā bhavati sārathiḥ || RV_1,158.06

pra dyāvā yajñaiḥ pṛthivī ṛtāvṛdhā mahī stuṣe vidatheṣu pracetasā |
devebhir ye devaputre sudaṁsasetthā dhiyā vāryāṇi prabhūṣataḥ || RV_1,159.01

uta manye pitur adruho mano mātur mahi svatavas tad dhavīmabhiḥ |
suretasā pitarā bhūma cakratur uru prajāyā amṛtaṁ varīmabhiḥ || RV_1,159.02

te sūnavaḥ svapasaḥ sudaṁsaso mahī jajñur mātarā pūrvacittaye |
sthātuś ca satyaṁ jagataś ca dharmaṇi putrasya pāthaḥ padam advayāvinaḥ || RV_1,159.03

te māyino mamire supracetaso jāmī sayonī mithunā samokasā |
navyaṁ-navyaṁ tantum ā tanvate divi samudre antaḥ kavayaḥ sudītayaḥ || RV_1,159.04

tad rādho adya savitur vareṇyaṁ vayaṁ devasya prasave manāmahe |
asmabhyaṁ dyāvāpṛthivī sucetunā rayiṁ dhattaṁ vasumantaṁ śatagvinam || RV_1,159.05

te hi dyāvāpṛthivī viśvaśambhuva ṛtāvarī rajaso dhārayatkavī |
sujanmanī dhiṣaṇe antar īyate devo devī dharmaṇā sūryaḥ śuciḥ || RV_1,160.01

uruvyacasā mahinī asaścatā pitā mātā ca bhuvanāni rakṣataḥ |
sudhṛṣṭame vapuṣye3 na rodasī pitā yat sīm abhi rūpair avāsayat || RV_1,160.02

sa vahniḥ putraḥ pitroḥ pavitravān punāti dhīro bhuvanāni māyayā |
dhenuṁ ca pṛśniṁ vṛṣabhaṁ suretasaṁ viśvāhā śukram payo asya dukṣata || RV_1,160.03

ayaṁ devānām apasām apastamo yo jajāna rodasī viśvaśambhuvā |
vi yo mame rajasī sukratūyayājarebhiḥ skambhanebhiḥ sam ānṛce || RV_1,160.04

te no gṛṇāne mahinī mahi śravaḥ kṣatraṁ dyāvāpṛthivī dhāsatho bṛhat |
yenābhi kṛṣṭīs tatanāma viśvahā panāyyam ojo asme sam invatam || RV_1,160.05

kim u śreṣṭhaḥ kiṁ yaviṣṭho na ājagan kim īyate dūtya1ṁ kad yad ūcima |
na nindima camasaṁ yo mahākulo 'gne bhrātar druṇa id bhūtim ūdima || RV_1,161.01

ekaṁ camasaṁ caturaḥ kṛṇotana tad vo devā abruvan tad va āgamam |
saudhanvanā yady evā kariṣyatha sākaṁ devair yajñiyāso bhaviṣyatha || RV_1,161.02

agniṁ dūtam prati yad abravītanāśvaḥ kartvo ratha uteha kartvaḥ |
dhenuḥ kartvā yuvaśā kartvā dvā tāni bhrātar anu vaḥ kṛtvy emasi || RV_1,161.03

cakṛvāṁsa ṛbhavas tad apṛcchata kved abhūd yaḥ sya dūto na ājagan |
yadāvākhyac camasāñ caturaḥ kṛtān ād it tvaṣṭā gnāsv antar ny ānaje || RV_1,161.04

hanāmainām̐ iti tvaṣṭā yad abravīc camasaṁ ye devapānam anindiṣuḥ |
anyā nāmāni kṛṇvate sute sacām̐ anyair enān kanyā3 nāmabhiḥ sparat || RV_1,161.05

indro harī yuyuje aśvinā ratham bṛhaspatir viśvarūpām upājata |
ṛbhur vibhvā vājo devām̐ agacchata svapaso yajñiyam bhāgam aitana || RV_1,161.06

niś carmaṇo gām ariṇīta dhītibhir yā jarantā yuvaśā tākṛṇotana |
saudhanvanā aśvād aśvam atakṣata yuktvā ratham upa devām̐ ayātana || RV_1,161.07

idam udakam pibatety abravītanedaṁ vā ghā pibatā muñjanejanam |
saudhanvanā yadi tan neva haryatha tṛtīye ghā savane mādayādhvai || RV_1,161.08

āpo bhūyiṣṭhā ity eko abravīd agnir bhūyiṣṭha ity anyo abravīt |
vadharyantīm bahubhyaḥ praiko abravīd ṛtā vadantaś camasām̐ apiṁśata || RV_1,161.09

śroṇām eka udakaṁ gām avājati māṁsam ekaḥ piṁśati sūnayābhṛtam |
ā nimrucaḥ śakṛd eko apābharat kiṁ svit putrebhyaḥ pitarā upāvatuḥ || RV_1,161.10

udvatsv asmā akṛṇotanā tṛṇaṁ nivatsv apaḥ svapasyayā naraḥ |
agohyasya yad asastanā gṛhe tad adyedam ṛbhavo nānu gacchatha || RV_1,161.11

sammīlya yad bhuvanā paryasarpata kva svit tātyā pitarā va āsatuḥ |
aśapata yaḥ karasnaṁ va ādade yaḥ prābravīt pro tasmā abravītana || RV_1,161.12

suṣupvāṁsa ṛbhavas tad apṛcchatāgohya ka idaṁ no abūbudhat |
śvānam basto bodhayitāram abravīt saṁvatsara idam adyā vy akhyata || RV_1,161.13

divā yānti maruto bhūmyāgnir ayaṁ vāto antarikṣeṇa yāti |
adbhir yāti varuṇaḥ samudrair yuṣmām̐ icchantaḥ śavaso napātaḥ || RV_1,161.14

mā no mitro varuṇo aryamāyur indra ṛbhukṣā marutaḥ pari khyan |
yad vājino devajātasya sapteḥ pravakṣyāmo vidathe vīryāṇi || RV_1,162.01

yan nirṇijā rekṇasā prāvṛtasya rātiṁ gṛbhītām mukhato nayanti |
suprāṅ ajo memyad viśvarūpa indrāpūṣṇoḥ priyam apy eti pāthaḥ || RV_1,162.02

eṣa cchāgaḥ puro aśvena vājinā pūṣṇo bhāgo nīyate viśvadevyaḥ |
abhipriyaṁ yat puroḻāśam arvatā tvaṣṭed enaṁ sauśravasāya jinvati || RV_1,162.03

yad dhaviṣyam ṛtuśo devayānaṁ trir mānuṣāḥ pary aśvaṁ nayanti |
atrā pūṣṇaḥ prathamo bhāga eti yajñaṁ devebhyaḥ prativedayann ajaḥ || RV_1,162.04

hotādhvaryur āvayā agnimindho grāvagrābha uta śaṁstā suvipraḥ |
tena yajñena svaraṁkṛtena sviṣṭena vakṣaṇā ā pṛṇadhvam || RV_1,162.05

yūpavraskā uta ye yūpavāhāś caṣālaṁ ye aśvayūpāya takṣati |
ye cārvate pacanaṁ sambharanty uto teṣām abhigūrtir na invatu || RV_1,162.06

upa prāgāt suman me 'dhāyi manma devānām āśā upa vītapṛṣṭhaḥ |
anv enaṁ viprā ṛṣayo madanti devānām puṣṭe cakṛmā subandhum || RV_1,162.07

yad vājino dāma saṁdānam arvato yā śīrṣaṇyā raśanā rajjur asya |
yad vā ghāsya prabhṛtam āsye3 tṛṇaṁ sarvā tā te api deveṣv astu || RV_1,162.08

yad aśvasya kraviṣo makṣikāśa yad vā svarau svadhitau riptam asti |
yad dhastayoḥ śamitur yan nakheṣu sarvā tā te api deveṣv astu || RV_1,162.09

yad ūvadhyam udarasyāpavāti ya āmasya kraviṣo gandho asti |
sukṛtā tac chamitāraḥ kṛṇvantūta medhaṁ śṛtapākam pacantu || RV_1,162.10

yat te gātrād agninā pacyamānād abhi śūlaṁ nihatasyāvadhāvati |
mā tad bhūmyām ā śriṣan mā tṛṇeṣu devebhyas tad uśadbhyo rātam astu || RV_1,162.11

ye vājinam paripaśyanti pakvaṁ ya īm āhuḥ surabhir nir hareti |
ye cārvato māṁsabhikṣām upāsata uto teṣām abhigūrtir na invatu || RV_1,162.12

yan nīkṣaṇam mām̐spacanyā ukhāyā yā pātrāṇi yūṣṇa āsecanāni |
ūṣmaṇyāpidhānā carūṇām aṅkāḥ sūnāḥ pari bhūṣanty aśvam || RV_1,162.13

nikramaṇaṁ niṣadanaṁ vivartanaṁ yac ca paḍbīśam arvataḥ |
yac ca papau yac ca ghāsiṁ jaghāsa sarvā tā te api deveṣv astu || RV_1,162.14

mā tvāgnir dhvanayīd dhūmagandhir mokhā bhrājanty abhi vikta jaghriḥ |
iṣṭaṁ vītam abhigūrtaṁ vaṣaṭkṛtaṁ taṁ devāsaḥ prati gṛbhṇanty aśvam || RV_1,162.15

yad aśvāya vāsa upastṛṇanty adhīvāsaṁ yā hiraṇyāny asmai |
saṁdānam arvantam paḍbīśam priyā deveṣv ā yāmayanti || RV_1,162.16

yat te sāde mahasā śūkṛtasya pārṣṇyā vā kaśayā vā tutoda |
sruceva tā haviṣo adhvareṣu sarvā tā te brahmaṇā sūdayāmi || RV_1,162.17

catustriṁśad vājino devabandhor vaṅkrīr aśvasya svadhitiḥ sam eti |
acchidrā gātrā vayunā kṛṇota paruṣ-parur anughuṣyā vi śasta || RV_1,162.18

ekas tvaṣṭur aśvasyā viśastā dvā yantārā bhavatas tatha ṛtuḥ |
yā te gātrāṇām ṛtuthā kṛṇomi tā-tā piṇḍānām pra juhomy agnau || RV_1,162.19

mā tvā tapat priya ātmāpiyantam mā svadhitis tanva1 ā tiṣṭhipat te |
mā te gṛdhnur aviśastātihāya chidrā gātrāṇy asinā mithū kaḥ || RV_1,162.20

na vā u etan mriyase na riṣyasi devām̐ id eṣi pathibhiḥ sugebhiḥ |
harī te yuñjā pṛṣatī abhūtām upāsthād vājī dhuri rāsabhasya || RV_1,162.21

sugavyaṁ no vājī svaśvyam puṁsaḥ putrām̐ uta viśvāpuṣaṁ rayim |
anāgāstvaṁ no aditiḥ kṛṇotu kṣatraṁ no aśvo vanatāṁ haviṣmān || RV_1,162.22

yad akrandaḥ prathamaṁ jāyamāna udyan samudrād uta vā purīṣāt |
śyenasya pakṣā hariṇasya bāhū upastutyam mahi jātaṁ te arvan || RV_1,163.01

yamena dattaṁ trita enam āyunag indra eṇam prathamo adhy atiṣṭhat |
gandharvo asya raśanām agṛbhṇāt sūrād aśvaṁ vasavo nir ataṣṭa || RV_1,163.02

asi yamo asy ādityo arvann asi trito guhyena vratena |
asi somena samayā vipṛkta āhus te trīṇi divi bandhanāni || RV_1,163.03

trīṇi ta āhur divi bandhanāni trīṇy apsu trīṇy antaḥ samudre |
uteva me varuṇaś chantsy arvan yatrā ta āhuḥ paramaṁ janitram || RV_1,163.04

imā te vājinn avamārjanānīmā śaphānāṁ sanitur nidhānā |
atrā te bhadrā raśanā apaśyam ṛtasya yā abhirakṣanti gopāḥ || RV_1,163.05

ātmānaṁ te manasārād ajānām avo divā patayantam pataṁgam |
śiro apaśyam pathibhiḥ sugebhir areṇubhir jehamānam patatri || RV_1,163.06

atrā te rūpam uttamam apaśyaṁ jigīṣamāṇam iṣa ā pade goḥ |
yadā te marto anu bhogam ānaḻ ād id grasiṣṭha oṣadhīr ajīgaḥ || RV_1,163.07

anu tvā ratho anu maryo arvann anu gāvo 'nu bhagaḥ kanīnām |
anu vrātāsas tava sakhyam īyur anu devā mamire vīryaṁ te || RV_1,163.08

hiraṇyaśṛṅgo 'yo asya pādā manojavā avara indra āsīt |
devā id asya haviradyam āyan yo arvantam prathamo adhyatiṣṭhat || RV_1,163.09

īrmāntāsaḥ silikamadhyamāsaḥ saṁ śūraṇāso divyāso atyāḥ |
haṁsā iva śreṇiśo yatante yad ākṣiṣur divyam ajmam aśvāḥ || RV_1,163.10

tava śarīram patayiṣṇv arvan tava cittaṁ vāta iva dhrajīmān |
tava śṛṅgāṇi viṣṭhitā purutrāraṇyeṣu jarbhurāṇā caranti || RV_1,163.11

upa prāgāc chasanaṁ vājy arvā devadrīcā manasā dīdhyānaḥ |
ajaḥ puro nīyate nābhir asyānu paścāt kavayo yanti rebhāḥ || RV_1,163.12

upa prāgāt paramaṁ yat sadhastham arvām̐ acchā pitaram mātaraṁ ca |
adyā devāñ juṣṭatamo hi gamyā athā śāste dāśuṣe vāryāṇi || RV_1,163.13

asya vāmasya palitasya hotus tasya bhrātā madhyamo asty aśnaḥ |
tṛtīyo bhrātā ghṛtapṛṣṭho asyātrāpaśyaṁ viśpatiṁ saptaputram || RV_1,164.01

sapta yuñjanti ratham ekacakram eko aśvo vahati saptanāmā |
trinābhi cakram ajaram anarvaṁ yatremā viśvā bhuvanādhi tasthuḥ || RV_1,164.02

imaṁ ratham adhi ye sapta tasthuḥ saptacakraṁ sapta vahanty aśvāḥ |
sapta svasāro abhi saṁ navante yatra gavāṁ nihitā sapta nāma || RV_1,164.03

ko dadarśa prathamaṁ jāyamānam asthanvantaṁ yad anasthā bibharti |
bhūmyā asur asṛg ātmā kva svit ko vidvāṁsam upa gāt praṣṭum etat || RV_1,164.04

pākaḥ pṛcchāmi manasāvijānan devānām enā nihitā padāni |
vatse baṣkaye 'dhi sapta tantūn vi tatnire kavaya otavā u || RV_1,164.05

acikitvāñ cikituṣaś cid atra kavīn pṛcchāmi vidmane na vidvān |
vi yas tastambha ṣaḻ imā rajāṁsy ajasya rūpe kim api svid ekam || RV_1,164.06

iha bravītu ya īm aṅga vedāsya vāmasya nihitam padaṁ veḥ |
śīrṣṇaḥ kṣīraṁ duhrate gāvo asya vavriṁ vasānā udakam padāpuḥ || RV_1,164.07

mātā pitaram ṛta ā babhāja dhīty agre manasā saṁ hi jagme |
sā bībhatsur garbharasā nividdhā namasvanta id upavākam īyuḥ || RV_1,164.08

yuktā mātāsīd dhuri dakṣiṇāyā atiṣṭhad garbho vṛjanīṣv antaḥ |
amīmed vatso anu gām apaśyad viśvarūpyaṁ triṣu yojaneṣu || RV_1,164.09

tisro mātṝs trīn pitṝn bibhrad eka ūrdhvas tasthau nem ava glāpayanti |
mantrayante divo amuṣya pṛṣṭhe viśvavidaṁ vācam aviśvaminvām || RV_1,164.10

dvādaśāraṁ nahi taj jarāya varvarti cakram pari dyām ṛtasya |
ā putrā agne mithunāso atra sapta śatāni viṁśatiś ca tasthuḥ || RV_1,164.11

pañcapādam pitaraṁ dvādaśākṛtiṁ diva āhuḥ pare ardhe purīṣiṇam |
atheme anya upare vicakṣaṇaṁ saptacakre ṣaḻara āhur arpitam || RV_1,164.12

pañcāre cakre parivartamāne tasminn ā tasthur bhuvanāni viśvā |
tasya nākṣas tapyate bhūribhāraḥ sanād eva na śīryate sanābhiḥ || RV_1,164.13

sanemi cakram ajaraṁ vi vāvṛta uttānāyāṁ daśa yuktā vahanti |
sūryasya cakṣū rajasaity āvṛtaṁ tasminn ārpitā bhuvanāni viśvā || RV_1,164.14

sākaṁjānāṁ saptatham āhur ekajaṁ ṣaḻ id yamā ṛṣayo devajā iti |
teṣām iṣṭāni vihitāni dhāmaśaḥ sthātre rejante vikṛtāni rūpaśaḥ || RV_1,164.15

striyaḥ satīs tām̐ u me puṁsa āhuḥ paśyad akṣaṇvān na vi cetad andhaḥ |
kavir yaḥ putraḥ sa īm ā ciketa yas tā vijānāt sa pituṣ pitāsat || RV_1,164.16

avaḥ pareṇa para enāvareṇa padā vatsam bibhratī gaur ud asthāt |
sā kadrīcī kaṁ svid ardham parāgāt kva svit sūte nahi yūthe antaḥ || RV_1,164.17

avaḥ pareṇa pitaraṁ yo asyānuveda para enāvareṇa |
kavīyamānaḥ ka iha pra vocad devam manaḥ kuto adhi prajātam || RV_1,164.18

ye arvāñcas tām̐ u parāca āhur ye parāñcas tām̐ u arvāca āhuḥ |
indraś ca yā cakrathuḥ soma tāni dhurā na yuktā rajaso vahanti || RV_1,164.19

dvā suparṇā sayujā sakhāyā samānaṁ vṛkṣam pari ṣasvajāte |
tayor anyaḥ pippalaṁ svādv atty anaśnann anyo abhi cākaśīti || RV_1,164.20

yatrā suparṇā amṛtasya bhāgam animeṣaṁ vidathābhisvaranti |
ino viśvasya bhuvanasya gopāḥ sa mā dhīraḥ pākam atrā viveśa || RV_1,164.21

yasmin vṛkṣe madhvadaḥ suparṇā niviśante suvate cādhi viśve |
tasyed āhuḥ pippalaṁ svādv agre tan non naśad yaḥ pitaraṁ na veda || RV_1,164.22

yad gāyatre adhi gāyatram āhitaṁ traiṣṭubhād vā traiṣṭubhaṁ niratakṣata |
yad vā jagaj jagaty āhitam padaṁ ya it tad vidus te amṛtatvam ānaśuḥ || RV_1,164.23

gāyatreṇa prati mimīte arkam arkeṇa sāma traiṣṭubhena vākam |
vākena vākaṁ dvipadā catuṣpadākṣareṇa mimate sapta vāṇīḥ || RV_1,164.24

jagatā sindhuṁ divy astabhāyad rathaṁtare sūryam pary apaśyat |
gāyatrasya samidhas tisra āhus tato mahnā pra ririce mahitvā || RV_1,164.25

upa hvaye sudughāṁ dhenum etāṁ suhasto godhug uta dohad enām |
śreṣṭhaṁ savaṁ savitā sāviṣan no 'bhīddho gharmas tad u ṣu pra vocam || RV_1,164.26

hiṅkṛṇvatī vasupatnī vasūnāṁ vatsam icchantī manasābhy āgāt |
duhām aśvibhyām payo aghnyeyaṁ sā vardhatām mahate saubhagāya || RV_1,164.27

gaur amīmed anu vatsam miṣantam mūrdhānaṁ hiṅṅ akṛṇon mātavā u |
sṛkvāṇaṁ gharmam abhi vāvaśānā mimāti māyum payate payobhiḥ || RV_1,164.28

ayaṁ sa śiṅkte yena gaur abhīvṛtā mimāti māyuṁ dhvasanāv adhi śritā |
sā cittibhir ni hi cakāra martyaṁ vidyud bhavantī prati vavrim auhata || RV_1,164.29

anac chaye turagātu jīvam ejad dhruvam madhya ā pastyānām |
jīvo mṛtasya carati svadhābhir amartyo martyenā sayoniḥ || RV_1,164.30

apaśyaṁ gopām anipadyamānam ā ca parā ca pathibhiś carantam |
sa sadhrīcīḥ sa viṣūcīr vasāna ā varīvarti bhuvaneṣv antaḥ || RV_1,164.31

ya īṁ cakāra na so asya veda ya īṁ dadarśa hirug in nu tasmāt |
sa mātur yonā parivīto antar bahuprajā nirṛtim ā viveśa || RV_1,164.32

dyaur me pitā janitā nābhir atra bandhur me mātā pṛthivī mahīyam |
uttānayoś camvo3r yonir antar atrā pitā duhitur garbham ādhāt || RV_1,164.33

pṛcchāmi tvā param antam pṛthivyāḥ pṛcchāmi yatra bhuvanasya nābhiḥ |
pṛcchāmi tvā vṛṣṇo aśvasya retaḥ pṛcchāmi vācaḥ paramaṁ vyoma || RV_1,164.34

iyaṁ vediḥ paro antaḥ pṛthivyā ayaṁ yajño bhuvanasya nābhiḥ |
ayaṁ somo vṛṣṇo aśvasya reto brahmāyaṁ vācaḥ paramaṁ vyoma || RV_1,164.35

saptārdhagarbhā bhuvanasya reto viṣṇos tiṣṭhanti pradiśā vidharmaṇi |
te dhītibhir manasā te vipaścitaḥ paribhuvaḥ pari bhavanti viśvataḥ || RV_1,164.36

na vi jānāmi yad ivedam asmi niṇyaḥ saṁnaddho manasā carāmi |
yadā māgan prathamajā ṛtasyād id vāco aśnuve bhāgam asyāḥ || RV_1,164.37

apāṅ prāṅ eti svadhayā gṛbhīto 'martyo martyenā sayoniḥ |
tā śaśvantā viṣūcīnā viyantā ny a1nyaṁ cikyur na ni cikyur anyam || RV_1,164.38

ṛco akṣare parame vyoman yasmin devā adhi viśve niṣeduḥ |
yas tan na veda kim ṛcā kariṣyati ya it tad vidus ta ime sam āsate || RV_1,164.39

sūyavasād bhagavatī hi bhūyā atho vayam bhagavantaḥ syāma |
addhi tṛṇam aghnye viśvadānīm piba śuddham udakam ācarantī || RV_1,164.40

gaurīr mimāya salilāni takṣaty ekapadī dvipadī sā catuṣpadī |
aṣṭāpadī navapadī babhūvuṣī sahasrākṣarā parame vyoman || RV_1,164.41

tasyāḥ samudrā adhi vi kṣaranti tena jīvanti pradiśaś catasraḥ |
tataḥ kṣaraty akṣaraṁ tad viśvam upa jīvati || RV_1,164.42

śakamayaṁ dhūmam ārād apaśyaṁ viṣūvatā para enāvareṇa |
ukṣāṇam pṛśnim apacanta vīrās tāni dharmāṇi prathamāny āsan || RV_1,164.43

trayaḥ keśina ṛtuthā vi cakṣate saṁvatsare vapata eka eṣām |
viśvam eko abhi caṣṭe śacībhir dhrājir ekasya dadṛśe na rūpam || RV_1,164.44

catvāri vāk parimitā padāni tāni vidur brāhmaṇā ye manīṣiṇaḥ |
guhā trīṇi nihitā neṅgayanti turīyaṁ vāco manuṣyā vadanti || RV_1,164.45

indram mitraṁ varuṇam agnim āhur atho divyaḥ sa suparṇo garutmān |
ekaṁ sad viprā bahudhā vadanty agniṁ yamam mātariśvānam āhuḥ || RV_1,164.46

kṛṣṇaṁ niyānaṁ harayaḥ suparṇā apo vasānā divam ut patanti |
ta āvavṛtran sadanād ṛtasyād id ghṛtena pṛthivī vy udyate || RV_1,164.47

dvādaśa pradhayaś cakram ekaṁ trīṇi nabhyāni ka u tac ciketa |
tasmin sākaṁ triśatā na śaṅkavo 'rpitāḥ ṣaṣṭir na calācalāsaḥ || RV_1,164.48

yas te stanaḥ śaśayo yo mayobhūr yena viśvā puṣyasi vāryāṇi |
yo ratnadhā vasuvid yaḥ sudatraḥ sarasvati tam iha dhātave kaḥ || RV_1,164.49

yajñena yajñam ayajanta devās tāni dharmāṇi prathamāny āsan |
te ha nākam mahimānaḥ sacanta yatra pūrve sādhyāḥ santi devāḥ || RV_1,164.50

samānam etad udakam uc caity ava cāhabhiḥ |
bhūmim parjanyā jinvanti divaṁ jinvanty agnayaḥ || RV_1,164.51

divyaṁ suparṇaṁ vāyasam bṛhantam apāṁ garbhaṁ darśatam oṣadhīnām |
abhīpato vṛṣṭibhis tarpayantaṁ sarasvantam avase johavīmi || RV_1,164.52

kayā śubhā savayasaḥ sanīḻāḥ samānyā marutaḥ sam mimikṣuḥ |
kayā matī kuta etāsa ete 'rcanti śuṣmaṁ vṛṣaṇo vasūyā || RV_1,165.01

kasya brahmāṇi jujuṣur yuvānaḥ ko adhvare maruta ā vavarta |
śyenām̐ iva dhrajato antarikṣe kena mahā manasā rīramāma || RV_1,165.02

kutas tvam indra māhinaḥ sann eko yāsi satpate kiṁ ta itthā |
sam pṛcchase samarāṇaḥ śubhānair voces tan no harivo yat te asme || RV_1,165.03

brahmāṇi me matayaḥ śaṁ sutāsaḥ śuṣma iyarti prabhṛto me adriḥ |
ā śāsate prati haryanty ukthemā harī vahatas tā no accha || RV_1,165.04

ato vayam antamebhir yujānāḥ svakṣatrebhis tanva1ḥ śumbhamānāḥ |
mahobhir etām̐ upa yujmahe nv indra svadhām anu hi no babhūtha || RV_1,165.05

kva1 syā vo marutaḥ svadhāsīd yan mām ekaṁ samadhattāhihatye |
ahaṁ hy u1gras taviṣas tuviṣmān viśvasya śatror anamaṁ vadhasnaiḥ || RV_1,165.06

bhūri cakartha yujyebhir asme samānebhir vṛṣabha pauṁsyebhiḥ |
bhūrīṇi hi kṛṇavāmā śaviṣṭhendra kratvā maruto yad vaśāma || RV_1,165.07

vadhīṁ vṛtram maruta indriyeṇa svena bhāmena taviṣo babhūvān |
aham etā manave viśvaścandrāḥ sugā apaś cakara vajrabāhuḥ || RV_1,165.08

anuttam ā te maghavan nakir nu na tvāvām̐ asti devatā vidānaḥ |
na jāyamāno naśate na jāto yāni kariṣyā kṛṇuhi pravṛddha || RV_1,165.09

ekasya cin me vibhv a1stv ojo yā nu dadhṛṣvān kṛṇavai manīṣā |
ahaṁ hy u1gro maruto vidāno yāni cyavam indra id īśa eṣām || RV_1,165.10

amandan mā marutaḥ stomo atra yan me naraḥ śrutyam brahma cakra |
indrāya vṛṣṇe sumakhāya mahyaṁ sakhye sakhāyas tanve tanūbhiḥ || RV_1,165.11

eved ete prati mā rocamānā anedyaḥ śrava eṣo dadhānāḥ |
saṁcakṣyā marutaś candravarṇā acchānta me chadayāthā ca nūnam || RV_1,165.12

ko nv atra maruto māmahe vaḥ pra yātana sakhīm̐r acchā sakhāyaḥ |
manmāni citrā apivātayanta eṣām bhūta navedā ma ṛtānām || RV_1,165.13

ā yad duvasyād duvase na kārur asmāñ cakre mānyasya medhā |
o ṣu vartta maruto vipram acchemā brahmāṇi jaritā vo arcat || RV_1,165.14

eṣa vaḥ stomo maruta iyaṁ gīr māndāryasya mānyasya kāroḥ |
eṣā yāsīṣṭa tanve vayāṁ vidyāmeṣaṁ vṛjanaṁ jīradānum || RV_1,165.15

tan nu vocāma rabhasāya janmane pūrvam mahitvaṁ vṛṣabhasya ketave |
aidheva yāman marutas tuviṣvaṇo yudheva śakrās taviṣāṇi kartana || RV_1,166.01

nityaṁ na sūnum madhu bibhrata upa krīḻanti krīḻā vidatheṣu ghṛṣvayaḥ |
nakṣanti rudrā avasā namasvinaṁ na mardhanti svatavaso haviṣkṛtam || RV_1,166.02

yasmā ūmāso amṛtā arāsata rāyas poṣaṁ ca haviṣā dadāśuṣe |
ukṣanty asmai maruto hitā iva purū rajāṁsi payasā mayobhuvaḥ || RV_1,166.03

ā ye rajāṁsi taviṣībhir avyata pra va evāsaḥ svayatāso adhrajan |
bhayante viśvā bhuvanāni harmyā citro vo yāmaḥ prayatāsv ṛṣṭiṣu || RV_1,166.04

yat tveṣayāmā nadayanta parvatān divo vā pṛṣṭhaṁ naryā acucyavuḥ |
viśvo vo ajman bhayate vanaspatī rathīyantīva pra jihīta oṣadhiḥ || RV_1,166.05

yūyaṁ na ugrā marutaḥ sucetunāriṣṭagrāmāḥ sumatim pipartana |
yatrā vo didyud radati krivirdatī riṇāti paśvaḥ sudhiteva barhaṇā || RV_1,166.06

pra skambhadeṣṇā anavabhrarādhaso 'lātṛṇāso vidatheṣu suṣṭutāḥ |
arcanty arkam madirasya pītaye vidur vīrasya prathamāni pauṁsyā || RV_1,166.07

śatabhujibhis tam abhihruter aghāt pūrbhī rakṣatā maruto yam āvata |
janaṁ yam ugrās tavaso virapśinaḥ pāthanā śaṁsāt tanayasya puṣṭiṣu || RV_1,166.08

viśvāni bhadrā maruto ratheṣu vo mithaspṛdhyeva taviṣāṇy āhitā |
aṁseṣv ā vaḥ prapatheṣu khādayo 'kṣo vaś cakrā samayā vi vāvṛte || RV_1,166.09

bhūrīṇi bhadrā naryeṣu bāhuṣu vakṣaḥsu rukmā rabhasāso añjayaḥ |
aṁseṣv etāḥ paviṣu kṣurā adhi vayo na pakṣān vy anu śriyo dhire || RV_1,166.10

mahānto mahnā vibhvo3 vibhūtayo dūredṛśo ye divyā iva stṛbhiḥ |
mandrāḥ sujihvāḥ svaritāra āsabhiḥ sammiślā indre marutaḥ pariṣṭubhaḥ || RV_1,166.11

tad vaḥ sujātā maruto mahitvanaṁ dīrghaṁ vo dātram aditer iva vratam |
indraś cana tyajasā vi hruṇāti taj janāya yasmai sukṛte arādhvam || RV_1,166.12

tad vo jāmitvam marutaḥ pare yuge purū yac chaṁsam amṛtāsa āvata |
ayā dhiyā manave śruṣṭim āvyā sākaṁ naro daṁsanair ā cikitrire || RV_1,166.13

yena dīrgham marutaḥ śūśavāma yuṣmākena parīṇasā turāsaḥ |
ā yat tatanan vṛjane janāsa ebhir yajñebhis tad abhīṣṭim aśyām || RV_1,166.14

eṣa vaḥ stomo maruta iyaṁ gīr māndāryasya mānyasya kāroḥ |
eṣā yāsīṣṭa tanve vayāṁ vidyāmeṣaṁ vṛjanaṁ jīradānum || RV_1,166.15

sahasraṁ ta indrotayo naḥ sahasram iṣo harivo gūrtatamāḥ |
sahasraṁ rāyo mādayadhyai sahasriṇa upa no yantu vājāḥ || RV_1,167.01

ā no 'vobhir maruto yāntv acchā jyeṣṭhebhir vā bṛhaddivaiḥ sumāyāḥ |
adha yad eṣāṁ niyutaḥ paramāḥ samudrasya cid dhanayanta pāre || RV_1,167.02

mimyakṣa yeṣu sudhitā ghṛtācī hiraṇyanirṇig uparā na ṛṣṭiḥ |
guhā carantī manuṣo na yoṣā sabhāvatī vidathyeva saṁ vāk || RV_1,167.03

parā śubhrā ayāso yavyā sādhāraṇyeva maruto mimikṣuḥ |
na rodasī apa nudanta ghorā juṣanta vṛdhaṁ sakhyāya devāḥ || RV_1,167.04

joṣad yad īm asuryā sacadhyai viṣitastukā rodasī nṛmaṇāḥ |
ā sūryeva vidhato rathaṁ gāt tveṣapratīkā nabhaso netyā || RV_1,167.05

āsthāpayanta yuvatiṁ yuvānaḥ śubhe nimiślāṁ vidatheṣu pajrām |
arko yad vo maruto haviṣmān gāyad gāthaṁ sutasomo duvasyan || RV_1,167.06

pra taṁ vivakmi vakmyo ya eṣām marutām mahimā satyo asti |
sacā yad īṁ vṛṣamaṇā ahaṁyuḥ sthirā cij janīr vahate subhāgāḥ || RV_1,167.07

pānti mitrāvaruṇāv avadyāc cayata īm aryamo apraśastān |
uta cyavante acyutā dhruvāṇi vāvṛdha īm maruto dātivāraḥ || RV_1,167.08

nahī nu vo maruto anty asme ārāttāc cic chavaso antam āpuḥ |
te dhṛṣṇunā śavasā śūśuvāṁso 'rṇo na dveṣo dhṛṣatā pari ṣṭhuḥ || RV_1,167.09

vayam adyendrasya preṣṭhā vayaṁ śvo vocemahi samarye |
vayam purā mahi ca no anu dyūn tan na ṛbhukṣā narām anu ṣyāt || RV_1,167.10

eṣa vaḥ stomo maruta iyaṁ gīr māndāryasya mānyasya kāroḥ |
eṣā yāsīṣṭa tanve vayāṁ vidyāmeṣaṁ vṛjanaṁ jīradānum || RV_1,167.11

yajñā-yajñā vaḥ samanā tuturvaṇir dhiyaṁ-dhiyaṁ vo devayā u dadhidhve |
ā vo 'rvācaḥ suvitāya rodasyor mahe vavṛtyām avase suvṛktibhiḥ || RV_1,168.01

vavrāso na ye svajāḥ svatavasa iṣaṁ svar abhijāyanta dhūtayaḥ |
sahasriyāso apāṁ normaya āsā gāvo vandyāso nokṣaṇaḥ || RV_1,168.02

somāso na ye sutās tṛptāṁśavo hṛtsu pītāso duvaso nāsate |
aiṣām aṁseṣu rambhiṇīva rārabhe hasteṣu khādiś ca kṛtiś ca saṁ dadhe || RV_1,168.03

ava svayuktā diva ā vṛthā yayur amartyāḥ kaśayā codata tmanā |
areṇavas tuvijātā acucyavur dṛḻhāni cin maruto bhrājadṛṣṭayaḥ || RV_1,168.04

ko vo 'ntar maruta ṛṣṭividyuto rejati tmanā hanveva jihvayā |
dhanvacyuta iṣāṁ na yāmani purupraiṣā ahanyo3 naitaśaḥ || RV_1,168.05

kva svid asya rajaso mahas paraṁ kvāvaram maruto yasminn āyaya |
yac cyāvayatha vithureva saṁhitaṁ vy adriṇā patatha tveṣam arṇavam || RV_1,168.06

sātir na vo 'mavatī svarvatī tveṣā vipākā marutaḥ pipiṣvatī |
bhadrā vo rātiḥ pṛṇato na dakṣiṇā pṛthujrayī asuryeva jañjatī || RV_1,168.07

prati ṣṭobhanti sindhavaḥ pavibhyo yad abhriyāṁ vācam udīrayanti |
ava smayanta vidyutaḥ pṛthivyāṁ yadī ghṛtam marutaḥ pruṣṇuvanti || RV_1,168.08

asūta pṛśnir mahate raṇāya tveṣam ayāsām marutām anīkam |
te sapsarāso 'janayantābhvam ād it svadhām iṣirām pary apaśyan || RV_1,168.09

eṣa vaḥ stomo maruta iyaṁ gīr māndāryasya mānyasya kāroḥ |
eṣā yāsīṣṭa tanve vayāṁ vidyāmeṣaṁ vṛjanaṁ jīradānum || RV_1,168.10

mahaś cit tvam indra yata etān mahaś cid asi tyajaso varūtā |
sa no vedho marutāṁ cikitvān sumnā vanuṣva tava hi preṣṭhā || RV_1,169.01

ayujran ta indra viśvakṛṣṭīr vidānāso niṣṣidho martyatrā |
marutām pṛtsutir hāsamānā svarmīḻhasya pradhanasya sātau || RV_1,169.02

amyak sā ta indra ṛṣṭir asme sanemy abhvam maruto junanti |
agniś cid dhi ṣmātase śuśukvān āpo na dvīpaṁ dadhati prayāṁsi || RV_1,169.03

tvaṁ tū na indra taṁ rayiṁ dā ojiṣṭhayā dakṣiṇayeva rātim |
stutaś ca yās te cakananta vāyoḥ stanaṁ na madhvaḥ pīpayanta vājaiḥ || RV_1,169.04

tve rāya indra tośatamāḥ praṇetāraḥ kasya cid ṛtāyoḥ |
te ṣu ṇo maruto mṛḻayantu ye smā purā gātūyantīva devāḥ || RV_1,169.05

prati pra yāhīndra mīḻhuṣo nṝn mahaḥ pārthive sadane yatasva |
adha yad eṣām pṛthubudhnāsa etās tīrthe nāryaḥ pauṁsyāni tasthuḥ || RV_1,169.06

prati ghorāṇām etānām ayāsām marutāṁ śṛṇva āyatām upabdiḥ |
ye martyam pṛtanāyantam ūmair ṛṇāvānaṁ na patayanta sargaiḥ || RV_1,169.07

tvam mānebhya indra viśvajanyā radā marudbhiḥ śurudho goagrāḥ |
stavānebhiḥ stavase deva devair vidyāmeṣaṁ vṛjanaṁ jīradānum || RV_1,169.08

na nūnam asti no śvaḥ kas tad veda yad adbhutam |
anyasya cittam abhi saṁcareṇyam utādhītaṁ vi naśyati || RV_1,170.01

kiṁ na indra jighāṁsasi bhrātaro marutas tava |
tebhiḥ kalpasva sādhuyā mā naḥ samaraṇe vadhīḥ || RV_1,170.02

kiṁ no bhrātar agastya sakhā sann ati manyase |
vidmā hi te yathā mano 'smabhyam in na ditsasi || RV_1,170.03

araṁ kṛṇvantu vediṁ sam agnim indhatām puraḥ |
tatrāmṛtasya cetanaṁ yajñaṁ te tanavāvahai || RV_1,170.04

tvam īśiṣe vasupate vasūnāṁ tvam mitrāṇām mitrapate dheṣṭhaḥ |
indra tvam marudbhiḥ saṁ vadasvādha prāśāna ṛtuthā havīṁṣi || RV_1,170.05

prati va enā namasāham emi sūktena bhikṣe sumatiṁ turāṇām |
rarāṇatā maruto vedyābhir ni heḻo dhatta vi mucadhvam aśvān || RV_1,171.01

eṣa vaḥ stomo maruto namasvān hṛdā taṣṭo manasā dhāyi devāḥ |
upem ā yāta manasā juṣāṇā yūyaṁ hi ṣṭhā namasa id vṛdhāsaḥ || RV_1,171.02

stutāso no maruto mṛḻayantūta stuto maghavā śambhaviṣṭhaḥ |
ūrdhvā naḥ santu komyā vanāny ahāni viśvā maruto jigīṣā || RV_1,171.03

asmād ahaṁ taviṣād īṣamāṇa indrād bhiyā maruto rejamānaḥ |
yuṣmabhyaṁ havyā niśitāny āsan tāny āre cakṛmā mṛḻatā naḥ || RV_1,171.04

yena mānāsaś citayanta usrā vyuṣṭiṣu śavasā śaśvatīnām |
sa no marudbhir vṛṣabha śravo dhā ugra ugrebhiḥ sthaviraḥ sahodāḥ || RV_1,171.05

tvam pāhīndra sahīyaso nṝn bhavā marudbhir avayātaheḻāḥ |
supraketebhiḥ sāsahir dadhāno vidyāmeṣaṁ vṛjanaṁ jīradānum || RV_1,171.06

citro vo 'stu yāmaś citra ūtī sudānavaḥ |
maruto ahibhānavaḥ || RV_1,172.01

āre sā vaḥ sudānavo maruta ṛñjatī śaruḥ |
āre aśmā yam asyatha || RV_1,172.02

tṛṇaskandasya nu viśaḥ pari vṛṅkta sudānavaḥ |
ūrdhvān naḥ karta jīvase || RV_1,172.03

gāyat sāma nabhanya1ṁ yathā ver arcāma tad vāvṛdhānaṁ svarvat |
gāvo dhenavo barhiṣy adabdhā ā yat sadmānaṁ divyaṁ vivāsān || RV_1,173.01

arcad vṛṣā vṛṣabhiḥ sveduhavyair mṛgo nāśno ati yaj juguryāt |
pra mandayur manāṁ gūrta hotā bharate maryo mithunā yajatraḥ || RV_1,173.02

nakṣad dhotā pari sadma mitā yan bharad garbham ā śaradaḥ pṛthivyāḥ |
krandad aśvo nayamāno ruvad gaur antar dūto na rodasī carad vāk || RV_1,173.03

tā karmāṣatarāsmai pra cyautnāni devayanto bharante |
jujoṣad indro dasmavarcā nāsatyeva sugmyo ratheṣṭhāḥ || RV_1,173.04

tam u ṣṭuhīndraṁ yo ha satvā yaḥ śūro maghavā yo ratheṣṭhāḥ |
pratīcaś cid yodhīyān vṛṣaṇvān vavavruṣaś cit tamaso vihantā || RV_1,173.05

pra yad itthā mahinā nṛbhyo asty araṁ rodasī kakṣye3 nāsmai |
saṁ vivya indro vṛjanaṁ na bhūmā bharti svadhāvām̐ opaśam iva dyām || RV_1,173.06

samatsu tvā śūra satām urāṇam prapathintamam paritaṁsayadhyai |
sajoṣasa indram made kṣoṇīḥ sūriṁ cid ye anumadanti vājaiḥ || RV_1,173.07

evā hi te śaṁ savanā samudra āpo yat ta āsu madanti devīḥ |
viśvā te anu joṣyā bhūd gauḥ sūrīm̐ś cid yadi dhiṣā veṣi janān || RV_1,173.08

asāma yathā suṣakhāya ena svabhiṣṭayo narāṁ na śaṁsaiḥ |
asad yathā na indro vandaneṣṭhās turo na karma nayamāna ukthā || RV_1,173.09

viṣpardhaso narāṁ na śaṁsair asmākāsad indro vajrahastaḥ |
mitrāyuvo na pūrpatiṁ suśiṣṭau madhyāyuva upa śikṣanti yajñaiḥ || RV_1,173.10

yajño hi ṣmendraṁ kaś cid ṛndhañ juhurāṇaś cin manasā pariyan |
tīrthe nācchā tātṛṣāṇam oko dīrgho na sidhram ā kṛṇoty adhvā || RV_1,173.11

mo ṣū ṇa indrātra pṛtsu devair asti hi ṣmā te śuṣminn avayāḥ |
mahaś cid yasya mīḻhuṣo yavyā haviṣmato maruto vandate gīḥ || RV_1,173.12

eṣa stoma indra tubhyam asme etena gātuṁ harivo vido naḥ |
ā no vavṛtyāḥ suvitāya deva vidyāmeṣaṁ vṛjanaṁ jīradānum || RV_1,173.13

tvaṁ rājendra ye ca devā rakṣā nṝn pāhy asura tvam asmān |
tvaṁ satpatir maghavā nas tarutras tvaṁ satyo vasavānaḥ sahodāḥ || RV_1,174.01

dano viśa indra mṛdhravācaḥ sapta yat puraḥ śarma śāradīr dart |
ṛṇor apo anavadyārṇā yūne vṛtram purukutsāya randhīḥ || RV_1,174.02

ajā vṛta indra śūrapatnīr dyāṁ ca yebhiḥ puruhūta nūnam |
rakṣo agnim aśuṣaṁ tūrvayāṇaṁ siṁho na dame apāṁsi vastoḥ || RV_1,174.03

śeṣan nu ta indra sasmin yonau praśastaye pavīravasya mahnā |
sṛjad arṇāṁsy ava yad yudhā gās tiṣṭhad dharī dhṛṣatā mṛṣṭa vājān || RV_1,174.04

vaha kutsam indra yasmiñ cākan syūmanyū ṛjrā vātasyāśvā |
pra sūraś cakraṁ vṛhatād abhīke 'bhi spṛdho yāsiṣad vajrabāhuḥ || RV_1,174.05

jaghanvām̐ indra mitrerūñ codapravṛddho harivo adāśūn |
pra ye paśyann aryamaṇaṁ sacāyos tvayā śūrtā vahamānā apatyam || RV_1,174.06

rapat kavir indrārkasātau kṣāṁ dāsāyopabarhaṇīṁ kaḥ |
karat tisro maghavā dānucitrā ni duryoṇe kuyavācam mṛdhi śret || RV_1,174.07

sanā tā ta indra navyā āguḥ saho nabho 'viraṇāya pūrvīḥ |
bhinat puro na bhido adevīr nanamo vadhar adevasya pīyoḥ || RV_1,174.08

tvaṁ dhunir indra dhunimatīr ṛṇor apaḥ sīrā na sravantīḥ |
pra yat samudram ati śūra parṣi pārayā turvaśaṁ yaduṁ svasti || RV_1,174.09

tvam asmākam indra viśvadha syā avṛkatamo narāṁ nṛpātā |
sa no viśvāsāṁ spṛdhāṁ sahodā vidyāmeṣaṁ vṛjanaṁ jīradānum || RV_1,174.10

matsy apāyi te mahaḥ pātrasyeva harivo matsaro madaḥ |
vṛṣā te vṛṣṇa indur vājī sahasrasātamaḥ || RV_1,175.01

ā nas te gantu matsaro vṛṣā mado vareṇyaḥ |
sahāvām̐ indra sānasiḥ pṛtanāṣāḻ amartyaḥ || RV_1,175.02

tvaṁ hi śūraḥ sanitā codayo manuṣo ratham |
sahāvān dasyum avratam oṣaḥ pātraṁ na śociṣā || RV_1,175.03

muṣāya sūryaṁ kave cakram īśāna ojasā |
vaha śuṣṇāya vadhaṁ kutsaṁ vātasyāśvaiḥ || RV_1,175.04

śuṣmintamo hi te mado dyumnintama uta kratuḥ |
vṛtraghnā varivovidā maṁsīṣṭhā aśvasātamaḥ || RV_1,175.05

yathā pūrvebhyo jaritṛbhya indra maya ivāpo na tṛṣyate babhūtha |
tām anu tvā nividaṁ johavīmi vidyāmeṣaṁ vṛjanaṁ jīradānum || RV_1,175.06

matsi no vasyaïṣṭaya indram indo vṛṣā viśa |
ṛghāyamāṇa invasi śatrum anti na vindasi || RV_1,176.01

tasminn ā veśayā giro ya ekaś carṣaṇīnām |
anu svadhā yam upyate yavaṁ na carkṛṣad vṛṣā || RV_1,176.02

yasya viśvāni hastayoḥ pañca kṣitīnāṁ vasu |
spāśayasva yo asmadhrug divyevāśanir jahi || RV_1,176.03

asunvantaṁ samaṁ jahi dūṇāśaṁ yo na te mayaḥ |
asmabhyam asya vedanaṁ daddhi sūriś cid ohate || RV_1,176.04

āvo yasya dvibarhaso 'rkeṣu sānuṣag asat |
ājāv indrasyendo prāvo vājeṣu vājinam || RV_1,176.05

yathā pūrvebhyo jaritṛbhya indra maya ivāpo na tṛṣyate babhūtha |
tām anu tvā nividaṁ johavīmi vidyāmeṣaṁ vṛjanaṁ jīradānum || RV_1,176.06

ā carṣaṇiprā vṛṣabho janānāṁ rājā kṛṣṭīnām puruhūta indraḥ |
stutaḥ śravasyann avasopa madrig yuktvā harī vṛṣaṇā yāhy arvāṅ || RV_1,177.01

ye te vṛṣaṇo vṛṣabhāsa indra brahmayujo vṛṣarathāso atyāḥ |
tām̐ ā tiṣṭha tebhir ā yāhy arvāṅ havāmahe tvā suta indra some || RV_1,177.02

ā tiṣṭha rathaṁ vṛṣaṇaṁ vṛṣā te sutaḥ somaḥ pariṣiktā madhūni |
yuktvā vṛṣabhyāṁ vṛṣabha kṣitīnāṁ haribhyāṁ yāhi pravatopa madrik || RV_1,177.03

ayaṁ yajño devayā ayam miyedha imā brahmāṇy ayam indra somaḥ |
stīrṇam barhir ā tu śakra pra yāhi pibā niṣadya vi mucā harī iha || RV_1,177.04

o suṣṭuta indra yāhy arvāṅ upa brahmāṇi mānyasya kāroḥ |
vidyāma vastor avasā gṛṇanto vidyāmeṣaṁ vṛjanaṁ jīradānum || RV_1,177.05

yad dha syā ta indra śruṣṭir asti yayā babhūtha jaritṛbhya ūtī |
mā naḥ kāmam mahayantam ā dhag viśvā te aśyām pary āpa āyoḥ || RV_1,178.01

na ghā rājendra ā dabhan no yā nu svasārā kṛṇavanta yonau |
āpaś cid asmai sutukā aveṣan gaman na indraḥ sakhyā vayaś ca || RV_1,178.02

jetā nṛbhir indraḥ pṛtsu śūraḥ śrotā havaṁ nādhamānasya kāroḥ |
prabhartā rathaṁ dāśuṣa upāka udyantā giro yadi ca tmanā bhūt || RV_1,178.03

evā nṛbhir indraḥ suśravasyā prakhādaḥ pṛkṣo abhi mitriṇo bhūt |
samarya iṣaḥ stavate vivāci satrākaro yajamānasya śaṁsaḥ || RV_1,178.04

tvayā vayam maghavann indra śatrūn abhi ṣyāma mahato manyamānān |
tvaṁ trātā tvam u no vṛdhe bhūr vidyāmeṣaṁ vṛjanaṁ jīradānum || RV_1,178.05

pūrvīr ahaṁ śaradaḥ śaśramāṇā doṣā vastor uṣaso jarayantīḥ |
mināti śriyaṁ jarimā tanūnām apy ū nu patnīr vṛṣaṇo jagamyuḥ || RV_1,179.01

ye cid dhi pūrva ṛtasāpa āsan sākaṁ devebhir avadann ṛtāni |
te cid avāsur nahy antam āpuḥ sam ū nu patnīr vṛṣabhir jagamyuḥ || RV_1,179.02

na mṛṣā śrāntaṁ yad avanti devā viśvā it spṛdho abhy aśnavāva |
jayāved atra śatanītham ājiṁ yat samyañcā mithunāv abhy ajāva || RV_1,179.03

nadasya mā rudhataḥ kāma āgann ita ājāto amutaḥ kutaś cit |
lopāmudrā vṛṣaṇaṁ nī riṇāti dhīram adhīrā dhayati śvasantam || RV_1,179.04

imaṁ nu somam antito hṛtsu pītam upa bruve |
yat sīm āgaś cakṛmā tat su mṛḻatu pulukāmo hi martyaḥ || RV_1,179.05

agastyaḥ khanamānaḥ khanitraiḥ prajām apatyam balam icchamānaḥ |
ubhau varṇāv ṛṣir ugraḥ pupoṣa satyā deveṣv āśiṣo jagāma || RV_1,179.06

yuvo rajāṁsi suyamāso aśvā ratho yad vām pary arṇāṁsi dīyat |
hiraṇyayā vām pavayaḥ pruṣāyan madhvaḥ pibantā uṣasaḥ sacethe || RV_1,180.01

yuvam atyasyāva nakṣatho yad vipatmano naryasya prayajyoḥ |
svasā yad vāṁ viśvagūrtī bharāti vājāyeṭṭe madhupāv iṣe ca || RV_1,180.02

yuvam paya usriyāyām adhattam pakvam āmāyām ava pūrvyaṁ goḥ |
antar yad vanino vām ṛtapsū hvāro na śucir yajate haviṣmān || RV_1,180.03

yuvaṁ ha gharmam madhumantam atraye 'po na kṣodo 'vṛṇītam eṣe |
tad vāṁ narāv aśvinā paśvaïṣṭī rathyeva cakrā prati yanti madhvaḥ || RV_1,180.04

ā vāṁ dānāya vavṛtīya dasrā gor oheṇa taugryo na jivriḥ |
apaḥ kṣoṇī sacate māhinā vāṁ jūrṇo vām akṣur aṁhaso yajatrā || RV_1,180.05

ni yad yuvethe niyutaḥ sudānū upa svadhābhiḥ sṛjathaḥ puraṁdhim |
preṣad veṣad vāto na sūrir ā mahe dade suvrato na vājam || RV_1,180.06

vayaṁ cid dhi vāṁ jaritāraḥ satyā vipanyāmahe vi paṇir hitāvān |
adhā cid dhi ṣmāśvināv anindyā pātho hi ṣmā vṛṣaṇāv antidevam || RV_1,180.07

yuvāṁ cid dhi ṣmāśvināv anu dyūn virudrasya prasravaṇasya sātau |
agastyo narāṁ nṛṣu praśastaḥ kārādhunīva citayat sahasraiḥ || RV_1,180.08

pra yad vahethe mahinā rathasya pra syandrā yātho manuṣo na hotā |
dhattaṁ sūribhya uta vā svaśvyaṁ nāsatyā rayiṣācaḥ syāma || RV_1,180.09

taṁ vāṁ rathaṁ vayam adyā huvema stomair aśvinā suvitāya navyam |
ariṣṭanemim pari dyām iyānaṁ vidyāmeṣaṁ vṛjanaṁ jīradānum || RV_1,180.10

kad u preṣṭāv iṣāṁ rayīṇām adhvaryantā yad unninītho apām |
ayaṁ vāṁ yajño akṛta praśastiṁ vasudhitī avitārā janānām || RV_1,181.01

ā vām aśvāsaḥ śucayaḥ payaspā vātaraṁhaso divyāso atyāḥ |
manojuvo vṛṣaṇo vītapṛṣṭhā eha svarājo aśvinā vahantu || RV_1,181.02

ā vāṁ ratho 'vanir na pravatvān sṛpravandhuraḥ suvitāya gamyāḥ |
vṛṣṇaḥ sthātārā manaso javīyān ahampūrvo yajato dhiṣṇyā yaḥ || RV_1,181.03

iheha jātā sam avāvaśītām arepasā tanvā3 nāmabhiḥ svaiḥ |
jiṣṇur vām anyaḥ sumakhasya sūrir divo anyaḥ subhagaḥ putra ūhe || RV_1,181.04

pra vāṁ niceruḥ kakuho vaśām̐ anu piśaṅgarūpaḥ sadanāni gamyāḥ |
harī anyasya pīpayanta vājair mathrā rajāṁsy aśvinā vi ghoṣaiḥ || RV_1,181.05

pra vāṁ śaradvān vṛṣabho na niṣṣāṭ pūrvīr iṣaś carati madhva iṣṇan |
evair anyasya pīpayanta vājair veṣantīr ūrdhvā nadyo na āguḥ || RV_1,181.06

asarji vāṁ sthavirā vedhasā gīr bāḻhe aśvinā tredhā kṣarantī |
upastutāv avataṁ nādhamānaṁ yāmann ayāmañ chṛṇutaṁ havam me || RV_1,181.07

uta syā vāṁ ruśato vapsaso gīs tribarhiṣi sadasi pinvate nṝn |
vṛṣā vām megho vṛṣaṇā pīpāya gor na seke manuṣo daśasyan || RV_1,181.08

yuvām pūṣevāśvinā puraṁdhir agnim uṣāṁ na jarate haviṣmān |
huve yad vāṁ varivasyā gṛṇāno vidyāmeṣaṁ vṛjanaṁ jīradānum || RV_1,181.09

abhūd idaṁ vayunam o ṣu bhūṣatā ratho vṛṣaṇvān madatā manīṣiṇaḥ |
dhiyaṁjinvā dhiṣṇyā viśpalāvasū divo napātā sukṛte śucivratā || RV_1,182.01

indratamā hi dhiṣṇyā maruttamā dasrā daṁsiṣṭhā rathyā rathītamā |
pūrṇaṁ rathaṁ vahethe madhva ācitaṁ tena dāśvāṁsam upa yātho aśvinā || RV_1,182.02

kim atra dasrā kṛṇuthaḥ kim āsāthe jano yaḥ kaś cid ahavir mahīyate |
ati kramiṣṭaṁ juratam paṇer asuṁ jyotir viprāya kṛṇutaṁ vacasyave || RV_1,182.03

jambhayatam abhito rāyataḥ śuno hatam mṛdho vidathus tāny aśvinā |
vācaṁ-vācaṁ jaritū ratninīṁ kṛtam ubhā śaṁsaṁ nāsatyāvatam mama || RV_1,182.04

yuvam etaṁ cakrathuḥ sindhuṣu plavam ātmanvantam pakṣiṇaṁ taugryāya kam |
yena devatrā manasā nirūhathuḥ supaptanī petathuḥ kṣodaso mahaḥ || RV_1,182.05

avaviddhaṁ taugryam apsv a1ntar anārambhaṇe tamasi praviddham |
catasro nāvo jaṭhalasya juṣṭā ud aśvibhyām iṣitāḥ pārayanti || RV_1,182.06

kaḥ svid vṛkṣo niṣṭhito madhye arṇaso yaṁ taugryo nādhitaḥ paryaṣasvajat |
parṇā mṛgasya pataror ivārabha ud aśvinā ūhathuḥ śromatāya kam || RV_1,182.07

tad vāṁ narā nāsatyāv anu ṣyād yad vām mānāsa ucatham avocan |
asmād adya sadasaḥ somyād ā vidyāmeṣaṁ vṛjanaṁ jīradānum || RV_1,182.08

taṁ yuñjāthām manaso yo javīyān trivandhuro vṛṣaṇā yas tricakraḥ |
yenopayāthaḥ sukṛto duroṇaṁ tridhātunā patatho vir na parṇaiḥ || RV_1,183.01

suvṛd ratho vartate yann abhi kṣāṁ yat tiṣṭhathaḥ kratumantānu pṛkṣe |
vapur vapuṣyā sacatām iyaṁ gīr divo duhitroṣasā sacethe || RV_1,183.02

ā tiṣṭhataṁ suvṛtaṁ yo ratho vām anu vratāni vartate haviṣmān |
yena narā nāsatyeṣayadhyai vartir yāthas tanayāya tmane ca || RV_1,183.03

mā vāṁ vṛko mā vṛkīr ā dadharṣīn mā pari varktam uta māti dhaktam |
ayaṁ vām bhāgo nihita iyaṁ gīr dasrāv ime vāṁ nidhayo madhūnām || RV_1,183.04

yuvāṁ gotamaḥ purumīḻho atrir dasrā havate 'vase haviṣmān |
diśaṁ na diṣṭām ṛjūyeva yantā me havaṁ nāsatyopa yātam || RV_1,183.05

atāriṣma tamasas pāram asya prati vāṁ stomo aśvināv adhāyi |
eha yātam pathibhir devayānair vidyāmeṣaṁ vṛjanaṁ jīradānum || RV_1,183.06

tā vām adya tāv aparaṁ huvemocchantyām uṣasi vahnir ukthaiḥ |
nāsatyā kuha cit santāv aryo divo napātā sudāstarāya || RV_1,184.01

asme ū ṣu vṛṣaṇā mādayethām ut paṇīm̐r hatam ūrmyā madantā |
śrutam me acchoktibhir matīnām eṣṭā narā nicetārā ca karṇaiḥ || RV_1,184.02

śriye pūṣann iṣukṛteva devā nāsatyā vahatuṁ sūryāyāḥ |
vacyante vāṁ kakuhā apsu jātā yugā jūrṇeva varuṇasya bhūreḥ || RV_1,184.03

asme sā vām mādhvī rātir astu stomaṁ hinotam mānyasya kāroḥ |
anu yad vāṁ śravasyā sudānū suvīryāya carṣaṇayo madanti || RV_1,184.04

eṣa vāṁ stomo aśvināv akāri mānebhir maghavānā suvṛkti |
yātaṁ vartis tanayāya tmane cāgastye nāsatyā madantā || RV_1,184.05

atāriṣma tamasas pāram asya prati vāṁ stomo aśvināv adhāyi |
eha yātam pathibhir devayānair vidyāmeṣaṁ vṛjanaṁ jīradānum || RV_1,184.06

katarā pūrvā katarāparāyoḥ kathā jāte kavayaḥ ko vi veda |
viśvaṁ tmanā bibhṛto yad dha nāma vi vartete ahanī cakriyeva || RV_1,185.01

bhūriṁ dve acarantī carantam padvantaṁ garbham apadī dadhāte |
nityaṁ na sūnum pitror upasthe dyāvā rakṣatam pṛthivī no abhvāt || RV_1,185.02

aneho dātram aditer anarvaṁ huve svarvad avadhaṁ namasvat |
tad rodasī janayataṁ jaritre dyāvā rakṣatam pṛthivī no abhvāt || RV_1,185.03

atapyamāne avasāvantī anu ṣyāma rodasī devaputre |
ubhe devānām ubhayebhir ahnāṁ dyāvā rakṣatam pṛthivī no abhvāt || RV_1,185.04

saṁgacchamāne yuvatī samante svasārā jāmī pitror upasthe |
abhijighrantī bhuvanasya nābhiṁ dyāvā rakṣatam pṛthivī no abhvāt || RV_1,185.05

urvī sadmanī bṛhatī ṛtena huve devānām avasā janitrī |
dadhāte ye amṛtaṁ supratīke dyāvā rakṣatam pṛthivī no abhvāt || RV_1,185.06

urvī pṛthvī bahule dūreante upa bruve namasā yajñe asmin |
dadhāte ye subhage supratūrtī dyāvā rakṣatam pṛthivī no abhvāt || RV_1,185.07

devān vā yac cakṛmā kac cid āgaḥ sakhāyaṁ vā sadam ij jāspatiṁ vā |
iyaṁ dhīr bhūyā avayānam eṣāṁ dyāvā rakṣatam pṛthivī no abhvāt || RV_1,185.08

ubhā śaṁsā naryā mām aviṣṭām ubhe mām ūtī avasā sacetām |
bhūri cid aryaḥ sudāstarāyeṣā madanta iṣayema devāḥ || RV_1,185.09

ṛtaṁ dive tad avocam pṛthivyā abhiśrāvāya prathamaṁ sumedhāḥ |
pātām avadyād duritād abhīke pitā mātā ca rakṣatām avobhiḥ || RV_1,185.10

idaṁ dyāvāpṛthivī satyam astu pitar mātar yad ihopabruve vām |
bhūtaṁ devānām avame avobhir vidyāmeṣaṁ vṛjanaṁ jīradānum || RV_1,185.11

ā na iḻābhir vidathe suśasti viśvānaraḥ savitā deva etu |
api yathā yuvāno matsathā no viśvaṁ jagad abhipitve manīṣā || RV_1,186.01

ā no viśva āskrā gamantu devā mitro aryamā varuṇaḥ sajoṣāḥ |
bhuvan yathā no viśve vṛdhāsaḥ karan suṣāhā vithuraṁ na śavaḥ || RV_1,186.02

preṣṭhaṁ vo atithiṁ gṛṇīṣe 'gniṁ śastibhis turvaṇiḥ sajoṣāḥ |
asad yathā no varuṇaḥ sukīrtir iṣaś ca parṣad arigūrtaḥ sūriḥ || RV_1,186.03

upa va eṣe namasā jigīṣoṣāsānaktā sudugheva dhenuḥ |
samāne ahan vimimāno arkaṁ viṣurūpe payasi sasminn ūdhan || RV_1,186.04

uta no 'hir budhnyo3 mayas kaḥ śiśuṁ na pipyuṣīva veti sindhuḥ |
yena napātam apāṁ junāma manojuvo vṛṣaṇo yaṁ vahanti || RV_1,186.05

uta na īṁ tvaṣṭā gantv acchā smat sūribhir abhipitve sajoṣāḥ |
ā vṛtrahendraś carṣaṇiprās tuviṣṭamo narāṁ na iha gamyāḥ || RV_1,186.06

uta na īm matayo 'śvayogāḥ śiśuṁ na gāvas taruṇaṁ rihanti |
tam īṁ giro janayo na patnīḥ surabhiṣṭamaṁ narāṁ nasanta || RV_1,186.07

uta na īm maruto vṛddhasenāḥ smad rodasī samanasaḥ sadantu |
pṛṣadaśvāso 'vanayo na rathā riśādaso mitrayujo na devāḥ || RV_1,186.08

pra nu yad eṣām mahinā cikitre pra yuñjate prayujas te suvṛkti |
adha yad eṣāṁ sudine na śarur viśvam eriṇam pruṣāyanta senāḥ || RV_1,186.09

pro aśvināv avase kṛṇudhvam pra pūṣaṇaṁ svatavaso hi santi |
adveṣo viṣṇur vāta ṛbhukṣā acchā sumnāya vavṛtīya devān || RV_1,186.10

iyaṁ sā vo asme dīdhitir yajatrā apiprāṇī ca sadanī ca bhūyāḥ |
ni yā deveṣu yatate vasūyur vidyāmeṣaṁ vṛjanaṁ jīradānum || RV_1,186.11

pituṁ nu stoṣam maho dharmāṇaṁ taviṣīm |
yasya trito vy ojasā vṛtraṁ viparvam ardayat || RV_1,187.01

svādo pito madho pito vayaṁ tvā vavṛmahe |
asmākam avitā bhava || RV_1,187.02

upa naḥ pitav ā cara śivaḥ śivābhir ūtibhiḥ |
mayobhur adviṣeṇyaḥ sakhā suśevo advayāḥ || RV_1,187.03

tava tye pito rasā rajāṁsy anu viṣṭhitāḥ |
divi vātā iva śritāḥ || RV_1,187.04

tava tye pito dadatas tava svādiṣṭha te pito |
pra svādmāno rasānāṁ tuvigrīvā iverate || RV_1,187.05

tve pito mahānāṁ devānām mano hitam |
akāri cāru ketunā tavāhim avasāvadhīt || RV_1,187.06

yad ado pito ajagan vivasva parvatānām |
atrā cin no madho pito 'ram bhakṣāya gamyāḥ || RV_1,187.07

yad apām oṣadhīnām pariṁśam āriśāmahe |
vātāpe pīva id bhava || RV_1,187.08

yat te soma gavāśiro yavāśiro bhajāmahe |
vātāpe pīva id bhava || RV_1,187.09

karambha oṣadhe bhava pīvo vṛkka udārathiḥ |
vātāpe pīva id bhava || RV_1,187.10

taṁ tvā vayam pito vacobhir gāvo na havyā suṣūdima |
devebhyas tvā sadhamādam asmabhyaṁ tvā sadhamādam || RV_1,187.11

samiddho adya rājasi devo devaiḥ sahasrajit |
dūto havyā kavir vaha || RV_1,188.01

tanūnapād ṛtaṁ yate madhvā yajñaḥ sam ajyate |
dadhat sahasriṇīr iṣaḥ || RV_1,188.02

ājuhvāno na īḍyo devām̐ ā vakṣi yajñiyān |
agne sahasrasā asi || RV_1,188.03

prācīnam barhir ojasā sahasravīram astṛṇan |
yatrādityā virājatha || RV_1,188.04

virāṭ samrāḍ vibhvīḥ prabhvīr bahvīś ca bhūyasīś ca yāḥ |
duro ghṛtāny akṣaran || RV_1,188.05

surukme hi supeśasādhi śriyā virājataḥ |
uṣāsāv eha sīdatām || RV_1,188.06

prathamā hi suvācasā hotārā daivyā kavī |
yajñaṁ no yakṣatām imam || RV_1,188.07

bhāratīḻe sarasvati yā vaḥ sarvā upabruve |
tā naś codayata śriye || RV_1,188.08

tvaṣṭā rūpāṇi hi prabhuḥ paśūn viśvān samānaje |
teṣāṁ naḥ sphātim ā yaja || RV_1,188.09

upa tmanyā vanaspate pātho devebhyaḥ sṛja |
agnir havyāni siṣvadat || RV_1,188.10

purogā agnir devānāṁ gāyatreṇa sam ajyate |
svāhākṛtīṣu rocate || RV_1,188.11

agne naya supathā rāye asmān viśvāni deva vayunāni vidvān |
yuyodhy a1smaj juhurāṇam eno bhūyiṣṭhāṁ te namaüktiṁ vidhema || RV_1,189.01

agne tvam pārayā navyo asmān svastibhir ati durgāṇi viśvā |
pūś ca pṛthvī bahulā na urvī bhavā tokāya tanayāya śaṁ yoḥ || RV_1,189.02

agne tvam asmad yuyodhy amīvā anagnitrā abhy amanta kṛṣṭīḥ |
punar asmabhyaṁ suvitāya deva kṣāṁ viśvebhir amṛtebhir yajatra || RV_1,189.03

pāhi no agne pāyubhir ajasrair uta priye sadana ā śuśukvān |
mā te bhayaṁ jaritāraṁ yaviṣṭha nūnaṁ vidan māparaṁ sahasvaḥ || RV_1,189.04

mā no agne 'va sṛjo aghāyāviṣyave ripave ducchunāyai |
mā datvate daśate mādate no mā rīṣate sahasāvan parā dāḥ || RV_1,189.05

vi gha tvāvām̐ ṛtajāta yaṁsad gṛṇāno agne tanve3 varūtham |
viśvād ririkṣor uta vā ninitsor abhihrutām asi hi deva viṣpaṭ || RV_1,189.06

tvaṁ tām̐ agna ubhayān vi vidvān veṣi prapitve manuṣo yajatra |
abhipitve manave śāsyo bhūr marmṛjenya uśigbhir nākraḥ || RV_1,189.07

avocāma nivacanāny asmin mānasya sūnuḥ sahasāne agnau |
vayaṁ sahasram ṛṣibhiḥ sanema vidyāmeṣaṁ vṛjanaṁ jīradānum || RV_1,189.08

anarvāṇaṁ vṛṣabham mandrajihvam bṛhaspatiṁ vardhayā navyam arkaiḥ |
gāthānyaḥ suruco yasya devā āśṛṇvanti navamānasya martāḥ || RV_1,190.01

tam ṛtviyā upa vācaḥ sacante sargo na yo devayatām asarji |
bṛhaspatiḥ sa hy añjo varāṁsi vibhvābhavat sam ṛte mātariśvā || RV_1,190.02

upastutiṁ namasa udyatiṁ ca ślokaṁ yaṁsat saviteva pra bāhū |
asya kratvāhanyo3 yo asti mṛgo na bhīmo arakṣasas tuviṣmān || RV_1,190.03

asya śloko divīyate pṛthivyām atyo na yaṁsad yakṣabhṛd vicetāḥ |
mṛgāṇāṁ na hetayo yanti cemā bṛhaspater ahimāyām̐ abhi dyūn || RV_1,190.04

ye tvā devosrikam manyamānāḥ pāpā bhadram upajīvanti pajrāḥ |
na dūḍhye3 anu dadāsi vāmam bṛhaspate cayasa it piyārum || RV_1,190.05

supraituḥ sūyavaso na panthā durniyantuḥ pariprīto na mitraḥ |
anarvāṇo abhi ye cakṣate no 'pīvṛtā aporṇuvanto asthuḥ || RV_1,190.06

saṁ yaṁ stubho 'vanayo na yanti samudraṁ na sravato rodhacakrāḥ |
sa vidvām̐ ubhayaṁ caṣṭe antar bṛhaspatis tara āpaś ca gṛdhraḥ || RV_1,190.07

evā mahas tuvijātas tuviṣmān bṛhaspatir vṛṣabho dhāyi devaḥ |
sa naḥ stuto vīravad dhātu gomad vidyāmeṣaṁ vṛjanaṁ jīradānum || RV_1,190.08

kaṅkato na kaṅkato 'tho satīnakaṅkataḥ |
dvāv iti pluṣī iti ny a1dṛṣṭā alipsata || RV_1,191.01

adṛṣṭān hanty āyaty atho hanti parāyatī |
atho avaghnatī hanty atho pinaṣṭi piṁṣatī || RV_1,191.02

śarāsaḥ kuśarāso darbhāsaḥ sairyā uta |
mauñjā adṛṣṭā vairiṇāḥ sarve sākaṁ ny alipsata || RV_1,191.03

ni gāvo goṣṭhe asadan ni mṛgāso avikṣata |
ni ketavo janānāṁ ny a1dṛṣṭā alipsata || RV_1,191.04

eta u tye praty adṛśran pradoṣaṁ taskarā iva |
adṛṣṭā viśvadṛṣṭāḥ pratibuddhā abhūtana || RV_1,191.05

dyaur vaḥ pitā pṛthivī mātā somo bhrātāditiḥ svasā |
adṛṣṭā viśvadṛṣṭās tiṣṭhatelayatā su kam || RV_1,191.06

ye aṁsyā ye aṅgyāḥ sūcīkā ye prakaṅkatāḥ |
adṛṣṭāḥ kiṁ caneha vaḥ sarve sākaṁ ni jasyata || RV_1,191.07

ut purastāt sūrya eti viśvadṛṣṭo adṛṣṭahā |
adṛṣṭān sarvāñ jambhayan sarvāś ca yātudhānyaḥ || RV_1,191.08

ud apaptad asau sūryaḥ puru viśvāni jūrvan |
ādityaḥ parvatebhyo viśvadṛṣṭo adṛṣṭahā || RV_1,191.09

sūrye viṣam ā sajāmi dṛtiṁ surāvato gṛhe |
so cin nu na marāti no vayam marāmāre asya yojanaṁ hariṣṭhā madhu tvā madhulā cakāra || RV_1,191.10

iyattikā śakuntikā sakā jaghāsa te viṣam |
so cin nu na marāti no vayam marāmāre asya yojanaṁ hariṣṭhā madhu tvā madhulā cakāra || RV_1,191.11

triḥ sapta viṣpuliṅgakā viṣasya puṣyam akṣan |
tāś cin nu na maranti no vayam marāmāre asya yojanaṁ hariṣṭhā madhu tvā madhulā cakāra || RV_1,191.12

navānāṁ navatīnāṁ viṣasya ropuṣīṇām |
sarvāsām agrabhaṁ nāmāre asya yojanaṁ hariṣṭhā madhu tvā madhulā cakāra || RV_1,191.13

triḥ sapta mayūryaḥ sapta svasāro agruvaḥ |
tās te viṣaṁ vi jabhrira udakaṁ kumbhinīr iva || RV_1,191.14

iyattakaḥ kuṣumbhakas takam bhinadmy aśmanā |
tato viṣam pra vāvṛte parācīr anu saṁvataḥ || RV_1,191.15

kuṣumbhakas tad abravīd gireḥ pravartamānakaḥ |
vṛścikasyārasaṁ viṣam arasaṁ vṛścika te viṣam || RV_1,191.16

maṇḍala 2

tvam agne dyubhis tvam āśuśukṣaṇis tvam adbhyas tvam aśmanas pari |
tvaṁ vanebhyas tvam oṣadhībhyas tvaṁ nṛṇāṁ nṛpate jāyase śuciḥ || RV_2,001.01

tavāgne hotraṁ tava potram ṛtviyaṁ tava neṣṭraṁ tvam agnid ṛtāyataḥ |
tava praśāstraṁ tvam adhvarīyasi brahmā cāsi gṛhapatiś ca no dame || RV_2,001.02

tvam agna indro vṛṣabhaḥ satām asi tvaṁ viṣṇur urugāyo namasyaḥ |
tvam brahmā rayivid brahmaṇas pate tvaṁ vidhartaḥ sacase puraṁdhyā || RV_2,001.03

tvam agne rājā varuṇo dhṛtavratas tvam mitro bhavasi dasma īḍyaḥ |
tvam aryamā satpatir yasya sambhujaṁ tvam aṁśo vidathe deva bhājayuḥ || RV_2,001.04

tvam agne tvaṣṭā vidhate suvīryaṁ tava gnāvo mitramahaḥ sajātyam |
tvam āśuhemā rariṣe svaśvyaṁ tvaṁ narāṁ śardho asi purūvasuḥ || RV_2,001.05

tvam agne rudro asuro maho divas tvaṁ śardho mārutam pṛkṣa īśiṣe |
tvaṁ vātair aruṇair yāsi śaṁgayas tvam pūṣā vidhataḥ pāsi nu tmanā || RV_2,001.06

tvam agne draviṇodā araṁkṛte tvaṁ devaḥ savitā ratnadhā asi |
tvam bhago nṛpate vasva īśiṣe tvam pāyur dame yas te 'vidhat || RV_2,001.07

tvām agne dama ā viśpatiṁ viśas tvāṁ rājānaṁ suvidatram ṛñjate |
tvaṁ viśvāni svanīka patyase tvaṁ sahasrāṇi śatā daśa prati || RV_2,001.08

tvām agne pitaram iṣṭibhir naras tvām bhrātrāya śamyā tanūrucam |
tvam putro bhavasi yas te 'vidhat tvaṁ sakhā suśevaḥ pāsy ādhṛṣaḥ || RV_2,001.09

tvam agna ṛbhur āke namasya1s tvaṁ vājasya kṣumato rāya īśiṣe |
tvaṁ vi bhāsy anu dakṣi dāvane tvaṁ viśikṣur asi yajñam ātaniḥ || RV_2,001.10

tvam agne aditir deva dāśuṣe tvaṁ hotrā bhāratī vardhase girā |
tvam iḻā śatahimāsi dakṣase tvaṁ vṛtrahā vasupate sarasvatī || RV_2,001.11

tvam agne subhṛta uttamaṁ vayas tava spārhe varṇa ā saṁdṛśi śriyaḥ |
tvaṁ vājaḥ prataraṇo bṛhann asi tvaṁ rayir bahulo viśvatas pṛthuḥ || RV_2,001.12

tvām agna ādityāsa āsya1ṁ tvāṁ jihvāṁ śucayaś cakrire kave |
tvāṁ rātiṣāco adhvareṣu saścire tve devā havir adanty āhutam || RV_2,001.13

tve agne viśve amṛtāso adruha āsā devā havir adanty āhutam |
tvayā martāsaḥ svadanta āsutiṁ tvaṁ garbho vīrudhāṁ jajñiṣe śuciḥ || RV_2,001.14

tvaṁ tān saṁ ca prati cāsi majmanāgne sujāta pra ca deva ricyase |
pṛkṣo yad atra mahinā vi te bhuvad anu dyāvāpṛthivī rodasī ubhe || RV_2,001.15

ye stotṛbhyo goagrām aśvapeśasam agne rātim upasṛjanti sūrayaḥ |
asmāñ ca tām̐ś ca pra hi neṣi vasya ā bṛhad vadema vidathe suvīrāḥ || RV_2,001.16

yajñena vardhata jātavedasam agniṁ yajadhvaṁ haviṣā tanā girā |
samidhānaṁ suprayasaṁ svarṇaraṁ dyukṣaṁ hotāraṁ vṛjaneṣu dhūrṣadam || RV_2,002.01

abhi tvā naktīr uṣaso vavāśire 'gne vatsaṁ na svasareṣu dhenavaḥ |
diva ived aratir mānuṣā yugā kṣapo bhāsi puruvāra saṁyataḥ || RV_2,002.02

taṁ devā budhne rajasaḥ sudaṁsasaṁ divaspṛthivyor aratiṁ ny erire |
ratham iva vedyaṁ śukraśociṣam agnim mitraṁ na kṣitiṣu praśaṁsyam || RV_2,002.03

tam ukṣamāṇaṁ rajasi sva ā dame candram iva surucaṁ hvāra ā dadhuḥ |
pṛśnyāḥ pataraṁ citayantam akṣabhiḥ pātho na pāyuṁ janasī ubhe anu || RV_2,002.04

sa hotā viśvam pari bhūtv adhvaraṁ tam u havyair manuṣa ṛñjate girā |
hiriśipro vṛdhasānāsu jarbhurad dyaur na stṛbhiś citayad rodasī anu || RV_2,002.05

sa no revat samidhānaḥ svastaye saṁdadasvān rayim asmāsu dīdihi |
ā naḥ kṛṇuṣva suvitāya rodasī agne havyā manuṣo deva vītaye || RV_2,002.06

dā no agne bṛhato dāḥ sahasriṇo duro na vājaṁ śrutyā apā vṛdhi |
prācī dyāvāpṛthivī brahmaṇā kṛdhi sva1r ṇa śukram uṣaso vi didyutaḥ || RV_2,002.07

sa idhāna uṣaso rāmyā anu sva1r ṇa dīded aruṣeṇa bhānunā |
hotrābhir agnir manuṣaḥ svadhvaro rājā viśām atithiś cārur āyave || RV_2,002.08

evā no agne amṛteṣu pūrvya dhīṣ pīpāya bṛhaddiveṣu mānuṣā |
duhānā dhenur vṛjaneṣu kārave tmanā śatinam pururūpam iṣaṇi || RV_2,002.09

vayam agne arvatā vā suvīryam brahmaṇā vā citayemā janām̐ ati |
asmākaṁ dyumnam adhi pañca kṛṣṭiṣūccā sva1r ṇa śuśucīta duṣṭaram || RV_2,002.10

sa no bodhi sahasya praśaṁsyo yasmin sujātā iṣayanta sūrayaḥ |
yam agne yajñam upayanti vājino nitye toke dīdivāṁsaṁ sve dame || RV_2,002.11

ubhayāso jātavedaḥ syāma te stotāro agne sūrayaś ca śarmaṇi |
vasvo rāyaḥ puruścandrasya bhūyasaḥ prajāvataḥ svapatyasya śagdhi naḥ || RV_2,002.12

ye stotṛbhyo goagrām aśvapeśasam agne rātim upasṛjanti sūrayaḥ |
asmāñ ca tām̐ś ca pra hi neṣi vasya ā bṛhad vadema vidathe suvīrāḥ || RV_2,002.13

samiddho agnir nihitaḥ pṛthivyām pratyaṅ viśvāni bhuvanāny asthāt |
hotā pāvakaḥ pradivaḥ sumedhā devo devān yajatv agnir arhan || RV_2,003.01

narāśaṁsaḥ prati dhāmāny añjan tisro divaḥ prati mahnā svarciḥ |
ghṛtapruṣā manasā havyam undan mūrdhan yajñasya sam anaktu devān || RV_2,003.02

īḻito agne manasā no arhan devān yakṣi mānuṣāt pūrvo adya |
sa ā vaha marutāṁ śardho acyutam indraṁ naro barhiṣadaṁ yajadhvam || RV_2,003.03

deva barhir vardhamānaṁ suvīraṁ stīrṇaṁ rāye subharaṁ vedy asyām |
ghṛtenāktaṁ vasavaḥ sīdatedaṁ viśve devā ādityā yajñiyāsaḥ || RV_2,003.04

vi śrayantām urviyā hūyamānā dvāro devīḥ suprāyaṇā namobhiḥ |
vyacasvatīr vi prathantām ajuryā varṇam punānā yaśasaṁ suvīram || RV_2,003.05

sādhv apāṁsi sanatā na ukṣite uṣāsānaktā vayyeva raṇvite |
tantuṁ tataṁ saṁvayantī samīcī yajñasya peśaḥ sudughe payasvatī || RV_2,003.06

daivyā hotārā prathamā viduṣṭara ṛju yakṣataḥ sam ṛcā vapuṣṭarā |
devān yajantāv ṛtuthā sam añjato nābhā pṛthivyā adhi sānuṣu triṣu || RV_2,003.07

sarasvatī sādhayantī dhiyaṁ na iḻā devī bhāratī viśvatūrtiḥ |
tisro devīḥ svadhayā barhir edam acchidram pāntu śaraṇaṁ niṣadya || RV_2,003.08

piśaṅgarūpaḥ subharo vayodhāḥ śruṣṭī vīro jāyate devakāmaḥ |
prajāṁ tvaṣṭā vi ṣyatu nābhim asme athā devānām apy etu pāthaḥ || RV_2,003.09

vanaspatir avasṛjann upa sthād agnir haviḥ sūdayāti pra dhībhiḥ |
tridhā samaktaṁ nayatu prajānan devebhyo daivyaḥ śamitopa havyam || RV_2,003.10

ghṛtam mimikṣe ghṛtam asya yonir ghṛte śrito ghṛtam v asya dhāma |
anuṣvadham ā vaha mādayasva svāhākṛtaṁ vṛṣabha vakṣi havyam || RV_2,003.11

huve vaḥ sudyotmānaṁ suvṛktiṁ viśām agnim atithiṁ suprayasam |
mitra iva yo didhiṣāyyo bhūd deva ādeve jane jātavedāḥ || RV_2,004.01

imaṁ vidhanto apāṁ sadhasthe dvitādadhur bhṛgavo vikṣv ā3yoḥ |
eṣa viśvāny abhy astu bhūmā devānām agnir aratir jīrāśvaḥ || RV_2,004.02

agniṁ devāso mānuṣīṣu vikṣu priyaṁ dhuḥ kṣeṣyanto na mitram |
sa dīdayad uśatīr ūrmyā ā dakṣāyyo yo dāsvate dama ā || RV_2,004.03

asya raṇvā svasyeva puṣṭiḥ saṁdṛṣṭir asya hiyānasya dakṣoḥ |
vi yo bharibhrad oṣadhīṣu jihvām atyo na rathyo dodhavīti vārān || RV_2,004.04

ā yan me abhvaṁ vanadaḥ panantośigbhyo nāmimīta varṇam |
sa citreṇa cikite raṁsu bhāsā jujurvām̐ yo muhur ā yuvā bhūt || RV_2,004.05

ā yo vanā tātṛṣāṇo na bhāti vār ṇa pathā rathyeva svānīt |
kṛṣṇādhvā tapū raṇvaś ciketa dyaur iva smayamāno nabhobhiḥ || RV_2,004.06

sa yo vy asthād abhi dakṣad urvīm paśur naiti svayur agopāḥ |
agniḥ śociṣmām̐ atasāny uṣṇan kṛṣṇavyathir asvadayan na bhūma || RV_2,004.07

nū te pūrvasyāvaso adhītau tṛtīye vidathe manma śaṁsi |
asme agne saṁyadvīram bṛhantaṁ kṣumantaṁ vājaṁ svapatyaṁ rayiṁ dāḥ || RV_2,004.08

tvayā yathā gṛtsamadāso agne guhā vanvanta uparām̐ abhi ṣyuḥ |
suvīrāso abhimātiṣāhaḥ smat sūribhyo gṛṇate tad vayo dhāḥ || RV_2,004.09

hotājaniṣṭa cetanaḥ pitā pitṛbhya ūtaye |
prayakṣañ jenyaṁ vasu śakema vājino yamam || RV_2,005.01

ā yasmin sapta raśmayas tatā yajñasya netari |
manuṣvad daivyam aṣṭamam potā viśvaṁ tad invati || RV_2,005.02

dadhanve vā yad īm anu vocad brahmāṇi ver u tat |
pari viśvāni kāvyā nemiś cakram ivābhavat || RV_2,005.03

sākaṁ hi śucinā śuciḥ praśāstā kratunājani |
vidvām̐ asya vratā dhruvā vayā ivānu rohate || RV_2,005.04

tā asya varṇam āyuvo neṣṭuḥ sacanta dhenavaḥ |
kuvit tisṛbhya ā varaṁ svasāro yā idaṁ yayuḥ || RV_2,005.05

yadī mātur upa svasā ghṛtam bharanty asthita |
tāsām adhvaryur āgatau yavo vṛṣṭīva modate || RV_2,005.06

svaḥ svāya dhāyase kṛṇutām ṛtvig ṛtvijam |
stomaṁ yajñaṁ cād araṁ vanemā rarimā vayam || RV_2,005.07

yathā vidvām̐ araṁ karad viśvebhyo yajatebhyaḥ |
ayam agne tve api yaṁ yajñaṁ cakṛmā vayam || RV_2,005.08

imām me agne samidham imām upasadaṁ vaneḥ |
imā u ṣu śrudhī giraḥ || RV_2,006.01

ayā te agne vidhemorjo napād aśvamiṣṭe |
enā sūktena sujāta || RV_2,006.02

taṁ tvā gīrbhir girvaṇasaṁ draviṇasyuṁ draviṇodaḥ |
saparyema saparyavaḥ || RV_2,006.03

sa bodhi sūrir maghavā vasupate vasudāvan |
yuyodhy a1smad dveṣāṁsi || RV_2,006.04

sa no vṛṣṭiṁ divas pari sa no vājam anarvāṇam |
sa naḥ sahasriṇīr iṣaḥ || RV_2,006.05

īḻānāyāvasyave yaviṣṭha dūta no girā |
yajiṣṭha hotar ā gahi || RV_2,006.06

antar hy agna īyase vidvāñ janmobhayā kave |
dūto janyeva mitryaḥ || RV_2,006.07

sa vidvām̐ ā ca piprayo yakṣi cikitva ānuṣak |
ā cāsmin satsi barhiṣi || RV_2,006.08

śreṣṭhaṁ yaviṣṭha bhāratāgne dyumantam ā bhara |
vaso puruspṛhaṁ rayim || RV_2,007.01

mā no arātir īśata devasya martyasya ca |
parṣi tasyā uta dviṣaḥ || RV_2,007.02

viśvā uta tvayā vayaṁ dhārā udanyā iva |
ati gāhemahi dviṣaḥ || RV_2,007.03

śuciḥ pāvaka vandyo 'gne bṛhad vi rocase |
tvaṁ ghṛtebhir āhutaḥ || RV_2,007.04

tvaṁ no asi bhāratāgne vaśābhir ukṣabhiḥ |
aṣṭāpadībhir āhutaḥ || RV_2,007.05

drvannaḥ sarpirāsutiḥ pratno hotā vareṇyaḥ |
sahasas putro adbhutaḥ || RV_2,007.06

vājayann iva nū rathān yogām̐ agner upa stuhi |
yaśastamasya mīḻhuṣaḥ || RV_2,008.01

yaḥ sunītho dadāśuṣe 'juryo jarayann arim |
cārupratīka āhutaḥ || RV_2,008.02

ya u śriyā dameṣv ā doṣoṣasi praśasyate |
yasya vrataṁ na mīyate || RV_2,008.03

ā yaḥ sva1r ṇa bhānunā citro vibhāty arciṣā |
añjāno ajarair abhi || RV_2,008.04

atrim anu svarājyam agnim ukthāni vāvṛdhuḥ |
viśvā adhi śriyo dadhe || RV_2,008.05

agner indrasya somasya devānām ūtibhir vayam |
ariṣyantaḥ sacemahy abhi ṣyāma pṛtanyataḥ || RV_2,008.06

ni hotā hotṛṣadane vidānas tveṣo dīdivām̐ asadat sudakṣaḥ |
adabdhavratapramatir vasiṣṭhaḥ sahasrambharaḥ śucijihvo agniḥ || RV_2,009.01

tvaṁ dūtas tvam u naḥ paraspās tvaṁ vasya ā vṛṣabha praṇetā |
agne tokasya nas tane tanūnām aprayucchan dīdyad bodhi gopāḥ || RV_2,009.02

vidhema te parame janmann agne vidhema stomair avare sadhasthe |
yasmād yoner udārithā yaje tam pra tve havīṁṣi juhure samiddhe || RV_2,009.03

agne yajasva haviṣā yajīyāñ chruṣṭī deṣṇam abhi gṛṇīhi rādhaḥ |
tvaṁ hy asi rayipatī rayīṇāṁ tvaṁ śukrasya vacaso manotā || RV_2,009.04

ubhayaṁ te na kṣīyate vasavyaṁ dive-dive jāyamānasya dasma |
kṛdhi kṣumantaṁ jaritāram agne kṛdhi patiṁ svapatyasya rāyaḥ || RV_2,009.05

sainānīkena suvidatro asme yaṣṭā devām̐ āyajiṣṭhaḥ svasti |
adabdho gopā uta naḥ paraspā agne dyumad uta revad didīhi || RV_2,009.06

johūtro agniḥ prathamaḥ piteveḻas pade manuṣā yat samiddhaḥ |
śriyaṁ vasāno amṛto vicetā marmṛjenyaḥ śravasya1ḥ sa vājī || RV_2,010.01

śrūyā agniś citrabhānur havam me viśvābhir gīrbhir amṛto vicetāḥ |
śyāvā rathaṁ vahato rohitā votāruṣāha cakre vibhṛtraḥ || RV_2,010.02

uttānāyām ajanayan suṣūtam bhuvad agniḥ purupeśāsu garbhaḥ |
śiriṇāyāṁ cid aktunā mahobhir aparīvṛto vasati pracetāḥ || RV_2,010.03

jigharmy agniṁ haviṣā ghṛtena pratikṣiyantam bhuvanāni viśvā |
pṛthuṁ tiraścā vayasā bṛhantaṁ vyaciṣṭham annai rabhasaṁ dṛśānam || RV_2,010.04

ā viśvataḥ pratyañcaṁ jigharmy arakṣasā manasā taj juṣeta |
maryaśrīḥ spṛhayadvarṇo agnir nābhimṛśe tanvā3 jarbhurāṇaḥ || RV_2,010.05

jñeyā bhāgaṁ sahasāno vareṇa tvādūtāso manuvad vadema |
anūnam agniṁ juhvā vacasyā madhupṛcaṁ dhanasā johavīmi || RV_2,010.06

śrudhī havam indra mā riṣaṇyaḥ syāma te dāvane vasūnām |
imā hi tvām ūrjo vardhayanti vasūyavaḥ sindhavo na kṣarantaḥ || RV_2,011.01

sṛjo mahīr indra yā apinvaḥ pariṣṭhitā ahinā śūra pūrvīḥ |
amartyaṁ cid dāsam manyamānam avābhinad ukthair vāvṛdhānaḥ || RV_2,011.02

uktheṣv in nu śūra yeṣu cākan stomeṣv indra rudriyeṣu ca |
tubhyed etā yāsu mandasānaḥ pra vāyave sisrate na śubhrāḥ || RV_2,011.03

śubhraṁ nu te śuṣmaṁ vardhayantaḥ śubhraṁ vajram bāhvor dadhānāḥ |
śubhras tvam indra vāvṛdhāno asme dāsīr viśaḥ sūryeṇa sahyāḥ || RV_2,011.04

guhā hitaṁ guhyaṁ gūḻham apsv apīvṛtam māyinaṁ kṣiyantam |
uto apo dyāṁ tastabhvāṁsam ahann ahiṁ śūra vīryeṇa || RV_2,011.05

stavā nu ta indra pūrvyā mahāny uta stavāma nūtanā kṛtāni |
stavā vajram bāhvor uśantaṁ stavā harī sūryasya ketū || RV_2,011.06

harī nu ta indra vājayantā ghṛtaścutaṁ svāram asvārṣṭām |
vi samanā bhūmir aprathiṣṭāraṁsta parvataś cit sariṣyan || RV_2,011.07

ni parvataḥ sādy aprayucchan sam mātṛbhir vāvaśāno akrān |
dūre pāre vāṇīṁ vardhayanta indreṣitāṁ dhamanim paprathan ni || RV_2,011.08

indro mahāṁ sindhum āśayānam māyāvinaṁ vṛtram asphuran niḥ |
arejetāṁ rodasī bhiyāne kanikradato vṛṣṇo asya vajrāt || RV_2,011.09

aroravīd vṛṣṇo asya vajro 'mānuṣaṁ yan mānuṣo nijūrvāt |
ni māyino dānavasya māyā apādayat papivān sutasya || RV_2,011.10

pibā-pibed indra śūra somam mandantu tvā mandinaḥ sutāsaḥ |
pṛṇantas te kukṣī vardhayantv itthā sutaḥ paura indram āva || RV_2,011.11

tve indrāpy abhūma viprā dhiyaṁ vanema ṛtayā sapantaḥ |
avasyavo dhīmahi praśastiṁ sadyas te rāyo dāvane syāma || RV_2,011.12

syāma te ta indra ye ta ūtī avasyava ūrjaṁ vardhayantaḥ |
śuṣmintamaṁ yaṁ cākanāma devāsme rayiṁ rāsi vīravantam || RV_2,011.13

rāsi kṣayaṁ rāsi mitram asme rāsi śardha indra mārutaṁ naḥ |
sajoṣaso ye ca mandasānāḥ pra vāyavaḥ pānty agraṇītim || RV_2,011.14

vyantv in nu yeṣu mandasānas tṛpat somam pāhi drahyad indra |
asmān su pṛtsv ā tarutrāvardhayo dyām bṛhadbhir arkaiḥ || RV_2,011.15

bṛhanta in nu ye te tarutrokthebhir vā sumnam āvivāsān |
stṛṇānāso barhiḥ pastyāvat tvotā id indra vājam agman || RV_2,011.16

ugreṣv in nu śūra mandasānas trikadrukeṣu pāhi somam indra |
pradodhuvac chmaśruṣu prīṇāno yāhi haribhyāṁ sutasya pītim || RV_2,011.17

dhiṣvā śavaḥ śūra yena vṛtram avābhinad dānum aurṇavābham |
apāvṛṇor jyotir āryāya ni savyataḥ sādi dasyur indra || RV_2,011.18

sanema ye ta ūtibhis taranto viśvāḥ spṛdha āryeṇa dasyūn |
asmabhyaṁ tat tvāṣṭraṁ viśvarūpam arandhayaḥ sākhyasya tritāya || RV_2,011.19

asya suvānasya mandinas tritasya ny arbudaṁ vāvṛdhāno astaḥ |
avartayat sūryo na cakram bhinad valam indro aṅgirasvān || RV_2,011.20

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,011.21

yo jāta eva prathamo manasvān devo devān kratunā paryabhūṣat |
yasya śuṣmād rodasī abhyasetāṁ nṛmṇasya mahnā sa janāsa indraḥ || RV_2,012.01

yaḥ pṛthivīṁ vyathamānām adṛṁhad yaḥ parvatān prakupitām̐ aramṇāt |
yo antarikṣaṁ vimame varīyo yo dyām astabhnāt sa janāsa indraḥ || RV_2,012.02

yo hatvāhim ariṇāt sapta sindhūn yo gā udājad apadhā valasya |
yo aśmanor antar agniṁ jajāna saṁvṛk samatsu sa janāsa indraḥ || RV_2,012.03

yenemā viśvā cyavanā kṛtāni yo dāsaṁ varṇam adharaṁ guhākaḥ |
śvaghnīva yo jigīvām̐l lakṣam ādad aryaḥ puṣṭāni sa janāsa indraḥ || RV_2,012.04

yaṁ smā pṛcchanti kuha seti ghoram utem āhur naiṣo astīty enam |
so aryaḥ puṣṭīr vija ivā mināti śrad asmai dhatta sa janāsa indraḥ || RV_2,012.05

yo radhrasya coditā yaḥ kṛśasya yo brahmaṇo nādhamānasya kīreḥ |
yuktagrāvṇo yo 'vitā suśipraḥ sutasomasya sa janāsa indraḥ || RV_2,012.06

yasyāśvāsaḥ pradiśi yasya gāvo yasya grāmā yasya viśve rathāsaḥ |
yaḥ sūryaṁ ya uṣasaṁ jajāna yo apāṁ netā sa janāsa indraḥ || RV_2,012.07

yaṁ krandasī saṁyatī vihvayete pare 'vara ubhayā amitrāḥ |
samānaṁ cid ratham ātasthivāṁsā nānā havete sa janāsa indraḥ || RV_2,012.08

yasmān na ṛte vijayante janāso yaṁ yudhyamānā avase havante |
yo viśvasya pratimānam babhūva yo acyutacyut sa janāsa indraḥ || RV_2,012.09

yaḥ śaśvato mahy eno dadhānān amanyamānāñ charvā jaghāna |
yaḥ śardhate nānudadāti śṛdhyāṁ yo dasyor hantā sa janāsa indraḥ || RV_2,012.10

yaḥ śambaram parvateṣu kṣiyantaṁ catvāriṁśyāṁ śarady anvavindat |
ojāyamānaṁ yo ahiṁ jaghāna dānuṁ śayānaṁ sa janāsa indraḥ || RV_2,012.11

yaḥ saptaraśmir vṛṣabhas tuviṣmān avāsṛjat sartave sapta sindhūn |
yo rauhiṇam asphurad vajrabāhur dyām ārohantaṁ sa janāsa indraḥ || RV_2,012.12

dyāvā cid asmai pṛthivī namete śuṣmāc cid asya parvatā bhayante |
yaḥ somapā nicito vajrabāhur yo vajrahastaḥ sa janāsa indraḥ || RV_2,012.13

yaḥ sunvantam avati yaḥ pacantaṁ yaḥ śaṁsantaṁ yaḥ śaśamānam ūtī |
yasya brahma vardhanaṁ yasya somo yasyedaṁ rādhaḥ sa janāsa indraḥ || RV_2,012.14

yaḥ sunvate pacate dudhra ā cid vājaṁ dardarṣi sa kilāsi satyaḥ |
vayaṁ ta indra viśvaha priyāsaḥ suvīrāso vidatham ā vadema || RV_2,012.15

ṛtur janitrī tasyā apas pari makṣū jāta āviśad yāsu vardhate |
tad āhanā abhavat pipyuṣī payo 'ṁśoḥ pīyūṣam prathamaṁ tad ukthyam || RV_2,013.01

sadhrīm ā yanti pari bibhratīḥ payo viśvapsnyāya pra bharanta bhojanam |
samāno adhvā pravatām anuṣyade yas tākṛṇoḥ prathamaṁ sāsy ukthyaḥ || RV_2,013.02

anv eko vadati yad dadāti tad rūpā minan tadapā eka īyate |
viśvā ekasya vinudas titikṣate yas tākṛṇoḥ prathamaṁ sāsy ukthyaḥ || RV_2,013.03

prajābhyaḥ puṣṭiṁ vibhajanta āsate rayim iva pṛṣṭham prabhavantam āyate |
asinvan daṁṣṭraiḥ pitur atti bhojanaṁ yas tākṛṇoḥ prathamaṁ sāsy ukthyaḥ || RV_2,013.04

adhākṛṇoḥ pṛthivīṁ saṁdṛśe dive yo dhautīnām ahihann āriṇak pathaḥ |
taṁ tvā stomebhir udabhir na vājinaṁ devaṁ devā ajanan sāsy ukthyaḥ || RV_2,013.05

yo bhojanaṁ ca dayase ca vardhanam ārdrād ā śuṣkam madhumad dudohitha |
sa śevadhiṁ ni dadhiṣe vivasvati viśvasyaika īśiṣe sāsy ukthyaḥ || RV_2,013.06

yaḥ puṣpiṇīś ca prasvaś ca dharmaṇādhi dāne vy a1vanīr adhārayaḥ |
yaś cāsamā ajano didyuto diva urur ūrvām̐ abhitaḥ sāsy ukthyaḥ || RV_2,013.07

yo nārmaraṁ sahavasuṁ nihantave pṛkṣāya ca dāsaveśāya cāvahaḥ |
ūrjayantyā apariviṣṭam āsyam utaivādya purukṛt sāsy ukthyaḥ || RV_2,013.08

śataṁ vā yasya daśa sākam ādya ekasya śruṣṭau yad dha codam āvitha |
arajjau dasyūn sam unab dabhītaye suprāvyo abhavaḥ sāsy ukthyaḥ || RV_2,013.09

viśved anu rodhanā asya pauṁsyaṁ dadur asmai dadhire kṛtnave dhanam |
ṣaḻ astabhnā viṣṭiraḥ pañca saṁdṛśaḥ pari paro abhavaḥ sāsy ukthyaḥ || RV_2,013.10

supravācanaṁ tava vīra vīrya1ṁ yad ekena kratunā vindase vasu |
jātūṣṭhirasya pra vayaḥ sahasvato yā cakartha sendra viśvāsy ukthyaḥ || RV_2,013.11

aramayaḥ sarapasas tarāya kaṁ turvītaye ca vayyāya ca srutim |
nīcā santam ud anayaḥ parāvṛjam prāndhaṁ śroṇaṁ śravayan sāsy ukthyaḥ || RV_2,013.12

asmabhyaṁ tad vaso dānāya rādhaḥ sam arthayasva bahu te vasavyam |
indra yac citraṁ śravasyā anu dyūn bṛhad vadema vidathe suvīrāḥ || RV_2,013.13

adhvaryavo bharatendrāya somam āmatrebhiḥ siñcatā madyam andhaḥ |
kāmī hi vīraḥ sadam asya pītiṁ juhota vṛṣṇe tad id eṣa vaṣṭi || RV_2,014.01

adhvaryavo yo apo vavrivāṁsaṁ vṛtraṁ jaghānāśanyeva vṛkṣam |
tasmā etam bharata tadvaśāyam̐ eṣa indro arhati pītim asya || RV_2,014.02

adhvaryavo yo dṛbhīkaṁ jaghāna yo gā udājad apa hi valaṁ vaḥ |
tasmā etam antarikṣe na vātam indraṁ somair orṇuta jūr na vastraiḥ || RV_2,014.03

adhvaryavo ya uraṇaṁ jaghāna nava cakhvāṁsaṁ navatiṁ ca bāhūn |
yo arbudam ava nīcā babādhe tam indraṁ somasya bhṛthe hinota || RV_2,014.04

adhvaryavo yaḥ sv aśnaṁ jaghāna yaḥ śuṣṇam aśuṣaṁ yo vyaṁsam |
yaḥ pipruṁ namuciṁ yo rudhikrāṁ tasmā indrāyāndhaso juhota || RV_2,014.05

adhvaryavo yaḥ śataṁ śambarasya puro bibhedāśmaneva pūrvīḥ |
yo varcinaḥ śatam indraḥ sahasram apāvapad bharatā somam asmai || RV_2,014.06

adhvaryavo yaḥ śatam ā sahasram bhūmyā upasthe 'vapaj jaghanvān |
kutsasyāyor atithigvasya vīrān ny āvṛṇag bharatā somam asmai || RV_2,014.07

adhvaryavo yan naraḥ kāmayādhve śruṣṭī vahanto naśathā tad indre |
gabhastipūtam bharata śrutāyendrāya somaṁ yajyavo juhota || RV_2,014.08

adhvaryavaḥ kartanā śruṣṭim asmai vane nipūtaṁ vana un nayadhvam |
juṣāṇo hastyam abhi vāvaśe va indrāya somam madiraṁ juhota || RV_2,014.09

adhvaryavaḥ payasodhar yathā goḥ somebhir īm pṛṇatā bhojam indram |
vedāham asya nibhṛtam ma etad ditsantam bhūyo yajataś ciketa || RV_2,014.10

adhvaryavo yo divyasya vasvo yaḥ pārthivasya kṣamyasya rājā |
tam ūrdaraṁ na pṛṇatā yavenendraṁ somebhis tad apo vo astu || RV_2,014.11

asmabhyaṁ tad vaso dānāya rādhaḥ sam arthayasva bahu te vasavyam |
indra yac citraṁ śravasyā anu dyūn bṛhad vadema vidathe suvīrāḥ || RV_2,014.12

pra ghā nv asya mahato mahāni satyā satyasya karaṇāni vocam |
trikadrukeṣv apibat sutasyāsya made ahim indro jaghāna || RV_2,015.01

avaṁśe dyām astabhāyad bṛhantam ā rodasī apṛṇad antarikṣam |
sa dhārayat pṛthivīm paprathac ca somasya tā mada indraś cakāra || RV_2,015.02

sadmeva prāco vi mimāya mānair vajreṇa khāny atṛṇan nadīnām |
vṛthāsṛjat pathibhir dīrghayāthaiḥ somasya tā mada indraś cakāra || RV_2,015.03

sa pravoḻhṝn parigatyā dabhīter viśvam adhāg āyudham iddhe agnau |
saṁ gobhir aśvair asṛjad rathebhiḥ somasya tā mada indraś cakāra || RV_2,015.04

sa īm mahīṁ dhunim etor aramṇāt so asnātṝn apārayat svasti |
ta utsnāya rayim abhi pra tasthuḥ somasya tā mada indraś cakāra || RV_2,015.05

sodañcaṁ sindhum ariṇān mahitvā vajreṇāna uṣasaḥ sam pipeṣa |
ajavaso javinībhir vivṛścan somasya tā mada indraś cakāra || RV_2,015.06

sa vidvām̐ apagohaṁ kanīnām āvir bhavann ud atiṣṭhat parāvṛk |
prati śroṇaḥ sthād vy a1nag acaṣṭa somasya tā mada indraś cakāra || RV_2,015.07

bhinad valam aṅgirobhir gṛṇāno vi parvatasya dṛṁhitāny airat |
riṇag rodhāṁsi kṛtrimāṇy eṣāṁ somasya tā mada indraś cakāra || RV_2,015.08

svapnenābhyupyā cumuriṁ dhuniṁ ca jaghantha dasyum pra dabhītim āvaḥ |
rambhī cid atra vivide hiraṇyaṁ somasya tā mada indraś cakāra || RV_2,015.09

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,015.10

pra vaḥ satāṁ jyeṣṭhatamāya suṣṭutim agnāv iva samidhāne havir bhare |
indram ajuryaṁ jarayantam ukṣitaṁ sanād yuvānam avase havāmahe || RV_2,016.01

yasmād indrād bṛhataḥ kiṁ canem ṛte viśvāny asmin sambhṛtādhi vīryā |
jaṭhare somaṁ tanvī3 saho maho haste vajram bharati śīrṣaṇi kratum || RV_2,016.02

na kṣoṇībhyām paribhve ta indriyaṁ na samudraiḥ parvatair indra te rathaḥ |
na te vajram anv aśnoti kaś cana yad āśubhiḥ patasi yojanā puru || RV_2,016.03

viśve hy asmai yajatāya dhṛṣṇave kratum bharanti vṛṣabhāya saścate |
vṛṣā yajasva haviṣā viduṣṭaraḥ pibendra somaṁ vṛṣabheṇa bhānunā || RV_2,016.04

vṛṣṇaḥ kośaḥ pavate madhva ūrmir vṛṣabhānnāya vṛṣabhāya pātave |
vṛṣaṇādhvaryū vṛṣabhāso adrayo vṛṣaṇaṁ somaṁ vṛṣabhāya suṣvati || RV_2,016.05

vṛṣā te vajra uta te vṛṣā ratho vṛṣaṇā harī vṛṣabhāṇy āyudhā |
vṛṣṇo madasya vṛṣabha tvam īśiṣa indra somasya vṛṣabhasya tṛpṇuhi || RV_2,016.06

pra te nāvaṁ na samane vacasyuvam brahmaṇā yāmi savaneṣu dādhṛṣiḥ |
kuvin no asya vacaso nibodhiṣad indram utsaṁ na vasunaḥ sicāmahe || RV_2,016.07

purā sambādhād abhy ā vavṛtsva no dhenur na vatsaṁ yavasasya pipyuṣī |
sakṛt su te sumatibhiḥ śatakrato sam patnībhir na vṛṣaṇo nasīmahi || RV_2,016.08

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,016.09

tad asmai navyam aṅgirasvad arcata śuṣmā yad asya pratnathodīrate |
viśvā yad gotrā sahasā parīvṛtā made somasya dṛṁhitāny airayat || RV_2,017.01

sa bhūtu yo ha prathamāya dhāyasa ojo mimāno mahimānam ātirat |
śūro yo yutsu tanvam parivyata śīrṣaṇi dyām mahinā praty amuñcata || RV_2,017.02

adhākṛṇoḥ prathamaṁ vīryam mahad yad asyāgre brahmaṇā śuṣmam airayaḥ |
ratheṣṭhena haryaśvena vicyutāḥ pra jīrayaḥ sisrate sadhrya1k pṛthak || RV_2,017.03

adhā yo viśvā bhuvanābhi majmaneśānakṛt pravayā abhy avardhata |
ād rodasī jyotiṣā vahnir ātanot sīvyan tamāṁsi dudhitā sam avyayat || RV_2,017.04

sa prācīnān parvatān dṛṁhad ojasādharācīnam akṛṇod apām apaḥ |
adhārayat pṛthivīṁ viśvadhāyasam astabhnān māyayā dyām avasrasaḥ || RV_2,017.05

sāsmā aram bāhubhyāṁ yam pitākṛṇod viśvasmād ā januṣo vedasas pari |
yenā pṛthivyāṁ ni kriviṁ śayadhyai vajreṇa hatvy avṛṇak tuviṣvaṇiḥ || RV_2,017.06

amājūr iva pitroḥ sacā satī samānād ā sadasas tvām iye bhagam |
kṛdhi praketam upa māsy ā bhara daddhi bhāgaṁ tanvo3 yena māmahaḥ || RV_2,017.07

bhojaṁ tvām indra vayaṁ huvema dadiṣ ṭvam indrāpāṁsi vājān |
aviḍḍhīndra citrayā na ūtī kṛdhi vṛṣann indra vasyaso naḥ || RV_2,017.08

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,017.09

prātā ratho navo yoji sasniś caturyugas trikaśaḥ saptaraśmiḥ |
daśāritro manuṣyaḥ svarṣāḥ sa iṣṭibhir matibhī raṁhyo bhūt || RV_2,018.01

sāsmā aram prathamaṁ sa dvitīyam uto tṛtīyam manuṣaḥ sa hotā |
anyasyā garbham anya ū jananta so anyebhiḥ sacate jenyo vṛṣā || RV_2,018.02

harī nu kaṁ ratha indrasya yojam āyai sūktena vacasā navena |
mo ṣu tvām atra bahavo hi viprā ni rīraman yajamānāso anye || RV_2,018.03

ā dvābhyāṁ haribhyām indra yāhy ā caturbhir ā ṣaḍbhir hūyamānaḥ |
āṣṭābhir daśabhiḥ somapeyam ayaṁ sutaḥ sumakha mā mṛdhas kaḥ || RV_2,018.04

ā viṁśatyā triṁśatā yāhy arvāṅ ā catvāriṁśatā haribhir yujānaḥ |
ā pañcāśatā surathebhir indrā ṣaṣṭyā saptatyā somapeyam || RV_2,018.05

āśītyā navatyā yāhy arvāṅ ā śatena haribhir uhyamānaḥ |
ayaṁ hi te śunahotreṣu soma indra tvāyā pariṣikto madāya || RV_2,018.06

mama brahmendra yāhy acchā viśvā harī dhuri dhiṣvā rathasya |
purutrā hi vihavyo babhūthāsmiñ chūra savane mādayasva || RV_2,018.07

na ma indreṇa sakhyaṁ vi yoṣad asmabhyam asya dakṣiṇā duhīta |
upa jyeṣṭhe varūthe gabhastau prāye-prāye jigīvāṁsaḥ syāma || RV_2,018.08

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,018.09

apāyy asyāndhaso madāya manīṣiṇaḥ suvānasya prayasaḥ |
yasminn indraḥ pradivi vāvṛdhāna oko dadhe brahmaṇyantaś ca naraḥ || RV_2,019.01

asya mandāno madhvo vajrahasto 'him indro arṇovṛtaṁ vi vṛścat |
pra yad vayo na svasarāṇy acchā prayāṁsi ca nadīnāṁ cakramanta || RV_2,019.02

sa māhina indro arṇo apām prairayad ahihācchā samudram |
ajanayat sūryaṁ vidad gā aktunāhnāṁ vayunāni sādhat || RV_2,019.03

so apratīni manave purūṇīndro dāśad dāśuṣe hanti vṛtram |
sadyo yo nṛbhyo atasāyyo bhūt paspṛdhānebhyaḥ sūryasya sātau || RV_2,019.04

sa sunvata indraḥ sūryam ā devo riṇaṅ martyāya stavān |
ā yad rayiṁ guhadavadyam asmai bharad aṁśaṁ naitaśo daśasyan || RV_2,019.05

sa randhayat sadivaḥ sārathaye śuṣṇam aśuṣaṁ kuyavaṁ kutsāya |
divodāsāya navatiṁ ca navendraḥ puro vy airac chambarasya || RV_2,019.06

evā ta indrocatham ahema śravasyā na tmanā vājayantaḥ |
aśyāma tat sāptam āśuṣāṇā nanamo vadhar adevasya pīyoḥ || RV_2,019.07

evā te gṛtsamadāḥ śūra manmāvasyavo na vayunāni takṣuḥ |
brahmaṇyanta indra te navīya iṣam ūrjaṁ sukṣitiṁ sumnam aśyuḥ || RV_2,019.08

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,019.09

vayaṁ te vaya indra viddhi ṣu ṇaḥ pra bharāmahe vājayur na ratham |
vipanyavo dīdhyato manīṣā sumnam iyakṣantas tvāvato nṝn || RV_2,020.01

tvaṁ na indra tvābhir ūtī tvāyato abhiṣṭipāsi janān |
tvam ino dāśuṣo varūtetthādhīr abhi yo nakṣati tvā || RV_2,020.02

sa no yuvendro johūtraḥ sakhā śivo narām astu pātā |
yaḥ śaṁsantaṁ yaḥ śaśamānam ūtī pacantaṁ ca stuvantaṁ ca praṇeṣat || RV_2,020.03

tam u stuṣa indraṁ taṁ gṛṇīṣe yasmin purā vāvṛdhuḥ śāśaduś ca |
sa vasvaḥ kāmam pīparad iyāno brahmaṇyato nūtanasyāyoḥ || RV_2,020.04

so aṅgirasām ucathā jujuṣvān brahmā tūtod indro gātum iṣṇan |
muṣṇann uṣasaḥ sūryeṇa stavān aśnasya cic chiśnathat pūrvyāṇi || RV_2,020.05

sa ha śruta indro nāma deva ūrdhvo bhuvan manuṣe dasmatamaḥ |
ava priyam arśasānasya sāhvāñ chiro bharad dāsasya svadhāvān || RV_2,020.06

sa vṛtrahendraḥ kṛṣṇayonīḥ puraṁdaro dāsīr airayad vi |
ajanayan manave kṣām apaś ca satrā śaṁsaṁ yajamānasya tūtot || RV_2,020.07

tasmai tavasya1m anu dāyi satrendrāya devebhir arṇasātau |
prati yad asya vajram bāhvor dhur hatvī dasyūn pura āyasīr ni tārīt || RV_2,020.08

nūnaṁ sā te prati varaṁ jaritre duhīyad indra dakṣiṇā maghonī |
śikṣā stotṛbhyo māti dhag bhago no bṛhad vadema vidathe suvīrāḥ || RV_2,020.09

viśvajite dhanajite svarjite satrājite nṛjita urvarājite |
aśvajite gojite abjite bharendrāya somaṁ yajatāya haryatam || RV_2,021.01

abhibhuve 'bhibhaṅgāya vanvate 'ṣāḻhāya sahamānāya vedhase |
tuvigraye vahnaye duṣṭarītave satrāsāhe nama indrāya vocata || RV_2,021.02

satrāsāho janabhakṣo janaṁsahaś cyavano yudhmo anu joṣam ukṣitaḥ |
vṛtaṁcayaḥ sahurir vikṣv ārita indrasya vocam pra kṛtāni vīryā || RV_2,021.03

anānudo vṛṣabho dodhato vadho gambhīra ṛṣvo asamaṣṭakāvyaḥ |
radhracodaḥ śnathano vīḻitas pṛthur indraḥ suyajña uṣasaḥ svar janat || RV_2,021.04

yajñena gātum apturo vividrire dhiyo hinvānā uśijo manīṣiṇaḥ |
abhisvarā niṣadā gā avasyava indre hinvānā draviṇāny āśata || RV_2,021.05

indra śreṣṭhāni draviṇāni dhehi cittiṁ dakṣasya subhagatvam asme |
poṣaṁ rayīṇām ariṣṭiṁ tanūnāṁ svādmānaṁ vācaḥ sudinatvam ahnām || RV_2,021.06

trikadrukeṣu mahiṣo yavāśiraṁ tuviśuṣmas tṛpat somam apibad viṣṇunā sutaṁ yathāvaśat |
sa īm mamāda mahi karma kartave mahām uruṁ sainaṁ saścad devo devaṁ satyam indraṁ satya induḥ || RV_2,022.01

adha tviṣīmām̐ abhy ojasā kriviṁ yudhābhavad ā rodasī apṛṇad asya majmanā pra vāvṛdhe |
adhattānyaṁ jaṭhare prem aricyata sainaṁ saścad devo devaṁ satyam indraṁ satya induḥ || RV_2,022.02

sākaṁ jātaḥ kratunā sākam ojasā vavakṣitha sākaṁ vṛddho vīryaiḥ sāsahir mṛdho vicarṣaṇiḥ |
dātā rādhaḥ stuvate kāmyaṁ vasu sainaṁ saścad devo devaṁ satyam indraṁ satya induḥ || RV_2,022.03

tava tyan naryaṁ nṛto 'pa indra prathamam pūrvyaṁ divi pravācyaṁ kṛtam |
yad devasya śavasā prāriṇā asuṁ riṇann apaḥ |
bhuvad viśvam abhy ādevam ojasā vidād ūrjaṁ śatakratur vidād iṣam || RV_2,022.04

gaṇānāṁ tvā gaṇapatiṁ havāmahe kaviṁ kavīnām upamaśravastamam |
jyeṣṭharājam brahmaṇām brahmaṇas pata ā naḥ śṛṇvann ūtibhiḥ sīda sādanam || RV_2,023.01

devāś cit te asurya pracetaso bṛhaspate yajñiyam bhāgam ānaśuḥ |
usrā iva sūryo jyotiṣā maho viśveṣām ij janitā brahmaṇām asi || RV_2,023.02

ā vibādhyā parirāpas tamāṁsi ca jyotiṣmantaṁ ratham ṛtasya tiṣṭhasi |
bṛhaspate bhīmam amitradambhanaṁ rakṣohaṇaṁ gotrabhidaṁ svarvidam || RV_2,023.03

sunītibhir nayasi trāyase janaṁ yas tubhyaṁ dāśān na tam aṁho aśnavat |
brahmadviṣas tapano manyumīr asi bṛhaspate mahi tat te mahitvanam || RV_2,023.04

na tam aṁho na duritaṁ kutaś cana nārātayas titirur na dvayāvinaḥ |
viśvā id asmād dhvaraso vi bādhase yaṁ sugopā rakṣasi brahmaṇas pate || RV_2,023.05

tvaṁ no gopāḥ pathikṛd vicakṣaṇas tava vratāya matibhir jarāmahe |
bṛhaspate yo no abhi hvaro dadhe svā tam marmartu ducchunā harasvatī || RV_2,023.06

uta vā yo no marcayād anāgaso 'rātīvā martaḥ sānuko vṛkaḥ |
bṛhaspate apa taṁ vartayā pathaḥ sugaṁ no asyai devavītaye kṛdhi || RV_2,023.07

trātāraṁ tvā tanūnāṁ havāmahe 'vaspartar adhivaktāram asmayum |
bṛhaspate devanido ni barhaya mā durevā uttaraṁ sumnam un naśan || RV_2,023.08

tvayā vayaṁ suvṛdhā brahmaṇas pate spārhā vasu manuṣyā dadīmahi |
yā no dūre taḻito yā arātayo 'bhi santi jambhayā tā anapnasaḥ || RV_2,023.09

tvayā vayam uttamaṁ dhīmahe vayo bṛhaspate papriṇā sasninā yujā |
mā no duḥśaṁso abhidipsur īśata pra suśaṁsā matibhis tāriṣīmahi || RV_2,023.10

anānudo vṛṣabho jagmir āhavaṁ niṣṭaptā śatrum pṛtanāsu sāsahiḥ |
asi satya ṛṇayā brahmaṇas pata ugrasya cid damitā vīḻuharṣiṇaḥ || RV_2,023.11

adevena manasā yo riṣaṇyati śāsām ugro manyamāno jighāṁsati |
bṛhaspate mā praṇak tasya no vadho ni karma manyuṁ durevasya śardhataḥ || RV_2,023.12

bhareṣu havyo namasopasadyo gantā vājeṣu sanitā dhanaṁ-dhanam |
viśvā id aryo abhidipsvo3 mṛdho bṛhaspatir vi vavarhā rathām̐ iva || RV_2,023.13

tejiṣṭhayā tapanī rakṣasas tapa ye tvā nide dadhire dṛṣṭavīryam |
āvis tat kṛṣva yad asat ta ukthya1m bṛhaspate vi parirāpo ardaya || RV_2,023.14

bṛhaspate ati yad aryo arhād dyumad vibhāti kratumaj janeṣu |
yad dīdayac chavasa ṛtaprajāta tad asmāsu draviṇaṁ dhehi citram || RV_2,023.15

mā naḥ stenebhyo ye abhi druhas pade nirāmiṇo ripavo 'nneṣu jāgṛdhuḥ |
ā devānām ohate vi vrayo hṛdi bṛhaspate na paraḥ sāmno viduḥ || RV_2,023.16

viśvebhyo hi tvā bhuvanebhyas pari tvaṣṭājanat sāmnaḥ-sāmnaḥ kaviḥ |
sa ṛṇacid ṛṇayā brahmaṇas patir druho hantā maha ṛtasya dhartari || RV_2,023.17

tava śriye vy ajihīta parvato gavāṁ gotram udasṛjo yad aṅgiraḥ |
indreṇa yujā tamasā parīvṛtam bṛhaspate nir apām aubjo arṇavam || RV_2,023.18

brahmaṇas pate tvam asya yantā sūktasya bodhi tanayaṁ ca jinva |
viśvaṁ tad bhadraṁ yad avanti devā bṛhad vadema vidathe suvīrāḥ || RV_2,023.19

semām aviḍḍhi prabhṛtiṁ ya īśiṣe 'yā vidhema navayā mahā girā |
yathā no mīḍhvān stavate sakhā tava bṛhaspate sīṣadhaḥ sota no matim || RV_2,024.01

yo nantvāny anaman ny ojasotādardar manyunā śambarāṇi vi |
prācyāvayad acyutā brahmaṇas patir ā cāviśad vasumantaṁ vi parvatam || RV_2,024.02

tad devānāṁ devatamāya kartvam aśrathnan dṛḻhāvradanta vīḻitā |
ud gā ājad abhinad brahmaṇā valam agūhat tamo vy acakṣayat svaḥ || RV_2,024.03

aśmāsyam avatam brahmaṇas patir madhudhāram abhi yam ojasātṛṇat |
tam eva viśve papire svardṛśo bahu sākaṁ sisicur utsam udriṇam || RV_2,024.04

sanā tā kā cid bhuvanā bhavītvā mādbhiḥ śaradbhir duro varanta vaḥ |
ayatantā carato anyad-anyad id yā cakāra vayunā brahmaṇas patiḥ || RV_2,024.05

abhinakṣanto abhi ye tam ānaśur nidhim paṇīnām paramaṁ guhā hitam |
te vidvāṁsaḥ praticakṣyānṛtā punar yata u āyan tad ud īyur āviśam || RV_2,024.06

ṛtāvānaḥ praticakṣyānṛtā punar āta ā tasthuḥ kavayo mahas pathaḥ |
te bāhubhyāṁ dhamitam agnim aśmani nakiḥ ṣo asty araṇo jahur hi tam || RV_2,024.07

ṛtajyena kṣipreṇa brahmaṇas patir yatra vaṣṭi pra tad aśnoti dhanvanā |
tasya sādhvīr iṣavo yābhir asyati nṛcakṣaso dṛśaye karṇayonayaḥ || RV_2,024.08

sa saṁnayaḥ sa vinayaḥ purohitaḥ sa suṣṭutaḥ sa yudhi brahmaṇas patiḥ |
cākṣmo yad vājam bharate matī dhanād it sūryas tapati tapyatur vṛthā || RV_2,024.09

vibhu prabhu prathamam mehanāvato bṛhaspateḥ suvidatrāṇi rādhyā |
imā sātāni venyasya vājino yena janā ubhaye bhuñjate viśaḥ || RV_2,024.10

yo 'vare vṛjane viśvathā vibhur mahām u raṇvaḥ śavasā vavakṣitha |
sa devo devān prati paprathe pṛthu viśved u tā paribhūr brahmaṇas patiḥ || RV_2,024.11

viśvaṁ satyam maghavānā yuvor id āpaś cana pra minanti vrataṁ vām |
acchendrābrahmaṇaspatī havir no 'nnaṁ yujeva vājinā jigātam || RV_2,024.12

utāśiṣṭhā anu śṛṇvanti vahnayaḥ sabheyo vipro bharate matī dhanā |
vīḻudveṣā anu vaśa ṛṇam ādadiḥ sa ha vājī samithe brahmaṇas patiḥ || RV_2,024.13

brahmaṇas pater abhavad yathāvaśaṁ satyo manyur mahi karmā kariṣyataḥ |
yo gā udājat sa dive vi cābhajan mahīva rītiḥ śavasāsarat pṛthak || RV_2,024.14

brahmaṇas pate suyamasya viśvahā rāyaḥ syāma rathyo3 vayasvataḥ |
vīreṣu vīrām̐ upa pṛṅdhi nas tvaṁ yad īśāno brahmaṇā veṣi me havam || RV_2,024.15

brahmaṇas pate tvam asya yantā sūktasya bodhi tanayaṁ ca jinva |
viśvaṁ tad bhadraṁ yad avanti devā bṛhad vadema vidathe suvīrāḥ || RV_2,024.16

indhāno agniṁ vanavad vanuṣyataḥ kṛtabrahmā śūśuvad rātahavya it |
jātena jātam ati sa pra sarsṛte yaṁ-yaṁ yujaṁ kṛṇute brahmaṇas patiḥ || RV_2,025.01

vīrebhir vīrān vanavad vanuṣyato gobhī rayim paprathad bodhati tmanā |
tokaṁ ca tasya tanayaṁ ca vardhate yaṁ-yaṁ yujaṁ kṛṇute brahmaṇas patiḥ || RV_2,025.02

sindhur na kṣodaḥ śimīvām̐ ṛghāyato vṛṣeva vadhrīm̐r abhi vaṣṭy ojasā |
agner iva prasitir nāha vartave yaṁ-yaṁ yujaṁ kṛṇute brahmaṇas patiḥ || RV_2,025.03

tasmā arṣanti divyā asaścataḥ sa satvabhiḥ prathamo goṣu gacchati |
anibhṛṣṭataviṣir hanty ojasā yaṁ-yaṁ yujaṁ kṛṇute brahmaṇas patiḥ || RV_2,025.04

tasmā id viśve dhunayanta sindhavo 'cchidrā śarma dadhire purūṇi |
devānāṁ sumne subhagaḥ sa edhate yaṁ-yaṁ yujaṁ kṛṇute brahmaṇas patiḥ || RV_2,025.05

ṛjur ic chaṁso vanavad vanuṣyato devayann id adevayantam abhy asat |
suprāvīr id vanavat pṛtsu duṣṭaraṁ yajved ayajyor vi bhajāti bhojanam || RV_2,026.01

yajasva vīra pra vihi manāyato bhadram manaḥ kṛṇuṣva vṛtratūrye |
haviṣ kṛṇuṣva subhago yathāsasi brahmaṇas pater ava ā vṛṇīmahe || RV_2,026.02

sa ij janena sa viśā sa janmanā sa putrair vājam bharate dhanā nṛbhiḥ |
devānāṁ yaḥ pitaram āvivāsati śraddhāmanā haviṣā brahmaṇas patim || RV_2,026.03

yo asmai havyair ghṛtavadbhir avidhat pra tam prācā nayati brahmaṇas patiḥ |
uruṣyatīm aṁhaso rakṣatī riṣo3 'ṁhoś cid asmā urucakrir adbhutaḥ || RV_2,026.04

imā gira ādityebhyo ghṛtasnūḥ sanād rājabhyo juhvā juhomi |
śṛṇotu mitro aryamā bhago nas tuvijāto varuṇo dakṣo aṁśaḥ || RV_2,027.01

imaṁ stomaṁ sakratavo me adya mitro aryamā varuṇo juṣanta |
ādityāsaḥ śucayo dhārapūtā avṛjinā anavadyā ariṣṭāḥ || RV_2,027.02

ta ādityāsa uravo gabhīrā adabdhāso dipsanto bhūryakṣāḥ |
antaḥ paśyanti vṛjinota sādhu sarvaṁ rājabhyaḥ paramā cid anti || RV_2,027.03

dhārayanta ādityāso jagat sthā devā viśvasya bhuvanasya gopāḥ |
dīrghādhiyo rakṣamāṇā asuryam ṛtāvānaś cayamānā ṛṇāni || RV_2,027.04

vidyām ādityā avaso vo asya yad aryaman bhaya ā cin mayobhu |
yuṣmākam mitrāvaruṇā praṇītau pari śvabhreva duritāni vṛjyām || RV_2,027.05

sugo hi vo aryaman mitra panthā anṛkṣaro varuṇa sādhur asti |
tenādityā adhi vocatā no yacchatā no duṣparihantu śarma || RV_2,027.06

pipartu no aditī rājaputrāti dveṣāṁsy aryamā sugebhiḥ |
bṛhan mitrasya varuṇasya śarmopa syāma puruvīrā ariṣṭāḥ || RV_2,027.07

tisro bhūmīr dhārayan trīm̐r uta dyūn trīṇi vratā vidathe antar eṣām |
ṛtenādityā mahi vo mahitvaṁ tad aryaman varuṇa mitra cāru || RV_2,027.08

trī rocanā divyā dhārayanta hiraṇyayāḥ śucayo dhārapūtāḥ |
asvapnajo animiṣā adabdhā uruśaṁsā ṛjave martyāya || RV_2,027.09

tvaṁ viśveṣāṁ varuṇāsi rājā ye ca devā asura ye ca martāḥ |
śataṁ no rāsva śarado vicakṣe 'śyāmāyūṁṣi sudhitāni pūrvā || RV_2,027.10

na dakṣiṇā vi cikite na savyā na prācīnam ādityā nota paścā |
pākyā cid vasavo dhīryā cid yuṣmānīto abhayaṁ jyotir aśyām || RV_2,027.11

yo rājabhya ṛtanibhyo dadāśa yaṁ vardhayanti puṣṭayaś ca nityāḥ |
sa revān yāti prathamo rathena vasudāvā vidatheṣu praśastaḥ || RV_2,027.12

śucir apaḥ sūyavasā adabdha upa kṣeti vṛddhavayāḥ suvīraḥ |
nakiṣ ṭaṁ ghnanty antito na dūrād ya ādityānām bhavati praṇītau || RV_2,027.13

adite mitra varuṇota mṛḻa yad vo vayaṁ cakṛmā kac cid āgaḥ |
urv aśyām abhayaṁ jyotir indra mā no dīrghā abhi naśan tamisrāḥ || RV_2,027.14

ubhe asmai pīpayataḥ samīcī divo vṛṣṭiṁ subhago nāma puṣyan |
ubhā kṣayāv ājayan yāti pṛtsūbhāv ardhau bhavataḥ sādhū asmai || RV_2,027.15

yā vo māyā abhidruhe yajatrāḥ pāśā ādityā ripave vicṛttāḥ |
aśvīva tām̐ ati yeṣaṁ rathenāriṣṭā urāv ā śarman syāma || RV_2,027.16

māham maghono varuṇa priyasya bhūridāvna ā vidaṁ śūnam āpeḥ |
mā rāyo rājan suyamād ava sthām bṛhad vadema vidathe suvīrāḥ || RV_2,027.17

idaṁ kaver ādityasya svarājo viśvāni sānty abhy astu mahnā |
ati yo mandro yajathāya devaḥ sukīrtim bhikṣe varuṇasya bhūreḥ || RV_2,028.01

tava vrate subhagāsaḥ syāma svādhyo varuṇa tuṣṭuvāṁsaḥ |
upāyana uṣasāṁ gomatīnām agnayo na jaramāṇā anu dyūn || RV_2,028.02

tava syāma puruvīrasya śarmann uruśaṁsasya varuṇa praṇetaḥ |
yūyaṁ naḥ putrā aditer adabdhā abhi kṣamadhvaṁ yujyāya devāḥ || RV_2,028.03

pra sīm ādityo asṛjad vidhartām̐ ṛtaṁ sindhavo varuṇasya yanti |
na śrāmyanti na vi mucanty ete vayo na paptū raghuyā parijman || RV_2,028.04

vi mac chrathāya raśanām ivāga ṛdhyāma te varuṇa khām ṛtasya |
mā tantuś chedi vayato dhiyam me mā mātrā śāry apasaḥ pura ṛtoḥ || RV_2,028.05

apo su myakṣa varuṇa bhiyasam mat samrāḻ ṛtāvo 'nu mā gṛbhāya |
dāmeva vatsād vi mumugdhy aṁho nahi tvad āre nimiṣaś caneśe || RV_2,028.06

mā no vadhair varuṇa ye ta iṣṭāv enaḥ kṛṇvantam asura bhrīṇanti |
mā jyotiṣaḥ pravasathāni ganma vi ṣū mṛdhaḥ śiśratho jīvase naḥ || RV_2,028.07

namaḥ purā te varuṇota nūnam utāparaṁ tuvijāta bravāma |
tve hi kam parvate na śritāny apracyutāni dūḻabha vratāni || RV_2,028.08

para ṛṇā sāvīr adha matkṛtāni māhaṁ rājann anyakṛtena bhojam |
avyuṣṭā in nu bhūyasīr uṣāsa ā no jīvān varuṇa tāsu śādhi || RV_2,028.09

yo me rājan yujyo vā sakhā vā svapne bhayam bhīrave mahyam āha |
steno vā yo dipsati no vṛko vā tvaṁ tasmād varuṇa pāhy asmān || RV_2,028.10

māham maghono varuṇa priyasya bhūridāvna ā vidaṁ śūnam āpeḥ |
mā rāyo rājan suyamād ava sthām bṛhad vadema vidathe suvīrāḥ || RV_2,028.11

dhṛtavratā ādityā iṣirā āre mat karta rahasūr ivāgaḥ |
śṛṇvato vo varuṇa mitra devā bhadrasya vidvām̐ avase huve vaḥ || RV_2,029.01

yūyaṁ devāḥ pramatir yūyam ojo yūyaṁ dveṣāṁsi sanutar yuyota |
abhikṣattāro abhi ca kṣamadhvam adyā ca no mṛḻayatāparaṁ ca || RV_2,029.02

kim ū nu vaḥ kṛṇavāmāpareṇa kiṁ sanena vasava āpyena |
yūyaṁ no mitrāvaruṇādite ca svastim indrāmaruto dadhāta || RV_2,029.03

haye devā yūyam id āpayaḥ stha te mṛḻata nādhamānāya mahyam |
mā vo ratho madhyamavāḻ ṛte bhūn mā yuṣmāvatsv āpiṣu śramiṣma || RV_2,029.04

pra va eko mimaya bhūry āgo yan mā piteva kitavaṁ śaśāsa |
āre pāśā āre aghāni devā mā mādhi putre vim iva grabhīṣṭa || RV_2,029.05

arvāñco adyā bhavatā yajatrā ā vo hārdi bhayamāno vyayeyam |
trādhvaṁ no devā nijuro vṛkasya trādhvaṁ kartād avapado yajatrāḥ || RV_2,029.06

māham maghono varuṇa priyasya bhūridāvna ā vidaṁ śūnam āpeḥ |
mā rāyo rājan suyamād ava sthām bṛhad vadema vidathe suvīrāḥ || RV_2,029.07

ṛtaṁ devāya kṛṇvate savitra indrāyāhighne na ramanta āpaḥ |
ahar-ahar yāty aktur apāṁ kiyāty ā prathamaḥ sarga āsām || RV_2,030.01

yo vṛtrāya sinam atrābhariṣyat pra taṁ janitrī viduṣa uvāca |
patho radantīr anu joṣam asmai dive-dive dhunayo yanty artham || RV_2,030.02

ūrdhvo hy asthād adhy antarikṣe 'dhā vṛtrāya pra vadhaṁ jabhāra |
mihaṁ vasāna upa hīm adudrot tigmāyudho ajayac chatrum indraḥ || RV_2,030.03

bṛhaspate tapuṣāśneva vidhya vṛkadvaraso asurasya vīrān |
yathā jaghantha dhṛṣatā purā cid evā jahi śatrum asmākam indra || RV_2,030.04

ava kṣipa divo aśmānam uccā yena śatrum mandasāno nijūrvāḥ |
tokasya sātau tanayasya bhūrer asmām̐ ardhaṁ kṛṇutād indra gonām || RV_2,030.05

pra hi kratuṁ vṛhatho yaṁ vanutho radhrasya stho yajamānasya codau |
indrāsomā yuvam asmām̐ aviṣṭam asmin bhayasthe kṛṇutam u lokam || RV_2,030.06

na mā taman na śraman nota tandran na vocāma mā sunoteti somam |
yo me pṛṇād yo dadad yo nibodhād yo mā sunvantam upa gobhir āyat || RV_2,030.07

sarasvati tvam asmām̐ aviḍḍhi marutvatī dhṛṣatī jeṣi śatrūn |
tyaṁ cic chardhantaṁ taviṣīyamāṇam indro hanti vṛṣabhaṁ śaṇḍikānām || RV_2,030.08

yo naḥ sanutya uta vā jighatnur abhikhyāya taṁ tigitena vidhya |
bṛhaspata āyudhair jeṣi śatrūn druhe rīṣantam pari dhehi rājan || RV_2,030.09

asmākebhiḥ satvabhiḥ śūra śūrair vīryā kṛdhi yāni te kartvāni |
jyog abhūvann anudhūpitāso hatvī teṣām ā bharā no vasūni || RV_2,030.10

taṁ vaḥ śardham mārutaṁ sumnayur giropa bruve namasā daivyaṁ janam |
yathā rayiṁ sarvavīraṁ naśāmahā apatyasācaṁ śrutyaṁ dive-dive || RV_2,030.11

asmākam mitrāvaruṇāvataṁ ratham ādityai rudrair vasubhiḥ sacābhuvā |
pra yad vayo na paptan vasmanas pari śravasyavo hṛṣīvanto vanarṣadaḥ || RV_2,031.01

adha smā na ud avatā sajoṣaso rathaṁ devāso abhi vikṣu vājayum |
yad āśavaḥ padyābhis titrato rajaḥ pṛthivyāḥ sānau jaṅghananta pāṇibhiḥ || RV_2,031.02

uta sya na indro viśvacarṣaṇir divaḥ śardhena mārutena sukratuḥ |
anu nu sthāty avṛkābhir ūtibhī ratham mahe sanaye vājasātaye || RV_2,031.03

uta sya devo bhuvanasya sakṣaṇis tvaṣṭā gnābhiḥ sajoṣā jūjuvad ratham |
iḻā bhago bṛhaddivota rodasī pūṣā puraṁdhir aśvināv adhā patī || RV_2,031.04

uta tye devī subhage mithūdṛśoṣāsānaktā jagatām apījuvā |
stuṣe yad vām pṛthivi navyasā vacaḥ sthātuś ca vayas trivayā upastire || RV_2,031.05

uta vaḥ śaṁsam uśijām iva śmasy ahir budhnyo3 'ja ekapād uta |
trita ṛbhukṣāḥ savitā cano dadhe 'pāṁ napād āśuhemā dhiyā śami || RV_2,031.06

etā vo vaśmy udyatā yajatrā atakṣann āyavo navyase sam |
śravasyavo vājaṁ cakānāḥ saptir na rathyo aha dhītim aśyāḥ || RV_2,031.07

asya me dyāvāpṛthivī ṛtāyato bhūtam avitrī vacasaḥ siṣāsataḥ |
yayor āyuḥ prataraṁ te idam pura upastute vasūyur vām maho dadhe || RV_2,032.01

mā no guhyā ripa āyor ahan dabhan mā na ābhyo rīradho ducchunābhyaḥ |
mā no vi yauḥ sakhyā viddhi tasya naḥ sumnāyatā manasā tat tvemahe || RV_2,032.02

aheḻatā manasā śruṣṭim ā vaha duhānāṁ dhenum pipyuṣīm asaścatam |
padyābhir āśuṁ vacasā ca vājinaṁ tvāṁ hinomi puruhūta viśvahā || RV_2,032.03

rākām ahaṁ suhavāṁ suṣṭutī huve śṛṇotu naḥ subhagā bodhatu tmanā |
sīvyatv apaḥ sūcyācchidyamānayā dadātu vīraṁ śatadāyam ukthyam || RV_2,032.04

yās te rāke sumatayaḥ supeśaso yābhir dadāsi dāśuṣe vasūni |
tābhir no adya sumanā upāgahi sahasrapoṣaṁ subhage rarāṇā || RV_2,032.05

sinīvāli pṛthuṣṭuke yā devānām asi svasā |
juṣasva havyam āhutam prajāṁ devi didiḍḍhi naḥ || RV_2,032.06

yā subāhuḥ svaṅguriḥ suṣūmā bahusūvarī |
tasyai viśpatnyai haviḥ sinīvālyai juhotana || RV_2,032.07

yā guṅgūr yā sinīvālī yā rākā yā sarasvatī |
indrāṇīm ahva ūtaye varuṇānīṁ svastaye || RV_2,032.08

ā te pitar marutāṁ sumnam etu mā naḥ sūryasya saṁdṛśo yuyothāḥ |
abhi no vīro arvati kṣameta pra jāyemahi rudra prajābhiḥ || RV_2,033.01

tvādattebhī rudra śaṁtamebhiḥ śataṁ himā aśīya bheṣajebhiḥ |
vy a1smad dveṣo vitaraṁ vy aṁho vy amīvāś cātayasvā viṣūcīḥ || RV_2,033.02

śreṣṭho jātasya rudra śriyāsi tavastamas tavasāṁ vajrabāho |
parṣi ṇaḥ pāram aṁhasaḥ svasti viśvā abhītī rapaso yuyodhi || RV_2,033.03

mā tvā rudra cukrudhāmā namobhir mā duṣṭutī vṛṣabha mā sahūtī |
un no vīrām̐ arpaya bheṣajebhir bhiṣaktamaṁ tvā bhiṣajāṁ śṛṇomi || RV_2,033.04

havīmabhir havate yo havirbhir ava stomebhī rudraṁ diṣīya |
ṛdūdaraḥ suhavo mā no asyai babhruḥ suśipro rīradhan manāyai || RV_2,033.05

un mā mamanda vṛṣabho marutvān tvakṣīyasā vayasā nādhamānam |
ghṛṇīva cchāyām arapā aśīyā vivāseyaṁ rudrasya sumnam || RV_2,033.06

kva1 sya te rudra mṛḻayākur hasto yo asti bheṣajo jalāṣaḥ |
apabhartā rapaso daivyasyābhī nu mā vṛṣabha cakṣamīthāḥ || RV_2,033.07

pra babhrave vṛṣabhāya śvitīce maho mahīṁ suṣṭutim īrayāmi |
namasyā kalmalīkinaṁ namobhir gṛṇīmasi tveṣaṁ rudrasya nāma || RV_2,033.08

sthirebhir aṅgaiḥ pururūpa ugro babhruḥ śukrebhiḥ pipiśe hiraṇyaiḥ |
īśānād asya bhuvanasya bhūrer na vā u yoṣad rudrād asuryam || RV_2,033.09

arhan bibharṣi sāyakāni dhanvārhan niṣkaṁ yajataṁ viśvarūpam |
arhann idaṁ dayase viśvam abhvaṁ na vā ojīyo rudra tvad asti || RV_2,033.10

stuhi śrutaṁ gartasadaṁ yuvānam mṛgaṁ na bhīmam upahatnum ugram |
mṛḻā jaritre rudra stavāno 'nyaṁ te asman ni vapantu senāḥ || RV_2,033.11

kumāraś cit pitaraṁ vandamānam prati nānāma rudropayantam |
bhūrer dātāraṁ satpatiṁ gṛṇīṣe stutas tvam bheṣajā rāsy asme || RV_2,033.12

yā vo bheṣajā marutaḥ śucīni yā śaṁtamā vṛṣaṇo yā mayobhu |
yāni manur avṛṇītā pitā nas tā śaṁ ca yoś ca rudrasya vaśmi || RV_2,033.13

pari ṇo hetī rudrasya vṛjyāḥ pari tveṣasya durmatir mahī gāt |
ava sthirā maghavadbhyas tanuṣva mīḍhvas tokāya tanayāya mṛḻa || RV_2,033.14

evā babhro vṛṣabha cekitāna yathā deva na hṛṇīṣe na haṁsi |
havanaśrun no rudreha bodhi bṛhad vadema vidathe suvīrāḥ || RV_2,033.15

dhārāvarā maruto dhṛṣṇvojaso mṛgā na bhīmās taviṣībhir arcinaḥ |
agnayo na śuśucānā ṛjīṣiṇo bhṛmiṁ dhamanto apa gā avṛṇvata || RV_2,034.01

dyāvo na stṛbhiś citayanta khādino vy a1bhriyā na dyutayanta vṛṣṭayaḥ |
rudro yad vo maruto rukmavakṣaso vṛṣājani pṛśnyāḥ śukra ūdhani || RV_2,034.02

ukṣante aśvām̐ atyām̐ ivājiṣu nadasya karṇais turayanta āśubhiḥ |
hiraṇyaśiprā maruto davidhvataḥ pṛkṣaṁ yātha pṛṣatībhiḥ samanyavaḥ || RV_2,034.03

pṛkṣe tā viśvā bhuvanā vavakṣire mitrāya vā sadam ā jīradānavaḥ |
pṛṣadaśvāso anavabhrarādhasa ṛjipyāso na vayuneṣu dhūrṣadaḥ || RV_2,034.04

indhanvabhir dhenubhī rapśadūdhabhir adhvasmabhiḥ pathibhir bhrājadṛṣṭayaḥ |
ā haṁsāso na svasarāṇi gantana madhor madāya marutaḥ samanyavaḥ || RV_2,034.05

ā no brahmāṇi marutaḥ samanyavo narāṁ na śaṁsaḥ savanāni gantana |
aśvām iva pipyata dhenum ūdhani kartā dhiyaṁ jaritre vājapeśasam || RV_2,034.06

taṁ no dāta maruto vājinaṁ ratha āpānam brahma citayad dive-dive |
iṣaṁ stotṛbhyo vṛjaneṣu kārave sanim medhām ariṣṭaṁ duṣṭaraṁ sahaḥ || RV_2,034.07

yad yuñjate maruto rukmavakṣaso 'śvān ratheṣu bhaga ā sudānavaḥ |
dhenur na śiśve svasareṣu pinvate janāya rātahaviṣe mahīm iṣam || RV_2,034.08

yo no maruto vṛkatāti martyo ripur dadhe vasavo rakṣatā riṣaḥ |
vartayata tapuṣā cakriyābhi tam ava rudrā aśaso hantanā vadhaḥ || RV_2,034.09

citraṁ tad vo maruto yāma cekite pṛśnyā yad ūdhar apy āpayo duhuḥ |
yad vā nide navamānasya rudriyās tritaṁ jarāya juratām adābhyāḥ || RV_2,034.10

tān vo maho maruta evayāvno viṣṇor eṣasya prabhṛthe havāmahe |
hiraṇyavarṇān kakuhān yatasruco brahmaṇyantaḥ śaṁsyaṁ rādha īmahe || RV_2,034.11

te daśagvāḥ prathamā yajñam ūhire te no hinvantūṣaso vyuṣṭiṣu |
uṣā na rāmīr aruṇair aporṇute maho jyotiṣā śucatā goarṇasā || RV_2,034.12

te kṣoṇībhir aruṇebhir nāñjibhī rudrā ṛtasya sadaneṣu vāvṛdhuḥ |
nimeghamānā atyena pājasā suścandraṁ varṇaṁ dadhire supeśasam || RV_2,034.13

tām̐ iyāno mahi varūtham ūtaya upa ghed enā namasā gṛṇīmasi |
trito na yān pañca hotṝn abhiṣṭaya āvavartad avarāñ cakriyāvase || RV_2,034.14

yayā radhram pārayathāty aṁho yayā nido muñcatha vanditāram |
arvācī sā maruto yā va ūtir o ṣu vāśreva sumatir jigātu || RV_2,034.15

upem asṛkṣi vājayur vacasyāṁ cano dadhīta nādyo giro me |
apāṁ napād āśuhemā kuvit sa supeśasas karati joṣiṣad dhi || RV_2,035.01

imaṁ sv asmai hṛda ā sutaṣṭam mantraṁ vocema kuvid asya vedat |
apāṁ napād asuryasya mahnā viśvāny aryo bhuvanā jajāna || RV_2,035.02

sam anyā yanty upa yanty anyāḥ samānam ūrvaṁ nadyaḥ pṛṇanti |
tam ū śuciṁ śucayo dīdivāṁsam apāṁ napātam pari tasthur āpaḥ || RV_2,035.03

tam asmerā yuvatayo yuvānam marmṛjyamānāḥ pari yanty āpaḥ |
sa śukrebhiḥ śikvabhī revad asme dīdāyānidhmo ghṛtanirṇig apsu || RV_2,035.04

asmai tisro avyathyāya nārīr devāya devīr didhiṣanty annam |
kṛtā ivopa hi prasarsre apsu sa pīyūṣaṁ dhayati pūrvasūnām || RV_2,035.05

aśvasyātra janimāsya ca svar druho riṣaḥ sampṛcaḥ pāhi sūrīn |
āmāsu pūrṣu paro apramṛṣyaṁ nārātayo vi naśan nānṛtāni || RV_2,035.06

sva ā dame sudughā yasya dhenuḥ svadhām pīpāya subhv annam atti |
so apāṁ napād ūrjayann apsv a1ntar vasudeyāya vidhate vi bhāti || RV_2,035.07

yo apsv ā śucinā daivyena ṛtāvājasra urviyā vibhāti |
vayā id anyā bhuvanāny asya pra jāyante vīrudhaś ca prajābhiḥ || RV_2,035.08

apāṁ napād ā hy asthād upasthaṁ jihmānām ūrdhvo vidyutaṁ vasānaḥ |
tasya jyeṣṭham mahimānaṁ vahantīr hiraṇyavarṇāḥ pari yanti yahvīḥ || RV_2,035.09

hiraṇyarūpaḥ sa hiraṇyasaṁdṛg apāṁ napāt sed u hiraṇyavarṇaḥ |
hiraṇyayāt pari yoner niṣadyā hiraṇyadā dadaty annam asmai || RV_2,035.10

tad asyānīkam uta cāru nāmāpīcyaṁ vardhate naptur apām |
yam indhate yuvatayaḥ sam itthā hiraṇyavarṇaṁ ghṛtam annam asya || RV_2,035.11

asmai bahūnām avamāya sakhye yajñair vidhema namasā havirbhiḥ |
saṁ sānu mārjmi didhiṣāmi bilmair dadhāmy annaiḥ pari vanda ṛgbhiḥ || RV_2,035.12

sa īṁ vṛṣājanayat tāsu garbhaṁ sa īṁ śiśur dhayati taṁ rihanti |
so apāṁ napād anabhimlātavarṇo 'nyasyeveha tanvā viveṣa || RV_2,035.13

asmin pade parame tasthivāṁsam adhvasmabhir viśvahā dīdivāṁsam |
āpo naptre ghṛtam annaṁ vahantīḥ svayam atkaiḥ pari dīyanti yahvīḥ || RV_2,035.14

ayāṁsam agne sukṣitiṁ janāyāyāṁsam u maghavadbhyaḥ suvṛktim |
viśvaṁ tad bhadraṁ yad avanti devā bṛhad vadema vidathe suvīrāḥ || RV_2,035.15

tubhyaṁ hinvāno vasiṣṭa gā apo 'dhukṣan sīm avibhir adribhir naraḥ |
pibendra svāhā prahutaṁ vaṣaṭkṛtaṁ hotrād ā somam prathamo ya īśiṣe || RV_2,036.01

yajñaiḥ sammiślāḥ pṛṣatībhir ṛṣṭibhir yāmañ chubhrāso añjiṣu priyā uta |
āsadyā barhir bharatasya sūnavaḥ potrād ā somam pibatā divo naraḥ || RV_2,036.02

ameva naḥ suhavā ā hi gantana ni barhiṣi sadatanā raṇiṣṭana |
athā mandasva jujuṣāṇo andhasas tvaṣṭar devebhir janibhiḥ sumadgaṇaḥ || RV_2,036.03

ā vakṣi devām̐ iha vipra yakṣi cośan hotar ni ṣadā yoniṣu triṣu |
prati vīhi prasthitaṁ somyam madhu pibāgnīdhrāt tava bhāgasya tṛpṇuhi || RV_2,036.04

eṣa sya te tanvo nṛmṇavardhanaḥ saha ojaḥ pradivi bāhvor hitaḥ |
tubhyaṁ suto maghavan tubhyam ābhṛtas tvam asya brāhmaṇād ā tṛpat piba || RV_2,036.05

juṣethāṁ yajñam bodhataṁ havasya me satto hotā nividaḥ pūrvyā anu |
acchā rājānā nama ety āvṛtam praśāstrād ā pibataṁ somyam madhu || RV_2,036.06

mandasva hotrād anu joṣam andhaso 'dhvaryavaḥ sa pūrṇāṁ vaṣṭy āsicam |
tasmā etam bharata tadvaśo dadir hotrāt somaṁ draviṇodaḥ piba ṛtubhiḥ || RV_2,037.01

yam u pūrvam ahuve tam idaṁ huve sed u havyo dadir yo nāma patyate |
adhvaryubhiḥ prasthitaṁ somyam madhu potrāt somaṁ draviṇodaḥ piba ṛtubhiḥ || RV_2,037.02

medyantu te vahnayo yebhir īyase 'riṣaṇyan vīḻayasvā vanaspate |
āyūyā dhṛṣṇo abhigūryā tvaṁ neṣṭrāt somaṁ draviṇodaḥ piba ṛtubhiḥ || RV_2,037.03

apād dhotrād uta potrād amattota neṣṭrād ajuṣata prayo hitam |
turīyam pātram amṛktam amartyaṁ draviṇodāḥ pibatu drāviṇodasaḥ || RV_2,037.04

arvāñcam adya yayyaṁ nṛvāhaṇaṁ rathaṁ yuñjāthām iha vāṁ vimocanam |
pṛṅktaṁ havīṁṣi madhunā hi kaṁ gatam athā somam pibataṁ vājinīvasū || RV_2,037.05

joṣy agne samidhaṁ joṣy āhutiṁ joṣi brahma janyaṁ joṣi suṣṭutim |
viśvebhir viśvām̐ ṛtunā vaso maha uśan devām̐ uśataḥ pāyayā haviḥ || RV_2,037.06

ud u ṣya devaḥ savitā savāya śaśvattamaṁ tadapā vahnir asthāt |
nūnaṁ devebhyo vi hi dhāti ratnam athābhajad vītihotraṁ svastau || RV_2,038.01

viśvasya hi śruṣṭaye deva ūrdhvaḥ pra bāhavā pṛthupāṇiḥ sisarti |
āpaś cid asya vrata ā nimṛgrā ayaṁ cid vāto ramate parijman || RV_2,038.02

āśubhiś cid yān vi mucāti nūnam arīramad atamānaṁ cid etoḥ |
ahyarṣūṇāṁ cin ny ayām̐ aviṣyām anu vrataṁ savitur moky āgāt || RV_2,038.03

punaḥ sam avyad vitataṁ vayantī madhyā kartor ny adhāc chakma dhīraḥ |
ut saṁhāyāsthād vy ṛ1tūm̐r adardhar aramatiḥ savitā deva āgāt || RV_2,038.04

nānaukāṁsi duryo viśvam āyur vi tiṣṭhate prabhavaḥ śoko agneḥ |
jyeṣṭham mātā sūnave bhāgam ādhād anv asya ketam iṣitaṁ savitrā || RV_2,038.05

samāvavarti viṣṭhito jigīṣur viśveṣāṁ kāmaś caratām amābhūt |
śaśvām̐ apo vikṛtaṁ hitvy āgād anu vrataṁ savitur daivyasya || RV_2,038.06

tvayā hitam apyam apsu bhāgaṁ dhanvānv ā mṛgayaso vi tasthuḥ |
vanāni vibhyo nakir asya tāni vratā devasya savitur minanti || RV_2,038.07

yādrādhya1ṁ varuṇo yonim apyam aniśitaṁ nimiṣi jarbhurāṇaḥ |
viśvo mārtāṇḍo vrajam ā paśur gāt sthaśo janmāni savitā vy ākaḥ || RV_2,038.08

na yasyendro varuṇo na mitro vratam aryamā na minanti rudraḥ |
nārātayas tam idaṁ svasti huve devaṁ savitāraṁ namobhiḥ || RV_2,038.09

bhagaṁ dhiyaṁ vājayantaḥ puraṁdhiṁ narāśaṁso gnāspatir no avyāḥ |
āye vāmasya saṁgathe rayīṇām priyā devasya savituḥ syāma || RV_2,038.10

asmabhyaṁ tad divo adbhyaḥ pṛthivyās tvayā dattaṁ kāmyaṁ rādha ā gāt |
śaṁ yat stotṛbhya āpaye bhavāty uruśaṁsāya savitar jaritre || RV_2,038.11

grāvāṇeva tad id arthaṁ jarethe gṛdhreva vṛkṣaṁ nidhimantam accha |
brahmāṇeva vidatha ukthaśāsā dūteva havyā janyā purutrā || RV_2,039.01

prātaryāvāṇā rathyeva vīrājeva yamā varam ā sacethe |
mene iva tanvā3 śumbhamāne dampatīva kratuvidā janeṣu || RV_2,039.02

śṛṅgeva naḥ prathamā gantam arvāk chaphāv iva jarbhurāṇā tarobhiḥ |
cakravākeva prati vastor usrārvāñcā yātaṁ rathyeva śakrā || RV_2,039.03

nāveva naḥ pārayataṁ yugeva nabhyeva na upadhīva pradhīva |
śvāneva no ariṣaṇyā tanūnāṁ khṛgaleva visrasaḥ pātam asmān || RV_2,039.04

vātevājuryā nadyeva rītir akṣī iva cakṣuṣā yātam arvāk |
hastāv iva tanve3 śambhaviṣṭhā pādeva no nayataṁ vasyo accha || RV_2,039.05

oṣṭhāv iva madhv āsne vadantā stanāv iva pipyataṁ jīvase naḥ |
nāseva nas tanvo rakṣitārā karṇāv iva suśrutā bhūtam asme || RV_2,039.06

hasteva śaktim abhi saṁdadī naḥ kṣāmeva naḥ sam ajataṁ rajāṁsi |
imā giro aśvinā yuṣmayantīḥ kṣṇotreṇeva svadhitiṁ saṁ śiśītam || RV_2,039.07

etāni vām aśvinā vardhanāni brahma stomaṁ gṛtsamadāso akran |
tāni narā jujuṣāṇopa yātam bṛhad vadema vidathe suvīrāḥ || RV_2,039.08

somāpūṣaṇā jananā rayīṇāṁ jananā divo jananā pṛthivyāḥ |
jātau viśvasya bhuvanasya gopau devā akṛṇvann amṛtasya nābhim || RV_2,040.01

imau devau jāyamānau juṣantemau tamāṁsi gūhatām ajuṣṭā |
ābhyām indraḥ pakvam āmāsv antaḥ somāpūṣabhyāṁ janad usriyāsu || RV_2,040.02

somāpūṣaṇā rajaso vimānaṁ saptacakraṁ ratham aviśvaminvam |
viṣūvṛtam manasā yujyamānaṁ taṁ jinvatho vṛṣaṇā pañcaraśmim || RV_2,040.03

divy a1nyaḥ sadanaṁ cakra uccā pṛthivyām anyo adhy antarikṣe |
tāv asmabhyam puruvāram purukṣuṁ rāyas poṣaṁ vi ṣyatāṁ nābhim asme || RV_2,040.04

viśvāny anyo bhuvanā jajāna viśvam anyo abhicakṣāṇa eti |
somāpūṣaṇāv avataṁ dhiyam me yuvābhyāṁ viśvāḥ pṛtanā jayema || RV_2,040.05

dhiyam pūṣā jinvatu viśvaminvo rayiṁ somo rayipatir dadhātu |
avatu devy aditir anarvā bṛhad vadema vidathe suvīrāḥ || RV_2,040.06

vāyo ye te sahasriṇo rathāsas tebhir ā gahi |
niyutvān somapītaye || RV_2,041.01

niyutvān vāyav ā gahy ayaṁ śukro ayāmi te |
gantāsi sunvato gṛham || RV_2,041.02

śukrasyādya gavāśira indravāyū niyutvataḥ |
ā yātam pibataṁ narā || RV_2,041.03

ayaṁ vām mitrāvaruṇā sutaḥ soma ṛtāvṛdhā |
mamed iha śrutaṁ havam || RV_2,041.04

rājānāv anabhidruhā dhruve sadasy uttame |
sahasrasthūṇa āsāte || RV_2,041.05

tā samrājā ghṛtāsutī ādityā dānunas patī |
sacete anavahvaram || RV_2,041.06

gomad ū ṣu nāsatyāśvāvad yātam aśvinā |
vartī rudrā nṛpāyyam || RV_2,041.07

na yat paro nāntara ādadharṣad vṛṣaṇvasū |
duḥśaṁso martyo ripuḥ || RV_2,041.08

tā na ā voḻham aśvinā rayim piśaṅgasaṁdṛśam |
dhiṣṇyā varivovidam || RV_2,041.09

indro aṅga mahad bhayam abhī ṣad apa cucyavat |
sa hi sthiro vicarṣaṇiḥ || RV_2,041.10

indraś ca mṛḻayāti no na naḥ paścād aghaṁ naśat |
bhadram bhavāti naḥ puraḥ || RV_2,041.11

indra āśābhyas pari sarvābhyo abhayaṁ karat |
jetā śatrūn vicarṣaṇiḥ || RV_2,041.12

viśve devāsa ā gata śṛṇutā ma imaṁ havam |
edam barhir ni ṣīdata || RV_2,041.13

tīvro vo madhumām̐ ayaṁ śunahotreṣu matsaraḥ |
etam pibata kāmyam || RV_2,041.14

indrajyeṣṭhā marudgaṇā devāsaḥ pūṣarātayaḥ |
viśve mama śrutā havam || RV_2,041.15

ambitame nadītame devitame sarasvati |
apraśastā iva smasi praśastim amba nas kṛdhi || RV_2,041.16

tve viśvā sarasvati śritāyūṁṣi devyām |
śunahotreṣu matsva prajāṁ devi didiḍḍhi naḥ || RV_2,041.17

imā brahma sarasvati juṣasva vājinīvati |
yā te manma gṛtsamadā ṛtāvari priyā deveṣu juhvati || RV_2,041.18

pretāṁ yajñasya śambhuvā yuvām id ā vṛṇīmahe |
agniṁ ca havyavāhanam || RV_2,041.19

dyāvā naḥ pṛthivī imaṁ sidhram adya divispṛśam |
yajñaṁ deveṣu yacchatām || RV_2,041.20

ā vām upastham adruhā devāḥ sīdantu yajñiyāḥ |
ihādya somapītaye || RV_2,041.21

kanikradaj januṣam prabruvāṇa iyarti vācam ariteva nāvam |
sumaṅgalaś ca śakune bhavāsi mā tvā kā cid abhibhā viśvyā vidat || RV_2,042.01

mā tvā śyena ud vadhīn mā suparṇo mā tvā vidad iṣumān vīro astā |
pitryām anu pradiśaṁ kanikradat sumaṅgalo bhadravādī vadeha || RV_2,042.02

ava kranda dakṣiṇato gṛhāṇāṁ sumaṅgalo bhadravādī śakunte |
mā naḥ stena īśata māghaśaṁso bṛhad vadema vidathe suvīrāḥ || RV_2,042.03

pradakṣiṇid abhi gṛṇanti kāravo vayo vadanta ṛtuthā śakuntayaḥ |
ubhe vācau vadati sāmagā iva gāyatraṁ ca traiṣṭubhaṁ cānu rājati || RV_2,043.01

udgāteva śakune sāma gāyasi brahmaputra iva savaneṣu śaṁsasi |
vṛṣeva vājī śiśumatīr apītyā sarvato naḥ śakune bhadram ā vada viśvato naḥ śakune puṇyam ā vada || RV_2,043.02

āvadam̐s tvaṁ śakune bhadram ā vada tūṣṇīm āsīnaḥ sumatiṁ cikiddhi naḥ |
yad utpatan vadasi karkarir yathā bṛhad vadema vidathe suvīrāḥ || RV_2,043.03

maṇḍala 3

somasya mā tavasaṁ vakṣy agne vahniṁ cakartha vidathe yajadhyai |
devām̐ acchā dīdyad yuñje adriṁ śamāye agne tanvaṁ juṣasva || RV_3,001.01

prāñcaṁ yajñaṁ cakṛma vardhatāṁ gīḥ samidbhir agniṁ namasā duvasyan |
divaḥ śaśāsur vidathā kavīnāṁ gṛtsāya cit tavase gātum īṣuḥ || RV_3,001.02

mayo dadhe medhiraḥ pūtadakṣo divaḥ subandhur januṣā pṛthivyāḥ |
avindann u darśatam apsv a1ntar devāso agnim apasi svasṝṇām || RV_3,001.03

avardhayan subhagaṁ sapta yahvīḥ śvetaṁ jajñānam aruṣam mahitvā |
śiśuṁ na jātam abhy ārur aśvā devāso agniṁ janiman vapuṣyan || RV_3,001.04

śukrebhir aṅgai raja ātatanvān kratum punānaḥ kavibhiḥ pavitraiḥ |
śocir vasānaḥ pary āyur apāṁ śriyo mimīte bṛhatīr anūnāḥ || RV_3,001.05

vavrājā sīm anadatīr adabdhā divo yahvīr avasānā anagnāḥ |
sanā atra yuvatayaḥ sayonīr ekaṁ garbhaṁ dadhire sapta vāṇīḥ || RV_3,001.06

stīrṇā asya saṁhato viśvarūpā ghṛtasya yonau sravathe madhūnām |
asthur atra dhenavaḥ pinvamānā mahī dasmasya mātarā samīcī || RV_3,001.07

babhrāṇaḥ sūno sahaso vy adyaud dadhānaḥ śukrā rabhasā vapūṁṣi |
ścotanti dhārā madhuno ghṛtasya vṛṣā yatra vāvṛdhe kāvyena || RV_3,001.08

pituś cid ūdhar januṣā viveda vy asya dhārā asṛjad vi dhenāḥ |
guhā carantaṁ sakhibhiḥ śivebhir divo yahvībhir na guhā babhūva || RV_3,001.09

pituś ca garbhaṁ janituś ca babhre pūrvīr eko adhayat pīpyānāḥ |
vṛṣṇe sapatnī śucaye sabandhū ubhe asmai manuṣye3 ni pāhi || RV_3,001.10

urau mahām̐ anibādhe vavardhāpo agniṁ yaśasaḥ saṁ hi pūrvīḥ |
ṛtasya yonāv aśayad damūnā jāmīnām agnir apasi svasṝṇām || RV_3,001.11

akro na babhriḥ samithe mahīnāṁ didṛkṣeyaḥ sūnave bhāṛjīkaḥ |
ud usriyā janitā yo jajānāpāṁ garbho nṛtamo yahvo agniḥ || RV_3,001.12

apāṁ garbhaṁ darśatam oṣadhīnāṁ vanā jajāna subhagā virūpam |
devāsaś cin manasā saṁ hi jagmuḥ paniṣṭhaṁ jātaṁ tavasaṁ duvasyan || RV_3,001.13

bṛhanta id bhānavo bhāṛjīkam agniṁ sacanta vidyuto na śukrāḥ |
guheva vṛddhaṁ sadasi sve antar apāra ūrve amṛtaṁ duhānāḥ || RV_3,001.14

īḻe ca tvā yajamāno havirbhir īḻe sakhitvaṁ sumatiṁ nikāmaḥ |
devair avo mimīhi saṁ jaritre rakṣā ca no damyebhir anīkaiḥ || RV_3,001.15

upakṣetāras tava supraṇīte 'gne viśvāni dhanyā dadhānāḥ |
suretasā śravasā tuñjamānā abhi ṣyāma pṛtanāyūm̐r adevān || RV_3,001.16

ā devānām abhavaḥ ketur agne mandro viśvāni kāvyāni vidvān |
prati martām̐ avāsayo damūnā anu devān rathiro yāsi sādhan || RV_3,001.17

ni duroṇe amṛto martyānāṁ rājā sasāda vidathāni sādhan |
ghṛtapratīka urviyā vy adyaud agnir viśvāni kāvyāni vidvān || RV_3,001.18

ā no gahi sakhyebhiḥ śivebhir mahān mahībhir ūtibhiḥ saraṇyan |
asme rayim bahulaṁ saṁtarutraṁ suvācam bhāgaṁ yaśasaṁ kṛdhī naḥ || RV_3,001.19

etā te agne janimā sanāni pra pūrvyāya nūtanāni vocam |
mahānti vṛṣṇe savanā kṛtemā janmañ-janman nihito jātavedāḥ || RV_3,001.20

janmañ-janman nihito jātavedā viśvāmitrebhir idhyate ajasraḥ |
tasya vayaṁ sumatau yajñiyasyāpi bhadre saumanase syāma || RV_3,001.21

imaṁ yajñaṁ sahasāvan tvaṁ no devatrā dhehi sukrato rarāṇaḥ |
pra yaṁsi hotar bṛhatīr iṣo no 'gne mahi draviṇam ā yajasva || RV_3,001.22

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,001.23

vaiśvānarāya dhiṣaṇām ṛtāvṛdhe ghṛtaṁ na pūtam agnaye janāmasi |
dvitā hotāram manuṣaś ca vāghato dhiyā rathaṁ na kuliśaḥ sam ṛṇvati || RV_3,002.01

sa rocayaj januṣā rodasī ubhe sa mātror abhavat putra īḍyaḥ |
havyavāḻ agnir ajaraś canohito dūḻabho viśām atithir vibhāvasuḥ || RV_3,002.02

kratvā dakṣasya taruṣo vidharmaṇi devāso agniṁ janayanta cittibhiḥ |
rurucānam bhānunā jyotiṣā mahām atyaṁ na vājaṁ saniṣyann upa bruve || RV_3,002.03

ā mandrasya saniṣyanto vareṇyaṁ vṛṇīmahe ahrayaṁ vājam ṛgmiyam |
rātim bhṛgūṇām uśijaṁ kavikratum agniṁ rājantaṁ divyena śociṣā || RV_3,002.04

agniṁ sumnāya dadhire puro janā vājaśravasam iha vṛktabarhiṣaḥ |
yatasrucaḥ surucaṁ viśvadevyaṁ rudraṁ yajñānāṁ sādhadiṣṭim apasām || RV_3,002.05

pāvakaśoce tava hi kṣayam pari hotar yajñeṣu vṛktabarhiṣo naraḥ |
agne duva icchamānāsa āpyam upāsate draviṇaṁ dhehi tebhyaḥ || RV_3,002.06

ā rodasī apṛṇad ā svar mahaj jātaṁ yad enam apaso adhārayan |
so adhvarāya pari ṇīyate kavir atyo na vājasātaye canohitaḥ || RV_3,002.07

namasyata havyadātiṁ svadhvaraṁ duvasyata damyaṁ jātavedasam |
rathīr ṛtasya bṛhato vicarṣaṇir agnir devānām abhavat purohitaḥ || RV_3,002.08

tisro yahvasya samidhaḥ parijmano 'gner apunann uśijo amṛtyavaḥ |
tāsām ekām adadhur martye bhujam u lokam u dve upa jāmim īyatuḥ || RV_3,002.09

viśāṁ kaviṁ viśpatim mānuṣīr iṣaḥ saṁ sīm akṛṇvan svadhitiṁ na tejase |
sa udvato nivato yāti veviṣat sa garbham eṣu bhuvaneṣu dīdharat || RV_3,002.10

sa jinvate jaṭhareṣu prajajñivān vṛṣā citreṣu nānadan na siṁhaḥ |
vaiśvānaraḥ pṛthupājā amartyo vasu ratnā dayamāno vi dāśuṣe || RV_3,002.11

vaiśvānaraḥ pratnathā nākam āruhad divas pṛṣṭham bhandamānaḥ sumanmabhiḥ |
sa pūrvavaj janayañ jantave dhanaṁ samānam ajmam pary eti jāgṛviḥ || RV_3,002.12

ṛtāvānaṁ yajñiyaṁ vipram ukthya1m ā yaṁ dadhe mātariśvā divi kṣayam |
taṁ citrayāmaṁ harikeśam īmahe sudītim agniṁ suvitāya navyase || RV_3,002.13

śuciṁ na yāmann iṣiraṁ svardṛśaṁ ketuṁ divo rocanasthām uṣarbudham |
agnim mūrdhānaṁ divo apratiṣkutaṁ tam īmahe namasā vājinam bṛhat || RV_3,002.14

mandraṁ hotāraṁ śucim advayāvinaṁ damūnasam ukthyaṁ viśvacarṣaṇim |
rathaṁ na citraṁ vapuṣāya darśatam manurhitaṁ sadam id rāya īmahe || RV_3,002.15

vaiśvānarāya pṛthupājase vipo ratnā vidhanta dharuṇeṣu gātave |
agnir hi devām̐ amṛto duvasyaty athā dharmāṇi sanatā na dūduṣat || RV_3,003.01

antar dūto rodasī dasma īyate hotā niṣatto manuṣaḥ purohitaḥ |
kṣayam bṛhantam pari bhūṣati dyubhir devebhir agnir iṣito dhiyāvasuḥ || RV_3,003.02

ketuṁ yajñānāṁ vidathasya sādhanaṁ viprāso agnim mahayanta cittibhiḥ |
apāṁsi yasminn adhi saṁdadhur giras tasmin sumnāni yajamāna ā cake || RV_3,003.03

pitā yajñānām asuro vipaścitāṁ vimānam agnir vayunaṁ ca vāghatām |
ā viveśa rodasī bhūrivarpasā purupriyo bhandate dhāmabhiḥ kaviḥ || RV_3,003.04

candram agniṁ candrarathaṁ harivrataṁ vaiśvānaram apsuṣadaṁ svarvidam |
vigāhaṁ tūrṇiṁ taviṣībhir āvṛtam bhūrṇiṁ devāsa iha suśriyaṁ dadhuḥ || RV_3,003.05

agnir devebhir manuṣaś ca jantubhis tanvāno yajñam purupeśasaṁ dhiyā |
rathīr antar īyate sādhadiṣṭibhir jīro damūnā abhiśasticātanaḥ || RV_3,003.06

agne jarasva svapatya āyuny ūrjā pinvasva sam iṣo didīhi naḥ |
vayāṁsi jinva bṛhataś ca jāgṛva uśig devānām asi sukratur vipām || RV_3,003.07

viśpatiṁ yahvam atithiṁ naraḥ sadā yantāraṁ dhīnām uśijaṁ ca vāghatām |
adhvarāṇāṁ cetanaṁ jātavedasam pra śaṁsanti namasā jūtibhir vṛdhe || RV_3,003.08

vibhāvā devaḥ suraṇaḥ pari kṣitīr agnir babhūva śavasā sumadrathaḥ |
tasya vratāni bhūripoṣiṇo vayam upa bhūṣema dama ā suvṛktibhiḥ || RV_3,003.09

vaiśvānara tava dhāmāny ā cake yebhiḥ svarvid abhavo vicakṣaṇa |
jāta āpṛṇo bhuvanāni rodasī agne tā viśvā paribhūr asi tmanā || RV_3,003.10

vaiśvānarasya daṁsanābhyo bṛhad ariṇād ekaḥ svapasyayā kaviḥ |
ubhā pitarā mahayann ajāyatāgnir dyāvāpṛthivī bhūriretasā || RV_3,003.11

samit-samit sumanā bodhy asme śucā-śucā sumatiṁ rāsi vasvaḥ |
ā deva devān yajathāya vakṣi sakhā sakhīn sumanā yakṣy agne || RV_3,004.01

yaṁ devāsas trir ahann āyajante dive-dive varuṇo mitro agniḥ |
semaṁ yajñam madhumantaṁ kṛdhī nas tanūnapād ghṛtayoniṁ vidhantam || RV_3,004.02

pra dīdhitir viśvavārā jigāti hotāram iḻaḥ prathamaṁ yajadhyai |
acchā namobhir vṛṣabhaṁ vandadhyai sa devān yakṣad iṣito yajīyān || RV_3,004.03

ūrdhvo vāṁ gātur adhvare akāry ūrdhvā śocīṁṣi prasthitā rajāṁsi |
divo vā nābhā ny asādi hotā stṛṇīmahi devavyacā vi barhiḥ || RV_3,004.04

sapta hotrāṇi manasā vṛṇānā invanto viśvam prati yann ṛtena |
nṛpeśaso vidatheṣu pra jātā abhī3maṁ yajñaṁ vi caranta pūrvīḥ || RV_3,004.05

ā bhandamāne uṣasā upāke uta smayete tanvā3 virūpe |
yathā no mitro varuṇo jujoṣad indro marutvām̐ uta vā mahobhiḥ || RV_3,004.06

daivyā hotārā prathamā ny ṛñje sapta pṛkṣāsaḥ svadhayā madanti |
ṛtaṁ śaṁsanta ṛtam it ta āhur anu vrataṁ vratapā dīdhyānāḥ || RV_3,004.07

ā bhāratī bhāratībhiḥ sajoṣā iḻā devair manuṣyebhir agniḥ |
sarasvatī sārasvatebhir arvāk tisro devīr barhir edaṁ sadantu || RV_3,004.08

tan nas turīpam adha poṣayitnu deva tvaṣṭar vi rarāṇaḥ syasva |
yato vīraḥ karmaṇyaḥ sudakṣo yuktagrāvā jāyate devakāmaḥ || RV_3,004.09

vanaspate 'va sṛjopa devān agnir haviḥ śamitā sūdayāti |
sed u hotā satyataro yajāti yathā devānāṁ janimāni veda || RV_3,004.10

ā yāhy agne samidhāno arvāṅ indreṇa devaiḥ sarathaṁ turebhiḥ |
barhir na āstām aditiḥ suputrā svāhā devā amṛtā mādayantām || RV_3,004.11

praty agnir uṣasaś cekitāno 'bodhi vipraḥ padavīḥ kavīnām |
pṛthupājā devayadbhiḥ samiddho 'pa dvārā tamaso vahnir āvaḥ || RV_3,005.01

pred v agnir vāvṛdhe stomebhir gīrbhiḥ stotṝṇāṁ namasya ukthaiḥ |
pūrvīr ṛtasya saṁdṛśaś cakānaḥ saṁ dūto adyaud uṣaso viroke || RV_3,005.02

adhāyy agnir mānuṣīṣu vikṣv a1pāṁ garbho mitra ṛtena sādhan |
ā haryato yajataḥ sānv asthād abhūd u vipro havyo matīnām || RV_3,005.03

mitro agnir bhavati yat samiddho mitro hotā varuṇo jātavedāḥ |
mitro adhvaryur iṣiro damūnā mitraḥ sindhūnām uta parvatānām || RV_3,005.04

pāti priyaṁ ripo agram padaṁ veḥ pāti yahvaś caraṇaṁ sūryasya |
pāti nābhā saptaśīrṣāṇam agniḥ pāti devānām upamādam ṛṣvaḥ || RV_3,005.05

ṛbhuś cakra īḍyaṁ cāru nāma viśvāni devo vayunāni vidvān |
sasasya carma ghṛtavat padaṁ ves tad id agnī rakṣaty aprayucchan || RV_3,005.06

ā yonim agnir ghṛtavantam asthāt pṛthupragāṇam uśantam uśānaḥ |
dīdyānaḥ śucir ṛṣvaḥ pāvakaḥ punaḥ-punar mātarā navyasī kaḥ || RV_3,005.07

sadyo jāta oṣadhībhir vavakṣe yadī vardhanti prasvo ghṛtena |
āpa iva pravatā śumbhamānā uruṣyad agniḥ pitror upasthe || RV_3,005.08

ud u ṣṭutaḥ samidhā yahvo adyaud varṣman divo adhi nābhā pṛthivyāḥ |
mitro agnir īḍyo mātariśvā dūto vakṣad yajathāya devān || RV_3,005.09

ud astambhīt samidhā nākam ṛṣvo3 'gnir bhavann uttamo rocanānām |
yadī bhṛgubhyaḥ pari mātariśvā guhā santaṁ havyavāhaṁ samīdhe || RV_3,005.10

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,005.11

pra kāravo mananā vacyamānā devadrīcīṁ nayata devayantaḥ |
dakṣiṇāvāḍ vājinī prācy eti havir bharanty agnaye ghṛtācī || RV_3,006.01

ā rodasī apṛṇā jāyamāna uta pra rikthā adha nu prayajyo |
divaś cid agne mahinā pṛthivyā vacyantāṁ te vahnayaḥ saptajihvāḥ || RV_3,006.02

dyauś ca tvā pṛthivī yajñiyāso ni hotāraṁ sādayante damāya |
yadī viśo mānuṣīr devayantīḥ prayasvatīr īḻate śukram arciḥ || RV_3,006.03

mahān sadhasthe dhruva ā niṣatto 'ntar dyāvā māhine haryamāṇaḥ |
āskre sapatnī ajare amṛkte sabardughe urugāyasya dhenū || RV_3,006.04

vratā te agne mahato mahāni tava kratvā rodasī ā tatantha |
tvaṁ dūto abhavo jāyamānas tvaṁ netā vṛṣabha carṣaṇīnām || RV_3,006.05

ṛtasya vā keśinā yogyābhir ghṛtasnuvā rohitā dhuri dhiṣva |
athā vaha devān deva viśvān svadhvarā kṛṇuhi jātavedaḥ || RV_3,006.06

divaś cid ā te rucayanta rokā uṣo vibhātīr anu bhāsi pūrvīḥ |
apo yad agna uśadhag vaneṣu hotur mandrasya panayanta devāḥ || RV_3,006.07

urau vā ye antarikṣe madanti divo vā ye rocane santi devāḥ |
ūmā vā ye suhavāso yajatrā āyemire rathyo agne aśvāḥ || RV_3,006.08

aibhir agne sarathaṁ yāhy arvāṅ nānārathaṁ vā vibhavo hy aśvāḥ |
patnīvatas triṁśataṁ trīm̐ś ca devān anuṣvadham ā vaha mādayasva || RV_3,006.09

sa hotā yasya rodasī cid urvī yajñaṁ-yajñam abhi vṛdhe gṛṇītaḥ |
prācī adhvareva tasthatuḥ sumeke ṛtāvarī ṛtajātasya satye || RV_3,006.10

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,006.11

pra ya āruḥ śitipṛṣṭhasya dhāser ā mātarā viviśuḥ sapta vāṇīḥ |
parikṣitā pitarā saṁ carete pra sarsrāte dīrgham āyuḥ prayakṣe || RV_3,007.01

divakṣaso dhenavo vṛṣṇo aśvā devīr ā tasthau madhumad vahantīḥ |
ṛtasya tvā sadasi kṣemayantam pary ekā carati vartaniṁ gauḥ || RV_3,007.02

ā sīm arohat suyamā bhavantīḥ patiś cikitvān rayivid rayīṇām |
pra nīlapṛṣṭho atasasya dhāses tā avāsayat purudhapratīkaḥ || RV_3,007.03

mahi tvāṣṭram ūrjayantīr ajuryaṁ stabhūyamānaṁ vahato vahanti |
vy aṅgebhir didyutānaḥ sadhastha ekām iva rodasī ā viveśa || RV_3,007.04

jānanti vṛṣṇo aruṣasya śevam uta bradhnasya śāsane raṇanti |
divorucaḥ suruco rocamānā iḻā yeṣāṁ gaṇyā māhinā gīḥ || RV_3,007.05

uto pitṛbhyām pravidānu ghoṣam maho mahadbhyām anayanta śūṣam |
ukṣā ha yatra pari dhānam aktor anu svaṁ dhāma jaritur vavakṣa || RV_3,007.06

adhvaryubhiḥ pañcabhiḥ sapta viprāḥ priyaṁ rakṣante nihitam padaṁ veḥ |
prāñco madanty ukṣaṇo ajuryā devā devānām anu hi vratā guḥ || RV_3,007.07

daivyā hotārā prathamā ny ṛñje sapta pṛkṣāsaḥ svadhayā madanti |
ṛtaṁ śaṁsanta ṛtam it ta āhur anu vrataṁ vratapā dīdhyānāḥ || RV_3,007.08

vṛṣāyante mahe atyāya pūrvīr vṛṣṇe citrāya raśmayaḥ suyāmāḥ |
deva hotar mandrataraś cikitvān maho devān rodasī eha vakṣi || RV_3,007.09

pṛkṣaprayajo draviṇaḥ suvācaḥ suketava uṣaso revad ūṣuḥ |
uto cid agne mahinā pṛthivyāḥ kṛtaṁ cid enaḥ sam mahe daśasya || RV_3,007.10

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,007.11

añjanti tvām adhvare devayanto vanaspate madhunā daivyena |
yad ūrdhvas tiṣṭhā draviṇeha dhattād yad vā kṣayo mātur asyā upasthe || RV_3,008.01

samiddhasya śrayamāṇaḥ purastād brahma vanvāno ajaraṁ suvīram |
āre asmad amatim bādhamāna uc chrayasva mahate saubhagāya || RV_3,008.02

uc chrayasva vanaspate varṣman pṛthivyā adhi |
sumitī mīyamāno varco dhā yajñavāhase || RV_3,008.03

yuvā suvāsāḥ parivīta āgāt sa u śreyān bhavati jāyamānaḥ |
taṁ dhīrāsaḥ kavaya un nayanti svādhyo3 manasā devayantaḥ || RV_3,008.04

jāto jāyate sudinatve ahnāṁ samarya ā vidathe vardhamānaḥ |
punanti dhīrā apaso manīṣā devayā vipra ud iyarti vācam || RV_3,008.05

yān vo naro devayanto nimimyur vanaspate svadhitir vā tatakṣa |
te devāsaḥ svaravas tasthivāṁsaḥ prajāvad asme didhiṣantu ratnam || RV_3,008.06

ye vṛkṇāso adhi kṣami nimitāso yatasrucaḥ |
te no vyantu vāryaṁ devatrā kṣetrasādhasaḥ || RV_3,008.07

ādityā rudrā vasavaḥ sunīthā dyāvākṣāmā pṛthivī antarikṣam |
sajoṣaso yajñam avantu devā ūrdhvaṁ kṛṇvantv adhvarasya ketum || RV_3,008.08

haṁsā iva śreṇiśo yatānāḥ śukrā vasānāḥ svaravo na āguḥ |
unnīyamānāḥ kavibhiḥ purastād devā devānām api yanti pāthaḥ || RV_3,008.09

śṛṅgāṇīvec chṛṅgiṇāṁ saṁ dadṛśre caṣālavantaḥ svaravaḥ pṛthivyām |
vāghadbhir vā vihave śroṣamāṇā asmām̐ avantu pṛtanājyeṣu || RV_3,008.10

vanaspate śatavalśo vi roha sahasravalśā vi vayaṁ ruhema |
yaṁ tvām ayaṁ svadhitis tejamānaḥ praṇināya mahate saubhagāya || RV_3,008.11

sakhāyas tvā vavṛmahe devam martāsa ūtaye |
apāṁ napātaṁ subhagaṁ sudīditiṁ supratūrtim anehasam || RV_3,009.01

kāyamāno vanā tvaṁ yan mātṝr ajagann apaḥ |
na tat te agne pramṛṣe nivartanaṁ yad dūre sann ihābhavaḥ || RV_3,009.02

ati tṛṣṭaṁ vavakṣithāthaiva sumanā asi |
pra-prānye yanti pary anya āsate yeṣāṁ sakhye asi śritaḥ || RV_3,009.03

īyivāṁsam ati sridhaḥ śaśvatīr ati saścataḥ |
anv īm avindan nicirāso adruho 'psu siṁham iva śritam || RV_3,009.04

sasṛvāṁsam iva tmanāgnim itthā tirohitam |
ainaṁ nayan mātariśvā parāvato devebhyo mathitam pari || RV_3,009.05

taṁ tvā martā agṛbhṇata devebhyo havyavāhana |
viśvān yad yajñām̐ abhipāsi mānuṣa tava kratvā yaviṣṭhya || RV_3,009.06

tad bhadraṁ tava daṁsanā pākāya cic chadayati |
tvāṁ yad agne paśavaḥ samāsate samiddham apiśarvare || RV_3,009.07

ā juhotā svadhvaraṁ śīram pāvakaśociṣam |
āśuṁ dūtam ajiram pratnam īḍyaṁ śruṣṭī devaṁ saparyata || RV_3,009.08

trīṇi śatā trī sahasrāṇy agniṁ triṁśac ca devā nava cāsaparyan |
aukṣan ghṛtair astṛṇan barhir asmā ād id dhotāraṁ ny asādayanta || RV_3,009.09

tvām agne manīṣiṇaḥ samrājaṁ carṣaṇīnām |
devam martāsa indhate sam adhvare || RV_3,010.01

tvāṁ yajñeṣv ṛtvijam agne hotāram īḻate |
gopā ṛtasya dīdihi sve dame || RV_3,010.02

sa ghā yas te dadāśati samidhā jātavedase |
so agne dhatte suvīryaṁ sa puṣyati || RV_3,010.03

sa ketur adhvarāṇām agnir devebhir ā gamat |
añjānaḥ sapta hotṛbhir haviṣmate || RV_3,010.04

pra hotre pūrvyaṁ vaco 'gnaye bharatā bṛhat |
vipāṁ jyotīṁṣi bibhrate na vedhase || RV_3,010.05

agniṁ vardhantu no giro yato jāyata ukthyaḥ |
mahe vājāya draviṇāya darśataḥ || RV_3,010.06

agne yajiṣṭho adhvare devān devayate yaja |
hotā mandro vi rājasy ati sridhaḥ || RV_3,010.07

sa naḥ pāvaka dīdihi dyumad asme suvīryam |
bhavā stotṛbhyo antamaḥ svastaye || RV_3,010.08

taṁ tvā viprā vipanyavo jāgṛvāṁsaḥ sam indhate |
havyavāham amartyaṁ sahovṛdham || RV_3,010.09

agnir hotā purohito 'dhvarasya vicarṣaṇiḥ |
sa veda yajñam ānuṣak || RV_3,011.01

sa havyavāḻ amartya uśig dūtaś canohitaḥ |
agnir dhiyā sam ṛṇvati || RV_3,011.02

agnir dhiyā sa cetati ketur yajñasya pūrvyaḥ |
arthaṁ hy asya taraṇi || RV_3,011.03

agniṁ sūnuṁ sanaśrutaṁ sahaso jātavedasam |
vahniṁ devā akṛṇvata || RV_3,011.04

adābhyaḥ puraetā viśām agnir mānuṣīṇām |
tūrṇī rathaḥ sadā navaḥ || RV_3,011.05

sāhvān viśvā abhiyujaḥ kratur devānām amṛktaḥ |
agnis tuviśravastamaḥ || RV_3,011.06

abhi prayāṁsi vāhasā dāśvām̐ aśnoti martyaḥ |
kṣayam pāvakaśociṣaḥ || RV_3,011.07

pari viśvāni sudhitāgner aśyāma manmabhiḥ |
viprāso jātavedasaḥ || RV_3,011.08

agne viśvāni vāryā vājeṣu saniṣāmahe |
tve devāsa erire || RV_3,011.09

indrāgnī ā gataṁ sutaṁ gīrbhir nabho vareṇyam |
asya pātaṁ dhiyeṣitā || RV_3,012.01

indrāgnī jarituḥ sacā yajño jigāti cetanaḥ |
ayā pātam imaṁ sutam || RV_3,012.02

indram agniṁ kavicchadā yajñasya jūtyā vṛṇe |
tā somasyeha tṛmpatām || RV_3,012.03

tośā vṛtrahaṇā huve sajitvānāparājitā |
indrāgnī vājasātamā || RV_3,012.04

pra vām arcanty ukthino nīthāvido jaritāraḥ |
indrāgnī iṣa ā vṛṇe || RV_3,012.05

indrāgnī navatim puro dāsapatnīr adhūnutam |
sākam ekena karmaṇā || RV_3,012.06

indrāgnī apasas pary upa pra yanti dhītayaḥ |
ṛtasya pathyā3 anu || RV_3,012.07

indrāgnī taviṣāṇi vāṁ sadhasthāni prayāṁsi ca |
yuvor aptūryaṁ hitam || RV_3,012.08

indrāgnī rocanā divaḥ pari vājeṣu bhūṣathaḥ |
tad vāṁ ceti pra vīryam || RV_3,012.09

pra vo devāyāgnaye barhiṣṭham arcāsmai |
gamad devebhir ā sa no yajiṣṭho barhir ā sadat || RV_3,013.01

ṛtāvā yasya rodasī dakṣaṁ sacanta ūtayaḥ |
haviṣmantas tam īḻate taṁ saniṣyanto 'vase || RV_3,013.02

sa yantā vipra eṣāṁ sa yajñānām athā hi ṣaḥ |
agniṁ taṁ vo duvasyata dātā yo vanitā magham || RV_3,013.03

sa naḥ śarmāṇi vītaye 'gnir yacchatu śaṁtamā |
yato naḥ pruṣṇavad vasu divi kṣitibhyo apsv ā || RV_3,013.04

dīdivāṁsam apūrvyaṁ vasvībhir asya dhītibhiḥ |
ṛkvāṇo agnim indhate hotāraṁ viśpatiṁ viśām || RV_3,013.05

uta no brahmann aviṣa uktheṣu devahūtamaḥ |
śaṁ naḥ śocā marudvṛdho 'gne sahasrasātamaḥ || RV_3,013.06

nū no rāsva sahasravat tokavat puṣṭimad vasu |
dyumad agne suvīryaṁ varṣiṣṭham anupakṣitam || RV_3,013.07

ā hotā mandro vidathāny asthāt satyo yajvā kavitamaḥ sa vedhāḥ |
vidyudrathaḥ sahasas putro agniḥ śociṣkeśaḥ pṛthivyām pājo aśret || RV_3,014.01

ayāmi te namaüktiṁ juṣasva ṛtāvas tubhyaṁ cetate sahasvaḥ |
vidvām̐ ā vakṣi viduṣo ni ṣatsi madhya ā barhir ūtaye yajatra || RV_3,014.02

dravatāṁ ta uṣasā vājayantī agne vātasya pathyābhir accha |
yat sīm añjanti pūrvyaṁ havirbhir ā vandhureva tasthatur duroṇe || RV_3,014.03

mitraś ca tubhyaṁ varuṇaḥ sahasvo 'gne viśve marutaḥ sumnam arcan |
yac chociṣā sahasas putra tiṣṭhā abhi kṣitīḥ prathayan sūryo nṝn || RV_3,014.04

vayaṁ te adya rarimā hi kāmam uttānahastā namasopasadya |
yajiṣṭhena manasā yakṣi devān asredhatā manmanā vipro agne || RV_3,014.05

tvad dhi putra sahaso vi pūrvīr devasya yanty ūtayo vi vājāḥ |
tvaṁ dehi sahasriṇaṁ rayiṁ no 'drogheṇa vacasā satyam agne || RV_3,014.06

tubhyaṁ dakṣa kavikrato yānīmā deva martāso adhvare akarma |
tvaṁ viśvasya surathasya bodhi sarvaṁ tad agne amṛta svadeha || RV_3,014.07

vi pājasā pṛthunā śośucāno bādhasva dviṣo rakṣaso amīvāḥ |
suśarmaṇo bṛhataḥ śarmaṇi syām agner ahaṁ suhavasya praṇītau || RV_3,015.01

tvaṁ no asyā uṣaso vyuṣṭau tvaṁ sūra udite bodhi gopāḥ |
janmeva nityaṁ tanayaṁ juṣasva stomam me agne tanvā sujāta || RV_3,015.02

tvaṁ nṛcakṣā vṛṣabhānu pūrvīḥ kṛṣṇāsv agne aruṣo vi bhāhi |
vaso neṣi ca parṣi cāty aṁhaḥ kṛdhī no rāya uśijo yaviṣṭha || RV_3,015.03

aṣāḻho agne vṛṣabho didīhi puro viśvāḥ saubhagā saṁjigīvān |
yajñasya netā prathamasya pāyor jātavedo bṛhataḥ supraṇīte || RV_3,015.04

acchidrā śarma jaritaḥ purūṇi devām̐ acchā dīdyānaḥ sumedhāḥ |
ratho na sasnir abhi vakṣi vājam agne tvaṁ rodasī naḥ sumeke || RV_3,015.05

pra pīpaya vṛṣabha jinva vājān agne tvaṁ rodasī naḥ sudoghe |
devebhir deva surucā rucāno mā no martasya durmatiḥ pari ṣṭhāt || RV_3,015.06

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,015.07

ayam agniḥ suvīryasyeśe mahaḥ saubhagasya |
rāya īśe svapatyasya gomata īśe vṛtrahathānām || RV_3,016.01

imaṁ naro marutaḥ saścatā vṛdhaṁ yasmin rāyaḥ śevṛdhāsaḥ |
abhi ye santi pṛtanāsu dūḍhyo viśvāhā śatrum ādabhuḥ || RV_3,016.02

sa tvaṁ no rāyaḥ śiśīhi mīḍhvo agne suvīryasya |
tuvidyumna varṣiṣṭhasya prajāvato 'namīvasya śuṣmiṇaḥ || RV_3,016.03

cakrir yo viśvā bhuvanābhi sāsahiś cakrir deveṣv ā duvaḥ |
ā deveṣu yatata ā suvīrya ā śaṁsa uta nṛṇām || RV_3,016.04

mā no agne 'mataye māvīratāyai rīradhaḥ |
māgotāyai sahasas putra mā nide 'pa dveṣāṁsy ā kṛdhi || RV_3,016.05

śagdhi vājasya subhaga prajāvato 'gne bṛhato adhvare |
saṁ rāyā bhūyasā sṛja mayobhunā tuvidyumna yaśasvatā || RV_3,016.06

samidhyamānaḥ prathamānu dharmā sam aktubhir ajyate viśvavāraḥ |
śociṣkeśo ghṛtanirṇik pāvakaḥ suyajño agnir yajathāya devān || RV_3,017.01

yathāyajo hotram agne pṛthivyā yathā divo jātavedaś cikitvān |
evānena haviṣā yakṣi devān manuṣvad yajñam pra tiremam adya || RV_3,017.02

trīṇy āyūṁṣi tava jātavedas tisra ājānīr uṣasas te agne |
tābhir devānām avo yakṣi vidvān athā bhava yajamānāya śaṁ yoḥ || RV_3,017.03

agniṁ sudītiṁ sudṛśaṁ gṛṇanto namasyāmas tveḍyaṁ jātavedaḥ |
tvāṁ dūtam aratiṁ havyavāhaṁ devā akṛṇvann amṛtasya nābhim || RV_3,017.04

yas tvad dhotā pūrvo agne yajīyān dvitā ca sattā svadhayā ca śambhuḥ |
tasyānu dharma pra yajā cikitvo 'thā no dhā adhvaraṁ devavītau || RV_3,017.05

bhavā no agne sumanā upetau sakheva sakhye pitareva sādhuḥ |
purudruho hi kṣitayo janānām prati pratīcīr dahatād arātīḥ || RV_3,018.01

tapo ṣv agne antarām̐ amitrān tapā śaṁsam araruṣaḥ parasya |
tapo vaso cikitāno acittān vi te tiṣṭhantām ajarā ayāsaḥ || RV_3,018.02

idhmenāgna icchamāno ghṛtena juhomi havyaṁ tarase balāya |
yāvad īśe brahmaṇā vandamāna imāṁ dhiyaṁ śataseyāya devīm || RV_3,018.03

uc chociṣā sahasas putra stuto bṛhad vayaḥ śaśamāneṣu dhehi |
revad agne viśvāmitreṣu śaṁ yor marmṛjmā te tanva1m bhūri kṛtvaḥ || RV_3,018.04

kṛdhi ratnaṁ susanitar dhanānāṁ sa ghed agne bhavasi yat samiddhaḥ |
stotur duroṇe subhagasya revat sṛprā karasnā dadhiṣe vapūṁṣi || RV_3,018.05

agniṁ hotāram pra vṛṇe miyedhe gṛtsaṁ kaviṁ viśvavidam amūram |
sa no yakṣad devatātā yajīyān rāye vājāya vanate maghāni || RV_3,019.01

pra te agne haviṣmatīm iyarmy acchā sudyumnāṁ rātinīṁ ghṛtācīm |
pradakṣiṇid devatātim urāṇaḥ saṁ rātibhir vasubhir yajñam aśret || RV_3,019.02

sa tejīyasā manasā tvota uta śikṣa svapatyasya śikṣoḥ |
agne rāyo nṛtamasya prabhūtau bhūyāma te suṣṭutayaś ca vasvaḥ || RV_3,019.03

bhūrīṇi hi tve dadhire anīkāgne devasya yajyavo janāsaḥ |
sa ā vaha devatātiṁ yaviṣṭha śardho yad adya divyaṁ yajāsi || RV_3,019.04

yat tvā hotāram anajan miyedhe niṣādayanto yajathāya devāḥ |
sa tvaṁ no agne 'viteha bodhy adhi śravāṁsi dhehi nas tanūṣu || RV_3,019.05

agnim uṣasam aśvinā dadhikrāṁ vyuṣṭiṣu havate vahnir ukthaiḥ |
sujyotiṣo naḥ śṛṇvantu devāḥ sajoṣaso adhvaraṁ vāvaśānāḥ || RV_3,020.01

agne trī te vājinā trī ṣadhasthā tisras te jihvā ṛtajāta pūrvīḥ |
tisra u te tanvo devavātās tābhir naḥ pāhi giro aprayucchan || RV_3,020.02

agne bhūrīṇi tava jātavedo deva svadhāvo 'mṛtasya nāma |
yāś ca māyā māyināṁ viśvaminva tve pūrvīḥ saṁdadhuḥ pṛṣṭabandho || RV_3,020.03

agnir netā bhaga iva kṣitīnāṁ daivīnāṁ deva ṛtupā ṛtāvā |
sa vṛtrahā sanayo viśvavedāḥ parṣad viśvāti duritā gṛṇantam || RV_3,020.04

dadhikrām agnim uṣasaṁ ca devīm bṛhaspatiṁ savitāraṁ ca devam |
aśvinā mitrāvaruṇā bhagaṁ ca vasūn rudrām̐ ādityām̐ iha huve || RV_3,020.05

imaṁ no yajñam amṛteṣu dhehīmā havyā jātavedo juṣasva |
stokānām agne medaso ghṛtasya hotaḥ prāśāna prathamo niṣadya || RV_3,021.01

ghṛtavantaḥ pāvaka te stokāḥ ścotanti medasaḥ |
svadharman devavītaye śreṣṭhaṁ no dhehi vāryam || RV_3,021.02

tubhyaṁ stokā ghṛtaścuto 'gne viprāya santya |
ṛṣiḥ śreṣṭhaḥ sam idhyase yajñasya prāvitā bhava || RV_3,021.03

tubhyaṁ ścotanty adhrigo śacīvaḥ stokāso agne medaso ghṛtasya |
kaviśasto bṛhatā bhānunāgā havyā juṣasva medhira || RV_3,021.04

ojiṣṭhaṁ te madhyato meda udbhṛtam pra te vayaṁ dadāmahe |
ścotanti te vaso stokā adhi tvaci prati tān devaśo vihi || RV_3,021.05

ayaṁ so agnir yasmin somam indraḥ sutaṁ dadhe jaṭhare vāvaśānaḥ |
sahasriṇaṁ vājam atyaṁ na saptiṁ sasavān san stūyase jātavedaḥ || RV_3,022.01

agne yat te divi varcaḥ pṛthivyāṁ yad oṣadhīṣv apsv ā yajatra |
yenāntarikṣam urv ātatantha tveṣaḥ sa bhānur arṇavo nṛcakṣāḥ || RV_3,022.02

agne divo arṇam acchā jigāsy acchā devām̐ ūciṣe dhiṣṇyā ye |
yā rocane parastāt sūryasya yāś cāvastād upatiṣṭhanta āpaḥ || RV_3,022.03

purīṣyāso agnayaḥ prāvaṇebhiḥ sajoṣasaḥ |
juṣantāṁ yajñam adruho 'namīvā iṣo mahīḥ || RV_3,022.04

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,022.05

nirmathitaḥ sudhita ā sadhasthe yuvā kavir adhvarasya praṇetā |
jūryatsv agnir ajaro vaneṣv atrā dadhe amṛtaṁ jātavedāḥ || RV_3,023.01

amanthiṣṭām bhāratā revad agniṁ devaśravā devavātaḥ sudakṣam |
agne vi paśya bṛhatābhi rāyeṣāṁ no netā bhavatād anu dyūn || RV_3,023.02

daśa kṣipaḥ pūrvyaṁ sīm ajījanan sujātam mātṛṣu priyam |
agniṁ stuhi daivavātaṁ devaśravo yo janānām asad vaśī || RV_3,023.03

ni tvā dadhe vara ā pṛthivyā iḻāyās pade sudinatve ahnām |
dṛṣadvatyām mānuṣa āpayāyāṁ sarasvatyāṁ revad agne didīhi || RV_3,023.04

iḻām agne purudaṁsaṁ saniṁ goḥ śaśvattamaṁ havamānāya sādha |
syān naḥ sūnus tanayo vijāvāgne sā te sumatir bhūtv asme || RV_3,023.05

agne sahasva pṛtanā abhimātīr apāsya |
duṣṭaras tarann arātīr varco dhā yajñavāhase || RV_3,024.01

agna iḻā sam idhyase vītihotro amartyaḥ |
juṣasva sū no adhvaram || RV_3,024.02

agne dyumnena jāgṛve sahasaḥ sūnav āhuta |
edam barhiḥ sado mama || RV_3,024.03

agne viśvebhir agnibhir devebhir mahayā giraḥ |
yajñeṣu ya u cāyavaḥ || RV_3,024.04

agne dā dāśuṣe rayiṁ vīravantam parīṇasam |
śiśīhi naḥ sūnumataḥ || RV_3,024.05

agne divaḥ sūnur asi pracetās tanā pṛthivyā uta viśvavedāḥ |
ṛdhag devām̐ iha yajā cikitvaḥ || RV_3,025.01

agniḥ sanoti vīryāṇi vidvān sanoti vājam amṛtāya bhūṣan |
sa no devām̐ eha vahā purukṣo || RV_3,025.02

agnir dyāvāpṛthivī viśvajanye ā bhāti devī amṛte amūraḥ |
kṣayan vājaiḥ puruścandro namobhiḥ || RV_3,025.03

agna indraś ca dāśuṣo duroṇe sutāvato yajñam ihopa yātam |
amardhantā somapeyāya devā || RV_3,025.04

agne apāṁ sam idhyase duroṇe nityaḥ sūno sahaso jātavedaḥ |
sadhasthāni mahayamāna ūtī || RV_3,025.05

vaiśvānaram manasāgniṁ nicāyyā haviṣmanto anuṣatyaṁ svarvidam |
sudānuṁ devaṁ rathiraṁ vasūyavo gīrbhī raṇvaṁ kuśikāso havāmahe || RV_3,026.01

taṁ śubhram agnim avase havāmahe vaiśvānaram mātariśvānam ukthyam |
bṛhaspatim manuṣo devatātaye vipraṁ śrotāram atithiṁ raghuṣyadam || RV_3,026.02

aśvo na krandañ janibhiḥ sam idhyate vaiśvānaraḥ kuśikebhir yuge-yuge |
sa no agniḥ suvīryaṁ svaśvyaṁ dadhātu ratnam amṛteṣu jāgṛviḥ || RV_3,026.03

pra yantu vājās taviṣībhir agnayaḥ śubhe sammiślāḥ pṛṣatīr ayukṣata |
bṛhadukṣo maruto viśvavedasaḥ pra vepayanti parvatām̐ adābhyāḥ || RV_3,026.04

agniśriyo maruto viśvakṛṣṭaya ā tveṣam ugram ava īmahe vayam |
te svānino rudriyā varṣanirṇijaḥ siṁhā na heṣakratavaḥ sudānavaḥ || RV_3,026.05

vrātaṁ-vrātaṁ gaṇaṁ-gaṇaṁ suśastibhir agner bhāmam marutām oja īmahe |
pṛṣadaśvāso anavabhrarādhaso gantāro yajñaṁ vidatheṣu dhīrāḥ || RV_3,026.06

agnir asmi janmanā jātavedā ghṛtam me cakṣur amṛtam ma āsan |
arkas tridhātū rajaso vimāno 'jasro gharmo havir asmi nāma || RV_3,026.07

tribhiḥ pavitrair apupod dhy a1rkaṁ hṛdā matiṁ jyotir anu prajānan |
varṣiṣṭhaṁ ratnam akṛta svadhābhir ād id dyāvāpṛthivī pary apaśyat || RV_3,026.08

śatadhāram utsam akṣīyamāṇaṁ vipaścitam pitaraṁ vaktvānām |
meḻim madantam pitror upasthe taṁ rodasī pipṛtaṁ satyavācam || RV_3,026.09

pra vo vājā abhidyavo haviṣmanto ghṛtācyā |
devāñ jigāti sumnayuḥ || RV_3,027.01

īḻe agniṁ vipaścitaṁ girā yajñasya sādhanam |
śruṣṭīvānaṁ dhitāvānam || RV_3,027.02

agne śakema te vayaṁ yamaṁ devasya vājinaḥ |
ati dveṣāṁsi tarema || RV_3,027.03

samidhyamāno adhvare3 'gniḥ pāvaka īḍyaḥ |
śociṣkeśas tam īmahe || RV_3,027.04

pṛthupājā amartyo ghṛtanirṇik svāhutaḥ |
agnir yajñasya havyavāṭ || RV_3,027.05

taṁ sabādho yatasruca itthā dhiyā yajñavantaḥ |
ā cakrur agnim ūtaye || RV_3,027.06

hotā devo amartyaḥ purastād eti māyayā |
vidathāni pracodayan || RV_3,027.07

vājī vājeṣu dhīyate 'dhvareṣu pra ṇīyate |
vipro yajñasya sādhanaḥ || RV_3,027.08

dhiyā cakre vareṇyo bhūtānāṁ garbham ā dadhe |
dakṣasya pitaraṁ tanā || RV_3,027.09

ni tvā dadhe vareṇyaṁ dakṣasyeḻā sahaskṛta |
agne sudītim uśijam || RV_3,027.10

agniṁ yanturam apturam ṛtasya yoge vanuṣaḥ |
viprā vājaiḥ sam indhate || RV_3,027.11

ūrjo napātam adhvare dīdivāṁsam upa dyavi |
agnim īḻe kavikratum || RV_3,027.12

īḻenyo namasyas tiras tamāṁsi darśataḥ |
sam agnir idhyate vṛṣā || RV_3,027.13

vṛṣo agniḥ sam idhyate 'śvo na devavāhanaḥ |
taṁ haviṣmanta īḻate || RV_3,027.14

vṛṣaṇaṁ tvā vayaṁ vṛṣan vṛṣaṇaḥ sam idhīmahi |
agne dīdyatam bṛhat || RV_3,027.15

agne juṣasva no haviḥ puroḻāśaṁ jātavedaḥ |
prātaḥsāve dhiyāvaso || RV_3,028.01

puroḻā agne pacatas tubhyaṁ vā ghā pariṣkṛtaḥ |
taṁ juṣasva yaviṣṭhya || RV_3,028.02

agne vīhi puroḻāśam āhutaṁ tiroahnyam |
sahasaḥ sūnur asy adhvare hitaḥ || RV_3,028.03

mādhyaṁdine savane jātavedaḥ puroḻāśam iha kave juṣasva |
agne yahvasya tava bhāgadheyaṁ na pra minanti vidatheṣu dhīrāḥ || RV_3,028.04

agne tṛtīye savane hi kāniṣaḥ puroḻāśaṁ sahasaḥ sūnav āhutam |
athā deveṣv adhvaraṁ vipanyayā dhā ratnavantam amṛteṣu jāgṛvim || RV_3,028.05

agne vṛdhāna āhutim puroḻāśaṁ jātavedaḥ |
juṣasva tiroahnyam || RV_3,028.06

astīdam adhimanthanam asti prajananaṁ kṛtam |
etāṁ viśpatnīm ā bharāgnim manthāma pūrvathā || RV_3,029.01

araṇyor nihito jātavedā garbha iva sudhito garbhiṇīṣu |
dive-diva īḍyo jāgṛvadbhir haviṣmadbhir manuṣyebhir agniḥ || RV_3,029.02

uttānāyām ava bharā cikitvān sadyaḥ pravītā vṛṣaṇaṁ jajāna |
aruṣastūpo ruśad asya pāja iḻāyās putro vayune 'janiṣṭa || RV_3,029.03

iḻāyās tvā pade vayaṁ nābhā pṛthivyā adhi |
jātavedo ni dhīmahy agne havyāya voḻhave || RV_3,029.04

manthatā naraḥ kavim advayantam pracetasam amṛtaṁ supratīkam |
yajñasya ketum prathamam purastād agniṁ naro janayatā suśevam || RV_3,029.05

yadī manthanti bāhubhir vi rocate 'śvo na vājy aruṣo vaneṣv ā |
citro na yāmann aśvinor anivṛtaḥ pari vṛṇakty aśmanas tṛṇā dahan || RV_3,029.06

jāto agnī rocate cekitāno vājī vipraḥ kaviśastaḥ sudānuḥ |
yaṁ devāsa īḍyaṁ viśvavidaṁ havyavāham adadhur adhvareṣu || RV_3,029.07

sīda hotaḥ sva u loke cikitvān sādayā yajñaṁ sukṛtasya yonau |
devāvīr devān haviṣā yajāsy agne bṛhad yajamāne vayo dhāḥ || RV_3,029.08

kṛṇota dhūmaṁ vṛṣaṇaṁ sakhāyo 'sredhanta itana vājam accha |
ayam agniḥ pṛtanāṣāṭ suvīro yena devāso asahanta dasyūn || RV_3,029.09

ayaṁ te yonir ṛtviyo yato jāto arocathāḥ |
taṁ jānann agna ā sīdāthā no vardhayā giraḥ || RV_3,029.10

tanūnapād ucyate garbha āsuro narāśaṁso bhavati yad vijāyate |
mātariśvā yad amimīta mātari vātasya sargo abhavat sarīmaṇi || RV_3,029.11

sunirmathā nirmathitaḥ sunidhā nihitaḥ kaviḥ |
agne svadhvarā kṛṇu devān devayate yaja || RV_3,029.12

ajījanann amṛtam martyāso 'sremāṇaṁ taraṇiṁ vīḻujambham |
daśa svasāro agruvaḥ samīcīḥ pumāṁsaṁ jātam abhi saṁ rabhante || RV_3,029.13

pra saptahotā sanakād arocata mātur upasthe yad aśocad ūdhani |
na ni miṣati suraṇo dive-dive yad asurasya jaṭharād ajāyata || RV_3,029.14

amitrāyudho marutām iva prayāḥ prathamajā brahmaṇo viśvam id viduḥ |
dyumnavad brahma kuśikāsa erira eka-eko dame agniṁ sam īdhire || RV_3,029.15

yad adya tvā prayati yajñe asmin hotaś cikitvo 'vṛṇīmahīha |
dhruvam ayā dhruvam utāśamiṣṭhāḥ prajānan vidvām̐ upa yāhi somam || RV_3,029.16

icchanti tvā somyāsaḥ sakhāyaḥ sunvanti somaṁ dadhati prayāṁsi |
titikṣante abhiśastiṁ janānām indra tvad ā kaś cana hi praketaḥ || RV_3,030.01

na te dūre paramā cid rajāṁsy ā tu pra yāhi harivo haribhyām |
sthirāya vṛṣṇe savanā kṛtemā yuktā grāvāṇaḥ samidhāne agnau || RV_3,030.02

indraḥ suśipro maghavā tarutro mahāvrātas tuvikūrmir ṛghāvān |
yad ugro dhā bādhito martyeṣu kva1 tyā te vṛṣabha vīryāṇi || RV_3,030.03

tvaṁ hi ṣmā cyāvayann acyutāny eko vṛtrā carasi jighnamānaḥ |
tava dyāvāpṛthivī parvatāso 'nu vratāya nimiteva tasthuḥ || RV_3,030.04

utābhaye puruhūta śravobhir eko dṛḻham avado vṛtrahā san |
ime cid indra rodasī apāre yat saṁgṛbhṇā maghavan kāśir it te || RV_3,030.05

pra sū ta indra pravatā haribhyām pra te vajraḥ pramṛṇann etu śatrūn |
jahi pratīco anūcaḥ parāco viśvaṁ satyaṁ kṛṇuhi viṣṭam astu || RV_3,030.06

yasmai dhāyur adadhā martyāyābhaktaṁ cid bhajate gehya1ṁ saḥ |
bhadrā ta indra sumatir ghṛtācī sahasradānā puruhūta rātiḥ || RV_3,030.07

sahadānum puruhūta kṣiyantam ahastam indra sam piṇak kuṇārum |
abhi vṛtraṁ vardhamānam piyārum apādam indra tavasā jaghantha || RV_3,030.08

ni sāmanām iṣirām indra bhūmim mahīm apārāṁ sadane sasattha |
astabhnād dyāṁ vṛṣabho antarikṣam arṣantv āpas tvayeha prasūtāḥ || RV_3,030.09

alātṛṇo vala indra vrajo goḥ purā hantor bhayamāno vy āra |
sugān patho akṛṇon niraje gāḥ prāvan vāṇīḥ puruhūtaṁ dhamantīḥ || RV_3,030.10

eko dve vasumatī samīcī indra ā paprau pṛthivīm uta dyām |
utāntarikṣād abhi naḥ samīka iṣo rathīḥ sayujaḥ śūra vājān || RV_3,030.11

diśaḥ sūryo na mināti pradiṣṭā dive-dive haryaśvaprasūtāḥ |
saṁ yad ānaḻ adhvana ād id aśvair vimocanaṁ kṛṇute tat tv asya || RV_3,030.12

didṛkṣanta uṣaso yāmann aktor vivasvatyā mahi citram anīkam |
viśve jānanti mahinā yad āgād indrasya karma sukṛtā purūṇi || RV_3,030.13

mahi jyotir nihitaṁ vakṣaṇāsv āmā pakvaṁ carati bibhratī gauḥ |
viśvaṁ svādma sambhṛtam usriyāyāṁ yat sīm indro adadhād bhojanāya || RV_3,030.14

indra dṛhya yāmakośā abhūvan yajñāya śikṣa gṛṇate sakhibhyaḥ |
durmāyavo durevā martyāso niṣaṅgiṇo ripavo hantvāsaḥ || RV_3,030.15

saṁ ghoṣaḥ śṛṇve 'vamair amitrair jahī ny eṣv aśaniṁ tapiṣṭhām |
vṛścem adhastād vi rujā sahasva jahi rakṣo maghavan randhayasva || RV_3,030.16

ud vṛha rakṣaḥ sahamūlam indra vṛścā madhyam praty agraṁ śṛṇīhi |
ā kīvataḥ salalūkaṁ cakartha brahmadviṣe tapuṣiṁ hetim asya || RV_3,030.17

svastaye vājibhiś ca praṇetaḥ saṁ yan mahīr iṣa āsatsi pūrvīḥ |
rāyo vantāro bṛhataḥ syāmāsme astu bhaga indra prajāvān || RV_3,030.18

ā no bhara bhagam indra dyumantaṁ ni te deṣṇasya dhīmahi prareke |
ūrva iva paprathe kāmo asme tam ā pṛṇa vasupate vasūnām || RV_3,030.19

imaṁ kāmam mandayā gobhir aśvaiś candravatā rādhasā paprathaś ca |
svaryavo matibhis tubhyaṁ viprā indrāya vāhaḥ kuśikāso akran || RV_3,030.20

ā no gotrā dardṛhi gopate gāḥ sam asmabhyaṁ sanayo yantu vājāḥ |
divakṣā asi vṛṣabha satyaśuṣmo 'smabhyaṁ su maghavan bodhi godāḥ || RV_3,030.21

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,030.22

śāsad vahnir duhitur naptyaṁ gād vidvām̐ ṛtasya dīdhitiṁ saparyan |
pitā yatra duhituḥ sekam ṛñjan saṁ śagmyena manasā dadhanve || RV_3,031.01

na jāmaye tānvo riktham āraik cakāra garbhaṁ sanitur nidhānam |
yadī mātaro janayanta vahnim anyaḥ kartā sukṛtor anya ṛndhan || RV_3,031.02

agnir jajñe juhvā3 rejamāno mahas putrām̐ aruṣasya prayakṣe |
mahān garbho mahy ā jātam eṣām mahī pravṛd dharyaśvasya yajñaiḥ || RV_3,031.03

abhi jaitrīr asacanta spṛdhānam mahi jyotis tamaso nir ajānan |
taṁ jānatīḥ praty ud āyann uṣāsaḥ patir gavām abhavad eka indraḥ || RV_3,031.04

vīḻau satīr abhi dhīrā atṛndan prācāhinvan manasā sapta viprāḥ |
viśvām avindan pathyām ṛtasya prajānann it tā namasā viveśa || RV_3,031.05

vidad yadī saramā rugṇam adrer mahi pāthaḥ pūrvyaṁ sadhryak kaḥ |
agraṁ nayat supady akṣarāṇām acchā ravam prathamā jānatī gāt || RV_3,031.06

agacchad u vipratamaḥ sakhīyann asūdayat sukṛte garbham adriḥ |
sasāna maryo yuvabhir makhasyann athābhavad aṅgirāḥ sadyo arcan || RV_3,031.07

sataḥ-sataḥ pratimānam purobhūr viśvā veda janimā hanti śuṣṇam |
pra ṇo divaḥ padavīr gavyur arcan sakhā sakhīm̐r amuñcan nir avadyāt || RV_3,031.08

ni gavyatā manasā sedur arkaiḥ kṛṇvānāso amṛtatvāya gātum |
idaṁ cin nu sadanam bhūry eṣāṁ yena māsām̐ asiṣāsann ṛtena || RV_3,031.09

sampaśyamānā amadann abhi svam payaḥ pratnasya retaso dughānāḥ |
vi rodasī atapad ghoṣa eṣāṁ jāte niṣṭhām adadhur goṣu vīrān || RV_3,031.10

sa jātebhir vṛtrahā sed u havyair ud usriyā asṛjad indro arkaiḥ |
urūcy asmai ghṛtavad bharantī madhu svādma duduhe jenyā gauḥ || RV_3,031.11

pitre cic cakruḥ sadanaṁ sam asmai mahi tviṣīmat sukṛto vi hi khyan |
viṣkabhnantaḥ skambhanenā janitrī āsīnā ūrdhvaṁ rabhasaṁ vi minvan || RV_3,031.12

mahī yadi dhiṣaṇā śiśnathe dhāt sadyovṛdhaṁ vibhva1ṁ rodasyoḥ |
giro yasminn anavadyāḥ samīcīr viśvā indrāya taviṣīr anuttāḥ || RV_3,031.13

mahy ā te sakhyaṁ vaśmi śaktīr ā vṛtraghne niyuto yanti pūrvīḥ |
mahi stotram ava āganma sūrer asmākaṁ su maghavan bodhi gopāḥ || RV_3,031.14

mahi kṣetram puru ścandraṁ vividvān ād it sakhibhyaś carathaṁ sam airat |
indro nṛbhir ajanad dīdyānaḥ sākaṁ sūryam uṣasaṁ gātum agnim || RV_3,031.15

apaś cid eṣa vibhvo3 damūnāḥ pra sadhrīcīr asṛjad viśvaścandrāḥ |
madhvaḥ punānāḥ kavibhiḥ pavitrair dyubhir hinvanty aktubhir dhanutrīḥ || RV_3,031.16

anu kṛṣṇe vasudhitī jihāte ubhe sūryasya maṁhanā yajatre |
pari yat te mahimānaṁ vṛjadhyai sakhāya indra kāmyā ṛjipyāḥ || RV_3,031.17

patir bhava vṛtrahan sūnṛtānāṁ girāṁ viśvāyur vṛṣabho vayodhāḥ |
ā no gahi sakhyebhiḥ śivebhir mahān mahībhir ūtibhiḥ saraṇyan || RV_3,031.18

tam aṅgirasvan namasā saparyan navyaṁ kṛṇomi sanyase purājām |
druho vi yāhi bahulā adevīḥ svaś ca no maghavan sātaye dhāḥ || RV_3,031.19

mihaḥ pāvakāḥ pratatā abhūvan svasti naḥ pipṛhi pāram āsām |
indra tvaṁ rathiraḥ pāhi no riṣo makṣū-makṣū kṛṇuhi gojito naḥ || RV_3,031.20

adediṣṭa vṛtrahā gopatir gā antaḥ kṛṣṇām̐ aruṣair dhāmabhir gāt |
pra sūnṛtā diśamāna ṛtena duraś ca viśvā avṛṇod apa svāḥ || RV_3,031.21

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,031.22

indra somaṁ somapate pibemam mādhyaṁdinaṁ savanaṁ cāru yat te |
prapruthyā śipre maghavann ṛjīṣin vimucyā harī iha mādayasva || RV_3,032.01

gavāśiram manthinam indra śukram pibā somaṁ rarimā te madāya |
brahmakṛtā mārutenā gaṇena sajoṣā rudrais tṛpad ā vṛṣasva || RV_3,032.02

ye te śuṣmaṁ ye taviṣīm avardhann arcanta indra marutas ta ojaḥ |
mādhyaṁdine savane vajrahasta pibā rudrebhiḥ sagaṇaḥ suśipra || RV_3,032.03

ta in nv asya madhumad vivipra indrasya śardho maruto ya āsan |
yebhir vṛtrasyeṣito vivedāmarmaṇo manyamānasya marma || RV_3,032.04

manuṣvad indra savanaṁ juṣāṇaḥ pibā somaṁ śaśvate vīryāya |
sa ā vavṛtsva haryaśva yajñaiḥ saraṇyubhir apo arṇā sisarṣi || RV_3,032.05

tvam apo yad dha vṛtraṁ jaghanvām̐ atyām̐ iva prāsṛjaḥ sartavājau |
śayānam indra caratā vadhena vavrivāṁsam pari devīr adevam || RV_3,032.06

yajāma in namasā vṛddham indram bṛhantam ṛṣvam ajaraṁ yuvānam |
yasya priye mamatur yajñiyasya na rodasī mahimānam mamāte || RV_3,032.07

indrasya karma sukṛtā purūṇi vratāni devā na minanti viśve |
dādhāra yaḥ pṛthivīṁ dyām utemāṁ jajāna sūryam uṣasaṁ sudaṁsāḥ || RV_3,032.08

adrogha satyaṁ tava tan mahitvaṁ sadyo yaj jāto apibo ha somam |
na dyāva indra tavasas ta ojo nāhā na māsāḥ śarado varanta || RV_3,032.09

tvaṁ sadyo apibo jāta indra madāya somam parame vyoman |
yad dha dyāvāpṛthivī āviveśīr athābhavaḥ pūrvyaḥ kārudhāyāḥ || RV_3,032.10

ahann ahim pariśayānam arṇa ojāyamānaṁ tuvijāta tavyān |
na te mahitvam anu bhūd adha dyaur yad anyayā sphigyā3 kṣām avasthāḥ || RV_3,032.11

yajño hi ta indra vardhano bhūd uta priyaḥ sutasomo miyedhaḥ |
yajñena yajñam ava yajñiyaḥ san yajñas te vajram ahihatya āvat || RV_3,032.12

yajñenendram avasā cakre arvāg ainaṁ sumnāya navyase vavṛtyām |
yaḥ stomebhir vāvṛdhe pūrvyebhir yo madhyamebhir uta nūtanebhiḥ || RV_3,032.13

viveṣa yan mā dhiṣaṇā jajāna stavai purā pāryād indram ahnaḥ |
aṁhaso yatra pīparad yathā no nāveva yāntam ubhaye havante || RV_3,032.14

āpūrṇo asya kalaśaḥ svāhā sekteva kośaṁ sisice pibadhyai |
sam u priyā āvavṛtran madāya pradakṣiṇid abhi somāsa indram || RV_3,032.15

na tvā gabhīraḥ puruhūta sindhur nādrayaḥ pari ṣanto varanta |
itthā sakhibhya iṣito yad indrā dṛḻhaṁ cid arujo gavyam ūrvam || RV_3,032.16

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,032.17

pra parvatānām uśatī upasthād aśve iva viṣite hāsamāne |
gāveva śubhre mātarā rihāṇe vipāṭ chutudrī payasā javete || RV_3,033.01

indreṣite prasavam bhikṣamāṇe acchā samudraṁ rathyeva yāthaḥ |
samārāṇe ūrmibhiḥ pinvamāne anyā vām anyām apy eti śubhre || RV_3,033.02

acchā sindhum mātṛtamām ayāsaṁ vipāśam urvīṁ subhagām aganma |
vatsam iva mātarā saṁrihāṇe samānaṁ yonim anu saṁcarantī || RV_3,033.03

enā vayam payasā pinvamānā anu yoniṁ devakṛtaṁ carantīḥ |
na vartave prasavaḥ sargataktaḥ kiṁyur vipro nadyo johavīti || RV_3,033.04

ramadhvam me vacase somyāya ṛtāvarīr upa muhūrtam evaiḥ |
pra sindhum acchā bṛhatī manīṣāvasyur ahve kuśikasya sūnuḥ || RV_3,033.05

indro asmām̐ aradad vajrabāhur apāhan vṛtram paridhiṁ nadīnām |
devo 'nayat savitā supāṇis tasya vayam prasave yāma urvīḥ || RV_3,033.06

pravācyaṁ śaśvadhā vīrya1ṁ tad indrasya karma yad ahiṁ vivṛścat |
vi vajreṇa pariṣado jaghānāyann āpo 'yanam icchamānāḥ || RV_3,033.07

etad vaco jaritar māpi mṛṣṭhā ā yat te ghoṣān uttarā yugāni |
uktheṣu kāro prati no juṣasva mā no ni kaḥ puruṣatrā namas te || RV_3,033.08

o ṣu svasāraḥ kārave śṛṇota yayau vo dūrād anasā rathena |
ni ṣū namadhvam bhavatā supārā adhoakṣāḥ sindhavaḥ srotyābhiḥ || RV_3,033.09

ā te kāro śṛṇavāmā vacāṁsi yayātha dūrād anasā rathena |
ni te naṁsai pīpyāneva yoṣā maryāyeva kanyā śaśvacai te || RV_3,033.10

yad aṅga tvā bharatāḥ saṁtareyur gavyan grāma iṣita indrajūtaḥ |
arṣād aha prasavaḥ sargatakta ā vo vṛṇe sumatiṁ yajñiyānām || RV_3,033.11

atāriṣur bharatā gavyavaḥ sam abhakta vipraḥ sumatiṁ nadīnām |
pra pinvadhvam iṣayantīḥ surādhā ā vakṣaṇāḥ pṛṇadhvaṁ yāta śībham || RV_3,033.12

ud va ūrmiḥ śamyā hantv āpo yoktrāṇi muñcata |
māduṣkṛtau vyenasāghnyau śūnam āratām || RV_3,033.13

indraḥ pūrbhid ātirad dāsam arkair vidadvasur dayamāno vi śatrūn |
brahmajūtas tanvā vāvṛdhāno bhūridātra āpṛṇad rodasī ubhe || RV_3,034.01

makhasya te taviṣasya pra jūtim iyarmi vācam amṛtāya bhūṣan |
indra kṣitīnām asi mānuṣīṇāṁ viśāṁ daivīnām uta pūrvayāvā || RV_3,034.02

indro vṛtram avṛṇoc chardhanītiḥ pra māyinām aminād varpaṇītiḥ |
ahan vyaṁsam uśadhag vaneṣv āvir dhenā akṛṇod rāmyāṇām || RV_3,034.03

indraḥ svarṣā janayann ahāni jigāyośigbhiḥ pṛtanā abhiṣṭiḥ |
prārocayan manave ketum ahnām avindaj jyotir bṛhate raṇāya || RV_3,034.04

indras tujo barhaṇā ā viveśa nṛvad dadhāno naryā purūṇi |
acetayad dhiya imā jaritre premaṁ varṇam atirac chukram āsām || RV_3,034.05

maho mahāni panayanty asyendrasya karma sukṛtā purūṇi |
vṛjanena vṛjinān sam pipeṣa māyābhir dasyūm̐r abhibhūtyojāḥ || RV_3,034.06

yudhendro mahnā varivaś cakāra devebhyaḥ satpatiś carṣaṇiprāḥ |
vivasvataḥ sadane asya tāni viprā ukthebhiḥ kavayo gṛṇanti || RV_3,034.07

satrāsāhaṁ vareṇyaṁ sahodāṁ sasavāṁsaṁ svar apaś ca devīḥ |
sasāna yaḥ pṛthivīṁ dyām utemām indram madanty anu dhīraṇāsaḥ || RV_3,034.08

sasānātyām̐ uta sūryaṁ sasānendraḥ sasāna purubhojasaṁ gām |
hiraṇyayam uta bhogaṁ sasāna hatvī dasyūn prāryaṁ varṇam āvat || RV_3,034.09

indra oṣadhīr asanod ahāni vanaspatīm̐r asanod antarikṣam |
bibheda valaṁ nunude vivāco 'thābhavad damitābhikratūnām || RV_3,034.10

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,034.11

tiṣṭhā harī ratha ā yujyamānā yāhi vāyur na niyuto no accha |
pibāsy andho abhisṛṣṭo asme indra svāhā rarimā te madāya || RV_3,035.01

upājirā puruhūtāya saptī harī rathasya dhūrṣv ā yunajmi |
dravad yathā sambhṛtaṁ viśvataś cid upemaṁ yajñam ā vahāta indram || RV_3,035.02

upo nayasva vṛṣaṇā tapuṣpotem ava tvaṁ vṛṣabha svadhāvaḥ |
grasetām aśvā vi muceha śoṇā dive-dive sadṛśīr addhi dhānāḥ || RV_3,035.03

brahmaṇā te brahmayujā yunajmi harī sakhāyā sadhamāda āśū |
sthiraṁ rathaṁ sukham indrādhitiṣṭhan prajānan vidvām̐ upa yāhi somam || RV_3,035.04

mā te harī vṛṣaṇā vītapṛṣṭhā ni rīraman yajamānāso anye |
atyāyāhi śaśvato vayaṁ te 'raṁ sutebhiḥ kṛṇavāma somaiḥ || RV_3,035.05

tavāyaṁ somas tvam ehy arvāṅ chaśvattamaṁ sumanā asya pāhi |
asmin yajñe barhiṣy ā niṣadyā dadhiṣvemaṁ jaṭhara indum indra || RV_3,035.06

stīrṇaṁ te barhiḥ suta indra somaḥ kṛtā dhānā attave te haribhyām |
tadokase puruśākāya vṛṣṇe marutvate tubhyaṁ rātā havīṁṣi || RV_3,035.07

imaṁ naraḥ parvatās tubhyam āpaḥ sam indra gobhir madhumantam akran |
tasyāgatyā sumanā ṛṣva pāhi prajānan vidvān pathyā3 anu svāḥ || RV_3,035.08

yām̐ ābhajo maruta indra some ye tvām avardhann abhavan gaṇas te |
tebhir etaṁ sajoṣā vāvaśāno3 'gneḥ piba jihvayā somam indra || RV_3,035.09

indra piba svadhayā cit sutasyāgner vā pāhi jihvayā yajatra |
adhvaryor vā prayataṁ śakra hastād dhotur vā yajñaṁ haviṣo juṣasva || RV_3,035.10

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,035.11

imām ū ṣu prabhṛtiṁ sātaye dhāḥ śaśvac-chaśvad ūtibhir yādamānaḥ |
sute-sute vāvṛdhe vardhanebhir yaḥ karmabhir mahadbhiḥ suśruto bhūt || RV_3,036.01

indrāya somāḥ pradivo vidānā ṛbhur yebhir vṛṣaparvā vihāyāḥ |
prayamyamānān prati ṣū gṛbhāyendra piba vṛṣadhūtasya vṛṣṇaḥ || RV_3,036.02

pibā vardhasva tava ghā sutāsa indra somāsaḥ prathamā uteme |
yathāpibaḥ pūrvyām̐ indra somām̐ evā pāhi panyo adyā navīyān || RV_3,036.03

mahām̐ amatro vṛjane virapśy u1graṁ śavaḥ patyate dhṛṣṇv ojaḥ |
nāha vivyāca pṛthivī canainaṁ yat somāso haryaśvam amandan || RV_3,036.04

mahām̐ ugro vāvṛdhe vīryāya samācakre vṛṣabhaḥ kāvyena |
indro bhago vājadā asya gāvaḥ pra jāyante dakṣiṇā asya pūrvīḥ || RV_3,036.05

pra yat sindhavaḥ prasavaṁ yathāyann āpaḥ samudraṁ rathyeva jagmuḥ |
ataś cid indraḥ sadaso varīyān yad īṁ somaḥ pṛṇati dugdho aṁśuḥ || RV_3,036.06

samudreṇa sindhavo yādamānā indrāya somaṁ suṣutam bharantaḥ |
aṁśuṁ duhanti hastino bharitrair madhvaḥ punanti dhārayā pavitraiḥ || RV_3,036.07

hradā iva kukṣayaḥ somadhānāḥ sam ī vivyāca savanā purūṇi |
annā yad indraḥ prathamā vy āśa vṛtraṁ jaghanvām̐ avṛṇīta somam || RV_3,036.08

ā tū bhara mākir etat pari ṣṭhād vidmā hi tvā vasupatiṁ vasūnām |
indra yat te māhinaṁ datram asty asmabhyaṁ tad dharyaśva pra yandhi || RV_3,036.09

asme pra yandhi maghavann ṛjīṣinn indra rāyo viśvavārasya bhūreḥ |
asme śataṁ śarado jīvase dhā asme vīrāñ chaśvata indra śiprin || RV_3,036.10

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,036.11

vārtrahatyāya śavase pṛtanāṣāhyāya ca |
indra tvā vartayāmasi || RV_3,037.01

arvācīnaṁ su te mana uta cakṣuḥ śatakrato |
indra kṛṇvantu vāghataḥ || RV_3,037.02

nāmāni te śatakrato viśvābhir gīrbhir īmahe |
indrābhimātiṣāhye || RV_3,037.03

puruṣṭutasya dhāmabhiḥ śatena mahayāmasi |
indrasya carṣaṇīdhṛtaḥ || RV_3,037.04

indraṁ vṛtrāya hantave puruhūtam upa bruve |
bhareṣu vājasātaye || RV_3,037.05

vājeṣu sāsahir bhava tvām īmahe śatakrato |
indra vṛtrāya hantave || RV_3,037.06

dyumneṣu pṛtanājye pṛtsutūrṣu śravaḥsu ca |
indra sākṣvābhimātiṣu || RV_3,037.07

śuṣmintamaṁ na ūtaye dyumninam pāhi jāgṛvim |
indra somaṁ śatakrato || RV_3,037.08

indriyāṇi śatakrato yā te janeṣu pañcasu |
indra tāni ta ā vṛṇe || RV_3,037.09

agann indra śravo bṛhad dyumnaṁ dadhiṣva duṣṭaram |
ut te śuṣmaṁ tirāmasi || RV_3,037.10

arvāvato na ā gahy atho śakra parāvataḥ |
u loko yas te adriva indreha tata ā gahi || RV_3,037.11

abhi taṣṭeva dīdhayā manīṣām atyo na vājī sudhuro jihānaḥ |
abhi priyāṇi marmṛśat parāṇi kavīm̐r icchāmi saṁdṛśe sumedhāḥ || RV_3,038.01

inota pṛccha janimā kavīnām manodhṛtaḥ sukṛtas takṣata dyām |
imā u te praṇyo3 vardhamānā manovātā adha nu dharmaṇi gman || RV_3,038.02

ni ṣīm id atra guhyā dadhānā uta kṣatrāya rodasī sam añjan |
sam mātrābhir mamire yemur urvī antar mahī samṛte dhāyase dhuḥ || RV_3,038.03

ātiṣṭhantam pari viśve abhūṣañ chriyo vasānaś carati svarociḥ |
mahat tad vṛṣṇo asurasya nāmā viśvarūpo amṛtāni tasthau || RV_3,038.04

asūta pūrvo vṛṣabho jyāyān imā asya śurudhaḥ santi pūrvīḥ |
divo napātā vidathasya dhībhiḥ kṣatraṁ rājānā pradivo dadhāthe || RV_3,038.05

trīṇi rājānā vidathe purūṇi pari viśvāni bhūṣathaḥ sadāṁsi |
apaśyam atra manasā jaganvān vrate gandharvām̐ api vāyukeśān || RV_3,038.06

tad in nv asya vṛṣabhasya dhenor ā nāmabhir mamire sakmyaṁ goḥ |
anyad-anyad asurya1ṁ vasānā ni māyino mamire rūpam asmin || RV_3,038.07

tad in nv asya savitur nakir me hiraṇyayīm amatiṁ yām aśiśret |
ā suṣṭutī rodasī viśvaminve apīva yoṣā janimāni vavre || RV_3,038.08

yuvam pratnasya sādhatho maho yad daivī svastiḥ pari ṇaḥ syātam |
gopājihvasya tasthuṣo virūpā viśve paśyanti māyinaḥ kṛtāni || RV_3,038.09

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,038.10

indram matir hṛda ā vacyamānācchā patiṁ stomataṣṭā jigāti |
yā jāgṛvir vidathe śasyamānendra yat te jāyate viddhi tasya || RV_3,039.01

divaś cid ā pūrvyā jāyamānā vi jāgṛvir vidathe śasyamānā |
bhadrā vastrāṇy arjunā vasānā seyam asme sanajā pitryā dhīḥ || RV_3,039.02

yamā cid atra yamasūr asūta jihvāyā agram patad ā hy asthāt |
vapūṁṣi jātā mithunā sacete tamohanā tapuṣo budhna etā || RV_3,039.03

nakir eṣāṁ ninditā martyeṣu ye asmākam pitaro goṣu yodhāḥ |
indra eṣāṁ dṛṁhitā māhināvān ud gotrāṇi sasṛje daṁsanāvān || RV_3,039.04

sakhā ha yatra sakhibhir navagvair abhijñv ā satvabhir gā anugman |
satyaṁ tad indro daśabhir daśagvaiḥ sūryaṁ viveda tamasi kṣiyantam || RV_3,039.05

indro madhu sambhṛtam usriyāyām padvad viveda śaphavan name goḥ |
guhā hitaṁ guhyaṁ gūḻham apsu haste dadhe dakṣiṇe dakṣiṇāvān || RV_3,039.06

jyotir vṛṇīta tamaso vijānann āre syāma duritād abhīke |
imā giraḥ somapāḥ somavṛddha juṣasvendra purutamasya kāroḥ || RV_3,039.07

jyotir yajñāya rodasī anu ṣyād āre syāma duritasya bhūreḥ |
bhūri cid dhi tujato martyasya supārāso vasavo barhaṇāvat || RV_3,039.08

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,039.09

indra tvā vṛṣabhaṁ vayaṁ sute some havāmahe |
sa pāhi madhvo andhasaḥ || RV_3,040.01

indra kratuvidaṁ sutaṁ somaṁ harya puruṣṭuta |
pibā vṛṣasva tātṛpim || RV_3,040.02

indra pra ṇo dhitāvānaṁ yajñaṁ viśvebhir devebhiḥ |
tira stavāna viśpate || RV_3,040.03

indra somāḥ sutā ime tava pra yanti satpate |
kṣayaṁ candrāsa indavaḥ || RV_3,040.04

dadhiṣvā jaṭhare sutaṁ somam indra vareṇyam |
tava dyukṣāsa indavaḥ || RV_3,040.05

girvaṇaḥ pāhi naḥ sutam madhor dhārābhir ajyase |
indra tvādātam id yaśaḥ || RV_3,040.06

abhi dyumnāni vanina indraṁ sacante akṣitā |
pītvī somasya vāvṛdhe || RV_3,040.07

arvāvato na ā gahi parāvataś ca vṛtrahan |
imā juṣasva no giraḥ || RV_3,040.08

yad antarā parāvatam arvāvataṁ ca hūyase |
indreha tata ā gahi || RV_3,040.09

ā tū na indra madryag ghuvānaḥ somapītaye |
haribhyāṁ yāhy adrivaḥ || RV_3,041.01

satto hotā na ṛtviyas tistire barhir ānuṣak |
ayujran prātar adrayaḥ || RV_3,041.02

imā brahma brahmavāhaḥ kriyanta ā barhiḥ sīda |
vīhi śūra puroḻāśam || RV_3,041.03

rārandhi savaneṣu ṇa eṣu stomeṣu vṛtrahan |
uktheṣv indra girvaṇaḥ || RV_3,041.04

matayaḥ somapām uruṁ rihanti śavasas patim |
indraṁ vatsaṁ na mātaraḥ || RV_3,041.05

sa mandasvā hy andhaso rādhase tanvā mahe |
na stotāraṁ nide karaḥ || RV_3,041.06

vayam indra tvāyavo haviṣmanto jarāmahe |
uta tvam asmayur vaso || RV_3,041.07

māre asmad vi mumuco haripriyārvāṅ yāhi |
indra svadhāvo matsveha || RV_3,041.08

arvāñcaṁ tvā sukhe rathe vahatām indra keśinā |
ghṛtasnū barhir āsade || RV_3,041.09

upa naḥ sutam ā gahi somam indra gavāśiram |
haribhyāṁ yas te asmayuḥ || RV_3,042.01

tam indra madam ā gahi barhiḥṣṭhāṁ grāvabhiḥ sutam |
kuvin nv asya tṛpṇavaḥ || RV_3,042.02

indram itthā giro mamācchāgur iṣitā itaḥ |
āvṛte somapītaye || RV_3,042.03

indraṁ somasya pītaye stomair iha havāmahe |
ukthebhiḥ kuvid āgamat || RV_3,042.04

indra somāḥ sutā ime tān dadhiṣva śatakrato |
jaṭhare vājinīvaso || RV_3,042.05

vidmā hi tvā dhanaṁjayaṁ vājeṣu dadhṛṣaṁ kave |
adhā te sumnam īmahe || RV_3,042.06

imam indra gavāśiraṁ yavāśiraṁ ca naḥ piba |
āgatyā vṛṣabhiḥ sutam || RV_3,042.07

tubhyed indra sva okye3 somaṁ codāmi pītaye |
eṣa rārantu te hṛdi || RV_3,042.08

tvāṁ sutasya pītaye pratnam indra havāmahe |
kuśikāso avasyavaḥ || RV_3,042.09

ā yāhy arvāṅ upa vandhureṣṭhās taved anu pradivaḥ somapeyam |
priyā sakhāyā vi mucopa barhis tvām ime havyavāho havante || RV_3,043.01

ā yāhi pūrvīr ati carṣaṇīr ām̐ arya āśiṣa upa no haribhyām |
imā hi tvā matayaḥ stomataṣṭā indra havante sakhyaṁ juṣāṇāḥ || RV_3,043.02

ā no yajñaṁ namovṛdhaṁ sajoṣā indra deva haribhir yāhi tūyam |
ahaṁ hi tvā matibhir johavīmi ghṛtaprayāḥ sadhamāde madhūnām || RV_3,043.03

ā ca tvām etā vṛṣaṇā vahāto harī sakhāyā sudhurā svaṅgā |
dhānāvad indraḥ savanaṁ juṣāṇaḥ sakhā sakhyuḥ śṛṇavad vandanāni || RV_3,043.04

kuvin mā gopāṁ karase janasya kuvid rājānam maghavann ṛjīṣin |
kuvin ma ṛṣim papivāṁsaṁ sutasya kuvin me vasvo amṛtasya śikṣāḥ || RV_3,043.05

ā tvā bṛhanto harayo yujānā arvāg indra sadhamādo vahantu |
pra ye dvitā diva ṛñjanty ātāḥ susammṛṣṭāso vṛṣabhasya mūrāḥ || RV_3,043.06

indra piba vṛṣadhūtasya vṛṣṇa ā yaṁ te śyena uśate jabhāra |
yasya made cyāvayasi pra kṛṣṭīr yasya made apa gotrā vavartha || RV_3,043.07

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,043.08

ayaṁ te astu haryataḥ soma ā haribhiḥ sutaḥ |
juṣāṇa indra haribhir na ā gahy ā tiṣṭha haritaṁ ratham || RV_3,044.01

haryann uṣasam arcayaḥ sūryaṁ haryann arocayaḥ |
vidvām̐ś cikitvān haryaśva vardhasa indra viśvā abhi śriyaḥ || RV_3,044.02

dyām indro haridhāyasam pṛthivīṁ harivarpasam |
adhārayad dharitor bhūri bhojanaṁ yayor antar hariś carat || RV_3,044.03

jajñāno harito vṛṣā viśvam ā bhāti rocanam |
haryaśvo haritaṁ dhatta āyudham ā vajram bāhvor harim || RV_3,044.04

indro haryantam arjunaṁ vajraṁ śukrair abhīvṛtam |
apāvṛṇod dharibhir adribhiḥ sutam ud gā haribhir ājata || RV_3,044.05

ā mandrair indra haribhir yāhi mayūraromabhiḥ |
mā tvā ke cin ni yaman viṁ na pāśino 'ti dhanveva tām̐ ihi || RV_3,045.01

vṛtrakhādo valaṁrujaḥ purāṁ darmo apām ajaḥ |
sthātā rathasya haryor abhisvara indro dṛḻhā cid ārujaḥ || RV_3,045.02

gambhīrām̐ udadhīm̐r iva kratum puṣyasi gā iva |
pra sugopā yavasaṁ dhenavo yathā hradaṁ kulyā ivāśata || RV_3,045.03

ā nas tujaṁ rayim bharāṁśaṁ na pratijānate |
vṛkṣam pakvam phalam aṅkīva dhūnuhīndra sampāraṇaṁ vasu || RV_3,045.04

svayur indra svarāḻ asi smaddiṣṭiḥ svayaśastaraḥ |
sa vāvṛdhāna ojasā puruṣṭuta bhavā naḥ suśravastamaḥ || RV_3,045.05

yudhmasya te vṛṣabhasya svarāja ugrasya yūnaḥ sthavirasya ghṛṣveḥ |
ajūryato vajriṇo vīryā3ṇīndra śrutasya mahato mahāni || RV_3,046.01

mahām̐ asi mahiṣa vṛṣṇyebhir dhanaspṛd ugra sahamāno anyān |
eko viśvasya bhuvanasya rājā sa yodhayā ca kṣayayā ca janān || RV_3,046.02

pra mātrābhī ririce rocamānaḥ pra devebhir viśvato apratītaḥ |
pra majmanā diva indraḥ pṛthivyāḥ proror maho antarikṣād ṛjīṣī || RV_3,046.03

uruṁ gabhīraṁ januṣābhy u1graṁ viśvavyacasam avatam matīnām |
indraṁ somāsaḥ pradivi sutāsaḥ samudraṁ na sravata ā viśanti || RV_3,046.04

yaṁ somam indra pṛthivīdyāvā garbhaṁ na mātā bibhṛtas tvāyā |
taṁ te hinvanti tam u te mṛjanty adhvaryavo vṛṣabha pātavā u || RV_3,046.05

marutvām̐ indra vṛṣabho raṇāya pibā somam anuṣvadham madāya |
ā siñcasva jaṭhare madhva ūrmiṁ tvaṁ rājāsi pradivaḥ sutānām || RV_3,047.01

sajoṣā indra sagaṇo marudbhiḥ somam piba vṛtrahā śūra vidvān |
jahi śatrūm̐r apa mṛdho nudasvāthābhayaṁ kṛṇuhi viśvato naḥ || RV_3,047.02

uta ṛtubhir ṛtupāḥ pāhi somam indra devebhiḥ sakhibhiḥ sutaṁ naḥ |
yām̐ ābhajo maruto ye tvānv ahan vṛtram adadhus tubhyam ojaḥ || RV_3,047.03

ye tvāhihatye maghavann avardhan ye śāmbare harivo ye gaviṣṭau |
ye tvā nūnam anumadanti viprāḥ pibendra somaṁ sagaṇo marudbhiḥ || RV_3,047.04

marutvantaṁ vṛṣabhaṁ vāvṛdhānam akavāriṁ divyaṁ śāsam indram |
viśvāsāham avase nūtanāyograṁ sahodām iha taṁ huvema || RV_3,047.05

sadyo ha jāto vṛṣabhaḥ kanīnaḥ prabhartum āvad andhasaḥ sutasya |
sādhoḥ piba pratikāmaṁ yathā te rasāśiraḥ prathamaṁ somyasya || RV_3,048.01

yaj jāyathās tad ahar asya kāme 'ṁśoḥ pīyūṣam apibo giriṣṭhām |
taṁ te mātā pari yoṣā janitrī mahaḥ pitur dama āsiñcad agre || RV_3,048.02

upasthāya mātaram annam aiṭṭa tigmam apaśyad abhi somam ūdhaḥ |
prayāvayann acarad gṛtso anyān mahāni cakre purudhapratīkaḥ || RV_3,048.03

ugras turāṣāḻ abhibhūtyojā yathāvaśaṁ tanvaṁ cakra eṣaḥ |
tvaṣṭāram indro januṣābhibhūyāmuṣyā somam apibac camūṣu || RV_3,048.04

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,048.05

śaṁsā mahām indraṁ yasmin viśvā ā kṛṣṭayaḥ somapāḥ kāmam avyan |
yaṁ sukratuṁ dhiṣaṇe vibhvataṣṭaṁ ghanaṁ vṛtrāṇāṁ janayanta devāḥ || RV_3,049.01

yaṁ nu nakiḥ pṛtanāsu svarājaṁ dvitā tarati nṛtamaṁ hariṣṭhām |
inatamaḥ satvabhir yo ha śūṣaiḥ pṛthujrayā aminād āyur dasyoḥ || RV_3,049.02

sahāvā pṛtsu taraṇir nārvā vyānaśī rodasī mehanāvān |
bhago na kāre havyo matīnām piteva cāruḥ suhavo vayodhāḥ || RV_3,049.03

dhartā divo rajasas pṛṣṭa ūrdhvo ratho na vāyur vasubhir niyutvān |
kṣapāṁ vastā janitā sūryasya vibhaktā bhāgaṁ dhiṣaṇeva vājam || RV_3,049.04

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,049.05

indraḥ svāhā pibatu yasya soma āgatyā tumro vṛṣabho marutvān |
oruvyacāḥ pṛṇatām ebhir annair āsya havis tanva1ḥ kāmam ṛdhyāḥ || RV_3,050.01

ā te saparyū javase yunajmi yayor anu pradivaḥ śruṣṭim āvaḥ |
iha tvā dheyur harayaḥ suśipra pibā tv a1sya suṣutasya cāroḥ || RV_3,050.02

gobhir mimikṣuṁ dadhire supāram indraṁ jyaiṣṭhyāya dhāyase gṛṇānāḥ |
mandānaḥ somam papivām̐ ṛjīṣin sam asmabhyam purudhā gā iṣaṇya || RV_3,050.03

imaṁ kāmam mandayā gobhir aśvaiś candravatā rādhasā paprathaś ca |
svaryavo matibhis tubhyaṁ viprā indrāya vāhaḥ kuśikāso akran || RV_3,050.04

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_3,050.05

carṣaṇīdhṛtam maghavānam ukthya1m indraṁ giro bṛhatīr abhy anūṣata |
vāvṛdhānam puruhūtaṁ suvṛktibhir amartyaṁ jaramāṇaṁ dive-dive || RV_3,051.01

śatakratum arṇavaṁ śākinaṁ naraṁ giro ma indram upa yanti viśvataḥ |
vājasanim pūrbhidaṁ tūrṇim apturaṁ dhāmasācam abhiṣācaṁ svarvidam || RV_3,051.02

ākare vasor jaritā panasyate 'nehasaḥ stubha indro duvasyati |
vivasvataḥ sadana ā hi pipriye satrāsāham abhimātihanaṁ stuhi || RV_3,051.03

nṛṇām u tvā nṛtamaṁ gīrbhir ukthair abhi pra vīram arcatā sabādhaḥ |
saṁ sahase purumāyo jihīte namo asya pradiva eka īśe || RV_3,051.04

pūrvīr asya niṣṣidho martyeṣu purū vasūni pṛthivī bibharti |
indrāya dyāva oṣadhīr utāpo rayiṁ rakṣanti jīrayo vanāni || RV_3,051.05

tubhyam brahmāṇi gira indra tubhyaṁ satrā dadhire harivo juṣasva |
bodhy ā3pir avaso nūtanasya sakhe vaso jaritṛbhyo vayo dhāḥ || RV_3,051.06

indra marutva iha pāhi somaṁ yathā śāryāte apibaḥ sutasya |
tava praṇītī tava śūra śarmann ā vivāsanti kavayaḥ suyajñāḥ || RV_3,051.07

sa vāvaśāna iha pāhi somam marudbhir indra sakhibhiḥ sutaṁ naḥ |
jātaṁ yat tvā pari devā abhūṣan mahe bharāya puruhūta viśve || RV_3,051.08

aptūrye maruta āpir eṣo 'mandann indram anu dātivārāḥ |
tebhiḥ sākam pibatu vṛtrakhādaḥ sutaṁ somaṁ dāśuṣaḥ sve sadhasthe || RV_3,051.09

idaṁ hy anv ojasā sutaṁ rādhānām pate |
pibā tv a1sya girvaṇaḥ || RV_3,051.10

yas te anu svadhām asat sute ni yaccha tanvam |
sa tvā mamattu somyam || RV_3,051.11

pra te aśnotu kukṣyoḥ prendra brahmaṇā śiraḥ |
pra bāhū śūra rādhase || RV_3,051.12

dhānāvantaṁ karambhiṇam apūpavantam ukthinam |
indra prātar juṣasva naḥ || RV_3,052.01

puroḻāśam pacatyaṁ juṣasvendrā gurasva ca |
tubhyaṁ havyāni sisrate || RV_3,052.02

puroḻāśaṁ ca no ghaso joṣayāse giraś ca naḥ |
vadhūyur iva yoṣaṇām || RV_3,052.03

puroḻāśaṁ sanaśruta prātaḥsāve juṣasva naḥ |
indra kratur hi te bṛhan || RV_3,052.04

mādhyaṁdinasya savanasya dhānāḥ puroḻāśam indra kṛṣveha cārum |
pra yat stotā jaritā tūrṇyartho vṛṣāyamāṇa upa gīrbhir īṭṭe || RV_3,052.05

tṛtīye dhānāḥ savane puruṣṭuta puroḻāśam āhutam māmahasva naḥ |
ṛbhumantaṁ vājavantaṁ tvā kave prayasvanta upa śikṣema dhītibhiḥ || RV_3,052.06

pūṣaṇvate te cakṛmā karambhaṁ harivate haryaśvāya dhānāḥ |
apūpam addhi sagaṇo marudbhiḥ somam piba vṛtrahā śūra vidvān || RV_3,052.07

prati dhānā bharata tūyam asmai puroḻāśaṁ vīratamāya nṛṇām |
dive-dive sadṛśīr indra tubhyaṁ vardhantu tvā somapeyāya dhṛṣṇo || RV_3,052.08

indrāparvatā bṛhatā rathena vāmīr iṣa ā vahataṁ suvīrāḥ |
vītaṁ havyāny adhvareṣu devā vardhethāṁ gīrbhir iḻayā madantā || RV_3,053.01

tiṣṭhā su kam maghavan mā parā gāḥ somasya nu tvā suṣutasya yakṣi |
pitur na putraḥ sicam ā rabhe ta indra svādiṣṭhayā girā śacīvaḥ || RV_3,053.02

śaṁsāvādhvaryo prati me gṛṇīhīndrāya vāhaḥ kṛṇavāva juṣṭam |
edam barhir yajamānasya sīdāthā ca bhūd uktham indrāya śastam || RV_3,053.03

jāyed astam maghavan sed u yonis tad it tvā yuktā harayo vahantu |
yadā kadā ca sunavāma somam agniṣ ṭvā dūto dhanvāty accha || RV_3,053.04

parā yāhi maghavann ā ca yāhīndra bhrātar ubhayatrā te artham |
yatrā rathasya bṛhato nidhānaṁ vimocanaṁ vājino rāsabhasya || RV_3,053.05

apāḥ somam astam indra pra yāhi kalyāṇīr jāyā suraṇaṁ gṛhe te |
yatrā rathasya bṛhato nidhānaṁ vimocanaṁ vājino dakṣiṇāvat || RV_3,053.06

ime bhojā aṅgiraso virūpā divas putrāso asurasya vīrāḥ |
viśvāmitrāya dadato maghāni sahasrasāve pra tiranta āyuḥ || RV_3,053.07

rūpaṁ-rūpam maghavā bobhavīti māyāḥ kṛṇvānas tanva1m pari svām |
trir yad divaḥ pari muhūrtam āgāt svair mantrair anṛtupā ṛtāvā || RV_3,053.08

mahām̐ ṛṣir devajā devajūto 'stabhnāt sindhum arṇavaṁ nṛcakṣāḥ |
viśvāmitro yad avahat sudāsam apriyāyata kuśikebhir indraḥ || RV_3,053.09

haṁsā iva kṛṇutha ślokam adribhir madanto gīrbhir adhvare sute sacā |
devebhir viprā ṛṣayo nṛcakṣaso vi pibadhvaṁ kuśikāḥ somyam madhu || RV_3,053.10

upa preta kuśikāś cetayadhvam aśvaṁ rāye pra muñcatā sudāsaḥ |
rājā vṛtraṁ jaṅghanat prāg apāg udag athā yajāte vara ā pṛthivyāḥ || RV_3,053.11

ya ime rodasī ubhe aham indram atuṣṭavam |
viśvāmitrasya rakṣati brahmedam bhārataṁ janam || RV_3,053.12

viśvāmitrā arāsata brahmendrāya vajriṇe |
karad in naḥ surādhasaḥ || RV_3,053.13

kiṁ te kṛṇvanti kīkaṭeṣu gāvo nāśiraṁ duhre na tapanti gharmam |
ā no bhara pramagandasya vedo naicāśākham maghavan randhayā naḥ || RV_3,053.14

sasarparīr amatim bādhamānā bṛhan mimāya jamadagnidattā |
ā sūryasya duhitā tatāna śravo deveṣv amṛtam ajuryam || RV_3,053.15

sasarparīr abharat tūyam ebhyo 'dhi śravaḥ pāñcajanyāsu kṛṣṭiṣu |
sā pakṣyā3 navyam āyur dadhānā yām me palastijamadagnayo daduḥ || RV_3,053.16

sthirau gāvau bhavatāṁ vīḻur akṣo meṣā vi varhi mā yugaṁ vi śāri |
indraḥ pātalye dadatāṁ śarītor ariṣṭaneme abhi naḥ sacasva || RV_3,053.17

balaṁ dhehi tanūṣu no balam indrānaḻutsu naḥ |
balaṁ tokāya tanayāya jīvase tvaṁ hi baladā asi || RV_3,053.18

abhi vyayasva khadirasya sāram ojo dhehi spandane śiṁśapāyām |
akṣa vīḻo vīḻita vīḻayasva mā yāmād asmād ava jīhipo naḥ || RV_3,053.19

ayam asmān vanaspatir mā ca hā mā ca rīriṣat |
svasty ā gṛhebhya āvasā ā vimocanāt || RV_3,053.20

indrotibhir bahulābhir no adya yācchreṣṭhābhir maghavañ chūra jinva |
yo no dveṣṭy adharaḥ sas padīṣṭa yam u dviṣmas tam u prāṇo jahātu || RV_3,053.21

paraśuṁ cid vi tapati śimbalaṁ cid vi vṛścati |
ukhā cid indra yeṣantī prayastā phenam asyati || RV_3,053.22

na sāyakasya cikite janāso lodhaṁ nayanti paśu manyamānāḥ |
nāvājinaṁ vājinā hāsayanti na gardabham puro aśvān nayanti || RV_3,053.23

ima indra bharatasya putrā apapitvaṁ cikitur na prapitvam |
hinvanty aśvam araṇaṁ na nityaṁ jyāvājam pari ṇayanty ājau || RV_3,053.24

imam mahe vidathyāya śūṣaṁ śaśvat kṛtva īḍyāya pra jabhruḥ |
śṛṇotu no damyebhir anīkaiḥ śṛṇotv agnir divyair ajasraḥ || RV_3,054.01

mahi mahe dive arcā pṛthivyai kāmo ma icchañ carati prajānan |
yayor ha stome vidatheṣu devāḥ saparyavo mādayante sacāyoḥ || RV_3,054.02

yuvor ṛtaṁ rodasī satyam astu mahe ṣu ṇaḥ suvitāya pra bhūtam |
idaṁ dive namo agne pṛthivyai saparyāmi prayasā yāmi ratnam || RV_3,054.03

uto hi vām pūrvyā āvividra ṛtāvarī rodasī satyavācaḥ |
naraś cid vāṁ samithe śūrasātau vavandire pṛthivi vevidānāḥ || RV_3,054.04

ko addhā veda ka iha pra vocad devām̐ acchā pathyā3 kā sam eti |
dadṛśra eṣām avamā sadāṁsi pareṣu yā guhyeṣu vrateṣu || RV_3,054.05

kavir nṛcakṣā abhi ṣīm acaṣṭa ṛtasya yonā vighṛte madantī |
nānā cakrāte sadanaṁ yathā veḥ samānena kratunā saṁvidāne || RV_3,054.06

samānyā viyute dūreante dhruve pade tasthatur jāgarūke |
uta svasārā yuvatī bhavantī ād u bruvāte mithunāni nāma || RV_3,054.07

viśved ete janimā saṁ vivikto maho devān bibhratī na vyathete |
ejad dhruvam patyate viśvam ekaṁ carat patatri viṣuṇaṁ vi jātam || RV_3,054.08

sanā purāṇam adhy emy ārān mahaḥ pitur janitur jāmi tan naḥ |
devāso yatra panitāra evair urau pathi vyute tasthur antaḥ || RV_3,054.09

imaṁ stomaṁ rodasī pra bravīmy ṛdūdarāḥ śṛṇavann agnijihvāḥ |
mitraḥ samrājo varuṇo yuvāna ādityāsaḥ kavayaḥ paprathānāḥ || RV_3,054.10

hiraṇyapāṇiḥ savitā sujihvas trir ā divo vidathe patyamānaḥ |
deveṣu ca savitaḥ ślokam aśrer ād asmabhyam ā suva sarvatātim || RV_3,054.11

sukṛt supāṇiḥ svavām̐ ṛtāvā devas tvaṣṭāvase tāni no dhāt |
pūṣaṇvanta ṛbhavo mādayadhvam ūrdhvagrāvāṇo adhvaram ataṣṭa || RV_3,054.12

vidyudrathā maruta ṛṣṭimanto divo maryā ṛtajātā ayāsaḥ |
sarasvatī śṛṇavan yajñiyāso dhātā rayiṁ sahavīraṁ turāsaḥ || RV_3,054.13

viṣṇuṁ stomāsaḥ purudasmam arkā bhagasyeva kāriṇo yāmani gman |
urukramaḥ kakuho yasya pūrvīr na mardhanti yuvatayo janitrīḥ || RV_3,054.14

indro viśvair vīryai3ḥ patyamāna ubhe ā paprau rodasī mahitvā |
puraṁdaro vṛtrahā dhṛṣṇuṣeṇaḥ saṁgṛbhyā na ā bharā bhūri paśvaḥ || RV_3,054.15

nāsatyā me pitarā bandhupṛcchā sajātyam aśvinoś cāru nāma |
yuvaṁ hi stho rayidau no rayīṇāṁ dātraṁ rakṣethe akavair adabdhā || RV_3,054.16

mahat tad vaḥ kavayaś cāru nāma yad dha devā bhavatha viśva indre |
sakha ṛbhubhiḥ puruhūta priyebhir imāṁ dhiyaṁ sātaye takṣatā naḥ || RV_3,054.17

aryamā ṇo aditir yajñiyāso 'dabdhāni varuṇasya vratāni |
yuyota no anapatyāni gantoḥ prajāvān naḥ paśumām̐ astu gātuḥ || RV_3,054.18

devānāṁ dūtaḥ purudha prasūto 'nāgān no vocatu sarvatātā |
śṛṇotu naḥ pṛthivī dyaur utāpaḥ sūryo nakṣatrair urv a1ntarikṣam || RV_3,054.19

śṛṇvantu no vṛṣaṇaḥ parvatāso dhruvakṣemāsa iḻayā madantaḥ |
ādityair no aditiḥ śṛṇotu yacchantu no marutaḥ śarma bhadram || RV_3,054.20

sadā sugaḥ pitumām̐ astu panthā madhvā devā oṣadhīḥ sam pipṛkta |
bhago me agne sakhye na mṛdhyā ud rāyo aśyāṁ sadanam purukṣoḥ || RV_3,054.21

svadasva havyā sam iṣo didīhy asmadrya1k sam mimīhi śravāṁsi |
viśvām̐ agne pṛtsu tāñ jeṣi śatrūn ahā viśvā sumanā dīdihī naḥ || RV_3,054.22

uṣasaḥ pūrvā adha yad vyūṣur mahad vi jajñe akṣaram pade goḥ |
vratā devānām upa nu prabhūṣan mahad devānām asuratvam ekam || RV_3,055.01

mo ṣū ṇo atra juhuranta devā mā pūrve agne pitaraḥ padajñāḥ |
purāṇyoḥ sadmanoḥ ketur antar mahad devānām asuratvam ekam || RV_3,055.02

vi me purutrā patayanti kāmāḥ śamy acchā dīdye pūrvyāṇi |
samiddhe agnāv ṛtam id vadema mahad devānām asuratvam ekam || RV_3,055.03

samāno rājā vibhṛtaḥ purutrā śaye śayāsu prayuto vanānu |
anyā vatsam bharati kṣeti mātā mahad devānām asuratvam ekam || RV_3,055.04

ākṣit pūrvāsv aparā anūrut sadyo jātāsu taruṇīṣv antaḥ |
antarvatīḥ suvate apravītā mahad devānām asuratvam ekam || RV_3,055.05

śayuḥ parastād adha nu dvimātābandhanaś carati vatsa ekaḥ |
mitrasya tā varuṇasya vratāni mahad devānām asuratvam ekam || RV_3,055.06

dvimātā hotā vidatheṣu samrāḻ anv agraṁ carati kṣeti budhnaḥ |
pra raṇyāni raṇyavāco bharante mahad devānām asuratvam ekam || RV_3,055.07

śūrasyeva yudhyato antamasya pratīcīnaṁ dadṛśe viśvam āyat |
antar matiś carati niṣṣidhaṁ gor mahad devānām asuratvam ekam || RV_3,055.08

ni veveti palito dūta āsv antar mahām̐ś carati rocanena |
vapūṁṣi bibhrad abhi no vi caṣṭe mahad devānām asuratvam ekam || RV_3,055.09

viṣṇur gopāḥ paramam pāti pāthaḥ priyā dhāmāny amṛtā dadhānaḥ |
agniṣ ṭā viśvā bhuvanāni veda mahad devānām asuratvam ekam || RV_3,055.10

nānā cakrāte yamyā3 vapūṁṣi tayor anyad rocate kṛṣṇam anyat |
śyāvī ca yad aruṣī ca svasārau mahad devānām asuratvam ekam || RV_3,055.11

mātā ca yatra duhitā ca dhenū sabardughe dhāpayete samīcī |
ṛtasya te sadasīḻe antar mahad devānām asuratvam ekam || RV_3,055.12

anyasyā vatsaṁ rihatī mimāya kayā bhuvā ni dadhe dhenur ūdhaḥ |
ṛtasya sā payasāpinvateḻā mahad devānām asuratvam ekam || RV_3,055.13

padyā vaste pururūpā vapūṁṣy ūrdhvā tasthau tryaviṁ rerihāṇā |
ṛtasya sadma vi carāmi vidvān mahad devānām asuratvam ekam || RV_3,055.14

pade iva nihite dasme antas tayor anyad guhyam āvir anyat |
sadhrīcīnā pathyā3 sā viṣūcī mahad devānām asuratvam ekam || RV_3,055.15

ā dhenavo dhunayantām aśiśvīḥ sabardughāḥ śaśayā apradugdhāḥ |
navyā-navyā yuvatayo bhavantīr mahad devānām asuratvam ekam || RV_3,055.16

yad anyāsu vṛṣabho roravīti so anyasmin yūthe ni dadhāti retaḥ |
sa hi kṣapāvān sa bhagaḥ sa rājā mahad devānām asuratvam ekam || RV_3,055.17

vīrasya nu svaśvyaṁ janāsaḥ pra nu vocāma vidur asya devāḥ |
ṣoḻhā yuktāḥ pañca-pañcā vahanti mahad devānām asuratvam ekam || RV_3,055.18

devas tvaṣṭā savitā viśvarūpaḥ pupoṣa prajāḥ purudhā jajāna |
imā ca viśvā bhuvanāny asya mahad devānām asuratvam ekam || RV_3,055.19

mahī sam airac camvā samīcī ubhe te asya vasunā nyṛṣṭe |
śṛṇve vīro vindamāno vasūni mahad devānām asuratvam ekam || RV_3,055.20

imāṁ ca naḥ pṛthivīṁ viśvadhāyā upa kṣeti hitamitro na rājā |
puraḥsadaḥ śarmasado na vīrā mahad devānām asuratvam ekam || RV_3,055.21

niṣṣidhvarīs ta oṣadhīr utāpo rayiṁ ta indra pṛthivī bibharti |
sakhāyas te vāmabhājaḥ syāma mahad devānām asuratvam ekam || RV_3,055.22

na tā minanti māyino na dhīrā vratā devānām prathamā dhruvāṇi |
na rodasī adruhā vedyābhir na parvatā niname tasthivāṁsaḥ || RV_3,056.01

ṣaḍ bhārām̐ eko acaran bibharty ṛtaṁ varṣiṣṭham upa gāva āguḥ |
tisro mahīr uparās tasthur atyā guhā dve nihite darśy ekā || RV_3,056.02

tripājasyo vṛṣabho viśvarūpa uta tryudhā purudha prajāvān |
tryanīkaḥ patyate māhināvān sa retodhā vṛṣabhaḥ śaśvatīnām || RV_3,056.03

abhīka āsām padavīr abodhy ādityānām ahve cāru nāma |
āpaś cid asmā aramanta devīḥ pṛthag vrajantīḥ pari ṣīm avṛñjan || RV_3,056.04

trī ṣadhasthā sindhavas triḥ kavīnām uta trimātā vidatheṣu samrāṭ |
ṛtāvarīr yoṣaṇās tisro apyās trir ā divo vidathe patyamānāḥ || RV_3,056.05

trir ā divaḥ savitar vāryāṇi dive-diva ā suva trir no ahnaḥ |
tridhātu rāya ā suvā vasūni bhaga trātar dhiṣaṇe sātaye dhāḥ || RV_3,056.06

trir ā divaḥ savitā soṣavīti rājānā mitrāvaruṇā supāṇī |
āpaś cid asya rodasī cid urvī ratnam bhikṣanta savituḥ savāya || RV_3,056.07

trir uttamā dūṇaśā rocanāni trayo rājanty asurasya vīrāḥ |
ṛtāvāna iṣirā dūḻabhāsas trir ā divo vidathe santu devāḥ || RV_3,056.08

pra me vivikvām̐ avidan manīṣāṁ dhenuṁ carantīm prayutām agopām |
sadyaś cid yā duduhe bhūri dhāser indras tad agniḥ panitāro asyāḥ || RV_3,057.01

indraḥ su pūṣā vṛṣaṇā suhastā divo na prītāḥ śaśayaṁ duduhre |
viśve yad asyāṁ raṇayanta devāḥ pra vo 'tra vasavaḥ sumnam aśyām || RV_3,057.02

yā jāmayo vṛṣṇa icchanti śaktiṁ namasyantīr jānate garbham asmin |
acchā putraṁ dhenavo vāvaśānā mahaś caranti bibhrataṁ vapūṁṣi || RV_3,057.03

acchā vivakmi rodasī sumeke grāvṇo yujāno adhvare manīṣā |
imā u te manave bhūrivārā ūrdhvā bhavanti darśatā yajatrāḥ || RV_3,057.04

yā te jihvā madhumatī sumedhā agne deveṣūcyata urūcī |
tayeha viśvām̐ avase yajatrān ā sādaya pāyayā cā madhūni || RV_3,057.05

yā te agne parvatasyeva dhārāsaścantī pīpayad deva citrā |
tām asmabhyam pramatiṁ jātavedo vaso rāsva sumatiṁ viśvajanyām || RV_3,057.06

dhenuḥ pratnasya kāmyaṁ duhānāntaḥ putraś carati dakṣiṇāyāḥ |
ā dyotaniṁ vahati śubhrayāmoṣasaḥ stomo aśvināv ajīgaḥ || RV_3,058.01

suyug vahanti prati vām ṛtenordhvā bhavanti pitareva medhāḥ |
jarethām asmad vi paṇer manīṣāṁ yuvor avaś cakṛmā yātam arvāk || RV_3,058.02

suyugbhir aśvaiḥ suvṛtā rathena dasrāv imaṁ śṛṇutaṁ ślokam adreḥ |
kim aṅga vām praty avartiṁ gamiṣṭhāhur viprāso aśvinā purājāḥ || RV_3,058.03

ā manyethām ā gataṁ kac cid evair viśve janāso aśvinā havante |
imā hi vāṁ goṛjīkā madhūni pra mitrāso na dadur usro agre || RV_3,058.04

tiraḥ purū cid aśvinā rajāṁsy āṅgūṣo vām maghavānā janeṣu |
eha yātam pathibhir devayānair dasrāv ime vāṁ nidhayo madhūnām || RV_3,058.05

purāṇam okaḥ sakhyaṁ śivaṁ vāṁ yuvor narā draviṇaṁ jahnāvyām |
punaḥ kṛṇvānāḥ sakhyā śivāni madhvā madema saha nū samānāḥ || RV_3,058.06

aśvinā vāyunā yuvaṁ sudakṣā niyudbhiṣ ca sajoṣasā yuvānā |
nāsatyā tiroahnyaṁ juṣāṇā somam pibatam asridhā sudānū || RV_3,058.07

aśvinā pari vām iṣaḥ purūcīr īyur gīrbhir yatamānā amṛdhrāḥ |
ratho ha vām ṛtajā adrijūtaḥ pari dyāvāpṛthivī yāti sadyaḥ || RV_3,058.08

aśvinā madhuṣuttamo yuvākuḥ somas tam pātam ā gataṁ duroṇe |
ratho ha vām bhūri varpaḥ karikrat sutāvato niṣkṛtam āgamiṣṭhaḥ || RV_3,058.09

mitro janān yātayati bruvāṇo mitro dādhāra pṛthivīm uta dyām |
mitraḥ kṛṣṭīr animiṣābhi caṣṭe mitrāya havyaṁ ghṛtavaj juhota || RV_3,059.01

pra sa mitra marto astu prayasvān yas ta āditya śikṣati vratena |
na hanyate na jīyate tvoto nainam aṁho aśnoty antito na dūrāt || RV_3,059.02

anamīvāsa iḻayā madanto mitajñavo varimann ā pṛthivyāḥ |
ādityasya vratam upakṣiyanto vayam mitrasya sumatau syāma || RV_3,059.03

ayam mitro namasyaḥ suśevo rājā sukṣatro ajaniṣṭa vedhāḥ |
tasya vayaṁ sumatau yajñiyasyāpi bhadre saumanase syāma || RV_3,059.04

mahām̐ ādityo namasopasadyo yātayajjano gṛṇate suśevaḥ |
tasmā etat panyatamāya juṣṭam agnau mitrāya havir ā juhota || RV_3,059.05

mitrasya carṣaṇīdhṛto 'vo devasya sānasi |
dyumnaṁ citraśravastamam || RV_3,059.06

abhi yo mahinā divam mitro babhūva saprathāḥ |
abhi śravobhiḥ pṛthivīm || RV_3,059.07

mitrāya pañca yemire janā abhiṣṭiśavase |
sa devān viśvān bibharti || RV_3,059.08

mitro deveṣv āyuṣu janāya vṛktabarhiṣe |
iṣa iṣṭavratā akaḥ || RV_3,059.09

iheha vo manasā bandhutā nara uśijo jagmur abhi tāni vedasā |
yābhir māyābhiḥ pratijūtivarpasaḥ saudhanvanā yajñiyam bhāgam ānaśa || RV_3,060.01

yābhiḥ śacībhiś camasām̐ apiṁśata yayā dhiyā gām ariṇīta carmaṇaḥ |
yena harī manasā niratakṣata tena devatvam ṛbhavaḥ sam ānaśa || RV_3,060.02

indrasya sakhyam ṛbhavaḥ sam ānaśur manor napāto apaso dadhanvire |
saudhanvanāso amṛtatvam erire viṣṭvī śamībhiḥ sukṛtaḥ sukṛtyayā || RV_3,060.03

indreṇa yātha sarathaṁ sute sacām̐ atho vaśānām bhavathā saha śriyā |
na vaḥ pratimai sukṛtāni vāghataḥ saudhanvanā ṛbhavo vīryāṇi ca || RV_3,060.04

indra ṛbhubhir vājavadbhiḥ samukṣitaṁ sutaṁ somam ā vṛṣasvā gabhastyoḥ |
dhiyeṣito maghavan dāśuṣo gṛhe saudhanvanebhiḥ saha matsvā nṛbhiḥ || RV_3,060.05

indra ṛbhumān vājavān matsveha no 'smin savane śacyā puruṣṭuta |
imāni tubhyaṁ svasarāṇi yemire vratā devānām manuṣaś ca dharmabhiḥ || RV_3,060.06

indra ṛbhubhir vājibhir vājayann iha stomaṁ jaritur upa yāhi yajñiyam |
śataṁ ketebhir iṣirebhir āyave sahasraṇītho adhvarasya homani || RV_3,060.07

uṣo vājena vājini pracetāḥ stomaṁ juṣasva gṛṇato maghoni |
purāṇī devi yuvatiḥ puraṁdhir anu vrataṁ carasi viśvavāre || RV_3,061.01

uṣo devy amartyā vi bhāhi candrarathā sūnṛtā īrayantī |
ā tvā vahantu suyamāso aśvā hiraṇyavarṇām pṛthupājaso ye || RV_3,061.02

uṣaḥ pratīcī bhuvanāni viśvordhvā tiṣṭhasy amṛtasya ketuḥ |
samānam arthaṁ caraṇīyamānā cakram iva navyasy ā vavṛtsva || RV_3,061.03

ava syūmeva cinvatī maghony uṣā yāti svasarasya patnī |
sva1r janantī subhagā sudaṁsā āntād divaḥ papratha ā pṛthivyāḥ || RV_3,061.04

acchā vo devīm uṣasaṁ vibhātīm pra vo bharadhvaṁ namasā suvṛktim |
ūrdhvam madhudhā divi pājo aśret pra rocanā ruruce raṇvasaṁdṛk || RV_3,061.05

ṛtāvarī divo arkair abodhy ā revatī rodasī citram asthāt |
āyatīm agna uṣasaṁ vibhātīṁ vāmam eṣi draviṇam bhikṣamāṇaḥ || RV_3,061.06

ṛtasya budhna uṣasām iṣaṇyan vṛṣā mahī rodasī ā viveśa |
mahī mitrasya varuṇasya māyā candreva bhānuṁ vi dadhe purutrā || RV_3,061.07

imā u vām bhṛmayo manyamānā yuvāvate na tujyā abhūvan |
kva1 tyad indrāvaruṇā yaśo vāṁ yena smā sinam bharathaḥ sakhibhyaḥ || RV_3,062.01

ayam u vām purutamo rayīyañ chaśvattamam avase johavīti |
sajoṣāv indrāvaruṇā marudbhir divā pṛthivyā śṛṇutaṁ havam me || RV_3,062.02

asme tad indrāvaruṇā vasu ṣyād asme rayir marutaḥ sarvavīraḥ |
asmān varūtrīḥ śaraṇair avantv asmān hotrā bhāratī dakṣiṇābhiḥ || RV_3,062.03

bṛhaspate juṣasva no havyāni viśvadevya |
rāsva ratnāni dāśuṣe || RV_3,062.04

śucim arkair bṛhaspatim adhvareṣu namasyata |
anāmy oja ā cake || RV_3,062.05

vṛṣabhaṁ carṣaṇīnāṁ viśvarūpam adābhyam |
bṛhaspatiṁ vareṇyam || RV_3,062.06

iyaṁ te pūṣann āghṛṇe suṣṭutir deva navyasī |
asmābhis tubhyaṁ śasyate || RV_3,062.07

tāṁ juṣasva giram mama vājayantīm avā dhiyam |
vadhūyur iva yoṣaṇām || RV_3,062.08

yo viśvābhi vipaśyati bhuvanā saṁ ca paśyati |
sa naḥ pūṣāvitā bhuvat || RV_3,062.09

tat savitur vareṇyam bhargo devasya dhīmahi |
dhiyo yo naḥ pracodayāt || RV_3,062.10

devasya savitur vayaṁ vājayantaḥ puraṁdhyā |
bhagasya rātim īmahe || RV_3,062.11

devaṁ naraḥ savitāraṁ viprā yajñaiḥ suvṛktibhiḥ |
namasyanti dhiyeṣitāḥ || RV_3,062.12

somo jigāti gātuvid devānām eti niṣkṛtam |
ṛtasya yonim āsadam || RV_3,062.13

somo asmabhyaṁ dvipade catuṣpade ca paśave |
anamīvā iṣas karat || RV_3,062.14

asmākam āyur vardhayann abhimātīḥ sahamānaḥ |
somaḥ sadhastham āsadat || RV_3,062.15

ā no mitrāvaruṇā ghṛtair gavyūtim ukṣatam |
madhvā rajāṁsi sukratū || RV_3,062.16

uruśaṁsā namovṛdhā mahnā dakṣasya rājathaḥ |
drāghiṣṭhābhiḥ śucivratā || RV_3,062.17

gṛṇānā jamadagninā yonāv ṛtasya sīdatam |
pātaṁ somam ṛtāvṛdhā || RV_3,062.18

maṇḍala 4

tvāṁ hy agne sadam it samanyavo devāso devam aratiṁ nyerira iti kratvā nyerire |
amartyaṁ yajata martyeṣv ā devam ādevaṁ janata pracetasaṁ viśvam ādevaṁ janata pracetasam || RV_4,001.01

sa bhrātaraṁ varuṇam agna ā vavṛtsva devām̐ acchā sumatī yajñavanasaṁ jyeṣṭhaṁ yajñavanasam |
ṛtāvānam ādityaṁ carṣaṇīdhṛtaṁ rājānaṁ carṣaṇīdhṛtam || RV_4,001.02

sakhe sakhāyam abhy ā vavṛtsvāśuṁ na cakraṁ rathyeva raṁhyāsmabhyaṁ dasma raṁhyā |
agne mṛḻīkaṁ varuṇe sacā vido marutsu viśvabhānuṣu |
tokāya tuje śuśucāna śaṁ kṛdhy asmabhyaṁ dasma śaṁ kṛdhi || RV_4,001.03

tvaṁ no agne varuṇasya vidvān devasya heḻo 'va yāsisīṣṭhāḥ |
yajiṣṭho vahnitamaḥ śośucāno viśvā dveṣāṁsi pra mumugdhy asmat || RV_4,001.04

sa tvaṁ no agne 'vamo bhavotī nediṣṭho asyā uṣaso vyuṣṭau |
ava yakṣva no varuṇaṁ rarāṇo vīhi mṛḻīkaṁ suhavo na edhi || RV_4,001.05

asya śreṣṭhā subhagasya saṁdṛg devasya citratamā martyeṣu |
śuci ghṛtaṁ na taptam aghnyāyāḥ spārhā devasya maṁhaneva dhenoḥ || RV_4,001.06

trir asya tā paramā santi satyā spārhā devasya janimāny agneḥ |
anante antaḥ parivīta āgāc chuciḥ śukro aryo rorucānaḥ || RV_4,001.07

sa dūto viśved abhi vaṣṭi sadmā hotā hiraṇyaratho raṁsujihvaḥ |
rohidaśvo vapuṣyo vibhāvā sadā raṇvaḥ pitumatīva saṁsat || RV_4,001.08

sa cetayan manuṣo yajñabandhuḥ pra tam mahyā raśanayā nayanti |
sa kṣety asya duryāsu sādhan devo martasya sadhanitvam āpa || RV_4,001.09

sa tū no agnir nayatu prajānann acchā ratnaṁ devabhaktaṁ yad asya |
dhiyā yad viśve amṛtā akṛṇvan dyauṣ pitā janitā satyam ukṣan || RV_4,001.10

sa jāyata prathamaḥ pastyāsu maho budhne rajaso asya yonau |
apād aśīrṣā guhamāno antāyoyuvāno vṛṣabhasya nīḻe || RV_4,001.11

pra śardha ārta prathamaṁ vipanyām̐ ṛtasya yonā vṛṣabhasya nīḻe |
spārho yuvā vapuṣyo vibhāvā sapta priyāso 'janayanta vṛṣṇe || RV_4,001.12

asmākam atra pitaro manuṣyā abhi pra sedur ṛtam āśuṣāṇāḥ |
aśmavrajāḥ sudughā vavre antar ud usrā ājann uṣaso huvānāḥ || RV_4,001.13

te marmṛjata dadṛvāṁso adriṁ tad eṣām anye abhito vi vocan |
paśvayantrāso abhi kāram arcan vidanta jyotiś cakṛpanta dhībhiḥ || RV_4,001.14

te gavyatā manasā dṛdhram ubdhaṁ gā yemānam pari ṣantam adrim |
dṛḻhaṁ naro vacasā daivyena vrajaṁ gomantam uśijo vi vavruḥ || RV_4,001.15

te manvata prathamaṁ nāma dhenos triḥ sapta mātuḥ paramāṇi vindan |
taj jānatīr abhy anūṣata vrā āvir bhuvad aruṇīr yaśasā goḥ || RV_4,001.16

neśat tamo dudhitaṁ rocata dyaur ud devyā uṣaso bhānur arta |
ā sūryo bṛhatas tiṣṭhad ajrām̐ ṛju marteṣu vṛjinā ca paśyan || RV_4,001.17

ād it paścā bubudhānā vy akhyann ād id ratnaṁ dhārayanta dyubhaktam |
viśve viśvāsu duryāsu devā mitra dhiye varuṇa satyam astu || RV_4,001.18

acchā voceya śuśucānam agniṁ hotāraṁ viśvabharasaṁ yajiṣṭham |
śucy ūdho atṛṇan na gavām andho na pūtam pariṣiktam aṁśoḥ || RV_4,001.19

viśveṣām aditir yajñiyānāṁ viśveṣām atithir mānuṣāṇām |
agnir devānām ava āvṛṇānaḥ sumṛḻīko bhavatu jātavedāḥ || RV_4,001.20

yo martyeṣv amṛta ṛtāvā devo deveṣv aratir nidhāyi |
hotā yajiṣṭho mahnā śucadhyai havyair agnir manuṣa īrayadhyai || RV_4,002.01

iha tvaṁ sūno sahaso no adya jāto jātām̐ ubhayām̐ antar agne |
dūta īyase yuyujāna ṛṣva ṛjumuṣkān vṛṣaṇaḥ śukrām̐ś ca || RV_4,002.02

atyā vṛdhasnū rohitā ghṛtasnū ṛtasya manye manasā javiṣṭhā |
antar īyase aruṣā yujāno yuṣmām̐ś ca devān viśa ā ca martān || RV_4,002.03

aryamaṇaṁ varuṇam mitram eṣām indrāviṣṇū maruto aśvinota |
svaśvo agne surathaḥ surādhā ed u vaha suhaviṣe janāya || RV_4,002.04

gomām̐ agne 'vimām̐ aśvī yajño nṛvatsakhā sadam id apramṛṣyaḥ |
iḻāvām̐ eṣo asura prajāvān dīrgho rayiḥ pṛthubudhnaḥ sabhāvān || RV_4,002.05

yas ta idhmaṁ jabharat siṣvidāno mūrdhānaṁ vā tatapate tvāyā |
bhuvas tasya svatavām̐ḥ pāyur agne viśvasmāt sīm aghāyata uruṣya || RV_4,002.06

yas te bharād anniyate cid annaṁ niśiṣan mandram atithim udīrat |
ā devayur inadhate duroṇe tasmin rayir dhruvo astu dāsvān || RV_4,002.07

yas tvā doṣā ya uṣasi praśaṁsāt priyaṁ vā tvā kṛṇavate haviṣmān |
aśvo na sve dama ā hemyāvān tam aṁhasaḥ pīparo dāśvāṁsam || RV_4,002.08

yas tubhyam agne amṛtāya dāśad duvas tve kṛṇavate yatasruk |
na sa rāyā śaśamāno vi yoṣan nainam aṁhaḥ pari varad aghāyoḥ || RV_4,002.09

yasya tvam agne adhvaraṁ jujoṣo devo martasya sudhitaṁ rarāṇaḥ |
prīted asad dhotrā sā yaviṣṭhāsāma yasya vidhato vṛdhāsaḥ || RV_4,002.10

cittim acittiṁ cinavad vi vidvān pṛṣṭheva vītā vṛjinā ca martān |
rāye ca naḥ svapatyāya deva ditiṁ ca rāsvāditim uruṣya || RV_4,002.11

kaviṁ śaśāsuḥ kavayo 'dabdhā nidhārayanto duryāsv āyoḥ |
atas tvaṁ dṛśyām̐ agna etān paḍbhiḥ paśyer adbhutām̐ arya evaiḥ || RV_4,002.12

tvam agne vāghate supraṇītiḥ sutasomāya vidhate yaviṣṭha |
ratnam bhara śaśamānāya ghṛṣve pṛthu ścandram avase carṣaṇiprāḥ || RV_4,002.13

adhā ha yad vayam agne tvāyā paḍbhir hastebhiś cakṛmā tanūbhiḥ |
rathaṁ na kranto apasā bhurijor ṛtaṁ yemuḥ sudhya āśuṣāṇāḥ || RV_4,002.14

adhā mātur uṣasaḥ sapta viprā jāyemahi prathamā vedhaso nṝn |
divas putrā aṅgiraso bhavemādriṁ rujema dhaninaṁ śucantaḥ || RV_4,002.15

adhā yathā naḥ pitaraḥ parāsaḥ pratnāso agna ṛtam āśuṣāṇāḥ |
śucīd ayan dīdhitim ukthaśāsaḥ kṣāmā bhindanto aruṇīr apa vran || RV_4,002.16

sukarmāṇaḥ suruco devayanto 'yo na devā janimā dhamantaḥ |
śucanto agniṁ vavṛdhanta indram ūrvaṁ gavyam pariṣadanto agman || RV_4,002.17

ā yūtheva kṣumati paśvo akhyad devānāṁ yaj janimānty ugra |
martānāṁ cid urvaśīr akṛpran vṛdhe cid arya uparasyāyoḥ || RV_4,002.18

akarma te svapaso abhūma ṛtam avasrann uṣaso vibhātīḥ |
anūnam agnim purudhā suścandraṁ devasya marmṛjataś cāru cakṣuḥ || RV_4,002.19

etā te agna ucathāni vedho 'vocāma kavaye tā juṣasva |
uc chocasva kṛṇuhi vasyaso no maho rāyaḥ puruvāra pra yandhi || RV_4,002.20

ā vo rājānam adhvarasya rudraṁ hotāraṁ satyayajaṁ rodasyoḥ |
agnim purā tanayitnor acittād dhiraṇyarūpam avase kṛṇudhvam || RV_4,003.01

ayaṁ yoniś cakṛmā yaṁ vayaṁ te jāyeva patya uśatī suvāsāḥ |
arvācīnaḥ parivīto ni ṣīdemā u te svapāka pratīcīḥ || RV_4,003.02

āśṛṇvate adṛpitāya manma nṛcakṣase sumṛḻīkāya vedhaḥ |
devāya śastim amṛtāya śaṁsa grāveva sotā madhuṣud yam īḻe || RV_4,003.03

tvaṁ cin naḥ śamyā agne asyā ṛtasya bodhy ṛtacit svādhīḥ |
kadā ta ukthā sadhamādyāni kadā bhavanti sakhyā gṛhe te || RV_4,003.04

kathā ha tad varuṇāya tvam agne kathā dive garhase kan na āgaḥ |
kathā mitrāya mīḻhuṣe pṛthivyai bravaḥ kad aryamṇe kad bhagāya || RV_4,003.05

kad dhiṣṇyāsu vṛdhasāno agne kad vātāya pratavase śubhaṁye |
parijmane nāsatyāya kṣe bravaḥ kad agne rudrāya nṛghne || RV_4,003.06

kathā mahe puṣṭimbharāya pūṣṇe kad rudrāya sumakhāya havirde |
kad viṣṇava urugāyāya reto bravaḥ kad agne śarave bṛhatyai || RV_4,003.07

kathā śardhāya marutām ṛtāya kathā sūre bṛhate pṛcchyamānaḥ |
prati bravo 'ditaye turāya sādhā divo jātavedaś cikitvān || RV_4,003.08

ṛtena ṛtaṁ niyatam īḻa ā gor āmā sacā madhumat pakvam agne |
kṛṣṇā satī ruśatā dhāsinaiṣā jāmaryeṇa payasā pīpāya || RV_4,003.09

ṛtena hi ṣmā vṛṣabhaś cid aktaḥ pumām̐ agniḥ payasā pṛṣṭhyena |
aspandamāno acarad vayodhā vṛṣā śukraṁ duduhe pṛśnir ūdhaḥ || RV_4,003.10

ṛtenādriṁ vy asan bhidantaḥ sam aṅgiraso navanta gobhiḥ |
śunaṁ naraḥ pari ṣadann uṣāsam āviḥ svar abhavaj jāte agnau || RV_4,003.11

ṛtena devīr amṛtā amṛktā arṇobhir āpo madhumadbhir agne |
vājī na sargeṣu prastubhānaḥ pra sadam it sravitave dadhanyuḥ || RV_4,003.12

mā kasya yakṣaṁ sadam id dhuro gā mā veśasya praminato māpeḥ |
mā bhrātur agne anṛjor ṛṇaṁ ver mā sakhyur dakṣaṁ ripor bhujema || RV_4,003.13

rakṣā ṇo agne tava rakṣaṇebhī rārakṣāṇaḥ sumakha prīṇānaḥ |
prati ṣphura vi ruja vīḍv aṁho jahi rakṣo mahi cid vāvṛdhānam || RV_4,003.14

ebhir bhava sumanā agne arkair imān spṛśa manmabhiḥ śūra vājān |
uta brahmāṇy aṅgiro juṣasva saṁ te śastir devavātā jareta || RV_4,003.15

etā viśvā viduṣe tubhyaṁ vedho nīthāny agne niṇyā vacāṁsi |
nivacanā kavaye kāvyāny aśaṁsiṣam matibhir vipra ukthaiḥ || RV_4,003.16

kṛṇuṣva pājaḥ prasitiṁ na pṛthvīṁ yāhi rājevāmavām̐ ibhena |
tṛṣvīm anu prasitiṁ drūṇāno 'stāsi vidhya rakṣasas tapiṣṭhaiḥ || RV_4,004.01

tava bhramāsa āśuyā patanty anu spṛśa dhṛṣatā śośucānaḥ |
tapūṁṣy agne juhvā pataṁgān asaṁdito vi sṛja viṣvag ulkāḥ || RV_4,004.02

prati spaśo vi sṛja tūrṇitamo bhavā pāyur viśo asyā adabdhaḥ |
yo no dūre aghaśaṁso yo anty agne mākiṣ ṭe vyathir ā dadharṣīt || RV_4,004.03

ud agne tiṣṭha praty ā tanuṣva ny a1mitrām̐ oṣatāt tigmahete |
yo no arātiṁ samidhāna cakre nīcā taṁ dhakṣy atasaṁ na śuṣkam || RV_4,004.04

ūrdhvo bhava prati vidhyādhy asmad āviṣ kṛṇuṣva daivyāny agne |
ava sthirā tanuhi yātujūnāṁ jāmim ajāmim pra mṛṇīhi śatrūn || RV_4,004.05

sa te jānāti sumatiṁ yaviṣṭha ya īvate brahmaṇe gātum airat |
viśvāny asmai sudināni rāyo dyumnāny aryo vi duro abhi dyaut || RV_4,004.06

sed agne astu subhagaḥ sudānur yas tvā nityena haviṣā ya ukthaiḥ |
piprīṣati sva āyuṣi duroṇe viśved asmai sudinā sāsad iṣṭiḥ || RV_4,004.07

arcāmi te sumatiṁ ghoṣy arvāk saṁ te vāvātā jaratām iyaṁ gīḥ |
svaśvās tvā surathā marjayemāsme kṣatrāṇi dhārayer anu dyūn || RV_4,004.08

iha tvā bhūry ā cared upa tman doṣāvastar dīdivāṁsam anu dyūn |
krīḻantas tvā sumanasaḥ sapemābhi dyumnā tasthivāṁso janānām || RV_4,004.09

yas tvā svaśvaḥ suhiraṇyo agna upayāti vasumatā rathena |
tasya trātā bhavasi tasya sakhā yas ta ātithyam ānuṣag jujoṣat || RV_4,004.10

maho rujāmi bandhutā vacobhis tan mā pitur gotamād anv iyāya |
tvaṁ no asya vacasaś cikiddhi hotar yaviṣṭha sukrato damūnāḥ || RV_4,004.11

asvapnajas taraṇayaḥ suśevā atandrāso 'vṛkā aśramiṣṭhāḥ |
te pāyavaḥ sadhryañco niṣadyāgne tava naḥ pāntv amūra || RV_4,004.12

ye pāyavo māmateyaṁ te agne paśyanto andhaṁ duritād arakṣan |
rarakṣa tān sukṛto viśvavedā dipsanta id ripavo nāha debhuḥ || RV_4,004.13

tvayā vayaṁ sadhanya1s tvotās tava praṇīty aśyāma vājān |
ubhā śaṁsā sūdaya satyatāte 'nuṣṭhuyā kṛṇuhy ahrayāṇa || RV_4,004.14

ayā te agne samidhā vidhema prati stomaṁ śasyamānaṁ gṛbhāya |
dahāśaso rakṣasaḥ pāhy a1smān druho nido mitramaho avadyāt || RV_4,004.15

vaiśvānarāya mīḻhuṣe sajoṣāḥ kathā dāśemāgnaye bṛhad bhāḥ |
anūnena bṛhatā vakṣathenopa stabhāyad upamin na rodhaḥ || RV_4,005.01

mā nindata ya imām mahyaṁ rātiṁ devo dadau martyāya svadhāvān |
pākāya gṛtso amṛto vicetā vaiśvānaro nṛtamo yahvo agniḥ || RV_4,005.02

sāma dvibarhā mahi tigmabhṛṣṭiḥ sahasraretā vṛṣabhas tuviṣmān |
padaṁ na gor apagūḻhaṁ vividvān agnir mahyam pred u vocan manīṣām || RV_4,005.03

pra tām̐ agnir babhasat tigmajambhas tapiṣṭhena śociṣā yaḥ surādhāḥ |
pra ye minanti varuṇasya dhāma priyā mitrasya cetato dhruvāṇi || RV_4,005.04

abhrātaro na yoṣaṇo vyantaḥ patiripo na janayo durevāḥ |
pāpāsaḥ santo anṛtā asatyā idam padam ajanatā gabhīram || RV_4,005.05

idam me agne kiyate pāvakāminate gurum bhāraṁ na manma |
bṛhad dadhātha dhṛṣatā gabhīraṁ yahvam pṛṣṭham prayasā saptadhātu || RV_4,005.06

tam in nv e3va samanā samānam abhi kratvā punatī dhītir aśyāḥ |
sasasya carmann adhi cāru pṛśner agre rupa ārupitaṁ jabāru || RV_4,005.07

pravācyaṁ vacasaḥ kim me asya guhā hitam upa niṇig vadanti |
yad usriyāṇām apa vār iva vran pāti priyaṁ rupo agram padaṁ veḥ || RV_4,005.08

idam u tyan mahi mahām anīkaṁ yad usriyā sacata pūrvyaṁ gauḥ |
ṛtasya pade adhi dīdyānaṁ guhā raghuṣyad raghuyad viveda || RV_4,005.09

adha dyutānaḥ pitroḥ sacāsāmanuta guhyaṁ cāru pṛśneḥ |
mātuṣ pade parame anti ṣad gor vṛṣṇaḥ śociṣaḥ prayatasya jihvā || RV_4,005.10

ṛtaṁ voce namasā pṛcchyamānas tavāśasā jātavedo yadīdam |
tvam asya kṣayasi yad dha viśvaṁ divi yad u draviṇaṁ yat pṛthivyām || RV_4,005.11

kiṁ no asya draviṇaṁ kad dha ratnaṁ vi no voco jātavedaś cikitvān |
guhādhvanaḥ paramaṁ yan no asya reku padaṁ na nidānā aganma || RV_4,005.12

kā maryādā vayunā kad dha vāmam acchā gamema raghavo na vājam |
kadā no devīr amṛtasya patnīḥ sūro varṇena tatanann uṣāsaḥ || RV_4,005.13

anireṇa vacasā phalgvena pratītyena kṛdhunātṛpāsaḥ |
adhā te agne kim ihā vadanty anāyudhāsa āsatā sacantām || RV_4,005.14

asya śriye samidhānasya vṛṣṇo vasor anīkaṁ dama ā ruroca |
ruśad vasānaḥ sudṛśīkarūpaḥ kṣitir na rāyā puruvāro adyaut || RV_4,005.15

ūrdhva ū ṣu ṇo adhvarasya hotar agne tiṣṭha devatātā yajīyān |
tvaṁ hi viśvam abhy asi manma pra vedhasaś cit tirasi manīṣām || RV_4,006.01

amūro hotā ny asādi vikṣv a1gnir mandro vidatheṣu pracetāḥ |
ūrdhvam bhānuṁ savitevāśren meteva dhūmaṁ stabhāyad upa dyām || RV_4,006.02

yatā sujūrṇī rātinī ghṛtācī pradakṣiṇid devatātim urāṇaḥ |
ud u svarur navajā nākraḥ paśvo anakti sudhitaḥ sumekaḥ || RV_4,006.03

stīrṇe barhiṣi samidhāne agnā ūrdhvo adhvaryur jujuṣāṇo asthāt |
pary agniḥ paśupā na hotā triviṣṭy eti pradiva urāṇaḥ || RV_4,006.04

pari tmanā mitadrur eti hotāgnir mandro madhuvacā ṛtāvā |
dravanty asya vājino na śokā bhayante viśvā bhuvanā yad abhrāṭ || RV_4,006.05

bhadrā te agne svanīka saṁdṛg ghorasya sato viṣuṇasya cāruḥ |
na yat te śocis tamasā varanta na dhvasmānas tanvī3 repa ā dhuḥ || RV_4,006.06

na yasya sātur janitor avāri na mātarāpitarā nū cid iṣṭau |
adhā mitro na sudhitaḥ pāvako3 'gnir dīdāya mānuṣīṣu vikṣu || RV_4,006.07

dvir yam pañca jījanan saṁvasānāḥ svasāro agnim mānuṣīṣu vikṣu |
uṣarbudham atharyo3 na dantaṁ śukraṁ svāsam paraśuṁ na tigmam || RV_4,006.08

tava tye agne harito ghṛtasnā rohitāsa ṛjvañcaḥ svañcaḥ |
aruṣāso vṛṣaṇa ṛjumuṣkā ā devatātim ahvanta dasmāḥ || RV_4,006.09

ye ha tye te sahamānā ayāsas tveṣāso agne arcayaś caranti |
śyenāso na duvasanāso arthaṁ tuviṣvaṇaso mārutaṁ na śardhaḥ || RV_4,006.10

akāri brahma samidhāna tubhyaṁ śaṁsāty ukthaṁ yajate vy ū dhāḥ |
hotāram agnim manuṣo ni ṣedur namasyanta uśijaḥ śaṁsam āyoḥ || RV_4,006.11

ayam iha prathamo dhāyi dhātṛbhir hotā yajiṣṭho adhvareṣv īḍyaḥ |
yam apnavāno bhṛgavo virurucur vaneṣu citraṁ vibhvaṁ viśe-viśe || RV_4,007.01

agne kadā ta ānuṣag bhuvad devasya cetanam |
adhā hi tvā jagṛbhrire martāso vikṣv īḍyam || RV_4,007.02

ṛtāvānaṁ vicetasam paśyanto dyām iva stṛbhiḥ |
viśveṣām adhvarāṇāṁ haskartāraṁ dame-dame || RV_4,007.03

āśuṁ dūtaṁ vivasvato viśvā yaś carṣaṇīr abhi |
ā jabhruḥ ketum āyavo bhṛgavāṇaṁ viśe-viśe || RV_4,007.04

tam īṁ hotāram ānuṣak cikitvāṁsaṁ ni ṣedire |
raṇvam pāvakaśociṣaṁ yajiṣṭhaṁ sapta dhāmabhiḥ || RV_4,007.05

taṁ śaśvatīṣu mātṛṣu vana ā vītam aśritam |
citraṁ santaṁ guhā hitaṁ suvedaṁ kūcidarthinam || RV_4,007.06

sasasya yad viyutā sasminn ūdhann ṛtasya dhāman raṇayanta devāḥ |
mahām̐ agnir namasā rātahavyo ver adhvarāya sadam id ṛtāvā || RV_4,007.07

ver adhvarasya dūtyāni vidvān ubhe antā rodasī saṁcikitvān |
dūta īyase pradiva urāṇo viduṣṭaro diva ārodhanāni || RV_4,007.08

kṛṣṇaṁ ta ema ruśataḥ puro bhāś cariṣṇv a1rcir vapuṣām id ekam |
yad apravītā dadhate ha garbhaṁ sadyaś cij jāto bhavasīd u dūtaḥ || RV_4,007.09

sadyo jātasya dadṛśānam ojo yad asya vāto anuvāti śociḥ |
vṛṇakti tigmām ataseṣu jihvāṁ sthirā cid annā dayate vi jambhaiḥ || RV_4,007.10

tṛṣu yad annā tṛṣuṇā vavakṣa tṛṣuṁ dūtaṁ kṛṇute yahvo agniḥ |
vātasya meḻiṁ sacate nijūrvann āśuṁ na vājayate hinve arvā || RV_4,007.11

dūtaṁ vo viśvavedasaṁ havyavāham amartyam |
yajiṣṭham ṛñjase girā || RV_4,008.01

sa hi vedā vasudhitim mahām̐ ārodhanaṁ divaḥ |
sa devām̐ eha vakṣati || RV_4,008.02

sa veda deva ānamaṁ devām̐ ṛtāyate dame |
dāti priyāṇi cid vasu || RV_4,008.03

sa hotā sed u dūtyaṁ cikitvām̐ antar īyate |
vidvām̐ ārodhanaṁ divaḥ || RV_4,008.04

te syāma ye agnaye dadāśur havyadātibhiḥ |
ya īm puṣyanta indhate || RV_4,008.05

te rāyā te suvīryaiḥ sasavāṁso vi śṛṇvire |
ye agnā dadhire duvaḥ || RV_4,008.06

asme rāyo dive-dive saṁ carantu puruspṛhaḥ |
asme vājāsa īratām || RV_4,008.07

sa vipraś carṣaṇīnāṁ śavasā mānuṣāṇām |
ati kṣipreva vidhyati || RV_4,008.08

agne mṛḻa mahām̐ asi ya īm ā devayuṁ janam |
iyetha barhir āsadam || RV_4,009.01

sa mānuṣīṣu dūḻabho vikṣu prāvīr amartyaḥ |
dūto viśveṣām bhuvat || RV_4,009.02

sa sadma pari ṇīyate hotā mandro diviṣṭiṣu |
uta potā ni ṣīdati || RV_4,009.03

uta gnā agnir adhvara uto gṛhapatir dame |
uta brahmā ni ṣīdati || RV_4,009.04

veṣi hy adhvarīyatām upavaktā janānām |
havyā ca mānuṣāṇām || RV_4,009.05

veṣīd v asya dūtya1ṁ yasya jujoṣo adhvaram |
havyam martasya voḻhave || RV_4,009.06

asmākaṁ joṣy adhvaram asmākaṁ yajñam aṅgiraḥ |
asmākaṁ śṛṇudhī havam || RV_4,009.07

pari te dūḻabho ratho 'smām̐ aśnotu viśvataḥ |
yena rakṣasi dāśuṣaḥ || RV_4,009.08

agne tam adyāśvaṁ na stomaiḥ kratuṁ na bhadraṁ hṛdispṛśam |
ṛdhyāmā ta ohaiḥ || RV_4,010.01

adhā hy agne krator bhadrasya dakṣasya sādhoḥ |
rathīr ṛtasya bṛhato babhūtha || RV_4,010.02

ebhir no arkair bhavā no arvāṅ sva1r ṇa jyotiḥ |
agne viśvebhiḥ sumanā anīkaiḥ || RV_4,010.03

ābhiṣ ṭe adya gīrbhir gṛṇanto 'gne dāśema |
pra te divo na stanayanti śuṣmāḥ || RV_4,010.04

tava svādiṣṭhāgne saṁdṛṣṭir idā cid ahna idā cid aktoḥ |
śriye rukmo na rocata upāke || RV_4,010.05

ghṛtaṁ na pūtaṁ tanūr arepāḥ śuci hiraṇyam |
tat te rukmo na rocata svadhāvaḥ || RV_4,010.06

kṛtaṁ cid dhi ṣmā sanemi dveṣo 'gna inoṣi martāt |
itthā yajamānād ṛtāvaḥ || RV_4,010.07

śivā naḥ sakhyā santu bhrātrāgne deveṣu yuṣme |
sā no nābhiḥ sadane sasminn ūdhan || RV_4,010.08

bhadraṁ te agne sahasinn anīkam upāka ā rocate sūryasya |
ruśad dṛśe dadṛśe naktayā cid arūkṣitaṁ dṛśa ā rūpe annam || RV_4,011.01

vi ṣāhy agne gṛṇate manīṣāṁ khaṁ vepasā tuvijāta stavānaḥ |
viśvebhir yad vāvanaḥ śukra devais tan no rāsva sumaho bhūri manma || RV_4,011.02

tvad agne kāvyā tvan manīṣās tvad ukthā jāyante rādhyāni |
tvad eti draviṇaṁ vīrapeśā itthādhiye dāśuṣe martyāya || RV_4,011.03

tvad vājī vājambharo vihāyā abhiṣṭikṛj jāyate satyaśuṣmaḥ |
tvad rayir devajūto mayobhus tvad āśur jūjuvām̐ agne arvā || RV_4,011.04

tvām agne prathamaṁ devayanto devam martā amṛta mandrajihvam |
dveṣoyutam ā vivāsanti dhībhir damūnasaṁ gṛhapatim amūram || RV_4,011.05

āre asmad amatim āre aṁha āre viśvāṁ durmatiṁ yan nipāsi |
doṣā śivaḥ sahasaḥ sūno agne yaṁ deva ā cit sacase svasti || RV_4,011.06

yas tvām agna inadhate yatasruk tris te annaṁ kṛṇavat sasminn ahan |
sa su dyumnair abhy astu prasakṣat tava kratvā jātavedaś cikitvān || RV_4,012.01

idhmaṁ yas te jabharac chaśramāṇo maho agne anīkam ā saparyan |
sa idhānaḥ prati doṣām uṣāsam puṣyan rayiṁ sacate ghnann amitrān || RV_4,012.02

agnir īśe bṛhataḥ kṣatriyasyāgnir vājasya paramasya rāyaḥ |
dadhāti ratnaṁ vidhate yaviṣṭho vy ānuṣaṅ martyāya svadhāvān || RV_4,012.03

yac cid dhi te puruṣatrā yaviṣṭhācittibhiś cakṛmā kac cid āgaḥ |
kṛdhī ṣv a1smām̐ aditer anāgān vy enāṁsi śiśratho viṣvag agne || RV_4,012.04

mahaś cid agna enaso abhīka ūrvād devānām uta martyānām |
mā te sakhāyaḥ sadam id riṣāma yacchā tokāya tanayāya śaṁ yoḥ || RV_4,012.05

yathā ha tyad vasavo gauryaṁ cit padi ṣitām amuñcatā yajatrāḥ |
evo ṣv a1sman muñcatā vy aṁhaḥ pra tāry agne prataraṁ na āyuḥ || RV_4,012.06

praty agnir uṣasām agram akhyad vibhātīnāṁ sumanā ratnadheyam |
yātam aśvinā sukṛto duroṇam ut sūryo jyotiṣā deva eti || RV_4,013.01

ūrdhvam bhānuṁ savitā devo aśred drapsaṁ davidhvad gaviṣo na satvā |
anu vrataṁ varuṇo yanti mitro yat sūryaṁ divy ārohayanti || RV_4,013.02

yaṁ sīm akṛṇvan tamase vipṛce dhruvakṣemā anavasyanto artham |
taṁ sūryaṁ haritaḥ sapta yahvīḥ spaśaṁ viśvasya jagato vahanti || RV_4,013.03

vahiṣṭhebhir viharan yāsi tantum avavyayann asitaṁ deva vasma |
davidhvato raśmayaḥ sūryasya carmevāvādhus tamo apsv a1ntaḥ || RV_4,013.04

anāyato anibaddhaḥ kathāyaṁ nyaṅṅ uttāno 'va padyate na |
kayā yāti svadhayā ko dadarśa divaḥ skambhaḥ samṛtaḥ pāti nākam || RV_4,013.05

praty agnir uṣaso jātavedā akhyad devo rocamānā mahobhiḥ |
ā nāsatyorugāyā rathenemaṁ yajñam upa no yātam accha || RV_4,014.01

ūrdhvaṁ ketuṁ savitā devo aśrej jyotir viśvasmai bhuvanāya kṛṇvan |
āprā dyāvāpṛthivī antarikṣaṁ vi sūryo raśmibhiś cekitānaḥ || RV_4,014.02

āvahanty aruṇīr jyotiṣāgān mahī citrā raśmibhiś cekitānā |
prabodhayantī suvitāya devy u1ṣā īyate suyujā rathena || RV_4,014.03

ā vāṁ vahiṣṭhā iha te vahantu rathā aśvāsa uṣaso vyuṣṭau |
ime hi vām madhupeyāya somā asmin yajñe vṛṣaṇā mādayethām || RV_4,014.04

anāyato anibaddhaḥ kathāyaṁ nyaṅṅ uttāno 'va padyate na |
kayā yāti svadhayā ko dadarśa divaḥ skambhaḥ samṛtaḥ pāti nākam || RV_4,014.05

agnir hotā no adhvare vājī san pari ṇīyate |
devo deveṣu yajñiyaḥ || RV_4,015.01

pari triviṣṭy adhvaraṁ yāty agnī rathīr iva |
ā deveṣu prayo dadhat || RV_4,015.02

pari vājapatiḥ kavir agnir havyāny akramīt |
dadhad ratnāni dāśuṣe || RV_4,015.03

ayaṁ yaḥ sṛñjaye puro daivavāte samidhyate |
dyumām̐ amitradambhanaḥ || RV_4,015.04

asya ghā vīra īvato 'gner īśīta martyaḥ |
tigmajambhasya mīḻhuṣaḥ || RV_4,015.05

tam arvantaṁ na sānasim aruṣaṁ na divaḥ śiśum |
marmṛjyante dive-dive || RV_4,015.06

bodhad yan mā haribhyāṁ kumāraḥ sāhadevyaḥ |
acchā na hūta ud aram || RV_4,015.07

uta tyā yajatā harī kumārāt sāhadevyāt |
prayatā sadya ā dade || RV_4,015.08

eṣa vāṁ devāv aśvinā kumāraḥ sāhadevyaḥ |
dīrghāyur astu somakaḥ || RV_4,015.09

taṁ yuvaṁ devāv aśvinā kumāraṁ sāhadevyam |
dīrghāyuṣaṁ kṛṇotana || RV_4,015.10

ā satyo yātu maghavām̐ ṛjīṣī dravantv asya haraya upa naḥ |
tasmā id andhaḥ suṣumā sudakṣam ihābhipitvaṁ karate gṛṇānaḥ || RV_4,016.01

ava sya śūrādhvano nānte 'smin no adya savane mandadhyai |
śaṁsāty uktham uśaneva vedhāś cikituṣe asuryāya manma || RV_4,016.02

kavir na niṇyaṁ vidathāni sādhan vṛṣā yat sekaṁ vipipāno arcāt |
diva itthā jījanat sapta kārūn ahnā cic cakrur vayunā gṛṇantaḥ || RV_4,016.03

sva1r yad vedi sudṛśīkam arkair mahi jyotī rurucur yad dha vastoḥ |
andhā tamāṁsi dudhitā vicakṣe nṛbhyaś cakāra nṛtamo abhiṣṭau || RV_4,016.04

vavakṣa indro amitam ṛjīṣy u1bhe ā paprau rodasī mahitvā |
ataś cid asya mahimā vi recy abhi yo viśvā bhuvanā babhūva || RV_4,016.05

viśvāni śakro naryāṇi vidvān apo rireca sakhibhir nikāmaiḥ |
aśmānaṁ cid ye bibhidur vacobhir vrajaṁ gomantam uśijo vi vavruḥ || RV_4,016.06

apo vṛtraṁ vavrivāṁsam parāhan prāvat te vajram pṛthivī sacetāḥ |
prārṇāṁsi samudriyāṇy ainoḥ patir bhavañ chavasā śūra dhṛṣṇo || RV_4,016.07

apo yad adrim puruhūta dardar āvir bhuvat saramā pūrvyaṁ te |
sa no netā vājam ā darṣi bhūriṁ gotrā rujann aṅgirobhir gṛṇānaḥ || RV_4,016.08

acchā kaviṁ nṛmaṇo gā abhiṣṭau svarṣātā maghavan nādhamānam |
ūtibhis tam iṣaṇo dyumnahūtau ni māyāvān abrahmā dasyur arta || RV_4,016.09

ā dasyughnā manasā yāhy astam bhuvat te kutsaḥ sakhye nikāmaḥ |
sve yonau ni ṣadataṁ sarūpā vi vāṁ cikitsad ṛtacid dha nārī || RV_4,016.10

yāsi kutsena saratham avasyus todo vātasya haryor īśānaḥ |
ṛjrā vājaṁ na gadhyaṁ yuyūṣan kavir yad ahan pāryāya bhūṣāt || RV_4,016.11

kutsāya śuṣṇam aśuṣaṁ ni barhīḥ prapitve ahnaḥ kuyavaṁ sahasrā |
sadyo dasyūn pra mṛṇa kutsyena pra sūraś cakraṁ vṛhatād abhīke || RV_4,016.12

tvam piprum mṛgayaṁ śūśuvāṁsam ṛjiśvane vaidathināya randhīḥ |
pañcāśat kṛṣṇā ni vapaḥ sahasrātkaṁ na puro jarimā vi dardaḥ || RV_4,016.13

sūra upāke tanva1ṁ dadhāno vi yat te cety amṛtasya varpaḥ |
mṛgo na hastī taviṣīm uṣāṇaḥ siṁho na bhīma āyudhāni bibhrat || RV_4,016.14

indraṁ kāmā vasūyanto agman svarmīḻhe na savane cakānāḥ |
śravasyavaḥ śaśamānāsa ukthair oko na raṇvā sudṛśīva puṣṭiḥ || RV_4,016.15

tam id va indraṁ suhavaṁ huvema yas tā cakāra naryā purūṇi |
yo māvate jaritre gadhyaṁ cin makṣū vājam bharati spārharādhāḥ || RV_4,016.16

tigmā yad antar aśaniḥ patāti kasmiñ cic chūra muhuke janānām |
ghorā yad arya samṛtir bhavāty adha smā nas tanvo bodhi gopāḥ || RV_4,016.17

bhuvo 'vitā vāmadevasya dhīnām bhuvaḥ sakhāvṛko vājasātau |
tvām anu pramatim ā jaganmoruśaṁso jaritre viśvadha syāḥ || RV_4,016.18

ebhir nṛbhir indra tvāyubhiṣ ṭvā maghavadbhir maghavan viśva ājau |
dyāvo na dyumnair abhi santo aryaḥ kṣapo madema śaradaś ca pūrvīḥ || RV_4,016.19

eved indrāya vṛṣabhāya vṛṣṇe brahmākarma bhṛgavo na ratham |
nū cid yathā naḥ sakhyā viyoṣad asan na ugro 'vitā tanūpāḥ || RV_4,016.20

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,016.21

tvam mahām̐ indra tubhyaṁ ha kṣā anu kṣatram maṁhanā manyata dyauḥ |
tvaṁ vṛtraṁ śavasā jaghanvān sṛjaḥ sindhūm̐r ahinā jagrasānān || RV_4,017.01

tava tviṣo janiman rejata dyau rejad bhūmir bhiyasā svasya manyoḥ |
ṛghāyanta subhva1ḥ parvatāsa ārdan dhanvāni sarayanta āpaḥ || RV_4,017.02

bhinad giriṁ śavasā vajram iṣṇann āviṣkṛṇvānaḥ sahasāna ojaḥ |
vadhīd vṛtraṁ vajreṇa mandasānaḥ sarann āpo javasā hatavṛṣṇīḥ || RV_4,017.03

suvīras te janitā manyata dyaur indrasya kartā svapastamo bhūt |
ya īṁ jajāna svaryaṁ suvajram anapacyutaṁ sadaso na bhūma || RV_4,017.04

ya eka ic cyāvayati pra bhūmā rājā kṛṣṭīnām puruhūta indraḥ |
satyam enam anu viśve madanti rātiṁ devasya gṛṇato maghonaḥ || RV_4,017.05

satrā somā abhavann asya viśve satrā madāso bṛhato madiṣṭhāḥ |
satrābhavo vasupatir vasūnāṁ datre viśvā adhithā indra kṛṣṭīḥ || RV_4,017.06

tvam adha prathamaṁ jāyamāno 'me viśvā adhithā indra kṛṣṭīḥ |
tvam prati pravata āśayānam ahiṁ vajreṇa maghavan vi vṛścaḥ || RV_4,017.07

satrāhaṇaṁ dādhṛṣiṁ tumram indram mahām apāraṁ vṛṣabhaṁ suvajram |
hantā yo vṛtraṁ sanitota vājaṁ dātā maghāni maghavā surādhāḥ || RV_4,017.08

ayaṁ vṛtaś cātayate samīcīr ya ājiṣu maghavā śṛṇva ekaḥ |
ayaṁ vājam bharati yaṁ sanoty asya priyāsaḥ sakhye syāma || RV_4,017.09

ayaṁ śṛṇve adha jayann uta ghnann ayam uta pra kṛṇute yudhā gāḥ |
yadā satyaṁ kṛṇute manyum indro viśvaṁ dṛḻham bhayata ejad asmāt || RV_4,017.10

sam indro gā ajayat saṁ hiraṇyā sam aśviyā maghavā yo ha pūrvīḥ |
ebhir nṛbhir nṛtamo asya śākai rāyo vibhaktā sambharaś ca vasvaḥ || RV_4,017.11

kiyat svid indro adhy eti mātuḥ kiyat pitur janitur yo jajāna |
yo asya śuṣmam muhukair iyarti vāto na jūtaḥ stanayadbhir abhraiḥ || RV_4,017.12

kṣiyantaṁ tvam akṣiyantaṁ kṛṇotīyarti reṇum maghavā samoham |
vibhañjanur aśanimām̐ iva dyaur uta stotāram maghavā vasau dhāt || RV_4,017.13

ayaṁ cakram iṣaṇat sūryasya ny etaśaṁ rīramat sasṛmāṇam |
ā kṛṣṇa īṁ juhurāṇo jigharti tvaco budhne rajaso asya yonau || RV_4,017.14

asiknyāṁ yajamāno na hotā || RV_4,017.15

gavyanta indraṁ sakhyāya viprā aśvāyanto vṛṣaṇaṁ vājayantaḥ |
janīyanto janidām akṣitotim ā cyāvayāmo 'vate na kośam || RV_4,017.16

trātā no bodhi dadṛśāna āpir abhikhyātā marḍitā somyānām |
sakhā pitā pitṛtamaḥ pitṝṇāṁ kartem u lokam uśate vayodhāḥ || RV_4,017.17

sakhīyatām avitā bodhi sakhā gṛṇāna indra stuvate vayo dhāḥ |
vayaṁ hy ā te cakṛmā sabādha ābhiḥ śamībhir mahayanta indra || RV_4,017.18

stuta indro maghavā yad dha vṛtrā bhūrīṇy eko apratīni hanti |
asya priyo jaritā yasya śarman nakir devā vārayante na martāḥ || RV_4,017.19

evā na indro maghavā virapśī karat satyā carṣaṇīdhṛd anarvā |
tvaṁ rājā januṣāṁ dhehy asme adhi śravo māhinaṁ yaj jaritre || RV_4,017.20

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,017.21

ayam panthā anuvittaḥ purāṇo yato devā udajāyanta viśve |
ataś cid ā janiṣīṣṭa pravṛddho mā mātaram amuyā pattave kaḥ || RV_4,018.01

nāham ato nir ayā durgahaitat tiraścatā pārśvān nir gamāṇi |
bahūni me akṛtā kartvāni yudhyai tvena saṁ tvena pṛcchai || RV_4,018.02

parāyatīm mātaram anv acaṣṭa na nānu gāny anu nū gamāni |
tvaṣṭur gṛhe apibat somam indraḥ śatadhanyaṁ camvoḥ sutasya || RV_4,018.03

kiṁ sa ṛdhak kṛṇavad yaṁ sahasram māso jabhāra śaradaś ca pūrvīḥ |
nahī nv asya pratimānam asty antar jāteṣūta ye janitvāḥ || RV_4,018.04

avadyam iva manyamānā guhākar indram mātā vīryeṇā nyṛṣṭam |
athod asthāt svayam atkaṁ vasāna ā rodasī apṛṇāj jāyamānaḥ || RV_4,018.05

etā arṣanty alalābhavantīr ṛtāvarīr iva saṁkrośamānāḥ |
etā vi pṛccha kim idam bhananti kam āpo adrim paridhiṁ rujanti || RV_4,018.06

kim u ṣvid asmai nivido bhanantendrasyāvadyaṁ didhiṣanta āpaḥ |
mamaitān putro mahatā vadhena vṛtraṁ jaghanvām̐ asṛjad vi sindhūn || RV_4,018.07

mamac cana tvā yuvatiḥ parāsa mamac cana tvā kuṣavā jagāra |
mamac cid āpaḥ śiśave mamṛḍyur mamac cid indraḥ sahasod atiṣṭhat || RV_4,018.08

mamac cana te maghavan vyaṁso nivividhvām̐ apa hanū jaghāna |
adhā nividdha uttaro babhūvāñ chiro dāsasya sam piṇag vadhena || RV_4,018.09

gṛṣṭiḥ sasūva sthaviraṁ tavāgām anādhṛṣyaṁ vṛṣabhaṁ tumram indram |
arīḻhaṁ vatsaṁ carathāya mātā svayaṁ gātuṁ tanva icchamānam || RV_4,018.10

uta mātā mahiṣam anv avenad amī tvā jahati putra devāḥ |
athābravīd vṛtram indro haniṣyan sakhe viṣṇo vitaraṁ vi kramasva || RV_4,018.11

kas te mātaraṁ vidhavām acakrac chayuṁ kas tvām ajighāṁsac carantam |
kas te devo adhi mārḍīka āsīd yat prākṣiṇāḥ pitaram pādagṛhya || RV_4,018.12

avartyā śuna āntrāṇi pece na deveṣu vivide marḍitāram |
apaśyaṁ jāyām amahīyamānām adhā me śyeno madhv ā jabhāra || RV_4,018.13

evā tvām indra vajrinn atra viśve devāsaḥ suhavāsa ūmāḥ |
mahām ubhe rodasī vṛddham ṛṣvaṁ nir ekam id vṛṇate vṛtrahatye || RV_4,019.01

avāsṛjanta jivrayo na devā bhuvaḥ samrāḻ indra satyayoniḥ |
ahann ahim pariśayānam arṇaḥ pra vartanīr arado viśvadhenāḥ || RV_4,019.02

atṛpṇuvantaṁ viyatam abudhyam abudhyamānaṁ suṣupāṇam indra |
sapta prati pravata āśayānam ahiṁ vajreṇa vi riṇā aparvan || RV_4,019.03

akṣodayac chavasā kṣāma budhnaṁ vār ṇa vātas taviṣībhir indraḥ |
dṛḻhāny aubhnād uśamāna ojo 'vābhinat kakubhaḥ parvatānām || RV_4,019.04

abhi pra dadrur janayo na garbhaṁ rathā iva pra yayuḥ sākam adrayaḥ |
atarpayo visṛta ubja ūrmīn tvaṁ vṛtām̐ ariṇā indra sindhūn || RV_4,019.05

tvam mahīm avaniṁ viśvadhenāṁ turvītaye vayyāya kṣarantīm |
aramayo namasaijad arṇaḥ sutaraṇām̐ akṛṇor indra sindhūn || RV_4,019.06

prāgruvo nabhanvo3 na vakvā dhvasrā apinvad yuvatīr ṛtajñāḥ |
dhanvāny ajrām̐ apṛṇak tṛṣāṇām̐ adhog indraḥ staryo3 daṁsupatnīḥ || RV_4,019.07

pūrvīr uṣasaḥ śaradaś ca gūrtā vṛtraṁ jaghanvām̐ asṛjad vi sindhūn |
pariṣṭhitā atṛṇad badbadhānāḥ sīrā indraḥ sravitave pṛthivyā || RV_4,019.08

vamrībhiḥ putram agruvo adānaṁ niveśanād dhariva ā jabhartha |
vy a1ndho akhyad ahim ādadāno nir bhūd ukhacchit sam aranta parva || RV_4,019.09

pra te pūrvāṇi karaṇāni viprāvidvām̐ āha viduṣe karāṁsi |
yathā-yathā vṛṣṇyāni svagūrtāpāṁsi rājan naryāviveṣīḥ || RV_4,019.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,019.11

ā na indro dūrād ā na āsād abhiṣṭikṛd avase yāsad ugraḥ |
ojiṣṭhebhir nṛpatir vajrabāhuḥ saṁge samatsu turvaṇiḥ pṛtanyūn || RV_4,020.01

ā na indro haribhir yātv acchārvācīno 'vase rādhase ca |
tiṣṭhāti vajrī maghavā virapśīmaṁ yajñam anu no vājasātau || RV_4,020.02

imaṁ yajñaṁ tvam asmākam indra puro dadhat saniṣyasi kratuṁ naḥ |
śvaghnīva vajrin sanaye dhanānāṁ tvayā vayam arya ājiṁ jayema || RV_4,020.03

uśann u ṣu ṇaḥ sumanā upāke somasya nu suṣutasya svadhāvaḥ |
pā indra pratibhṛtasya madhvaḥ sam andhasā mamadaḥ pṛṣṭhyena || RV_4,020.04

vi yo rarapśa ṛṣibhir navebhir vṛkṣo na pakvaḥ sṛṇyo na jetā |
maryo na yoṣām abhi manyamāno 'cchā vivakmi puruhūtam indram || RV_4,020.05

girir na yaḥ svatavām̐ ṛṣva indraḥ sanād eva sahase jāta ugraḥ |
ādartā vajraṁ sthaviraṁ na bhīma udneva kośaṁ vasunā nyṛṣṭam || RV_4,020.06

na yasya vartā januṣā nv asti na rādhasa āmarītā maghasya |
udvāvṛṣāṇas taviṣīva ugrāsmabhyaṁ daddhi puruhūta rāyaḥ || RV_4,020.07

īkṣe rāyaḥ kṣayasya carṣaṇīnām uta vrajam apavartāsi gonām |
śikṣānaraḥ samitheṣu prahāvān vasvo rāśim abhinetāsi bhūrim || RV_4,020.08

kayā tac chṛṇve śacyā śaciṣṭho yayā kṛṇoti muhu kā cid ṛṣvaḥ |
puru dāśuṣe vicayiṣṭho aṁho 'thā dadhāti draviṇaṁ jaritre || RV_4,020.09

mā no mardhīr ā bharā daddhi tan naḥ pra dāśuṣe dātave bhūri yat te |
navye deṣṇe śaste asmin ta ukthe pra bravāma vayam indra stuvantaḥ || RV_4,020.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,020.11

ā yātv indro 'vasa upa na iha stutaḥ sadhamād astu śūraḥ |
vāvṛdhānas taviṣīr yasya pūrvīr dyaur na kṣatram abhibhūti puṣyāt || RV_4,021.01

tasyed iha stavatha vṛṣṇyāni tuvidyumnasya tuvirādhaso nṝn |
yasya kratur vidathyo3 na samrāṭ sāhvān tarutro abhy asti kṛṣṭīḥ || RV_4,021.02

ā yātv indro diva ā pṛthivyā makṣū samudrād uta vā purīṣāt |
svarṇarād avase no marutvān parāvato vā sadanād ṛtasya || RV_4,021.03

sthūrasya rāyo bṛhato ya īśe tam u ṣṭavāma vidatheṣv indram |
yo vāyunā jayati gomatīṣu pra dhṛṣṇuyā nayati vasyo accha || RV_4,021.04

upa yo namo namasi stabhāyann iyarti vācaṁ janayan yajadhyai |
ṛñjasānaḥ puruvāra ukthair endraṁ kṛṇvīta sadaneṣu hotā || RV_4,021.05

dhiṣā yadi dhiṣaṇyantaḥ saraṇyān sadanto adrim auśijasya gohe |
ā duroṣāḥ pāstyasya hotā yo no mahān saṁvaraṇeṣu vahniḥ || RV_4,021.06

satrā yad īm bhārvarasya vṛṣṇaḥ siṣakti śuṣmaḥ stuvate bharāya |
guhā yad īm auśijasya gohe pra yad dhiye prāyase madāya || RV_4,021.07

vi yad varāṁsi parvatasya vṛṇve payobhir jinve apāṁ javāṁsi |
vidad gaurasya gavayasya gohe yadī vājāya sudhyo3 vahanti || RV_4,021.08

bhadrā te hastā sukṛtota pāṇī prayantārā stuvate rādha indra |
kā te niṣattiḥ kim u no mamatsi kiṁ nod-ud u harṣase dātavā u || RV_4,021.09

evā vasva indraḥ satyaḥ samrāḍ ḍhantā vṛtraṁ varivaḥ pūrave kaḥ |
puruṣṭuta kratvā naḥ śagdhi rāyo bhakṣīya te 'vaso daivyasya || RV_4,021.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,021.11

yan na indro jujuṣe yac ca vaṣṭi tan no mahān karati śuṣmy ā cit |
brahma stomam maghavā somam ukthā yo aśmānaṁ śavasā bibhrad eti || RV_4,022.01

vṛṣā vṛṣandhiṁ caturaśrim asyann ugro bāhubhyāṁ nṛtamaḥ śacīvān |
śriye paruṣṇīm uṣamāṇa ūrṇāṁ yasyāḥ parvāṇi sakhyāya vivye || RV_4,022.02

yo devo devatamo jāyamāno maho vājebhir mahadbhiś ca śuṣmaiḥ |
dadhāno vajram bāhvor uśantaṁ dyām amena rejayat pra bhūma || RV_4,022.03

viśvā rodhāṁsi pravataś ca pūrvīr dyaur ṛṣvāj janiman rejata kṣāḥ |
ā mātarā bharati śuṣmy ā gor nṛvat parijman nonuvanta vātāḥ || RV_4,022.04

tā tū ta indra mahato mahāni viśveṣv it savaneṣu pravācyā |
yac chūra dhṛṣṇo dhṛṣatā dadhṛṣvān ahiṁ vajreṇa śavasāviveṣīḥ || RV_4,022.05

tā tū te satyā tuvinṛmṇa viśvā pra dhenavaḥ sisrate vṛṣṇa ūdhnaḥ |
adhā ha tvad vṛṣamaṇo bhiyānāḥ pra sindhavo javasā cakramanta || RV_4,022.06

atrāha te harivas tā u devīr avobhir indra stavanta svasāraḥ |
yat sīm anu pra muco badbadhānā dīrghām anu prasitiṁ syandayadhyai || RV_4,022.07

pipīḻe aṁśur madyo na sindhur ā tvā śamī śaśamānasya śaktiḥ |
asmadryak chuśucānasya yamyā āśur na raśmiṁ tuvyojasaṁ goḥ || RV_4,022.08

asme varṣiṣṭhā kṛṇuhi jyeṣṭhā nṛmṇāni satrā sahure sahāṁsi |
asmabhyaṁ vṛtrā suhanāni randhi jahi vadhar vanuṣo martyasya || RV_4,022.09

asmākam it su śṛṇuhi tvam indrāsmabhyaṁ citrām̐ upa māhi vājān |
asmabhyaṁ viśvā iṣaṇaḥ puraṁdhīr asmākaṁ su maghavan bodhi godāḥ || RV_4,022.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,022.11

kathā mahām avṛdhat kasya hotur yajñaṁ juṣāṇo abhi somam ūdhaḥ |
pibann uśāno juṣamāṇo andho vavakṣa ṛṣvaḥ śucate dhanāya || RV_4,023.01

ko asya vīraḥ sadhamādam āpa sam ānaṁśa sumatibhiḥ ko asya |
kad asya citraṁ cikite kad ūtī vṛdhe bhuvac chaśamānasya yajyoḥ || RV_4,023.02

kathā śṛṇoti hūyamānam indraḥ kathā śṛṇvann avasām asya veda |
kā asya pūrvīr upamātayo ha kathainam āhuḥ papuriṁ jaritre || RV_4,023.03

kathā sabādhaḥ śaśamāno asya naśad abhi draviṇaṁ dīdhyānaḥ |
devo bhuvan navedā ma ṛtānāṁ namo jagṛbhvām̐ abhi yaj jujoṣat || RV_4,023.04

kathā kad asyā uṣaso vyuṣṭau devo martasya sakhyaṁ jujoṣa |
kathā kad asya sakhyaṁ sakhibhyo ye asmin kāmaṁ suyujaṁ tatasre || RV_4,023.05

kim ād amatraṁ sakhyaṁ sakhibhyaḥ kadā nu te bhrātram pra bravāma |
śriye sudṛśo vapur asya sargāḥ sva1r ṇa citratamam iṣa ā goḥ || RV_4,023.06

druhaṁ jighāṁsan dhvarasam anindrāṁ tetikte tigmā tujase anīkā |
ṛṇā cid yatra ṛṇayā na ugro dūre ajñātā uṣaso babādhe || RV_4,023.07

ṛtasya hi śurudhaḥ santi pūrvīr ṛtasya dhītir vṛjināni hanti |
ṛtasya śloko badhirā tatarda karṇā budhānaḥ śucamāna āyoḥ || RV_4,023.08

ṛtasya dṛḻhā dharuṇāni santi purūṇi candrā vapuṣe vapūṁṣi |
ṛtena dīrgham iṣaṇanta pṛkṣa ṛtena gāva ṛtam ā viveśuḥ || RV_4,023.09

ṛtaṁ yemāna ṛtam id vanoty ṛtasya śuṣmas turayā u gavyuḥ |
ṛtāya pṛthvī bahule gabhīre ṛtāya dhenū parame duhāte || RV_4,023.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,023.11

kā suṣṭutiḥ śavasaḥ sūnum indram arvācīnaṁ rādhasa ā vavartat |
dadir hi vīro gṛṇate vasūni sa gopatir niṣṣidhāṁ no janāsaḥ || RV_4,024.01

sa vṛtrahatye havyaḥ sa īḍyaḥ sa suṣṭuta indraḥ satyarādhāḥ |
sa yāmann ā maghavā martyāya brahmaṇyate suṣvaye varivo dhāt || RV_4,024.02

tam in naro vi hvayante samīke ririkvāṁsas tanvaḥ kṛṇvata trām |
mitho yat tyāgam ubhayāso agman naras tokasya tanayasya sātau || RV_4,024.03

kratūyanti kṣitayo yoga ugrāśuṣāṇāso mitho arṇasātau |
saṁ yad viśo 'vavṛtranta yudhmā ād in nema indrayante abhīke || RV_4,024.04

ād id dha nema indriyaṁ yajanta ād it paktiḥ puroḻāśaṁ riricyāt |
ād it somo vi papṛcyād asuṣvīn ād ij jujoṣa vṛṣabhaṁ yajadhyai || RV_4,024.05

kṛṇoty asmai varivo ya itthendrāya somam uśate sunoti |
sadhrīcīnena manasāvivenan tam it sakhāyaṁ kṛṇute samatsu || RV_4,024.06

ya indrāya sunavat somam adya pacāt paktīr uta bhṛjjāti dhānāḥ |
prati manāyor ucathāni haryan tasmin dadhad vṛṣaṇaṁ śuṣmam indraḥ || RV_4,024.07

yadā samaryaṁ vy aced ṛghāvā dīrghaṁ yad ājim abhy akhyad aryaḥ |
acikradad vṛṣaṇam patny acchā duroṇa ā niśitaṁ somasudbhiḥ || RV_4,024.08

bhūyasā vasnam acarat kanīyo 'vikrīto akāniṣam punar yan |
sa bhūyasā kanīyo nārirecīd dīnā dakṣā vi duhanti pra vāṇam || RV_4,024.09

ka imaṁ daśabhir mamendraṁ krīṇāti dhenubhiḥ |
yadā vṛtrāṇi jaṅghanad athainam me punar dadat || RV_4,024.10

nū ṣṭuta indra nū gṛṇāna iṣaṁ jaritre nadyo3 na pīpeḥ |
akāri te harivo brahma navyaṁ dhiyā syāma rathyaḥ sadāsāḥ || RV_4,024.11

ko adya naryo devakāma uśann indrasya sakhyaṁ jujoṣa |
ko vā mahe 'vase pāryāya samiddhe agnau sutasoma īṭṭe || RV_4,025.01

ko nānāma vacasā somyāya manāyur vā bhavati vasta usrāḥ |
ka indrasya yujyaṁ kaḥ sakhitvaṁ ko bhrātraṁ vaṣṭi kavaye ka ūtī || RV_4,025.02

ko devānām avo adyā vṛṇīte ka ādityām̐ aditiṁ jyotir īṭṭe |
kasyāśvināv indro agniḥ sutasyāṁśoḥ pibanti manasāvivenam || RV_4,025.03

tasmā agnir bhārataḥ śarma yaṁsaj jyok paśyāt sūryam uccarantam |
ya indrāya sunavāmety āha nare naryāya nṛtamāya nṛṇām || RV_4,025.04

na taṁ jinanti bahavo na dabhrā urv asmā aditiḥ śarma yaṁsat |
priyaḥ sukṛt priya indre manāyuḥ priyaḥ suprāvīḥ priyo asya somī || RV_4,025.05

suprāvyaḥ prāśuṣāḻ eṣa vīraḥ suṣveḥ paktiṁ kṛṇute kevalendraḥ |
nāsuṣver āpir na sakhā na jāmir duṣprāvyo 'vahanted avācaḥ || RV_4,025.06

na revatā paṇinā sakhyam indro 'sunvatā sutapāḥ saṁ gṛṇīte |
āsya vedaḥ khidati hanti nagnaṁ vi suṣvaye paktaye kevalo bhūt || RV_4,025.07

indram pare 'vare madhyamāsa indraṁ yānto 'vasitāsa indram |
indraṁ kṣiyanta uta yudhyamānā indraṁ naro vājayanto havante || RV_4,025.08

aham manur abhavaṁ sūryaś cāhaṁ kakṣīvām̐ ṛṣir asmi vipraḥ |
ahaṁ kutsam ārjuneyaṁ ny ṛñje 'haṁ kavir uśanā paśyatā mā || RV_4,026.01

aham bhūmim adadām āryāyāhaṁ vṛṣṭiṁ dāśuṣe martyāya |
aham apo anayaṁ vāvaśānā mama devāso anu ketam āyan || RV_4,026.02

aham puro mandasāno vy airaṁ nava sākaṁ navatīḥ śambarasya |
śatatamaṁ veśyaṁ sarvatātā divodāsam atithigvaṁ yad āvam || RV_4,026.03

pra su ṣa vibhyo maruto vir astu pra śyenaḥ śyenebhya āśupatvā |
acakrayā yat svadhayā suparṇo havyam bharan manave devajuṣṭam || RV_4,026.04

bharad yadi vir ato vevijānaḥ pathoruṇā manojavā asarji |
tūyaṁ yayau madhunā somyenota śravo vivide śyeno atra || RV_4,026.05

ṛjīpī śyeno dadamāno aṁśum parāvataḥ śakuno mandram madam |
somam bharad dādṛhāṇo devāvān divo amuṣmād uttarād ādāya || RV_4,026.06

ādāya śyeno abharat somaṁ sahasraṁ savām̐ ayutaṁ ca sākam |
atrā puraṁdhir ajahād arātīr made somasya mūrā amūraḥ || RV_4,026.07

garbhe nu sann anv eṣām avedam ahaṁ devānāṁ janimāni viśvā |
śatam mā pura āyasīr arakṣann adha śyeno javasā nir adīyam || RV_4,027.01

na ghā sa mām apa joṣaṁ jabhārābhīm āsa tvakṣasā vīryeṇa |
īrmā puraṁdhir ajahād arātīr uta vātām̐ atarac chūśuvānaḥ || RV_4,027.02

ava yac chyeno asvanīd adha dyor vi yad yadi vāta ūhuḥ puraṁdhim |
sṛjad yad asmā ava ha kṣipaj jyāṁ kṛśānur astā manasā bhuraṇyan || RV_4,027.03

ṛjipya īm indrāvato na bhujyuṁ śyeno jabhāra bṛhato adhi ṣṇoḥ |
antaḥ patat patatry asya parṇam adha yāmani prasitasya tad veḥ || RV_4,027.04

adha śvetaṁ kalaśaṁ gobhir aktam āpipyānam maghavā śukram andhaḥ |
adhvaryubhiḥ prayatam madhvo agram indro madāya prati dhat pibadhyai śūro madāya prati dhat pibadhyai || RV_4,027.05

tvā yujā tava tat soma sakhya indro apo manave sasrutas kaḥ |
ahann ahim ariṇāt sapta sindhūn apāvṛṇod apihiteva khāni || RV_4,028.01

tvā yujā ni khidat sūryasyendraś cakraṁ sahasā sadya indo |
adhi ṣṇunā bṛhatā vartamānam maho druho apa viśvāyu dhāyi || RV_4,028.02

ahann indro adahad agnir indo purā dasyūn madhyaṁdinād abhīke |
durge duroṇe kratvā na yātām purū sahasrā śarvā ni barhīt || RV_4,028.03

viśvasmāt sīm adhamām̐ indra dasyūn viśo dāsīr akṛṇor apraśastāḥ |
abādhethām amṛṇataṁ ni śatrūn avindethām apacitiṁ vadhatraiḥ || RV_4,028.04

evā satyam maghavānā yuvaṁ tad indraś ca somorvam aśvyaṁ goḥ |
ādardṛtam apihitāny aśnā riricathuḥ kṣāś cit tatṛdānā || RV_4,028.05

ā naḥ stuta upa vājebhir ūtī indra yāhi haribhir mandasānaḥ |
tiraś cid aryaḥ savanā purūṇy āṅgūṣebhir gṛṇānaḥ satyarādhāḥ || RV_4,029.01

ā hi ṣmā yāti naryaś cikitvān hūyamānaḥ sotṛbhir upa yajñam |
svaśvo yo abhīrur manyamānaḥ suṣvāṇebhir madati saṁ ha vīraiḥ || RV_4,029.02

śrāvayed asya karṇā vājayadhyai juṣṭām anu pra diśam mandayadhyai |
udvāvṛṣāṇo rādhase tuviṣmān karan na indraḥ sutīrthābhayaṁ ca || RV_4,029.03

acchā yo gantā nādhamānam ūtī itthā vipraṁ havamānaṁ gṛṇantam |
upa tmani dadhāno dhury ā3śūn sahasrāṇi śatāni vajrabāhuḥ || RV_4,029.04

tvotāso maghavann indra viprā vayaṁ te syāma sūrayo gṛṇantaḥ |
bhejānāso bṛhaddivasya rāya ākāyyasya dāvane purukṣoḥ || RV_4,029.05

nakir indra tvad uttaro na jyāyām̐ asti vṛtrahan |
nakir evā yathā tvam || RV_4,030.01

satrā te anu kṛṣṭayo viśvā cakreva vāvṛtuḥ |
satrā mahām̐ asi śrutaḥ || RV_4,030.02

viśve caned anā tvā devāsa indra yuyudhuḥ |
yad ahā naktam ātiraḥ || RV_4,030.03

yatrota bādhitebhyaś cakraṁ kutsāya yudhyate |
muṣāya indra sūryam || RV_4,030.04

yatra devām̐ ṛghāyato viśvām̐ ayudhya eka it |
tvam indra vanūm̐r ahan || RV_4,030.05

yatrota martyāya kam ariṇā indra sūryam |
prāvaḥ śacībhir etaśam || RV_4,030.06

kim ād utāsi vṛtrahan maghavan manyumattamaḥ |
atrāha dānum ātiraḥ || RV_4,030.07

etad ghed uta vīrya1m indra cakartha pauṁsyam |
striyaṁ yad durhaṇāyuvaṁ vadhīr duhitaraṁ divaḥ || RV_4,030.08

divaś cid ghā duhitaram mahān mahīyamānām |
uṣāsam indra sam piṇak || RV_4,030.09

apoṣā anasaḥ sarat sampiṣṭād aha bibhyuṣī |
ni yat sīṁ śiśnathad vṛṣā || RV_4,030.10

etad asyā anaḥ śaye susampiṣṭaṁ vipāśy ā |
sasāra sīm parāvataḥ || RV_4,030.11

uta sindhuṁ vibālyaṁ vitasthānām adhi kṣami |
pari ṣṭhā indra māyayā || RV_4,030.12

uta śuṣṇasya dhṛṣṇuyā pra mṛkṣo abhi vedanam |
puro yad asya sampiṇak || RV_4,030.13

uta dāsaṁ kaulitaram bṛhataḥ parvatād adhi |
avāhann indra śambaram || RV_4,030.14

uta dāsasya varcinaḥ sahasrāṇi śatāvadhīḥ |
adhi pañca pradhīm̐r iva || RV_4,030.15

uta tyam putram agruvaḥ parāvṛktaṁ śatakratuḥ |
uktheṣv indra ābhajat || RV_4,030.16

uta tyā turvaśāyadū asnātārā śacīpatiḥ |
indro vidvām̐ apārayat || RV_4,030.17

uta tyā sadya āryā sarayor indra pārataḥ |
arṇācitrarathāvadhīḥ || RV_4,030.18

anu dvā jahitā nayo 'ndhaṁ śroṇaṁ ca vṛtrahan |
na tat te sumnam aṣṭave || RV_4,030.19

śatam aśmanmayīnām purām indro vy āsyat |
divodāsāya dāśuṣe || RV_4,030.20

asvāpayad dabhītaye sahasrā triṁśataṁ hathaiḥ |
dāsānām indro māyayā || RV_4,030.21

sa ghed utāsi vṛtrahan samāna indra gopatiḥ |
yas tā viśvāni cicyuṣe || RV_4,030.22

uta nūnaṁ yad indriyaṁ kariṣyā indra pauṁsyam |
adyā nakiṣ ṭad ā minat || RV_4,030.23

vāmaṁ-vāmaṁ ta ādure devo dadātv aryamā |
vāmam pūṣā vāmam bhago vāmaṁ devaḥ karūḻatī || RV_4,030.24

kayā naś citra ā bhuvad ūtī sadāvṛdhaḥ sakhā |
kayā śaciṣṭhayā vṛtā || RV_4,031.01

kas tvā satyo madānām maṁhiṣṭho matsad andhasaḥ |
dṛḻhā cid āruje vasu || RV_4,031.02

abhī ṣu ṇaḥ sakhīnām avitā jaritṝṇām |
śatam bhavāsy ūtibhiḥ || RV_4,031.03

abhī na ā vavṛtsva cakraṁ na vṛttam arvataḥ |
niyudbhiś carṣaṇīnām || RV_4,031.04

pravatā hi kratūnām ā hā padeva gacchasi |
abhakṣi sūrye sacā || RV_4,031.05

saṁ yat ta indra manyavaḥ saṁ cakrāṇi dadhanvire |
adha tve adha sūrye || RV_4,031.06

uta smā hi tvām āhur in maghavānaṁ śacīpate |
dātāram avidīdhayum || RV_4,031.07

uta smā sadya it pari śaśamānāya sunvate |
purū cin maṁhase vasu || RV_4,031.08

nahi ṣmā te śataṁ cana rādho varanta āmuraḥ |
na cyautnāni kariṣyataḥ || RV_4,031.09

asmām̐ avantu te śatam asmān sahasram ūtayaḥ |
asmān viśvā abhiṣṭayaḥ || RV_4,031.10

asmām̐ ihā vṛṇīṣva sakhyāya svastaye |
maho rāye divitmate || RV_4,031.11

asmām̐ aviḍḍhi viśvahendra rāyā parīṇasā |
asmān viśvābhir ūtibhiḥ || RV_4,031.12

asmabhyaṁ tām̐ apā vṛdhi vrajām̐ asteva gomataḥ |
navābhir indrotibhiḥ || RV_4,031.13

asmākaṁ dhṛṣṇuyā ratho dyumām̐ indrānapacyutaḥ |
gavyur aśvayur īyate || RV_4,031.14

asmākam uttamaṁ kṛdhi śravo deveṣu sūrya |
varṣiṣṭhaṁ dyām ivopari || RV_4,031.15

ā tū na indra vṛtrahann asmākam ardham ā gahi |
mahān mahībhir ūtibhiḥ || RV_4,032.01

bhṛmiś cid ghāsi tūtujir ā citra citriṇīṣv ā |
citraṁ kṛṇoṣy ūtaye || RV_4,032.02

dabhrebhiś cic chaśīyāṁsaṁ haṁsi vrādhantam ojasā |
sakhibhir ye tve sacā || RV_4,032.03

vayam indra tve sacā vayaṁ tvābhi nonumaḥ |
asmām̐-asmām̐ id ud ava || RV_4,032.04

sa naś citrābhir adrivo 'navadyābhir ūtibhiḥ |
anādhṛṣṭābhir ā gahi || RV_4,032.05

bhūyāmo ṣu tvāvataḥ sakhāya indra gomataḥ |
yujo vājāya ghṛṣvaye || RV_4,032.06

tvaṁ hy eka īśiṣa indra vājasya gomataḥ |
sa no yandhi mahīm iṣam || RV_4,032.07

na tvā varante anyathā yad ditsasi stuto magham |
stotṛbhya indra girvaṇaḥ || RV_4,032.08

abhi tvā gotamā girānūṣata pra dāvane |
indra vājāya ghṛṣvaye || RV_4,032.09

pra te vocāma vīryā3 yā mandasāna ārujaḥ |
puro dāsīr abhītya || RV_4,032.10

tā te gṛṇanti vedhaso yāni cakartha pauṁsyā |
suteṣv indra girvaṇaḥ || RV_4,032.11

avīvṛdhanta gotamā indra tve stomavāhasaḥ |
aiṣu dhā vīravad yaśaḥ || RV_4,032.12

yac cid dhi śaśvatām asīndra sādhāraṇas tvam |
taṁ tvā vayaṁ havāmahe || RV_4,032.13

arvācīno vaso bhavāsme su matsvāndhasaḥ |
somānām indra somapāḥ || RV_4,032.14

asmākaṁ tvā matīnām ā stoma indra yacchatu |
arvāg ā vartayā harī || RV_4,032.15

puroḻāśaṁ ca no ghaso joṣayāse giraś ca naḥ |
vadhūyur iva yoṣaṇām || RV_4,032.16

sahasraṁ vyatīnāṁ yuktānām indram īmahe |
śataṁ somasya khāryaḥ || RV_4,032.17

sahasrā te śatā vayaṁ gavām ā cyāvayāmasi |
asmatrā rādha etu te || RV_4,032.18

daśa te kalaśānāṁ hiraṇyānām adhīmahi |
bhūridā asi vṛtrahan || RV_4,032.19

bhūridā bhūri dehi no mā dabhram bhūry ā bhara |
bhūri ghed indra ditsasi || RV_4,032.20

bhūridā hy asi śrutaḥ purutrā śūra vṛtrahan |
ā no bhajasva rādhasi || RV_4,032.21

pra te babhrū vicakṣaṇa śaṁsāmi goṣaṇo napāt |
mābhyāṁ gā anu śiśrathaḥ || RV_4,032.22

kanīnakeva vidradhe nave drupade arbhake |
babhrū yāmeṣu śobhete || RV_4,032.23

aram ma usrayāmṇe 'ram anusrayāmṇe |
babhrū yāmeṣv asridhā || RV_4,032.24

pra ṛbhubhyo dūtam iva vācam iṣya upastire śvaitarīṁ dhenum īḻe |
ye vātajūtās taraṇibhir evaiḥ pari dyāṁ sadyo apaso babhūvuḥ || RV_4,033.01

yadāram akrann ṛbhavaḥ pitṛbhyām pariviṣṭī veṣaṇā daṁsanābhiḥ |
ād id devānām upa sakhyam āyan dhīrāsaḥ puṣṭim avahan manāyai || RV_4,033.02

punar ye cakruḥ pitarā yuvānā sanā yūpeva jaraṇā śayānā |
te vājo vibhvām̐ ṛbhur indravanto madhupsaraso no 'vantu yajñam || RV_4,033.03

yat saṁvatsam ṛbhavo gām arakṣan yat saṁvatsam ṛbhavo mā apiṁśan |
yat saṁvatsam abharan bhāso asyās tābhiḥ śamībhir amṛtatvam āśuḥ || RV_4,033.04

jyeṣṭha āha camasā dvā kareti kanīyān trīn kṛṇavāmety āha |
kaniṣṭha āha caturas kareti tvaṣṭa ṛbhavas tat panayad vaco vaḥ || RV_4,033.05

satyam ūcur nara evā hi cakrur anu svadhām ṛbhavo jagmur etām |
vibhrājamānām̐ś camasām̐ ahevāvenat tvaṣṭā caturo dadṛśvān || RV_4,033.06

dvādaśa dyūn yad agohyasyātithye raṇann ṛbhavaḥ sasantaḥ |
sukṣetrākṛṇvann anayanta sindhūn dhanvātiṣṭhann oṣadhīr nimnam āpaḥ || RV_4,033.07

rathaṁ ye cakruḥ suvṛtaṁ nareṣṭhāṁ ye dhenuṁ viśvajuvaṁ viśvarūpām |
ta ā takṣantv ṛbhavo rayiṁ naḥ svavasaḥ svapasaḥ suhastāḥ || RV_4,033.08

apo hy eṣām ajuṣanta devā abhi kratvā manasā dīdhyānāḥ |
vājo devānām abhavat sukarmendrasya ṛbhukṣā varuṇasya vibhvā || RV_4,033.09

ye harī medhayokthā madanta indrāya cakruḥ suyujā ye aśvā |
te rāyas poṣaṁ draviṇāny asme dhatta ṛbhavaḥ kṣemayanto na mitram || RV_4,033.10

idāhnaḥ pītim uta vo madaṁ dhur na ṛte śrāntasya sakhyāya devāḥ |
te nūnam asme ṛbhavo vasūni tṛtīye asmin savane dadhāta || RV_4,033.11

ṛbhur vibhvā vāja indro no acchemaṁ yajñaṁ ratnadheyopa yāta |
idā hi vo dhiṣaṇā devy ahnām adhāt pītiṁ sam madā agmatā vaḥ || RV_4,034.01

vidānāso janmano vājaratnā uta ṛtubhir ṛbhavo mādayadhvam |
saṁ vo madā agmata sam puraṁdhiḥ suvīrām asme rayim erayadhvam || RV_4,034.02

ayaṁ vo yajña ṛbhavo 'kāri yam ā manuṣvat pradivo dadhidhve |
pra vo 'cchā jujuṣāṇāso asthur abhūta viśve agriyota vājāḥ || RV_4,034.03

abhūd u vo vidhate ratnadheyam idā naro dāśuṣe martyāya |
pibata vājā ṛbhavo dade vo mahi tṛtīyaṁ savanam madāya || RV_4,034.04

ā vājā yātopa na ṛbhukṣā maho naro draviṇaso gṛṇānāḥ |
ā vaḥ pītayo 'bhipitve ahnām imā astaṁ navasva iva gman || RV_4,034.05

ā napātaḥ śavaso yātanopemaṁ yajñaṁ namasā hūyamānāḥ |
sajoṣasaḥ sūrayo yasya ca stha madhvaḥ pāta ratnadhā indravantaḥ || RV_4,034.06

sajoṣā indra varuṇena somaṁ sajoṣāḥ pāhi girvaṇo marudbhiḥ |
agrepābhir ṛtupābhiḥ sajoṣā gnāspatnībhī ratnadhābhiḥ sajoṣāḥ || RV_4,034.07

sajoṣasa ādityair mādayadhvaṁ sajoṣasa ṛbhavaḥ parvatebhiḥ |
sajoṣaso daivyenā savitrā sajoṣasaḥ sindhubhī ratnadhebhiḥ || RV_4,034.08

ye aśvinā ye pitarā ya ūtī dhenuṁ tatakṣur ṛbhavo ye aśvā |
ye aṁsatrā ya ṛdhag rodasī ye vibhvo naraḥ svapatyāni cakruḥ || RV_4,034.09

ye gomantaṁ vājavantaṁ suvīraṁ rayiṁ dhattha vasumantam purukṣum |
te agrepā ṛbhavo mandasānā asme dhatta ye ca rātiṁ gṛṇanti || RV_4,034.10

nāpābhūta na vo 'tītṛṣāmāniḥśastā ṛbhavo yajñe asmin |
sam indreṇa madatha sam marudbhiḥ saṁ rājabhī ratnadheyāya devāḥ || RV_4,034.11

ihopa yāta śavaso napātaḥ saudhanvanā ṛbhavo māpa bhūta |
asmin hi vaḥ savane ratnadheyaṁ gamantv indram anu vo madāsaḥ || RV_4,035.01

āgann ṛbhūṇām iha ratnadheyam abhūt somasya suṣutasya pītiḥ |
sukṛtyayā yat svapasyayā cam̐ ekaṁ vicakra camasaṁ caturdhā || RV_4,035.02

vy akṛṇota camasaṁ caturdhā sakhe vi śikṣety abravīta |
athaita vājā amṛtasya panthāṁ gaṇaṁ devānām ṛbhavaḥ suhastāḥ || RV_4,035.03

kimmayaḥ svic camasa eṣa āsa yaṁ kāvyena caturo vicakra |
athā sunudhvaṁ savanam madāya pāta ṛbhavo madhunaḥ somyasya || RV_4,035.04

śacyākarta pitarā yuvānā śacyākarta camasaṁ devapānam |
śacyā harī dhanutarāv ataṣṭendravāhāv ṛbhavo vājaratnāḥ || RV_4,035.05

yo vaḥ sunoty abhipitve ahnāṁ tīvraṁ vājāsaḥ savanam madāya |
tasmai rayim ṛbhavaḥ sarvavīram ā takṣata vṛṣaṇo mandasānāḥ || RV_4,035.06

prātaḥ sutam apibo haryaśva mādhyaṁdinaṁ savanaṁ kevalaṁ te |
sam ṛbhubhiḥ pibasva ratnadhebhiḥ sakhīm̐r yām̐ indra cakṛṣe sukṛtyā || RV_4,035.07

ye devāso abhavatā sukṛtyā śyenā ived adhi divi niṣeda |
te ratnaṁ dhāta śavaso napātaḥ saudhanvanā abhavatāmṛtāsaḥ || RV_4,035.08

yat tṛtīyaṁ savanaṁ ratnadheyam akṛṇudhvaṁ svapasyā suhastāḥ |
tad ṛbhavaḥ pariṣiktaṁ va etat sam madebhir indriyebhiḥ pibadhvam || RV_4,035.09

anaśvo jāto anabhīśur ukthyo3 rathas tricakraḥ pari vartate rajaḥ |
mahat tad vo devyasya pravācanaṁ dyām ṛbhavaḥ pṛthivīṁ yac ca puṣyatha || RV_4,036.01

rathaṁ ye cakruḥ suvṛtaṁ sucetaso 'vihvarantam manasas pari dhyayā |
tām̐ ū nv a1sya savanasya pītaya ā vo vājā ṛbhavo vedayāmasi || RV_4,036.02

tad vo vājā ṛbhavaḥ supravācanaṁ deveṣu vibhvo abhavan mahitvanam |
jivrī yat santā pitarā sanājurā punar yuvānā carathāya takṣatha || RV_4,036.03

ekaṁ vi cakra camasaṁ caturvayaṁ niś carmaṇo gām ariṇīta dhītibhiḥ |
athā deveṣv amṛtatvam ānaśa śruṣṭī vājā ṛbhavas tad va ukthyam || RV_4,036.04

ṛbhuto rayiḥ prathamaśravastamo vājaśrutāso yam ajījanan naraḥ |
vibhvataṣṭo vidatheṣu pravācyo yaṁ devāso 'vathā sa vicarṣaṇiḥ || RV_4,036.05

sa vājy arvā sa ṛṣir vacasyayā sa śūro astā pṛtanāsu duṣṭaraḥ |
sa rāyas poṣaṁ sa suvīryaṁ dadhe yaṁ vājo vibhvām̐ ṛbhavo yam āviṣuḥ || RV_4,036.06

śreṣṭhaṁ vaḥ peśo adhi dhāyi darśataṁ stomo vājā ṛbhavas taṁ jujuṣṭana |
dhīrāso hi ṣṭhā kavayo vipaścitas tān va enā brahmaṇā vedayāmasi || RV_4,036.07

yūyam asmabhyaṁ dhiṣaṇābhyas pari vidvāṁso viśvā naryāṇi bhojanā |
dyumantaṁ vājaṁ vṛṣaśuṣmam uttamam ā no rayim ṛbhavas takṣatā vayaḥ || RV_4,036.08

iha prajām iha rayiṁ rarāṇā iha śravo vīravat takṣatā naḥ |
yena vayaṁ citayemāty anyān taṁ vājaṁ citram ṛbhavo dadā naḥ || RV_4,036.09

upa no vājā adhvaram ṛbhukṣā devā yāta pathibhir devayānaiḥ |
yathā yajñam manuṣo vikṣv ā3su dadhidhve raṇvāḥ sudineṣv ahnām || RV_4,037.01

te vo hṛde manase santu yajñā juṣṭāso adya ghṛtanirṇijo guḥ |
pra vaḥ sutāso harayanta pūrṇāḥ kratve dakṣāya harṣayanta pītāḥ || RV_4,037.02

tryudāyaṁ devahitaṁ yathā vaḥ stomo vājā ṛbhukṣaṇo dade vaḥ |
juhve manuṣvad uparāsu vikṣu yuṣme sacā bṛhaddiveṣu somam || RV_4,037.03

pīvoaśvāḥ śucadrathā hi bhūtāyaḥśiprā vājinaḥ suniṣkāḥ |
indrasya sūno śavaso napāto 'nu vaś cety agriyam madāya || RV_4,037.04

ṛbhum ṛbhukṣaṇo rayiṁ vāje vājintamaṁ yujam |
indrasvantaṁ havāmahe sadāsātamam aśvinam || RV_4,037.05

sed ṛbhavo yam avatha yūyam indraś ca martyam |
sa dhībhir astu sanitā medhasātā so arvatā || RV_4,037.06

vi no vājā ṛbhukṣaṇaḥ pathaś citana yaṣṭave |
asmabhyaṁ sūrayaḥ stutā viśvā āśās tarīṣaṇi || RV_4,037.07

taṁ no vājā ṛbhukṣaṇa indra nāsatyā rayim |
sam aśvaṁ carṣaṇibhya ā puru śasta maghattaye || RV_4,037.08

uto hi vāṁ dātrā santi pūrvā yā pūrubhyas trasadasyur nitośe |
kṣetrāsāṁ dadathur urvarāsāṁ ghanaṁ dasyubhyo abhibhūtim ugram || RV_4,038.01

uta vājinam puruniṣṣidhvānaṁ dadhikrām u dadathur viśvakṛṣṭim |
ṛjipyaṁ śyenam pruṣitapsum āśuṁ carkṛtyam aryo nṛpatiṁ na śūram || RV_4,038.02

yaṁ sīm anu pravateva dravantaṁ viśvaḥ pūrur madati harṣamāṇaḥ |
paḍbhir gṛdhyantam medhayuṁ na śūraṁ rathaturaṁ vātam iva dhrajantam || RV_4,038.03

yaḥ smārundhāno gadhyā samatsu sanutaraś carati goṣu gacchan |
āvirṛjīko vidathā nicikyat tiro aratim pary āpa āyoḥ || RV_4,038.04

uta smainaṁ vastramathiṁ na tāyum anu krośanti kṣitayo bhareṣu |
nīcāyamānaṁ jasuriṁ na śyenaṁ śravaś cācchā paśumac ca yūtham || RV_4,038.05

uta smāsu prathamaḥ sariṣyan ni veveti śreṇibhī rathānām |
srajaṁ kṛṇvāno janyo na śubhvā reṇuṁ rerihat kiraṇaṁ dadaśvān || RV_4,038.06

uta sya vājī sahurir ṛtāvā śuśrūṣamāṇas tanvā samarye |
turaṁ yatīṣu turayann ṛjipyo 'dhi bhruvoḥ kirate reṇum ṛñjan || RV_4,038.07

uta smāsya tanyator iva dyor ṛghāyato abhiyujo bhayante |
yadā sahasram abhi ṣīm ayodhīd durvartuḥ smā bhavati bhīma ṛñjan || RV_4,038.08

uta smāsya panayanti janā jūtiṁ kṛṣṭipro abhibhūtim āśoḥ |
utainam āhuḥ samithe viyantaḥ parā dadhikrā asarat sahasraiḥ || RV_4,038.09

ā dadhikrāḥ śavasā pañca kṛṣṭīḥ sūrya iva jyotiṣāpas tatāna |
sahasrasāḥ śatasā vājy arvā pṛṇaktu madhvā sam imā vacāṁsi || RV_4,038.10

āśuṁ dadhikrāṁ tam u nu ṣṭavāma divas pṛthivyā uta carkirāma |
ucchantīr mām uṣasaḥ sūdayantv ati viśvāni duritāni parṣan || RV_4,039.01

mahaś carkarmy arvataḥ kratuprā dadhikrāvṇaḥ puruvārasya vṛṣṇaḥ |
yam pūrubhyo dīdivāṁsaṁ nāgniṁ dadathur mitrāvaruṇā taturim || RV_4,039.02

yo aśvasya dadhikrāvṇo akārīt samiddhe agnā uṣaso vyuṣṭau |
anāgasaṁ tam aditiḥ kṛṇotu sa mitreṇa varuṇenā sajoṣāḥ || RV_4,039.03

dadhikrāvṇa iṣa ūrjo maho yad amanmahi marutāṁ nāma bhadram |
svastaye varuṇam mitram agniṁ havāmaha indraṁ vajrabāhum || RV_4,039.04

indram ived ubhaye vi hvayanta udīrāṇā yajñam upaprayantaḥ |
dadhikrām u sūdanam martyāya dadathur mitrāvaruṇā no aśvam || RV_4,039.05

dadhikrāvṇo akāriṣaṁ jiṣṇor aśvasya vājinaḥ |
surabhi no mukhā karat pra ṇa āyūṁṣi tāriṣat || RV_4,039.06

dadhikrāvṇa id u nu carkirāma viśvā in mām uṣasaḥ sūdayantu |
apām agner uṣasaḥ sūryasya bṛhaspater āṅgirasasya jiṣṇoḥ || RV_4,040.01

satvā bhariṣo gaviṣo duvanyasac chravasyād iṣa uṣasas turaṇyasat |
satyo dravo dravaraḥ pataṁgaro dadhikrāveṣam ūrjaṁ svar janat || RV_4,040.02

uta smāsya dravatas turaṇyataḥ parṇaṁ na ver anu vāti pragardhinaḥ |
śyenasyeva dhrajato aṅkasam pari dadhikrāvṇaḥ sahorjā taritrataḥ || RV_4,040.03

uta sya vājī kṣipaṇiṁ turaṇyati grīvāyām baddho apikakṣa āsani |
kratuṁ dadhikrā anu saṁtavītvat pathām aṅkāṁsy anv āpanīphaṇat || RV_4,040.04

haṁsaḥ śuciṣad vasur antarikṣasad dhotā vediṣad atithir duroṇasat |
nṛṣad varasad ṛtasad vyomasad abjā gojā ṛtajā adrijā ṛtam || RV_4,040.05

indrā ko vāṁ varuṇā sumnam āpa stomo haviṣmām̐ amṛto na hotā |
yo vāṁ hṛdi kratumām̐ asmad uktaḥ pasparśad indrāvaruṇā namasvān || RV_4,041.01

indrā ha yo varuṇā cakra āpī devau martaḥ sakhyāya prayasvān |
sa hanti vṛtrā samitheṣu śatrūn avobhir vā mahadbhiḥ sa pra śṛṇve || RV_4,041.02

indrā ha ratnaṁ varuṇā dheṣṭhetthā nṛbhyaḥ śaśamānebhyas tā |
yadī sakhāyā sakhyāya somaiḥ sutebhiḥ suprayasā mādayaite || RV_4,041.03

indrā yuvaṁ varuṇā didyum asminn ojiṣṭham ugrā ni vadhiṣṭaṁ vajram |
yo no durevo vṛkatir dabhītis tasmin mimāthām abhibhūty ojaḥ || RV_4,041.04

indrā yuvaṁ varuṇā bhūtam asyā dhiyaḥ pretārā vṛṣabheva dhenoḥ |
sā no duhīyad yavaseva gatvī sahasradhārā payasā mahī gauḥ || RV_4,041.05

toke hite tanaya urvarāsu sūro dṛśīke vṛṣaṇaś ca pauṁsye |
indrā no atra varuṇā syātām avobhir dasmā paritakmyāyām || RV_4,041.06

yuvām id dhy avase pūrvyāya pari prabhūtī gaviṣaḥ svāpī |
vṛṇīmahe sakhyāya priyāya śūrā maṁhiṣṭhā pitareva śambhū || RV_4,041.07

tā vāṁ dhiyo 'vase vājayantīr ājiṁ na jagmur yuvayūḥ sudānū |
śriye na gāva upa somam asthur indraṁ giro varuṇam me manīṣāḥ || RV_4,041.08

imā indraṁ varuṇam me manīṣā agmann upa draviṇam icchamānāḥ |
upem asthur joṣṭāra iva vasvo raghvīr iva śravaso bhikṣamāṇāḥ || RV_4,041.09

aśvyasya tmanā rathyasya puṣṭer nityasya rāyaḥ patayaḥ syāma |
tā cakrāṇā ūtibhir navyasībhir asmatrā rāyo niyutaḥ sacantām || RV_4,041.10

ā no bṛhantā bṛhatībhir ūtī indra yātaṁ varuṇa vājasātau |
yad didyavaḥ pṛtanāsu prakrīḻān tasya vāṁ syāma sanitāra ājeḥ || RV_4,041.11

mama dvitā rāṣṭraṁ kṣatriyasya viśvāyor viśve amṛtā yathā naḥ |
kratuṁ sacante varuṇasya devā rājāmi kṛṣṭer upamasya vavreḥ || RV_4,042.01

ahaṁ rājā varuṇo mahyaṁ tāny asuryāṇi prathamā dhārayanta |
kratuṁ sacante varuṇasya devā rājāmi kṛṣṭer upamasya vavreḥ || RV_4,042.02

aham indro varuṇas te mahitvorvī gabhīre rajasī sumeke |
tvaṣṭeva viśvā bhuvanāni vidvān sam airayaṁ rodasī dhārayaṁ ca || RV_4,042.03

aham apo apinvam ukṣamāṇā dhārayaṁ divaṁ sadana ṛtasya |
ṛtena putro aditer ṛtāvota tridhātu prathayad vi bhūma || RV_4,042.04

māṁ naraḥ svaśvā vājayanto māṁ vṛtāḥ samaraṇe havante |
kṛṇomy ājim maghavāham indra iyarmi reṇum abhibhūtyojāḥ || RV_4,042.05

ahaṁ tā viśvā cakaraṁ nakir mā daivyaṁ saho varate apratītam |
yan mā somāso mamadan yad ukthobhe bhayete rajasī apāre || RV_4,042.06

viduṣ ṭe viśvā bhuvanāni tasya tā pra bravīṣi varuṇāya vedhaḥ |
tvaṁ vṛtrāṇi śṛṇviṣe jaghanvān tvaṁ vṛtām̐ ariṇā indra sindhūn || RV_4,042.07

asmākam atra pitaras ta āsan sapta ṛṣayo daurgahe badhyamāne |
ta āyajanta trasadasyum asyā indraṁ na vṛtraturam ardhadevam || RV_4,042.08

purukutsānī hi vām adāśad dhavyebhir indrāvaruṇā namobhiḥ |
athā rājānaṁ trasadasyum asyā vṛtrahaṇaṁ dadathur ardhadevam || RV_4,042.09

rāyā vayaṁ sasavāṁso madema havyena devā yavasena gāvaḥ |
tāṁ dhenum indrāvaruṇā yuvaṁ no viśvāhā dhattam anapasphurantīm || RV_4,042.10

ka u śravat katamo yajñiyānāṁ vandāru devaḥ katamo juṣāte |
kasyemāṁ devīm amṛteṣu preṣṭhāṁ hṛdi śreṣāma suṣṭutiṁ suhavyām || RV_4,043.01

ko mṛḻāti katama āgamiṣṭho devānām u katamaḥ śambhaviṣṭhaḥ |
rathaṁ kam āhur dravadaśvam āśuṁ yaṁ sūryasya duhitāvṛṇīta || RV_4,043.02

makṣū hi ṣmā gacchatha īvato dyūn indro na śaktim paritakmyāyām |
diva ājātā divyā suparṇā kayā śacīnām bhavathaḥ śaciṣṭhā || RV_4,043.03

kā vām bhūd upamātiḥ kayā na āśvinā gamatho hūyamānā |
ko vām mahaś cit tyajaso abhīka uruṣyatam mādhvī dasrā na ūtī || RV_4,043.04

uru vāṁ rathaḥ pari nakṣati dyām ā yat samudrād abhi vartate vām |
madhvā mādhvī madhu vām pruṣāyan yat sīṁ vām pṛkṣo bhurajanta pakvāḥ || RV_4,043.05

sindhur ha vāṁ rasayā siñcad aśvān ghṛṇā vayo 'ruṣāsaḥ pari gman |
tad ū ṣu vām ajiraṁ ceti yānaṁ yena patī bhavathaḥ sūryāyāḥ || RV_4,043.06

iheha yad vāṁ samanā papṛkṣe seyam asme sumatir vājaratnā |
uruṣyataṁ jaritāraṁ yuvaṁ ha śritaḥ kāmo nāsatyā yuvadrik || RV_4,043.07

taṁ vāṁ rathaṁ vayam adyā huvema pṛthujrayam aśvinā saṁgatiṁ goḥ |
yaḥ sūryāṁ vahati vandhurāyur girvāhasam purutamaṁ vasūyum || RV_4,044.01

yuvaṁ śriyam aśvinā devatā tāṁ divo napātā vanathaḥ śacībhiḥ |
yuvor vapur abhi pṛkṣaḥ sacante vahanti yat kakuhāso rathe vām || RV_4,044.02

ko vām adyā karate rātahavya ūtaye vā sutapeyāya vārkaiḥ |
ṛtasya vā vanuṣe pūrvyāya namo yemāno aśvinā vavartat || RV_4,044.03

hiraṇyayena purubhū rathenemaṁ yajñaṁ nāsatyopa yātam |
pibātha in madhunaḥ somyasya dadhatho ratnaṁ vidhate janāya || RV_4,044.04

ā no yātaṁ divo acchā pṛthivyā hiraṇyayena suvṛtā rathena |
mā vām anye ni yaman devayantaḥ saṁ yad dade nābhiḥ pūrvyā vām || RV_4,044.05

nū no rayim puruvīram bṛhantaṁ dasrā mimāthām ubhayeṣv asme |
naro yad vām aśvinā stomam āvan sadhastutim ājamīḻhāso agman || RV_4,044.06

iheha yad vāṁ samanā papṛkṣe seyam asme sumatir vājaratnā |
uruṣyataṁ jaritāraṁ yuvaṁ ha śritaḥ kāmo nāsatyā yuvadrik || RV_4,044.07

eṣa sya bhānur ud iyarti yujyate rathaḥ parijmā divo asya sānavi |
pṛkṣāso asmin mithunā adhi trayo dṛtis turīyo madhuno vi rapśate || RV_4,045.01

ud vām pṛkṣāso madhumanta īrate rathā aśvāsa uṣaso vyuṣṭiṣu |
aporṇuvantas tama ā parīvṛtaṁ sva1r ṇa śukraṁ tanvanta ā rajaḥ || RV_4,045.02

madhvaḥ pibatam madhupebhir āsabhir uta priyam madhune yuñjāthāṁ ratham |
ā vartanim madhunā jinvathas patho dṛtiṁ vahethe madhumantam aśvinā || RV_4,045.03

haṁsāso ye vām madhumanto asridho hiraṇyaparṇā uhuva uṣarbudhaḥ |
udapruto mandino mandinispṛśo madhvo na makṣaḥ savanāni gacchathaḥ || RV_4,045.04

svadhvarāso madhumanto agnaya usrā jarante prati vastor aśvinā |
yan niktahastas taraṇir vicakṣaṇaḥ somaṁ suṣāva madhumantam adribhiḥ || RV_4,045.05

ākenipāso ahabhir davidhvataḥ sva1r ṇa śukraṁ tanvanta ā rajaḥ |
sūraś cid aśvān yuyujāna īyate viśvām̐ anu svadhayā cetathas pathaḥ || RV_4,045.06

pra vām avocam aśvinā dhiyaṁdhā rathaḥ svaśvo ajaro yo asti |
yena sadyaḥ pari rajāṁsi yātho haviṣmantaṁ taraṇim bhojam accha || RV_4,045.07

agram pibā madhūnāṁ sutaṁ vāyo diviṣṭiṣu |
tvaṁ hi pūrvapā asi || RV_4,046.01

śatenā no abhiṣṭibhir niyutvām̐ indrasārathiḥ |
vāyo sutasya tṛmpatam || RV_4,046.02

ā vāṁ sahasraṁ haraya indravāyū abhi prayaḥ |
vahantu somapītaye || RV_4,046.03

rathaṁ hiraṇyavandhuram indravāyū svadhvaram |
ā hi sthātho divispṛśam || RV_4,046.04

rathena pṛthupājasā dāśvāṁsam upa gacchatam |
indravāyū ihā gatam || RV_4,046.05

indravāyū ayaṁ sutas taṁ devebhiḥ sajoṣasā |
pibataṁ dāśuṣo gṛhe || RV_4,046.06

iha prayāṇam astu vām indravāyū vimocanam |
iha vāṁ somapītaye || RV_4,046.07

vāyo śukro ayāmi te madhvo agraṁ diviṣṭiṣu |
ā yāhi somapītaye spārho deva niyutvatā || RV_4,047.01

indraś ca vāyav eṣāṁ somānām pītim arhathaḥ |
yuvāṁ hi yantīndavo nimnam āpo na sadhryak || RV_4,047.02

vāyav indraś ca śuṣmiṇā sarathaṁ śavasas patī |
niyutvantā na ūtaya ā yātaṁ somapītaye || RV_4,047.03

yā vāṁ santi puruspṛho niyuto dāśuṣe narā |
asme tā yajñavāhasendravāyū ni yacchatam || RV_4,047.04

vihi hotrā avītā vipo na rāyo aryaḥ |
vāyav ā candreṇa rathena yāhi sutasya pītaye || RV_4,048.01

niryuvāṇo aśastīr niyutvām̐ indrasārathiḥ |
vāyav ā candreṇa rathena yāhi sutasya pītaye || RV_4,048.02

anu kṛṣṇe vasudhitī yemāte viśvapeśasā |
vāyav ā candreṇa rathena yāhi sutasya pītaye || RV_4,048.03

vahantu tvā manoyujo yuktāso navatir nava |
vāyav ā candreṇa rathena yāhi sutasya pītaye || RV_4,048.04

vāyo śataṁ harīṇāṁ yuvasva poṣyāṇām |
uta vā te sahasriṇo ratha ā yātu pājasā || RV_4,048.05

idaṁ vām āsye haviḥ priyam indrābṛhaspatī |
uktham madaś ca śasyate || RV_4,049.01

ayaṁ vām pari ṣicyate soma indrābṛhaspatī |
cārur madāya pītaye || RV_4,049.02

ā na indrābṛhaspatī gṛham indraś ca gacchatam |
somapā somapītaye || RV_4,049.03

asme indrābṛhaspatī rayiṁ dhattaṁ śatagvinam |
aśvāvantaṁ sahasriṇam || RV_4,049.04

indrābṛhaspatī vayaṁ sute gīrbhir havāmahe |
asya somasya pītaye || RV_4,049.05

somam indrābṛhaspatī pibataṁ dāśuṣo gṛhe |
mādayethāṁ tadokasā || RV_4,049.06

yas tastambha sahasā vi jmo antān bṛhaspatis triṣadhastho raveṇa |
tam pratnāsa ṛṣayo dīdhyānāḥ puro viprā dadhire mandrajihvam || RV_4,050.01

dhunetayaḥ supraketam madanto bṛhaspate abhi ye nas tatasre |
pṛṣantaṁ sṛpram adabdham ūrvam bṛhaspate rakṣatād asya yonim || RV_4,050.02

bṛhaspate yā paramā parāvad ata ā ta ṛtaspṛśo ni ṣeduḥ |
tubhyaṁ khātā avatā adridugdhā madhvaḥ ścotanty abhito virapśam || RV_4,050.03

bṛhaspatiḥ prathamaṁ jāyamāno maho jyotiṣaḥ parame vyoman |
saptāsyas tuvijāto raveṇa vi saptaraśmir adhamat tamāṁsi || RV_4,050.04

sa suṣṭubhā sa ṛkvatā gaṇena valaṁ ruroja phaligaṁ raveṇa |
bṛhaspatir usriyā havyasūdaḥ kanikradad vāvaśatīr ud ājat || RV_4,050.05

evā pitre viśvadevāya vṛṣṇe yajñair vidhema namasā havirbhiḥ |
bṛhaspate suprajā vīravanto vayaṁ syāma patayo rayīṇām || RV_4,050.06

sa id rājā pratijanyāni viśvā śuṣmeṇa tasthāv abhi vīryeṇa |
bṛhaspatiṁ yaḥ subhṛtam bibharti valgūyati vandate pūrvabhājam || RV_4,050.07

sa it kṣeti sudhita okasi sve tasmā iḻā pinvate viśvadānīm |
tasmai viśaḥ svayam evā namante yasmin brahmā rājani pūrva eti || RV_4,050.08

apratīto jayati saṁ dhanāni pratijanyāny uta yā sajanyā |
avasyave yo varivaḥ kṛṇoti brahmaṇe rājā tam avanti devāḥ || RV_4,050.09

indraś ca somam pibatam bṛhaspate 'smin yajñe mandasānā vṛṣaṇvasū |
ā vāṁ viśantv indavaḥ svābhuvo 'sme rayiṁ sarvavīraṁ ni yacchatam || RV_4,050.10

bṛhaspata indra vardhataṁ naḥ sacā sā vāṁ sumatir bhūtv asme |
aviṣṭaṁ dhiyo jigṛtam puraṁdhīr jajastam aryo vanuṣām arātīḥ || RV_4,050.11

idam u tyat purutamam purastāj jyotis tamaso vayunāvad asthāt |
nūnaṁ divo duhitaro vibhātīr gātuṁ kṛṇavann uṣaso janāya || RV_4,051.01

asthur u citrā uṣasaḥ purastān mitā iva svaravo 'dhvareṣu |
vy ū vrajasya tamaso dvārocchantīr avrañ chucayaḥ pāvakāḥ || RV_4,051.02

ucchantīr adya citayanta bhojān rādhodeyāyoṣaso maghonīḥ |
acitre antaḥ paṇayaḥ sasantv abudhyamānās tamaso vimadhye || RV_4,051.03

kuvit sa devīḥ sanayo navo vā yāmo babhūyād uṣaso vo adya |
yenā navagve aṅgire daśagve saptāsye revatī revad ūṣa || RV_4,051.04

yūyaṁ hi devīr ṛtayugbhir aśvaiḥ pariprayātha bhuvanāni sadyaḥ |
prabodhayantīr uṣasaḥ sasantaṁ dvipāc catuṣpāc carathāya jīvam || RV_4,051.05

kva svid āsāṁ katamā purāṇī yayā vidhānā vidadhur ṛbhūṇām |
śubhaṁ yac chubhrā uṣasaś caranti na vi jñāyante sadṛśīr ajuryāḥ || RV_4,051.06

tā ghā tā bhadrā uṣasaḥ purāsur abhiṣṭidyumnā ṛtajātasatyāḥ |
yāsv ījānaḥ śaśamāna ukthaiḥ stuvañ chaṁsan draviṇaṁ sadya āpa || RV_4,051.07

tā ā caranti samanā purastāt samānataḥ samanā paprathānāḥ |
ṛtasya devīḥ sadaso budhānā gavāṁ na sargā uṣaso jarante || RV_4,051.08

tā in nv e3va samanā samānīr amītavarṇā uṣasaś caranti |
gūhantīr abhvam asitaṁ ruśadbhiḥ śukrās tanūbhiḥ śucayo rucānāḥ || RV_4,051.09

rayiṁ divo duhitaro vibhātīḥ prajāvantaṁ yacchatāsmāsu devīḥ |
syonād ā vaḥ pratibudhyamānāḥ suvīryasya patayaḥ syāma || RV_4,051.10

tad vo divo duhitaro vibhātīr upa bruva uṣaso yajñaketuḥ |
vayaṁ syāma yaśaso janeṣu tad dyauś ca dhattām pṛthivī ca devī || RV_4,051.11

prati ṣyā sūnarī janī vyucchantī pari svasuḥ |
divo adarśi duhitā || RV_4,052.01

aśveva citrāruṣī mātā gavām ṛtāvarī |
sakhābhūd aśvinor uṣāḥ || RV_4,052.02

uta sakhāsy aśvinor uta mātā gavām asi |
utoṣo vasva īśiṣe || RV_4,052.03

yāvayaddveṣasaṁ tvā cikitvit sūnṛtāvari |
prati stomair abhutsmahi || RV_4,052.04

prati bhadrā adṛkṣata gavāṁ sargā na raśmayaḥ |
oṣā aprā uru jrayaḥ || RV_4,052.05

āpapruṣī vibhāvari vy āvar jyotiṣā tamaḥ |
uṣo anu svadhām ava || RV_4,052.06

ā dyāṁ tanoṣi raśmibhir āntarikṣam uru priyam |
uṣaḥ śukreṇa śociṣā || RV_4,052.07

tad devasya savitur vāryam mahad vṛṇīmahe asurasya pracetasaḥ |
chardir yena dāśuṣe yacchati tmanā tan no mahām̐ ud ayān devo aktubhiḥ || RV_4,053.01

divo dhartā bhuvanasya prajāpatiḥ piśaṅgaṁ drāpim prati muñcate kaviḥ |
vicakṣaṇaḥ prathayann āpṛṇann urv ajījanat savitā sumnam ukthyam || RV_4,053.02

āprā rajāṁsi divyāni pārthivā ślokaṁ devaḥ kṛṇute svāya dharmaṇe |
pra bāhū asrāk savitā savīmani niveśayan prasuvann aktubhir jagat || RV_4,053.03

adābhyo bhuvanāni pracākaśad vratāni devaḥ savitābhi rakṣate |
prāsrāg bāhū bhuvanasya prajābhyo dhṛtavrato maho ajmasya rājati || RV_4,053.04

trir antarikṣaṁ savitā mahitvanā trī rajāṁsi paribhus trīṇi rocanā |
tisro divaḥ pṛthivīs tisra invati tribhir vratair abhi no rakṣati tmanā || RV_4,053.05

bṛhatsumnaḥ prasavītā niveśano jagataḥ sthātur ubhayasya yo vaśī |
sa no devaḥ savitā śarma yacchatv asme kṣayāya trivarūtham aṁhasaḥ || RV_4,053.06

āgan deva ṛtubhir vardhatu kṣayaṁ dadhātu naḥ savitā suprajām iṣam |
sa naḥ kṣapābhir ahabhiś ca jinvatu prajāvantaṁ rayim asme sam invatu || RV_4,053.07

abhūd devaḥ savitā vandyo nu na idānīm ahna upavācyo nṛbhiḥ |
vi yo ratnā bhajati mānavebhyaḥ śreṣṭhaṁ no atra draviṇaṁ yathā dadhat || RV_4,054.01

devebhyo hi prathamaṁ yajñiyebhyo 'mṛtatvaṁ suvasi bhāgam uttamam |
ād id dāmānaṁ savitar vy ūrṇuṣe 'nūcīnā jīvitā mānuṣebhyaḥ || RV_4,054.02

acittī yac cakṛmā daivye jane dīnair dakṣaiḥ prabhūtī pūruṣatvatā |
deveṣu ca savitar mānuṣeṣu ca tvaṁ no atra suvatād anāgasaḥ || RV_4,054.03

na pramiye savitur daivyasya tad yathā viśvam bhuvanaṁ dhārayiṣyati |
yat pṛthivyā varimann ā svaṅgurir varṣman divaḥ suvati satyam asya tat || RV_4,054.04

indrajyeṣṭhān bṛhadbhyaḥ parvatebhyaḥ kṣayām̐ ebhyaḥ suvasi pastyāvataḥ |
yathā-yathā patayanto viyemira evaiva tasthuḥ savitaḥ savāya te || RV_4,054.05

ye te trir ahan savitaḥ savāso dive-dive saubhagam āsuvanti |
indro dyāvāpṛthivī sindhur adbhir ādityair no aditiḥ śarma yaṁsat || RV_4,054.06

ko vas trātā vasavaḥ ko varūtā dyāvābhūmī adite trāsīthāṁ naḥ |
sahīyaso varuṇa mitra martāt ko vo 'dhvare varivo dhāti devāḥ || RV_4,055.01

pra ye dhāmāni pūrvyāṇy arcān vi yad ucchān viyotāro amūrāḥ |
vidhātāro vi te dadhur ajasrā ṛtadhītayo rurucanta dasmāḥ || RV_4,055.02

pra pastyā3m aditiṁ sindhum arkaiḥ svastim īḻe sakhyāya devīm |
ubhe yathā no ahanī nipāta uṣāsānaktā karatām adabdhe || RV_4,055.03

vy aryamā varuṇaś ceti panthām iṣas patiḥ suvitaṁ gātum agniḥ |
indrāviṣṇū nṛvad u ṣu stavānā śarma no yantam amavad varūtham || RV_4,055.04

ā parvatasya marutām avāṁsi devasya trātur avri bhagasya |
pāt patir janyād aṁhaso no mitro mitriyād uta na uruṣyet || RV_4,055.05

nū rodasī ahinā budhnyena stuvīta devī apyebhir iṣṭaiḥ |
samudraṁ na saṁcaraṇe saniṣyavo gharmasvaraso nadyo3 apa vran || RV_4,055.06

devair no devy aditir ni pātu devas trātā trāyatām aprayucchan |
nahi mitrasya varuṇasya dhāsim arhāmasi pramiyaṁ sānv agneḥ || RV_4,055.07

agnir īśe vasavyasyāgnir mahaḥ saubhagasya |
tāny asmabhyaṁ rāsate || RV_4,055.08

uṣo maghony ā vaha sūnṛte vāryā puru |
asmabhyaṁ vājinīvati || RV_4,055.09

tat su naḥ savitā bhago varuṇo mitro aryamā |
indro no rādhasā gamat || RV_4,055.10

mahī dyāvāpṛthivī iha jyeṣṭhe rucā bhavatāṁ śucayadbhir arkaiḥ |
yat sīṁ variṣṭhe bṛhatī viminvan ruvad dhokṣā paprathānebhir evaiḥ || RV_4,056.01

devī devebhir yajate yajatrair aminatī tasthatur ukṣamāṇe |
ṛtāvarī adruhā devaputre yajñasya netrī śucayadbhir arkaiḥ || RV_4,056.02

sa it svapā bhuvaneṣv āsa ya ime dyāvāpṛthivī jajāna |
urvī gabhīre rajasī sumeke avaṁśe dhīraḥ śacyā sam airat || RV_4,056.03

nū rodasī bṛhadbhir no varūthaiḥ patnīvadbhir iṣayantī sajoṣāḥ |
urūcī viśve yajate ni pātaṁ dhiyā syāma rathyaḥ sadāsāḥ || RV_4,056.04

pra vām mahi dyavī abhy upastutim bharāmahe |
śucī upa praśastaye || RV_4,056.05

punāne tanvā mithaḥ svena dakṣeṇa rājathaḥ |
ūhyāthe sanād ṛtam || RV_4,056.06

mahī mitrasya sādhathas tarantī pipratī ṛtam |
pari yajñaṁ ni ṣedathuḥ || RV_4,056.07

kṣetrasya patinā vayaṁ hiteneva jayāmasi |
gām aśvam poṣayitnv ā sa no mṛḻātīdṛśe || RV_4,057.01

kṣetrasya pate madhumantam ūrmiṁ dhenur iva payo asmāsu dhukṣva |
madhuścutaṁ ghṛtam iva supūtam ṛtasya naḥ patayo mṛḻayantu || RV_4,057.02

madhumatīr oṣadhīr dyāva āpo madhuman no bhavatv antarikṣam |
kṣetrasya patir madhumān no astv ariṣyanto anv enaṁ carema || RV_4,057.03

śunaṁ vāhāḥ śunaṁ naraḥ śunaṁ kṛṣatu lāṅgalam |
śunaṁ varatrā badhyantāṁ śunam aṣṭrām ud iṅgaya || RV_4,057.04

śunāsīrāv imāṁ vācaṁ juṣethāṁ yad divi cakrathuḥ payaḥ |
tenemām upa siñcatam || RV_4,057.05

arvācī subhage bhava sīte vandāmahe tvā |
yathā naḥ subhagāsasi yathā naḥ suphalāsasi || RV_4,057.06

indraḥ sītāṁ ni gṛhṇātu tām pūṣānu yacchatu |
sā naḥ payasvatī duhām uttarām-uttarāṁ samām || RV_4,057.07

śunaṁ naḥ phālā vi kṛṣantu bhūmiṁ śunaṁ kīnāśā abhi yantu vāhaiḥ |
śunam parjanyo madhunā payobhiḥ śunāsīrā śunam asmāsu dhattam || RV_4,057.08

samudrād ūrmir madhumām̐ ud ārad upāṁśunā sam amṛtatvam ānaṭ |
ghṛtasya nāma guhyaṁ yad asti jihvā devānām amṛtasya nābhiḥ || RV_4,058.01

vayaṁ nāma pra bravāmā ghṛtasyāsmin yajñe dhārayāmā namobhiḥ |
upa brahmā śṛṇavac chasyamānaṁ catuḥśṛṅgo 'vamīd gaura etat || RV_4,058.02

catvāri śṛṅgā trayo asya pādā dve śīrṣe sapta hastāso asya |
tridhā baddho vṛṣabho roravīti maho devo martyām̐ ā viveśa || RV_4,058.03

tridhā hitam paṇibhir guhyamānaṁ gavi devāso ghṛtam anv avindan |
indra ekaṁ sūrya ekaṁ jajāna venād ekaṁ svadhayā niṣ ṭatakṣuḥ || RV_4,058.04

etā arṣanti hṛdyāt samudrāc chatavrajā ripuṇā nāvacakṣe |
ghṛtasya dhārā abhi cākaśīmi hiraṇyayo vetaso madhya āsām || RV_4,058.05

samyak sravanti sarito na dhenā antar hṛdā manasā pūyamānāḥ |
ete arṣanty ūrmayo ghṛtasya mṛgā iva kṣipaṇor īṣamāṇāḥ || RV_4,058.06

sindhor iva prādhvane śūghanāso vātapramiyaḥ patayanti yahvāḥ |
ghṛtasya dhārā aruṣo na vājī kāṣṭhā bhindann ūrmibhiḥ pinvamānaḥ || RV_4,058.07

abhi pravanta samaneva yoṣāḥ kalyāṇya1ḥ smayamānāso agnim |
ghṛtasya dhārāḥ samidho nasanta tā juṣāṇo haryati jātavedāḥ || RV_4,058.08

kanyā iva vahatum etavā u añjy añjānā abhi cākaśīmi |
yatra somaḥ sūyate yatra yajño ghṛtasya dhārā abhi tat pavante || RV_4,058.09

abhy arṣata suṣṭutiṁ gavyam ājim asmāsu bhadrā draviṇāni dhatta |
imaṁ yajñaṁ nayata devatā no ghṛtasya dhārā madhumat pavante || RV_4,058.10

dhāman te viśvam bhuvanam adhi śritam antaḥ samudre hṛdy a1ntar āyuṣi |
apām anīke samithe ya ābhṛtas tam aśyāma madhumantaṁ ta ūrmim || RV_4,058.11

maṇḍala 5

abodhy agniḥ samidhā janānām prati dhenum ivāyatīm uṣāsam |
yahvā iva pra vayām ujjihānāḥ pra bhānavaḥ sisrate nākam accha || RV_5,001.01

abodhi hotā yajathāya devān ūrdhvo agniḥ sumanāḥ prātar asthāt |
samiddhasya ruśad adarśi pājo mahān devas tamaso nir amoci || RV_5,001.02

yad īṁ gaṇasya raśanām ajīgaḥ śucir aṅkte śucibhir gobhir agniḥ |
ād dakṣiṇā yujyate vājayanty uttānām ūrdhvo adhayaj juhūbhiḥ || RV_5,001.03

agnim acchā devayatām manāṁsi cakṣūṁṣīva sūrye saṁ caranti |
yad īṁ suvāte uṣasā virūpe śveto vājī jāyate agre ahnām || RV_5,001.04

janiṣṭa hi jenyo agre ahnāṁ hito hiteṣv aruṣo vaneṣu |
dame-dame sapta ratnā dadhāno 'gnir hotā ni ṣasādā yajīyān || RV_5,001.05

agnir hotā ny asīdad yajīyān upasthe mātuḥ surabhā u loke |
yuvā kaviḥ puruniṣṭha ṛtāvā dhartā kṛṣṭīnām uta madhya iddhaḥ || RV_5,001.06

pra ṇu tyaṁ vipram adhvareṣu sādhum agniṁ hotāram īḻate namobhiḥ |
ā yas tatāna rodasī ṛtena nityam mṛjanti vājinaṁ ghṛtena || RV_5,001.07

mārjālyo mṛjyate sve damūnāḥ kavipraśasto atithiḥ śivo naḥ |
sahasraśṛṅgo vṛṣabhas tadojā viśvām̐ agne sahasā prāsy anyān || RV_5,001.08

pra sadyo agne aty eṣy anyān āvir yasmai cārutamo babhūtha |
īḻenyo vapuṣyo vibhāvā priyo viśām atithir mānuṣīṇām || RV_5,001.09

tubhyam bharanti kṣitayo yaviṣṭha balim agne antita ota dūrāt |
ā bhandiṣṭhasya sumatiṁ cikiddhi bṛhat te agne mahi śarma bhadram || RV_5,001.10

ādya ratham bhānumo bhānumantam agne tiṣṭha yajatebhiḥ samantam |
vidvān pathīnām urv a1ntarikṣam eha devān haviradyāya vakṣi || RV_5,001.11

avocāma kavaye medhyāya vaco vandāru vṛṣabhāya vṛṣṇe |
gaviṣṭhiro namasā stomam agnau divīva rukmam uruvyañcam aśret || RV_5,001.12

kumāram mātā yuvatiḥ samubdhaṁ guhā bibharti na dadāti pitre |
anīkam asya na minaj janāsaḥ puraḥ paśyanti nihitam aratau || RV_5,002.01

kam etaṁ tvaṁ yuvate kumāram peṣī bibharṣi mahiṣī jajāna |
pūrvīr hi garbhaḥ śarado vavardhāpaśyaṁ jātaṁ yad asūta mātā || RV_5,002.02

hiraṇyadantaṁ śucivarṇam ārāt kṣetrād apaśyam āyudhā mimānam |
dadāno asmā amṛtaṁ vipṛkvat kim mām anindrāḥ kṛṇavann anukthāḥ || RV_5,002.03

kṣetrād apaśyaṁ sanutaś carantaṁ sumad yūthaṁ na puru śobhamānam |
na tā agṛbhrann ajaniṣṭa hi ṣaḥ paliknīr id yuvatayo bhavanti || RV_5,002.04

ke me maryakaṁ vi yavanta gobhir na yeṣāṁ gopā araṇaś cid āsa |
ya īṁ jagṛbhur ava te sṛjantv ājāti paśva upa naś cikitvān || RV_5,002.05

vasāṁ rājānaṁ vasatiṁ janānām arātayo ni dadhur martyeṣu |
brahmāṇy atrer ava taṁ sṛjantu ninditāro nindyāso bhavantu || RV_5,002.06

śunaś cic chepaṁ niditaṁ sahasrād yūpād amuñco aśamiṣṭa hi ṣaḥ |
evāsmad agne vi mumugdhi pāśān hotaś cikitva iha tū niṣadya || RV_5,002.07

hṛṇīyamāno apa hi mad aiyeḥ pra me devānāṁ vratapā uvāca |
indro vidvām̐ anu hi tvā cacakṣa tenāham agne anuśiṣṭa āgām || RV_5,002.08

vi jyotiṣā bṛhatā bhāty agnir āvir viśvāni kṛṇute mahitvā |
prādevīr māyāḥ sahate durevāḥ śiśīte śṛṅge rakṣase vinikṣe || RV_5,002.09

uta svānāso divi ṣantv agnes tigmāyudhā rakṣase hantavā u |
made cid asya pra rujanti bhāmā na varante paribādho adevīḥ || RV_5,002.10

etaṁ te stomaṁ tuvijāta vipro rathaṁ na dhīraḥ svapā atakṣam |
yadīd agne prati tvaṁ deva haryāḥ svarvatīr apa enā jayema || RV_5,002.11

tuvigrīvo vṛṣabho vāvṛdhāno 'śatrv a1ryaḥ sam ajāti vedaḥ |
itīmam agnim amṛtā avocan barhiṣmate manave śarma yaṁsad dhaviṣmate manave śarma yaṁsat || RV_5,002.12

tvam agne varuṇo jāyase yat tvam mitro bhavasi yat samiddhaḥ |
tve viśve sahasas putra devās tvam indro dāśuṣe martyāya || RV_5,003.01

tvam aryamā bhavasi yat kanīnāṁ nāma svadhāvan guhyam bibharṣi |
añjanti mitraṁ sudhitaṁ na gobhir yad dampatī samanasā kṛṇoṣi || RV_5,003.02

tava śriye maruto marjayanta rudra yat te janima cāru citram |
padaṁ yad viṣṇor upamaṁ nidhāyi tena pāsi guhyaṁ nāma gonām || RV_5,003.03

tava śriyā sudṛśo deva devāḥ purū dadhānā amṛtaṁ sapanta |
hotāram agnim manuṣo ni ṣedur daśasyanta uśijaḥ śaṁsam āyoḥ || RV_5,003.04

na tvad dhotā pūrvo agne yajīyān na kāvyaiḥ paro asti svadhāvaḥ |
viśaś ca yasyā atithir bhavāsi sa yajñena vanavad deva martān || RV_5,003.05

vayam agne vanuyāma tvotā vasūyavo haviṣā budhyamānāḥ |
vayaṁ samarye vidatheṣv ahnāṁ vayaṁ rāyā sahasas putra martān || RV_5,003.06

yo na āgo abhy eno bharāty adhīd agham aghaśaṁse dadhāta |
jahī cikitvo abhiśastim etām agne yo no marcayati dvayena || RV_5,003.07

tvām asyā vyuṣi deva pūrve dūtaṁ kṛṇvānā ayajanta havyaiḥ |
saṁsthe yad agna īyase rayīṇāṁ devo martair vasubhir idhyamānaḥ || RV_5,003.08

ava spṛdhi pitaraṁ yodhi vidvān putro yas te sahasaḥ sūna ūhe |
kadā cikitvo abhi cakṣase no 'gne kadām̐ ṛtacid yātayāse || RV_5,003.09

bhūri nāma vandamāno dadhāti pitā vaso yadi taj joṣayāse |
kuvid devasya sahasā cakānaḥ sumnam agnir vanate vāvṛdhānaḥ || RV_5,003.10

tvam aṅga jaritāraṁ yaviṣṭha viśvāny agne duritāti parṣi |
stenā adṛśran ripavo janāso 'jñātaketā vṛjinā abhūvan || RV_5,003.11

ime yāmāsas tvadrig abhūvan vasave vā tad id āgo avāci |
nāhāyam agnir abhiśastaye no na rīṣate vāvṛdhānaḥ parā dāt || RV_5,003.12

tvām agne vasupatiṁ vasūnām abhi pra mande adhvareṣu rājan |
tvayā vājaṁ vājayanto jayemābhi ṣyāma pṛtsutīr martyānām || RV_5,004.01

havyavāḻ agnir ajaraḥ pitā no vibhur vibhāvā sudṛśīko asme |
sugārhapatyāḥ sam iṣo didīhy asmadrya1k sam mimīhi śravāṁsi || RV_5,004.02

viśāṁ kaviṁ viśpatim mānuṣīṇāṁ śucim pāvakaṁ ghṛtapṛṣṭham agnim |
ni hotāraṁ viśvavidaṁ dadhidhve sa deveṣu vanate vāryāṇi || RV_5,004.03

juṣasvāgna iḻayā sajoṣā yatamāno raśmibhiḥ sūryasya |
juṣasva naḥ samidhaṁ jātaveda ā ca devān haviradyāya vakṣi || RV_5,004.04

juṣṭo damūnā atithir duroṇa imaṁ no yajñam upa yāhi vidvān |
viśvā agne abhiyujo vihatyā śatrūyatām ā bharā bhojanāni || RV_5,004.05

vadhena dasyum pra hi cātayasva vayaḥ kṛṇvānas tanve3 svāyai |
piparṣi yat sahasas putra devānt so agne pāhi nṛtama vāje asmān || RV_5,004.06

vayaṁ te agna ukthair vidhema vayaṁ havyaiḥ pāvaka bhadraśoce |
asme rayiṁ viśvavāraṁ sam invāsme viśvāni draviṇāni dhehi || RV_5,004.07

asmākam agne adhvaraṁ juṣasva sahasaḥ sūno triṣadhastha havyam |
vayaṁ deveṣu sukṛtaḥ syāma śarmaṇā nas trivarūthena pāhi || RV_5,004.08

viśvāni no durgahā jātavedaḥ sindhuṁ na nāvā duritāti parṣi |
agne atrivan namasā gṛṇāno3 'smākam bodhy avitā tanūnām || RV_5,004.09

yas tvā hṛdā kīriṇā manyamāno 'martyam martyo johavīmi |
jātavedo yaśo asmāsu dhehi prajābhir agne amṛtatvam aśyām || RV_5,004.10

yasmai tvaṁ sukṛte jātaveda u lokam agne kṛṇavaḥ syonam |
aśvinaṁ sa putriṇaṁ vīravantaṁ gomantaṁ rayiṁ naśate svasti || RV_5,004.11

susamiddhāya śociṣe ghṛtaṁ tīvraṁ juhotana |
agnaye jātavedase || RV_5,005.01

narāśaṁsaḥ suṣūdatīmaṁ yajñam adābhyaḥ |
kavir hi madhuhastyaḥ || RV_5,005.02

īḻito agna ā vahendraṁ citram iha priyam |
sukhai rathebhir ūtaye || RV_5,005.03

ūrṇamradā vi prathasvābhy a1rkā anūṣata |
bhavā naḥ śubhra sātaye || RV_5,005.04

devīr dvāro vi śrayadhvaṁ suprāyaṇā na ūtaye |
pra-pra yajñam pṛṇītana || RV_5,005.05

supratīke vayovṛdhā yahvī ṛtasya mātarā |
doṣām uṣāsam īmahe || RV_5,005.06

vātasya patmann īḻitā daivyā hotārā manuṣaḥ |
imaṁ no yajñam ā gatam || RV_5,005.07

iḻā sarasvatī mahī tisro devīr mayobhuvaḥ |
barhiḥ sīdantv asridhaḥ || RV_5,005.08

śivas tvaṣṭar ihā gahi vibhuḥ poṣa uta tmanā |
yajñe-yajñe na ud ava || RV_5,005.09

yatra vettha vanaspate devānāṁ guhyā nāmāni |
tatra havyāni gāmaya || RV_5,005.10

svāhāgnaye varuṇāya svāhendrāya marudbhyaḥ |
svāhā devebhyo haviḥ || RV_5,005.11

agniṁ tam manye yo vasur astaṁ yaṁ yanti dhenavaḥ |
astam arvanta āśavo 'staṁ nityāso vājina iṣaṁ stotṛbhya ā bhara || RV_5,006.01

so agnir yo vasur gṛṇe saṁ yam āyanti dhenavaḥ |
sam arvanto raghudruvaḥ saṁ sujātāsaḥ sūraya iṣaṁ stotṛbhya ā bhara || RV_5,006.02

agnir hi vājinaṁ viśe dadāti viśvacarṣaṇiḥ |
agnī rāye svābhuvaṁ sa prīto yāti vāryam iṣaṁ stotṛbhya ā bhara || RV_5,006.03

ā te agna idhīmahi dyumantaṁ devājaram |
yad dha syā te panīyasī samid dīdayati dyavīṣaṁ stotṛbhya ā bhara || RV_5,006.04

ā te agna ṛcā haviḥ śukrasya śociṣas pate |
suścandra dasma viśpate havyavāṭ tubhyaṁ hūyata iṣaṁ stotṛbhya ā bhara || RV_5,006.05

pro tye agnayo 'gniṣu viśvam puṣyanti vāryam |
te hinvire ta invire ta iṣaṇyanty ānuṣag iṣaṁ stotṛbhya ā bhara || RV_5,006.06

tava tye agne arcayo mahi vrādhanta vājinaḥ |
ye patvabhiḥ śaphānāṁ vrajā bhuranta gonām iṣaṁ stotṛbhya ā bhara || RV_5,006.07

navā no agna ā bhara stotṛbhyaḥ sukṣitīr iṣaḥ |
te syāma ya ānṛcus tvādūtāso dame-dama iṣaṁ stotṛbhya ā bhara || RV_5,006.08

ubhe suścandra sarpiṣo darvī śrīṇīṣa āsani |
uto na ut pupūryā uktheṣu śavasas pata iṣaṁ stotṛbhya ā bhara || RV_5,006.09

evām̐ agnim ajuryamur gīrbhir yajñebhir ānuṣak |
dadhad asme suvīryam uta tyad āśvaśvyam iṣaṁ stotṛbhya ā bhara || RV_5,006.10

sakhāyaḥ saṁ vaḥ samyañcam iṣaṁ stomaṁ cāgnaye |
varṣiṣṭhāya kṣitīnām ūrjo naptre sahasvate || RV_5,007.01

kutrā cid yasya samṛtau raṇvā naro nṛṣadane |
arhantaś cid yam indhate saṁjanayanti jantavaḥ || RV_5,007.02

saṁ yad iṣo vanāmahe saṁ havyā mānuṣāṇām |
uta dyumnasya śavasa ṛtasya raśmim ā dade || RV_5,007.03

sa smā kṛṇoti ketum ā naktaṁ cid dūra ā sate |
pāvako yad vanaspatīn pra smā mināty ajaraḥ || RV_5,007.04

ava sma yasya veṣaṇe svedam pathiṣu juhvati |
abhīm aha svajenyam bhūmā pṛṣṭheva ruruhuḥ || RV_5,007.05

yam martyaḥ puruspṛhaṁ vidad viśvasya dhāyase |
pra svādanam pitūnām astatātiṁ cid āyave || RV_5,007.06

sa hi ṣmā dhanvākṣitaṁ dātā na dāty ā paśuḥ |
hiriśmaśruḥ śucidann ṛbhur anibhṛṣṭataviṣiḥ || RV_5,007.07

śuciḥ ṣma yasmā atrivat pra svadhitīva rīyate |
suṣūr asūta mātā krāṇā yad ānaśe bhagam || RV_5,007.08

ā yas te sarpirāsute 'gne śam asti dhāyase |
aiṣu dyumnam uta śrava ā cittam martyeṣu dhāḥ || RV_5,007.09

iti cin manyum adhrijas tvādātam ā paśuṁ dade |
ād agne apṛṇato 'triḥ sāsahyād dasyūn iṣaḥ sāsahyān nṝn || RV_5,007.10

tvām agna ṛtāyavaḥ sam īdhire pratnam pratnāsa ūtaye sahaskṛta |
puruścandraṁ yajataṁ viśvadhāyasaṁ damūnasaṁ gṛhapatiṁ vareṇyam || RV_5,008.01

tvām agne atithim pūrvyaṁ viśaḥ śociṣkeśaṁ gṛhapatiṁ ni ṣedire |
bṛhatketum pururūpaṁ dhanaspṛtaṁ suśarmāṇaṁ svavasaṁ jaradviṣam || RV_5,008.02

tvām agne mānuṣīr īḻate viśo hotrāvidaṁ viviciṁ ratnadhātamam |
guhā santaṁ subhaga viśvadarśataṁ tuviṣvaṇasaṁ suyajaṁ ghṛtaśriyam || RV_5,008.03

tvām agne dharṇasiṁ viśvadhā vayaṁ gīrbhir gṛṇanto namasopa sedima |
sa no juṣasva samidhāno aṅgiro devo martasya yaśasā sudītibhiḥ || RV_5,008.04

tvam agne pururūpo viśe-viśe vayo dadhāsi pratnathā puruṣṭuta |
purūṇy annā sahasā vi rājasi tviṣiḥ sā te titviṣāṇasya nādhṛṣe || RV_5,008.05

tvām agne samidhānaṁ yaviṣṭhya devā dūtaṁ cakrire havyavāhanam |
urujrayasaṁ ghṛtayonim āhutaṁ tveṣaṁ cakṣur dadhire codayanmati || RV_5,008.06

tvām agne pradiva āhutaṁ ghṛtaiḥ sumnāyavaḥ suṣamidhā sam īdhire |
sa vāvṛdhāna oṣadhībhir ukṣito3 'bhi jrayāṁsi pārthivā vi tiṣṭhase || RV_5,008.07

tvām agne haviṣmanto devam martāsa īḻate |
manye tvā jātavedasaṁ sa havyā vakṣy ānuṣak || RV_5,009.01

agnir hotā dāsvataḥ kṣayasya vṛktabarhiṣaḥ |
saṁ yajñāsaś caranti yaṁ saṁ vājāsaḥ śravasyavaḥ || RV_5,009.02

uta sma yaṁ śiśuṁ yathā navaṁ janiṣṭāraṇī |
dhartāram mānuṣīṇāṁ viśām agniṁ svadhvaram || RV_5,009.03

uta sma durgṛbhīyase putro na hvāryāṇām |
purū yo dagdhāsi vanāgne paśur na yavase || RV_5,009.04

adha sma yasyārcayaḥ samyak saṁyanti dhūminaḥ |
yad īm aha trito divy upa dhmāteva dhamati śiśīte dhmātarī yathā || RV_5,009.05

tavāham agna ūtibhir mitrasya ca praśastibhiḥ |
dveṣoyuto na duritā turyāma martyānām || RV_5,009.06

taṁ no agne abhī naro rayiṁ sahasva ā bhara |
sa kṣepayat sa poṣayad bhuvad vājasya sātaya utaidhi pṛtsu no vṛdhe || RV_5,009.07

agna ojiṣṭham ā bhara dyumnam asmabhyam adhrigo |
pra no rāyā parīṇasā ratsi vājāya panthām || RV_5,010.01

tvaṁ no agne adbhuta kratvā dakṣasya maṁhanā |
tve asurya1m āruhat krāṇā mitro na yajñiyaḥ || RV_5,010.02

tvaṁ no agna eṣāṁ gayam puṣṭiṁ ca vardhaya |
ye stomebhiḥ pra sūrayo naro maghāny ānaśuḥ || RV_5,010.03

ye agne candra te giraḥ śumbhanty aśvarādhasaḥ |
śuṣmebhiḥ śuṣmiṇo naro divaś cid yeṣām bṛhat sukīrtir bodhati tmanā || RV_5,010.04

tava tye agne arcayo bhrājanto yanti dhṛṣṇuyā |
parijmāno na vidyutaḥ svāno ratho na vājayuḥ || RV_5,010.05

nū no agna ūtaye sabādhasaś ca rātaye |
asmākāsaś ca sūrayo viśvā āśās tarīṣaṇi || RV_5,010.06

tvaṁ no agne aṅgiraḥ stutaḥ stavāna ā bhara |
hotar vibhvāsahaṁ rayiṁ stotṛbhyaḥ stavase ca na utaidhi pṛtsu no vṛdhe || RV_5,010.07

janasya gopā ajaniṣṭa jāgṛvir agniḥ sudakṣaḥ suvitāya navyase |
ghṛtapratīko bṛhatā divispṛśā dyumad vi bhāti bharatebhyaḥ śuciḥ || RV_5,011.01

yajñasya ketum prathamam purohitam agniṁ naras triṣadhasthe sam īdhire |
indreṇa devaiḥ sarathaṁ sa barhiṣi sīdan ni hotā yajathāya sukratuḥ || RV_5,011.02

asammṛṣṭo jāyase mātroḥ śucir mandraḥ kavir ud atiṣṭho vivasvataḥ |
ghṛtena tvāvardhayann agna āhuta dhūmas te ketur abhavad divi śritaḥ || RV_5,011.03

agnir no yajñam upa vetu sādhuyāgniṁ naro vi bharante gṛhe-gṛhe |
agnir dūto abhavad dhavyavāhano 'gniṁ vṛṇānā vṛṇate kavikratum || RV_5,011.04

tubhyedam agne madhumattamaṁ vacas tubhyam manīṣā iyam astu śaṁ hṛde |
tvāṁ giraḥ sindhum ivāvanīr mahīr ā pṛṇanti śavasā vardhayanti ca || RV_5,011.05

tvām agne aṅgiraso guhā hitam anv avindañ chiśriyāṇaṁ vane-vane |
sa jāyase mathyamānaḥ saho mahat tvām āhuḥ sahasas putram aṅgiraḥ || RV_5,011.06

prāgnaye bṛhate yajñiyāya ṛtasya vṛṣṇe asurāya manma |
ghṛtaṁ na yajña āsye3 supūtaṁ giram bhare vṛṣabhāya pratīcīm || RV_5,012.01

ṛtaṁ cikitva ṛtam ic cikiddhy ṛtasya dhārā anu tṛndhi pūrvīḥ |
nāhaṁ yātuṁ sahasā na dvayena ṛtaṁ sapāmy aruṣasya vṛṣṇaḥ || RV_5,012.02

kayā no agna ṛtayann ṛtena bhuvo navedā ucathasya navyaḥ |
vedā me deva ṛtupā ṛtūnāṁ nāham patiṁ sanitur asya rāyaḥ || RV_5,012.03

ke te agne ripave bandhanāsaḥ ke pāyavaḥ saniṣanta dyumantaḥ |
ke dhāsim agne anṛtasya pānti ka āsato vacasaḥ santi gopāḥ || RV_5,012.04

sakhāyas te viṣuṇā agna ete śivāsaḥ santo aśivā abhūvan |
adhūrṣata svayam ete vacobhir ṛjūyate vṛjināni bruvantaḥ || RV_5,012.05

yas te agne namasā yajñam īṭṭa ṛtaṁ sa pāty aruṣasya vṛṣṇaḥ |
tasya kṣayaḥ pṛthur ā sādhur etu prasarsrāṇasya nahuṣasya śeṣaḥ || RV_5,012.06

arcantas tvā havāmahe 'rcantaḥ sam idhīmahi |
agne arcanta ūtaye || RV_5,013.01

agneḥ stomam manāmahe sidhram adya divispṛśaḥ |
devasya draviṇasyavaḥ || RV_5,013.02

agnir juṣata no giro hotā yo mānuṣeṣv ā |
sa yakṣad daivyaṁ janam || RV_5,013.03

tvam agne saprathā asi juṣṭo hotā vareṇyaḥ |
tvayā yajñaṁ vi tanvate || RV_5,013.04

tvām agne vājasātamaṁ viprā vardhanti suṣṭutam |
sa no rāsva suvīryam || RV_5,013.05

agne nemir arām̐ iva devām̐s tvam paribhūr asi |
ā rādhaś citram ṛñjase || RV_5,013.06

agniṁ stomena bodhaya samidhāno amartyam |
havyā deveṣu no dadhat || RV_5,014.01

tam adhvareṣv īḻate devam martā amartyam |
yajiṣṭham mānuṣe jane || RV_5,014.02

taṁ hi śaśvanta īḻate srucā devaṁ ghṛtaścutā |
agniṁ havyāya voḻhave || RV_5,014.03

agnir jāto arocata ghnan dasyūñ jyotiṣā tamaḥ |
avindad gā apaḥ svaḥ || RV_5,014.04

agnim īḻenyaṁ kaviṁ ghṛtapṛṣṭhaṁ saparyata |
vetu me śṛṇavad dhavam || RV_5,014.05

agniṁ ghṛtena vāvṛdhuḥ stomebhir viśvacarṣaṇim |
svādhībhir vacasyubhiḥ || RV_5,014.06

pra vedhase kavaye vedyāya giram bhare yaśase pūrvyāya |
ghṛtaprasatto asuraḥ suśevo rāyo dhartā dharuṇo vasvo agniḥ || RV_5,015.01

ṛtena ṛtaṁ dharuṇaṁ dhārayanta yajñasya śāke parame vyoman |
divo dharman dharuṇe seduṣo nṝñ jātair ajātām̐ abhi ye nanakṣuḥ || RV_5,015.02

aṅhoyuvas tanvas tanvate vi vayo mahad duṣṭaram pūrvyāya |
sa saṁvato navajātas tuturyāt siṅhaṁ na kruddham abhitaḥ pari ṣṭhuḥ || RV_5,015.03

māteva yad bharase paprathāno janaṁ-janaṁ dhāyase cakṣase ca |
vayo-vayo jarase yad dadhānaḥ pari tmanā viṣurūpo jigāsi || RV_5,015.04

vājo nu te śavasas pātv antam uruṁ doghaṁ dharuṇaṁ deva rāyaḥ |
padaṁ na tāyur guhā dadhāno maho rāye citayann atrim aspaḥ || RV_5,015.05

bṛhad vayo hi bhānave 'rcā devāyāgnaye |
yam mitraṁ na praśastibhir martāso dadhire puraḥ || RV_5,016.01

sa hi dyubhir janānāṁ hotā dakṣasya bāhvoḥ |
vi havyam agnir ānuṣag bhago na vāram ṛṇvati || RV_5,016.02

asya stome maghonaḥ sakhye vṛddhaśociṣaḥ |
viśvā yasmin tuviṣvaṇi sam arye śuṣmam ādadhuḥ || RV_5,016.03

adhā hy agna eṣāṁ suvīryasya maṁhanā |
tam id yahvaṁ na rodasī pari śravo babhūvatuḥ || RV_5,016.04

nū na ehi vāryam agne gṛṇāna ā bhara |
ye vayaṁ ye ca sūrayaḥ svasti dhāmahe sacotaidhi pṛtsu no vṛdhe || RV_5,016.05

ā yajñair deva martya itthā tavyāṁsam ūtaye |
agniṁ kṛte svadhvare pūrur īḻītāvase || RV_5,017.01

asya hi svayaśastara āsā vidharman manyase |
taṁ nākaṁ citraśociṣam mandram paro manīṣayā || RV_5,017.02

asya vāsā u arciṣā ya āyukta tujā girā |
divo na yasya retasā bṛhac chocanty arcayaḥ || RV_5,017.03

asya kratvā vicetaso dasmasya vasu ratha ā |
adhā viśvāsu havyo 'gnir vikṣu pra śasyate || RV_5,017.04

nū na id dhi vāryam āsā sacanta sūrayaḥ |
ūrjo napād abhiṣṭaye pāhi śagdhi svastaya utaidhi pṛtsu no vṛdhe || RV_5,017.05

prātar agniḥ purupriyo viśaḥ stavetātithiḥ |
viśvāni yo amartyo havyā marteṣu raṇyati || RV_5,018.01

dvitāya mṛktavāhase svasya dakṣasya maṁhanā |
induṁ sa dhatta ānuṣak stotā cit te amartya || RV_5,018.02

taṁ vo dīrghāyuśociṣaṁ girā huve maghonām |
ariṣṭo yeṣāṁ ratho vy aśvadāvann īyate || RV_5,018.03

citrā vā yeṣu dīdhitir āsann ukthā pānti ye |
stīrṇam barhiḥ svarṇare śravāṁsi dadhire pari || RV_5,018.04

ye me pañcāśataṁ dadur aśvānāṁ sadhastuti |
dyumad agne mahi śravo bṛhat kṛdhi maghonāṁ nṛvad amṛta nṛṇām || RV_5,018.05

abhy avasthāḥ pra jāyante pra vavrer vavriś ciketa |
upasthe mātur vi caṣṭe || RV_5,019.01

juhure vi citayanto 'nimiṣaṁ nṛmṇam pānti |
ā dṛḻhām puraṁ viviśuḥ || RV_5,019.02

ā śvaitreyasya jantavo dyumad vardhanta kṛṣṭayaḥ |
niṣkagrīvo bṛhaduktha enā madhvā na vājayuḥ || RV_5,019.03

priyaṁ dugdhaṁ na kāmyam ajāmi jāmyoḥ sacā |
gharmo na vājajaṭharo 'dabdhaḥ śaśvato dabhaḥ || RV_5,019.04

krīḻan no raśma ā bhuvaḥ sam bhasmanā vāyunā vevidānaḥ |
tā asya san dhṛṣajo na tigmāḥ susaṁśitā vakṣyo vakṣaṇesthāḥ || RV_5,019.05

yam agne vājasātama tvaṁ cin manyase rayim |
taṁ no gīrbhiḥ śravāyyaṁ devatrā panayā yujam || RV_5,020.01

ye agne nerayanti te vṛddhā ugrasya śavasaḥ |
apa dveṣo apa hvaro 'nyavratasya saścire || RV_5,020.02

hotāraṁ tvā vṛṇīmahe 'gne dakṣasya sādhanam |
yajñeṣu pūrvyaṁ girā prayasvanto havāmahe || RV_5,020.03

itthā yathā ta ūtaye sahasāvan dive-dive |
rāya ṛtāya sukrato gobhiḥ ṣyāma sadhamādo vīraiḥ syāma sadhamādaḥ || RV_5,020.04

manuṣvat tvā ni dhīmahi manuṣvat sam idhīmahi |
agne manuṣvad aṅgiro devān devayate yaja || RV_5,021.01

tvaṁ hi mānuṣe jane 'gne suprīta idhyase |
srucas tvā yanty ānuṣak sujāta sarpirāsute || RV_5,021.02

tvāṁ viśve sajoṣaso devāso dūtam akrata |
saparyantas tvā kave yajñeṣu devam īḻate || RV_5,021.03

devaṁ vo devayajyayāgnim īḻīta martyaḥ |
samiddhaḥ śukra dīdihy ṛtasya yonim āsadaḥ sasasya yonim āsadaḥ || RV_5,021.04

pra viśvasāmann atrivad arcā pāvakaśociṣe |
yo adhvareṣv īḍyo hotā mandratamo viśi || RV_5,022.01

ny a1gniṁ jātavedasaṁ dadhātā devam ṛtvijam |
pra yajña etv ānuṣag adyā devavyacastamaḥ || RV_5,022.02

cikitvinmanasaṁ tvā devam martāsa ūtaye |
vareṇyasya te 'vasa iyānāso amanmahi || RV_5,022.03

agne cikiddhy a1sya na idaṁ vacaḥ sahasya |
taṁ tvā suśipra dampate stomair vardhanty atrayo gīrbhiḥ śumbhanty atrayaḥ || RV_5,022.04

agne sahantam ā bhara dyumnasya prāsahā rayim |
viśvā yaś carṣaṇīr abhy ā3sā vājeṣu sāsahat || RV_5,023.01

tam agne pṛtanāṣahaṁ rayiṁ sahasva ā bhara |
tvaṁ hi satyo adbhuto dātā vājasya gomataḥ || RV_5,023.02

viśve hi tvā sajoṣaso janāso vṛktabarhiṣaḥ |
hotāraṁ sadmasu priyaṁ vyanti vāryā puru || RV_5,023.03

sa hi ṣmā viśvacarṣaṇir abhimāti saho dadhe |
agna eṣu kṣayeṣv ā revan naḥ śukra dīdihi dyumat pāvaka dīdihi || RV_5,023.04

agne tvaṁ no antama uta trātā śivo bhavā varūthyaḥ || RV_5,024.01

vasur agnir vasuśravā acchā nakṣi dyumattamaṁ rayiṁ dāḥ || RV_5,024.02

sa no bodhi śrudhī havam uruṣyā ṇo aghāyataḥ samasmāt || RV_5,024.03

taṁ tvā śociṣṭha dīdivaḥ sumnāya nūnam īmahe sakhibhyaḥ || RV_5,024.04

acchā vo agnim avase devaṁ gāsi sa no vasuḥ |
rāsat putra ṛṣūṇām ṛtāvā parṣati dviṣaḥ || RV_5,025.01

sa hi satyo yam pūrve cid devāsaś cid yam īdhire |
hotāram mandrajihvam it sudītibhir vibhāvasum || RV_5,025.02

sa no dhītī variṣṭhayā śreṣṭhayā ca sumatyā |
agne rāyo didīhi naḥ suvṛktibhir vareṇya || RV_5,025.03

agnir deveṣu rājaty agnir marteṣv āviśan |
agnir no havyavāhano 'gniṁ dhībhiḥ saparyata || RV_5,025.04

agnis tuviśravastamaṁ tuvibrahmāṇam uttamam |
atūrtaṁ śrāvayatpatim putraṁ dadāti dāśuṣe || RV_5,025.05

agnir dadāti satpatiṁ sāsāha yo yudhā nṛbhiḥ |
agnir atyaṁ raghuṣyadaṁ jetāram aparājitam || RV_5,025.06

yad vāhiṣṭhaṁ tad agnaye bṛhad arca vibhāvaso |
mahiṣīva tvad rayis tvad vājā ud īrate || RV_5,025.07

tava dyumanto arcayo grāvevocyate bṛhat |
uto te tanyatur yathā svāno arta tmanā divaḥ || RV_5,025.08

evām̐ agniṁ vasūyavaḥ sahasānaṁ vavandima |
sa no viśvā ati dviṣaḥ parṣan nāveva sukratuḥ || RV_5,025.09

agne pāvaka rociṣā mandrayā deva jihvayā |
ā devān vakṣi yakṣi ca || RV_5,026.01

taṁ tvā ghṛtasnav īmahe citrabhāno svardṛśam |
devām̐ ā vītaye vaha || RV_5,026.02

vītihotraṁ tvā kave dyumantaṁ sam idhīmahi |
agne bṛhantam adhvare || RV_5,026.03

agne viśvebhir ā gahi devebhir havyadātaye |
hotāraṁ tvā vṛṇīmahe || RV_5,026.04

yajamānāya sunvata āgne suvīryaṁ vaha |
devair ā satsi barhiṣi || RV_5,026.05

samidhānaḥ sahasrajid agne dharmāṇi puṣyasi |
devānāṁ dūta ukthyaḥ || RV_5,026.06

ny a1gniṁ jātavedasaṁ hotravāhaṁ yaviṣṭhyam |
dadhātā devam ṛtvijam || RV_5,026.07

pra yajña etv ānuṣag adyā devavyacastamaḥ |
stṛṇīta barhir āsade || RV_5,026.08

edam maruto aśvinā mitraḥ sīdantu varuṇaḥ |
devāsaḥ sarvayā viśā || RV_5,026.09

anasvantā satpatir māmahe me gāvā cetiṣṭho asuro maghonaḥ |
traivṛṣṇo agne daśabhiḥ sahasrair vaiśvānara tryaruṇaś ciketa || RV_5,027.01

yo me śatā ca viṁśatiṁ ca gonāṁ harī ca yuktā sudhurā dadāti |
vaiśvānara suṣṭuto vāvṛdhāno 'gne yaccha tryaruṇāya śarma || RV_5,027.02

evā te agne sumatiṁ cakāno naviṣṭhāya navamaṁ trasadasyuḥ |
yo me giras tuvijātasya pūrvīr yuktenābhi tryaruṇo gṛṇāti || RV_5,027.03

yo ma iti pravocaty aśvamedhāya sūraye |
dadad ṛcā saniṁ yate dadan medhām ṛtāyate || RV_5,027.04

yasya mā paruṣāḥ śatam uddharṣayanty ukṣaṇaḥ |
aśvamedhasya dānāḥ somā iva tryāśiraḥ || RV_5,027.05

indrāgnī śatadāvny aśvamedhe suvīryam |
kṣatraṁ dhārayatam bṛhad divi sūryam ivājaram || RV_5,027.06

samiddho agnir divi śocir aśret pratyaṅṅ uṣasam urviyā vi bhāti |
eti prācī viśvavārā namobhir devām̐ īḻānā haviṣā ghṛtācī || RV_5,028.01

samidhyamāno amṛtasya rājasi haviṣ kṛṇvantaṁ sacase svastaye |
viśvaṁ sa dhatte draviṇaṁ yam invasy ātithyam agne ni ca dhatta it puraḥ || RV_5,028.02

agne śardha mahate saubhagāya tava dyumnāny uttamāni santu |
saṁ jāspatyaṁ suyamam ā kṛṇuṣva śatrūyatām abhi tiṣṭhā mahāṁsi || RV_5,028.03

samiddhasya pramahaso 'gne vande tava śriyam |
vṛṣabho dyumnavām̐ asi sam adhvareṣv idhyase || RV_5,028.04

samiddho agna āhuta devān yakṣi svadhvara |
tvaṁ hi havyavāḻ asi || RV_5,028.05

ā juhotā duvasyatāgnim prayaty adhvare |
vṛṇīdhvaṁ havyavāhanam || RV_5,028.06

try aryamā manuṣo devatātā trī rocanā divyā dhārayanta |
arcanti tvā marutaḥ pūtadakṣās tvam eṣām ṛṣir indrāsi dhīraḥ || RV_5,029.01

anu yad īm maruto mandasānam ārcann indram papivāṁsaṁ sutasya |
ādatta vajram abhi yad ahiṁ hann apo yahvīr asṛjat sartavā u || RV_5,029.02

uta brahmāṇo maruto me asyendraḥ somasya suṣutasya peyāḥ |
tad dhi havyam manuṣe gā avindad ahann ahim papivām̐ indro asya || RV_5,029.03

ād rodasī vitaraṁ vi ṣkabhāyat saṁvivyānaś cid bhiyase mṛgaṁ kaḥ |
jigartim indro apajargurāṇaḥ prati śvasantam ava dānavaṁ han || RV_5,029.04

adha kratvā maghavan tubhyaṁ devā anu viśve adaduḥ somapeyam |
yat sūryasya haritaḥ patantīḥ puraḥ satīr uparā etaśe kaḥ || RV_5,029.05

nava yad asya navatiṁ ca bhogān sākaṁ vajreṇa maghavā vivṛścat |
arcantīndram marutaḥ sadhasthe traiṣṭubhena vacasā bādhata dyām || RV_5,029.06

sakhā sakhye apacat tūyam agnir asya kratvā mahiṣā trī śatāni |
trī sākam indro manuṣaḥ sarāṁsi sutam pibad vṛtrahatyāya somam || RV_5,029.07

trī yac chatā mahiṣāṇām agho mās trī sarāṁsi maghavā somyāpāḥ |
kāraṁ na viśve ahvanta devā bharam indrāya yad ahiṁ jaghāna || RV_5,029.08

uśanā yat sahasyai3r ayātaṁ gṛham indra jūjuvānebhir aśvaiḥ |
vanvāno atra sarathaṁ yayātha kutsena devair avanor ha śuṣṇam || RV_5,029.09

prānyac cakram avṛhaḥ sūryasya kutsāyānyad varivo yātave 'kaḥ |
anāso dasyūm̐r amṛṇo vadhena ni duryoṇa āvṛṇaṅ mṛdhravācaḥ || RV_5,029.10

stomāsas tvā gaurivīter avardhann arandhayo vaidathināya piprum |
ā tvām ṛjiśvā sakhyāya cakre pacan paktīr apibaḥ somam asya || RV_5,029.11

navagvāsaḥ sutasomāsa indraṁ daśagvāso abhy arcanty arkaiḥ |
gavyaṁ cid ūrvam apidhānavantaṁ taṁ cin naraḥ śaśamānā apa vran || RV_5,029.12

katho nu te pari carāṇi vidvān vīryā maghavan yā cakartha |
yā co nu navyā kṛṇavaḥ śaviṣṭha pred u tā te vidatheṣu bravāma || RV_5,029.13

etā viśvā cakṛvām̐ indra bhūry aparīto januṣā vīryeṇa |
yā cin nu vajrin kṛṇavo dadhṛṣvān na te vartā taviṣyā asti tasyāḥ || RV_5,029.14

indra brahma kriyamāṇā juṣasva yā te śaviṣṭha navyā akarma |
vastreva bhadrā sukṛtā vasūyū rathaṁ na dhīraḥ svapā atakṣam || RV_5,029.15

kva1 sya vīraḥ ko apaśyad indraṁ sukharatham īyamānaṁ haribhyām |
yo rāyā vajrī sutasomam icchan tad oko gantā puruhūta ūtī || RV_5,030.01

avācacakṣam padam asya sasvar ugraṁ nidhātur anv āyam icchan |
apṛccham anyām̐ uta te ma āhur indraṁ naro bubudhānā aśema || RV_5,030.02

pra nu vayaṁ sute yā te kṛtānīndra bravāma yāni no jujoṣaḥ |
vedad avidvāñ chṛṇavac ca vidvān vahate 'yam maghavā sarvasenaḥ || RV_5,030.03

sthiram manaś cakṛṣe jāta indra veṣīd eko yudhaye bhūyasaś cit |
aśmānaṁ cic chavasā didyuto vi vido gavām ūrvam usriyāṇām || RV_5,030.04

paro yat tvam parama ājaniṣṭhāḥ parāvati śrutyaṁ nāma bibhrat |
ataś cid indrād abhayanta devā viśvā apo ajayad dāsapatnīḥ || RV_5,030.05

tubhyed ete marutaḥ suśevā arcanty arkaṁ sunvanty andhaḥ |
ahim ohānam apa āśayānam pra māyābhir māyinaṁ sakṣad indraḥ || RV_5,030.06

vi ṣū mṛdho januṣā dānam invann ahan gavā maghavan saṁcakānaḥ |
atrā dāsasya namuceḥ śiro yad avartayo manave gātum icchan || RV_5,030.07

yujaṁ hi mām akṛthā ād id indra śiro dāsasya namucer mathāyan |
aśmānaṁ cit svarya1ṁ vartamānam pra cakriyeva rodasī marudbhyaḥ || RV_5,030.08

striyo hi dāsa āyudhāni cakre kim mā karann abalā asya senāḥ |
antar hy akhyad ubhe asya dhene athopa praid yudhaye dasyum indraḥ || RV_5,030.09

sam atra gāvo 'bhito 'navanteheha vatsair viyutā yad āsan |
saṁ tā indro asṛjad asya śākair yad īṁ somāsaḥ suṣutā amandan || RV_5,030.10

yad īṁ somā babhrudhūtā amandann aroravīd vṛṣabhaḥ sādaneṣu |
puraṁdaraḥ papivām̐ indro asya punar gavām adadād usriyāṇām || RV_5,030.11

bhadram idaṁ ruśamā agne akran gavāṁ catvāri dadataḥ sahasrā |
ṛṇaṁcayasya prayatā maghāni praty agrabhīṣma nṛtamasya nṛṇām || RV_5,030.12

supeśasam māva sṛjanty astaṁ gavāṁ sahasrai ruśamāso agne |
tīvrā indram amamanduḥ sutāso 'ktor vyuṣṭau paritakmyāyāḥ || RV_5,030.13

aucchat sā rātrī paritakmyā yām̐ ṛṇaṁcaye rājani ruśamānām |
atyo na vājī raghur ajyamāno babhruś catvāry asanat sahasrā || RV_5,030.14

catuḥsahasraṁ gavyasya paśvaḥ praty agrabhīṣma ruśameṣv agne |
gharmaś cit taptaḥ pravṛje ya āsīd ayasmayas tam v ādāma viprāḥ || RV_5,030.15

indro rathāya pravataṁ kṛṇoti yam adhyasthān maghavā vājayantam |
yūtheva paśvo vy unoti gopā ariṣṭo yāti prathamaḥ siṣāsan || RV_5,031.01

ā pra drava harivo mā vi venaḥ piśaṅgarāte abhi naḥ sacasva |
nahi tvad indra vasyo anyad asty amenām̐ś cij janivataś cakartha || RV_5,031.02

ud yat sahaḥ sahasa ājaniṣṭa dediṣṭa indra indriyāṇi viśvā |
prācodayat sudughā vavre antar vi jyotiṣā saṁvavṛtvat tamo 'vaḥ || RV_5,031.03

anavas te ratham aśvāya takṣan tvaṣṭā vajram puruhūta dyumantam |
brahmāṇa indram mahayanto arkair avardhayann ahaye hantavā u || RV_5,031.04

vṛṣṇe yat te vṛṣaṇo arkam arcān indra grāvāṇo aditiḥ sajoṣāḥ |
anaśvāso ye pavayo 'rathā indreṣitā abhy avartanta dasyūn || RV_5,031.05

pra te pūrvāṇi karaṇāni vocam pra nūtanā maghavan yā cakartha |
śaktīvo yad vibharā rodasī ubhe jayann apo manave dānucitrāḥ || RV_5,031.06

tad in nu te karaṇaṁ dasma viprāhiṁ yad ghnann ojo atrāmimīthāḥ |
śuṣṇasya cit pari māyā agṛbhṇāḥ prapitvaṁ yann apa dasyūm̐r asedhaḥ || RV_5,031.07

tvam apo yadave turvaśāyāramayaḥ sudughāḥ pāra indra |
ugram ayātam avaho ha kutsaṁ saṁ ha yad vām uśanāranta devāḥ || RV_5,031.08

indrākutsā vahamānā rathenā vām atyā api karṇe vahantu |
niḥ ṣīm adbhyo dhamatho niḥ ṣadhasthān maghono hṛdo varathas tamāṁsi || RV_5,031.09

vātasya yuktān suyujaś cid aśvān kaviś cid eṣo ajagann avasyuḥ |
viśve te atra marutaḥ sakhāya indra brahmāṇi taviṣīm avardhan || RV_5,031.10

sūraś cid ratham paritakmyāyām pūrvaṁ karad uparaṁ jūjuvāṁsam |
bharac cakram etaśaḥ saṁ riṇāti puro dadhat saniṣyati kratuṁ naḥ || RV_5,031.11

āyaṁ janā abhicakṣe jagāmendraḥ sakhāyaṁ sutasomam icchan |
vadan grāvāva vedim bhriyāte yasya jīram adhvaryavaś caranti || RV_5,031.12

ye cākananta cākananta nū te martā amṛta mo te aṁha āran |
vāvandhi yajyūm̐r uta teṣu dhehy ojo janeṣu yeṣu te syāma || RV_5,031.13

adardar utsam asṛjo vi khāni tvam arṇavān badbadhānām̐ aramṇāḥ |
mahāntam indra parvataṁ vi yad vaḥ sṛjo vi dhārā ava dānavaṁ han || RV_5,032.01

tvam utsām̐ ṛtubhir badbadhānām̐ araṁha ūdhaḥ parvatasya vajrin |
ahiṁ cid ugra prayutaṁ śayānaṁ jaghanvām̐ indra taviṣīm adhatthāḥ || RV_5,032.02

tyasya cin mahato nir mṛgasya vadhar jaghāna taviṣībhir indraḥ |
ya eka id apratir manyamāna ād asmād anyo ajaniṣṭa tavyān || RV_5,032.03

tyaṁ cid eṣāṁ svadhayā madantam miho napātaṁ suvṛdhaṁ tamogām |
vṛṣaprabharmā dānavasya bhāmaṁ vajreṇa vajrī ni jaghāna śuṣṇam || RV_5,032.04

tyaṁ cid asya kratubhir niṣattam amarmaṇo vidad id asya marma |
yad īṁ sukṣatra prabhṛtā madasya yuyutsantaṁ tamasi harmye dhāḥ || RV_5,032.05

tyaṁ cid itthā katpayaṁ śayānam asūrye tamasi vāvṛdhānam |
taṁ cin mandāno vṛṣabhaḥ sutasyoccair indro apagūryā jaghāna || RV_5,032.06

ud yad indro mahate dānavāya vadhar yamiṣṭa saho apratītam |
yad īṁ vajrasya prabhṛtau dadābha viśvasya jantor adhamaṁ cakāra || RV_5,032.07

tyaṁ cid arṇam madhupaṁ śayānam asinvaṁ vavram mahy ādad ugraḥ |
apādam atram mahatā vadhena ni duryoṇa āvṛṇaṅ mṛdhravācam || RV_5,032.08

ko asya śuṣmaṁ taviṣīṁ varāta eko dhanā bharate apratītaḥ |
ime cid asya jrayaso nu devī indrasyaujaso bhiyasā jihāte || RV_5,032.09

ny asmai devī svadhitir jihīta indrāya gātur uśatīva yeme |
saṁ yad ojo yuvate viśvam ābhir anu svadhāvne kṣitayo namanta || RV_5,032.10

ekaṁ nu tvā satpatim pāñcajanyaṁ jātaṁ śṛṇomi yaśasaṁ janeṣu |
tam me jagṛbhra āśaso naviṣṭhaṁ doṣā vastor havamānāsa indram || RV_5,032.11

evā hi tvām ṛtuthā yātayantam maghā viprebhyo dadataṁ śṛṇomi |
kiṁ te brahmāṇo gṛhate sakhāyo ye tvāyā nidadhuḥ kāmam indra || RV_5,032.12

mahi mahe tavase dīdhye nṝn indrāyetthā tavase atavyān |
yo asmai sumatiṁ vājasātau stuto jane samaryaś ciketa || RV_5,033.01

sa tvaṁ na indra dhiyasāno arkair harīṇāṁ vṛṣan yoktram aśreḥ |
yā itthā maghavann anu joṣaṁ vakṣo abhi prāryaḥ sakṣi janān || RV_5,033.02

na te ta indrābhy a1smad ṛṣvāyuktāso abrahmatā yad asan |
tiṣṭhā ratham adhi taṁ vajrahastā raśmiṁ deva yamase svaśvaḥ || RV_5,033.03

purū yat ta indra santy ukthā gave cakarthorvarāsu yudhyan |
tatakṣe sūryāya cid okasi sve vṛṣā samatsu dāsasya nāma cit || RV_5,033.04

vayaṁ te ta indra ye ca naraḥ śardho jajñānā yātāś ca rathāḥ |
āsmāñ jagamyād ahiśuṣma satvā bhago na havyaḥ prabhṛtheṣu cāruḥ || RV_5,033.05

papṛkṣeṇyam indra tve hy ojo nṛmṇāni ca nṛtamāno amartaḥ |
sa na enīṁ vasavāno rayiṁ dāḥ prāryaḥ stuṣe tuvimaghasya dānam || RV_5,033.06

evā na indrotibhir ava pāhi gṛṇataḥ śūra kārūn |
uta tvacaṁ dadato vājasātau piprīhi madhvaḥ suṣutasya cāroḥ || RV_5,033.07

uta tye mā paurukutsyasya sūres trasadasyor hiraṇino rarāṇāḥ |
vahantu mā daśa śyetāso asya gairikṣitasya kratubhir nu saśce || RV_5,033.08

uta tye mā mārutāśvasya śoṇāḥ kratvāmaghāso vidathasya rātau |
sahasrā me cyavatāno dadāna ānūkam aryo vapuṣe nārcat || RV_5,033.09

uta tye mā dhvanyasya juṣṭā lakṣmaṇyasya suruco yatānāḥ |
mahnā rāyaḥ saṁvaraṇasya ṛṣer vrajaṁ na gāvaḥ prayatā api gman || RV_5,033.10

ajātaśatrum ajarā svarvaty anu svadhāmitā dasmam īyate |
sunotana pacata brahmavāhase puruṣṭutāya prataraṁ dadhātana || RV_5,034.01

ā yaḥ somena jaṭharam apipratāmandata maghavā madhvo andhasaḥ |
yad īm mṛgāya hantave mahāvadhaḥ sahasrabhṛṣṭim uśanā vadhaṁ yamat || RV_5,034.02

yo asmai ghraṁsa uta vā ya ūdhani somaṁ sunoti bhavati dyumām̐ aha |
apāpa śakras tatanuṣṭim ūhati tanūśubhram maghavā yaḥ kavāsakhaḥ || RV_5,034.03

yasyāvadhīt pitaraṁ yasya mātaraṁ yasya śakro bhrātaraṁ nāta īṣate |
vetīd v asya prayatā yataṁkaro na kilbiṣād īṣate vasva ākaraḥ || RV_5,034.04

na pañcabhir daśabhir vaṣṭy ārabhaṁ nāsunvatā sacate puṣyatā cana |
jināti ved amuyā hanti vā dhunir ā devayum bhajati gomati vraje || RV_5,034.05

vitvakṣaṇaḥ samṛtau cakramāsajo 'sunvato viṣuṇaḥ sunvato vṛdhaḥ |
indro viśvasya damitā vibhīṣaṇo yathāvaśaṁ nayati dāsam āryaḥ || RV_5,034.06

sam īm paṇer ajati bhojanam muṣe vi dāśuṣe bhajati sūnaraṁ vasu |
durge cana dhriyate viśva ā puru jano yo asya taviṣīm acukrudhat || RV_5,034.07

saṁ yaj janau sudhanau viśvaśardhasāv aved indro maghavā goṣu śubhriṣu |
yujaṁ hy a1nyam akṛta pravepany ud īṁ gavyaṁ sṛjate satvabhir dhuniḥ || RV_5,034.08

sahasrasām āgniveśiṁ gṛṇīṣe śatrim agna upamāṁ ketum aryaḥ |
tasmā āpaḥ saṁyataḥ pīpayanta tasmin kṣatram amavat tveṣam astu || RV_5,034.09

yas te sādhiṣṭho 'vasa indra kratuṣ ṭam ā bhara |
asmabhyaṁ carṣaṇīsahaṁ sasniṁ vājeṣu duṣṭaram || RV_5,035.01

yad indra te catasro yac chūra santi tisraḥ |
yad vā pañca kṣitīnām avas tat su na ā bhara || RV_5,035.02

ā te 'vo vareṇyaṁ vṛṣantamasya hūmahe |
vṛṣajūtir hi jajñiṣa ābhūbhir indra turvaṇiḥ || RV_5,035.03

vṛṣā hy asi rādhase jajñiṣe vṛṣṇi te śavaḥ |
svakṣatraṁ te dhṛṣan manaḥ satrāham indra pauṁsyam || RV_5,035.04

tvaṁ tam indra martyam amitrayantam adrivaḥ |
sarvarathā śatakrato ni yāhi śavasas pate || RV_5,035.05

tvām id vṛtrahantama janāso vṛktabarhiṣaḥ |
ugram pūrvīṣu pūrvyaṁ havante vājasātaye || RV_5,035.06

asmākam indra duṣṭaram puroyāvānam ājiṣu |
sayāvānaṁ dhane-dhane vājayantam avā ratham || RV_5,035.07

asmākam indrehi no ratham avā puraṁdhyā |
vayaṁ śaviṣṭha vāryaṁ divi śravo dadhīmahi divi stomam manāmahe || RV_5,035.08

sa ā gamad indro yo vasūnāṁ ciketad dātuṁ dāmano rayīṇām |
dhanvacaro na vaṁsagas tṛṣāṇaś cakamānaḥ pibatu dugdham aṁśum || RV_5,036.01

ā te hanū harivaḥ śūra śipre ruhat somo na parvatasya pṛṣṭhe |
anu tvā rājann arvato na hinvan gīrbhir madema puruhūta viśve || RV_5,036.02

cakraṁ na vṛttam puruhūta vepate mano bhiyā me amater id adrivaḥ |
rathād adhi tvā jaritā sadāvṛdha kuvin nu stoṣan maghavan purūvasuḥ || RV_5,036.03

eṣa grāveva jaritā ta indreyarti vācam bṛhad āśuṣāṇaḥ |
pra savyena maghavan yaṁsi rāyaḥ pra dakṣiṇid dharivo mā vi venaḥ || RV_5,036.04

vṛṣā tvā vṛṣaṇaṁ vardhatu dyaur vṛṣā vṛṣabhyāṁ vahase haribhyām |
sa no vṛṣā vṛṣarathaḥ suśipra vṛṣakrato vṛṣā vajrin bhare dhāḥ || RV_5,036.05

yo rohitau vājinau vājinīvān tribhiḥ śataiḥ sacamānāv adiṣṭa |
yūne sam asmai kṣitayo namantāṁ śrutarathāya maruto duvoyā || RV_5,036.06

sam bhānunā yatate sūryasyājuhvāno ghṛtapṛṣṭhaḥ svañcāḥ |
tasmā amṛdhrā uṣaso vy ucchān ya indrāya sunavāmety āha || RV_5,037.01

samiddhāgnir vanavat stīrṇabarhir yuktagrāvā sutasomo jarāte |
grāvāṇo yasyeṣiraṁ vadanty ayad adhvaryur haviṣāva sindhum || RV_5,037.02

vadhūr iyam patim icchanty eti ya īṁ vahāte mahiṣīm iṣirām |
āsya śravasyād ratha ā ca ghoṣāt purū sahasrā pari vartayāte || RV_5,037.03

na sa rājā vyathate yasminn indras tīvraṁ somam pibati gosakhāyam |
ā satvanair ajati hanti vṛtraṁ kṣeti kṣitīḥ subhago nāma puṣyan || RV_5,037.04

puṣyāt kṣeme abhi yoge bhavāty ubhe vṛtau saṁyatī saṁ jayāti |
priyaḥ sūrye priyo agnā bhavāti ya indrāya sutasomo dadāśat || RV_5,037.05

uroṣ ṭa indra rādhaso vibhvī rātiḥ śatakrato |
adhā no viśvacarṣaṇe dyumnā sukṣatra maṁhaya || RV_5,038.01

yad īm indra śravāyyam iṣaṁ śaviṣṭha dadhiṣe |
paprathe dīrghaśruttamaṁ hiraṇyavarṇa duṣṭaram || RV_5,038.02

śuṣmāso ye te adrivo mehanā ketasāpaḥ |
ubhā devāv abhiṣṭaye divaś ca gmaś ca rājathaḥ || RV_5,038.03

uto no asya kasya cid dakṣasya tava vṛtrahan |
asmabhyaṁ nṛmṇam ā bharāsmabhyaṁ nṛmaṇasyase || RV_5,038.04

nū ta ābhir abhiṣṭibhis tava śarmañ chatakrato |
indra syāma sugopāḥ śūra syāma sugopāḥ || RV_5,038.05

yad indra citra mehanāsti tvādātam adrivaḥ |
rādhas tan no vidadvasa ubhayāhasty ā bhara || RV_5,039.01

yan manyase vareṇyam indra dyukṣaṁ tad ā bhara |
vidyāma tasya te vayam akūpārasya dāvane || RV_5,039.02

yat te ditsu prarādhyam mano asti śrutam bṛhat |
tena dṛḻhā cid adriva ā vājaṁ darṣi sātaye || RV_5,039.03

maṁhiṣṭhaṁ vo maghonāṁ rājānaṁ carṣaṇīnām |
indram upa praśastaye pūrvībhir jujuṣe giraḥ || RV_5,039.04

asmā it kāvyaṁ vaca uktham indrāya śaṁsyam |
tasmā u brahmavāhase giro vardhanty atrayo giraḥ śumbhanty atrayaḥ || RV_5,039.05

ā yāhy adribhiḥ sutaṁ somaṁ somapate piba |
vṛṣann indra vṛṣabhir vṛtrahantama || RV_5,040.01

vṛṣā grāvā vṛṣā mado vṛṣā somo ayaṁ sutaḥ |
vṛṣann indra vṛṣabhir vṛtrahantama || RV_5,040.02

vṛṣā tvā vṛṣaṇaṁ huve vajriñ citrābhir ūtibhiḥ |
vṛṣann indra vṛṣabhir vṛtrahantama || RV_5,040.03

ṛjīṣī vajrī vṛṣabhas turāṣāṭ chuṣmī rājā vṛtrahā somapāvā |
yuktvā haribhyām upa yāsad arvāṅ mādhyaṁdine savane matsad indraḥ || RV_5,040.04

yat tvā sūrya svarbhānus tamasāvidhyad āsuraḥ |
akṣetravid yathā mugdho bhuvanāny adīdhayuḥ || RV_5,040.05

svarbhānor adha yad indra māyā avo divo vartamānā avāhan |
gūḻhaṁ sūryaṁ tamasāpavratena turīyeṇa brahmaṇāvindad atriḥ || RV_5,040.06

mā mām imaṁ tava santam atra irasyā drugdho bhiyasā ni gārīt |
tvam mitro asi satyarādhās tau mehāvataṁ varuṇaś ca rājā || RV_5,040.07

grāvṇo brahmā yuyujānaḥ saparyan kīriṇā devān namasopaśikṣan |
atriḥ sūryasya divi cakṣur ādhāt svarbhānor apa māyā aghukṣat || RV_5,040.08

yaṁ vai sūryaṁ svarbhānus tamasāvidhyad āsuraḥ |
atrayas tam anv avindan nahy a1nye aśaknuvan || RV_5,040.09

ko nu vām mitrāvaruṇāv ṛtāyan divo vā mahaḥ pārthivasya vā de |
ṛtasya vā sadasi trāsīthāṁ no yajñāyate vā paśuṣo na vājān || RV_5,041.01

te no mitro varuṇo aryamāyur indra ṛbhukṣā maruto juṣanta |
namobhir vā ye dadhate suvṛktiṁ stomaṁ rudrāya mīḻhuṣe sajoṣāḥ || RV_5,041.02

ā vāṁ yeṣṭhāśvinā huvadhyai vātasya patman rathyasya puṣṭau |
uta vā divo asurāya manma prāndhāṁsīva yajyave bharadhvam || RV_5,041.03

pra sakṣaṇo divyaḥ kaṇvahotā trito divaḥ sajoṣā vāto agniḥ |
pūṣā bhagaḥ prabhṛthe viśvabhojā ājiṁ na jagmur āśvaśvatamāḥ || RV_5,041.04

pra vo rayiṁ yuktāśvam bharadhvaṁ rāya eṣe 'vase dadhīta dhīḥ |
suśeva evair auśijasya hotā ye va evā marutas turāṇām || RV_5,041.05

pra vo vāyuṁ rathayujaṁ kṛṇudhvam pra devaṁ vipram panitāram arkaiḥ |
iṣudhyava ṛtasāpaḥ puraṁdhīr vasvīr no atra patnīr ā dhiye dhuḥ || RV_5,041.06

upa va eṣe vandyebhiḥ śūṣaiḥ pra yahvī divaś citayadbhir arkaiḥ |
uṣāsānaktā viduṣīva viśvam ā hā vahato martyāya yajñam || RV_5,041.07

abhi vo arce poṣyāvato nṝn vāstoṣ patiṁ tvaṣṭāraṁ rarāṇaḥ |
dhanyā sajoṣā dhiṣaṇā namobhir vanaspatīm̐r oṣadhī rāya eṣe || RV_5,041.08

tuje nas tane parvatāḥ santu svaitavo ye vasavo na vīrāḥ |
panita āptyo yajataḥ sadā no vardhān naḥ śaṁsaṁ naryo abhiṣṭau || RV_5,041.09

vṛṣṇo astoṣi bhūmyasya garbhaṁ trito napātam apāṁ suvṛkti |
gṛṇīte agnir etarī na śūṣaiḥ śociṣkeśo ni riṇāti vanā || RV_5,041.10

kathā mahe rudriyāya bravāma kad rāye cikituṣe bhagāya |
āpa oṣadhīr uta no 'vantu dyaur vanā girayo vṛkṣakeśāḥ || RV_5,041.11

śṛṇotu na ūrjām patir giraḥ sa nabhas tarīyām̐ iṣiraḥ parijmā |
śṛṇvantv āpaḥ puro na śubhrāḥ pari sruco babṛhāṇasyādreḥ || RV_5,041.12

vidā cin nu mahānto ye va evā bravāma dasmā vāryaṁ dadhānāḥ |
vayaś cana subhva1 āva yanti kṣubhā martam anuyataṁ vadhasnaiḥ || RV_5,041.13

ā daivyāni pārthivāni janmāpaś cācchā sumakhāya vocam |
vardhantāṁ dyāvo giraś candrāgrā udā vardhantām abhiṣātā arṇāḥ || RV_5,041.14

pade-pade me jarimā ni dhāyi varūtrī vā śakrā yā pāyubhiś ca |
siṣaktu mātā mahī rasā naḥ smat sūribhir ṛjuhasta ṛjuvaniḥ || RV_5,041.15

kathā dāśema namasā sudānūn evayā maruto acchoktau praśravaso maruto acchoktau |
mā no 'hir budhnyo riṣe dhād asmākam bhūd upamātivaniḥ || RV_5,041.16

iti cin nu prajāyai paśumatyai devāso vanate martyo va ā devāso vanate martyo vaḥ |
atrā śivāṁ tanvo dhāsim asyā jarāṁ cin me nirṛtir jagrasīta || RV_5,041.17

tāṁ vo devāḥ sumatim ūrjayantīm iṣam aśyāma vasavaḥ śasā goḥ |
sā naḥ sudānur mṛḻayantī devī prati dravantī suvitāya gamyāḥ || RV_5,041.18

abhi na iḻā yūthasya mātā sman nadībhir urvaśī vā gṛṇātu |
urvaśī vā bṛhaddivā gṛṇānābhyūrṇvānā prabhṛthasyāyoḥ || RV_5,041.19

siṣaktu na ūrjavyasya puṣṭeḥ || RV_5,041.20

pra śaṁtamā varuṇaṁ dīdhitī gīr mitram bhagam aditiṁ nūnam aśyāḥ |
pṛṣadyoniḥ pañcahotā śṛṇotv atūrtapanthā asuro mayobhuḥ || RV_5,042.01

prati me stomam aditir jagṛbhyāt sūnuṁ na mātā hṛdyaṁ suśevam |
brahma priyaṁ devahitaṁ yad asty aham mitre varuṇe yan mayobhu || RV_5,042.02

ud īraya kavitamaṁ kavīnām unattainam abhi madhvā ghṛtena |
sa no vasūni prayatā hitāni candrāṇi devaḥ savitā suvāti || RV_5,042.03

sam indra ṇo manasā neṣi gobhiḥ saṁ sūribhir harivaḥ saṁ svasti |
sam brahmaṇā devahitaṁ yad asti saṁ devānāṁ sumatyā yajñiyānām || RV_5,042.04

devo bhagaḥ savitā rāyo aṁśa indro vṛtrasya saṁjito dhanānām |
ṛbhukṣā vāja uta vā puraṁdhir avantu no amṛtāsas turāsaḥ || RV_5,042.05

marutvato apratītasya jiṣṇor ajūryataḥ pra bravāmā kṛtāni |
na te pūrve maghavan nāparāso na vīrya1ṁ nūtanaḥ kaś canāpa || RV_5,042.06

upa stuhi prathamaṁ ratnadheyam bṛhaspatiṁ sanitāraṁ dhanānām |
yaḥ śaṁsate stuvate śambhaviṣṭhaḥ purūvasur āgamaj johuvānam || RV_5,042.07

tavotibhiḥ sacamānā ariṣṭā bṛhaspate maghavānaḥ suvīrāḥ |
ye aśvadā uta vā santi godā ye vastradāḥ subhagās teṣu rāyaḥ || RV_5,042.08

visarmāṇaṁ kṛṇuhi vittam eṣāṁ ye bhuñjate apṛṇanto na ukthaiḥ |
apavratān prasave vāvṛdhānān brahmadviṣaḥ sūryād yāvayasva || RV_5,042.09

ya ohate rakṣaso devavītāv acakrebhis tam maruto ni yāta |
yo vaḥ śamīṁ śaśamānasya nindāt tucchyān kāmān karate siṣvidānaḥ || RV_5,042.10

tam u ṣṭuhi yaḥ sviṣuḥ sudhanvā yo viśvasya kṣayati bheṣajasya |
yakṣvā mahe saumanasāya rudraṁ namobhir devam asuraṁ duvasya || RV_5,042.11

damūnaso apaso ye suhastā vṛṣṇaḥ patnīr nadyo vibhvataṣṭāḥ |
sarasvatī bṛhaddivota rākā daśasyantīr varivasyantu śubhrāḥ || RV_5,042.12

pra sū mahe suśaraṇāya medhāṁ giram bhare navyasīṁ jāyamānām |
ya āhanā duhitur vakṣaṇāsu rūpā mināno akṛṇod idaṁ naḥ || RV_5,042.13

pra suṣṭutiḥ stanayantaṁ ruvantam iḻas patiṁ jaritar nūnam aśyāḥ |
yo abdimām̐ udanimām̐ iyarti pra vidyutā rodasī ukṣamāṇaḥ || RV_5,042.14

eṣa stomo mārutaṁ śardho acchā rudrasya sūnūm̐r yuvanyūm̐r ud aśyāḥ |
kāmo rāye havate mā svasty upa stuhi pṛṣadaśvām̐ ayāsaḥ || RV_5,042.15

praiṣa stomaḥ pṛthivīm antarikṣaṁ vanaspatīm̐r oṣadhī rāye aśyāḥ |
devo-devaḥ suhavo bhūtu mahyam mā no mātā pṛthivī durmatau dhāt || RV_5,042.16

urau devā anibādhe syāma || RV_5,042.17

sam aśvinor avasā nūtanena mayobhuvā supraṇītī gamema |
ā no rayiṁ vahatam ota vīrān ā viśvāny amṛtā saubhagāni || RV_5,042.18

ā dhenavaḥ payasā tūrṇyarthā amardhantīr upa no yantu madhvā |
maho rāye bṛhatīḥ sapta vipro mayobhuvo jaritā johavīti || RV_5,043.01

ā suṣṭutī namasā vartayadhyai dyāvā vājāya pṛthivī amṛdhre |
pitā mātā madhuvacāḥ suhastā bhare-bhare no yaśasāv aviṣṭām || RV_5,043.02

adhvaryavaś cakṛvāṁso madhūni pra vāyave bharata cāru śukram |
hoteva naḥ prathamaḥ pāhy asya deva madhvo rarimā te madāya || RV_5,043.03

daśa kṣipo yuñjate bāhū adriṁ somasya yā śamitārā suhastā |
madhvo rasaṁ sugabhastir giriṣṭhāṁ caniścadad duduhe śukram aṁśuḥ || RV_5,043.04

asāvi te jujuṣāṇāya somaḥ kratve dakṣāya bṛhate madāya |
harī rathe sudhurā yoge arvāg indra priyā kṛṇuhi hūyamānaḥ || RV_5,043.05

ā no mahīm aramatiṁ sajoṣā gnāṁ devīṁ namasā rātahavyām |
madhor madāya bṛhatīm ṛtajñām āgne vaha pathibhir devayānaiḥ || RV_5,043.06

añjanti yam prathayanto na viprā vapāvantaṁ nāgninā tapantaḥ |
pitur na putra upasi preṣṭha ā gharmo agnim ṛtayann asādi || RV_5,043.07

acchā mahī bṛhatī śaṁtamā gīr dūto na gantv aśvinā huvadhyai |
mayobhuvā sarathā yātam arvāg gantaṁ nidhiṁ dhuram āṇir na nābhim || RV_5,043.08

pra tavyaso namaüktiṁ turasyāham pūṣṇa uta vāyor adikṣi |
yā rādhasā coditārā matīnāṁ yā vājasya draviṇodā uta tman || RV_5,043.09

ā nāmabhir maruto vakṣi viśvān ā rūpebhir jātavedo huvānaḥ |
yajñaṁ giro jarituḥ suṣṭutiṁ ca viśve ganta maruto viśva ūtī || RV_5,043.10

ā no divo bṛhataḥ parvatād ā sarasvatī yajatā gantu yajñam |
havaṁ devī jujuṣāṇā ghṛtācī śagmāṁ no vācam uśatī śṛṇotu || RV_5,043.11

ā vedhasaṁ nīlapṛṣṭham bṛhantam bṛhaspatiṁ sadane sādayadhvam |
sādadyoniṁ dama ā dīdivāṁsaṁ hiraṇyavarṇam aruṣaṁ sapema || RV_5,043.12

ā dharṇasir bṛhaddivo rarāṇo viśvebhir gantv omabhir huvānaḥ |
gnā vasāna oṣadhīr amṛdhras tridhātuśṛṅgo vṛṣabho vayodhāḥ || RV_5,043.13

mātuṣ pade parame śukra āyor vipanyavo rāspirāso agman |
suśevyaṁ namasā rātahavyāḥ śiśum mṛjanty āyavo na vāse || RV_5,043.14

bṛhad vayo bṛhate tubhyam agne dhiyājuro mithunāsaḥ sacanta |
devo-devaḥ suhavo bhūtu mahyam mā no mātā pṛthivī durmatau dhāt || RV_5,043.15

urau devā anibādhe syāma || RV_5,043.16

sam aśvinor avasā nūtanena mayobhuvā supraṇītī gamema |
ā no rayiṁ vahatam ota vīrān ā viśvāny amṛtā saubhagāni || RV_5,043.17

tam pratnathā pūrvathā viśvathemathā jyeṣṭhatātim barhiṣadaṁ svarvidam |
pratīcīnaṁ vṛjanaṁ dohase girāśuṁ jayantam anu yāsu vardhase || RV_5,044.01

śriye sudṛśīr uparasya yāḥ svar virocamānaḥ kakubhām acodate |
sugopā asi na dabhāya sukrato paro māyābhir ṛta āsa nāma te || RV_5,044.02

atyaṁ haviḥ sacate sac ca dhātu cāriṣṭagātuḥ sa hotā sahobhariḥ |
prasarsrāṇo anu barhir vṛṣā śiśur madhye yuvājaro visruhā hitaḥ || RV_5,044.03

pra va ete suyujo yāmann iṣṭaye nīcīr amuṣmai yamya ṛtāvṛdhaḥ |
suyantubhiḥ sarvaśāsair abhīśubhiḥ krivir nāmāni pravaṇe muṣāyati || RV_5,044.04

saṁjarbhurāṇas tarubhiḥ sutegṛbhaṁ vayākinaṁ cittagarbhāsu susvaruḥ |
dhāravākeṣv ṛjugātha śobhase vardhasva patnīr abhi jīvo adhvare || RV_5,044.05

yādṛg eva dadṛśe tādṛg ucyate saṁ chāyayā dadhire sidhrayāpsv ā |
mahīm asmabhyam uruṣām uru jrayo bṛhat suvīram anapacyutaṁ sahaḥ || RV_5,044.06

vety agrur janivān vā ati spṛdhaḥ samaryatā manasā sūryaḥ kaviḥ |
ghraṁsaṁ rakṣantam pari viśvato gayam asmākaṁ śarma vanavat svāvasuḥ || RV_5,044.07

jyāyāṁsam asya yatunasya ketuna ṛṣisvaraṁ carati yāsu nāma te |
yādṛśmin dhāyi tam apasyayā vidad ya u svayaṁ vahate so araṁ karat || RV_5,044.08

samudram āsām ava tasthe agrimā na riṣyati savanaṁ yasminn āyatā |
atrā na hārdi kravaṇasya rejate yatrā matir vidyate pūtabandhanī || RV_5,044.09

sa hi kṣatrasya manasasya cittibhir evāvadasya yajatasya sadhreḥ |
avatsārasya spṛṇavāma raṇvabhiḥ śaviṣṭhaṁ vājaṁ viduṣā cid ardhyam || RV_5,044.10

śyena āsām aditiḥ kakṣyo3 mado viśvavārasya yajatasya māyinaḥ |
sam anyam-anyam arthayanty etave vidur viṣāṇam paripānam anti te || RV_5,044.11

sadāpṛṇo yajato vi dviṣo vadhīd bāhuvṛktaḥ śrutavit taryo vaḥ sacā |
ubhā sa varā praty eti bhāti ca yad īṁ gaṇam bhajate suprayāvabhiḥ || RV_5,044.12

sutambharo yajamānasya satpatir viśvāsām ūdhaḥ sa dhiyām udañcanaḥ |
bharad dhenū rasavac chiśriye payo 'nubruvāṇo adhy eti na svapan || RV_5,044.13

yo jāgāra tam ṛcaḥ kāmayante yo jāgāra tam u sāmāni yanti |
yo jāgāra tam ayaṁ soma āha tavāham asmi sakhye nyokāḥ || RV_5,044.14

agnir jāgāra tam ṛcaḥ kāmayante 'gnir jāgāra tam u sāmāni yanti |
agnir jāgāra tam ayaṁ soma āha tavāham asmi sakhye nyokāḥ || RV_5,044.15

vidā divo viṣyann adrim ukthair āyatyā uṣaso arcino guḥ |
apāvṛta vrajinīr ut svar gād vi duro mānuṣīr deva āvaḥ || RV_5,045.01

vi sūryo amatiṁ na śriyaṁ sād orvād gavām mātā jānatī gāt |
dhanvarṇaso nadya1ḥ khādoarṇāḥ sthūṇeva sumitā dṛṁhata dyauḥ || RV_5,045.02

asmā ukthāya parvatasya garbho mahīnāṁ januṣe pūrvyāya |
vi parvato jihīta sādhata dyaur āvivāsanto dasayanta bhūma || RV_5,045.03

sūktebhir vo vacobhir devajuṣṭair indrā nv a1gnī avase huvadhyai |
ukthebhir hi ṣmā kavayaḥ suyajñā āvivāsanto maruto yajanti || RV_5,045.04

eto nv a1dya sudhyo3 bhavāma pra ducchunā minavāmā varīyaḥ |
āre dveṣāṁsi sanutar dadhāmāyāma prāñco yajamānam accha || RV_5,045.05

etā dhiyaṁ kṛṇavāmā sakhāyo 'pa yā mātām̐ ṛṇuta vrajaṁ goḥ |
yayā manur viśiśipraṁ jigāya yayā vaṇig vaṅkur āpā purīṣam || RV_5,045.06

anūnod atra hastayato adrir ārcan yena daśa māso navagvāḥ |
ṛtaṁ yatī saramā gā avindad viśvāni satyāṅgirāś cakāra || RV_5,045.07

viśve asyā vyuṣi māhināyāḥ saṁ yad gobhir aṅgiraso navanta |
utsa āsām parame sadhastha ṛtasya pathā saramā vidad gāḥ || RV_5,045.08

ā sūryo yātu saptāśvaḥ kṣetraṁ yad asyorviyā dīrghayāthe |
raghuḥ śyenaḥ patayad andho acchā yuvā kavir dīdayad goṣu gacchan || RV_5,045.09

ā sūryo aruhac chukram arṇo 'yukta yad dharito vītapṛṣṭhāḥ |
udnā na nāvam anayanta dhīrā āśṛṇvatīr āpo arvāg atiṣṭhan || RV_5,045.10

dhiyaṁ vo apsu dadhiṣe svarṣāṁ yayātaran daśa māso navagvāḥ |
ayā dhiyā syāma devagopā ayā dhiyā tuturyāmāty aṁhaḥ || RV_5,045.11

hayo na vidvām̐ ayuji svayaṁ dhuri tāṁ vahāmi prataraṇīm avasyuvam |
nāsyā vaśmi vimucaṁ nāvṛtam punar vidvān pathaḥ puraeta ṛju neṣati || RV_5,046.01

agna indra varuṇa mitra devāḥ śardhaḥ pra yanta mārutota viṣṇo |
ubhā nāsatyā rudro adha gnāḥ pūṣā bhagaḥ sarasvatī juṣanta || RV_5,046.02

indrāgnī mitrāvaruṇāditiṁ svaḥ pṛthivīṁ dyām marutaḥ parvatām̐ apaḥ |
huve viṣṇum pūṣaṇam brahmaṇas patim bhagaṁ nu śaṁsaṁ savitāram ūtaye || RV_5,046.03

uta no viṣṇur uta vāto asridho draviṇodā uta somo mayas karat |
uta ṛbhava uta rāye no aśvinota tvaṣṭota vibhvānu maṁsate || RV_5,046.04

uta tyan no mārutaṁ śardha ā gamad divikṣayaṁ yajatam barhir āsade |
bṛhaspatiḥ śarma pūṣota no yamad varūthya1ṁ varuṇo mitro aryamā || RV_5,046.05

uta tye naḥ parvatāsaḥ suśastayaḥ sudītayo nadya1s trāmaṇe bhuvan |
bhago vibhaktā śavasāvasā gamad uruvyacā aditiḥ śrotu me havam || RV_5,046.06

devānām patnīr uśatīr avantu naḥ prāvantu nas tujaye vājasātaye |
yāḥ pārthivāso yā apām api vrate tā no devīḥ suhavāḥ śarma yacchata || RV_5,046.07

uta gnā vyantu devapatnīr indrāṇy a1gnāyy aśvinī rāṭ |
ā rodasī varuṇānī śṛṇotu vyantu devīr ya ṛtur janīnām || RV_5,046.08

prayuñjatī diva eti bruvāṇā mahī mātā duhitur bodhayantī |
āvivāsantī yuvatir manīṣā pitṛbhya ā sadane johuvānā || RV_5,047.01

ajirāsas tadapa īyamānā ātasthivāṁso amṛtasya nābhim |
anantāsa uravo viśvataḥ sīm pari dyāvāpṛthivī yanti panthāḥ || RV_5,047.02

ukṣā samudro aruṣaḥ suparṇaḥ pūrvasya yonim pitur ā viveśa |
madhye divo nihitaḥ pṛśnir aśmā vi cakrame rajasas pāty antau || RV_5,047.03

catvāra īm bibhrati kṣemayanto daśa garbhaṁ carase dhāpayante |
tridhātavaḥ paramā asya gāvo divaś caranti pari sadyo antān || RV_5,047.04

idaṁ vapur nivacanaṁ janāsaś caranti yan nadyas tasthur āpaḥ |
dve yad īm bibhṛto mātur anye iheha jāte yamyā3 sabandhū || RV_5,047.05

vi tanvate dhiyo asmā apāṁsi vastrā putrāya mātaro vayanti |
upaprakṣe vṛṣaṇo modamānā divas pathā vadhvo yanty accha || RV_5,047.06

tad astu mitrāvaruṇā tad agne śaṁ yor asmabhyam idam astu śastam |
aśīmahi gādham uta pratiṣṭhāṁ namo dive bṛhate sādanāya || RV_5,047.07

kad u priyāya dhāmne manāmahe svakṣatrāya svayaśase mahe vayam |
āmenyasya rajaso yad abhra ām̐ apo vṛṇānā vitanoti māyinī || RV_5,048.01

tā atnata vayunaṁ vīravakṣaṇaṁ samānyā vṛtayā viśvam ā rajaḥ |
apo apācīr aparā apejate pra pūrvābhis tirate devayur janaḥ || RV_5,048.02

ā grāvabhir ahanyebhir aktubhir variṣṭhaṁ vajram ā jigharti māyini |
śataṁ vā yasya pracaran sve dame saṁvartayanto vi ca vartayann ahā || RV_5,048.03

tām asya rītim paraśor iva praty anīkam akhyam bhuje asya varpasaḥ |
sacā yadi pitumantam iva kṣayaṁ ratnaṁ dadhāti bharahūtaye viśe || RV_5,048.04

sa jihvayā caturanīka ṛñjate cāru vasāno varuṇo yatann arim |
na tasya vidma puruṣatvatā vayaṁ yato bhagaḥ savitā dāti vāryam || RV_5,048.05

devaṁ vo adya savitāram eṣe bhagaṁ ca ratnaṁ vibhajantam āyoḥ |
ā vāṁ narā purubhujā vavṛtyāṁ dive-dive cid aśvinā sakhīyan || RV_5,049.01

prati prayāṇam asurasya vidvān sūktair devaṁ savitāraṁ duvasya |
upa bruvīta namasā vijānañ jyeṣṭhaṁ ca ratnaṁ vibhajantam āyoḥ || RV_5,049.02

adatrayā dayate vāryāṇi pūṣā bhago aditir vasta usraḥ |
indro viṣṇur varuṇo mitro agnir ahāni bhadrā janayanta dasmāḥ || RV_5,049.03

tan no anarvā savitā varūthaṁ tat sindhava iṣayanto anu gman |
upa yad voce adhvarasya hotā rāyaḥ syāma patayo vājaratnāḥ || RV_5,049.04

pra ye vasubhya īvad ā namo dur ye mitre varuṇe sūktavācaḥ |
avaitv abhvaṁ kṛṇutā varīyo divaspṛthivyor avasā madema || RV_5,049.05

viśvo devasya netur marto vurīta sakhyam |
viśvo rāya iṣudhyati dyumnaṁ vṛṇīta puṣyase || RV_5,050.01

te te deva netar ye cemām̐ anuśase |
te rāyā te hy ā3pṛce sacemahi sacathyaiḥ || RV_5,050.02

ato na ā nṝn atithīn ataḥ patnīr daśasyata |
āre viśvam patheṣṭhāṁ dviṣo yuyotu yūyuviḥ || RV_5,050.03

yatra vahnir abhihito dudravad droṇyaḥ paśuḥ |
nṛmaṇā vīrapastyo 'rṇā dhīreva sanitā || RV_5,050.04

eṣa te deva netā rathaspatiḥ śaṁ rayiḥ |
śaṁ rāye śaṁ svastaya iṣaḥstuto manāmahe devastuto manāmahe || RV_5,050.05

agne sutasya pītaye viśvair ūmebhir ā gahi |
devebhir havyadātaye || RV_5,051.01

ṛtadhītaya ā gata satyadharmāṇo adhvaram |
agneḥ pibata jihvayā || RV_5,051.02

viprebhir vipra santya prātaryāvabhir ā gahi |
devebhiḥ somapītaye || RV_5,051.03

ayaṁ somaś camū suto 'matre pari ṣicyate |
priya indrāya vāyave || RV_5,051.04

vāyav ā yāhi vītaye juṣāṇo havyadātaye |
pibā sutasyāndhaso abhi prayaḥ || RV_5,051.05

indraś ca vāyav eṣāṁ sutānām pītim arhathaḥ |
tāñ juṣethām arepasāv abhi prayaḥ || RV_5,051.06

sutā indrāya vāyave somāso dadhyāśiraḥ |
nimnaṁ na yanti sindhavo 'bhi prayaḥ || RV_5,051.07

sajūr viśvebhir devebhir aśvibhyām uṣasā sajūḥ |
ā yāhy agne atrivat sute raṇa || RV_5,051.08

sajūr mitrāvaruṇābhyāṁ sajūḥ somena viṣṇunā |
ā yāhy agne atrivat sute raṇa || RV_5,051.09

sajūr ādityair vasubhiḥ sajūr indreṇa vāyunā |
ā yāhy agne atrivat sute raṇa || RV_5,051.10

svasti no mimītām aśvinā bhagaḥ svasti devy aditir anarvaṇaḥ |
svasti pūṣā asuro dadhātu naḥ svasti dyāvāpṛthivī sucetunā || RV_5,051.11

svastaye vāyum upa bravāmahai somaṁ svasti bhuvanasya yas patiḥ |
bṛhaspatiṁ sarvagaṇaṁ svastaye svastaya ādityāso bhavantu naḥ || RV_5,051.12

viśve devā no adyā svastaye vaiśvānaro vasur agniḥ svastaye |
devā avantv ṛbhavaḥ svastaye svasti no rudraḥ pātv aṁhasaḥ || RV_5,051.13

svasti mitrāvaruṇā svasti pathye revati |
svasti na indraś cāgniś ca svasti no adite kṛdhi || RV_5,051.14

svasti panthām anu carema sūryācandramasāv iva |
punar dadatāghnatā jānatā saṁ gamemahi || RV_5,051.15

pra śyāvāśva dhṛṣṇuyārcā marudbhir ṛkvabhiḥ |
ye adrogham anuṣvadhaṁ śravo madanti yajñiyāḥ || RV_5,052.01

te hi sthirasya śavasaḥ sakhāyaḥ santi dhṛṣṇuyā |
te yāmann ā dhṛṣadvinas tmanā pānti śaśvataḥ || RV_5,052.02

te syandrāso nokṣaṇo 'ti ṣkandanti śarvarīḥ |
marutām adhā maho divi kṣamā ca manmahe || RV_5,052.03

marutsu vo dadhīmahi stomaṁ yajñaṁ ca dhṛṣṇuyā |
viśve ye mānuṣā yugā pānti martyaṁ riṣaḥ || RV_5,052.04

arhanto ye sudānavo naro asāmiśavasaḥ |
pra yajñaṁ yajñiyebhyo divo arcā marudbhyaḥ || RV_5,052.05

ā rukmair ā yudhā nara ṛṣvā ṛṣṭīr asṛkṣata |
anv enām̐ aha vidyuto maruto jajjhatīr iva bhānur arta tmanā divaḥ || RV_5,052.06

ye vāvṛdhanta pārthivā ya urāv antarikṣa ā |
vṛjane vā nadīnāṁ sadhasthe vā maho divaḥ || RV_5,052.07

śardho mārutam uc chaṁsa satyaśavasam ṛbhvasam |
uta sma te śubhe naraḥ pra syandrā yujata tmanā || RV_5,052.08

uta sma te paruṣṇyām ūrṇā vasata śundhyavaḥ |
uta pavyā rathānām adrim bhindanty ojasā || RV_5,052.09

āpathayo vipathayo 'ntaspathā anupathāḥ |
etebhir mahyaṁ nāmabhir yajñaṁ viṣṭāra ohate || RV_5,052.10

adhā naro ny ohate 'dhā niyuta ohate |
adhā pārāvatā iti citrā rūpāṇi darśyā || RV_5,052.11

chandaḥstubhaḥ kubhanyava utsam ā kīriṇo nṛtuḥ |
te me ke cin na tāyava ūmā āsan dṛśi tviṣe || RV_5,052.12

ya ṛṣvā ṛṣṭividyutaḥ kavayaḥ santi vedhasaḥ |
tam ṛṣe mārutaṁ gaṇaṁ namasyā ramayā girā || RV_5,052.13

accha ṛṣe mārutaṁ gaṇaṁ dānā mitraṁ na yoṣaṇā |
divo vā dhṛṣṇava ojasā stutā dhībhir iṣaṇyata || RV_5,052.14

nū manvāna eṣāṁ devām̐ acchā na vakṣaṇā |
dānā saceta sūribhir yāmaśrutebhir añjibhiḥ || RV_5,052.15

pra ye me bandhveṣe gāṁ vocanta sūrayaḥ pṛśniṁ vocanta mātaram |
adhā pitaram iṣmiṇaṁ rudraṁ vocanta śikvasaḥ || RV_5,052.16

sapta me sapta śākina ekam-ekā śatā daduḥ |
yamunāyām adhi śrutam ud rādho gavyam mṛje ni rādho aśvyam mṛje || RV_5,052.17

ko veda jānam eṣāṁ ko vā purā sumneṣv āsa marutām |
yad yuyujre kilāsyaḥ || RV_5,053.01

aitān ratheṣu tasthuṣaḥ kaḥ śuśrāva kathā yayuḥ |
kasmai sasruḥ sudāse anv āpaya iḻābhir vṛṣṭayaḥ saha || RV_5,053.02

te ma āhur ya āyayur upa dyubhir vibhir made |
naro maryā arepasa imān paśyann iti ṣṭuhi || RV_5,053.03

ye añjiṣu ye vāśīṣu svabhānavaḥ srakṣu rukmeṣu khādiṣu |
śrāyā ratheṣu dhanvasu || RV_5,053.04

yuṣmākaṁ smā rathām̐ anu mude dadhe maruto jīradānavaḥ |
vṛṣṭī dyāvo yatīr iva || RV_5,053.05

ā yaṁ naraḥ sudānavo dadāśuṣe divaḥ kośam acucyavuḥ |
vi parjanyaṁ sṛjanti rodasī anu dhanvanā yanti vṛṣṭayaḥ || RV_5,053.06

tatṛdānāḥ sindhavaḥ kṣodasā rajaḥ pra sasrur dhenavo yathā |
syannā aśvā ivādhvano vimocane vi yad vartanta enyaḥ || RV_5,053.07

ā yāta maruto diva āntarikṣād amād uta |
māva sthāta parāvataḥ || RV_5,053.08

mā vo rasānitabhā kubhā krumur mā vaḥ sindhur ni rīramat |
mā vaḥ pari ṣṭhāt sarayuḥ purīṣiṇy asme it sumnam astu vaḥ || RV_5,053.09

taṁ vaḥ śardhaṁ rathānāṁ tveṣaṁ gaṇam mārutaṁ navyasīnām |
anu pra yanti vṛṣṭayaḥ || RV_5,053.10

śardhaṁ-śardhaṁ va eṣāṁ vrātaṁ-vrātaṁ gaṇaṁ-gaṇaṁ suśastibhiḥ |
anu krāmema dhītibhiḥ || RV_5,053.11

kasmā adya sujātāya rātahavyāya pra yayuḥ |
enā yāmena marutaḥ || RV_5,053.12

yena tokāya tanayāya dhānya1m bījaṁ vahadhve akṣitam |
asmabhyaṁ tad dhattana yad va īmahe rādho viśvāyu saubhagam || RV_5,053.13

atīyāma nidas tiraḥ svastibhir hitvāvadyam arātīḥ |
vṛṣṭvī śaṁ yor āpa usri bheṣajaṁ syāma marutaḥ saha || RV_5,053.14

sudevaḥ samahāsati suvīro naro marutaḥ sa martyaḥ |
yaṁ trāyadhve syāma te || RV_5,053.15

stuhi bhojān stuvato asya yāmani raṇan gāvo na yavase |
yataḥ pūrvām̐ iva sakhīm̐r anu hvaya girā gṛṇīhi kāminaḥ || RV_5,053.16

pra śardhāya mārutāya svabhānava imāṁ vācam anajā parvatacyute |
gharmastubhe diva ā pṛṣṭhayajvane dyumnaśravase mahi nṛmṇam arcata || RV_5,054.01

pra vo marutas taviṣā udanyavo vayovṛdho aśvayujaḥ parijrayaḥ |
saṁ vidyutā dadhati vāśati tritaḥ svaranty āpo 'vanā parijrayaḥ || RV_5,054.02

vidyunmahaso naro aśmadidyavo vātatviṣo marutaḥ parvatacyutaḥ |
abdayā cin muhur ā hrādunīvṛtaḥ stanayadamā rabhasā udojasaḥ || RV_5,054.03

vy a1ktūn rudrā vy ahāni śikvaso vy a1ntarikṣaṁ vi rajāṁsi dhūtayaḥ |
vi yad ajrām̐ ajatha nāva īṁ yathā vi durgāṇi maruto nāha riṣyatha || RV_5,054.04

tad vīryaṁ vo maruto mahitvanaṁ dīrghaṁ tatāna sūryo na yojanam |
etā na yāme agṛbhītaśociṣo 'naśvadāṁ yan ny ayātanā girim || RV_5,054.05

abhrāji śardho maruto yad arṇasam moṣathā vṛkṣaṁ kapaneva vedhasaḥ |
adha smā no aramatiṁ sajoṣasaś cakṣur iva yantam anu neṣathā sugam || RV_5,054.06

na sa jīyate maruto na hanyate na sredhati na vyathate na riṣyati |
nāsya rāya upa dasyanti notaya ṛṣiṁ vā yaṁ rājānaṁ vā suṣūdatha || RV_5,054.07

niyutvanto grāmajito yathā naro 'ryamaṇo na marutaḥ kabandhinaḥ |
pinvanty utsaṁ yad ināso asvaran vy undanti pṛthivīm madhvo andhasā || RV_5,054.08

pravatvatīyam pṛthivī marudbhyaḥ pravatvatī dyaur bhavati prayadbhyaḥ |
pravatvatīḥ pathyā antarikṣyāḥ pravatvantaḥ parvatā jīradānavaḥ || RV_5,054.09

yan marutaḥ sabharasaḥ svarṇaraḥ sūrya udite madathā divo naraḥ |
na vo 'śvāḥ śrathayantāha sisrataḥ sadyo asyādhvanaḥ pāram aśnutha || RV_5,054.10

aṁseṣu va ṛṣṭayaḥ patsu khādayo vakṣaḥsu rukmā maruto rathe śubhaḥ |
agnibhrājaso vidyuto gabhastyoḥ śiprāḥ śīrṣasu vitatā hiraṇyayīḥ || RV_5,054.11

taṁ nākam aryo agṛbhītaśociṣaṁ ruśat pippalam maruto vi dhūnutha |
sam acyanta vṛjanātitviṣanta yat svaranti ghoṣaṁ vitatam ṛtāyavaḥ || RV_5,054.12

yuṣmādattasya maruto vicetaso rāyaḥ syāma rathyo3 vayasvataḥ |
na yo yucchati tiṣyo3 yathā divo3 'sme rāranta marutaḥ sahasriṇam || RV_5,054.13

yūyaṁ rayim marutaḥ spārhavīraṁ yūyam ṛṣim avatha sāmavipram |
yūyam arvantam bharatāya vājaṁ yūyaṁ dhattha rājānaṁ śruṣṭimantam || RV_5,054.14

tad vo yāmi draviṇaṁ sadyaūtayo yenā sva1r ṇa tatanāma nṝm̐r abhi |
idaṁ su me maruto haryatā vaco yasya tarema tarasā śataṁ himāḥ || RV_5,054.15

prayajyavo maruto bhrājadṛṣṭayo bṛhad vayo dadhire rukmavakṣasaḥ |
īyante aśvaiḥ suyamebhir āśubhiḥ śubhaṁ yātām anu rathā avṛtsata || RV_5,055.01

svayaṁ dadhidhve taviṣīṁ yathā vida bṛhan mahānta urviyā vi rājatha |
utāntarikṣam mamire vy ojasā śubhaṁ yātām anu rathā avṛtsata || RV_5,055.02

sākaṁ jātāḥ subhvaḥ sākam ukṣitāḥ śriye cid ā prataraṁ vāvṛdhur naraḥ |
virokiṇaḥ sūryasyeva raśmayaḥ śubhaṁ yātām anu rathā avṛtsata || RV_5,055.03

ābhūṣeṇyaṁ vo maruto mahitvanaṁ didṛkṣeṇyaṁ sūryasyeva cakṣaṇam |
uto asmām̐ amṛtatve dadhātana śubhaṁ yātām anu rathā avṛtsata || RV_5,055.04

ud īrayathā marutaḥ samudrato yūyaṁ vṛṣṭiṁ varṣayathā purīṣiṇaḥ |
na vo dasrā upa dasyanti dhenavaḥ śubhaṁ yātām anu rathā avṛtsata || RV_5,055.05

yad aśvān dhūrṣu pṛṣatīr ayugdhvaṁ hiraṇyayān praty atkām̐ amugdhvam |
viśvā it spṛdho maruto vy asyatha śubhaṁ yātām anu rathā avṛtsata || RV_5,055.06

na parvatā na nadyo varanta vo yatrācidhvam maruto gacchathed u tat |
uta dyāvāpṛthivī yāthanā pari śubhaṁ yātām anu rathā avṛtsata || RV_5,055.07

yat pūrvyam maruto yac ca nūtanaṁ yad udyate vasavo yac ca śasyate |
viśvasya tasya bhavathā navedasaḥ śubhaṁ yātām anu rathā avṛtsata || RV_5,055.08

mṛḻata no maruto mā vadhiṣṭanāsmabhyaṁ śarma bahulaṁ vi yantana |
adhi stotrasya sakhyasya gātana śubhaṁ yātām anu rathā avṛtsata || RV_5,055.09

yūyam asmān nayata vasyo acchā nir aṁhatibhyo maruto gṛṇānāḥ |
juṣadhvaṁ no havyadātiṁ yajatrā vayaṁ syāma patayo rayīṇām || RV_5,055.10

agne śardhantam ā gaṇam piṣṭaṁ rukmebhir añjibhiḥ |
viśo adya marutām ava hvaye divaś cid rocanād adhi || RV_5,056.01

yathā cin manyase hṛdā tad in me jagmur āśasaḥ |
ye te nediṣṭhaṁ havanāny āgaman tān vardha bhīmasaṁdṛśaḥ || RV_5,056.02

mīḻhuṣmatīva pṛthivī parāhatā madanty ety asmad ā |
ṛkṣo na vo marutaḥ śimīvām̐ amo dudhro gaur iva bhīmayuḥ || RV_5,056.03

ni ye riṇanty ojasā vṛthā gāvo na durdhuraḥ |
aśmānaṁ cit svarya1m parvataṁ girim pra cyāvayanti yāmabhiḥ || RV_5,056.04

ut tiṣṭha nūnam eṣāṁ stomaiḥ samukṣitānām |
marutām purutamam apūrvyaṁ gavāṁ sargam iva hvaye || RV_5,056.05

yuṅgdhvaṁ hy aruṣī rathe yuṅgdhvaṁ ratheṣu rohitaḥ |
yuṅgdhvaṁ harī ajirā dhuri voḻhave vahiṣṭhā dhuri voḻhave || RV_5,056.06

uta sya vājy aruṣas tuviṣvaṇir iha sma dhāyi darśataḥ |
mā vo yāmeṣu marutaś ciraṁ karat pra taṁ ratheṣu codata || RV_5,056.07

rathaṁ nu mārutaṁ vayaṁ śravasyum ā huvāmahe |
ā yasmin tasthau suraṇāni bibhratī sacā marutsu rodasī || RV_5,056.08

taṁ vaḥ śardhaṁ ratheśubhaṁ tveṣam panasyum ā huve |
yasmin sujātā subhagā mahīyate sacā marutsu mīḻhuṣī || RV_5,056.09

ā rudrāsa indravantaḥ sajoṣaso hiraṇyarathāḥ suvitāya gantana |
iyaṁ vo asmat prati haryate matis tṛṣṇaje na diva utsā udanyave || RV_5,057.01

vāśīmanta ṛṣṭimanto manīṣiṇaḥ sudhanvāna iṣumanto niṣaṅgiṇaḥ |
svaśvāḥ stha surathāḥ pṛśnimātaraḥ svāyudhā maruto yāthanā śubham || RV_5,057.02

dhūnutha dyām parvatān dāśuṣe vasu ni vo vanā jihate yāmano bhiyā |
kopayatha pṛthivīm pṛśnimātaraḥ śubhe yad ugrāḥ pṛṣatīr ayugdhvam || RV_5,057.03

vātatviṣo maruto varṣanirṇijo yamā iva susadṛśaḥ supeśasaḥ |
piśaṅgāśvā aruṇāśvā arepasaḥ pratvakṣaso mahinā dyaur ivoravaḥ || RV_5,057.04

purudrapsā añjimantaḥ sudānavas tveṣasaṁdṛśo anavabhrarādhasaḥ |
sujātāso januṣā rukmavakṣaso divo arkā amṛtaṁ nāma bhejire || RV_5,057.05

ṛṣṭayo vo maruto aṁsayor adhi saha ojo bāhvor vo balaṁ hitam |
nṛmṇā śīrṣasv āyudhā ratheṣu vo viśvā vaḥ śrīr adhi tanūṣu pipiśe || RV_5,057.06

gomad aśvāvad rathavat suvīraṁ candravad rādho maruto dadā naḥ |
praśastiṁ naḥ kṛṇuta rudriyāso bhakṣīya vo 'vaso daivyasya || RV_5,057.07

haye naro maruto mṛḻatā nas tuvīmaghāso amṛtā ṛtajñāḥ |
satyaśrutaḥ kavayo yuvāno bṛhadgirayo bṛhad ukṣamāṇāḥ || RV_5,057.08

tam u nūnaṁ taviṣīmantam eṣāṁ stuṣe gaṇam mārutaṁ navyasīnām |
ya āśvaśvā amavad vahanta uteśire amṛtasya svarājaḥ || RV_5,058.01

tveṣaṁ gaṇaṁ tavasaṁ khādihastaṁ dhunivratam māyinaṁ dātivāram |
mayobhuvo ye amitā mahitvā vandasva vipra tuvirādhaso nṝn || RV_5,058.02

ā vo yantūdavāhāso adya vṛṣṭiṁ ye viśve maruto junanti |
ayaṁ yo agnir marutaḥ samiddha etaṁ juṣadhvaṁ kavayo yuvānaḥ || RV_5,058.03

yūyaṁ rājānam iryaṁ janāya vibhvataṣṭaṁ janayathā yajatrāḥ |
yuṣmad eti muṣṭihā bāhujūto yuṣmat sadaśvo marutaḥ suvīraḥ || RV_5,058.04

arā ived acaramā aheva pra-pra jāyante akavā mahobhiḥ |
pṛśneḥ putrā upamāso rabhiṣṭhāḥ svayā matyā marutaḥ sam mimikṣuḥ || RV_5,058.05

yat prāyāsiṣṭa pṛṣatībhir aśvair vīḻupavibhir maruto rathebhiḥ |
kṣodanta āpo riṇate vanāny avosriyo vṛṣabhaḥ krandatu dyauḥ || RV_5,058.06

prathiṣṭa yāman pṛthivī cid eṣām bharteva garbhaṁ svam ic chavo dhuḥ |
vātān hy aśvān dhury āyuyujre varṣaṁ svedaṁ cakrire rudriyāsaḥ || RV_5,058.07

haye naro maruto mṛḻatā nas tuvīmaghāso amṛtā ṛtajñāḥ |
satyaśrutaḥ kavayo yuvāno bṛhadgirayo bṛhad ukṣamāṇāḥ || RV_5,058.08

pra vaḥ spaḻ akran suvitāya dāvane 'rcā dive pra pṛthivyā ṛtam bhare |
ukṣante aśvān taruṣanta ā rajo 'nu svam bhānuṁ śrathayante arṇavaiḥ || RV_5,059.01

amād eṣām bhiyasā bhūmir ejati naur na pūrṇā kṣarati vyathir yatī |
dūredṛśo ye citayanta emabhir antar mahe vidathe yetire naraḥ || RV_5,059.02

gavām iva śriyase śṛṅgam uttamaṁ sūryo na cakṣū rajaso visarjane |
atyā iva subhva1ś cāravaḥ sthana maryā iva śriyase cetathā naraḥ || RV_5,059.03

ko vo mahānti mahatām ud aśnavat kas kāvyā marutaḥ ko ha pauṁsyā |
yūyaṁ ha bhūmiṁ kiraṇaṁ na rejatha pra yad bharadhve suvitāya dāvane || RV_5,059.04

aśvā ived aruṣāsaḥ sabandhavaḥ śūrā iva prayudhaḥ prota yuyudhuḥ |
maryā iva suvṛdho vāvṛdhur naraḥ sūryasya cakṣuḥ pra minanti vṛṣṭibhiḥ || RV_5,059.05

te ajyeṣṭhā akaniṣṭhāsa udbhido 'madhyamāso mahasā vi vāvṛdhuḥ |
sujātāso januṣā pṛśnimātaro divo maryā ā no acchā jigātana || RV_5,059.06

vayo na ye śreṇīḥ paptur ojasāntān divo bṛhataḥ sānunas pari |
aśvāsa eṣām ubhaye yathā viduḥ pra parvatasya nabhanūm̐r acucyavuḥ || RV_5,059.07

mimātu dyaur aditir vītaye naḥ saṁ dānucitrā uṣaso yatantām |
ācucyavur divyaṁ kośam eta ṛṣe rudrasya maruto gṛṇānāḥ || RV_5,059.08

īḻe agniṁ svavasaṁ namobhir iha prasatto vi cayat kṛtaṁ naḥ |
rathair iva pra bhare vājayadbhiḥ pradakṣiṇin marutāṁ stomam ṛdhyām || RV_5,060.01

ā ye tasthuḥ pṛṣatīṣu śrutāsu sukheṣu rudrā maruto ratheṣu |
vanā cid ugrā jihate ni vo bhiyā pṛthivī cid rejate parvataś cit || RV_5,060.02

parvataś cin mahi vṛddho bibhāya divaś cit sānu rejata svane vaḥ |
yat krīḻatha maruta ṛṣṭimanta āpa iva sadhryañco dhavadhve || RV_5,060.03

varā ived raivatāso hiraṇyair abhi svadhābhis tanvaḥ pipiśre |
śriye śreyāṁsas tavaso ratheṣu satrā mahāṁsi cakrire tanūṣu || RV_5,060.04

ajyeṣṭhāso akaniṣṭhāsa ete sam bhrātaro vāvṛdhuḥ saubhagāya |
yuvā pitā svapā rudra eṣāṁ sudughā pṛśniḥ sudinā marudbhyaḥ || RV_5,060.05

yad uttame maruto madhyame vā yad vāvame subhagāso divi ṣṭha |
ato no rudrā uta vā nv a1syāgne vittād dhaviṣo yad yajāma || RV_5,060.06

agniś ca yan maruto viśvavedaso divo vahadhva uttarād adhi ṣṇubhiḥ |
te mandasānā dhunayo riśādaso vāmaṁ dhatta yajamānāya sunvate || RV_5,060.07

agne marudbhiḥ śubhayadbhir ṛkvabhiḥ somam piba mandasāno gaṇaśribhiḥ |
pāvakebhir viśvaminvebhir āyubhir vaiśvānara pradivā ketunā sajūḥ || RV_5,060.08

ke ṣṭhā naraḥ śreṣṭhatamā ya eka-eka āyaya |
paramasyāḥ parāvataḥ || RV_5,061.01

kva1 vo 'śvāḥ kvā3bhīśavaḥ kathaṁ śeka kathā yaya |
pṛṣṭhe sado nasor yamaḥ || RV_5,061.02

jaghane coda eṣāṁ vi sakthāni naro yamuḥ |
putrakṛthe na janayaḥ || RV_5,061.03

parā vīrāsa etana maryāso bhadrajānayaḥ |
agnitapo yathāsatha || RV_5,061.04

sanat sāśvyam paśum uta gavyaṁ śatāvayam |
śyāvāśvastutāya yā dor vīrāyopabarbṛhat || RV_5,061.05

uta tvā strī śaśīyasī puṁso bhavati vasyasī |
adevatrād arādhasaḥ || RV_5,061.06

vi yā jānāti jasuriṁ vi tṛṣyantaṁ vi kāminam |
devatrā kṛṇute manaḥ || RV_5,061.07

uta ghā nemo astutaḥ pumām̐ iti bruve paṇiḥ |
sa vairadeya it samaḥ || RV_5,061.08

uta me 'rapad yuvatir mamanduṣī prati śyāvāya vartanim |
vi rohitā purumīḻhāya yematur viprāya dīrghayaśase || RV_5,061.09

yo me dhenūnāṁ śataṁ vaidadaśvir yathā dadat |
taranta iva maṁhanā || RV_5,061.10

ya īṁ vahanta āśubhiḥ pibanto madiram madhu |
atra śravāṁsi dadhire || RV_5,061.11

yeṣāṁ śriyādhi rodasī vibhrājante ratheṣv ā |
divi rukma ivopari || RV_5,061.12

yuvā sa māruto gaṇas tveṣaratho anedyaḥ |
śubhaṁyāvāpratiṣkutaḥ || RV_5,061.13

ko veda nūnam eṣāṁ yatrā madanti dhūtayaḥ |
ṛtajātā arepasaḥ || RV_5,061.14

yūyam martaṁ vipanyavaḥ praṇetāra itthā dhiyā |
śrotāro yāmahūtiṣu || RV_5,061.15

te no vasūni kāmyā puruścandrā riśādasaḥ |
ā yajñiyāso vavṛttana || RV_5,061.16

etam me stomam ūrmye dārbhyāya parā vaha |
giro devi rathīr iva || RV_5,061.17

uta me vocatād iti sutasome rathavītau |
na kāmo apa veti me || RV_5,061.18

eṣa kṣeti rathavītir maghavā gomatīr anu |
parvateṣv apaśritaḥ || RV_5,061.19

ṛtena ṛtam apihitaṁ dhruvaṁ vāṁ sūryasya yatra vimucanty aśvān |
daśa śatā saha tasthus tad ekaṁ devānāṁ śreṣṭhaṁ vapuṣām apaśyam || RV_5,062.01

tat su vām mitrāvaruṇā mahitvam īrmā tasthuṣīr ahabhir duduhre |
viśvāḥ pinvathaḥ svasarasya dhenā anu vām ekaḥ pavir ā vavarta || RV_5,062.02

adhārayatam pṛthivīm uta dyām mitrarājānā varuṇā mahobhiḥ |
vardhayatam oṣadhīḥ pinvataṁ gā ava vṛṣṭiṁ sṛjataṁ jīradānū || RV_5,062.03

ā vām aśvāsaḥ suyujo vahantu yataraśmaya upa yantv arvāk |
ghṛtasya nirṇig anu vartate vām upa sindhavaḥ pradivi kṣaranti || RV_5,062.04

anu śrutām amatiṁ vardhad urvīm barhir iva yajuṣā rakṣamāṇā |
namasvantā dhṛtadakṣādhi garte mitrāsāthe varuṇeḻāsv antaḥ || RV_5,062.05

akravihastā sukṛte paraspā yaṁ trāsāthe varuṇeḻāsv antaḥ |
rājānā kṣatram ahṛṇīyamānā sahasrasthūṇam bibhṛthaḥ saha dvau || RV_5,062.06

hiraṇyanirṇig ayo asya sthūṇā vi bhrājate divy a1śvājanīva |
bhadre kṣetre nimitā tilvile vā sanema madhvo adhigartyasya || RV_5,062.07

hiraṇyarūpam uṣaso vyuṣṭāv ayaḥsthūṇam uditā sūryasya |
ā rohatho varuṇa mitra gartam ataś cakṣāthe aditiṁ ditiṁ ca || RV_5,062.08

yad baṁhiṣṭhaṁ nātividhe sudānū acchidraṁ śarma bhuvanasya gopā |
tena no mitrāvaruṇāv aviṣṭaṁ siṣāsanto jigīvāṁsaḥ syāma || RV_5,062.09

ṛtasya gopāv adhi tiṣṭhatho rathaṁ satyadharmāṇā parame vyomani |
yam atra mitrāvaruṇāvatho yuvaṁ tasmai vṛṣṭir madhumat pinvate divaḥ || RV_5,063.01

samrājāv asya bhuvanasya rājatho mitrāvaruṇā vidathe svardṛśā |
vṛṣṭiṁ vāṁ rādho amṛtatvam īmahe dyāvāpṛthivī vi caranti tanyavaḥ || RV_5,063.02

samrājā ugrā vṛṣabhā divas patī pṛthivyā mitrāvaruṇā vicarṣaṇī |
citrebhir abhrair upa tiṣṭhatho ravaṁ dyāṁ varṣayatho asurasya māyayā || RV_5,063.03

māyā vām mitrāvaruṇā divi śritā sūryo jyotiś carati citram āyudham |
tam abhreṇa vṛṣṭyā gūhatho divi parjanya drapsā madhumanta īrate || RV_5,063.04

rathaṁ yuñjate marutaḥ śubhe sukhaṁ śūro na mitrāvaruṇā gaviṣṭiṣu |
rajāṁsi citrā vi caranti tanyavo divaḥ samrājā payasā na ukṣatam || RV_5,063.05

vācaṁ su mitrāvaruṇāv irāvatīm parjanyaś citrāṁ vadati tviṣīmatīm |
abhrā vasata marutaḥ su māyayā dyāṁ varṣayatam aruṇām arepasam || RV_5,063.06

dharmaṇā mitrāvaruṇā vipaścitā vratā rakṣethe asurasya māyayā |
ṛtena viśvam bhuvanaṁ vi rājathaḥ sūryam ā dhattho divi citryaṁ ratham || RV_5,063.07

varuṇaṁ vo riśādasam ṛcā mitraṁ havāmahe |
pari vrajeva bāhvor jaganvāṁsā svarṇaram || RV_5,064.01

tā bāhavā sucetunā pra yantam asmā arcate |
śevaṁ hi jāryaṁ vāṁ viśvāsu kṣāsu joguve || RV_5,064.02

yan nūnam aśyāṁ gatim mitrasya yāyām pathā |
asya priyasya śarmaṇy ahiṁsānasya saścire || RV_5,064.03

yuvābhyām mitrāvaruṇopamaṁ dheyām ṛcā |
yad dha kṣaye maghonāṁ stotṝṇāṁ ca spūrdhase || RV_5,064.04

ā no mitra sudītibhir varuṇaś ca sadhastha ā |
sve kṣaye maghonāṁ sakhīnāṁ ca vṛdhase || RV_5,064.05

yuvaṁ no yeṣu varuṇa kṣatram bṛhac ca bibhṛthaḥ |
uru ṇo vājasātaye kṛtaṁ rāye svastaye || RV_5,064.06

ucchantyām me yajatā devakṣatre ruśadgavi |
sutaṁ somaṁ na hastibhir ā paḍbhir dhāvataṁ narā bibhratāv arcanānasam || RV_5,064.07

yaś ciketa sa sukratur devatrā sa bravītu naḥ |
varuṇo yasya darśato mitro vā vanate giraḥ || RV_5,065.01

tā hi śreṣṭhavarcasā rājānā dīrghaśruttamā |
tā satpatī ṛtāvṛdha ṛtāvānā jane-jane || RV_5,065.02

tā vām iyāno 'vase pūrvā upa bruve sacā |
svaśvāsaḥ su cetunā vājām̐ abhi pra dāvane || RV_5,065.03

mitro aṁhoś cid ād uru kṣayāya gātuṁ vanate |
mitrasya hi pratūrvataḥ sumatir asti vidhataḥ || RV_5,065.04

vayam mitrasyāvasi syāma saprathastame |
anehasas tvotayaḥ satrā varuṇaśeṣasaḥ || RV_5,065.05

yuvam mitremaṁ janaṁ yatathaḥ saṁ ca nayathaḥ |
mā maghonaḥ pari khyatam mo asmākam ṛṣīṇāṁ gopīthe na uruṣyatam || RV_5,065.06

ā cikitāna sukratū devau marta riśādasā |
varuṇāya ṛtapeśase dadhīta prayase mahe || RV_5,066.01

tā hi kṣatram avihrutaṁ samyag asurya1m āśāte |
adha vrateva mānuṣaṁ sva1r ṇa dhāyi darśatam || RV_5,066.02

tā vām eṣe rathānām urvīṁ gavyūtim eṣām |
rātahavyasya suṣṭutiṁ dadhṛk stomair manāmahe || RV_5,066.03

adhā hi kāvyā yuvaṁ dakṣasya pūrbhir adbhutā |
ni ketunā janānāṁ cikethe pūtadakṣasā || RV_5,066.04

tad ṛtam pṛthivi bṛhac chravaeṣa ṛṣīṇām |
jrayasānāv aram pṛthv ati kṣaranti yāmabhiḥ || RV_5,066.05

ā yad vām īyacakṣasā mitra vayaṁ ca sūrayaḥ |
vyaciṣṭhe bahupāyye yatemahi svarājye || RV_5,066.06

baḻ itthā deva niṣkṛtam ādityā yajatam bṛhat |
varuṇa mitrāryaman varṣiṣṭhaṁ kṣatram āśāthe || RV_5,067.01

ā yad yoniṁ hiraṇyayaṁ varuṇa mitra sadathaḥ |
dhartārā carṣaṇīnāṁ yantaṁ sumnaṁ riśādasā || RV_5,067.02

viśve hi viśvavedaso varuṇo mitro aryamā |
vratā padeva saścire pānti martyaṁ riṣaḥ || RV_5,067.03

te hi satyā ṛtaspṛśa ṛtāvāno jane-jane |
sunīthāsaḥ sudānavo 'ṁhoś cid urucakrayaḥ || RV_5,067.04

ko nu vām mitrāstuto varuṇo vā tanūnām |
tat su vām eṣate matir atribhya eṣate matiḥ || RV_5,067.05

pra vo mitrāya gāyata varuṇāya vipā girā |
mahikṣatrāv ṛtam bṛhat || RV_5,068.01

samrājā yā ghṛtayonī mitraś cobhā varuṇaś ca |
devā deveṣu praśastā || RV_5,068.02

tā naḥ śaktam pārthivasya maho rāyo divyasya |
mahi vāṁ kṣatraṁ deveṣu || RV_5,068.03

ṛtam ṛtena sapanteṣiraṁ dakṣam āśāte |
adruhā devau vardhete || RV_5,068.04

vṛṣṭidyāvā rītyāpeṣas patī dānumatyāḥ |
bṛhantaṁ gartam āśāte || RV_5,068.05

trī rocanā varuṇa trīm̐r uta dyūn trīṇi mitra dhārayatho rajāṁsi |
vāvṛdhānāv amatiṁ kṣatriyasyānu vrataṁ rakṣamāṇāv ajuryam || RV_5,069.01

irāvatīr varuṇa dhenavo vām madhumad vāṁ sindhavo mitra duhre |
trayas tasthur vṛṣabhāsas tisṛṇāṁ dhiṣaṇānāṁ retodhā vi dyumantaḥ || RV_5,069.02

prātar devīm aditiṁ johavīmi madhyaṁdina uditā sūryasya |
rāye mitrāvaruṇā sarvatāteḻe tokāya tanayāya śaṁ yoḥ || RV_5,069.03

yā dhartārā rajaso rocanasyotādityā divyā pārthivasya |
na vāṁ devā amṛtā ā minanti vratāni mitrāvaruṇā dhruvāṇi || RV_5,069.04

purūruṇā cid dhy asty avo nūnaṁ vāṁ varuṇa |
mitra vaṁsi vāṁ sumatim || RV_5,070.01

tā vāṁ samyag adruhvāṇeṣam aśyāma dhāyase |
vayaṁ te rudrā syāma || RV_5,070.02

pātaṁ no rudrā pāyubhir uta trāyethāṁ sutrātrā |
turyāma dasyūn tanūbhiḥ || RV_5,070.03

mā kasyādbhutakratū yakṣam bhujemā tanūbhiḥ |
mā śeṣasā mā tanasā || RV_5,070.04

ā no gantaṁ riśādasā varuṇa mitra barhaṇā |
upemaṁ cārum adhvaram || RV_5,071.01

viśvasya hi pracetasā varuṇa mitra rājathaḥ |
īśānā pipyataṁ dhiyaḥ || RV_5,071.02

upa naḥ sutam ā gataṁ varuṇa mitra dāśuṣaḥ |
asya somasya pītaye || RV_5,071.03

ā mitre varuṇe vayaṁ gīrbhir juhumo atrivat |
ni barhiṣi sadataṁ somapītaye || RV_5,072.01

vratena stho dhruvakṣemā dharmaṇā yātayajjanā |
ni barhiṣi sadataṁ somapītaye || RV_5,072.02

mitraś ca no varuṇaś ca juṣetāṁ yajñam iṣṭaye |
ni barhiṣi sadatāṁ somapītaye || RV_5,072.03

yad adya sthaḥ parāvati yad arvāvaty aśvinā |
yad vā purū purubhujā yad antarikṣa ā gatam || RV_5,073.01

iha tyā purubhūtamā purū daṁsāṁsi bibhratā |
varasyā yāmy adhrigū huve tuviṣṭamā bhuje || RV_5,073.02

īrmānyad vapuṣe vapuś cakraṁ rathasya yemathuḥ |
pary anyā nāhuṣā yugā mahnā rajāṁsi dīyathaḥ || RV_5,073.03

tad ū ṣu vām enā kṛtaṁ viśvā yad vām anu ṣṭave |
nānā jātāv arepasā sam asme bandhum eyathuḥ || RV_5,073.04

ā yad vāṁ sūryā rathaṁ tiṣṭhad raghuṣyadaṁ sadā |
pari vām aruṣā vayo ghṛṇā varanta ātapaḥ || RV_5,073.05

yuvor atriś ciketati narā sumnena cetasā |
gharmaṁ yad vām arepasaṁ nāsatyāsnā bhuraṇyati || RV_5,073.06

ugro vāṁ kakuho yayiḥ śṛṇve yāmeṣu saṁtaniḥ |
yad vāṁ daṁsobhir aśvinātrir narāvavartati || RV_5,073.07

madhva ū ṣu madhūyuvā rudrā siṣakti pipyuṣī |
yat samudrāti parṣathaḥ pakvāḥ pṛkṣo bharanta vām || RV_5,073.08

satyam id vā u aśvinā yuvām āhur mayobhuvā |
tā yāman yāmahūtamā yāmann ā mṛḻayattamā || RV_5,073.09

imā brahmāṇi vardhanāśvibhyāṁ santu śaṁtamā |
yā takṣāma rathām̐ ivāvocāma bṛhan namaḥ || RV_5,073.10

kūṣṭho devāv aśvinādyā divo manāvasū |
tac chravatho vṛṣaṇvasū atrir vām ā vivāsati || RV_5,074.01

kuha tyā kuha nu śrutā divi devā nāsatyā |
kasminn ā yatatho jane ko vāṁ nadīnāṁ sacā || RV_5,074.02

kaṁ yāthaḥ kaṁ ha gacchathaḥ kam acchā yuñjāthe ratham |
kasya brahmāṇi raṇyatho vayaṁ vām uśmasīṣṭaye || RV_5,074.03

pauraṁ cid dhy udaprutam paura paurāya jinvathaḥ |
yad īṁ gṛbhītatātaye siṁham iva druhas pade || RV_5,074.04

pra cyavānāj jujuruṣo vavrim atkaṁ na muñcathaḥ |
yuvā yadī kṛthaḥ punar ā kāmam ṛṇve vadhvaḥ || RV_5,074.05

asti hi vām iha stotā smasi vāṁ saṁdṛśi śriye |
nū śrutam ma ā gatam avobhir vājinīvasū || RV_5,074.06

ko vām adya purūṇām ā vavne martyānām |
ko vipro vipravāhasā ko yajñair vājinīvasū || RV_5,074.07

ā vāṁ ratho rathānāṁ yeṣṭho yātv aśvinā |
purū cid asmayus tira āṅgūṣo martyeṣv ā || RV_5,074.08

śam ū ṣu vām madhūyuvāsmākam astu carkṛtiḥ |
arvācīnā vicetasā vibhiḥ śyeneva dīyatam || RV_5,074.09

aśvinā yad dha karhi cic chuśrūyātam imaṁ havam |
vasvīr ū ṣu vām bhujaḥ pṛñcanti su vām pṛcaḥ || RV_5,074.10

prati priyatamaṁ rathaṁ vṛṣaṇaṁ vasuvāhanam |
stotā vām aśvināv ṛṣiḥ stomena prati bhūṣati mādhvī mama śrutaṁ havam || RV_5,075.01

atyāyātam aśvinā tiro viśvā ahaṁ sanā |
dasrā hiraṇyavartanī suṣumnā sindhuvāhasā mādhvī mama śrutaṁ havam || RV_5,075.02

ā no ratnāni bibhratāv aśvinā gacchataṁ yuvam |
rudrā hiraṇyavartanī juṣāṇā vājinīvasū mādhvī mama śrutaṁ havam || RV_5,075.03

suṣṭubho vāṁ vṛṣaṇvasū rathe vāṇīcy āhitā |
uta vāṁ kakuho mṛgaḥ pṛkṣaḥ kṛṇoti vāpuṣo mādhvī mama śrutaṁ havam || RV_5,075.04

bodhinmanasā rathyeṣirā havanaśrutā |
vibhiś cyavānam aśvinā ni yātho advayāvinam mādhvī mama śrutaṁ havam || RV_5,075.05

ā vāṁ narā manoyujo 'śvāsaḥ pruṣitapsavaḥ |
vayo vahantu pītaye saha sumnebhir aśvinā mādhvī mama śrutaṁ havam || RV_5,075.06

aśvināv eha gacchataṁ nāsatyā mā vi venatam |
tiraś cid aryayā pari vartir yātam adābhyā mādhvī mama śrutaṁ havam || RV_5,075.07

asmin yajñe adābhyā jaritāraṁ śubhas patī |
avasyum aśvinā yuvaṁ gṛṇantam upa bhūṣatho mādhvī mama śrutaṁ havam || RV_5,075.08

abhūd uṣā ruśatpaśur āgnir adhāyy ṛtviyaḥ |
ayoji vāṁ vṛṣaṇvasū ratho dasrāv amartyo mādhvī mama śrutaṁ havam || RV_5,075.09

ā bhāty agnir uṣasām anīkam ud viprāṇāṁ devayā vāco asthuḥ |
arvāñcā nūnaṁ rathyeha yātam pīpivāṁsam aśvinā gharmam accha || RV_5,076.01

na saṁskṛtam pra mimīto gamiṣṭhānti nūnam aśvinopastuteha |
divābhipitve 'vasāgamiṣṭhā praty avartiṁ dāśuṣe śambhaviṣṭhā || RV_5,076.02

utā yātaṁ saṁgave prātar ahno madhyaṁdina uditā sūryasya |
divā naktam avasā śaṁtamena nedānīm pītir aśvinā tatāna || RV_5,076.03

idaṁ hi vām pradivi sthānam oka ime gṛhā aśvinedaṁ duroṇam |
ā no divo bṛhataḥ parvatād ādbhyo yātam iṣam ūrjaṁ vahantā || RV_5,076.04

sam aśvinor avasā nūtanena mayobhuvā supraṇītī gamema |
ā no rayiṁ vahatam ota vīrān ā viśvāny amṛtā saubhagāni || RV_5,076.05

prātaryāvāṇā prathamā yajadhvam purā gṛdhrād araruṣaḥ pibātaḥ |
prātar hi yajñam aśvinā dadhāte pra śaṁsanti kavayaḥ pūrvabhājaḥ || RV_5,077.01

prātar yajadhvam aśvinā hinota na sāyam asti devayā ajuṣṭam |
utānyo asmad yajate vi cāvaḥ pūrvaḥ-pūrvo yajamāno vanīyān || RV_5,077.02

hiraṇyatvaṅ madhuvarṇo ghṛtasnuḥ pṛkṣo vahann ā ratho vartate vām |
manojavā aśvinā vātaraṁhā yenātiyātho duritāni viśvā || RV_5,077.03

yo bhūyiṣṭhaṁ nāsatyābhyāṁ viveṣa caniṣṭham pitvo rarate vibhāge |
sa tokam asya pīparac chamībhir anūrdhvabhāsaḥ sadam it tuturyāt || RV_5,077.04

sam aśvinor avasā nūtanena mayobhuvā supraṇītī gamema |
ā no rayiṁ vahatam ota vīrān ā viśvāny amṛtā saubhagāni || RV_5,077.05

aśvināv eha gacchataṁ nāsatyā mā vi venatam |
haṁsāv iva patatam ā sutām̐ upa || RV_5,078.01

aśvinā hariṇāv iva gaurāv ivānu yavasam |
haṁsāv iva patatam ā sutām̐ upa || RV_5,078.02

aśvinā vājinīvasū juṣethāṁ yajñam iṣṭaye |
haṁsāv iva patatam ā sutām̐ upa || RV_5,078.03

atrir yad vām avarohann ṛbīsam ajohavīn nādhamāneva yoṣā |
śyenasya cij javasā nūtanenāgacchatam aśvinā śaṁtamena || RV_5,078.04

vi jihīṣva vanaspate yoniḥ sūṣyantyā iva |
śrutam me aśvinā havaṁ saptavadhriṁ ca muñcatam || RV_5,078.05

bhītāya nādhamānāya ṛṣaye saptavadhraye |
māyābhir aśvinā yuvaṁ vṛkṣaṁ saṁ ca vi cācathaḥ || RV_5,078.06

yathā vātaḥ puṣkariṇīṁ samiṅgayati sarvataḥ |
evā te garbha ejatu niraitu daśamāsyaḥ || RV_5,078.07

yathā vāto yathā vanaṁ yathā samudra ejati |
evā tvaṁ daśamāsya sahāvehi jarāyuṇā || RV_5,078.08

daśa māsāñ chaśayānaḥ kumāro adhi mātari |
niraitu jīvo akṣato jīvo jīvantyā adhi || RV_5,078.09

mahe no adya bodhayoṣo rāye divitmatī |
yathā cin no abodhayaḥ satyaśravasi vāyye sujāte aśvasūnṛte || RV_5,079.01

yā sunīthe śaucadrathe vy auccho duhitar divaḥ |
sā vy uccha sahīyasi satyaśravasi vāyye sujāte aśvasūnṛte || RV_5,079.02

sā no adyābharadvasur vy ucchā duhitar divaḥ |
yo vy aucchaḥ sahīyasi satyaśravasi vāyye sujāte aśvasūnṛte || RV_5,079.03

abhi ye tvā vibhāvari stomair gṛṇanti vahnayaḥ |
maghair maghoni suśriyo dāmanvantaḥ surātayaḥ sujāte aśvasūnṛte || RV_5,079.04

yac cid dhi te gaṇā ime chadayanti maghattaye |
pari cid vaṣṭayo dadhur dadato rādho ahrayaṁ sujāte aśvasūnṛte || RV_5,079.05

aiṣu dhā vīravad yaśa uṣo maghoni sūriṣu |
ye no rādhāṁsy ahrayā maghavāno arāsata sujāte aśvasūnṛte || RV_5,079.06

tebhyo dyumnam bṛhad yaśa uṣo maghony ā vaha |
ye no rādhāṁsy aśvyā gavyā bhajanta sūrayaḥ sujāte aśvasūnṛte || RV_5,079.07

uta no gomatīr iṣa ā vahā duhitar divaḥ |
sākaṁ sūryasya raśmibhiḥ śukraiḥ śocadbhir arcibhiḥ sujāte aśvasūnṛte || RV_5,079.08

vy ucchā duhitar divo mā ciraṁ tanuthā apaḥ |
net tvā stenaṁ yathā ripuṁ tapāti sūro arciṣā sujāte aśvasūnṛte || RV_5,079.09

etāvad ved uṣas tvam bhūyo vā dātum arhasi |
yā stotṛbhyo vibhāvary ucchantī na pramīyase sujāte aśvasūnṛte || RV_5,079.10

dyutadyāmānam bṛhatīm ṛtena ṛtāvarīm aruṇapsuṁ vibhātīm |
devīm uṣasaṁ svar āvahantīm prati viprāso matibhir jarante || RV_5,080.01

eṣā janaṁ darśatā bodhayantī sugān pathaḥ kṛṇvatī yāty agre |
bṛhadrathā bṛhatī viśvaminvoṣā jyotir yacchaty agre ahnām || RV_5,080.02

eṣā gobhir aruṇebhir yujānāsredhantī rayim aprāyu cakre |
patho radantī suvitāya devī puruṣṭutā viśvavārā vi bhāti || RV_5,080.03

eṣā vyenī bhavati dvibarhā āviṣkṛṇvānā tanvam purastāt |
ṛtasya panthām anv eti sādhu prajānatīva na diśo mināti || RV_5,080.04

eṣā śubhrā na tanvo vidānordhveva snātī dṛśaye no asthāt |
apa dveṣo bādhamānā tamāṁsy uṣā divo duhitā jyotiṣāgāt || RV_5,080.05

eṣā pratīcī duhitā divo nṝn yoṣeva bhadrā ni riṇīte apsaḥ |
vyūrṇvatī dāśuṣe vāryāṇi punar jyotir yuvatiḥ pūrvathākaḥ || RV_5,080.06

yuñjate mana uta yuñjate dhiyo viprā viprasya bṛhato vipaścitaḥ |
vi hotrā dadhe vayunāvid eka in mahī devasya savituḥ pariṣṭutiḥ || RV_5,081.01

viśvā rūpāṇi prati muñcate kaviḥ prāsāvīd bhadraṁ dvipade catuṣpade |
vi nākam akhyat savitā vareṇyo 'nu prayāṇam uṣaso vi rājati || RV_5,081.02

yasya prayāṇam anv anya id yayur devā devasya mahimānam ojasā |
yaḥ pārthivāni vimame sa etaśo rajāṁsi devaḥ savitā mahitvanā || RV_5,081.03

uta yāsi savitas trīṇi rocanota sūryasya raśmibhiḥ sam ucyasi |
uta rātrīm ubhayataḥ parīyasa uta mitro bhavasi deva dharmabhiḥ || RV_5,081.04

uteśiṣe prasavasya tvam eka id uta pūṣā bhavasi deva yāmabhiḥ |
utedaṁ viśvam bhuvanaṁ vi rājasi śyāvāśvas te savitaḥ stomam ānaśe || RV_5,081.05

tat savitur vṛṇīmahe vayaṁ devasya bhojanam |
śreṣṭhaṁ sarvadhātamaṁ turam bhagasya dhīmahi || RV_5,082.01

asya hi svayaśastaraṁ savituḥ kac cana priyam |
na minanti svarājyam || RV_5,082.02

sa hi ratnāni dāśuṣe suvāti savitā bhagaḥ |
tam bhāgaṁ citram īmahe || RV_5,082.03

adyā no deva savitaḥ prajāvat sāvīḥ saubhagam |
parā duṣṣvapnyaṁ suva || RV_5,082.04

viśvāni deva savitar duritāni parā suva |
yad bhadraṁ tan na ā suva || RV_5,082.05

anāgaso aditaye devasya savituḥ save |
viśvā vāmāni dhīmahi || RV_5,082.06

ā viśvadevaṁ satpatiṁ sūktair adyā vṛṇīmahe |
satyasavaṁ savitāram || RV_5,082.07

ya ime ubhe ahanī pura ety aprayucchan |
svādhīr devaḥ savitā || RV_5,082.08

ya imā viśvā jātāny āśrāvayati ślokena |
pra ca suvāti savitā || RV_5,082.09

acchā vada tavasaṁ gīrbhir ābhiḥ stuhi parjanyaṁ namasā vivāsa |
kanikradad vṛṣabho jīradānū reto dadhāty oṣadhīṣu garbham || RV_5,083.01

vi vṛkṣān hanty uta hanti rakṣaso viśvam bibhāya bhuvanam mahāvadhāt |
utānāgā īṣate vṛṣṇyāvato yat parjanyaḥ stanayan hanti duṣkṛtaḥ || RV_5,083.02

rathīva kaśayāśvām̐ abhikṣipann āvir dūtān kṛṇute varṣyā3m̐ aha |
dūrāt siṁhasya stanathā ud īrate yat parjanyaḥ kṛṇute varṣya1ṁ nabhaḥ || RV_5,083.03

pra vātā vānti patayanti vidyuta ud oṣadhīr jihate pinvate svaḥ |
irā viśvasmai bhuvanāya jāyate yat parjanyaḥ pṛthivīṁ retasāvati || RV_5,083.04

yasya vrate pṛthivī nannamīti yasya vrate śaphavaj jarbhurīti |
yasya vrata oṣadhīr viśvarūpāḥ sa naḥ parjanya mahi śarma yaccha || RV_5,083.05

divo no vṛṣṭim maruto rarīdhvam pra pinvata vṛṣṇo aśvasya dhārāḥ |
arvāṅ etena stanayitnunehy apo niṣiñcann asuraḥ pitā naḥ || RV_5,083.06

abhi kranda stanaya garbham ā dhā udanvatā pari dīyā rathena |
dṛtiṁ su karṣa viṣitaṁ nyañcaṁ samā bhavantūdvato nipādāḥ || RV_5,083.07

mahāntaṁ kośam ud acā ni ṣiñca syandantāṁ kulyā viṣitāḥ purastāt |
ghṛtena dyāvāpṛthivī vy undhi suprapāṇam bhavatv aghnyābhyaḥ || RV_5,083.08

yat parjanya kanikradat stanayan haṁsi duṣkṛtaḥ |
pratīdaṁ viśvam modate yat kiṁ ca pṛthivyām adhi || RV_5,083.09

avarṣīr varṣam ud u ṣū gṛbhāyākar dhanvāny atyetavā u |
ajījana oṣadhīr bhojanāya kam uta prajābhyo 'vido manīṣām || RV_5,083.10

baḻ itthā parvatānāṁ khidram bibharṣi pṛthivi |
pra yā bhūmim pravatvati mahnā jinoṣi mahini || RV_5,084.01

stomāsas tvā vicāriṇi prati ṣṭobhanty aktubhiḥ |
pra yā vājaṁ na heṣantam perum asyasy arjuni || RV_5,084.02

dṛḻhā cid yā vanaspatīn kṣmayā dardharṣy ojasā |
yat te abhrasya vidyuto divo varṣanti vṛṣṭayaḥ || RV_5,084.03

pra samrāje bṛhad arcā gabhīram brahma priyaṁ varuṇāya śrutāya |
vi yo jaghāna śamiteva carmopastire pṛthivīṁ sūryāya || RV_5,085.01

vaneṣu vy a1ntarikṣaṁ tatāna vājam arvatsu paya usriyāsu |
hṛtsu kratuṁ varuṇo apsv a1gniṁ divi sūryam adadhāt somam adrau || RV_5,085.02

nīcīnabāraṁ varuṇaḥ kavandham pra sasarja rodasī antarikṣam |
tena viśvasya bhuvanasya rājā yavaṁ na vṛṣṭir vy unatti bhūma || RV_5,085.03

unatti bhūmim pṛthivīm uta dyāṁ yadā dugdhaṁ varuṇo vaṣṭy ād it |
sam abhreṇa vasata parvatāsas taviṣīyantaḥ śrathayanta vīrāḥ || RV_5,085.04

imām ū ṣv āsurasya śrutasya mahīm māyāṁ varuṇasya pra vocam |
māneneva tasthivām̐ antarikṣe vi yo mame pṛthivīṁ sūryeṇa || RV_5,085.05

imām ū nu kavitamasya māyām mahīṁ devasya nakir ā dadharṣa |
ekaṁ yad udnā na pṛṇanty enīr āsiñcantīr avanayaḥ samudram || RV_5,085.06

aryamyaṁ varuṇa mitryaṁ vā sakhāyaṁ vā sadam id bhrātaraṁ vā |
veśaṁ vā nityaṁ varuṇāraṇaṁ vā yat sīm āgaś cakṛmā śiśrathas tat || RV_5,085.07

kitavāso yad riripur na dīvi yad vā ghā satyam uta yan na vidma |
sarvā tā vi ṣya śithireva devādhā te syāma varuṇa priyāsaḥ || RV_5,085.08

indrāgnī yam avatha ubhā vājeṣu martyam |
dṛḻhā cit sa pra bhedati dyumnā vāṇīr iva tritaḥ || RV_5,086.01

yā pṛtanāsu duṣṭarā yā vājeṣu śravāyyā |
yā pañca carṣaṇīr abhīndrāgnī tā havāmahe || RV_5,086.02

tayor id amavac chavas tigmā didyun maghonoḥ |
prati druṇā gabhastyor gavāṁ vṛtraghna eṣate || RV_5,086.03

tā vām eṣe rathānām indrāgnī havāmahe |
patī turasya rādhaso vidvāṁsā girvaṇastamā || RV_5,086.04

tā vṛdhantāv anu dyūn martāya devāv adabhā |
arhantā cit puro dadhe 'ṁśeva devāv arvate || RV_5,086.05

evendrāgnibhyām ahāvi havyaṁ śūṣyaṁ ghṛtaṁ na pūtam adribhiḥ |
tā sūriṣu śravo bṛhad rayiṁ gṛṇatsu didhṛtam iṣaṁ gṛṇatsu didhṛtam || RV_5,086.06

pra vo mahe matayo yantu viṣṇave marutvate girijā evayāmarut |
pra śardhāya prayajyave sukhādaye tavase bhandadiṣṭaye dhunivratāya śavase || RV_5,087.01

pra ye jātā mahinā ye ca nu svayam pra vidmanā bruvata evayāmarut |
kratvā tad vo maruto nādhṛṣe śavo dānā mahnā tad eṣām adhṛṣṭāso nādrayaḥ || RV_5,087.02

pra ye divo bṛhataḥ śṛṇvire girā suśukvānaḥ subhva evayāmarut |
na yeṣām irī sadhastha īṣṭa ām̐ agnayo na svavidyutaḥ pra syandrāso dhunīnām || RV_5,087.03

sa cakrame mahato nir urukramaḥ samānasmāt sadasa evayāmarut |
yadāyukta tmanā svād adhi ṣṇubhir viṣpardhaso vimahaso jigāti śevṛdho nṛbhiḥ || RV_5,087.04

svano na vo 'mavān rejayad vṛṣā tveṣo yayis taviṣa evayāmarut |
yenā sahanta ṛñjata svarociṣaḥ sthāraśmāno hiraṇyayāḥ svāyudhāsa iṣmiṇaḥ || RV_5,087.05

apāro vo mahimā vṛddhaśavasas tveṣaṁ śavo 'vatv evayāmarut |
sthātāro hi prasitau saṁdṛśi sthana te na uruṣyatā nidaḥ śuśukvāṁso nāgnayaḥ || RV_5,087.06

te rudrāsaḥ sumakhā agnayo yathā tuvidyumnā avantv evayāmarut |
dīrgham pṛthu paprathe sadma pārthivaṁ yeṣām ajmeṣv ā mahaḥ śardhāṁsy adbhutainasām || RV_5,087.07

adveṣo no maruto gātum etana śrotā havaṁ jaritur evayāmarut |
viṣṇor mahaḥ samanyavo yuyotana smad rathyo3 na daṁsanāpa dveṣāṁsi sanutaḥ || RV_5,087.08

gantā no yajñaṁ yajñiyāḥ suśami śrotā havam arakṣa evayāmarut |
jyeṣṭhāso na parvatāso vyomani yūyaṁ tasya pracetasaḥ syāta durdhartavo nidaḥ || RV_5,087.09

maṇḍala 6

tvaṁ hy agne prathamo manotāsyā dhiyo abhavo dasma hotā |
tvaṁ sīṁ vṛṣann akṛṇor duṣṭarītu saho viśvasmai sahase sahadhyai || RV_6,001.01

adhā hotā ny asīdo yajīyān iḻas pada iṣayann īḍyaḥ san |
taṁ tvā naraḥ prathamaṁ devayanto maho rāye citayanto anu gman || RV_6,001.02

vṛteva yantam bahubhir vasavyai3s tve rayiṁ jāgṛvāṁso anu gman |
ruśantam agniṁ darśatam bṛhantaṁ vapāvantaṁ viśvahā dīdivāṁsam || RV_6,001.03

padaṁ devasya namasā vyantaḥ śravasyavaḥ śrava āpann amṛktam |
nāmāni cid dadhire yajñiyāni bhadrāyāṁ te raṇayanta saṁdṛṣṭau || RV_6,001.04

tvāṁ vardhanti kṣitayaḥ pṛthivyāṁ tvāṁ rāya ubhayāso janānām |
tvaṁ trātā taraṇe cetyo bhūḥ pitā mātā sadam in mānuṣāṇām || RV_6,001.05

saparyeṇyaḥ sa priyo vikṣv a1gnir hotā mandro ni ṣasādā yajīyān |
taṁ tvā vayaṁ dama ā dīdivāṁsam upa jñubādho namasā sadema || RV_6,001.06

taṁ tvā vayaṁ sudhyo3 navyam agne sumnāyava īmahe devayantaḥ |
tvaṁ viśo anayo dīdyāno divo agne bṛhatā rocanena || RV_6,001.07

viśāṁ kaviṁ viśpatiṁ śaśvatīnāṁ nitośanaṁ vṛṣabhaṁ carṣaṇīnām |
pretīṣaṇim iṣayantam pāvakaṁ rājantam agniṁ yajataṁ rayīṇām || RV_6,001.08

so agna īje śaśame ca marto yas ta ānaṭ samidhā havyadātim |
ya āhutim pari vedā namobhir viśvet sa vāmā dadhate tvotaḥ || RV_6,001.09

asmā u te mahi mahe vidhema namobhir agne samidhota havyaiḥ |
vedī sūno sahaso gīrbhir ukthair ā te bhadrāyāṁ sumatau yatema || RV_6,001.10

ā yas tatantha rodasī vi bhāsā śravobhiś ca śravasya1s tarutraḥ |
bṛhadbhir vājaiḥ sthavirebhir asme revadbhir agne vitaraṁ vi bhāhi || RV_6,001.11

nṛvad vaso sadam id dhehy asme bhūri tokāya tanayāya paśvaḥ |
pūrvīr iṣo bṛhatīr āre-aghā asme bhadrā sauśravasāni santu || RV_6,001.12

purūṇy agne purudhā tvāyā vasūni rājan vasutā te aśyām |
purūṇi hi tve puruvāra santy agne vasu vidhate rājani tve || RV_6,001.13

tvaṁ hi kṣaitavad yaśo 'gne mitro na patyase |
tvaṁ vicarṣaṇe śravo vaso puṣṭiṁ na puṣyasi || RV_6,002.01

tvāṁ hi ṣmā carṣaṇayo yajñebhir gīrbhir īḻate |
tvāṁ vājī yāty avṛko rajastūr viśvacarṣaṇiḥ || RV_6,002.02

sajoṣas tvā divo naro yajñasya ketum indhate |
yad dha sya mānuṣo janaḥ sumnāyur juhve adhvare || RV_6,002.03

ṛdhad yas te sudānave dhiyā martaḥ śaśamate |
ūtī ṣa bṛhato divo dviṣo aṁho na tarati || RV_6,002.04

samidhā yas ta āhutiṁ niśitim martyo naśat |
vayāvantaṁ sa puṣyati kṣayam agne śatāyuṣam || RV_6,002.05

tveṣas te dhūma ṛṇvati divi ṣañ chukra ātataḥ |
sūro na hi dyutā tvaṁ kṛpā pāvaka rocase || RV_6,002.06

adhā hi vikṣv īḍyo 'si priyo no atithiḥ |
raṇvaḥ purīva jūryaḥ sūnur na trayayāyyaḥ || RV_6,002.07

kratvā hi droṇe ajyase 'gne vājī na kṛtvyaḥ |
parijmeva svadhā gayo 'tyo na hvāryaḥ śiśuḥ || RV_6,002.08

tvaṁ tyā cid acyutāgne paśur na yavase |
dhāmā ha yat te ajara vanā vṛścanti śikvasaḥ || RV_6,002.09

veṣi hy adhvarīyatām agne hotā dame viśām |
samṛdho viśpate kṛṇu juṣasva havyam aṅgiraḥ || RV_6,002.10

acchā no mitramaho deva devān agne vocaḥ sumatiṁ rodasyoḥ |
vīhi svastiṁ sukṣitiṁ divo nṝn dviṣo aṁhāṁsi duritā tarema tā tarema tavāvasā tarema || RV_6,002.11

agne sa kṣeṣad ṛtapā ṛtejā uru jyotir naśate devayuṣ ṭe |
yaṁ tvam mitreṇa varuṇaḥ sajoṣā deva pāsi tyajasā martam aṁhaḥ || RV_6,003.01

īje yajñebhiḥ śaśame śamībhir ṛdhadvārāyāgnaye dadāśa |
evā cana taṁ yaśasām ajuṣṭir nāṁho martaṁ naśate na pradṛptiḥ || RV_6,003.02

sūro na yasya dṛśatir arepā bhīmā yad eti śucatas ta ā dhīḥ |
heṣasvataḥ śurudho nāyam aktoḥ kutrā cid raṇvo vasatir vanejāḥ || RV_6,003.03

tigmaṁ cid ema mahi varpo asya bhasad aśvo na yamasāna āsā |
vijehamānaḥ paraśur na jihvāṁ dravir na drāvayati dāru dhakṣat || RV_6,003.04

sa id asteva prati dhād asiṣyañ chiśīta tejo 'yaso na dhārām |
citradhrajatir aratir yo aktor ver na druṣadvā raghupatmajaṁhāḥ || RV_6,003.05

sa īṁ rebho na prati vasta usrāḥ śociṣā rārapīti mitramahāḥ |
naktaṁ ya īm aruṣo yo divā nṝn amartyo aruṣo yo divā nṝn || RV_6,003.06

divo na yasya vidhato navīnod vṛṣā rukṣa oṣadhīṣu nūnot |
ghṛṇā na yo dhrajasā patmanā yann ā rodasī vasunā daṁ supatnī || RV_6,003.07

dhāyobhir vā yo yujyebhir arkair vidyun na davidyot svebhiḥ śuṣmaiḥ |
śardho vā yo marutāṁ tatakṣa ṛbhur na tveṣo rabhasāno adyaut || RV_6,003.08

yathā hotar manuṣo devatātā yajñebhiḥ sūno sahaso yajāsi |
evā no adya samanā samānān uśann agna uśato yakṣi devān || RV_6,004.01

sa no vibhāvā cakṣaṇir na vastor agnir vandāru vedyaś cano dhāt |
viśvāyur yo amṛto martyeṣūṣarbhud bhūd atithir jātavedāḥ || RV_6,004.02

dyāvo na yasya panayanty abhvam bhāsāṁsi vaste sūryo na śukraḥ |
vi ya inoty ajaraḥ pāvako 'śnasya cic chiśnathat pūrvyāṇi || RV_6,004.03

vadmā hi sūno asy admasadvā cakre agnir januṣājmānnam |
sa tvaṁ na ūrjasana ūrjaṁ dhā rājeva jer avṛke kṣeṣy antaḥ || RV_6,004.04

nitikti yo vāraṇam annam atti vāyur na rāṣṭry aty ety aktūn |
turyāma yas ta ādiśām arātīr atyo na hrutaḥ patataḥ parihrut || RV_6,004.05

ā sūryo na bhānumadbhir arkair agne tatantha rodasī vi bhāsā |
citro nayat pari tamāṁsy aktaḥ śociṣā patmann auśijo na dīyan || RV_6,004.06

tvāṁ hi mandratamam arkaśokair vavṛmahe mahi naḥ śroṣy agne |
indraṁ na tvā śavasā devatā vāyum pṛṇanti rādhasā nṛtamāḥ || RV_6,004.07

nū no agne 'vṛkebhiḥ svasti veṣi rāyaḥ pathibhiḥ parṣy aṁhaḥ |
tā sūribhyo gṛṇate rāsi sumnam madema śatahimāḥ suvīrāḥ || RV_6,004.08

huve vaḥ sūnuṁ sahaso yuvānam adroghavācam matibhir yaviṣṭham |
ya invati draviṇāni pracetā viśvavārāṇi puruvāro adhruk || RV_6,005.01

tve vasūni purvaṇīka hotar doṣā vastor erire yajñiyāsaḥ |
kṣāmeva viśvā bhuvanāni yasmin saṁ saubhagāni dadhire pāvake || RV_6,005.02

tvaṁ vikṣu pradivaḥ sīda āsu kratvā rathīr abhavo vāryāṇām |
ata inoṣi vidhate cikitvo vy ānuṣag jātavedo vasūni || RV_6,005.03

yo naḥ sanutyo abhidāsad agne yo antaro mitramaho vanuṣyāt |
tam ajarebhir vṛṣabhis tava svais tapā tapiṣṭha tapasā tapasvān || RV_6,005.04

yas te yajñena samidhā ya ukthair arkebhiḥ sūno sahaso dadāśat |
sa martyeṣv amṛta pracetā rāyā dyumnena śravasā vi bhāti || RV_6,005.05

sa tat kṛdhīṣitas tūyam agne spṛdho bādhasva sahasā sahasvān |
yac chasyase dyubhir akto vacobhis taj juṣasva jaritur ghoṣi manma || RV_6,005.06

aśyāma taṁ kāmam agne tavotī aśyāma rayiṁ rayivaḥ suvīram |
aśyāma vājam abhi vājayanto 'śyāma dyumnam ajarājaraṁ te || RV_6,005.07

pra navyasā sahasaḥ sūnum acchā yajñena gātum ava icchamānaḥ |
vṛścadvanaṁ kṛṣṇayāmaṁ ruśantaṁ vītī hotāraṁ divyaṁ jigāti || RV_6,006.01

sa śvitānas tanyatū rocanasthā ajarebhir nānadadbhir yaviṣṭhaḥ |
yaḥ pāvakaḥ purutamaḥ purūṇi pṛthūny agnir anuyāti bharvan || RV_6,006.02

vi te viṣvag vātajūtāso agne bhāmāsaḥ śuce śucayaś caranti |
tuvimrakṣāso divyā navagvā vanā vananti dhṛṣatā rujantaḥ || RV_6,006.03

ye te śukrāsaḥ śucayaḥ śuciṣmaḥ kṣāṁ vapanti viṣitāso aśvāḥ |
adha bhramas ta urviyā vi bhāti yātayamāno adhi sānu pṛśneḥ || RV_6,006.04

adha jihvā pāpatīti pra vṛṣṇo goṣuyudho nāśaniḥ sṛjānā |
śūrasyeva prasitiḥ kṣātir agner durvartur bhīmo dayate vanāni || RV_6,006.05

ā bhānunā pārthivāni jrayāṁsi mahas todasya dhṛṣatā tatantha |
sa bādhasvāpa bhayā sahobhiḥ spṛdho vanuṣyan vanuṣo ni jūrva || RV_6,006.06

sa citra citraṁ citayantam asme citrakṣatra citratamaṁ vayodhām |
candraṁ rayim puruvīram bṛhantaṁ candra candrābhir gṛṇate yuvasva || RV_6,006.07

mūrdhānaṁ divo aratim pṛthivyā vaiśvānaram ṛta ā jātam agnim |
kaviṁ samrājam atithiṁ janānām āsann ā pātraṁ janayanta devāḥ || RV_6,007.01

nābhiṁ yajñānāṁ sadanaṁ rayīṇām mahām āhāvam abhi saṁ navanta |
vaiśvānaraṁ rathyam adhvarāṇāṁ yajñasya ketuṁ janayanta devāḥ || RV_6,007.02

tvad vipro jāyate vājy agne tvad vīrāso abhimātiṣāhaḥ |
vaiśvānara tvam asmāsu dhehi vasūni rājan spṛhayāyyāṇi || RV_6,007.03

tvāṁ viśve amṛta jāyamānaṁ śiśuṁ na devā abhi saṁ navante |
tava kratubhir amṛtatvam āyan vaiśvānara yat pitror adīdeḥ || RV_6,007.04

vaiśvānara tava tāni vratāni mahāny agne nakir ā dadharṣa |
yaj jāyamānaḥ pitror upasthe 'vindaḥ ketuṁ vayuneṣv ahnām || RV_6,007.05

vaiśvānarasya vimitāni cakṣasā sānūni divo amṛtasya ketunā |
tasyed u viśvā bhuvanādhi mūrdhani vayā iva ruruhuḥ sapta visruhaḥ || RV_6,007.06

vi yo rajāṁsy amimīta sukratur vaiśvānaro vi divo rocanā kaviḥ |
pari yo viśvā bhuvanāni paprathe 'dabdho gopā amṛtasya rakṣitā || RV_6,007.07

pṛkṣasya vṛṣṇo aruṣasya nū sahaḥ pra nu vocaṁ vidathā jātavedasaḥ |
vaiśvānarāya matir navyasī śuciḥ soma iva pavate cārur agnaye || RV_6,008.01

sa jāyamānaḥ parame vyomani vratāny agnir vratapā arakṣata |
vy a1ntarikṣam amimīta sukratur vaiśvānaro mahinā nākam aspṛśat || RV_6,008.02

vy astabhnād rodasī mitro adbhuto 'ntarvāvad akṛṇoj jyotiṣā tamaḥ |
vi carmaṇīva dhiṣaṇe avartayad vaiśvānaro viśvam adhatta vṛṣṇyam || RV_6,008.03

apām upasthe mahiṣā agṛbhṇata viśo rājānam upa tasthur ṛgmiyam |
ā dūto agnim abharad vivasvato vaiśvānaram mātariśvā parāvataḥ || RV_6,008.04

yuge-yuge vidathyaṁ gṛṇadbhyo 'gne rayiṁ yaśasaṁ dhehi navyasīm |
pavyeva rājann aghaśaṁsam ajara nīcā ni vṛśca vaninaṁ na tejasā || RV_6,008.05

asmākam agne maghavatsu dhārayānāmi kṣatram ajaraṁ suvīryam |
vayaṁ jayema śatinaṁ sahasriṇaṁ vaiśvānara vājam agne tavotibhiḥ || RV_6,008.06

adabdhebhis tava gopābhir iṣṭe 'smākam pāhi triṣadhastha sūrīn |
rakṣā ca no daduṣāṁ śardho agne vaiśvānara pra ca tārīḥ stavānaḥ || RV_6,008.07

ahaś ca kṛṣṇam ahar arjunaṁ ca vi vartete rajasī vedyābhiḥ |
vaiśvānaro jāyamāno na rājāvātiraj jyotiṣāgnis tamāṁsi || RV_6,009.01

nāhaṁ tantuṁ na vi jānāmy otuṁ na yaṁ vayanti samare 'tamānāḥ |
kasya svit putra iha vaktvāni paro vadāty avareṇa pitrā || RV_6,009.02

sa it tantuṁ sa vi jānāty otuṁ sa vaktvāny ṛtuthā vadāti |
ya īṁ ciketad amṛtasya gopā avaś caran paro anyena paśyan || RV_6,009.03

ayaṁ hotā prathamaḥ paśyatemam idaṁ jyotir amṛtam martyeṣu |
ayaṁ sa jajñe dhruva ā niṣatto 'martyas tanvā3 vardhamānaḥ || RV_6,009.04

dhruvaṁ jyotir nihitaṁ dṛśaye kam mano javiṣṭham patayatsv antaḥ |
viśve devāḥ samanasaḥ saketā ekaṁ kratum abhi vi yanti sādhu || RV_6,009.05

vi me karṇā patayato vi cakṣur vī3daṁ jyotir hṛdaya āhitaṁ yat |
vi me manaś carati dūraādhīḥ kiṁ svid vakṣyāmi kim u nū maniṣye || RV_6,009.06

viśve devā anamasyan bhiyānās tvām agne tamasi tasthivāṁsam |
vaiśvānaro 'vatūtaye no 'martyo 'vatūtaye naḥ || RV_6,009.07

puro vo mandraṁ divyaṁ suvṛktim prayati yajñe agnim adhvare dadhidhvam |
pura ukthebhiḥ sa hi no vibhāvā svadhvarā karati jātavedāḥ || RV_6,010.01

tam u dyumaḥ purvaṇīka hotar agne agnibhir manuṣa idhānaḥ |
stomaṁ yam asmai mamateva śūṣaṁ ghṛtaṁ na śuci matayaḥ pavante || RV_6,010.02

pīpāya sa śravasā martyeṣu yo agnaye dadāśa vipra ukthaiḥ |
citrābhis tam ūtibhiś citraśocir vrajasya sātā gomato dadhāti || RV_6,010.03

ā yaḥ paprau jāyamāna urvī dūredṛśā bhāsā kṛṣṇādhvā |
adha bahu cit tama ūrmyāyās tiraḥ śociṣā dadṛśe pāvakaḥ || RV_6,010.04

nū naś citram puruvājābhir ūtī agne rayim maghavadbhyaś ca dhehi |
ye rādhasā śravasā cāty anyān suvīryebhiś cābhi santi janān || RV_6,010.05

imaṁ yajñaṁ cano dhā agna uśan yaṁ ta āsāno juhute haviṣmān |
bharadvājeṣu dadhiṣe suvṛktim avīr vājasya gadhyasya sātau || RV_6,010.06

vi dveṣāṁsīnuhi vardhayeḻām madema śatahimāḥ suvīrāḥ || RV_6,010.07

yajasva hotar iṣito yajīyān agne bādho marutāṁ na prayukti |
ā no mitrāvaruṇā nāsatyā dyāvā hotrāya pṛthivī vavṛtyāḥ || RV_6,011.01

tvaṁ hotā mandratamo no adhrug antar devo vidathā martyeṣu |
pāvakayā juhvā3 vahnir āsāgne yajasva tanva1ṁ tava svām || RV_6,011.02

dhanyā cid dhi tve dhiṣaṇā vaṣṭi pra devāñ janma gṛṇate yajadhyai |
vepiṣṭho aṅgirasāṁ yad dha vipro madhu cchando bhanati rebha iṣṭau || RV_6,011.03

adidyutat sv apāko vibhāvāgne yajasva rodasī urūcī |
āyuṁ na yaṁ namasā rātahavyā añjanti suprayasam pañca janāḥ || RV_6,011.04

vṛñje ha yan namasā barhir agnāv ayāmi srug ghṛtavatī suvṛktiḥ |
amyakṣi sadma sadane pṛthivyā aśrāyi yajñaḥ sūrye na cakṣuḥ || RV_6,011.05

daśasyā naḥ purvaṇīka hotar devebhir agne agnibhir idhānaḥ |
rāyaḥ sūno sahaso vāvasānā ati srasema vṛjanaṁ nāṁhaḥ || RV_6,011.06

madhye hotā duroṇe barhiṣo rāḻ agnis todasya rodasī yajadhyai |
ayaṁ sa sūnuḥ sahasa ṛtāvā dūrāt sūryo na śociṣā tatāna || RV_6,012.01

ā yasmin tve sv apāke yajatra yakṣad rājan sarvatāteva nu dyauḥ |
triṣadhasthas tataruṣo na jaṁho havyā maghāni mānuṣā yajadhyai || RV_6,012.02

tejiṣṭhā yasyāratir vanerāṭ todo adhvan na vṛdhasāno adyaut |
adrogho na dravitā cetati tmann amartyo 'vartra oṣadhīṣu || RV_6,012.03

sāsmākebhir etarī na śūṣair agniḥ ṣṭave dama ā jātavedāḥ |
drvanno vanvan kratvā nārvosraḥ piteva jārayāyi yajñaiḥ || RV_6,012.04

adha smāsya panayanti bhāso vṛthā yat takṣad anuyāti pṛthvīm |
sadyo yaḥ syandro viṣito dhavīyān ṛṇo na tāyur ati dhanvā rāṭ || RV_6,012.05

sa tvaṁ no arvan nidāyā viśvebhir agne agnibhir idhānaḥ |
veṣi rāyo vi yāsi ducchunā madema śatahimāḥ suvīrāḥ || RV_6,012.06

tvad viśvā subhaga saubhagāny agne vi yanti vanino na vayāḥ |
śruṣṭī rayir vājo vṛtratūrye divo vṛṣṭir īḍyo rītir apām || RV_6,013.01

tvam bhago na ā hi ratnam iṣe parijmeva kṣayasi dasmavarcāḥ |
agne mitro na bṛhata ṛtasyāsi kṣattā vāmasya deva bhūreḥ || RV_6,013.02

sa satpatiḥ śavasā hanti vṛtram agne vipro vi paṇer bharti vājam |
yaṁ tvam praceta ṛtajāta rāyā sajoṣā naptrāpāṁ hinoṣi || RV_6,013.03

yas te sūno sahaso gīrbhir ukthair yajñair marto niśitiṁ vedyānaṭ |
viśvaṁ sa deva prati vāram agne dhatte dhānya1m patyate vasavyaiḥ || RV_6,013.04

tā nṛbhya ā sauśravasā suvīrāgne sūno sahasaḥ puṣyase dhāḥ |
kṛṇoṣi yac chavasā bhūri paśvo vayo vṛkāyāraye jasuraye || RV_6,013.05

vadmā sūno sahaso no vihāyā agne tokaṁ tanayaṁ vāji no dāḥ |
viśvābhir gīrbhir abhi pūrtim aśyām madema śatahimāḥ suvīrāḥ || RV_6,013.06

agnā yo martyo duvo dhiyaṁ jujoṣa dhītibhiḥ |
bhasan nu ṣa pra pūrvya iṣaṁ vurītāvase || RV_6,014.01

agnir id dhi pracetā agnir vedhastama ṛṣiḥ |
agniṁ hotāram īḻate yajñeṣu manuṣo viśaḥ || RV_6,014.02

nānā hy a1gne 'vase spardhante rāyo aryaḥ |
tūrvanto dasyum āyavo vrataiḥ sīkṣanto avratam || RV_6,014.03

agnir apsām ṛtīṣahaṁ vīraṁ dadāti satpatim |
yasya trasanti śavasaḥ saṁcakṣi śatravo bhiyā || RV_6,014.04

agnir hi vidmanā nido devo martam uruṣyati |
sahāvā yasyāvṛto rayir vājeṣv avṛtaḥ || RV_6,014.05

acchā no mitramaho deva devān agne vocaḥ sumatiṁ rodasyoḥ |
vīhi svastiṁ sukṣitiṁ divo nṝn dviṣo aṁhāṁsi duritā tarema tā tarema tavāvasā tarema || RV_6,014.06

imam ū ṣu vo atithim uṣarbudhaṁ viśvāsāṁ viśām patim ṛñjase girā |
vetīd divo januṣā kac cid ā śucir jyok cid atti garbho yad acyutam || RV_6,015.01

mitraṁ na yaṁ sudhitam bhṛgavo dadhur vanaspatāv īḍyam ūrdhvaśociṣam |
sa tvaṁ suprīto vītahavye adbhuta praśastibhir mahayase dive-dive || RV_6,015.02

sa tvaṁ dakṣasyāvṛko vṛdho bhūr aryaḥ parasyāntarasya taruṣaḥ |
rāyaḥ sūno sahaso martyeṣv ā chardir yaccha vītahavyāya sapratho bharadvājāya saprathaḥ || RV_6,015.03

dyutānaṁ vo atithiṁ svarṇaram agniṁ hotāram manuṣaḥ svadhvaram |
vipraṁ na dyukṣavacasaṁ suvṛktibhir havyavāham aratiṁ devam ṛñjase || RV_6,015.04

pāvakayā yaś citayantyā kṛpā kṣāman ruruca uṣaso na bhānunā |
tūrvan na yāmann etaśasya nū raṇa ā yo ghṛṇe na tatṛṣāṇo ajaraḥ || RV_6,015.05

agnim-agniṁ vaḥ samidhā duvasyata priyam-priyaṁ vo atithiṁ gṛṇīṣaṇi |
upa vo gīrbhir amṛtaṁ vivāsata devo deveṣu vanate hi vāryaṁ devo deveṣu vanate hi no duvaḥ || RV_6,015.06

samiddham agniṁ samidhā girā gṛṇe śucim pāvakam puro adhvare dhruvam |
vipraṁ hotāram puruvāram adruhaṁ kaviṁ sumnair īmahe jātavedasam || RV_6,015.07

tvāṁ dūtam agne amṛtaṁ yuge-yuge havyavāhaṁ dadhire pāyum īḍyam |
devāsaś ca martāsaś ca jāgṛviṁ vibhuṁ viśpatiṁ namasā ni ṣedire || RV_6,015.08

vibhūṣann agna ubhayām̐ anu vratā dūto devānāṁ rajasī sam īyase |
yat te dhītiṁ sumatim āvṛṇīmahe 'dha smā nas trivarūthaḥ śivo bhava || RV_6,015.09

taṁ supratīkaṁ sudṛśaṁ svañcam avidvāṁso viduṣṭaraṁ sapema |
sa yakṣad viśvā vayunāni vidvān pra havyam agnir amṛteṣu vocat || RV_6,015.10

tam agne pāsy uta tam piparṣi yas ta ānaṭ kavaye śūra dhītim |
yajñasya vā niśitiṁ voditiṁ vā tam it pṛṇakṣi śavasota rāyā || RV_6,015.11

tvam agne vanuṣyato ni pāhi tvam u naḥ sahasāvann avadyāt |
saṁ tvā dhvasmanvad abhy etu pāthaḥ saṁ rayiḥ spṛhayāyyaḥ sahasrī || RV_6,015.12

agnir hotā gṛhapatiḥ sa rājā viśvā veda janimā jātavedāḥ |
devānām uta yo martyānāṁ yajiṣṭhaḥ sa pra yajatām ṛtāvā || RV_6,015.13

agne yad adya viśo adhvarasya hotaḥ pāvakaśoce veṣ ṭvaṁ hi yajvā |
ṛtā yajāsi mahinā vi yad bhūr havyā vaha yaviṣṭha yā te adya || RV_6,015.14

abhi prayāṁsi sudhitāni hi khyo ni tvā dadhīta rodasī yajadhyai |
avā no maghavan vājasātāv agne viśvāni duritā tarema tā tarema tavāvasā tarema || RV_6,015.15

agne viśvebhiḥ svanīka devair ūrṇāvantam prathamaḥ sīda yonim |
kulāyinaṁ ghṛtavantaṁ savitre yajñaṁ naya yajamānāya sādhu || RV_6,015.16

imam u tyam atharvavad agnim manthanti vedhasaḥ |
yam aṅkūyantam ānayann amūraṁ śyāvyābhyaḥ || RV_6,015.17

janiṣvā devavītaye sarvatātā svastaye |
ā devān vakṣy amṛtām̐ ṛtāvṛdho yajñaṁ deveṣu pispṛśaḥ || RV_6,015.18

vayam u tvā gṛhapate janānām agne akarma samidhā bṛhantam |
asthūri no gārhapatyāni santu tigmena nas tejasā saṁ śiśādhi || RV_6,015.19

tvam agne yajñānāṁ hotā viśveṣāṁ hitaḥ |
devebhir mānuṣe jane || RV_6,016.01

sa no mandrābhir adhvare jihvābhir yajā mahaḥ |
ā devān vakṣi yakṣi ca || RV_6,016.02

vetthā hi vedho adhvanaḥ pathaś ca devāñjasā |
agne yajñeṣu sukrato || RV_6,016.03

tvām īḻe adha dvitā bharato vājibhiḥ śunam |
īje yajñeṣu yajñiyam || RV_6,016.04

tvam imā vāryā puru divodāsāya sunvate |
bharadvājāya dāśuṣe || RV_6,016.05

tvaṁ dūto amartya ā vahā daivyaṁ janam |
śṛṇvan viprasya suṣṭutim || RV_6,016.06

tvām agne svādhyo3 martāso devavītaye |
yajñeṣu devam īḻate || RV_6,016.07

tava pra yakṣi saṁdṛśam uta kratuṁ sudānavaḥ |
viśve juṣanta kāminaḥ || RV_6,016.08

tvaṁ hotā manurhito vahnir āsā viduṣṭaraḥ |
agne yakṣi divo viśaḥ || RV_6,016.09

agna ā yāhi vītaye gṛṇāno havyadātaye |
ni hotā satsi barhiṣi || RV_6,016.10

taṁ tvā samidbhir aṅgiro ghṛtena vardhayāmasi |
bṛhac chocā yaviṣṭhya || RV_6,016.11

sa naḥ pṛthu śravāyyam acchā deva vivāsasi |
bṛhad agne suvīryam || RV_6,016.12

tvām agne puṣkarād adhy atharvā nir amanthata |
mūrdhno viśvasya vāghataḥ || RV_6,016.13

tam u tvā dadhyaṅṅ ṛṣiḥ putra īdhe atharvaṇaḥ |
vṛtrahaṇam puraṁdaram || RV_6,016.14

tam u tvā pāthyo vṛṣā sam īdhe dasyuhantamam |
dhanaṁjayaṁ raṇe-raṇe || RV_6,016.15

ehy ū ṣu bravāṇi te 'gna itthetarā giraḥ |
ebhir vardhāsa indubhiḥ || RV_6,016.16

yatra kva ca te mano dakṣaṁ dadhasa uttaram |
tatrā sadaḥ kṛṇavase || RV_6,016.17

nahi te pūrtam akṣipad bhuvan nemānāṁ vaso |
athā duvo vanavase || RV_6,016.18

āgnir agāmi bhārato vṛtrahā purucetanaḥ |
divodāsasya satpatiḥ || RV_6,016.19

sa hi viśvāti pārthivā rayiṁ dāśan mahitvanā |
vanvann avāto astṛtaḥ || RV_6,016.20

sa pratnavan navīyasāgne dyumnena saṁyatā |
bṛhat tatantha bhānunā || RV_6,016.21

pra vaḥ sakhāyo agnaye stomaṁ yajñaṁ ca dhṛṣṇuyā |
arca gāya ca vedhase || RV_6,016.22

sa hi yo mānuṣā yugā sīdad dhotā kavikratuḥ |
dūtaś ca havyavāhanaḥ || RV_6,016.23

tā rājānā śucivratādityān mārutaṁ gaṇam |
vaso yakṣīha rodasī || RV_6,016.24

vasvī te agne saṁdṛṣṭir iṣayate martyāya |
ūrjo napād amṛtasya || RV_6,016.25

kratvā dā astu śreṣṭho 'dya tvā vanvan surekṇāḥ |
marta ānāśa suvṛktim || RV_6,016.26

te te agne tvotā iṣayanto viśvam āyuḥ |
taranto aryo arātīr vanvanto aryo arātīḥ || RV_6,016.27

agnis tigmena śociṣā yāsad viśvaṁ ny a1triṇam |
agnir no vanate rayim || RV_6,016.28

suvīraṁ rayim ā bhara jātavedo vicarṣaṇe |
jahi rakṣāṁsi sukrato || RV_6,016.29

tvaṁ naḥ pāhy aṁhaso jātavedo aghāyataḥ |
rakṣā ṇo brahmaṇas kave || RV_6,016.30

yo no agne dureva ā marto vadhāya dāśati |
tasmān naḥ pāhy aṁhasaḥ || RV_6,016.31

tvaṁ taṁ deva jihvayā pari bādhasva duṣkṛtam |
marto yo no jighāṁsati || RV_6,016.32

bharadvājāya saprathaḥ śarma yaccha sahantya |
agne vareṇyaṁ vasu || RV_6,016.33

agnir vṛtrāṇi jaṅghanad draviṇasyur vipanyayā |
samiddhaḥ śukra āhutaḥ || RV_6,016.34

garbhe mātuḥ pituṣ pitā vididyutāno akṣare |
sīdann ṛtasya yonim ā || RV_6,016.35

brahma prajāvad ā bhara jātavedo vicarṣaṇe |
agne yad dīdayad divi || RV_6,016.36

upa tvā raṇvasaṁdṛśam prayasvantaḥ sahaskṛta |
agne sasṛjmahe giraḥ || RV_6,016.37

upa cchāyām iva ghṛṇer aganma śarma te vayam |
agne hiraṇyasaṁdṛśaḥ || RV_6,016.38

ya ugra iva śaryahā tigmaśṛṅgo na vaṁsagaḥ |
agne puro rurojitha || RV_6,016.39

ā yaṁ haste na khādinaṁ śiśuṁ jātaṁ na bibhrati |
viśām agniṁ svadhvaram || RV_6,016.40

pra devaṁ devavītaye bharatā vasuvittamam |
ā sve yonau ni ṣīdatu || RV_6,016.41

ā jātaṁ jātavedasi priyaṁ śiśītātithim |
syona ā gṛhapatim || RV_6,016.42

agne yukṣvā hi ye tavāśvāso deva sādhavaḥ |
araṁ vahanti manyave || RV_6,016.43

acchā no yāhy ā vahābhi prayāṁsi vītaye |
ā devān somapītaye || RV_6,016.44

ud agne bhārata dyumad ajasreṇa davidyutat |
śocā vi bhāhy ajara || RV_6,016.45

vītī yo devam marto duvasyed agnim īḻītādhvare haviṣmān |
hotāraṁ satyayajaṁ rodasyor uttānahasto namasā vivāset || RV_6,016.46

ā te agna ṛcā havir hṛdā taṣṭam bharāmasi |
te te bhavantūkṣaṇa ṛṣabhāso vaśā uta || RV_6,016.47

agniṁ devāso agriyam indhate vṛtrahantamam |
yenā vasūny ābhṛtā tṛḻhā rakṣāṁsi vājinā || RV_6,016.48

pibā somam abhi yam ugra tarda ūrvaṁ gavyam mahi gṛṇāna indra |
vi yo dhṛṣṇo vadhiṣo vajrahasta viśvā vṛtram amitriyā śavobhiḥ || RV_6,017.01

sa īm pāhi ya ṛjīṣī tarutro yaḥ śipravān vṛṣabho yo matīnām |
yo gotrabhid vajrabhṛd yo hariṣṭhāḥ sa indra citrām̐ abhi tṛndhi vājān || RV_6,017.02

evā pāhi pratnathā mandatu tvā śrudhi brahma vāvṛdhasvota gīrbhiḥ |
āviḥ sūryaṁ kṛṇuhi pīpihīṣo jahi śatrūm̐r abhi gā indra tṛndhi || RV_6,017.03

te tvā madā bṛhad indra svadhāva ime pītā ukṣayanta dyumantam |
mahām anūnaṁ tavasaṁ vibhūtim matsarāso jarhṛṣanta prasāham || RV_6,017.04

yebhiḥ sūryam uṣasam mandasāno 'vāsayo 'pa dṛḻhāni dardrat |
mahām adrim pari gā indra santaṁ nutthā acyutaṁ sadasas pari svāt || RV_6,017.05

tava kratvā tava tad daṁsanābhir āmāsu pakvaṁ śacyā ni dīdhaḥ |
aurṇor dura usriyābhyo vi dṛḻhod ūrvād gā asṛjo aṅgirasvān || RV_6,017.06

paprātha kṣām mahi daṁso vy u1rvīm upa dyām ṛṣvo bṛhad indra stabhāyaḥ |
adhārayo rodasī devaputre pratne mātarā yahvī ṛtasya || RV_6,017.07

adha tvā viśve pura indra devā ekaṁ tavasaṁ dadhire bharāya |
adevo yad abhy auhiṣṭa devān svarṣātā vṛṇata indram atra || RV_6,017.08

adha dyauś cit te apa sā nu vajrād dvitānamad bhiyasā svasya manyoḥ |
ahiṁ yad indro abhy ohasānaṁ ni cid viśvāyuḥ śayathe jaghāna || RV_6,017.09

adha tvaṣṭā te maha ugra vajraṁ sahasrabhṛṣṭiṁ vavṛtac chatāśrim |
nikāmam aramaṇasaṁ yena navantam ahiṁ sam piṇag ṛjīṣin || RV_6,017.10

vardhān yaṁ viśve marutaḥ sajoṣāḥ pacac chatam mahiṣām̐ indra tubhyam |
pūṣā viṣṇus trīṇi sarāṁsi dhāvan vṛtrahaṇam madiram aṁśum asmai || RV_6,017.11

ā kṣodo mahi vṛtaṁ nadīnām pariṣṭhitam asṛja ūrmim apām |
tāsām anu pravata indra panthām prārdayo nīcīr apasaḥ samudram || RV_6,017.12

evā tā viśvā cakṛvāṁsam indram mahām ugram ajuryaṁ sahodām |
suvīraṁ tvā svāyudhaṁ suvajram ā brahma navyam avase vavṛtyāt || RV_6,017.13

sa no vājāya śravasa iṣe ca rāye dhehi dyumata indra viprān |
bharadvāje nṛvata indra sūrīn divi ca smaidhi pārye na indra || RV_6,017.14

ayā vājaṁ devahitaṁ sanema madema śatahimāḥ suvīrāḥ || RV_6,017.15

tam u ṣṭuhi yo abhibhūtyojā vanvann avātaḥ puruhūta indraḥ |
aṣāḻham ugraṁ sahamānam ābhir gīrbhir vardha vṛṣabhaṁ carṣaṇīnām || RV_6,018.01

sa yudhmaḥ satvā khajakṛt samadvā tuvimrakṣo nadanumām̐ ṛjīṣī |
bṛhadreṇuś cyavano mānuṣīṇām ekaḥ kṛṣṭīnām abhavat sahāvā || RV_6,018.02

tvaṁ ha nu tyad adamāyo dasyūm̐r ekaḥ kṛṣṭīr avanor āryāya |
asti svin nu vīrya1ṁ tat ta indra na svid asti tad ṛtuthā vi vocaḥ || RV_6,018.03

sad id dhi te tuvijātasya manye sahaḥ sahiṣṭha turatas turasya |
ugram ugrasya tavasas tavīyo 'radhrasya radhraturo babhūva || RV_6,018.04

tan naḥ pratnaṁ sakhyam astu yuṣme itthā vadadbhir valam aṅgirobhiḥ |
hann acyutacyud dasmeṣayantam ṛṇoḥ puro vi duro asya viśvāḥ || RV_6,018.05

sa hi dhībhir havyo asty ugra īśānakṛn mahati vṛtratūrye |
sa tokasātā tanaye sa vajrī vitantasāyyo abhavat samatsu || RV_6,018.06

sa majmanā janima mānuṣāṇām amartyena nāmnāti pra sarsre |
sa dyumnena sa śavasota rāyā sa vīryeṇa nṛtamaḥ samokāḥ || RV_6,018.07

sa yo na muhe na mithū jano bhūt sumantunāmā cumuriṁ dhuniṁ ca |
vṛṇak pipruṁ śambaraṁ śuṣṇam indraḥ purāṁ cyautnāya śayathāya nū cit || RV_6,018.08

udāvatā tvakṣasā panyasā ca vṛtrahatyāya ratham indra tiṣṭha |
dhiṣva vajraṁ hasta ā dakṣiṇatrābhi pra manda purudatra māyāḥ || RV_6,018.09

agnir na śuṣkaṁ vanam indra hetī rakṣo ni dhakṣy aśanir na bhīmā |
gambhīraya ṛṣvayā yo rurojādhvānayad duritā dambhayac ca || RV_6,018.10

ā sahasram pathibhir indra rāyā tuvidyumna tuvivājebhir arvāk |
yāhi sūno sahaso yasya nū cid adeva īśe puruhūta yotoḥ || RV_6,018.11

pra tuvidyumnasya sthavirasya ghṛṣver divo rarapśe mahimā pṛthivyāḥ |
nāsya śatrur na pratimānam asti na pratiṣṭhiḥ purumāyasya sahyoḥ || RV_6,018.12

pra tat te adyā karaṇaṁ kṛtam bhūt kutsaṁ yad āyum atithigvam asmai |
purū sahasrā ni śiśā abhi kṣām ut tūrvayāṇaṁ dhṛṣatā ninetha || RV_6,018.13

anu tvāhighne adha deva devā madan viśve kavitamaṁ kavīnām |
karo yatra varivo bādhitāya dive janāya tanve gṛṇānaḥ || RV_6,018.14

anu dyāvāpṛthivī tat ta ojo 'martyā jihata indra devāḥ |
kṛṣvā kṛtno akṛtaṁ yat te asty ukthaṁ navīyo janayasva yajñaiḥ || RV_6,018.15

mahām̐ indro nṛvad ā carṣaṇiprā uta dvibarhā aminaḥ sahobhiḥ |
asmadryag vāvṛdhe vīryāyoruḥ pṛthuḥ sukṛtaḥ kartṛbhir bhūt || RV_6,019.01

indram eva dhiṣaṇā sātaye dhād bṛhantam ṛṣvam ajaraṁ yuvānam |
aṣāḻhena śavasā śūśuvāṁsaṁ sadyaś cid yo vāvṛdhe asāmi || RV_6,019.02

pṛthū karasnā bahulā gabhastī asmadrya1k sam mimīhi śravāṁsi |
yūtheva paśvaḥ paśupā damūnā asmām̐ indrābhy ā vavṛtsvājau || RV_6,019.03

taṁ va indraṁ catinam asya śākair iha nūnaṁ vājayanto huvema |
yathā cit pūrve jaritāra āsur anedyā anavadyā ariṣṭāḥ || RV_6,019.04

dhṛtavrato dhanadāḥ somavṛddhaḥ sa hi vāmasya vasunaḥ purukṣuḥ |
saṁ jagmire pathyā3 rāyo asmin samudre na sindhavo yādamānāḥ || RV_6,019.05

śaviṣṭhaṁ na ā bhara śūra śava ojiṣṭham ojo abhibhūta ugram |
viśvā dyumnā vṛṣṇyā mānuṣāṇām asmabhyaṁ dā harivo mādayadhyai || RV_6,019.06

yas te madaḥ pṛtanāṣāḻ amṛdhra indra taṁ na ā bhara śūśuvāṁsam |
yena tokasya tanayasya sātau maṁsīmahi jigīvāṁsas tvotāḥ || RV_6,019.07

ā no bhara vṛṣaṇaṁ śuṣmam indra dhanaspṛtaṁ śūśuvāṁsaṁ sudakṣam |
yena vaṁsāma pṛtanāsu śatrūn tavotibhir uta jāmīm̐r ajāmīn || RV_6,019.08

ā te śuṣmo vṛṣabha etu paścād ottarād adharād ā purastāt |
ā viśvato abhi sam etv arvāṅ indra dyumnaṁ svarvad dhehy asme || RV_6,019.09

nṛvat ta indra nṛtamābhir ūtī vaṁsīmahi vāmaṁ śromatebhiḥ |
īkṣe hi vasva ubhayasya rājan dhā ratnam mahi sthūram bṛhantam || RV_6,019.10

marutvantaṁ vṛṣabhaṁ vāvṛdhānam akavāriṁ divyaṁ śāsam indram |
viśvāsāham avase nūtanāyograṁ sahodām iha taṁ huvema || RV_6,019.11

janaṁ vajrin mahi cin manyamānam ebhyo nṛbhyo randhayā yeṣv asmi |
adhā hi tvā pṛthivyāṁ śūrasātau havāmahe tanaye goṣv apsu || RV_6,019.12

vayaṁ ta ebhiḥ puruhūta sakhyaiḥ śatroḥ-śatror uttara it syāma |
ghnanto vṛtrāṇy ubhayāni śūra rāyā madema bṛhatā tvotāḥ || RV_6,019.13

dyaur na ya indrābhi bhūmāryas tasthau rayiḥ śavasā pṛtsu janān |
taṁ naḥ sahasrabharam urvarāsāṁ daddhi sūno sahaso vṛtraturam || RV_6,020.01

divo na tubhyam anv indra satrāsuryaṁ devebhir dhāyi viśvam |
ahiṁ yad vṛtram apo vavrivāṁsaṁ hann ṛjīṣin viṣṇunā sacānaḥ || RV_6,020.02

tūrvann ojīyān tavasas tavīyān kṛtabrahmendro vṛddhamahāḥ |
rājābhavan madhunaḥ somyasya viśvāsāṁ yat purāṁ dartnum āvat || RV_6,020.03

śatair apadran paṇaya indrātra daśoṇaye kavaye 'rkasātau |
vadhaiḥ śuṣṇasyāśuṣasya māyāḥ pitvo nārirecīt kiṁ cana pra || RV_6,020.04

maho druho apa viśvāyu dhāyi vajrasya yat patane pādi śuṣṇaḥ |
uru ṣa sarathaṁ sārathaye kar indraḥ kutsāya sūryasya sātau || RV_6,020.05

pra śyeno na madiram aṁśum asmai śiro dāsasya namucer mathāyan |
prāvan namīṁ sāpyaṁ sasantam pṛṇag rāyā sam iṣā saṁ svasti || RV_6,020.06

vi pipror ahimāyasya dṛḻhāḥ puro vajriñ chavasā na dardaḥ |
sudāman tad rekṇo apramṛṣyam ṛjiśvane dātraṁ dāśuṣe dāḥ || RV_6,020.07

sa vetasuṁ daśamāyaṁ daśoṇiṁ tūtujim indraḥ svabhiṣṭisumnaḥ |
ā tugraṁ śaśvad ibhaṁ dyotanāya mātur na sīm upa sṛjā iyadhyai || RV_6,020.08

sa īṁ spṛdho vanate apratīto bibhrad vajraṁ vṛtrahaṇaṁ gabhastau |
tiṣṭhad dharī adhy asteva garte vacoyujā vahata indram ṛṣvam || RV_6,020.09

sanema te 'vasā navya indra pra pūravaḥ stavanta enā yajñaiḥ |
sapta yat puraḥ śarma śāradīr dard dhan dāsīḥ purukutsāya śikṣan || RV_6,020.10

tvaṁ vṛdha indra pūrvyo bhūr varivasyann uśane kāvyāya |
parā navavāstvam anudeyam mahe pitre dadātha svaṁ napātam || RV_6,020.11

tvaṁ dhunir indra dhunimatīr ṛṇor apaḥ sīrā na sravantīḥ |
pra yat samudram ati śūra parṣi pārayā turvaśaṁ yaduṁ svasti || RV_6,020.12

tava ha tyad indra viśvam ājau sasto dhunīcumurī yā ha siṣvap |
dīdayad it tubhyaṁ somebhiḥ sunvan dabhītir idhmabhṛtiḥ pakthy a1rkaiḥ || RV_6,020.13

imā u tvā purutamasya kāror havyaṁ vīra havyā havante |
dhiyo ratheṣṭhām ajaraṁ navīyo rayir vibhūtir īyate vacasyā || RV_6,021.01

tam u stuṣa indraṁ yo vidāno girvāhasaṁ gīrbhir yajñavṛddham |
yasya divam ati mahnā pṛthivyāḥ purumāyasya ririce mahitvam || RV_6,021.02

sa it tamo 'vayunaṁ tatanvat sūryeṇa vayunavac cakāra |
kadā te martā amṛtasya dhāmeyakṣanto na minanti svadhāvaḥ || RV_6,021.03

yas tā cakāra sa kuha svid indraḥ kam ā janaṁ carati kāsu vikṣu |
kas te yajño manase śaṁ varāya ko arka indra katamaḥ sa hotā || RV_6,021.04

idā hi te veviṣataḥ purājāḥ pratnāsa āsuḥ purukṛt sakhāyaḥ |
ye madhyamāsa uta nūtanāsa utāvamasya puruhūta bodhi || RV_6,021.05

tam pṛcchanto 'varāsaḥ parāṇi pratnā ta indra śrutyānu yemuḥ |
arcāmasi vīra brahmavāho yād eva vidma tāt tvā mahāntam || RV_6,021.06

abhi tvā pājo rakṣaso vi tasthe mahi jajñānam abhi tat su tiṣṭha |
tava pratnena yujyena sakhyā vajreṇa dhṛṣṇo apa tā nudasva || RV_6,021.07

sa tu śrudhīndra nūtanasya brahmaṇyato vīra kārudhāyaḥ |
tvaṁ hy ā3piḥ pradivi pitṝṇāṁ śaśvad babhūtha suhava eṣṭau || RV_6,021.08

protaye varuṇam mitram indram marutaḥ kṛṣvāvase no adya |
pra pūṣaṇaṁ viṣṇum agnim puraṁdhiṁ savitāram oṣadhīḥ parvatām̐ś ca || RV_6,021.09

ima u tvā puruśāka prayajyo jaritāro abhy arcanty arkaiḥ |
śrudhī havam ā huvato huvāno na tvāvām̐ anyo amṛta tvad asti || RV_6,021.10

nū ma ā vācam upa yāhi vidvān viśvebhiḥ sūno sahaso yajatraiḥ |
ye agnijihvā ṛtasāpa āsur ye manuṁ cakrur uparaṁ dasāya || RV_6,021.11

sa no bodhi puraetā sugeṣūta durgeṣu pathikṛd vidānaḥ |
ye aśramāsa uravo vahiṣṭhās tebhir na indrābhi vakṣi vājam || RV_6,021.12

ya eka id dhavyaś carṣaṇīnām indraṁ taṁ gīrbhir abhy arca ābhiḥ |
yaḥ patyate vṛṣabho vṛṣṇyāvān satyaḥ satvā purumāyaḥ sahasvān || RV_6,022.01

tam u naḥ pūrve pitaro navagvāḥ sapta viprāso abhi vājayantaḥ |
nakṣaddābhaṁ taturim parvateṣṭhām adroghavācam matibhiḥ śaviṣṭham || RV_6,022.02

tam īmaha indram asya rāyaḥ puruvīrasya nṛvataḥ purukṣoḥ |
yo askṛdhoyur ajaraḥ svarvān tam ā bhara harivo mādayadhyai || RV_6,022.03

tan no vi voco yadi te purā cij jaritāra ānaśuḥ sumnam indra |
kas te bhāgaḥ kiṁ vayo dudhra khidvaḥ puruhūta purūvaso 'suraghnaḥ || RV_6,022.04

tam pṛcchantī vajrahastaṁ ratheṣṭhām indraṁ vepī vakvarī yasya nū gīḥ |
tuvigrābhaṁ tuvikūrmiṁ rabhodāṁ gātum iṣe nakṣate tumram accha || RV_6,022.05

ayā ha tyam māyayā vāvṛdhānam manojuvā svatavaḥ parvatena |
acyutā cid vīḻitā svojo rujo vi dṛḻhā dhṛṣatā virapśin || RV_6,022.06

taṁ vo dhiyā navyasyā śaviṣṭham pratnam pratnavat paritaṁsayadhyai |
sa no vakṣad animānaḥ suvahmendro viśvāny ati durgahāṇi || RV_6,022.07

ā janāya druhvaṇe pārthivāni divyāni dīpayo 'ntarikṣā |
tapā vṛṣan viśvataḥ śociṣā tān brahmadviṣe śocaya kṣām apaś ca || RV_6,022.08

bhuvo janasya divyasya rājā pārthivasya jagatas tveṣasaṁdṛk |
dhiṣva vajraṁ dakṣiṇa indra haste viśvā ajurya dayase vi māyāḥ || RV_6,022.09

ā saṁyatam indra ṇaḥ svastiṁ śatrutūryāya bṛhatīm amṛdhrām |
yayā dāsāny āryāṇi vṛtrā karo vajrin sutukā nāhuṣāṇi || RV_6,022.10

sa no niyudbhiḥ puruhūta vedho viśvavārābhir ā gahi prayajyo |
na yā adevo varate na deva ābhir yāhi tūyam ā madryadrik || RV_6,022.11

suta it tvaṁ nimiśla indra some stome brahmaṇi śasyamāna ukthe |
yad vā yuktābhyām maghavan haribhyām bibhrad vajram bāhvor indra yāsi || RV_6,023.01

yad vā divi pārye suṣvim indra vṛtrahatye 'vasi śūrasātau |
yad vā dakṣasya bibhyuṣo abibhyad arandhayaḥ śardhata indra dasyūn || RV_6,023.02

pātā sutam indro astu somam praṇenīr ugro jaritāram ūtī |
kartā vīrāya suṣvaya u lokaṁ dātā vasu stuvate kīraye cit || RV_6,023.03

ganteyānti savanā haribhyām babhrir vajram papiḥ somaṁ dadir gāḥ |
kartā vīraṁ naryaṁ sarvavīraṁ śrotā havaṁ gṛṇataḥ stomavāhāḥ || RV_6,023.04

asmai vayaṁ yad vāvāna tad viviṣma indrāya yo naḥ pradivo apas kaḥ |
sute some stumasi śaṁsad ukthendrāya brahma vardhanaṁ yathāsat || RV_6,023.05

brahmāṇi hi cakṛṣe vardhanāni tāvat ta indra matibhir viviṣmaḥ |
sute some sutapāḥ śaṁtamāni rāṇḍyā kriyāsma vakṣaṇāni yajñaiḥ || RV_6,023.06

sa no bodhi puroḻāśaṁ rarāṇaḥ pibā tu somaṁ goṛjīkam indra |
edam barhir yajamānasya sīdoruṁ kṛdhi tvāyata u lokam || RV_6,023.07

sa mandasvā hy anu joṣam ugra pra tvā yajñāsa ime aśnuvantu |
preme havāsaḥ puruhūtam asme ā tveyaṁ dhīr avasa indra yamyāḥ || RV_6,023.08

taṁ vaḥ sakhāyaḥ saṁ yathā suteṣu somebhir īm pṛṇatā bhojam indram |
kuvit tasmā asati no bharāya na suṣvim indro 'vase mṛdhāti || RV_6,023.09

eved indraḥ sute astāvi some bharadvājeṣu kṣayad in maghonaḥ |
asad yathā jaritra uta sūrir indro rāyo viśvavārasya dātā || RV_6,023.10

vṛṣā mada indre śloka ukthā sacā someṣu sutapā ṛjīṣī |
arcatryo maghavā nṛbhya ukthair dyukṣo rājā girām akṣitotiḥ || RV_6,024.01

taturir vīro naryo vicetāḥ śrotā havaṁ gṛṇata urvyūtiḥ |
vasuḥ śaṁso narāṁ kārudhāyā vājī stuto vidathe dāti vājam || RV_6,024.02

akṣo na cakryoḥ śūra bṛhan pra te mahnā ririce rodasyoḥ |
vṛkṣasya nu te puruhūta vayā vy ū3tayo ruruhur indra pūrvīḥ || RV_6,024.03

śacīvatas te puruśāka śākā gavām iva srutayaḥ saṁcaraṇīḥ |
vatsānāṁ na tantayas ta indra dāmanvanto adāmānaḥ sudāman || RV_6,024.04

anyad adya karvaram anyad u śvo 'sac ca san muhur ācakrir indraḥ |
mitro no atra varuṇaś ca pūṣāryo vaśasya paryetāsti || RV_6,024.05

vi tvad āpo na parvatasya pṛṣṭhād ukthebhir indrānayanta yajñaiḥ |
taṁ tvābhiḥ suṣṭutibhir vājayanta ājiṁ na jagmur girvāho aśvāḥ || RV_6,024.06

na yaṁ jaranti śarado na māsā na dyāva indram avakarśayanti |
vṛddhasya cid vardhatām asya tanūḥ stomebhir ukthaiś ca śasyamānā || RV_6,024.07

na vīḻave namate na sthirāya na śardhate dasyujūtāya stavān |
ajrā indrasya girayaś cid ṛṣvā gambhīre cid bhavati gādham asmai || RV_6,024.08

gambhīreṇa na uruṇāmatrin preṣo yandhi sutapāvan vājān |
sthā ū ṣu ūrdhva ūtī ariṣaṇyann aktor vyuṣṭau paritakmyāyām || RV_6,024.09

sacasva nāyam avase abhīka ito vā tam indra pāhi riṣaḥ |
amā cainam araṇye pāhi riṣo madema śatahimāḥ suvīrāḥ || RV_6,024.10

yā ta ūtir avamā yā paramā yā madhyamendra śuṣminn asti |
tābhir ū ṣu vṛtrahatye 'vīr na ebhiś ca vājair mahān na ugra || RV_6,025.01

ābhiḥ spṛdho mithatīr ariṣaṇyann amitrasya vyathayā manyum indra |
ābhir viśvā abhiyujo viṣūcīr āryāya viśo 'va tārīr dāsīḥ || RV_6,025.02

indra jāmaya uta ye 'jāmayo 'rvācīnāso vanuṣo yuyujre |
tvam eṣāṁ vithurā śavāṁsi jahi vṛṣṇyāni kṛṇuhī parācaḥ || RV_6,025.03

śūro vā śūraṁ vanate śarīrais tanūrucā taruṣi yat kṛṇvaite |
toke vā goṣu tanaye yad apsu vi krandasī urvarāsu bravaite || RV_6,025.04

nahi tvā śūro na turo na dhṛṣṇur na tvā yodho manyamāno yuyodha |
indra nakiṣ ṭvā praty asty eṣāṁ viśvā jātāny abhy asi tāni || RV_6,025.05

sa patyata ubhayor nṛmṇam ayor yadī vedhasaḥ samithe havante |
vṛtre vā maho nṛvati kṣaye vā vyacasvantā yadi vitantasaite || RV_6,025.06

adha smā te carṣaṇayo yad ejān indra trātota bhavā varūtā |
asmākāso ye nṛtamāso arya indra sūrayo dadhire puro naḥ || RV_6,025.07

anu te dāyi maha indriyāya satrā te viśvam anu vṛtrahatye |
anu kṣatram anu saho yajatrendra devebhir anu te nṛṣahye || RV_6,025.08

evā naḥ spṛdhaḥ sam ajā samatsv indra rārandhi mithatīr adevīḥ |
vidyāma vastor avasā gṛṇanto bharadvājā uta ta indra nūnam || RV_6,025.09

śrudhī na indra hvayāmasi tvā maho vājasya sātau vāvṛṣāṇāḥ |
saṁ yad viśo 'yanta śūrasātā ugraṁ no 'vaḥ pārye ahan dāḥ || RV_6,026.01

tvāṁ vājī havate vājineyo maho vājasya gadhyasya sātau |
tvāṁ vṛtreṣv indra satpatiṁ tarutraṁ tvāṁ caṣṭe muṣṭihā goṣu yudhyan || RV_6,026.02

tvaṁ kaviṁ codayo 'rkasātau tvaṁ kutsāya śuṣṇaṁ dāśuṣe vark |
tvaṁ śiro amarmaṇaḥ parāhann atithigvāya śaṁsyaṁ kariṣyan || RV_6,026.03

tvaṁ ratham pra bharo yodham ṛṣvam āvo yudhyantaṁ vṛṣabhaṁ daśadyum |
tvaṁ tugraṁ vetasave sacāhan tvaṁ tujiṁ gṛṇantam indra tūtoḥ || RV_6,026.04

tvaṁ tad uktham indra barhaṇā kaḥ pra yac chatā sahasrā śūra darṣi |
ava girer dāsaṁ śambaraṁ han prāvo divodāsaṁ citrābhir ūtī || RV_6,026.05

tvaṁ śraddhābhir mandasānaḥ somair dabhītaye cumurim indra siṣvap |
tvaṁ rajim piṭhīnase daśasyan ṣaṣṭiṁ sahasrā śacyā sacāhan || RV_6,026.06

ahaṁ cana tat sūribhir ānaśyāṁ tava jyāya indra sumnam ojaḥ |
tvayā yat stavante sadhavīra vīrās trivarūthena nahuṣā śaviṣṭha || RV_6,026.07

vayaṁ te asyām indra dyumnahūtau sakhāyaḥ syāma mahina preṣṭhāḥ |
prātardaniḥ kṣatraśrīr astu śreṣṭho ghane vṛtrāṇāṁ sanaye dhanānām || RV_6,026.08

kim asya made kim v asya pītāv indraḥ kim asya sakhye cakāra |
raṇā vā ye niṣadi kiṁ te asya purā vividre kim u nūtanāsaḥ || RV_6,027.01

sad asya made sad v asya pītāv indraḥ sad asya sakhye cakāra |
raṇā vā ye niṣadi sat te asya purā vividre sad u nūtanāsaḥ || RV_6,027.02

nahi nu te mahimanaḥ samasya na maghavan maghavattvasya vidma |
na rādhaso-rādhaso nūtanasyendra nakir dadṛśa indriyaṁ te || RV_6,027.03

etat tyat ta indriyam aceti yenāvadhīr varaśikhasya śeṣaḥ |
vajrasya yat te nihatasya śuṣmāt svanāc cid indra paramo dadāra || RV_6,027.04

vadhīd indro varaśikhasya śeṣo 'bhyāvartine cāyamānāya śikṣan |
vṛcīvato yad dhariyūpīyāyāṁ han pūrve ardhe bhiyasāparo dart || RV_6,027.05

triṁśacchataṁ varmiṇa indra sākaṁ yavyāvatyām puruhūta śravasyā |
vṛcīvantaḥ śarave patyamānāḥ pātrā bhindānā nyarthāny āyan || RV_6,027.06

yasya gāvāv aruṣā sūyavasyū antar ū ṣu carato rerihāṇā |
sa sṛñjayāya turvaśam parādād vṛcīvato daivavātāya śikṣan || RV_6,027.07

dvayām̐ agne rathino viṁśatiṁ gā vadhūmato maghavā mahyaṁ samrāṭ |
abhyāvartī cāyamāno dadāti dūṇāśeyaṁ dakṣiṇā pārthavānām || RV_6,027.08

ā gāvo agmann uta bhadram akran sīdantu goṣṭhe raṇayantv asme |
prajāvatīḥ pururūpā iha syur indrāya pūrvīr uṣaso duhānāḥ || RV_6,028.01

indro yajvane pṛṇate ca śikṣaty uped dadāti na svam muṣāyati |
bhūyo-bhūyo rayim id asya vardhayann abhinne khilye ni dadhāti devayum || RV_6,028.02

na tā naśanti na dabhāti taskaro nāsām āmitro vyathir ā dadharṣati |
devām̐ś ca yābhir yajate dadāti ca jyog it tābhiḥ sacate gopatiḥ saha || RV_6,028.03

na tā arvā reṇukakāṭo aśnute na saṁskṛtatram upa yanti tā abhi |
urugāyam abhayaṁ tasya tā anu gāvo martasya vi caranti yajvanaḥ || RV_6,028.04

gāvo bhago gāva indro me acchān gāvaḥ somasya prathamasya bhakṣaḥ |
imā yā gāvaḥ sa janāsa indra icchāmīd dhṛdā manasā cid indram || RV_6,028.05

yūyaṁ gāvo medayathā kṛśaṁ cid aśrīraṁ cit kṛṇuthā supratīkam |
bhadraṁ gṛhaṁ kṛṇutha bhadravāco bṛhad vo vaya ucyate sabhāsu || RV_6,028.06

prajāvatīḥ sūyavasaṁ riśantīḥ śuddhā apaḥ suprapāṇe pibantīḥ |
mā vaḥ stena īśata māghaśaṁsaḥ pari vo hetī rudrasya vṛjyāḥ || RV_6,028.07

upedam upaparcanam āsu goṣūpa pṛcyatām |
upa ṛṣabhasya retasy upendra tava vīrye || RV_6,028.08

indraṁ vo naraḥ sakhyāya sepur maho yantaḥ sumataye cakānāḥ |
maho hi dātā vajrahasto asti mahām u raṇvam avase yajadhvam || RV_6,029.01

ā yasmin haste naryā mimikṣur ā rathe hiraṇyaye ratheṣṭhāḥ |
ā raśmayo gabhastyoḥ sthūrayor ādhvann aśvāso vṛṣaṇo yujānāḥ || RV_6,029.02

śriye te pādā duva ā mimikṣur dhṛṣṇur vajrī śavasā dakṣiṇāvān |
vasāno atkaṁ surabhiṁ dṛśe kaṁ sva1r ṇa nṛtav iṣiro babhūtha || RV_6,029.03

sa soma āmiślatamaḥ suto bhūd yasmin paktiḥ pacyate santi dhānāḥ |
indraṁ naraḥ stuvanto brahmakārā ukthā śaṁsanto devavātatamāḥ || RV_6,029.04

na te antaḥ śavaso dhāyy asya vi tu bābadhe rodasī mahitvā |
ā tā sūriḥ pṛṇati tūtujāno yūthevāpsu samījamāna ūtī || RV_6,029.05

eved indraḥ suhava ṛṣvo astūtī anūtī hiriśipraḥ satvā |
evā hi jāto asamātyojāḥ purū ca vṛtrā hanati ni dasyūn || RV_6,029.06

bhūya id vāvṛdhe vīryāyam̐ eko ajuryo dayate vasūni |
pra ririce diva indraḥ pṛthivyā ardham id asya prati rodasī ubhe || RV_6,030.01

adhā manye bṛhad asuryam asya yāni dādhāra nakir ā mināti |
dive-dive sūryo darśato bhūd vi sadmāny urviyā sukratur dhāt || RV_6,030.02

adyā cin nū cit tad apo nadīnāṁ yad ābhyo arado gātum indra |
ni parvatā admasado na sedus tvayā dṛḻhāni sukrato rajāṁsi || RV_6,030.03

satyam it tan na tvāvām̐ anyo astīndra devo na martyo jyāyān |
ahann ahim pariśayānam arṇo 'vāsṛjo apo acchā samudram || RV_6,030.04

tvam apo vi duro viṣūcīr indra dṛḻham arujaḥ parvatasya |
rājābhavo jagataś carṣaṇīnāṁ sākaṁ sūryaṁ janayan dyām uṣāsam || RV_6,030.05

abhūr eko rayipate rayīṇām ā hastayor adhithā indra kṛṣṭīḥ |
vi toke apsu tanaye ca sūre 'vocanta carṣaṇayo vivācaḥ || RV_6,031.01

tvad bhiyendra pārthivāni viśvācyutā cic cyāvayante rajāṁsi |
dyāvākṣāmā parvatāso vanāni viśvaṁ dṛḻham bhayate ajmann ā te || RV_6,031.02

tvaṁ kutsenābhi śuṣṇam indrāśuṣaṁ yudhya kuyavaṁ gaviṣṭau |
daśa prapitve adha sūryasya muṣāyaś cakram avive rapāṁsi || RV_6,031.03

tvaṁ śatāny ava śambarasya puro jaghanthāpratīni dasyoḥ |
aśikṣo yatra śacyā śacīvo divodāsāya sunvate sutakre bharadvājāya gṛṇate vasūni || RV_6,031.04

sa satyasatvan mahate raṇāya ratham ā tiṣṭha tuvinṛmṇa bhīmam |
yāhi prapathinn avasopa madrik pra ca śruta śrāvaya carṣaṇibhyaḥ || RV_6,031.05

apūrvyā purutamāny asmai mahe vīrāya tavase turāya |
virapśine vajriṇe śaṁtamāni vacāṁsy āsā sthavirāya takṣam || RV_6,032.01

sa mātarā sūryeṇā kavīnām avāsayad rujad adriṁ gṛṇānaḥ |
svādhībhir ṛkvabhir vāvaśāna ud usriyāṇām asṛjan nidānam || RV_6,032.02

sa vahnibhir ṛkvabhir goṣu śaśvan mitajñubhiḥ purukṛtvā jigāya |
puraḥ purohā sakhibhiḥ sakhīyan dṛḻhā ruroja kavibhiḥ kaviḥ san || RV_6,032.03

sa nīvyābhir jaritāram acchā maho vājebhir mahadbhiś ca śuṣmaiḥ |
puruvīrābhir vṛṣabha kṣitīnām ā girvaṇaḥ suvitāya pra yāhi || RV_6,032.04

sa sargeṇa śavasā takto atyair apa indro dakṣiṇatas turāṣāṭ |
itthā sṛjānā anapāvṛd arthaṁ dive-dive viviṣur apramṛṣyam || RV_6,032.05

ya ojiṣṭha indra taṁ su no dā mado vṛṣan svabhiṣṭir dāsvān |
sauvaśvyaṁ yo vanavat svaśvo vṛtrā samatsu sāsahad amitrān || RV_6,033.01

tvāṁ hī3ndrāvase vivāco havante carṣaṇayaḥ śūrasātau |
tvaṁ viprebhir vi paṇīm̐r aśāyas tvota it sanitā vājam arvā || RV_6,033.02

tvaṁ tām̐ indrobhayām̐ amitrān dāsā vṛtrāṇy āryā ca śūra |
vadhīr vaneva sudhitebhir atkair ā pṛtsu darṣi nṛṇāṁ nṛtama || RV_6,033.03

sa tvaṁ na indrākavābhir ūtī sakhā viśvāyur avitā vṛdhe bhūḥ |
svarṣātā yad dhvayāmasi tvā yudhyanto nemadhitā pṛtsu śūra || RV_6,033.04

nūnaṁ na indrāparāya ca syā bhavā mṛḻīka uta no abhiṣṭau |
itthā gṛṇanto mahinasya śarman divi ṣyāma pārye goṣatamāḥ || RV_6,033.05

saṁ ca tve jagmur gira indra pūrvīr vi ca tvad yanti vibhvo manīṣāḥ |
purā nūnaṁ ca stutaya ṛṣīṇām paspṛdhra indre adhy ukthārkā || RV_6,034.01

puruhūto yaḥ purugūrta ṛbhvām̐ ekaḥ purupraśasto asti yajñaiḥ |
ratho na mahe śavase yujāno3 'smābhir indro anumādyo bhūt || RV_6,034.02

na yaṁ hiṁsanti dhītayo na vāṇīr indraṁ nakṣantīd abhi vardhayantīḥ |
yadi stotāraḥ śataṁ yat sahasraṁ gṛṇanti girvaṇasaṁ śaṁ tad asmai || RV_6,034.03

asmā etad divy a1rceva māsā mimikṣa indre ny ayāmi somaḥ |
janaṁ na dhanvann abhi saṁ yad āpaḥ satrā vāvṛdhur havanāni yajñaiḥ || RV_6,034.04

asmā etan mahy āṅgūṣam asmā indrāya stotram matibhir avāci |
asad yathā mahati vṛtratūrya indro viśvāyur avitā vṛdhaś ca || RV_6,034.05

kadā bhuvan rathakṣayāṇi brahma kadā stotre sahasrapoṣyaṁ dāḥ |
kadā stomaṁ vāsayo 'sya rāyā kadā dhiyaḥ karasi vājaratnāḥ || RV_6,035.01

karhi svit tad indra yan nṛbhir nṝn vīrair vīrān nīḻayāse jayājīn |
tridhātu gā adhi jayāsi goṣv indra dyumnaṁ svarvad dhehy asme || RV_6,035.02

karhi svit tad indra yaj jaritre viśvapsu brahma kṛṇavaḥ śaviṣṭha |
kadā dhiyo na niyuto yuvāse kadā gomaghā havanāni gacchāḥ || RV_6,035.03

sa gomaghā jaritre aśvaścandrā vājaśravaso adhi dhehi pṛkṣaḥ |
pīpihīṣaḥ sudughām indra dhenum bharadvājeṣu suruco rurucyāḥ || RV_6,035.04

tam ā nūnaṁ vṛjanam anyathā cic chūro yac chakra vi duro gṛṇīṣe |
mā nir araṁ śukradughasya dhenor āṅgirasān brahmaṇā vipra jinva || RV_6,035.05

satrā madāsas tava viśvajanyāḥ satrā rāyo 'dha ye pārthivāsaḥ |
satrā vājānām abhavo vibhaktā yad deveṣu dhārayathā asuryam || RV_6,036.01

anu pra yeje jana ojo asya satrā dadhire anu vīryāya |
syūmagṛbhe dudhaye 'rvate ca kratuṁ vṛñjanty api vṛtrahatye || RV_6,036.02

taṁ sadhrīcīr ūtayo vṛṣṇyāni pauṁsyāni niyutaḥ saścur indram |
samudraṁ na sindhava ukthaśuṣmā uruvyacasaṁ gira ā viśanti || RV_6,036.03

sa rāyas khām upa sṛjā gṛṇānaḥ puruścandrasya tvam indra vasvaḥ |
patir babhūthāsamo janānām eko viśvasya bhuvanasya rājā || RV_6,036.04

sa tu śrudhi śrutyā yo duvoyur dyaur na bhūmābhi rāyo aryaḥ |
aso yathā naḥ śavasā cakāno yuge-yuge vayasā cekitānaḥ || RV_6,036.05

arvāg rathaṁ viśvavāraṁ ta ugrendra yuktāso harayo vahantu |
kīriś cid dhi tvā havate svarvān ṛdhīmahi sadhamādas te adya || RV_6,037.01

pro droṇe harayaḥ karmāgman punānāsa ṛjyanto abhūvan |
indro no asya pūrvyaḥ papīyād dyukṣo madasya somyasya rājā || RV_6,037.02

āsasrāṇāsaḥ śavasānam acchendraṁ sucakre rathyāso aśvāḥ |
abhi śrava ṛjyanto vaheyur nū cin nu vāyor amṛtaṁ vi dasyet || RV_6,037.03

variṣṭho asya dakṣiṇām iyartīndro maghonāṁ tuvikūrmitamaḥ |
yayā vajrivaḥ pariyāsy aṁho maghā ca dhṛṣṇo dayase vi sūrīn || RV_6,037.04

indro vājasya sthavirasya dātendro gīrbhir vardhatāṁ vṛddhamahāḥ |
indro vṛtraṁ haniṣṭho astu satvā tā sūriḥ pṛṇati tūtujānaḥ || RV_6,037.05

apād ita ud u naś citratamo mahīm bharṣad dyumatīm indrahūtim |
panyasīṁ dhītiṁ daivyasya yāmañ janasya rātiṁ vanate sudānuḥ || RV_6,038.01

dūrāc cid ā vasato asya karṇā ghoṣād indrasya tanyati bruvāṇaḥ |
eyam enaṁ devahūtir vavṛtyān madrya1g indram iyam ṛcyamānā || RV_6,038.02

taṁ vo dhiyā paramayā purājām ajaram indram abhy anūṣy arkaiḥ |
brahmā ca giro dadhire sam asmin mahām̐ś ca stomo adhi vardhad indre || RV_6,038.03

vardhād yaṁ yajña uta soma indraṁ vardhād brahma gira ukthā ca manma |
vardhāhainam uṣaso yāmann aktor vardhān māsāḥ śarado dyāva indram || RV_6,038.04

evā jajñānaṁ sahase asāmi vāvṛdhānaṁ rādhase ca śrutāya |
mahām ugram avase vipra nūnam ā vivāsema vṛtratūryeṣu || RV_6,038.05

mandrasya kaver divyasya vahner vipramanmano vacanasya madhvaḥ |
apā nas tasya sacanasya deveṣo yuvasva gṛṇate goagrāḥ || RV_6,039.01

ayam uśānaḥ pary adrim usrā ṛtadhītibhir ṛtayug yujānaḥ |
rujad arugṇaṁ vi valasya sānum paṇīm̐r vacobhir abhi yodhad indraḥ || RV_6,039.02

ayaṁ dyotayad adyuto vy a1ktūn doṣā vastoḥ śarada indur indra |
imaṁ ketum adadhur nū cid ahnāṁ śucijanmana uṣasaś cakāra || RV_6,039.03

ayaṁ rocayad aruco rucāno3 'yaṁ vāsayad vy ṛ1tena pūrvīḥ |
ayam īyata ṛtayugbhir aśvaiḥ svarvidā nābhinā carṣaṇiprāḥ || RV_6,039.04

nū gṛṇāno gṛṇate pratna rājann iṣaḥ pinva vasudeyāya pūrvīḥ |
apa oṣadhīr aviṣā vanāni gā arvato nṝn ṛcase rirīhi || RV_6,039.05

indra piba tubhyaṁ suto madāyāva sya harī vi mucā sakhāyā |
uta pra gāya gaṇa ā niṣadyāthā yajñāya gṛṇate vayo dhāḥ || RV_6,040.01

asya piba yasya jajñāna indra madāya kratve apibo virapśin |
tam u te gāvo nara āpo adrir induṁ sam ahyan pītaye sam asmai || RV_6,040.02

samiddhe agnau suta indra soma ā tvā vahantu harayo vahiṣṭhāḥ |
tvāyatā manasā johavīmīndrā yāhi suvitāya mahe naḥ || RV_6,040.03

ā yāhi śaśvad uśatā yayāthendra mahā manasā somapeyam |
upa brahmāṇi śṛṇava imā no 'thā te yajñas tanve3 vayo dhāt || RV_6,040.04

yad indra divi pārye yad ṛdhag yad vā sve sadane yatra vāsi |
ato no yajñam avase niyutvān sajoṣāḥ pāhi girvaṇo marudbhiḥ || RV_6,040.05

aheḻamāna upa yāhi yajñaṁ tubhyam pavanta indavaḥ sutāsaḥ |
gāvo na vajrin svam oko acchendrā gahi prathamo yajñiyānām || RV_6,041.01

yā te kākut sukṛtā yā variṣṭhā yayā śaśvat pibasi madhva ūrmim |
tayā pāhi pra te adhvaryur asthāt saṁ te vajro vartatām indra gavyuḥ || RV_6,041.02

eṣa drapso vṛṣabho viśvarūpa indrāya vṛṣṇe sam akāri somaḥ |
etam piba harivaḥ sthātar ugra yasyeśiṣe pradivi yas te annam || RV_6,041.03

sutaḥ somo asutād indra vasyān ayaṁ śreyāñ cikituṣe raṇāya |
etaṁ titirva upa yāhi yajñaṁ tena viśvās taviṣīr ā pṛṇasva || RV_6,041.04

hvayāmasi tvendra yāhy arvāṅ araṁ te somas tanve bhavāti |
śatakrato mādayasvā suteṣu prāsmām̐ ava pṛtanāsu pra vikṣu || RV_6,041.05

praty asmai pipīṣate viśvāni viduṣe bhara |
araṁgamāya jagmaye 'paścāddaghvane nare || RV_6,042.01

em enam pratyetana somebhiḥ somapātamam |
amatrebhir ṛjīṣiṇam indraṁ sutebhir indubhiḥ || RV_6,042.02

yadī sutebhir indubhiḥ somebhiḥ pratibhūṣatha |
vedā viśvasya medhiro dhṛṣat taṁ-tam id eṣate || RV_6,042.03

asmā-asmā id andhaso 'dhvaryo pra bharā sutam |
kuvit samasya jenyasya śardhato 'bhiśaster avasparat || RV_6,042.04

yasya tyac chambaram made divodāsāya randhayaḥ |
ayaṁ sa soma indra te sutaḥ piba || RV_6,043.01

yasya tīvrasutam madam madhyam antaṁ ca rakṣase |
ayaṁ sa soma indra te sutaḥ piba || RV_6,043.02

yasya gā antar aśmano made dṛḻhā avāsṛjaḥ |
ayaṁ sa soma indra te sutaḥ piba || RV_6,043.03

yasya mandāno andhaso māghonaṁ dadhiṣe śavaḥ |
ayaṁ sa soma indra te sutaḥ piba || RV_6,043.04

yo rayivo rayiṁtamo yo dyumnair dyumnavattamaḥ |
somaḥ sutaḥ sa indra te 'sti svadhāpate madaḥ || RV_6,044.01

yaḥ śagmas tuviśagma te rāyo dāmā matīnām |
somaḥ sutaḥ sa indra te 'sti svadhāpate madaḥ || RV_6,044.02

yena vṛddho na śavasā turo na svābhir ūtibhiḥ |
somaḥ sutaḥ sa indra te 'sti svadhāpate madaḥ || RV_6,044.03

tyam u vo aprahaṇaṁ gṛṇīṣe śavasas patim |
indraṁ viśvāsāhaṁ naram maṁhiṣṭhaṁ viśvacarṣaṇim || RV_6,044.04

yaṁ vardhayantīd giraḥ patiṁ turasya rādhasaḥ |
tam in nv asya rodasī devī śuṣmaṁ saparyataḥ || RV_6,044.05

tad va ukthasya barhaṇendrāyopastṛṇīṣaṇi |
vipo na yasyotayo vi yad rohanti sakṣitaḥ || RV_6,044.06

avidad dakṣam mitro navīyān papāno devebhyo vasyo acait |
sasavān staulābhir dhautarībhir uruṣyā pāyur abhavat sakhibhyaḥ || RV_6,044.07

ṛtasya pathi vedhā apāyi śriye manāṁsi devāso akran |
dadhāno nāma maho vacobhir vapur dṛśaye venyo vy āvaḥ || RV_6,044.08

dyumattamaṁ dakṣaṁ dhehy asme sedhā janānām pūrvīr arātīḥ |
varṣīyo vayaḥ kṛṇuhi śacībhir dhanasya sātāv asmām̐ aviḍḍhi || RV_6,044.09

indra tubhyam in maghavann abhūma vayaṁ dātre harivo mā vi venaḥ |
nakir āpir dadṛśe martyatrā kim aṅga radhracodanaṁ tvāhuḥ || RV_6,044.10

mā jasvane vṛṣabha no rarīthā mā te revataḥ sakhye riṣāma |
pūrvīṣ ṭa indra niṣṣidho janeṣu jahy asuṣvīn pra vṛhāpṛṇataḥ || RV_6,044.11

ud abhrāṇīva stanayann iyartīndro rādhāṁsy aśvyāni gavyā |
tvam asi pradivaḥ kārudhāyā mā tvādāmāna ā dabhan maghonaḥ || RV_6,044.12

adhvaryo vīra pra mahe sutānām indrāya bhara sa hy asya rājā |
yaḥ pūrvyābhir uta nūtanābhir gīrbhir vāvṛdhe gṛṇatām ṛṣīṇām || RV_6,044.13

asya made puru varpāṁsi vidvān indro vṛtrāṇy apratī jaghāna |
tam u pra hoṣi madhumantam asmai somaṁ vīrāya śipriṇe pibadhyai || RV_6,044.14

pātā sutam indro astu somaṁ hantā vṛtraṁ vajreṇa mandasānaḥ |
gantā yajñam parāvataś cid acchā vasur dhīnām avitā kārudhāyāḥ || RV_6,044.15

idaṁ tyat pātram indrapānam indrasya priyam amṛtam apāyi |
matsad yathā saumanasāya devaṁ vy a1smad dveṣo yuyavad vy aṁhaḥ || RV_6,044.16

enā mandāno jahi śūra śatrūñ jāmim ajāmim maghavann amitrān |
abhiṣeṇām̐ abhy ā3dediśānān parāca indra pra mṛṇā jahī ca || RV_6,044.17

āsu ṣmā ṇo maghavann indra pṛtsv a1smabhyam mahi varivaḥ sugaṁ kaḥ |
apāṁ tokasya tanayasya jeṣa indra sūrīn kṛṇuhi smā no ardham || RV_6,044.18

ā tvā harayo vṛṣaṇo yujānā vṛṣarathāso vṛṣaraśmayo 'tyāḥ |
asmatrāñco vṛṣaṇo vajravāho vṛṣṇe madāya suyujo vahantu || RV_6,044.19

ā te vṛṣan vṛṣaṇo droṇam asthur ghṛtapruṣo normayo madantaḥ |
indra pra tubhyaṁ vṛṣabhiḥ sutānāṁ vṛṣṇe bharanti vṛṣabhāya somam || RV_6,044.20

vṛṣāsi divo vṛṣabhaḥ pṛthivyā vṛṣā sindhūnāṁ vṛṣabhaḥ stiyānām |
vṛṣṇe ta indur vṛṣabha pīpāya svādū raso madhupeyo varāya || RV_6,044.21

ayaṁ devaḥ sahasā jāyamāna indreṇa yujā paṇim astabhāyat |
ayaṁ svasya pitur āyudhānīndur amuṣṇād aśivasya māyāḥ || RV_6,044.22

ayam akṛṇod uṣasaḥ supatnīr ayaṁ sūrye adadhāj jyotir antaḥ |
ayaṁ tridhātu divi rocaneṣu triteṣu vindad amṛtaṁ nigūḻham || RV_6,044.23

ayaṁ dyāvāpṛthivī vi ṣkabhāyad ayaṁ ratham ayunak saptaraśmim |
ayaṁ goṣu śacyā pakvam antaḥ somo dādhāra daśayantram utsam || RV_6,044.24

ya ānayat parāvataḥ sunītī turvaśaṁ yadum |
indraḥ sa no yuvā sakhā || RV_6,045.01

avipre cid vayo dadhad anāśunā cid arvatā |
indro jetā hitaṁ dhanam || RV_6,045.02

mahīr asya praṇītayaḥ pūrvīr uta praśastayaḥ |
nāsya kṣīyanta ūtayaḥ || RV_6,045.03

sakhāyo brahmavāhase 'rcata pra ca gāyata |
sa hi naḥ pramatir mahī || RV_6,045.04

tvam ekasya vṛtrahann avitā dvayor asi |
utedṛśe yathā vayam || RV_6,045.05

nayasīd v ati dviṣaḥ kṛṇoṣy ukthaśaṁsinaḥ |
nṛbhiḥ suvīra ucyase || RV_6,045.06

brahmāṇam brahmavāhasaṁ gīrbhiḥ sakhāyam ṛgmiyam |
gāṁ na dohase huve || RV_6,045.07

yasya viśvāni hastayor ūcur vasūni ni dvitā |
vīrasya pṛtanāṣahaḥ || RV_6,045.08

vi dṛḻhāni cid adrivo janānāṁ śacīpate |
vṛha māyā anānata || RV_6,045.09

tam u tvā satya somapā indra vājānām pate |
ahūmahi śravasyavaḥ || RV_6,045.10

tam u tvā yaḥ purāsitha yo vā nūnaṁ hite dhane |
havyaḥ sa śrudhī havam || RV_6,045.11

dhībhir arvadbhir arvato vājām̐ indra śravāyyān |
tvayā jeṣma hitaṁ dhanam || RV_6,045.12

abhūr u vīra girvaṇo mahām̐ indra dhane hite |
bhare vitantasāyyaḥ || RV_6,045.13

yā ta ūtir amitrahan makṣūjavastamāsati |
tayā no hinuhī ratham || RV_6,045.14

sa rathena rathītamo 'smākenābhiyugvanā |
jeṣi jiṣṇo hitaṁ dhanam || RV_6,045.15

ya eka it tam u ṣṭuhi kṛṣṭīnāṁ vicarṣaṇiḥ |
patir jajñe vṛṣakratuḥ || RV_6,045.16

yo gṛṇatām id āsithāpir ūtī śivaḥ sakhā |
sa tvaṁ na indra mṛḻaya || RV_6,045.17

dhiṣva vajraṁ gabhastyo rakṣohatyāya vajrivaḥ |
sāsahīṣṭhā abhi spṛdhaḥ || RV_6,045.18

pratnaṁ rayīṇāṁ yujaṁ sakhāyaṁ kīricodanam |
brahmavāhastamaṁ huve || RV_6,045.19

sa hi viśvāni pārthivām̐ eko vasūni patyate |
girvaṇastamo adhriguḥ || RV_6,045.20

sa no niyudbhir ā pṛṇa kāmaṁ vājebhir aśvibhiḥ |
gomadbhir gopate dhṛṣat || RV_6,045.21

tad vo gāya sute sacā puruhūtāya satvane |
śaṁ yad gave na śākine || RV_6,045.22

na ghā vasur ni yamate dānaṁ vājasya gomataḥ |
yat sīm upa śravad giraḥ || RV_6,045.23

kuvitsasya pra hi vrajaṁ gomantaṁ dasyuhā gamat |
śacībhir apa no varat || RV_6,045.24

imā u tvā śatakrato 'bhi pra ṇonuvur giraḥ |
indra vatsaṁ na mātaraḥ || RV_6,045.25

dūṇāśaṁ sakhyaṁ tava gaur asi vīra gavyate |
aśvo aśvāyate bhava || RV_6,045.26

sa mandasvā hy andhaso rādhase tanvā mahe |
na stotāraṁ nide karaḥ || RV_6,045.27

imā u tvā sute-sute nakṣante girvaṇo giraḥ |
vatsaṁ gāvo na dhenavaḥ || RV_6,045.28

purūtamam purūṇāṁ stotṝṇāṁ vivāci |
vājebhir vājayatām || RV_6,045.29

asmākam indra bhūtu te stomo vāhiṣṭho antamaḥ |
asmān rāye mahe hinu || RV_6,045.30

adhi bṛbuḥ paṇīnāṁ varṣiṣṭhe mūrdhann asthāt |
uruḥ kakṣo na gāṅgyaḥ || RV_6,045.31

yasya vāyor iva dravad bhadrā rātiḥ sahasriṇī |
sadyo dānāya maṁhate || RV_6,045.32

tat su no viśve arya ā sadā gṛṇanti kāravaḥ |
bṛbuṁ sahasradātamaṁ sūriṁ sahasrasātamam || RV_6,045.33

tvām id dhi havāmahe sātā vājasya kāravaḥ |
tvāṁ vṛtreṣv indra satpatiṁ naras tvāṁ kāṣṭhāsv arvataḥ || RV_6,046.01

sa tvaṁ naś citra vajrahasta dhṛṣṇuyā mahaḥ stavāno adrivaḥ |
gām aśvaṁ rathyam indra saṁ kira satrā vājaṁ na jigyuṣe || RV_6,046.02

yaḥ satrāhā vicarṣaṇir indraṁ taṁ hūmahe vayam |
sahasramuṣka tuvinṛmṇa satpate bhavā samatsu no vṛdhe || RV_6,046.03

bādhase janān vṛṣabheva manyunā ghṛṣau mīḻha ṛcīṣama |
asmākam bodhy avitā mahādhane tanūṣv apsu sūrye || RV_6,046.04

indra jyeṣṭhaṁ na ā bharam̐ ojiṣṭham papuri śravaḥ |
yeneme citra vajrahasta rodasī obhe suśipra prāḥ || RV_6,046.05

tvām ugram avase carṣaṇīsahaṁ rājan deveṣu hūmahe |
viśvā su no vithurā pibdanā vaso 'mitrān suṣahān kṛdhi || RV_6,046.06

yad indra nāhuṣīṣv ām̐ ojo nṛmṇaṁ ca kṛṣṭiṣu |
yad vā pañca kṣitīnāṁ dyumnam ā bhara satrā viśvāni pauṁsyā || RV_6,046.07

yad vā tṛkṣau maghavan druhyāv ā jane yat pūrau kac ca vṛṣṇyam |
asmabhyaṁ tad rirīhi saṁ nṛṣāhye 'mitrān pṛtsu turvaṇe || RV_6,046.08

indra tridhātu śaraṇaṁ trivarūthaṁ svastimat |
chardir yaccha maghavadbhyaś ca mahyaṁ ca yāvayā didyum ebhyaḥ || RV_6,046.09

ye gavyatā manasā śatrum ādabhur abhipraghnanti dhṛṣṇuyā |
adha smā no maghavann indra girvaṇas tanūpā antamo bhava || RV_6,046.10

adha smā no vṛdhe bhavendra nāyam avā yudhi |
yad antarikṣe patayanti parṇino didyavas tigmamūrdhānaḥ || RV_6,046.11

yatra śūrāsas tanvo vitanvate priyā śarma pitṝṇām |
adha smā yaccha tanve3 tane ca chardir acittaṁ yāvaya dveṣaḥ || RV_6,046.12

yad indra sarge arvataś codayāse mahādhane |
asamane adhvani vṛjine pathi śyenām̐ iva śravasyataḥ || RV_6,046.13

sindhūm̐r iva pravaṇa āśuyā yato yadi klośam anu ṣvaṇi |
ā ye vayo na varvṛtaty āmiṣi gṛbhītā bāhvor gavi || RV_6,046.14

svāduṣ kilāyam madhumām̐ utāyaṁ tīvraḥ kilāyaṁ rasavām̐ utāyam |
uto nv a1sya papivāṁsam indraṁ na kaś cana sahata āhaveṣu || RV_6,047.01

ayaṁ svādur iha madiṣṭha āsa yasyendro vṛtrahatye mamāda |
purūṇi yaś cyautnā śambarasya vi navatiṁ nava ca dehyo3 han || RV_6,047.02

ayam me pīta ud iyarti vācam ayam manīṣām uśatīm ajīgaḥ |
ayaṁ ṣaḻ urvīr amimīta dhīro na yābhyo bhuvanaṁ kac canāre || RV_6,047.03

ayaṁ sa yo varimāṇam pṛthivyā varṣmāṇaṁ divo akṛṇod ayaṁ saḥ |
ayam pīyūṣaṁ tisṛṣu pravatsu somo dādhārorv a1ntarikṣam || RV_6,047.04

ayaṁ vidac citradṛśīkam arṇaḥ śukrasadmanām uṣasām anīke |
ayam mahān mahatā skambhanenod dyām astabhnād vṛṣabho marutvān || RV_6,047.05

dhṛṣat piba kalaśe somam indra vṛtrahā śūra samare vasūnām |
mādhyaṁdine savana ā vṛṣasva rayisthāno rayim asmāsu dhehi || RV_6,047.06

indra pra ṇaḥ puraeteva paśya pra no naya prataraṁ vasyo accha |
bhavā supāro atipārayo no bhavā sunītir uta vāmanītiḥ || RV_6,047.07

uruṁ no lokam anu neṣi vidvān svarvaj jyotir abhayaṁ svasti |
ṛṣvā ta indra sthavirasya bāhū upa stheyāma śaraṇā bṛhantā || RV_6,047.08

variṣṭhe na indra vandhure dhā vahiṣṭhayoḥ śatāvann aśvayor ā |
iṣam ā vakṣīṣāṁ varṣiṣṭhām mā nas tārīn maghavan rāyo aryaḥ || RV_6,047.09

indra mṛḻa mahyaṁ jīvātum iccha codaya dhiyam ayaso na dhārām |
yat kiṁ cāhaṁ tvāyur idaṁ vadāmi taj juṣasva kṛdhi mā devavantam || RV_6,047.10

trātāram indram avitāram indraṁ have-have suhavaṁ śūram indram |
hvayāmi śakram puruhūtam indraṁ svasti no maghavā dhātv indraḥ || RV_6,047.11

indraḥ sutrāmā svavām̐ avobhiḥ sumṛḻīko bhavatu viśvavedāḥ |
bādhatāṁ dveṣo abhayaṁ kṛṇotu suvīryasya patayaḥ syāma || RV_6,047.12

tasya vayaṁ sumatau yajñiyasyāpi bhadre saumanase syāma |
sa sutrāmā svavām̐ indro asme ārāc cid dveṣaḥ sanutar yuyotu || RV_6,047.13

ava tve indra pravato normir giro brahmāṇi niyuto dhavante |
urū na rādhaḥ savanā purūṇy apo gā vajrin yuvase sam indūn || RV_6,047.14

ka īṁ stavat kaḥ pṛṇāt ko yajāte yad ugram in maghavā viśvahāvet |
pādāv iva praharann anyam-anyaṁ kṛṇoti pūrvam aparaṁ śacībhiḥ || RV_6,047.15

śṛṇve vīra ugram-ugraṁ damāyann anyam-anyam atinenīyamānaḥ |
edhamānadviḻ ubhayasya rājā coṣkūyate viśa indro manuṣyān || RV_6,047.16

parā pūrveṣāṁ sakhyā vṛṇakti vitarturāṇo aparebhir eti |
anānubhūtīr avadhūnvānaḥ pūrvīr indraḥ śaradas tartarīti || RV_6,047.17

rūpaṁ-rūpam pratirūpo babhūva tad asya rūpam praticakṣaṇāya |
indro māyābhiḥ pururūpa īyate yuktā hy asya harayaḥ śatā daśa || RV_6,047.18

yujāno haritā rathe bhūri tvaṣṭeha rājati |
ko viśvāhā dviṣataḥ pakṣa āsata utāsīneṣu sūriṣu || RV_6,047.19

agavyūti kṣetram āganma devā urvī satī bhūmir aṁhūraṇābhūt |
bṛhaspate pra cikitsā gaviṣṭāv itthā sate jaritra indra panthām || RV_6,047.20

dive-dive sadṛśīr anyam ardhaṁ kṛṣṇā asedhad apa sadmano jāḥ |
ahan dāsā vṛṣabho vasnayantodavraje varcinaṁ śambaraṁ ca || RV_6,047.21

prastoka in nu rādhasas ta indra daśa kośayīr daśa vājino 'dāt |
divodāsād atithigvasya rādhaḥ śāmbaraṁ vasu praty agrabhīṣma || RV_6,047.22

daśāśvān daśa kośān daśa vastrādhibhojanā |
daśo hiraṇyapiṇḍān divodāsād asāniṣam || RV_6,047.23

daśa rathān praṣṭimataḥ śataṁ gā atharvabhyaḥ |
aśvathaḥ pāyave 'dāt || RV_6,047.24

mahi rādho viśvajanyaṁ dadhānān bharadvājān sārñjayo abhy ayaṣṭa || RV_6,047.25

vanaspate vīḍvaṅgo hi bhūyā asmatsakhā prataraṇaḥ suvīraḥ |
gobhiḥ saṁnaddho asi vīḻayasvāsthātā te jayatu jetvāni || RV_6,047.26

divas pṛthivyāḥ pary oja udbhṛtaṁ vanaspatibhyaḥ pary ābhṛtaṁ sahaḥ |
apām ojmānam pari gobhir āvṛtam indrasya vajraṁ haviṣā rathaṁ yaja || RV_6,047.27

indrasya vajro marutām anīkam mitrasya garbho varuṇasya nābhiḥ |
semāṁ no havyadātiṁ juṣāṇo deva ratha prati havyā gṛbhāya || RV_6,047.28

upa śvāsaya pṛthivīm uta dyām purutrā te manutāṁ viṣṭhitaṁ jagat |
sa dundubhe sajūr indreṇa devair dūrād davīyo apa sedha śatrūn || RV_6,047.29

ā krandaya balam ojo na ā dhā niḥ ṣṭanihi duritā bādhamānaḥ |
apa protha dundubhe ducchunā ita indrasya muṣṭir asi vīḻayasva || RV_6,047.30

āmūr aja pratyāvartayemāḥ ketumad dundubhir vāvadīti |
sam aśvaparṇāś caranti no naro 'smākam indra rathino jayantu || RV_6,047.31

yajñā-yajñā vo agnaye girā-girā ca dakṣase |
pra-pra vayam amṛtaṁ jātavedasam priyam mitraṁ na śaṁsiṣam || RV_6,048.01

ūrjo napātaṁ sa hināyam asmayur dāśema havyadātaye |
bhuvad vājeṣv avitā bhuvad vṛdha uta trātā tanūnām || RV_6,048.02

vṛṣā hy agne ajaro mahān vibhāsy arciṣā |
ajasreṇa śociṣā śośucac chuce sudītibhiḥ su dīdihi || RV_6,048.03

maho devān yajasi yakṣy ānuṣak tava kratvota daṁsanā |
arvācaḥ sīṁ kṛṇuhy agne 'vase rāsva vājota vaṁsva || RV_6,048.04

yam āpo adrayo vanā garbham ṛtasya piprati |
sahasā yo mathito jāyate nṛbhiḥ pṛthivyā adhi sānavi || RV_6,048.05

ā yaḥ paprau bhānunā rodasī ubhe dhūmena dhāvate divi |
tiras tamo dadṛśa ūrmyāsv ā śyāvāsv aruṣo vṛṣā śyāvā aruṣo vṛṣā || RV_6,048.06

bṛhadbhir agne arcibhiḥ śukreṇa deva śociṣā |
bharadvāje samidhāno yaviṣṭhya revan naḥ śukra dīdihi dyumat pāvaka dīdihi || RV_6,048.07

viśvāsāṁ gṛhapatir viśām asi tvam agne mānuṣīṇām |
śatam pūrbhir yaviṣṭha pāhy aṁhasaḥ sameddhāraṁ śataṁ himāḥ stotṛbhyo ye ca dadati || RV_6,048.08

tvaṁ naś citra ūtyā vaso rādhāṁsi codaya |
asya rāyas tvam agne rathīr asi vidā gādhaṁ tuce tu naḥ || RV_6,048.09

parṣi tokaṁ tanayam partṛbhiṣ ṭvam adabdhair aprayutvabhiḥ |
agne heḻāṁsi daivyā yuyodhi no 'devāni hvarāṁsi ca || RV_6,048.10

ā sakhāyaḥ sabardughāṁ dhenum ajadhvam upa navyasā vacaḥ |
sṛjadhvam anapasphurām || RV_6,048.11

yā śardhāya mārutāya svabhānave śravo 'mṛtyu dhukṣata |
yā mṛḻīke marutāṁ turāṇāṁ yā sumnair evayāvarī || RV_6,048.12

bharadvājāyāva dhukṣata dvitā |
dhenuṁ ca viśvadohasam iṣaṁ ca viśvabhojasam || RV_6,048.13

taṁ va indraṁ na sukratuṁ varuṇam iva māyinam |
aryamaṇaṁ na mandraṁ sṛprabhojasaṁ viṣṇuṁ na stuṣa ādiśe || RV_6,048.14

tveṣaṁ śardho na mārutaṁ tuviṣvaṇy anarvāṇam pūṣaṇaṁ saṁ yathā śatā |
saṁ sahasrā kāriṣac carṣaṇibhya ām̐ āvir gūḻhā vasū karat suvedā no vasū karat || RV_6,048.15

ā mā pūṣann upa drava śaṁsiṣaṁ nu te apikarṇa āghṛṇe |
aghā aryo arātayaḥ || RV_6,048.16

mā kākambīram ud vṛho vanaspatim aśastīr vi hi nīnaśaḥ |
mota sūro aha evā cana grīvā ādadhate veḥ || RV_6,048.17

dṛter iva te 'vṛkam astu sakhyam |
acchidrasya dadhanvataḥ supūrṇasya dadhanvataḥ || RV_6,048.18

paro hi martyair asi samo devair uta śriyā |
abhi khyaḥ pūṣan pṛtanāsu nas tvam avā nūnaṁ yathā purā || RV_6,048.19

vāmī vāmasya dhūtayaḥ praṇītir astu sūnṛtā |
devasya vā maruto martyasya vejānasya prayajyavaḥ || RV_6,048.20

sadyaś cid yasya carkṛtiḥ pari dyāṁ devo naiti sūryaḥ |
tveṣaṁ śavo dadhire nāma yajñiyam maruto vṛtrahaṁ śavo jyeṣṭhaṁ vṛtrahaṁ śavaḥ || RV_6,048.21

sakṛd dha dyaur ajāyata sakṛd bhūmir ajāyata |
pṛśnyā dugdhaṁ sakṛt payas tad anyo nānu jāyate || RV_6,048.22

stuṣe janaṁ suvrataṁ navyasībhir gīrbhir mitrāvaruṇā sumnayantā |
ta ā gamantu ta iha śruvantu sukṣatrāso varuṇo mitro agniḥ || RV_6,049.01

viśo-viśa īḍyam adhvareṣv adṛptakratum aratiṁ yuvatyoḥ |
divaḥ śiśuṁ sahasaḥ sūnum agniṁ yajñasya ketum aruṣaṁ yajadhyai || RV_6,049.02

aruṣasya duhitarā virūpe stṛbhir anyā pipiśe sūro anyā |
mithasturā vicarantī pāvake manma śrutaṁ nakṣata ṛcyamāne || RV_6,049.03

pra vāyum acchā bṛhatī manīṣā bṛhadrayiṁ viśvavāraṁ rathaprām |
dyutadyāmā niyutaḥ patyamānaḥ kaviḥ kavim iyakṣasi prayajyo || RV_6,049.04

sa me vapuś chadayad aśvinor yo ratho virukmān manasā yujānaḥ |
yena narā nāsatyeṣayadhyai vartir yāthas tanayāya tmane ca || RV_6,049.05

parjanyavātā vṛṣabhā pṛthivyāḥ purīṣāṇi jinvatam apyāni |
satyaśrutaḥ kavayo yasya gīrbhir jagataḥ sthātar jagad ā kṛṇudhvam || RV_6,049.06

pāvīravī kanyā citrāyuḥ sarasvatī vīrapatnī dhiyaṁ dhāt |
gnābhir acchidraṁ śaraṇaṁ sajoṣā durādharṣaṁ gṛṇate śarma yaṁsat || RV_6,049.07

pathas-pathaḥ paripatiṁ vacasyā kāmena kṛto abhy ānaḻ arkam |
sa no rāsac churudhaś candrāgrā dhiyaṁ-dhiyaṁ sīṣadhāti pra pūṣā || RV_6,049.08

prathamabhājaṁ yaśasaṁ vayodhāṁ supāṇiṁ devaṁ sugabhastim ṛbhvam |
hotā yakṣad yajatam pastyānām agnis tvaṣṭāraṁ suhavaṁ vibhāvā || RV_6,049.09

bhuvanasya pitaraṁ gīrbhir ābhī rudraṁ divā vardhayā rudram aktau |
bṛhantam ṛṣvam ajaraṁ suṣumnam ṛdhag ghuvema kavineṣitāsaḥ || RV_6,049.10

ā yuvānaḥ kavayo yajñiyāso maruto ganta gṛṇato varasyām |
acitraṁ cid dhi jinvathā vṛdhanta itthā nakṣanto naro aṅgirasvat || RV_6,049.11

pra vīrāya pra tavase turāyājā yūtheva paśurakṣir astam |
sa pispṛśati tanvi śrutasya stṛbhir na nākaṁ vacanasya vipaḥ || RV_6,049.12

yo rajāṁsi vimame pārthivāni triś cid viṣṇur manave bādhitāya |
tasya te śarmann upadadyamāne rāyā madema tanvā3 tanā ca || RV_6,049.13

tan no 'hir budhnyo adbhir arkais tat parvatas tat savitā cano dhāt |
tad oṣadhībhir abhi rātiṣāco bhagaḥ puraṁdhir jinvatu pra rāye || RV_6,049.14

nu no rayiṁ rathyaṁ carṣaṇiprām puruvīram maha ṛtasya gopām |
kṣayaṁ dātājaraṁ yena janān spṛdho adevīr abhi ca kramāma viśa ādevīr abhy a1śnavāma || RV_6,049.15

huve vo devīm aditiṁ namobhir mṛḻīkāya varuṇam mitram agnim |
abhikṣadām aryamaṇaṁ suśevaṁ trātṝn devān savitāram bhagaṁ ca || RV_6,050.01

sujyotiṣaḥ sūrya dakṣapitṝn anāgāstve sumaho vīhi devān |
dvijanmāno ya ṛtasāpaḥ satyāḥ svarvanto yajatā agnijihvāḥ || RV_6,050.02

uta dyāvāpṛthivī kṣatram uru bṛhad rodasī śaraṇaṁ suṣumne |
mahas karatho varivo yathā no 'sme kṣayāya dhiṣaṇe anehaḥ || RV_6,050.03

ā no rudrasya sūnavo namantām adyā hūtāso vasavo 'dhṛṣṭāḥ |
yad īm arbhe mahati vā hitāso bādhe maruto ahvāma devān || RV_6,050.04

mimyakṣa yeṣu rodasī nu devī siṣakti pūṣā abhyardhayajvā |
śrutvā havam maruto yad dha yātha bhūmā rejante adhvani pravikte || RV_6,050.05

abhi tyaṁ vīraṁ girvaṇasam arcendram brahmaṇā jaritar navena |
śravad id dhavam upa ca stavāno rāsad vājām̐ upa maho gṛṇānaḥ || RV_6,050.06

omānam āpo mānuṣīr amṛktaṁ dhāta tokāya tanayāya śaṁ yoḥ |
yūyaṁ hi ṣṭhā bhiṣajo mātṛtamā viśvasya sthātur jagato janitrīḥ || RV_6,050.07

ā no devaḥ savitā trāyamāṇo hiraṇyapāṇir yajato jagamyāt |
yo datravām̐ uṣaso na pratīkaṁ vyūrṇute dāśuṣe vāryāṇi || RV_6,050.08

uta tvaṁ sūno sahaso no adyā devām̐ asminn adhvare vavṛtyāḥ |
syām ahaṁ te sadam id rātau tava syām agne 'vasā suvīraḥ || RV_6,050.09

uta tyā me havam ā jagmyātaṁ nāsatyā dhībhir yuvam aṅga viprā |
atriṁ na mahas tamaso 'mumuktaṁ tūrvataṁ narā duritād abhīke || RV_6,050.10

te no rāyo dyumato vājavato dātāro bhūta nṛvataḥ purukṣoḥ |
daśasyanto divyāḥ pārthivāso gojātā apyā mṛḻatā ca devāḥ || RV_6,050.11

te no rudraḥ sarasvatī sajoṣā mīḻhuṣmanto viṣṇur mṛḻantu vāyuḥ |
ṛbhukṣā vājo daivyo vidhātā parjanyāvātā pipyatām iṣaṁ naḥ || RV_6,050.12

uta sya devaḥ savitā bhago no 'pāṁ napād avatu dānu papriḥ |
tvaṣṭā devebhir janibhiḥ sajoṣā dyaur devebhiḥ pṛthivī samudraiḥ || RV_6,050.13

uta no 'hir budhnyaḥ śṛṇotv aja ekapāt pṛthivī samudraḥ |
viśve devā ṛtāvṛdho huvānāḥ stutā mantrāḥ kaviśastā avantu || RV_6,050.14

evā napāto mama tasya dhībhir bharadvājā abhy arcanty arkaiḥ |
gnā hutāso vasavo 'dhṛṣṭā viśve stutāso bhūtā yajatrāḥ || RV_6,050.15

ud u tyac cakṣur mahi mitrayor ām̐ eti priyaṁ varuṇayor adabdham |
ṛtasya śuci darśatam anīkaṁ rukmo na diva uditā vy adyaut || RV_6,051.01

veda yas trīṇi vidathāny eṣāṁ devānāṁ janma sanutar ā ca vipraḥ |
ṛju marteṣu vṛjinā ca paśyann abhi caṣṭe sūro arya evān || RV_6,051.02

stuṣa u vo maha ṛtasya gopān aditim mitraṁ varuṇaṁ sujātān |
aryamaṇam bhagam adabdhadhītīn acchā voce sadhanyaḥ pāvakān || RV_6,051.03

riśādasaḥ satpatīm̐r adabdhān maho rājñaḥ suvasanasya dātṝn |
yūnaḥ sukṣatrān kṣayato divo nṝn ādityān yāmy aditiṁ duvoyu || RV_6,051.04

dyau3ṣ pitaḥ pṛthivi mātar adhrug agne bhrātar vasavo mṛḻatā naḥ |
viśva ādityā adite sajoṣā asmabhyaṁ śarma bahulaṁ vi yanta || RV_6,051.05

mā no vṛkāya vṛkye samasmā aghāyate rīradhatā yajatrāḥ |
yūyaṁ hi ṣṭhā rathyo nas tanūnāṁ yūyaṁ dakṣasya vacaso babhūva || RV_6,051.06

mā va eno anyakṛtam bhujema mā tat karma vasavo yac cayadhve |
viśvasya hi kṣayatha viśvadevāḥ svayaṁ ripus tanvaṁ rīriṣīṣṭa || RV_6,051.07

nama id ugraṁ nama ā vivāse namo dādhāra pṛthivīm uta dyām |
namo devebhyo nama īśa eṣāṁ kṛtaṁ cid eno namasā vivāse || RV_6,051.08

ṛtasya vo rathyaḥ pūtadakṣān ṛtasya pastyasado adabdhān |
tām̐ ā namobhir urucakṣaso nṝn viśvān va ā name maho yajatrāḥ || RV_6,051.09

te hi śreṣṭhavarcasas ta u nas tiro viśvāni duritā nayanti |
sukṣatrāso varuṇo mitro agnir ṛtadhītayo vakmarājasatyāḥ || RV_6,051.10

te na indraḥ pṛthivī kṣāma vardhan pūṣā bhago aditiḥ pañca janāḥ |
suśarmāṇaḥ svavasaḥ sunīthā bhavantu naḥ sutrātrāsaḥ sugopāḥ || RV_6,051.11

nū sadmānaṁ divyaṁ naṁśi devā bhāradvājaḥ sumatiṁ yāti hotā |
āsānebhir yajamāno miyedhair devānāṁ janma vasūyur vavanda || RV_6,051.12

apa tyaṁ vṛjinaṁ ripuṁ stenam agne durādhyam |
daviṣṭham asya satpate kṛdhī sugam || RV_6,051.13

grāvāṇaḥ soma no hi kaṁ sakhitvanāya vāvaśuḥ |
jahī ny a1triṇam paṇiṁ vṛko hi ṣaḥ || RV_6,051.14

yūyaṁ hi ṣṭhā sudānava indrajyeṣṭhā abhidyavaḥ |
kartā no adhvann ā sugaṁ gopā amā || RV_6,051.15

api panthām aganmahi svastigām anehasam |
yena viśvāḥ pari dviṣo vṛṇakti vindate vasu || RV_6,051.16

na tad divā na pṛthivyānu manye na yajñena nota śamībhir ābhiḥ |
ubjantu taṁ subhva1ḥ parvatāso ni hīyatām atiyājasya yaṣṭā || RV_6,052.01

ati vā yo maruto manyate no brahma vā yaḥ kriyamāṇaṁ ninitsāt |
tapūṁṣi tasmai vṛjināni santu brahmadviṣam abhi taṁ śocatu dyauḥ || RV_6,052.02

kim aṅga tvā brahmaṇaḥ soma gopāṁ kim aṅga tvāhur abhiśastipāṁ naḥ |
kim aṅga naḥ paśyasi nidyamānān brahmadviṣe tapuṣiṁ hetim asya || RV_6,052.03

avantu mām uṣaso jāyamānā avantu mā sindhavaḥ pinvamānāḥ |
avantu mā parvatāso dhruvāso 'vantu mā pitaro devahūtau || RV_6,052.04

viśvadānīṁ sumanasaḥ syāma paśyema nu sūryam uccarantam |
tathā karad vasupatir vasūnāṁ devām̐ ohāno 'vasāgamiṣṭhaḥ || RV_6,052.05

indro nediṣṭham avasāgamiṣṭhaḥ sarasvatī sindhubhiḥ pinvamānā |
parjanyo na oṣadhībhir mayobhur agniḥ suśaṁsaḥ suhavaḥ piteva || RV_6,052.06

viśve devāsa ā gata śṛṇutā ma imaṁ havam |
edam barhir ni ṣīdata || RV_6,052.07

yo vo devā ghṛtasnunā havyena pratibhūṣati |
taṁ viśva upa gacchatha || RV_6,052.08

upa naḥ sūnavo giraḥ śṛṇvantv amṛtasya ye |
sumṛḻīkā bhavantu naḥ || RV_6,052.09

viśve devā ṛtāvṛdha ṛtubhir havanaśrutaḥ |
juṣantāṁ yujyam payaḥ || RV_6,052.10

stotram indro marudgaṇas tvaṣṭṛmān mitro aryamā |
imā havyā juṣanta naḥ || RV_6,052.11

imaṁ no agne adhvaraṁ hotar vayunaśo yaja |
cikitvān daivyaṁ janam || RV_6,052.12

viśve devāḥ śṛṇutemaṁ havam me ye antarikṣe ya upa dyavi ṣṭha |
ye agnijihvā uta vā yajatrā āsadyāsmin barhiṣi mādayadhvam || RV_6,052.13

viśve devā mama śṛṇvantu yajñiyā ubhe rodasī apāṁ napāc ca manma |
mā vo vacāṁsi paricakṣyāṇi vocaṁ sumneṣv id vo antamā madema || RV_6,052.14

ye ke ca jmā mahino ahimāyā divo jajñire apāṁ sadhasthe |
te asmabhyam iṣaye viśvam āyuḥ kṣapa usrā varivasyantu devāḥ || RV_6,052.15

agnīparjanyāv avataṁ dhiyam me 'smin have suhavā suṣṭutiṁ naḥ |
iḻām anyo janayad garbham anyaḥ prajāvatīr iṣa ā dhattam asme || RV_6,052.16

stīrṇe barhiṣi samidhāne agnau sūktena mahā namasā vivāse |
asmin no adya vidathe yajatrā viśve devā haviṣi mādayadhvam || RV_6,052.17

vayam u tvā pathas pate rathaṁ na vājasātaye |
dhiye pūṣann ayujmahi || RV_6,053.01

abhi no naryaṁ vasu vīram prayatadakṣiṇam |
vāmaṁ gṛhapatiṁ naya || RV_6,053.02

aditsantaṁ cid āghṛṇe pūṣan dānāya codaya |
paṇeś cid vi mradā manaḥ || RV_6,053.03

vi patho vājasātaye cinuhi vi mṛdho jahi |
sādhantām ugra no dhiyaḥ || RV_6,053.04

pari tṛndhi paṇīnām ārayā hṛdayā kave |
athem asmabhyaṁ randhaya || RV_6,053.05

vi pūṣann ārayā tuda paṇer iccha hṛdi priyam |
athem asmabhyaṁ randhaya || RV_6,053.06

ā rikha kikirā kṛṇu paṇīnāṁ hṛdayā kave |
athem asmabhyaṁ randhaya || RV_6,053.07

yām pūṣan brahmacodanīm ārām bibharṣy āghṛṇe |
tayā samasya hṛdayam ā rikha kikirā kṛṇu || RV_6,053.08

yā te aṣṭrā goopaśāghṛṇe paśusādhanī |
tasyās te sumnam īmahe || RV_6,053.09

uta no goṣaṇiṁ dhiyam aśvasāṁ vājasām uta |
nṛvat kṛṇuhi vītaye || RV_6,053.10

sam pūṣan viduṣā naya yo añjasānuśāsati |
ya evedam iti bravat || RV_6,054.01

sam u pūṣṇā gamemahi yo gṛhām̐ abhiśāsati |
ima eveti ca bravat || RV_6,054.02

pūṣṇaś cakraṁ na riṣyati na kośo 'va padyate |
no asya vyathate paviḥ || RV_6,054.03

yo asmai haviṣāvidhan na tam pūṣāpi mṛṣyate |
prathamo vindate vasu || RV_6,054.04

pūṣā gā anv etu naḥ pūṣā rakṣatv arvataḥ |
pūṣā vājaṁ sanotu naḥ || RV_6,054.05

pūṣann anu pra gā ihi yajamānasya sunvataḥ |
asmākaṁ stuvatām uta || RV_6,054.06

mākir neśan mākīṁ riṣan mākīṁ saṁ śāri kevaṭe |
athāriṣṭābhir ā gahi || RV_6,054.07

śṛṇvantam pūṣaṇaṁ vayam iryam anaṣṭavedasam |
īśānaṁ rāya īmahe || RV_6,054.08

pūṣan tava vrate vayaṁ na riṣyema kadā cana |
stotāras ta iha smasi || RV_6,054.09

pari pūṣā parastād dhastaṁ dadhātu dakṣiṇam |
punar no naṣṭam ājatu || RV_6,054.10

ehi vāṁ vimuco napād āghṛṇe saṁ sacāvahai |
rathīr ṛtasya no bhava || RV_6,055.01

rathītamaṁ kapardinam īśānaṁ rādhaso mahaḥ |
rāyaḥ sakhāyam īmahe || RV_6,055.02

rāyo dhārāsy āghṛṇe vaso rāśir ajāśva |
dhīvato-dhīvataḥ sakhā || RV_6,055.03

pūṣaṇaṁ nv a1jāśvam upa stoṣāma vājinam |
svasur yo jāra ucyate || RV_6,055.04

mātur didhiṣum abravaṁ svasur jāraḥ śṛṇotu naḥ |
bhrātendrasya sakhā mama || RV_6,055.05

ājāsaḥ pūṣaṇaṁ rathe niśṛmbhās te janaśriyam |
devaṁ vahantu bibhrataḥ || RV_6,055.06

ya enam ādideśati karambhād iti pūṣaṇam |
na tena deva ādiśe || RV_6,056.01

uta ghā sa rathītamaḥ sakhyā satpatir yujā |
indro vṛtrāṇi jighnate || RV_6,056.02

utādaḥ paruṣe gavi sūraś cakraṁ hiraṇyayam |
ny airayad rathītamaḥ || RV_6,056.03

yad adya tvā puruṣṭuta bravāma dasra mantumaḥ |
tat su no manma sādhaya || RV_6,056.04

imaṁ ca no gaveṣaṇaṁ sātaye sīṣadho gaṇam |
ārāt pūṣann asi śrutaḥ || RV_6,056.05

ā te svastim īmaha āreaghām upāvasum |
adyā ca sarvatātaye śvaś ca sarvatātaye || RV_6,056.06

indrā nu pūṣaṇā vayaṁ sakhyāya svastaye |
huvema vājasātaye || RV_6,057.01

somam anya upāsadat pātave camvoḥ sutam |
karambham anya icchati || RV_6,057.02

ajā anyasya vahnayo harī anyasya sambhṛtā |
tābhyāṁ vṛtrāṇi jighnate || RV_6,057.03

yad indro anayad rito mahīr apo vṛṣantamaḥ |
tatra pūṣābhavat sacā || RV_6,057.04

tām pūṣṇaḥ sumatiṁ vayaṁ vṛkṣasya pra vayām iva |
indrasya cā rabhāmahe || RV_6,057.05

ut pūṣaṇaṁ yuvāmahe 'bhīśūm̐r iva sārathiḥ |
mahyā indraṁ svastaye || RV_6,057.06

śukraṁ te anyad yajataṁ te anyad viṣurūpe ahanī dyaur ivāsi |
viśvā hi māyā avasi svadhāvo bhadrā te pūṣann iha rātir astu || RV_6,058.01

ajāśvaḥ paśupā vājapastyo dhiyaṁjinvo bhuvane viśve arpitaḥ |
aṣṭrām pūṣā śithirām udvarīvṛjat saṁcakṣāṇo bhuvanā deva īyate || RV_6,058.02

yās te pūṣan nāvo antaḥ samudre hiraṇyayīr antarikṣe caranti |
tābhir yāsi dūtyāṁ sūryasya kāmena kṛta śrava icchamānaḥ || RV_6,058.03

pūṣā subandhur diva ā pṛthivyā iḻas patir maghavā dasmavarcāḥ |
yaṁ devāso adaduḥ sūryāyai kāmena kṛtaṁ tavasaṁ svañcam || RV_6,058.04

pra nu vocā suteṣu vāṁ vīryā3 yāni cakrathuḥ |
hatāso vām pitaro devaśatrava indrāgnī jīvatho yuvam || RV_6,059.01

baḻ itthā mahimā vām indrāgnī paniṣṭha ā |
samāno vāṁ janitā bhrātarā yuvaṁ yamāv ihehamātarā || RV_6,059.02

okivāṁsā sute sacām̐ aśvā saptī ivādane |
indrā nv a1gnī avaseha vajriṇā vayaṁ devā havāmahe || RV_6,059.03

ya indrāgnī suteṣu vāṁ stavat teṣv ṛtāvṛdhā |
joṣavākaṁ vadataḥ pajrahoṣiṇā na devā bhasathaś cana || RV_6,059.04

indrāgnī ko asya vāṁ devau martaś ciketati |
viṣūco aśvān yuyujāna īyata ekaḥ samāna ā rathe || RV_6,059.05

indrāgnī apād iyam pūrvāgāt padvatībhyaḥ |
hitvī śiro jihvayā vāvadac carat triṁśat padā ny akramīt || RV_6,059.06

indrāgnī ā hi tanvate naro dhanvāni bāhvoḥ |
mā no asmin mahādhane parā varktaṁ gaviṣṭiṣu || RV_6,059.07

indrāgnī tapanti māghā aryo arātayaḥ |
apa dveṣāṁsy ā kṛtaṁ yuyutaṁ sūryād adhi || RV_6,059.08

indrāgnī yuvor api vasu divyāni pārthivā |
ā na iha pra yacchataṁ rayiṁ viśvāyupoṣasam || RV_6,059.09

indrāgnī ukthavāhasā stomebhir havanaśrutā |
viśvābhir gīrbhir ā gatam asya somasya pītaye || RV_6,059.10

śnathad vṛtram uta sanoti vājam indrā yo agnī sahurī saparyāt |
irajyantā vasavyasya bhūreḥ sahastamā sahasā vājayantā || RV_6,060.01

tā yodhiṣṭam abhi gā indra nūnam apaḥ svar uṣaso agna ūḻhāḥ |
diśaḥ svar uṣasa indra citrā apo gā agne yuvase niyutvān || RV_6,060.02

ā vṛtrahaṇā vṛtrahabhiḥ śuṣmair indra yātaṁ namobhir agne arvāk |
yuvaṁ rādhobhir akavebhir indrāgne asme bhavatam uttamebhiḥ || RV_6,060.03

tā huve yayor idam papne viśvam purā kṛtam |
indrāgnī na mardhataḥ || RV_6,060.04

ugrā vighaninā mṛdha indrāgnī havāmahe |
tā no mṛḻāta īdṛśe || RV_6,060.05

hato vṛtrāṇy āryā hato dāsāni satpatī |
hato viśvā apa dviṣaḥ || RV_6,060.06

indrāgnī yuvām ime3 'bhi stomā anūṣata |
pibataṁ śambhuvā sutam || RV_6,060.07

yā vāṁ santi puruspṛho niyuto dāśuṣe narā |
indrāgnī tābhir ā gatam || RV_6,060.08

tābhir ā gacchataṁ naropedaṁ savanaṁ sutam |
indrāgnī somapītaye || RV_6,060.09

tam īḻiṣva yo arciṣā vanā viśvā pariṣvajat |
kṛṣṇā kṛṇoti jihvayā || RV_6,060.10

ya iddha āvivāsati sumnam indrasya martyaḥ |
dyumnāya sutarā apaḥ || RV_6,060.11

tā no vājavatīr iṣa āśūn pipṛtam arvataḥ |
indram agniṁ ca voḻhave || RV_6,060.12

ubhā vām indrāgnī āhuvadhyā ubhā rādhasaḥ saha mādayadhyai |
ubhā dātārāv iṣāṁ rayīṇām ubhā vājasya sātaye huve vām || RV_6,060.13

ā no gavyebhir aśvyair vasavyai3r upa gacchatam |
sakhāyau devau sakhyāya śambhuvendrāgnī tā havāmahe || RV_6,060.14

indrāgnī śṛṇutaṁ havaṁ yajamānasya sunvataḥ |
vītaṁ havyāny ā gatam pibataṁ somyam madhu || RV_6,060.15

iyam adadād rabhasam ṛṇacyutaṁ divodāsaṁ vadhryaśvāya dāśuṣe |
yā śaśvantam ācakhādāvasam paṇiṁ tā te dātrāṇi taviṣā sarasvati || RV_6,061.01

iyaṁ śuṣmebhir bisakhā ivārujat sānu girīṇāṁ taviṣebhir ūrmibhiḥ |
pārāvataghnīm avase suvṛktibhiḥ sarasvatīm ā vivāsema dhītibhiḥ || RV_6,061.02

sarasvati devanido ni barhaya prajāṁ viśvasya bṛsayasya māyinaḥ |
uta kṣitibhyo 'vanīr avindo viṣam ebhyo asravo vājinīvati || RV_6,061.03

pra ṇo devī sarasvatī vājebhir vājinīvatī |
dhīnām avitry avatu || RV_6,061.04

yas tvā devi sarasvaty upabrūte dhane hite |
indraṁ na vṛtratūrye || RV_6,061.05

tvaṁ devi sarasvaty avā vājeṣu vājini |
radā pūṣeva naḥ sanim || RV_6,061.06

uta syā naḥ sarasvatī ghorā hiraṇyavartaniḥ |
vṛtraghnī vaṣṭi suṣṭutim || RV_6,061.07

yasyā ananto ahrutas tveṣaś cariṣṇur arṇavaḥ |
amaś carati roruvat || RV_6,061.08

sā no viśvā ati dviṣaḥ svasṝr anyā ṛtāvarī |
atann aheva sūryaḥ || RV_6,061.09

uta naḥ priyā priyāsu saptasvasā sujuṣṭā |
sarasvatī stomyā bhūt || RV_6,061.10

āpapruṣī pārthivāny uru rajo antarikṣam |
sarasvatī nidas pātu || RV_6,061.11

triṣadhasthā saptadhātuḥ pañca jātā vardhayantī |
vāje-vāje havyā bhūt || RV_6,061.12

pra yā mahimnā mahināsu cekite dyumnebhir anyā apasām apastamā |
ratha iva bṛhatī vibhvane kṛtopastutyā cikituṣā sarasvatī || RV_6,061.13

sarasvaty abhi no neṣi vasyo māpa spharīḥ payasā mā na ā dhak |
juṣasva naḥ sakhyā veśyā ca mā tvat kṣetrāṇy araṇāni ganma || RV_6,061.14

stuṣe narā divo asya prasantāśvinā huve jaramāṇo arkaiḥ |
yā sadya usrā vyuṣi jmo antān yuyūṣataḥ pary urū varāṁsi || RV_6,062.01

tā yajñam ā śucibhiś cakramāṇā rathasya bhānuṁ rurucū rajobhiḥ |
purū varāṁsy amitā mimānāpo dhanvāny ati yātho ajrān || RV_6,062.02

tā ha tyad vartir yad aradhram ugretthā dhiya ūhathuḥ śaśvad aśvaiḥ |
manojavebhir iṣiraiḥ śayadhyai pari vyathir dāśuṣo martyasya || RV_6,062.03

tā navyaso jaramāṇasya manmopa bhūṣato yuyujānasaptī |
śubham pṛkṣam iṣam ūrjaṁ vahantā hotā yakṣat pratno adhrug yuvānā || RV_6,062.04

tā valgū dasrā puruśākatamā pratnā navyasā vacasā vivāse |
yā śaṁsate stuvate śambhaviṣṭhā babhūvatur gṛṇate citrarātī || RV_6,062.05

tā bhujyuṁ vibhir adbhyaḥ samudrāt tugrasya sūnum ūhathū rajobhiḥ |
areṇubhir yojanebhir bhujantā patatribhir arṇaso nir upasthāt || RV_6,062.06

vi jayuṣā rathyā yātam adriṁ śrutaṁ havaṁ vṛṣaṇā vadhrimatyāḥ |
daśasyantā śayave pipyathur gām iti cyavānā sumatim bhuraṇyū || RV_6,062.07

yad rodasī pradivo asti bhūmā heḻo devānām uta martyatrā |
tad ādityā vasavo rudriyāso rakṣoyuje tapur aghaṁ dadhāta || RV_6,062.08

ya īṁ rājānāv ṛtuthā vidadhad rajaso mitro varuṇaś ciketat |
gambhīrāya rakṣase hetim asya droghāya cid vacasa ānavāya || RV_6,062.09

antaraiś cakrais tanayāya vartir dyumatā yātaṁ nṛvatā rathena |
sanutyena tyajasā martyasya vanuṣyatām api śīrṣā vavṛktam || RV_6,062.10

ā paramābhir uta madhyamābhir niyudbhir yātam avamābhir arvāk |
dṛḻhasya cid gomato vi vrajasya duro vartaṁ gṛṇate citrarātī || RV_6,062.11

kva1 tyā valgū puruhūtādya dūto na stomo 'vidan namasvān |
ā yo arvāṅ nāsatyā vavarta preṣṭhā hy asatho asya manman || RV_6,063.01

aram me gantaṁ havanāyāsmai gṛṇānā yathā pibātho andhaḥ |
pari ha tyad vartir yātho riṣo na yat paro nāntaras tuturyāt || RV_6,063.02

akāri vām andhaso varīmann astāri barhiḥ suprāyaṇatamam |
uttānahasto yuvayur vavandā vāṁ nakṣanto adraya āñjan || RV_6,063.03

ūrdhvo vām agnir adhvareṣv asthāt pra rātir eti jūrṇinī ghṛtācī |
pra hotā gūrtamanā urāṇo 'yukta yo nāsatyā havīman || RV_6,063.04

adhi śriye duhitā sūryasya rathaṁ tasthau purubhujā śatotim |
pra māyābhir māyinā bhūtam atra narā nṛtū janiman yajñiyānām || RV_6,063.05

yuvaṁ śrībhir darśatābhir ābhiḥ śubhe puṣṭim ūhathuḥ sūryāyāḥ |
pra vāṁ vayo vapuṣe 'nu paptan nakṣad vāṇī suṣṭutā dhiṣṇyā vām || RV_6,063.06

ā vāṁ vayo 'śvāso vahiṣṭhā abhi prayo nāsatyā vahantu |
pra vāṁ ratho manojavā asarjīṣaḥ pṛkṣa iṣidho anu pūrvīḥ || RV_6,063.07

puru hi vām purubhujā deṣṇaṁ dhenuṁ na iṣam pinvatam asakrām |
stutaś ca vām mādhvī suṣṭutiś ca rasāś ca ye vām anu rātim agman || RV_6,063.08

uta ma ṛjre purayasya raghvī sumīḻhe śatam peruke ca pakvā |
śāṇḍo dād dhiraṇinaḥ smaddiṣṭīn daśa vaśāso abhiṣāca ṛṣvān || RV_6,063.09

saṁ vāṁ śatā nāsatyā sahasrāśvānām purupanthā gire dāt |
bharadvājāya vīra nū gire dād dhatā rakṣāṁsi purudaṁsasā syuḥ || RV_6,063.10

ā vāṁ sumne variman sūribhiḥ ṣyām || RV_6,063.11

ud u śriya uṣaso rocamānā asthur apāṁ normayo ruśantaḥ |
kṛṇoti viśvā supathā sugāny abhūd u vasvī dakṣiṇā maghonī || RV_6,064.01

bhadrā dadṛkṣa urviyā vi bhāsy ut te śocir bhānavo dyām apaptan |
āvir vakṣaḥ kṛṇuṣe śumbhamānoṣo devi rocamānā mahobhiḥ || RV_6,064.02

vahanti sīm aruṇāso ruśanto gāvaḥ subhagām urviyā prathānām |
apejate śūro asteva śatrūn bādhate tamo ajiro na voḻhā || RV_6,064.03

sugota te supathā parvateṣv avāte apas tarasi svabhāno |
sā na ā vaha pṛthuyāmann ṛṣve rayiṁ divo duhitar iṣayadhyai || RV_6,064.04

sā vaha yokṣabhir avātoṣo varaṁ vahasi joṣam anu |
tvaṁ divo duhitar yā ha devī pūrvahūtau maṁhanā darśatā bhūḥ || RV_6,064.05

ut te vayaś cid vasater apaptan naraś ca ye pitubhājo vyuṣṭau |
amā sate vahasi bhūri vāmam uṣo devi dāśuṣe martyāya || RV_6,064.06

eṣā syā no duhitā divojāḥ kṣitīr ucchantī mānuṣīr ajīgaḥ |
yā bhānunā ruśatā rāmyāsv ajñāyi tiras tamasaś cid aktūn || RV_6,065.01

vi tad yayur aruṇayugbhir aśvaiś citram bhānty uṣasaś candrarathāḥ |
agraṁ yajñasya bṛhato nayantīr vi tā bādhante tama ūrmyāyāḥ || RV_6,065.02

śravo vājam iṣam ūrjaṁ vahantīr ni dāśuṣa uṣaso martyāya |
maghonīr vīravat patyamānā avo dhāta vidhate ratnam adya || RV_6,065.03

idā hi vo vidhate ratnam astīdā vīrāya dāśuṣa uṣāsaḥ |
idā viprāya jarate yad ukthā ni ṣma māvate vahathā purā cit || RV_6,065.04

idā hi ta uṣo adrisāno gotrā gavām aṅgiraso gṛṇanti |
vy a1rkeṇa bibhidur brahmaṇā ca satyā nṛṇām abhavad devahūtiḥ || RV_6,065.05

ucchā divo duhitaḥ pratnavan no bharadvājavad vidhate maghoni |
suvīraṁ rayiṁ gṛṇate rirīhy urugāyam adhi dhehi śravo naḥ || RV_6,065.06

vapur nu tac cikituṣe cid astu samānaṁ nāma dhenu patyamānam |
marteṣv anyad dohase pīpāya sakṛc chukraṁ duduhe pṛśnir ūdhaḥ || RV_6,066.01

ye agnayo na śośucann idhānā dvir yat trir maruto vāvṛdhanta |
areṇavo hiraṇyayāsa eṣāṁ sākaṁ nṛmṇaiḥ pauṁsyebhiś ca bhūvan || RV_6,066.02

rudrasya ye mīḻhuṣaḥ santi putrā yām̐ś co nu dādhṛvir bharadhyai |
vide hi mātā maho mahī ṣā set pṛśniḥ subhve3 garbham ādhāt || RV_6,066.03

na ya īṣante januṣo 'yā nv a1ntaḥ santo 'vadyāni punānāḥ |
nir yad duhre śucayo 'nu joṣam anu śriyā tanvam ukṣamāṇāḥ || RV_6,066.04

makṣū na yeṣu dohase cid ayā ā nāma dhṛṣṇu mārutaṁ dadhānāḥ |
na ye staunā ayāso mahnā nū cit sudānur ava yāsad ugrān || RV_6,066.05

ta id ugrāḥ śavasā dhṛṣṇuṣeṇā ubhe yujanta rodasī sumeke |
adha smaiṣu rodasī svaśocir āmavatsu tasthau na rokaḥ || RV_6,066.06

aneno vo maruto yāmo astv anaśvaś cid yam ajaty arathīḥ |
anavaso anabhīśū rajastūr vi rodasī pathyā yāti sādhan || RV_6,066.07

nāsya vartā na tarutā nv asti maruto yam avatha vājasātau |
toke vā goṣu tanaye yam apsu sa vrajaṁ dartā pārye adha dyoḥ || RV_6,066.08

pra citram arkaṁ gṛṇate turāya mārutāya svatavase bharadhvam |
ye sahāṁsi sahasā sahante rejate agne pṛthivī makhebhyaḥ || RV_6,066.09

tviṣīmanto adhvarasyeva didyut tṛṣucyavaso juhvo3 nāgneḥ |
arcatrayo dhunayo na vīrā bhrājajjanmāno maruto adhṛṣṭāḥ || RV_6,066.10

taṁ vṛdhantam mārutam bhrājadṛṣṭiṁ rudrasya sūnuṁ havasā vivāse |
divaḥ śardhāya śucayo manīṣā girayo nāpa ugrā aspṛdhran || RV_6,066.11

viśveṣāṁ vaḥ satāṁ jyeṣṭhatamā gīrbhir mitrāvaruṇā vāvṛdhadhyai |
saṁ yā raśmeva yamatur yamiṣṭhā dvā janām̐ asamā bāhubhiḥ svaiḥ || RV_6,067.01

iyam mad vām pra stṛṇīte manīṣopa priyā namasā barhir accha |
yantaṁ no mitrāvaruṇāv adhṛṣṭaṁ chardir yad vāṁ varūthyaṁ sudānū || RV_6,067.02

ā yātam mitrāvaruṇā suśasty upa priyā namasā hūyamānā |
saṁ yāv apnaḥstho apaseva janāñ chrudhīyataś cid yatatho mahitvā || RV_6,067.03

aśvā na yā vājinā pūtabandhū ṛtā yad garbham aditir bharadhyai |
pra yā mahi mahāntā jāyamānā ghorā martāya ripave ni dīdhaḥ || RV_6,067.04

viśve yad vām maṁhanā mandamānāḥ kṣatraṁ devāso adadhuḥ sajoṣāḥ |
pari yad bhūtho rodasī cid urvī santi spaśo adabdhāso amūrāḥ || RV_6,067.05

tā hi kṣatraṁ dhārayethe anu dyūn dṛṁhethe sānum upamād iva dyoḥ |
dṛḻho nakṣatra uta viśvadevo bhūmim ātān dyāṁ dhāsināyoḥ || RV_6,067.06

tā vigraṁ dhaithe jaṭharam pṛṇadhyā ā yat sadma sabhṛtayaḥ pṛṇanti |
na mṛṣyante yuvatayo 'vātā vi yat payo viśvajinvā bharante || RV_6,067.07

tā jihvayā sadam edaṁ sumedhā ā yad vāṁ satyo aratir ṛte bhūt |
tad vām mahitvaṁ ghṛtānnāv astu yuvaṁ dāśuṣe vi cayiṣṭam aṁhaḥ || RV_6,067.08

pra yad vām mitrāvaruṇā spūrdhan priyā dhāma yuvadhitā minanti |
na ye devāsa ohasā na martā ayajñasāco apyo na putrāḥ || RV_6,067.09

vi yad vācaṁ kīstāso bharante śaṁsanti ke cin nivido manānāḥ |
ād vām bravāma satyāny ukthā nakir devebhir yatatho mahitvā || RV_6,067.10

avor itthā vāṁ chardiṣo abhiṣṭau yuvor mitrāvaruṇāv askṛdhoyu |
anu yad gāvaḥ sphurān ṛjipyaṁ dhṛṣṇuṁ yad raṇe vṛṣaṇaṁ yunajan || RV_6,067.11

śruṣṭī vāṁ yajña udyataḥ sajoṣā manuṣvad vṛktabarhiṣo yajadhyai |
ā ya indrāvaruṇāv iṣe adya mahe sumnāya maha āvavartat || RV_6,068.01

tā hi śreṣṭhā devatātā tujā śūrāṇāṁ śaviṣṭhā tā hi bhūtam |
maghonām maṁhiṣṭhā tuviśuṣma ṛtena vṛtraturā sarvasenā || RV_6,068.02

tā gṛṇīhi namasyebhiḥ śūṣaiḥ sumnebhir indrāvaruṇā cakānā |
vajreṇānyaḥ śavasā hanti vṛtraṁ siṣakty anyo vṛjaneṣu vipraḥ || RV_6,068.03

gnāś ca yan naraś ca vāvṛdhanta viśve devāso narāṁ svagūrtāḥ |
praibhya indrāvaruṇā mahitvā dyauś ca pṛthivi bhūtam urvī || RV_6,068.04

sa it sudānuḥ svavām̐ ṛtāvendrā yo vāṁ varuṇa dāśati tman |
iṣā sa dviṣas tared dāsvān vaṁsad rayiṁ rayivataś ca janān || RV_6,068.05

yaṁ yuvaṁ dāśvadhvarāya devā rayiṁ dhattho vasumantam purukṣum |
asme sa indrāvaruṇāv api ṣyāt pra yo bhanakti vanuṣām aśastīḥ || RV_6,068.06

uta naḥ sutrātro devagopāḥ sūribhya indrāvaruṇā rayiḥ ṣyāt |
yeṣāṁ śuṣmaḥ pṛtanāsu sāhvān pra sadyo dyumnā tirate taturiḥ || RV_6,068.07

nū na indrāvaruṇā gṛṇānā pṛṅktaṁ rayiṁ sauśravasāya devā |
itthā gṛṇanto mahinasya śardho 'po na nāvā duritā tarema || RV_6,068.08

pra samrāje bṛhate manma nu priyam arca devāya varuṇāya saprathaḥ |
ayaṁ ya urvī mahinā mahivrataḥ kratvā vibhāty ajaro na śociṣā || RV_6,068.09

indrāvaruṇā sutapāv imaṁ sutaṁ somam pibatam madyaṁ dhṛtavratā |
yuvo ratho adhvaraṁ devavītaye prati svasaram upa yāti pītaye || RV_6,068.10

indrāvaruṇā madhumattamasya vṛṣṇaḥ somasya vṛṣaṇā vṛṣethām |
idaṁ vām andhaḥ pariṣiktam asme āsadyāsmin barhiṣi mādayethām || RV_6,068.11

saṁ vāṁ karmaṇā sam iṣā hinomīndrāviṣṇū apasas pāre asya |
juṣethāṁ yajñaṁ draviṇaṁ ca dhattam ariṣṭair naḥ pathibhiḥ pārayantā || RV_6,069.01

yā viśvāsāṁ janitārā matīnām indrāviṣṇū kalaśā somadhānā |
pra vāṁ giraḥ śasyamānā avantu pra stomāso gīyamānāso arkaiḥ || RV_6,069.02

indrāviṣṇū madapatī madānām ā somaṁ yātaṁ draviṇo dadhānā |
saṁ vām añjantv aktubhir matīnāṁ saṁ stomāsaḥ śasyamānāsa ukthaiḥ || RV_6,069.03

ā vām aśvāso abhimātiṣāha indrāviṣṇū sadhamādo vahantu |
juṣethāṁ viśvā havanā matīnām upa brahmāṇi śṛṇutaṁ giro me || RV_6,069.04

indrāviṣṇū tat panayāyyaṁ vāṁ somasya mada uru cakramāthe |
akṛṇutam antarikṣaṁ varīyo 'prathataṁ jīvase no rajāṁsi || RV_6,069.05

indrāviṣṇū haviṣā vāvṛdhānāgrādvānā namasā rātahavyā |
ghṛtāsutī draviṇaṁ dhattam asme samudraḥ sthaḥ kalaśaḥ somadhānaḥ || RV_6,069.06

indrāviṣṇū pibatam madhvo asya somasya dasrā jaṭharam pṛṇethām |
ā vām andhāṁsi madirāṇy agmann upa brahmāṇi śṛṇutaṁ havam me || RV_6,069.07

ubhā jigyathur na parā jayethe na parā jigye kataraś canainoḥ |
indraś ca viṣṇo yad apaspṛdhethāṁ tredhā sahasraṁ vi tad airayethām || RV_6,069.08

ghṛtavatī bhuvanānām abhiśriyorvī pṛthvī madhudughe supeśasā |
dyāvāpṛthivī varuṇasya dharmaṇā viṣkabhite ajare bhūriretasā || RV_6,070.01

asaścantī bhūridhāre payasvatī ghṛtaṁ duhāte sukṛte śucivrate |
rājantī asya bhuvanasya rodasī asme retaḥ siñcataṁ yan manurhitam || RV_6,070.02

yo vām ṛjave kramaṇāya rodasī marto dadāśa dhiṣaṇe sa sādhati |
pra prajābhir jāyate dharmaṇas pari yuvoḥ siktā viṣurūpāṇi savratā || RV_6,070.03

ghṛtena dyāvāpṛthivī abhīvṛte ghṛtaśriyā ghṛtapṛcā ghṛtāvṛdhā |
urvī pṛthvī hotṛvūrye purohite te id viprā īḻate sumnam iṣṭaye || RV_6,070.04

madhu no dyāvāpṛthivī mimikṣatām madhuścutā madhudughe madhuvrate |
dadhāne yajñaṁ draviṇaṁ ca devatā mahi śravo vājam asme suvīryam || RV_6,070.05

ūrjaṁ no dyauś ca pṛthivī ca pinvatām pitā mātā viśvavidā sudaṁsasā |
saṁrarāṇe rodasī viśvaśambhuvā saniṁ vājaṁ rayim asme sam invatām || RV_6,070.06

ud u ṣya devaḥ savitā hiraṇyayā bāhū ayaṁsta savanāya sukratuḥ |
ghṛtena pāṇī abhi pruṣṇute makho yuvā sudakṣo rajaso vidharmaṇi || RV_6,071.01

devasya vayaṁ savituḥ savīmani śreṣṭhe syāma vasunaś ca dāvane |
yo viśvasya dvipado yaś catuṣpado niveśane prasave cāsi bhūmanaḥ || RV_6,071.02

adabdhebhiḥ savitaḥ pāyubhiṣ ṭvaṁ śivebhir adya pari pāhi no gayam |
hiraṇyajihvaḥ suvitāya navyase rakṣā mākir no aghaśaṁsa īśata || RV_6,071.03

ud u ṣya devaḥ savitā damūnā hiraṇyapāṇiḥ pratidoṣam asthāt |
ayohanur yajato mandrajihva ā dāśuṣe suvati bhūri vāmam || RV_6,071.04

ud ū ayām̐ upavakteva bāhū hiraṇyayā savitā supratīkā |
divo rohāṁsy aruhat pṛthivyā arīramat patayat kac cid abhvam || RV_6,071.05

vāmam adya savitar vāmam u śvo dive-dive vāmam asmabhyaṁ sāvīḥ |
vāmasya hi kṣayasya deva bhūrer ayā dhiyā vāmabhājaḥ syāma || RV_6,071.06

indrāsomā mahi tad vām mahitvaṁ yuvam mahāni prathamāni cakrathuḥ |
yuvaṁ sūryaṁ vividathur yuvaṁ sva1r viśvā tamāṁsy ahataṁ nidaś ca || RV_6,072.01

indrāsomā vāsayatha uṣāsam ut sūryaṁ nayatho jyotiṣā saha |
upa dyāṁ skambhathuḥ skambhanenāprathatam pṛthivīm mātaraṁ vi || RV_6,072.02

indrāsomāv ahim apaḥ pariṣṭhāṁ hatho vṛtram anu vāṁ dyaur amanyata |
prārṇāṁsy airayataṁ nadīnām ā samudrāṇi paprathuḥ purūṇi || RV_6,072.03

indrāsomā pakvam āmāsv antar ni gavām id dadhathur vakṣaṇāsu |
jagṛbhathur anapinaddham āsu ruśac citrāsu jagatīṣv antaḥ || RV_6,072.04

indrāsomā yuvam aṅga tarutram apatyasācaṁ śrutyaṁ rarāthe |
yuvaṁ śuṣmaṁ naryaṁ carṣaṇibhyaḥ saṁ vivyathuḥ pṛtanāṣāham ugrā || RV_6,072.05

yo adribhit prathamajā ṛtāvā bṛhaspatir āṅgiraso haviṣmān |
dvibarhajmā prāgharmasat pitā na ā rodasī vṛṣabho roravīti || RV_6,073.01

janāya cid ya īvata u lokam bṛhaspatir devahūtau cakāra |
ghnan vṛtrāṇi vi puro dardarīti jayañ chatrūm̐r amitrān pṛtsu sāhan || RV_6,073.02

bṛhaspatiḥ sam ajayad vasūni maho vrajān gomato deva eṣaḥ |
apaḥ siṣāsan sva1r apratīto bṛhaspatir hanty amitram arkaiḥ || RV_6,073.03

somārudrā dhārayethām asurya1m pra vām iṣṭayo 'ram aśnuvantu |
dame-dame sapta ratnā dadhānā śaṁ no bhūtaṁ dvipade śaṁ catuṣpade || RV_6,074.01

somārudrā vi vṛhataṁ viṣūcīm amīvā yā no gayam āviveśa |
āre bādhethāṁ nirṛtim parācair asme bhadrā sauśravasāni santu || RV_6,074.02

somārudrā yuvam etāny asme viśvā tanūṣu bheṣajāni dhattam |
ava syatam muñcataṁ yan no asti tanūṣu baddhaṁ kṛtam eno asmat || RV_6,074.03

tigmāyudhau tigmahetī suśevau somārudrāv iha su mṛḻataṁ naḥ |
pra no muñcataṁ varuṇasya pāśād gopāyataṁ naḥ sumanasyamānā || RV_6,074.04

jīmūtasyeva bhavati pratīkaṁ yad varmī yāti samadām upasthe |
anāviddhayā tanvā jaya tvaṁ sa tvā varmaṇo mahimā pipartu || RV_6,075.01

dhanvanā gā dhanvanājiṁ jayema dhanvanā tīvrāḥ samado jayema |
dhanuḥ śatror apakāmaṁ kṛṇoti dhanvanā sarvāḥ pradiśo jayema || RV_6,075.02

vakṣyantīved ā ganīganti karṇam priyaṁ sakhāyam pariṣasvajānā |
yoṣeva śiṅkte vitatādhi dhanvañ jyā iyaṁ samane pārayantī || RV_6,075.03

te ācarantī samaneva yoṣā māteva putram bibhṛtām upasthe |
apa śatrūn vidhyatāṁ saṁvidāne ārtnī ime viṣphurantī amitrān || RV_6,075.04

bahvīnām pitā bahur asya putraś ciścā kṛṇoti samanāvagatya |
iṣudhiḥ saṅkāḥ pṛtanāś ca sarvāḥ pṛṣṭhe ninaddho jayati prasūtaḥ || RV_6,075.05

rathe tiṣṭhan nayati vājinaḥ puro yatra-yatra kāmayate suṣārathiḥ |
abhīśūnām mahimānam panāyata manaḥ paścād anu yacchanti raśmayaḥ || RV_6,075.06

tīvrān ghoṣān kṛṇvate vṛṣapāṇayo 'śvā rathebhiḥ saha vājayantaḥ |
avakrāmantaḥ prapadair amitrān kṣiṇanti śatrūm̐r anapavyayantaḥ || RV_6,075.07

rathavāhanaṁ havir asya nāma yatrāyudhaṁ nihitam asya varma |
tatrā ratham upa śagmaṁ sadema viśvāhā vayaṁ sumanasyamānāḥ || RV_6,075.08

svāduṣaṁsadaḥ pitaro vayodhāḥ kṛcchreśritaḥ śaktīvanto gabhīrāḥ |
citrasenā iṣubalā amṛdhrāḥ satovīrā uravo vrātasāhāḥ || RV_6,075.09

brāhmaṇāsaḥ pitaraḥ somyāsaḥ śive no dyāvāpṛthivī anehasā |
pūṣā naḥ pātu duritād ṛtāvṛdho rakṣā mākir no aghaśaṁsa īśata || RV_6,075.10

suparṇaṁ vaste mṛgo asyā danto gobhiḥ saṁnaddhā patati prasūtā |
yatrā naraḥ saṁ ca vi ca dravanti tatrāsmabhyam iṣavaḥ śarma yaṁsan || RV_6,075.11

ṛjīte pari vṛṅdhi no 'śmā bhavatu nas tanūḥ |
somo adhi bravītu no 'ditiḥ śarma yacchatu || RV_6,075.12

ā jaṅghanti sānv eṣāṁ jaghanām̐ upa jighnate |
aśvājani pracetaso 'śvān samatsu codaya || RV_6,075.13

ahir iva bhogaiḥ pary eti bāhuṁ jyāyā hetim paribādhamānaḥ |
hastaghno viśvā vayunāni vidvān pumān pumāṁsam pari pātu viśvataḥ || RV_6,075.14

ālāktā yā ruruśīrṣṇy atho yasyā ayo mukham |
idam parjanyaretasa iṣvai devyai bṛhan namaḥ || RV_6,075.15

avasṛṣṭā parā pata śaravye brahmasaṁśite |
gacchāmitrān pra padyasva māmīṣāṁ kaṁ canoc chiṣaḥ || RV_6,075.16

yatra bāṇāḥ sampatanti kumārā viśikhā iva |
tatrā no brahmaṇas patir aditiḥ śarma yacchatu viśvāhā śarma yacchatu || RV_6,075.17

marmāṇi te varmaṇā chādayāmi somas tvā rājāmṛtenānu vastām |
uror varīyo varuṇas te kṛṇotu jayantaṁ tvānu devā madantu || RV_6,075.18

yo naḥ svo araṇo yaś ca niṣṭyo jighāṁsati |
devās taṁ sarve dhūrvantu brahma varma mamāntaram || RV_6,075.19

maṇḍala 7

agniṁ naro dīdhitibhir araṇyor hastacyutī janayanta praśastam |
dūredṛśaṁ gṛhapatim atharyum || RV_7,001.01

tam agnim aste vasavo ny ṛṇvan supraticakṣam avase kutaś cit |
dakṣāyyo yo dama āsa nityaḥ || RV_7,001.02

preddho agne dīdihi puro no 'jasrayā sūrmyā yaviṣṭha |
tvāṁ śaśvanta upa yanti vājāḥ || RV_7,001.03

pra te agnayo 'gnibhyo varaṁ niḥ suvīrāsaḥ śośucanta dyumantaḥ |
yatrā naraḥ samāsate sujātāḥ || RV_7,001.04

dā no agne dhiyā rayiṁ suvīraṁ svapatyaṁ sahasya praśastam |
na yaṁ yāvā tarati yātumāvān || RV_7,001.05

upa yam eti yuvatiḥ sudakṣaṁ doṣā vastor haviṣmatī ghṛtācī |
upa svainam aramatir vasūyuḥ || RV_7,001.06

viśvā agne 'pa dahārātīr yebhis tapobhir adaho jarūtham |
pra nisvaraṁ cātayasvāmīvām || RV_7,001.07

ā yas te agna idhate anīkaṁ vasiṣṭha śukra dīdivaḥ pāvaka |
uto na ebhiḥ stavathair iha syāḥ || RV_7,001.08

vi ye te agne bhejire anīkam martā naraḥ pitryāsaḥ purutrā |
uto na ebhiḥ sumanā iha syāḥ || RV_7,001.09

ime naro vṛtrahatyeṣu śūrā viśvā adevīr abhi santu māyāḥ |
ye me dhiyam panayanta praśastām || RV_7,001.10

mā śūne agne ni ṣadāma nṛṇām māśeṣaso 'vīratā pari tvā |
prajāvatīṣu duryāsu durya || RV_7,001.11

yam aśvī nityam upayāti yajñam prajāvantaṁ svapatyaṁ kṣayaṁ naḥ |
svajanmanā śeṣasā vāvṛdhānam || RV_7,001.12

pāhi no agne rakṣaso ajuṣṭāt pāhi dhūrter araruṣo aghāyoḥ |
tvā yujā pṛtanāyūm̐r abhi ṣyām || RV_7,001.13

sed agnir agnīm̐r aty astv anyān yatra vājī tanayo vīḻupāṇiḥ |
sahasrapāthā akṣarā sameti || RV_7,001.14

sed agnir yo vanuṣyato nipāti sameddhāram aṁhasa uruṣyāt |
sujātāsaḥ pari caranti vīrāḥ || RV_7,001.15

ayaṁ so agnir āhutaḥ purutrā yam īśānaḥ sam id indhe haviṣmān |
pari yam ety adhvareṣu hotā || RV_7,001.16

tve agna āhavanāni bhūrīśānāsa ā juhuyāma nityā |
ubhā kṛṇvanto vahatū miyedhe || RV_7,001.17

imo agne vītatamāni havyājasro vakṣi devatātim accha |
prati na īṁ surabhīṇi vyantu || RV_7,001.18

mā no agne 'vīrate parā dā durvāsase 'mataye mā no asyai |
mā naḥ kṣudhe mā rakṣasa ṛtāvo mā no dame mā vana ā juhūrthāḥ || RV_7,001.19

nū me brahmāṇy agna uc chaśādhi tvaṁ deva maghavadbhyaḥ suṣūdaḥ |
rātau syāmobhayāsa ā te yūyam pāta svastibhiḥ sadā naḥ || RV_7,001.20

tvam agne suhavo raṇvasaṁdṛk sudītī sūno sahaso didīhi |
mā tve sacā tanaye nitya ā dhaṅ mā vīro asman naryo vi dāsīt || RV_7,001.21

mā no agne durbhṛtaye sacaiṣu deveddheṣv agniṣu pra vocaḥ |
mā te asmān durmatayo bhṛmāc cid devasya sūno sahaso naśanta || RV_7,001.22

sa marto agne svanīka revān amartye ya ājuhoti havyam |
sa devatā vasuvaniṁ dadhāti yaṁ sūrir arthī pṛcchamāna eti || RV_7,001.23

maho no agne suvitasya vidvān rayiṁ sūribhya ā vahā bṛhantam |
yena vayaṁ sahasāvan mademāvikṣitāsa āyuṣā suvīrāḥ || RV_7,001.24

nū me brahmāṇy agna uc chaśādhi tvaṁ deva maghavadbhyaḥ suṣūdaḥ |
rātau syāmobhayāsa ā te yūyam pāta svastibhiḥ sadā naḥ || RV_7,001.25

juṣasva naḥ samidham agne adya śocā bṛhad yajataṁ dhūmam ṛṇvan |
upa spṛśa divyaṁ sānu stūpaiḥ saṁ raśmibhis tatanaḥ sūryasya || RV_7,002.01

narāśaṁsasya mahimānam eṣām upa stoṣāma yajatasya yajñaiḥ |
ye sukratavaḥ śucayo dhiyaṁdhāḥ svadanti devā ubhayāni havyā || RV_7,002.02

īḻenyaṁ vo asuraṁ sudakṣam antar dūtaṁ rodasī satyavācam |
manuṣvad agnim manunā samiddhaṁ sam adhvarāya sadam in mahema || RV_7,002.03

saparyavo bharamāṇā abhijñu pra vṛñjate namasā barhir agnau |
ājuhvānā ghṛtapṛṣṭham pṛṣadvad adhvaryavo haviṣā marjayadhvam || RV_7,002.04

svādhyo3 vi duro devayanto 'śiśrayū rathayur devatātā |
pūrvī śiśuṁ na mātarā rihāṇe sam agruvo na samaneṣv añjan || RV_7,002.05

uta yoṣaṇe divye mahī na uṣāsānaktā sudugheva dhenuḥ |
barhiṣadā puruhūte maghonī ā yajñiye suvitāya śrayetām || RV_7,002.06

viprā yajñeṣu mānuṣeṣu kārū manye vāṁ jātavedasā yajadhyai |
ūrdhvaṁ no adhvaraṁ kṛtaṁ haveṣu tā deveṣu vanatho vāryāṇi || RV_7,002.07

ā bhāratī bhāratībhiḥ sajoṣā iḻā devair manuṣyebhir agniḥ |
sarasvatī sārasvatebhir arvāk tisro devīr barhir edaṁ sadantu || RV_7,002.08

tan nas turīpam adha poṣayitnu deva tvaṣṭar vi rarāṇaḥ syasva |
yato vīraḥ karmaṇyaḥ sudakṣo yuktagrāvā jāyate devakāmaḥ || RV_7,002.09

vanaspate 'va sṛjopa devān agnir haviḥ śamitā sūdayāti |
sed u hotā satyataro yajāti yathā devānāṁ janimāni veda || RV_7,002.10

ā yāhy agne samidhāno arvāṅ indreṇa devaiḥ sarathaṁ turebhiḥ |
barhir na āstām aditiḥ suputrā svāhā devā amṛtā mādayantām || RV_7,002.11

agniṁ vo devam agnibhiḥ sajoṣā yajiṣṭhaṁ dūtam adhvare kṛṇudhvam |
yo martyeṣu nidhruvir ṛtāvā tapurmūrdhā ghṛtānnaḥ pāvakaḥ || RV_7,003.01

prothad aśvo na yavase 'viṣyan yadā mahaḥ saṁvaraṇād vy asthāt |
ād asya vāto anu vāti śocir adha sma te vrajanaṁ kṛṣṇam asti || RV_7,003.02

ud yasya te navajātasya vṛṣṇo 'gne caranty ajarā idhānāḥ |
acchā dyām aruṣo dhūma eti saṁ dūto agna īyase hi devān || RV_7,003.03

vi yasya te pṛthivyām pājo aśret tṛṣu yad annā samavṛkta jambhaiḥ |
seneva sṛṣṭā prasitiṣ ṭa eti yavaṁ na dasma juhvā vivekṣi || RV_7,003.04

tam id doṣā tam uṣasi yaviṣṭham agnim atyaṁ na marjayanta naraḥ |
niśiśānā atithim asya yonau dīdāya śocir āhutasya vṛṣṇaḥ || RV_7,003.05

susaṁdṛk te svanīka pratīkaṁ vi yad rukmo na rocasa upāke |
divo na te tanyatur eti śuṣmaś citro na sūraḥ prati cakṣi bhānum || RV_7,003.06

yathā vaḥ svāhāgnaye dāśema parīḻābhir ghṛtavadbhiś ca havyaiḥ |
tebhir no agne amitair mahobhiḥ śatam pūrbhir āyasībhir ni pāhi || RV_7,003.07

yā vā te santi dāśuṣe adhṛṣṭā giro vā yābhir nṛvatīr uruṣyāḥ |
tābhir naḥ sūno sahaso ni pāhi smat sūrīñ jaritṝñ jātavedaḥ || RV_7,003.08

nir yat pūteva svadhitiḥ śucir gāt svayā kṛpā tanvā3 rocamānaḥ |
ā yo mātror uśenyo janiṣṭa devayajyāya sukratuḥ pāvakaḥ || RV_7,003.09

etā no agne saubhagā didīhy api kratuṁ sucetasaṁ vatema |
viśvā stotṛbhyo gṛṇate ca santu yūyam pāta svastibhiḥ sadā naḥ || RV_7,003.10

pra vaḥ śukrāya bhānave bharadhvaṁ havyam matiṁ cāgnaye supūtam |
yo daivyāni mānuṣā janūṁṣy antar viśvāni vidmanā jigāti || RV_7,004.01

sa gṛtso agnis taruṇaś cid astu yato yaviṣṭho ajaniṣṭa mātuḥ |
saṁ yo vanā yuvate śucidan bhūri cid annā sam id atti sadyaḥ || RV_7,004.02

asya devasya saṁsady anīke yam martāsaḥ śyetaṁ jagṛbhre |
ni yo gṛbham pauruṣeyīm uvoca durokam agnir āyave śuśoca || RV_7,004.03

ayaṁ kavir akaviṣu pracetā marteṣv agnir amṛto ni dhāyi |
sa mā no atra juhuraḥ sahasvaḥ sadā tve sumanasaḥ syāma || RV_7,004.04

ā yo yoniṁ devakṛtaṁ sasāda kratvā hy a1gnir amṛtām̐ atārīt |
tam oṣadhīś ca vaninaś ca garbham bhūmiś ca viśvadhāyasam bibharti || RV_7,004.05

īśe hy a1gnir amṛtasya bhūrer īśe rāyaḥ suvīryasya dātoḥ |
mā tvā vayaṁ sahasāvann avīrā māpsavaḥ pari ṣadāma māduvaḥ || RV_7,004.06

pariṣadyaṁ hy araṇasya rekṇo nityasya rāyaḥ patayaḥ syāma |
na śeṣo agne anyajātam asty acetānasya mā patho vi dukṣaḥ || RV_7,004.07

nahi grabhāyāraṇaḥ suśevo 'nyodaryo manasā mantavā u |
adhā cid okaḥ punar it sa ety ā no vājy abhīṣāḻ etu navyaḥ || RV_7,004.08

tvam agne vanuṣyato ni pāhi tvam u naḥ sahasāvann avadyāt |
saṁ tvā dhvasmanvad abhy etu pāthaḥ saṁ rayiḥ spṛhayāyyaḥ sahasrī || RV_7,004.09

etā no agne saubhagā didīhy api kratuṁ sucetasaṁ vatema |
viśvā stotṛbhyo gṛṇate ca santu yūyam pāta svastibhiḥ sadā naḥ || RV_7,004.10

prāgnaye tavase bharadhvaṁ giraṁ divo arataye pṛthivyāḥ |
yo viśveṣām amṛtānām upasthe vaiśvānaro vāvṛdhe jāgṛvadbhiḥ || RV_7,005.01

pṛṣṭo divi dhāyy agniḥ pṛthivyāṁ netā sindhūnāṁ vṛṣabhaḥ stiyānām |
sa mānuṣīr abhi viśo vi bhāti vaiśvānaro vāvṛdhāno vareṇa || RV_7,005.02

tvad bhiyā viśa āyann asiknīr asamanā jahatīr bhojanāni |
vaiśvānara pūrave śośucānaḥ puro yad agne darayann adīdeḥ || RV_7,005.03

tava tridhātu pṛthivī uta dyaur vaiśvānara vratam agne sacanta |
tvam bhāsā rodasī ā tatanthājasreṇa śociṣā śośucānaḥ || RV_7,005.04

tvām agne harito vāvaśānā giraḥ sacante dhunayo ghṛtācīḥ |
patiṁ kṛṣṭīnāṁ rathyaṁ rayīṇāṁ vaiśvānaram uṣasāṁ ketum ahnām || RV_7,005.05

tve asurya1ṁ vasavo ny ṛṇvan kratuṁ hi te mitramaho juṣanta |
tvaṁ dasyūm̐r okaso agna āja uru jyotir janayann āryāya || RV_7,005.06

sa jāyamānaḥ parame vyoman vāyur na pāthaḥ pari pāsi sadyaḥ |
tvam bhuvanā janayann abhi krann apatyāya jātavedo daśasyan || RV_7,005.07

tām agne asme iṣam erayasva vaiśvānara dyumatīṁ jātavedaḥ |
yayā rādhaḥ pinvasi viśvavāra pṛthu śravo dāśuṣe martyāya || RV_7,005.08

taṁ no agne maghavadbhyaḥ purukṣuṁ rayiṁ ni vājaṁ śrutyaṁ yuvasva |
vaiśvānara mahi naḥ śarma yaccha rudrebhir agne vasubhiḥ sajoṣāḥ || RV_7,005.09

pra samrājo asurasya praśastim puṁsaḥ kṛṣṭīnām anumādyasya |
indrasyeva pra tavasas kṛtāni vande dāruṁ vandamāno vivakmi || RV_7,006.01

kaviṁ ketuṁ dhāsim bhānum adrer hinvanti śaṁ rājyaṁ rodasyoḥ |
puraṁdarasya gīrbhir ā vivāse 'gner vratāni pūrvyā mahāni || RV_7,006.02

ny akratūn grathino mṛdhravācaḥ paṇīm̐r aśraddhām̐ avṛdhām̐ ayajñān |
pra-pra tān dasyūm̐r agnir vivāya pūrvaś cakārāparām̐ ayajyūn || RV_7,006.03

yo apācīne tamasi madantīḥ prācīś cakāra nṛtamaḥ śacībhiḥ |
tam īśānaṁ vasvo agniṁ gṛṇīṣe 'nānataṁ damayantam pṛtanyūn || RV_7,006.04

yo dehyo3 anamayad vadhasnair yo aryapatnīr uṣasaś cakāra |
sa nirudhyā nahuṣo yahvo agnir viśaś cakre balihṛtaḥ sahobhiḥ || RV_7,006.05

yasya śarmann upa viśve janāsa evais tasthuḥ sumatim bhikṣamāṇāḥ |
vaiśvānaro varam ā rodasyor āgniḥ sasāda pitror upastham || RV_7,006.06

ā devo dade budhnyā3 vasūni vaiśvānara uditā sūryasya |
ā samudrād avarād ā parasmād āgnir dade diva ā pṛthivyāḥ || RV_7,006.07

pra vo devaṁ cit sahasānam agnim aśvaṁ na vājinaṁ hiṣe namobhiḥ |
bhavā no dūto adhvarasya vidvān tmanā deveṣu vivide mitadruḥ || RV_7,007.01

ā yāhy agne pathyā3 anu svā mandro devānāṁ sakhyaṁ juṣāṇaḥ |
ā sānu śuṣmair nadayan pṛthivyā jambhebhir viśvam uśadhag vanāni || RV_7,007.02

prācīno yajñaḥ sudhitaṁ hi barhiḥ prīṇīte agnir īḻito na hotā |
ā mātarā viśvavāre huvāno yato yaviṣṭha jajñiṣe suśevaḥ || RV_7,007.03

sadyo adhvare rathiraṁ jananta mānuṣāso vicetaso ya eṣām |
viśām adhāyi viśpatir duroṇe3 'gnir mandro madhuvacā ṛtāvā || RV_7,007.04

asādi vṛto vahnir ājaganvān agnir brahmā nṛṣadane vidhartā |
dyauś ca yam pṛthivī vāvṛdhāte ā yaṁ hotā yajati viśvavāram || RV_7,007.05

ete dyumnebhir viśvam ātiranta mantraṁ ye vāraṁ naryā atakṣan |
pra ye viśas tiranta śroṣamāṇā ā ye me asya dīdhayann ṛtasya || RV_7,007.06

nū tvām agna īmahe vasiṣṭhā īśānaṁ sūno sahaso vasūnām |
iṣaṁ stotṛbhyo maghavadbhya ānaḍ yūyam pāta svastibhiḥ sadā naḥ || RV_7,007.07

indhe rājā sam aryo namobhir yasya pratīkam āhutaṁ ghṛtena |
naro havyebhir īḻate sabādha āgnir agra uṣasām aśoci || RV_7,008.01

ayam u ṣya sumahām̐ avedi hotā mandro manuṣo yahvo agniḥ |
vi bhā akaḥ sasṛjānaḥ pṛthivyāṁ kṛṣṇapavir oṣadhībhir vavakṣe || RV_7,008.02

kayā no agne vi vasaḥ suvṛktiṁ kām u svadhām ṛṇavaḥ śasyamānaḥ |
kadā bhavema patayaḥ sudatra rāyo vantāro duṣṭarasya sādhoḥ || RV_7,008.03

pra-prāyam agnir bharatasya śṛṇve vi yat sūryo na rocate bṛhad bhāḥ |
abhi yaḥ pūrum pṛtanāsu tasthau dyutāno daivyo atithiḥ śuśoca || RV_7,008.04

asann it tve āhavanāni bhūri bhuvo viśvebhiḥ sumanā anīkaiḥ |
stutaś cid agne śṛṇviṣe gṛṇānaḥ svayaṁ vardhasva tanvaṁ sujāta || RV_7,008.05

idaṁ vacaḥ śatasāḥ saṁsahasram ud agnaye janiṣīṣṭa dvibarhāḥ |
śaṁ yat stotṛbhya āpaye bhavāti dyumad amīvacātanaṁ rakṣohā || RV_7,008.06

nū tvām agna īmahe vasiṣṭhā īśānaṁ sūno sahaso vasūnām |
iṣaṁ stotṛbhyo maghavadbhya ānaḍ yūyam pāta svastibhiḥ sadā naḥ || RV_7,008.07

abodhi jāra uṣasām upasthād dhotā mandraḥ kavitamaḥ pāvakaḥ |
dadhāti ketum ubhayasya jantor havyā deveṣu draviṇaṁ sukṛtsu || RV_7,009.01

sa sukratur yo vi duraḥ paṇīnām punāno arkam purubhojasaṁ naḥ |
hotā mandro viśāṁ damūnās tiras tamo dadṛśe rāmyāṇām || RV_7,009.02

amūraḥ kavir aditir vivasvān susaṁsan mitro atithiḥ śivo naḥ |
citrabhānur uṣasām bhāty agre 'pāṁ garbhaḥ prasva1 ā viveśa || RV_7,009.03

īḻenyo vo manuṣo yugeṣu samanagā aśucaj jātavedāḥ |
susaṁdṛśā bhānunā yo vibhāti prati gāvaḥ samidhānam budhanta || RV_7,009.04

agne yāhi dūtya1m mā riṣaṇyo devām̐ acchā brahmakṛtā gaṇena |
sarasvatīm maruto aśvināpo yakṣi devān ratnadheyāya viśvān || RV_7,009.05

tvām agne samidhāno vasiṣṭho jarūthaṁ han yakṣi rāye puraṁdhim |
puruṇīthā jātavedo jarasva yūyam pāta svastibhiḥ sadā naḥ || RV_7,009.06

uṣo na jāraḥ pṛthu pājo aśred davidyutad dīdyac chośucānaḥ |
vṛṣā hariḥ śucir ā bhāti bhāsā dhiyo hinvāna uśatīr ajīgaḥ || RV_7,010.01

sva1r ṇa vastor uṣasām aroci yajñaṁ tanvānā uśijo na manma |
agnir janmāni deva ā vi vidvān dravad dūto devayāvā vaniṣṭhaḥ || RV_7,010.02

acchā giro matayo devayantīr agniṁ yanti draviṇam bhikṣamāṇāḥ |
susaṁdṛśaṁ supratīkaṁ svañcaṁ havyavāham aratim mānuṣāṇām || RV_7,010.03

indraṁ no agne vasubhiḥ sajoṣā rudraṁ rudrebhir ā vahā bṛhantam |
ādityebhir aditiṁ viśvajanyām bṛhaspatim ṛkvabhir viśvavāram || RV_7,010.04

mandraṁ hotāram uśijo yaviṣṭham agniṁ viśa īḻate adhvareṣu |
sa hi kṣapāvām̐ abhavad rayīṇām atandro dūto yajathāya devān || RV_7,010.05

mahām̐ asy adhvarasya praketo na ṛte tvad amṛtā mādayante |
ā viśvebhiḥ sarathaṁ yāhi devair ny agne hotā prathamaḥ sadeha || RV_7,011.01

tvām īḻate ajiraṁ dūtyāya haviṣmantaḥ sadam in mānuṣāsaḥ |
yasya devair āsado barhir agne 'hāny asmai sudinā bhavanti || RV_7,011.02

triś cid aktoḥ pra cikitur vasūni tve antar dāśuṣe martyāya |
manuṣvad agna iha yakṣi devān bhavā no dūto abhiśastipāvā || RV_7,011.03

agnir īśe bṛhato adhvarasyāgnir viśvasya haviṣaḥ kṛtasya |
kratuṁ hy asya vasavo juṣantāthā devā dadhire havyavāham || RV_7,011.04

āgne vaha haviradyāya devān indrajyeṣṭhāsa iha mādayantām |
imaṁ yajñaṁ divi deveṣu dhehi yūyam pāta svastibhiḥ sadā naḥ || RV_7,011.05

aganma mahā namasā yaviṣṭhaṁ yo dīdāya samiddhaḥ sve duroṇe |
citrabhānuṁ rodasī antar urvī svāhutaṁ viśvataḥ pratyañcam || RV_7,012.01

sa mahnā viśvā duritāni sāhvān agniḥ ṣṭave dama ā jātavedāḥ |
sa no rakṣiṣad duritād avadyād asmān gṛṇata uta no maghonaḥ || RV_7,012.02

tvaṁ varuṇa uta mitro agne tvāṁ vardhanti matibhir vasiṣṭhāḥ |
tve vasu suṣaṇanāni santu yūyam pāta svastibhiḥ sadā naḥ || RV_7,012.03

prāgnaye viśvaśuce dhiyaṁdhe 'suraghne manma dhītim bharadhvam |
bhare havir na barhiṣi prīṇāno vaiśvānarāya yataye matīnām || RV_7,013.01

tvam agne śociṣā śośucāna ā rodasī apṛṇā jāyamānaḥ |
tvaṁ devām̐ abhiśaster amuñco vaiśvānara jātavedo mahitvā || RV_7,013.02

jāto yad agne bhuvanā vy akhyaḥ paśūn na gopā iryaḥ parijmā |
vaiśvānara brahmaṇe vinda gātuṁ yūyam pāta svastibhiḥ sadā naḥ || RV_7,013.03

samidhā jātavedase devāya devahūtibhiḥ |
havirbhiḥ śukraśociṣe namasvino vayaṁ dāśemāgnaye || RV_7,014.01

vayaṁ te agne samidhā vidhema vayaṁ dāśema suṣṭutī yajatra |
vayaṁ ghṛtenādhvarasya hotar vayaṁ deva haviṣā bhadraśoce || RV_7,014.02

ā no devebhir upa devahūtim agne yāhi vaṣaṭkṛtiṁ juṣāṇaḥ |
tubhyaṁ devāya dāśataḥ syāma yūyam pāta svastibhiḥ sadā naḥ || RV_7,014.03

upasadyāya mīḻhuṣa āsye juhutā haviḥ |
yo no nediṣṭham āpyam || RV_7,015.01

yaḥ pañca carṣaṇīr abhi niṣasāda dame-dame |
kavir gṛhapatir yuvā || RV_7,015.02

sa no vedo amātyam agnī rakṣatu viśvataḥ |
utāsmān pātv aṁhasaḥ || RV_7,015.03

navaṁ nu stomam agnaye divaḥ śyenāya jījanam |
vasvaḥ kuvid vanāti naḥ || RV_7,015.04

spārhā yasya śriyo dṛśe rayir vīravato yathā |
agre yajñasya śocataḥ || RV_7,015.05

semāṁ vetu vaṣaṭkṛtim agnir juṣata no giraḥ |
yajiṣṭho havyavāhanaḥ || RV_7,015.06

ni tvā nakṣya viśpate dyumantaṁ deva dhīmahi |
suvīram agna āhuta || RV_7,015.07

kṣapa usraś ca dīdihi svagnayas tvayā vayam |
suvīras tvam asmayuḥ || RV_7,015.08

upa tvā sātaye naro viprāso yanti dhītibhiḥ |
upākṣarā sahasriṇī || RV_7,015.09

agnī rakṣāṁsi sedhati śukraśocir amartyaḥ |
śuciḥ pāvaka īḍyaḥ || RV_7,015.10

sa no rādhāṁsy ā bhareśānaḥ sahaso yaho |
bhagaś ca dātu vāryam || RV_7,015.11

tvam agne vīravad yaśo devaś ca savitā bhagaḥ |
ditiś ca dāti vāryam || RV_7,015.12

agne rakṣā ṇo aṁhasaḥ prati ṣma deva rīṣataḥ |
tapiṣṭhair ajaro daha || RV_7,015.13

adhā mahī na āyasy anādhṛṣṭo nṛpītaye |
pūr bhavā śatabhujiḥ || RV_7,015.14

tvaṁ naḥ pāhy aṁhaso doṣāvastar aghāyataḥ |
divā naktam adābhya || RV_7,015.15

enā vo agniṁ namasorjo napātam ā huve |
priyaṁ cetiṣṭham aratiṁ svadhvaraṁ viśvasya dūtam amṛtam || RV_7,016.01

sa yojate aruṣā viśvabhojasā sa dudravat svāhutaḥ |
subrahmā yajñaḥ suśamī vasūnāṁ devaṁ rādho janānām || RV_7,016.02

ud asya śocir asthād ājuhvānasya mīḻhuṣaḥ |
ud dhūmāso aruṣāso divispṛśaḥ sam agnim indhate naraḥ || RV_7,016.03

taṁ tvā dūtaṁ kṛṇmahe yaśastamaṁ devām̐ ā vītaye vaha |
viśvā sūno sahaso martabhojanā rāsva tad yat tvemahe || RV_7,016.04

tvam agne gṛhapatis tvaṁ hotā no adhvare |
tvam potā viśvavāra pracetā yakṣi veṣi ca vāryam || RV_7,016.05

kṛdhi ratnaṁ yajamānāya sukrato tvaṁ hi ratnadhā asi |
ā na ṛte śiśīhi viśvam ṛtvijaṁ suśaṁso yaś ca dakṣate || RV_7,016.06

tve agne svāhuta priyāsaḥ santu sūrayaḥ |
yantāro ye maghavāno janānām ūrvān dayanta gonām || RV_7,016.07

yeṣām iḻā ghṛtahastā duroṇa ām̐ api prātā niṣīdati |
tām̐s trāyasva sahasya druho nido yacchā naḥ śarma dīrghaśrut || RV_7,016.08

sa mandrayā ca jihvayā vahnir āsā viduṣṭaraḥ |
agne rayim maghavadbhyo na ā vaha havyadātiṁ ca sūdaya || RV_7,016.09

ye rādhāṁsi dadaty aśvyā maghā kāmena śravaso mahaḥ |
tām̐ aṁhasaḥ pipṛhi partṛbhiṣ ṭvaṁ śatam pūrbhir yaviṣṭhya || RV_7,016.10

devo vo draviṇodāḥ pūrṇāṁ vivaṣṭy āsicam |
ud vā siñcadhvam upa vā pṛṇadhvam ād id vo deva ohate || RV_7,016.11

taṁ hotāram adhvarasya pracetasaṁ vahniṁ devā akṛṇvata |
dadhāti ratnaṁ vidhate suvīryam agnir janāya dāśuṣe || RV_7,016.12

agne bhava suṣamidhā samiddha uta barhir urviyā vi stṛṇītām || RV_7,017.01

uta dvāra uśatīr vi śrayantām uta devām̐ uśata ā vaheha || RV_7,017.02

agne vīhi haviṣā yakṣi devān svadhvarā kṛṇuhi jātavedaḥ || RV_7,017.03

svadhvarā karati jātavedā yakṣad devām̐ amṛtān piprayac ca || RV_7,017.04

vaṁsva viśvā vāryāṇi pracetaḥ satyā bhavantv āśiṣo no adya || RV_7,017.05

tvām u te dadhire havyavāhaṁ devāso agna ūrja ā napātam || RV_7,017.06

te te devāya dāśataḥ syāma maho no ratnā vi dadha iyānaḥ || RV_7,017.07

tve ha yat pitaraś cin na indra viśvā vāmā jaritāro asanvan |
tve gāvaḥ sudughās tve hy aśvās tvaṁ vasu devayate vaniṣṭhaḥ || RV_7,018.01

rājeva hi janibhiḥ kṣeṣy evāva dyubhir abhi viduṣ kaviḥ san |
piśā giro maghavan gobhir aśvais tvāyataḥ śiśīhi rāye asmān || RV_7,018.02

imā u tvā paspṛdhānāso atra mandrā giro devayantīr upa sthuḥ |
arvācī te pathyā rāya etu syāma te sumatāv indra śarman || RV_7,018.03

dhenuṁ na tvā sūyavase dudukṣann upa brahmāṇi sasṛje vasiṣṭhaḥ |
tvām in me gopatiṁ viśva āhā na indraḥ sumatiṁ gantv accha || RV_7,018.04

arṇāṁsi cit paprathānā sudāsa indro gādhāny akṛṇot supārā |
śardhantaṁ śimyum ucathasya navyaḥ śāpaṁ sindhūnām akṛṇod aśastīḥ || RV_7,018.05

puroḻā it turvaśo yakṣur āsīd rāye matsyāso niśitā apīva |
śruṣṭiṁ cakrur bhṛgavo druhyavaś ca sakhā sakhāyam atarad viṣūcoḥ || RV_7,018.06

ā pakthāso bhalānaso bhanantālināso viṣāṇinaḥ śivāsaḥ |
ā yo 'nayat sadhamā āryasya gavyā tṛtsubhyo ajagan yudhā nṝn || RV_7,018.07

durādhyo3 aditiṁ srevayanto 'cetaso vi jagṛbhre paruṣṇīm |
mahnāvivyak pṛthivīm patyamānaḥ paśuṣ kavir aśayac cāyamānaḥ || RV_7,018.08

īyur arthaṁ na nyartham paruṣṇīm āśuś caned abhipitvaṁ jagāma |
sudāsa indraḥ sutukām̐ amitrān arandhayan mānuṣe vadhrivācaḥ || RV_7,018.09

īyur gāvo na yavasād agopā yathākṛtam abhi mitraṁ citāsaḥ |
pṛśnigāvaḥ pṛśninipreṣitāsaḥ śruṣṭiṁ cakrur niyuto rantayaś ca || RV_7,018.10

ekaṁ ca yo viṁśatiṁ ca śravasyā vaikarṇayor janān rājā ny astaḥ |
dasmo na sadman ni śiśāti barhiḥ śūraḥ sargam akṛṇod indra eṣām || RV_7,018.11

adha śrutaṁ kavaṣaṁ vṛddham apsv anu druhyuṁ ni vṛṇag vajrabāhuḥ |
vṛṇānā atra sakhyāya sakhyaṁ tvāyanto ye amadann anu tvā || RV_7,018.12

vi sadyo viśvā dṛṁhitāny eṣām indraḥ puraḥ sahasā sapta dardaḥ |
vy ānavasya tṛtsave gayam bhāg jeṣma pūruṁ vidathe mṛdhravācam || RV_7,018.13

ni gavyavo 'navo druhyavaś ca ṣaṣṭiḥ śatā suṣupuḥ ṣaṭ sahasrā |
ṣaṣṭir vīrāso adhi ṣaḍ duvoyu viśved indrasya vīryā kṛtāni || RV_7,018.14

indreṇaite tṛtsavo veviṣāṇā āpo na sṛṣṭā adhavanta nīcīḥ |
durmitrāsaḥ prakalavin mimānā jahur viśvāni bhojanā sudāse || RV_7,018.15

ardhaṁ vīrasya śṛtapām anindram parā śardhantaṁ nunude abhi kṣām |
indro manyum manyumyo mimāya bheje patho vartanim patyamānaḥ || RV_7,018.16

ādhreṇa cit tad v ekaṁ cakāra siṁhyaṁ cit petvenā jaghāna |
ava sraktīr veśyāvṛścad indraḥ prāyacchad viśvā bhojanā sudāse || RV_7,018.17

śaśvanto hi śatravo rāradhuṣ ṭe bhedasya cic chardhato vinda randhim |
martām̐ enaḥ stuvato yaḥ kṛṇoti tigmaṁ tasmin ni jahi vajram indra || RV_7,018.18

āvad indraṁ yamunā tṛtsavaś ca prātra bhedaṁ sarvatātā muṣāyat |
ajāsaś ca śigravo yakṣavaś ca baliṁ śīrṣāṇi jabhrur aśvyāni || RV_7,018.19

na ta indra sumatayo na rāyaḥ saṁcakṣe pūrvā uṣaso na nūtnāḥ |
devakaṁ cin mānyamānaṁ jaghanthāva tmanā bṛhataḥ śambaram bhet || RV_7,018.20

pra ye gṛhād amamadus tvāyā parāśaraḥ śatayātur vasiṣṭhaḥ |
na te bhojasya sakhyam mṛṣantādhā sūribhyaḥ sudinā vy ucchān || RV_7,018.21

dve naptur devavataḥ śate gor dvā rathā vadhūmantā sudāsaḥ |
arhann agne paijavanasya dānaṁ hoteva sadma pary emi rebhan || RV_7,018.22

catvāro mā paijavanasya dānāḥ smaddiṣṭayaḥ kṛśanino nireke |
ṛjrāso mā pṛthiviṣṭhāḥ sudāsas tokaṁ tokāya śravase vahanti || RV_7,018.23

yasya śravo rodasī antar urvī śīrṣṇe-śīrṣṇe vibabhājā vibhaktā |
sapted indraṁ na sravato gṛṇanti ni yudhyāmadhim aśiśād abhīke || RV_7,018.24

imaṁ naro marutaḥ saścatānu divodāsaṁ na pitaraṁ sudāsaḥ |
aviṣṭanā paijavanasya ketaṁ dūṇāśaṁ kṣatram ajaraṁ duvoyu || RV_7,018.25

yas tigmaśṛṅgo vṛṣabho na bhīma ekaḥ kṛṣṭīś cyāvayati pra viśvāḥ |
yaḥ śaśvato adāśuṣo gayasya prayantāsi suṣvitarāya vedaḥ || RV_7,019.01

tvaṁ ha tyad indra kutsam āvaḥ śuśrūṣamāṇas tanvā samarye |
dāsaṁ yac chuṣṇaṁ kuyavaṁ ny asmā arandhaya ārjuneyāya śikṣan || RV_7,019.02

tvaṁ dhṛṣṇo dhṛṣatā vītahavyam prāvo viśvābhir ūtibhiḥ sudāsam |
pra paurukutsiṁ trasadasyum āvaḥ kṣetrasātā vṛtrahatyeṣu pūrum || RV_7,019.03

tvaṁ nṛbhir nṛmaṇo devavītau bhūrīṇi vṛtrā haryaśva haṁsi |
tvaṁ ni dasyuṁ cumuriṁ dhuniṁ cāsvāpayo dabhītaye suhantu || RV_7,019.04

tava cyautnāni vajrahasta tāni nava yat puro navatiṁ ca sadyaḥ |
niveśane śatatamāviveṣīr ahañ ca vṛtraṁ namucim utāhan || RV_7,019.05

sanā tā ta indra bhojanāni rātahavyāya dāśuṣe sudāse |
vṛṣṇe te harī vṛṣaṇā yunajmi vyantu brahmāṇi puruśāka vājam || RV_7,019.06

mā te asyāṁ sahasāvan pariṣṭāv aghāya bhūma harivaḥ parādai |
trāyasva no 'vṛkebhir varūthais tava priyāsaḥ sūriṣu syāma || RV_7,019.07

priyāsa it te maghavann abhiṣṭau naro madema śaraṇe sakhāyaḥ |
ni turvaśaṁ ni yādvaṁ śiśīhy atithigvāya śaṁsyaṁ kariṣyan || RV_7,019.08

sadyaś cin nu te maghavann abhiṣṭau naraḥ śaṁsanty ukthaśāsa ukthā |
ye te havebhir vi paṇīm̐r adāśann asmān vṛṇīṣva yujyāya tasmai || RV_7,019.09

ete stomā narāṁ nṛtama tubhyam asmadryañco dadato maghāni |
teṣām indra vṛtrahatye śivo bhūḥ sakhā ca śūro 'vitā ca nṛṇām || RV_7,019.10

nū indra śūra stavamāna ūtī brahmajūtas tanvā vāvṛdhasva |
upa no vājān mimīhy upa stīn yūyam pāta svastibhiḥ sadā naḥ || RV_7,019.11

ugro jajñe vīryāya svadhāvāñ cakrir apo naryo yat kariṣyan |
jagmir yuvā nṛṣadanam avobhis trātā na indra enaso mahaś cit || RV_7,020.01

hantā vṛtram indraḥ śūśuvānaḥ prāvīn nu vīro jaritāram ūtī |
kartā sudāse aha vā u lokaṁ dātā vasu muhur ā dāśuṣe bhūt || RV_7,020.02

yudhmo anarvā khajakṛt samadvā śūraḥ satrāṣāḍ januṣem aṣāḻhaḥ |
vy āsa indraḥ pṛtanāḥ svojā adhā viśvaṁ śatrūyantaṁ jaghāna || RV_7,020.03

ubhe cid indra rodasī mahitvā paprātha taviṣībhis tuviṣmaḥ |
ni vajram indro harivān mimikṣan sam andhasā madeṣu vā uvoca || RV_7,020.04

vṛṣā jajāna vṛṣaṇaṁ raṇāya tam u cin nārī naryaṁ sasūva |
pra yaḥ senānīr adha nṛbhyo astīnaḥ satvā gaveṣaṇaḥ sa dhṛṣṇuḥ || RV_7,020.05

nū cit sa bhreṣate jano na reṣan mano yo asya ghoram āvivāsāt |
yajñair ya indre dadhate duvāṁsi kṣayat sa rāya ṛtapā ṛtejāḥ || RV_7,020.06

yad indra pūrvo aparāya śikṣann ayaj jyāyān kanīyaso deṣṇam |
amṛta it pary āsīta dūram ā citra citryam bharā rayiṁ naḥ || RV_7,020.07

yas ta indra priyo jano dadāśad asan nireke adrivaḥ sakhā te |
vayaṁ te asyāṁ sumatau caniṣṭhāḥ syāma varūthe aghnato nṛpītau || RV_7,020.08

eṣa stomo acikradad vṛṣā ta uta stāmur maghavann akrapiṣṭa |
rāyas kāmo jaritāraṁ ta āgan tvam aṅga śakra vasva ā śako naḥ || RV_7,020.09

sa na indra tvayatāyā iṣe dhās tmanā ca ye maghavāno junanti |
vasvī ṣu te jaritre astu śaktir yūyam pāta svastibhiḥ sadā naḥ || RV_7,020.10

asāvi devaṁ goṛjīkam andho ny asminn indro januṣem uvoca |
bodhāmasi tvā haryaśva yajñair bodhā naḥ stomam andhaso madeṣu || RV_7,021.01

pra yanti yajñaṁ vipayanti barhiḥ somamādo vidathe dudhravācaḥ |
ny u bhriyante yaśaso gṛbhād ā dūraüpabdo vṛṣaṇo nṛṣācaḥ || RV_7,021.02

tvam indra sravitavā apas kaḥ pariṣṭhitā ahinā śūra pūrvīḥ |
tvad vāvakre rathyo3 na dhenā rejante viśvā kṛtrimāṇi bhīṣā || RV_7,021.03

bhīmo viveṣāyudhebhir eṣām apāṁsi viśvā naryāṇi vidvān |
indraḥ puro jarhṛṣāṇo vi dūdhod vi vajrahasto mahinā jaghāna || RV_7,021.04

na yātava indra jūjuvur no na vandanā śaviṣṭha vedyābhiḥ |
sa śardhad aryo viṣuṇasya jantor mā śiśnadevā api gur ṛtaṁ naḥ || RV_7,021.05

abhi kratvendra bhūr adha jman na te vivyaṅ mahimānaṁ rajāṁsi |
svenā hi vṛtraṁ śavasā jaghantha na śatrur antaṁ vividad yudhā te || RV_7,021.06

devāś cit te asuryāya pūrve 'nu kṣatrāya mamire sahāṁsi |
indro maghāni dayate viṣahyendraṁ vājasya johuvanta sātau || RV_7,021.07

kīriś cid dhi tvām avase juhāveśānam indra saubhagasya bhūreḥ |
avo babhūtha śatamūte asme abhikṣattus tvāvato varūtā || RV_7,021.08

sakhāyas ta indra viśvaha syāma namovṛdhāso mahinā tarutra |
vanvantu smā te 'vasā samīke3 'bhītim aryo vanuṣāṁ śavāṁsi || RV_7,021.09

sa na indra tvayatāyā iṣe dhās tmanā ca ye maghavāno junanti |
vasvī ṣu te jaritre astu śaktir yūyam pāta svastibhiḥ sadā naḥ || RV_7,021.10

pibā somam indra mandatu tvā yaṁ te suṣāva haryaśvādriḥ |
sotur bāhubhyāṁ suyato nārvā || RV_7,022.01

yas te mado yujyaś cārur asti yena vṛtrāṇi haryaśva haṁsi |
sa tvām indra prabhūvaso mamattu || RV_7,022.02

bodhā su me maghavan vācam emāṁ yāṁ te vasiṣṭho arcati praśastim |
imā brahma sadhamāde juṣasva || RV_7,022.03

śrudhī havaṁ vipipānasyādrer bodhā viprasyārcato manīṣām |
kṛṣvā duvāṁsy antamā sacemā || RV_7,022.04

na te giro api mṛṣye turasya na suṣṭutim asuryasya vidvān |
sadā te nāma svayaśo vivakmi || RV_7,022.05

bhūri hi te savanā mānuṣeṣu bhūri manīṣī havate tvām it |
māre asman maghavañ jyok kaḥ || RV_7,022.06

tubhyed imā savanā śūra viśvā tubhyam brahmāṇi vardhanā kṛṇomi |
tvaṁ nṛbhir havyo viśvadhāsi || RV_7,022.07

nū cin nu te manyamānasya dasmod aśnuvanti mahimānam ugra |
na vīryam indra te na rādhaḥ || RV_7,022.08

ye ca pūrva ṛṣayo ye ca nūtnā indra brahmāṇi janayanta viprāḥ |
asme te santu sakhyā śivāni yūyam pāta svastibhiḥ sadā naḥ || RV_7,022.09

ud u brahmāṇy airata śravasyendraṁ samarye mahayā vasiṣṭha |
ā yo viśvāni śavasā tatānopaśrotā ma īvato vacāṁsi || RV_7,023.01

ayāmi ghoṣa indra devajāmir irajyanta yac churudho vivāci |
nahi svam āyuś cikite janeṣu tānīd aṁhāṁsy ati parṣy asmān || RV_7,023.02

yuje rathaṁ gaveṣaṇaṁ haribhyām upa brahmāṇi jujuṣāṇam asthuḥ |
vi bādhiṣṭa sya rodasī mahitvendro vṛtrāṇy apratī jaghanvān || RV_7,023.03

āpaś cit pipyuḥ staryo3 na gāvo nakṣann ṛtaṁ jaritāras ta indra |
yāhi vāyur na niyuto no acchā tvaṁ hi dhībhir dayase vi vājān || RV_7,023.04

te tvā madā indra mādayantu śuṣmiṇaṁ tuvirādhasaṁ jaritre |
eko devatrā dayase hi martān asmiñ chūra savane mādayasva || RV_7,023.05

eved indraṁ vṛṣaṇaṁ vajrabāhuṁ vasiṣṭhāso abhy arcanty arkaiḥ |
sa naḥ stuto vīravad dhātu gomad yūyam pāta svastibhiḥ sadā naḥ || RV_7,023.06

yoniṣ ṭa indra sadane akāri tam ā nṛbhiḥ puruhūta pra yāhi |
aso yathā no 'vitā vṛdhe ca dado vasūni mamadaś ca somaiḥ || RV_7,024.01

gṛbhītaṁ te mana indra dvibarhāḥ sutaḥ somaḥ pariṣiktā madhūni |
visṛṣṭadhenā bharate suvṛktir iyam indraṁ johuvatī manīṣā || RV_7,024.02

ā no diva ā pṛthivyā ṛjīṣinn idam barhiḥ somapeyāya yāhi |
vahantu tvā harayo madryañcam āṅgūṣam acchā tavasam madāya || RV_7,024.03

ā no viśvābhir ūtibhiḥ sajoṣā brahma juṣāṇo haryaśva yāhi |
varīvṛjat sthavirebhiḥ suśiprāsme dadhad vṛṣaṇaṁ śuṣmam indra || RV_7,024.04

eṣa stomo maha ugrāya vāhe dhurī3vātyo na vājayann adhāyi |
indra tvāyam arka īṭṭe vasūnāṁ divīva dyām adhi naḥ śromataṁ dhāḥ || RV_7,024.05

evā na indra vāryasya pūrdhi pra te mahīṁ sumatiṁ vevidāma |
iṣam pinva maghavadbhyaḥ suvīrāṁ yūyam pāta svastibhiḥ sadā naḥ || RV_7,024.06

ā te maha indroty ugra samanyavo yat samaranta senāḥ |
patāti didyun naryasya bāhvor mā te mano viṣvadrya1g vi cārīt || RV_7,025.01

ni durga indra śnathihy amitrām̐ abhi ye no martāso amanti |
āre taṁ śaṁsaṁ kṛṇuhi ninitsor ā no bhara sambharaṇaṁ vasūnām || RV_7,025.02

śataṁ te śiprinn ūtayaḥ sudāse sahasraṁ śaṁsā uta rātir astu |
jahi vadhar vanuṣo martyasyāsme dyumnam adhi ratnaṁ ca dhehi || RV_7,025.03

tvāvato hīndra kratve asmi tvāvato 'vituḥ śūra rātau |
viśved ahāni taviṣīva ugram̐ okaḥ kṛṇuṣva harivo na mardhīḥ || RV_7,025.04

kutsā ete haryaśvāya śūṣam indre saho devajūtam iyānāḥ |
satrā kṛdhi suhanā śūra vṛtrā vayaṁ tarutrāḥ sanuyāma vājam || RV_7,025.05

evā na indra vāryasya pūrdhi pra te mahīṁ sumatiṁ vevidāma |
iṣam pinva maghavadbhyaḥ suvīrāṁ yūyam pāta svastibhiḥ sadā naḥ || RV_7,025.06

na soma indram asuto mamāda nābrahmāṇo maghavānaṁ sutāsaḥ |
tasmā ukthaṁ janaye yaj jujoṣan nṛvan navīyaḥ śṛṇavad yathā naḥ || RV_7,026.01

uktha-ukthe soma indram mamāda nīthe-nīthe maghavānaṁ sutāsaḥ |
yad īṁ sabādhaḥ pitaraṁ na putrāḥ samānadakṣā avase havante || RV_7,026.02

cakāra tā kṛṇavan nūnam anyā yāni bruvanti vedhasaḥ suteṣu |
janīr iva patir ekaḥ samāno ni māmṛje pura indraḥ su sarvāḥ || RV_7,026.03

evā tam āhur uta śṛṇva indra eko vibhaktā taraṇir maghānām |
mithastura ūtayo yasya pūrvīr asme bhadrāṇi saścata priyāṇi || RV_7,026.04

evā vasiṣṭha indram ūtaye nṝn kṛṣṭīnāṁ vṛṣabhaṁ sute gṛṇāti |
sahasriṇa upa no māhi vājān yūyam pāta svastibhiḥ sadā naḥ || RV_7,026.05

indraṁ naro nemadhitā havante yat pāryā yunajate dhiyas tāḥ |
śūro nṛṣātā śavasaś cakāna ā gomati vraje bhajā tvaṁ naḥ || RV_7,027.01

ya indra śuṣmo maghavan te asti śikṣā sakhibhyaḥ puruhūta nṛbhyaḥ |
tvaṁ hi dṛḻhā maghavan vicetā apā vṛdhi parivṛtaṁ na rādhaḥ || RV_7,027.02

indro rājā jagataś carṣaṇīnām adhi kṣami viṣurūpaṁ yad asti |
tato dadāti dāśuṣe vasūni codad rādha upastutaś cid arvāk || RV_7,027.03

nū cin na indro maghavā sahūtī dāno vājaṁ ni yamate na ūtī |
anūnā yasya dakṣiṇā pīpāya vāmaṁ nṛbhyo abhivītā sakhibhyaḥ || RV_7,027.04

nū indra rāye varivas kṛdhī na ā te mano vavṛtyāma maghāya |
gomad aśvāvad rathavad vyanto yūyam pāta svastibhiḥ sadā naḥ || RV_7,027.05

brahmā ṇa indropa yāhi vidvān arvāñcas te harayaḥ santu yuktāḥ |
viśve cid dhi tvā vihavanta martā asmākam ic chṛṇuhi viśvaminva || RV_7,028.01

havaṁ ta indra mahimā vy ānaḍ brahma yat pāsi śavasinn ṛṣīṇām |
ā yad vajraṁ dadhiṣe hasta ugra ghoraḥ san kratvā janiṣṭhā aṣāḻhaḥ || RV_7,028.02

tava praṇītīndra johuvānān saṁ yan nṝn na rodasī ninetha |
mahe kṣatrāya śavase hi jajñe 'tūtujiṁ cit tūtujir aśiśnat || RV_7,028.03

ebhir na indrāhabhir daśasya durmitrāso hi kṣitayaḥ pavante |
prati yac caṣṭe anṛtam anenā ava dvitā varuṇo māyī naḥ sāt || RV_7,028.04

vocemed indram maghavānam enam maho rāyo rādhaso yad dadan naḥ |
yo arcato brahmakṛtim aviṣṭho yūyam pāta svastibhiḥ sadā naḥ || RV_7,028.05

ayaṁ soma indra tubhyaṁ sunva ā tu pra yāhi harivas tadokāḥ |
pibā tv a1sya suṣutasya cāror dado maghāni maghavann iyānaḥ || RV_7,029.01

brahman vīra brahmakṛtiṁ juṣāṇo 'rvācīno haribhir yāhi tūyam |
asminn ū ṣu savane mādayasvopa brahmāṇi śṛṇava imā naḥ || RV_7,029.02

kā te asty araṁkṛtiḥ sūktaiḥ kadā nūnaṁ te maghavan dāśema |
viśvā matīr ā tatane tvāyādhā ma indra śṛṇavo havemā || RV_7,029.03

uto ghā te puruṣyā3 id āsan yeṣām pūrveṣām aśṛṇor ṛṣīṇām |
adhāhaṁ tvā maghavañ johavīmi tvaṁ na indrāsi pramatiḥ piteva || RV_7,029.04

vocemed indram maghavānam enam maho rāyo rādhaso yad dadan naḥ |
yo arcato brahmakṛtim aviṣṭho yūyam pāta svastibhiḥ sadā naḥ || RV_7,029.05

ā no deva śavasā yāhi śuṣmin bhavā vṛdha indra rāyo asya |
mahe nṛmṇāya nṛpate suvajra mahi kṣatrāya pauṁsyāya śūra || RV_7,030.01

havanta u tvā havyaṁ vivāci tanūṣu śūrāḥ sūryasya sātau |
tvaṁ viśveṣu senyo janeṣu tvaṁ vṛtrāṇi randhayā suhantu || RV_7,030.02

ahā yad indra sudinā vyucchān dadho yat ketum upamaṁ samatsu |
ny a1gniḥ sīdad asuro na hotā huvāno atra subhagāya devān || RV_7,030.03

vayaṁ te ta indra ye ca deva stavanta śūra dadato maghāni |
yacchā sūribhya upamaṁ varūthaṁ svābhuvo jaraṇām aśnavanta || RV_7,030.04

vocemed indram maghavānam enam maho rāyo rādhaso yad dadan naḥ |
yo arcato brahmakṛtim aviṣṭho yūyam pāta svastibhiḥ sadā naḥ || RV_7,030.05

pra va indrāya mādanaṁ haryaśvāya gāyata |
sakhāyaḥ somapāvne || RV_7,031.01

śaṁsed ukthaṁ sudānava uta dyukṣaṁ yathā naraḥ |
cakṛmā satyarādhase || RV_7,031.02

tvaṁ na indra vājayus tvaṁ gavyuḥ śatakrato |
tvaṁ hiraṇyayur vaso || RV_7,031.03

vayam indra tvāyavo 'bhi pra ṇonumo vṛṣan |
viddhī tv a1sya no vaso || RV_7,031.04

mā no nide ca vaktave 'ryo randhīr arāvṇe |
tve api kratur mama || RV_7,031.05

tvaṁ varmāsi saprathaḥ puroyodhaś ca vṛtrahan |
tvayā prati bruve yujā || RV_7,031.06

mahām̐ utāsi yasya te 'nu svadhāvarī sahaḥ |
mamnāte indra rodasī || RV_7,031.07

taṁ tvā marutvatī pari bhuvad vāṇī sayāvarī |
nakṣamāṇā saha dyubhiḥ || RV_7,031.08

ūrdhvāsas tvānv indavo bhuvan dasmam upa dyavi |
saṁ te namanta kṛṣṭayaḥ || RV_7,031.09

pra vo mahe mahivṛdhe bharadhvam pracetase pra sumatiṁ kṛṇudhvam |
viśaḥ pūrvīḥ pra carā carṣaṇiprāḥ || RV_7,031.10

uruvyacase mahine suvṛktim indrāya brahma janayanta viprāḥ |
tasya vratāni na minanti dhīrāḥ || RV_7,031.11

indraṁ vāṇīr anuttamanyum eva satrā rājānaṁ dadhire sahadhyai |
haryaśvāya barhayā sam āpīn || RV_7,031.12

mo ṣu tvā vāghataś canāre asman ni rīraman |
ārāttāc cit sadhamādaṁ na ā gahīha vā sann upa śrudhi || RV_7,032.01

ime hi te brahmakṛtaḥ sute sacā madhau na makṣa āsate |
indre kāmaṁ jaritāro vasūyavo rathe na pādam ā dadhuḥ || RV_7,032.02

rāyaskāmo vajrahastaṁ sudakṣiṇam putro na pitaraṁ huve || RV_7,032.03

ima indrāya sunvire somāso dadhyāśiraḥ |
tām̐ ā madāya vajrahasta pītaye haribhyāṁ yāhy oka ā || RV_7,032.04

śravac chrutkarṇa īyate vasūnāṁ nū cin no mardhiṣad giraḥ |
sadyaś cid yaḥ sahasrāṇi śatā dadan nakir ditsantam ā minat || RV_7,032.05

sa vīro apratiṣkuta indreṇa śūśuve nṛbhiḥ |
yas te gabhīrā savanāni vṛtrahan sunoty ā ca dhāvati || RV_7,032.06

bhavā varūtham maghavan maghonāṁ yat samajāsi śardhataḥ |
vi tvāhatasya vedanam bhajemahy ā dūṇāśo bharā gayam || RV_7,032.07

sunotā somapāvne somam indrāya vajriṇe |
pacatā paktīr avase kṛṇudhvam it pṛṇann it pṛṇate mayaḥ || RV_7,032.08

mā sredhata somino dakṣatā mahe kṛṇudhvaṁ rāya ātuje |
taraṇir ij jayati kṣeti puṣyati na devāsaḥ kavatnave || RV_7,032.09

nakiḥ sudāso ratham pary āsa na rīramat |
indro yasyāvitā yasya maruto gamat sa gomati vraje || RV_7,032.10

gamad vājaṁ vājayann indra martyo yasya tvam avitā bhuvaḥ |
asmākam bodhy avitā rathānām asmākaṁ śūra nṛṇām || RV_7,032.11

ud in nv asya ricyate 'ṁśo dhanaṁ na jigyuṣaḥ |
ya indro harivān na dabhanti taṁ ripo dakṣaṁ dadhāti somini || RV_7,032.12

mantram akharvaṁ sudhitaṁ supeśasaṁ dadhāta yajñiyeṣv ā |
pūrvīś cana prasitayas taranti taṁ ya indre karmaṇā bhuvat || RV_7,032.13

kas tam indra tvāvasum ā martyo dadharṣati |
śraddhā it te maghavan pārye divi vājī vājaṁ siṣāsati || RV_7,032.14

maghonaḥ sma vṛtrahatyeṣu codaya ye dadati priyā vasu |
tava praṇītī haryaśva sūribhir viśvā tarema duritā || RV_7,032.15

taved indrāvamaṁ vasu tvam puṣyasi madhyamam |
satrā viśvasya paramasya rājasi nakiṣ ṭvā goṣu vṛṇvate || RV_7,032.16

tvaṁ viśvasya dhanadā asi śruto ya īm bhavanty ājayaḥ |
tavāyaṁ viśvaḥ puruhūta pārthivo 'vasyur nāma bhikṣate || RV_7,032.17

yad indra yāvatas tvam etāvad aham īśīya |
stotāram id didhiṣeya radāvaso na pāpatvāya rāsīya || RV_7,032.18

śikṣeyam in mahayate dive-dive rāya ā kuhacidvide |
nahi tvad anyan maghavan na āpyaṁ vasyo asti pitā cana || RV_7,032.19

taraṇir it siṣāsati vājam puraṁdhyā yujā |
ā va indram puruhūtaṁ name girā nemiṁ taṣṭeva sudrvam || RV_7,032.20

na duṣṭutī martyo vindate vasu na sredhantaṁ rayir naśat |
suśaktir in maghavan tubhyam māvate deṣṇaṁ yat pārye divi || RV_7,032.21

abhi tvā śūra nonumo 'dugdhā iva dhenavaḥ |
īśānam asya jagataḥ svardṛśam īśānam indra tasthuṣaḥ || RV_7,032.22

na tvāvām̐ anyo divyo na pārthivo na jāto na janiṣyate |
aśvāyanto maghavann indra vājino gavyantas tvā havāmahe || RV_7,032.23

abhī ṣatas tad ā bharendra jyāyaḥ kanīyasaḥ |
purūvasur hi maghavan sanād asi bhare-bhare ca havyaḥ || RV_7,032.24

parā ṇudasva maghavann amitrān suvedā no vasū kṛdhi |
asmākam bodhy avitā mahādhane bhavā vṛdhaḥ sakhīnām || RV_7,032.25

indra kratuṁ na ā bhara pitā putrebhyo yathā |
śikṣā ṇo asmin puruhūta yāmani jīvā jyotir aśīmahi || RV_7,032.26

mā no ajñātā vṛjanā durādhyo3 māśivāso ava kramuḥ |
tvayā vayam pravataḥ śaśvatīr apo 'ti śūra tarāmasi || RV_7,032.27

śvityañco mā dakṣiṇataskapardā dhiyaṁjinvāso abhi hi pramanduḥ |
uttiṣṭhan voce pari barhiṣo nṝn na me dūrād avitave vasiṣṭhāḥ || RV_7,033.01

dūrād indram anayann ā sutena tiro vaiśantam ati pāntam ugram |
pāśadyumnasya vāyatasya somāt sutād indro 'vṛṇītā vasiṣṭhān || RV_7,033.02

even nu kaṁ sindhum ebhis tatāreven nu kam bhedam ebhir jaghāna |
even nu kaṁ dāśarājñe sudāsam prāvad indro brahmaṇā vo vasiṣṭhāḥ || RV_7,033.03

juṣṭī naro brahmaṇā vaḥ pitṝṇām akṣam avyayaṁ na kilā riṣātha |
yac chakvarīṣu bṛhatā raveṇendre śuṣmam adadhātā vasiṣṭhāḥ || RV_7,033.04

ud dyām ivet tṛṣṇajo nāthitāso 'dīdhayur dāśarājñe vṛtāsaḥ |
vasiṣṭhasya stuvata indro aśrod uruṁ tṛtsubhyo akṛṇod u lokam || RV_7,033.05

daṇḍā ived goajanāsa āsan paricchinnā bharatā arbhakāsaḥ |
abhavac ca puraetā vasiṣṭha ād it tṛtsūnāṁ viśo aprathanta || RV_7,033.06

trayaḥ kṛṇvanti bhuvaneṣu retas tisraḥ prajā āryā jyotiragrāḥ |
trayo gharmāsa uṣasaṁ sacante sarvām̐ it tām̐ anu vidur vasiṣṭhāḥ || RV_7,033.07

sūryasyeva vakṣatho jyotir eṣāṁ samudrasyeva mahimā gabhīraḥ |
vātasyeva prajavo nānyena stomo vasiṣṭhā anvetave vaḥ || RV_7,033.08

ta in niṇyaṁ hṛdayasya praketaiḥ sahasravalśam abhi saṁ caranti |
yamena tatam paridhiṁ vayanto 'psarasa upa sedur vasiṣṭhāḥ || RV_7,033.09

vidyuto jyotiḥ pari saṁjihānam mitrāvaruṇā yad apaśyatāṁ tvā |
tat te janmotaikaṁ vasiṣṭhāgastyo yat tvā viśa ājabhāra || RV_7,033.10

utāsi maitrāvaruṇo vasiṣṭhorvaśyā brahman manaso 'dhi jātaḥ |
drapsaṁ skannam brahmaṇā daivyena viśve devāḥ puṣkare tvādadanta || RV_7,033.11

sa praketa ubhayasya pravidvān sahasradāna uta vā sadānaḥ |
yamena tatam paridhiṁ vayiṣyann apsarasaḥ pari jajñe vasiṣṭhaḥ || RV_7,033.12

satre ha jātāv iṣitā namobhiḥ kumbhe retaḥ siṣicatuḥ samānam |
tato ha māna ud iyāya madhyāt tato jātam ṛṣim āhur vasiṣṭham || RV_7,033.13

ukthabhṛtaṁ sāmabhṛtam bibharti grāvāṇam bibhrat pra vadāty agre |
upainam ādhvaṁ sumanasyamānā ā vo gacchāti pratṛdo vasiṣṭhaḥ || RV_7,033.14

pra śukraitu devī manīṣā asmat sutaṣṭo ratho na vājī || RV_7,034.01

viduḥ pṛthivyā divo janitraṁ śṛṇvanty āpo adha kṣarantīḥ || RV_7,034.02

āpaś cid asmai pinvanta pṛthvīr vṛtreṣu śūrā maṁsanta ugrāḥ || RV_7,034.03

ā dhūrṣv asmai dadhātāśvān indro na vajrī hiraṇyabāhuḥ || RV_7,034.04

abhi pra sthātāheva yajñaṁ yāteva patman tmanā hinota || RV_7,034.05

tmanā samatsu hinota yajñaṁ dadhāta ketuṁ janāya vīram || RV_7,034.06

ud asya śuṣmād bhānur nārta bibharti bhāram pṛthivī na bhūma || RV_7,034.07

hvayāmi devām̐ ayātur agne sādhann ṛtena dhiyaṁ dadhāmi || RV_7,034.08

abhi vo devīṁ dhiyaṁ dadhidhvam pra vo devatrā vācaṁ kṛṇudhvam || RV_7,034.09

ā caṣṭa āsām pātho nadīnāṁ varuṇa ugraḥ sahasracakṣāḥ || RV_7,034.10

rājā rāṣṭrānām peśo nadīnām anuttam asmai kṣatraṁ viśvāyu || RV_7,034.11

aviṣṭo asmān viśvāsu vikṣv adyuṁ kṛṇota śaṁsaṁ ninitsoḥ || RV_7,034.12

vy etu didyud dviṣām aśevā yuyota viṣvag rapas tanūnām || RV_7,034.13

avīn no agnir havyān namobhiḥ preṣṭho asmā adhāyi stomaḥ || RV_7,034.14

sajūr devebhir apāṁ napātaṁ sakhāyaṁ kṛdhvaṁ śivo no astu || RV_7,034.15

abjām ukthair ahiṁ gṛṇīṣe budhne nadīnāṁ rajaḥsu ṣīdan || RV_7,034.16

mā no 'hir budhnyo riṣe dhān mā yajño asya sridhad ṛtāyoḥ || RV_7,034.17

uta na eṣu nṛṣu śravo dhuḥ pra rāye yantu śardhanto aryaḥ || RV_7,034.18

tapanti śatruṁ sva1r ṇa bhūmā mahāsenāso amebhir eṣām || RV_7,034.19

ā yan naḥ patnīr gamanty acchā tvaṣṭā supāṇir dadhātu vīrān || RV_7,034.20

prati naḥ stomaṁ tvaṣṭā juṣeta syād asme aramatir vasūyuḥ || RV_7,034.21

tā no rāsan rātiṣāco vasūny ā rodasī varuṇānī śṛṇotu |
varūtrībhiḥ suśaraṇo no astu tvaṣṭā sudatro vi dadhātu rāyaḥ || RV_7,034.22

tan no rāyaḥ parvatās tan na āpas tad rātiṣāca oṣadhīr uta dyauḥ |
vanaspatibhiḥ pṛthivī sajoṣā ubhe rodasī pari pāsato naḥ || RV_7,034.23

anu tad urvī rodasī jihātām anu dyukṣo varuṇa indrasakhā |
anu viśve maruto ye sahāso rāyaḥ syāma dharuṇaṁ dhiyadhyai || RV_7,034.24

tan na indro varuṇo mitro agnir āpa oṣadhīr vanino juṣanta |
śarman syāma marutām upasthe yūyam pāta svastibhiḥ sadā naḥ || RV_7,034.25

śaṁ na indrāgnī bhavatām avobhiḥ śaṁ na indrāvaruṇā rātahavyā |
śam indrāsomā suvitāya śaṁ yoḥ śaṁ na indrāpūṣaṇā vājasātau || RV_7,035.01

śaṁ no bhagaḥ śam u naḥ śaṁso astu śaṁ naḥ puraṁdhiḥ śam u santu rāyaḥ |
śaṁ naḥ satyasya suyamasya śaṁsaḥ śaṁ no aryamā purujāto astu || RV_7,035.02

śaṁ no dhātā śam u dhartā no astu śaṁ na urūcī bhavatu svadhābhiḥ |
śaṁ rodasī bṛhatī śaṁ no adriḥ śaṁ no devānāṁ suhavāni santu || RV_7,035.03

śaṁ no agnir jyotiranīko astu śaṁ no mitrāvaruṇāv aśvinā śam |
śaṁ naḥ sukṛtāṁ sukṛtāni santu śaṁ na iṣiro abhi vātu vātaḥ || RV_7,035.04

śaṁ no dyāvāpṛthivī pūrvahūtau śam antarikṣaṁ dṛśaye no astu |
śaṁ na oṣadhīr vanino bhavantu śaṁ no rajasas patir astu jiṣṇuḥ || RV_7,035.05

śaṁ na indro vasubhir devo astu śam ādityebhir varuṇaḥ suśaṁsaḥ |
śaṁ no rudro rudrebhir jalāṣaḥ śaṁ nas tvaṣṭā gnābhir iha śṛṇotu || RV_7,035.06

śaṁ naḥ somo bhavatu brahma śaṁ naḥ śaṁ no grāvāṇaḥ śam u santu yajñāḥ |
śaṁ naḥ svarūṇām mitayo bhavantu śaṁ naḥ prasva1ḥ śam v astu vediḥ || RV_7,035.07

śaṁ naḥ sūrya urucakṣā ud etu śaṁ naś catasraḥ pradiśo bhavantu |
śaṁ naḥ parvatā dhruvayo bhavantu śaṁ naḥ sindhavaḥ śam u santv āpaḥ || RV_7,035.08

śaṁ no aditir bhavatu vratebhiḥ śaṁ no bhavantu marutaḥ svarkāḥ |
śaṁ no viṣṇuḥ śam u pūṣā no astu śaṁ no bhavitraṁ śam v astu vāyuḥ || RV_7,035.09

śaṁ no devaḥ savitā trāyamāṇaḥ śaṁ no bhavantūṣaso vibhātīḥ |
śaṁ naḥ parjanyo bhavatu prajābhyaḥ śaṁ naḥ kṣetrasya patir astu śambhuḥ || RV_7,035.10

śaṁ no devā viśvadevā bhavantu śaṁ sarasvatī saha dhībhir astu |
śam abhiṣācaḥ śam u rātiṣācaḥ śaṁ no divyāḥ pārthivāḥ śaṁ no apyāḥ || RV_7,035.11

śaṁ naḥ satyasya patayo bhavantu śaṁ no arvantaḥ śam u santu gāvaḥ |
śaṁ na ṛbhavaḥ sukṛtaḥ suhastāḥ śaṁ no bhavantu pitaro haveṣu || RV_7,035.12

śaṁ no aja ekapād devo astu śaṁ no 'hir budhnya1ḥ śaṁ samudraḥ |
śaṁ no apāṁ napāt perur astu śaṁ naḥ pṛśnir bhavatu devagopā || RV_7,035.13

ādityā rudrā vasavo juṣantedam brahma kriyamāṇaṁ navīyaḥ |
śṛṇvantu no divyāḥ pārthivāso gojātā uta ye yajñiyāsaḥ || RV_7,035.14

ye devānāṁ yajñiyā yajñiyānām manor yajatrā amṛtā ṛtajñāḥ |
te no rāsantām urugāyam adya yūyam pāta svastibhiḥ sadā naḥ || RV_7,035.15

pra brahmaitu sadanād ṛtasya vi raśmibhiḥ sasṛje sūryo gāḥ |
vi sānunā pṛthivī sasra urvī pṛthu pratīkam adhy edhe agniḥ || RV_7,036.01

imāṁ vām mitrāvaruṇā suvṛktim iṣaṁ na kṛṇve asurā navīyaḥ |
ino vām anyaḥ padavīr adabdho janaṁ ca mitro yatati bruvāṇaḥ || RV_7,036.02

ā vātasya dhrajato ranta ityā apīpayanta dhenavo na sūdāḥ |
maho divaḥ sadane jāyamāno 'cikradad vṛṣabhaḥ sasminn ūdhan || RV_7,036.03

girā ya etā yunajad dharī ta indra priyā surathā śūra dhāyū |
pra yo manyuṁ ririkṣato mināty ā sukratum aryamaṇaṁ vavṛtyām || RV_7,036.04

yajante asya sakhyaṁ vayaś ca namasvinaḥ sva ṛtasya dhāman |
vi pṛkṣo bābadhe nṛbhiḥ stavāna idaṁ namo rudrāya preṣṭham || RV_7,036.05

ā yat sākaṁ yaśaso vāvaśānāḥ sarasvatī saptathī sindhumātā |
yāḥ suṣvayanta sudughāḥ sudhārā abhi svena payasā pīpyānāḥ || RV_7,036.06

uta tye no maruto mandasānā dhiyaṁ tokaṁ ca vājino 'vantu |
mā naḥ pari khyad akṣarā caranty avīvṛdhan yujyaṁ te rayiṁ naḥ || RV_7,036.07

pra vo mahīm aramatiṁ kṛṇudhvam pra pūṣaṇaṁ vidathya1ṁ na vīram |
bhagaṁ dhiyo 'vitāraṁ no asyāḥ sātau vājaṁ rātiṣācam puraṁdhim || RV_7,036.08

acchāyaṁ vo marutaḥ śloka etv acchā viṣṇuṁ niṣiktapām avobhiḥ |
uta prajāyai gṛṇate vayo dhur yūyam pāta svastibhiḥ sadā naḥ || RV_7,036.09

ā vo vāhiṣṭho vahatu stavadhyai ratho vājā ṛbhukṣaṇo amṛktaḥ |
abhi tripṛṣṭhaiḥ savaneṣu somair made suśiprā mahabhiḥ pṛṇadhvam || RV_7,037.01

yūyaṁ ha ratnam maghavatsu dhattha svardṛśa ṛbhukṣaṇo amṛktam |
saṁ yajñeṣu svadhāvantaḥ pibadhvaṁ vi no rādhāṁsi matibhir dayadhvam || RV_7,037.02

uvocitha hi maghavan deṣṇam maho arbhasya vasuno vibhāge |
ubhā te pūrṇā vasunā gabhastī na sūnṛtā ni yamate vasavyā || RV_7,037.03

tvam indra svayaśā ṛbhukṣā vājo na sādhur astam eṣy ṛkvā |
vayaṁ nu te dāśvāṁsaḥ syāma brahma kṛṇvanto harivo vasiṣṭhāḥ || RV_7,037.04

sanitāsi pravato dāśuṣe cid yābhir viveṣo haryaśva dhībhiḥ |
vavanmā nu te yujyābhir ūtī kadā na indra rāya ā daśasyeḥ || RV_7,037.05

vāsayasīva vedhasas tvaṁ naḥ kadā na indra vacaso bubodhaḥ |
astaṁ tātyā dhiyā rayiṁ suvīram pṛkṣo no arvā ny uhīta vājī || RV_7,037.06

abhi yaṁ devī nirṛtiś cid īśe nakṣanta indraṁ śaradaḥ supṛkṣaḥ |
upa tribandhur jaradaṣṭim ety asvaveśaṁ yaṁ kṛṇavanta martāḥ || RV_7,037.07

ā no rādhāṁsi savitaḥ stavadhyā ā rāyo yantu parvatasya rātau |
sadā no divyaḥ pāyuḥ siṣaktu yūyam pāta svastibhiḥ sadā naḥ || RV_7,037.08

ud u ṣya devaḥ savitā yayāma hiraṇyayīm amatiṁ yām aśiśret |
nūnam bhago havyo mānuṣebhir vi yo ratnā purūvasur dadhāti || RV_7,038.01

ud u tiṣṭha savitaḥ śrudhy a1sya hiraṇyapāṇe prabhṛtāv ṛtasya |
vy u1rvīm pṛthvīm amatiṁ sṛjāna ā nṛbhyo martabhojanaṁ suvānaḥ || RV_7,038.02

api ṣṭutaḥ savitā devo astu yam ā cid viśve vasavo gṛṇanti |
sa naḥ stomān namasya1ś cano dhād viśvebhiḥ pātu pāyubhir ni sūrīn || RV_7,038.03

abhi yaṁ devy aditir gṛṇāti savaṁ devasya savitur juṣāṇā |
abhi samrājo varuṇo gṛṇanty abhi mitrāso aryamā sajoṣāḥ || RV_7,038.04

abhi ye mitho vanuṣaḥ sapante rātiṁ divo rātiṣācaḥ pṛthivyāḥ |
ahir budhnya uta naḥ śṛṇotu varūtry ekadhenubhir ni pātu || RV_7,038.05

anu tan no jāspatir maṁsīṣṭa ratnaṁ devasya savitur iyānaḥ |
bhagam ugro 'vase johavīti bhagam anugro adha yāti ratnam || RV_7,038.06

śaṁ no bhavantu vājino haveṣu devatātā mitadravaḥ svarkāḥ |
jambhayanto 'hiṁ vṛkaṁ rakṣāṁsi sanemy asmad yuyavann amīvāḥ || RV_7,038.07

vāje-vāje 'vata vājino no dhaneṣu viprā amṛtā ṛtajñāḥ |
asya madhvaḥ pibata mādayadhvaṁ tṛptā yāta pathibhir devayānaiḥ || RV_7,038.08

ūrdhvo agniḥ sumatiṁ vasvo aśret pratīcī jūrṇir devatātim eti |
bhejāte adrī rathyeva panthām ṛtaṁ hotā na iṣito yajāti || RV_7,039.01

pra vāvṛje suprayā barhir eṣām ā viśpatīva bīriṭa iyāte |
viśām aktor uṣasaḥ pūrvahūtau vāyuḥ pūṣā svastaye niyutvān || RV_7,039.02

jmayā atra vasavo ranta devā urāv antarikṣe marjayanta śubhrāḥ |
arvāk patha urujrayaḥ kṛṇudhvaṁ śrotā dūtasya jagmuṣo no asya || RV_7,039.03

te hi yajñeṣu yajñiyāsa ūmāḥ sadhasthaṁ viśve abhi santi devāḥ |
tām̐ adhvara uśato yakṣy agne śruṣṭī bhagaṁ nāsatyā puraṁdhim || RV_7,039.04

āgne giro diva ā pṛthivyā mitraṁ vaha varuṇam indram agnim |
āryamaṇam aditiṁ viṣṇum eṣāṁ sarasvatī maruto mādayantām || RV_7,039.05

rare havyam matibhir yajñiyānāṁ nakṣat kāmam martyānām asinvan |
dhātā rayim avidasyaṁ sadāsāṁ sakṣīmahi yujyebhir nu devaiḥ || RV_7,039.06

nū rodasī abhiṣṭute vasiṣṭhair ṛtāvāno varuṇo mitro agniḥ |
yacchantu candrā upamaṁ no arkaṁ yūyam pāta svastibhiḥ sadā naḥ || RV_7,039.07

o śruṣṭir vidathyā3 sam etu prati stomaṁ dadhīmahi turāṇām |
yad adya devaḥ savitā suvāti syāmāsya ratnino vibhāge || RV_7,040.01

mitras tan no varuṇo rodasī ca dyubhaktam indro aryamā dadātu |
dideṣṭu devy aditī rekṇo vāyuś ca yan niyuvaite bhagaś ca || RV_7,040.02

sed ugro astu marutaḥ sa śuṣmī yam martyam pṛṣadaśvā avātha |
utem agniḥ sarasvatī junanti na tasya rāyaḥ paryetāsti || RV_7,040.03

ayaṁ hi netā varuṇa ṛtasya mitro rājāno aryamāpo dhuḥ |
suhavā devy aditir anarvā te no aṁho ati parṣann ariṣṭān || RV_7,040.04

asya devasya mīḻhuṣo vayā viṣṇor eṣasya prabhṛthe havirbhiḥ |
vide hi rudro rudriyam mahitvaṁ yāsiṣṭaṁ vartir aśvināv irāvat || RV_7,040.05

mātra pūṣann āghṛṇa irasyo varūtrī yad rātiṣācaś ca rāsan |
mayobhuvo no arvanto ni pāntu vṛṣṭim parijmā vāto dadātu || RV_7,040.06

nū rodasī abhiṣṭute vasiṣṭhair ṛtāvāno varuṇo mitro agniḥ |
yacchantu candrā upamaṁ no arkaṁ yūyam pāta svastibhiḥ sadā naḥ || RV_7,040.07

prātar agnim prātar indraṁ havāmahe prātar mitrāvaruṇā prātar aśvinā |
prātar bhagam pūṣaṇam brahmaṇas patim prātaḥ somam uta rudraṁ huvema || RV_7,041.01

prātarjitam bhagam ugraṁ huvema vayam putram aditer yo vidhartā |
ādhraś cid yam manyamānas turaś cid rājā cid yam bhagam bhakṣīty āha || RV_7,041.02

bhaga praṇetar bhaga satyarādho bhagemāṁ dhiyam ud avā dadan naḥ |
bhaga pra ṇo janaya gobhir aśvair bhaga pra nṛbhir nṛvantaḥ syāma || RV_7,041.03

utedānīm bhagavantaḥ syāmota prapitva uta madhye ahnām |
utoditā maghavan sūryasya vayaṁ devānāṁ sumatau syāma || RV_7,041.04

bhaga eva bhagavām̐ astu devās tena vayam bhagavantaḥ syāma |
taṁ tvā bhaga sarva ij johavīti sa no bhaga puraetā bhaveha || RV_7,041.05

sam adhvarāyoṣaso namanta dadhikrāveva śucaye padāya |
arvācīnaṁ vasuvidam bhagaṁ no ratham ivāśvā vājina ā vahantu || RV_7,041.06

aśvāvatīr gomatīr na uṣāso vīravatīḥ sadam ucchantu bhadrāḥ |
ghṛtaṁ duhānā viśvataḥ prapītā yūyam pāta svastibhiḥ sadā naḥ || RV_7,041.07

pra brahmāṇo aṅgiraso nakṣanta pra krandanur nabhanyasya vetu |
pra dhenava udapruto navanta yujyātām adrī adhvarasya peśaḥ || RV_7,042.01

sugas te agne sanavitto adhvā yukṣvā sute harito rohitaś ca |
ye vā sadmann aruṣā vīravāho huve devānāṁ janimāni sattaḥ || RV_7,042.02

sam u vo yajñam mahayan namobhiḥ pra hotā mandro ririca upāke |
yajasva su purvaṇīka devān ā yajñiyām aramatiṁ vavṛtyāḥ || RV_7,042.03

yadā vīrasya revato duroṇe syonaśīr atithir āciketat |
suprīto agniḥ sudhito dama ā sa viśe dāti vāryam iyatyai || RV_7,042.04

imaṁ no agne adhvaraṁ juṣasva marutsv indre yaśasaṁ kṛdhī naḥ |
ā naktā barhiḥ sadatām uṣāsośantā mitrāvaruṇā yajeha || RV_7,042.05

evāgniṁ sahasya1ṁ vasiṣṭho rāyaskāmo viśvapsnyasya staut |
iṣaṁ rayim paprathad vājam asme yūyam pāta svastibhiḥ sadā naḥ || RV_7,042.06

pra vo yajñeṣu devayanto arcan dyāvā namobhiḥ pṛthivī iṣadhyai |
yeṣām brahmāṇy asamāni viprā viṣvag viyanti vanino na śākhāḥ || RV_7,043.01

pra yajña etu hetvo na saptir ud yacchadhvaṁ samanaso ghṛtācīḥ |
stṛṇīta barhir adhvarāya sādhūrdhvā śocīṁṣi devayūny asthuḥ || RV_7,043.02

ā putrāso na mātaraṁ vibhṛtrāḥ sānau devāso barhiṣaḥ sadantu |
ā viśvācī vidathyām anaktv agne mā no devatātā mṛdhas kaḥ || RV_7,043.03

te sīṣapanta joṣam ā yajatrā ṛtasya dhārāḥ sudughā duhānāḥ |
jyeṣṭhaṁ vo adya maha ā vasūnām ā gantana samanaso yati ṣṭha || RV_7,043.04

evā no agne vikṣv ā daśasya tvayā vayaṁ sahasāvann āskrāḥ |
rāyā yujā sadhamādo ariṣṭā yūyam pāta svastibhiḥ sadā naḥ || RV_7,043.05

dadhikrāṁ vaḥ prathamam aśvinoṣasam agniṁ samiddham bhagam ūtaye huve |
indraṁ viṣṇum pūṣaṇam brahmaṇas patim ādityān dyāvāpṛthivī apaḥ svaḥ || RV_7,044.01

dadhikrām u namasā bodhayanta udīrāṇā yajñam upaprayantaḥ |
iḻāṁ devīm barhiṣi sādayanto 'śvinā viprā suhavā huvema || RV_7,044.02

dadhikrāvāṇam bubudhāno agnim upa bruva uṣasaṁ sūryaṁ gām |
bradhnam mam̐ścator varuṇasya babhruṁ te viśvāsmad duritā yāvayantu || RV_7,044.03

dadhikrāvā prathamo vājy arvāgre rathānām bhavati prajānan |
saṁvidāna uṣasā sūryeṇādityebhir vasubhir aṅgirobhiḥ || RV_7,044.04

ā no dadhikrāḥ pathyām anaktv ṛtasya panthām anvetavā u |
śṛṇotu no daivyaṁ śardho agniḥ śṛṇvantu viśve mahiṣā amūrāḥ || RV_7,044.05

ā devo yātu savitā suratno 'ntarikṣaprā vahamāno aśvaiḥ |
haste dadhāno naryā purūṇi niveśayañ ca prasuvañ ca bhūma || RV_7,045.01

ud asya bāhū śithirā bṛhantā hiraṇyayā divo antām̐ anaṣṭām |
nūnaṁ so asya mahimā paniṣṭa sūraś cid asmā anu dād apasyām || RV_7,045.02

sa ghā no devaḥ savitā sahāvā sāviṣad vasupatir vasūni |
viśrayamāṇo amatim urūcīm martabhojanam adha rāsate naḥ || RV_7,045.03

imā giraḥ savitāraṁ sujihvam pūrṇagabhastim īḻate supāṇim |
citraṁ vayo bṛhad asme dadhātu yūyam pāta svastibhiḥ sadā naḥ || RV_7,045.04

imā rudrāya sthiradhanvane giraḥ kṣipreṣave devāya svadhāvne |
aṣāḻhāya sahamānāya vedhase tigmāyudhāya bharatā śṛṇotu naḥ || RV_7,046.01

sa hi kṣayeṇa kṣamyasya janmanaḥ sāmrājyena divyasya cetati |
avann avantīr upa no duraś carānamīvo rudra jāsu no bhava || RV_7,046.02

yā te didyud avasṛṣṭā divas pari kṣmayā carati pari sā vṛṇaktu naḥ |
sahasraṁ te svapivāta bheṣajā mā nas tokeṣu tanayeṣu rīriṣaḥ || RV_7,046.03

mā no vadhī rudra mā parā dā mā te bhūma prasitau hīḻitasya |
ā no bhaja barhiṣi jīvaśaṁse yūyam pāta svastibhiḥ sadā naḥ || RV_7,046.04

āpo yaṁ vaḥ prathamaṁ devayanta indrapānam ūrmim akṛṇvateḻaḥ |
taṁ vo vayaṁ śucim aripram adya ghṛtapruṣam madhumantaṁ vanema || RV_7,047.01

tam ūrmim āpo madhumattamaṁ vo 'pāṁ napād avatv āśuhemā |
yasminn indro vasubhir mādayāte tam aśyāma devayanto vo adya || RV_7,047.02

śatapavitrāḥ svadhayā madantīr devīr devānām api yanti pāthaḥ |
tā indrasya na minanti vratāni sindhubhyo havyaṁ ghṛtavaj juhota || RV_7,047.03

yāḥ sūryo raśmibhir ātatāna yābhya indro aradad gātum ūrmim |
te sindhavo varivo dhātanā no yūyam pāta svastibhiḥ sadā naḥ || RV_7,047.04

ṛbhukṣaṇo vājā mādayadhvam asme naro maghavānaḥ sutasya |
ā vo 'rvācaḥ kratavo na yātāṁ vibhvo rathaṁ naryaṁ vartayantu || RV_7,048.01

ṛbhur ṛbhubhir abhi vaḥ syāma vibhvo vibhubhiḥ śavasā śavāṁsi |
vājo asmām̐ avatu vājasātāv indreṇa yujā taruṣema vṛtram || RV_7,048.02

te cid dhi pūrvīr abhi santi śāsā viśvām̐ arya uparatāti vanvan |
indro vibhvām̐ ṛbhukṣā vājo aryaḥ śatror mithatyā kṛṇavan vi nṛmṇam || RV_7,048.03

nū devāso varivaḥ kartanā no bhūta no viśve 'vase sajoṣāḥ |
sam asme iṣaṁ vasavo dadīran yūyam pāta svastibhiḥ sadā naḥ || RV_7,048.04

samudrajyeṣṭhāḥ salilasya madhyāt punānā yanty aniviśamānāḥ |
indro yā vajrī vṛṣabho rarāda tā āpo devīr iha mām avantu || RV_7,049.01

yā āpo divyā uta vā sravanti khanitrimā uta vā yāḥ svayaṁjāḥ |
samudrārthā yāḥ śucayaḥ pāvakās tā āpo devīr iha mām avantu || RV_7,049.02

yāsāṁ rājā varuṇo yāti madhye satyānṛte avapaśyañ janānām |
madhuścutaḥ śucayo yāḥ pāvakās tā āpo devīr iha mām avantu || RV_7,049.03

yāsu rājā varuṇo yāsu somo viśve devā yāsūrjam madanti |
vaiśvānaro yāsv agniḥ praviṣṭas tā āpo devīr iha mām avantu || RV_7,049.04

ā mām mitrāvaruṇeha rakṣataṁ kulāyayad viśvayan mā na ā gan |
ajakāvaṁ durdṛśīkaṁ tiro dadhe mā mām padyena rapasā vidat tsaruḥ || RV_7,050.01

yad vijāman paruṣi vandanam bhuvad aṣṭhīvantau pari kulphau ca dehat |
agniṣ ṭac chocann apa bādhatām ito mā mām padyena rapasā vidat tsaruḥ || RV_7,050.02

yac chalmalau bhavati yan nadīṣu yad oṣadhībhyaḥ pari jāyate viṣam |
viśve devā nir itas tat suvantu mā mām padyena rapasā vidat tsaruḥ || RV_7,050.03

yāḥ pravato nivata udvata udanvatīr anudakāś ca yāḥ |
tā asmabhyam payasā pinvamānāḥ śivā devīr aśipadā bhavantu sarvā nadyo aśimidā bhavantu || RV_7,050.04

ādityānām avasā nūtanena sakṣīmahi śarmaṇā śaṁtamena |
anāgāstve adititve turāsa imaṁ yajñaṁ dadhatu śroṣamāṇāḥ || RV_7,051.01

ādityāso aditir mādayantām mitro aryamā varuṇo rajiṣṭhāḥ |
asmākaṁ santu bhuvanasya gopāḥ pibantu somam avase no adya || RV_7,051.02

ādityā viśve marutaś ca viśve devāś ca viśva ṛbhavaś ca viśve |
indro agnir aśvinā tuṣṭuvānā yūyam pāta svastibhiḥ sadā naḥ || RV_7,051.03

ādityāso aditayaḥ syāma pūr devatrā vasavo martyatrā |
sanema mitrāvaruṇā sananto bhavema dyāvāpṛthivī bhavantaḥ || RV_7,052.01

mitras tan no varuṇo māmahanta śarma tokāya tanayāya gopāḥ |
mā vo bhujemānyajātam eno mā tat karma vasavo yac cayadhve || RV_7,052.02

turaṇyavo 'ṅgiraso nakṣanta ratnaṁ devasya savitur iyānāḥ |
pitā ca tan no mahān yajatro viśve devāḥ samanaso juṣanta || RV_7,052.03

pra dyāvā yajñaiḥ pṛthivī namobhiḥ sabādha īḻe bṛhatī yajatre |
te cid dhi pūrve kavayo gṛṇantaḥ puro mahī dadhire devaputre || RV_7,053.01

pra pūrvaje pitarā navyasībhir gīrbhiḥ kṛṇudhvaṁ sadane ṛtasya |
ā no dyāvāpṛthivī daivyena janena yātam mahi vāṁ varūtham || RV_7,053.02

uto hi vāṁ ratnadheyāni santi purūṇi dyāvāpṛthivī sudāse |
asme dhattaṁ yad asad askṛdhoyu yūyam pāta svastibhiḥ sadā naḥ || RV_7,053.03

vāstoṣ pate prati jānīhy asmān svāveśo anamīvo bhavā naḥ |
yat tvemahe prati tan no juṣasva śaṁ no bhava dvipade śaṁ catuṣpade || RV_7,054.01

vāstoṣ pate prataraṇo na edhi gayasphāno gobhir aśvebhir indo |
ajarāsas te sakhye syāma piteva putrān prati no juṣasva || RV_7,054.02

vāstoṣ pate śagmayā saṁsadā te sakṣīmahi raṇvayā gātumatyā |
pāhi kṣema uta yoge varaṁ no yūyam pāta svastibhiḥ sadā naḥ || RV_7,054.03

amīvahā vāstoṣ pate viśvā rūpāṇy āviśan |
sakhā suśeva edhi naḥ || RV_7,055.01

yad arjuna sārameya dataḥ piśaṅga yacchase |
vīva bhrājanta ṛṣṭaya upa srakveṣu bapsato ni ṣu svapa || RV_7,055.02

stenaṁ rāya sārameya taskaraṁ vā punaḥsara |
stotṝn indrasya rāyasi kim asmān ducchunāyase ni ṣu svapa || RV_7,055.03

tvaṁ sūkarasya dardṛhi tava dardartu sūkaraḥ |
stotṝn indrasya rāyasi kim asmān ducchunāyase ni ṣu svapa || RV_7,055.04

sastu mātā sastu pitā sastu śvā sastu viśpatiḥ |
sasantu sarve jñātayaḥ sastv ayam abhito janaḥ || RV_7,055.05

ya āste yaś ca carati yaś ca paśyati no janaḥ |
teṣāṁ saṁ hanmo akṣāṇi yathedaṁ harmyaṁ tathā || RV_7,055.06

sahasraśṛṅgo vṛṣabho yaḥ samudrād udācarat |
tenā sahasyenā vayaṁ ni janān svāpayāmasi || RV_7,055.07

proṣṭheśayā vahyeśayā nārīr yās talpaśīvarīḥ |
striyo yāḥ puṇyagandhās tāḥ sarvāḥ svāpayāmasi || RV_7,055.08

ka īṁ vyaktā naraḥ sanīḻā rudrasya maryā adha svaśvāḥ || RV_7,056.01

nakir hy eṣāṁ janūṁṣi veda te aṅga vidre mitho janitram || RV_7,056.02

abhi svapūbhir mitho vapanta vātasvanasaḥ śyenā aspṛdhran || RV_7,056.03

etāni dhīro niṇyā ciketa pṛśnir yad ūdho mahī jabhāra || RV_7,056.04

sā viṭ suvīrā marudbhir astu sanāt sahantī puṣyantī nṛmṇam || RV_7,056.05

yāmaṁ yeṣṭhāḥ śubhā śobhiṣṭhāḥ śriyā sammiślā ojobhir ugrāḥ || RV_7,056.06

ugraṁ va ojaḥ sthirā śavāṁsy adhā marudbhir gaṇas tuviṣmān || RV_7,056.07

śubhro vaḥ śuṣmaḥ krudhmī manāṁsi dhunir munir iva śardhasya dhṛṣṇoḥ || RV_7,056.08

sanemy asmad yuyota didyum mā vo durmatir iha praṇaṅ naḥ || RV_7,056.09

priyā vo nāma huve turāṇām ā yat tṛpan maruto vāvaśānāḥ || RV_7,056.10

svāyudhāsa iṣmiṇaḥ suniṣkā uta svayaṁ tanva1ḥ śumbhamānāḥ || RV_7,056.11

śucī vo havyā marutaḥ śucīnāṁ śuciṁ hinomy adhvaraṁ śucibhyaḥ |
ṛtena satyam ṛtasāpa āyañ chucijanmānaḥ śucayaḥ pāvakāḥ || RV_7,056.12

aṁseṣv ā marutaḥ khādayo vo vakṣaḥsu rukmā upaśiśriyāṇāḥ |
vi vidyuto na vṛṣṭibhī rucānā anu svadhām āyudhair yacchamānāḥ || RV_7,056.13

pra budhnyā va īrate mahāṁsi pra nāmāni prayajyavas tiradhvam |
sahasriyaṁ damyam bhāgam etaṁ gṛhamedhīyam maruto juṣadhvam || RV_7,056.14

yadi stutasya maruto adhīthetthā viprasya vājino havīman |
makṣū rāyaḥ suvīryasya dāta nū cid yam anya ādabhad arāvā || RV_7,056.15

atyāso na ye marutaḥ svañco yakṣadṛśo na śubhayanta maryāḥ |
te harmyeṣṭhāḥ śiśavo na śubhrā vatsāso na prakrīḻinaḥ payodhāḥ || RV_7,056.16

daśasyanto no maruto mṛḻantu varivasyanto rodasī sumeke |
āre gohā nṛhā vadho vo astu sumnebhir asme vasavo namadhvam || RV_7,056.17

ā vo hotā johavīti sattaḥ satrācīṁ rātim maruto gṛṇānaḥ |
ya īvato vṛṣaṇo asti gopāḥ so advayāvī havate va ukthaiḥ || RV_7,056.18

ime turam maruto rāmayantīme sahaḥ sahasa ā namanti |
ime śaṁsaṁ vanuṣyato ni pānti guru dveṣo araruṣe dadhanti || RV_7,056.19

ime radhraṁ cin maruto junanti bhṛmiṁ cid yathā vasavo juṣanta |
apa bādhadhvaṁ vṛṣaṇas tamāṁsi dhatta viśvaṁ tanayaṁ tokam asme || RV_7,056.20

mā vo dātrān maruto nir arāma mā paścād daghma rathyo vibhāge |
ā naḥ spārhe bhajatanā vasavye3 yad īṁ sujātaṁ vṛṣaṇo vo asti || RV_7,056.21

saṁ yad dhananta manyubhir janāsaḥ śūrā yahvīṣv oṣadhīṣu vikṣu |
adha smā no maruto rudriyāsas trātāro bhūta pṛtanāsv aryaḥ || RV_7,056.22

bhūri cakra marutaḥ pitryāṇy ukthāni yā vaḥ śasyante purā cit |
marudbhir ugraḥ pṛtanāsu sāḻhā marudbhir it sanitā vājam arvā || RV_7,056.23

asme vīro marutaḥ śuṣmy astu janānāṁ yo asuro vidhartā |
apo yena sukṣitaye taremādha svam oko abhi vaḥ syāma || RV_7,056.24

tan na indro varuṇo mitro agnir āpa oṣadhīr vanino juṣanta |
śarman syāma marutām upasthe yūyam pāta svastibhiḥ sadā naḥ || RV_7,056.25

madhvo vo nāma mārutaṁ yajatrāḥ pra yajñeṣu śavasā madanti |
ye rejayanti rodasī cid urvī pinvanty utsaṁ yad ayāsur ugrāḥ || RV_7,057.01

nicetāro hi maruto gṛṇantam praṇetāro yajamānasya manma |
asmākam adya vidatheṣu barhir ā vītaye sadata pipriyāṇāḥ || RV_7,057.02

naitāvad anye maruto yatheme bhrājante rukmair āyudhais tanūbhiḥ |
ā rodasī viśvapiśaḥ piśānāḥ samānam añjy añjate śubhe kam || RV_7,057.03

ṛdhak sā vo maruto didyud astu yad va āgaḥ puruṣatā karāma |
mā vas tasyām api bhūmā yajatrā asme vo astu sumatiś caniṣṭhā || RV_7,057.04

kṛte cid atra maruto raṇantānavadyāsaḥ śucayaḥ pāvakāḥ |
pra ṇo 'vata sumatibhir yajatrāḥ pra vājebhis tirata puṣyase naḥ || RV_7,057.05

uta stutāso maruto vyantu viśvebhir nāmabhir naro havīṁṣi |
dadāta no amṛtasya prajāyai jigṛta rāyaḥ sūnṛtā maghāni || RV_7,057.06

ā stutāso maruto viśva ūtī acchā sūrīn sarvatātā jigāta |
ye nas tmanā śatino vardhayanti yūyam pāta svastibhiḥ sadā naḥ || RV_7,057.07

pra sākamukṣe arcatā gaṇāya yo daivyasya dhāmnas tuviṣmān |
uta kṣodanti rodasī mahitvā nakṣante nākaṁ nirṛter avaṁśāt || RV_7,058.01

janūś cid vo marutas tveṣyeṇa bhīmāsas tuvimanyavo 'yāsaḥ |
pra ye mahobhir ojasota santi viśvo vo yāman bhayate svardṛk || RV_7,058.02

bṛhad vayo maghavadbhyo dadhāta jujoṣann in marutaḥ suṣṭutiṁ naḥ |
gato nādhvā vi tirāti jantum pra ṇaḥ spārhābhir ūtibhis tireta || RV_7,058.03

yuṣmoto vipro marutaḥ śatasvī yuṣmoto arvā sahuriḥ sahasrī |
yuṣmotaḥ samrāḻ uta hanti vṛtram pra tad vo astu dhūtayo deṣṇam || RV_7,058.04

tām̐ ā rudrasya mīḻhuṣo vivāse kuvin naṁsante marutaḥ punar naḥ |
yat sasvartā jihīḻire yad āvir ava tad ena īmahe turāṇām || RV_7,058.05

pra sā vāci suṣṭutir maghonām idaṁ sūktam maruto juṣanta |
ārāc cid dveṣo vṛṣaṇo yuyota yūyam pāta svastibhiḥ sadā naḥ || RV_7,058.06

yaṁ trāyadhva idam-idaṁ devāso yaṁ ca nayatha |
tasmā agne varuṇa mitrāryaman marutaḥ śarma yacchata || RV_7,059.01

yuṣmākaṁ devā avasāhani priya ījānas tarati dviṣaḥ |
pra sa kṣayaṁ tirate vi mahīr iṣo yo vo varāya dāśati || RV_7,059.02

nahi vaś caramaṁ cana vasiṣṭhaḥ parimaṁsate |
asmākam adya marutaḥ sute sacā viśve pibata kāminaḥ || RV_7,059.03

nahi va ūtiḥ pṛtanāsu mardhati yasmā arādhvaṁ naraḥ |
abhi va āvart sumatir navīyasī tūyaṁ yāta pipīṣavaḥ || RV_7,059.04

o ṣu ghṛṣvirādhaso yātanāndhāṁsi pītaye |
imā vo havyā maruto rare hi kam mo ṣv a1nyatra gantana || RV_7,059.05

ā ca no barhiḥ sadatāvitā ca naḥ spārhāṇi dātave vasu |
asredhanto marutaḥ somye madhau svāheha mādayādhvai || RV_7,059.06

sasvaś cid dhi tanva1ḥ śumbhamānā ā haṁsāso nīlapṛṣṭhā apaptan |
viśvaṁ śardho abhito mā ni ṣeda naro na raṇvāḥ savane madantaḥ || RV_7,059.07

yo no maruto abhi durhṛṇāyus tiraś cittāni vasavo jighāṁsati |
druhaḥ pāśān prati sa mucīṣṭa tapiṣṭhena hanmanā hantanā tam || RV_7,059.08

sāṁtapanā idaṁ havir marutas taj jujuṣṭana |
yuṣmākotī riśādasaḥ || RV_7,059.09

gṛhamedhāsa ā gata maruto māpa bhūtana |
yuṣmākotī sudānavaḥ || RV_7,059.10

iheha vaḥ svatavasaḥ kavayaḥ sūryatvacaḥ |
yajñam maruta ā vṛṇe || RV_7,059.11

tryambakaṁ yajāmahe sugandhim puṣṭivardhanam |
urvārukam iva bandhanān mṛtyor mukṣīya māmṛtāt || RV_7,059.12

yad adya sūrya bravo 'nāgā udyan mitrāya varuṇāya satyam |
vayaṁ devatrādite syāma tava priyāso aryaman gṛṇantaḥ || RV_7,060.01

eṣa sya mitrāvaruṇā nṛcakṣā ubhe ud eti sūryo abhi jman |
viśvasya sthātur jagataś ca gopā ṛju marteṣu vṛjinā ca paśyan || RV_7,060.02

ayukta sapta haritaḥ sadhasthād yā īṁ vahanti sūryaṁ ghṛtācīḥ |
dhāmāni mitrāvaruṇā yuvākuḥ saṁ yo yūtheva janimāni caṣṭe || RV_7,060.03

ud vām pṛkṣāso madhumanto asthur ā sūryo aruhac chukram arṇaḥ |
yasmā ādityā adhvano radanti mitro aryamā varuṇaḥ sajoṣāḥ || RV_7,060.04

ime cetāro anṛtasya bhūrer mitro aryamā varuṇo hi santi |
ima ṛtasya vāvṛdhur duroṇe śagmāsaḥ putrā aditer adabdhāḥ || RV_7,060.05

ime mitro varuṇo dūḻabhāso 'cetasaṁ cic citayanti dakṣaiḥ |
api kratuṁ sucetasaṁ vatantas tiraś cid aṁhaḥ supathā nayanti || RV_7,060.06

ime divo animiṣā pṛthivyāś cikitvāṁso acetasaṁ nayanti |
pravrāje cin nadyo gādham asti pāraṁ no asya viṣpitasya parṣan || RV_7,060.07

yad gopāvad aditiḥ śarma bhadram mitro yacchanti varuṇaḥ sudāse |
tasminn ā tokaṁ tanayaṁ dadhānā mā karma devaheḻanaṁ turāsaḥ || RV_7,060.08

ava vediṁ hotrābhir yajeta ripaḥ kāś cid varuṇadhrutaḥ saḥ |
pari dveṣobhir aryamā vṛṇaktūruṁ sudāse vṛṣaṇā u lokam || RV_7,060.09

sasvaś cid dhi samṛtis tveṣy eṣām apīcyena sahasā sahante |
yuṣmad bhiyā vṛṣaṇo rejamānā dakṣasya cin mahinā mṛḻatā naḥ || RV_7,060.10

yo brahmaṇe sumatim āyajāte vājasya sātau paramasya rāyaḥ |
sīkṣanta manyum maghavāno arya uru kṣayāya cakrire sudhātu || RV_7,060.11

iyaṁ deva purohitir yuvabhyāṁ yajñeṣu mitrāvaruṇāv akāri |
viśvāni durgā pipṛtaṁ tiro no yūyam pāta svastibhiḥ sadā naḥ || RV_7,060.12

ud vāṁ cakṣur varuṇa supratīkaṁ devayor eti sūryas tatanvān |
abhi yo viśvā bhuvanāni caṣṭe sa manyum martyeṣv ā ciketa || RV_7,061.01

pra vāṁ sa mitrāvaruṇāv ṛtāvā vipro manmāni dīrghaśrud iyarti |
yasya brahmāṇi sukratū avātha ā yat kratvā na śaradaḥ pṛṇaithe || RV_7,061.02

proror mitrāvaruṇā pṛthivyāḥ pra diva ṛṣvād bṛhataḥ sudānū |
spaśo dadhāthe oṣadhīṣu vikṣv ṛdhag yato animiṣaṁ rakṣamāṇā || RV_7,061.03

śaṁsā mitrasya varuṇasya dhāma śuṣmo rodasī badbadhe mahitvā |
ayan māsā ayajvanām avīrāḥ pra yajñamanmā vṛjanaṁ tirāte || RV_7,061.04

amūrā viśvā vṛṣaṇāv imā vāṁ na yāsu citraṁ dadṛśe na yakṣam |
druhaḥ sacante anṛtā janānāṁ na vāṁ niṇyāny acite abhūvan || RV_7,061.05

sam u vāṁ yajñam mahayaṁ namobhir huve vām mitrāvaruṇā sabādhaḥ |
pra vām manmāny ṛcase navāni kṛtāni brahma jujuṣann imāni || RV_7,061.06

iyaṁ deva purohitir yuvabhyāṁ yajñeṣu mitrāvaruṇāv akāri |
viśvāni durgā pipṛtaṁ tiro no yūyam pāta svastibhiḥ sadā naḥ || RV_7,061.07

ut sūryo bṛhad arcīṁṣy aśret puru viśvā janima mānuṣāṇām |
samo divā dadṛśe rocamānaḥ kratvā kṛtaḥ sukṛtaḥ kartṛbhir bhūt || RV_7,062.01

sa sūrya prati puro na ud gā ebhiḥ stomebhir etaśebhir evaiḥ |
pra no mitrāya varuṇāya voco 'nāgaso aryamṇe agnaye ca || RV_7,062.02

vi naḥ sahasraṁ śurudho radantv ṛtāvāno varuṇo mitro agniḥ |
yacchantu candrā upamaṁ no arkam ā naḥ kāmam pūpurantu stavānāḥ || RV_7,062.03

dyāvābhūmī adite trāsīthāṁ no ye vāṁ jajñuḥ sujanimāna ṛṣve |
mā heḻe bhūma varuṇasya vāyor mā mitrasya priyatamasya nṛṇām || RV_7,062.04

pra bāhavā sisṛtaṁ jīvase na ā no gavyūtim ukṣataṁ ghṛtena |
ā no jane śravayataṁ yuvānā śrutam me mitrāvaruṇā havemā || RV_7,062.05

nū mitro varuṇo aryamā nas tmane tokāya varivo dadhantu |
sugā no viśvā supathāni santu yūyam pāta svastibhiḥ sadā naḥ || RV_7,062.06

ud v eti subhago viśvacakṣāḥ sādhāraṇaḥ sūryo mānuṣāṇām |
cakṣur mitrasya varuṇasya devaś carmeva yaḥ samavivyak tamāṁsi || RV_7,063.01

ud v eti prasavītā janānām mahān ketur arṇavaḥ sūryasya |
samānaṁ cakram paryāvivṛtsan yad etaśo vahati dhūrṣu yuktaḥ || RV_7,063.02

vibhrājamāna uṣasām upasthād rebhair ud ety anumadyamānaḥ |
eṣa me devaḥ savitā cacchanda yaḥ samānaṁ na pramināti dhāma || RV_7,063.03

divo rukma urucakṣā ud eti dūrearthas taraṇir bhrājamānaḥ |
nūnaṁ janāḥ sūryeṇa prasūtā ayann arthāni kṛṇavann apāṁsi || RV_7,063.04

yatrā cakrur amṛtā gātum asmai śyeno na dīyann anv eti pāthaḥ |
prati vāṁ sūra udite vidhema namobhir mitrāvaruṇota havyaiḥ || RV_7,063.05

nū mitro varuṇo aryamā nas tmane tokāya varivo dadhantu |
sugā no viśvā supathāni santu yūyam pāta svastibhiḥ sadā naḥ || RV_7,063.06

divi kṣayantā rajasaḥ pṛthivyām pra vāṁ ghṛtasya nirṇijo dadīran |
havyaṁ no mitro aryamā sujāto rājā sukṣatro varuṇo juṣanta || RV_7,064.01

ā rājānā maha ṛtasya gopā sindhupatī kṣatriyā yātam arvāk |
iḻāṁ no mitrāvaruṇota vṛṣṭim ava diva invataṁ jīradānū || RV_7,064.02

mitras tan no varuṇo devo aryaḥ pra sādhiṣṭhebhiḥ pathibhir nayantu |
bravad yathā na ād ariḥ sudāsa iṣā madema saha devagopāḥ || RV_7,064.03

yo vāṁ gartam manasā takṣad etam ūrdhvāṁ dhītiṁ kṛṇavad dhārayac ca |
ukṣethām mitrāvaruṇā ghṛtena tā rājānā sukṣitīs tarpayethām || RV_7,064.04

eṣa stomo varuṇa mitra tubhyaṁ somaḥ śukro na vāyave 'yāmi |
aviṣṭaṁ dhiyo jigṛtam puraṁdhīr yūyam pāta svastibhiḥ sadā naḥ || RV_7,064.05

prati vāṁ sūra udite sūktair mitraṁ huve varuṇam pūtadakṣam |
yayor asurya1m akṣitaṁ jyeṣṭhaṁ viśvasya yāmann ācitā jigatnu || RV_7,065.01

tā hi devānām asurā tāv aryā tā naḥ kṣitīḥ karatam ūrjayantīḥ |
aśyāma mitrāvaruṇā vayaṁ vāṁ dyāvā ca yatra pīpayann ahā ca || RV_7,065.02

tā bhūripāśāv anṛtasya setū duratyetū ripave martyāya |
ṛtasya mitrāvaruṇā pathā vām apo na nāvā duritā tarema || RV_7,065.03

ā no mitrāvaruṇā havyajuṣṭiṁ ghṛtair gavyūtim ukṣatam iḻābhiḥ |
prati vām atra varam ā janāya pṛṇītam udno divyasya cāroḥ || RV_7,065.04

eṣa stomo varuṇa mitra tubhyaṁ somaḥ śukro na vāyave 'yāmi |
aviṣṭaṁ dhiyo jigṛtam puraṁdhīr yūyam pāta svastibhiḥ sadā naḥ || RV_7,065.05

pra mitrayor varuṇayoḥ stomo na etu śūṣyaḥ |
namasvān tuvijātayoḥ || RV_7,066.01

yā dhārayanta devāḥ sudakṣā dakṣapitarā |
asuryāya pramahasā || RV_7,066.02

tā naḥ stipā tanūpā varuṇa jaritṝṇām |
mitra sādhayataṁ dhiyaḥ || RV_7,066.03

yad adya sūra udite 'nāgā mitro aryamā |
suvāti savitā bhagaḥ || RV_7,066.04

suprāvīr astu sa kṣayaḥ pra nu yāman sudānavaḥ |
ye no aṁho 'tipiprati || RV_7,066.05

uta svarājo aditir adabdhasya vratasya ye |
maho rājāna īśate || RV_7,066.06

prati vāṁ sūra udite mitraṁ gṛṇīṣe varuṇam |
aryamaṇaṁ riśādasam || RV_7,066.07

rāyā hiraṇyayā matir iyam avṛkāya śavase |
iyaṁ viprā medhasātaye || RV_7,066.08

te syāma deva varuṇa te mitra sūribhiḥ saha |
iṣaṁ svaś ca dhīmahi || RV_7,066.09

bahavaḥ sūracakṣaso 'gnijihvā ṛtāvṛdhaḥ |
trīṇi ye yemur vidathāni dhītibhir viśvāni paribhūtibhiḥ || RV_7,066.10

vi ye dadhuḥ śaradam māsam ād ahar yajñam aktuṁ cād ṛcam |
anāpyaṁ varuṇo mitro aryamā kṣatraṁ rājāna āśata || RV_7,066.11

tad vo adya manāmahe sūktaiḥ sūra udite |
yad ohate varuṇo mitro aryamā yūyam ṛtasya rathyaḥ || RV_7,066.12

ṛtāvāna ṛtajātā ṛtāvṛdho ghorāso anṛtadviṣaḥ |
teṣāṁ vaḥ sumne succhardiṣṭame naraḥ syāma ye ca sūrayaḥ || RV_7,066.13

ud u tyad darśataṁ vapur diva eti pratihvare |
yad īm āśur vahati deva etaśo viśvasmai cakṣase aram || RV_7,066.14

śīrṣṇaḥ-śīrṣṇo jagatas tasthuṣas patiṁ samayā viśvam ā rajaḥ |
sapta svasāraḥ suvitāya sūryaṁ vahanti harito rathe || RV_7,066.15

tac cakṣur devahitaṁ śukram uccarat |
paśyema śaradaḥ śataṁ jīvema śaradaḥ śatam || RV_7,066.16

kāvyebhir adābhyā yātaṁ varuṇa dyumat |
mitraś ca somapītaye || RV_7,066.17

divo dhāmabhir varuṇa mitraś cā yātam adruhā |
pibataṁ somam ātujī || RV_7,066.18

ā yātam mitrāvaruṇā juṣāṇāv āhutiṁ narā |
pātaṁ somam ṛtāvṛdhā || RV_7,066.19

prati vāṁ rathaṁ nṛpatī jaradhyai haviṣmatā manasā yajñiyena |
yo vāṁ dūto na dhiṣṇyāv ajīgar acchā sūnur na pitarā vivakmi || RV_7,067.01

aśocy agniḥ samidhāno asme upo adṛśran tamasaś cid antāḥ |
aceti ketur uṣasaḥ purastāc chriye divo duhitur jāyamānaḥ || RV_7,067.02

abhi vāṁ nūnam aśvinā suhotā stomaiḥ siṣakti nāsatyā vivakvān |
pūrvībhir yātam pathyābhir arvāk svarvidā vasumatā rathena || RV_7,067.03

avor vāṁ nūnam aśvinā yuvākur huve yad vāṁ sute mādhvī vasūyuḥ |
ā vāṁ vahantu sthavirāso aśvāḥ pibātho asme suṣutā madhūni || RV_7,067.04

prācīm u devāśvinā dhiyam me 'mṛdhrāṁ sātaye kṛtaṁ vasūyum |
viśvā aviṣṭaṁ vāja ā puraṁdhīs tā naḥ śaktaṁ śacīpatī śacībhiḥ || RV_7,067.05

aviṣṭaṁ dhīṣv aśvinā na āsu prajāvad reto ahrayaṁ no astu |
ā vāṁ toke tanaye tūtujānāḥ suratnāso devavītiṁ gamema || RV_7,067.06

eṣa sya vām pūrvagatveva sakhye nidhir hito mādhvī rāto asme |
aheḻatā manasā yātam arvāg aśnantā havyam mānuṣīṣu vikṣu || RV_7,067.07

ekasmin yoge bhuraṇā samāne pari vāṁ sapta sravato ratho gāt |
na vāyanti subhvo devayuktā ye vāṁ dhūrṣu taraṇayo vahanti || RV_7,067.08

asaścatā maghavadbhyo hi bhūtaṁ ye rāyā maghadeyaṁ junanti |
pra ye bandhuṁ sūnṛtābhis tirante gavyā pṛñcanto aśvyā maghāni || RV_7,067.09

nū me havam ā śṛṇutaṁ yuvānā yāsiṣṭaṁ vartir aśvināv irāvat |
dhattaṁ ratnāni jarataṁ ca sūrīn yūyam pāta svastibhiḥ sadā naḥ || RV_7,067.10

ā śubhrā yātam aśvinā svaśvā giro dasrā jujuṣāṇā yuvākoḥ |
havyāni ca pratibhṛtā vītaṁ naḥ || RV_7,068.01

pra vām andhāṁsi madyāny asthur araṁ gantaṁ haviṣo vītaye me |
tiro aryo havanāni śrutaṁ naḥ || RV_7,068.02

pra vāṁ ratho manojavā iyarti tiro rajāṁsy aśvinā śatotiḥ |
asmabhyaṁ sūryāvasū iyānaḥ || RV_7,068.03

ayaṁ ha yad vāṁ devayā u adrir ūrdhvo vivakti somasud yuvabhyām |
ā valgū vipro vavṛtīta havyaiḥ || RV_7,068.04

citraṁ ha yad vām bhojanaṁ nv asti ny atraye mahiṣvantaṁ yuyotam |
yo vām omānaṁ dadhate priyaḥ san || RV_7,068.05

uta tyad vāṁ jurate aśvinā bhūc cyavānāya pratītyaṁ havirde |
adhi yad varpa itaūti dhatthaḥ || RV_7,068.06

uta tyam bhujyum aśvinā sakhāyo madhye jahur durevāsaḥ samudre |
nir īm parṣad arāvā yo yuvākuḥ || RV_7,068.07

vṛkāya cij jasamānāya śaktam uta śrutaṁ śayave hūyamānā |
yāv aghnyām apinvatam apo na staryaṁ cic chakty aśvinā śacībhiḥ || RV_7,068.08

eṣa sya kārur jarate sūktair agre budhāna uṣasāṁ sumanmā |
iṣā taṁ vardhad aghnyā payobhir yūyam pāta svastibhiḥ sadā naḥ || RV_7,068.09

ā vāṁ ratho rodasī badbadhāno hiraṇyayo vṛṣabhir yātv aśvaiḥ |
ghṛtavartaniḥ pavibhī rucāna iṣāṁ voḻhā nṛpatir vājinīvān || RV_7,069.01

sa paprathāno abhi pañca bhūmā trivandhuro manasā yātu yuktaḥ |
viśo yena gacchatho devayantīḥ kutrā cid yāmam aśvinā dadhānā || RV_7,069.02

svaśvā yaśasā yātam arvāg dasrā nidhim madhumantam pibāthaḥ |
vi vāṁ ratho vadhvā3 yādamāno 'ntān divo bādhate vartanibhyām || RV_7,069.03

yuvoḥ śriyam pari yoṣāvṛṇīta sūro duhitā paritakmyāyām |
yad devayantam avathaḥ śacībhiḥ pari ghraṁsam omanā vāṁ vayo gāt || RV_7,069.04

yo ha sya vāṁ rathirā vasta usrā ratho yujānaḥ pariyāti vartiḥ |
tena naḥ śaṁ yor uṣaso vyuṣṭau ny aśvinā vahataṁ yajñe asmin || RV_7,069.05

narā gaureva vidyutaṁ tṛṣāṇāsmākam adya savanopa yātam |
purutrā hi vām matibhir havante mā vām anye ni yaman devayantaḥ || RV_7,069.06

yuvam bhujyum avaviddhaṁ samudra ud ūhathur arṇaso asridhānaiḥ |
patatribhir aśramair avyathibhir daṁsanābhir aśvinā pārayantā || RV_7,069.07

nū me havam ā śṛṇutaṁ yuvānā yāsiṣṭaṁ vartir aśvināv irāvat |
dhattaṁ ratnāni jarataṁ ca sūrīn yūyam pāta svastibhiḥ sadā naḥ || RV_7,069.08

ā viśvavārāśvinā gataṁ naḥ pra tat sthānam avāci vām pṛthivyām |
aśvo na vājī śunapṛṣṭho asthād ā yat sedathur dhruvase na yonim || RV_7,070.01

siṣakti sā vāṁ sumatiś caniṣṭhātāpi gharmo manuṣo duroṇe |
yo vāṁ samudrān saritaḥ piparty etagvā cin na suyujā yujānaḥ || RV_7,070.02

yāni sthānāny aśvinā dadhāthe divo yahvīṣv oṣadhīṣu vikṣu |
ni parvatasya mūrdhani sadanteṣaṁ janāya dāśuṣe vahantā || RV_7,070.03

caniṣṭaṁ devā oṣadhīṣv apsu yad yogyā aśnavaithe ṛṣīṇām |
purūṇi ratnā dadhatau ny a1sme anu pūrvāṇi cakhyathur yugāni || RV_7,070.04

śuśruvāṁsā cid aśvinā purūṇy abhi brahmāṇi cakṣāthe ṛṣīṇām |
prati pra yātaṁ varam ā janāyāsme vām astu sumatiś caniṣṭhā || RV_7,070.05

yo vāṁ yajño nāsatyā haviṣmān kṛtabrahmā samaryo3 bhavāti |
upa pra yātaṁ varam ā vasiṣṭham imā brahmāṇy ṛcyante yuvabhyām || RV_7,070.06

iyam manīṣā iyam aśvinā gīr imāṁ suvṛktiṁ vṛṣaṇā juṣethām |
imā brahmāṇi yuvayūny agman yūyam pāta svastibhiḥ sadā naḥ || RV_7,070.07

apa svasur uṣaso nag jihīte riṇakti kṛṣṇīr aruṣāya panthām |
aśvāmaghā gomaghā vāṁ huvema divā naktaṁ śarum asmad yuyotam || RV_7,071.01

upāyātaṁ dāśuṣe martyāya rathena vāmam aśvinā vahantā |
yuyutam asmad anirām amīvāṁ divā naktam mādhvī trāsīthāṁ naḥ || RV_7,071.02

ā vāṁ ratham avamasyāṁ vyuṣṭau sumnāyavo vṛṣaṇo vartayantu |
syūmagabhastim ṛtayugbhir aśvair āśvinā vasumantaṁ vahethām || RV_7,071.03

yo vāṁ ratho nṛpatī asti voḻhā trivandhuro vasumām̐ usrayāmā |
ā na enā nāsatyopa yātam abhi yad vāṁ viśvapsnyo jigāti || RV_7,071.04

yuvaṁ cyavānaṁ jaraso 'mumuktaṁ ni pedava ūhathur āśum aśvam |
nir aṁhasas tamasaḥ spartam atriṁ ni jāhuṣaṁ śithire dhātam antaḥ || RV_7,071.05

iyam manīṣā iyam aśvinā gīr imāṁ suvṛktiṁ vṛṣaṇā juṣethām |
imā brahmāṇi yuvayūny agman yūyam pāta svastibhiḥ sadā naḥ || RV_7,071.06

ā gomatā nāsatyā rathenāśvāvatā puruścandreṇa yātam |
abhi vāṁ viśvā niyutaḥ sacante spārhayā śriyā tanvā śubhānā || RV_7,072.01

ā no devebhir upa yātam arvāk sajoṣasā nāsatyā rathena |
yuvor hi naḥ sakhyā pitryāṇi samāno bandhur uta tasya vittam || RV_7,072.02

ud u stomāso aśvinor abudhrañ jāmi brahmāṇy uṣasaś ca devīḥ |
āvivāsan rodasī dhiṣṇyeme acchā vipro nāsatyā vivakti || RV_7,072.03

vi ced ucchanty aśvinā uṣāsaḥ pra vām brahmāṇi kāravo bharante |
ūrdhvam bhānuṁ savitā devo aśred bṛhad agnayaḥ samidhā jarante || RV_7,072.04

ā paścātān nāsatyā purastād āśvinā yātam adharād udaktāt |
ā viśvataḥ pāñcajanyena rāyā yūyam pāta svastibhiḥ sadā naḥ || RV_7,072.05

atāriṣma tamasas pāram asya prati stomaṁ devayanto dadhānāḥ |
purudaṁsā purutamā purājāmartyā havate aśvinā gīḥ || RV_7,073.01

ny u priyo manuṣaḥ sādi hotā nāsatyā yo yajate vandate ca |
aśnītam madhvo aśvinā upāka ā vāṁ voce vidatheṣu prayasvān || RV_7,073.02

ahema yajñam pathām urāṇā imāṁ suvṛktiṁ vṛṣaṇā juṣethām |
śruṣṭīveva preṣito vām abodhi prati stomair jaramāṇo vasiṣṭhaḥ || RV_7,073.03

upa tyā vahnī gamato viśaṁ no rakṣohaṇā sambhṛtā vīḻupāṇī |
sam andhāṁsy agmata matsarāṇi mā no mardhiṣṭam ā gataṁ śivena || RV_7,073.04

ā paścātān nāsatyā purastād āśvinā yātam adharād udaktāt |
ā viśvataḥ pāñcajanyena rāyā yūyam pāta svastibhiḥ sadā naḥ || RV_7,073.05

imā u vāṁ diviṣṭaya usrā havante aśvinā |
ayaṁ vām ahve 'vase śacīvasū viśaṁ-viśaṁ hi gacchathaḥ || RV_7,074.01

yuvaṁ citraṁ dadathur bhojanaṁ narā codethāṁ sūnṛtāvate |
arvāg rathaṁ samanasā ni yacchatam pibataṁ somyam madhu || RV_7,074.02

ā yātam upa bhūṣatam madhvaḥ pibatam aśvinā |
dugdham payo vṛṣaṇā jenyāvasū mā no mardhiṣṭam ā gatam || RV_7,074.03

aśvāso ye vām upa dāśuṣo gṛhaṁ yuvāṁ dīyanti bibhrataḥ |
makṣūyubhir narā hayebhir aśvinā devā yātam asmayū || RV_7,074.04

adhā ha yanto aśvinā pṛkṣaḥ sacanta sūrayaḥ |
tā yaṁsato maghavadbhyo dhruvaṁ yaśaś chardir asmabhyaṁ nāsatyā || RV_7,074.05

pra ye yayur avṛkāso rathā iva nṛpātāro janānām |
uta svena śavasā śūśuvur nara uta kṣiyanti sukṣitim || RV_7,074.06

vy u1ṣā āvo divijā ṛtenāviṣkṛṇvānā mahimānam āgāt |
apa druhas tama āvar ajuṣṭam aṅgirastamā pathyā ajīgaḥ || RV_7,075.01

mahe no adya suvitāya bodhy uṣo mahe saubhagāya pra yandhi |
citraṁ rayiṁ yaśasaṁ dhehy asme devi marteṣu mānuṣi śravasyum || RV_7,075.02

ete tye bhānavo darśatāyāś citrā uṣaso amṛtāsa āguḥ |
janayanto daivyāni vratāny āpṛṇanto antarikṣā vy asthuḥ || RV_7,075.03

eṣā syā yujānā parākāt pañca kṣitīḥ pari sadyo jigāti |
abhipaśyantī vayunā janānāṁ divo duhitā bhuvanasya patnī || RV_7,075.04

vājinīvatī sūryasya yoṣā citrāmaghā rāya īśe vasūnām |
ṛṣiṣṭutā jarayantī maghony uṣā ucchati vahnibhir gṛṇānā || RV_7,075.05

prati dyutānām aruṣāso aśvāś citrā adṛśrann uṣasaṁ vahantaḥ |
yāti śubhrā viśvapiśā rathena dadhāti ratnaṁ vidhate janāya || RV_7,075.06

satyā satyebhir mahatī mahadbhir devī devebhir yajatā yajatraiḥ |
rujad dṛḻhāni dadad usriyāṇām prati gāva uṣasaṁ vāvaśanta || RV_7,075.07

nū no gomad vīravad dhehi ratnam uṣo aśvāvat purubhojo asme |
mā no barhiḥ puruṣatā nide kar yūyam pāta svastibhiḥ sadā naḥ || RV_7,075.08

ud u jyotir amṛtaṁ viśvajanyaṁ viśvānaraḥ savitā devo aśret |
kratvā devānām ajaniṣṭa cakṣur āvir akar bhuvanaṁ viśvam uṣāḥ || RV_7,076.01

pra me panthā devayānā adṛśrann amardhanto vasubhir iṣkṛtāsaḥ |
abhūd u ketur uṣasaḥ purastāt pratīcy āgād adhi harmyebhyaḥ || RV_7,076.02

tānīd ahāni bahulāny āsan yā prācīnam uditā sūryasya |
yataḥ pari jāra ivācaranty uṣo dadṛkṣe na punar yatīva || RV_7,076.03

ta id devānāṁ sadhamāda āsann ṛtāvānaḥ kavayaḥ pūrvyāsaḥ |
gūḻhaṁ jyotiḥ pitaro anv avindan satyamantrā ajanayann uṣāsam || RV_7,076.04

samāna ūrve adhi saṁgatāsaḥ saṁ jānate na yatante mithas te |
te devānāṁ na minanti vratāny amardhanto vasubhir yādamānāḥ || RV_7,076.05

prati tvā stomair īḻate vasiṣṭhā uṣarbudhaḥ subhage tuṣṭuvāṁsaḥ |
gavāṁ netrī vājapatnī na ucchoṣaḥ sujāte prathamā jarasva || RV_7,076.06

eṣā netrī rādhasaḥ sūnṛtānām uṣā ucchantī ribhyate vasiṣṭhaiḥ |
dīrghaśrutaṁ rayim asme dadhānā yūyam pāta svastibhiḥ sadā naḥ || RV_7,076.07

upo ruruce yuvatir na yoṣā viśvaṁ jīvam prasuvantī carāyai |
abhūd agniḥ samidhe mānuṣāṇām akar jyotir bādhamānā tamāṁsi || RV_7,077.01

viśvam pratīcī saprathā ud asthād ruśad vāso bibhratī śukram aśvait |
hiraṇyavarṇā sudṛśīkasaṁdṛg gavām mātā netry ahnām aroci || RV_7,077.02

devānāṁ cakṣuḥ subhagā vahantī śvetaṁ nayantī sudṛśīkam aśvam |
uṣā adarśi raśmibhir vyaktā citrāmaghā viśvam anu prabhūtā || RV_7,077.03

antivāmā dūre amitram ucchorvīṁ gavyūtim abhayaṁ kṛdhī naḥ |
yāvaya dveṣa ā bharā vasūni codaya rādho gṛṇate maghoni || RV_7,077.04

asme śreṣṭhebhir bhānubhir vi bhāhy uṣo devi pratirantī na āyuḥ |
iṣaṁ ca no dadhatī viśvavāre gomad aśvāvad rathavac ca rādhaḥ || RV_7,077.05

yāṁ tvā divo duhitar vardhayanty uṣaḥ sujāte matibhir vasiṣṭhāḥ |
sāsmāsu dhā rayim ṛṣvam bṛhantaṁ yūyam pāta svastibhiḥ sadā naḥ || RV_7,077.06

prati ketavaḥ prathamā adṛśrann ūrdhvā asyā añjayo vi śrayante |
uṣo arvācā bṛhatā rathena jyotiṣmatā vāmam asmabhyaṁ vakṣi || RV_7,078.01

prati ṣīm agnir jarate samiddhaḥ prati viprāso matibhir gṛṇantaḥ |
uṣā yāti jyotiṣā bādhamānā viśvā tamāṁsi duritāpa devī || RV_7,078.02

etā u tyāḥ praty adṛśran purastāj jyotir yacchantīr uṣaso vibhātīḥ |
ajījanan sūryaṁ yajñam agnim apācīnaṁ tamo agād ajuṣṭam || RV_7,078.03

aceti divo duhitā maghonī viśve paśyanty uṣasaṁ vibhātīm |
āsthād rathaṁ svadhayā yujyamānam ā yam aśvāsaḥ suyujo vahanti || RV_7,078.04

prati tvādya sumanaso budhantāsmākāso maghavāno vayaṁ ca |
tilvilāyadhvam uṣaso vibhātīr yūyam pāta svastibhiḥ sadā naḥ || RV_7,078.05

vy u1ṣā āvaḥ pathyā3 janānām pañca kṣitīr mānuṣīr bodhayantī |
susaṁdṛgbhir ukṣabhir bhānum aśred vi sūryo rodasī cakṣasāvaḥ || RV_7,079.01

vy añjate divo anteṣv aktūn viśo na yuktā uṣaso yatante |
saṁ te gāvas tama ā vartayanti jyotir yacchanti saviteva bāhū || RV_7,079.02

abhūd uṣā indratamā maghony ajījanat suvitāya śravāṁsi |
vi divo devī duhitā dadhāty aṅgirastamā sukṛte vasūni || RV_7,079.03

tāvad uṣo rādho asmabhyaṁ rāsva yāvat stotṛbhyo arado gṛṇānā |
yāṁ tvā jajñur vṛṣabhasyā raveṇa vi dṛḻhasya duro adrer aurṇoḥ || RV_7,079.04

devaṁ-devaṁ rādhase codayanty asmadryak sūnṛtā īrayantī |
vyucchantī naḥ sanaye dhiyo dhā yūyam pāta svastibhiḥ sadā naḥ || RV_7,079.05

prati stomebhir uṣasaṁ vasiṣṭhā gīrbhir viprāsaḥ prathamā abudhran |
vivartayantīṁ rajasī samante āviṣkṛṇvatīm bhuvanāni viśvā || RV_7,080.01

eṣā syā navyam āyur dadhānā gūḍhvī tamo jyotiṣoṣā abodhi |
agra eti yuvatir ahrayāṇā prācikitat sūryaṁ yajñam agnim || RV_7,080.02

aśvāvatīr gomatīr na uṣāso vīravatīḥ sadam ucchantu bhadrāḥ |
ghṛtaṁ duhānā viśvataḥ prapītā yūyam pāta svastibhiḥ sadā naḥ || RV_7,080.03

praty u adarśy āyaty u1cchantī duhitā divaḥ |
apo mahi vyayati cakṣase tamo jyotiṣ kṛṇoti sūnarī || RV_7,081.01

ud usriyāḥ sṛjate sūryaḥ sacām̐ udyan nakṣatram arcivat |
taved uṣo vyuṣi sūryasya ca sam bhaktena gamemahi || RV_7,081.02

prati tvā duhitar diva uṣo jīrā abhutsmahi |
yā vahasi puru spārhaṁ vananvati ratnaṁ na dāśuṣe mayaḥ || RV_7,081.03

ucchantī yā kṛṇoṣi maṁhanā mahi prakhyai devi svar dṛśe |
tasyās te ratnabhāja īmahe vayaṁ syāma mātur na sūnavaḥ || RV_7,081.04

tac citraṁ rādha ā bharoṣo yad dīrghaśruttamam |
yat te divo duhitar martabhojanaṁ tad rāsva bhunajāmahai || RV_7,081.05

śravaḥ sūribhyo amṛtaṁ vasutvanaṁ vājām̐ asmabhyaṁ gomataḥ |
codayitrī maghonaḥ sūnṛtāvaty uṣā ucchad apa sridhaḥ || RV_7,081.06

indrāvaruṇā yuvam adhvarāya no viśe janāya mahi śarma yacchatam |
dīrghaprayajyum ati yo vanuṣyati vayaṁ jayema pṛtanāsu dūḍhyaḥ || RV_7,082.01

samrāḻ anyaḥ svarāḻ anya ucyate vām mahāntāv indrāvaruṇā mahāvasū |
viśve devāsaḥ parame vyomani saṁ vām ojo vṛṣaṇā sam balaṁ dadhuḥ || RV_7,082.02

anv apāṁ khāny atṛntam ojasā sūryam airayataṁ divi prabhum |
indrāvaruṇā made asya māyino 'pinvatam apitaḥ pinvataṁ dhiyaḥ || RV_7,082.03

yuvām id yutsu pṛtanāsu vahnayo yuvāṁ kṣemasya prasave mitajñavaḥ |
īśānā vasva ubhayasya kārava indrāvaruṇā suhavā havāmahe || RV_7,082.04

indrāvaruṇā yad imāni cakrathur viśvā jātāni bhuvanasya majmanā |
kṣemeṇa mitro varuṇaṁ duvasyati marudbhir ugraḥ śubham anya īyate || RV_7,082.05

mahe śulkāya varuṇasya nu tviṣa ojo mimāte dhruvam asya yat svam |
ajāmim anyaḥ śnathayantam ātirad dabhrebhir anyaḥ pra vṛṇoti bhūyasaḥ || RV_7,082.06

na tam aṁho na duritāni martyam indrāvaruṇā na tapaḥ kutaś cana |
yasya devā gacchatho vītho adhvaraṁ na tam martasya naśate parihvṛtiḥ || RV_7,082.07

arvāṅ narā daivyenāvasā gataṁ śṛṇutaṁ havaṁ yadi me jujoṣathaḥ |
yuvor hi sakhyam uta vā yad āpyam mārḍīkam indrāvaruṇā ni yacchatam || RV_7,082.08

asmākam indrāvaruṇā bhare-bhare puroyodhā bhavataṁ kṛṣṭyojasā |
yad vāṁ havanta ubhaye adha spṛdhi naras tokasya tanayasya sātiṣu || RV_7,082.09

asme indro varuṇo mitro aryamā dyumnaṁ yacchantu mahi śarma saprathaḥ |
avadhraṁ jyotir aditer ṛtāvṛdho devasya ślokaṁ savitur manāmahe || RV_7,082.10

yuvāṁ narā paśyamānāsa āpyam prācā gavyantaḥ pṛthuparśavo yayuḥ |
dāsā ca vṛtrā hatam āryāṇi ca sudāsam indrāvaruṇāvasāvatam || RV_7,083.01

yatrā naraḥ samayante kṛtadhvajo yasminn ājā bhavati kiṁ cana priyam |
yatrā bhayante bhuvanā svardṛśas tatrā na indrāvaruṇādhi vocatam || RV_7,083.02

sam bhūmyā antā dhvasirā adṛkṣatendrāvaruṇā divi ghoṣa āruhat |
asthur janānām upa mām arātayo 'rvāg avasā havanaśrutā gatam || RV_7,083.03

indrāvaruṇā vadhanābhir aprati bhedaṁ vanvantā pra sudāsam āvatam |
brahmāṇy eṣāṁ śṛṇutaṁ havīmani satyā tṛtsūnām abhavat purohitiḥ || RV_7,083.04

indrāvaruṇāv abhy ā tapanti māghāny aryo vanuṣām arātayaḥ |
yuvaṁ hi vasva ubhayasya rājatho 'dha smā no 'vatam pārye divi || RV_7,083.05

yuvāṁ havanta ubhayāsa ājiṣv indraṁ ca vasvo varuṇaṁ ca sātaye |
yatra rājabhir daśabhir nibādhitam pra sudāsam āvataṁ tṛtsubhiḥ saha || RV_7,083.06

daśa rājānaḥ samitā ayajyavaḥ sudāsam indrāvaruṇā na yuyudhuḥ |
satyā nṛṇām admasadām upastutir devā eṣām abhavan devahūtiṣu || RV_7,083.07

dāśarājñe pariyattāya viśvataḥ sudāsa indrāvaruṇāv aśikṣatam |
śvityañco yatra namasā kapardino dhiyā dhīvanto asapanta tṛtsavaḥ || RV_7,083.08

vṛtrāṇy anyaḥ samitheṣu jighnate vratāny anyo abhi rakṣate sadā |
havāmahe vāṁ vṛṣaṇā suvṛktibhir asme indrāvaruṇā śarma yacchatam || RV_7,083.09

asme indro varuṇo mitro aryamā dyumnaṁ yacchantu mahi śarma saprathaḥ |
avadhraṁ jyotir aditer ṛtāvṛdho devasya ślokaṁ savitur manāmahe || RV_7,083.10

ā vāṁ rājānāv adhvare vavṛtyāṁ havyebhir indrāvaruṇā namobhiḥ |
pra vāṁ ghṛtācī bāhvor dadhānā pari tmanā viṣurūpā jigāti || RV_7,084.01

yuvo rāṣṭram bṛhad invati dyaur yau setṛbhir arajjubhiḥ sinīthaḥ |
pari no heḻo varuṇasya vṛjyā uruṁ na indraḥ kṛṇavad u lokam || RV_7,084.02

kṛtaṁ no yajñaṁ vidatheṣu cāruṁ kṛtam brahmāṇi sūriṣu praśastā |
upo rayir devajūto na etu pra ṇaḥ spārhābhir ūtibhis tiretam || RV_7,084.03

asme indrāvaruṇā viśvavāraṁ rayiṁ dhattaṁ vasumantam purukṣum |
pra ya ādityo anṛtā mināty amitā śūro dayate vasūni || RV_7,084.04

iyam indraṁ varuṇam aṣṭa me gīḥ prāvat toke tanaye tūtujānā |
suratnāso devavītiṁ gamema yūyam pāta svastibhiḥ sadā naḥ || RV_7,084.05

punīṣe vām arakṣasam manīṣāṁ somam indrāya varuṇāya juhvat |
ghṛtapratīkām uṣasaṁ na devīṁ tā no yāmann uruṣyatām abhīke || RV_7,085.01

spardhante vā u devahūye atra yeṣu dhvajeṣu didyavaḥ patanti |
yuvaṁ tām̐ indrāvaruṇāv amitrān hatam parācaḥ śarvā viṣūcaḥ || RV_7,085.02

āpaś cid dhi svayaśasaḥ sadaḥsu devīr indraṁ varuṇaṁ devatā dhuḥ |
kṛṣṭīr anyo dhārayati praviktā vṛtrāṇy anyo apratīni hanti || RV_7,085.03

sa sukratur ṛtacid astu hotā ya āditya śavasā vāṁ namasvān |
āvavartad avase vāṁ haviṣmān asad it sa suvitāya prayasvān || RV_7,085.04

iyam indraṁ varuṇam aṣṭa me gīḥ prāvat toke tanaye tūtujānā |
suratnāso devavītiṁ gamema yūyam pāta svastibhiḥ sadā naḥ || RV_7,085.05

dhīrā tv asya mahinā janūṁṣi vi yas tastambha rodasī cid urvī |
pra nākam ṛṣvaṁ nunude bṛhantaṁ dvitā nakṣatram paprathac ca bhūma || RV_7,086.01

uta svayā tanvā3 saṁ vade tat kadā nv a1ntar varuṇe bhuvāni |
kim me havyam ahṛṇāno juṣeta kadā mṛḻīkaṁ sumanā abhi khyam || RV_7,086.02

pṛcche tad eno varuṇa didṛkṣūpo emi cikituṣo vipṛccham |
samānam in me kavayaś cid āhur ayaṁ ha tubhyaṁ varuṇo hṛṇīte || RV_7,086.03

kim āga āsa varuṇa jyeṣṭhaṁ yat stotāraṁ jighāṁsasi sakhāyam |
pra tan me voco dūḻabha svadhāvo 'va tvānenā namasā tura iyām || RV_7,086.04

ava drugdhāni pitryā sṛjā no 'va yā vayaṁ cakṛmā tanūbhiḥ |
ava rājan paśutṛpaṁ na tāyuṁ sṛjā vatsaṁ na dāmno vasiṣṭham || RV_7,086.05

na sa svo dakṣo varuṇa dhrutiḥ sā surā manyur vibhīdako acittiḥ |
asti jyāyān kanīyasa upāre svapnaś caned anṛtasya prayotā || RV_7,086.06

araṁ dāso na mīḻhuṣe karāṇy ahaṁ devāya bhūrṇaye 'nāgāḥ |
acetayad acito devo aryo gṛtsaṁ rāye kavitaro junāti || RV_7,086.07

ayaṁ su tubhyaṁ varuṇa svadhāvo hṛdi stoma upaśritaś cid astu |
śaṁ naḥ kṣeme śam u yoge no astu yūyam pāta svastibhiḥ sadā naḥ || RV_7,086.08

radat patho varuṇaḥ sūryāya prārṇāṁsi samudriyā nadīnām |
sargo na sṛṣṭo arvatīr ṛtāyañ cakāra mahīr avanīr ahabhyaḥ || RV_7,087.01

ātmā te vāto raja ā navīnot paśur na bhūrṇir yavase sasavān |
antar mahī bṛhatī rodasīme viśvā te dhāma varuṇa priyāṇi || RV_7,087.02

pari spaśo varuṇasya smadiṣṭā ubhe paśyanti rodasī sumeke |
ṛtāvānaḥ kavayo yajñadhīrāḥ pracetaso ya iṣayanta manma || RV_7,087.03

uvāca me varuṇo medhirāya triḥ sapta nāmāghnyā bibharti |
vidvān padasya guhyā na vocad yugāya vipra uparāya śikṣan || RV_7,087.04

tisro dyāvo nihitā antar asmin tisro bhūmīr uparāḥ ṣaḍvidhānāḥ |
gṛtso rājā varuṇaś cakra etaṁ divi preṅkhaṁ hiraṇyayaṁ śubhe kam || RV_7,087.05

ava sindhuṁ varuṇo dyaur iva sthād drapso na śveto mṛgas tuviṣmān |
gambhīraśaṁso rajaso vimānaḥ supārakṣatraḥ sato asya rājā || RV_7,087.06

yo mṛḻayāti cakruṣe cid āgo vayaṁ syāma varuṇe anāgāḥ |
anu vratāny aditer ṛdhanto yūyam pāta svastibhiḥ sadā naḥ || RV_7,087.07

pra śundhyuvaṁ varuṇāya preṣṭhām matiṁ vasiṣṭha mīḻhuṣe bharasva |
ya īm arvāñcaṁ karate yajatraṁ sahasrāmaghaṁ vṛṣaṇam bṛhantam || RV_7,088.01

adhā nv asya saṁdṛśaṁ jaganvān agner anīkaṁ varuṇasya maṁsi |
sva1r yad aśmann adhipā u andho 'bhi mā vapur dṛśaye ninīyāt || RV_7,088.02

ā yad ruhāva varuṇaś ca nāvam pra yat samudram īrayāva madhyam |
adhi yad apāṁ snubhiś carāva pra preṅkha īṅkhayāvahai śubhe kam || RV_7,088.03

vasiṣṭhaṁ ha varuṇo nāvy ādhād ṛṣiṁ cakāra svapā mahobhiḥ |
stotāraṁ vipraḥ sudinatve ahnāṁ yān nu dyāvas tatanan yād uṣāsaḥ || RV_7,088.04

kva1 tyāni nau sakhyā babhūvuḥ sacāvahe yad avṛkam purā cit |
bṛhantam mānaṁ varuṇa svadhāvaḥ sahasradvāraṁ jagamā gṛhaṁ te || RV_7,088.05

ya āpir nityo varuṇa priyaḥ san tvām āgāṁsi kṛṇavat sakhā te |
mā ta enasvanto yakṣin bhujema yandhi ṣmā vipraḥ stuvate varūtham || RV_7,088.06

dhruvāsu tvāsu kṣitiṣu kṣiyanto vy a1smat pāśaṁ varuṇo mumocat |
avo vanvānā aditer upasthād yūyam pāta svastibhiḥ sadā naḥ || RV_7,088.07

mo ṣu varuṇa mṛnmayaṁ gṛhaṁ rājann ahaṁ gamam |
mṛḻā sukṣatra mṛḻaya || RV_7,089.01

yad emi prasphurann iva dṛtir na dhmāto adrivaḥ |
mṛḻā sukṣatra mṛḻaya || RV_7,089.02

kratvaḥ samaha dīnatā pratīpaṁ jagamā śuce |
mṛḻā sukṣatra mṛḻaya || RV_7,089.03

apām madhye tasthivāṁsaṁ tṛṣṇāvidaj jaritāram |
mṛḻā sukṣatra mṛḻaya || RV_7,089.04

yat kiṁ cedaṁ varuṇa daivye jane 'bhidroham manuṣyā3ś carāmasi |
acittī yat tava dharmā yuyopima mā nas tasmād enaso deva rīriṣaḥ || RV_7,089.05

pra vīrayā śucayo dadrire vām adhvaryubhir madhumantaḥ sutāsaḥ |
vaha vāyo niyuto yāhy acchā pibā sutasyāndhaso madāya || RV_7,090.01

īśānāya prahutiṁ yas ta ānaṭ chuciṁ somaṁ śucipās tubhyaṁ vāyo |
kṛṇoṣi tam martyeṣu praśastaṁ jāto-jāto jāyate vājy asya || RV_7,090.02

rāye nu yaṁ jajñatū rodasīme rāye devī dhiṣaṇā dhāti devam |
adha vāyuṁ niyutaḥ saścata svā uta śvetaṁ vasudhitiṁ nireke || RV_7,090.03

ucchann uṣasaḥ sudinā ariprā uru jyotir vividur dīdhyānāḥ |
gavyaṁ cid ūrvam uśijo vi vavrus teṣām anu pradivaḥ sasrur āpaḥ || RV_7,090.04

te satyena manasā dīdhyānāḥ svena yuktāsaḥ kratunā vahanti |
indravāyū vīravāhaṁ rathaṁ vām īśānayor abhi pṛkṣaḥ sacante || RV_7,090.05

īśānāso ye dadhate svar ṇo gobhir aśvebhir vasubhir hiraṇyaiḥ |
indravāyū sūrayo viśvam āyur arvadbhir vīraiḥ pṛtanāsu sahyuḥ || RV_7,090.06

arvanto na śravaso bhikṣamāṇā indravāyū suṣṭutibhir vasiṣṭhāḥ |
vājayantaḥ sv avase huvema yūyam pāta svastibhiḥ sadā naḥ || RV_7,090.07

kuvid aṅga namasā ye vṛdhāsaḥ purā devā anavadyāsa āsan |
te vāyave manave bādhitāyāvāsayann uṣasaṁ sūryeṇa || RV_7,091.01

uśantā dūtā na dabhāya gopā māsaś ca pāthaḥ śaradaś ca pūrvīḥ |
indravāyū suṣṭutir vām iyānā mārḍīkam īṭṭe suvitaṁ ca navyam || RV_7,091.02

pīvoannām̐ rayivṛdhaḥ sumedhāḥ śvetaḥ siṣakti niyutām abhiśrīḥ |
te vāyave samanaso vi tasthur viśven naraḥ svapatyāni cakruḥ || RV_7,091.03

yāvat taras tanvo3 yāvad ojo yāvan naraś cakṣasā dīdhyānāḥ |
śuciṁ somaṁ śucipā pātam asme indravāyū sadatam barhir edam || RV_7,091.04

niyuvānā niyutaḥ spārhavīrā indravāyū sarathaṁ yātam arvāk |
idaṁ hi vām prabhṛtam madhvo agram adha prīṇānā vi mumuktam asme || RV_7,091.05

yā vāṁ śataṁ niyuto yāḥ sahasram indravāyū viśvavārāḥ sacante |
ābhir yātaṁ suvidatrābhir arvāk pātaṁ narā pratibhṛtasya madhvaḥ || RV_7,091.06

arvanto na śravaso bhikṣamāṇā indravāyū suṣṭutibhir vasiṣṭhāḥ |
vājayantaḥ sv avase huvema yūyam pāta svastibhiḥ sadā naḥ || RV_7,091.07

ā vāyo bhūṣa śucipā upa naḥ sahasraṁ te niyuto viśvavāra |
upo te andho madyam ayāmi yasya deva dadhiṣe pūrvapeyam || RV_7,092.01

pra sotā jīro adhvareṣv asthāt somam indrāya vāyave pibadhyai |
pra yad vām madhvo agriyam bharanty adhvaryavo devayantaḥ śacībhiḥ || RV_7,092.02

pra yābhir yāsi dāśvāṁsam acchā niyudbhir vāyav iṣṭaye duroṇe |
ni no rayiṁ subhojasaṁ yuvasva ni vīraṁ gavyam aśvyaṁ ca rādhaḥ || RV_7,092.03

ye vāyava indramādanāsa ādevāso nitośanāso aryaḥ |
ghnanto vṛtrāṇi sūribhiḥ ṣyāma sāsahvāṁso yudhā nṛbhir amitrān || RV_7,092.04

ā no niyudbhiḥ śatinībhir adhvaraṁ sahasriṇībhir upa yāhi yajñam |
vāyo asmin savane mādayasva yūyam pāta svastibhiḥ sadā naḥ || RV_7,092.05

śuciṁ nu stomaṁ navajātam adyendrāgnī vṛtrahaṇā juṣethām |
ubhā hi vāṁ suhavā johavīmi tā vājaṁ sadya uśate dheṣṭhā || RV_7,093.01

tā sānasī śavasānā hi bhūtaṁ sākaṁvṛdhā śavasā śūśuvāṁsā |
kṣayantau rāyo yavasasya bhūreḥ pṛṅktaṁ vājasya sthavirasya ghṛṣveḥ || RV_7,093.02

upo ha yad vidathaṁ vājino gur dhībhir viprāḥ pramatim icchamānāḥ |
arvanto na kāṣṭhāṁ nakṣamāṇā indrāgnī johuvato naras te || RV_7,093.03

gīrbhir vipraḥ pramatim icchamāna īṭṭe rayiṁ yaśasam pūrvabhājam |
indrāgnī vṛtrahaṇā suvajrā pra no navyebhis tirataṁ deṣṇaiḥ || RV_7,093.04

saṁ yan mahī mithatī spardhamāne tanūrucā śūrasātā yataite |
adevayuṁ vidathe devayubhiḥ satrā hataṁ somasutā janena || RV_7,093.05

imām u ṣu somasutim upa na endrāgnī saumanasāya yātam |
nū cid dhi parimamnāthe asmān ā vāṁ śaśvadbhir vavṛtīya vājaiḥ || RV_7,093.06

so agna enā namasā samiddho 'cchā mitraṁ varuṇam indraṁ voceḥ |
yat sīm āgaś cakṛmā tat su mṛḻa tad aryamāditiḥ śiśrathantu || RV_7,093.07

etā agna āśuṣāṇāsa iṣṭīr yuvoḥ sacābhy aśyāma vājān |
mendro no viṣṇur marutaḥ pari khyan yūyam pāta svastibhiḥ sadā naḥ || RV_7,093.08

iyaṁ vām asya manmana indrāgnī pūrvyastutiḥ |
abhrād vṛṣṭir ivājani || RV_7,094.01

śṛṇutaṁ jaritur havam indrāgnī vanataṁ giraḥ |
īśānā pipyataṁ dhiyaḥ || RV_7,094.02

mā pāpatvāya no narendrāgnī mābhiśastaye |
mā no rīradhataṁ nide || RV_7,094.03

indre agnā namo bṛhat suvṛktim erayāmahe |
dhiyā dhenā avasyavaḥ || RV_7,094.04

tā hi śaśvanta īḻata itthā viprāsa ūtaye |
sabādho vājasātaye || RV_7,094.05

tā vāṁ gīrbhir vipanyavaḥ prayasvanto havāmahe |
medhasātā saniṣyavaḥ || RV_7,094.06

indrāgnī avasā gatam asmabhyaṁ carṣaṇīsahā |
mā no duḥśaṁsa īśata || RV_7,094.07

mā kasya no araruṣo dhūrtiḥ praṇaṅ martyasya |
indrāgnī śarma yacchatam || RV_7,094.08

gomad dhiraṇyavad vasu yad vām aśvāvad īmahe |
indrāgnī tad vanemahi || RV_7,094.09

yat soma ā sute nara indrāgnī ajohavuḥ |
saptīvantā saparyavaḥ || RV_7,094.10

ukthebhir vṛtrahantamā yā mandānā cid ā girā |
āṅgūṣair āvivāsataḥ || RV_7,094.11

tāv id duḥśaṁsam martyaṁ durvidvāṁsaṁ rakṣasvinam |
ābhogaṁ hanmanā hatam udadhiṁ hanmanā hatam || RV_7,094.12

pra kṣodasā dhāyasā sasra eṣā sarasvatī dharuṇam āyasī pūḥ |
prabābadhānā rathyeva yāti viśvā apo mahinā sindhur anyāḥ || RV_7,095.01

ekācetat sarasvatī nadīnāṁ śucir yatī giribhya ā samudrāt |
rāyaś cetantī bhuvanasya bhūrer ghṛtam payo duduhe nāhuṣāya || RV_7,095.02

sa vāvṛdhe naryo yoṣaṇāsu vṛṣā śiśur vṛṣabho yajñiyāsu |
sa vājinam maghavadbhyo dadhāti vi sātaye tanvam māmṛjīta || RV_7,095.03

uta syā naḥ sarasvatī juṣāṇopa śravat subhagā yajṇe asmin |
mitajñubhir namasyair iyānā rāyā yujā cid uttarā sakhibhyaḥ || RV_7,095.04

imā juhvānā yuṣmad ā namobhiḥ prati stomaṁ sarasvati juṣasva |
tava śarman priyatame dadhānā upa stheyāma śaraṇaṁ na vṛkṣam || RV_7,095.05

ayam u te sarasvati vasiṣṭho dvārāv ṛtasya subhage vy āvaḥ |
vardha śubhre stuvate rāsi vājān yūyam pāta svastibhiḥ sadā naḥ || RV_7,095.06

bṛhad u gāyiṣe vaco 'suryā nadīnām |
sarasvatīm in mahayā suvṛktibhiḥ stomair vasiṣṭha rodasī || RV_7,096.01

ubhe yat te mahinā śubhre andhasī adhikṣiyanti pūravaḥ |
sā no bodhy avitrī marutsakhā coda rādho maghonām || RV_7,096.02

bhadram id bhadrā kṛṇavat sarasvaty akavārī cetati vājinīvatī |
gṛṇānā jamadagnivat stuvānā ca vasiṣṭhavat || RV_7,096.03

janīyanto nv agravaḥ putrīyantaḥ sudānavaḥ |
sarasvantaṁ havāmahe || RV_7,096.04

ye te sarasva ūrmayo madhumanto ghṛtaścutaḥ |
tebhir no 'vitā bhava || RV_7,096.05

pīpivāṁsaṁ sarasvataḥ stanaṁ yo viśvadarśataḥ |
bhakṣīmahi prajām iṣam || RV_7,096.06

yajñe divo nṛṣadane pṛthivyā naro yatra devayavo madanti |
indrāya yatra savanāni sunve gaman madāya prathamaṁ vayaś ca || RV_7,097.01

ā daivyā vṛṇīmahe 'vāṁsi bṛhaspatir no maha ā sakhāyaḥ |
yathā bhavema mīḻhuṣe anāgā yo no dātā parāvataḥ piteva || RV_7,097.02

tam u jyeṣṭhaṁ namasā havirbhiḥ suśevam brahmaṇas patiṁ gṛṇīṣe |
indraṁ śloko mahi daivyaḥ siṣaktu yo brahmaṇo devakṛtasya rājā || RV_7,097.03

sa ā no yoniṁ sadatu preṣṭho bṛhaspatir viśvavāro yo asti |
kāmo rāyaḥ suvīryasya taṁ dāt parṣan no ati saścato ariṣṭān || RV_7,097.04

tam ā no arkam amṛtāya juṣṭam ime dhāsur amṛtāsaḥ purājāḥ |
śucikrandaṁ yajatam pastyānām bṛhaspatim anarvāṇaṁ huvema || RV_7,097.05

taṁ śagmāso aruṣāso aśvā bṛhaspatiṁ sahavāho vahanti |
sahaś cid yasya nīlavat sadhasthaṁ nabho na rūpam aruṣaṁ vasānāḥ || RV_7,097.06

sa hi śuciḥ śatapatraḥ sa śundhyur hiraṇyavāśīr iṣiraḥ svarṣāḥ |
bṛhaspatiḥ sa svāveśa ṛṣvaḥ purū sakhibhya āsutiṁ kariṣṭhaḥ || RV_7,097.07

devī devasya rodasī janitrī bṛhaspatiṁ vāvṛdhatur mahitvā |
dakṣāyyāya dakṣatā sakhāyaḥ karad brahmaṇe sutarā sugādhā || RV_7,097.08

iyaṁ vām brahmaṇas pate suvṛktir brahmendrāya vajriṇe akāri |
aviṣṭaṁ dhiyo jigṛtam puraṁdhīr jajastam aryo vanuṣām arātīḥ || RV_7,097.09

bṛhaspate yuvam indraś ca vasvo divyasyeśāthe uta pārthivasya |
dhattaṁ rayiṁ stuvate kīraye cid yūyam pāta svastibhiḥ sadā naḥ || RV_7,097.10

adhvaryavo 'ruṇaṁ dugdham aṁśuṁ juhotana vṛṣabhāya kṣitīnām |
gaurād vedīyām̐ avapānam indro viśvāhed yāti sutasomam icchan || RV_7,098.01

yad dadhiṣe pradivi cārv annaṁ dive-dive pītim id asya vakṣi |
uta hṛdota manasā juṣāṇa uśann indra prasthitān pāhi somān || RV_7,098.02

jajñānaḥ somaṁ sahase papātha pra te mātā mahimānam uvāca |
endra paprāthorv a1ntarikṣaṁ yudhā devebhyo varivaś cakartha || RV_7,098.03

yad yodhayā mahato manyamānān sākṣāma tān bāhubhiḥ śāśadānān |
yad vā nṛbhir vṛta indrābhiyudhyās taṁ tvayājiṁ sauśravasaṁ jayema || RV_7,098.04

prendrasya vocam prathamā kṛtāni pra nūtanā maghavā yā cakāra |
yaded adevīr asahiṣṭa māyā athābhavat kevalaḥ somo asya || RV_7,098.05

tavedaṁ viśvam abhitaḥ paśavya1ṁ yat paśyasi cakṣasā sūryasya |
gavām asi gopatir eka indra bhakṣīmahi te prayatasya vasvaḥ || RV_7,098.06

bṛhaspate yuvam indraś ca vasvo divyasyeśāthe uta pārthivasya |
dhattaṁ rayiṁ stuvate kīraye cid yūyam pāta svastibhiḥ sadā naḥ || RV_7,098.07

paro mātrayā tanvā vṛdhāna na te mahitvam anv aśnuvanti |
ubhe te vidma rajasī pṛthivyā viṣṇo deva tvam paramasya vitse || RV_7,099.01

na te viṣṇo jāyamāno na jāto deva mahimnaḥ param antam āpa |
ud astabhnā nākam ṛṣvam bṛhantaṁ dādhartha prācīṁ kakubham pṛthivyāḥ || RV_7,099.02

irāvatī dhenumatī hi bhūtaṁ sūyavasinī manuṣe daśasyā |
vy astabhnā rodasī viṣṇav ete dādhartha pṛthivīm abhito mayūkhaiḥ || RV_7,099.03

uruṁ yajñāya cakrathur u lokaṁ janayantā sūryam uṣāsam agnim |
dāsasya cid vṛṣaśiprasya māyā jaghnathur narā pṛtanājyeṣu || RV_7,099.04

indrāviṣṇū dṛṁhitāḥ śambarasya nava puro navatiṁ ca śnathiṣṭam |
śataṁ varcinaḥ sahasraṁ ca sākaṁ hatho apraty asurasya vīrān || RV_7,099.05

iyam manīṣā bṛhatī bṛhantorukramā tavasā vardhayantī |
rare vāṁ stomaṁ vidatheṣu viṣṇo pinvatam iṣo vṛjaneṣv indra || RV_7,099.06

vaṣaṭ te viṣṇav āsa ā kṛṇomi tan me juṣasva śipiviṣṭa havyam |
vardhantu tvā suṣṭutayo giro me yūyam pāta svastibhiḥ sadā naḥ || RV_7,099.07

nū marto dayate saniṣyan yo viṣṇava urugāyāya dāśat |
pra yaḥ satrācā manasā yajāta etāvantaṁ naryam āvivāsāt || RV_7,100.01

tvaṁ viṣṇo sumatiṁ viśvajanyām aprayutām evayāvo matiṁ dāḥ |
parco yathā naḥ suvitasya bhūrer aśvāvataḥ puruścandrasya rāyaḥ || RV_7,100.02

trir devaḥ pṛthivīm eṣa etāṁ vi cakrame śatarcasam mahitvā |
pra viṣṇur astu tavasas tavīyān tveṣaṁ hy asya sthavirasya nāma || RV_7,100.03

vi cakrame pṛthivīm eṣa etāṁ kṣetrāya viṣṇur manuṣe daśasyan |
dhruvāso asya kīrayo janāsa urukṣitiṁ sujanimā cakāra || RV_7,100.04

pra tat te adya śipiviṣṭa nāmāryaḥ śaṁsāmi vayunāni vidvān |
taṁ tvā gṛṇāmi tavasam atavyān kṣayantam asya rajasaḥ parāke || RV_7,100.05

kim it te viṣṇo paricakṣyam bhūt pra yad vavakṣe śipiviṣṭo asmi |
mā varpo asmad apa gūha etad yad anyarūpaḥ samithe babhūtha || RV_7,100.06

vaṣaṭ te viṣṇav āsa ā kṛṇomi tan me juṣasva śipiviṣṭa havyam |
vardhantu tvā suṣṭutayo giro me yūyam pāta svastibhiḥ sadā naḥ || RV_7,100.07

tisro vācaḥ pra vada jyotiragrā yā etad duhre madhudogham ūdhaḥ |
sa vatsaṁ kṛṇvan garbham oṣadhīnāṁ sadyo jāto vṛṣabho roravīti || RV_7,101.01

yo vardhana oṣadhīnāṁ yo apāṁ yo viśvasya jagato deva īśe |
sa tridhātu śaraṇaṁ śarma yaṁsat trivartu jyotiḥ svabhiṣṭy a1sme || RV_7,101.02

starīr u tvad bhavati sūta u tvad yathāvaśaṁ tanvaṁ cakra eṣaḥ |
pituḥ payaḥ prati gṛbhṇāti mātā tena pitā vardhate tena putraḥ || RV_7,101.03

yasmin viśvāni bhuvanāni tasthus tisro dyāvas tredhā sasrur āpaḥ |
trayaḥ kośāsa upasecanāso madhvaḥ ścotanty abhito virapśam || RV_7,101.04

idaṁ vacaḥ parjanyāya svarāje hṛdo astv antaraṁ taj jujoṣat |
mayobhuvo vṛṣṭayaḥ santv asme supippalā oṣadhīr devagopāḥ || RV_7,101.05

sa retodhā vṛṣabhaḥ śaśvatīnāṁ tasminn ātmā jagatas tasthuṣaś ca |
tan ma ṛtam pātu śataśāradāya yūyam pāta svastibhiḥ sadā naḥ || RV_7,101.06

parjanyāya pra gāyata divas putrāya mīḻhuṣe |
sa no yavasam icchatu || RV_7,102.01

yo garbham oṣadhīnāṁ gavāṁ kṛṇoty arvatām |
parjanyaḥ puruṣīṇām || RV_7,102.02

tasmā id āsye havir juhotā madhumattamam |
iḻāṁ naḥ saṁyataṁ karat || RV_7,102.03

saṁvatsaraṁ śaśayānā brāhmaṇā vratacāriṇaḥ |
vācam parjanyajinvitām pra maṇḍūkā avādiṣuḥ || RV_7,103.01

divyā āpo abhi yad enam āyan dṛtiṁ na śuṣkaṁ sarasī śayānam |
gavām aha na māyur vatsinīnām maṇḍūkānāṁ vagnur atrā sam eti || RV_7,103.02

yad īm enām̐ uśato abhy avarṣīt tṛṣyāvataḥ prāvṛṣy āgatāyām |
akhkhalīkṛtyā pitaraṁ na putro anyo anyam upa vadantam eti || RV_7,103.03

anyo anyam anu gṛbhṇāty enor apām prasarge yad amandiṣātām |
maṇḍūko yad abhivṛṣṭaḥ kaniṣkan pṛśniḥ sampṛṅkte haritena vācam || RV_7,103.04

yad eṣām anyo anyasya vācaṁ śāktasyeva vadati śikṣamāṇaḥ |
sarvaṁ tad eṣāṁ samṛdheva parva yat suvāco vadathanādhy apsu || RV_7,103.05

gomāyur eko ajamāyur ekaḥ pṛśnir eko harita eka eṣām |
samānaṁ nāma bibhrato virūpāḥ purutrā vācam pipiśur vadantaḥ || RV_7,103.06

brāhmaṇāso atirātre na some saro na pūrṇam abhito vadantaḥ |
saṁvatsarasya tad ahaḥ pari ṣṭha yan maṇḍūkāḥ prāvṛṣīṇam babhūva || RV_7,103.07

brāhmaṇāsaḥ somino vācam akrata brahma kṛṇvantaḥ parivatsarīṇam |
adhvaryavo gharmiṇaḥ siṣvidānā āvir bhavanti guhyā na ke cit || RV_7,103.08

devahitiṁ jugupur dvādaśasya ṛtuṁ naro na pra minanty ete |
saṁvatsare prāvṛṣy āgatāyāṁ taptā gharmā aśnuvate visargam || RV_7,103.09

gomāyur adād ajamāyur adāt pṛśnir adād dharito no vasūni |
gavām maṇḍūkā dadataḥ śatāni sahasrasāve pra tiranta āyuḥ || RV_7,103.10

indrāsomā tapataṁ rakṣa ubjataṁ ny arpayataṁ vṛṣaṇā tamovṛdhaḥ |
parā śṛṇītam acito ny oṣataṁ hataṁ nudethāṁ ni śiśītam atriṇaḥ || RV_7,104.01

indrāsomā sam aghaśaṁsam abhy a1ghaṁ tapur yayastu carur agnivām̐ iva |
brahmadviṣe kravyāde ghoracakṣase dveṣo dhattam anavāyaṁ kimīdine || RV_7,104.02

indrāsomā duṣkṛto vavre antar anārambhaṇe tamasi pra vidhyatam |
yathā nātaḥ punar ekaś canodayat tad vām astu sahase manyumac chavaḥ || RV_7,104.03

indrāsomā vartayataṁ divo vadhaṁ sam pṛthivyā aghaśaṁsāya tarhaṇam |
ut takṣataṁ svarya1m parvatebhyo yena rakṣo vāvṛdhānaṁ nijūrvathaḥ || RV_7,104.04

indrāsomā vartayataṁ divas pary agnitaptebhir yuvam aśmahanmabhiḥ |
tapurvadhebhir ajarebhir atriṇo ni parśāne vidhyataṁ yantu nisvaram || RV_7,104.05

indrāsomā pari vām bhūtu viśvata iyam matiḥ kakṣyāśveva vājinā |
yāṁ vāṁ hotrām parihinomi medhayemā brahmāṇi nṛpatīva jinvatam || RV_7,104.06

prati smarethāṁ tujayadbhir evair hataṁ druho rakṣaso bhaṅgurāvataḥ |
indrāsomā duṣkṛte mā sugam bhūd yo naḥ kadā cid abhidāsati druhā || RV_7,104.07

yo mā pākena manasā carantam abhicaṣṭe anṛtebhir vacobhiḥ |
āpa iva kāśinā saṁgṛbhītā asann astv āsata indra vaktā || RV_7,104.08

ye pākaśaṁsaṁ viharanta evair ye vā bhadraṁ dūṣayanti svadhābhiḥ |
ahaye vā tān pradadātu soma ā vā dadhātu nirṛter upasthe || RV_7,104.09

yo no rasaṁ dipsati pitvo agne yo aśvānāṁ yo gavāṁ yas tanūnām |
ripuḥ stenaḥ steyakṛd dabhram etu ni ṣa hīyatāṁ tanvā3 tanā ca || RV_7,104.10

paraḥ so astu tanvā3 tanā ca tisraḥ pṛthivīr adho astu viśvāḥ |
prati śuṣyatu yaśo asya devā yo no divā dipsati yaś ca naktam || RV_7,104.11

suvijñānaṁ cikituṣe janāya sac cāsac ca vacasī paspṛdhāte |
tayor yat satyaṁ yatarad ṛjīyas tad it somo 'vati hanty āsat || RV_7,104.12

na vā u somo vṛjinaṁ hinoti na kṣatriyam mithuyā dhārayantam |
hanti rakṣo hanty āsad vadantam ubhāv indrasya prasitau śayāte || RV_7,104.13

yadi vāham anṛtadeva āsa moghaṁ vā devām̐ apyūhe agne |
kim asmabhyaṁ jātavedo hṛṇīṣe droghavācas te nirṛthaṁ sacantām || RV_7,104.14

adyā murīya yadi yātudhāno asmi yadi vāyus tatapa pūruṣasya |
adhā sa vīrair daśabhir vi yūyā yo mā moghaṁ yātudhānety āha || RV_7,104.15

yo māyātuṁ yātudhānety āha yo vā rakṣāḥ śucir asmīty āha |
indras taṁ hantu mahatā vadhena viśvasya jantor adhamas padīṣṭa || RV_7,104.16

pra yā jigāti khargaleva naktam apa druhā tanva1ṁ gūhamānā |
vavrām̐ anantām̐ ava sā padīṣṭa grāvāṇo ghnantu rakṣasa upabdaiḥ || RV_7,104.17

vi tiṣṭhadhvam maruto vikṣv i1cchata gṛbhāyata rakṣasaḥ sam pinaṣṭana |
vayo ye bhūtvī patayanti naktabhir ye vā ripo dadhire deve adhvare || RV_7,104.18

pra vartaya divo aśmānam indra somaśitam maghavan saṁ śiśādhi |
prāktād apāktād adharād udaktād abhi jahi rakṣasaḥ parvatena || RV_7,104.19

eta u tye patayanti śvayātava indraṁ dipsanti dipsavo 'dābhyam |
śiśīte śakraḥ piśunebhyo vadhaṁ nūnaṁ sṛjad aśaniṁ yātumadbhyaḥ || RV_7,104.20

indro yātūnām abhavat parāśaro havirmathīnām abhy ā3vivāsatām |
abhīd u śakraḥ paraśur yathā vanam pātreva bhindan sata eti rakṣasaḥ || RV_7,104.21

ulūkayātuṁ śuśulūkayātuṁ jahi śvayātum uta kokayātum |
suparṇayātum uta gṛdhrayātuṁ dṛṣadeva pra mṛṇa rakṣa indra || RV_7,104.22

mā no rakṣo abhi naḍ yātumāvatām apocchatu mithunā yā kimīdinā |
pṛthivī naḥ pārthivāt pātv aṁhaso 'ntarikṣaṁ divyāt pātv asmān || RV_7,104.23

indra jahi pumāṁsaṁ yātudhānam uta striyam māyayā śāśadānām |
vigrīvāso mūradevā ṛdantu mā te dṛśan sūryam uccarantam || RV_7,104.24

prati cakṣva vi cakṣvendraś ca soma jāgṛtam |
rakṣobhyo vadham asyatam aśaniṁ yātumadbhyaḥ || RV_7,104.25

maṇḍala 8

mā cid anyad vi śaṁsata sakhāyo mā riṣaṇyata |
indram it stotā vṛṣaṇaṁ sacā sute muhur ukthā ca śaṁsata || RV_8,001.01

avakrakṣiṇaṁ vṛṣabhaṁ yathājuraṁ gāṁ na carṣaṇīsaham |
vidveṣaṇaṁ saṁvananobhayaṁkaram maṁhiṣṭham ubhayāvinam || RV_8,001.02

yac cid dhi tvā janā ime nānā havanta ūtaye |
asmākam brahmedam indra bhūtu te 'hā viśvā ca vardhanam || RV_8,001.03

vi tartūryante maghavan vipaścito 'ryo vipo janānām |
upa kramasva pururūpam ā bhara vājaṁ nediṣṭham ūtaye || RV_8,001.04

mahe cana tvām adrivaḥ parā śulkāya deyām |
na sahasrāya nāyutāya vajrivo na śatāya śatāmagha || RV_8,001.05

vasyām̐ indrāsi me pitur uta bhrātur abhuñjataḥ |
mātā ca me chadayathaḥ samā vaso vasutvanāya rādhase || RV_8,001.06

kveyatha kved asi purutrā cid dhi te manaḥ |
alarṣi yudhma khajakṛt puraṁdara pra gāyatrā agāsiṣuḥ || RV_8,001.07

prāsmai gāyatram arcata vāvātur yaḥ puraṁdaraḥ |
yābhiḥ kāṇvasyopa barhir āsadaṁ yāsad vajrī bhinat puraḥ || RV_8,001.08

ye te santi daśagvinaḥ śatino ye sahasriṇaḥ |
aśvāso ye te vṛṣaṇo raghudruvas tebhir nas tūyam ā gahi || RV_8,001.09

ā tv a1dya sabardughāṁ huve gāyatravepasam |
indraṁ dhenuṁ sudughām anyām iṣam urudhārām araṁkṛtam || RV_8,001.10

yat tudat sūra etaśaṁ vaṅkū vātasya parṇinā |
vahat kutsam ārjuneyaṁ śatakratuḥ tsarad gandharvam astṛtam || RV_8,001.11

ya ṛte cid abhiśriṣaḥ purā jatrubhya ātṛdaḥ |
saṁdhātā saṁdhim maghavā purūvasur iṣkartā vihrutam punaḥ || RV_8,001.12

mā bhūma niṣṭyā ivendra tvad araṇā iva |
vanāni na prajahitāny adrivo duroṣāso amanmahi || RV_8,001.13

amanmahīd anāśavo 'nugrāsaś ca vṛtrahan |
sakṛt su te mahatā śūra rādhasā anu stomam mudīmahi || RV_8,001.14

yadi stomam mama śravad asmākam indram indavaḥ |
tiraḥ pavitraṁ sasṛvāṁsa āśavo mandantu tugryāvṛdhaḥ || RV_8,001.15

ā tv a1dya sadhastutiṁ vāvātuḥ sakhyur ā gahi |
upastutir maghonām pra tvāvatv adhā te vaśmi suṣṭutim || RV_8,001.16

sotā hi somam adribhir em enam apsu dhāvata |
gavyā vastreva vāsayanta in naro nir dhukṣan vakṣaṇābhyaḥ || RV_8,001.17

adha jmo adha vā divo bṛhato rocanād adhi |
ayā vardhasva tanvā girā mamā jātā sukrato pṛṇa || RV_8,001.18

indrāya su madintamaṁ somaṁ sotā vareṇyam |
śakra eṇam pīpayad viśvayā dhiyā hinvānaṁ na vājayum || RV_8,001.19

mā tvā somasya galdayā sadā yācann ahaṁ girā |
bhūrṇim mṛgaṁ na savaneṣu cukrudhaṁ ka īśānaṁ na yāciṣat || RV_8,001.20

madeneṣitam madam ugram ugreṇa śavasā |
viśveṣāṁ tarutāram madacyutam made hi ṣmā dadāti naḥ || RV_8,001.21

śevāre vāryā puru devo martāya dāśuṣe |
sa sunvate ca stuvate ca rāsate viśvagūrto ariṣṭutaḥ || RV_8,001.22

endra yāhi matsva citreṇa deva rādhasā |
saro na prāsy udaraṁ sapītibhir ā somebhir uru sphiram || RV_8,001.23

ā tvā sahasram ā śataṁ yuktā rathe hiraṇyaye |
brahmayujo haraya indra keśino vahantu somapītaye || RV_8,001.24

ā tvā rathe hiraṇyaye harī mayūraśepyā |
śitipṛṣṭhā vahatām madhvo andhaso vivakṣaṇasya pītaye || RV_8,001.25

pibā tv a1sya girvaṇaḥ sutasya pūrvapā iva |
pariṣkṛtasya rasina iyam āsutiś cārur madāya patyate || RV_8,001.26

ya eko asti daṁsanā mahām̐ ugro abhi vrataiḥ |
gamat sa śiprī na sa yoṣad ā gamad dhavaṁ na pari varjati || RV_8,001.27

tvam puraṁ cariṣṇvaṁ vadhaiḥ śuṣṇasya sam piṇak |
tvam bhā anu caro adha dvitā yad indra havyo bhuvaḥ || RV_8,001.28

mama tvā sūra udite mama madhyaṁdine divaḥ |
mama prapitve apiśarvare vasav ā stomāso avṛtsata || RV_8,001.29

stuhi stuhīd ete ghā te maṁhiṣṭhāso maghonām |
ninditāśvaḥ prapathī paramajyā maghasya medhyātithe || RV_8,001.30

ā yad aśvān vananvataḥ śraddhayāhaṁ rathe ruham |
uta vāmasya vasunaś ciketati yo asti yādvaḥ paśuḥ || RV_8,001.31

ya ṛjrā mahyam māmahe saha tvacā hiraṇyayā |
eṣa viśvāny abhy astu saubhagāsaṅgasya svanadrathaḥ || RV_8,001.32

adha plāyogir ati dāsad anyān āsaṅgo agne daśabhiḥ sahasraiḥ |
adhokṣaṇo daśa mahyaṁ ruśanto naḻā iva saraso nir atiṣṭhan || RV_8,001.33

anv asya sthūraṁ dadṛśe purastād anastha ūrur avarambamāṇaḥ |
śaśvatī nāry abhicakṣyāha subhadram arya bhojanam bibharṣi || RV_8,001.34

idaṁ vaso sutam andhaḥ pibā supūrṇam udaram |
anābhayin rarimā te || RV_8,002.01

nṛbhir dhūtaḥ suto aśnair avyo vāraiḥ paripūtaḥ |
aśvo na nikto nadīṣu || RV_8,002.02

taṁ te yavaṁ yathā gobhiḥ svādum akarma śrīṇantaḥ |
indra tvāsmin sadhamāde || RV_8,002.03

indra it somapā eka indraḥ sutapā viśvāyuḥ |
antar devān martyām̐ś ca || RV_8,002.04

na yaṁ śukro na durāśīr na tṛprā uruvyacasam |
apaspṛṇvate suhārdam || RV_8,002.05

gobhir yad īm anye asman mṛgaṁ na vrā mṛgayante |
abhitsaranti dhenubhiḥ || RV_8,002.06

traya indrasya somāḥ sutāsaḥ santu devasya |
sve kṣaye sutapāvnaḥ || RV_8,002.07

trayaḥ kośāsaḥ ścotanti tisraś camva1ḥ supūrṇāḥ |
samāne adhi bhārman || RV_8,002.08

śucir asi puruniḥṣṭhāḥ kṣīrair madhyata āśīrtaḥ |
dadhnā mandiṣṭhaḥ śūrasya || RV_8,002.09

ime ta indra somās tīvrā asme sutāsaḥ |
śukrā āśiraṁ yācante || RV_8,002.10

tām̐ āśiram puroḻāśam indremaṁ somaṁ śrīṇīhi |
revantaṁ hi tvā śṛṇomi || RV_8,002.11

hṛtsu pītāso yudhyante durmadāso na surāyām |
ūdhar na nagnā jarante || RV_8,002.12

revām̐ id revataḥ stotā syāt tvāvato maghonaḥ |
pred u harivaḥ śrutasya || RV_8,002.13

ukthaṁ cana śasyamānam agor arir ā ciketa |
na gāyatraṁ gīyamānam || RV_8,002.14

mā na indra pīyatnave mā śardhate parā dāḥ |
śikṣā śacīvaḥ śacībhiḥ || RV_8,002.15

vayam u tvā tadidarthā indra tvāyantaḥ sakhāyaḥ |
kaṇvā ukthebhir jarante || RV_8,002.16

na ghem anyad ā papana vajrinn apaso naviṣṭau |
taved u stomaṁ ciketa || RV_8,002.17

icchanti devāḥ sunvantaṁ na svapnāya spṛhayanti |
yanti pramādam atandrāḥ || RV_8,002.18

o ṣu pra yāhi vājebhir mā hṛṇīthā abhy a1smān |
mahām̐ iva yuvajāniḥ || RV_8,002.19

mo ṣv a1dya durhaṇāvān sāyaṁ karad āre asmat |
aśrīra iva jāmātā || RV_8,002.20

vidmā hy asya vīrasya bhūridāvarīṁ sumatim |
triṣu jātasya manāṁsi || RV_8,002.21

ā tū ṣiñca kaṇvamantaṁ na ghā vidma śavasānāt |
yaśastaraṁ śatamūteḥ || RV_8,002.22

jyeṣṭhena sotar indrāya somaṁ vīrāya śakrāya |
bharā piban naryāya || RV_8,002.23

yo vediṣṭho avyathiṣv aśvāvantaṁ jaritṛbhyaḥ |
vājaṁ stotṛbhyo gomantam || RV_8,002.24

panyam-panyam it sotāra ā dhāvata madyāya |
somaṁ vīrāya śūrāya || RV_8,002.25

pātā vṛtrahā sutam ā ghā gaman nāre asmat |
ni yamate śatamūtiḥ || RV_8,002.26

eha harī brahmayujā śagmā vakṣataḥ sakhāyam |
gīrbhiḥ śrutaṁ girvaṇasam || RV_8,002.27

svādavaḥ somā ā yāhi śrītāḥ somā ā yāhi |
śiprinn ṛṣīvaḥ śacīvo nāyam acchā sadhamādam || RV_8,002.28

stutaś ca yās tvā vardhanti mahe rādhase nṛmṇāya |
indra kāriṇaṁ vṛdhantaḥ || RV_8,002.29

giraś ca yās te girvāha ukthā ca tubhyaṁ tāni |
satrā dadhire śavāṁsi || RV_8,002.30

eved eṣa tuvikūrmir vājām̐ eko vajrahastaḥ |
sanād amṛkto dayate || RV_8,002.31

hantā vṛtraṁ dakṣiṇenendraḥ purū puruhūtaḥ |
mahān mahībhiḥ śacībhiḥ || RV_8,002.32

yasmin viśvāś carṣaṇaya uta cyautnā jrayāṁsi ca |
anu ghen mandī maghonaḥ || RV_8,002.33

eṣa etāni cakārendro viśvā yo 'ti śṛṇve |
vājadāvā maghonām || RV_8,002.34

prabhartā rathaṁ gavyantam apākāc cid yam avati |
ino vasu sa hi voḻhā || RV_8,002.35

sanitā vipro arvadbhir hantā vṛtraṁ nṛbhiḥ śūraḥ |
satyo 'vitā vidhantam || RV_8,002.36

yajadhvainam priyamedhā indraṁ satrācā manasā |
yo bhūt somaiḥ satyamadvā || RV_8,002.37

gāthaśravasaṁ satpatiṁ śravaskāmam purutmānam |
kaṇvāso gāta vājinam || RV_8,002.38

ya ṛte cid gās padebhyo dāt sakhā nṛbhyaḥ śacīvān |
ye asmin kāmam aśriyan || RV_8,002.39

itthā dhīvantam adrivaḥ kāṇvam medhyātithim |
meṣo bhūto3 'bhi yann ayaḥ || RV_8,002.40

śikṣā vibhindo asmai catvāry ayutā dadat |
aṣṭā paraḥ sahasrā || RV_8,002.41

uta su tye payovṛdhā mākī raṇasya naptyā |
janitvanāya māmahe || RV_8,002.42

pibā sutasya rasino matsvā na indra gomataḥ |
āpir no bodhi sadhamādyo vṛdhe3 'smām̐ avantu te dhiyaḥ || RV_8,003.01

bhūyāma te sumatau vājino vayam mā naḥ star abhimātaye |
asmāñ citrābhir avatād abhiṣṭibhir ā naḥ sumneṣu yāmaya || RV_8,003.02

imā u tvā purūvaso giro vardhantu yā mama |
pāvakavarṇāḥ śucayo vipaścito 'bhi stomair anūṣata || RV_8,003.03

ayaṁ sahasram ṛṣibhiḥ sahaskṛtaḥ samudra iva paprathe |
satyaḥ so asya mahimā gṛṇe śavo yajñeṣu viprarājye || RV_8,003.04

indram id devatātaya indram prayaty adhvare |
indraṁ samīke vanino havāmaha indraṁ dhanasya sātaye || RV_8,003.05

indro mahnā rodasī paprathac chava indraḥ sūryam arocayat |
indre ha viśvā bhuvanāni yemira indre suvānāsa indavaḥ || RV_8,003.06

abhi tvā pūrvapītaya indra stomebhir āyavaḥ |
samīcīnāsa ṛbhavaḥ sam asvaran rudrā gṛṇanta pūrvyam || RV_8,003.07

asyed indro vāvṛdhe vṛṣṇyaṁ śavo made sutasya viṣṇavi |
adyā tam asya mahimānam āyavo 'nu ṣṭuvanti pūrvathā || RV_8,003.08

tat tvā yāmi suvīryaṁ tad brahma pūrvacittaye |
yenā yatibhyo bhṛgave dhane hite yena praskaṇvam āvitha || RV_8,003.09

yenā samudram asṛjo mahīr apas tad indra vṛṣṇi te śavaḥ |
sadyaḥ so asya mahimā na saṁnaśe yaṁ kṣoṇīr anucakrade || RV_8,003.10

śagdhī na indra yat tvā rayiṁ yāmi suvīryam |
śagdhi vājāya prathamaṁ siṣāsate śagdhi stomāya pūrvya || RV_8,003.11

śagdhī no asya yad dha pauram āvitha dhiya indra siṣāsataḥ |
śagdhi yathā ruśamaṁ śyāvakaṁ kṛpam indra prāvaḥ svarṇaram || RV_8,003.12

kan navyo atasīnāṁ turo gṛṇīta martyaḥ |
nahī nv asya mahimānam indriyaṁ svar gṛṇanta ānaśuḥ || RV_8,003.13

kad u stuvanta ṛtayanta devata ṛṣiḥ ko vipra ohate |
kadā havam maghavann indra sunvataḥ kad u stuvata ā gamaḥ || RV_8,003.14

ud u tye madhumattamā giraḥ stomāsa īrate |
satrājito dhanasā akṣitotayo vājayanto rathā iva || RV_8,003.15

kaṇvā iva bhṛgavaḥ sūryā iva viśvam id dhītam ānaśuḥ |
indraṁ stomebhir mahayanta āyavaḥ priyamedhāso asvaran || RV_8,003.16

yukṣvā hi vṛtrahantama harī indra parāvataḥ |
arvācīno maghavan somapītaya ugra ṛṣvebhir ā gahi || RV_8,003.17

ime hi te kāravo vāvaśur dhiyā viprāso medhasātaye |
sa tvaṁ no maghavann indra girvaṇo veno na śṛṇudhī havam || RV_8,003.18

nir indra bṛhatībhyo vṛtraṁ dhanubhyo asphuraḥ |
nir arbudasya mṛgayasya māyino niḥ parvatasya gā ājaḥ || RV_8,003.19

nir agnayo rurucur nir u sūryo niḥ soma indriyo rasaḥ |
nir antarikṣād adhamo mahām ahiṁ kṛṣe tad indra pauṁsyam || RV_8,003.20

yam me dur indro marutaḥ pākasthāmā kaurayāṇaḥ |
viśveṣāṁ tmanā śobhiṣṭham upeva divi dhāvamānam || RV_8,003.21

rohitam me pākasthāmā sudhuraṁ kakṣyaprām |
adād rāyo vibodhanam || RV_8,003.22

yasmā anye daśa prati dhuraṁ vahanti vahnayaḥ |
astaṁ vayo na tugryam || RV_8,003.23

ātmā pitus tanūr vāsa ojodā abhyañjanam |
turīyam id rohitasya pākasthāmānam bhojaṁ dātāram abravam || RV_8,003.24

yad indra prāg apāg udaṅ nyag vā hūyase nṛbhiḥ |
simā purū nṛṣūto asy ānave 'si praśardha turvaśe || RV_8,004.01

yad vā rume ruśame śyāvake kṛpa indra mādayase sacā |
kaṇvāsas tvā brahmabhiḥ stomavāhasa indrā yacchanty ā gahi || RV_8,004.02

yathā gauro apā kṛtaṁ tṛṣyann ety averiṇam |
āpitve naḥ prapitve tūyam ā gahi kaṇveṣu su sacā piba || RV_8,004.03

mandantu tvā maghavann indrendavo rādhodeyāya sunvate |
āmuṣyā somam apibaś camū sutaṁ jyeṣṭhaṁ tad dadhiṣe sahaḥ || RV_8,004.04

pra cakre sahasā saho babhañja manyum ojasā |
viśve ta indra pṛtanāyavo yaho ni vṛkṣā iva yemire || RV_8,004.05

sahasreṇeva sacate yavīyudhā yas ta ānaḻ upastutim |
putram prāvargaṁ kṛṇute suvīrye dāśnoti namaüktibhiḥ || RV_8,004.06

mā bhema mā śramiṣmograsya sakhye tava |
mahat te vṛṣṇo abhicakṣyaṁ kṛtam paśyema turvaśaṁ yadum || RV_8,004.07

savyām anu sphigyaṁ vāvase vṛṣā na dāno asya roṣati |
madhvā sampṛktāḥ sāragheṇa dhenavas tūyam ehi dravā piba || RV_8,004.08

aśvī rathī surūpa id gomām̐ id indra te sakhā |
śvātrabhājā vayasā sacate sadā candro yāti sabhām upa || RV_8,004.09

ṛśyo na tṛṣyann avapānam ā gahi pibā somaṁ vaśām̐ anu |
nimeghamāno maghavan dive-diva ojiṣṭhaṁ dadhiṣe sahaḥ || RV_8,004.10

adhvaryo drāvayā tvaṁ somam indraḥ pipāsati |
upa nūnaṁ yuyuje vṛṣaṇā harī ā ca jagāma vṛtrahā || RV_8,004.11

svayaṁ cit sa manyate dāśurir jano yatrā somasya tṛmpasi |
idaṁ te annaṁ yujyaṁ samukṣitaṁ tasyehi pra dravā piba || RV_8,004.12

ratheṣṭhāyādhvaryavaḥ somam indrāya sotana |
adhi bradhnasyādrayo vi cakṣate sunvanto dāśvadhvaram || RV_8,004.13

upa bradhnaṁ vāvātā vṛṣaṇā harī indram apasu vakṣataḥ |
arvāñcaṁ tvā saptayo 'dhvaraśriyo vahantu savaned upa || RV_8,004.14

pra pūṣaṇaṁ vṛṇīmahe yujyāya purūvasum |
sa śakra śikṣa puruhūta no dhiyā tuje rāye vimocana || RV_8,004.15

saṁ naḥ śiśīhi bhurijor iva kṣuraṁ rāsva rāyo vimocana |
tve tan naḥ suvedam usriyaṁ vasu yaṁ tvaṁ hinoṣi martyam || RV_8,004.16

vemi tvā pūṣann ṛñjase vemi stotava āghṛṇe |
na tasya vemy araṇaṁ hi tad vaso stuṣe pajrāya sāmne || RV_8,004.17

parā gāvo yavasaṁ kac cid āghṛṇe nityaṁ rekṇo amartya |
asmākam pūṣann avitā śivo bhava maṁhiṣṭho vājasātaye || RV_8,004.18

sthūraṁ rādhaḥ śatāśvaṁ kuruṅgasya diviṣṭiṣu |
rājñas tveṣasya subhagasya rātiṣu turvaśeṣv amanmahi || RV_8,004.19

dhībhiḥ sātāni kāṇvasya vājinaḥ priyamedhair abhidyubhiḥ |
ṣaṣṭiṁ sahasrānu nirmajām aje nir yūthāni gavām ṛṣiḥ || RV_8,004.20

vṛkṣāś cin me abhipitve arāraṇuḥ |
gām bhajanta mehanāśvam bhajanta mehanā || RV_8,004.21

dūrād iheva yat saty aruṇapsur aśiśvitat |
vi bhānuṁ viśvadhātanat || RV_8,005.01

nṛvad dasrā manoyujā rathena pṛthupājasā |
sacethe aśvinoṣasam || RV_8,005.02

yuvābhyāṁ vājinīvasū prati stomā adṛkṣata |
vācaṁ dūto yathohiṣe || RV_8,005.03

purupriyā ṇa ūtaye purumandrā purūvasū |
stuṣe kaṇvāso aśvinā || RV_8,005.04

maṁhiṣṭhā vājasātameṣayantā śubhas patī |
gantārā dāśuṣo gṛham || RV_8,005.05

tā sudevāya dāśuṣe sumedhām avitāriṇīm |
ghṛtair gavyūtim ukṣatam || RV_8,005.06

ā naḥ stomam upa dravat tūyaṁ śyenebhir āśubhiḥ |
yātam aśvebhir aśvinā || RV_8,005.07

yebhis tisraḥ parāvato divo viśvāni rocanā |
trīm̐r aktūn paridīyathaḥ || RV_8,005.08

uta no gomatīr iṣa uta sātīr aharvidā |
vi pathaḥ sātaye sitam || RV_8,005.09

ā no gomantam aśvinā suvīraṁ surathaṁ rayim |
voḻham aśvāvatīr iṣaḥ || RV_8,005.10

vāvṛdhānā śubhas patī dasrā hiraṇyavartanī |
pibataṁ somyam madhu || RV_8,005.11

asmabhyaṁ vājinīvasū maghavadbhyaś ca saprathaḥ |
chardir yantam adābhyam || RV_8,005.12

ni ṣu brahma janānāṁ yāviṣṭaṁ tūyam ā gatam |
mo ṣv a1nyām̐ upāratam || RV_8,005.13

asya pibatam aśvinā yuvam madasya cāruṇaḥ |
madhvo rātasya dhiṣṇyā || RV_8,005.14

asme ā vahataṁ rayiṁ śatavantaṁ sahasriṇam |
purukṣuṁ viśvadhāyasam || RV_8,005.15

purutrā cid dhi vāṁ narā vihvayante manīṣiṇaḥ |
vāghadbhir aśvinā gatam || RV_8,005.16

janāso vṛktabarhiṣo haviṣmanto araṁkṛtaḥ |
yuvāṁ havante aśvinā || RV_8,005.17

asmākam adya vām ayaṁ stomo vāhiṣṭho antamaḥ |
yuvābhyām bhūtv aśvinā || RV_8,005.18

yo ha vām madhuno dṛtir āhito rathacarṣaṇe |
tataḥ pibatam aśvinā || RV_8,005.19

tena no vājinīvasū paśve tokāya śaṁ gave |
vahatam pīvarīr iṣaḥ || RV_8,005.20

uta no divyā iṣa uta sindhūm̐r aharvidā |
apa dvāreva varṣathaḥ || RV_8,005.21

kadā vāṁ taugryo vidhat samudre jahito narā |
yad vāṁ ratho vibhiṣ patāt || RV_8,005.22

yuvaṁ kaṇvāya nāsatyā ṛpiriptāya harmye |
śaśvad ūtīr daśasyathaḥ || RV_8,005.23

tābhir ā yātam ūtibhir navyasībhiḥ suśastibhiḥ |
yad vāṁ vṛṣaṇvasū huve || RV_8,005.24

yathā cit kaṇvam āvatam priyamedham upastutam |
atriṁ śiñjāram aśvinā || RV_8,005.25

yathota kṛtvye dhane 'ṁśuṁ goṣv agastyam |
yathā vājeṣu sobharim || RV_8,005.26

etāvad vāṁ vṛṣaṇvasū ato vā bhūyo aśvinā |
gṛṇantaḥ sumnam īmahe || RV_8,005.27

rathaṁ hiraṇyavandhuraṁ hiraṇyābhīśum aśvinā |
ā hi sthātho divispṛśam || RV_8,005.28

hiraṇyayī vāṁ rabhir īṣā akṣo hiraṇyayaḥ |
ubhā cakrā hiraṇyayā || RV_8,005.29

tena no vājinīvasū parāvataś cid ā gatam |
upemāṁ suṣṭutim mama || RV_8,005.30

ā vahethe parākāt pūrvīr aśnantāv aśvinā |
iṣo dāsīr amartyā || RV_8,005.31

ā no dyumnair ā śravobhir ā rāyā yātam aśvinā |
puruścandrā nāsatyā || RV_8,005.32

eha vām pruṣitapsavo vayo vahantu parṇinaḥ |
acchā svadhvaraṁ janam || RV_8,005.33

rathaṁ vām anugāyasaṁ ya iṣā vartate saha |
na cakram abhi bādhate || RV_8,005.34

hiraṇyayena rathena dravatpāṇibhir aśvaiḥ |
dhījavanā nāsatyā || RV_8,005.35

yuvam mṛgaṁ jāgṛvāṁsaṁ svadatho vā vṛṣaṇvasū |
tā naḥ pṛṅktam iṣā rayim || RV_8,005.36

tā me aśvinā sanīnāṁ vidyātaṁ navānām |
yathā cic caidyaḥ kaśuḥ śatam uṣṭrānāṁ dadat sahasrā daśa gonām || RV_8,005.37

yo me hiraṇyasaṁdṛśo daśa rājño amaṁhata |
adhaspadā ic caidyasya kṛṣṭayaś carmamnā abhito janāḥ || RV_8,005.38

mākir enā pathā gād yeneme yanti cedayaḥ |
anyo net sūrir ohate bhūridāvattaro janaḥ || RV_8,005.39

mahām̐ indro ya ojasā parjanyo vṛṣṭimām̐ iva |
stomair vatsasya vāvṛdhe || RV_8,006.01

prajām ṛtasya piprataḥ pra yad bharanta vahnayaḥ |
viprā ṛtasya vāhasā || RV_8,006.02

kaṇvā indraṁ yad akrata stomair yajñasya sādhanam |
jāmi bruvata āyudham || RV_8,006.03

sam asya manyave viśo viśvā namanta kṛṣṭayaḥ |
samudrāyeva sindhavaḥ || RV_8,006.04

ojas tad asya titviṣa ubhe yat samavartayat |
indraś carmeva rodasī || RV_8,006.05

vi cid vṛtrasya dodhato vajreṇa śataparvaṇā |
śiro bibheda vṛṣṇinā || RV_8,006.06

imā abhi pra ṇonumo vipām agreṣu dhītayaḥ |
agneḥ śocir na didyutaḥ || RV_8,006.07

guhā satīr upa tmanā pra yac chocanta dhītayaḥ |
kaṇvā ṛtasya dhārayā || RV_8,006.08

pra tam indra naśīmahi rayiṁ gomantam aśvinam |
pra brahma pūrvacittaye || RV_8,006.09

aham id dhi pituṣ pari medhām ṛtasya jagrabha |
ahaṁ sūrya ivājani || RV_8,006.10

aham pratnena manmanā giraḥ śumbhāmi kaṇvavat |
yenendraḥ śuṣmam id dadhe || RV_8,006.11

ye tvām indra na tuṣṭuvur ṛṣayo ye ca tuṣṭuvuḥ |
mamed vardhasva suṣṭutaḥ || RV_8,006.12

yad asya manyur adhvanīd vi vṛtram parvaśo rujan |
apaḥ samudram airayat || RV_8,006.13

ni śuṣṇa indra dharṇasiṁ vajraṁ jaghantha dasyavi |
vṛṣā hy ugra śṛṇviṣe || RV_8,006.14

na dyāva indram ojasā nāntarikṣāṇi vajriṇam |
na vivyacanta bhūmayaḥ || RV_8,006.15

yas ta indra mahīr apaḥ stabhūyamāna āśayat |
ni tam padyāsu śiśnathaḥ || RV_8,006.16

ya ime rodasī mahī samīcī samajagrabhīt |
tamobhir indra taṁ guhaḥ || RV_8,006.17

ya indra yatayas tvā bhṛgavo ye ca tuṣṭuvuḥ |
mamed ugra śrudhī havam || RV_8,006.18

imās ta indra pṛśnayo ghṛtaṁ duhata āśiram |
enām ṛtasya pipyuṣīḥ || RV_8,006.19

yā indra prasvas tvāsā garbham acakriran |
pari dharmeva sūryam || RV_8,006.20

tvām ic chavasas pate kaṇvā ukthena vāvṛdhuḥ |
tvāṁ sutāsa indavaḥ || RV_8,006.21

taved indra praṇītiṣūta praśastir adrivaḥ |
yajño vitantasāyyaḥ || RV_8,006.22

ā na indra mahīm iṣam puraṁ na darṣi gomatīm |
uta prajāṁ suvīryam || RV_8,006.23

uta tyad āśvaśvyaṁ yad indra nāhuṣīṣv ā |
agre vikṣu pradīdayat || RV_8,006.24

abhi vrajaṁ na tatniṣe sūra upākacakṣasam |
yad indra mṛḻayāsi naḥ || RV_8,006.25

yad aṅga taviṣīyasa indra prarājasi kṣitīḥ |
mahām̐ apāra ojasā || RV_8,006.26

taṁ tvā haviṣmatīr viśa upa bruvata ūtaye |
urujrayasam indubhiḥ || RV_8,006.27

upahvare girīṇāṁ saṁgathe ca nadīnām |
dhiyā vipro ajāyata || RV_8,006.28

ataḥ samudram udvataś cikitvām̐ ava paśyati |
yato vipāna ejati || RV_8,006.29

ād it pratnasya retaso jyotiṣ paśyanti vāsaram |
paro yad idhyate divā || RV_8,006.30

kaṇvāsa indra te matiṁ viśve vardhanti pauṁsyam |
uto śaviṣṭha vṛṣṇyam || RV_8,006.31

imām ma indra suṣṭutiṁ juṣasva pra su mām ava |
uta pra vardhayā matim || RV_8,006.32

uta brahmaṇyā vayaṁ tubhyam pravṛddha vajrivaḥ |
viprā atakṣma jīvase || RV_8,006.33

abhi kaṇvā anūṣatāpo na pravatā yatīḥ |
indraṁ vananvatī matiḥ || RV_8,006.34

indram ukthāni vāvṛdhuḥ samudram iva sindhavaḥ |
anuttamanyum ajaram || RV_8,006.35

ā no yāhi parāvato haribhyāṁ haryatābhyām |
imam indra sutam piba || RV_8,006.36

tvām id vṛtrahantama janāso vṛktabarhiṣaḥ |
havante vājasātaye || RV_8,006.37

anu tvā rodasī ubhe cakraṁ na varty etaśam |
anu suvānāsa indavaḥ || RV_8,006.38

mandasvā su svarṇara utendra śaryaṇāvati |
matsvā vivasvato matī || RV_8,006.39

vāvṛdhāna upa dyavi vṛṣā vajry aroravīt |
vṛtrahā somapātamaḥ || RV_8,006.40

ṛṣir hi pūrvajā asy eka īśāna ojasā |
indra coṣkūyase vasu || RV_8,006.41

asmākaṁ tvā sutām̐ upa vītapṛṣṭhā abhi prayaḥ |
śataṁ vahantu harayaḥ || RV_8,006.42

imāṁ su pūrvyāṁ dhiyam madhor ghṛtasya pipyuṣīm |
kaṇvā ukthena vāvṛdhuḥ || RV_8,006.43

indram id vimahīnām medhe vṛṇīta martyaḥ |
indraṁ saniṣyur ūtaye || RV_8,006.44

arvāñcaṁ tvā puruṣṭuta priyamedhastutā harī |
somapeyāya vakṣataḥ || RV_8,006.45

śatam ahaṁ tirindire sahasram parśāv ā dade |
rādhāṁsi yādvānām || RV_8,006.46

trīṇi śatāny arvatāṁ sahasrā daśa gonām |
daduṣ pajrāya sāmne || RV_8,006.47

ud ānaṭ kakuho divam uṣṭrāñ caturyujo dadat |
śravasā yādvaṁ janam || RV_8,006.48

pra yad vas triṣṭubham iṣam maruto vipro akṣarat |
vi parvateṣu rājatha || RV_8,007.01

yad aṅga taviṣīyavo yāmaṁ śubhrā acidhvam |
ni parvatā ahāsata || RV_8,007.02

ud īrayanta vāyubhir vāśrāsaḥ pṛśnimātaraḥ |
dhukṣanta pipyuṣīm iṣam || RV_8,007.03

vapanti maruto miham pra vepayanti parvatān |
yad yāmaṁ yānti vāyubhiḥ || RV_8,007.04

ni yad yāmāya vo girir ni sindhavo vidharmaṇe |
mahe śuṣmāya yemire || RV_8,007.05

yuṣmām̐ u naktam ūtaye yuṣmān divā havāmahe |
yuṣmān prayaty adhvare || RV_8,007.06

ud u tye aruṇapsavaś citrā yāmebhir īrate |
vāśrā adhi ṣṇunā divaḥ || RV_8,007.07

sṛjanti raśmim ojasā panthāṁ sūryāya yātave |
te bhānubhir vi tasthire || RV_8,007.08

imām me maruto giram imaṁ stomam ṛbhukṣaṇaḥ |
imam me vanatā havam || RV_8,007.09

trīṇi sarāṁsi pṛśnayo duduhre vajriṇe madhu |
utsaṁ kavandham udriṇam || RV_8,007.10

maruto yad dha vo divaḥ sumnāyanto havāmahe |
ā tū na upa gantana || RV_8,007.11

yūyaṁ hi ṣṭhā sudānavo rudrā ṛbhukṣaṇo dame |
uta pracetaso made || RV_8,007.12

ā no rayim madacyutam purukṣuṁ viśvadhāyasam |
iyartā maruto divaḥ || RV_8,007.13

adhīva yad girīṇāṁ yāmaṁ śubhrā acidhvam |
suvānair mandadhva indubhiḥ || RV_8,007.14

etāvataś cid eṣāṁ sumnam bhikṣeta martyaḥ |
adābhyasya manmabhiḥ || RV_8,007.15

ye drapsā iva rodasī dhamanty anu vṛṣṭibhiḥ |
utsaṁ duhanto akṣitam || RV_8,007.16

ud u svānebhir īrata ud rathair ud u vāyubhiḥ |
ut stomaiḥ pṛśnimātaraḥ || RV_8,007.17

yenāva turvaśaṁ yaduṁ yena kaṇvaṁ dhanaspṛtam |
rāye su tasya dhīmahi || RV_8,007.18

imā u vaḥ sudānavo ghṛtaṁ na pipyuṣīr iṣaḥ |
vardhān kāṇvasya manmabhiḥ || RV_8,007.19

kva nūnaṁ sudānavo madathā vṛktabarhiṣaḥ |
brahmā ko vaḥ saparyati || RV_8,007.20

nahi ṣma yad dha vaḥ purā stomebhir vṛktabarhiṣaḥ |
śardhām̐ ṛtasya jinvatha || RV_8,007.21

sam u tye mahatīr apaḥ saṁ kṣoṇī sam u sūryam |
saṁ vajram parvaśo dadhuḥ || RV_8,007.22

vi vṛtram parvaśo yayur vi parvatām̐ arājinaḥ |
cakrāṇā vṛṣṇi pauṁsyam || RV_8,007.23

anu tritasya yudhyataḥ śuṣmam āvann uta kratum |
anv indraṁ vṛtratūrye || RV_8,007.24

vidyuddhastā abhidyavaḥ śiprāḥ śīrṣan hiraṇyayīḥ |
śubhrā vy añjata śriye || RV_8,007.25

uśanā yat parāvata ukṣṇo randhram ayātana |
dyaur na cakradad bhiyā || RV_8,007.26

ā no makhasya dāvane 'śvair hiraṇyapāṇibhiḥ |
devāsa upa gantana || RV_8,007.27

yad eṣām pṛṣatī rathe praṣṭir vahati rohitaḥ |
yānti śubhrā riṇann apaḥ || RV_8,007.28

suṣome śaryaṇāvaty ārjīke pastyāvati |
yayur nicakrayā naraḥ || RV_8,007.29

kadā gacchātha maruta itthā vipraṁ havamānam |
mārḍīkebhir nādhamānam || RV_8,007.30

kad dha nūnaṁ kadhapriyo yad indram ajahātana |
ko vaḥ sakhitva ohate || RV_8,007.31

saho ṣu ṇo vajrahastaiḥ kaṇvāso agnim marudbhiḥ |
stuṣe hiraṇyavāśībhiḥ || RV_8,007.32

o ṣu vṛṣṇaḥ prayajyūn ā navyase suvitāya |
vavṛtyāṁ citravājān || RV_8,007.33

girayaś cin ni jihate parśānāso manyamānāḥ |
parvatāś cin ni yemire || RV_8,007.34

ākṣṇayāvāno vahanty antarikṣeṇa patataḥ |
dhātāraḥ stuvate vayaḥ || RV_8,007.35

agnir hi jāni pūrvyaś chando na sūro arciṣā |
te bhānubhir vi tasthire || RV_8,007.36

ā no viśvābhir ūtibhir aśvinā gacchataṁ yuvam |
dasrā hiraṇyavartanī pibataṁ somyam madhu || RV_8,008.01

ā nūnaṁ yātam aśvinā rathena sūryatvacā |
bhujī hiraṇyapeśasā kavī gambhīracetasā || RV_8,008.02

ā yātaṁ nahuṣas pary āntarikṣāt suvṛktibhiḥ |
pibātho aśvinā madhu kaṇvānāṁ savane sutam || RV_8,008.03

ā no yātaṁ divas pary āntarikṣād adhapriyā |
putraḥ kaṇvasya vām iha suṣāva somyam madhu || RV_8,008.04

ā no yātam upaśruty aśvinā somapītaye |
svāhā stomasya vardhanā pra kavī dhītibhir narā || RV_8,008.05

yac cid dhi vām pura ṛṣayo juhūre 'vase narā |
ā yātam aśvinā gatam upemāṁ suṣṭutim mama || RV_8,008.06

divaś cid rocanād adhy ā no gantaṁ svarvidā |
dhībhir vatsapracetasā stomebhir havanaśrutā || RV_8,008.07

kim anye pary āsate 'smat stomebhir aśvinā |
putraḥ kaṇvasya vām ṛṣir gīrbhir vatso avīvṛdhat || RV_8,008.08

ā vāṁ vipra ihāvase 'hvat stomebhir aśvinā |
ariprā vṛtrahantamā tā no bhūtam mayobhuvā || RV_8,008.09

ā yad vāṁ yoṣaṇā ratham atiṣṭhad vājinīvasū |
viśvāny aśvinā yuvam pra dhītāny agacchatam || RV_8,008.10

ataḥ sahasranirṇijā rathenā yātam aśvinā |
vatso vām madhumad vaco 'śaṁsīt kāvyaḥ kaviḥ || RV_8,008.11

purumandrā purūvasū manotarā rayīṇām |
stomam me aśvināv imam abhi vahnī anūṣātām || RV_8,008.12

ā no viśvāny aśvinā dhattaṁ rādhāṁsy ahrayā |
kṛtaṁ na ṛtviyāvato mā no rīradhataṁ nide || RV_8,008.13

yan nāsatyā parāvati yad vā stho adhy ambare |
ataḥ sahasranirṇijā rathenā yātam aśvinā || RV_8,008.14

yo vāṁ nāsatyāv ṛṣir gīrbhir vatso avīvṛdhat |
tasmai sahasranirṇijam iṣaṁ dhattaṁ ghṛtaścutam || RV_8,008.15

prāsmā ūrjaṁ ghṛtaścutam aśvinā yacchataṁ yuvam |
yo vāṁ sumnāya tuṣṭavad vasūyād dānunas patī || RV_8,008.16

ā no gantaṁ riśādasemaṁ stomam purubhujā |
kṛtaṁ naḥ suśriyo naremā dātam abhiṣṭaye || RV_8,008.17

ā vāṁ viśvābhir ūtibhiḥ priyamedhā ahūṣata |
rājantāv adhvarāṇām aśvinā yāmahūtiṣu || RV_8,008.18

ā no gantam mayobhuvāśvinā śambhuvā yuvam |
yo vāṁ vipanyū dhītibhir gīrbhir vatso avīvṛdhat || RV_8,008.19

yābhiḥ kaṇvam medhātithiṁ yābhir vaśaṁ daśavrajam |
yābhir gośaryam āvataṁ tābhir no 'vataṁ narā || RV_8,008.20

yābhir narā trasadasyum āvataṁ kṛtvye dhane |
tābhiḥ ṣv a1smām̐ aśvinā prāvataṁ vājasātaye || RV_8,008.21

pra vāṁ stomāḥ suvṛktayo giro vardhantv aśvinā |
purutrā vṛtrahantamā tā no bhūtam puruspṛhā || RV_8,008.22

trīṇi padāny aśvinor āviḥ sānti guhā paraḥ |
kavī ṛtasya patmabhir arvāg jīvebhyas pari || RV_8,008.23

ā nūnam aśvinā yuvaṁ vatsasya gantam avase |
prāsmai yacchatam avṛkam pṛthu cchardir yuyutaṁ yā arātayaḥ || RV_8,009.01

yad antarikṣe yad divi yat pañca mānuṣām̐ anu |
nṛmṇaṁ tad dhattam aśvinā || RV_8,009.02

ye vāṁ daṁsāṁsy aśvinā viprāsaḥ parimāmṛśuḥ |
evet kāṇvasya bodhatam || RV_8,009.03

ayaṁ vāṁ gharmo aśvinā stomena pari ṣicyate |
ayaṁ somo madhumān vājinīvasū yena vṛtraṁ ciketathaḥ || RV_8,009.04

yad apsu yad vanaspatau yad oṣadhīṣu purudaṁsasā kṛtam |
tena māviṣṭam aśvinā || RV_8,009.05

yan nāsatyā bhuraṇyatho yad vā deva bhiṣajyathaḥ |
ayaṁ vāṁ vatso matibhir na vindhate haviṣmantaṁ hi gacchathaḥ || RV_8,009.06

ā nūnam aśvinor ṛṣiḥ stomaṁ ciketa vāmayā |
ā somam madhumattamaṁ gharmaṁ siñcād atharvaṇi || RV_8,009.07

ā nūnaṁ raghuvartaniṁ rathaṁ tiṣṭhātho aśvinā |
ā vāṁ stomā ime mama nabho na cucyavīrata || RV_8,009.08

yad adya vāṁ nāsatyokthair ācucyuvīmahi |
yad vā vāṇībhir aśvinevet kāṇvasya bodhatam || RV_8,009.09

yad vāṁ kakṣīvām̐ uta yad vyaśva ṛṣir yad vāṁ dīrghatamā juhāva |
pṛthī yad vāṁ vainyaḥ sādaneṣv eved ato aśvinā cetayethām || RV_8,009.10

yātaṁ chardiṣpā uta naḥ paraspā bhūtaṁ jagatpā uta nas tanūpā |
vartis tokāya tanayāya yātam || RV_8,009.11

yad indreṇa sarathaṁ yātho aśvinā yad vā vāyunā bhavathaḥ samokasā |
yad ādityebhir ṛbhubhiḥ sajoṣasā yad vā viṣṇor vikramaṇeṣu tiṣṭhathaḥ || RV_8,009.12

yad adyāśvināv ahaṁ huveya vājasātaye |
yat pṛtsu turvaṇe sahas tac chreṣṭham aśvinor avaḥ || RV_8,009.13

ā nūnaṁ yātam aśvinemā havyāni vāṁ hitā |
ime somāso adhi turvaśe yadāv ime kaṇveṣu vām atha || RV_8,009.14

yan nāsatyā parāke arvāke asti bheṣajam |
tena nūnaṁ vimadāya pracetasā chardir vatsāya yacchatam || RV_8,009.15

abhutsy u pra devyā sākaṁ vācāham aśvinoḥ |
vy āvar devy ā matiṁ vi rātim martyebhyaḥ || RV_8,009.16

pra bodhayoṣo aśvinā pra devi sūnṛte mahi |
pra yajñahotar ānuṣak pra madāya śravo bṛhat || RV_8,009.17

yad uṣo yāsi bhānunā saṁ sūryeṇa rocase |
ā hāyam aśvino ratho vartir yāti nṛpāyyam || RV_8,009.18

yad āpītāso aṁśavo gāvo na duhra ūdhabhiḥ |
yad vā vāṇīr anūṣata pra devayanto aśvinā || RV_8,009.19

pra dyumnāya pra śavase pra nṛṣāhyāya śarmaṇe |
pra dakṣāya pracetasā || RV_8,009.20

yan nūnaṁ dhībhir aśvinā pitur yonā niṣīdathaḥ |
yad vā sumnebhir ukthyā || RV_8,009.21

yat stho dīrghaprasadmani yad vādo rocane divaḥ |
yad vā samudre adhy ākṛte gṛhe 'ta ā yātam aśvinā || RV_8,010.01

yad vā yajñam manave sammimikṣathur evet kāṇvasya bodhatam |
bṛhaspatiṁ viśvān devām̐ ahaṁ huva indrāviṣṇū aśvināv āśuheṣasā || RV_8,010.02

tyā nv a1śvinā huve sudaṁsasā gṛbhe kṛtā |
yayor asti pra ṇaḥ sakhyaṁ deveṣv adhy āpyam || RV_8,010.03

yayor adhi pra yajñā asūre santi sūrayaḥ |
tā yajñasyādhvarasya pracetasā svadhābhir yā pibataḥ somyam madhu || RV_8,010.04

yad adyāśvināv apāg yat prāk stho vājinīvasū |
yad druhyavy anavi turvaśe yadau huve vām atha mā gatam || RV_8,010.05

yad antarikṣe patathaḥ purubhujā yad veme rodasī anu |
yad vā svadhābhir adhitiṣṭhatho ratham ata ā yātam aśvinā || RV_8,010.06

tvam agne vratapā asi deva ā martyeṣv ā |
tvaṁ yajñeṣv īḍyaḥ || RV_8,011.01

tvam asi praśasyo vidatheṣu sahantya |
agne rathīr adhvarāṇām || RV_8,011.02

sa tvam asmad apa dviṣo yuyodhi jātavedaḥ |
adevīr agne arātīḥ || RV_8,011.03

anti cit santam aha yajñam martasya ripoḥ |
nopa veṣi jātavedaḥ || RV_8,011.04

martā amartyasya te bhūri nāma manāmahe |
viprāso jātavedasaḥ || RV_8,011.05

vipraṁ viprāso 'vase devam martāsa ūtaye |
agniṁ gīrbhir havāmahe || RV_8,011.06

ā te vatso mano yamat paramāc cit sadhasthāt |
agne tvāṁkāmayā girā || RV_8,011.07

purutrā hi sadṛṅṅ asi viśo viśvā anu prabhuḥ |
samatsu tvā havāmahe || RV_8,011.08

samatsv agnim avase vājayanto havāmahe |
vājeṣu citrarādhasam || RV_8,011.09

pratno hi kam īḍyo adhvareṣu sanāc ca hotā navyaś ca satsi |
svāṁ cāgne tanvam piprayasvāsmabhyaṁ ca saubhagam ā yajasva || RV_8,011.10

ya indra somapātamo madaḥ śaviṣṭha cetati |
yenā haṁsi ny a1triṇaṁ tam īmahe || RV_8,012.01

yenā daśagvam adhriguṁ vepayantaṁ svarṇaram |
yenā samudram āvithā tam īmahe || RV_8,012.02

yena sindhum mahīr apo rathām̐ iva pracodayaḥ |
panthām ṛtasya yātave tam īmahe || RV_8,012.03

imaṁ stomam abhiṣṭaye ghṛtaṁ na pūtam adrivaḥ |
yenā nu sadya ojasā vavakṣitha || RV_8,012.04

imaṁ juṣasva girvaṇaḥ samudra iva pinvate |
indra viśvābhir ūtibhir vavakṣitha || RV_8,012.05

yo no devaḥ parāvataḥ sakhitvanāya māmahe |
divo na vṛṣṭim prathayan vavakṣitha || RV_8,012.06

vavakṣur asya ketava uta vajro gabhastyoḥ |
yat sūryo na rodasī avardhayat || RV_8,012.07

yadi pravṛddha satpate sahasram mahiṣām̐ aghaḥ |
ād it ta indriyam mahi pra vāvṛdhe || RV_8,012.08

indraḥ sūryasya raśmibhir ny arśasānam oṣati |
agnir vaneva sāsahiḥ pra vāvṛdhe || RV_8,012.09

iyaṁ ta ṛtviyāvatī dhītir eti navīyasī |
saparyantī purupriyā mimīta it || RV_8,012.10

garbho yajñasya devayuḥ kratum punīta ānuṣak |
stomair indrasya vāvṛdhe mimīta it || RV_8,012.11

sanir mitrasya papratha indraḥ somasya pītaye |
prācī vāśīva sunvate mimīta it || RV_8,012.12

yaṁ viprā ukthavāhaso 'bhipramandur āyavaḥ |
ghṛtaṁ na pipya āsany ṛtasya yat || RV_8,012.13

uta svarāje aditiḥ stomam indrāya jījanat |
purupraśastam ūtaya ṛtasya yat || RV_8,012.14

abhi vahnaya ūtaye 'nūṣata praśastaye |
na deva vivratā harī ṛtasya yat || RV_8,012.15

yat somam indra viṣṇavi yad vā gha trita āptye |
yad vā marutsu mandase sam indubhiḥ || RV_8,012.16

yad vā śakra parāvati samudre adhi mandase |
asmākam it sute raṇā sam indubhiḥ || RV_8,012.17

yad vāsi sunvato vṛdho yajamānasya satpate |
ukthe vā yasya raṇyasi sam indubhiḥ || RV_8,012.18

devaṁ-devaṁ vo 'vasa indram-indraṁ gṛṇīṣaṇi |
adhā yajñāya turvaṇe vy ānaśuḥ || RV_8,012.19

yajñebhir yajñavāhasaṁ somebhiḥ somapātamam |
hotrābhir indraṁ vāvṛdhur vy ānaśuḥ || RV_8,012.20

mahīr asya praṇītayaḥ pūrvīr uta praśastayaḥ |
viśvā vasūni dāśuṣe vy ānaśuḥ || RV_8,012.21

indraṁ vṛtrāya hantave devāso dadhire puraḥ |
indraṁ vāṇīr anūṣatā sam ojase || RV_8,012.22

mahāntam mahinā vayaṁ stomebhir havanaśrutam |
arkair abhi pra ṇonumaḥ sam ojase || RV_8,012.23

na yaṁ vivikto rodasī nāntarikṣāṇi vajriṇam |
amād id asya titviṣe sam ojasaḥ || RV_8,012.24

yad indra pṛtanājye devās tvā dadhire puraḥ |
ād it te haryatā harī vavakṣatuḥ || RV_8,012.25

yadā vṛtraṁ nadīvṛtaṁ śavasā vajrinn avadhīḥ |
ād it te haryatā harī vavakṣatuḥ || RV_8,012.26

yadā te viṣṇur ojasā trīṇi padā vicakrame |
ād it te haryatā harī vavakṣatuḥ || RV_8,012.27

yadā te haryatā harī vāvṛdhāte dive-dive |
ād it te viśvā bhuvanāni yemire || RV_8,012.28

yadā te mārutīr viśas tubhyam indra niyemire |
ād it te viśvā bhuvanāni yemire || RV_8,012.29

yadā sūryam amuṁ divi śukraṁ jyotir adhārayaḥ |
ād it te viśvā bhuvanāni yemire || RV_8,012.30

imāṁ ta indra suṣṭutiṁ vipra iyarti dhītibhiḥ |
jāmim padeva pipratīm prādhvare || RV_8,012.31

yad asya dhāmani priye samīcīnāso asvaran |
nābhā yajñasya dohanā prādhvare || RV_8,012.32

suvīryaṁ svaśvyaṁ sugavyam indra daddhi naḥ |
hoteva pūrvacittaye prādhvare || RV_8,012.33

indraḥ suteṣu someṣu kratum punīta ukthyam |
vide vṛdhasya dakṣaso mahān hi ṣaḥ || RV_8,013.01

sa prathame vyomani devānāṁ sadane vṛdhaḥ |
supāraḥ suśravastamaḥ sam apsujit || RV_8,013.02

tam ahve vājasātaya indram bharāya śuṣmiṇam |
bhavā naḥ sumne antamaḥ sakhā vṛdhe || RV_8,013.03

iyaṁ ta indra girvaṇo rātiḥ kṣarati sunvataḥ |
mandāno asya barhiṣo vi rājasi || RV_8,013.04

nūnaṁ tad indra daddhi no yat tvā sunvanta īmahe |
rayiṁ naś citram ā bharā svarvidam || RV_8,013.05

stotā yat te vicarṣaṇir atipraśardhayad giraḥ |
vayā ivānu rohate juṣanta yat || RV_8,013.06

pratnavaj janayā giraḥ śṛṇudhī jaritur havam |
made-made vavakṣithā sukṛtvane || RV_8,013.07

krīḻanty asya sūnṛtā āpo na pravatā yatīḥ |
ayā dhiyā ya ucyate patir divaḥ || RV_8,013.08

uto patir ya ucyate kṛṣṭīnām eka id vaśī |
namovṛdhair avasyubhiḥ sute raṇa || RV_8,013.09

stuhi śrutaṁ vipaścitaṁ harī yasya prasakṣiṇā |
gantārā dāśuṣo gṛhaṁ namasvinaḥ || RV_8,013.10

tūtujāno mahemate 'śvebhiḥ pruṣitapsubhiḥ |
ā yāhi yajñam āśubhiḥ śam id dhi te || RV_8,013.11

indra śaviṣṭha satpate rayiṁ gṛṇatsu dhāraya |
śravaḥ sūribhyo amṛtaṁ vasutvanam || RV_8,013.12

have tvā sūra udite have madhyaṁdine divaḥ |
juṣāṇa indra saptibhir na ā gahi || RV_8,013.13

ā tū gahi pra tu drava matsvā sutasya gomataḥ |
tantuṁ tanuṣva pūrvyaṁ yathā vide || RV_8,013.14

yac chakrāsi parāvati yad arvāvati vṛtrahan |
yad vā samudre andhaso 'vited asi || RV_8,013.15

indraṁ vardhantu no gira indraṁ sutāsa indavaḥ |
indre haviṣmatīr viśo arāṇiṣuḥ || RV_8,013.16

tam id viprā avasyavaḥ pravatvatībhir ūtibhiḥ |
indraṁ kṣoṇīr avardhayan vayā iva || RV_8,013.17

trikadrukeṣu cetanaṁ devāso yajñam atnata |
tam id vardhantu no giraḥ sadāvṛdham || RV_8,013.18

stotā yat te anuvrata ukthāny ṛtuthā dadhe |
śuciḥ pāvaka ucyate so adbhutaḥ || RV_8,013.19

tad id rudrasya cetati yahvam pratneṣu dhāmasu |
mano yatrā vi tad dadhur vicetasaḥ || RV_8,013.20

yadi me sakhyam āvara imasya pāhy andhasaḥ |
yena viśvā ati dviṣo atārima || RV_8,013.21

kadā ta indra girvaṇaḥ stotā bhavāti śaṁtamaḥ |
kadā no gavye aśvye vasau dadhaḥ || RV_8,013.22

uta te suṣṭutā harī vṛṣaṇā vahato ratham |
ajuryasya madintamaṁ yam īmahe || RV_8,013.23

tam īmahe puruṣṭutaṁ yahvam pratnābhir ūtibhiḥ |
ni barhiṣi priye sadad adha dvitā || RV_8,013.24

vardhasvā su puruṣṭuta ṛṣiṣṭutābhir ūtibhiḥ |
dhukṣasva pipyuṣīm iṣam avā ca naḥ || RV_8,013.25

indra tvam avited asītthā stuvato adrivaḥ |
ṛtād iyarmi te dhiyam manoyujam || RV_8,013.26

iha tyā sadhamādyā yujānaḥ somapītaye |
harī indra pratadvasū abhi svara || RV_8,013.27

abhi svarantu ye tava rudrāsaḥ sakṣata śriyam |
uto marutvatīr viśo abhi prayaḥ || RV_8,013.28

imā asya pratūrtayaḥ padaṁ juṣanta yad divi |
nābhā yajñasya saṁ dadhur yathā vide || RV_8,013.29

ayaṁ dīrghāya cakṣase prāci prayaty adhvare |
mimīte yajñam ānuṣag vicakṣya || RV_8,013.30

vṛṣāyam indra te ratha uto te vṛṣaṇā harī |
vṛṣā tvaṁ śatakrato vṛṣā havaḥ || RV_8,013.31

vṛṣā grāvā vṛṣā mado vṛṣā somo ayaṁ sutaḥ |
vṛṣā yajño yam invasi vṛṣā havaḥ || RV_8,013.32

vṛṣā tvā vṛṣaṇaṁ huve vajriñ citrābhir ūtibhiḥ |
vāvantha hi pratiṣṭutiṁ vṛṣā havaḥ || RV_8,013.33

yad indrāhaṁ yathā tvam īśīya vasva eka it |
stotā me goṣakhā syāt || RV_8,014.01

śikṣeyam asmai ditseyaṁ śacīpate manīṣiṇe |
yad ahaṁ gopatiḥ syām || RV_8,014.02

dhenuṣ ṭa indra sūnṛtā yajamānāya sunvate |
gām aśvam pipyuṣī duhe || RV_8,014.03

na te vartāsti rādhasa indra devo na martyaḥ |
yad ditsasi stuto magham || RV_8,014.04

yajña indram avardhayad yad bhūmiṁ vy avartayat |
cakrāṇa opaśaṁ divi || RV_8,014.05

vāvṛdhānasya te vayaṁ viśvā dhanāni jigyuṣaḥ |
ūtim indrā vṛṇīmahe || RV_8,014.06

vy a1ntarikṣam atiran made somasya rocanā |
indro yad abhinad valam || RV_8,014.07

ud gā ājad aṅgirobhya āviṣ kṛṇvan guhā satīḥ |
arvāñcaṁ nunude valam || RV_8,014.08

indreṇa rocanā divo dṛḻhāni dṛṁhitāni ca |
sthirāṇi na parāṇude || RV_8,014.09

apām ūrmir madann iva stoma indrājirāyate |
vi te madā arājiṣuḥ || RV_8,014.10

tvaṁ hi stomavardhana indrāsy ukthavardhanaḥ |
stotṝṇām uta bhadrakṛt || RV_8,014.11

indram it keśinā harī somapeyāya vakṣataḥ |
upa yajñaṁ surādhasam || RV_8,014.12

apām phenena namuceḥ śira indrod avartayaḥ |
viśvā yad ajayaḥ spṛdhaḥ || RV_8,014.13

māyābhir utsisṛpsata indra dyām ārurukṣataḥ |
ava dasyūm̐r adhūnuthāḥ || RV_8,014.14

asunvām indra saṁsadaṁ viṣūcīṁ vy anāśayaḥ |
somapā uttaro bhavan || RV_8,014.15

tam v abhi pra gāyata puruhūtam puruṣṭutam |
indraṁ gīrbhis taviṣam ā vivāsata || RV_8,015.01

yasya dvibarhaso bṛhat saho dādhāra rodasī |
girīm̐r ajrām̐ apaḥ svar vṛṣatvanā || RV_8,015.02

sa rājasi puruṣṭutam̐ eko vṛtrāṇi jighnase |
indra jaitrā śravasyā ca yantave || RV_8,015.03

taṁ te madaṁ gṛṇīmasi vṛṣaṇam pṛtsu sāsahim |
u lokakṛtnum adrivo hariśriyam || RV_8,015.04

yena jyotīṁṣy āyave manave ca viveditha |
mandāno asya barhiṣo vi rājasi || RV_8,015.05

tad adyā cit ta ukthino 'nu ṣṭuvanti pūrvathā |
vṛṣapatnīr apo jayā dive-dive || RV_8,015.06

tava tyad indriyam bṛhat tava śuṣmam uta kratum |
vajraṁ śiśāti dhiṣaṇā vareṇyam || RV_8,015.07

tava dyaur indra pauṁsyam pṛthivī vardhati śravaḥ |
tvām āpaḥ parvatāsaś ca hinvire || RV_8,015.08

tvāṁ viṣṇur bṛhan kṣayo mitro gṛṇāti varuṇaḥ |
tvāṁ śardho madaty anu mārutam || RV_8,015.09

tvaṁ vṛṣā janānām maṁhiṣṭha indra jajñiṣe |
satrā viśvā svapatyāni dadhiṣe || RV_8,015.10

satrā tvam puruṣṭutam̐ eko vṛtrāṇi tośase |
nānya indrāt karaṇam bhūya invati || RV_8,015.11

yad indra manmaśas tvā nānā havanta ūtaye |
asmākebhir nṛbhir atrā svar jaya || RV_8,015.12

araṁ kṣayāya no mahe viśvā rūpāṇy āviśan |
indraṁ jaitrāya harṣayā śacīpatim || RV_8,015.13

pra samrājaṁ carṣaṇīnām indraṁ stotā navyaṁ gīrbhiḥ |
naraṁ nṛṣāham maṁhiṣṭham || RV_8,016.01

yasminn ukthāni raṇyanti viśvāni ca śravasyā |
apām avo na samudre || RV_8,016.02

taṁ suṣṭutyā vivāse jyeṣṭharājam bhare kṛtnum |
maho vājinaṁ sanibhyaḥ || RV_8,016.03

yasyānūnā gabhīrā madā uravas tarutrāḥ |
harṣumantaḥ śūrasātau || RV_8,016.04

tam id dhaneṣu hiteṣv adhivākāya havante |
yeṣām indras te jayanti || RV_8,016.05

tam ic cyautnair āryanti taṁ kṛtebhiś carṣaṇayaḥ |
eṣa indro varivaskṛt || RV_8,016.06

indro brahmendra ṛṣir indraḥ purū puruhūtaḥ |
mahān mahībhiḥ śacībhiḥ || RV_8,016.07

sa stomyaḥ sa havyaḥ satyaḥ satvā tuvikūrmiḥ |
ekaś cit sann abhibhūtiḥ || RV_8,016.08

tam arkebhis taṁ sāmabhis taṁ gāyatraiś carṣaṇayaḥ |
indraṁ vardhanti kṣitayaḥ || RV_8,016.09

praṇetāraṁ vasyo acchā kartāraṁ jyotiḥ samatsu |
sāsahvāṁsaṁ yudhāmitrān || RV_8,016.10

sa naḥ papriḥ pārayāti svasti nāvā puruhūtaḥ |
indro viśvā ati dviṣaḥ || RV_8,016.11

sa tvaṁ na indra vājebhir daśasyā ca gātuyā ca |
acchā ca naḥ sumnaṁ neṣi || RV_8,016.12

ā yāhi suṣumā hi ta indra somam pibā imam |
edam barhiḥ sado mama || RV_8,017.01

ā tvā brahmayujā harī vahatām indra keśinā |
upa brahmāṇi naḥ śṛṇu || RV_8,017.02

brahmāṇas tvā vayaṁ yujā somapām indra sominaḥ |
sutāvanto havāmahe || RV_8,017.03

ā no yāhi sutāvato 'smākaṁ suṣṭutīr upa |
pibā su śiprinn andhasaḥ || RV_8,017.04

ā te siñcāmi kukṣyor anu gātrā vi dhāvatu |
gṛbhāya jihvayā madhu || RV_8,017.05

svāduṣ ṭe astu saṁsude madhumān tanve3 tava |
somaḥ śam astu te hṛde || RV_8,017.06

ayam u tvā vicarṣaṇe janīr ivābhi saṁvṛtaḥ |
pra soma indra sarpatu || RV_8,017.07

tuvigrīvo vapodaraḥ subāhur andhaso made |
indro vṛtrāṇi jighnate || RV_8,017.08

indra prehi puras tvaṁ viśvasyeśāna ojasā |
vṛtrāṇi vṛtrahañ jahi || RV_8,017.09

dīrghas te astv aṅkuśo yenā vasu prayacchasi |
yajamānāya sunvate || RV_8,017.10

ayaṁ ta indra somo nipūto adhi barhiṣi |
ehīm asya dravā piba || RV_8,017.11

śācigo śācipūjanāyaṁ raṇāya te sutaḥ |
ākhaṇḍala pra hūyase || RV_8,017.12

yas te śṛṅgavṛṣo napāt praṇapāt kuṇḍapāyyaḥ |
ny asmin dadhra ā manaḥ || RV_8,017.13

vāstoṣ pate dhruvā sthūṇāṁsatraṁ somyānām |
drapso bhettā purāṁ śaśvatīnām indro munīnāṁ sakhā || RV_8,017.14

pṛdākusānur yajato gaveṣaṇa ekaḥ sann abhi bhūyasaḥ |
bhūrṇim aśvaṁ nayat tujā puro gṛbhendraṁ somasya pītaye || RV_8,017.15

idaṁ ha nūnam eṣāṁ sumnam bhikṣeta martyaḥ |
ādityānām apūrvyaṁ savīmani || RV_8,018.01

anarvāṇo hy eṣām panthā ādityānām |
adabdhāḥ santi pāyavaḥ sugevṛdhaḥ || RV_8,018.02

tat su naḥ savitā bhago varuṇo mitro aryamā |
śarma yacchantu sapratho yad īmahe || RV_8,018.03

devebhir devy adite 'riṣṭabharmann ā gahi |
smat sūribhiḥ purupriye suśarmabhiḥ || RV_8,018.04

te hi putrāso aditer vidur dveṣāṁsi yotave |
aṁhoś cid urucakrayo 'nehasaḥ || RV_8,018.05

aditir no divā paśum aditir naktam advayāḥ |
aditiḥ pātv aṁhasaḥ sadāvṛdhā || RV_8,018.06

uta syā no divā matir aditir ūtyā gamat |
sā śaṁtāti mayas karad apa sridhaḥ || RV_8,018.07

uta tyā daivyā bhiṣajā śaṁ naḥ karato aśvinā |
yuyuyātām ito rapo apa sridhaḥ || RV_8,018.08

śam agnir agnibhiḥ karac chaṁ nas tapatu sūryaḥ |
śaṁ vāto vātv arapā apa sridhaḥ || RV_8,018.09

apāmīvām apa sridham apa sedhata durmatim |
ādityāso yuyotanā no aṁhasaḥ || RV_8,018.10

yuyotā śarum asmad ām̐ ādityāsa utāmatim |
ṛdhag dveṣaḥ kṛṇuta viśvavedasaḥ || RV_8,018.11

tat su naḥ śarma yacchatādityā yan mumocati |
enasvantaṁ cid enasaḥ sudānavaḥ || RV_8,018.12

yo naḥ kaś cid ririkṣati rakṣastvena martyaḥ |
svaiḥ ṣa evai ririṣīṣṭa yur janaḥ || RV_8,018.13

sam it tam agham aśnavad duḥśaṁsam martyaṁ ripum |
yo asmatrā durhaṇāvām̐ upa dvayuḥ || RV_8,018.14

pākatrā sthana devā hṛtsu jānītha martyam |
upa dvayuṁ cādvayuṁ ca vasavaḥ || RV_8,018.15

ā śarma parvatānām otāpāṁ vṛṇīmahe |
dyāvākṣāmāre asmad rapas kṛtam || RV_8,018.16

te no bhadreṇa śarmaṇā yuṣmākaṁ nāvā vasavaḥ |
ati viśvāni duritā pipartana || RV_8,018.17

tuce tanāya tat su no drāghīya āyur jīvase |
ādityāsaḥ sumahasaḥ kṛṇotana || RV_8,018.18

yajño hīḻo vo antara ādityā asti mṛḻata |
yuṣme id vo api ṣmasi sajātye || RV_8,018.19

bṛhad varūtham marutāṁ devaṁ trātāram aśvinā |
mitram īmahe varuṇaṁ svastaye || RV_8,018.20

aneho mitrāryaman nṛvad varuṇa śaṁsyam |
trivarūtham maruto yanta naś chardiḥ || RV_8,018.21

ye cid dhi mṛtyubandhava ādityā manavaḥ smasi |
pra sū na āyur jīvase tiretana || RV_8,018.22

taṁ gūrdhayā svarṇaraṁ devāso devam aratiṁ dadhanvire |
devatrā havyam ohire || RV_8,019.01

vibhūtarātiṁ vipra citraśociṣam agnim īḻiṣva yanturam |
asya medhasya somyasya sobhare prem adhvarāya pūrvyam || RV_8,019.02

yajiṣṭhaṁ tvā vavṛmahe devaṁ devatrā hotāram amartyam |
asya yajñasya sukratum || RV_8,019.03

ūrjo napātaṁ subhagaṁ sudīditim agniṁ śreṣṭhaśociṣam |
sa no mitrasya varuṇasya so apām ā sumnaṁ yakṣate divi || RV_8,019.04

yaḥ samidhā ya āhutī yo vedena dadāśa marto agnaye |
yo namasā svadhvaraḥ || RV_8,019.05

tasyed arvanto raṁhayanta āśavas tasya dyumnitamaṁ yaśaḥ |
na tam aṁho devakṛtaṁ kutaś cana na martyakṛtaṁ naśat || RV_8,019.06

svagnayo vo agnibhiḥ syāma sūno sahasa ūrjām pate |
suvīras tvam asmayuḥ || RV_8,019.07

praśaṁsamāno atithir na mitriyo 'gnī ratho na vedyaḥ |
tve kṣemāso api santi sādhavas tvaṁ rājā rayīṇām || RV_8,019.08

so addhā dāśvadhvaro 'gne martaḥ subhaga sa praśaṁsyaḥ |
sa dhībhir astu sanitā || RV_8,019.09

yasya tvam ūrdhvo adhvarāya tiṣṭhasi kṣayadvīraḥ sa sādhate |
so arvadbhiḥ sanitā sa vipanyubhiḥ sa śūraiḥ sanitā kṛtam || RV_8,019.10

yasyāgnir vapur gṛhe stomaṁ cano dadhīta viśvavāryaḥ |
havyā vā veviṣad viṣaḥ || RV_8,019.11

viprasya vā stuvataḥ sahaso yaho makṣūtamasya rātiṣu |
avodevam uparimartyaṁ kṛdhi vaso vividuṣo vacaḥ || RV_8,019.12

yo agniṁ havyadātibhir namobhir vā sudakṣam āvivāsati |
girā vājiraśociṣam || RV_8,019.13

samidhā yo niśitī dāśad aditiṁ dhāmabhir asya martyaḥ |
viśvet sa dhībhiḥ subhago janām̐ ati dyumnair udna iva tāriṣat || RV_8,019.14

tad agne dyumnam ā bhara yat sāsahat sadane kaṁ cid atriṇam |
manyuṁ janasya dūḍhyaḥ || RV_8,019.15

yena caṣṭe varuṇo mitro aryamā yena nāsatyā bhagaḥ |
vayaṁ tat te śavasā gātuvittamā indratvotā vidhemahi || RV_8,019.16

te ghed agne svādhyo3 ye tvā vipra nidadhire nṛcakṣasam |
viprāso deva sukratum || RV_8,019.17

ta id vediṁ subhaga ta āhutiṁ te sotuṁ cakrire divi |
ta id vājebhir jigyur mahad dhanaṁ ye tve kāmaṁ nyerire || RV_8,019.18

bhadro no agnir āhuto bhadrā rātiḥ subhaga bhadro adhvaraḥ |
bhadrā uta praśastayaḥ || RV_8,019.19

bhadram manaḥ kṛṇuṣva vṛtratūrye yenā samatsu sāsahaḥ |
ava sthirā tanuhi bhūri śardhatāṁ vanemā te abhiṣṭibhiḥ || RV_8,019.20

īḻe girā manurhitaṁ yaṁ devā dūtam aratiṁ nyerire |
yajiṣṭhaṁ havyavāhanam || RV_8,019.21

tigmajambhāya taruṇāya rājate prayo gāyasy agnaye |
yaḥ piṁśate sūnṛtābhiḥ suvīryam agnir ghṛtebhir āhutaḥ || RV_8,019.22

yadī ghṛtebhir āhuto vāśīm agnir bharata uc cāva ca |
asura iva nirṇijam || RV_8,019.23

yo havyāny airayatā manurhito deva āsā sugandhinā |
vivāsate vāryāṇi svadhvaro hotā devo amartyaḥ || RV_8,019.24

yad agne martyas tvaṁ syām aham mitramaho amartyaḥ |
sahasaḥ sūnav āhuta || RV_8,019.25

na tvā rāsīyābhiśastaye vaso na pāpatvāya santya |
na me stotāmatīvā na durhitaḥ syād agne na pāpayā || RV_8,019.26

pitur na putraḥ subhṛto duroṇa ā devām̐ etu pra ṇo haviḥ || RV_8,019.27

tavāham agna ūtibhir nediṣṭhābhiḥ saceya joṣam ā vaso |
sadā devasya martyaḥ || RV_8,019.28

tava kratvā saneyaṁ tava rātibhir agne tava praśastibhiḥ |
tvām id āhuḥ pramatiṁ vaso mamāgne harṣasva dātave || RV_8,019.29

pra so agne tavotibhiḥ suvīrābhis tirate vājabharmabhiḥ |
yasya tvaṁ sakhyam āvaraḥ || RV_8,019.30

tava drapso nīlavān vāśa ṛtviya indhānaḥ siṣṇav ā dade |
tvam mahīnām uṣasām asi priyaḥ kṣapo vastuṣu rājasi || RV_8,019.31

tam āganma sobharayaḥ sahasramuṣkaṁ svabhiṣṭim avase |
samrājaṁ trāsadasyavam || RV_8,019.32

yasya te agne anye agnaya upakṣito vayā iva |
vipo na dyumnā ni yuve janānāṁ tava kṣatrāṇi vardhayan || RV_8,019.33

yam ādityāso adruhaḥ pāraṁ nayatha martyam |
maghonāṁ viśveṣāṁ sudānavaḥ || RV_8,019.34

yūyaṁ rājānaḥ kaṁ cic carṣaṇīsahaḥ kṣayantam mānuṣām̐ anu |
vayaṁ te vo varuṇa mitrāryaman syāmed ṛtasya rathyaḥ || RV_8,019.35

adān me paurukutsyaḥ pañcāśataṁ trasadasyur vadhūnām |
maṁhiṣṭho aryaḥ satpatiḥ || RV_8,019.36

uta me prayiyor vayiyoḥ suvāstvā adhi tugvani |
tisṝṇāṁ saptatīnāṁ śyāvaḥ praṇetā bhuvad vasur diyānām patiḥ || RV_8,019.37

ā gantā mā riṣaṇyata prasthāvāno māpa sthātā samanyavaḥ |
sthirā cin namayiṣṇavaḥ || RV_8,020.01

vīḻupavibhir maruta ṛbhukṣaṇa ā rudrāsaḥ sudītibhiḥ |
iṣā no adyā gatā puruspṛho yajñam ā sobharīyavaḥ || RV_8,020.02

vidmā hi rudriyāṇāṁ śuṣmam ugram marutāṁ śimīvatām |
viṣṇor eṣasya mīḻhuṣām || RV_8,020.03

vi dvīpāni pāpatan tiṣṭhad ducchunobhe yujanta rodasī |
pra dhanvāny airata śubhrakhādayo yad ejatha svabhānavaḥ || RV_8,020.04

acyutā cid vo ajmann ā nānadati parvatāso vanaspatiḥ |
bhūmir yāmeṣu rejate || RV_8,020.05

amāya vo maruto yātave dyaur jihīta uttarā bṛhat |
yatrā naro dediśate tanūṣv ā tvakṣāṁsi bāhvojasaḥ || RV_8,020.06

svadhām anu śriyaṁ naro mahi tveṣā amavanto vṛṣapsavaḥ |
vahante ahrutapsavaḥ || RV_8,020.07

gobhir vāṇo ajyate sobharīṇāṁ rathe kośe hiraṇyaye |
gobandhavaḥ sujātāsa iṣe bhuje mahānto naḥ sparase nu || RV_8,020.08

prati vo vṛṣadañjayo vṛṣṇe śardhāya mārutāya bharadhvam |
havyā vṛṣaprayāvṇe || RV_8,020.09

vṛṣaṇaśvena maruto vṛṣapsunā rathena vṛṣanābhinā |
ā śyenāso na pakṣiṇo vṛthā naro havyā no vītaye gata || RV_8,020.10

samānam añjy eṣāṁ vi bhrājante rukmāso adhi bāhuṣu |
davidyutaty ṛṣṭayaḥ || RV_8,020.11

ta ugrāso vṛṣaṇa ugrabāhavo nakiṣ ṭanūṣu yetire |
sthirā dhanvāny āyudhā ratheṣu vo 'nīkeṣv adhi śriyaḥ || RV_8,020.12

yeṣām arṇo na sapratho nāma tveṣaṁ śaśvatām ekam id bhuje |
vayo na pitryaṁ sahaḥ || RV_8,020.13

tān vandasva marutas tām̐ upa stuhi teṣāṁ hi dhunīnām |
arāṇāṁ na caramas tad eṣāṁ dānā mahnā tad eṣām || RV_8,020.14

subhagaḥ sa va ūtiṣv āsa pūrvāsu maruto vyuṣṭiṣu |
yo vā nūnam utāsati || RV_8,020.15

yasya vā yūyam prati vājino nara ā havyā vītaye gatha |
abhi ṣa dyumnair uta vājasātibhiḥ sumnā vo dhūtayo naśat || RV_8,020.16

yathā rudrasya sūnavo divo vaśanty asurasya vedhasaḥ |
yuvānas tathed asat || RV_8,020.17

ye cārhanti marutaḥ sudānavaḥ sman mīḻhuṣaś caranti ye |
ataś cid ā na upa vasyasā hṛdā yuvāna ā vavṛdhvam || RV_8,020.18

yūna ū ṣu naviṣṭhayā vṛṣṇaḥ pāvakām̐ abhi sobhare girā |
gāya gā iva carkṛṣat || RV_8,020.19

sāhā ye santi muṣṭiheva havyo viśvāsu pṛtsu hotṛṣu |
vṛṣṇaś candrān na suśravastamān girā vandasva maruto aha || RV_8,020.20

gāvaś cid ghā samanyavaḥ sajātyena marutaḥ sabandhavaḥ |
rihate kakubho mithaḥ || RV_8,020.21

martaś cid vo nṛtavo rukmavakṣasa upa bhrātṛtvam āyati |
adhi no gāta marutaḥ sadā hi va āpitvam asti nidhruvi || RV_8,020.22

maruto mārutasya na ā bheṣajasya vahatā sudānavaḥ |
yūyaṁ sakhāyaḥ saptayaḥ || RV_8,020.23

yābhiḥ sindhum avatha yābhis tūrvatha yābhir daśasyathā krivim |
mayo no bhūtotibhir mayobhuvaḥ śivābhir asacadviṣaḥ || RV_8,020.24

yat sindhau yad asiknyāṁ yat samudreṣu marutaḥ subarhiṣaḥ |
yat parvateṣu bheṣajam || RV_8,020.25

viśvam paśyanto bibhṛthā tanūṣv ā tenā no adhi vocata |
kṣamā rapo maruta āturasya na iṣkartā vihrutam punaḥ || RV_8,020.26

vayam u tvām apūrvya sthūraṁ na kac cid bharanto 'vasyavaḥ |
vāje citraṁ havāmahe || RV_8,021.01

upa tvā karmann ūtaye sa no yuvograś cakrāma yo dhṛṣat |
tvām id dhy avitāraṁ vavṛmahe sakhāya indra sānasim || RV_8,021.02

ā yāhīma indavo 'śvapate gopata urvarāpate |
somaṁ somapate piba || RV_8,021.03

vayaṁ hi tvā bandhumantam abandhavo viprāsa indra yemima |
yā te dhāmāni vṛṣabha tebhir ā gahi viśvebhiḥ somapītaye || RV_8,021.04

sīdantas te vayo yathā gośrīte madhau madire vivakṣaṇe |
abhi tvām indra nonumaḥ || RV_8,021.05

acchā ca tvainā namasā vadāmasi kim muhuś cid vi dīdhayaḥ |
santi kāmāso harivo dadiṣ ṭvaṁ smo vayaṁ santi no dhiyaḥ || RV_8,021.06

nūtnā id indra te vayam ūtī abhūma nahi nū te adrivaḥ |
vidmā purā parīṇasaḥ || RV_8,021.07

vidmā sakhitvam uta śūra bhojya1m ā te tā vajrinn īmahe |
uto samasminn ā śiśīhi no vaso vāje suśipra gomati || RV_8,021.08

yo na idam-idam purā pra vasya ānināya tam u vaḥ stuṣe |
sakhāya indram ūtaye || RV_8,021.09

haryaśvaṁ satpatiṁ carṣaṇīsahaṁ sa hi ṣmā yo amandata |
ā tu naḥ sa vayati gavyam aśvyaṁ stotṛbhyo maghavā śatam || RV_8,021.10

tvayā ha svid yujā vayam prati śvasantaṁ vṛṣabha bruvīmahi |
saṁsthe janasya gomataḥ || RV_8,021.11

jayema kāre puruhūta kāriṇo 'bhi tiṣṭhema dūḍhyaḥ |
nṛbhir vṛtraṁ hanyāma śūśuyāma cāver indra pra ṇo dhiyaḥ || RV_8,021.12

abhrātṛvyo anā tvam anāpir indra januṣā sanād asi |
yudhed āpitvam icchase || RV_8,021.13

nakī revantaṁ sakhyāya vindase pīyanti te surāśvaḥ |
yadā kṛṇoṣi nadanuṁ sam ūhasy ād it piteva hūyase || RV_8,021.14

mā te amājuro yathā mūrāsa indra sakhye tvāvataḥ |
ni ṣadāma sacā sute || RV_8,021.15

mā te godatra nir arāma rādhasa indra mā te gṛhāmahi |
dṛḻhā cid aryaḥ pra mṛśābhy ā bhara na te dāmāna ādabhe || RV_8,021.16

indro vā ghed iyan maghaṁ sarasvatī vā subhagā dadir vasu |
tvaṁ vā citra dāśuṣe || RV_8,021.17

citra id rājā rājakā id anyake yake sarasvatīm anu |
parjanya iva tatanad dhi vṛṣṭyā sahasram ayutā dadat || RV_8,021.18

o tyam ahva ā ratham adyā daṁsiṣṭham ūtaye |
yam aśvinā suhavā rudravartanī ā sūryāyai tasthathuḥ || RV_8,022.01

pūrvāyuṣaṁ suhavam puruspṛham bhujyuṁ vājeṣu pūrvyam |
sacanāvantaṁ sumatibhiḥ sobhare vidveṣasam anehasam || RV_8,022.02

iha tyā purubhūtamā devā namobhir aśvinā |
arvācīnā sv avase karāmahe gantārā dāśuṣo gṛham || RV_8,022.03

yuvo rathasya pari cakram īyata īrmānyad vām iṣaṇyati |
asmām̐ acchā sumatir vāṁ śubhas patī ā dhenur iva dhāvatu || RV_8,022.04

ratho yo vāṁ trivandhuro hiraṇyābhīśur aśvinā |
pari dyāvāpṛthivī bhūṣati śrutas tena nāsatyā gatam || RV_8,022.05

daśasyantā manave pūrvyaṁ divi yavaṁ vṛkeṇa karṣathaḥ |
tā vām adya sumatibhiḥ śubhas patī aśvinā pra stuvīmahi || RV_8,022.06

upa no vājinīvasū yātam ṛtasya pathibhiḥ |
yebhis tṛkṣiṁ vṛṣaṇā trāsadasyavam mahe kṣatrāya jinvathaḥ || RV_8,022.07

ayaṁ vām adribhiḥ sutaḥ somo narā vṛṣaṇvasū |
ā yātaṁ somapītaye pibataṁ dāśuṣo gṛhe || RV_8,022.08

ā hi ruhatam aśvinā rathe kośe hiraṇyaye vṛṣaṇvasū |
yuñjāthām pīvarīr iṣaḥ || RV_8,022.09

yābhiḥ paktham avatho yābhir adhriguṁ yābhir babhruṁ vijoṣasam |
tābhir no makṣū tūyam aśvinā gatam bhiṣajyataṁ yad āturam || RV_8,022.10

yad adhrigāvo adhrigū idā cid ahno aśvinā havāmahe |
vayaṁ gīrbhir vipanyavaḥ || RV_8,022.11

tābhir ā yātaṁ vṛṣaṇopa me havaṁ viśvapsuṁ viśvavāryam |
iṣā maṁhiṣṭhā purubhūtamā narā yābhiḥ kriviṁ vāvṛdhus tābhir ā gatam || RV_8,022.12

tāv idā cid ahānāṁ tāv aśvinā vandamāna upa bruve |
tā u namobhir īmahe || RV_8,022.13

tāv id doṣā tā uṣasi śubhas patī tā yāman rudravartanī |
mā no martāya ripave vājinīvasū paro rudrāv ati khyatam || RV_8,022.14

ā sugmyāya sugmyam prātā rathenāśvinā vā sakṣaṇī |
huve piteva sobharī || RV_8,022.15

manojavasā vṛṣaṇā madacyutā makṣuṁgamābhir ūtibhiḥ |
ārāttāc cid bhūtam asme avase pūrvībhiḥ purubhojasā || RV_8,022.16

ā no aśvāvad aśvinā vartir yāsiṣṭam madhupātamā narā |
gomad dasrā hiraṇyavat || RV_8,022.17

suprāvargaṁ suvīryaṁ suṣṭhu vāryam anādhṛṣṭaṁ rakṣasvinā |
asminn ā vām āyāne vājinīvasū viśvā vāmāni dhīmahi || RV_8,022.18

īḻiṣvā hi pratīvya1ṁ yajasva jātavedasam |
cariṣṇudhūmam agṛbhītaśociṣam || RV_8,023.01

dāmānaṁ viśvacarṣaṇe 'gniṁ viśvamano girā |
uta stuṣe viṣpardhaso rathānām || RV_8,023.02

yeṣām ābādha ṛgmiya iṣaḥ pṛkṣaś ca nigrabhe |
upavidā vahnir vindate vasu || RV_8,023.03

ud asya śocir asthād dīdiyuṣo vy a1jaram |
tapurjambhasya sudyuto gaṇaśriyaḥ || RV_8,023.04

ud u tiṣṭha svadhvara stavāno devyā kṛpā |
abhikhyā bhāsā bṛhatā śuśukvaniḥ || RV_8,023.05

agne yāhi suśastibhir havyā juhvāna ānuṣak |
yathā dūto babhūtha havyavāhanaḥ || RV_8,023.06

agniṁ vaḥ pūrvyaṁ huve hotāraṁ carṣaṇīnām |
tam ayā vācā gṛṇe tam u vaḥ stuṣe || RV_8,023.07

yajñebhir adbhutakratuṁ yaṁ kṛpā sūdayanta it |
mitraṁ na jane sudhitam ṛtāvani || RV_8,023.08

ṛtāvānam ṛtāyavo yajñasya sādhanaṁ girā |
upo enaṁ jujuṣur namasas pade || RV_8,023.09

acchā no aṅgirastamaṁ yajñāso yantu saṁyataḥ |
hotā yo asti vikṣv ā yaśastamaḥ || RV_8,023.10

agne tava tye ajarendhānāso bṛhad bhāḥ |
aśvā iva vṛṣaṇas taviṣīyavaḥ || RV_8,023.11

sa tvaṁ na ūrjām pate rayiṁ rāsva suvīryam |
prāva nas toke tanaye samatsv ā || RV_8,023.12

yad vā u viśpatiḥ śitaḥ suprīto manuṣo viśi |
viśved agniḥ prati rakṣāṁsi sedhati || RV_8,023.13

śruṣṭy agne navasya me stomasya vīra viśpate |
ni māyinas tapuṣā rakṣaso daha || RV_8,023.14

na tasya māyayā cana ripur īśīta martyaḥ |
yo agnaye dadāśa havyadātibhiḥ || RV_8,023.15

vyaśvas tvā vasuvidam ukṣaṇyur aprīṇād ṛṣiḥ |
maho rāye tam u tvā sam idhīmahi || RV_8,023.16

uśanā kāvyas tvā ni hotāram asādayat |
āyajiṁ tvā manave jātavedasam || RV_8,023.17

viśve hi tvā sajoṣaso devāso dūtam akrata |
śruṣṭī deva prathamo yajñiyo bhuvaḥ || RV_8,023.18

imaṁ ghā vīro amṛtaṁ dūtaṁ kṛṇvīta martyaḥ |
pāvakaṁ kṛṣṇavartaniṁ vihāyasam || RV_8,023.19

taṁ huvema yatasrucaḥ subhāsaṁ śukraśociṣam |
viśām agnim ajaram pratnam īḍyam || RV_8,023.20

yo asmai havyadātibhir āhutim marto 'vidhat |
bhūri poṣaṁ sa dhatte vīravad yaśaḥ || RV_8,023.21

prathamaṁ jātavedasam agniṁ yajñeṣu pūrvyam |
prati srug eti namasā haviṣmatī || RV_8,023.22

ābhir vidhemāgnaye jyeṣṭhābhir vyaśvavat |
maṁhiṣṭhābhir matibhiḥ śukraśociṣe || RV_8,023.23

nūnam arca vihāyase stomebhiḥ sthūrayūpavat |
ṛṣe vaiyaśva damyāyāgnaye || RV_8,023.24

atithim mānuṣāṇāṁ sūnuṁ vanaspatīnām |
viprā agnim avase pratnam īḻate || RV_8,023.25

maho viśvām̐ abhi ṣato3 'bhi havyāni mānuṣā |
agne ni ṣatsi namasādhi barhiṣi || RV_8,023.26

vaṁsvā no vāryā puru vaṁsva rāyaḥ puruspṛhaḥ |
suvīryasya prajāvato yaśasvataḥ || RV_8,023.27

tvaṁ varo suṣāmṇe 'gne janāya codaya |
sadā vaso rātiṁ yaviṣṭha śaśvate || RV_8,023.28

tvaṁ hi supratūr asi tvaṁ no gomatīr iṣaḥ |
maho rāyaḥ sātim agne apā vṛdhi || RV_8,023.29

agne tvaṁ yaśā asy ā mitrāvaruṇā vaha |
ṛtāvānā samrājā pūtadakṣasā || RV_8,023.30

sakhāya ā śiṣāmahi brahmendrāya vajriṇe |
stuṣa ū ṣu vo nṛtamāya dhṛṣṇave || RV_8,024.01

śavasā hy asi śruto vṛtrahatyena vṛtrahā |
maghair maghono ati śūra dāśasi || RV_8,024.02

sa naḥ stavāna ā bhara rayiṁ citraśravastamam |
nireke cid yo harivo vasur dadiḥ || RV_8,024.03

ā nirekam uta priyam indra darṣi janānām |
dhṛṣatā dhṛṣṇo stavamāna ā bhara || RV_8,024.04

na te savyaṁ na dakṣiṇaṁ hastaṁ varanta āmuraḥ |
na paribādho harivo gaviṣṭiṣu || RV_8,024.05

ā tvā gobhir iva vrajaṁ gīrbhir ṛṇomy adrivaḥ |
ā smā kāmaṁ jaritur ā manaḥ pṛṇa || RV_8,024.06

viśvāni viśvamanaso dhiyā no vṛtrahantama |
ugra praṇetar adhi ṣū vaso gahi || RV_8,024.07

vayaṁ te asya vṛtrahan vidyāma śūra navyasaḥ |
vasoḥ spārhasya puruhūta rādhasaḥ || RV_8,024.08

indra yathā hy asti te 'parītaṁ nṛto śavaḥ |
amṛktā rātiḥ puruhūta dāśuṣe || RV_8,024.09

ā vṛṣasva mahāmaha mahe nṛtama rādhase |
dṛḻhaś cid dṛhya maghavan maghattaye || RV_8,024.10

nū anyatrā cid adrivas tvan no jagmur āśasaḥ |
maghavañ chagdhi tava tan na ūtibhiḥ || RV_8,024.11

nahy a1ṅga nṛto tvad anyaṁ vindāmi rādhase |
rāye dyumnāya śavase ca girvaṇaḥ || RV_8,024.12

endum indrāya siñcata pibāti somyam madhu |
pra rādhasā codayāte mahitvanā || RV_8,024.13

upo harīṇām patiṁ dakṣam pṛñcantam abravam |
nūnaṁ śrudhi stuvato aśvyasya || RV_8,024.14

nahy a1ṅga purā cana jajñe vīrataras tvat |
nakī rāyā naivathā na bhandanā || RV_8,024.15

ed u madhvo madintaraṁ siñca vādhvaryo andhasaḥ |
evā hi vīraḥ stavate sadāvṛdhaḥ || RV_8,024.16

indra sthātar harīṇāṁ nakiṣ ṭe pūrvyastutim |
ud ānaṁśa śavasā na bhandanā || RV_8,024.17

taṁ vo vājānām patim ahūmahi śravasyavaḥ |
aprāyubhir yajñebhir vāvṛdhenyam || RV_8,024.18

eto nv indraṁ stavāma sakhāyaḥ stomyaṁ naram |
kṛṣṭīr yo viśvā abhy asty eka it || RV_8,024.19

agorudhāya gaviṣe dyukṣāya dasmyaṁ vacaḥ |
ghṛtāt svādīyo madhunaś ca vocata || RV_8,024.20

yasyāmitāni vīryā3 na rādhaḥ paryetave |
jyotir na viśvam abhy asti dakṣiṇā || RV_8,024.21

stuhīndraṁ vyaśvavad anūrmiṁ vājinaṁ yamam |
aryo gayam maṁhamānaṁ vi dāśuṣe || RV_8,024.22

evā nūnam upa stuhi vaiyaśva daśamaṁ navam |
suvidvāṁsaṁ carkṛtyaṁ caraṇīnām || RV_8,024.23

vetthā hi nirṛtīnāṁ vajrahasta parivṛjam |
ahar-ahaḥ śundhyuḥ paripadām iva || RV_8,024.24

tad indrāva ā bhara yenā daṁsiṣṭha kṛtvane |
dvitā kutsāya śiśnatho ni codaya || RV_8,024.25

tam u tvā nūnam īmahe navyaṁ daṁsiṣṭha sanyase |
sa tvaṁ no viśvā abhimātīḥ sakṣaṇiḥ || RV_8,024.26

ya ṛkṣād aṁhaso mucad yo vāryāt sapta sindhuṣu |
vadhar dāsasya tuvinṛmṇa nīnamaḥ || RV_8,024.27

yathā varo suṣāmṇe sanibhya āvaho rayim |
vyaśvebhyaḥ subhage vājinīvati || RV_8,024.28

ā nāryasya dakṣiṇā vyaśvām̐ etu sominaḥ |
sthūraṁ ca rādhaḥ śatavat sahasravat || RV_8,024.29

yat tvā pṛcchād ījānaḥ kuhayā kuhayākṛte |
eṣo apaśrito valo gomatīm ava tiṣṭhati || RV_8,024.30

tā vāṁ viśvasya gopā devā deveṣu yajñiyā |
ṛtāvānā yajase pūtadakṣasā || RV_8,025.01

mitrā tanā na rathyā3 varuṇo yaś ca sukratuḥ |
sanāt sujātā tanayā dhṛtavratā || RV_8,025.02

tā mātā viśvavedasāsuryāya pramahasā |
mahī jajānāditir ṛtāvarī || RV_8,025.03

mahāntā mitrāvaruṇā samrājā devāv asurā |
ṛtāvānāv ṛtam ā ghoṣato bṛhat || RV_8,025.04

napātā śavaso mahaḥ sūnū dakṣasya sukratū |
sṛpradānū iṣo vāstv adhi kṣitaḥ || RV_8,025.05

saṁ yā dānūni yemathur divyāḥ pārthivīr iṣaḥ |
nabhasvatīr ā vāṁ carantu vṛṣṭayaḥ || RV_8,025.06

adhi yā bṛhato divo3 'bhi yūtheva paśyataḥ |
ṛtāvānā samrājā namase hitā || RV_8,025.07

ṛtāvānā ni ṣedatuḥ sāmrājyāya sukratū |
dhṛtavratā kṣatriyā kṣatram āśatuḥ || RV_8,025.08

akṣṇaś cid gātuvittarānulbaṇena cakṣasā |
ni cin miṣantā nicirā ni cikyatuḥ || RV_8,025.09

uta no devy aditir uruṣyatāṁ nāsatyā |
uruṣyantu maruto vṛddhaśavasaḥ || RV_8,025.10

te no nāvam uruṣyata divā naktaṁ sudānavaḥ |
ariṣyanto ni pāyubhiḥ sacemahi || RV_8,025.11

aghnate viṣṇave vayam ariṣyantaḥ sudānave |
śrudhi svayāvan sindho pūrvacittaye || RV_8,025.12

tad vāryaṁ vṛṇīmahe variṣṭhaṁ gopayatyam |
mitro yat pānti varuṇo yad aryamā || RV_8,025.13

uta naḥ sindhur apāṁ tan marutas tad aśvinā |
indro viṣṇur mīḍhvāṁsaḥ sajoṣasaḥ || RV_8,025.14

te hi ṣmā vanuṣo naro 'bhimātiṁ kayasya cit |
tigmaṁ na kṣodaḥ pratighnanti bhūrṇayaḥ || RV_8,025.15

ayam eka itthā purūru caṣṭe vi viśpatiḥ |
tasya vratāny anu vaś carāmasi || RV_8,025.16

anu pūrvāṇy okyā sāmrājyasya saścima |
mitrasya vratā varuṇasya dīrghaśrut || RV_8,025.17

pari yo raśminā divo 'ntān mame pṛthivyāḥ |
ubhe ā paprau rodasī mahitvā || RV_8,025.18

ud u ṣya śaraṇe divo jyotir ayaṁsta sūryaḥ |
agnir na śukraḥ samidhāna āhutaḥ || RV_8,025.19

vaco dīrghaprasadmanīśe vājasya gomataḥ |
īśe hi pitvo 'viṣasya dāvane || RV_8,025.20

tat sūryaṁ rodasī ubhe doṣā vastor upa bruve |
bhojeṣv asmām̐ abhy uc carā sadā || RV_8,025.21

ṛjram ukṣaṇyāyane rajataṁ harayāṇe |
rathaṁ yuktam asanāma suṣāmaṇi || RV_8,025.22

tā me aśvyānāṁ harīṇāṁ nitośanā |
uto nu kṛtvyānāṁ nṛvāhasā || RV_8,025.23

smadabhīśū kaśāvantā viprā naviṣṭhayā matī |
maho vājināv arvantā sacāsanam || RV_8,025.24

yuvor u ṣū rathaṁ huve sadhastutyāya sūriṣu |
atūrtadakṣā vṛṣaṇā vṛṣaṇvasū || RV_8,026.01

yuvaṁ varo suṣāmṇe mahe tane nāsatyā |
avobhir yātho vṛṣaṇā vṛṣaṇvasū || RV_8,026.02

tā vām adya havāmahe havyebhir vājinīvasū |
pūrvīr iṣa iṣayantāv ati kṣapaḥ || RV_8,026.03

ā vāṁ vāhiṣṭho aśvinā ratho yātu śruto narā |
upa stomān turasya darśathaḥ śriye || RV_8,026.04

juhurāṇā cid aśvinā manyethāṁ vṛṣaṇvasū |
yuvaṁ hi rudrā parṣatho ati dviṣaḥ || RV_8,026.05

dasrā hi viśvam ānuṣaṅ makṣūbhiḥ paridīyathaḥ |
dhiyaṁjinvā madhuvarṇā śubhas patī || RV_8,026.06

upa no yātam aśvinā rāyā viśvapuṣā saha |
maghavānā suvīrāv anapacyutā || RV_8,026.07

ā me asya pratīvya1m indranāsatyā gatam |
devā devebhir adya sacanastamā || RV_8,026.08

vayaṁ hi vāṁ havāmaha ukṣaṇyanto vyaśvavat |
sumatibhir upa viprāv ihā gatam || RV_8,026.09

aśvinā sv ṛṣe stuhi kuvit te śravato havam |
nedīyasaḥ kūḻayātaḥ paṇīm̐r uta || RV_8,026.10

vaiyaśvasya śrutaṁ naroto me asya vedathaḥ |
sajoṣasā varuṇo mitro aryamā || RV_8,026.11

yuvādattasya dhiṣṇyā yuvānītasya sūribhiḥ |
ahar-ahar vṛṣaṇa mahyaṁ śikṣatam || RV_8,026.12

yo vāṁ yajñebhir āvṛto 'dhivastrā vadhūr iva |
saparyantā śubhe cakrāte aśvinā || RV_8,026.13

yo vām uruvyacastamaṁ ciketati nṛpāyyam |
vartir aśvinā pari yātam asmayū || RV_8,026.14

asmabhyaṁ su vṛṣaṇvasū yātaṁ vartir nṛpāyyam |
viṣudruheva yajñam ūhathur girā || RV_8,026.15

vāhiṣṭho vāṁ havānāṁ stomo dūto huvan narā |
yuvābhyām bhūtv aśvinā || RV_8,026.16

yad ado divo arṇava iṣo vā madatho gṛhe |
śrutam in me amartyā || RV_8,026.17

uta syā śvetayāvarī vāhiṣṭhā vāṁ nadīnām |
sindhur hiraṇyavartaniḥ || RV_8,026.18

smad etayā sukīrtyāśvinā śvetayā dhiyā |
vahethe śubhrayāvānā || RV_8,026.19

yukṣvā hi tvaṁ rathāsahā yuvasva poṣyā vaso |
ān no vāyo madhu pibāsmākaṁ savanā gahi || RV_8,026.20

tava vāyav ṛtaspate tvaṣṭur jāmātar adbhuta |
avāṁsy ā vṛṇīmahe || RV_8,026.21

tvaṣṭur jāmātaraṁ vayam īśānaṁ rāya īmahe |
sutāvanto vāyuṁ dyumnā janāsaḥ || RV_8,026.22

vāyo yāhi śivā divo vahasvā su svaśvyam |
vahasva mahaḥ pṛthupakṣasā rathe || RV_8,026.23

tvāṁ hi supsarastamaṁ nṛṣadaneṣu hūmahe |
grāvāṇaṁ nāśvapṛṣṭham maṁhanā || RV_8,026.24

sa tvaṁ no deva manasā vāyo mandāno agriyaḥ |
kṛdhi vājām̐ apo dhiyaḥ || RV_8,026.25

agnir ukthe purohito grāvāṇo barhir adhvare |
ṛcā yāmi maruto brahmaṇas patiṁ devām̐ avo vareṇyam || RV_8,027.01

ā paśuṁ gāsi pṛthivīṁ vanaspatīn uṣāsā naktam oṣadhīḥ |
viśve ca no vasavo viśvavedaso dhīnām bhūta prāvitāraḥ || RV_8,027.02

pra sū na etv adhvaro3 'gnā deveṣu pūrvyaḥ |
ādityeṣu pra varuṇe dhṛtavrate marutsu viśvabhānuṣu || RV_8,027.03

viśve hi ṣmā manave viśvavedaso bhuvan vṛdhe riśādasaḥ |
ariṣṭebhiḥ pāyubhir viśvavedaso yantā no 'vṛkaṁ chardiḥ || RV_8,027.04

ā no adya samanaso gantā viśve sajoṣasaḥ |
ṛcā girā maruto devy adite sadane pastye mahi || RV_8,027.05

abhi priyā maruto yā vo aśvyā havyā mitra prayāthana |
ā barhir indro varuṇas turā nara ādityāsaḥ sadantu naḥ || RV_8,027.06

vayaṁ vo vṛktabarhiṣo hitaprayasa ānuṣak |
sutasomāso varuṇa havāmahe manuṣvad iddhāgnayaḥ || RV_8,027.07

ā pra yāta maruto viṣṇo aśvinā pūṣan mākīnayā dhiyā |
indra ā yātu prathamaḥ saniṣyubhir vṛṣā yo vṛtrahā gṛṇe || RV_8,027.08

vi no devāso adruho 'cchidraṁ śarma yacchata |
na yad dūrād vasavo nū cid antito varūtham ādadharṣati || RV_8,027.09

asti hi vaḥ sajātyaṁ riśādaso devāso asty āpyam |
pra ṇaḥ pūrvasmai suvitāya vocata makṣū sumnāya navyase || RV_8,027.10

idā hi va upastutim idā vāmasya bhaktaye |
upa vo viśvavedaso namasyur ām̐ asṛkṣy anyām iva || RV_8,027.11

ud u ṣya vaḥ savitā supraṇītayo 'sthād ūrdhvo vareṇyaḥ |
ni dvipādaś catuṣpādo arthino 'viśran patayiṣṇavaḥ || RV_8,027.12

devaṁ-devaṁ vo 'vase devaṁ-devam abhiṣṭaye |
devaṁ-devaṁ huvema vājasātaye gṛṇanto devyā dhiyā || RV_8,027.13

devāso hi ṣmā manave samanyavo viśve sākaṁ sarātayaḥ |
te no adya te aparaṁ tuce tu no bhavantu varivovidaḥ || RV_8,027.14

pra vaḥ śaṁsāmy adruhaḥ saṁstha upastutīnām |
na taṁ dhūrtir varuṇa mitra martyaṁ yo vo dhāmabhyo 'vidhat || RV_8,027.15

pra sa kṣayaṁ tirate vi mahīr iṣo yo vo varāya dāśati |
pra prajābhir jāyate dharmaṇas pary ariṣṭaḥ sarva edhate || RV_8,027.16

ṛte sa vindate yudhaḥ sugebhir yāty adhvanaḥ |
aryamā mitro varuṇaḥ sarātayo yaṁ trāyante sajoṣasaḥ || RV_8,027.17

ajre cid asmai kṛṇuthā nyañcanaṁ durge cid ā susaraṇam |
eṣā cid asmād aśaniḥ paro nu sāsredhantī vi naśyatu || RV_8,027.18

yad adya sūrya udyati priyakṣatrā ṛtaṁ dadha |
yan nimruci prabudhi viśvavedaso yad vā madhyaṁdine divaḥ || RV_8,027.19

yad vābhipitve asurā ṛtaṁ yate chardir yema vi dāśuṣe |
vayaṁ tad vo vasavo viśvavedasa upa stheyāma madhya ā || RV_8,027.20

yad adya sūra udite yan madhyaṁdina ātuci |
vāmaṁ dhattha manave viśvavedaso juhvānāya pracetase || RV_8,027.21

vayaṁ tad vaḥ samrāja ā vṛṇīmahe putro na bahupāyyam |
aśyāma tad ādityā juhvato havir yena vasyo 'naśāmahai || RV_8,027.22

ye triṁśati trayas paro devāso barhir āsadan |
vidann aha dvitāsanan || RV_8,028.01

varuṇo mitro aryamā smadrātiṣāco agnayaḥ |
patnīvanto vaṣaṭkṛtāḥ || RV_8,028.02

te no gopā apācyās ta udak ta itthā nyak |
purastāt sarvayā viśā || RV_8,028.03

yathā vaśanti devās tathed asat tad eṣāṁ nakir ā minat |
arāvā cana martyaḥ || RV_8,028.04

saptānāṁ sapta ṛṣṭayaḥ sapta dyumnāny eṣām |
sapto adhi śriyo dhire || RV_8,028.05

babhrur eko viṣuṇaḥ sūnaro yuvāñjy aṅkte hiraṇyayam || RV_8,029.01

yonim eka ā sasāda dyotano 'ntar deveṣu medhiraḥ || RV_8,029.02

vāśīm eko bibharti hasta āyasīm antar deveṣu nidhruviḥ || RV_8,029.03

vajram eko bibharti hasta āhitaṁ tena vṛtrāṇi jighnate || RV_8,029.04

tigmam eko bibharti hasta āyudhaṁ śucir ugro jalāṣabheṣajaḥ || RV_8,029.05

patha ekaḥ pīpāya taskaro yathām̐ eṣa veda nidhīnām || RV_8,029.06

trīṇy eka urugāyo vi cakrame yatra devāso madanti || RV_8,029.07

vibhir dvā carata ekayā saha pra pravāseva vasataḥ || RV_8,029.08

sado dvā cakrāte upamā divi samrājā sarpirāsutī || RV_8,029.09

arcanta eke mahi sāma manvata tena sūryam arocayan || RV_8,029.10

nahi vo asty arbhako devāso na kumārakaḥ |
viśve satomahānta it || RV_8,030.01

iti stutāso asathā riśādaso ye stha trayaś ca triṁśac ca |
manor devā yajñiyāsaḥ || RV_8,030.02

te nas trādhvaṁ te 'vata ta u no adhi vocata |
mā naḥ pathaḥ pitryān mānavād adhi dūraṁ naiṣṭa parāvataḥ || RV_8,030.03

ye devāsa iha sthana viśve vaiśvānarā uta |
asmabhyaṁ śarma sapratho gave 'śvāya yacchata || RV_8,030.04

yo yajāti yajāta it sunavac ca pacāti ca |
brahmed indrasya cākanat || RV_8,031.01

puroḻāśaṁ yo asmai somaṁ rarata āśiram |
pād it taṁ śakro aṁhasaḥ || RV_8,031.02

tasya dyumām̐ asad ratho devajūtaḥ sa śūśuvat |
viśvā vanvann amitriyā || RV_8,031.03

asya prajāvatī gṛhe 'saścantī dive-dive |
iḻā dhenumatī duhe || RV_8,031.04

yā dampatī samanasā sunuta ā ca dhāvataḥ |
devāso nityayāśirā || RV_8,031.05

prati prāśavyām̐ itaḥ samyañcā barhir āśāte |
na tā vājeṣu vāyataḥ || RV_8,031.06

na devānām api hnutaḥ sumatiṁ na jugukṣataḥ |
śravo bṛhad vivāsataḥ || RV_8,031.07

putriṇā tā kumāriṇā viśvam āyur vy aśnutaḥ |
ubhā hiraṇyapeśasā || RV_8,031.08

vītihotrā kṛtadvasū daśasyantāmṛtāya kam |
sam ūdho romaśaṁ hato deveṣu kṛṇuto duvaḥ || RV_8,031.09

ā śarma parvatānāṁ vṛṇīmahe nadīnām |
ā viṣṇoḥ sacābhuvaḥ || RV_8,031.10

aitu pūṣā rayir bhagaḥ svasti sarvadhātamaḥ |
urur adhvā svastaye || RV_8,031.11

aramatir anarvaṇo viśvo devasya manasā |
ādityānām aneha it || RV_8,031.12

yathā no mitro aryamā varuṇaḥ santi gopāḥ |
sugā ṛtasya panthāḥ || RV_8,031.13

agniṁ vaḥ pūrvyaṁ girā devam īḻe vasūnām |
saparyantaḥ purupriyam mitraṁ na kṣetrasādhasam || RV_8,031.14

makṣū devavato rathaḥ śūro vā pṛtsu kāsu cit |
devānāṁ ya in mano yajamāna iyakṣaty abhīd ayajvano bhuvat || RV_8,031.15

na yajamāna riṣyasi na sunvāna na devayo |
devānāṁ ya in mano yajamāna iyakṣaty abhīd ayajvano bhuvat || RV_8,031.16

nakiṣ ṭaṁ karmaṇā naśan na pra yoṣan na yoṣati |
devānāṁ ya in mano yajamāna iyakṣaty abhīd ayajvano bhuvat || RV_8,031.17

asad atra suvīryam uta tyad āśvaśvyam |
devānāṁ ya in mano yajamāna iyakṣaty abhīd ayajvano bhuvat || RV_8,031.18

pra kṛtāny ṛjīṣiṇaḥ kaṇvā indrasya gāthayā |
made somasya vocata || RV_8,032.01

yaḥ sṛbindam anarśanim pipruṁ dāsam ahīśuvam |
vadhīd ugro riṇann apaḥ || RV_8,032.02

ny arbudasya viṣṭapaṁ varṣmāṇam bṛhatas tira |
kṛṣe tad indra pauṁsyam || RV_8,032.03

prati śrutāya vo dhṛṣat tūrṇāśaṁ na girer adhi |
huve suśipram ūtaye || RV_8,032.04

sa gor aśvasya vi vrajam mandānaḥ somyebhyaḥ |
puraṁ na śūra darṣasi || RV_8,032.05

yadi me rāraṇaḥ suta ukthe vā dadhase canaḥ |
ārād upa svadhā gahi || RV_8,032.06

vayaṁ ghā te api ṣmasi stotāra indra girvaṇaḥ |
tvaṁ no jinva somapāḥ || RV_8,032.07

uta naḥ pitum ā bhara saṁrarāṇo avikṣitam |
maghavan bhūri te vasu || RV_8,032.08

uta no gomatas kṛdhi hiraṇyavato aśvinaḥ |
iḻābhiḥ saṁ rabhemahi || RV_8,032.09

bṛbadukthaṁ havāmahe sṛprakarasnam ūtaye |
sādhu kṛṇvantam avase || RV_8,032.10

yaḥ saṁsthe cic chatakratur ād īṁ kṛṇoti vṛtrahā |
jaritṛbhyaḥ purūvasuḥ || RV_8,032.11

sa naḥ śakraś cid ā śakad dānavām̐ antarābharaḥ |
indro viśvābhir ūtibhiḥ || RV_8,032.12

yo rāyo3 'vanir mahān supāraḥ sunvataḥ sakhā |
tam indram abhi gāyata || RV_8,032.13

āyantāram mahi sthiram pṛtanāsu śravojitam |
bhūrer īśānam ojasā || RV_8,032.14

nakir asya śacīnāṁ niyantā sūnṛtānām |
nakir vaktā na dād iti || RV_8,032.15

na nūnam brahmaṇām ṛṇam prāśūnām asti sunvatām |
na somo apratā pape || RV_8,032.16

panya id upa gāyata panya ukthāni śaṁsata |
brahmā kṛṇota panya it || RV_8,032.17

panya ā dardirac chatā sahasrā vājy avṛtaḥ |
indro yo yajvano vṛdhaḥ || RV_8,032.18

vi ṣū cara svadhā anu kṛṣṭīnām anv āhuvaḥ |
indra piba sutānām || RV_8,032.19

piba svadhainavānām uta yas tugrye sacā |
utāyam indra yas tava || RV_8,032.20

atīhi manyuṣāviṇaṁ suṣuvāṁsam upāraṇe |
imaṁ rātaṁ sutam piba || RV_8,032.21

ihi tisraḥ parāvata ihi pañca janām̐ ati |
dhenā indrāvacākaśat || RV_8,032.22

sūryo raśmiṁ yathā sṛjā tvā yacchantu me giraḥ |
nimnam āpo na sadhryak || RV_8,032.23

adhvaryav ā tu hi ṣiñca somaṁ vīrāya śipriṇe |
bharā sutasya pītaye || RV_8,032.24

ya udnaḥ phaligam bhinan nya1k sindhūm̐r avāsṛjat |
yo goṣu pakvaṁ dhārayat || RV_8,032.25

ahan vṛtram ṛcīṣama aurṇavābham ahīśuvam |
himenāvidhyad arbudam || RV_8,032.26

pra va ugrāya niṣṭure 'ṣāḻhāya prasakṣiṇe |
devattam brahma gāyata || RV_8,032.27

yo viśvāny abhi vratā somasya made andhasaḥ |
indro deveṣu cetati || RV_8,032.28

iha tyā sadhamādyā harī hiraṇyakeśyā |
voḻhām abhi prayo hitam || RV_8,032.29

arvāñcaṁ tvā puruṣṭuta priyamedhastutā harī |
somapeyāya vakṣataḥ || RV_8,032.30

vayaṁ gha tvā sutāvanta āpo na vṛktabarhiṣaḥ |
pavitrasya prasravaṇeṣu vṛtrahan pari stotāra āsate || RV_8,033.01

svaranti tvā sute naro vaso nireka ukthinaḥ |
kadā sutaṁ tṛṣāṇa oka ā gama indra svabdīva vaṁsagaḥ || RV_8,033.02

kaṇvebhir dhṛṣṇav ā dhṛṣad vājaṁ darṣi sahasriṇam |
piśaṅgarūpam maghavan vicarṣaṇe makṣū gomantam īmahe || RV_8,033.03

pāhi gāyāndhaso mada indrāya medhyātithe |
yaḥ sammiślo haryor yaḥ sute sacā vajrī ratho hiraṇyayaḥ || RV_8,033.04

yaḥ suṣavyaḥ sudakṣiṇa ino yaḥ sukratur gṛṇe |
ya ākaraḥ sahasrā yaḥ śatāmagha indro yaḥ pūrbhid āritaḥ || RV_8,033.05

yo dhṛṣito yo 'vṛto yo asti śmaśruṣu śritaḥ |
vibhūtadyumnaś cyavanaḥ puruṣṭutaḥ kratvā gaur iva śākinaḥ || RV_8,033.06

ka īṁ veda sute sacā pibantaṁ kad vayo dadhe |
ayaṁ yaḥ puro vibhinatty ojasā mandānaḥ śipry andhasaḥ || RV_8,033.07

dānā mṛgo na vāraṇaḥ purutrā carathaṁ dadhe |
nakiṣ ṭvā ni yamad ā sute gamo mahām̐ś carasy ojasā || RV_8,033.08

ya ugraḥ sann aniṣṭṛtaḥ sthiro raṇāya saṁskṛtaḥ |
yadi stotur maghavā śṛṇavad dhavaṁ nendro yoṣaty ā gamat || RV_8,033.09

satyam itthā vṛṣed asi vṛṣajūtir no 'vṛtaḥ |
vṛṣā hy ugra śṛṇviṣe parāvati vṛṣo arvāvati śrutaḥ || RV_8,033.10

vṛṣaṇas te abhīśavo vṛṣā kaśā hiraṇyayī |
vṛṣā ratho maghavan vṛṣaṇā harī vṛṣā tvaṁ śatakrato || RV_8,033.11

vṛṣā sotā sunotu te vṛṣann ṛjīpinn ā bhara |
vṛṣā dadhanve vṛṣaṇaṁ nadīṣv ā tubhyaṁ sthātar harīṇām || RV_8,033.12

endra yāhi pītaye madhu śaviṣṭha somyam |
nāyam acchā maghavā śṛṇavad giro brahmokthā ca sukratuḥ || RV_8,033.13

vahantu tvā ratheṣṭhām ā harayo rathayujaḥ |
tiraś cid aryaṁ savanāni vṛtrahann anyeṣāṁ yā śatakrato || RV_8,033.14

asmākam adyāntamaṁ stomaṁ dhiṣva mahāmaha |
asmākaṁ te savanā santu śaṁtamā madāya dyukṣa somapāḥ || RV_8,033.15

nahi ṣas tava no mama śāstre anyasya raṇyati |
yo asmān vīra ānayat || RV_8,033.16

indraś cid ghā tad abravīt striyā aśāsyam manaḥ |
uto aha kratuṁ raghum || RV_8,033.17

saptī cid ghā madacyutā mithunā vahato ratham |
eved dhūr vṛṣṇa uttarā || RV_8,033.18

adhaḥ paśyasva mopari saṁtarām pādakau hara |
mā te kaśaplakau dṛśan strī hi brahmā babhūvitha || RV_8,033.19

endra yāhi haribhir upa kaṇvasya suṣṭutim |
divo amuṣya śāsato divaṁ yaya divāvaso || RV_8,034.01

ā tvā grāvā vadann iha somī ghoṣeṇa yacchatu |
divo amuṣya śāsato divaṁ yaya divāvaso || RV_8,034.02

atrā vi nemir eṣām urāṁ na dhūnute vṛkaḥ |
divo amuṣya śāsato divaṁ yaya divāvaso || RV_8,034.03

ā tvā kaṇvā ihāvase havante vājasātaye |
divo amuṣya śāsato divaṁ yaya divāvaso || RV_8,034.04

dadhāmi te sutānāṁ vṛṣṇe na pūrvapāyyam |
divo amuṣya śāsato divaṁ yaya divāvaso || RV_8,034.05

smatpuraṁdhir na ā gahi viśvatodhīr na ūtaye |
divo amuṣya śāsato divaṁ yaya divāvaso || RV_8,034.06

ā no yāhi mahemate sahasrote śatāmagha |
divo amuṣya śāsato divaṁ yaya divāvaso || RV_8,034.07

ā tvā hotā manurhito devatrā vakṣad īḍyaḥ |
divo amuṣya śāsato divaṁ yaya divāvaso || RV_8,034.08

ā tvā madacyutā harī śyenam pakṣeva vakṣataḥ |
divo amuṣya śāsato divaṁ yaya divāvaso || RV_8,034.09

ā yāhy arya ā pari svāhā somasya pītaye |
divo amuṣya śāsato divaṁ yaya divāvaso || RV_8,034.10

ā no yāhy upaśruty uktheṣu raṇayā iha |
divo amuṣya śāsato divaṁ yaya divāvaso || RV_8,034.11

sarūpair ā su no gahi sambhṛtaiḥ sambhṛtāśvaḥ |
divo amuṣya śāsato divaṁ yaya divāvaso || RV_8,034.12

ā yāhi parvatebhyaḥ samudrasyādhi viṣṭapaḥ |
divo amuṣya śāsato divaṁ yaya divāvaso || RV_8,034.13

ā no gavyāny aśvyā sahasrā śūra dardṛhi |
divo amuṣya śāsato divaṁ yaya divāvaso || RV_8,034.14

ā naḥ sahasraśo bharāyutāni śatāni ca |
divo amuṣya śāsato divaṁ yaya divāvaso || RV_8,034.15

ā yad indraś ca dadvahe sahasraṁ vasurociṣaḥ |
ojiṣṭham aśvyam paśum || RV_8,034.16

ya ṛjrā vātaraṁhaso 'ruṣāso raghuṣyadaḥ |
bhrājante sūryā iva || RV_8,034.17

pārāvatasya rātiṣu dravaccakreṣv āśuṣu |
tiṣṭhaṁ vanasya madhya ā || RV_8,034.18

agninendreṇa varuṇena viṣṇunādityai rudrair vasubhiḥ sacābhuvā |
sajoṣasā uṣasā sūryeṇa ca somam pibatam aśvinā || RV_8,035.01

viśvābhir dhībhir bhuvanena vājinā divā pṛthivyādribhiḥ sacābhuvā |
sajoṣasā uṣasā sūryeṇa ca somam pibatam aśvinā || RV_8,035.02

viśvair devais tribhir ekādaśair ihādbhir marudbhir bhṛgubhiḥ sacābhuvā |
sajoṣasā uṣasā sūryeṇa ca somam pibatam aśvinā || RV_8,035.03

juṣethāṁ yajñam bodhataṁ havasya me viśveha devau savanāva gacchatam |
sajoṣasā uṣasā sūryeṇa ceṣaṁ no voḻham aśvinā || RV_8,035.04

stomaṁ juṣethāṁ yuvaśeva kanyanāṁ viśveha devau savanāva gacchatam |
sajoṣasā uṣasā sūryeṇa ceṣaṁ no voḻham aśvinā || RV_8,035.05

giro juṣethām adhvaraṁ juṣethāṁ viśveha devau savanāva gacchatam |
sajoṣasā uṣasā sūryeṇa ceṣaṁ no voḻham aśvinā || RV_8,035.06

hāridraveva patatho vaned upa somaṁ sutam mahiṣevāva gacchathaḥ |
sajoṣasā uṣasā sūryeṇa ca trir vartir yātam aśvinā || RV_8,035.07

haṁsāv iva patatho adhvagāv iva somaṁ sutam mahiṣevāva gacchathaḥ |
sajoṣasā uṣasā sūryeṇa ca trir vartir yātam aśvinā || RV_8,035.08

śyenāv iva patatho havyadātaye somaṁ sutam mahiṣevāva gacchathaḥ |
sajoṣasā uṣasā sūryeṇa ca trir vartir yātam aśvinā || RV_8,035.09

pibataṁ ca tṛpṇutaṁ cā ca gacchatam prajāṁ ca dhattaṁ draviṇaṁ ca dhattam |
sajoṣasā uṣasā sūryeṇa corjaṁ no dhattam aśvinā || RV_8,035.10

jayataṁ ca pra stutaṁ ca pra cāvatam prajāṁ ca dhattaṁ draviṇaṁ ca dhattam |
sajoṣasā uṣasā sūryeṇa corjaṁ no dhattam aśvinā || RV_8,035.11

hataṁ ca śatrūn yatataṁ ca mitriṇaḥ prajāṁ ca dhattaṁ draviṇaṁ ca dhattam |
sajoṣasā uṣasā sūryeṇa corjaṁ no dhattam aśvinā || RV_8,035.12

mitrāvaruṇavantā uta dharmavantā marutvantā jaritur gacchatho havam |
sajoṣasā uṣasā sūryeṇa cādityair yātam aśvinā || RV_8,035.13

aṅgirasvantā uta viṣṇuvantā marutvantā jaritur gacchatho havam |
sajoṣasā uṣasā sūryeṇa cādityair yātam aśvinā || RV_8,035.14

ṛbhumantā vṛṣaṇā vājavantā marutvantā jaritur gacchatho havam |
sajoṣasā uṣasā sūryeṇa cādityair yātam aśvinā || RV_8,035.15

brahma jinvatam uta jinvataṁ dhiyo hataṁ rakṣāṁsi sedhatam amīvāḥ |
sajoṣasā uṣasā sūryeṇa ca somaṁ sunvato aśvinā || RV_8,035.16

kṣatraṁ jinvatam uta jinvataṁ nṝn hataṁ rakṣāṁsi sedhatam amīvāḥ |
sajoṣasā uṣasā sūryeṇa ca somaṁ sunvato aśvinā || RV_8,035.17

dhenūr jinvatam uta jinvataṁ viśo hataṁ rakṣāṁsi sedhatam amīvāḥ |
sajoṣasā uṣasā sūryeṇa ca somaṁ sunvato aśvinā || RV_8,035.18

atrer iva śṛṇutam pūrvyastutiṁ śyāvāśvasya sunvato madacyutā |
sajoṣasā uṣasā sūryeṇa cāśvinā tiroahnyam || RV_8,035.19

sargām̐ iva sṛjataṁ suṣṭutīr upa śyāvāśvasya sunvato madacyutā |
sajoṣasā uṣasā sūryeṇa cāśvinā tiroahnyam || RV_8,035.20

raśmīm̐r iva yacchatam adhvarām̐ upa śyāvāśvasya sunvato madacyutā |
sajoṣasā uṣasā sūryeṇa cāśvinā tiroahnyam || RV_8,035.21

arvāg rathaṁ ni yacchatam pibataṁ somyam madhu |
ā yātam aśvinā gatam avasyur vām ahaṁ huve dhattaṁ ratnāni dāśuṣe || RV_8,035.22

namovāke prasthite adhvare narā vivakṣaṇasya pītaye |
ā yātam aśvinā gatam avasyur vām ahaṁ huve dhattaṁ ratnāni dāśuṣe || RV_8,035.23

svāhākṛtasya tṛmpataṁ sutasya devāv andhasaḥ |
ā yātam aśvinā gatam avasyur vām ahaṁ huve dhattaṁ ratnāni dāśuṣe || RV_8,035.24

avitāsi sunvato vṛktabarhiṣaḥ pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.01

prāva stotāram maghavann ava tvām pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.02

ūrjā devām̐ avasy ojasā tvām pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.03

janitā divo janitā pṛthivyāḥ pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.04

janitāśvānāṁ janitā gavām asi pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.05

atrīṇāṁ stomam adrivo mahas kṛdhi pibā somam madāya kaṁ śatakrato |
yaṁ te bhāgam adhārayan viśvāḥ sehānaḥ pṛtanā uru jrayaḥ sam apsujin marutvām̐ indra satpate || RV_8,036.06

śyāvāśvasya sunvatas tathā śṛṇu yathāśṛṇor atreḥ karmāṇi kṛṇvataḥ |
pra trasadasyum āvitha tvam eka in nṛṣāhya indra brahmāṇi vardhayan || RV_8,036.07

predam brahma vṛtratūryeṣv āvitha pra sunvataḥ śacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.01

sehāna ugra pṛtanā abhi druhaḥ śacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.02

ekarāḻ asya bhuvanasya rājasi śacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.03

sasthāvānā yavayasi tvam eka ic chacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.04

kṣemasya ca prayujaś ca tvam īśiṣe śacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.05

kṣatrāya tvam avasi na tvam āvitha śacīpata indra viśvābhir ūtibhiḥ |
mādhyaṁdinasya savanasya vṛtrahann anedya pibā somasya vajrivaḥ || RV_8,037.06

śyāvāśvasya rebhatas tathā śṛṇu yathāśṛṇor atreḥ karmāṇi kṛṇvataḥ |
pra trasadasyum āvitha tvam eka in nṛṣāhya indra kṣatrāṇi vardhayan || RV_8,037.07

yajñasya hi stha ṛtvijā sasnī vājeṣu karmasu |
indrāgnī tasya bodhatam || RV_8,038.01

tośāsā rathayāvānā vṛtrahaṇāparājitā |
indrāgnī tasya bodhatam || RV_8,038.02

idaṁ vām madiram madhv adhukṣann adribhir naraḥ |
indrāgnī tasya bodhatam || RV_8,038.03

juṣethāṁ yajñam iṣṭaye sutaṁ somaṁ sadhastutī |
indrāgnī ā gataṁ narā || RV_8,038.04

imā juṣethāṁ savanā yebhir havyāny ūhathuḥ |
indrāgnī ā gataṁ narā || RV_8,038.05

imāṁ gāyatravartaniṁ juṣethāṁ suṣṭutim mama |
indrāgnī ā gataṁ narā || RV_8,038.06

prātaryāvabhir ā gataṁ devebhir jenyāvasū |
indrāgnī somapītaye || RV_8,038.07

śyāvāśvasya sunvato 'trīṇāṁ śṛṇutaṁ havam |
indrāgnī somapītaye || RV_8,038.08

evā vām ahva ūtaye yathāhuvanta medhirāḥ |
indrāgnī somapītaye || RV_8,038.09

āhaṁ sarasvatīvator indrāgnyor avo vṛṇe |
yābhyāṁ gāyatram ṛcyate || RV_8,038.10

agnim astoṣy ṛgmiyam agnim īḻā yajadhyai |
agnir devām̐ anaktu na ubhe hi vidathe kavir antaś carati dūtya1ṁ nabhantām anyake same || RV_8,039.01

ny agne navyasā vacas tanūṣu śaṁsam eṣām |
ny arātī rarāvṇāṁ viśvā aryo arātīr ito yucchantv āmuro nabhantām anyake same || RV_8,039.02

agne manmāni tubhyaṁ kaṁ ghṛtaṁ na juhva āsani |
sa deveṣu pra cikiddhi tvaṁ hy asi pūrvyaḥ śivo dūto vivasvato nabhantām anyake same || RV_8,039.03

tat-tad agnir vayo dadhe yathā-yathā kṛpaṇyati |
ūrjāhutir vasūnāṁ śaṁ ca yoś ca mayo dadhe viśvasyai devahūtyai nabhantām anyake same || RV_8,039.04

sa ciketa sahīyasāgniś citreṇa karmaṇā |
sa hotā śaśvatīnāṁ dakṣiṇābhir abhīvṛta inoti ca pratīvya1ṁ nabhantām anyake same || RV_8,039.05

agnir jātā devānām agnir veda martānām apīcyam |
agniḥ sa draviṇodā agnir dvārā vy ūrṇute svāhuto navīyasā nabhantām anyake same || RV_8,039.06

agnir deveṣu saṁvasuḥ sa vikṣu yajñiyāsv ā |
sa mudā kāvyā puru viśvam bhūmeva puṣyati devo deveṣu yajñiyo nabhantām anyake same || RV_8,039.07

yo agniḥ saptamānuṣaḥ śrito viśveṣu sindhuṣu |
tam āganma tripastyam mandhātur dasyuhantamam agniṁ yajñeṣu pūrvyaṁ nabhantām anyake same || RV_8,039.08

agnis trīṇi tridhātūny ā kṣeti vidathā kaviḥ |
sa trīm̐r ekādaśām̐ iha yakṣac ca piprayac ca no vipro dūtaḥ pariṣkṛto nabhantām anyake same || RV_8,039.09

tvaṁ no agna āyuṣu tvaṁ deveṣu pūrvya vasva eka irajyasi |
tvām āpaḥ parisrutaḥ pari yanti svasetavo nabhantām anyake same || RV_8,039.10

indrāgnī yuvaṁ su naḥ sahantā dāsatho rayim |
yena dṛḻhā samatsv ā vīḻu cit sāhiṣīmahy agnir vaneva vāta in nabhantām anyake same || RV_8,040.01

nahi vāṁ vavrayāmahe 'thendram id yajāmahe śaviṣṭhaṁ nṛṇāṁ naram |
sa naḥ kadā cid arvatā gamad ā vājasātaye gamad ā medhasātaye nabhantām anyake same || RV_8,040.02

tā hi madhyam bharāṇām indrāgnī adhikṣitaḥ |
tā u kavitvanā kavī pṛcchyamānā sakhīyate saṁ dhītam aśnutaṁ narā nabhantām anyake same || RV_8,040.03

abhy arca nabhākavad indrāgnī yajasā girā |
yayor viśvam idaṁ jagad iyaṁ dyauḥ pṛthivī mahy u1pasthe bibhṛto vasu nabhantām anyake same || RV_8,040.04

pra brahmāṇi nabhākavad indrāgnibhyām irajyata |
yā saptabudhnam arṇavaṁ jihmabāram aporṇuta indra īśāna ojasā nabhantām anyake same || RV_8,040.05

api vṛśca purāṇavad vratater iva guṣpitam ojo dāsasya dambhaya |
vayaṁ tad asya sambhṛtaṁ vasv indreṇa vi bhajemahi nabhantām anyake same || RV_8,040.06

yad indrāgnī janā ime vihvayante tanā girā |
asmākebhir nṛbhir vayaṁ sāsahyāma pṛtanyato vanuyāma vanuṣyato nabhantām anyake same || RV_8,040.07

yā nu śvetāv avo diva uccarāta upa dyubhiḥ |
indrāgnyor anu vratam uhānā yanti sindhavo yān sīm bandhād amuñcatāṁ nabhantām anyake same || RV_8,040.08

pūrvīṣ ṭa indropamātayaḥ pūrvīr uta praśastayaḥ sūno hinvasya harivaḥ |
vasvo vīrasyāpṛco yā nu sādhanta no dhiyo nabhantām anyake same || RV_8,040.09

taṁ śiśītā suvṛktibhis tveṣaṁ satvānam ṛgmiyam |
uto nu cid ya ojasā śuṣṇasyāṇḍāni bhedati jeṣat svarvatīr apo nabhantām anyake same || RV_8,040.10

taṁ śiśītā svadhvaraṁ satyaṁ satvānam ṛtviyam |
uto nu cid ya ohata āṇḍā śuṣṇasya bhedaty ajaiḥ svarvatīr apo nabhantām anyake same || RV_8,040.11

evendrāgnibhyām pitṛvan navīyo mandhātṛvad aṅgirasvad avāci |
tridhātunā śarmaṇā pātam asmān vayaṁ syāma patayo rayīṇām || RV_8,040.12

asmā ū ṣu prabhūtaye varuṇāya marudbhyo 'rcā viduṣṭarebhyaḥ |
yo dhītā mānuṣāṇām paśvo gā iva rakṣati nabhantām anyake same || RV_8,041.01

tam ū ṣu samanā girā pitṝṇāṁ ca manmabhiḥ |
nābhākasya praśastibhir yaḥ sindhūnām upodaye saptasvasā sa madhyamo nabhantām anyake same || RV_8,041.02

sa kṣapaḥ pari ṣasvaje ny u1sro māyayā dadhe sa viśvam pari darśataḥ |
tasya venīr anu vratam uṣas tisro avardhayan nabhantām anyake same || RV_8,041.03

yaḥ kakubho nidhārayaḥ pṛthivyām adhi darśataḥ |
sa mātā pūrvyam padaṁ tad varuṇasya saptyaṁ sa hi gopā iveryo nabhantām anyake same || RV_8,041.04

yo dhartā bhuvanānāṁ ya usrāṇām apīcyā3 veda nāmāni guhyā |
sa kaviḥ kāvyā puru rūpaṁ dyaur iva puṣyati nabhantām anyake same || RV_8,041.05

yasmin viśvāni kāvyā cakre nābhir iva śritā |
tritaṁ jūtī saparyata vraje gāvo na saṁyuje yuje aśvām̐ ayukṣata nabhantām anyake same || RV_8,041.06

ya āsv atka āśaye viśvā jātāny eṣām |
pari dhāmāni marmṛśad varuṇasya puro gaye viśve devā anu vrataṁ nabhantām anyake same || RV_8,041.07

sa samudro apīcyas turo dyām iva rohati ni yad āsu yajur dadhe |
sa māyā arcinā padāstṛṇān nākam āruhan nabhantām anyake same || RV_8,041.08

yasya śvetā vicakṣaṇā tisro bhūmīr adhikṣitaḥ |
trir uttarāṇi papratur varuṇasya dhruvaṁ sadaḥ sa saptānām irajyati nabhantām anyake same || RV_8,041.09

yaḥ śvetām̐ adhinirṇijaś cakre kṛṣṇām̐ anu vratā |
sa dhāma pūrvyam mame yaḥ skambhena vi rodasī ajo na dyām adhārayan nabhantām anyake same || RV_8,041.10

astabhnād dyām asuro viśvavedā amimīta varimāṇam pṛthivyāḥ |
āsīdad viśvā bhuvanāni samrāḍ viśvet tāni varuṇasya vratāni || RV_8,042.01

evā vandasva varuṇam bṛhantaṁ namasyā dhīram amṛtasya gopām |
sa naḥ śarma trivarūthaṁ vi yaṁsat pātaṁ no dyāvāpṛthivī upasthe || RV_8,042.02

imāṁ dhiyaṁ śikṣamāṇasya deva kratuṁ dakṣaṁ varuṇa saṁ śiśādhi |
yayāti viśvā duritā tarema sutarmāṇam adhi nāvaṁ ruhema || RV_8,042.03

ā vāṁ grāvāṇo aśvinā dhībhir viprā acucyavuḥ |
nāsatyā somapītaye nabhantām anyake same || RV_8,042.04

yathā vām atrir aśvinā gīrbhir vipro ajohavīt |
nāsatyā somapītaye nabhantām anyake same || RV_8,042.05

evā vām ahva ūtaye yathāhuvanta medhirāḥ |
nāsatyā somapītaye nabhantām anyake same || RV_8,042.06

ime viprasya vedhaso 'gner astṛtayajvanaḥ |
giraḥ stomāsa īrate || RV_8,043.01

asmai te pratiharyate jātavedo vicarṣaṇe |
agne janāmi suṣṭutim || RV_8,043.02

ārokā iva ghed aha tigmā agne tava tviṣaḥ |
dadbhir vanāni bapsati || RV_8,043.03

harayo dhūmaketavo vātajūtā upa dyavi |
yatante vṛthag agnayaḥ || RV_8,043.04

ete tye vṛthag agnaya iddhāsaḥ sam adṛkṣata |
uṣasām iva ketavaḥ || RV_8,043.05

kṛṣṇā rajāṁsi patsutaḥ prayāṇe jātavedasaḥ |
agnir yad rodhati kṣami || RV_8,043.06

dhāsiṁ kṛṇvāna oṣadhīr bapsad agnir na vāyati |
punar yan taruṇīr api || RV_8,043.07

jihvābhir aha nannamad arciṣā jañjaṇābhavan |
agnir vaneṣu rocate || RV_8,043.08

apsv agne sadhiṣ ṭava sauṣadhīr anu rudhyase |
garbhe sañ jāyase punaḥ || RV_8,043.09

ud agne tava tad ghṛtād arcī rocata āhutam |
niṁsānaṁ juhvo3 mukhe || RV_8,043.10

ukṣānnāya vaśānnāya somapṛṣṭhāya vedhase |
stomair vidhemāgnaye || RV_8,043.11

uta tvā namasā vayaṁ hotar vareṇyakrato |
agne samidbhir īmahe || RV_8,043.12

uta tvā bhṛguvac chuce manuṣvad agna āhuta |
aṅgirasvad dhavāmahe || RV_8,043.13

tvaṁ hy agne agninā vipro vipreṇa san satā |
sakhā sakhyā samidhyase || RV_8,043.14

sa tvaṁ viprāya dāśuṣe rayiṁ dehi sahasriṇam |
agne vīravatīm iṣam || RV_8,043.15

agne bhrātaḥ sahaskṛta rohidaśva śucivrata |
imaṁ stomaṁ juṣasva me || RV_8,043.16

uta tvāgne mama stuto vāśrāya pratiharyate |
goṣṭhaṁ gāva ivāśata || RV_8,043.17

tubhyaṁ tā aṅgirastama viśvāḥ sukṣitayaḥ pṛthak |
agne kāmāya yemire || RV_8,043.18

agniṁ dhībhir manīṣiṇo medhirāso vipaścitaḥ |
admasadyāya hinvire || RV_8,043.19

taṁ tvām ajmeṣu vājinaṁ tanvānā agne adhvaram |
vahniṁ hotāram īḻate || RV_8,043.20

purutrā hi sadṛṅṅ asi viśo viśvā anu prabhuḥ |
samatsu tvā havāmahe || RV_8,043.21

tam īḻiṣva ya āhuto 'gnir vibhrājate ghṛtaiḥ |
imaṁ naḥ śṛṇavad dhavam || RV_8,043.22

taṁ tvā vayaṁ havāmahe śṛṇvantaṁ jātavedasam |
agne ghnantam apa dviṣaḥ || RV_8,043.23

viśāṁ rājānam adbhutam adhyakṣaṁ dharmaṇām imam |
agnim īḻe sa u śravat || RV_8,043.24

agniṁ viśvāyuvepasam maryaṁ na vājinaṁ hitam |
saptiṁ na vājayāmasi || RV_8,043.25

ghnan mṛdhrāṇy apa dviṣo dahan rakṣāṁsi viśvahā |
agne tigmena dīdihi || RV_8,043.26

yaṁ tvā janāsa indhate manuṣvad aṅgirastama |
agne sa bodhi me vacaḥ || RV_8,043.27

yad agne divijā asy apsujā vā sahaskṛta |
taṁ tvā gīrbhir havāmahe || RV_8,043.28

tubhyaṁ ghet te janā ime viśvāḥ sukṣitayaḥ pṛthak |
dhāsiṁ hinvanty attave || RV_8,043.29

te ghed agne svādhyo 'hā viśvā nṛcakṣasaḥ |
tarantaḥ syāma durgahā || RV_8,043.30

agnim mandram purupriyaṁ śīram pāvakaśociṣam |
hṛdbhir mandrebhir īmahe || RV_8,043.31

sa tvam agne vibhāvasuḥ sṛjan sūryo na raśmibhiḥ |
śardhan tamāṁsi jighnase || RV_8,043.32

tat te sahasva īmahe dātraṁ yan nopadasyati |
tvad agne vāryaṁ vasu || RV_8,043.33

samidhāgniṁ duvasyata ghṛtair bodhayatātithim |
āsmin havyā juhotana || RV_8,044.01

agne stomaṁ juṣasva me vardhasvānena manmanā |
prati sūktāni harya naḥ || RV_8,044.02

agniṁ dūtam puro dadhe havyavāham upa bruve |
devām̐ ā sādayād iha || RV_8,044.03

ut te bṛhanto arcayaḥ samidhānasya dīdivaḥ |
agne śukrāsa īrate || RV_8,044.04

upa tvā juhvo3 mama ghṛtācīr yantu haryata |
agne havyā juṣasva naḥ || RV_8,044.05

mandraṁ hotāram ṛtvijaṁ citrabhānuṁ vibhāvasum |
agnim īḻe sa u śravat || RV_8,044.06

pratnaṁ hotāram īḍyaṁ juṣṭam agniṁ kavikratum |
adhvarāṇām abhiśriyam || RV_8,044.07

juṣāṇo aṅgirastamemā havyāny ānuṣak |
agne yajñaṁ naya ṛtuthā || RV_8,044.08

samidhāna u santya śukraśoca ihā vaha |
cikitvān daivyaṁ janam || RV_8,044.09

vipraṁ hotāram adruhaṁ dhūmaketuṁ vibhāvasum |
yajñānāṁ ketum īmahe || RV_8,044.10

agne ni pāhi nas tvam prati ṣma deva rīṣataḥ |
bhindhi dveṣaḥ sahaskṛta || RV_8,044.11

agniḥ pratnena manmanā śumbhānas tanva1ṁ svām |
kavir vipreṇa vāvṛdhe || RV_8,044.12

ūrjo napātam ā huve 'gnim pāvakaśociṣam |
asmin yajñe svadhvare || RV_8,044.13

sa no mitramahas tvam agne śukreṇa śociṣā |
devair ā satsi barhiṣi || RV_8,044.14

yo agniṁ tanvo3 dame devam martaḥ saparyati |
tasmā id dīdayad vasu || RV_8,044.15

agnir mūrdhā divaḥ kakut patiḥ pṛthivyā ayam |
apāṁ retāṁsi jinvati || RV_8,044.16

ud agne śucayas tava śukrā bhrājanta īrate |
tava jyotīṁṣy arcayaḥ || RV_8,044.17

īśiṣe vāryasya hi dātrasyāgne svarpatiḥ |
stotā syāṁ tava śarmaṇi || RV_8,044.18

tvām agne manīṣiṇas tvāṁ hinvanti cittibhiḥ |
tvāṁ vardhantu no giraḥ || RV_8,044.19

adabdhasya svadhāvato dūtasya rebhataḥ sadā |
agneḥ sakhyaṁ vṛṇīmahe || RV_8,044.20

agniḥ śucivratatamaḥ śucir vipraḥ śuciḥ kaviḥ |
śucī rocata āhutaḥ || RV_8,044.21

uta tvā dhītayo mama giro vardhantu viśvahā |
agne sakhyasya bodhi naḥ || RV_8,044.22

yad agne syām ahaṁ tvaṁ tvaṁ vā ghā syā aham |
syuṣ ṭe satyā ihāśiṣaḥ || RV_8,044.23

vasur vasupatir hi kam asy agne vibhāvasuḥ |
syāma te sumatāv api || RV_8,044.24

agne dhṛtavratāya te samudrāyeva sindhavaḥ |
giro vāśrāsa īrate || RV_8,044.25

yuvānaṁ viśpatiṁ kaviṁ viśvādam puruvepasam |
agniṁ śumbhāmi manmabhiḥ || RV_8,044.26

yajñānāṁ rathye vayaṁ tigmajambhāya vīḻave |
stomair iṣemāgnaye || RV_8,044.27

ayam agne tve api jaritā bhūtu santya |
tasmai pāvaka mṛḻaya || RV_8,044.28

dhīro hy asy admasad vipro na jāgṛviḥ sadā |
agne dīdayasi dyavi || RV_8,044.29

purāgne duritebhyaḥ purā mṛdhrebhyaḥ kave |
pra ṇa āyur vaso tira || RV_8,044.30

ā ghā ye agnim indhate stṛṇanti barhir ānuṣak |
yeṣām indro yuvā sakhā || RV_8,045.01

bṛhann id idhma eṣām bhūri śastam pṛthuḥ svaruḥ |
yeṣām indro yuvā sakhā || RV_8,045.02

ayuddha id yudhā vṛtaṁ śūra ājati satvabhiḥ |
yeṣām indro yuvā sakhā || RV_8,045.03

ā bundaṁ vṛtrahā dade jātaḥ pṛcchad vi mātaram |
ka ugrāḥ ke ha śṛṇvire || RV_8,045.04

prati tvā śavasī vadad girāv apso na yodhiṣat |
yas te śatrutvam ācake || RV_8,045.05

uta tvam maghavañ chṛṇu yas te vaṣṭi vavakṣi tat |
yad vīḻayāsi vīḻu tat || RV_8,045.06

yad ājiṁ yāty ājikṛd indraḥ svaśvayur upa |
rathītamo rathīnām || RV_8,045.07

vi ṣu viśvā abhiyujo vajrin viṣvag yathā vṛha |
bhavā naḥ suśravastamaḥ || RV_8,045.08

asmākaṁ su ratham pura indraḥ kṛṇotu sātaye |
na yaṁ dhūrvanti dhūrtayaḥ || RV_8,045.09

vṛjyāma te pari dviṣo 'raṁ te śakra dāvane |
gamemed indra gomataḥ || RV_8,045.10

śanaiś cid yanto adrivo 'śvāvantaḥ śatagvinaḥ |
vivakṣaṇā anehasaḥ || RV_8,045.11

ūrdhvā hi te dive-dive sahasrā sūnṛtā śatā |
jaritṛbhyo vimaṁhate || RV_8,045.12

vidmā hi tvā dhanaṁjayam indra dṛḻhā cid ārujam |
ādāriṇaṁ yathā gayam || RV_8,045.13

kakuhaṁ cit tvā kave mandantu dhṛṣṇav indavaḥ |
ā tvā paṇiṁ yad īmahe || RV_8,045.14

yas te revām̐ adāśuriḥ pramamarṣa maghattaye |
tasya no veda ā bhara || RV_8,045.15

ima u tvā vi cakṣate sakhāya indra sominaḥ |
puṣṭāvanto yathā paśum || RV_8,045.16

uta tvābadhiraṁ vayaṁ śrutkarṇaṁ santam ūtaye |
dūrād iha havāmahe || RV_8,045.17

yac chuśrūyā imaṁ havaṁ durmarṣaṁ cakriyā uta |
bhaver āpir no antamaḥ || RV_8,045.18

yac cid dhi te api vyathir jaganvāṁso amanmahi |
godā id indra bodhi naḥ || RV_8,045.19

ā tvā rambhaṁ na jivrayo rarabhmā śavasas pate |
uśmasi tvā sadhastha ā || RV_8,045.20

stotram indrāya gāyata purunṛmṇāya satvane |
nakir yaṁ vṛṇvate yudhi || RV_8,045.21

abhi tvā vṛṣabhā sute sutaṁ sṛjāmi pītaye |
tṛmpā vy aśnuhī madam || RV_8,045.22

mā tvā mūrā aviṣyavo mopahasvāna ā dabhan |
mākīm brahmadviṣo vanaḥ || RV_8,045.23

iha tvā goparīṇasā mahe mandantu rādhase |
saro gauro yathā piba || RV_8,045.24

yā vṛtrahā parāvati sanā navā ca cucyuve |
tā saṁsatsu pra vocata || RV_8,045.25

apibat kadruvaḥ sutam indraḥ sahasrabāhve |
atrādediṣṭa pauṁsyam || RV_8,045.26

satyaṁ tat turvaśe yadau vidāno ahnavāyyam |
vy ānaṭ turvaṇe śami || RV_8,045.27

taraṇiṁ vo janānāṁ tradaṁ vājasya gomataḥ |
samānam u pra śaṁsiṣam || RV_8,045.28

ṛbhukṣaṇaṁ na vartava uktheṣu tugryāvṛdham |
indraṁ some sacā sute || RV_8,045.29

yaḥ kṛntad id vi yonyaṁ triśokāya girim pṛthum |
gobhyo gātuṁ niretave || RV_8,045.30

yad dadhiṣe manasyasi mandānaḥ pred iyakṣasi |
mā tat kar indra mṛḻaya || RV_8,045.31

dabhraṁ cid dhi tvāvataḥ kṛtaṁ śṛṇve adhi kṣami |
jigātv indra te manaḥ || RV_8,045.32

taved u tāḥ sukīrtayo 'sann uta praśastayaḥ |
yad indra mṛḻayāsi naḥ || RV_8,045.33

mā na ekasminn āgasi mā dvayor uta triṣu |
vadhīr mā śūra bhūriṣu || RV_8,045.34

bibhayā hi tvāvata ugrād abhiprabhaṅgiṇaḥ |
dasmād aham ṛtīṣahaḥ || RV_8,045.35

mā sakhyuḥ śūnam ā vide mā putrasya prabhūvaso |
āvṛtvad bhūtu te manaḥ || RV_8,045.36

ko nu maryā amithitaḥ sakhā sakhāyam abravīt |
jahā ko asmad īṣate || RV_8,045.37

evāre vṛṣabhā sute 'sinvan bhūry āvayaḥ |
śvaghnīva nivatā caran || RV_8,045.38

ā ta etā vacoyujā harī gṛbhṇe sumadrathā |
yad īm brahmabhya id dadaḥ || RV_8,045.39

bhindhi viśvā apa dviṣaḥ pari bādho jahī mṛdhaḥ |
vasu spārhaṁ tad ā bhara || RV_8,045.40

yad vīḻāv indra yat sthire yat parśāne parābhṛtam |
vasu spārhaṁ tad ā bhara || RV_8,045.41

yasya te viśvamānuṣo bhūrer dattasya vedati |
vasu spārhaṁ tad ā bhara || RV_8,045.42

tvāvataḥ purūvaso vayam indra praṇetaḥ |
smasi sthātar harīṇām || RV_8,046.01

tvāṁ hi satyam adrivo vidma dātāram iṣām |
vidma dātāraṁ rayīṇām || RV_8,046.02

ā yasya te mahimānaṁ śatamūte śatakrato |
gīrbhir gṛṇanti kāravaḥ || RV_8,046.03

sunītho ghā sa martyo yam maruto yam aryamā |
mitraḥ pānty adruhaḥ || RV_8,046.04

dadhāno gomad aśvavat suvīryam ādityajūta edhate |
sadā rāyā puruspṛhā || RV_8,046.05

tam indraṁ dānam īmahe śavasānam abhīrvam |
īśānaṁ rāya īmahe || RV_8,046.06

tasmin hi santy ūtayo viśvā abhīravaḥ sacā |
tam ā vahantu saptayaḥ purūvasum madāya harayaḥ sutam || RV_8,046.07

yas te mado vareṇyo ya indra vṛtrahantamaḥ |
ya ādadiḥ sva1r nṛbhir yaḥ pṛtanāsu duṣṭaraḥ || RV_8,046.08

yo duṣṭaro viśvavāra śravāyyo vājeṣv asti tarutā |
sa naḥ śaviṣṭha savanā vaso gahi gamema gomati vraje || RV_8,046.09

gavyo ṣu ṇo yathā purāśvayota rathayā |
varivasya mahāmaha || RV_8,046.10

nahi te śūra rādhaso 'ntaṁ vindāmi satrā |
daśasyā no maghavan nū cid adrivo dhiyo vājebhir āvitha || RV_8,046.11

ya ṛṣvaḥ śrāvayatsakhā viśvet sa veda janimā puruṣṭutaḥ |
taṁ viśve mānuṣā yugendraṁ havante taviṣaṁ yatasrucaḥ || RV_8,046.12

sa no vājeṣv avitā purūvasuḥ puraḥsthātā maghavā vṛtrahā bhuvat || RV_8,046.13

abhi vo vīram andhaso madeṣu gāya girā mahā vicetasam |
indraṁ nāma śrutyaṁ śākinaṁ vaco yathā || RV_8,046.14

dadī rekṇas tanve dadir vasu dadir vājeṣu puruhūta vājinam |
nūnam atha || RV_8,046.15

viśveṣām irajyantaṁ vasūnāṁ sāsahvāṁsaṁ cid asya varpasaḥ |
kṛpayato nūnam aty atha || RV_8,046.16

mahaḥ su vo aram iṣe stavāmahe mīḻhuṣe araṁgamāya jagmaye |
yajñebhir gīrbhir viśvamanuṣām marutām iyakṣasi gāye tvā namasā girā || RV_8,046.17

ye pātayante ajmabhir girīṇāṁ snubhir eṣām |
yajñam mahiṣvaṇīnāṁ sumnaṁ tuviṣvaṇīnām prādhvare || RV_8,046.18

prabhaṅgaṁ durmatīnām indra śaviṣṭhā bhara |
rayim asmabhyaṁ yujyaṁ codayanmate jyeṣṭhaṁ codayanmate || RV_8,046.19

sanitaḥ susanitar ugra citra cetiṣṭha sūnṛta |
prāsahā samrāṭ sahuriṁ sahantam bhujyuṁ vājeṣu pūrvyam || RV_8,046.20

ā sa etu ya īvad ām̐ adevaḥ pūrtam ādade |
yathā cid vaśo aśvyaḥ pṛthuśravasi kānīte3 'syā vyuṣy ādade || RV_8,046.21

ṣaṣṭiṁ sahasrāśvyasyāyutāsanam uṣṭrānāṁ viṁśatiṁ śatā |
daśa śyāvīnāṁ śatā daśa tryaruṣīṇāṁ daśa gavāṁ sahasrā || RV_8,046.22

daśa śyāvā ṛdhadrayo vītavārāsa āśavaḥ |
mathrā nemiṁ ni vāvṛtuḥ || RV_8,046.23

dānāsaḥ pṛthuśravasaḥ kānītasya surādhasaḥ |
rathaṁ hiraṇyayaṁ dadan maṁhiṣṭhaḥ sūrir abhūd varṣiṣṭham akṛta śravaḥ || RV_8,046.24

ā no vāyo mahe tane yāhi makhāya pājase |
vayaṁ hi te cakṛmā bhūri dāvane sadyaś cin mahi dāvane || RV_8,046.25

yo aśvebhir vahate vasta usrās triḥ sapta saptatīnām |
ebhiḥ somebhiḥ somasudbhiḥ somapā dānāya śukrapūtapāḥ || RV_8,046.26

yo ma imaṁ cid u tmanāmandac citraṁ dāvane |
araṭve akṣe nahuṣe sukṛtvani sukṛttarāya sukratuḥ || RV_8,046.27

ucathye3 vapuṣi yaḥ svarāḻ uta vāyo ghṛtasnāḥ |
aśveṣitaṁ rajeṣitaṁ śuneṣitam prājma tad idaṁ nu tat || RV_8,046.28

adha priyam iṣirāya ṣaṣṭiṁ sahasrāsanam |
aśvānām in na vṛṣṇām || RV_8,046.29

gāvo na yūtham upa yanti vadhraya upa mā yanti vadhrayaḥ || RV_8,046.30

adha yac cārathe gaṇe śatam uṣṭrām̐ acikradat |
adha śvitneṣu viṁśatiṁ śatā || RV_8,046.31

śataṁ dāse balbūthe vipras tarukṣa ā dade |
te te vāyav ime janā madantīndragopā madanti devagopāḥ || RV_8,046.32

adha syā yoṣaṇā mahī pratīcī vaśam aśvyam |
adhirukmā vi nīyate || RV_8,046.33

mahi vo mahatām avo varuṇa mitra dāśuṣe |
yam ādityā abhi druho rakṣathā nem aghaṁ naśad anehaso va ūtayaḥ suūtayo va ūtayaḥ || RV_8,047.01

vidā devā aghānām ādityāso apākṛtim |
pakṣā vayo yathopari vy a1sme śarma yacchatānehaso va ūtayaḥ suūtayo va ūtayaḥ || RV_8,047.02

vy a1sme adhi śarma tat pakṣā vayo na yantana |
viśvāni viśvavedaso varūthyā manāmahe 'nehaso va ūtayaḥ suūtayo va ūtayaḥ || RV_8,047.03

yasmā arāsata kṣayaṁ jīvātuṁ ca pracetasaḥ |
manor viśvasya ghed ima ādityā rāya īśate 'nehaso va ūtayaḥ suūtayo va ūtayaḥ || RV_8,047.04

pari ṇo vṛṇajann aghā durgāṇi rathyo yathā |
syāmed indrasya śarmaṇy ādityānām utāvasy anehaso va ūtayaḥ suūtayo va ūtayaḥ || RV_8,047.05

parihvṛted anā jano yuṣmādattasya vāyati |
devā adabhram āśa vo yam ādityā ahetanānehaso va ūtayaḥ suūtayo va ūtayaḥ || RV_8,047.06

na taṁ tigmaṁ cana tyajo na drāsad abhi taṁ guru |
yasmā u śarma sapratha ādityāso arādhvam anehaso va ūtayaḥ suūtayo va ūtayaḥ || RV_8,047.07

yuṣme devā api ṣmasi yudhyanta iva varmasu |
yūyam maho na enaso yūyam arbhād uruṣyatānehaso va ūtayaḥ suūtayo va ūtayaḥ || RV_8,047.08

aditir na uruṣyatv aditiḥ śarma yacchatu |
mātā mitrasya revato 'ryamṇo varuṇasya cānehaso va ūtayaḥ suūtayo va ūtayaḥ || RV_8,047.09

yad devāḥ śarma śaraṇaṁ yad bhadraṁ yad anāturam |
tridhātu yad varūthya1ṁ tad asmāsu vi yantanānehaso va ūtayaḥ suūtayo va ūtayaḥ || RV_8,047.10

ādityā ava hi khyatādhi kūlād iva spaśaḥ |
sutīrtham arvato yathānu no neṣathā sugam anehaso va ūtayaḥ suūtayo va ūtayaḥ || RV_8,047.11

neha bhadraṁ rakṣasvine nāvayai nopayā uta |
gave ca bhadraṁ dhenave vīrāya ca śravasyate 'nehaso va ūtayaḥ suūtayo va ūtayaḥ || RV_8,047.12

yad āvir yad apīcya1ṁ devāso asti duṣkṛtam |
trite tad viśvam āptya āre asmad dadhātanānehaso va ūtayaḥ suūtayo va ūtayaḥ || RV_8,047.13

yac ca goṣu duṣṣvapnyaṁ yac cāsme duhitar divaḥ |
tritāya tad vibhāvary āptyāya parā vahānehaso va ūtayaḥ suūtayo va ūtayaḥ || RV_8,047.14

niṣkaṁ vā ghā kṛṇavate srajaṁ vā duhitar divaḥ |
trite duṣṣvapnyaṁ sarvam āptye pari dadmasy anehaso va ūtayaḥ suūtayo va ūtayaḥ || RV_8,047.15

tadannāya tadapase tam bhāgam upaseduṣe |
tritāya ca dvitāya coṣo duṣṣvapnyaṁ vahānehaso va ūtayaḥ suūtayo va ūtayaḥ || RV_8,047.16

yathā kalāṁ yathā śaphaṁ yatha ṛṇaṁ saṁnayāmasi |
evā duṣṣvapnyaṁ sarvam āptye saṁ nayāmasy anehaso va ūtayaḥ suūtayo va ūtayaḥ || RV_8,047.17

ajaiṣmādyāsanāma cābhūmānāgaso vayam |
uṣo yasmād duṣṣvapnyād abhaiṣmāpa tad ucchatv anehaso va ūtayaḥ suūtayo va ūtayaḥ || RV_8,047.18

svādor abhakṣi vayasaḥ sumedhāḥ svādhyo varivovittarasya |
viśve yaṁ devā uta martyāso madhu bruvanto abhi saṁcaranti || RV_8,048.01

antaś ca prāgā aditir bhavāsy avayātā haraso daivyasya |
indav indrasya sakhyaṁ juṣāṇaḥ śrauṣṭīva dhuram anu rāya ṛdhyāḥ || RV_8,048.02

apāma somam amṛtā abhūmāganma jyotir avidāma devān |
kiṁ nūnam asmān kṛṇavad arātiḥ kim u dhūrtir amṛta martyasya || RV_8,048.03

śaṁ no bhava hṛda ā pīta indo piteva soma sūnave suśevaḥ |
sakheva sakhya uruśaṁsa dhīraḥ pra ṇa āyur jīvase soma tārīḥ || RV_8,048.04

ime mā pītā yaśasa uruṣyavo rathaṁ na gāvaḥ sam anāha parvasu |
te mā rakṣantu visrasaś caritrād uta mā srāmād yavayantv indavaḥ || RV_8,048.05

agniṁ na mā mathitaṁ saṁ didīpaḥ pra cakṣaya kṛṇuhi vasyaso naḥ |
athā hi te mada ā soma manye revām̐ iva pra carā puṣṭim accha || RV_8,048.06

iṣireṇa te manasā sutasya bhakṣīmahi pitryasyeva rāyaḥ |
soma rājan pra ṇa āyūṁṣi tārīr ahānīva sūryo vāsarāṇi || RV_8,048.07

soma rājan mṛḻayā naḥ svasti tava smasi vratyā3s tasya viddhi |
alarti dakṣa uta manyur indo mā no aryo anukāmam parā dāḥ || RV_8,048.08

tvaṁ hi nas tanvaḥ soma gopā gātre-gātre niṣasatthā nṛcakṣāḥ |
yat te vayam pramināma vratāni sa no mṛḻa suṣakhā deva vasyaḥ || RV_8,048.09

ṛdūdareṇa sakhyā saceya yo mā na riṣyed dharyaśva pītaḥ |
ayaṁ yaḥ somo ny adhāyy asme tasmā indram pratiram emy āyuḥ || RV_8,048.10

apa tyā asthur anirā amīvā nir atrasan tamiṣīcīr abhaiṣuḥ |
ā somo asmām̐ aruhad vihāyā aganma yatra pratiranta āyuḥ || RV_8,048.11

yo na induḥ pitaro hṛtsu pīto 'martyo martyām̐ āviveśa |
tasmai somāya haviṣā vidhema mṛḻīke asya sumatau syāma || RV_8,048.12

tvaṁ soma pitṛbhiḥ saṁvidāno 'nu dyāvāpṛthivī ā tatantha |
tasmai ta indo haviṣā vidhema vayaṁ syāma patayo rayīṇām || RV_8,048.13

trātāro devā adhi vocatā no mā no nidrā īśata mota jalpiḥ |
vayaṁ somasya viśvaha priyāsaḥ suvīrāso vidatham ā vadema || RV_8,048.14

tvaṁ naḥ soma viśvato vayodhās tvaṁ svarvid ā viśā nṛcakṣāḥ |
tvaṁ na inda ūtibhiḥ sajoṣāḥ pāhi paścātād uta vā purastāt || RV_8,048.15

abhi pra vaḥ surādhasam indram arca yathā vide |
yo jaritṛbhyo maghavā purūvasuḥ sahasreṇeva śikṣati || RV_8,049.01

śatānīkeva pra jigāti dhṛṣṇuyā hanti vṛtrāṇi dāśuṣe |
girer iva pra rasā asya pinvire datrāṇi purubhojasaḥ || RV_8,049.02

ā tvā sutāsa indavo madā ya indra girvaṇaḥ |
āpo na vajrinn anv okya1ṁ saraḥ pṛṇanti śūra rādhase || RV_8,049.03

anehasam prataraṇaṁ vivakṣaṇam madhvaḥ svādiṣṭham īm piba |
ā yathā mandasānaḥ kirāsi naḥ pra kṣudreva tmanā dhṛṣat || RV_8,049.04

ā naḥ stomam upa dravad dhiyāno aśvo na sotṛbhiḥ |
yaṁ te svadhāvan svadayanti dhenava indra kaṇveṣu rātayaḥ || RV_8,049.05

ugraṁ na vīraṁ namasopa sedima vibhūtim akṣitāvasum |
udrīva vajrinn avato na siñcate kṣarantīndra dhītayaḥ || RV_8,049.06

yad dha nūnaṁ yad vā yajñe yad vā pṛthivyām adhi |
ato no yajñam āśubhir mahemata ugra ugrebhir ā gahi || RV_8,049.07

ajirāso harayo ye ta āśavo vātā iva prasakṣiṇaḥ |
yebhir apatyam manuṣaḥ parīyase yebhir viśvaṁ svar dṛśe || RV_8,049.08

etāvatas ta īmaha indra sumnasya gomataḥ |
yathā prāvo maghavan medhyātithiṁ yathā nīpātithiṁ dhane || RV_8,049.09

yathā kaṇve maghavan trasadasyavi yathā pakthe daśavraje |
yathā gośarye asanor ṛjiśvanīndra gomad dhiraṇyavat || RV_8,049.10

pra su śrutaṁ surādhasam arcā śakram abhiṣṭaye |
yaḥ sunvate stuvate kāmyaṁ vasu sahasreṇeva maṁhate || RV_8,050.01

śatānīkā hetayo asya duṣṭarā indrasya samiṣo mahīḥ |
girir na bhujmā maghavatsu pinvate yad īṁ sutā amandiṣuḥ || RV_8,050.02

yad īṁ sutāsa indavo 'bhi priyam amandiṣuḥ |
āpo na dhāyi savanam ma ā vaso dughā ivopa dāśuṣe || RV_8,050.03

anehasaṁ vo havamānam ūtaye madhvaḥ kṣaranti dhītayaḥ |
ā tvā vaso havamānāsa indava upa stotreṣu dadhire || RV_8,050.04

ā naḥ some svadhvara iyāno atyo na tośate |
yaṁ te svadāvan svadanti gūrtayaḥ paure chandayase havam || RV_8,050.05

pra vīram ugraṁ viviciṁ dhanaspṛtaṁ vibhūtiṁ rādhaso mahaḥ |
udrīva vajrinn avato vasutvanā sadā pīpetha dāśuṣe || RV_8,050.06

yad dha nūnam parāvati yad vā pṛthivyāṁ divi |
yujāna indra haribhir mahemata ṛṣva ṛṣvebhir ā gahi || RV_8,050.07

rathirāso harayo ye te asridha ojo vātasya piprati |
yebhir ni dasyum manuṣo nighoṣayo yebhiḥ svaḥ parīyase || RV_8,050.08

etāvatas te vaso vidyāma śūra navyasaḥ |
yathā prāva etaśaṁ kṛtvye dhane yathā vaśaṁ daśavraje || RV_8,050.09

yathā kaṇve maghavan medhe adhvare dīrghanīthe damūnasi |
yathā gośarye asiṣāso adrivo mayi gotraṁ hariśriyam || RV_8,050.10

yathā manau sāṁvaraṇau somam indrāpibaḥ sutam |
nīpātithau maghavan medhyātithau puṣṭigau śruṣṭigau sacā || RV_8,051.01

pārṣadvāṇaḥ praskaṇvaṁ sam asādayac chayānaṁ jivrim uddhitam |
sahasrāṇy asiṣāsad gavām ṛṣis tvoto dasyave vṛkaḥ || RV_8,051.02

ya ukthebhir na vindhate cikid ya ṛṣicodanaḥ |
indraṁ tam acchā vada navyasyā maty ariṣyantaṁ na bhojase || RV_8,051.03

yasmā arkaṁ saptaśīrṣāṇam ānṛcus tridhātum uttame pade |
sa tv i1mā viśvā bhuvanāni cikradad ād ij janiṣṭa pauṁsyam || RV_8,051.04

yo no dātā vasūnām indraṁ taṁ hūmahe vayam |
vidmā hy asya sumatiṁ navīyasīṁ gamema gomati vraje || RV_8,051.05

yasmai tvaṁ vaso dānāya śikṣasi sa rāyas poṣam aśnute |
taṁ tvā vayam maghavann indra girvaṇaḥ sutāvanto havāmahe || RV_8,051.06

kadā cana starīr asi nendra saścasi dāśuṣe |
upopen nu maghavan bhūya in nu te dānaṁ devasya pṛcyate || RV_8,051.07

pra yo nanakṣe abhy ojasā kriviṁ vadhaiḥ śuṣṇaṁ nighoṣayan |
yaded astambhīt prathayann amūṁ divam ād ij janiṣṭa pārthivaḥ || RV_8,051.08

yasyāyaṁ viśva āryo dāsaḥ śevadhipā ariḥ |
tiraś cid arye ruśame parīravi tubhyet so ajyate rayiḥ || RV_8,051.09

turaṇyavo madhumantaṁ ghṛtaścutaṁ viprāso arkam ānṛcuḥ |
asme rayiḥ paprathe vṛṣṇyaṁ śavo 'sme suvānāsa indavaḥ || RV_8,051.10

yathā manau vivasvati somaṁ śakrāpibaḥ sutam |
yathā trite chanda indra jujoṣasy āyau mādayase sacā || RV_8,052.01

pṛṣadhre medhye mātariśvanīndra suvāne amandathāḥ |
yathā somaṁ daśaśipre daśoṇye syūmaraśmāv ṛjūnasi || RV_8,052.02

ya ukthā kevalā dadhe yaḥ somaṁ dhṛṣitāpibat |
yasmai viṣṇus trīṇi padā vicakrama upa mitrasya dharmabhiḥ || RV_8,052.03

yasya tvam indra stomeṣu cākano vāje vājiñ chatakrato |
taṁ tvā vayaṁ sudughām iva goduho juhūmasi śravasyavaḥ || RV_8,052.04

yo no dātā sa naḥ pitā mahām̐ ugra īśānakṛt |
ayāmann ugro maghavā purūvasur gor aśvasya pra dātu naḥ || RV_8,052.05

yasmai tvaṁ vaso dānāya maṁhase sa rāyas poṣam invati |
vasūyavo vasupatiṁ śatakratuṁ stomair indraṁ havāmahe || RV_8,052.06

kadā cana pra yucchasy ubhe ni pāsi janmanī |
turīyāditya havanaṁ ta indriyam ā tasthāv amṛtaṁ divi || RV_8,052.07

yasmai tvam maghavann indra girvaṇaḥ śikṣo śikṣasi dāśuṣe |
asmākaṁ gira uta suṣṭutiṁ vaso kaṇvavac chṛṇudhī havam || RV_8,052.08

astāvi manma pūrvyam brahmendrāya vocata |
pūrvīr ṛtasya bṛhatīr anūṣata stotur medhā asṛkṣata || RV_8,052.09

sam indro rāyo bṛhatīr adhūnuta saṁ kṣoṇī sam u sūryam |
saṁ śukrāsaḥ śucayaḥ saṁ gavāśiraḥ somā indram amandiṣuḥ || RV_8,052.10

upamaṁ tvā maghonāṁ jyeṣṭhaṁ ca vṛṣabhāṇām |
pūrbhittamam maghavann indra govidam īśānaṁ rāya īmahe || RV_8,053.01

ya āyuṁ kutsam atithigvam ardayo vāvṛdhāno dive-dive |
taṁ tvā vayaṁ haryaśvaṁ śatakratuṁ vājayanto havāmahe || RV_8,053.02

ā no viśveṣāṁ rasam madhvaḥ siñcantv adrayaḥ |
ye parāvati sunvire janeṣv ā ye arvāvatīndavaḥ || RV_8,053.03

viśvā dveṣāṁsi jahi cāva cā kṛdhi viśve sanvantv ā vasu |
śīṣṭeṣu cit te madirāso aṁśavo yatrā somasya tṛmpasi || RV_8,053.04

indra nedīya ed ihi mitamedhābhir ūtibhiḥ |
ā śaṁtama śaṁtamābhir abhiṣṭibhir ā svāpe svāpibhiḥ || RV_8,053.05

ājituraṁ satpatiṁ viśvacarṣaṇiṁ kṛdhi prajāsv ābhagam |
pra sū tirā śacībhir ye ta ukthinaḥ kratum punata ānuṣak || RV_8,053.06

yas te sādhiṣṭho 'vase te syāma bhareṣu te |
vayaṁ hotrābhir uta devahūtibhiḥ sasavāṁso manāmahe || RV_8,053.07

ahaṁ hi te harivo brahma vājayur ājiṁ yāmi sadotibhiḥ |
tvām id eva tam ame sam aśvayur gavyur agre mathīnām || RV_8,053.08

etat ta indra vīryaṁ gīrbhir gṛṇanti kāravaḥ |
te stobhanta ūrjam āvan ghṛtaścutam paurāso nakṣan dhītibhiḥ || RV_8,054.01

nakṣanta indram avase sukṛtyayā yeṣāṁ suteṣu mandase |
yathā saṁvarte amado yathā kṛśa evāsme indra matsva || RV_8,054.02

ā no viśve sajoṣaso devāso gantanopa naḥ |
vasavo rudrā avase na ā gamañ chṛṇvantu maruto havam || RV_8,054.03

pūṣā viṣṇur havanam me sarasvaty avantu sapta sindhavaḥ |
āpo vātaḥ parvatāso vanaspatiḥ śṛṇotu pṛthivī havam || RV_8,054.04

yad indra rādho asti te māghonam maghavattama |
tena no bodhi sadhamādyo vṛdhe bhago dānāya vṛtrahan || RV_8,054.05

ājipate nṛpate tvam id dhi no vāja ā vakṣi sukrato |
vītī hotrābhir uta devavītibhiḥ sasavāṁso vi śṛṇvire || RV_8,054.06

santi hy a1rya āśiṣa indra āyur janānām |
asmān nakṣasva maghavann upāvase dhukṣasva pipyuṣīm iṣam || RV_8,054.07

vayaṁ ta indra stomebhir vidhema tvam asmākaṁ śatakrato |
mahi sthūraṁ śaśayaṁ rādho ahrayam praskaṇvāya ni tośaya || RV_8,054.08

bhūrīd indrasya vīrya1ṁ vy akhyam abhy āyati |
rādhas te dasyave vṛka || RV_8,055.01

śataṁ śvetāsa ukṣaṇo divi tāro na rocante |
mahnā divaṁ na tastabhuḥ || RV_8,055.02

śataṁ veṇūñ chataṁ śunaḥ śataṁ carmāṇi mlātāni |
śatam me balbajastukā aruṣīṇāṁ catuḥśatam || RV_8,055.03

sudevāḥ stha kāṇvāyanā vayo-vayo vicarantaḥ |
aśvāso na caṅkramata || RV_8,055.04

ād it sāptasya carkirann ānūnasya mahi śravaḥ |
śyāvīr atidhvasan pathaś cakṣuṣā cana saṁnaśe || RV_8,055.05

prati te dasyave vṛka rādho adarśy ahrayam |
dyaur na prathinā śavaḥ || RV_8,056.01

daśa mahyam pautakrataḥ sahasrā dasyave vṛkaḥ |
nityād rāyo amaṁhata || RV_8,056.02

śatam me gardabhānāṁ śatam ūrṇāvatīnām |
śataṁ dāsām̐ ati srajaḥ || RV_8,056.03

tatro api prāṇīyata pūtakratāyai vyaktā |
aśvānām in na yūthyām || RV_8,056.04

acety agniś cikitur havyavāṭ sa sumadrathaḥ |
agniḥ śukreṇa śociṣā bṛhat sūro arocata divi sūryo arocata || RV_8,056.05

yuvaṁ devā kratunā pūrvyeṇa yuktā rathena taviṣaṁ yajatrā |
āgacchataṁ nāsatyā śacībhir idaṁ tṛtīyaṁ savanam pibāthaḥ || RV_8,057.01

yuvāṁ devās traya ekādaśāsaḥ satyāḥ satyasya dadṛśe purastāt |
asmākaṁ yajñaṁ savanaṁ juṣāṇā pātaṁ somam aśvinā dīdyagnī || RV_8,057.02

panāyyaṁ tad aśvinā kṛtaṁ vāṁ vṛṣabho divo rajasaḥ pṛthivyāḥ |
sahasraṁ śaṁsā uta ye gaviṣṭau sarvām̐ it tām̐ upa yātā pibadhyai || RV_8,057.03

ayaṁ vām bhāgo nihito yajatremā giro nāsatyopa yātam |
pibataṁ somam madhumantam asme pra dāśvāṁsam avataṁ śacībhiḥ || RV_8,057.04

yam ṛtvijo bahudhā kalpayantaḥ sacetaso yajñam imaṁ vahanti |
yo anūcāno brāhmaṇo yukta āsīt kā svit tatra yajamānasya saṁvit || RV_8,058.01

eka evāgnir bahudhā samiddha ekaḥ sūryo viśvam anu prabhūtaḥ |
ekaivoṣāḥ sarvam idaṁ vi bhāty ekaṁ vā idaṁ vi babhūva sarvam || RV_8,058.02

jyotiṣmantaṁ ketumantaṁ tricakraṁ sukhaṁ rathaṁ suṣadam bhūrivāram |
citrāmaghā yasya yoge 'dhijajñe taṁ vāṁ huve ati riktam pibadhyai || RV_8,058.03

imāni vām bhāgadheyāni sisrata indrāvaruṇā pra mahe suteṣu vām |
yajñe-yajñe ha savanā bhuraṇyatho yat sunvate yajamānāya śikṣathaḥ || RV_8,059.01

niṣṣidhvarīr oṣadhīr āpa āstām indrāvaruṇā mahimānam āśata |
yā sisratū rajasaḥ pāre adhvano yayoḥ śatrur nakir ādeva ohate || RV_8,059.02

satyaṁ tad indrāvaruṇā kṛśasya vām madhva ūrmiṁ duhate sapta vāṇīḥ |
tābhir dāśvāṁsam avataṁ śubhas patī yo vām adabdho abhi pāti cittibhiḥ || RV_8,059.03

ghṛtapruṣaḥ saumyā jīradānavaḥ sapta svasāraḥ sadana ṛtasya |
yā ha vām indrāvaruṇā ghṛtaścutas tābhir dhattaṁ yajamānāya śikṣatam || RV_8,059.04

avocāma mahate saubhagāya satyaṁ tveṣābhyām mahimānam indriyam |
asmān sv indrāvaruṇā ghṛtaścutas tribhiḥ sāptebhir avataṁ śubhas patī || RV_8,059.05

indrāvaruṇā yad ṛṣibhyo manīṣāṁ vāco matiṁ śrutam adattam agre |
yāni sthānāny asṛjanta dhīrā yajñaṁ tanvānās tapasābhy apaśyam || RV_8,059.06

indrāvaruṇā saumanasam adṛptaṁ rāyas poṣaṁ yajamāneṣu dhattam |
prajām puṣṭim bhūtim asmāsu dhattaṁ dīrghāyutvāya pra tirataṁ na āyuḥ || RV_8,059.07

agna ā yāhy agnibhir hotāraṁ tvā vṛṇīmahe |
ā tvām anaktu prayatā haviṣmatī yajiṣṭham barhir āsade || RV_8,060.01

acchā hi tvā sahasaḥ sūno aṅgiraḥ srucaś caranty adhvare |
ūrjo napātaṁ ghṛtakeśam īmahe 'gniṁ yajñeṣu pūrvyam || RV_8,060.02

agne kavir vedhā asi hotā pāvaka yakṣyaḥ |
mandro yajiṣṭho adhvareṣv īḍyo viprebhiḥ śukra manmabhiḥ || RV_8,060.03

adrogham ā vahośato yaviṣṭhya devām̐ ajasra vītaye |
abhi prayāṁsi sudhitā vaso gahi mandasva dhītibhir hitaḥ || RV_8,060.04

tvam it saprathā asy agne trātar ṛtas kaviḥ |
tvāṁ viprāsaḥ samidhāna dīdiva ā vivāsanti vedhasaḥ || RV_8,060.05

śocā śociṣṭha dīdihi viśe mayo rāsva stotre mahām̐ asi |
devānāṁ śarman mama santu sūrayaḥ śatrūṣāhaḥ svagnayaḥ || RV_8,060.06

yathā cid vṛddham atasam agne saṁjūrvasi kṣami |
evā daha mitramaho yo asmadhrug durmanmā kaś ca venati || RV_8,060.07

mā no martāya ripave rakṣasvine māghaśaṁsāya rīradhaḥ |
asredhadbhis taraṇibhir yaviṣṭhya śivebhiḥ pāhi pāyubhiḥ || RV_8,060.08

pāhi no agna ekayā pāhy u1ta dvitīyayā |
pāhi gīrbhis tisṛbhir ūrjām pate pāhi catasṛbhir vaso || RV_8,060.09

pāhi viśvasmād rakṣaso arāvṇaḥ pra sma vājeṣu no 'va |
tvām id dhi nediṣṭhaṁ devatātaya āpiṁ nakṣāmahe vṛdhe || RV_8,060.10

ā no agne vayovṛdhaṁ rayim pāvaka śaṁsyam |
rāsvā ca na upamāte puruspṛhaṁ sunītī svayaśastaram || RV_8,060.11

yena vaṁsāma pṛtanāsu śardhatas taranto arya ādiśaḥ |
sa tvaṁ no vardha prayasā śacīvaso jinvā dhiyo vasuvidaḥ || RV_8,060.12

śiśāno vṛṣabho yathāgniḥ śṛṅge davidhvat |
tigmā asya hanavo na pratidhṛṣe sujambhaḥ sahaso yahuḥ || RV_8,060.13

nahi te agne vṛṣabha pratidhṛṣe jambhāso yad vitiṣṭhase |
sa tvaṁ no hotaḥ suhutaṁ haviṣ kṛdhi vaṁsvā no vāryā puru || RV_8,060.14

śeṣe vaneṣu mātroḥ saṁ tvā martāsa indhate |
atandro havyā vahasi haviṣkṛta ād id deveṣu rājasi || RV_8,060.15

sapta hotāras tam id īḻate tvāgne sutyajam ahrayam |
bhinatsy adriṁ tapasā vi śociṣā prāgne tiṣṭha janām̐ ati || RV_8,060.16

agnim-agniṁ vo adhriguṁ huvema vṛktabarhiṣaḥ |
agniṁ hitaprayasaḥ śaśvatīṣv ā hotāraṁ carṣaṇīnām || RV_8,060.17

ketena śarman sacate suṣāmaṇy agne tubhyaṁ cikitvanā |
iṣaṇyayā naḥ pururūpam ā bhara vājaṁ nediṣṭham ūtaye || RV_8,060.18

agne jaritar viśpatis tepāno deva rakṣasaḥ |
aproṣivān gṛhapatir mahām̐ asi divas pāyur duroṇayuḥ || RV_8,060.19

mā no rakṣa ā veśīd āghṛṇīvaso mā yātur yātumāvatām |
parogavyūty anirām apa kṣudham agne sedha rakṣasvinaḥ || RV_8,060.20

ubhayaṁ śṛṇavac ca na indro arvāg idaṁ vacaḥ |
satrācyā maghavā somapītaye dhiyā śaviṣṭha ā gamat || RV_8,061.01

taṁ hi svarājaṁ vṛṣabhaṁ tam ojase dhiṣaṇe niṣṭatakṣatuḥ |
utopamānām prathamo ni ṣīdasi somakāmaṁ hi te manaḥ || RV_8,061.02

ā vṛṣasva purūvaso sutasyendrāndhasaḥ |
vidmā hi tvā harivaḥ pṛtsu sāsahim adhṛṣṭaṁ cid dadhṛṣvaṇim || RV_8,061.03

aprāmisatya maghavan tathed asad indra kratvā yathā vaśaḥ |
sanema vājaṁ tava śiprinn avasā makṣū cid yanto adrivaḥ || RV_8,061.04

śagdhy ū3 ṣu śacīpata indra viśvābhir ūtibhiḥ |
bhagaṁ na hi tvā yaśasaṁ vasuvidam anu śūra carāmasi || RV_8,061.05

pauro aśvasya purukṛd gavām asy utso deva hiraṇyayaḥ |
nakir hi dānam parimardhiṣat tve yad-yad yāmi tad ā bhara || RV_8,061.06

tvaṁ hy ehi cerave vidā bhagaṁ vasuttaye |
ud vāvṛṣasva maghavan gaviṣṭaya ud indrāśvamiṣṭaye || RV_8,061.07

tvam purū sahasrāṇi śatāni ca yūthā dānāya maṁhase |
ā puraṁdaraṁ cakṛma vipravacasa indraṁ gāyanto 'vase || RV_8,061.08

avipro vā yad avidhad vipro vendra te vacaḥ |
sa pra mamandat tvāyā śatakrato prācāmanyo ahaṁsana || RV_8,061.09

ugrabāhur mrakṣakṛtvā puraṁdaro yadi me śṛṇavad dhavam |
vasūyavo vasupatiṁ śatakratuṁ stomair indraṁ havāmahe || RV_8,061.10

na pāpāso manāmahe nārāyāso na jaḻhavaḥ |
yad in nv indraṁ vṛṣaṇaṁ sacā sute sakhāyaṁ kṛṇavāmahai || RV_8,061.11

ugraṁ yuyujma pṛtanāsu sāsahim ṛṇakātim adābhyam |
vedā bhṛmaṁ cit sanitā rathītamo vājinaṁ yam id ū naśat || RV_8,061.12

yata indra bhayāmahe tato no abhayaṁ kṛdhi |
maghavañ chagdhi tava tan na ūtibhir vi dviṣo vi mṛdho jahi || RV_8,061.13

tvaṁ hi rādhaspate rādhaso mahaḥ kṣayasyāsi vidhataḥ |
taṁ tvā vayam maghavann indra girvaṇaḥ sutāvanto havāmahe || RV_8,061.14

indraḥ spaḻ uta vṛtrahā paraspā no vareṇyaḥ |
sa no rakṣiṣac caramaṁ sa madhyamaṁ sa paścāt pātu naḥ puraḥ || RV_8,061.15

tvaṁ naḥ paścād adharād uttarāt pura indra ni pāhi viśvataḥ |
āre asmat kṛṇuhi daivyam bhayam āre hetīr adevīḥ || RV_8,061.16

adyādyā śvaḥ-śva indra trāsva pare ca naḥ |
viśvā ca no jaritṝn satpate ahā divā naktaṁ ca rakṣiṣaḥ || RV_8,061.17

prabhaṅgī śūro maghavā tuvīmaghaḥ sammiślo viryāya kam |
ubhā te bāhū vṛṣaṇā śatakrato ni yā vajram mimikṣatuḥ || RV_8,061.18

pro asmā upastutim bharatā yaj jujoṣati |
ukthair indrasya māhinaṁ vayo vardhanti somino bhadrā indrasya rātayaḥ || RV_8,062.01

ayujo asamo nṛbhir ekaḥ kṛṣṭīr ayāsyaḥ |
pūrvīr ati pra vāvṛdhe viśvā jātāny ojasā bhadrā indrasya rātayaḥ || RV_8,062.02

ahitena cid arvatā jīradānuḥ siṣāsati |
pravācyam indra tat tava vīryāṇi kariṣyato bhadrā indrasya rātayaḥ || RV_8,062.03

ā yāhi kṛṇavāma ta indra brahmāṇi vardhanā |
yebhiḥ śaviṣṭha cākano bhadram iha śravasyate bhadrā indrasya rātayaḥ || RV_8,062.04

dhṛṣataś cid dhṛṣan manaḥ kṛṇoṣīndra yat tvam |
tīvraiḥ somaiḥ saparyato namobhiḥ pratibhūṣato bhadrā indrasya rātayaḥ || RV_8,062.05

ava caṣṭa ṛcīṣamo 'vatām̐ iva mānuṣaḥ |
juṣṭvī dakṣasya sominaḥ sakhāyaṁ kṛṇute yujam bhadrā indrasya rātayaḥ || RV_8,062.06

viśve ta indra vīryaṁ devā anu kratuṁ daduḥ |
bhuvo viśvasya gopatiḥ puruṣṭuta bhadrā indrasya rātayaḥ || RV_8,062.07

gṛṇe tad indra te śava upamaṁ devatātaye |
yad dhaṁsi vṛtram ojasā śacīpate bhadrā indrasya rātayaḥ || RV_8,062.08

samaneva vapuṣyataḥ kṛṇavan mānuṣā yugā |
vide tad indraś cetanam adha śruto bhadrā indrasya rātayaḥ || RV_8,062.09

uj jātam indra te śava ut tvām ut tava kratum |
bhūrigo bhūri vāvṛdhur maghavan tava śarmaṇi bhadrā indrasya rātayaḥ || RV_8,062.10

ahaṁ ca tvaṁ ca vṛtrahan saṁ yujyāva sanibhya ā |
arātīvā cid adrivo 'nu nau śūra maṁsate bhadrā indrasya rātayaḥ || RV_8,062.11

satyam id vā u taṁ vayam indraṁ stavāma nānṛtam |
mahām̐ asunvato vadho bhūri jyotīṁṣi sunvato bhadrā indrasya rātayaḥ || RV_8,062.12

sa pūrvyo mahānāṁ venaḥ kratubhir ānaje |
yasya dvārā manuṣ pitā deveṣu dhiya ānaje || RV_8,063.01

divo mānaṁ not sadan somapṛṣṭhāso adrayaḥ |
ukthā brahma ca śaṁsyā || RV_8,063.02

sa vidvām̐ aṅgirobhya indro gā avṛṇod apa |
stuṣe tad asya pauṁsyam || RV_8,063.03

sa pratnathā kavivṛdha indro vākasya vakṣaṇiḥ |
śivo arkasya homany asmatrā gantv avase || RV_8,063.04

ād ū nu te anu kratuṁ svāhā varasya yajyavaḥ |
śvātram arkā anūṣatendra gotrasya dāvane || RV_8,063.05

indre viśvāni vīryā kṛtāni kartvāni ca |
yam arkā adhvaraṁ viduḥ || RV_8,063.06

yat pāñcajanyayā viśendre ghoṣā asṛkṣata |
astṛṇād barhaṇā vipo3 'ryo mānasya sa kṣayaḥ || RV_8,063.07

iyam u te anuṣṭutiś cakṛṣe tāni pauṁsyā |
prāvaś cakrasya vartanim || RV_8,063.08

asya vṛṣṇo vyodana uru kramiṣṭa jīvase |
yavaṁ na paśva ā dade || RV_8,063.09

tad dadhānā avasyavo yuṣmābhir dakṣapitaraḥ |
syāma marutvato vṛdhe || RV_8,063.10

baḻ ṛtviyāya dhāmna ṛkvabhiḥ śūra nonumaḥ |
jeṣāmendra tvayā yujā || RV_8,063.11

asme rudrā mehanā parvatāso vṛtrahatye bharahūtau sajoṣāḥ |
yaḥ śaṁsate stuvate dhāyi pajra indrajyeṣṭhā asmām̐ avantu devāḥ || RV_8,063.12

ut tvā mandantu stomāḥ kṛṇuṣva rādho adrivaḥ |
ava brahmadviṣo jahi || RV_8,064.01

padā paṇīm̐r arādhaso ni bādhasva mahām̐ asi |
nahi tvā kaś cana prati || RV_8,064.02

tvam īśiṣe sutānām indra tvam asutānām |
tvaṁ rājā janānām || RV_8,064.03

ehi prehi kṣayo divy ā3ghoṣañ carṣaṇīnām |
obhe pṛṇāsi rodasī || RV_8,064.04

tyaṁ cit parvataṁ giriṁ śatavantaṁ sahasriṇam |
vi stotṛbhyo rurojitha || RV_8,064.05

vayam u tvā divā sute vayaṁ naktaṁ havāmahe |
asmākaṁ kāmam ā pṛṇa || RV_8,064.06

kva1 sya vṛṣabho yuvā tuvigrīvo anānataḥ |
brahmā kas taṁ saparyati || RV_8,064.07

kasya svit savanaṁ vṛṣā jujuṣvām̐ ava gacchati |
indraṁ ka u svid ā cake || RV_8,064.08

kaṁ te dānā asakṣata vṛtrahan kaṁ suvīryā |
ukthe ka u svid antamaḥ || RV_8,064.09

ayaṁ te mānuṣe jane somaḥ pūruṣu sūyate |
tasyehi pra dravā piba || RV_8,064.10

ayaṁ te śaryaṇāvati suṣomāyām adhi priyaḥ |
ārjīkīye madintamaḥ || RV_8,064.11

tam adya rādhase mahe cārum madāya ghṛṣvaye |
ehīm indra dravā piba || RV_8,064.12

yad indra prāg apāg udaṅ nyag vā hūyase nṛbhiḥ |
ā yāhi tūyam āśubhiḥ || RV_8,065.01

yad vā prasravaṇe divo mādayāse svarṇare |
yad vā samudre andhasaḥ || RV_8,065.02

ā tvā gīrbhir mahām uruṁ huve gām iva bhojase |
indra somasya pītaye || RV_8,065.03

ā ta indra mahimānaṁ harayo deva te mahaḥ |
rathe vahantu bibhrataḥ || RV_8,065.04

indra gṛṇīṣa u stuṣe mahām̐ ugra īśānakṛt |
ehi naḥ sutam piba || RV_8,065.05

sutāvantas tvā vayam prayasvanto havāmahe |
idaṁ no barhir āsade || RV_8,065.06

yac cid dhi śaśvatām asīndra sādhāraṇas tvam |
taṁ tvā vayaṁ havāmahe || RV_8,065.07

idaṁ te somyam madhv adhukṣann adribhir naraḥ |
juṣāṇa indra tat piba || RV_8,065.08

viśvām̐ aryo vipaścito 'ti khyas tūyam ā gahi |
asme dhehi śravo bṛhat || RV_8,065.09

dātā me pṛṣatīnāṁ rājā hiraṇyavīnām |
mā devā maghavā riṣat || RV_8,065.10

sahasre pṛṣatīnām adhi ścandram bṛhat pṛthu |
śukraṁ hiraṇyam ā dade || RV_8,065.11

napāto durgahasya me sahasreṇa surādhasaḥ |
śravo deveṣv akrata || RV_8,065.12

tarobhir vo vidadvasum indraṁ sabādha ūtaye |
bṛhad gāyantaḥ sutasome adhvare huve bharaṁ na kāriṇam || RV_8,066.01

na yaṁ dudhrā varante na sthirā muro made suśipram andhasaḥ |
ya ādṛtyā śaśamānāya sunvate dātā jaritra ukthyam || RV_8,066.02

yaḥ śakro mṛkṣo aśvyo yo vā kījo hiraṇyayaḥ |
sa ūrvasya rejayaty apāvṛtim indro gavyasya vṛtrahā || RV_8,066.03

nikhātaṁ cid yaḥ purusambhṛtaṁ vasūd id vapati dāśuṣe |
vajrī suśipro haryaśva it karad indraḥ kratvā yathā vaśat || RV_8,066.04

yad vāvantha puruṣṭuta purā cic chūra nṛṇām |
vayaṁ tat ta indra sam bharāmasi yajñam ukthaṁ turaṁ vacaḥ || RV_8,066.05

sacā someṣu puruhūta vajrivo madāya dyukṣa somapāḥ |
tvam id dhi brahmakṛte kāmyaṁ vasu deṣṭhaḥ sunvate bhuvaḥ || RV_8,066.06

vayam enam idā hyo 'pīpemeha vajriṇam |
tasmā u adya samanā sutam bharā nūnam bhūṣata śrute || RV_8,066.07

vṛkaś cid asya vāraṇa urāmathir ā vayuneṣu bhūṣati |
semaṁ naḥ stomaṁ jujuṣāṇa ā gahīndra pra citrayā dhiyā || RV_8,066.08

kad ū nv a1syākṛtam indrasyāsti pauṁsyam |
keno nu kaṁ śromatena na śuśruve januṣaḥ pari vṛtrahā || RV_8,066.09

kad ū mahīr adhṛṣṭā asya taviṣīḥ kad u vṛtraghno astṛtam |
indro viśvān bekanāṭām̐ ahardṛśa uta kratvā paṇīm̐r abhi || RV_8,066.10

vayaṁ ghā te apūrvyendra brahmāṇi vṛtrahan |
purūtamāsaḥ puruhūta vajrivo bhṛtiṁ na pra bharāmasi || RV_8,066.11

pūrvīś cid dhi tve tuvikūrminn āśaso havanta indrotayaḥ |
tiraś cid aryaḥ savanā vaso gahi śaviṣṭha śrudhi me havam || RV_8,066.12

vayaṁ ghā te tve id v indra viprā api ṣmasi |
nahi tvad anyaḥ puruhūta kaś cana maghavann asti marḍitā || RV_8,066.13

tvaṁ no asyā amater uta kṣudho3 'bhiśaster ava spṛdhi |
tvaṁ na ūtī tava citrayā dhiyā śikṣā śaciṣṭha gātuvit || RV_8,066.14

soma id vaḥ suto astu kalayo mā bibhītana |
aped eṣa dhvasmāyati svayaṁ ghaiṣo apāyati || RV_8,066.15

tyān nu kṣatriyām̐ ava ādityān yāciṣāmahe |
sumṛḻīkām̐ abhiṣṭaye || RV_8,067.01

mitro no aty aṁhatiṁ varuṇaḥ parṣad aryamā |
ādityāso yathā viduḥ || RV_8,067.02

teṣāṁ hi citram ukthya1ṁ varūtham asti dāśuṣe |
ādityānām araṁkṛte || RV_8,067.03

mahi vo mahatām avo varuṇa mitrāryaman |
avāṁsy ā vṛṇīmahe || RV_8,067.04

jīvān no abhi dhetanādityāsaḥ purā hathāt |
kad dha stha havanaśrutaḥ || RV_8,067.05

yad vaḥ śrāntāya sunvate varūtham asti yac chardiḥ |
tenā no adhi vocata || RV_8,067.06

asti devā aṁhor urv asti ratnam anāgasaḥ |
ādityā adbhutainasaḥ || RV_8,067.07

mā naḥ setuḥ siṣed ayam mahe vṛṇaktu nas pari |
indra id dhi śruto vaśī || RV_8,067.08

mā no mṛcā ripūṇāṁ vṛjinānām aviṣyavaḥ |
devā abhi pra mṛkṣata || RV_8,067.09

uta tvām adite mahy ahaṁ devy upa bruve |
sumṛḻīkām abhiṣṭaye || RV_8,067.10

parṣi dīne gabhīra ām̐ ugraputre jighāṁsataḥ |
mākis tokasya no riṣat || RV_8,067.11

aneho na uruvraja urūci vi prasartave |
kṛdhi tokāya jīvase || RV_8,067.12

ye mūrdhānaḥ kṣitīnām adabdhāsaḥ svayaśasaḥ |
vratā rakṣante adruhaḥ || RV_8,067.13

te na āsno vṛkāṇām ādityāso mumocata |
stenam baddham ivādite || RV_8,067.14

apo ṣu ṇa iyaṁ śarur ādityā apa durmatiḥ |
asmad etv ajaghnuṣī || RV_8,067.15

śaśvad dhi vaḥ sudānava ādityā ūtibhir vayam |
purā nūnam bubhujmahe || RV_8,067.16

śaśvantaṁ hi pracetasaḥ pratiyantaṁ cid enasaḥ |
devāḥ kṛṇutha jīvase || RV_8,067.17

tat su no navyaṁ sanyasa ādityā yan mumocati |
bandhād baddham ivādite || RV_8,067.18

nāsmākam asti tat tara ādityāso atiṣkade |
yūyam asmabhyam mṛḻata || RV_8,067.19

mā no hetir vivasvata ādityāḥ kṛtrimā śaruḥ |
purā nu jaraso vadhīt || RV_8,067.20

vi ṣu dveṣo vy aṁhatim ādityāso vi saṁhitam |
viṣvag vi vṛhatā rapaḥ || RV_8,067.21

ā tvā rathaṁ yathotaye sumnāya vartayāmasi |
tuvikūrmim ṛtīṣaham indra śaviṣṭha satpate || RV_8,068.01

tuviśuṣma tuvikrato śacīvo viśvayā mate |
ā paprātha mahitvanā || RV_8,068.02

yasya te mahinā mahaḥ pari jmāyantam īyatuḥ |
hastā vajraṁ hiraṇyayam || RV_8,068.03

viśvānarasya vas patim anānatasya śavasaḥ |
evaiś ca carṣaṇīnām ūtī huve rathānām || RV_8,068.04

abhiṣṭaye sadāvṛdhaṁ svarmīḻheṣu yaṁ naraḥ |
nānā havanta ūtaye || RV_8,068.05

paromātram ṛcīṣamam indram ugraṁ surādhasam |
īśānaṁ cid vasūnām || RV_8,068.06

taṁ-tam id rādhase maha indraṁ codāmi pītaye |
yaḥ pūrvyām anuṣṭutim īśe kṛṣṭīnāṁ nṛtuḥ || RV_8,068.07

na yasya te śavasāna sakhyam ānaṁśa martyaḥ |
nakiḥ śavāṁsi te naśat || RV_8,068.08

tvotāsas tvā yujāpsu sūrye mahad dhanam |
jayema pṛtsu vajrivaḥ || RV_8,068.09

taṁ tvā yajñebhir īmahe taṁ gīrbhir girvaṇastama |
indra yathā cid āvitha vājeṣu purumāyyam || RV_8,068.10

yasya te svādu sakhyaṁ svādvī praṇītir adrivaḥ |
yajño vitantasāyyaḥ || RV_8,068.11

uru ṇas tanve3 tana uru kṣayāya nas kṛdhi |
uru ṇo yandhi jīvase || RV_8,068.12

uruṁ nṛbhya uruṁ gava uruṁ rathāya panthām |
devavītim manāmahe || RV_8,068.13

upa mā ṣaḍ dvā-dvā naraḥ somasya harṣyā |
tiṣṭhanti svādurātayaḥ || RV_8,068.14

ṛjrāv indrota ā dade harī ṛkṣasya sūnavi |
āśvamedhasya rohitā || RV_8,068.15

surathām̐ ātithigve svabhīśūm̐r ārkṣe |
āśvamedhe supeśasaḥ || RV_8,068.16

ṣaḻ aśvām̐ ātithigva indrote vadhūmataḥ |
sacā pūtakratau sanam || RV_8,068.17

aiṣu cetad vṛṣaṇvaty antar ṛjreṣv aruṣī |
svabhīśuḥ kaśāvatī || RV_8,068.18

na yuṣme vājabandhavo ninitsuś cana martyaḥ |
avadyam adhi dīdharat || RV_8,068.19

pra-pra vas triṣṭubham iṣam mandadvīrāyendave |
dhiyā vo medhasātaye puraṁdhyā vivāsati || RV_8,069.01

nadaṁ va odatīnāṁ nadaṁ yoyuvatīnām |
patiṁ vo aghnyānāṁ dhenūnām iṣudhyasi || RV_8,069.02

tā asya sūdadohasaḥ somaṁ śrīṇanti pṛśnayaḥ |
janman devānāṁ viśas triṣv ā rocane divaḥ || RV_8,069.03

abhi pra gopatiṁ girendram arca yathā vide |
sūnuṁ satyasya satpatim || RV_8,069.04

ā harayaḥ sasṛjrire 'ruṣīr adhi barhiṣi |
yatrābhi saṁnavāmahe || RV_8,069.05

indrāya gāva āśiraṁ duduhre vajriṇe madhu |
yat sīm upahvare vidat || RV_8,069.06

ud yad bradhnasya viṣṭapaṁ gṛham indraś ca ganvahi |
madhvaḥ pītvā sacevahi triḥ sapta sakhyuḥ pade || RV_8,069.07

arcata prārcata priyamedhāso arcata |
arcantu putrakā uta puraṁ na dhṛṣṇv arcata || RV_8,069.08

ava svarāti gargaro godhā pari saniṣvaṇat |
piṅgā pari caniṣkadad indrāya brahmodyatam || RV_8,069.09

ā yat patanty enyaḥ sudughā anapasphuraḥ |
apasphuraṁ gṛbhāyata somam indrāya pātave || RV_8,069.10

apād indro apād agnir viśve devā amatsata |
varuṇa id iha kṣayat tam āpo abhy anūṣata vatsaṁ saṁśiśvarīr iva || RV_8,069.11

sudevo asi varuṇa yasya te sapta sindhavaḥ |
anukṣaranti kākudaṁ sūrmyaṁ suṣirām iva || RV_8,069.12

yo vyatīm̐r aphāṇayat suyuktām̐ upa dāśuṣe |
takvo netā tad id vapur upamā yo amucyata || RV_8,069.13

atīd u śakra ohata indro viśvā ati dviṣaḥ |
bhinat kanīna odanam pacyamānam paro girā || RV_8,069.14

arbhako na kumārako 'dhi tiṣṭhan navaṁ ratham |
sa pakṣan mahiṣam mṛgam pitre mātre vibhukratum || RV_8,069.15

ā tū suśipra dampate rathaṁ tiṣṭhā hiraṇyayam |
adha dyukṣaṁ sacevahi sahasrapādam aruṣaṁ svastigām anehasam || RV_8,069.16

taṁ ghem itthā namasvina upa svarājam āsate |
arthaṁ cid asya sudhitaṁ yad etava āvartayanti dāvane || RV_8,069.17

anu pratnasyaukasaḥ priyamedhāsa eṣām |
pūrvām anu prayatiṁ vṛktabarhiṣo hitaprayasa āśata || RV_8,069.18

yo rājā carṣaṇīnāṁ yātā rathebhir adhriguḥ |
viśvāsāṁ tarutā pṛtanānāṁ jyeṣṭho yo vṛtrahā gṛṇe || RV_8,070.01

indraṁ taṁ śumbha puruhanmann avase yasya dvitā vidhartari |
hastāya vajraḥ prati dhāyi darśato maho dive na sūryaḥ || RV_8,070.02

nakiṣ ṭaṁ karmaṇā naśad yaś cakāra sadāvṛdham |
indraṁ na yajñair viśvagūrtam ṛbhvasam adhṛṣṭaṁ dhṛṣṇvojasam || RV_8,070.03

aṣāḻham ugram pṛtanāsu sāsahiṁ yasmin mahīr urujrayaḥ |
saṁ dhenavo jāyamāne anonavur dyāvaḥ kṣāmo anonavuḥ || RV_8,070.04

yad dyāva indra te śataṁ śatam bhūmīr uta syuḥ |
na tvā vajrin sahasraṁ sūryā anu na jātam aṣṭa rodasī || RV_8,070.05

ā paprātha mahinā vṛṣṇyā vṛṣan viśvā śaviṣṭha śavasā |
asmām̐ ava maghavan gomati vraje vajriñ citrābhir ūtibhiḥ || RV_8,070.06

na sīm adeva āpad iṣaṁ dīrghāyo martyaḥ |
etagvā cid ya etaśā yuyojate harī indro yuyojate || RV_8,070.07

taṁ vo maho mahāyyam indraṁ dānāya sakṣaṇim |
yo gādheṣu ya āraṇeṣu havyo vājeṣv asti havyaḥ || RV_8,070.08

ud ū ṣu ṇo vaso mahe mṛśasva śūra rādhase |
ud ū ṣu mahyai maghavan maghattaya ud indra śravase mahe || RV_8,070.09

tvaṁ na indra ṛtayus tvānido ni tṛmpasi |
madhye vasiṣva tuvinṛmṇorvor ni dāsaṁ śiśnatho hathaiḥ || RV_8,070.10

anyavratam amānuṣam ayajvānam adevayum |
ava svaḥ sakhā dudhuvīta parvataḥ sughnāya dasyum parvataḥ || RV_8,070.11

tvaṁ na indrāsāṁ haste śaviṣṭha dāvane |
dhānānāṁ na saṁ gṛbhāyāsmayur dviḥ saṁ gṛbhāyāsmayuḥ || RV_8,070.12

sakhāyaḥ kratum icchata kathā rādhāma śarasya |
upastutim bhojaḥ sūrir yo ahrayaḥ || RV_8,070.13

bhūribhiḥ samaha ṛṣibhir barhiṣmadbhiḥ staviṣyase |
yad ittham ekam-ekam ic chara vatsān parādadaḥ || RV_8,070.14

karṇagṛhyā maghavā śauradevyo vatsaṁ nas tribhya ānayat |
ajāṁ sūrir na dhātave || RV_8,070.15

tvaṁ no agne mahobhiḥ pāhi viśvasyā arāteḥ |
uta dviṣo martyasya || RV_8,071.01

nahi manyuḥ pauruṣeya īśe hi vaḥ priyajāta |
tvam id asi kṣapāvān || RV_8,071.02

sa no viśvebhir devebhir ūrjo napād bhadraśoce |
rayiṁ dehi viśvavāram || RV_8,071.03

na tam agne arātayo martaṁ yuvanta rāyaḥ |
yaṁ trāyase dāśvāṁsam || RV_8,071.04

yaṁ tvaṁ vipra medhasātāv agne hinoṣi dhanāya |
sa tavotī goṣu gantā || RV_8,071.05

tvaṁ rayim puruvīram agne dāśuṣe martāya |
pra ṇo naya vasyo accha || RV_8,071.06

uruṣyā ṇo mā parā dā aghāyate jātavedaḥ |
durādhye3 martāya || RV_8,071.07

agne mākiṣ ṭe devasya rātim adevo yuyota |
tvam īśiṣe vasūnām || RV_8,071.08

sa no vasva upa māsy ūrjo napān māhinasya |
sakhe vaso jaritṛbhyaḥ || RV_8,071.09

acchā naḥ śīraśociṣaṁ giro yantu darśatam |
acchā yajñāso namasā purūvasum purupraśastam ūtaye || RV_8,071.10

agniṁ sūnuṁ sahaso jātavedasaṁ dānāya vāryāṇām |
dvitā yo bhūd amṛto martyeṣv ā hotā mandratamo viśi || RV_8,071.11

agniṁ vo devayajyayāgnim prayaty adhvare |
agniṁ dhīṣu prathamam agnim arvaty agniṁ kṣaitrāya sādhase || RV_8,071.12

agnir iṣāṁ sakhye dadātu na īśe yo vāryāṇām |
agniṁ toke tanaye śaśvad īmahe vasuṁ santaṁ tanūpām || RV_8,071.13

agnim īḻiṣvāvase gāthābhiḥ śīraśociṣam |
agniṁ rāye purumīḻha śrutaṁ naro 'gniṁ sudītaye chardiḥ || RV_8,071.14

agniṁ dveṣo yotavai no gṛṇīmasy agniṁ śaṁ yoś ca dātave |
viśvāsu vikṣv aviteva havyo bhuvad vastur ṛṣūṇām || RV_8,071.15

haviṣ kṛṇudhvam ā gamad adhvaryur vanate punaḥ |
vidvām̐ asya praśāsanam || RV_8,072.01

ni tigmam abhy a1ṁśuṁ sīdad dhotā manāv adhi |
juṣāṇo asya sakhyam || RV_8,072.02

antar icchanti taṁ jane rudram paro manīṣayā |
gṛbhṇanti jihvayā sasam || RV_8,072.03

jāmy atītape dhanur vayodhā aruhad vanam |
dṛṣadaṁ jihvayāvadhīt || RV_8,072.04

caran vatso ruśann iha nidātāraṁ na vindate |
veti stotava ambyam || RV_8,072.05

uto nv asya yan mahad aśvāvad yojanam bṛhad |
dāmā rathasya dadṛśe || RV_8,072.06

duhanti saptaikām upa dvā pañca sṛjataḥ |
tīrthe sindhor adhi svare || RV_8,072.07

ā daśabhir vivasvata indraḥ kośam acucyavīt |
khedayā trivṛtā divaḥ || RV_8,072.08

pari tridhātur adhvaraṁ jūrṇir eti navīyasī |
madhvā hotāro añjate || RV_8,072.09

siñcanti namasāvatam uccācakram parijmānam |
nīcīnabāram akṣitam || RV_8,072.10

abhyāram id adrayo niṣiktam puṣkare madhu |
avatasya visarjane || RV_8,072.11

gāva upāvatāvatam mahī yajñasya rapsudā |
ubhā karṇā hiraṇyayā || RV_8,072.12

ā sute siñcata śriyaṁ rodasyor abhiśriyam |
rasā dadhīta vṛṣabham || RV_8,072.13

te jānata svam okya1ṁ saṁ vatsāso na mātṛbhiḥ |
mitho nasanta jāmibhiḥ || RV_8,072.14

upa srakveṣu bapsataḥ kṛṇvate dharuṇaṁ divi |
indre agnā namaḥ svaḥ || RV_8,072.15

adhukṣat pipyuṣīm iṣam ūrjaṁ saptapadīm ariḥ |
sūryasya sapta raśmibhiḥ || RV_8,072.16

somasya mitrāvaruṇoditā sūra ā dade |
tad āturasya bheṣajam || RV_8,072.17

uto nv asya yat padaṁ haryatasya nidhānyam |
pari dyāṁ jihvayātanat || RV_8,072.18

ud īrāthām ṛtāyate yuñjāthām aśvinā ratham |
anti ṣad bhūtu vām avaḥ || RV_8,073.01

nimiṣaś cij javīyasā rathenā yātam aśvinā |
anti ṣad bhūtu vām avaḥ || RV_8,073.02

upa stṛṇītam atraye himena gharmam aśvinā |
anti ṣad bhūtu vām avaḥ || RV_8,073.03

kuha sthaḥ kuha jagmathuḥ kuha śyeneva petathuḥ |
anti ṣad bhūtu vām avaḥ || RV_8,073.04

yad adya karhi karhi cic chuśrūyātam imaṁ havam |
anti ṣad bhūtu vām avaḥ || RV_8,073.05

aśvinā yāmahūtamā nediṣṭhaṁ yāmy āpyam |
anti ṣad bhūtu vām avaḥ || RV_8,073.06

avantam atraye gṛhaṁ kṛṇutaṁ yuvam aśvinā |
anti ṣad bhūtu vām avaḥ || RV_8,073.07

varethe agnim ātapo vadate valgv atraye |
anti ṣad bhūtu vām avaḥ || RV_8,073.08

pra saptavadhrir āśasā dhārām agner aśāyata |
anti ṣad bhūtu vām avaḥ || RV_8,073.09

ihā gataṁ vṛṣaṇvasū śṛṇutam ma imaṁ havam |
anti ṣad bhūtu vām avaḥ || RV_8,073.10

kim idaṁ vām purāṇavaj jarator iva śasyate |
anti ṣad bhūtu vām avaḥ || RV_8,073.11

samānaṁ vāṁ sajātyaṁ samāno bandhur aśvinā |
anti ṣad bhūtu vām avaḥ || RV_8,073.12

yo vāṁ rajāṁsy aśvinā ratho viyāti rodasī |
anti ṣad bhūtu vām avaḥ || RV_8,073.13

ā no gavyebhir aśvyaiḥ sahasrair upa gacchatam |
anti ṣad bhūtu vām avaḥ || RV_8,073.14

mā no gavyebhir aśvyaiḥ sahasrebhir ati khyatam |
anti ṣad bhūtu vām avaḥ || RV_8,073.15

aruṇapsur uṣā abhūd akar jyotir ṛtāvarī |
anti ṣad bhūtu vām avaḥ || RV_8,073.16

aśvinā su vicākaśad vṛkṣam paraśumām̐ iva |
anti ṣad bhūtu vām avaḥ || RV_8,073.17

puraṁ na dhṛṣṇav ā ruja kṛṣṇayā bādhito viśā |
anti ṣad bhūtu vām avaḥ || RV_8,073.18

viśo-viśo vo atithiṁ vājayantaḥ purupriyam |
agniṁ vo duryaṁ vacaḥ stuṣe śūṣasya manmabhiḥ || RV_8,074.01

yaṁ janāso haviṣmanto mitraṁ na sarpirāsutim |
praśaṁsanti praśastibhiḥ || RV_8,074.02

panyāṁsaṁ jātavedasaṁ yo devatāty udyatā |
havyāny airayad divi || RV_8,074.03

āganma vṛtrahantamaṁ jyeṣṭham agnim ānavam |
yasya śrutarvā bṛhann ārkṣo anīka edhate || RV_8,074.04

amṛtaṁ jātavedasaṁ tiras tamāṁsi darśatam |
ghṛtāhavanam īḍyam || RV_8,074.05

sabādho yaṁ janā ime3 'gniṁ havyebhir īḻate |
juhvānāso yatasrucaḥ || RV_8,074.06

iyaṁ te navyasī matir agne adhāyy asmad ā |
mandra sujāta sukrato 'mūra dasmātithe || RV_8,074.07

sā te agne śaṁtamā caniṣṭhā bhavatu priyā |
tayā vardhasva suṣṭutaḥ || RV_8,074.08

sā dyumnair dyumninī bṛhad upopa śravasi śravaḥ |
dadhīta vṛtratūrye || RV_8,074.09

aśvam id gāṁ rathaprāṁ tveṣam indraṁ na satpatim |
yasya śravāṁsi tūrvatha panyam-panyaṁ ca kṛṣṭayaḥ || RV_8,074.10

yaṁ tvā gopavano girā caniṣṭhad agne aṅgiraḥ |
sa pāvaka śrudhī havam || RV_8,074.11

yaṁ tvā janāsa īḻate sabādho vājasātaye |
sa bodhi vṛtratūrye || RV_8,074.12

ahaṁ huvāna ārkṣe śrutarvaṇi madacyuti |
śardhāṁsīva stukāvinām mṛkṣā śīrṣā caturṇām || RV_8,074.13

māṁ catvāra āśavaḥ śaviṣṭhasya dravitnavaḥ |
surathāso abhi prayo vakṣan vayo na tugryam || RV_8,074.14

satyam it tvā mahenadi paruṣṇy ava dediśam |
nem āpo aśvadātaraḥ śaviṣṭhād asti martyaḥ || RV_8,074.15

yukṣvā hi devahūtamām̐ aśvām̐ agne rathīr iva |
ni hotā pūrvyaḥ sadaḥ || RV_8,075.01

uta no deva devām̐ acchā voco viduṣṭaraḥ |
śrad viśvā vāryā kṛdhi || RV_8,075.02

tvaṁ ha yad yaviṣṭhya sahasaḥ sūnav āhuta |
ṛtāvā yajñiyo bhuvaḥ || RV_8,075.03

ayam agniḥ sahasriṇo vājasya śatinas patiḥ |
mūrdhā kavī rayīṇām || RV_8,075.04

taṁ nemim ṛbhavo yathā namasva sahūtibhiḥ |
nedīyo yajñam aṅgiraḥ || RV_8,075.05

tasmai nūnam abhidyave vācā virūpa nityayā |
vṛṣṇe codasva suṣṭutim || RV_8,075.06

kam u ṣvid asya senayāgner apākacakṣasaḥ |
paṇiṁ goṣu starāmahe || RV_8,075.07

mā no devānāṁ viśaḥ prasnātīr ivosrāḥ |
kṛśaṁ na hāsur aghnyāḥ || RV_8,075.08

mā naḥ samasya dūḍhya1ḥ paridveṣaso aṁhatiḥ |
ūrmir na nāvam ā vadhīt || RV_8,075.09

namas te agna ojase gṛṇanti deva kṛṣṭayaḥ |
amair amitram ardaya || RV_8,075.10

kuvit su no gaviṣṭaye 'gne saṁveṣiṣo rayim |
urukṛd uru ṇas kṛdhi || RV_8,075.11

mā no asmin mahādhane parā varg bhārabhṛd yathā |
saṁvargaṁ saṁ rayiṁ jaya || RV_8,075.12

anyam asmad bhiyā iyam agne siṣaktu ducchunā |
vardhā no amavac chavaḥ || RV_8,075.13

yasyājuṣan namasvinaḥ śamīm adurmakhasya vā |
taṁ ghed agnir vṛdhāvati || RV_8,075.14

parasyā adhi saṁvato 'varām̐ abhy ā tara |
yatrāham asmi tām̐ ava || RV_8,075.15

vidmā hi te purā vayam agne pitur yathāvasaḥ |
adhā te sumnam īmahe || RV_8,075.16

imaṁ nu māyinaṁ huva indram īśānam ojasā |
marutvantaṁ na vṛñjase || RV_8,076.01

ayam indro marutsakhā vi vṛtrasyābhinac chiraḥ |
vajreṇa śataparvaṇā || RV_8,076.02

vāvṛdhāno marutsakhendro vi vṛtram airayat |
sṛjan samudriyā apaḥ || RV_8,076.03

ayaṁ ha yena vā idaṁ svar marutvatā jitam |
indreṇa somapītaye || RV_8,076.04

marutvantam ṛjīṣiṇam ojasvantaṁ virapśinam |
indraṁ gīrbhir havāmahe || RV_8,076.05

indram pratnena manmanā marutvantaṁ havāmahe |
asya somasya pītaye || RV_8,076.06

marutvām̐ indra mīḍhvaḥ pibā somaṁ śatakrato |
asmin yajñe puruṣṭuta || RV_8,076.07

tubhyed indra marutvate sutāḥ somāso adrivaḥ |
hṛdā hūyanta ukthinaḥ || RV_8,076.08

pibed indra marutsakhā sutaṁ somaṁ diviṣṭiṣu |
vajraṁ śiśāna ojasā || RV_8,076.09

uttiṣṭhann ojasā saha pītvī śipre avepayaḥ |
somam indra camū sutam || RV_8,076.10

anu tvā rodasī ubhe krakṣamāṇam akṛpetām |
indra yad dasyuhābhavaḥ || RV_8,076.11

vācam aṣṭāpadīm ahaṁ navasraktim ṛtaspṛśam |
indrāt pari tanvam mame || RV_8,076.12

jajñāno nu śatakratur vi pṛcchad iti mātaram |
ka ugrāḥ ke ha śṛṇvire || RV_8,077.01

ād īṁ śavasy abravīd aurṇavābham ahīśuvam |
te putra santu niṣṭuraḥ || RV_8,077.02

sam it tān vṛtrahākhidat khe arām̐ iva khedayā |
pravṛddho dasyuhābhavat || RV_8,077.03

ekayā pratidhāpibat sākaṁ sarāṁsi triṁśatam |
indraḥ somasya kāṇukā || RV_8,077.04

abhi gandharvam atṛṇad abudhneṣu rajaḥsv ā |
indro brahmabhya id vṛdhe || RV_8,077.05

nir āvidhyad giribhya ā dhārayat pakvam odanam |
indro bundaṁ svātatam || RV_8,077.06

śatabradhna iṣus tava sahasraparṇa eka it |
yam indra cakṛṣe yujam || RV_8,077.07

tena stotṛbhya ā bhara nṛbhyo nāribhyo attave |
sadyo jāta ṛbhuṣṭhira || RV_8,077.08

etā cyautnāni te kṛtā varṣiṣṭhāni parīṇasā |
hṛdā vīḍv adhārayaḥ || RV_8,077.09

viśvet tā viṣṇur ābharad urukramas tveṣitaḥ |
śatam mahiṣān kṣīrapākam odanaṁ varāham indra emuṣam || RV_8,077.10

tuvikṣaṁ te sukṛtaṁ sūmayaṁ dhanuḥ sādhur bundo hiraṇyayaḥ |
ubhā te bāhū raṇyā susaṁskṛta ṛdūpe cid ṛdūvṛdhā || RV_8,077.11

puroḻāśaṁ no andhasa indra sahasram ā bhara |
śatā ca śūra gonām || RV_8,078.01

ā no bhara vyañjanaṁ gām aśvam abhyañjanam |
sacā manā hiraṇyayā || RV_8,078.02

uta naḥ karṇaśobhanā purūṇi dhṛṣṇav ā bhara |
tvaṁ hi śṛṇviṣe vaso || RV_8,078.03

nakīṁ vṛdhīka indra te na suṣā na sudā uta |
nānyas tvac chūra vāghataḥ || RV_8,078.04

nakīm indro nikartave na śakraḥ pariśaktave |
viśvaṁ śṛṇoti paśyati || RV_8,078.05

sa manyum martyānām adabdho ni cikīṣate |
purā nidaś cikīṣate || RV_8,078.06

kratva it pūrṇam udaraṁ turasyāsti vidhataḥ |
vṛtraghnaḥ somapāvnaḥ || RV_8,078.07

tve vasūni saṁgatā viśvā ca soma saubhagā |
sudātv aparihvṛtā || RV_8,078.08

tvām id yavayur mama kāmo gavyur hiraṇyayuḥ |
tvām aśvayur eṣate || RV_8,078.09

taved indrāham āśasā haste dātraṁ canā dade |
dinasya vā maghavan sambhṛtasya vā pūrdhi yavasya kāśinā || RV_8,078.10

ayaṁ kṛtnur agṛbhīto viśvajid udbhid it somaḥ |
ṛṣir vipraḥ kāvyena || RV_8,079.01

abhy ūrṇoti yan nagnam bhiṣakti viśvaṁ yat turam |
prem andhaḥ khyan niḥ śroṇo bhūt || RV_8,079.02

tvaṁ soma tanūkṛdbhyo dveṣobhyo 'nyakṛtebhyaḥ |
uru yantāsi varūtham || RV_8,079.03

tvaṁ cittī tava dakṣair diva ā pṛthivyā ṛjīṣin |
yāvīr aghasya cid dveṣaḥ || RV_8,079.04

arthino yanti ced arthaṁ gacchān id daduṣo rātim |
vavṛjyus tṛṣyataḥ kāmam || RV_8,079.05

vidad yat pūrvyaṁ naṣṭam ud īm ṛtāyum īrayat |
prem āyus tārīd atīrṇam || RV_8,079.06

suśevo no mṛḻayākur adṛptakratur avātaḥ |
bhavā naḥ soma śaṁ hṛde || RV_8,079.07

mā naḥ soma saṁ vīvijo mā vi bībhiṣathā rājan |
mā no hārdi tviṣā vadhīḥ || RV_8,079.08

ava yat sve sadhasthe devānāṁ durmatīr īkṣe |
rājann apa dviṣaḥ sedha mīḍhvo apa sridhaḥ sedha || RV_8,079.09

nahy a1nyam baḻākaram marḍitāraṁ śatakrato |
tvaṁ na indra mṛḻaya || RV_8,080.01

yo naḥ śaśvat purāvithāmṛdhro vājasātaye |
sa tvaṁ na indra mṛḻaya || RV_8,080.02

kim aṅga radhracodanaḥ sunvānasyāvited asi |
kuvit sv indra ṇaḥ śakaḥ || RV_8,080.03

indra pra ṇo ratham ava paścāc cit santam adrivaḥ |
purastād enam me kṛdhi || RV_8,080.04

hanto nu kim āsase prathamaṁ no rathaṁ kṛdhi |
upamaṁ vājayu śravaḥ || RV_8,080.05

avā no vājayuṁ rathaṁ sukaraṁ te kim it pari |
asmān su jigyuṣas kṛdhi || RV_8,080.06

indra dṛhyasva pūr asi bhadrā ta eti niṣkṛtam |
iyaṁ dhīr ṛtviyāvatī || RV_8,080.07

mā sīm avadya ā bhāg urvī kāṣṭhā hitaṁ dhanam |
apāvṛktā aratnayaḥ || RV_8,080.08

turīyaṁ nāma yajñiyaṁ yadā karas tad uśmasi |
ād it patir na ohase || RV_8,080.09

avīvṛdhad vo amṛtā amandīd ekadyūr devā uta yāś ca devīḥ |
tasmā u rādhaḥ kṛṇuta praśastam prātar makṣū dhiyāvasur jagamyāt || RV_8,080.10

ā tū na indra kṣumantaṁ citraṁ grābhaṁ saṁ gṛbhāya |
mahāhastī dakṣiṇena || RV_8,081.01

vidmā hi tvā tuvikūrmiṁ tuvideṣṇaṁ tuvīmagham |
tuvimātram avobhiḥ || RV_8,081.02

nahi tvā śūra devā na martāso ditsantam |
bhīmaṁ na gāṁ vārayante || RV_8,081.03

eto nv indraṁ stavāmeśānaṁ vasvaḥ svarājam |
na rādhasā mardhiṣan naḥ || RV_8,081.04

pra stoṣad upa gāsiṣac chravat sāma gīyamānam |
abhi rādhasā jugurat || RV_8,081.05

ā no bhara dakṣiṇenābhi savyena pra mṛśa |
indra mā no vasor nir bhāk || RV_8,081.06

upa kramasvā bhara dhṛṣatā dhṛṣṇo janānām |
adāśūṣṭarasya vedaḥ || RV_8,081.07

indra ya u nu te asti vājo viprebhiḥ sanitvaḥ |
asmābhiḥ su taṁ sanuhi || RV_8,081.08

sadyojuvas te vājā asmabhyaṁ viśvaścandrāḥ |
vaśaiś ca makṣū jarante || RV_8,081.09

ā pra drava parāvato 'rvāvataś ca vṛtrahan |
madhvaḥ prati prabharmaṇi || RV_8,082.01

tīvrāḥ somāsa ā gahi sutāso mādayiṣṇavaḥ |
pibā dadhṛg yathociṣe || RV_8,082.02

iṣā mandasvād u te 'raṁ varāya manyave |
bhuvat ta indra śaṁ hṛde || RV_8,082.03

ā tv aśatrav ā gahi ny u1kthāni ca hūyase |
upame rocane divaḥ || RV_8,082.04

tubhyāyam adribhiḥ suto gobhiḥ śrīto madāya kam |
pra soma indra hūyate || RV_8,082.05

indra śrudhi su me havam asme sutasya gomataḥ |
vi pītiṁ tṛptim aśnuhi || RV_8,082.06

ya indra camaseṣv ā somaś camūṣu te sutaḥ |
pibed asya tvam īśiṣe || RV_8,082.07

yo apsu candramā iva somaś camūṣu dadṛśe |
pibed asya tvam īśiṣe || RV_8,082.08

yaṁ te śyenaḥ padābharat tiro rajāṁsy aspṛtam |
pibed asya tvam īśiṣe || RV_8,082.09

devānām id avo mahat tad ā vṛṇīmahe vayam |
vṛṣṇām asmabhyam ūtaye || RV_8,083.01

te naḥ santu yujaḥ sadā varuṇo mitro aryamā |
vṛdhāsaś ca pracetasaḥ || RV_8,083.02

ati no viṣpitā puru naubhir apo na parṣatha |
yūyam ṛtasya rathyaḥ || RV_8,083.03

vāmaṁ no astv aryaman vāmaṁ varuṇa śaṁsyam |
vāmaṁ hy āvṛṇīmahe || RV_8,083.04

vāmasya hi pracetasa īśānāśo riśādasaḥ |
nem ādityā aghasya yat || RV_8,083.05

vayam id vaḥ sudānavaḥ kṣiyanto yānto adhvann ā |
devā vṛdhāya hūmahe || RV_8,083.06

adhi na indraiṣāṁ viṣṇo sajātyānām |
itā maruto aśvinā || RV_8,083.07

pra bhrātṛtvaṁ sudānavo 'dha dvitā samānyā |
mātur garbhe bharāmahe || RV_8,083.08

yūyaṁ hi ṣṭhā sudānava indrajyeṣṭhā abhidyavaḥ |
adhā cid va uta bruve || RV_8,083.09

preṣṭhaṁ vo atithiṁ stuṣe mitram iva priyam |
agniṁ rathaṁ na vedyam || RV_8,084.01

kavim iva pracetasaṁ yaṁ devāso adha dvitā |
ni martyeṣv ādadhuḥ || RV_8,084.02

tvaṁ yaviṣṭha dāśuṣo nṝm̐ḥ pāhi śṛṇudhī giraḥ |
rakṣā tokam uta tmanā || RV_8,084.03

kayā te agne aṅgira ūrjo napād upastutim |
varāya deva manyave || RV_8,084.04

dāśema kasya manasā yajñasya sahaso yaho |
kad u voca idaṁ namaḥ || RV_8,084.05

adhā tvaṁ hi nas karo viśvā asmabhyaṁ sukṣitīḥ |
vājadraviṇaso giraḥ || RV_8,084.06

kasya nūnam parīṇaso dhiyo jinvasi dampate |
goṣātā yasya te giraḥ || RV_8,084.07

tam marjayanta sukratum puroyāvānam ājiṣu |
sveṣu kṣayeṣu vājinam || RV_8,084.08

kṣeti kṣemebhiḥ sādhubhir nakir yaṁ ghnanti hanti yaḥ |
agne suvīra edhate || RV_8,084.09

ā me havaṁ nāsatyāśvinā gacchataṁ yuvam |
madhvaḥ somasya pītaye || RV_8,085.01

imam me stomam aśvinemam me śṛṇutaṁ havam |
madhvaḥ somasya pītaye || RV_8,085.02

ayaṁ vāṁ kṛṣṇo aśvinā havate vājinīvasū |
madhvaḥ somasya pītaye || RV_8,085.03

śṛṇutaṁ jaritur havaṁ kṛṣṇasya stuvato narā |
madhvaḥ somasya pītaye || RV_8,085.04

chardir yantam adābhyaṁ viprāya stuvate narā |
madhvaḥ somasya pītaye || RV_8,085.05

gacchataṁ dāśuṣo gṛham itthā stuvato aśvinā |
madhvaḥ somasya pītaye || RV_8,085.06

yuñjāthāṁ rāsabhaṁ rathe vīḍvaṅge vṛṣaṇvasū |
madhvaḥ somasya pītaye || RV_8,085.07

trivandhureṇa trivṛtā rathenā yātam aśvinā |
madhvaḥ somasya pītaye || RV_8,085.08

nū me giro nāsatyāśvinā prāvataṁ yuvam |
madhvaḥ somasya pītaye || RV_8,085.09

ubhā hi dasrā bhiṣajā mayobhuvobhā dakṣasya vacaso babhūvathuḥ |
tā vāṁ viśvako havate tanūkṛthe mā no vi yauṣṭaṁ sakhyā mumocatam || RV_8,086.01

kathā nūnaṁ vāṁ vimanā upa stavad yuvaṁ dhiyaṁ dadathur vasyaïṣṭaye |
tā vāṁ viśvako havate tanūkṛthe mā no vi yauṣṭaṁ sakhyā mumocatam || RV_8,086.02

yuvaṁ hi ṣmā purubhujemam edhatuṁ viṣṇāpve dadathur vasyaïṣṭaye |
tā vāṁ viśvako havate tanūkṛthe mā no vi yauṣṭaṁ sakhyā mumocatam || RV_8,086.03

uta tyaṁ vīraṁ dhanasām ṛjīṣiṇaṁ dūre cit santam avase havāmahe |
yasya svādiṣṭhā sumatiḥ pitur yathā mā no vi yauṣṭaṁ sakhyā mumocatam || RV_8,086.04

ṛtena devaḥ savitā śamāyata ṛtasya śṛṅgam urviyā vi paprathe |
ṛtaṁ sāsāha mahi cit pṛtanyato mā no vi yauṣṭaṁ sakhyā mumocatam || RV_8,086.05

dyumnī vāṁ stomo aśvinā krivir na seka ā gatam |
madhvaḥ sutasya sa divi priyo narā pātaṁ gaurāv iveriṇe || RV_8,087.01

pibataṁ gharmam madhumantam aśvinā barhiḥ sīdataṁ narā |
tā mandasānā manuṣo duroṇa ā ni pātaṁ vedasā vayaḥ || RV_8,087.02

ā vāṁ viśvābhir ūtibhiḥ priyamedhā ahūṣata |
tā vartir yātam upa vṛktabarhiṣo juṣṭaṁ yajñaṁ diviṣṭiṣu || RV_8,087.03

pibataṁ somam madhumantam aśvinā barhiḥ sīdataṁ sumat |
tā vāvṛdhānā upa suṣṭutiṁ divo gantaṁ gaurāv iveriṇam || RV_8,087.04

ā nūnaṁ yātam aśvināśvebhiḥ pruṣitapsubhiḥ |
dasrā hiraṇyavartanī śubhas patī pātaṁ somam ṛtāvṛdhā || RV_8,087.05

vayaṁ hi vāṁ havāmahe vipanyavo viprāso vājasātaye |
tā valgū dasrā purudaṁsasā dhiyāśvinā śruṣṭy ā gatam || RV_8,087.06

taṁ vo dasmam ṛtīṣahaṁ vasor mandānam andhasaḥ |
abhi vatsaṁ na svasareṣu dhenava indraṁ gīrbhir navāmahe || RV_8,088.01

dyukṣaṁ sudānuṁ taviṣībhir āvṛtaṁ giriṁ na purubhojasam |
kṣumantaṁ vājaṁ śatinaṁ sahasriṇam makṣū gomantam īmahe || RV_8,088.02

na tvā bṛhanto adrayo varanta indra vīḻavaḥ |
yad ditsasi stuvate māvate vasu nakiṣ ṭad ā mināti te || RV_8,088.03

yoddhāsi kratvā śavasota daṁsanā viśvā jātābhi majmanā |
ā tvāyam arka ūtaye vavartati yaṁ gotamā ajījanan || RV_8,088.04

pra hi ririkṣa ojasā divo antebhyas pari |
na tvā vivyāca raja indra pārthivam anu svadhāṁ vavakṣitha || RV_8,088.05

nakiḥ pariṣṭir maghavan maghasya te yad dāśuṣe daśasyasi |
asmākam bodhy ucathasya coditā maṁhiṣṭho vājasātaye || RV_8,088.06

bṛhad indrāya gāyata maruto vṛtrahaṁtamam |
yena jyotir ajanayann ṛtāvṛdho devaṁ devāya jāgṛvi || RV_8,089.01

apādhamad abhiśastīr aśastihāthendro dyumny ābhavat |
devās ta indra sakhyāya yemire bṛhadbhāno marudgaṇa || RV_8,089.02

pra va indrāya bṛhate maruto brahmārcata |
vṛtraṁ hanati vṛtrahā śatakratur vajreṇa śataparvaṇā || RV_8,089.03

abhi pra bhara dhṛṣatā dhṛṣanmanaḥ śravaś cit te asad bṛhat |
arṣantv āpo javasā vi mātaro hano vṛtraṁ jayā svaḥ || RV_8,089.04

yaj jāyathā apūrvya maghavan vṛtrahatyāya |
tat pṛthivīm aprathayas tad astabhnā uta dyām || RV_8,089.05

tat te yajño ajāyata tad arka uta haskṛtiḥ |
tad viśvam abhibhūr asi yaj jātaṁ yac ca jantvam || RV_8,089.06

āmāsu pakvam airaya ā sūryaṁ rohayo divi |
gharmaṁ na sāman tapatā suvṛktibhir juṣṭaṁ girvaṇase bṛhat || RV_8,089.07

ā no viśvāsu havya indraḥ samatsu bhūṣatu |
upa brahmāṇi savanāni vṛtrahā paramajyā ṛcīṣamaḥ || RV_8,090.01

tvaṁ dātā prathamo rādhasām asy asi satya īśānakṛt |
tuvidyumnasya yujyā vṛṇīmahe putrasya śavaso mahaḥ || RV_8,090.02

brahmā ta indra girvaṇaḥ kriyante anatidbhutā |
imā juṣasva haryaśva yojanendra yā te amanmahi || RV_8,090.03

tvaṁ hi satyo maghavann anānato vṛtrā bhūri nyṛñjase |
sa tvaṁ śaviṣṭha vajrahasta dāśuṣe 'rvāñcaṁ rayim ā kṛdhi || RV_8,090.04

tvam indra yaśā asy ṛjīṣī śavasas pate |
tvaṁ vṛtrāṇi haṁsy apratīny eka id anuttā carṣaṇīdhṛtā || RV_8,090.05

tam u tvā nūnam asura pracetasaṁ rādho bhāgam ivemahe |
mahīva kṛttiḥ śaraṇā ta indra pra te sumnā no aśnavan || RV_8,090.06

kanyā3 vār avāyatī somam api srutāvidat |
astam bharanty abravīd indrāya sunavai tvā śakrāya sunavai tvā || RV_8,091.01

asau ya eṣi vīrako gṛhaṁ-gṛhaṁ vicākaśad |
imaṁ jambhasutam piba dhānāvantaṁ karambhiṇam apūpavantam ukthinam || RV_8,091.02

ā cana tvā cikitsāmo 'dhi cana tvā nemasi |
śanair iva śanakair ivendrāyendo pari srava || RV_8,091.03

kuvic chakat kuvit karat kuvin no vasyasas karat |
kuvit patidviṣo yatīr indreṇa saṁgamāmahai || RV_8,091.04

imāni trīṇi viṣṭapā tānīndra vi rohaya |
śiras tatasyorvarām ād idam ma upodare || RV_8,091.05

asau ca yā na urvarād imāṁ tanva1m mama |
atho tatasya yac chiraḥ sarvā tā romaśā kṛdhi || RV_8,091.06

khe rathasya khe 'nasaḥ khe yugasya śatakrato |
apālām indra triṣ pūtvy akṛṇoḥ sūryatvacam || RV_8,091.07

pāntam ā vo andhasa indram abhi pra gāyata |
viśvāsāhaṁ śatakratum maṁhiṣṭhaṁ carṣaṇīnām || RV_8,092.01

puruhūtam puruṣṭutaṁ gāthānya1ṁ sanaśrutam |
indra iti bravītana || RV_8,092.02

indra in no mahānāṁ dātā vājānāṁ nṛtuḥ |
mahām̐ abhijñv ā yamat || RV_8,092.03

apād u śipry andhasaḥ sudakṣasya prahoṣiṇaḥ |
indor indro yavāśiraḥ || RV_8,092.04

tam v abhi prārcatendraṁ somasya pītaye |
tad id dhy asya vardhanam || RV_8,092.05

asya pītvā madānāṁ devo devasyaujasā |
viśvābhi bhuvanā bhuvat || RV_8,092.06

tyam u vaḥ satrāsāhaṁ viśvāsu gīrṣv āyatam |
ā cyāvayasy ūtaye || RV_8,092.07

yudhmaṁ santam anarvāṇaṁ somapām anapacyutam |
naram avāryakratum || RV_8,092.08

śikṣā ṇa indra rāya ā puru vidvām̐ ṛcīṣama |
avā naḥ pārye dhane || RV_8,092.09

ataś cid indra ṇa upā yāhi śatavājayā |
iṣā sahasravājayā || RV_8,092.10

ayāma dhīvato dhiyo 'rvadbhiḥ śakra godare |
jayema pṛtsu vajrivaḥ || RV_8,092.11

vayam u tvā śatakrato gāvo na yavaseṣv ā |
uktheṣu raṇayāmasi || RV_8,092.12

viśvā hi martyatvanānukāmā śatakrato |
aganma vajrinn āśasaḥ || RV_8,092.13

tve su putra śavaso 'vṛtran kāmakātayaḥ |
na tvām indrāti ricyate || RV_8,092.14

sa no vṛṣan saniṣṭhayā saṁ ghorayā dravitnvā |
dhiyāviḍḍhi puraṁdhyā || RV_8,092.15

yas te nūnaṁ śatakratav indra dyumnitamo madaḥ |
tena nūnam made madeḥ || RV_8,092.16

yas te citraśravastamo ya indra vṛtrahantamaḥ |
ya ojodātamo madaḥ || RV_8,092.17

vidmā hi yas te adrivas tvādattaḥ satya somapāḥ |
viśvāsu dasma kṛṣṭiṣu || RV_8,092.18

indrāya madvane sutam pari ṣṭobhantu no giraḥ |
arkam arcantu kāravaḥ || RV_8,092.19

yasmin viśvā adhi śriyo raṇanti sapta saṁsadaḥ |
indraṁ sute havāmahe || RV_8,092.20

trikadrukeṣu cetanaṁ devāso yajñam atnata |
tam id vardhantu no giraḥ || RV_8,092.21

ā tvā viśantv indavaḥ samudram iva sindhavaḥ |
na tvām indrāti ricyate || RV_8,092.22

vivyaktha mahinā vṛṣan bhakṣaṁ somasya jāgṛve |
ya indra jaṭhareṣu te || RV_8,092.23

araṁ ta indra kukṣaye somo bhavatu vṛtrahan |
araṁ dhāmabhya indavaḥ || RV_8,092.24

aram aśvāya gāyati śrutakakṣo araṁ gave |
aram indrasya dhāmne || RV_8,092.25

araṁ hi ṣma suteṣu ṇaḥ someṣv indra bhūṣasi |
araṁ te śakra dāvane || RV_8,092.26

parākāttāc cid adrivas tvāṁ nakṣanta no giraḥ |
araṁ gamāma te vayam || RV_8,092.27

evā hy asi vīrayur evā śūra uta sthiraḥ |
evā te rādhyam manaḥ || RV_8,092.28

evā rātis tuvīmagha viśvebhir dhāyi dhātṛbhiḥ |
adhā cid indra me sacā || RV_8,092.29

mo ṣu brahmeva tandrayur bhuvo vājānām pate |
matsvā sutasya gomataḥ || RV_8,092.30

mā na indrābhy ā3diśaḥ sūro aktuṣv ā yaman |
tvā yujā vanema tat || RV_8,092.31

tvayed indra yujā vayam prati bruvīmahi spṛdhaḥ |
tvam asmākaṁ tava smasi || RV_8,092.32

tvām id dhi tvāyavo 'nunonuvataś carān |
sakhāya indra kāravaḥ || RV_8,092.33

ud ghed abhi śrutāmaghaṁ vṛṣabhaṁ naryāpasam |
astāram eṣi sūrya || RV_8,093.01

nava yo navatim puro bibheda bāhvojasā |
ahiṁ ca vṛtrahāvadhīt || RV_8,093.02

sa na indraḥ śivaḥ sakhāśvāvad gomad yavamat |
urudhāreva dohate || RV_8,093.03

yad adya kac ca vṛtrahann udagā abhi sūrya |
sarvaṁ tad indra te vaśe || RV_8,093.04

yad vā pravṛddha satpate na marā iti manyase |
uto tat satyam it tava || RV_8,093.05

ye somāsaḥ parāvati ye arvāvati sunvire |
sarvām̐s tām̐ indra gacchasi || RV_8,093.06

tam indraṁ vājayāmasi mahe vṛtrāya hantave |
sa vṛṣā vṛṣabho bhuvat || RV_8,093.07

indraḥ sa dāmane kṛta ojiṣṭhaḥ sa made hitaḥ |
dyumnī ślokī sa somyaḥ || RV_8,093.08

girā vajro na sambhṛtaḥ sabalo anapacyutaḥ |
vavakṣa ṛṣvo astṛtaḥ || RV_8,093.09

durge cin naḥ sugaṁ kṛdhi gṛṇāna indra girvaṇaḥ |
tvaṁ ca maghavan vaśaḥ || RV_8,093.10

yasya te nū cid ādiśaṁ na minanti svarājyam |
na devo nādhrigur janaḥ || RV_8,093.11

adhā te apratiṣkutaṁ devī śuṣmaṁ saparyataḥ |
ubhe suśipra rodasī || RV_8,093.12

tvam etad adhārayaḥ kṛṣṇāsu rohiṇīṣu ca |
paruṣṇīṣu ruśat payaḥ || RV_8,093.13

vi yad aher adha tviṣo viśve devāso akramuḥ |
vidan mṛgasya tām̐ amaḥ || RV_8,093.14

ād u me nivaro bhuvad vṛtrahādiṣṭa pauṁsyam |
ajātaśatrur astṛtaḥ || RV_8,093.15

śrutaṁ vo vṛtrahantamam pra śardhaṁ carṣaṇīnām |
ā śuṣe rādhase mahe || RV_8,093.16

ayā dhiyā ca gavyayā puruṇāman puruṣṭuta |
yat some-soma ābhavaḥ || RV_8,093.17

bodhinmanā id astu no vṛtrahā bhūryāsutiḥ |
śṛṇotu śakra āśiṣam || RV_8,093.18

kayā tvaṁ na ūtyābhi pra mandase vṛṣan |
kayā stotṛbhya ā bhara || RV_8,093.19

kasya vṛṣā sute sacā niyutvān vṛṣabho raṇat |
vṛtrahā somapītaye || RV_8,093.20

abhī ṣu ṇas tvaṁ rayim mandasānaḥ sahasriṇam |
prayantā bodhi dāśuṣe || RV_8,093.21

patnīvantaḥ sutā ima uśanto yanti vītaye |
apāṁ jagmir nicumpuṇaḥ || RV_8,093.22

iṣṭā hotrā asṛkṣatendraṁ vṛdhāso adhvare |
acchāvabhṛtham ojasā || RV_8,093.23

iha tyā sadhamādyā harī hiraṇyakeśyā |
voḻhām abhi prayo hitam || RV_8,093.24

tubhyaṁ somāḥ sutā ime stīrṇam barhir vibhāvaso |
stotṛbhya indram ā vaha || RV_8,093.25

ā te dakṣaṁ vi rocanā dadhad ratnā vi dāśuṣe |
stotṛbhya indram arcata || RV_8,093.26

ā te dadhāmīndriyam ukthā viśvā śatakrato |
stotṛbhya indra mṛḻaya || RV_8,093.27

bhadram-bhadraṁ na ā bhareṣam ūrjaṁ śatakrato |
yad indra mṛḻayāsi naḥ || RV_8,093.28

sa no viśvāny ā bhara suvitāni śatakrato |
yad indra mṛḻayāsi naḥ || RV_8,093.29

tvām id vṛtrahantama sutāvanto havāmahe |
yad indra mṛḻayāsi naḥ || RV_8,093.30

upa no haribhiḥ sutaṁ yāhi madānām pate |
upa no haribhiḥ sutam || RV_8,093.31

dvitā yo vṛtrahantamo vida indraḥ śatakratuḥ |
upa no haribhiḥ sutam || RV_8,093.32

tvaṁ hi vṛtrahann eṣām pātā somānām asi |
upa no haribhiḥ sutam || RV_8,093.33

indra iṣe dadātu na ṛbhukṣaṇam ṛbhuṁ rayim |
vājī dadātu vājinam || RV_8,093.34

gaur dhayati marutāṁ śravasyur mātā maghonām |
yuktā vahnī rathānām || RV_8,094.01

yasyā devā upasthe vratā viśve dhārayante |
sūryāmāsā dṛśe kam || RV_8,094.02

tat su no viśve arya ā sadā gṛṇanti kāravaḥ |
marutaḥ somapītaye || RV_8,094.03

asti somo ayaṁ sutaḥ pibanty asya marutaḥ |
uta svarājo aśvinā || RV_8,094.04

pibanti mitro aryamā tanā pūtasya varuṇaḥ |
triṣadhasthasya jāvataḥ || RV_8,094.05

uto nv asya joṣam ām̐ indraḥ sutasya gomataḥ |
prātar hoteva matsati || RV_8,094.06

kad atviṣanta sūrayas tira āpa iva sridhaḥ |
arṣanti pūtadakṣasaḥ || RV_8,094.07

kad vo adya mahānāṁ devānām avo vṛṇe |
tmanā ca dasmavarcasām || RV_8,094.08

ā ye viśvā pārthivāni paprathan rocanā divaḥ |
marutaḥ somapītaye || RV_8,094.09

tyān nu pūtadakṣaso divo vo maruto huve |
asya somasya pītaye || RV_8,094.10

tyān nu ye vi rodasī tastabhur maruto huve |
asya somasya pītaye || RV_8,094.11

tyaṁ nu mārutaṁ gaṇaṁ giriṣṭhāṁ vṛṣaṇaṁ huve |
asya somasya pītaye || RV_8,094.12

ā tvā giro rathīr ivāsthuḥ suteṣu girvaṇaḥ |
abhi tvā sam anūṣatendra vatsaṁ na mātaraḥ || RV_8,095.01

ā tvā śukrā acucyavuḥ sutāsa indra girvaṇaḥ |
pibā tv a1syāndhasa indra viśvāsu te hitam || RV_8,095.02

pibā somam madāya kam indra śyenābhṛtaṁ sutam |
tvaṁ hi śaśvatīnām patī rājā viśām asi || RV_8,095.03

śrudhī havaṁ tiraścyā indra yas tvā saparyati |
suvīryasya gomato rāyas pūrdhi mahām̐ asi || RV_8,095.04

indra yas te navīyasīṁ giram mandrām ajījanat |
cikitvinmanasaṁ dhiyam pratnām ṛtasya pipyuṣīm || RV_8,095.05

tam u ṣṭavāma yaṁ gira indram ukthāni vāvṛdhuḥ |
purūṇy asya pauṁsyā siṣāsanto vanāmahe || RV_8,095.06

eto nv indraṁ stavāma śuddhaṁ śuddhena sāmnā |
śuddhair ukthair vāvṛdhvāṁsaṁ śuddha āśīrvān mamattu || RV_8,095.07

indra śuddho na ā gahi śuddhaḥ śuddhābhir ūtibhiḥ |
śuddho rayiṁ ni dhāraya śuddho mamaddhi somyaḥ || RV_8,095.08

indra śuddho hi no rayiṁ śuddho ratnāni dāśuṣe |
śuddho vṛtrāṇi jighnase śuddho vājaṁ siṣāsasi || RV_8,095.09

asmā uṣāsa ātiranta yāmam indrāya naktam ūrmyāḥ suvācaḥ |
asmā āpo mātaraḥ sapta tasthur nṛbhyas tarāya sindhavaḥ supārāḥ || RV_8,096.01

atividdhā vithureṇā cid astrā triḥ sapta sānu saṁhitā girīṇām |
na tad devo na martyas tuturyād yāni pravṛddho vṛṣabhaś cakāra || RV_8,096.02

indrasya vajra āyaso nimiśla indrasya bāhvor bhūyiṣṭham ojaḥ |
śīrṣann indrasya kratavo nireka āsann eṣanta śrutyā upāke || RV_8,096.03

manye tvā yajñiyaṁ yajñiyānām manye tvā cyavanam acyutānām |
manye tvā satvanām indra ketum manye tvā vṛṣabhaṁ carṣaṇīnām || RV_8,096.04

ā yad vajram bāhvor indra dhatse madacyutam ahaye hantavā u |
pra parvatā anavanta pra gāvaḥ pra brahmāṇo abhinakṣanta indram || RV_8,096.05

tam u ṣṭavāma ya imā jajāna viśvā jātāny avarāṇy asmāt |
indreṇa mitraṁ didhiṣema gīrbhir upo namobhir vṛṣabhaṁ viśema || RV_8,096.06

vṛtrasya tvā śvasathād īṣamāṇā viśve devā ajahur ye sakhāyaḥ |
marudbhir indra sakhyaṁ te astv athemā viśvāḥ pṛtanā jayāsi || RV_8,096.07

triḥ ṣaṣṭis tvā maruto vāvṛdhānā usrā iva rāśayo yajñiyāsaḥ |
upa tvemaḥ kṛdhi no bhāgadheyaṁ śuṣmaṁ ta enā haviṣā vidhema || RV_8,096.08

tigmam āyudham marutām anīkaṁ kas ta indra prati vajraṁ dadharṣa |
anāyudhāso asurā adevāś cakreṇa tām̐ apa vapa ṛjīṣin || RV_8,096.09

maha ugrāya tavase suvṛktim preraya śivatamāya paśvaḥ |
girvāhase gira indrāya pūrvīr dhehi tanve kuvid aṅga vedat || RV_8,096.10

ukthavāhase vibhve manīṣāṁ druṇā na pāram īrayā nadīnām |
ni spṛśa dhiyā tanvi śrutasya juṣṭatarasya kuvid aṅga vedat || RV_8,096.11

tad viviḍḍhi yat ta indro jujoṣat stuhi suṣṭutiṁ namasā vivāsa |
upa bhūṣa jaritar mā ruvaṇyaḥ śrāvayā vācaṁ kuvid aṅga vedat || RV_8,096.12

ava drapso aṁśumatīm atiṣṭhad iyānaḥ kṛṣṇo daśabhiḥ sahasraiḥ |
āvat tam indraḥ śacyā dhamantam apa snehitīr nṛmaṇā adhatta || RV_8,096.13

drapsam apaśyaṁ viṣuṇe carantam upahvare nadyo aṁśumatyāḥ |
nabho na kṛṣṇam avatasthivāṁsam iṣyāmi vo vṛṣaṇo yudhyatājau || RV_8,096.14

adha drapso aṁśumatyā upasthe 'dhārayat tanvaṁ titviṣāṇaḥ |
viśo adevīr abhy ā3carantīr bṛhaspatinā yujendraḥ sasāhe || RV_8,096.15

tvaṁ ha tyat saptabhyo jāyamāno 'śatrubhyo abhavaḥ śatrur indra |
gūḻhe dyāvāpṛthivī anv avindo vibhumadbhyo bhuvanebhyo raṇaṁ dhāḥ || RV_8,096.16

tvaṁ ha tyad apratimānam ojo vajreṇa vajrin dhṛṣito jaghantha |
tvaṁ śuṣṇasyāvātiro vadhatrais tvaṁ gā indra śacyed avindaḥ || RV_8,096.17

tvaṁ ha tyad vṛṣabha carṣaṇīnāṁ ghano vṛtrāṇāṁ taviṣo babhūtha |
tvaṁ sindhūm̐r asṛjas tastabhānān tvam apo ajayo dāsapatnīḥ || RV_8,096.18

sa sukratū raṇitā yaḥ suteṣv anuttamanyur yo aheva revān |
ya eka in nary apāṁsi kartā sa vṛtrahā pratīd anyam āhuḥ || RV_8,096.19

sa vṛtrahendraś carṣaṇīdhṛt taṁ suṣṭutyā havyaṁ huvema |
sa prāvitā maghavā no 'dhivaktā sa vājasya śravasyasya dātā || RV_8,096.20

sa vṛtrahendra ṛbhukṣāḥ sadyo jajñāno havyo babhūva |
kṛṇvann apāṁsi naryā purūṇi somo na pīto havyaḥ sakhibhyaḥ || RV_8,096.21

yā indra bhuja ābharaḥ svarvām̐ asurebhyaḥ |
stotāram in maghavann asya vardhaya ye ca tve vṛktabarhiṣaḥ || RV_8,097.01

yam indra dadhiṣe tvam aśvaṁ gām bhāgam avyayam |
yajamāne sunvati dakṣiṇāvati tasmin taṁ dhehi mā paṇau || RV_8,097.02

ya indra sasty avrato 'nuṣvāpam adevayuḥ |
svaiḥ ṣa evair mumurat poṣyaṁ rayiṁ sanutar dhehi taṁ tataḥ || RV_8,097.03

yac chakrāsi parāvati yad arvāvati vṛtrahan |
atas tvā gīrbhir dyugad indra keśibhiḥ sutāvām̐ ā vivāsati || RV_8,097.04

yad vāsi rocane divaḥ samudrasyādhi viṣṭapi |
yat pārthive sadane vṛtrahantama yad antarikṣa ā gahi || RV_8,097.05

sa naḥ someṣu somapāḥ suteṣu śavasas pate |
mādayasva rādhasā sūnṛtāvatendra rāyā parīṇasā || RV_8,097.06

mā na indra parā vṛṇag bhavā naḥ sadhamādyaḥ |
tvaṁ na ūtī tvam in na āpyam mā na indra parā vṛṇak || RV_8,097.07

asme indra sacā sute ni ṣadā pītaye madhu |
kṛdhī jaritre maghavann avo mahad asme indra sacā sute || RV_8,097.08

na tvā devāsa āśata na martyāso adrivaḥ |
viśvā jātāni śavasābhibhūr asi na tvā devāsa āśata || RV_8,097.09

viśvāḥ pṛtanā abhibhūtaraṁ naraṁ sajūs tatakṣur indraṁ jajanuś ca rājase |
kratvā variṣṭhaṁ vara āmurim utogram ojiṣṭhaṁ tavasaṁ tarasvinam || RV_8,097.10

sam īṁ rebhāso asvarann indraṁ somasya pītaye |
svarpatiṁ yad īṁ vṛdhe dhṛtavrato hy ojasā sam ūtibhiḥ || RV_8,097.11

nemiṁ namanti cakṣasā meṣaṁ viprā abhisvarā |
sudītayo vo adruho 'pi karṇe tarasvinaḥ sam ṛkvabhiḥ || RV_8,097.12

tam indraṁ johavīmi maghavānam ugraṁ satrā dadhānam apratiṣkutaṁ śavāṁsi |
maṁhiṣṭho gīrbhir ā ca yajñiyo vavartad rāye no viśvā supathā kṛṇotu vajrī || RV_8,097.13

tvam pura indra cikid enā vy ojasā śaviṣṭha śakra nāśayadhyai |
tvad viśvāni bhuvanāni vajrin dyāvā rejete pṛthivī ca bhīṣā || RV_8,097.14

tan ma ṛtam indra śūra citra pātv apo na vajrin duritāti parṣi bhūri |
kadā na indra rāya ā daśasyer viśvapsnyasya spṛhayāyyasya rājan || RV_8,097.15

indrāya sāma gāyata viprāya bṛhate bṛhat |
dharmakṛte vipaścite panasyave || RV_8,098.01

tvam indrābhibhūr asi tvaṁ sūryam arocayaḥ |
viśvakarmā viśvadevo mahām̐ asi || RV_8,098.02

vibhrājañ jyotiṣā sva1r agaccho rocanaṁ divaḥ |
devās ta indra sakhyāya yemire || RV_8,098.03

endra no gadhi priyaḥ satrājid agohyaḥ |
girir na viśvatas pṛthuḥ patir divaḥ || RV_8,098.04

abhi hi satya somapā ubhe babhūtha rodasī |
indrāsi sunvato vṛdhaḥ patir divaḥ || RV_8,098.05

tvaṁ hi śaśvatīnām indra dartā purām asi |
hantā dasyor manor vṛdhaḥ patir divaḥ || RV_8,098.06

adhā hīndra girvaṇa upa tvā kāmān mahaḥ sasṛjmahe |
udeva yanta udabhiḥ || RV_8,098.07

vār ṇa tvā yavyābhir vardhanti śūra brahmāṇi |
vāvṛdhvāṁsaṁ cid adrivo dive-dive || RV_8,098.08

yuñjanti harī iṣirasya gāthayorau ratha uruyuge |
indravāhā vacoyujā || RV_8,098.09

tvaṁ na indrā bharam̐ ojo nṛmṇaṁ śatakrato vicarṣaṇe |
ā vīram pṛtanāṣaham || RV_8,098.10

tvaṁ hi naḥ pitā vaso tvam mātā śatakrato babhūvitha |
adhā te sumnam īmahe || RV_8,098.11

tvāṁ śuṣmin puruhūta vājayantam upa bruve śatakrato |
sa no rāsva suvīryam || RV_8,098.12

tvām idā hyo naro 'pīpyan vajrin bhūrṇayaḥ |
sa indra stomavāhasām iha śrudhy upa svasaram ā gahi || RV_8,099.01

matsvā suśipra harivas tad īmahe tve ā bhūṣanti vedhasaḥ |
tava śravāṁsy upamāny ukthyā suteṣv indra girvaṇaḥ || RV_8,099.02

śrāyanta iva sūryaṁ viśved indrasya bhakṣata |
vasūni jāte janamāna ojasā prati bhāgaṁ na dīdhima || RV_8,099.03

anarśarātiṁ vasudām upa stuhi bhadrā indrasya rātayaḥ |
so asya kāmaṁ vidhato na roṣati mano dānāya codayan || RV_8,099.04

tvam indra pratūrtiṣv abhi viśvā asi spṛdhaḥ |
aśastihā janitā viśvatūr asi tvaṁ tūrya taruṣyataḥ || RV_8,099.05

anu te śuṣmaṁ turayantam īyatuḥ kṣoṇī śiśuṁ na mātarā |
viśvās te spṛdhaḥ śnathayanta manyave vṛtraṁ yad indra tūrvasi || RV_8,099.06

ita ūtī vo ajaram prahetāram aprahitam |
āśuṁ jetāraṁ hetāraṁ rathītamam atūrtaṁ tugryāvṛdham || RV_8,099.07

iṣkartāram aniṣkṛtaṁ sahaskṛtaṁ śatamūtiṁ śatakratum |
samānam indram avase havāmahe vasavānaṁ vasūjuvam || RV_8,099.08

ayaṁ ta emi tanvā purastād viśve devā abhi mā yanti paścāt |
yadā mahyaṁ dīdharo bhāgam indrād in mayā kṛṇavo vīryāṇi || RV_8,100.01

dadhāmi te madhuno bhakṣam agre hitas te bhāgaḥ suto astu somaḥ |
asaś ca tvaṁ dakṣiṇataḥ sakhā me 'dhā vṛtrāṇi jaṅghanāva bhūri || RV_8,100.02

pra su stomam bharata vājayanta indrāya satyaṁ yadi satyam asti |
nendro astīti nema u tva āha ka īṁ dadarśa kam abhi ṣṭavāma || RV_8,100.03

ayam asmi jaritaḥ paśya meha viśvā jātāny abhy asmi mahnā |
ṛtasya mā pradiśo vardhayanty ādardiro bhuvanā dardarīmi || RV_8,100.04

ā yan mā venā aruhann ṛtasyam̐ ekam āsīnaṁ haryatasya pṛṣṭhe |
manaś cin me hṛda ā praty avocad acikradañ chiśumantaḥ sakhāyaḥ || RV_8,100.05

viśvet tā te savaneṣu pravācyā yā cakartha maghavann indra sunvate |
pārāvataṁ yat purusambhṛtaṁ vasv apāvṛṇoḥ śarabhāya ṛṣibandhave || RV_8,100.06

pra nūnaṁ dhāvatā pṛthaṅ neha yo vo avāvarīt |
ni ṣīṁ vṛtrasya marmaṇi vajram indro apīpatat || RV_8,100.07

manojavā ayamāna āyasīm atarat puram |
divaṁ suparṇo gatvāya somaṁ vajriṇa ābharat || RV_8,100.08

samudre antaḥ śayata udnā vajro abhīvṛtaḥ |
bharanty asmai saṁyataḥ puraḥprasravaṇā balim || RV_8,100.09

yad vāg vadanty avicetanāni rāṣṭrī devānāṁ niṣasāda mandrā |
catasra ūrjaṁ duduhe payāṁsi kva svid asyāḥ paramaṁ jagāma || RV_8,100.10

devīṁ vācam ajanayanta devās tāṁ viśvarūpāḥ paśavo vadanti |
sā no mandreṣam ūrjaṁ duhānā dhenur vāg asmān upa suṣṭutaitu || RV_8,100.11

sakhe viṣṇo vitaraṁ vi kramasva dyaur dehi lokaṁ vajrāya viṣkabhe |
hanāva vṛtraṁ riṇacāva sindhūn indrasya yantu prasave visṛṣṭāḥ || RV_8,100.12

ṛdhag itthā sa martyaḥ śaśame devatātaye |
yo nūnam mitrāvaruṇāv abhiṣṭaya ācakre havyadātaye || RV_8,101.01

varṣiṣṭhakṣatrā urucakṣasā narā rājānā dīrghaśruttamā |
tā bāhutā na daṁsanā ratharyataḥ sākaṁ sūryasya raśmibhiḥ || RV_8,101.02

pra yo vām mitrāvaruṇājiro dūto adravat |
ayaḥśīrṣā maderaghuḥ || RV_8,101.03

na yaḥ sampṛcche na punar havītave na saṁvādāya ramate |
tasmān no adya samṛter uruṣyatam bāhubhyāṁ na uruṣyatam || RV_8,101.04

pra mitrāya prāryamṇe sacathyam ṛtāvaso |
varūthya1ṁ varuṇe chandyaṁ vacaḥ stotraṁ rājasu gāyata || RV_8,101.05

te hinvire aruṇaṁ jenyaṁ vasv ekam putraṁ tisṝṇām |
te dhāmāny amṛtā martyānām adabdhā abhi cakṣate || RV_8,101.06

ā me vacāṁsy udyatā dyumattamāni kartvā |
ubhā yātaṁ nāsatyā sajoṣasā prati havyāni vītaye || RV_8,101.07

rātiṁ yad vām arakṣasaṁ havāmahe yuvābhyāṁ vājinīvasū |
prācīṁ hotrām pratirantāv itaṁ narā gṛṇānā jamadagninā || RV_8,101.08

ā no yajñaṁ divispṛśaṁ vāyo yāhi sumanmabhiḥ |
antaḥ pavitra upari śrīṇāno3 'yaṁ śukro ayāmi te || RV_8,101.09

vety adhvaryuḥ pathibhī rajiṣṭhaiḥ prati havyāni vītaye |
adhā niyutva ubhayasya naḥ piba śuciṁ somaṁ gavāśiram || RV_8,101.10

baṇ mahām̐ asi sūrya baḻ āditya mahām̐ asi |
mahas te sato mahimā panasyate 'ddhā deva mahām̐ asi || RV_8,101.11

baṭ sūrya śravasā mahām̐ asi satrā deva mahām̐ asi |
mahnā devānām asuryaḥ purohito vibhu jyotir adābhyam || RV_8,101.12

iyaṁ yā nīcy arkiṇī rūpā rohiṇyā kṛtā |
citreva praty adarśy āyaty a1ntar daśasu bāhuṣu || RV_8,101.13

prajā ha tisro atyāyam īyur ny a1nyā arkam abhito viviśre |
bṛhad dha tasthau bhuvaneṣv antaḥ pavamāno harita ā viveśa || RV_8,101.14

mātā rudrāṇāṁ duhitā vasūnāṁ svasādityānām amṛtasya nābhiḥ |
pra nu vocaṁ cikituṣe janāya mā gām anāgām aditiṁ vadhiṣṭa || RV_8,101.15

vacovidaṁ vācam udīrayantīṁ viśvābhir dhībhir upatiṣṭhamānām |
devīṁ devebhyaḥ pary eyuṣīṁ gām ā māvṛkta martyo dabhracetāḥ || RV_8,101.16

tvam agne bṛhad vayo dadhāsi deva dāśuṣe |
kavir gṛhapatir yuvā || RV_8,102.01

sa na īḻānayā saha devām̐ agne duvasyuvā |
cikid vibhānav ā vaha || RV_8,102.02

tvayā ha svid yujā vayaṁ codiṣṭhena yaviṣṭhya |
abhi ṣmo vājasātaye || RV_8,102.03

aurvabhṛguvac chucim apnavānavad ā huve |
agniṁ samudravāsasam || RV_8,102.04

huve vātasvanaṁ kavim parjanyakrandyaṁ sahaḥ |
agniṁ samudravāsasam || RV_8,102.05

ā savaṁ savitur yathā bhagasyeva bhujiṁ huve |
agniṁ samudravāsasam || RV_8,102.06

agniṁ vo vṛdhantam adhvarāṇām purūtamam |
acchā naptre sahasvate || RV_8,102.07

ayaṁ yathā na ābhuvat tvaṣṭā rūpeva takṣyā |
asya kratvā yaśasvataḥ || RV_8,102.08

ayaṁ viśvā abhi śriyo 'gnir deveṣu patyate |
ā vājair upa no gamat || RV_8,102.09

viśveṣām iha stuhi hotṝṇāṁ yaśastamam |
agniṁ yajñeṣu pūrvyam || RV_8,102.10

śīram pāvakaśociṣaṁ jyeṣṭho yo dameṣv ā |
dīdāya dīrghaśruttamaḥ || RV_8,102.11

tam arvantaṁ na sānasiṁ gṛṇīhi vipra śuṣmiṇam |
mitraṁ na yātayajjanam || RV_8,102.12

upa tvā jāmayo giro dediśatīr haviṣkṛtaḥ |
vāyor anīke asthiran || RV_8,102.13

yasya tridhātv avṛtam barhis tasthāv asaṁdinam |
āpaś cin ni dadhā padam || RV_8,102.14

padaṁ devasya mīḻhuṣo 'nādhṛṣṭābhir ūtibhiḥ |
bhadrā sūrya ivopadṛk || RV_8,102.15

agne ghṛtasya dhītibhis tepāno deva śociṣā |
ā devān vakṣi yakṣi ca || RV_8,102.16

taṁ tvājananta mātaraḥ kaviṁ devāso aṅgiraḥ |
havyavāham amartyam || RV_8,102.17

pracetasaṁ tvā kave 'gne dūtaṁ vareṇyam |
havyavāhaṁ ni ṣedire || RV_8,102.18

nahi me asty aghnyā na svadhitir vananvati |
athaitādṛg bharāmi te || RV_8,102.19

yad agne kāni kāni cid ā te dārūṇi dadhmasi |
tā juṣasva yaviṣṭhya || RV_8,102.20

yad atty upajihvikā yad vamro atisarpati |
sarvaṁ tad astu te ghṛtam || RV_8,102.21

agnim indhāno manasā dhiyaṁ saceta martyaḥ |
agnim īdhe vivasvabhiḥ || RV_8,102.22

adarśi gātuvittamo yasmin vratāny ādadhuḥ |
upo ṣu jātam āryasya vardhanam agniṁ nakṣanta no giraḥ || RV_8,103.01

pra daivodāso agnir devām̐ acchā na majmanā |
anu mātaram pṛthivīṁ vi vāvṛte tasthau nākasya sānavi || RV_8,103.02

yasmād rejanta kṛṣṭayaś carkṛtyāni kṛṇvataḥ |
sahasrasām medhasātāv iva tmanāgniṁ dhībhiḥ saparyata || RV_8,103.03

pra yaṁ rāye ninīṣasi marto yas te vaso dāśat |
sa vīraṁ dhatte agna ukthaśaṁsinaṁ tmanā sahasrapoṣiṇam || RV_8,103.04

sa dṛḻhe cid abhi tṛṇatti vājam arvatā sa dhatte akṣiti śravaḥ |
tve devatrā sadā purūvaso viśvā vāmāni dhīmahi || RV_8,103.05

yo viśvā dayate vasu hotā mandro janānām |
madhor na pātrā prathamāny asmai pra stomā yanty agnaye || RV_8,103.06

aśvaṁ na gīrbhī rathyaṁ sudānavo marmṛjyante devayavaḥ |
ubhe toke tanaye dasma viśpate parṣi rādho maghonām || RV_8,103.07

pra maṁhiṣṭhāya gāyata ṛtāvne bṛhate śukraśociṣe |
upastutāso agnaye || RV_8,103.08

ā vaṁsate maghavā vīravad yaśaḥ samiddho dyumny āhutaḥ |
kuvin no asya sumatir navīyasy acchā vājebhir āgamat || RV_8,103.09

preṣṭham u priyāṇāṁ stuhy āsāvātithim |
agniṁ rathānāṁ yamam || RV_8,103.10

uditā yo niditā veditā vasv ā yajñiyo vavartati |
duṣṭarā yasya pravaṇe normayo dhiyā vājaṁ siṣāsataḥ || RV_8,103.11

mā no hṛṇītām atithir vasur agniḥ purupraśasta eṣaḥ |
yaḥ suhotā svadhvaraḥ || RV_8,103.12

mo te riṣan ye acchoktibhir vaso 'gne kebhiś cid evaiḥ |
kīriś cid dhi tvām īṭṭe dūtyāya rātahavyaḥ svadhvaraḥ || RV_8,103.13

āgne yāhi marutsakhā rudrebhiḥ somapītaye |
sobharyā upa suṣṭutim mādayasva svarṇare || RV_8,103.14

maṇḍala 9

svādiṣṭhayā madiṣṭhayā pavasva soma dhārayā |
indrāya pātave sutaḥ || RV_9,001.01

rakṣohā viśvacarṣaṇir abhi yonim ayohatam |
druṇā sadhastham āsadat || RV_9,001.02

varivodhātamo bhava maṁhiṣṭho vṛtrahantamaḥ |
parṣi rādho maghonām || RV_9,001.03

abhy arṣa mahānāṁ devānāṁ vītim andhasā |
abhi vājam uta śravaḥ || RV_9,001.04

tvām acchā carāmasi tad id arthaṁ dive-dive |
indo tve na āśasaḥ || RV_9,001.05

punāti te parisrutaṁ somaṁ sūryasya duhitā |
vāreṇa śaśvatā tanā || RV_9,001.06

tam īm aṇvīḥ samarya ā gṛbhṇanti yoṣaṇo daśa |
svasāraḥ pārye divi || RV_9,001.07

tam īṁ hinvanty agruvo dhamanti bākuraṁ dṛtim |
tridhātu vāraṇam madhu || RV_9,001.08

abhī3mam aghnyā uta śrīṇanti dhenavaḥ śiśum |
somam indrāya pātave || RV_9,001.09

asyed indro madeṣv ā viśvā vṛtrāṇi jighnate |
śūro maghā ca maṁhate || RV_9,001.10

pavasva devavīr ati pavitraṁ soma raṁhyā |
indram indo vṛṣā viśa || RV_9,002.01

ā vacyasva mahi psaro vṛṣendo dyumnavattamaḥ |
ā yoniṁ dharṇasiḥ sadaḥ || RV_9,002.02

adhukṣata priyam madhu dhārā sutasya vedhasaḥ |
apo vasiṣṭa sukratuḥ || RV_9,002.03

mahāntaṁ tvā mahīr anv āpo arṣanti sindhavaḥ |
yad gobhir vāsayiṣyase || RV_9,002.04

samudro apsu māmṛje viṣṭambho dharuṇo divaḥ |
somaḥ pavitre asmayuḥ || RV_9,002.05

acikradad vṛṣā harir mahān mitro na darśataḥ |
saṁ sūryeṇa rocate || RV_9,002.06

giras ta inda ojasā marmṛjyante apasyuvaḥ |
yābhir madāya śumbhase || RV_9,002.07

taṁ tvā madāya ghṛṣvaya u lokakṛtnum īmahe |
tava praśastayo mahīḥ || RV_9,002.08

asmabhyam indav indrayur madhvaḥ pavasva dhārayā |
parjanyo vṛṣṭimām̐ iva || RV_9,002.09

goṣā indo nṛṣā asy aśvasā vājasā uta |
ātmā yajñasya pūrvyaḥ || RV_9,002.10

eṣa devo amartyaḥ parṇavīr iva dīyati |
abhi droṇāny āsadam || RV_9,003.01

eṣa devo vipā kṛto 'ti hvarāṁsi dhāvati |
pavamāno adābhyaḥ || RV_9,003.02

eṣa devo vipanyubhiḥ pavamāna ṛtāyubhiḥ |
harir vājāya mṛjyate || RV_9,003.03

eṣa viśvāni vāryā śūro yann iva satvabhiḥ |
pavamānaḥ siṣāsati || RV_9,003.04

eṣa devo ratharyati pavamāno daśasyati |
āviṣ kṛṇoti vagvanum || RV_9,003.05

eṣa viprair abhiṣṭuto 'po devo vi gāhate |
dadhad ratnāni dāśuṣe || RV_9,003.06

eṣa divaṁ vi dhāvati tiro rajāṁsi dhārayā |
pavamānaḥ kanikradat || RV_9,003.07

eṣa divaṁ vy āsarat tiro rajāṁsy aspṛtaḥ |
pavamānaḥ svadhvaraḥ || RV_9,003.08

eṣa pratnena janmanā devo devebhyaḥ sutaḥ |
hariḥ pavitre arṣati || RV_9,003.09

eṣa u sya puruvrato jajñāno janayann iṣaḥ |
dhārayā pavate sutaḥ || RV_9,003.10

sanā ca soma jeṣi ca pavamāna mahi śravaḥ |
athā no vasyasas kṛdhi || RV_9,004.01

sanā jyotiḥ sanā sva1r viśvā ca soma saubhagā |
athā no vasyasas kṛdhi || RV_9,004.02

sanā dakṣam uta kratum apa soma mṛdho jahi |
athā no vasyasas kṛdhi || RV_9,004.03

pavītāraḥ punītana somam indrāya pātave |
athā no vasyasas kṛdhi || RV_9,004.04

tvaṁ sūrye na ā bhaja tava kratvā tavotibhiḥ |
athā no vasyasas kṛdhi || RV_9,004.05

tava kratvā tavotibhir jyok paśyema sūryam |
athā no vasyasas kṛdhi || RV_9,004.06

abhy arṣa svāyudha soma dvibarhasaṁ rayim |
athā no vasyasas kṛdhi || RV_9,004.07

abhy a1rṣānapacyuto rayiṁ samatsu sāsahiḥ |
athā no vasyasas kṛdhi || RV_9,004.08

tvāṁ yajñair avīvṛdhan pavamāna vidharmaṇi |
athā no vasyasas kṛdhi || RV_9,004.09

rayiṁ naś citram aśvinam indo viśvāyum ā bhara |
athā no vasyasas kṛdhi || RV_9,004.10

samiddho viśvatas patiḥ pavamāno vi rājati |
prīṇan vṛṣā kanikradat || RV_9,005.01

tanūnapāt pavamānaḥ śṛṅge śiśāno arṣati |
antarikṣeṇa rārajat || RV_9,005.02

īḻenyaḥ pavamāno rayir vi rājati dyumān |
madhor dhārābhir ojasā || RV_9,005.03

barhiḥ prācīnam ojasā pavamānaḥ stṛṇan hariḥ |
deveṣu deva īyate || RV_9,005.04

ud ātair jihate bṛhad dvāro devīr hiraṇyayīḥ |
pavamānena suṣṭutāḥ || RV_9,005.05

suśilpe bṛhatī mahī pavamāno vṛṣaṇyati |
naktoṣāsā na darśate || RV_9,005.06

ubhā devā nṛcakṣasā hotārā daivyā huve |
pavamāna indro vṛṣā || RV_9,005.07

bhāratī pavamānasya sarasvatīḻā mahī |
imaṁ no yajñam ā gaman tisro devīḥ supeśasaḥ || RV_9,005.08

tvaṣṭāram agrajāṁ gopām puroyāvānam ā huve |
indur indro vṛṣā hariḥ pavamānaḥ prajāpatiḥ || RV_9,005.09

vanaspatim pavamāna madhvā sam aṅgdhi dhārayā |
sahasravalśaṁ haritam bhrājamānaṁ hiraṇyayam || RV_9,005.10

viśve devāḥ svāhākṛtim pavamānasyā gata |
vāyur bṛhaspatiḥ sūryo 'gnir indraḥ sajoṣasaḥ || RV_9,005.11

mandrayā soma dhārayā vṛṣā pavasva devayuḥ |
avyo vāreṣv asmayuḥ || RV_9,006.01

abhi tyam madyam madam indav indra iti kṣara |
abhi vājino arvataḥ || RV_9,006.02

abhi tyam pūrvyam madaṁ suvāno arṣa pavitra ā |
abhi vājam uta śravaḥ || RV_9,006.03

anu drapsāsa indava āpo na pravatāsaran |
punānā indram āśata || RV_9,006.04

yam atyam iva vājinam mṛjanti yoṣaṇo daśa |
vane krīḻantam atyavim || RV_9,006.05

taṁ gobhir vṛṣaṇaṁ rasam madāya devavītaye |
sutam bharāya saṁ sṛja || RV_9,006.06

devo devāya dhārayendrāya pavate sutaḥ |
payo yad asya pīpayat || RV_9,006.07

ātmā yajñasya raṁhyā suṣvāṇaḥ pavate sutaḥ |
pratnaṁ ni pāti kāvyam || RV_9,006.08

evā punāna indrayur madam madiṣṭha vītaye |
guhā cid dadhiṣe giraḥ || RV_9,006.09

asṛgram indavaḥ pathā dharmann ṛtasya suśriyaḥ |
vidānā asya yojanam || RV_9,007.01

pra dhārā madhvo agriyo mahīr apo vi gāhate |
havir haviṣṣu vandyaḥ || RV_9,007.02

pra yujo vāco agriyo vṛṣāva cakradad vane |
sadmābhi satyo adhvaraḥ || RV_9,007.03

pari yat kāvyā kavir nṛmṇā vasāno arṣati |
svar vājī siṣāsati || RV_9,007.04

pavamāno abhi spṛdho viśo rājeva sīdati |
yad īm ṛṇvanti vedhasaḥ || RV_9,007.05

avyo vāre pari priyo harir vaneṣu sīdati |
rebho vanuṣyate matī || RV_9,007.06

sa vāyum indram aśvinā sākam madena gacchati |
raṇā yo asya dharmabhiḥ || RV_9,007.07

ā mitrāvaruṇā bhagam madhvaḥ pavanta ūrmayaḥ |
vidānā asya śakmabhiḥ || RV_9,007.08

asmabhyaṁ rodasī rayim madhvo vājasya sātaye |
śravo vasūni saṁ jitam || RV_9,007.09

ete somā abhi priyam indrasya kāmam akṣaran |
vardhanto asya vīryam || RV_9,008.01

punānāsaś camūṣado gacchanto vāyum aśvinā |
te no dhāntu suvīryam || RV_9,008.02

indrasya soma rādhase punāno hārdi codaya |
ṛtasya yonim āsadam || RV_9,008.03

mṛjanti tvā daśa kṣipo hinvanti sapta dhītayaḥ |
anu viprā amādiṣuḥ || RV_9,008.04

devebhyas tvā madāya kaṁ sṛjānam ati meṣyaḥ |
saṁ gobhir vāsayāmasi || RV_9,008.05

punānaḥ kalaśeṣv ā vastrāṇy aruṣo hariḥ |
pari gavyāny avyata || RV_9,008.06

maghona ā pavasva no jahi viśvā apa dviṣaḥ |
indo sakhāyam ā viśa || RV_9,008.07

vṛṣṭiṁ divaḥ pari srava dyumnam pṛthivyā adhi |
saho naḥ soma pṛtsu dhāḥ || RV_9,008.08

nṛcakṣasaṁ tvā vayam indrapītaṁ svarvidam |
bhakṣīmahi prajām iṣam || RV_9,008.09

pari priyā divaḥ kavir vayāṁsi naptyor hitaḥ |
suvāno yāti kavikratuḥ || RV_9,009.01

pra-pra kṣayāya panyase janāya juṣṭo adruhe |
vīty arṣa caniṣṭhayā || RV_9,009.02

sa sūnur mātarā śucir jāto jāte arocayat |
mahān mahī ṛtāvṛdhā || RV_9,009.03

sa sapta dhītibhir hito nadyo ajinvad adruhaḥ |
yā ekam akṣi vāvṛdhuḥ || RV_9,009.04

tā abhi santam astṛtam mahe yuvānam ā dadhuḥ |
indum indra tava vrate || RV_9,009.05

abhi vahnir amartyaḥ sapta paśyati vāvahiḥ |
krivir devīr atarpayat || RV_9,009.06

avā kalpeṣu naḥ pumas tamāṁsi soma yodhyā |
tāni punāna jaṅghanaḥ || RV_9,009.07

nū navyase navīyase sūktāya sādhayā pathaḥ |
pratnavad rocayā rucaḥ || RV_9,009.08

pavamāna mahi śravo gām aśvaṁ rāsi vīravat |
sanā medhāṁ sanā svaḥ || RV_9,009.09

pra svānāso rathā ivārvanto na śravasyavaḥ |
somāso rāye akramuḥ || RV_9,010.01

hinvānāso rathā iva dadhanvire gabhastyoḥ |
bharāsaḥ kāriṇām iva || RV_9,010.02

rājāno na praśastibhiḥ somāso gobhir añjate |
yajño na sapta dhātṛbhiḥ || RV_9,010.03

pari suvānāsa indavo madāya barhaṇā girā |
sutā arṣanti dhārayā || RV_9,010.04

āpānāso vivasvato jananta uṣaso bhagam |
sūrā aṇvaṁ vi tanvate || RV_9,010.05

apa dvārā matīnām pratnā ṛṇvanti kāravaḥ |
vṛṣṇo harasa āyavaḥ || RV_9,010.06

samīcīnāsa āsate hotāraḥ saptajāmayaḥ |
padam ekasya piprataḥ || RV_9,010.07

nābhā nābhiṁ na ā dade cakṣuś cit sūrye sacā |
kaver apatyam ā duhe || RV_9,010.08

abhi priyā divas padam adhvaryubhir guhā hitam |
sūraḥ paśyati cakṣasā || RV_9,010.09

upāsmai gāyatā naraḥ pavamānāyendave |
abhi devām̐ iyakṣate || RV_9,011.01

abhi te madhunā payo 'tharvāṇo aśiśrayuḥ |
devaṁ devāya devayu || RV_9,011.02

sa naḥ pavasva śaṁ gave śaṁ janāya śam arvate |
śaṁ rājann oṣadhībhyaḥ || RV_9,011.03

babhrave nu svatavase 'ruṇāya divispṛśe |
somāya gātham arcata || RV_9,011.04

hastacyutebhir adribhiḥ sutaṁ somam punītana |
madhāv ā dhāvatā madhu || RV_9,011.05

namased upa sīdata dadhned abhi śrīṇītana |
indum indre dadhātana || RV_9,011.06

amitrahā vicarṣaṇiḥ pavasva soma śaṁ gave |
devebhyo anukāmakṛt || RV_9,011.07

indrāya soma pātave madāya pari ṣicyase |
manaścin manasas patiḥ || RV_9,011.08

pavamāna suvīryaṁ rayiṁ soma rirīhi naḥ |
indav indreṇa no yujā || RV_9,011.09

somā asṛgram indavaḥ sutā ṛtasya sādane |
indrāya madhumattamāḥ || RV_9,012.01

abhi viprā anūṣata gāvo vatsaṁ na mātaraḥ |
indraṁ somasya pītaye || RV_9,012.02

madacyut kṣeti sādane sindhor ūrmā vipaścit |
somo gaurī adhi śritaḥ || RV_9,012.03

divo nābhā vicakṣaṇo 'vyo vāre mahīyate |
somo yaḥ sukratuḥ kaviḥ || RV_9,012.04

yaḥ somaḥ kalaśeṣv ām̐ antaḥ pavitra āhitaḥ |
tam induḥ pari ṣasvaje || RV_9,012.05

pra vācam indur iṣyati samudrasyādhi viṣṭapi |
jinvan kośam madhuścutam || RV_9,012.06

nityastotro vanaspatir dhīnām antaḥ sabardughaḥ |
hinvāno mānuṣā yugā || RV_9,012.07

abhi priyā divas padā somo hinvāno arṣati |
viprasya dhārayā kaviḥ || RV_9,012.08

ā pavamāna dhāraya rayiṁ sahasravarcasam |
asme indo svābhuvam || RV_9,012.09

somaḥ punāno arṣati sahasradhāro atyaviḥ |
vāyor indrasya niṣkṛtam || RV_9,013.01

pavamānam avasyavo vipram abhi pra gāyata |
suṣvāṇaṁ devavītaye || RV_9,013.02

pavante vājasātaye somāḥ sahasrapājasaḥ |
gṛṇānā devavītaye || RV_9,013.03

uta no vājasātaye pavasva bṛhatīr iṣaḥ |
dyumad indo suvīryam || RV_9,013.04

te naḥ sahasriṇaṁ rayim pavantām ā suvīryam |
suvānā devāsa indavaḥ || RV_9,013.05

atyā hiyānā na hetṛbhir asṛgraṁ vājasātaye |
vi vāram avyam āśavaḥ || RV_9,013.06

vāśrā arṣantīndavo 'bhi vatsaṁ na dhenavaḥ |
dadhanvire gabhastyoḥ || RV_9,013.07

juṣṭa indrāya matsaraḥ pavamāna kanikradat |
viśvā apa dviṣo jahi || RV_9,013.08

apaghnanto arāvṇaḥ pavamānāḥ svardṛśaḥ |
yonāv ṛtasya sīdata || RV_9,013.09

pari prāsiṣyadat kaviḥ sindhor ūrmāv adhi śritaḥ |
kāram bibhrat puruspṛham || RV_9,014.01

girā yadī sabandhavaḥ pañca vrātā apasyavaḥ |
pariṣkṛṇvanti dharṇasim || RV_9,014.02

ād asya śuṣmiṇo rase viśve devā amatsata |
yadī gobhir vasāyate || RV_9,014.03

niriṇāno vi dhāvati jahac charyāṇi tānvā |
atrā saṁ jighnate yujā || RV_9,014.04

naptībhir yo vivasvataḥ śubhro na māmṛje yuvā |
gāḥ kṛṇvāno na nirṇijam || RV_9,014.05

ati śritī tiraścatā gavyā jigāty aṇvyā |
vagnum iyarti yaṁ vide || RV_9,014.06

abhi kṣipaḥ sam agmata marjayantīr iṣas patim |
pṛṣṭhā gṛbhṇata vājinaḥ || RV_9,014.07

pari divyāni marmṛśad viśvāni soma pārthivā |
vasūni yāhy asmayuḥ || RV_9,014.08

eṣa dhiyā yāty aṇvyā śūro rathebhir āśubhiḥ |
gacchann indrasya niṣkṛtam || RV_9,015.01

eṣa purū dhiyāyate bṛhate devatātaye |
yatrāmṛtāsa āsate || RV_9,015.02

eṣa hito vi nīyate 'ntaḥ śubhrāvatā pathā |
yadī tuñjanti bhūrṇayaḥ || RV_9,015.03

eṣa śṛṅgāṇi dodhuvac chiśīte yūthyo3 vṛṣā |
nṛmṇā dadhāna ojasā || RV_9,015.04

eṣa rukmibhir īyate vājī śubhrebhir aṁśubhiḥ |
patiḥ sindhūnām bhavan || RV_9,015.05

eṣa vasūni pibdanā paruṣā yayivām̐ ati |
ava śādeṣu gacchati || RV_9,015.06

etam mṛjanti marjyam upa droṇeṣv āyavaḥ |
pracakrāṇam mahīr iṣaḥ || RV_9,015.07

etam u tyaṁ daśa kṣipo mṛjanti sapta dhītayaḥ |
svāyudham madintamam || RV_9,015.08

pra te sotāra oṇyo3 rasam madāya ghṛṣvaye |
sargo na takty etaśaḥ || RV_9,016.01

kratvā dakṣasya rathyam apo vasānam andhasā |
goṣām aṇveṣu saścima || RV_9,016.02

anaptam apsu duṣṭaraṁ somam pavitra ā sṛja |
punīhīndrāya pātave || RV_9,016.03

pra punānasya cetasā somaḥ pavitre arṣati |
kratvā sadhastham āsadat || RV_9,016.04

pra tvā namobhir indava indra somā asṛkṣata |
mahe bharāya kāriṇaḥ || RV_9,016.05

punāno rūpe avyaye viśvā arṣann abhi śriyaḥ |
śūro na goṣu tiṣṭhati || RV_9,016.06

divo na sānu pipyuṣī dhārā sutasya vedhasaḥ |
vṛthā pavitre arṣati || RV_9,016.07

tvaṁ soma vipaścitaṁ tanā punāna āyuṣu |
avyo vāraṁ vi dhāvasi || RV_9,016.08

pra nimneneva sindhavo ghnanto vṛtrāṇi bhūrṇayaḥ |
somā asṛgram āśavaḥ || RV_9,017.01

abhi suvānāsa indavo vṛṣṭayaḥ pṛthivīm iva |
indraṁ somāso akṣaran || RV_9,017.02

atyūrmir matsaro madaḥ somaḥ pavitre arṣati |
vighnan rakṣāṁsi devayuḥ || RV_9,017.03

ā kalaśeṣu dhāvati pavitre pari ṣicyate |
ukthair yajñeṣu vardhate || RV_9,017.04

ati trī soma rocanā rohan na bhrājase divam |
iṣṇan sūryaṁ na codayaḥ || RV_9,017.05

abhi viprā anūṣata mūrdhan yajñasya kāravaḥ |
dadhānāś cakṣasi priyam || RV_9,017.06

tam u tvā vājinaṁ naro dhībhir viprā avasyavaḥ |
mṛjanti devatātaye || RV_9,017.07

madhor dhārām anu kṣara tīvraḥ sadhastham āsadaḥ |
cārur ṛtāya pītaye || RV_9,017.08

pari suvāno giriṣṭhāḥ pavitre somo akṣāḥ |
madeṣu sarvadhā asi || RV_9,018.01

tvaṁ vipras tvaṁ kavir madhu pra jātam andhasaḥ |
madeṣu sarvadhā asi || RV_9,018.02

tava viśve sajoṣaso devāsaḥ pītim āśata |
madeṣu sarvadhā asi || RV_9,018.03

ā yo viśvāni vāryā vasūni hastayor dadhe |
madeṣu sarvadhā asi || RV_9,018.04

ya ime rodasī mahī sam mātareva dohate |
madeṣu sarvadhā asi || RV_9,018.05

pari yo rodasī ubhe sadyo vājebhir arṣati |
madeṣu sarvadhā asi || RV_9,018.06

sa śuṣmī kalaśeṣv ā punāno acikradat |
madeṣu sarvadhā asi || RV_9,018.07

yat soma citram ukthyaṁ divyam pārthivaṁ vasu |
tan naḥ punāna ā bhara || RV_9,019.01

yuvaṁ hi sthaḥ svarpatī indraś ca soma gopatī |
īśānā pipyataṁ dhiyaḥ || RV_9,019.02

vṛṣā punāna āyuṣu stanayann adhi barhiṣi |
hariḥ san yonim āsadat || RV_9,019.03

avāvaśanta dhītayo vṛṣabhasyādhi retasi |
sūnor vatsasya mātaraḥ || RV_9,019.04

kuvid vṛṣaṇyantībhyaḥ punāno garbham ādadhat |
yāḥ śukraṁ duhate payaḥ || RV_9,019.05

upa śikṣāpatasthuṣo bhiyasam ā dhehi śatruṣu |
pavamāna vidā rayim || RV_9,019.06

ni śatroḥ soma vṛṣṇyaṁ ni śuṣmaṁ ni vayas tira |
dūre vā sato anti vā || RV_9,019.07

pra kavir devavītaye 'vyo vārebhir arṣati |
sāhvān viśvā abhi spṛdhaḥ || RV_9,020.01

sa hi ṣmā jaritṛbhya ā vājaṁ gomantam invati |
pavamānaḥ sahasriṇam || RV_9,020.02

pari viśvāni cetasā mṛśase pavase matī |
sa naḥ soma śravo vidaḥ || RV_9,020.03

abhy arṣa bṛhad yaśo maghavadbhyo dhruvaṁ rayim |
iṣaṁ stotṛbhya ā bhara || RV_9,020.04

tvaṁ rājeva suvrato giraḥ somā viveśitha |
punāno vahne adbhuta || RV_9,020.05

sa vahnir apsu duṣṭaro mṛjyamāno gabhastyoḥ |
somaś camūṣu sīdati || RV_9,020.06

krīḻur makho na maṁhayuḥ pavitraṁ soma gacchasi |
dadhat stotre suvīryam || RV_9,020.07

ete dhāvantīndavaḥ somā indrāya ghṛṣvayaḥ |
matsarāsaḥ svarvidaḥ || RV_9,021.01

pravṛṇvanto abhiyujaḥ suṣvaye varivovidaḥ |
svayaṁ stotre vayaskṛtaḥ || RV_9,021.02

vṛthā krīḻanta indavaḥ sadhastham abhy ekam it |
sindhor ūrmā vy akṣaran || RV_9,021.03

ete viśvāni vāryā pavamānāsa āśata |
hitā na saptayo rathe || RV_9,021.04

āsmin piśaṅgam indavo dadhātā venam ādiśe |
yo asmabhyam arāvā || RV_9,021.05

ṛbhur na rathyaṁ navaṁ dadhātā ketam ādiśe |
śukrāḥ pavadhvam arṇasā || RV_9,021.06

eta u tye avīvaśan kāṣṭhāṁ vājino akrata |
sataḥ prāsāviṣur matim || RV_9,021.07

ete somāsa āśavo rathā iva pra vājinaḥ |
sargāḥ sṛṣṭā aheṣata || RV_9,022.01

ete vātā ivoravaḥ parjanyasyeva vṛṣṭayaḥ |
agner iva bhramā vṛthā || RV_9,022.02

ete pūtā vipaścitaḥ somāso dadhyāśiraḥ |
vipā vy ānaśur dhiyaḥ || RV_9,022.03

ete mṛṣṭā amartyāḥ sasṛvāṁso na śaśramuḥ |
iyakṣantaḥ patho rajaḥ || RV_9,022.04

ete pṛṣṭhāni rodasor viprayanto vy ānaśuḥ |
utedam uttamaṁ rajaḥ || RV_9,022.05

tantuṁ tanvānam uttamam anu pravata āśata |
utedam uttamāyyam || RV_9,022.06

tvaṁ soma paṇibhya ā vasu gavyāni dhārayaḥ |
tataṁ tantum acikradaḥ || RV_9,022.07

somā asṛgram āśavo madhor madasya dhārayā |
abhi viśvāni kāvyā || RV_9,023.01

anu pratnāsa āyavaḥ padaṁ navīyo akramuḥ |
ruce jananta sūryam || RV_9,023.02

ā pavamāna no bharāryo adāśuṣo gayam |
kṛdhi prajāvatīr iṣaḥ || RV_9,023.03

abhi somāsa āyavaḥ pavante madyam madam |
abhi kośam madhuścutam || RV_9,023.04

somo arṣati dharṇasir dadhāna indriyaṁ rasam |
suvīro abhiśastipāḥ || RV_9,023.05

indrāya soma pavase devebhyaḥ sadhamādyaḥ |
indo vājaṁ siṣāsasi || RV_9,023.06

asya pītvā madānām indro vṛtrāṇy aprati |
jaghāna jaghanac ca nu || RV_9,023.07

pra somāso adhanviṣuḥ pavamānāsa indavaḥ |
śrīṇānā apsu mṛñjata || RV_9,024.01

abhi gāvo adhanviṣur āpo na pravatā yatīḥ |
punānā indram āśata || RV_9,024.02

pra pavamāna dhanvasi somendrāya pātave |
nṛbhir yato vi nīyase || RV_9,024.03

tvaṁ soma nṛmādanaḥ pavasva carṣaṇīsahe |
sasnir yo anumādyaḥ || RV_9,024.04

indo yad adribhiḥ sutaḥ pavitram paridhāvasi |
aram indrasya dhāmne || RV_9,024.05

pavasva vṛtrahantamokthebhir anumādyaḥ |
śuciḥ pāvako adbhutaḥ || RV_9,024.06

śuciḥ pāvaka ucyate somaḥ sutasya madhvaḥ |
devāvīr aghaśaṁsahā || RV_9,024.07

pavasva dakṣasādhano devebhyaḥ pītaye hare |
marudbhyo vāyave madaḥ || RV_9,025.01

pavamāna dhiyā hito3 'bhi yoniṁ kanikradat |
dharmaṇā vāyum ā viśa || RV_9,025.02

saṁ devaiḥ śobhate vṛṣā kavir yonāv adhi priyaḥ |
vṛtrahā devavītamaḥ || RV_9,025.03

viśvā rūpāṇy āviśan punāno yāti haryataḥ |
yatrāmṛtāsa āsate || RV_9,025.04

aruṣo janayan giraḥ somaḥ pavata āyuṣak |
indraṁ gacchan kavikratuḥ || RV_9,025.05

ā pavasva madintama pavitraṁ dhārayā kave |
arkasya yonim āsadam || RV_9,025.06

tam amṛkṣanta vājinam upasthe aditer adhi |
viprāso aṇvyā dhiyā || RV_9,026.01

taṁ gāvo abhy anūṣata sahasradhāram akṣitam |
induṁ dhartāram ā divaḥ || RV_9,026.02

taṁ vedhām medhayāhyan pavamānam adhi dyavi |
dharṇasim bhūridhāyasam || RV_9,026.03

tam ahyan bhurijor dhiyā saṁvasānaṁ vivasvataḥ |
patiṁ vāco adābhyam || RV_9,026.04

taṁ sānāv adhi jāmayo hariṁ hinvanty adribhiḥ |
haryatam bhūricakṣasam || RV_9,026.05

taṁ tvā hinvanti vedhasaḥ pavamāna girāvṛdham |
indav indrāya matsaram || RV_9,026.06

eṣa kavir abhiṣṭutaḥ pavitre adhi tośate |
punāno ghnann apa sridhaḥ || RV_9,027.01

eṣa indrāya vāyave svarjit pari ṣicyate |
pavitre dakṣasādhanaḥ || RV_9,027.02

eṣa nṛbhir vi nīyate divo mūrdhā vṛṣā sutaḥ |
somo vaneṣu viśvavit || RV_9,027.03

eṣa gavyur acikradat pavamāno hiraṇyayuḥ |
induḥ satrājid astṛtaḥ || RV_9,027.04

eṣa sūryeṇa hāsate pavamāno adhi dyavi |
pavitre matsaro madaḥ || RV_9,027.05

eṣa śuṣmy asiṣyadad antarikṣe vṛṣā hariḥ |
punāna indur indram ā || RV_9,027.06

eṣa vājī hito nṛbhir viśvavin manasas patiḥ |
avyo vāraṁ vi dhāvati || RV_9,028.01

eṣa pavitre akṣarat somo devebhyaḥ sutaḥ |
viśvā dhāmāny āviśan || RV_9,028.02

eṣa devaḥ śubhāyate 'dhi yonāv amartyaḥ |
vṛtrahā devavītamaḥ || RV_9,028.03

eṣa vṛṣā kanikradad daśabhir jāmibhir yataḥ |
abhi droṇāni dhāvati || RV_9,028.04

eṣa sūryam arocayat pavamāno vicarṣaṇiḥ |
viśvā dhāmāni viśvavit || RV_9,028.05

eṣa śuṣmy adābhyaḥ somaḥ punāno arṣati |
devāvīr aghaśaṁsahā || RV_9,028.06

prāsya dhārā akṣaran vṛṣṇaḥ sutasyaujasā |
devām̐ anu prabhūṣataḥ || RV_9,029.01

saptim mṛjanti vedhaso gṛṇantaḥ kāravo girā |
jyotir jajñānam ukthyam || RV_9,029.02

suṣahā soma tāni te punānāya prabhūvaso |
vardhā samudram ukthyam || RV_9,029.03

viśvā vasūni saṁjayan pavasva soma dhārayā |
inu dveṣāṁsi sadhryak || RV_9,029.04

rakṣā su no araruṣaḥ svanāt samasya kasya cit |
nido yatra mumucmahe || RV_9,029.05

endo pārthivaṁ rayiṁ divyam pavasva dhārayā |
dyumantaṁ śuṣmam ā bhara || RV_9,029.06

pra dhārā asya śuṣmiṇo vṛthā pavitre akṣaran |
punāno vācam iṣyati || RV_9,030.01

indur hiyānaḥ sotṛbhir mṛjyamānaḥ kanikradat |
iyarti vagnum indriyam || RV_9,030.02

ā naḥ śuṣmaṁ nṛṣāhyaṁ vīravantam puruspṛham |
pavasva soma dhārayā || RV_9,030.03

pra somo ati dhārayā pavamāno asiṣyadat |
abhi droṇāny āsadam || RV_9,030.04

apsu tvā madhumattamaṁ hariṁ hinvanty adribhiḥ |
indav indrāya pītaye || RV_9,030.05

sunotā madhumattamaṁ somam indrāya vajriṇe |
cāruṁ śardhāya matsaram || RV_9,030.06

pra somāsaḥ svādhya1ḥ pavamānāso akramuḥ |
rayiṁ kṛṇvanti cetanam || RV_9,031.01

divas pṛthivyā adhi bhavendo dyumnavardhanaḥ |
bhavā vājānām patiḥ || RV_9,031.02

tubhyaṁ vātā abhipriyas tubhyam arṣanti sindhavaḥ |
soma vardhanti te mahaḥ || RV_9,031.03

ā pyāyasva sam etu te viśvataḥ soma vṛṣṇyam |
bhavā vājasya saṁgathe || RV_9,031.04

tubhyaṁ gāvo ghṛtam payo babhro duduhre akṣitam |
varṣiṣṭhe adhi sānavi || RV_9,031.05

svāyudhasya te sato bhuvanasya pate vayam |
indo sakhitvam uśmasi || RV_9,031.06

pra somāso madacyutaḥ śravase no maghonaḥ |
sutā vidathe akramuḥ || RV_9,032.01

ād īṁ tritasya yoṣaṇo hariṁ hinvanty adribhiḥ |
indum indrāya pītaye || RV_9,032.02

ād īṁ haṁso yathā gaṇaṁ viśvasyāvīvaśan matim |
atyo na gobhir ajyate || RV_9,032.03

ubhe somāvacākaśan mṛgo na takto arṣasi |
sīdann ṛtasya yonim ā || RV_9,032.04

abhi gāvo anūṣata yoṣā jāram iva priyam |
agann ājiṁ yathā hitam || RV_9,032.05

asme dhehi dyumad yaśo maghavadbhyaś ca mahyaṁ ca |
sanim medhām uta śravaḥ || RV_9,032.06

pra somāso vipaścito 'pāṁ na yanty ūrmayaḥ |
vanāni mahiṣā iva || RV_9,033.01

abhi droṇāni babhravaḥ śukrā ṛtasya dhārayā |
vājaṁ gomantam akṣaran || RV_9,033.02

sutā indrāya vāyave varuṇāya marudbhyaḥ |
somā arṣanti viṣṇave || RV_9,033.03

tisro vāca ud īrate gāvo mimanti dhenavaḥ |
harir eti kanikradat || RV_9,033.04

abhi brahmīr anūṣata yahvīr ṛtasya mātaraḥ |
marmṛjyante divaḥ śiśum || RV_9,033.05

rāyaḥ samudrām̐ś caturo 'smabhyaṁ soma viśvataḥ |
ā pavasva sahasriṇaḥ || RV_9,033.06

pra suvāno dhārayā tanendur hinvāno arṣati |
rujad dṛḻhā vy ojasā || RV_9,034.01

suta indrāya vāyave varuṇāya marudbhyaḥ |
somo arṣati viṣṇave || RV_9,034.02

vṛṣāṇaṁ vṛṣabhir yataṁ sunvanti somam adribhiḥ |
duhanti śakmanā payaḥ || RV_9,034.03

bhuvat tritasya marjyo bhuvad indrāya matsaraḥ |
saṁ rūpair ajyate hariḥ || RV_9,034.04

abhīm ṛtasya viṣṭapaṁ duhate pṛśnimātaraḥ |
cāru priyatamaṁ haviḥ || RV_9,034.05

sam enam ahrutā imā giro arṣanti sasrutaḥ |
dhenūr vāśro avīvaśat || RV_9,034.06

ā naḥ pavasva dhārayā pavamāna rayim pṛthum |
yayā jyotir vidāsi naḥ || RV_9,035.01

indo samudramīṅkhaya pavasva viśvamejaya |
rāyo dhartā na ojasā || RV_9,035.02

tvayā vīreṇa vīravo 'bhi ṣyāma pṛtanyataḥ |
kṣarā ṇo abhi vāryam || RV_9,035.03

pra vājam indur iṣyati siṣāsan vājasā ṛṣiḥ |
vratā vidāna āyudhā || RV_9,035.04

taṁ gīrbhir vācamīṅkhayam punānaṁ vāsayāmasi |
somaṁ janasya gopatim || RV_9,035.05

viśvo yasya vrate jano dādhāra dharmaṇas pateḥ |
punānasya prabhūvasoḥ || RV_9,035.06

asarji rathyo yathā pavitre camvoḥ sutaḥ |
kārṣman vājī ny akramīt || RV_9,036.01

sa vahniḥ soma jāgṛviḥ pavasva devavīr ati |
abhi kośam madhuścutam || RV_9,036.02

sa no jyotīṁṣi pūrvya pavamāna vi rocaya |
kratve dakṣāya no hinu || RV_9,036.03

śumbhamāna ṛtāyubhir mṛjyamāno gabhastyoḥ |
pavate vāre avyaye || RV_9,036.04

sa viśvā dāśuṣe vasu somo divyāni pārthivā |
pavatām āntarikṣyā || RV_9,036.05

ā divas pṛṣṭham aśvayur gavyayuḥ soma rohasi |
vīrayuḥ śavasas pate || RV_9,036.06

sa sutaḥ pītaye vṛṣā somaḥ pavitre arṣati |
vighnan rakṣāṁsi devayuḥ || RV_9,037.01

sa pavitre vicakṣaṇo harir arṣati dharṇasiḥ |
abhi yoniṁ kanikradat || RV_9,037.02

sa vājī rocanā divaḥ pavamāno vi dhāvati |
rakṣohā vāram avyayam || RV_9,037.03

sa tritasyādhi sānavi pavamāno arocayat |
jāmibhiḥ sūryaṁ saha || RV_9,037.04

sa vṛtrahā vṛṣā suto varivovid adābhyaḥ |
somo vājam ivāsarat || RV_9,037.05

sa devaḥ kavineṣito3 'bhi droṇāni dhāvati |
indur indrāya maṁhanā || RV_9,037.06

eṣa u sya vṛṣā ratho 'vyo vārebhir arṣati |
gacchan vājaṁ sahasriṇam || RV_9,038.01

etaṁ tritasya yoṣaṇo hariṁ hinvanty adribhiḥ |
indum indrāya pītaye || RV_9,038.02

etaṁ tyaṁ harito daśa marmṛjyante apasyuvaḥ |
yābhir madāya śumbhate || RV_9,038.03

eṣa sya mānuṣīṣv ā śyeno na vikṣu sīdati |
gacchañ jāro na yoṣitam || RV_9,038.04

eṣa sya madyo raso 'va caṣṭe divaḥ śiśuḥ |
ya indur vāram āviśat || RV_9,038.05

eṣa sya pītaye suto harir arṣati dharṇasiḥ |
krandan yonim abhi priyam || RV_9,038.06

āśur arṣa bṛhanmate pari priyeṇa dhāmnā |
yatra devā iti bravan || RV_9,039.01

pariṣkṛṇvann aniṣkṛtaṁ janāya yātayann iṣaḥ |
vṛṣṭiṁ divaḥ pari srava || RV_9,039.02

suta eti pavitra ā tviṣiṁ dadhāna ojasā |
vicakṣāṇo virocayan || RV_9,039.03

ayaṁ sa yo divas pari raghuyāmā pavitra ā |
sindhor ūrmā vy akṣarat || RV_9,039.04

āvivāsan parāvato atho arvāvataḥ sutaḥ |
indrāya sicyate madhu || RV_9,039.05

samīcīnā anūṣata hariṁ hinvanty adribhiḥ |
yonāv ṛtasya sīdata || RV_9,039.06

punāno akramīd abhi viśvā mṛdho vicarṣaṇiḥ |
śumbhanti vipraṁ dhītibhiḥ || RV_9,040.01

ā yonim aruṇo ruhad gamad indraṁ vṛṣā sutaḥ |
dhruve sadasi sīdati || RV_9,040.02

nū no rayim mahām indo 'smabhyaṁ soma viśvataḥ |
ā pavasva sahasriṇam || RV_9,040.03

viśvā soma pavamāna dyumnānīndav ā bhara |
vidāḥ sahasriṇīr iṣaḥ || RV_9,040.04

sa naḥ punāna ā bhara rayiṁ stotre suvīryam |
jaritur vardhayā giraḥ || RV_9,040.05

punāna indav ā bhara soma dvibarhasaṁ rayim |
vṛṣann indo na ukthyam || RV_9,040.06

pra ye gāvo na bhūrṇayas tveṣā ayāso akramuḥ |
ghnantaḥ kṛṣṇām apa tvacam || RV_9,041.01

suvitasya manāmahe 'ti setuṁ durāvyam |
sāhvāṁso dasyum avratam || RV_9,041.02

śṛṇve vṛṣṭer iva svanaḥ pavamānasya śuṣmiṇaḥ |
caranti vidyuto divi || RV_9,041.03

ā pavasva mahīm iṣaṁ gomad indo hiraṇyavat |
aśvāvad vājavat sutaḥ || RV_9,041.04

sa pavasva vicarṣaṇa ā mahī rodasī pṛṇa |
uṣāḥ sūryo na raśmibhiḥ || RV_9,041.05

pari ṇaḥ śarmayantyā dhārayā soma viśvataḥ |
sarā raseva viṣṭapam || RV_9,041.06

janayan rocanā divo janayann apsu sūryam |
vasāno gā apo hariḥ || RV_9,042.01

eṣa pratnena manmanā devo devebhyas pari |
dhārayā pavate sutaḥ || RV_9,042.02

vāvṛdhānāya tūrvaye pavante vājasātaye |
somāḥ sahasrapājasaḥ || RV_9,042.03

duhānaḥ pratnam it payaḥ pavitre pari ṣicyate |
krandan devām̐ ajījanat || RV_9,042.04

abhi viśvāni vāryābhi devām̐ ṛtāvṛdhaḥ |
somaḥ punāno arṣati || RV_9,042.05

goman naḥ soma vīravad aśvāvad vājavat sutaḥ |
pavasva bṛhatīr iṣaḥ || RV_9,042.06

yo atya iva mṛjyate gobhir madāya haryataḥ |
taṁ gīrbhir vāsayāmasi || RV_9,043.01

taṁ no viśvā avasyuvo giraḥ śumbhanti pūrvathā |
indum indrāya pītaye || RV_9,043.02

punāno yāti haryataḥ somo gīrbhiḥ pariṣkṛtaḥ |
viprasya medhyātitheḥ || RV_9,043.03

pavamāna vidā rayim asmabhyaṁ soma suśriyam |
indo sahasravarcasam || RV_9,043.04

indur atyo na vājasṛt kanikranti pavitra ā |
yad akṣār ati devayuḥ || RV_9,043.05

pavasva vājasātaye viprasya gṛṇato vṛdhe |
soma rāsva suvīryam || RV_9,043.06

pra ṇa indo mahe tana ūrmiṁ na bibhrad arṣasi |
abhi devām̐ ayāsyaḥ || RV_9,044.01

matī juṣṭo dhiyā hitaḥ somo hinve parāvati |
viprasya dhārayā kaviḥ || RV_9,044.02

ayaṁ deveṣu jāgṛviḥ suta eti pavitra ā |
somo yāti vicarṣaṇiḥ || RV_9,044.03

sa naḥ pavasva vājayuś cakrāṇaś cārum adhvaram |
barhiṣmām̐ ā vivāsati || RV_9,044.04

sa no bhagāya vāyave vipravīraḥ sadāvṛdhaḥ |
somo deveṣv ā yamat || RV_9,044.05

sa no adya vasuttaye kratuvid gātuvittamaḥ |
vājaṁ jeṣi śravo bṛhat || RV_9,044.06

sa pavasva madāya kaṁ nṛcakṣā devavītaye |
indav indrāya pītaye || RV_9,045.01

sa no arṣābhi dūtya1ṁ tvam indrāya tośase |
devān sakhibhya ā varam || RV_9,045.02

uta tvām aruṇaṁ vayaṁ gobhir añjmo madāya kam |
vi no rāye duro vṛdhi || RV_9,045.03

aty ū pavitram akramīd vājī dhuraṁ na yāmani |
indur deveṣu patyate || RV_9,045.04

sam ī sakhāyo asvaran vane krīḻantam atyavim |
induṁ nāvā anūṣata || RV_9,045.05

tayā pavasva dhārayā yayā pīto vicakṣase |
indo stotre suvīryam || RV_9,045.06

asṛgran devavītaye 'tyāsaḥ kṛtvyā iva |
kṣarantaḥ parvatāvṛdhaḥ || RV_9,046.01

pariṣkṛtāsa indavo yoṣeva pitryāvatī |
vāyuṁ somā asṛkṣata || RV_9,046.02

ete somāsa indavaḥ prayasvantaś camū sutāḥ |
indraṁ vardhanti karmabhiḥ || RV_9,046.03

ā dhāvatā suhastyaḥ śukrā gṛbhṇīta manthinā |
gobhiḥ śrīṇīta matsaram || RV_9,046.04

sa pavasva dhanaṁjaya prayantā rādhaso mahaḥ |
asmabhyaṁ soma gātuvit || RV_9,046.05

etam mṛjanti marjyam pavamānaṁ daśa kṣipaḥ |
indrāya matsaram madam || RV_9,046.06

ayā somaḥ sukṛtyayā mahaś cid abhy avardhata |
mandāna ud vṛṣāyate || RV_9,047.01

kṛtānīd asya kartvā cetante dasyutarhaṇā |
ṛṇā ca dhṛṣṇuś cayate || RV_9,047.02

āt soma indriyo raso vajraḥ sahasrasā bhuvat |
ukthaṁ yad asya jāyate || RV_9,047.03

svayaṁ kavir vidhartari viprāya ratnam icchati |
yadī marmṛjyate dhiyaḥ || RV_9,047.04

siṣāsatū rayīṇāṁ vājeṣv arvatām iva |
bhareṣu jigyuṣām asi || RV_9,047.05

taṁ tvā nṛmṇāni bibhrataṁ sadhastheṣu maho divaḥ |
cāruṁ sukṛtyayemahe || RV_9,048.01

saṁvṛktadhṛṣṇum ukthyam mahāmahivratam madam |
śatam puro rurukṣaṇim || RV_9,048.02

atas tvā rayim abhi rājānaṁ sukrato divaḥ |
suparṇo avyathir bharat || RV_9,048.03

viśvasmā it svar dṛśe sādhāraṇaṁ rajasturam |
gopām ṛtasya vir bharat || RV_9,048.04

adhā hinvāna indriyaṁ jyāyo mahitvam ānaśe |
abhiṣṭikṛd vicarṣaṇiḥ || RV_9,048.05

pavasva vṛṣṭim ā su no 'pām ūrmiṁ divas pari |
ayakṣmā bṛhatīr iṣaḥ || RV_9,049.01

tayā pavasva dhārayā yayā gāva ihāgaman |
janyāsa upa no gṛham || RV_9,049.02

ghṛtam pavasva dhārayā yajñeṣu devavītamaḥ |
asmabhyaṁ vṛṣṭim ā pava || RV_9,049.03

sa na ūrje vy a1vyayam pavitraṁ dhāva dhārayā |
devāsaḥ śṛṇavan hi kam || RV_9,049.04

pavamāno asiṣyadad rakṣāṁsy apajaṅghanat |
pratnavad rocayan rucaḥ || RV_9,049.05

ut te śuṣmāsa īrate sindhor ūrmer iva svanaḥ |
vāṇasya codayā pavim || RV_9,050.01

prasave ta ud īrate tisro vāco makhasyuvaḥ |
yad avya eṣi sānavi || RV_9,050.02

avyo vāre pari priyaṁ hariṁ hinvanty adribhiḥ |
pavamānam madhuścutam || RV_9,050.03

ā pavasva madintama pavitraṁ dhārayā kave |
arkasya yonim āsadam || RV_9,050.04

sa pavasva madintama gobhir añjāno aktubhiḥ |
indav indrāya pītaye || RV_9,050.05

adhvaryo adribhiḥ sutaṁ somam pavitra ā sṛja |
punīhīndrāya pātave || RV_9,051.01

divaḥ pīyūṣam uttamaṁ somam indrāya vajriṇe |
sunotā madhumattamam || RV_9,051.02

tava tya indo andhaso devā madhor vy aśnate |
pavamānasya marutaḥ || RV_9,051.03

tvaṁ hi soma vardhayan suto madāya bhūrṇaye |
vṛṣan stotāram ūtaye || RV_9,051.04

abhy arṣa vicakṣaṇa pavitraṁ dhārayā sutaḥ |
abhi vājam uta śravaḥ || RV_9,051.05

pari dyukṣaḥ sanadrayir bharad vājaṁ no andhasā |
suvāno arṣa pavitra ā || RV_9,052.01

tava pratnebhir adhvabhir avyo vāre pari priyaḥ |
sahasradhāro yāt tanā || RV_9,052.02

carur na yas tam īṅkhayendo na dānam īṅkhaya |
vadhair vadhasnav īṅkhaya || RV_9,052.03

ni śuṣmam indav eṣām puruhūta janānām |
yo asmām̐ ādideśati || RV_9,052.04

śataṁ na inda ūtibhiḥ sahasraṁ vā śucīnām |
pavasva maṁhayadrayiḥ || RV_9,052.05

ut te śuṣmāso asthū rakṣo bhindanto adrivaḥ |
nudasva yāḥ parispṛdhaḥ || RV_9,053.01

ayā nijaghnir ojasā rathasaṁge dhane hite |
stavā abibhyuṣā hṛdā || RV_9,053.02

asya vratāni nādhṛṣe pavamānasya dūḍhyā |
ruja yas tvā pṛtanyati || RV_9,053.03

taṁ hinvanti madacyutaṁ hariṁ nadīṣu vājinam |
indum indrāya matsaram || RV_9,053.04

asya pratnām anu dyutaṁ śukraṁ duduhre ahrayaḥ |
payaḥ sahasrasām ṛṣim || RV_9,054.01

ayaṁ sūrya ivopadṛg ayaṁ sarāṁsi dhāvati |
sapta pravata ā divam || RV_9,054.02

ayaṁ viśvāni tiṣṭhati punāno bhuvanopari |
somo devo na sūryaḥ || RV_9,054.03

pari ṇo devavītaye vājām̐ arṣasi gomataḥ |
punāna indav indrayuḥ || RV_9,054.04

yavaṁ-yavaṁ no andhasā puṣṭam-puṣṭam pari srava |
soma viśvā ca saubhagā || RV_9,055.01

indo yathā tava stavo yathā te jātam andhasaḥ |
ni barhiṣi priye sadaḥ || RV_9,055.02

uta no govid aśvavit pavasva somāndhasā |
makṣūtamebhir ahabhiḥ || RV_9,055.03

yo jināti na jīyate hanti śatrum abhītya |
sa pavasva sahasrajit || RV_9,055.04

pari soma ṛtam bṛhad āśuḥ pavitre arṣati |
vighnan rakṣāṁsi devayuḥ || RV_9,056.01

yat somo vājam arṣati śataṁ dhārā apasyuvaḥ |
indrasya sakhyam āviśan || RV_9,056.02

abhi tvā yoṣaṇo daśa jāraṁ na kanyānūṣata |
mṛjyase soma sātaye || RV_9,056.03

tvam indrāya viṣṇave svādur indo pari srava |
nṝn stotṝn pāhy aṁhasaḥ || RV_9,056.04

pra te dhārā asaścato divo na yanti vṛṣṭayaḥ |
acchā vājaṁ sahasriṇam || RV_9,057.01

abhi priyāṇi kāvyā viśvā cakṣāṇo arṣati |
haris tuñjāna āyudhā || RV_9,057.02

sa marmṛjāna āyubhir ibho rājeva suvrataḥ |
śyeno na vaṁsu ṣīdati || RV_9,057.03

sa no viśvā divo vasūto pṛthivyā adhi |
punāna indav ā bhara || RV_9,057.04

tarat sa mandī dhāvati dhārā sutasyāndhasaḥ |
tarat sa mandī dhāvati || RV_9,058.01

usrā veda vasūnām martasya devy avasaḥ |
tarat sa mandī dhāvati || RV_9,058.02

dhvasrayoḥ puruṣantyor ā sahasrāṇi dadmahe |
tarat sa mandī dhāvati || RV_9,058.03

ā yayos triṁśataṁ tanā sahasrāṇi ca dadmahe |
tarat sa mandī dhāvati || RV_9,058.04

pavasva gojid aśvajid viśvajit soma raṇyajit |
prajāvad ratnam ā bhara || RV_9,059.01

pavasvādbhyo adābhyaḥ pavasvauṣadhībhyaḥ |
pavasva dhiṣaṇābhyaḥ || RV_9,059.02

tvaṁ soma pavamāno viśvāni duritā tara |
kaviḥ sīda ni barhiṣi || RV_9,059.03

pavamāna svar vido jāyamāno 'bhavo mahān |
indo viśvām̐ abhīd asi || RV_9,059.04

pra gāyatreṇa gāyata pavamānaṁ vicarṣaṇim |
induṁ sahasracakṣasam || RV_9,060.01

taṁ tvā sahasracakṣasam atho sahasrabharṇasam |
ati vāram apāviṣuḥ || RV_9,060.02

ati vārān pavamāno asiṣyadat kalaśām̐ abhi dhāvati |
indrasya hārdy āviśan || RV_9,060.03

indrasya soma rādhase śam pavasva vicarṣaṇe |
prajāvad reta ā bhara || RV_9,060.04

ayā vītī pari srava yas ta indo madeṣv ā |
avāhan navatīr nava || RV_9,061.01

puraḥ sadya itthādhiye divodāsāya śambaram |
adha tyaṁ turvaśaṁ yadum || RV_9,061.02

pari ṇo aśvam aśvavid gomad indo hiraṇyavat |
kṣarā sahasriṇīr iṣaḥ || RV_9,061.03

pavamānasya te vayam pavitram abhyundataḥ |
sakhitvam ā vṛṇīmahe || RV_9,061.04

ye te pavitram ūrmayo 'bhikṣaranti dhārayā |
tebhir naḥ soma mṛḻaya || RV_9,061.05

sa naḥ punāna ā bhara rayiṁ vīravatīm iṣam |
īśānaḥ soma viśvataḥ || RV_9,061.06

etam u tyaṁ daśa kṣipo mṛjanti sindhumātaram |
sam ādityebhir akhyata || RV_9,061.07

sam indreṇota vāyunā suta eti pavitra ā |
saṁ sūryasya raśmibhiḥ || RV_9,061.08

sa no bhagāya vāyave pūṣṇe pavasva madhumān |
cārur mitre varuṇe ca || RV_9,061.09

uccā te jātam andhaso divi ṣad bhūmy ā dade |
ugraṁ śarma mahi śravaḥ || RV_9,061.10

enā viśvāny arya ā dyumnāni mānuṣāṇām |
siṣāsanto vanāmahe || RV_9,061.11

sa na indrāya yajyave varuṇāya marudbhyaḥ |
varivovit pari srava || RV_9,061.12

upo ṣu jātam apturaṁ gobhir bhaṅgam pariṣkṛtam |
induṁ devā ayāsiṣuḥ || RV_9,061.13

tam id vardhantu no giro vatsaṁ saṁśiśvarīr iva |
ya indrasya hṛdaṁsaniḥ || RV_9,061.14

arṣā ṇaḥ soma śaṁ gave dhukṣasva pipyuṣīm iṣam |
vardhā samudram ukthyam || RV_9,061.15

pavamāno ajījanad divaś citraṁ na tanyatum |
jyotir vaiśvānaram bṛhat || RV_9,061.16

pavamānasya te raso mado rājann aducchunaḥ |
vi vāram avyam arṣati || RV_9,061.17

pavamāna rasas tava dakṣo vi rājati dyumān |
jyotir viśvaṁ svar dṛśe || RV_9,061.18

yas te mado vareṇyas tenā pavasvāndhasā |
devāvīr aghaśaṁsahā || RV_9,061.19

jaghnir vṛtram amitriyaṁ sasnir vājaṁ dive-dive |
goṣā u aśvasā asi || RV_9,061.20

sammiślo aruṣo bhava sūpasthābhir na dhenubhiḥ |
sīdañ chyeno na yonim ā || RV_9,061.21

sa pavasva ya āvithendraṁ vṛtrāya hantave |
vavrivāṁsam mahīr apaḥ || RV_9,061.22

suvīrāso vayaṁ dhanā jayema soma mīḍhvaḥ |
punāno vardha no giraḥ || RV_9,061.23

tvotāsas tavāvasā syāma vanvanta āmuraḥ |
soma vrateṣu jāgṛhi || RV_9,061.24

apaghnan pavate mṛdho 'pa somo arāvṇaḥ |
gacchann indrasya niṣkṛtam || RV_9,061.25

maho no rāya ā bhara pavamāna jahī mṛdhaḥ |
rāsvendo vīravad yaśaḥ || RV_9,061.26

na tvā śataṁ cana hruto rādho ditsantam ā minan |
yat punāno makhasyase || RV_9,061.27

pavasvendo vṛṣā sutaḥ kṛdhī no yaśaso jane |
viśvā apa dviṣo jahi || RV_9,061.28

asya te sakhye vayaṁ tavendo dyumna uttame |
sāsahyāma pṛtanyataḥ || RV_9,061.29

yā te bhīmāny āyudhā tigmāni santi dhūrvaṇe |
rakṣā samasya no nidaḥ || RV_9,061.30

ete asṛgram indavas tiraḥ pavitram āśavaḥ |
viśvāny abhi saubhagā || RV_9,062.01

vighnanto duritā puru sugā tokāya vājinaḥ |
tanā kṛṇvanto arvate || RV_9,062.02

kṛṇvanto varivo gave 'bhy arṣanti suṣṭutim |
iḻām asmabhyaṁ saṁyatam || RV_9,062.03

asāvy aṁśur madāyāpsu dakṣo giriṣṭhāḥ |
śyeno na yonim āsadat || RV_9,062.04

śubhram andho devavātam apsu dhūto nṛbhiḥ sutaḥ |
svadanti gāvaḥ payobhiḥ || RV_9,062.05

ād īm aśvaṁ na hetāro 'śūśubhann amṛtāya |
madhvo rasaṁ sadhamāde || RV_9,062.06

yās te dhārā madhuścuto 'sṛgram inda ūtaye |
tābhiḥ pavitram āsadaḥ || RV_9,062.07

so arṣendrāya pītaye tiro romāṇy avyayā |
sīdan yonā vaneṣv ā || RV_9,062.08

tvam indo pari srava svādiṣṭho aṅgirobhyaḥ |
varivovid ghṛtam payaḥ || RV_9,062.09

ayaṁ vicarṣaṇir hitaḥ pavamānaḥ sa cetati |
hinvāna āpyam bṛhat || RV_9,062.10

eṣa vṛṣā vṛṣavrataḥ pavamāno aśastihā |
karad vasūni dāśuṣe || RV_9,062.11

ā pavasva sahasriṇaṁ rayiṁ gomantam aśvinam |
puruścandram puruspṛham || RV_9,062.12

eṣa sya pari ṣicyate marmṛjyamāna āyubhiḥ |
urugāyaḥ kavikratuḥ || RV_9,062.13

sahasrotiḥ śatāmagho vimāno rajasaḥ kaviḥ |
indrāya pavate madaḥ || RV_9,062.14

girā jāta iha stuta indur indrāya dhīyate |
vir yonā vasatāv iva || RV_9,062.15

pavamānaḥ suto nṛbhiḥ somo vājam ivāsarat |
camūṣu śakmanāsadam || RV_9,062.16

taṁ tripṛṣṭhe trivandhure rathe yuñjanti yātave |
ṛṣīṇāṁ sapta dhītibhiḥ || RV_9,062.17

taṁ sotāro dhanaspṛtam āśuṁ vājāya yātave |
hariṁ hinota vājinam || RV_9,062.18

āviśan kalaśaṁ suto viśvā arṣann abhi śriyaḥ |
śūro na goṣu tiṣṭhati || RV_9,062.19

ā ta indo madāya kam payo duhanty āyavaḥ |
devā devebhyo madhu || RV_9,062.20

ā naḥ somam pavitra ā sṛjatā madhumattamam |
devebhyo devaśruttamam || RV_9,062.21

ete somā asṛkṣata gṛṇānāḥ śravase mahe |
madintamasya dhārayā || RV_9,062.22

abhi gavyāni vītaye nṛmṇā punāno arṣasi |
sanadvājaḥ pari srava || RV_9,062.23

uta no gomatīr iṣo viśvā arṣa pariṣṭubhaḥ |
gṛṇāno jamadagninā || RV_9,062.24

pavasva vāco agriyaḥ soma citrābhir ūtibhiḥ |
abhi viśvāni kāvyā || RV_9,062.25

tvaṁ samudriyā apo 'griyo vāca īrayan |
pavasva viśvamejaya || RV_9,062.26

tubhyemā bhuvanā kave mahimne soma tasthire |
tubhyam arṣanti sindhavaḥ || RV_9,062.27

pra te divo na vṛṣṭayo dhārā yanty asaścataḥ |
abhi śukrām upastiram || RV_9,062.28

indrāyendum punītanograṁ dakṣāya sādhanam |
īśānaṁ vītirādhasam || RV_9,062.29

pavamāna ṛtaḥ kaviḥ somaḥ pavitram āsadat |
dadhat stotre suvīryam || RV_9,062.30

ā pavasva sahasriṇaṁ rayiṁ soma suvīryam |
asme śravāṁsi dhāraya || RV_9,063.01

iṣam ūrjaṁ ca pinvasa indrāya matsarintamaḥ |
camūṣv ā ni ṣīdasi || RV_9,063.02

suta indrāya viṣṇave somaḥ kalaśe akṣarat |
madhumām̐ astu vāyave || RV_9,063.03

ete asṛgram āśavo 'ti hvarāṁsi babhravaḥ |
somā ṛtasya dhārayā || RV_9,063.04

indraṁ vardhanto apturaḥ kṛṇvanto viśvam āryam |
apaghnanto arāvṇaḥ || RV_9,063.05

sutā anu svam ā rajo 'bhy arṣanti babhravaḥ |
indraṁ gacchanta indavaḥ || RV_9,063.06

ayā pavasva dhārayā yayā sūryam arocayaḥ |
hinvāno mānuṣīr apaḥ || RV_9,063.07

ayukta sūra etaśam pavamāno manāv adhi |
antarikṣeṇa yātave || RV_9,063.08

uta tyā harito daśa sūro ayukta yātave |
indur indra iti bruvan || RV_9,063.09

parīto vāyave sutaṁ gira indrāya matsaram |
avyo vāreṣu siñcata || RV_9,063.10

pavamāna vidā rayim asmabhyaṁ soma duṣṭaram |
yo dūṇāśo vanuṣyatā || RV_9,063.11

abhy arṣa sahasriṇaṁ rayiṁ gomantam aśvinam |
abhi vājam uta śravaḥ || RV_9,063.12

somo devo na sūryo 'dribhiḥ pavate sutaḥ |
dadhānaḥ kalaśe rasam || RV_9,063.13

ete dhāmāny āryā śukrā ṛtasya dhārayā |
vājaṁ gomantam akṣaran || RV_9,063.14

sutā indrāya vajriṇe somāso dadhyāśiraḥ |
pavitram aty akṣaran || RV_9,063.15

pra soma madhumattamo rāye arṣa pavitra ā |
mado yo devavītamaḥ || RV_9,063.16

tam ī mṛjanty āyavo hariṁ nadīṣu vājinam |
indum indrāya matsaram || RV_9,063.17

ā pavasva hiraṇyavad aśvāvat soma vīravat |
vājaṁ gomantam ā bhara || RV_9,063.18

pari vāje na vājayum avyo vāreṣu siñcata |
indrāya madhumattamam || RV_9,063.19

kavim mṛjanti marjyaṁ dhībhir viprā avasyavaḥ |
vṛṣā kanikrad arṣati || RV_9,063.20

vṛṣaṇaṁ dhībhir apturaṁ somam ṛtasya dhārayā |
matī viprāḥ sam asvaran || RV_9,063.21

pavasva devāyuṣag indraṁ gacchatu te madaḥ |
vāyum ā roha dharmaṇā || RV_9,063.22

pavamāna ni tośase rayiṁ soma śravāyyam |
priyaḥ samudram ā viśa || RV_9,063.23

apaghnan pavase mṛdhaḥ kratuvit soma matsaraḥ |
nudasvādevayuṁ janam || RV_9,063.24

pavamānā asṛkṣata somāḥ śukrāsa indavaḥ |
abhi viśvāni kāvyā || RV_9,063.25

pavamānāsa āśavaḥ śubhrā asṛgram indavaḥ |
ghnanto viśvā apa dviṣaḥ || RV_9,063.26

pavamānā divas pary antarikṣād asṛkṣata |
pṛthivyā adhi sānavi || RV_9,063.27

punānaḥ soma dhārayendo viśvā apa sridhaḥ |
jahi rakṣāṁsi sukrato || RV_9,063.28

apaghnan soma rakṣaso 'bhy arṣa kanikradat |
dyumantaṁ śuṣmam uttamam || RV_9,063.29

asme vasūni dhāraya soma divyāni pārthivā |
indo viśvāni vāryā || RV_9,063.30

vṛṣā soma dyumām̐ asi vṛṣā deva vṛṣavrataḥ |
vṛṣā dharmāṇi dadhiṣe || RV_9,064.01

vṛṣṇas te vṛṣṇyaṁ śavo vṛṣā vanaṁ vṛṣā madaḥ |
satyaṁ vṛṣan vṛṣed asi || RV_9,064.02

aśvo na cakrado vṛṣā saṁ gā indo sam arvataḥ |
vi no rāye duro vṛdhi || RV_9,064.03

asṛkṣata pra vājino gavyā somāso aśvayā |
śukrāso vīrayāśavaḥ || RV_9,064.04

śumbhamānā ṛtāyubhir mṛjyamānā gabhastyoḥ |
pavante vāre avyaye || RV_9,064.05

te viśvā dāśuṣe vasu somā divyāni pārthivā |
pavantām āntarikṣyā || RV_9,064.06

pavamānasya viśvavit pra te sargā asṛkṣata |
sūryasyeva na raśmayaḥ || RV_9,064.07

ketuṁ kṛṇvan divas pari viśvā rūpābhy arṣasi |
samudraḥ soma pinvase || RV_9,064.08

hinvāno vācam iṣyasi pavamāna vidharmaṇi |
akrān devo na sūryaḥ || RV_9,064.09

induḥ paviṣṭa cetanaḥ priyaḥ kavīnām matī |
sṛjad aśvaṁ rathīr iva || RV_9,064.10

ūrmir yas te pavitra ā devāvīḥ paryakṣarat |
sīdann ṛtasya yonim ā || RV_9,064.11

sa no arṣa pavitra ā mado yo devavītamaḥ |
indav indrāya pītaye || RV_9,064.12

iṣe pavasva dhārayā mṛjyamāno manīṣibhiḥ |
indo rucābhi gā ihi || RV_9,064.13

punāno varivas kṛdhy ūrjaṁ janāya girvaṇaḥ |
hare sṛjāna āśiram || RV_9,064.14

punāno devavītaya indrasya yāhi niṣkṛtam |
dyutāno vājibhir yataḥ || RV_9,064.15

pra hinvānāsa indavo 'cchā samudram āśavaḥ |
dhiyā jūtā asṛkṣata || RV_9,064.16

marmṛjānāsa āyavo vṛthā samudram indavaḥ |
agmann ṛtasya yonim ā || RV_9,064.17

pari ṇo yāhy asmayur viśvā vasūny ojasā |
pāhi naḥ śarma vīravat || RV_9,064.18

mimāti vahnir etaśaḥ padaṁ yujāna ṛkvabhiḥ |
pra yat samudra āhitaḥ || RV_9,064.19

ā yad yoniṁ hiraṇyayam āśur ṛtasya sīdati |
jahāty apracetasaḥ || RV_9,064.20

abhi venā anūṣateyakṣanti pracetasaḥ |
majjanty avicetasaḥ || RV_9,064.21

indrāyendo marutvate pavasva madhumattamaḥ |
ṛtasya yonim āsadam || RV_9,064.22

taṁ tvā viprā vacovidaḥ pari ṣkṛṇvanti vedhasaḥ |
saṁ tvā mṛjanty āyavaḥ || RV_9,064.23

rasaṁ te mitro aryamā pibanti varuṇaḥ kave |
pavamānasya marutaḥ || RV_9,064.24

tvaṁ soma vipaścitam punāno vācam iṣyasi |
indo sahasrabharṇasam || RV_9,064.25

uto sahasrabharṇasaṁ vācaṁ soma makhasyuvam |
punāna indav ā bhara || RV_9,064.26

punāna indav eṣām puruhūta janānām |
priyaḥ samudram ā viśa || RV_9,064.27

davidyutatyā rucā pariṣṭobhantyā kṛpā |
somāḥ śukrā gavāśiraḥ || RV_9,064.28

hinvāno hetṛbhir yata ā vājaṁ vājy akramīt |
sīdanto vanuṣo yathā || RV_9,064.29

ṛdhak soma svastaye saṁjagmāno divaḥ kaviḥ |
pavasva sūryo dṛśe || RV_9,064.30

hinvanti sūram usrayaḥ svasāro jāmayas patim |
mahām indum mahīyuvaḥ || RV_9,065.01

pavamāna rucā-rucā devo devebhyas pari |
viśvā vasūny ā viśa || RV_9,065.02

ā pavamāna suṣṭutiṁ vṛṣṭiṁ devebhyo duvaḥ |
iṣe pavasva saṁyatam || RV_9,065.03

vṛṣā hy asi bhānunā dyumantaṁ tvā havāmahe |
pavamāna svādhyaḥ || RV_9,065.04

ā pavasva suvīryam mandamānaḥ svāyudha |
iho ṣv indav ā gahi || RV_9,065.05

yad adbhiḥ pariṣicyase mṛjyamāno gabhastyoḥ |
druṇā sadhastham aśnuṣe || RV_9,065.06

pra somāya vyaśvavat pavamānāya gāyata |
mahe sahasracakṣase || RV_9,065.07

yasya varṇam madhuścutaṁ hariṁ hinvanty adribhiḥ |
indum indrāya pītaye || RV_9,065.08

tasya te vājino vayaṁ viśvā dhanāni jigyuṣaḥ |
sakhitvam ā vṛṇīmahe || RV_9,065.09

vṛṣā pavasva dhārayā marutvate ca matsaraḥ |
viśvā dadhāna ojasā || RV_9,065.10

taṁ tvā dhartāram oṇyo3ḥ pavamāna svardṛśam |
hinve vājeṣu vājinam || RV_9,065.11

ayā citto vipānayā hariḥ pavasva dhārayā |
yujaṁ vājeṣu codaya || RV_9,065.12

ā na indo mahīm iṣam pavasva viśvadarśataḥ |
asmabhyaṁ soma gātuvit || RV_9,065.13

ā kalaśā anūṣatendo dhārābhir ojasā |
endrasya pītaye viśa || RV_9,065.14

yasya te madyaṁ rasaṁ tīvraṁ duhanty adribhiḥ |
sa pavasvābhimātihā || RV_9,065.15

rājā medhābhir īyate pavamāno manāv adhi |
antarikṣeṇa yātave || RV_9,065.16

ā na indo śatagvinaṁ gavām poṣaṁ svaśvyam |
vahā bhagattim ūtaye || RV_9,065.17

ā naḥ soma saho juvo rūpaṁ na varcase bhara |
suṣvāṇo devavītaye || RV_9,065.18

arṣā soma dyumattamo 'bhi droṇāni roruvat |
sīdañ chyeno na yonim ā || RV_9,065.19

apsā indrāya vāyave varuṇāya marudbhyaḥ |
somo arṣati viṣṇave || RV_9,065.20

iṣaṁ tokāya no dadhad asmabhyaṁ soma viśvataḥ |
ā pavasva sahasriṇam || RV_9,065.21

ye somāsaḥ parāvati ye arvāvati sunvire |
ye vādaḥ śaryaṇāvati || RV_9,065.22

ya ārjīkeṣu kṛtvasu ye madhye pastyānām |
ye vā janeṣu pañcasu || RV_9,065.23

te no vṛṣṭiṁ divas pari pavantām ā suvīryam |
suvānā devāsa indavaḥ || RV_9,065.24

pavate haryato harir gṛṇāno jamadagninā |
hinvāno gor adhi tvaci || RV_9,065.25

pra śukrāso vayojuvo hinvānāso na saptayaḥ |
śrīṇānā apsu mṛñjata || RV_9,065.26

taṁ tvā suteṣv ābhuvo hinvire devatātaye |
sa pavasvānayā rucā || RV_9,065.27

ā te dakṣam mayobhuvaṁ vahnim adyā vṛṇīmahe |
pāntam ā puruspṛham || RV_9,065.28

ā mandram ā vareṇyam ā vipram ā manīṣiṇam |
pāntam ā puruspṛham || RV_9,065.29

ā rayim ā sucetunam ā sukrato tanūṣv ā |
pāntam ā puruspṛham || RV_9,065.30

pavasva viśvacarṣaṇe 'bhi viśvāni kāvyā |
sakhā sakhibhya īḍyaḥ || RV_9,066.01

tābhyāṁ viśvasya rājasi ye pavamāna dhāmanī |
pratīcī soma tasthatuḥ || RV_9,066.02

pari dhāmāni yāni te tvaṁ somāsi viśvataḥ |
pavamāna ṛtubhiḥ kave || RV_9,066.03

pavasva janayann iṣo 'bhi viśvāni vāryā |
sakhā sakhibhya ūtaye || RV_9,066.04

tava śukrāso arcayo divas pṛṣṭhe vi tanvate |
pavitraṁ soma dhāmabhiḥ || RV_9,066.05

taveme sapta sindhavaḥ praśiṣaṁ soma sisrate |
tubhyaṁ dhāvanti dhenavaḥ || RV_9,066.06

pra soma yāhi dhārayā suta indrāya matsaraḥ |
dadhāno akṣiti śravaḥ || RV_9,066.07

sam u tvā dhībhir asvaran hinvatīḥ sapta jāmayaḥ |
vipram ājā vivasvataḥ || RV_9,066.08

mṛjanti tvā sam agruvo 'vye jīrāv adhi ṣvaṇi |
rebho yad ajyase vane || RV_9,066.09

pavamānasya te kave vājin sargā asṛkṣata |
arvanto na śravasyavaḥ || RV_9,066.10

acchā kośam madhuścutam asṛgraṁ vāre avyaye |
avāvaśanta dhītayaḥ || RV_9,066.11

acchā samudram indavo 'staṁ gāvo na dhenavaḥ |
agmann ṛtasya yonim ā || RV_9,066.12

pra ṇa indo mahe raṇa āpo arṣanti sindhavaḥ |
yad gobhir vāsayiṣyase || RV_9,066.13

asya te sakhye vayam iyakṣantas tvotayaḥ |
indo sakhitvam uśmasi || RV_9,066.14

ā pavasva gaviṣṭaye mahe soma nṛcakṣase |
endrasya jaṭhare viśa || RV_9,066.15

mahām̐ asi soma jyeṣṭha ugrāṇām inda ojiṣṭhaḥ |
yudhvā sañ chaśvaj jigetha || RV_9,066.16

ya ugrebhyaś cid ojīyāñ chūrebhyaś cic chūrataraḥ |
bhūridābhyaś cin maṁhīyān || RV_9,066.17

tvaṁ soma sūra eṣas tokasya sātā tanūnām |
vṛṇīmahe sakhyāya vṛṇīmahe yujyāya || RV_9,066.18

agna āyūṁṣi pavasa ā suvorjam iṣaṁ ca naḥ |
āre bādhasva ducchunām || RV_9,066.19

agnir ṛṣiḥ pavamānaḥ pāñcajanyaḥ purohitaḥ |
tam īmahe mahāgayam || RV_9,066.20

agne pavasva svapā asme varcaḥ suvīryam |
dadhad rayim mayi poṣam || RV_9,066.21

pavamāno ati sridho 'bhy arṣati suṣṭutim |
sūro na viśvadarśataḥ || RV_9,066.22

sa marmṛjāna āyubhiḥ prayasvān prayase hitaḥ |
indur atyo vicakṣaṇaḥ || RV_9,066.23

pavamāna ṛtam bṛhac chukraṁ jyotir ajījanat |
kṛṣṇā tamāṁsi jaṅghanat || RV_9,066.24

pavamānasya jaṅghnato hareś candrā asṛkṣata |
jīrā ajiraśociṣaḥ || RV_9,066.25

pavamāno rathītamaḥ śubhrebhiḥ śubhraśastamaḥ |
hariścandro marudgaṇaḥ || RV_9,066.26

pavamāno vy aśnavad raśmibhir vājasātamaḥ |
dadhat stotre suvīryam || RV_9,066.27

pra suvāna indur akṣāḥ pavitram aty avyayam |
punāna indur indram ā || RV_9,066.28

eṣa somo adhi tvaci gavāṁ krīḻaty adribhiḥ |
indram madāya johuvat || RV_9,066.29

yasya te dyumnavat payaḥ pavamānābhṛtaṁ divaḥ |
tena no mṛḻa jīvase || RV_9,066.30

tvaṁ somāsi dhārayur mandra ojiṣṭho adhvare |
pavasva maṁhayadrayiḥ || RV_9,067.01

tvaṁ suto nṛmādano dadhanvān matsarintamaḥ |
indrāya sūrir andhasā || RV_9,067.02

tvaṁ suṣvāṇo adribhir abhy arṣa kanikradat |
dyumantaṁ śuṣmam uttamam || RV_9,067.03

indur hinvāno arṣati tiro vārāṇy avyayā |
harir vājam acikradat || RV_9,067.04

indo vy avyam arṣasi vi śravāṁsi vi saubhagā |
vi vājān soma gomataḥ || RV_9,067.05

ā na indo śatagvinaṁ rayiṁ gomantam aśvinam |
bharā soma sahasriṇam || RV_9,067.06

pavamānāsa indavas tiraḥ pavitram āśavaḥ |
indraṁ yāmebhir āśata || RV_9,067.07

kakuhaḥ somyo rasa indur indrāya pūrvyaḥ |
āyuḥ pavata āyave || RV_9,067.08

hinvanti sūram usrayaḥ pavamānam madhuścutam |
abhi girā sam asvaran || RV_9,067.09

avitā no ajāśvaḥ pūṣā yāmani-yāmani |
ā bhakṣat kanyāsu naḥ || RV_9,067.10

ayaṁ somaḥ kapardine ghṛtaṁ na pavate madhu |
ā bhakṣat kanyāsu naḥ || RV_9,067.11

ayaṁ ta āghṛṇe suto ghṛtaṁ na pavate śuci |
ā bhakṣat kanyāsu naḥ || RV_9,067.12

vāco jantuḥ kavīnām pavasva soma dhārayā |
deveṣu ratnadhā asi || RV_9,067.13

ā kalaśeṣu dhāvati śyeno varma vi gāhate |
abhi droṇā kanikradat || RV_9,067.14

pari pra soma te raso 'sarji kalaśe sutaḥ |
śyeno na takto arṣati || RV_9,067.15

pavasva soma mandayann indrāya madhumattamaḥ || RV_9,067.16

asṛgran devavītaye vājayanto rathā iva || RV_9,067.17

te sutāso madintamāḥ śukrā vāyum asṛkṣata || RV_9,067.18

grāvṇā tunno abhiṣṭutaḥ pavitraṁ soma gacchasi |
dadhat stotre suvīryam || RV_9,067.19

eṣa tunno abhiṣṭutaḥ pavitram ati gāhate |
rakṣohā vāram avyayam || RV_9,067.20

yad anti yac ca dūrake bhayaṁ vindati mām iha |
pavamāna vi taj jahi || RV_9,067.21

pavamānaḥ so adya naḥ pavitreṇa vicarṣaṇiḥ |
yaḥ potā sa punātu naḥ || RV_9,067.22

yat te pavitram arciṣy agne vitatam antar ā |
brahma tena punīhi naḥ || RV_9,067.23

yat te pavitram arcivad agne tena punīhi naḥ |
brahmasavaiḥ punīhi naḥ || RV_9,067.24

ubhābhyāṁ deva savitaḥ pavitreṇa savena ca |
mām punīhi viśvataḥ || RV_9,067.25

tribhiṣ ṭvaṁ deva savitar varṣiṣṭhaiḥ soma dhāmabhiḥ |
agne dakṣaiḥ punīhi naḥ || RV_9,067.26

punantu māṁ devajanāḥ punantu vasavo dhiyā |
viśve devāḥ punīta mā jātavedaḥ punīhi mā || RV_9,067.27

pra pyāyasva pra syandasva soma viśvebhir aṁśubhiḥ |
devebhya uttamaṁ haviḥ || RV_9,067.28

upa priyam panipnataṁ yuvānam āhutīvṛdham |
aganma bibhrato namaḥ || RV_9,067.29

alāyyasya paraśur nanāśa tam ā pavasva deva soma |
ākhuṁ cid eva deva soma || RV_9,067.30

yaḥ pāvamānīr adhyety ṛṣibhiḥ sambhṛtaṁ rasam |
sarvaṁ sa pūtam aśnāti svaditam mātariśvanā || RV_9,067.31

pāvamānīr yo adhyety ṛṣibhiḥ sambhṛtaṁ rasam |
tasmai sarasvatī duhe kṣīraṁ sarpir madhūdakam || RV_9,067.32

pra devam acchā madhumanta indavo 'siṣyadanta gāva ā na dhenavaḥ |
barhiṣado vacanāvanta ūdhabhiḥ parisrutam usriyā nirṇijaṁ dhire || RV_9,068.01

sa roruvad abhi pūrvā acikradad upāruhaḥ śrathayan svādate hariḥ |
tiraḥ pavitram pariyann uru jrayo ni śaryāṇi dadhate deva ā varam || RV_9,068.02

vi yo mame yamyā saṁyatī madaḥ sākaṁvṛdhā payasā pinvad akṣitā |
mahī apāre rajasī vivevidad abhivrajann akṣitam pāja ā dade || RV_9,068.03

sa mātarā vicaran vājayann apaḥ pra medhiraḥ svadhayā pinvate padam |
aṁśur yavena pipiśe yato nṛbhiḥ saṁ jāmibhir nasate rakṣate śiraḥ || RV_9,068.04

saṁ dakṣeṇa manasā jāyate kavir ṛtasya garbho nihito yamā paraḥ |
yūnā ha santā prathamaṁ vi jajñatur guhā hitaṁ janima nemam udyatam || RV_9,068.05

mandrasya rūpaṁ vividur manīṣiṇaḥ śyeno yad andho abharat parāvataḥ |
tam marjayanta suvṛdhaṁ nadīṣv ām̐ uśantam aṁśum pariyantam ṛgmiyam || RV_9,068.06

tvām mṛjanti daśa yoṣaṇaḥ sutaṁ soma ṛṣibhir matibhir dhītibhir hitam |
avyo vārebhir uta devahūtibhir nṛbhir yato vājam ā darṣi sātaye || RV_9,068.07

pariprayantaṁ vayyaṁ suṣaṁsadaṁ somam manīṣā abhy anūṣata stubhaḥ |
yo dhārayā madhumām̐ ūrmiṇā diva iyarti vācaṁ rayiṣāḻ amartyaḥ || RV_9,068.08

ayaṁ diva iyarti viśvam ā rajaḥ somaḥ punānaḥ kalaśeṣu sīdati |
adbhir gobhir mṛjyate adribhiḥ sutaḥ punāna indur varivo vidat priyam || RV_9,068.09

evā naḥ soma pariṣicyamāno vayo dadhac citratamam pavasva |
adveṣe dyāvāpṛthivī huvema devā dhatta rayim asme suvīram || RV_9,068.10

iṣur na dhanvan prati dhīyate matir vatso na mātur upa sarjy ūdhani |
urudhāreva duhe agra āyaty asya vrateṣv api soma iṣyate || RV_9,069.01

upo matiḥ pṛcyate sicyate madhu mandrājanī codate antar āsani |
pavamānaḥ saṁtaniḥ praghnatām iva madhumān drapsaḥ pari vāram arṣati || RV_9,069.02

avye vadhūyuḥ pavate pari tvaci śrathnīte naptīr aditer ṛtaṁ yate |
harir akrān yajataḥ saṁyato mado nṛmṇā śiśāno mahiṣo na śobhate || RV_9,069.03

ukṣā mimāti prati yanti dhenavo devasya devīr upa yanti niṣkṛtam |
aty akramīd arjunaṁ vāram avyayam atkaṁ na niktam pari somo avyata || RV_9,069.04

amṛktena ruśatā vāsasā harir amartyo nirṇijānaḥ pari vyata |
divas pṛṣṭham barhaṇā nirṇije kṛtopastaraṇaṁ camvor nabhasmayam || RV_9,069.05

sūryasyeva raśmayo drāvayitnavo matsarāsaḥ prasupaḥ sākam īrate |
tantuṁ tatam pari sargāsa āśavo nendrād ṛte pavate dhāma kiṁ cana || RV_9,069.06

sindhor iva pravaṇe nimna āśavo vṛṣacyutā madāso gātum āśata |
śaṁ no niveśe dvipade catuṣpade 'sme vājāḥ soma tiṣṭhantu kṛṣṭayaḥ || RV_9,069.07

ā naḥ pavasva vasumad dhiraṇyavad aśvāvad gomad yavamat suvīryam |
yūyaṁ hi soma pitaro mama sthana divo mūrdhānaḥ prasthitā vayaskṛtaḥ || RV_9,069.08

ete somāḥ pavamānāsa indraṁ rathā iva pra yayuḥ sātim accha |
sutāḥ pavitram ati yanty avyaṁ hitvī vavriṁ harito vṛṣṭim accha || RV_9,069.09

indav indrāya bṛhate pavasva sumṛḻīko anavadyo riśādāḥ |
bharā candrāṇi gṛṇate vasūni devair dyāvāpṛthivī prāvataṁ naḥ || RV_9,069.10

trir asmai sapta dhenavo duduhre satyām āśiram pūrvye vyomani |
catvāry anyā bhuvanāni nirṇije cārūṇi cakre yad ṛtair avardhata || RV_9,070.01

sa bhikṣamāṇo amṛtasya cāruṇa ubhe dyāvā kāvyenā vi śaśrathe |
tejiṣṭhā apo maṁhanā pari vyata yadī devasya śravasā sado viduḥ || RV_9,070.02

te asya santu ketavo 'mṛtyavo 'dābhyāso januṣī ubhe anu |
yebhir nṛmṇā ca devyā ca punata ād id rājānam mananā agṛbhṇata || RV_9,070.03

sa mṛjyamāno daśabhiḥ sukarmabhiḥ pra madhyamāsu mātṛṣu prame sacā |
vratāni pāno amṛtasya cāruṇa ubhe nṛcakṣā anu paśyate viśau || RV_9,070.04

sa marmṛjāna indriyāya dhāyasa obhe antā rodasī harṣate hitaḥ |
vṛṣā śuṣmeṇa bādhate vi durmatīr ādediśānaḥ śaryaheva śurudhaḥ || RV_9,070.05

sa mātarā na dadṛśāna usriyo nānadad eti marutām iva svanaḥ |
jānann ṛtam prathamaṁ yat svarṇaram praśastaye kam avṛṇīta sukratuḥ || RV_9,070.06

ruvati bhīmo vṛṣabhas taviṣyayā śṛṅge śiśāno hariṇī vicakṣaṇaḥ |
ā yoniṁ somaḥ sukṛtaṁ ni ṣīdati gavyayī tvag bhavati nirṇig avyayī || RV_9,070.07

śuciḥ punānas tanvam arepasam avye harir ny adhāviṣṭa sānavi |
juṣṭo mitrāya varuṇāya vāyave tridhātu madhu kriyate sukarmabhiḥ || RV_9,070.08

pavasva soma devavītaye vṛṣendrasya hārdi somadhānam ā viśa |
purā no bādhād duritāti pāraya kṣetravid dhi diśa āhā vipṛcchate || RV_9,070.09

hito na saptir abhi vājam arṣendrasyendo jaṭharam ā pavasva |
nāvā na sindhum ati parṣi vidvāñ chūro na yudhyann ava no nidaḥ spaḥ || RV_9,070.10

ā dakṣiṇā sṛjyate śuṣmy ā3sadaṁ veti druho rakṣasaḥ pāti jāgṛviḥ |
harir opaśaṁ kṛṇute nabhas paya upastire camvo3r brahma nirṇije || RV_9,071.01

pra kṛṣṭiheva śūṣa eti roruvad asurya1ṁ varṇaṁ ni riṇīte asya tam |
jahāti vavrim pitur eti niṣkṛtam upaprutaṁ kṛṇute nirṇijaṁ tanā || RV_9,071.02

adribhiḥ sutaḥ pavate gabhastyor vṛṣāyate nabhasā vepate matī |
sa modate nasate sādhate girā nenikte apsu yajate parīmaṇi || RV_9,071.03

pari dyukṣaṁ sahasaḥ parvatāvṛdham madhvaḥ siñcanti harmyasya sakṣaṇim |
ā yasmin gāvaḥ suhutāda ūdhani mūrdhañ chrīṇanty agriyaṁ varīmabhiḥ || RV_9,071.04

sam ī rathaṁ na bhurijor aheṣata daśa svasāro aditer upastha ā |
jigād upa jrayati gor apīcyam padaṁ yad asya matuthā ajījanan || RV_9,071.05

śyeno na yoniṁ sadanaṁ dhiyā kṛtaṁ hiraṇyayam āsadaṁ deva eṣati |
e riṇanti barhiṣi priyaṁ girāśvo na devām̐ apy eti yajñiyaḥ || RV_9,071.06

parā vyakto aruṣo divaḥ kavir vṛṣā tripṛṣṭho anaviṣṭa gā abhi |
sahasraṇītir yatiḥ parāyatī rebho na pūrvīr uṣaso vi rājati || RV_9,071.07

tveṣaṁ rūpaṁ kṛṇute varṇo asya sa yatrāśayat samṛtā sedhati sridhaḥ |
apsā yāti svadhayā daivyaṁ janaṁ saṁ suṣṭutī nasate saṁ goagrayā || RV_9,071.08

ukṣeva yūthā pariyann arāvīd adhi tviṣīr adhita sūryasya |
divyaḥ suparṇo 'va cakṣata kṣāṁ somaḥ pari kratunā paśyate jāḥ || RV_9,071.09

harim mṛjanty aruṣo na yujyate saṁ dhenubhiḥ kalaśe somo ajyate |
ud vācam īrayati hinvate matī puruṣṭutasya kati cit paripriyaḥ || RV_9,072.01

sākaṁ vadanti bahavo manīṣiṇa indrasya somaṁ jaṭhare yad āduhuḥ |
yadī mṛjanti sugabhastayo naraḥ sanīḻābhir daśabhiḥ kāmyam madhu || RV_9,072.02

aramamāṇo aty eti gā abhi sūryasya priyaṁ duhitus tiro ravam |
anv asmai joṣam abharad vinaṁgṛsaḥ saṁ dvayībhiḥ svasṛbhiḥ kṣeti jāmibhiḥ || RV_9,072.03

nṛdhūto adriṣuto barhiṣi priyaḥ patir gavām pradiva indur ṛtviyaḥ |
puraṁdhivān manuṣo yajñasādhanaḥ śucir dhiyā pavate soma indra te || RV_9,072.04

nṛbāhubhyāṁ codito dhārayā suto 'nuṣvadham pavate soma indra te |
āprāḥ kratūn sam ajair adhvare matīr ver na druṣac camvo3r āsadad dhariḥ || RV_9,072.05

aṁśuṁ duhanti stanayantam akṣitaṁ kaviṁ kavayo 'paso manīṣiṇaḥ |
sam ī gāvo matayo yanti saṁyata ṛtasya yonā sadane punarbhuvaḥ || RV_9,072.06

nābhā pṛthivyā dharuṇo maho divo3 'pām ūrmau sindhuṣv antar ukṣitaḥ |
indrasya vajro vṛṣabho vibhūvasuḥ somo hṛde pavate cāru matsaraḥ || RV_9,072.07

sa tū pavasva pari pārthivaṁ rajaḥ stotre śikṣann ādhūnvate ca sukrato |
mā no nir bhāg vasunaḥ sādanaspṛśo rayim piśaṅgam bahulaṁ vasīmahi || RV_9,072.08

ā tū na indo śatadātv aśvyaṁ sahasradātu paśumad dhiraṇyavat |
upa māsva bṛhatī revatīr iṣo 'dhi stotrasya pavamāna no gahi || RV_9,072.09

srakve drapsasya dhamataḥ sam asvarann ṛtasya yonā sam aranta nābhayaḥ |
trīn sa mūrdhno asuraś cakra ārabhe satyasya nāvaḥ sukṛtam apīparan || RV_9,073.01

samyak samyañco mahiṣā aheṣata sindhor ūrmāv adhi venā avīvipan |
madhor dhārābhir janayanto arkam it priyām indrasya tanvam avīvṛdhan || RV_9,073.02

pavitravantaḥ pari vācam āsate pitaiṣām pratno abhi rakṣati vratam |
mahaḥ samudraṁ varuṇas tiro dadhe dhīrā ic chekur dharuṇeṣv ārabham || RV_9,073.03

sahasradhāre 'va te sam asvaran divo nāke madhujihvā asaścataḥ |
asya spaśo na ni miṣanti bhūrṇayaḥ pade-pade pāśinaḥ santi setavaḥ || RV_9,073.04

pitur mātur adhy ā ye samasvarann ṛcā śocantaḥ saṁdahanto avratān |
indradviṣṭām apa dhamanti māyayā tvacam asiknīm bhūmano divas pari || RV_9,073.05

pratnān mānād adhy ā ye samasvarañ chlokayantrāso rabhasasya mantavaḥ |
apānakṣāso badhirā ahāsata ṛtasya panthāṁ na taranti duṣkṛtaḥ || RV_9,073.06

sahasradhāre vitate pavitra ā vācam punanti kavayo manīṣiṇaḥ |
rudrāsa eṣām iṣirāso adruhaḥ spaśaḥ svañcaḥ sudṛśo nṛcakṣasaḥ || RV_9,073.07

ṛtasya gopā na dabhāya sukratus trī ṣa pavitrā hṛdy a1ntar ā dadhe |
vidvān sa viśvā bhuvanābhi paśyaty avājuṣṭān vidhyati karte avratān || RV_9,073.08

ṛtasya tantur vitataḥ pavitra ā jihvāyā agre varuṇasya māyayā |
dhīrāś cit tat saminakṣanta āśatātrā kartam ava padāty aprabhuḥ || RV_9,073.09

śiśur na jāto 'va cakradad vane sva1r yad vājy aruṣaḥ siṣāsati |
divo retasā sacate payovṛdhā tam īmahe sumatī śarma saprathaḥ || RV_9,074.01

divo yaḥ skambho dharuṇaḥ svātata āpūrṇo aṁśuḥ paryeti viśvataḥ |
seme mahī rodasī yakṣad āvṛtā samīcīne dādhāra sam iṣaḥ kaviḥ || RV_9,074.02

mahi psaraḥ sukṛtaṁ somyam madhūrvī gavyūtir aditer ṛtaṁ yate |
īśe yo vṛṣṭer ita usriyo vṛṣāpāṁ netā ya itaūtir ṛgmiyaḥ || RV_9,074.03

ātmanvan nabho duhyate ghṛtam paya ṛtasya nābhir amṛtaṁ vi jāyate |
samīcīnāḥ sudānavaḥ prīṇanti taṁ naro hitam ava mehanti peravaḥ || RV_9,074.04

arāvīd aṁśuḥ sacamāna ūrmiṇā devāvya1m manuṣe pinvati tvacam |
dadhāti garbham aditer upastha ā yena tokaṁ ca tanayaṁ ca dhāmahe || RV_9,074.05

sahasradhāre 'va tā asaścatas tṛtīye santu rajasi prajāvatīḥ |
catasro nābho nihitā avo divo havir bharanty amṛtaṁ ghṛtaścutaḥ || RV_9,074.06

śvetaṁ rūpaṁ kṛṇute yat siṣāsati somo mīḍhvām̐ asuro veda bhūmanaḥ |
dhiyā śamī sacate sem abhi pravad divas kavandham ava darṣad udriṇam || RV_9,074.07

adha śvetaṁ kalaśaṁ gobhir aktaṁ kārṣmann ā vājy akramīt sasavān |
ā hinvire manasā devayantaḥ kakṣīvate śatahimāya gonām || RV_9,074.08

adbhiḥ soma papṛcānasya te raso 'vyo vāraṁ vi pavamāna dhāvati |
sa mṛjyamānaḥ kavibhir madintama svadasvendrāya pavamāna pītaye || RV_9,074.09

abhi priyāṇi pavate canohito nāmāni yahvo adhi yeṣu vardhate |
ā sūryasya bṛhato bṛhann adhi rathaṁ viṣvañcam aruhad vicakṣaṇaḥ || RV_9,075.01

ṛtasya jihvā pavate madhu priyaṁ vaktā patir dhiyo asyā adābhyaḥ |
dadhāti putraḥ pitror apīcya1ṁ nāma tṛtīyam adhi rocane divaḥ || RV_9,075.02

ava dyutānaḥ kalaśām̐ acikradan nṛbhir yemānaḥ kośa ā hiraṇyaye |
abhīm ṛtasya dohanā anūṣatādhi tripṛṣṭha uṣaso vi rājati || RV_9,075.03

adribhiḥ suto matibhiś canohitaḥ prarocayan rodasī mātarā śuciḥ |
romāṇy avyā samayā vi dhāvati madhor dhārā pinvamānā dive-dive || RV_9,075.04

pari soma pra dhanvā svastaye nṛbhiḥ punāno abhi vāsayāśiram |
ye te madā āhanaso vihāyasas tebhir indraṁ codaya dātave magham || RV_9,075.05

dhartā divaḥ pavate kṛtvyo raso dakṣo devānām anumādyo nṛbhiḥ |
hariḥ sṛjāno atyo na satvabhir vṛthā pājāṁsi kṛṇute nadīṣv ā || RV_9,076.01

śūro na dhatta āyudhā gabhastyoḥ sva1ḥ siṣāsan rathiro gaviṣṭiṣu |
indrasya śuṣmam īrayann apasyubhir indur hinvāno ajyate manīṣibhiḥ || RV_9,076.02

indrasya soma pavamāna ūrmiṇā taviṣyamāṇo jaṭhareṣv ā viśa |
pra ṇaḥ pinva vidyud abhreva rodasī dhiyā na vājām̐ upa māsi śaśvataḥ || RV_9,076.03

viśvasya rājā pavate svardṛśa ṛtasya dhītim ṛṣiṣāḻ avīvaśat |
yaḥ sūryasyāsireṇa mṛjyate pitā matīnām asamaṣṭakāvyaḥ || RV_9,076.04

vṛṣeva yūthā pari kośam arṣasy apām upasthe vṛṣabhaḥ kanikradat |
sa indrāya pavase matsarintamo yathā jeṣāma samithe tvotayaḥ || RV_9,076.05

eṣa pra kośe madhumām̐ acikradad indrasya vajro vapuṣo vapuṣṭaraḥ |
abhīm ṛtasya sudughā ghṛtaścuto vāśrā arṣanti payaseva dhenavaḥ || RV_9,077.01

sa pūrvyaḥ pavate yaṁ divas pari śyeno mathāyad iṣitas tiro rajaḥ |
sa madhva ā yuvate vevijāna it kṛśānor astur manasāha bibhyuṣā || RV_9,077.02

te naḥ pūrvāsa uparāsa indavo mahe vājāya dhanvantu gomate |
īkṣeṇyāso ahyo3 na cāravo brahma-brahma ye jujuṣur havir-haviḥ || RV_9,077.03

ayaṁ no vidvān vanavad vanuṣyata induḥ satrācā manasā puruṣṭutaḥ |
inasya yaḥ sadane garbham ādadhe gavām urubjam abhy arṣati vrajam || RV_9,077.04

cakrir divaḥ pavate kṛtvyo raso mahām̐ adabdho varuṇo hurug yate |
asāvi mitro vṛjaneṣu yajñiyo 'tyo na yūthe vṛṣayuḥ kanikradat || RV_9,077.05

pra rājā vācaṁ janayann asiṣyadad apo vasāno abhi gā iyakṣati |
gṛbhṇāti ripram avir asya tānvā śuddho devānām upa yāti niṣkṛtam || RV_9,078.01

indrāya soma pari ṣicyase nṛbhir nṛcakṣā ūrmiḥ kavir ajyase vane |
pūrvīr hi te srutayaḥ santi yātave sahasram aśvā harayaś camūṣadaḥ || RV_9,078.02

samudriyā apsaraso manīṣiṇam āsīnā antar abhi somam akṣaran |
tā īṁ hinvanti harmyasya sakṣaṇiṁ yācante sumnam pavamānam akṣitam || RV_9,078.03

gojin naḥ somo rathajid dhiraṇyajit svarjid abjit pavate sahasrajit |
yaṁ devāsaś cakrire pītaye madaṁ svādiṣṭhaṁ drapsam aruṇam mayobhuvam || RV_9,078.04

etāni soma pavamāno asmayuḥ satyāni kṛṇvan draviṇāny arṣasi |
jahi śatrum antike dūrake ca ya urvīṁ gavyūtim abhayaṁ ca nas kṛdhi || RV_9,078.05

acodaso no dhanvantv indavaḥ pra suvānāso bṛhaddiveṣu harayaḥ |
vi ca naśan na iṣo arātayo 'ryo naśanta saniṣanta no dhiyaḥ || RV_9,079.01

pra ṇo dhanvantv indavo madacyuto dhanā vā yebhir arvato junīmasi |
tiro martasya kasya cit parihvṛtiṁ vayaṁ dhanāni viśvadhā bharemahi || RV_9,079.02

uta svasyā arātyā arir hi ṣa utānyasyā arātyā vṛko hi ṣaḥ |
dhanvan na tṛṣṇā sam arīta tām̐ abhi soma jahi pavamāna durādhyaḥ || RV_9,079.03

divi te nābhā paramo ya ādade pṛthivyās te ruruhuḥ sānavi kṣipaḥ |
adrayas tvā bapsati gor adhi tvacy a1psu tvā hastair duduhur manīṣiṇaḥ || RV_9,079.04

evā ta indo subhvaṁ supeśasaṁ rasaṁ tuñjanti prathamā abhiśriyaḥ |
nidaṁ-nidam pavamāna ni tāriṣa āvis te śuṣmo bhavatu priyo madaḥ || RV_9,079.05

somasya dhārā pavate nṛcakṣasa ṛtena devān havate divas pari |
bṛhaspate ravathenā vi didyute samudrāso na savanāni vivyacuḥ || RV_9,080.01

yaṁ tvā vājinn aghnyā abhy anūṣatāyohataṁ yonim ā rohasi dyumān |
maghonām āyuḥ pratiran mahi śrava indrāya soma pavase vṛṣā madaḥ || RV_9,080.02

endrasya kukṣā pavate madintama ūrjaṁ vasānaḥ śravase sumaṅgalaḥ |
pratyaṅ sa viśvā bhuvanābhi paprathe krīḻan harir atyaḥ syandate vṛṣā || RV_9,080.03

taṁ tvā devebhyo madhumattamaṁ naraḥ sahasradhāraṁ duhate daśa kṣipaḥ |
nṛbhiḥ soma pracyuto grāvabhiḥ suto viśvān devām̐ ā pavasvā sahasrajit || RV_9,080.04

taṁ tvā hastino madhumantam adribhir duhanty apsu vṛṣabhaṁ daśa kṣipaḥ |
indraṁ soma mādayan daivyaṁ janaṁ sindhor ivormiḥ pavamāno arṣasi || RV_9,080.05

pra somasya pavamānasyormaya indrasya yanti jaṭharaṁ supeśasaḥ |
dadhnā yad īm unnītā yaśasā gavāṁ dānāya śūram udamandiṣuḥ sutāḥ || RV_9,081.01

acchā hi somaḥ kalaśām̐ asiṣyadad atyo na voḻhā raghuvartanir vṛṣā |
athā devānām ubhayasya janmano vidvām̐ aśnoty amuta itaś ca yat || RV_9,081.02

ā naḥ soma pavamānaḥ kirā vasv indo bhava maghavā rādhaso mahaḥ |
śikṣā vayodho vasave su cetunā mā no gayam āre asmat parā sicaḥ || RV_9,081.03

ā naḥ pūṣā pavamānaḥ surātayo mitro gacchantu varuṇaḥ sajoṣasaḥ |
bṛhaspatir maruto vāyur aśvinā tvaṣṭā savitā suyamā sarasvatī || RV_9,081.04

ubhe dyāvāpṛthivī viśvaminve aryamā devo aditir vidhātā |
bhago nṛśaṁsa urv a1ntarikṣaṁ viśve devāḥ pavamānaṁ juṣanta || RV_9,081.05

asāvi somo aruṣo vṛṣā harī rājeva dasmo abhi gā acikradat |
punāno vāram pary ety avyayaṁ śyeno na yoniṁ ghṛtavantam āsadam || RV_9,082.01

kavir vedhasyā pary eṣi māhinam atyo na mṛṣṭo abhi vājam arṣasi |
apasedhan duritā soma mṛḻaya ghṛtaṁ vasānaḥ pari yāsi nirṇijam || RV_9,082.02

parjanyaḥ pitā mahiṣasya parṇino nābhā pṛthivyā giriṣu kṣayaṁ dadhe |
svasāra āpo abhi gā utāsaran saṁ grāvabhir nasate vīte adhvare || RV_9,082.03

jāyeva patyāv adhi śeva maṁhase pajrāyā garbha śṛṇuhi bravīmi te |
antar vāṇīṣu pra carā su jīvase 'nindyo vṛjane soma jāgṛhi || RV_9,082.04

yathā pūrvebhyaḥ śatasā amṛdhraḥ sahasrasāḥ paryayā vājam indo |
evā pavasva suvitāya navyase tava vratam anv āpaḥ sacante || RV_9,082.05

pavitraṁ te vitatam brahmaṇas pate prabhur gātrāṇi pary eṣi viśvataḥ |
ataptatanūr na tad āmo aśnute śṛtāsa id vahantas tat sam āśata || RV_9,083.01

tapoṣ pavitraṁ vitataṁ divas pade śocanto asya tantavo vy asthiran |
avanty asya pavītāram āśavo divas pṛṣṭham adhi tiṣṭhanti cetasā || RV_9,083.02

arūrucad uṣasaḥ pṛśnir agriya ukṣā bibharti bhuvanāni vājayuḥ |
māyāvino mamire asya māyayā nṛcakṣasaḥ pitaro garbham ā dadhuḥ || RV_9,083.03

gandharva itthā padam asya rakṣati pāti devānāṁ janimāny adbhutaḥ |
gṛbhṇāti ripuṁ nidhayā nidhāpatiḥ sukṛttamā madhuno bhakṣam āśata || RV_9,083.04

havir haviṣmo mahi sadma daivyaṁ nabho vasānaḥ pari yāsy adhvaram |
rājā pavitraratho vājam āruhaḥ sahasrabhṛṣṭir jayasi śravo bṛhat || RV_9,083.05

pavasva devamādano vicarṣaṇir apsā indrāya varuṇāya vāyave |
kṛdhī no adya varivaḥ svastimad urukṣitau gṛṇīhi daivyaṁ janam || RV_9,084.01

ā yas tasthau bhuvanāny amartyo viśvāni somaḥ pari tāny arṣati |
kṛṇvan saṁcṛtaṁ vicṛtam abhiṣṭaya induḥ siṣakty uṣasaṁ na sūryaḥ || RV_9,084.02

ā yo gobhiḥ sṛjyata oṣadhīṣv ā devānāṁ sumna iṣayann upāvasuḥ |
ā vidyutā pavate dhārayā suta indraṁ somo mādayan daivyaṁ janam || RV_9,084.03

eṣa sya somaḥ pavate sahasrajid dhinvāno vācam iṣirām uṣarbudham |
induḥ samudram ud iyarti vāyubhir endrasya hārdi kalaśeṣu sīdati || RV_9,084.04

abhi tyaṁ gāvaḥ payasā payovṛdhaṁ somaṁ śrīṇanti matibhiḥ svarvidam |
dhanaṁjayaḥ pavate kṛtvyo raso vipraḥ kaviḥ kāvyenā svarcanāḥ || RV_9,084.05

indrāya soma suṣutaḥ pari sravāpāmīvā bhavatu rakṣasā saha |
mā te rasasya matsata dvayāvino draviṇasvanta iha santv indavaḥ || RV_9,085.01

asmān samarye pavamāna codaya dakṣo devānām asi hi priyo madaḥ |
jahi śatrūm̐r abhy ā bhandanāyataḥ pibendra somam ava no mṛdho jahi || RV_9,085.02

adabdha indo pavase madintama ātmendrasya bhavasi dhāsir uttamaḥ |
abhi svaranti bahavo manīṣiṇo rājānam asya bhuvanasya niṁsate || RV_9,085.03

sahasraṇīthaḥ śatadhāro adbhuta indrāyenduḥ pavate kāmyam madhu |
jayan kṣetram abhy arṣā jayann apa uruṁ no gātuṁ kṛṇu soma mīḍhvaḥ || RV_9,085.04

kanikradat kalaśe gobhir ajyase vy a1vyayaṁ samayā vāram arṣasi |
marmṛjyamāno atyo na sānasir indrasya soma jaṭhare sam akṣaraḥ || RV_9,085.05

svāduḥ pavasva divyāya janmane svādur indrāya suhavītunāmne |
svādur mitrāya varuṇāya vāyave bṛhaspataye madhumām̐ adābhyaḥ || RV_9,085.06

atyam mṛjanti kalaśe daśa kṣipaḥ pra viprāṇām matayo vāca īrate |
pavamānā abhy arṣanti suṣṭutim endraṁ viśanti madirāsa indavaḥ || RV_9,085.07

pavamāno abhy arṣā suvīryam urvīṁ gavyūtim mahi śarma saprathaḥ |
mākir no asya pariṣūtir īśatendo jayema tvayā dhanaṁ-dhanam || RV_9,085.08

adhi dyām asthād vṛṣabho vicakṣaṇo 'rūrucad vi divo rocanā kaviḥ |
rājā pavitram aty eti roruvad divaḥ pīyūṣaṁ duhate nṛcakṣasaḥ || RV_9,085.09

divo nāke madhujihvā asaścato venā duhanty ukṣaṇaṁ giriṣṭhām |
apsu drapsaṁ vāvṛdhānaṁ samudra ā sindhor ūrmā madhumantam pavitra ā || RV_9,085.10

nāke suparṇam upapaptivāṁsaṁ giro venānām akṛpanta pūrvīḥ |
śiśuṁ rihanti matayaḥ panipnataṁ hiraṇyayaṁ śakunaṁ kṣāmaṇi sthām || RV_9,085.11

ūrdhvo gandharvo adhi nāke asthād viśvā rūpā praticakṣāṇo asya |
bhānuḥ śukreṇa śociṣā vy adyaut prārūrucad rodasī mātarā śuciḥ || RV_9,085.12

pra ta āśavaḥ pavamāna dhījavo madā arṣanti raghujā iva tmanā |
divyāḥ suparṇā madhumanta indavo madintamāsaḥ pari kośam āsate || RV_9,086.01

pra te madāso madirāsa āśavo 'sṛkṣata rathyāso yathā pṛthak |
dhenur na vatsam payasābhi vajriṇam indram indavo madhumanta ūrmayaḥ || RV_9,086.02

atyo na hiyāno abhi vājam arṣa svarvit kośaṁ divo adrimātaram |
vṛṣā pavitre adhi sāno avyaye somaḥ punāna indriyāya dhāyase || RV_9,086.03

pra ta āśvinīḥ pavamāna dhījuvo divyā asṛgran payasā dharīmaṇi |
prāntar ṛṣayaḥ sthāvirīr asṛkṣata ye tvā mṛjanty ṛṣiṣāṇa vedhasaḥ || RV_9,086.04

viśvā dhāmāni viśvacakṣa ṛbhvasaḥ prabhos te sataḥ pari yanti ketavaḥ |
vyānaśiḥ pavase soma dharmabhiḥ patir viśvasya bhuvanasya rājasi || RV_9,086.05

ubhayataḥ pavamānasya raśmayo dhruvasya sataḥ pari yanti ketavaḥ |
yadī pavitre adhi mṛjyate hariḥ sattā ni yonā kalaśeṣu sīdati || RV_9,086.06

yajñasya ketuḥ pavate svadhvaraḥ somo devānām upa yāti niṣkṛtam |
sahasradhāraḥ pari kośam arṣati vṛṣā pavitram aty eti roruvat || RV_9,086.07

rājā samudraṁ nadyo3 vi gāhate 'pām ūrmiṁ sacate sindhuṣu śritaḥ |
adhy asthāt sānu pavamāno avyayaṁ nābhā pṛthivyā dharuṇo maho divaḥ || RV_9,086.08

divo na sānu stanayann acikradad dyauś ca yasya pṛthivī ca dharmabhiḥ |
indrasya sakhyam pavate vivevidat somaḥ punānaḥ kalaśeṣu sīdati || RV_9,086.09

jyotir yajñasya pavate madhu priyam pitā devānāṁ janitā vibhūvasuḥ |
dadhāti ratnaṁ svadhayor apīcyam madintamo matsara indriyo rasaḥ || RV_9,086.10

abhikrandan kalaśaṁ vājy arṣati patir divaḥ śatadhāro vicakṣaṇaḥ |
harir mitrasya sadaneṣu sīdati marmṛjāno 'vibhiḥ sindhubhir vṛṣā || RV_9,086.11

agre sindhūnām pavamāno arṣaty agre vāco agriyo goṣu gacchati |
agre vājasya bhajate mahādhanaṁ svāyudhaḥ sotṛbhiḥ pūyate vṛṣā || RV_9,086.12

ayam matavāñ chakuno yathā hito 'vye sasāra pavamāna ūrmiṇā |
tava kratvā rodasī antarā kave śucir dhiyā pavate soma indra te || RV_9,086.13

drāpiṁ vasāno yajato divispṛśam antarikṣaprā bhuvaneṣv arpitaḥ |
svar jajñāno nabhasābhy akramīt pratnam asya pitaram ā vivāsati || RV_9,086.14

so asya viśe mahi śarma yacchati yo asya dhāma prathamaṁ vyānaśe |
padaṁ yad asya parame vyomany ato viśvā abhi saṁ yāti saṁyataḥ || RV_9,086.15

pro ayāsīd indur indrasya niṣkṛtaṁ sakhā sakhyur na pra mināti saṁgiram |
marya iva yuvatibhiḥ sam arṣati somaḥ kalaśe śatayāmnā pathā || RV_9,086.16

pra vo dhiyo mandrayuvo vipanyuvaḥ panasyuvaḥ saṁvasaneṣv akramuḥ |
somam manīṣā abhy anūṣata stubho 'bhi dhenavaḥ payasem aśiśrayuḥ || RV_9,086.17

ā naḥ soma saṁyatam pipyuṣīm iṣam indo pavasva pavamāno asridham |
yā no dohate trir ahann asaścuṣī kṣumad vājavan madhumat suvīryam || RV_9,086.18

vṛṣā matīnām pavate vicakṣaṇaḥ somo ahnaḥ pratarītoṣaso divaḥ |
krāṇā sindhūnāṁ kalaśām̐ avīvaśad indrasya hārdy āviśan manīṣibhiḥ || RV_9,086.19

manīṣibhiḥ pavate pūrvyaḥ kavir nṛbhir yataḥ pari kośām̐ acikradat |
tritasya nāma janayan madhu kṣarad indrasya vāyoḥ sakhyāya kartave || RV_9,086.20

ayam punāna uṣaso vi rocayad ayaṁ sindhubhyo abhavad u lokakṛt |
ayaṁ triḥ sapta duduhāna āśiraṁ somo hṛde pavate cāru matsaraḥ || RV_9,086.21

pavasva soma divyeṣu dhāmasu sṛjāna indo kalaśe pavitra ā |
sīdann indrasya jaṭhare kanikradan nṛbhir yataḥ sūryam ārohayo divi || RV_9,086.22

adribhiḥ sutaḥ pavase pavitra ām̐ indav indrasya jaṭhareṣv āviśan |
tvaṁ nṛcakṣā abhavo vicakṣaṇa soma gotram aṅgirobhyo 'vṛṇor apa || RV_9,086.23

tvāṁ soma pavamānaṁ svādhyo 'nu viprāso amadann avasyavaḥ |
tvāṁ suparṇa ābharad divas parīndo viśvābhir matibhiḥ pariṣkṛtam || RV_9,086.24

avye punānam pari vāra ūrmiṇā hariṁ navante abhi sapta dhenavaḥ |
apām upasthe adhy āyavaḥ kavim ṛtasya yonā mahiṣā aheṣata || RV_9,086.25

induḥ punāno ati gāhate mṛdho viśvāni kṛṇvan supathāni yajyave |
gāḥ kṛṇvāno nirṇijaṁ haryataḥ kavir atyo na krīḻan pari vāram arṣati || RV_9,086.26

asaścataḥ śatadhārā abhiśriyo hariṁ navante 'va tā udanyuvaḥ |
kṣipo mṛjanti pari gobhir āvṛtaṁ tṛtīye pṛṣṭhe adhi rocane divaḥ || RV_9,086.27

tavemāḥ prajā divyasya retasas tvaṁ viśvasya bhuvanasya rājasi |
athedaṁ viśvam pavamāna te vaśe tvam indo prathamo dhāmadhā asi || RV_9,086.28

tvaṁ samudro asi viśvavit kave tavemāḥ pañca pradiśo vidharmaṇi |
tvaṁ dyāṁ ca pṛthivīṁ cāti jabhriṣe tava jyotīṁṣi pavamāna sūryaḥ || RV_9,086.29

tvam pavitre rajaso vidharmaṇi devebhyaḥ soma pavamāna pūyase |
tvām uśijaḥ prathamā agṛbhṇata tubhyemā viśvā bhuvanāni yemire || RV_9,086.30

pra rebha ety ati vāram avyayaṁ vṛṣā vaneṣv ava cakradad dhariḥ |
saṁ dhītayo vāvaśānā anūṣata śiśuṁ rihanti matayaḥ panipnatam || RV_9,086.31

sa sūryasya raśmibhiḥ pari vyata tantuṁ tanvānas trivṛtaṁ yathā vide |
nayann ṛtasya praśiṣo navīyasīḥ patir janīnām upa yāti niṣkṛtam || RV_9,086.32

rājā sindhūnām pavate patir diva ṛtasya yāti pathibhiḥ kanikradat |
sahasradhāraḥ pari ṣicyate hariḥ punāno vācaṁ janayann upāvasuḥ || RV_9,086.33

pavamāna mahy arṇo vi dhāvasi sūro na citro avyayāni pavyayā |
gabhastipūto nṛbhir adribhiḥ suto mahe vājāya dhanyāya dhanvasi || RV_9,086.34

iṣam ūrjam pavamānābhy arṣasi śyeno na vaṁsu kalaśeṣu sīdasi |
indrāya madvā madyo madaḥ suto divo viṣṭambha upamo vicakṣaṇaḥ || RV_9,086.35

sapta svasāro abhi mātaraḥ śiśuṁ navaṁ jajñānaṁ jenyaṁ vipaścitam |
apāṁ gandharvaṁ divyaṁ nṛcakṣasaṁ somaṁ viśvasya bhuvanasya rājase || RV_9,086.36

īśāna imā bhuvanāni vīyase yujāna indo haritaḥ suparṇyaḥ |
tās te kṣarantu madhumad ghṛtam payas tava vrate soma tiṣṭhantu kṛṣṭayaḥ || RV_9,086.37

tvaṁ nṛcakṣā asi soma viśvataḥ pavamāna vṛṣabha tā vi dhāvasi |
sa naḥ pavasva vasumad dhiraṇyavad vayaṁ syāma bhuvaneṣu jīvase || RV_9,086.38

govit pavasva vasuvid dhiraṇyavid retodhā indo bhuvaneṣv arpitaḥ |
tvaṁ suvīro asi soma viśvavit taṁ tvā viprā upa girema āsate || RV_9,086.39

un madhva ūrmir vananā atiṣṭhipad apo vasāno mahiṣo vi gāhate |
rājā pavitraratho vājam āruhat sahasrabhṛṣṭir jayati śravo bṛhat || RV_9,086.40

sa bhandanā ud iyarti prajāvatīr viśvāyur viśvāḥ subharā ahardivi |
brahma prajāvad rayim aśvapastyam pīta indav indram asmabhyaṁ yācatāt || RV_9,086.41

so agre ahnāṁ harir haryato madaḥ pra cetasā cetayate anu dyubhiḥ |
dvā janā yātayann antar īyate narā ca śaṁsaṁ daivyaṁ ca dhartari || RV_9,086.42

añjate vy añjate sam añjate kratuṁ rihanti madhunābhy añjate |
sindhor ucchvāse patayantam ukṣaṇaṁ hiraṇyapāvāḥ paśum āsu gṛbhṇate || RV_9,086.43

vipaścite pavamānāya gāyata mahī na dhārāty andho arṣati |
ahir na jūrṇām ati sarpati tvacam atyo na krīḻann asarad vṛṣā hariḥ || RV_9,086.44

agrego rājāpyas taviṣyate vimāno ahnām bhuvaneṣv arpitaḥ |
harir ghṛtasnuḥ sudṛśīko arṇavo jyotīrathaḥ pavate rāya okyaḥ || RV_9,086.45

asarji skambho diva udyato madaḥ pari tridhātur bhuvanāny arṣati |
aṁśuṁ rihanti matayaḥ panipnataṁ girā yadi nirṇijam ṛgmiṇo yayuḥ || RV_9,086.46

pra te dhārā aty aṇvāni meṣyaḥ punānasya saṁyato yanti raṁhayaḥ |
yad gobhir indo camvoḥ samajyasa ā suvānaḥ soma kalaśeṣu sīdasi || RV_9,086.47

pavasva soma kratuvin na ukthyo 'vyo vāre pari dhāva madhu priyam |
jahi viśvān rakṣasa indo atriṇo bṛhad vadema vidathe suvīrāḥ || RV_9,086.48

pra tu drava pari kośaṁ ni ṣīda nṛbhiḥ punāno abhi vājam arṣa |
aśvaṁ na tvā vājinam marjayanto 'cchā barhī raśanābhir nayanti || RV_9,087.01

svāyudhaḥ pavate deva indur aśastihā vṛjanaṁ rakṣamāṇaḥ |
pitā devānāṁ janitā sudakṣo viṣṭambho divo dharuṇaḥ pṛthivyāḥ || RV_9,087.02

ṛṣir vipraḥ puraetā janānām ṛbhur dhīra uśanā kāvyena |
sa cid viveda nihitaṁ yad āsām apīcya1ṁ guhyaṁ nāma gonām || RV_9,087.03

eṣa sya te madhumām̐ indra somo vṛṣā vṛṣṇe pari pavitre akṣāḥ |
sahasrasāḥ śatasā bhūridāvā śaśvattamam barhir ā vājy asthāt || RV_9,087.04

ete somā abhi gavyā sahasrā mahe vājāyāmṛtāya śravāṁsi |
pavitrebhiḥ pavamānā asṛgrañ chravasyavo na pṛtanājo atyāḥ || RV_9,087.05

pari hi ṣmā puruhūto janānāṁ viśvāsarad bhojanā pūyamānaḥ |
athā bhara śyenabhṛta prayāṁsi rayiṁ tuñjāno abhi vājam arṣa || RV_9,087.06

eṣa suvānaḥ pari somaḥ pavitre sargo na sṛṣṭo adadhāvad arvā |
tigme śiśāno mahiṣo na śṛṅge gā gavyann abhi śūro na satvā || RV_9,087.07

eṣā yayau paramād antar adreḥ kūcit satīr ūrve gā viveda |
divo na vidyut stanayanty abhraiḥ somasya te pavata indra dhārā || RV_9,087.08

uta sma rāśim pari yāsi gonām indreṇa soma saratham punānaḥ |
pūrvīr iṣo bṛhatīr jīradāno śikṣā śacīvas tava tā upaṣṭut || RV_9,087.09

ayaṁ soma indra tubhyaṁ sunve tubhyam pavate tvam asya pāhi |
tvaṁ ha yaṁ cakṛṣe tvaṁ vavṛṣa indum madāya yujyāya somam || RV_9,088.01

sa īṁ ratho na bhuriṣāḻ ayoji mahaḥ purūṇi sātaye vasūni |
ād īṁ viśvā nahuṣyāṇi jātā svarṣātā vana ūrdhvā navanta || RV_9,088.02

vāyur na yo niyutvām̐ iṣṭayāmā nāsatyeva hava ā śambhaviṣṭhaḥ |
viśvavāro draviṇodā iva tman pūṣeva dhījavano 'si soma || RV_9,088.03

indro na yo mahā karmāṇi cakrir hantā vṛtrāṇām asi soma pūrbhit |
paidvo na hi tvam ahināmnāṁ hantā viśvasyāsi soma dasyoḥ || RV_9,088.04

agnir na yo vana ā sṛjyamāno vṛthā pājāṁsi kṛṇute nadīṣu |
jano na yudhvā mahata upabdir iyarti somaḥ pavamāna ūrmim || RV_9,088.05

ete somā ati vārāṇy avyā divyā na kośāso abhravarṣāḥ |
vṛthā samudraṁ sindhavo na nīcīḥ sutāso abhi kalaśām̐ asṛgran || RV_9,088.06

śuṣmī śardho na mārutam pavasvānabhiśastā divyā yathā viṭ |
āpo na makṣū sumatir bhavā naḥ sahasrāpsāḥ pṛtanāṣāṇ na yajñaḥ || RV_9,088.07

rājño nu te varuṇasya vratāni bṛhad gabhīraṁ tava soma dhāma |
śuciṣ ṭvam asi priyo na mitro dakṣāyyo aryamevāsi soma || RV_9,088.08

pro sya vahniḥ pathyābhir asyān divo na vṛṣṭiḥ pavamāno akṣāḥ |
sahasradhāro asadan ny a1sme mātur upasthe vana ā ca somaḥ || RV_9,089.01

rājā sindhūnām avasiṣṭa vāsa ṛtasya nāvam āruhad rajiṣṭhām |
apsu drapso vāvṛdhe śyenajūto duha īm pitā duha īm pitur jām || RV_9,089.02

siṁhaṁ nasanta madhvo ayāsaṁ harim aruṣaṁ divo asya patim |
śūro yutsu prathamaḥ pṛcchate gā asya cakṣasā pari pāty ukṣā || RV_9,089.03

madhupṛṣṭhaṁ ghoram ayāsam aśvaṁ rathe yuñjanty urucakra ṛṣvam |
svasāra īṁ jāmayo marjayanti sanābhayo vājinam ūrjayanti || RV_9,089.04

catasra īṁ ghṛtaduhaḥ sacante samāne antar dharuṇe niṣattāḥ |
tā īm arṣanti namasā punānās tā īṁ viśvataḥ pari ṣanti pūrvīḥ || RV_9,089.05

viṣṭambho divo dharuṇaḥ pṛthivyā viśvā uta kṣitayo haste asya |
asat ta utso gṛṇate niyutvān madhvo aṁśuḥ pavata indriyāya || RV_9,089.06

vanvann avāto abhi devavītim indrāya soma vṛtrahā pavasva |
śagdhi mahaḥ puruścandrasya rāyaḥ suvīryasya patayaḥ syāma || RV_9,089.07

pra hinvāno janitā rodasyo ratho na vājaṁ saniṣyann ayāsīt |
indraṁ gacchann āyudhā saṁśiśāno viśvā vasu hastayor ādadhānaḥ || RV_9,090.01

abhi tripṛṣṭhaṁ vṛṣaṇaṁ vayodhām āṅgūṣāṇām avāvaśanta vāṇīḥ |
vanā vasāno varuṇo na sindhūn vi ratnadhā dayate vāryāṇi || RV_9,090.02

śūragrāmaḥ sarvavīraḥ sahāvāñ jetā pavasva sanitā dhanāni |
tigmāyudhaḥ kṣipradhanvā samatsv aṣāḻhaḥ sāhvān pṛtanāsu śatrūn || RV_9,090.03

urugavyūtir abhayāni kṛṇvan samīcīne ā pavasvā puraṁdhī |
apaḥ siṣāsann uṣasaḥ sva1r gāḥ saṁ cikrado maho asmabhyaṁ vājān || RV_9,090.04

matsi soma varuṇam matsi mitram matsīndram indo pavamāna viṣṇum |
matsi śardho mārutam matsi devān matsi mahām indram indo madāya || RV_9,090.05

evā rājeva kratumām̐ amena viśvā ghanighnad duritā pavasva |
indo sūktāya vacase vayo dhā yūyam pāta svastibhiḥ sadā naḥ || RV_9,090.06

asarji vakvā rathye yathājau dhiyā manotā prathamo manīṣī |
daśa svasāro adhi sāno avye 'janti vahniṁ sadanāny accha || RV_9,091.01

vītī janasya divyasya kavyair adhi suvāno nahuṣyebhir induḥ |
pra yo nṛbhir amṛto martyebhir marmṛjāno 'vibhir gobhir adbhiḥ || RV_9,091.02

vṛṣā vṛṣṇe roruvad aṁśur asmai pavamāno ruśad īrte payo goḥ |
sahasram ṛkvā pathibhir vacovid adhvasmabhiḥ sūro aṇvaṁ vi yāti || RV_9,091.03

rujā dṛḻhā cid rakṣasaḥ sadāṁsi punāna inda ūrṇuhi vi vājān |
vṛścopariṣṭāt tujatā vadhena ye anti dūrād upanāyam eṣām || RV_9,091.04

sa pratnavan navyase viśvavāra sūktāya pathaḥ kṛṇuhi prācaḥ |
ye duḥṣahāso vanuṣā bṛhantas tām̐s te aśyāma purukṛt purukṣo || RV_9,091.05

evā punāno apaḥ sva1r gā asmabhyaṁ tokā tanayāni bhūri |
śaṁ naḥ kṣetram uru jyotīṁṣi soma jyoṅ naḥ sūryaṁ dṛśaye rirīhi || RV_9,091.06

pari suvāno harir aṁśuḥ pavitre ratho na sarji sanaye hiyānaḥ |
āpac chlokam indriyam pūyamānaḥ prati devām̐ ajuṣata prayobhiḥ || RV_9,092.01

acchā nṛcakṣā asarat pavitre nāma dadhānaḥ kavir asya yonau |
sīdan hoteva sadane camūṣūpem agmann ṛṣayaḥ sapta viprāḥ || RV_9,092.02

pra sumedhā gātuvid viśvadevaḥ somaḥ punānaḥ sada eti nityam |
bhuvad viśveṣu kāvyeṣu rantānu janān yatate pañca dhīraḥ || RV_9,092.03

tava tye soma pavamāna niṇye viśve devās traya ekādaśāsaḥ |
daśa svadhābhir adhi sāno avye mṛjanti tvā nadyaḥ sapta yahvīḥ || RV_9,092.04

tan nu satyam pavamānasyāstu yatra viśve kāravaḥ saṁnasanta |
jyotir yad ahne akṛṇod u lokam prāvan manuṁ dasyave kar abhīkam || RV_9,092.05

pari sadmeva paśumānti hotā rājā na satyaḥ samitīr iyānaḥ |
somaḥ punānaḥ kalaśām̐ ayāsīt sīdan mṛgo na mahiṣo vaneṣu || RV_9,092.06

sākamukṣo marjayanta svasāro daśa dhīrasya dhītayo dhanutrīḥ |
hariḥ pary adravaj jāḥ sūryasya droṇaṁ nanakṣe atyo na vājī || RV_9,093.01

sam mātṛbhir na śiśur vāvaśāno vṛṣā dadhanve puruvāro adbhiḥ |
maryo na yoṣām abhi niṣkṛtaṁ yan saṁ gacchate kalaśa usriyābhiḥ || RV_9,093.02

uta pra pipya ūdhar aghnyāyā indur dhārābhiḥ sacate sumedhāḥ |
mūrdhānaṁ gāvaḥ payasā camūṣv abhi śrīṇanti vasubhir na niktaiḥ || RV_9,093.03

sa no devebhiḥ pavamāna radendo rayim aśvinaṁ vāvaśānaḥ |
rathirāyatām uśatī puraṁdhir asmadrya1g ā dāvane vasūnām || RV_9,093.04

nū no rayim upa māsva nṛvantam punāno vātāpyaṁ viśvaścandram |
pra vanditur indo tāry āyuḥ prātar makṣū dhiyāvasur jagamyāt || RV_9,093.05

adhi yad asmin vājinīva śubhaḥ spardhante dhiyaḥ sūrye na viśaḥ |
apo vṛṇānaḥ pavate kavīyan vrajaṁ na paśuvardhanāya manma || RV_9,094.01

dvitā vyūrṇvann amṛtasya dhāma svarvide bhuvanāni prathanta |
dhiyaḥ pinvānāḥ svasare na gāva ṛtāyantīr abhi vāvaśra indum || RV_9,094.02

pari yat kaviḥ kāvyā bharate śūro na ratho bhuvanāni viśvā |
deveṣu yaśo martāya bhūṣan dakṣāya rāyaḥ purubhūṣu navyaḥ || RV_9,094.03

śriye jātaḥ śriya ā nir iyāya śriyaṁ vayo jaritṛbhyo dadhāti |
śriyaṁ vasānā amṛtatvam āyan bhavanti satyā samithā mitadrau || RV_9,094.04

iṣam ūrjam abhy a1rṣāśvaṁ gām uru jyotiḥ kṛṇuhi matsi devān |
viśvāni hi suṣahā tāni tubhyam pavamāna bādhase soma śatrūn || RV_9,094.05

kanikranti harir ā sṛjyamānaḥ sīdan vanasya jaṭhare punānaḥ |
nṛbhir yataḥ kṛṇute nirṇijaṁ gā ato matīr janayata svadhābhiḥ || RV_9,095.01

hariḥ sṛjānaḥ pathyām ṛtasyeyarti vācam ariteva nāvam |
devo devānāṁ guhyāni nāmāviṣ kṛṇoti barhiṣi pravāce || RV_9,095.02

apām ived ūrmayas tarturāṇāḥ pra manīṣā īrate somam accha |
namasyantīr upa ca yanti saṁ cā ca viśanty uśatīr uśantam || RV_9,095.03

tam marmṛjānam mahiṣaṁ na sānāv aṁśuṁ duhanty ukṣaṇaṁ giriṣṭhām |
taṁ vāvaśānam matayaḥ sacante trito bibharti varuṇaṁ samudre || RV_9,095.04

iṣyan vācam upavakteva hotuḥ punāna indo vi ṣyā manīṣām |
indraś ca yat kṣayathaḥ saubhagāya suvīryasya patayaḥ syāma || RV_9,095.05

pra senānīḥ śūro agre rathānāṁ gavyann eti harṣate asya senā |
bhadrān kṛṇvann indrahavān sakhibhya ā somo vastrā rabhasāni datte || RV_9,096.01

sam asya hariṁ harayo mṛjanty aśvahayair aniśitaṁ namobhiḥ |
ā tiṣṭhati ratham indrasya sakhā vidvām̐ enā sumatiṁ yāty accha || RV_9,096.02

sa no deva devatāte pavasva mahe soma psarasa indrapānaḥ |
kṛṇvann apo varṣayan dyām utemām uror ā no varivasyā punānaḥ || RV_9,096.03

ajītaye 'hataye pavasva svastaye sarvatātaye bṛhate |
tad uśanti viśva ime sakhāyas tad ahaṁ vaśmi pavamāna soma || RV_9,096.04

somaḥ pavate janitā matīnāṁ janitā divo janitā pṛthivyāḥ |
janitāgner janitā sūryasya janitendrasya janitota viṣṇoḥ || RV_9,096.05

brahmā devānām padavīḥ kavīnām ṛṣir viprāṇām mahiṣo mṛgāṇām |
śyeno gṛdhrāṇāṁ svadhitir vanānāṁ somaḥ pavitram aty eti rebhan || RV_9,096.06

prāvīvipad vāca ūrmiṁ na sindhur giraḥ somaḥ pavamāno manīṣāḥ |
antaḥ paśyan vṛjanemāvarāṇy ā tiṣṭhati vṛṣabho goṣu jānan || RV_9,096.07

sa matsaraḥ pṛtsu vanvann avātaḥ sahasraretā abhi vājam arṣa |
indrāyendo pavamāno manīṣy a1ṁśor ūrmim īraya gā iṣaṇyan || RV_9,096.08

pari priyaḥ kalaśe devavāta indrāya somo raṇyo madāya |
sahasradhāraḥ śatavāja indur vājī na saptiḥ samanā jigāti || RV_9,096.09

sa pūrvyo vasuvij jāyamāno mṛjāno apsu duduhāno adrau |
abhiśastipā bhuvanasya rājā vidad gātum brahmaṇe pūyamānaḥ || RV_9,096.10

tvayā hi naḥ pitaraḥ soma pūrve karmāṇi cakruḥ pavamāna dhīrāḥ |
vanvann avātaḥ paridhīm̐r aporṇu vīrebhir aśvair maghavā bhavā naḥ || RV_9,096.11

yathāpavathā manave vayodhā amitrahā varivovid dhaviṣmān |
evā pavasva draviṇaṁ dadhāna indre saṁ tiṣṭha janayāyudhāni || RV_9,096.12

pavasva soma madhumām̐ ṛtāvāpo vasāno adhi sāno avye |
ava droṇāni ghṛtavānti sīda madintamo matsara indrapānaḥ || RV_9,096.13

vṛṣṭiṁ divaḥ śatadhāraḥ pavasva sahasrasā vājayur devavītau |
saṁ sindhubhiḥ kalaśe vāvaśānaḥ sam usriyābhiḥ pratiran na āyuḥ || RV_9,096.14

eṣa sya somo matibhiḥ punāno 'tyo na vājī taratīd arātīḥ |
payo na dugdham aditer iṣiram urv iva gātuḥ suyamo na voḻhā || RV_9,096.15

svāyudhaḥ sotṛbhiḥ pūyamāno 'bhy arṣa guhyaṁ cāru nāma |
abhi vājaṁ saptir iva śravasyābhi vāyum abhi gā deva soma || RV_9,096.16

śiśuṁ jajñānaṁ haryatam mṛjanti śumbhanti vahnim maruto gaṇena |
kavir gīrbhiḥ kāvyenā kaviḥ san somaḥ pavitram aty eti rebhan || RV_9,096.17

ṛṣimanā ya ṛṣikṛt svarṣāḥ sahasraṇīthaḥ padavīḥ kavīnām |
tṛtīyaṁ dhāma mahiṣaḥ siṣāsan somo virājam anu rājati ṣṭup || RV_9,096.18

camūṣac chyenaḥ śakuno vibhṛtvā govindur drapsa āyudhāni bibhrat |
apām ūrmiṁ sacamānaḥ samudraṁ turīyaṁ dhāma mahiṣo vivakti || RV_9,096.19

maryo na śubhras tanvam mṛjāno 'tyo na sṛtvā sanaye dhanānām |
vṛṣeva yūthā pari kośam arṣan kanikradac camvo3r ā viveśa || RV_9,096.20

pavasvendo pavamāno mahobhiḥ kanikradat pari vārāṇy arṣa |
krīḻañ camvo3r ā viśa pūyamāna indraṁ te raso madiro mamattu || RV_9,096.21

prāsya dhārā bṛhatīr asṛgrann akto gobhiḥ kalaśām̐ ā viveśa |
sāma kṛṇvan sāmanyo vipaścit krandann ety abhi sakhyur na jāmim || RV_9,096.22

apaghnann eṣi pavamāna śatrūn priyāṁ na jāro abhigīta induḥ |
sīdan vaneṣu śakuno na patvā somaḥ punānaḥ kalaśeṣu sattā || RV_9,096.23

ā te rucaḥ pavamānasya soma yoṣeva yanti sudughāḥ sudhārāḥ |
harir ānītaḥ puruvāro apsv acikradat kalaśe devayūnām || RV_9,096.24

asya preṣā hemanā pūyamāno devo devebhiḥ sam apṛkta rasam |
sutaḥ pavitram pary eti rebhan miteva sadma paśumānti hotā || RV_9,097.01

bhadrā vastrā samanyā3 vasāno mahān kavir nivacanāni śaṁsan |
ā vacyasva camvoḥ pūyamāno vicakṣaṇo jāgṛvir devavītau || RV_9,097.02

sam u priyo mṛjyate sāno avye yaśastaro yaśasāṁ kṣaito asme |
abhi svara dhanvā pūyamāno yūyam pāta svastibhiḥ sadā naḥ || RV_9,097.03

pra gāyatābhy arcāma devān somaṁ hinota mahate dhanāya |
svāduḥ pavāte ati vāram avyam ā sīdāti kalaśaṁ devayur naḥ || RV_9,097.04

indur devānām upa sakhyam āyan sahasradhāraḥ pavate madāya |
nṛbhiḥ stavāno anu dhāma pūrvam agann indram mahate saubhagāya || RV_9,097.05

stotre rāye harir arṣā punāna indram mado gacchatu te bharāya |
devair yāhi sarathaṁ rādho acchā yūyam pāta svastibhiḥ sadā naḥ || RV_9,097.06

pra kāvyam uśaneva bruvāṇo devo devānāṁ janimā vivakti |
mahivrataḥ śucibandhuḥ pāvakaḥ padā varāho abhy eti rebhan || RV_9,097.07

pra haṁsāsas tṛpalam manyum acchāmād astaṁ vṛṣagaṇā ayāsuḥ |
āṅgūṣya1m pavamānaṁ sakhāyo durmarṣaṁ sākam pra vadanti vāṇam || RV_9,097.08

sa raṁhata urugāyasya jūtiṁ vṛthā krīḻantam mimate na gāvaḥ |
parīṇasaṁ kṛṇute tigmaśṛṅgo divā harir dadṛśe naktam ṛjraḥ || RV_9,097.09

indur vājī pavate gonyoghā indre somaḥ saha invan madāya |
hanti rakṣo bādhate pary arātīr varivaḥ kṛṇvan vṛjanasya rājā || RV_9,097.10

adha dhārayā madhvā pṛcānas tiro roma pavate adridugdhaḥ |
indur indrasya sakhyaṁ juṣāṇo devo devasya matsaro madāya || RV_9,097.11

abhi priyāṇi pavate punāno devo devān svena rasena pṛñcan |
indur dharmāṇy ṛtuthā vasāno daśa kṣipo avyata sāno avye || RV_9,097.12

vṛṣā śoṇo abhikanikradad gā nadayann eti pṛthivīm uta dyām |
indrasyeva vagnur ā śṛṇva ājau pracetayann arṣati vācam emām || RV_9,097.13

rasāyyaḥ payasā pinvamāna īrayann eṣi madhumantam aṁśum |
pavamānaḥ saṁtanim eṣi kṛṇvann indrāya soma pariṣicyamānaḥ || RV_9,097.14

evā pavasva madiro madāyodagrābhasya namayan vadhasnaiḥ |
pari varṇam bharamāṇo ruśantaṁ gavyur no arṣa pari soma siktaḥ || RV_9,097.15

juṣṭvī na indo supathā sugāny urau pavasva varivāṁsi kṛṇvan |
ghaneva viṣvag duritāni vighnann adhi ṣṇunā dhanva sāno avye || RV_9,097.16

vṛṣṭiṁ no arṣa divyāṁ jigatnum iḻāvatīṁ śaṁgayīṁ jīradānum |
stukeva vītā dhanvā vicinvan bandhūm̐r imām̐ avarām̐ indo vāyūn || RV_9,097.17

granthiṁ na vi ṣya grathitam punāna ṛjuṁ ca gātuṁ vṛjinaṁ ca soma |
atyo na krado harir ā sṛjāno maryo deva dhanva pastyāvān || RV_9,097.18

juṣṭo madāya devatāta indo pari ṣṇunā dhanva sāno avye |
sahasradhāraḥ surabhir adabdhaḥ pari srava vājasātau nṛṣahye || RV_9,097.19

araśmāno ye 'rathā ayuktā atyāso na sasṛjānāsa ājau |
ete śukrāso dhanvanti somā devāsas tām̐ upa yātā pibadhyai || RV_9,097.20

evā na indo abhi devavītim pari srava nabho arṇaś camūṣu |
somo asmabhyaṁ kāmyam bṛhantaṁ rayiṁ dadātu vīravantam ugram || RV_9,097.21

takṣad yadī manaso venato vāg jyeṣṭhasya vā dharmaṇi kṣor anīke |
ād īm āyan varam ā vāvaśānā juṣṭam patiṁ kalaśe gāva indum || RV_9,097.22

pra dānudo divyo dānupinva ṛtam ṛtāya pavate sumedhāḥ |
dharmā bhuvad vṛjanyasya rājā pra raśmibhir daśabhir bhāri bhūma || RV_9,097.23

pavitrebhiḥ pavamāno nṛcakṣā rājā devānām uta martyānām |
dvitā bhuvad rayipatī rayīṇām ṛtam bharat subhṛtaṁ cārv induḥ || RV_9,097.24

arvām̐ iva śravase sātim acchendrasya vāyor abhi vītim arṣa |
sa naḥ sahasrā bṛhatīr iṣo dā bhavā soma draviṇovit punānaḥ || RV_9,097.25

devāvyo naḥ pariṣicyamānāḥ kṣayaṁ suvīraṁ dhanvantu somāḥ |
āyajyavaḥ sumatiṁ viśvavārā hotāro na diviyajo mandratamāḥ || RV_9,097.26

evā deva devatāte pavasva mahe soma psarase devapānaḥ |
mahaś cid dhi ṣmasi hitāḥ samarye kṛdhi suṣṭhāne rodasī punānaḥ || RV_9,097.27

aśvo na krado vṛṣabhir yujānaḥ siṁho na bhīmo manaso javīyān |
arvācīnaiḥ pathibhir ye rajiṣṭhā ā pavasva saumanasaṁ na indo || RV_9,097.28

śataṁ dhārā devajātā asṛgran sahasram enāḥ kavayo mṛjanti |
indo sanitraṁ diva ā pavasva puraetāsi mahato dhanasya || RV_9,097.29

divo na sargā asasṛgram ahnāṁ rājā na mitram pra mināti dhīraḥ |
pitur na putraḥ kratubhir yatāna ā pavasva viśe asyā ajītim || RV_9,097.30

pra te dhārā madhumatīr asṛgran vārān yat pūto atyeṣy avyān |
pavamāna pavase dhāma gonāṁ jajñānaḥ sūryam apinvo arkaiḥ || RV_9,097.31

kanikradad anu panthām ṛtasya śukro vi bhāsy amṛtasya dhāma |
sa indrāya pavase matsaravān hinvāno vācam matibhiḥ kavīnām || RV_9,097.32

divyaḥ suparṇo 'va cakṣi soma pinvan dhārāḥ karmaṇā devavītau |
endo viśa kalaśaṁ somadhānaṁ krandann ihi sūryasyopa raśmim || RV_9,097.33

tisro vāca īrayati pra vahnir ṛtasya dhītim brahmaṇo manīṣām |
gāvo yanti gopatim pṛcchamānāḥ somaṁ yanti matayo vāvaśānāḥ || RV_9,097.34

somaṁ gāvo dhenavo vāvaśānāḥ somaṁ viprā matibhiḥ pṛcchamānāḥ |
somaḥ sutaḥ pūyate ajyamānaḥ some arkās triṣṭubhaḥ saṁ navante || RV_9,097.35

evā naḥ soma pariṣicyamāna ā pavasva pūyamānaḥ svasti |
indram ā viśa bṛhatā raveṇa vardhayā vācaṁ janayā puraṁdhim || RV_9,097.36

ā jāgṛvir vipra ṛtā matīnāṁ somaḥ punāno asadac camūṣu |
sapanti yam mithunāso nikāmā adhvaryavo rathirāsaḥ suhastāḥ || RV_9,097.37

sa punāna upa sūre na dhātobhe aprā rodasī vi ṣa āvaḥ |
priyā cid yasya priyasāsa ūtī sa tū dhanaṁ kāriṇe na pra yaṁsat || RV_9,097.38

sa vardhitā vardhanaḥ pūyamānaḥ somo mīḍhvām̐ abhi no jyotiṣāvīt |
yenā naḥ pūrve pitaraḥ padajñāḥ svarvido abhi gā adrim uṣṇan || RV_9,097.39

akrān samudraḥ prathame vidharmañ janayan prajā bhuvanasya rājā |
vṛṣā pavitre adhi sāno avye bṛhat somo vāvṛdhe suvāna induḥ || RV_9,097.40

mahat tat somo mahiṣaś cakārāpāṁ yad garbho 'vṛṇīta devān |
adadhād indre pavamāna ojo 'janayat sūrye jyotir induḥ || RV_9,097.41

matsi vāyum iṣṭaye rādhase ca matsi mitrāvaruṇā pūyamānaḥ |
matsi śardho mārutam matsi devān matsi dyāvāpṛthivī deva soma || RV_9,097.42

ṛjuḥ pavasva vṛjinasya hantāpāmīvām bādhamāno mṛdhaś ca |
abhiśrīṇan payaḥ payasābhi gonām indrasya tvaṁ tava vayaṁ sakhāyaḥ || RV_9,097.43

madhvaḥ sūdam pavasva vasva utsaṁ vīraṁ ca na ā pavasvā bhagaṁ ca |
svadasvendrāya pavamāna indo rayiṁ ca na ā pavasvā samudrāt || RV_9,097.44

somaḥ suto dhārayātyo na hitvā sindhur na nimnam abhi vājy akṣāḥ |
ā yoniṁ vanyam asadat punānaḥ sam indur gobhir asarat sam adbhiḥ || RV_9,097.45

eṣa sya te pavata indra somaś camūṣu dhīra uśate tavasvān |
svarcakṣā rathiraḥ satyaśuṣmaḥ kāmo na yo devayatām asarji || RV_9,097.46

eṣa pratnena vayasā punānas tiro varpāṁsi duhitur dadhānaḥ |
vasānaḥ śarma trivarūtham apsu hoteva yāti samaneṣu rebhan || RV_9,097.47

nū nas tvaṁ rathiro deva soma pari srava camvoḥ pūyamānaḥ |
apsu svādiṣṭho madhumām̐ ṛtāvā devo na yaḥ savitā satyamanmā || RV_9,097.48

abhi vāyuṁ vīty arṣā gṛṇāno3 'bhi mitrāvaruṇā pūyamānaḥ |
abhī naraṁ dhījavanaṁ ratheṣṭhām abhīndraṁ vṛṣaṇaṁ vajrabāhum || RV_9,097.49

abhi vastrā suvasanāny arṣābhi dhenūḥ sudughāḥ pūyamānaḥ |
abhi candrā bhartave no hiraṇyābhy aśvān rathino deva soma || RV_9,097.50

abhī no arṣa divyā vasūny abhi viśvā pārthivā pūyamānaḥ |
abhi yena draviṇam aśnavāmābhy ārṣeyaṁ jamadagnivan naḥ || RV_9,097.51

ayā pavā pavasvainā vasūni mām̐ścatva indo sarasi pra dhanva |
bradhnaś cid atra vāto na jūtaḥ purumedhaś cit takave naraṁ dāt || RV_9,097.52

uta na enā pavayā pavasvādhi śrute śravāyyasya tīrthe |
ṣaṣṭiṁ sahasrā naiguto vasūni vṛkṣaṁ na pakvaṁ dhūnavad raṇāya || RV_9,097.53

mahīme asya vṛṣanāma śūṣe mām̐ścatve vā pṛśane vā vadhatre |
asvāpayan nigutaḥ snehayac cāpāmitrām̐ apācito acetaḥ || RV_9,097.54

saṁ trī pavitrā vitatāny eṣy anv ekaṁ dhāvasi pūyamānaḥ |
asi bhago asi dātrasya dātāsi maghavā maghavadbhya indo || RV_9,097.55

eṣa viśvavit pavate manīṣī somo viśvasya bhuvanasya rājā |
drapsām̐ īrayan vidatheṣv indur vi vāram avyaṁ samayāti yāti || RV_9,097.56

induṁ rihanti mahiṣā adabdhāḥ pade rebhanti kavayo na gṛdhrāḥ |
hinvanti dhīrā daśabhiḥ kṣipābhiḥ sam añjate rūpam apāṁ rasena || RV_9,097.57

tvayā vayam pavamānena soma bhare kṛtaṁ vi cinuyāma śaśvat |
tan no mitro varuṇo māmahantām aditiḥ sindhuḥ pṛthivī uta dyauḥ || RV_9,097.58

abhi no vājasātamaṁ rayim arṣa puruspṛham |
indo sahasrabharṇasaṁ tuvidyumnaṁ vibhvāsaham || RV_9,098.01

pari ṣya suvāno avyayaṁ rathe na varmāvyata |
indur abhi druṇā hito hiyāno dhārābhir akṣāḥ || RV_9,098.02

pari ṣya suvāno akṣā indur avye madacyutaḥ |
dhārā ya ūrdhvo adhvare bhrājā naiti gavyayuḥ || RV_9,098.03

sa hi tvaṁ deva śaśvate vasu martāya dāśuṣe |
indo sahasriṇaṁ rayiṁ śatātmānaṁ vivāsasi || RV_9,098.04

vayaṁ te asya vṛtrahan vaso vasvaḥ puruspṛhaḥ |
ni nediṣṭhatamā iṣaḥ syāma sumnasyādhrigo || RV_9,098.05

dvir yam pañca svayaśasaṁ svasāro adrisaṁhatam |
priyam indrasya kāmyam prasnāpayanty ūrmiṇam || RV_9,098.06

pari tyaṁ haryataṁ harim babhrum punanti vāreṇa |
yo devān viśvām̐ it pari madena saha gacchati || RV_9,098.07

asya vo hy avasā pānto dakṣasādhanam |
yaḥ sūriṣu śravo bṛhad dadhe sva1r ṇa haryataḥ || RV_9,098.08

sa vāṁ yajñeṣu mānavī indur janiṣṭa rodasī |
devo devī giriṣṭhā asredhan taṁ tuviṣvaṇi || RV_9,098.09

indrāya soma pātave vṛtraghne pari ṣicyase |
nare ca dakṣiṇāvate devāya sadanāsade || RV_9,098.10

te pratnāso vyuṣṭiṣu somāḥ pavitre akṣaran |
apaprothantaḥ sanutar huraścitaḥ prātas tām̐ apracetasaḥ || RV_9,098.11

taṁ sakhāyaḥ purorucaṁ yūyaṁ vayaṁ ca sūrayaḥ |
aśyāma vājagandhyaṁ sanema vājapastyam || RV_9,098.12

ā haryatāya dhṛṣṇave dhanus tanvanti pauṁsyam |
śukrāṁ vayanty asurāya nirṇijaṁ vipām agre mahīyuvaḥ || RV_9,099.01

adha kṣapā pariṣkṛto vājām̐ abhi pra gāhate |
yadī vivasvato dhiyo hariṁ hinvanti yātave || RV_9,099.02

tam asya marjayāmasi mado ya indrapātamaḥ |
yaṁ gāva āsabhir dadhuḥ purā nūnaṁ ca sūrayaḥ || RV_9,099.03

taṁ gāthayā purāṇyā punānam abhy anūṣata |
uto kṛpanta dhītayo devānāṁ nāma bibhratīḥ || RV_9,099.04

tam ukṣamāṇam avyaye vāre punanti dharṇasim |
dūtaṁ na pūrvacittaya ā śāsate manīṣiṇaḥ || RV_9,099.05

sa punāno madintamaḥ somaś camūṣu sīdati |
paśau na reta ādadhat patir vacasyate dhiyaḥ || RV_9,099.06

sa mṛjyate sukarmabhir devo devebhyaḥ sutaḥ |
vide yad āsu saṁdadir mahīr apo vi gāhate || RV_9,099.07

suta indo pavitra ā nṛbhir yato vi nīyase |
indrāya matsarintamaś camūṣv ā ni ṣīdasi || RV_9,099.08

abhī navante adruhaḥ priyam indrasya kāmyam |
vatsaṁ na pūrva āyuni jātaṁ rihanti mātaraḥ || RV_9,100.01

punāna indav ā bhara soma dvibarhasaṁ rayim |
tvaṁ vasūni puṣyasi viśvāni dāśuṣo gṛhe || RV_9,100.02

tvaṁ dhiyam manoyujaṁ sṛjā vṛṣṭiṁ na tanyatuḥ |
tvaṁ vasūni pārthivā divyā ca soma puṣyasi || RV_9,100.03

pari te jigyuṣo yathā dhārā sutasya dhāvati |
raṁhamāṇā vy a1vyayaṁ vāraṁ vājīva sānasiḥ || RV_9,100.04

kratve dakṣāya naḥ kave pavasva soma dhārayā |
indrāya pātave suto mitrāya varuṇāya ca || RV_9,100.05

pavasva vājasātamaḥ pavitre dhārayā sutaḥ |
indrāya soma viṣṇave devebhyo madhumattamaḥ || RV_9,100.06

tvāṁ rihanti mātaro harim pavitre adruhaḥ |
vatsaṁ jātaṁ na dhenavaḥ pavamāna vidharmaṇi || RV_9,100.07

pavamāna mahi śravaś citrebhir yāsi raśmibhiḥ |
śardhan tamāṁsi jighnase viśvāni dāśuṣo gṛhe || RV_9,100.08

tvaṁ dyāṁ ca mahivrata pṛthivīṁ cāti jabhriṣe |
prati drāpim amuñcathāḥ pavamāna mahitvanā || RV_9,100.09

purojitī vo andhasaḥ sutāya mādayitnave |
apa śvānaṁ śnathiṣṭana sakhāyo dīrghajihvyam || RV_9,101.01

yo dhārayā pāvakayā pariprasyandate sutaḥ |
indur aśvo na kṛtvyaḥ || RV_9,101.02

taṁ duroṣam abhī naraḥ somaṁ viśvācyā dhiyā |
yajñaṁ hinvanty adribhiḥ || RV_9,101.03

sutāso madhumattamāḥ somā indrāya mandinaḥ |
pavitravanto akṣaran devān gacchantu vo madāḥ || RV_9,101.04

indur indrāya pavata iti devāso abruvan |
vācas patir makhasyate viśvasyeśāna ojasā || RV_9,101.05

sahasradhāraḥ pavate samudro vācamīṅkhayaḥ |
somaḥ patī rayīṇāṁ sakhendrasya dive-dive || RV_9,101.06

ayam pūṣā rayir bhagaḥ somaḥ punāno arṣati |
patir viśvasya bhūmano vy akhyad rodasī ubhe || RV_9,101.07

sam u priyā anūṣata gāvo madāya ghṛṣvayaḥ |
somāsaḥ kṛṇvate pathaḥ pavamānāsa indavaḥ || RV_9,101.08

ya ojiṣṭhas tam ā bhara pavamāna śravāyyam |
yaḥ pañca carṣaṇīr abhi rayiṁ yena vanāmahai || RV_9,101.09

somāḥ pavanta indavo 'smabhyaṁ gātuvittamāḥ |
mitrāḥ suvānā arepasaḥ svādhyaḥ svarvidaḥ || RV_9,101.10

suṣvāṇāso vy adribhiś citānā gor adhi tvaci |
iṣam asmabhyam abhitaḥ sam asvaran vasuvidaḥ || RV_9,101.11

ete pūtā vipaścitaḥ somāso dadhyāśiraḥ |
sūryāso na darśatāso jigatnavo dhruvā ghṛte || RV_9,101.12

pra sunvānasyāndhaso marto na vṛta tad vacaḥ |
apa śvānam arādhasaṁ hatā makhaṁ na bhṛgavaḥ || RV_9,101.13

ā jāmir atke avyata bhuje na putra oṇyoḥ |
saraj jāro na yoṣaṇāṁ varo na yonim āsadam || RV_9,101.14

sa vīro dakṣasādhano vi yas tastambha rodasī |
hariḥ pavitre avyata vedhā na yonim āsadam || RV_9,101.15

avyo vārebhiḥ pavate somo gavye adhi tvaci |
kanikradad vṛṣā harir indrasyābhy eti niṣkṛtam || RV_9,101.16

krāṇā śiśur mahīnāṁ hinvann ṛtasya dīdhitim |
viśvā pari priyā bhuvad adha dvitā || RV_9,102.01

upa tritasya pāṣyo3r abhakta yad guhā padam |
yajñasya sapta dhāmabhir adha priyam || RV_9,102.02

trīṇi tritasya dhārayā pṛṣṭheṣv erayā rayim |
mimīte asya yojanā vi sukratuḥ || RV_9,102.03

jajñānaṁ sapta mātaro vedhām aśāsata śriye |
ayaṁ dhruvo rayīṇāṁ ciketa yat || RV_9,102.04

asya vrate sajoṣaso viśve devāso adruhaḥ |
spārhā bhavanti rantayo juṣanta yat || RV_9,102.05

yam ī garbham ṛtāvṛdho dṛśe cārum ajījanan |
kavim maṁhiṣṭham adhvare puruspṛham || RV_9,102.06

samīcīne abhi tmanā yahvī ṛtasya mātarā |
tanvānā yajñam ānuṣag yad añjate || RV_9,102.07

kratvā śukrebhir akṣabhir ṛṇor apa vrajaṁ divaḥ |
hinvann ṛtasya dīdhitim prādhvare || RV_9,102.08

pra punānāya vedhase somāya vaca udyatam |
bhṛtiṁ na bharā matibhir jujoṣate || RV_9,103.01

pari vārāṇy avyayā gobhir añjāno arṣati |
trī ṣadhasthā punānaḥ kṛṇute hariḥ || RV_9,103.02

pari kośam madhuścutam avyaye vāre arṣati |
abhi vāṇīr ṛṣīṇāṁ sapta nūṣata || RV_9,103.03

pari ṇetā matīnāṁ viśvadevo adābhyaḥ |
somaḥ punānaś camvor viśad dhariḥ || RV_9,103.04

pari daivīr anu svadhā indreṇa yāhi saratham |
punāno vāghad vāghadbhir amartyaḥ || RV_9,103.05

pari saptir na vājayur devo devebhyaḥ sutaḥ |
vyānaśiḥ pavamāno vi dhāvati || RV_9,103.06

sakhāya ā ni ṣīdata punānāya pra gāyata |
śiśuṁ na yajñaiḥ pari bhūṣata śriye || RV_9,104.01

sam ī vatsaṁ na mātṛbhiḥ sṛjatā gayasādhanam |
devāvya1m madam abhi dviśavasam || RV_9,104.02

punātā dakṣasādhanaṁ yathā śardhāya vītaye |
yathā mitrāya varuṇāya śaṁtamaḥ || RV_9,104.03

asmabhyaṁ tvā vasuvidam abhi vāṇīr anūṣata |
gobhiṣ ṭe varṇam abhi vāsayāmasi || RV_9,104.04

sa no madānām pata indo devapsarā asi |
sakheva sakhye gātuvittamo bhava || RV_9,104.05

sanemi kṛdhy a1smad ā rakṣasaṁ kaṁ cid atriṇam |
apādevaṁ dvayum aṁho yuyodhi naḥ || RV_9,104.06

taṁ vaḥ sakhāyo madāya punānam abhi gāyata |
śiśuṁ na yajñaiḥ svadayanta gūrtibhiḥ || RV_9,105.01

saṁ vatsa iva mātṛbhir indur hinvāno ajyate |
devāvīr mado matibhiḥ pariṣkṛtaḥ || RV_9,105.02

ayaṁ dakṣāya sādhano 'yaṁ śardhāya vītaye |
ayaṁ devebhyo madhumattamaḥ sutaḥ || RV_9,105.03

goman na indo aśvavat sutaḥ sudakṣa dhanva |
śuciṁ te varṇam adhi goṣu dīdharam || RV_9,105.04

sa no harīṇām pata indo devapsarastamaḥ |
sakheva sakhye naryo ruce bhava || RV_9,105.05

sanemi tvam asmad ām̐ adevaṁ kaṁ cid atriṇam |
sāhvām̐ indo pari bādho apa dvayum || RV_9,105.06

indram accha sutā ime vṛṣaṇaṁ yantu harayaḥ |
śruṣṭī jātāsa indavaḥ svarvidaḥ || RV_9,106.01

ayam bharāya sānasir indrāya pavate sutaḥ |
somo jaitrasya cetati yathā vide || RV_9,106.02

asyed indro madeṣv ā grābhaṁ gṛbhṇīta sānasim |
vajraṁ ca vṛṣaṇam bharat sam apsujit || RV_9,106.03

pra dhanvā soma jāgṛvir indrāyendo pari srava |
dyumantaṁ śuṣmam ā bharā svarvidam || RV_9,106.04

indrāya vṛṣaṇam madam pavasva viśvadarśataḥ |
sahasrayāmā pathikṛd vicakṣaṇaḥ || RV_9,106.05

asmabhyaṁ gātuvittamo devebhyo madhumattamaḥ |
sahasraṁ yāhi pathibhiḥ kanikradat || RV_9,106.06

pavasva devavītaya indo dhārābhir ojasā |
ā kalaśam madhumān soma naḥ sadaḥ || RV_9,106.07

tava drapsā udapruta indram madāya vāvṛdhuḥ |
tvāṁ devāso amṛtāya kam papuḥ || RV_9,106.08

ā naḥ sutāsa indavaḥ punānā dhāvatā rayim |
vṛṣṭidyāvo rītyāpaḥ svarvidaḥ || RV_9,106.09

somaḥ punāna ūrmiṇāvyo vāraṁ vi dhāvati |
agre vācaḥ pavamānaḥ kanikradat || RV_9,106.10

dhībhir hinvanti vājinaṁ vane krīḻantam atyavim |
abhi tripṛṣṭham matayaḥ sam asvaran || RV_9,106.11

asarji kalaśām̐ abhi mīḻhe saptir na vājayuḥ |
punāno vācaṁ janayann asiṣyadat || RV_9,106.12

pavate haryato harir ati hvarāṁsi raṁhyā |
abhyarṣan stotṛbhyo vīravad yaśaḥ || RV_9,106.13

ayā pavasva devayur madhor dhārā asṛkṣata |
rebhan pavitram pary eṣi viśvataḥ || RV_9,106.14

parīto ṣiñcatā sutaṁ somo ya uttamaṁ haviḥ |
dadhanvām̐ yo naryo apsv a1ntar ā suṣāva somam adribhiḥ || RV_9,107.01

nūnam punāno 'vibhiḥ pari sravādabdhaḥ surabhiṁtaraḥ |
sute cit tvāpsu madāmo andhasā śrīṇanto gobhir uttaram || RV_9,107.02

pari suvānaś cakṣase devamādanaḥ kratur indur vicakṣaṇaḥ || RV_9,107.03

punānaḥ soma dhārayāpo vasāno arṣasi |
ā ratnadhā yonim ṛtasya sīdasy utso deva hiraṇyayaḥ || RV_9,107.04

duhāna ūdhar divyam madhu priyam pratnaṁ sadhastham āsadat |
āpṛcchyaṁ dharuṇaṁ vājy arṣati nṛbhir dhūto vicakṣaṇaḥ || RV_9,107.05

punānaḥ soma jāgṛvir avyo vāre pari priyaḥ |
tvaṁ vipro abhavo 'ṅgirastamo madhvā yajñam mimikṣa naḥ || RV_9,107.06

somo mīḍhvān pavate gātuvittama ṛṣir vipro vicakṣaṇaḥ |
tvaṁ kavir abhavo devavītama ā sūryaṁ rohayo divi || RV_9,107.07

soma u ṣuvāṇaḥ sotṛbhir adhi ṣṇubhir avīnām |
aśvayeva haritā yāti dhārayā mandrayā yāti dhārayā || RV_9,107.08

anūpe gomān gobhir akṣāḥ somo dugdhābhir akṣāḥ |
samudraṁ na saṁvaraṇāny agman mandī madāya tośate || RV_9,107.09

ā soma suvāno adribhis tiro vārāṇy avyayā |
jano na puri camvor viśad dhariḥ sado vaneṣu dadhiṣe || RV_9,107.10

sa māmṛje tiro aṇvāni meṣyo mīḻhe saptir na vājayuḥ |
anumādyaḥ pavamāno manīṣibhiḥ somo viprebhir ṛkvabhiḥ || RV_9,107.11

pra soma devavītaye sindhur na pipye arṇasā |
aṁśoḥ payasā madiro na jāgṛvir acchā kośam madhuścutam || RV_9,107.12

ā haryato arjune atke avyata priyaḥ sūnur na marjyaḥ |
tam īṁ hinvanty apaso yathā rathaṁ nadīṣv ā gabhastyoḥ || RV_9,107.13

abhi somāsa āyavaḥ pavante madyam madam |
samudrasyādhi viṣṭapi manīṣiṇo matsarāsaḥ svarvidaḥ || RV_9,107.14

tarat samudram pavamāna ūrmiṇā rājā deva ṛtam bṛhat |
arṣan mitrasya varuṇasya dharmaṇā pra hinvāna ṛtam bṛhat || RV_9,107.15

nṛbhir yemāno haryato vicakṣaṇo rājā devaḥ samudriyaḥ || RV_9,107.16

indrāya pavate madaḥ somo marutvate sutaḥ |
sahasradhāro aty avyam arṣati tam ī mṛjanty āyavaḥ || RV_9,107.17

punānaś camū janayan matiṁ kaviḥ somo deveṣu raṇyati |
apo vasānaḥ pari gobhir uttaraḥ sīdan vaneṣv avyata || RV_9,107.18

tavāhaṁ soma rāraṇa sakhya indo dive-dive |
purūṇi babhro ni caranti mām ava paridhīm̐r ati tām̐ ihi || RV_9,107.19

utāhaṁ naktam uta soma te divā sakhyāya babhra ūdhani |
ghṛṇā tapantam ati sūryam paraḥ śakunā iva paptima || RV_9,107.20

mṛjyamānaḥ suhastya samudre vācam invasi |
rayim piśaṅgam bahulam puruspṛham pavamānābhy arṣasi || RV_9,107.21

mṛjāno vāre pavamāno avyaye vṛṣāva cakrado vane |
devānāṁ soma pavamāna niṣkṛtaṁ gobhir añjāno arṣasi || RV_9,107.22

pavasva vājasātaye 'bhi viśvāni kāvyā |
tvaṁ samudram prathamo vi dhārayo devebhyaḥ soma matsaraḥ || RV_9,107.23

sa tū pavasva pari pārthivaṁ rajo divyā ca soma dharmabhiḥ |
tvāṁ viprāso matibhir vicakṣaṇa śubhraṁ hinvanti dhītibhiḥ || RV_9,107.24

pavamānā asṛkṣata pavitram ati dhārayā |
marutvanto matsarā indriyā hayā medhām abhi prayāṁsi ca || RV_9,107.25

apo vasānaḥ pari kośam arṣatīndur hiyānaḥ sotṛbhiḥ |
janayañ jyotir mandanā avīvaśad gāḥ kṛṇvāno na nirṇijam || RV_9,107.26

pavasva madhumattama indrāya soma kratuvittamo madaḥ |
mahi dyukṣatamo madaḥ || RV_9,108.01

yasya te pītvā vṛṣabho vṛṣāyate 'sya pītā svarvidaḥ |
sa supraketo abhy akramīd iṣo 'cchā vājaṁ naitaśaḥ || RV_9,108.02

tvaṁ hy a1ṅga daivyā pavamāna janimāni dyumattamaḥ |
amṛtatvāya ghoṣayaḥ || RV_9,108.03

yenā navagvo dadhyaṅṅ aporṇute yena viprāsa āpire |
devānāṁ sumne amṛtasya cāruṇo yena śravāṁsy ānaśuḥ || RV_9,108.04

eṣa sya dhārayā suto 'vyo vārebhiḥ pavate madintamaḥ |
krīḻann ūrmir apām iva || RV_9,108.05

ya usriyā apyā antar aśmano nir gā akṛntad ojasā |
abhi vrajaṁ tatniṣe gavyam aśvyaṁ varmīva dhṛṣṇav ā ruja || RV_9,108.06

ā sotā pari ṣiñcatāśvaṁ na stomam apturaṁ rajasturam |
vanakrakṣam udaprutam || RV_9,108.07

sahasradhāraṁ vṛṣabham payovṛdham priyaṁ devāya janmane |
ṛtena ya ṛtajāto vivāvṛdhe rājā deva ṛtam bṛhat || RV_9,108.08

abhi dyumnam bṛhad yaśa iṣas pate didīhi deva devayuḥ |
vi kośam madhyamaṁ yuva || RV_9,108.09

ā vacyasva sudakṣa camvoḥ suto viśāṁ vahnir na viśpatiḥ |
vṛṣṭiṁ divaḥ pavasva rītim apāṁ jinvā gaviṣṭaye dhiyaḥ || RV_9,108.10

etam u tyam madacyutaṁ sahasradhāraṁ vṛṣabhaṁ divo duhuḥ |
viśvā vasūni bibhratam || RV_9,108.11

vṛṣā vi jajñe janayann amartyaḥ pratapañ jyotiṣā tamaḥ |
sa suṣṭutaḥ kavibhir nirṇijaṁ dadhe tridhātv asya daṁsasā || RV_9,108.12

sa sunve yo vasūnāṁ yo rāyām ānetā ya iḻānām |
somo yaḥ sukṣitīnām || RV_9,108.13

yasya na indraḥ pibād yasya maruto yasya vāryamaṇā bhagaḥ |
ā yena mitrāvaruṇā karāmaha endram avase mahe || RV_9,108.14

indrāya soma pātave nṛbhir yataḥ svāyudho madintamaḥ |
pavasva madhumattamaḥ || RV_9,108.15

indrasya hārdi somadhānam ā viśa samudram iva sindhavaḥ |
juṣṭo mitrāya varuṇāya vāyave divo viṣṭambha uttamaḥ || RV_9,108.16

pari pra dhanvendrāya soma svādur mitrāya pūṣṇe bhagāya || RV_9,109.01

indras te soma sutasya peyāḥ kratve dakṣāya viśve ca devāḥ || RV_9,109.02

evāmṛtāya mahe kṣayāya sa śukro arṣa divyaḥ pīyūṣaḥ || RV_9,109.03

pavasva soma mahān samudraḥ pitā devānāṁ viśvābhi dhāma || RV_9,109.04

śukraḥ pavasva devebhyaḥ soma dive pṛthivyai śaṁ ca prajāyai || RV_9,109.05

divo dhartāsi śukraḥ pīyūṣaḥ satye vidharman vājī pavasva || RV_9,109.06

pavasva soma dyumnī sudhāro mahām avīnām anu pūrvyaḥ || RV_9,109.07

nṛbhir yemāno jajñānaḥ pūtaḥ kṣarad viśvāni mandraḥ svarvit || RV_9,109.08

induḥ punānaḥ prajām urāṇaḥ karad viśvāni draviṇāni naḥ || RV_9,109.09

pavasva soma kratve dakṣāyāśvo na nikto vājī dhanāya || RV_9,109.10

taṁ te sotāro rasam madāya punanti somam mahe dyumnāya || RV_9,109.11

śiśuṁ jajñānaṁ harim mṛjanti pavitre somaṁ devebhya indum || RV_9,109.12

induḥ paviṣṭa cārur madāyāpām upasthe kavir bhagāya || RV_9,109.13

bibharti cārv indrasya nāma yena viśvāni vṛtrā jaghāna || RV_9,109.14

pibanty asya viśve devāso gobhiḥ śrītasya nṛbhiḥ sutasya || RV_9,109.15

pra suvāno akṣāḥ sahasradhāras tiraḥ pavitraṁ vi vāram avyam || RV_9,109.16

sa vājy akṣāḥ sahasraretā adbhir mṛjāno gobhiḥ śrīṇānaḥ || RV_9,109.17

pra soma yāhīndrasya kukṣā nṛbhir yemāno adribhiḥ sutaḥ || RV_9,109.18

asarji vājī tiraḥ pavitram indrāya somaḥ sahasradhāraḥ || RV_9,109.19

añjanty enam madhvo rasenendrāya vṛṣṇa indum madāya || RV_9,109.20

devebhyas tvā vṛthā pājase 'po vasānaṁ harim mṛjanti || RV_9,109.21

indur indrāya tośate ni tośate śrīṇann ugro riṇann apaḥ || RV_9,109.22

pary ū ṣu pra dhanva vājasātaye pari vṛtrāṇi sakṣaṇiḥ |
dviṣas taradhyā ṛṇayā na īyase || RV_9,110.01

anu hi tvā sutaṁ soma madāmasi mahe samaryarājye |
vājām̐ abhi pavamāna pra gāhase || RV_9,110.02

ajījano hi pavamāna sūryaṁ vidhāre śakmanā payaḥ |
gojīrayā raṁhamāṇaḥ puraṁdhyā || RV_9,110.03

ajījano amṛta martyeṣv ām̐ ṛtasya dharmann amṛtasya cāruṇaḥ |
sadāsaro vājam acchā saniṣyadat || RV_9,110.04

abhy-abhi hi śravasā tatardithotsaṁ na kaṁ cij janapānam akṣitam |
śaryābhir na bharamāṇo gabhastyoḥ || RV_9,110.05

ād īṁ ke cit paśyamānāsa āpyaṁ vasuruco divyā abhy anūṣata |
vāraṁ na devaḥ savitā vy ūrṇute || RV_9,110.06

tve soma prathamā vṛktabarhiṣo mahe vājāya śravase dhiyaṁ dadhuḥ |
sa tvaṁ no vīra vīryāya codaya || RV_9,110.07

divaḥ pīyūṣam pūrvyaṁ yad ukthyam maho gāhād diva ā nir adhukṣata |
indram abhi jāyamānaṁ sam asvaran || RV_9,110.08

adha yad ime pavamāna rodasī imā ca viśvā bhuvanābhi majmanā |
yūthe na niṣṭhā vṛṣabho vi tiṣṭhase || RV_9,110.09

somaḥ punāno avyaye vāre śiśur na krīḻan pavamāno akṣāḥ |
sahasradhāraḥ śatavāja induḥ || RV_9,110.10

eṣa punāno madhumām̐ ṛtāvendrāyenduḥ pavate svādur ūrmiḥ |
vājasanir varivovid vayodhāḥ || RV_9,110.11

sa pavasva sahamānaḥ pṛtanyūn sedhan rakṣāṁsy apa durgahāṇi |
svāyudhaḥ sāsahvān soma śatrūn || RV_9,110.12

ayā rucā hariṇyā punāno viśvā dveṣāṁsi tarati svayugvabhiḥ sūro na svayugvabhiḥ |
dhārā sutasya rocate punāno aruṣo hariḥ |
viśvā yad rūpā pariyāty ṛkvabhiḥ saptāsyebhir ṛkvabhiḥ || RV_9,111.01

tvaṁ tyat paṇīnāṁ vido vasu sam mātṛbhir marjayasi sva ā dama ṛtasya dhītibhir dame |
parāvato na sāma tad yatrā raṇanti dhītayaḥ |
tridhātubhir aruṣībhir vayo dadhe rocamāno vayo dadhe || RV_9,111.02

pūrvām anu pradiśaṁ yāti cekitat saṁ raśmibhir yatate darśato ratho daivyo darśato rathaḥ |
agmann ukthāni pauṁsyendraṁ jaitrāya harṣayan |
vajraś ca yad bhavatho anapacyutā samatsv anapacyutā || RV_9,111.03

nānānaṁ vā u no dhiyo vi vratāni janānām |
takṣā riṣṭaṁ rutam bhiṣag brahmā sunvantam icchatīndrāyendo pari srava || RV_9,112.01

jaratībhir oṣadhībhiḥ parṇebhiḥ śakunānām |
kārmāro aśmabhir dyubhir hiraṇyavantam icchatīndrāyendo pari srava || RV_9,112.02

kārur ahaṁ tato bhiṣag upalaprakṣiṇī nanā |
nānādhiyo vasūyavo 'nu gā iva tasthimendrāyendo pari srava || RV_9,112.03

aśvo voḻhā sukhaṁ rathaṁ hasanām upamantriṇaḥ |
śepo romaṇvantau bhedau vār in maṇḍūka icchatīndrāyendo pari srava || RV_9,112.04

śaryaṇāvati somam indraḥ pibatu vṛtrahā |
balaṁ dadhāna ātmani kariṣyan vīryam mahad indrāyendo pari srava || RV_9,113.01

ā pavasva diśām pata ārjīkāt soma mīḍhvaḥ |
ṛtavākena satyena śraddhayā tapasā suta indrāyendo pari srava || RV_9,113.02

parjanyavṛddham mahiṣaṁ taṁ sūryasya duhitābharat |
taṁ gandharvāḥ praty agṛbhṇan taṁ some rasam ādadhur indrāyendo pari srava || RV_9,113.03

ṛtaṁ vadann ṛtadyumna satyaṁ vadan satyakarman |
śraddhāṁ vadan soma rājan dhātrā soma pariṣkṛta indrāyendo pari srava || RV_9,113.04

satyamugrasya bṛhataḥ saṁ sravanti saṁsravāḥ |
saṁ yanti rasino rasāḥ punāno brahmaṇā hara indrāyendo pari srava || RV_9,113.05

yatra brahmā pavamāna chandasyā3ṁ vācaṁ vadan |
grāvṇā some mahīyate somenānandaṁ janayann indrāyendo pari srava || RV_9,113.06

yatra jyotir ajasraṁ yasmim̐l loke svar hitam |
tasmin māṁ dhehi pavamānāmṛte loke akṣita indrāyendo pari srava || RV_9,113.07

yatra rājā vaivasvato yatrāvarodhanaṁ divaḥ |
yatrāmūr yahvatīr āpas tatra mām amṛtaṁ kṛdhīndrāyendo pari srava || RV_9,113.08

yatrānukāmaṁ caraṇaṁ trināke tridive divaḥ |
lokā yatra jyotiṣmantas tatra mām amṛtaṁ kṛdhīndrāyendo pari srava || RV_9,113.09

yatra kāmā nikāmāś ca yatra bradhnasya viṣṭapam |
svadhā ca yatra tṛptiś ca tatra mām amṛtaṁ kṛdhīndrāyendo pari srava || RV_9,113.10

yatrānandāś ca modāś ca mudaḥ pramuda āsate |
kāmasya yatrāptāḥ kāmās tatra mām amṛtaṁ kṛdhīndrāyendo pari srava || RV_9,113.11

ya indoḥ pavamānasyānu dhāmāny akramīt |
tam āhuḥ suprajā iti yas te somāvidhan mana indrāyendo pari srava || RV_9,114.01

ṛṣe mantrakṛtāṁ stomaiḥ kaśyapodvardhayan giraḥ |
somaṁ namasya rājānaṁ yo jajñe vīrudhām patir indrāyendo pari srava || RV_9,114.02

sapta diśo nānāsūryāḥ sapta hotāra ṛtvijaḥ |
devā ādityā ye sapta tebhiḥ somābhi rakṣa na indrāyendo pari srava || RV_9,114.03

yat te rājañ chṛtaṁ havis tena somābhi rakṣa naḥ |
arātīvā mā nas tārīn mo ca naḥ kiṁ canāmamad indrāyendo pari srava || RV_9,114.04

maṇḍala 10

agre bṛhann uṣasām ūrdhvo asthān nirjaganvān tamaso jyotiṣāgāt |
agnir bhānunā ruśatā svaṅga ā jāto viśvā sadmāny aprāḥ || RV_10,001.01

sa jāto garbho asi rodasyor agne cārur vibhṛta oṣadhīṣu |
citraḥ śiśuḥ pari tamāṁsy aktūn pra mātṛbhyo adhi kanikradad gāḥ || RV_10,001.02

viṣṇur itthā paramam asya vidvāñ jāto bṛhann abhi pāti tṛtīyam |
āsā yad asya payo akrata svaṁ sacetaso abhy arcanty atra || RV_10,001.03

ata u tvā pitubhṛto janitrīr annāvṛdham prati caranty annaiḥ |
tā īm praty eṣi punar anyarūpā asi tvaṁ vikṣu mānuṣīṣu hotā || RV_10,001.04

hotāraṁ citraratham adhvarasya yajñasya-yajñasya ketuṁ ruśantam |
pratyardhiṁ devasya-devasya mahnā śriyā tv a1gnim atithiṁ janānām || RV_10,001.05

sa tu vastrāṇy adha peśanāni vasāno agnir nābhā pṛthivyāḥ |
aruṣo jātaḥ pada iḻāyāḥ purohito rājan yakṣīha devān || RV_10,001.06

ā hi dyāvāpṛthivī agna ubhe sadā putro na mātarā tatantha |
pra yāhy acchośato yaviṣṭhāthā vaha sahasyeha devān || RV_10,001.07

piprīhi devām̐ uśato yaviṣṭha vidvām̐ ṛtūm̐r ṛtupate yajeha |
ye daivyā ṛtvijas tebhir agne tvaṁ hotṝṇām asy āyajiṣṭhaḥ || RV_10,002.01

veṣi hotram uta potraṁ janānām mandhātāsi draviṇodā ṛtāvā |
svāhā vayaṁ kṛṇavāmā havīṁṣi devo devān yajatv agnir arhan || RV_10,002.02

ā devānām api panthām aganma yac chaknavāma tad anu pravoḻhum |
agnir vidvān sa yajāt sed u hotā so adhvarān sa ṛtūn kalpayāti || RV_10,002.03

yad vo vayam pramināma vratāni viduṣāṁ devā aviduṣṭarāsaḥ |
agniṣ ṭad viśvam ā pṛṇāti vidvān yebhir devām̐ ṛtubhiḥ kalpayāti || RV_10,002.04

yat pākatrā manasā dīnadakṣā na yajñasya manvate martyāsaḥ |
agniṣ ṭad dhotā kratuvid vijānan yajiṣṭho devām̐ ṛtuśo yajāti || RV_10,002.05

viśveṣāṁ hy adhvarāṇām anīkaṁ citraṁ ketuṁ janitā tvā jajāna |
sa ā yajasva nṛvatīr anu kṣāḥ spārhā iṣaḥ kṣumatīr viśvajanyāḥ || RV_10,002.06

yaṁ tvā dyāvāpṛthivī yaṁ tvāpas tvaṣṭā yaṁ tvā sujanimā jajāna |
panthām anu pravidvān pitṛyāṇaṁ dyumad agne samidhāno vi bhāhi || RV_10,002.07

ino rājann aratiḥ samiddho raudro dakṣāya suṣumām̐ adarśi |
cikid vi bhāti bhāsā bṛhatāsiknīm eti ruśatīm apājan || RV_10,003.01

kṛṣṇāṁ yad enīm abhi varpasā bhūj janayan yoṣām bṛhataḥ pitur jām |
ūrdhvam bhānuṁ sūryasya stabhāyan divo vasubhir aratir vi bhāti || RV_10,003.02

bhadro bhadrayā sacamāna āgāt svasāraṁ jāro abhy eti paścāt |
supraketair dyubhir agnir vitiṣṭhan ruśadbhir varṇair abhi rāmam asthāt || RV_10,003.03

asya yāmāso bṛhato na vagnūn indhānā agneḥ sakhyuḥ śivasya |
īḍyasya vṛṣṇo bṛhataḥ svāso bhāmāso yāmann aktavaś cikitre || RV_10,003.04

svanā na yasya bhāmāsaḥ pavante rocamānasya bṛhataḥ sudivaḥ |
jyeṣṭhebhir yas tejiṣṭhaiḥ krīḻumadbhir varṣiṣṭhebhir bhānubhir nakṣati dyām || RV_10,003.05

asya śuṣmāso dadṛśānapaver jehamānasya svanayan niyudbhiḥ |
pratnebhir yo ruśadbhir devatamo vi rebhadbhir aratir bhāti vibhvā || RV_10,003.06

sa ā vakṣi mahi na ā ca satsi divaspṛthivyor aratir yuvatyoḥ |
agniḥ sutukaḥ sutukebhir aśvai rabhasvadbhī rabhasvām̐ eha gamyāḥ || RV_10,003.07

pra te yakṣi pra ta iyarmi manma bhuvo yathā vandyo no haveṣu |
dhanvann iva prapā asi tvam agna iyakṣave pūrave pratna rājan || RV_10,004.01

yaṁ tvā janāso abhi saṁcaranti gāva uṣṇam iva vrajaṁ yaviṣṭha |
dūto devānām asi martyānām antar mahām̐ś carasi rocanena || RV_10,004.02

śiśuṁ na tvā jenyaṁ vardhayantī mātā bibharti sacanasyamānā |
dhanor adhi pravatā yāsi haryañ jigīṣase paśur ivāvasṛṣṭaḥ || RV_10,004.03

mūrā amūra na vayaṁ cikitvo mahitvam agne tvam aṅga vitse |
śaye vavriś carati jihvayādan rerihyate yuvatiṁ viśpatiḥ san || RV_10,004.04

kūcij jāyate sanayāsu navyo vane tasthau palito dhūmaketuḥ |
asnātāpo vṛṣabho na pra veti sacetaso yam praṇayanta martāḥ || RV_10,004.05

tanūtyajeva taskarā vanargū raśanābhir daśabhir abhy adhītām |
iyaṁ te agne navyasī manīṣā yukṣvā rathaṁ na śucayadbhir aṅgaiḥ || RV_10,004.06

brahma ca te jātavedo namaś ceyaṁ ca gīḥ sadam id vardhanī bhūt |
rakṣā ṇo agne tanayāni tokā rakṣota nas tanvo3 aprayucchan || RV_10,004.07

ekaḥ samudro dharuṇo rayīṇām asmad dhṛdo bhūrijanmā vi caṣṭe |
siṣakty ūdhar niṇyor upastha utsasya madhye nihitam padaṁ veḥ || RV_10,005.01

samānaṁ nīḻaṁ vṛṣaṇo vasānāḥ saṁ jagmire mahiṣā arvatībhiḥ |
ṛtasya padaṁ kavayo ni pānti guhā nāmāni dadhire parāṇi || RV_10,005.02

ṛtāyinī māyinī saṁ dadhāte mitvā śiśuṁ jajñatur vardhayantī |
viśvasya nābhiṁ carato dhruvasya kaveś cit tantum manasā viyantaḥ || RV_10,005.03

ṛtasya hi vartanayaḥ sujātam iṣo vājāya pradivaḥ sacante |
adhīvāsaṁ rodasī vāvasāne ghṛtair annair vāvṛdhāte madhūnām || RV_10,005.04

sapta svasṝr aruṣīr vāvaśāno vidvān madhva uj jabhārā dṛśe kam |
antar yeme antarikṣe purājā icchan vavrim avidat pūṣaṇasya || RV_10,005.05

sapta maryādāḥ kavayas tatakṣus tāsām ekām id abhy aṁhuro gāt |
āyor ha skambha upamasya nīḻe pathāṁ visarge dharuṇeṣu tasthau || RV_10,005.06

asac ca sac ca parame vyoman dakṣasya janmann aditer upasthe |
agnir ha naḥ prathamajā ṛtasya pūrva āyuni vṛṣabhaś ca dhenuḥ || RV_10,005.07

ayaṁ sa yasya śarmann avobhir agner edhate jaritābhiṣṭau |
jyeṣṭhebhir yo bhānubhir ṛṣūṇām paryeti parivīto vibhāvā || RV_10,006.01

yo bhānubhir vibhāvā vibhāty agnir devebhir ṛtāvājasraḥ |
ā yo vivāya sakhyā sakhibhyo 'parihvṛto atyo na saptiḥ || RV_10,006.02

īśe yo viśvasyā devavīter īśe viśvāyur uṣaso vyuṣṭau |
ā yasmin manā havīṁṣy agnāv ariṣṭarathaḥ skabhnāti śūṣaiḥ || RV_10,006.03

śūṣebhir vṛdho juṣāṇo arkair devām̐ acchā raghupatvā jigāti |
mandro hotā sa juhvā3 yajiṣṭhaḥ sammiślo agnir ā jigharti devān || RV_10,006.04

tam usrām indraṁ na rejamānam agniṁ gīrbhir namobhir ā kṛṇudhvam |
ā yaṁ viprāso matibhir gṛṇanti jātavedasaṁ juhvaṁ sahānām || RV_10,006.05

saṁ yasmin viśvā vasūni jagmur vāje nāśvāḥ saptīvanta evaiḥ |
asme ūtīr indravātatamā arvācīnā agna ā kṛṇuṣva || RV_10,006.06

adhā hy agne mahnā niṣadyā sadyo jajñāno havyo babhūtha |
taṁ te devāso anu ketam āyann adhāvardhanta prathamāsa ūmāḥ || RV_10,006.07

svasti no divo agne pṛthivyā viśvāyur dhehi yajathāya deva |
sacemahi tava dasma praketair uruṣyā ṇa urubhir deva śaṁsaiḥ || RV_10,007.01

imā agne matayas tubhyaṁ jātā gobhir aśvair abhi gṛṇanti rādhaḥ |
yadā te marto anu bhogam ānaḍ vaso dadhāno matibhiḥ sujāta || RV_10,007.02

agnim manye pitaram agnim āpim agnim bhrātaraṁ sadam it sakhāyam |
agner anīkam bṛhataḥ saparyaṁ divi śukraṁ yajataṁ sūryasya || RV_10,007.03

sidhrā agne dhiyo asme sanutrīr yaṁ trāyase dama ā nityahotā |
ṛtāvā sa rohidaśvaḥ purukṣur dyubhir asmā ahabhir vāmam astu || RV_10,007.04

dyubhir hitam mitram iva prayogam pratnam ṛtvijam adhvarasya jāram |
bāhubhyām agnim āyavo 'jananta vikṣu hotāraṁ ny asādayanta || RV_10,007.05

svayaṁ yajasva divi deva devān kiṁ te pākaḥ kṛṇavad apracetāḥ |
yathāyaja ṛtubhir deva devān evā yajasva tanvaṁ sujāta || RV_10,007.06

bhavā no agne 'vitota gopā bhavā vayaskṛd uta no vayodhāḥ |
rāsvā ca naḥ sumaho havyadātiṁ trāsvota nas tanvo3 aprayucchan || RV_10,007.07

pra ketunā bṛhatā yāty agnir ā rodasī vṛṣabho roravīti |
divaś cid antām̐ upamām̐ ud ānaḻ apām upasthe mahiṣo vavardha || RV_10,008.01

mumoda garbho vṛṣabhaḥ kakudmān asremā vatsaḥ śimīvām̐ arāvīt |
sa devatāty udyatāni kṛṇvan sveṣu kṣayeṣu prathamo jigāti || RV_10,008.02

ā yo mūrdhānam pitror arabdha ny adhvare dadhire sūro arṇaḥ |
asya patmann aruṣīr aśvabudhnā ṛtasya yonau tanvo juṣanta || RV_10,008.03

uṣa-uṣo hi vaso agram eṣi tvaṁ yamayor abhavo vibhāvā |
ṛtāya sapta dadhiṣe padāni janayan mitraṁ tanve3 svāyai || RV_10,008.04

bhuvaś cakṣur maha ṛtasya gopā bhuvo varuṇo yad ṛtāya veṣi |
bhuvo apāṁ napāj jātavedo bhuvo dūto yasya havyaṁ jujoṣaḥ || RV_10,008.05

bhuvo yajñasya rajasaś ca netā yatrā niyudbhiḥ sacase śivābhiḥ |
divi mūrdhānaṁ dadhiṣe svarṣāṁ jihvām agne cakṛṣe havyavāham || RV_10,008.06

asya tritaḥ kratunā vavre antar icchan dhītim pitur evaiḥ parasya |
sacasyamānaḥ pitror upasthe jāmi bruvāṇa āyudhāni veti || RV_10,008.07

sa pitryāṇy āyudhāni vidvān indreṣita āptyo abhy ayudhyat |
triśīrṣāṇaṁ saptaraśmiṁ jaghanvān tvāṣṭrasya cin niḥ sasṛje trito gāḥ || RV_10,008.08

bhūrīd indra udinakṣantam ojo 'vābhinat satpatir manyamānam |
tvāṣṭrasya cid viśvarūpasya gonām ācakrāṇas trīṇi śīrṣā parā vark || RV_10,008.09

āpo hi ṣṭhā mayobhuvas tā na ūrje dadhātana |
mahe raṇāya cakṣase || RV_10,009.01

yo vaḥ śivatamo rasas tasya bhājayateha naḥ |
uśatīr iva mātaraḥ || RV_10,009.02

tasmā araṁ gamāma vo yasya kṣayāya jinvatha |
āpo janayathā ca naḥ || RV_10,009.03

śaṁ no devīr abhiṣṭaya āpo bhavantu pītaye |
śaṁ yor abhi sravantu naḥ || RV_10,009.04

īśānā vāryāṇāṁ kṣayantīś carṣaṇīnām |
apo yācāmi bheṣajam || RV_10,009.05

apsu me somo abravīd antar viśvāni bheṣajā |
agniṁ ca viśvaśambhuvam || RV_10,009.06

āpaḥ pṛṇīta bheṣajaṁ varūthaṁ tanve3 mama |
jyok ca sūryaṁ dṛśe || RV_10,009.07

idam āpaḥ pra vahata yat kiṁ ca duritam mayi |
yad vāham abhidudroha yad vā śepa utānṛtam || RV_10,009.08

āpo adyānv acāriṣaṁ rasena sam agasmahi |
payasvān agna ā gahi tam mā saṁ sṛja varcasā || RV_10,009.09

o cit sakhāyaṁ sakhyā vavṛtyāṁ tiraḥ purū cid arṇavaṁ jaganvān |
pitur napātam ā dadhīta vedhā adhi kṣami prataraṁ dīdhyānaḥ || RV_10,010.01

na te sakhā sakhyaṁ vaṣṭy etat salakṣmā yad viṣurūpā bhavāti |
mahas putrāso asurasya vīrā divo dhartāra urviyā pari khyan || RV_10,010.02

uśanti ghā te amṛtāsa etad ekasya cit tyajasam martyasya |
ni te mano manasi dhāyy asme janyuḥ patis tanva1m ā viviśyāḥ || RV_10,010.03

na yat purā cakṛmā kad dha nūnam ṛtā vadanto anṛtaṁ rapema |
gandharvo apsv apyā ca yoṣā sā no nābhiḥ paramaṁ jāmi tan nau || RV_10,010.04

garbhe nu nau janitā dampatī kar devas tvaṣṭā savitā viśvarūpaḥ |
nakir asya pra minanti vratāni veda nāv asya pṛthivī uta dyauḥ || RV_10,010.05

ko asya veda prathamasyāhnaḥ ka īṁ dadarśa ka iha pra vocat |
bṛhan mitrasya varuṇasya dhāma kad u brava āhano vīcyā nṝn || RV_10,010.06

yamasya mā yamya1ṁ kāma āgan samāne yonau sahaśeyyāya |
jāyeva patye tanvaṁ riricyāṁ vi cid vṛheva rathyeva cakrā || RV_10,010.07

na tiṣṭhanti na ni miṣanty ete devānāṁ spaśa iha ye caranti |
anyena mad āhano yāhi tūyaṁ tena vi vṛha rathyeva cakrā || RV_10,010.08

rātrībhir asmā ahabhir daśasyet sūryasya cakṣur muhur un mimīyāt |
divā pṛthivyā mithunā sabandhū yamīr yamasya bibhṛyād ajāmi || RV_10,010.09

ā ghā tā gacchān uttarā yugāni yatra jāmayaḥ kṛṇavann ajāmi |
upa barbṛhi vṛṣabhāya bāhum anyam icchasva subhage patim mat || RV_10,010.10

kim bhrātāsad yad anātham bhavāti kim u svasā yan nirṛtir nigacchāt |
kāmamūtā bahv e3tad rapāmi tanvā me tanva1ṁ sam pipṛgdhi || RV_10,010.11

na vā u te tanvā tanva1ṁ sam papṛcyām pāpam āhur yaḥ svasāraṁ nigacchāt |
anyena mat pramudaḥ kalpayasva na te bhrātā subhage vaṣṭy etat || RV_10,010.12

bato batāsi yama naiva te mano hṛdayaṁ cāvidāma |
anyā kila tvāṁ kakṣyeva yuktam pari ṣvajāte libujeva vṛkṣam || RV_10,010.13

anyam ū ṣu tvaṁ yamy anya u tvām pari ṣvajāte libujeva vṛkṣam |
tasya vā tvam mana icchā sa vā tavādhā kṛṇuṣva saṁvidaṁ subhadrām || RV_10,010.14

vṛṣā vṛṣṇe duduhe dohasā divaḥ payāṁsi yahvo aditer adābhyaḥ |
viśvaṁ sa veda varuṇo yathā dhiyā sa yajñiyo yajatu yajñiyām̐ ṛtūn || RV_10,011.01

rapad gandharvīr apyā ca yoṣaṇā nadasya nāde pari pātu me manaḥ |
iṣṭasya madhye aditir ni dhātu no bhrātā no jyeṣṭhaḥ prathamo vi vocati || RV_10,011.02

so cin nu bhadrā kṣumatī yaśasvaty uṣā uvāsa manave svarvatī |
yad īm uśantam uśatām anu kratum agniṁ hotāraṁ vidathāya jījanan || RV_10,011.03

adha tyaṁ drapsaṁ vibhvaṁ vicakṣaṇaṁ vir ābharad iṣitaḥ śyeno adhvare |
yadī viśo vṛṇate dasmam āryā agniṁ hotāram adha dhīr ajāyata || RV_10,011.04

sadāsi raṇvo yavaseva puṣyate hotrābhir agne manuṣaḥ svadhvaraḥ |
viprasya vā yac chaśamāna ukthya1ṁ vājaṁ sasavām̐ upayāsi bhūribhiḥ || RV_10,011.05

ud īraya pitarā jāra ā bhagam iyakṣati haryato hṛtta iṣyati |
vivakti vahniḥ svapasyate makhas taviṣyate asuro vepate matī || RV_10,011.06

yas te agne sumatim marto akṣat sahasaḥ sūno ati sa pra śṛṇve |
iṣaṁ dadhāno vahamāno aśvair ā sa dyumām̐ amavān bhūṣati dyūn || RV_10,011.07

yad agna eṣā samitir bhavāti devī deveṣu yajatā yajatra |
ratnā ca yad vibhajāsi svadhāvo bhāgaṁ no atra vasumantaṁ vītāt || RV_10,011.08

śrudhī no agne sadane sadhasthe yukṣvā ratham amṛtasya dravitnum |
ā no vaha rodasī devaputre mākir devānām apa bhūr iha syāḥ || RV_10,011.09

dyāvā ha kṣāmā prathame ṛtenābhiśrāve bhavataḥ satyavācā |
devo yan martān yajathāya kṛṇvan sīdad dhotā pratyaṅ svam asuṁ yan || RV_10,012.01

devo devān paribhūr ṛtena vahā no havyam prathamaś cikitvān |
dhūmaketuḥ samidhā bhāṛjīko mandro hotā nityo vācā yajīyān || RV_10,012.02

svāvṛg devasyāmṛtaṁ yadī gor ato jātāso dhārayanta urvī |
viśve devā anu tat te yajur gur duhe yad enī divyaṁ ghṛtaṁ vāḥ || RV_10,012.03

arcāmi vāṁ vardhāyāpo ghṛtasnū dyāvābhūmī śṛṇutaṁ rodasī me |
ahā yad dyāvo 'sunītim ayan madhvā no atra pitarā śiśītām || RV_10,012.04

kiṁ svin no rājā jagṛhe kad asyāti vrataṁ cakṛmā ko vi veda |
mitraś cid dhi ṣmā juhurāṇo devāñ chloko na yātām api vājo asti || RV_10,012.05

durmantv atrāmṛtasya nāma salakṣmā yad viṣurūpā bhavāti |
yamasya yo manavate sumantv agne tam ṛṣva pāhy aprayucchan || RV_10,012.06

yasmin devā vidathe mādayante vivasvataḥ sadane dhārayante |
sūrye jyotir adadhur māsy a1ktūn pari dyotaniṁ carato ajasrā || RV_10,012.07

yasmin devā manmani saṁcaranty apīcye3 na vayam asya vidma |
mitro no atrāditir anāgān savitā devo varuṇāya vocat || RV_10,012.08

śrudhī no agne sadane sadhasthe yukṣvā ratham amṛtasya dravitnum |
ā no vaha rodasī devaputre mākir devānām apa bhūr iha syāḥ || RV_10,012.09

yuje vām brahma pūrvyaṁ namobhir vi śloka etu pathyeva sūreḥ |
śṛṇvantu viśve amṛtasya putrā ā ye dhāmāni divyāni tasthuḥ || RV_10,013.01

yame iva yatamāne yad aitam pra vām bharan mānuṣā devayantaḥ |
ā sīdataṁ svam u lokaṁ vidāne svāsasthe bhavatam indave naḥ || RV_10,013.02

pañca padāni rupo anv arohaṁ catuṣpadīm anv emi vratena |
akṣareṇa prati mima etām ṛtasya nābhāv adhi sam punāmi || RV_10,013.03

devebhyaḥ kam avṛṇīta mṛtyum prajāyai kam amṛtaṁ nāvṛṇīta |
bṛhaspatiṁ yajñam akṛṇvata ṛṣim priyāṁ yamas tanva1m prārirecīt || RV_10,013.04

sapta kṣaranti śiśave marutvate pitre putrāso apy avīvatann ṛtam |
ubhe id asyobhayasya rājata ubhe yatete ubhayasya puṣyataḥ || RV_10,013.05

pareyivāṁsam pravato mahīr anu bahubhyaḥ panthām anupaspaśānam |
vaivasvataṁ saṁgamanaṁ janānāṁ yamaṁ rājānaṁ haviṣā duvasya || RV_10,014.01

yamo no gātum prathamo viveda naiṣā gavyūtir apabhartavā u |
yatrā naḥ pūrve pitaraḥ pareyur enā jajñānāḥ pathyā3 anu svāḥ || RV_10,014.02

mātalī kavyair yamo aṅgirobhir bṛhaspatir ṛkvabhir vāvṛdhānaḥ |
yām̐ś ca devā vāvṛdhur ye ca devān svāhānye svadhayānye madanti || RV_10,014.03

imaṁ yama prastaram ā hi sīdāṅgirobhiḥ pitṛbhiḥ saṁvidānaḥ |
ā tvā mantrāḥ kaviśastā vahantv enā rājan haviṣā mādayasva || RV_10,014.04

aṅgirobhir ā gahi yajñiyebhir yama vairūpair iha mādayasva |
vivasvantaṁ huve yaḥ pitā te 'smin yajñe barhiṣy ā niṣadya || RV_10,014.05

aṅgiraso naḥ pitaro navagvā atharvāṇo bhṛgavaḥ somyāsaḥ |
teṣāṁ vayaṁ sumatau yajñiyānām api bhadre saumanase syāma || RV_10,014.06

prehi prehi pathibhiḥ pūrvyebhir yatrā naḥ pūrve pitaraḥ pareyuḥ |
ubhā rājānā svadhayā madantā yamam paśyāsi varuṇaṁ ca devam || RV_10,014.07

saṁ gacchasva pitṛbhiḥ saṁ yameneṣṭāpūrtena parame vyoman |
hitvāyāvadyam punar astam ehi saṁ gacchasva tanvā suvarcāḥ || RV_10,014.08

apeta vīta vi ca sarpatāto 'smā etam pitaro lokam akran |
ahobhir adbhir aktubhir vyaktaṁ yamo dadāty avasānam asmai || RV_10,014.09

ati drava sārameyau śvānau caturakṣau śabalau sādhunā pathā |
athā pitṝn suvidatrām̐ upehi yamena ye sadhamādam madanti || RV_10,014.10

yau te śvānau yama rakṣitārau caturakṣau pathirakṣī nṛcakṣasau |
tābhyām enam pari dehi rājan svasti cāsmā anamīvaṁ ca dhehi || RV_10,014.11

urūṇasāv asutṛpā udumbalau yamasya dūtau carato janām̐ anu |
tāv asmabhyaṁ dṛśaye sūryāya punar dātām asum adyeha bhadram || RV_10,014.12

yamāya somaṁ sunuta yamāya juhutā haviḥ |
yamaṁ ha yajño gacchaty agnidūto araṁkṛtaḥ || RV_10,014.13

yamāya ghṛtavad dhavir juhota pra ca tiṣṭhata |
sa no deveṣv ā yamad dīrgham āyuḥ pra jīvase || RV_10,014.14

yamāya madhumattamaṁ rājñe havyaṁ juhotana |
idaṁ nama ṛṣibhyaḥ pūrvajebhyaḥ pūrvebhyaḥ pathikṛdbhyaḥ || RV_10,014.15

trikadrukebhiḥ patati ṣaḻ urvīr ekam id bṛhat |
triṣṭub gāyatrī chandāṁsi sarvā tā yama āhitā || RV_10,014.16

ud īratām avara ut parāsa un madhyamāḥ pitaraḥ somyāsaḥ |
asuṁ ya īyur avṛkā ṛtajñās te no 'vantu pitaro haveṣu || RV_10,015.01

idam pitṛbhyo namo astv adya ye pūrvāso ya uparāsa īyuḥ |
ye pārthive rajasy ā niṣattā ye vā nūnaṁ suvṛjanāsu vikṣu || RV_10,015.02

āham pitṝn suvidatrām̐ avitsi napātaṁ ca vikramaṇaṁ ca viṣṇoḥ |
barhiṣado ye svadhayā sutasya bhajanta pitvas ta ihāgamiṣṭhāḥ || RV_10,015.03

barhiṣadaḥ pitara ūty a1rvāg imā vo havyā cakṛmā juṣadhvam |
ta ā gatāvasā śaṁtamenāthā naḥ śaṁ yor arapo dadhāta || RV_10,015.04

upahūtāḥ pitaraḥ somyāso barhiṣyeṣu nidhiṣu priyeṣu |
ta ā gamantu ta iha śruvantv adhi bruvantu te 'vantv asmān || RV_10,015.05

ācyā jānu dakṣiṇato niṣadyemaṁ yajñam abhi gṛṇīta viśve |
mā hiṁsiṣṭa pitaraḥ kena cin no yad va āgaḥ puruṣatā karāma || RV_10,015.06

āsīnāso aruṇīnām upasthe rayiṁ dhatta dāśuṣe martyāya |
putrebhyaḥ pitaras tasya vasvaḥ pra yacchata ta ihorjaṁ dadhāta || RV_10,015.07

ye naḥ pūrve pitaraḥ somyāso 'nūhire somapīthaṁ vasiṣṭhāḥ |
tebhir yamaḥ saṁrarāṇo havīṁṣy uśann uśadbhiḥ pratikāmam attu || RV_10,015.08

ye tātṛṣur devatrā jehamānā hotrāvidaḥ stomataṣṭāso arkaiḥ |
āgne yāhi suvidatrebhir arvāṅ satyaiḥ kavyaiḥ pitṛbhir gharmasadbhiḥ || RV_10,015.09

ye satyāso havirado haviṣpā indreṇa devaiḥ sarathaṁ dadhānāḥ |
āgne yāhi sahasraṁ devavandaiḥ paraiḥ pūrvaiḥ pitṛbhir gharmasadbhiḥ || RV_10,015.10

agniṣvāttāḥ pitara eha gacchata sadaḥ-sadaḥ sadata supraṇītayaḥ |
attā havīṁṣi prayatāni barhiṣy athā rayiṁ sarvavīraṁ dadhātana || RV_10,015.11

tvam agna īḻito jātavedo 'vāḍ ḍhavyāni surabhīṇi kṛtvī |
prādāḥ pitṛbhyaḥ svadhayā te akṣann addhi tvaṁ deva prayatā havīṁṣi || RV_10,015.12

ye ceha pitaro ye ca neha yām̐ś ca vidma yām̐ u ca na pravidma |
tvaṁ vettha yati te jātavedaḥ svadhābhir yajñaṁ sukṛtaṁ juṣasva || RV_10,015.13

ye agnidagdhā ye anagnidagdhā madhye divaḥ svadhayā mādayante |
tebhiḥ svarāḻ asunītim etāṁ yathāvaśaṁ tanvaṁ kalpayasva || RV_10,015.14

mainam agne vi daho mābhi śoco māsya tvacaṁ cikṣipo mā śarīram |
yadā śṛtaṁ kṛṇavo jātavedo 'them enam pra hiṇutāt pitṛbhyaḥ || RV_10,016.01

śṛtaṁ yadā karasi jātavedo 'them enam pari dattāt pitṛbhyaḥ |
yadā gacchāty asunītim etām athā devānāṁ vaśanīr bhavāti || RV_10,016.02

sūryaṁ cakṣur gacchatu vātam ātmā dyāṁ ca gaccha pṛthivīṁ ca dharmaṇā |
apo vā gaccha yadi tatra te hitam oṣadhīṣu prati tiṣṭhā śarīraiḥ || RV_10,016.03

ajo bhāgas tapasā taṁ tapasva taṁ te śocis tapatu taṁ te arciḥ |
yās te śivās tanvo jātavedas tābhir vahainaṁ sukṛtām u lokam || RV_10,016.04

ava sṛja punar agne pitṛbhyo yas ta āhutaś carati svadhābhiḥ |
āyur vasāna upa vetu śeṣaḥ saṁ gacchatāṁ tanvā jātavedaḥ || RV_10,016.05

yat te kṛṣṇaḥ śakuna ātutoda pipīlaḥ sarpa uta vā śvāpadaḥ |
agniṣ ṭad viśvād agadaṁ kṛṇotu somaś ca yo brāhmaṇām̐ āviveśa || RV_10,016.06

agner varma pari gobhir vyayasva sam prorṇuṣva pīvasā medasā ca |
net tvā dhṛṣṇur harasā jarhṛṣāṇo dadhṛg vidhakṣyan paryaṅkhayāte || RV_10,016.07

imam agne camasam mā vi jihvaraḥ priyo devānām uta somyānām |
eṣa yaś camaso devapānas tasmin devā amṛtā mādayante || RV_10,016.08

kravyādam agnim pra hiṇomi dūraṁ yamarājño gacchatu ripravāhaḥ |
ihaivāyam itaro jātavedā devebhyo havyaṁ vahatu prajānan || RV_10,016.09

yo agniḥ kravyāt praviveśa vo gṛham imam paśyann itaraṁ jātavedasam |
taṁ harāmi pitṛyajñāya devaṁ sa gharmam invāt parame sadhasthe || RV_10,016.10

yo agniḥ kravyavāhanaḥ pitṝn yakṣad ṛtāvṛdhaḥ |
pred u havyāni vocati devebhyaś ca pitṛbhya ā || RV_10,016.11

uśantas tvā ni dhīmahy uśantaḥ sam idhīmahi |
uśann uśata ā vaha pitṝn haviṣe attave || RV_10,016.12

yaṁ tvam agne samadahas tam u nir vāpayā punaḥ |
kiyāmbv atra rohatu pākadūrvā vyalkaśā || RV_10,016.13

śītike śītikāvati hlādike hlādikāvati |
maṇḍūkyā3 su saṁ gama imaṁ sv a1gniṁ harṣaya || RV_10,016.14

tvaṣṭā duhitre vahatuṁ kṛṇotītīdaṁ viśvam bhuvanaṁ sam eti |
yamasya mātā paryuhyamānā maho jāyā vivasvato nanāśa || RV_10,017.01

apāgūhann amṛtām martyebhyaḥ kṛtvī savarṇām adadur vivasvate |
utāśvināv abharad yat tad āsīd ajahād u dvā mithunā saraṇyūḥ || RV_10,017.02

pūṣā tvetaś cyāvayatu pra vidvān anaṣṭapaśur bhuvanasya gopāḥ |
sa tvaitebhyaḥ pari dadat pitṛbhyo 'gnir devebhyaḥ suvidatriyebhyaḥ || RV_10,017.03

āyur viśvāyuḥ pari pāsati tvā pūṣā tvā pātu prapathe purastāt |
yatrāsate sukṛto yatra te yayus tatra tvā devaḥ savitā dadhātu || RV_10,017.04

pūṣemā āśā anu veda sarvāḥ so asmām̐ abhayatamena neṣat |
svastidā āghṛṇiḥ sarvavīro 'prayucchan pura etu prajānan || RV_10,017.05

prapathe pathām ajaniṣṭa pūṣā prapathe divaḥ prapathe pṛthivyāḥ |
ubhe abhi priyatame sadhasthe ā ca parā ca carati prajānan || RV_10,017.06

sarasvatīṁ devayanto havante sarasvatīm adhvare tāyamāne |
sarasvatīṁ sukṛto ahvayanta sarasvatī dāśuṣe vāryaṁ dāt || RV_10,017.07

sarasvati yā sarathaṁ yayātha svadhābhir devi pitṛbhir madantī |
āsadyāsmin barhiṣi mādayasvānamīvā iṣa ā dhehy asme || RV_10,017.08

sarasvatīṁ yām pitaro havante dakṣiṇā yajñam abhinakṣamāṇāḥ |
sahasrārgham iḻo atra bhāgaṁ rāyas poṣaṁ yajamāneṣu dhehi || RV_10,017.09

āpo asmān mātaraḥ śundhayantu ghṛtena no ghṛtapvaḥ punantu |
viśvaṁ hi ripram pravahanti devīr ud id ābhyaḥ śucir ā pūta emi || RV_10,017.10

drapsaś caskanda prathamām̐ anu dyūn imaṁ ca yonim anu yaś ca pūrvaḥ |
samānaṁ yonim anu saṁcarantaṁ drapsaṁ juhomy anu sapta hotrāḥ || RV_10,017.11

yas te drapsaḥ skandati yas te aṁśur bāhucyuto dhiṣaṇāyā upasthāt |
adhvaryor vā pari vā yaḥ pavitrāt taṁ te juhomi manasā vaṣaṭkṛtam || RV_10,017.12

yas te drapsaḥ skanno yas te aṁśur avaś ca yaḥ paraḥ srucā |
ayaṁ devo bṛhaspatiḥ saṁ taṁ siñcatu rādhase || RV_10,017.13

payasvatīr oṣadhayaḥ payasvan māmakaṁ vacaḥ |
apām payasvad it payas tena mā saha śundhata || RV_10,017.14

param mṛtyo anu parehi panthāṁ yas te sva itaro devayānāt |
cakṣuṣmate śṛṇvate te bravīmi mā naḥ prajāṁ rīriṣo mota vīrān || RV_10,018.01

mṛtyoḥ padaṁ yopayanto yad aita drāghīya āyuḥ prataraṁ dadhānāḥ |
āpyāyamānāḥ prajayā dhanena śuddhāḥ pūtā bhavata yajñiyāsaḥ || RV_10,018.02

ime jīvā vi mṛtair āvavṛtrann abhūd bhadrā devahūtir no adya |
prāñco agāma nṛtaye hasāya drāghīya āyuḥ prataraṁ dadhānāḥ || RV_10,018.03

imaṁ jīvebhyaḥ paridhiṁ dadhāmi maiṣāṁ nu gād aparo artham etam |
śataṁ jīvantu śaradaḥ purūcīr antar mṛtyuṁ dadhatām parvatena || RV_10,018.04

yathāhāny anupūrvam bhavanti yatha ṛtava ṛtubhir yanti sādhu |
yathā na pūrvam aparo jahāty evā dhātar āyūṁṣi kalpayaiṣām || RV_10,018.05

ā rohatāyur jarasaṁ vṛṇānā anupūrvaṁ yatamānā yati ṣṭha |
iha tvaṣṭā sujanimā sajoṣā dīrgham āyuḥ karati jīvase vaḥ || RV_10,018.06

imā nārīr avidhavāḥ supatnīr āñjanena sarpiṣā saṁ viśantu |
anaśravo 'namīvāḥ suratnā ā rohantu janayo yonim agre || RV_10,018.07

ud īrṣva nāry abhi jīvalokaṁ gatāsum etam upa śeṣa ehi |
hastagrābhasya didhiṣos tavedam patyur janitvam abhi sam babhūtha || RV_10,018.08

dhanur hastād ādadāno mṛtasyāsme kṣatrāya varcase balāya |
atraiva tvam iha vayaṁ suvīrā viśvāḥ spṛdho abhimātīr jayema || RV_10,018.09

upa sarpa mātaram bhūmim etām uruvyacasam pṛthivīṁ suśevām |
ūrṇamradā yuvatir dakṣiṇāvata eṣā tvā pātu nirṛter upasthāt || RV_10,018.10

uc chvañcasva pṛthivi mā ni bādhathāḥ sūpāyanāsmai bhava sūpavañcanā |
mātā putraṁ yathā sicābhy enam bhūma ūrṇuhi || RV_10,018.11

ucchvañcamānā pṛthivī su tiṣṭhatu sahasram mita upa hi śrayantām |
te gṛhāso ghṛtaścuto bhavantu viśvāhāsmai śaraṇāḥ santv atra || RV_10,018.12

ut te stabhnāmi pṛthivīṁ tvat parīmaṁ logaṁ nidadhan mo ahaṁ riṣam |
etāṁ sthūṇām pitaro dhārayantu te 'trā yamaḥ sādanā te minotu || RV_10,018.13

pratīcīne mām ahanīṣvāḥ parṇam ivā dadhuḥ |
pratīcīṁ jagrabhā vācam aśvaṁ raśanayā yathā || RV_10,018.14

ni vartadhvam mānu gātāsmān siṣakta revatīḥ |
agnīṣomā punarvasū asme dhārayataṁ rayim || RV_10,019.01

punar enā ni vartaya punar enā ny ā kuru |
indra eṇā ni yacchatv agnir enā upājatu || RV_10,019.02

punar etā ni vartantām asmin puṣyantu gopatau |
ihaivāgne ni dhārayeha tiṣṭhatu yā rayiḥ || RV_10,019.03

yan niyānaṁ nyayanaṁ saṁjñānaṁ yat parāyaṇam |
āvartanaṁ nivartanaṁ yo gopā api taṁ huve || RV_10,019.04

ya udānaḍ vyayanaṁ ya udānaṭ parāyaṇam |
āvartanaṁ nivartanam api gopā ni vartatām || RV_10,019.05

ā nivarta ni vartaya punar na indra gā dehi |
jīvābhir bhunajāmahai || RV_10,019.06

pari vo viśvato dadha ūrjā ghṛtena payasā |
ye devāḥ ke ca yajñiyās te rayyā saṁ sṛjantu naḥ || RV_10,019.07

ā nivartana vartaya ni nivartana vartaya |
bhūmyāś catasraḥ pradiśas tābhya enā ni vartaya || RV_10,019.08

bhadraṁ no api vātaya manaḥ || RV_10,020.01

agnim īḻe bhujāṁ yaviṣṭhaṁ śāsā mitraṁ durdharītum |
yasya dharman sva1r enīḥ saparyanti mātur ūdhaḥ || RV_10,020.02

yam āsā kṛpanīḻam bhāsāketuṁ vardhayanti |
bhrājate śreṇidan || RV_10,020.03

aryo viśāṁ gātur eti pra yad ānaḍ divo antān |
kavir abhraṁ dīdyānaḥ || RV_10,020.04

juṣad dhavyā mānuṣasyordhvas tasthāv ṛbhvā yajñe |
minvan sadma pura eti || RV_10,020.05

sa hi kṣemo havir yajñaḥ śruṣṭīd asya gātur eti |
agniṁ devā vāśīmantam || RV_10,020.06

yajñāsāhaṁ duva iṣe 'gnim pūrvasya śevasya |
adreḥ sūnum āyum āhuḥ || RV_10,020.07

naro ye ke cāsmad ā viśvet te vāma ā syuḥ |
agniṁ haviṣā vardhantaḥ || RV_10,020.08

kṛṣṇaḥ śveto 'ruṣo yāmo asya bradhna ṛjra uta śoṇo yaśasvān |
hiraṇyarūpaṁ janitā jajāna || RV_10,020.09

evā te agne vimado manīṣām ūrjo napād amṛtebhiḥ sajoṣāḥ |
gira ā vakṣat sumatīr iyāna iṣam ūrjaṁ sukṣitiṁ viśvam ābhāḥ || RV_10,020.10

āgniṁ na svavṛktibhir hotāraṁ tvā vṛṇīmahe |
yajñāya stīrṇabarhiṣe vi vo made śīram pāvakaśociṣaṁ vivakṣase || RV_10,021.01

tvām u te svābhuvaḥ śumbhanty aśvarādhasaḥ |
veti tvām upasecanī vi vo mada ṛjītir agna āhutir vivakṣase || RV_10,021.02

tve dharmāṇa āsate juhūbhiḥ siñcatīr iva |
kṛṣṇā rūpāṇy arjunā vi vo made viśvā adhi śriyo dhiṣe vivakṣase || RV_10,021.03

yam agne manyase rayiṁ sahasāvann amartya |
tam ā no vājasātaye vi vo made yajñeṣu citram ā bharā vivakṣase || RV_10,021.04

agnir jāto atharvaṇā vidad viśvāni kāvyā |
bhuvad dūto vivasvato vi vo made priyo yamasya kāmyo vivakṣase || RV_10,021.05

tvāṁ yajñeṣv īḻate 'gne prayaty adhvare |
tvaṁ vasūni kāmyā vi vo made viśvā dadhāsi dāśuṣe vivakṣase || RV_10,021.06

tvāṁ yajñeṣv ṛtvijaṁ cārum agne ni ṣedire |
ghṛtapratīkam manuṣo vi vo made śukraṁ cetiṣṭham akṣabhir vivakṣase || RV_10,021.07

agne śukreṇa śociṣoru prathayase bṛhat |
abhikrandan vṛṣāyase vi vo made garbhaṁ dadhāsi jāmiṣu vivakṣase || RV_10,021.08

kuha śruta indraḥ kasminn adya jane mitro na śrūyate |
ṛṣīṇāṁ vā yaḥ kṣaye guhā vā carkṛṣe girā || RV_10,022.01

iha śruta indro asme adya stave vajry ṛcīṣamaḥ |
mitro na yo janeṣv ā yaśaś cakre asāmy ā || RV_10,022.02

maho yas patiḥ śavaso asāmy ā maho nṛmṇasya tūtujiḥ |
bhartā vajrasya dhṛṣṇoḥ pitā putram iva priyam || RV_10,022.03

yujāno aśvā vātasya dhunī devo devasya vajrivaḥ |
syantā pathā virukmatā sṛjānaḥ stoṣy adhvanaḥ || RV_10,022.04

tvaṁ tyā cid vātasyāśvāgā ṛjrā tmanā vahadhyai |
yayor devo na martyo yantā nakir vidāyyaḥ || RV_10,022.05

adha gmantośanā pṛcchate vāṁ kadarthā na ā gṛham |
ā jagmathuḥ parākād divaś ca gmaś ca martyam || RV_10,022.06

ā na indra pṛkṣase 'smākam brahmodyatam |
tat tvā yācāmahe 'vaḥ śuṣṇaṁ yad dhann amānuṣam || RV_10,022.07

akarmā dasyur abhi no amantur anyavrato amānuṣaḥ |
tvaṁ tasyāmitrahan vadhar dāsasya dambhaya || RV_10,022.08

tvaṁ na indra śūra śūrair uta tvotāso barhaṇā |
purutrā te vi pūrtayo navanta kṣoṇayo yathā || RV_10,022.09

tvaṁ tān vṛtrahatye codayo nṝn kārpāṇe śūra vajrivaḥ |
guhā yadī kavīnāṁ viśāṁ nakṣatraśavasām || RV_10,022.10

makṣū tā ta indra dānāpnasa ākṣāṇe śūra vajrivaḥ |
yad dha śuṣṇasya dambhayo jātaṁ viśvaṁ sayāvabhiḥ || RV_10,022.11

mākudhryag indra śūra vasvīr asme bhūvann abhiṣṭayaḥ |
vayaṁ-vayaṁ ta āsāṁ sumne syāma vajrivaḥ || RV_10,022.12

asme tā ta indra santu satyāhiṁsantīr upaspṛśaḥ |
vidyāma yāsām bhujo dhenūnāṁ na vajrivaḥ || RV_10,022.13

ahastā yad apadī vardhata kṣāḥ śacībhir vedyānām |
śuṣṇam pari pradakṣiṇid viśvāyave ni śiśnathaḥ || RV_10,022.14

pibā-pibed indra śūra somam mā riṣaṇyo vasavāna vasuḥ san |
uta trāyasva gṛṇato maghono mahaś ca rāyo revatas kṛdhī naḥ || RV_10,022.15

yajāmaha indraṁ vajradakṣiṇaṁ harīṇāṁ rathya1ṁ vivratānām |
pra śmaśru dodhuvad ūrdhvathā bhūd vi senābhir dayamāno vi rādhasā || RV_10,023.01

harī nv asya yā vane vide vasv indro maghair maghavā vṛtrahā bhuvat |
ṛbhur vāja ṛbhukṣāḥ patyate śavo 'va kṣṇaumi dāsasya nāma cit || RV_10,023.02

yadā vajraṁ hiraṇyam id athā rathaṁ harī yam asya vahato vi sūribhiḥ |
ā tiṣṭhati maghavā sanaśruta indro vājasya dīrghaśravasas patiḥ || RV_10,023.03

so cin nu vṛṣṭir yūthyā3 svā sacām̐ indraḥ śmaśrūṇi haritābhi pruṣṇute |
ava veti sukṣayaṁ sute madhūd id dhūnoti vāto yathā vanam || RV_10,023.04

yo vācā vivāco mṛdhravācaḥ purū sahasrāśivā jaghāna |
tat-tad id asya pauṁsyaṁ gṛṇīmasi piteva yas taviṣīṁ vāvṛdhe śavaḥ || RV_10,023.05

stomaṁ ta indra vimadā ajījanann apūrvyam purutamaṁ sudānave |
vidmā hy asya bhojanam inasya yad ā paśuṁ na gopāḥ karāmahe || RV_10,023.06

mākir na enā sakhyā vi yauṣus tava cendra vimadasya ca ṛṣeḥ |
vidmā hi te pramatiṁ deva jāmivad asme te santu sakhyā śivāni || RV_10,023.07

indra somam imam piba madhumantaṁ camū sutam |
asme rayiṁ ni dhāraya vi vo made sahasriṇam purūvaso vivakṣase || RV_10,024.01

tvāṁ yajñebhir ukthair upa havyebhir īmahe |
śacīpate śacīnāṁ vi vo made śreṣṭhaṁ no dhehi vāryaṁ vivakṣase || RV_10,024.02

yas patir vāryāṇām asi radhrasya coditā |
indra stotṝṇām avitā vi vo made dviṣo naḥ pāhy aṁhaso vivakṣase || RV_10,024.03

yuvaṁ śakrā māyāvinā samīcī nir amanthatam |
vimadena yad īḻitā nāsatyā niramanthatam || RV_10,024.04

viśve devā akṛpanta samīcyor niṣpatantyoḥ |
nāsatyāv abruvan devāḥ punar ā vahatād iti || RV_10,024.05

madhuman me parāyaṇam madhumat punar āyanam |
tā no devā devatayā yuvam madhumatas kṛtam || RV_10,024.06

bhadraṁ no api vātaya mano dakṣam uta kratum |
adhā te sakhye andhaso vi vo made raṇan gāvo na yavase vivakṣase || RV_10,025.01

hṛdispṛśas ta āsate viśveṣu soma dhāmasu |
adhā kāmā ime mama vi vo made vi tiṣṭhante vasūyavo vivakṣase || RV_10,025.02

uta vratāni soma te prāham mināmi pākyā |
adhā piteva sūnave vi vo made mṛḻā no abhi cid vadhād vivakṣase || RV_10,025.03

sam u pra yanti dhītayaḥ sargāso 'vatām̐ iva |
kratuṁ naḥ soma jīvase vi vo made dhārayā camasām̐ iva vivakṣase || RV_10,025.04

tava tye soma śaktibhir nikāmāso vy ṛṇvire |
gṛtsasya dhīrās tavaso vi vo made vrajaṁ gomantam aśvinaṁ vivakṣase || RV_10,025.05

paśuṁ naḥ soma rakṣasi purutrā viṣṭhitaṁ jagat |
samākṛṇoṣi jīvase vi vo made viśvā sampaśyan bhuvanā vivakṣase || RV_10,025.06

tvaṁ naḥ soma viśvato gopā adābhyo bhava |
sedha rājann apa sridho vi vo made mā no duḥśaṁsa īśatā vivakṣase || RV_10,025.07

tvaṁ naḥ soma sukratur vayodheyāya jāgṛhi |
kṣetravittaro manuṣo vi vo made druho naḥ pāhy aṁhaso vivakṣase || RV_10,025.08

tvaṁ no vṛtrahantamendrasyendo śivaḥ sakhā |
yat sīṁ havante samithe vi vo made yudhyamānās tokasātau vivakṣase || RV_10,025.09

ayaṁ gha sa turo mada indrasya vardhata priyaḥ |
ayaṁ kakṣīvato maho vi vo made matiṁ viprasya vardhayad vivakṣase || RV_10,025.10

ayaṁ viprāya dāśuṣe vājām̐ iyarti gomataḥ |
ayaṁ saptabhya ā varaṁ vi vo made prāndhaṁ śroṇaṁ ca tāriṣad vivakṣase || RV_10,025.11

pra hy acchā manīṣāḥ spārhā yanti niyutaḥ |
pra dasrā niyudrathaḥ pūṣā aviṣṭu māhinaḥ || RV_10,026.01

yasya tyan mahitvaṁ vātāpyam ayaṁ janaḥ |
vipra ā vaṁsad dhītibhiś ciketa suṣṭutīnām || RV_10,026.02

sa veda suṣṭutīnām indur na pūṣā vṛṣā |
abhi psuraḥ pruṣāyati vrajaṁ na ā pruṣāyati || RV_10,026.03

maṁsīmahi tvā vayam asmākaṁ deva pūṣan |
matīnāṁ ca sādhanaṁ viprāṇāṁ cādhavam || RV_10,026.04

pratyardhir yajñānām aśvahayo rathānām |
ṛṣiḥ sa yo manurhito viprasya yāvayatsakhaḥ || RV_10,026.05

ādhīṣamāṇāyāḥ patiḥ śucāyāś ca śucasya ca |
vāsovāyo 'vīnām ā vāsāṁsi marmṛjat || RV_10,026.06

ino vājānām patir inaḥ puṣṭīnāṁ sakhā |
pra śmaśru haryato dūdhod vi vṛthā yo adābhyaḥ || RV_10,026.07

ā te rathasya pūṣann ajā dhuraṁ vavṛtyuḥ |
viśvasyārthinaḥ sakhā sanojā anapacyutaḥ || RV_10,026.08

asmākam ūrjā ratham pūṣā aviṣṭu māhinaḥ |
bhuvad vājānāṁ vṛdha imaṁ naḥ śṛṇavad dhavam || RV_10,026.09

asat su me jaritaḥ sābhivego yat sunvate yajamānāya śikṣam |
anāśīrdām aham asmi prahantā satyadhvṛtaṁ vṛjināyantam ābhum || RV_10,027.01

yadīd ahaṁ yudhaye saṁnayāny adevayūn tanvā3 śūśujānān |
amā te tumraṁ vṛṣabham pacāni tīvraṁ sutam pañcadaśaṁ ni ṣiñcam || RV_10,027.02

nāhaṁ taṁ veda ya iti bravīty adevayūn samaraṇe jaghanvān |
yadāvākhyat samaraṇam ṛghāvad ād id dha me vṛṣabhā pra bruvanti || RV_10,027.03

yad ajñāteṣu vṛjaneṣv āsaṁ viśve sato maghavāno ma āsan |
jināmi vet kṣema ā santam ābhum pra taṁ kṣiṇām parvate pādagṛhya || RV_10,027.04

na vā u māṁ vṛjane vārayante na parvatāso yad aham manasye |
mama svanāt kṛdhukarṇo bhayāta eved anu dyūn kiraṇaḥ sam ejāt || RV_10,027.05

darśan nv atra śṛtapām̐ anindrān bāhukṣadaḥ śarave patyamānān |
ghṛṣuṁ vā ye niniduḥ sakhāyam adhy ū nv eṣu pavayo vavṛtyuḥ || RV_10,027.06

abhūr v aukṣīr vy u1 āyur ānaḍ darṣan nu pūrvo aparo nu darṣat |
dve pavaste pari taṁ na bhūto yo asya pāre rajaso viveṣa || RV_10,027.07

gāvo yavam prayutā aryo akṣan tā apaśyaṁ sahagopāś carantīḥ |
havā id aryo abhitaḥ sam āyan kiyad āsu svapatiś chandayāte || RV_10,027.08

saṁ yad vayaṁ yavasādo janānām ahaṁ yavāda urvajre antaḥ |
atrā yukto 'vasātāram icchād atho ayuktaṁ yunajad vavanvān || RV_10,027.09

atred u me maṁsase satyam uktaṁ dvipāc ca yac catuṣpāt saṁsṛjāni |
strībhir yo atra vṛṣaṇam pṛtanyād ayuddho asya vi bhajāni vedaḥ || RV_10,027.10

yasyānakṣā duhitā jātv āsa kas tāṁ vidvām̐ abhi manyāte andhām |
kataro menim prati tam mucāte ya īṁ vahāte ya īṁ vā vareyāt || RV_10,027.11

kiyatī yoṣā maryato vadhūyoḥ pariprītā panyasā vāryeṇa |
bhadrā vadhūr bhavati yat supeśāḥ svayaṁ sā mitraṁ vanute jane cit || RV_10,027.12

patto jagāra pratyañcam atti śīrṣṇā śiraḥ prati dadhau varūtham |
āsīna ūrdhvām upasi kṣiṇāti nyaṅṅ uttānām anv eti bhūmim || RV_10,027.13

bṛhann acchāyo apalāśo arvā tasthau mātā viṣito atti garbhaḥ |
anyasyā vatsaṁ rihatī mimāya kayā bhuvā ni dadhe dhenur ūdhaḥ || RV_10,027.14

sapta vīrāso adharād ud āyann aṣṭottarāttāt sam ajagmiran te |
nava paścātāt sthivimanta āyan daśa prāk sānu vi tiranty aśnaḥ || RV_10,027.15

daśānām ekaṁ kapilaṁ samānaṁ taṁ hinvanti kratave pāryāya |
garbham mātā sudhitaṁ vakṣaṇāsv avenantaṁ tuṣayantī bibharti || RV_10,027.16

pīvānam meṣam apacanta vīrā nyuptā akṣā anu dīva āsan |
dvā dhanum bṛhatīm apsv a1ntaḥ pavitravantā carataḥ punantā || RV_10,027.17

vi krośanāso viṣvañca āyan pacāti nemo nahi pakṣad ardhaḥ |
ayam me devaḥ savitā tad āha drvanna id vanavat sarpirannaḥ || RV_10,027.18

apaśyaṁ grāmaṁ vahamānam ārād acakrayā svadhayā vartamānam |
siṣakty aryaḥ pra yugā janānāṁ sadyaḥ śiśnā pramināno navīyān || RV_10,027.19

etau me gāvau pramarasya yuktau mo ṣu pra sedhīr muhur in mamandhi |
āpaś cid asya vi naśanty arthaṁ sūraś ca marka uparo babhūvān || RV_10,027.20

ayaṁ yo vajraḥ purudhā vivṛtto 'vaḥ sūryasya bṛhataḥ purīṣāt |
śrava id enā paro anyad asti tad avyathī jarimāṇas taranti || RV_10,027.21

vṛkṣe-vṛkṣe niyatā mīmayad gaus tato vayaḥ pra patān pūruṣādaḥ |
athedaṁ viśvam bhuvanam bhayāta indrāya sunvad ṛṣaye ca śikṣat || RV_10,027.22

devānām māne prathamā atiṣṭhan kṛntatrād eṣām uparā ud āyan |
trayas tapanti pṛthivīm anūpā dvā bṛbūkaṁ vahataḥ purīṣam || RV_10,027.23

sā te jīvātur uta tasya viddhi mā smaitādṛg apa gūhaḥ samarye |
āviḥ svaḥ kṛṇute gūhate busaṁ sa pādur asya nirṇijo na mucyate || RV_10,027.24

viśvo hy a1nyo arir ājagāma mamed aha śvaśuro nā jagāma |
jakṣīyād dhānā uta somam papīyāt svāśitaḥ punar astaṁ jagāyāt || RV_10,028.01

sa roruvad vṛṣabhas tigmaśṛṅgo varṣman tasthau varimann ā pṛthivyāḥ |
viśveṣv enaṁ vṛjaneṣu pāmi yo me kukṣī sutasomaḥ pṛṇāti || RV_10,028.02

adriṇā te mandina indra tūyān sunvanti somān pibasi tvam eṣām |
pacanti te vṛṣabhām̐ atsi teṣām pṛkṣeṇa yan maghavan hūyamānaḥ || RV_10,028.03

idaṁ su me jaritar ā cikiddhi pratīpaṁ śāpaṁ nadyo vahanti |
lopāśaḥ siṁham pratyañcam atsāḥ kroṣṭā varāhaṁ nir atakta kakṣāt || RV_10,028.04

kathā ta etad aham ā ciketaṁ gṛtsasya pākas tavaso manīṣām |
tvaṁ no vidvām̐ ṛtuthā vi voco yam ardhaṁ te maghavan kṣemyā dhūḥ || RV_10,028.05

evā hi māṁ tavasaṁ vardhayanti divaś cin me bṛhata uttarā dhūḥ |
purū sahasrā ni śiśāmi sākam aśatruṁ hi mā janitā jajāna || RV_10,028.06

evā hi māṁ tavasaṁ jajñur ugraṁ karman-karman vṛṣaṇam indra devāḥ |
vadhīṁ vṛtraṁ vajreṇa mandasāno 'pa vrajam mahinā dāśuṣe vam || RV_10,028.07

devāsa āyan paraśūm̐r abibhran vanā vṛścanto abhi viḍbhir āyan |
ni sudrva1ṁ dadhato vakṣaṇāsu yatrā kṛpīṭam anu tad dahanti || RV_10,028.08

śaśaḥ kṣuram pratyañcaṁ jagārādriṁ logena vy abhedam ārāt |
bṛhantaṁ cid ṛhate randhayāni vayad vatso vṛṣabhaṁ śūśuvānaḥ || RV_10,028.09

suparṇa itthā nakham ā siṣāyāvaruddhaḥ paripadaṁ na siṁhaḥ |
niruddhaś cin mahiṣas tarṣyāvān godhā tasmā ayathaṁ karṣad etat || RV_10,028.10

tebhyo godhā ayathaṁ karṣad etad ye brahmaṇaḥ pratipīyanty annaiḥ |
sima ukṣṇo 'vasṛṣṭām̐ adanti svayam balāni tanvaḥ śṛṇānāḥ || RV_10,028.11

ete śamībhiḥ suśamī abhūvan ye hinvire tanva1ḥ soma ukthaiḥ |
nṛvad vadann upa no māhi vājān divi śravo dadhiṣe nāma vīraḥ || RV_10,028.12

vane na vā yo ny adhāyi cākañ chucir vāṁ stomo bhuraṇāv ajīgaḥ |
yasyed indraḥ purudineṣu hotā nṛṇāṁ naryo nṛtamaḥ kṣapāvān || RV_10,029.01

pra te asyā uṣasaḥ prāparasyā nṛtau syāma nṛtamasya nṛṇām |
anu triśokaḥ śatam āvahan nṝn kutsena ratho yo asat sasavān || RV_10,029.02

kas te mada indra rantyo bhūd duro giro abhy u1gro vi dhāva |
kad vāho arvāg upa mā manīṣā ā tvā śakyām upamaṁ rādho annaiḥ || RV_10,029.03

kad u dyumnam indra tvāvato nṝn kayā dhiyā karase kan na āgan |
mitro na satya urugāya bhṛtyā anne samasya yad asan manīṣāḥ || RV_10,029.04

preraya sūro arthaṁ na pāraṁ ye asya kāmaṁ janidhā iva gman |
giraś ca ye te tuvijāta pūrvīr nara indra pratiśikṣanty annaiḥ || RV_10,029.05

mātre nu te sumite indra pūrvī dyaur majmanā pṛthivī kāvyena |
varāya te ghṛtavantaḥ sutāsaḥ svādman bhavantu pītaye madhūni || RV_10,029.06

ā madhvo asmā asicann amatram indrāya pūrṇaṁ sa hi satyarādhāḥ |
sa vāvṛdhe varimann ā pṛthivyā abhi kratvā naryaḥ pauṁsyaiś ca || RV_10,029.07

vy ānaḻ indraḥ pṛtanāḥ svojā āsmai yatante sakhyāya pūrvīḥ |
ā smā rathaṁ na pṛtanāsu tiṣṭha yam bhadrayā sumatyā codayāse || RV_10,029.08

pra devatrā brahmaṇe gātur etv apo acchā manaso na prayukti |
mahīm mitrasya varuṇasya dhāsim pṛthujrayase rīradhā suvṛktim || RV_10,030.01

adhvaryavo haviṣmanto hi bhūtācchāpa itośatīr uśantaḥ |
ava yāś caṣṭe aruṇaḥ suparṇas tam āsyadhvam ūrmim adyā suhastāḥ || RV_10,030.02

adhvaryavo 'pa itā samudram apāṁ napātaṁ haviṣā yajadhvam |
sa vo dadad ūrmim adyā supūtaṁ tasmai somam madhumantaṁ sunota || RV_10,030.03

yo anidhmo dīdayad apsv a1ntar yaṁ viprāsa īḻate adhvareṣu |
apāṁ napān madhumatīr apo dā yābhir indro vāvṛdhe vīryāya || RV_10,030.04

yābhiḥ somo modate harṣate ca kalyāṇībhir yuvatibhir na maryaḥ |
tā adhvaryo apo acchā parehi yad āsiñcā oṣadhībhiḥ punītāt || RV_10,030.05

eved yūne yuvatayo namanta yad īm uśann uśatīr ety accha |
saṁ jānate manasā saṁ cikitre 'dhvaryavo dhiṣaṇāpaś ca devīḥ || RV_10,030.06

yo vo vṛtābhyo akṛṇod u lokaṁ yo vo mahyā abhiśaster amuñcat |
tasmā indrāya madhumantam ūrmiṁ devamādanam pra hiṇotanāpaḥ || RV_10,030.07

prāsmai hinota madhumantam ūrmiṁ garbho yo vaḥ sindhavo madhva utsaḥ |
ghṛtapṛṣṭham īḍyam adhvareṣv āpo revatīḥ śṛṇutā havam me || RV_10,030.08

taṁ sindhavo matsaram indrapānam ūrmim pra heta ya ubhe iyarti |
madacyutam auśānaṁ nabhojām pari tritantuṁ vicarantam utsam || RV_10,030.09

āvarvṛtatīr adha nu dvidhārā goṣuyudho na niyavaṁ carantīḥ |
ṛṣe janitrīr bhuvanasya patnīr apo vandasva savṛdhaḥ sayonīḥ || RV_10,030.10

hinotā no adhvaraṁ devayajyā hinota brahma sanaye dhanānām |
ṛtasya yoge vi ṣyadhvam ūdhaḥ śruṣṭīvarīr bhūtanāsmabhyam āpaḥ || RV_10,030.11

āpo revatīḥ kṣayathā hi vasvaḥ kratuṁ ca bhadram bibhṛthāmṛtaṁ ca |
rāyaś ca stha svapatyasya patnīḥ sarasvatī tad gṛṇate vayo dhāt || RV_10,030.12

prati yad āpo adṛśram āyatīr ghṛtam payāṁsi bibhratīr madhūni |
adhvaryubhir manasā saṁvidānā indrāya somaṁ suṣutam bharantīḥ || RV_10,030.13

emā agman revatīr jīvadhanyā adhvaryavaḥ sādayatā sakhāyaḥ |
ni barhiṣi dhattana somyāso 'pāṁ naptrā saṁvidānāsa enāḥ || RV_10,030.14

āgmann āpa uśatīr barhir edaṁ ny adhvare asadan devayantīḥ |
adhvaryavaḥ sunutendrāya somam abhūd u vaḥ suśakā devayajyā || RV_10,030.15

ā no devānām upa vetu śaṁso viśvebhis turair avase yajatraḥ |
tebhir vayaṁ suṣakhāyo bhavema taranto viśvā duritā syāma || RV_10,031.01

pari cin marto draviṇam mamanyād ṛtasya pathā namasā vivāset |
uta svena kratunā saṁ vadeta śreyāṁsaṁ dakṣam manasā jagṛbhyāt || RV_10,031.02

adhāyi dhītir asasṛgram aṁśās tīrthe na dasmam upa yanty ūmāḥ |
abhy ānaśma suvitasya śūṣaṁ navedaso amṛtānām abhūma || RV_10,031.03

nityaś cākanyāt svapatir damūnā yasmā u devaḥ savitā jajāna |
bhago vā gobhir aryamem anajyāt so asmai cāruś chadayad uta syāt || RV_10,031.04

iyaṁ sā bhūyā uṣasām iva kṣā yad dha kṣumantaḥ śavasā samāyan |
asya stutiṁ jaritur bhikṣamāṇā ā naḥ śagmāsa upa yantu vājāḥ || RV_10,031.05

asyed eṣā sumatiḥ paprathānābhavat pūrvyā bhūmanā gauḥ |
asya sanīḻā asurasya yonau samāna ā bharaṇe bibhramāṇāḥ || RV_10,031.06

kiṁ svid vanaṁ ka u sa vṛkṣa āsa yato dyāvāpṛthivī niṣṭatakṣuḥ |
saṁtasthāne ajare itaūtī ahāni pūrvīr uṣaso jaranta || RV_10,031.07

naitāvad enā paro anyad asty ukṣā sa dyāvāpṛthivī bibharti |
tvacam pavitraṁ kṛṇuta svadhāvān yad īṁ sūryaṁ na harito vahanti || RV_10,031.08

stego na kṣām aty eti pṛthvīm mihaṁ na vāto vi ha vāti bhūma |
mitro yatra varuṇo ajyamāno 'gnir vane na vy asṛṣṭa śokam || RV_10,031.09

starīr yat sūta sadyo ajyamānā vyathir avyathīḥ kṛṇuta svagopā |
putro yat pūrvaḥ pitror janiṣṭa śamyāṁ gaur jagāra yad dha pṛcchān || RV_10,031.10

uta kaṇvaṁ nṛṣadaḥ putram āhur uta śyāvo dhanam ādatta vājī |
pra kṛṣṇāya ruśad apinvatodhar ṛtam atra nakir asmā apīpet || RV_10,031.11

pra su gmantā dhiyasānasya sakṣaṇi varebhir varām̐ abhi ṣu prasīdataḥ |
asmākam indra ubhayaṁ jujoṣati yat somyasyāndhaso bubodhati || RV_10,032.01

vīndra yāsi divyāni rocanā vi pārthivāni rajasā puruṣṭuta |
ye tvā vahanti muhur adhvarām̐ upa te su vanvantu vagvanām̐ arādhasaḥ || RV_10,032.02

tad in me chantsad vapuṣo vapuṣṭaram putro yaj jānam pitror adhīyati |
jāyā patiṁ vahati vagnunā sumat puṁsa id bhadro vahatuḥ pariṣkṛtaḥ || RV_10,032.03

tad it sadhastham abhi cāru dīdhaya gāvo yac chāsan vahatuṁ na dhenavaḥ |
mātā yan mantur yūthasya pūrvyābhi vāṇasya saptadhātur ij janaḥ || RV_10,032.04

pra vo 'cchā ririce devayuṣ padam eko rudrebhir yāti turvaṇiḥ |
jarā vā yeṣv amṛteṣu dāvane pari va ūmebhyaḥ siñcatā madhu || RV_10,032.05

nidhīyamānam apagūḻham apsu pra me devānāṁ vratapā uvāca |
indro vidvām̐ anu hi tvā cacakṣa tenāham agne anuśiṣṭa āgām || RV_10,032.06

akṣetravit kṣetravidaṁ hy aprāṭ sa praiti kṣetravidānuśiṣṭaḥ |
etad vai bhadram anuśāsanasyota srutiṁ vindaty añjasīnām || RV_10,032.07

adyed u prāṇīd amamann imāhāpīvṛto adhayan mātur ūdhaḥ |
em enam āpa jarimā yuvānam aheḻan vasuḥ sumanā babhūva || RV_10,032.08

etāni bhadrā kalaśa kriyāma kuruśravaṇa dadato maghāni |
dāna id vo maghavānaḥ so astv ayaṁ ca somo hṛdi yam bibharmi || RV_10,032.09

pra mā yuyujre prayujo janānāṁ vahāmi sma pūṣaṇam antareṇa |
viśve devāso adha mām arakṣan duḥśāsur āgād iti ghoṣa āsīt || RV_10,033.01

sam mā tapanty abhitaḥ sapatnīr iva parśavaḥ |
ni bādhate amatir nagnatā jasur ver na vevīyate matiḥ || RV_10,033.02

mūṣo na śiśnā vy adanti mādhyaḥ stotāraṁ te śatakrato |
sakṛt su no maghavann indra mṛḻayādhā piteva no bhava || RV_10,033.03

kuruśravaṇam āvṛṇi rājānaṁ trāsadasyavam |
maṁhiṣṭhaṁ vāghatām ṛṣiḥ || RV_10,033.04

yasya mā harito rathe tisro vahanti sādhuyā |
stavai sahasradakṣiṇe || RV_10,033.05

yasya prasvādaso gira upamaśravasaḥ pituḥ |
kṣetraṁ na raṇvam ūcuṣe || RV_10,033.06

adhi putropamaśravo napān mitrātither ihi |
pituṣ ṭe asmi vanditā || RV_10,033.07

yad īśīyāmṛtānām uta vā martyānām |
jīved in maghavā mama || RV_10,033.08

na devānām ati vrataṁ śatātmā cana jīvati |
tathā yujā vi vāvṛte || RV_10,033.09

prāvepā mā bṛhato mādayanti pravātejā iriṇe varvṛtānāḥ |
somasyeva maujavatasya bhakṣo vibhīdako jāgṛvir mahyam acchān || RV_10,034.01

na mā mimetha na jihīḻa eṣā śivā sakhibhya uta mahyam āsīt |
akṣasyāham ekaparasya hetor anuvratām apa jāyām arodham || RV_10,034.02

dveṣṭi śvaśrūr apa jāyā ruṇaddhi na nāthito vindate marḍitāram |
aśvasyeva jarato vasnyasya nāhaṁ vindāmi kitavasya bhogam || RV_10,034.03

anye jāyām pari mṛśanty asya yasyāgṛdhad vedane vājy a1kṣaḥ |
pitā mātā bhrātara enam āhur na jānīmo nayatā baddham etam || RV_10,034.04

yad ādīdhye na daviṣāṇy ebhiḥ parāyadbhyo 'va hīye sakhibhyaḥ |
nyuptāś ca babhravo vācam akratam̐ emīd eṣāṁ niṣkṛtaṁ jāriṇīva || RV_10,034.05

sabhām eti kitavaḥ pṛcchamāno jeṣyāmīti tanvā3 śūśujānaḥ |
akṣāso asya vi tiranti kāmam pratidīvne dadhata ā kṛtāni || RV_10,034.06

akṣāsa id aṅkuśino nitodino nikṛtvānas tapanās tāpayiṣṇavaḥ |
kumāradeṣṇā jayataḥ punarhaṇo madhvā sampṛktāḥ kitavasya barhaṇā || RV_10,034.07

tripañcāśaḥ krīḻati vrāta eṣāṁ deva iva savitā satyadharmā |
ugrasya cin manyave nā namante rājā cid ebhyo nama it kṛṇoti || RV_10,034.08

nīcā vartanta upari sphuranty ahastāso hastavantaṁ sahante |
divyā aṅgārā iriṇe nyuptāḥ śītāḥ santo hṛdayaṁ nir dahanti || RV_10,034.09

jāyā tapyate kitavasya hīnā mātā putrasya carataḥ kva svit |
ṛṇāvā bibhyad dhanam icchamāno 'nyeṣām astam upa naktam eti || RV_10,034.10

striyaṁ dṛṣṭvāya kitavaṁ tatāpānyeṣāṁ jāyāṁ sukṛtaṁ ca yonim |
pūrvāhṇe aśvān yuyuje hi babhrūn so agner ante vṛṣalaḥ papāda || RV_10,034.11

yo vaḥ senānīr mahato gaṇasya rājā vrātasya prathamo babhūva |
tasmai kṛṇomi na dhanā ruṇadhmi daśāham prācīs tad ṛtaṁ vadāmi || RV_10,034.12

akṣair mā dīvyaḥ kṛṣim it kṛṣasva vitte ramasva bahu manyamānaḥ |
tatra gāvaḥ kitava tatra jāyā tan me vi caṣṭe savitāyam aryaḥ || RV_10,034.13

mitraṁ kṛṇudhvaṁ khalu mṛḻatā no mā no ghoreṇa caratābhi dhṛṣṇu |
ni vo nu manyur viśatām arātir anyo babhrūṇām prasitau nv astu || RV_10,034.14

abudhram u tya indravanto agnayo jyotir bharanta uṣaso vyuṣṭiṣu |
mahī dyāvāpṛthivī cetatām apo 'dyā devānām ava ā vṛṇīmahe || RV_10,035.01

divaspṛthivyor ava ā vṛṇīmahe mātṝn sindhūn parvatāñ charyaṇāvataḥ |
anāgāstvaṁ sūryam uṣāsam īmahe bhadraṁ somaḥ suvāno adyā kṛṇotu naḥ || RV_10,035.02

dyāvā no adya pṛthivī anāgaso mahī trāyetāṁ suvitāya mātarā |
uṣā ucchanty apa bādhatām aghaṁ svasty a1gniṁ samidhānam īmahe || RV_10,035.03

iyaṁ na usrā prathamā sudevyaṁ revat sanibhyo revatī vy ucchatu |
āre manyuṁ durvidatrasya dhīmahi svasty a1gniṁ samidhānam īmahe || RV_10,035.04

pra yāḥ sisrate sūryasya raśmibhir jyotir bharantīr uṣaso vyuṣṭiṣu |
bhadrā no adya śravase vy ucchata svasty a1gniṁ samidhānam īmahe || RV_10,035.05

anamīvā uṣasa ā carantu na ud agnayo jihatāṁ jyotiṣā bṛhat |
āyukṣātām aśvinā tūtujiṁ rathaṁ svasty a1gniṁ samidhānam īmahe || RV_10,035.06

śreṣṭhaṁ no adya savitar vareṇyam bhāgam ā suva sa hi ratnadhā asi |
rāyo janitrīṁ dhiṣaṇām upa bruve svasty a1gniṁ samidhānam īmahe || RV_10,035.07

pipartu mā tad ṛtasya pravācanaṁ devānāṁ yan manuṣyā3 amanmahi |
viśvā id usrāḥ spaḻ ud eti sūryaḥ svasty a1gniṁ samidhānam īmahe || RV_10,035.08

adveṣo adya barhiṣaḥ starīmaṇi grāvṇāṁ yoge manmanaḥ sādha īmahe |
ādityānāṁ śarmaṇi sthā bhuraṇyasi svasty a1gniṁ samidhānam īmahe || RV_10,035.09

ā no barhiḥ sadhamāde bṛhad divi devām̐ īḻe sādayā sapta hotṝn |
indram mitraṁ varuṇaṁ sātaye bhagaṁ svasty a1gniṁ samidhānam īmahe || RV_10,035.10

ta ādityā ā gatā sarvatātaye vṛdhe no yajñam avatā sajoṣasaḥ |
bṛhaspatim pūṣaṇam aśvinā bhagaṁ svasty a1gniṁ samidhānam īmahe || RV_10,035.11

tan no devā yacchata supravācanaṁ chardir ādityāḥ subharaṁ nṛpāyyam |
paśve tokāya tanayāya jīvase svasty a1gniṁ samidhānam īmahe || RV_10,035.12

viśve adya maruto viśva ūtī viśve bhavantv agnayaḥ samiddhāḥ |
viśve no devā avasā gamantu viśvam astu draviṇaṁ vājo asme || RV_10,035.13

yaṁ devāso 'vatha vājasātau yaṁ trāyadhve yam pipṛthāty aṁhaḥ |
yo vo gopīthe na bhayasya veda te syāma devavītaye turāsaḥ || RV_10,035.14

uṣāsānaktā bṛhatī supeśasā dyāvākṣāmā varuṇo mitro aryamā |
indraṁ huve marutaḥ parvatām̐ apa ādityān dyāvāpṛthivī apaḥ svaḥ || RV_10,036.01

dyauś ca naḥ pṛthivī ca pracetasa ṛtāvarī rakṣatām aṁhaso riṣaḥ |
mā durvidatrā nirṛtir na īśata tad devānām avo adyā vṛṇīmahe || RV_10,036.02

viśvasmān no aditiḥ pātv aṁhaso mātā mitrasya varuṇasya revataḥ |
svarvaj jyotir avṛkaṁ naśīmahi tad devānām avo adyā vṛṇīmahe || RV_10,036.03

grāvā vadann apa rakṣāṁsi sedhatu duṣṣvapnyaṁ nirṛtiṁ viśvam atriṇam |
ādityaṁ śarma marutām aśīmahi tad devānām avo adyā vṛṇīmahe || RV_10,036.04

endro barhiḥ sīdatu pinvatām iḻā bṛhaspatiḥ sāmabhir ṛkvo arcatu |
supraketaṁ jīvase manma dhīmahi tad devānām avo adyā vṛṇīmahe || RV_10,036.05

divispṛśaṁ yajñam asmākam aśvinā jīrādhvaraṁ kṛṇutaṁ sumnam iṣṭaye |
prācīnaraśmim āhutaṁ ghṛtena tad devānām avo adyā vṛṇīmahe || RV_10,036.06

upa hvaye suhavam mārutaṁ gaṇam pāvakam ṛṣvaṁ sakhyāya śambhuvam |
rāyas poṣaṁ sauśravasāya dhīmahi tad devānām avo adyā vṛṇīmahe || RV_10,036.07

apām peruṁ jīvadhanyam bharāmahe devāvyaṁ suhavam adhvaraśriyam |
suraśmiṁ somam indriyaṁ yamīmahi tad devānām avo adyā vṛṇīmahe || RV_10,036.08

sanema tat susanitā sanitvabhir vayaṁ jīvā jīvaputrā anāgasaḥ |
brahmadviṣo viṣvag eno bharerata tad devānām avo adyā vṛṇīmahe || RV_10,036.09

ye sthā manor yajñiyās te śṛṇotana yad vo devā īmahe tad dadātana |
jaitraṁ kratuṁ rayimad vīravad yaśas tad devānām avo adyā vṛṇīmahe || RV_10,036.10

mahad adya mahatām ā vṛṇīmahe 'vo devānām bṛhatām anarvaṇām |
yathā vasu vīrajātaṁ naśāmahai tad devānām avo adyā vṛṇīmahe || RV_10,036.11

maho agneḥ samidhānasya śarmaṇy anāgā mitre varuṇe svastaye |
śreṣṭhe syāma savituḥ savīmani tad devānām avo adyā vṛṇīmahe || RV_10,036.12

ye savituḥ satyasavasya viśve mitrasya vrate varuṇasya devāḥ |
te saubhagaṁ vīravad gomad apno dadhātana draviṇaṁ citram asme || RV_10,036.13

savitā paścātāt savitā purastāt savitottarāttāt savitādharāttāt |
savitā naḥ suvatu sarvatātiṁ savitā no rāsatāṁ dīrgham āyuḥ || RV_10,036.14

namo mitrasya varuṇasya cakṣase maho devāya tad ṛtaṁ saparyata |
dūredṛśe devajātāya ketave divas putrāya sūryāya śaṁsata || RV_10,037.01

sā mā satyoktiḥ pari pātu viśvato dyāvā ca yatra tatanann ahāni ca |
viśvam anyan ni viśate yad ejati viśvāhāpo viśvāhod eti sūryaḥ || RV_10,037.02

na te adevaḥ pradivo ni vāsate yad etaśebhiḥ patarai ratharyasi |
prācīnam anyad anu vartate raja ud anyena jyotiṣā yāsi sūrya || RV_10,037.03

yena sūrya jyotiṣā bādhase tamo jagac ca viśvam udiyarṣi bhānunā |
tenāsmad viśvām anirām anāhutim apāmīvām apa duṣṣvapnyaṁ suva || RV_10,037.04

viśvasya hi preṣito rakṣasi vratam aheḻayann uccarasi svadhā anu |
yad adya tvā sūryopabravāmahai taṁ no devā anu maṁsīrata kratum || RV_10,037.05

taṁ no dyāvāpṛthivī tan na āpa indraḥ śṛṇvantu maruto havaṁ vacaḥ |
mā śūne bhūma sūryasya saṁdṛśi bhadraṁ jīvanto jaraṇām aśīmahi || RV_10,037.06

viśvāhā tvā sumanasaḥ sucakṣasaḥ prajāvanto anamīvā anāgasaḥ |
udyantaṁ tvā mitramaho dive-dive jyog jīvāḥ prati paśyema sūrya || RV_10,037.07

mahi jyotir bibhrataṁ tvā vicakṣaṇa bhāsvantaṁ cakṣuṣe-cakṣuṣe mayaḥ |
ārohantam bṛhataḥ pājasas pari vayaṁ jīvāḥ prati paśyema sūrya || RV_10,037.08

yasya te viśvā bhuvanāni ketunā pra cerate ni ca viśante aktubhiḥ |
anāgāstvena harikeśa sūryāhnāhnā no vasyasā-vasyasod ihi || RV_10,037.09

śaṁ no bhava cakṣasā śaṁ no ahnā śam bhānunā śaṁ himā śaṁ ghṛṇena |
yathā śam adhvañ cham asad duroṇe tat sūrya draviṇaṁ dhehi citram || RV_10,037.10

asmākaṁ devā ubhayāya janmane śarma yacchata dvipade catuṣpade |
adat pibad ūrjayamānam āśitaṁ tad asme śaṁ yor arapo dadhātana || RV_10,037.11

yad vo devāś cakṛma jihvayā guru manaso vā prayutī devaheḻanam |
arāvā yo no abhi ducchunāyate tasmin tad eno vasavo ni dhetana || RV_10,037.12

asmin na indra pṛtsutau yaśasvati śimīvati krandasi prāva sātaye |
yatra goṣātā dhṛṣiteṣu khādiṣu viṣvak patanti didyavo nṛṣāhye || RV_10,038.01

sa naḥ kṣumantaṁ sadane vy ūrṇuhi goarṇasaṁ rayim indra śravāyyam |
syāma te jayataḥ śakra medino yathā vayam uśmasi tad vaso kṛdhi || RV_10,038.02

yo no dāsa āryo vā puruṣṭutādeva indra yudhaye ciketati |
asmābhiṣ ṭe suṣahāḥ santu śatravas tvayā vayaṁ tān vanuyāma saṁgame || RV_10,038.03

yo dabhrebhir havyo yaś ca bhūribhir yo abhīke varivovin nṛṣāhye |
taṁ vikhāde sasnim adya śrutaṁ naram arvāñcam indram avase karāmahe || RV_10,038.04

svavṛjaṁ hi tvām aham indra śuśravānānudaṁ vṛṣabha radhracodanam |
pra muñcasva pari kutsād ihā gahi kim u tvāvān muṣkayor baddha āsate || RV_10,038.05

yo vām parijmā suvṛd aśvinā ratho doṣām uṣāso havyo haviṣmatā |
śaśvattamāsas tam u vām idaṁ vayam pitur na nāma suhavaṁ havāmahe || RV_10,039.01

codayataṁ sūnṛtāḥ pinvataṁ dhiya ut puraṁdhīr īrayataṁ tad uśmasi |
yaśasam bhāgaṁ kṛṇutaṁ no aśvinā somaṁ na cārum maghavatsu nas kṛtam || RV_10,039.02

amājuraś cid bhavatho yuvam bhago 'nāśoś cid avitārāpamasya cit |
andhasya cin nāsatyā kṛśasya cid yuvām id āhur bhiṣajā rutasya cit || RV_10,039.03

yuvaṁ cyavānaṁ sanayaṁ yathā ratham punar yuvānaṁ carathāya takṣathuḥ |
niṣ ṭaugryam ūhathur adbhyas pari viśvet tā vāṁ savaneṣu pravācyā || RV_10,039.04

purāṇā vāṁ vīryā3 pra bravā jane 'tho hāsathur bhiṣajā mayobhuvā |
tā vāṁ nu navyāv avase karāmahe 'yaṁ nāsatyā śrad arir yathā dadhat || RV_10,039.05

iyaṁ vām ahve śṛṇutam me aśvinā putrāyeva pitarā mahyaṁ śikṣatam |
anāpir ajñā asajātyāmatiḥ purā tasyā abhiśaster ava spṛtam || RV_10,039.06

yuvaṁ rathena vimadāya śundhyuvaṁ ny ūhathuḥ purumitrasya yoṣaṇām |
yuvaṁ havaṁ vadhrimatyā agacchataṁ yuvaṁ suṣutiṁ cakrathuḥ puraṁdhaye || RV_10,039.07

yuvaṁ viprasya jaraṇām upeyuṣaḥ punaḥ kaler akṛṇutaṁ yuvad vayaḥ |
yuvaṁ vandanam ṛśyadād ud ūpathur yuvaṁ sadyo viśpalām etave kṛthaḥ || RV_10,039.08

yuvaṁ ha rebhaṁ vṛṣaṇā guhā hitam ud airayatam mamṛvāṁsam aśvinā |
yuvam ṛbīsam uta taptam atraya omanvantaṁ cakrathuḥ saptavadhraye || RV_10,039.09

yuvaṁ śvetam pedave 'śvināśvaṁ navabhir vājair navatī ca vājinam |
carkṛtyaṁ dadathur drāvayatsakham bhagaṁ na nṛbhyo havyam mayobhuvam || RV_10,039.10

na taṁ rājānāv adite kutaś cana nāṁho aśnoti duritaṁ nakir bhayam |
yam aśvinā suhavā rudravartanī purorathaṁ kṛṇuthaḥ patnyā saha || RV_10,039.11

ā tena yātam manaso javīyasā rathaṁ yaṁ vām ṛbhavaś cakrur aśvinā |
yasya yoge duhitā jāyate diva ubhe ahanī sudine vivasvataḥ || RV_10,039.12

tā vartir yātaṁ jayuṣā vi parvatam apinvataṁ śayave dhenum aśvinā |
vṛkasya cid vartikām antar āsyād yuvaṁ śacībhir grasitām amuñcatam || RV_10,039.13

etaṁ vāṁ stomam aśvināv akarmātakṣāma bhṛgavo na ratham |
ny amṛkṣāma yoṣaṇāṁ na marye nityaṁ na sūnuṁ tanayaṁ dadhānāḥ || RV_10,039.14

rathaṁ yāntaṁ kuha ko ha vāṁ narā prati dyumantaṁ suvitāya bhūṣati |
prātaryāvāṇaṁ vibhvaṁ viśe-viśe vastor-vastor vahamānaṁ dhiyā śami || RV_10,040.01

kuha svid doṣā kuha vastor aśvinā kuhābhipitvaṁ karataḥ kuhoṣatuḥ |
ko vāṁ śayutrā vidhaveva devaram maryaṁ na yoṣā kṛṇute sadhastha ā || RV_10,040.02

prātar jarethe jaraṇeva kāpayā vastor-vastor yajatā gacchatho gṛham |
kasya dhvasrā bhavathaḥ kasya vā narā rājaputreva savanāva gacchathaḥ || RV_10,040.03

yuvām mṛgeva vāraṇā mṛgaṇyavo doṣā vastor haviṣā ni hvayāmahe |
yuvaṁ hotrām ṛtuthā juhvate nareṣaṁ janāya vahathaḥ śubhas patī || RV_10,040.04

yuvāṁ ha ghoṣā pary aśvinā yatī rājña ūce duhitā pṛcche vāṁ narā |
bhūtam me ahna uta bhūtam aktave 'śvāvate rathine śaktam arvate || RV_10,040.05

yuvaṁ kavī ṣṭhaḥ pary aśvinā rathaṁ viśo na kutso jaritur naśāyathaḥ |
yuvor ha makṣā pary aśvinā madhv āsā bharata niṣkṛtaṁ na yoṣaṇā || RV_10,040.06

yuvaṁ ha bhujyuṁ yuvam aśvinā vaśaṁ yuvaṁ śiñjāram uśanām upārathuḥ |
yuvo rarāvā pari sakhyam āsate yuvor aham avasā sumnam ā cake || RV_10,040.07

yuvaṁ ha kṛśaṁ yuvam aśvinā śayuṁ yuvaṁ vidhantaṁ vidhavām uruṣyathaḥ |
yuvaṁ sanibhyaḥ stanayantam aśvināpa vrajam ūrṇuthaḥ saptāsyam || RV_10,040.08

janiṣṭa yoṣā patayat kanīnako vi cāruhan vīrudho daṁsanā anu |
āsmai rīyante nivaneva sindhavo 'smā ahne bhavati tat patitvanam || RV_10,040.09

jīvaṁ rudanti vi mayante adhvare dīrghām anu prasitiṁ dīdhiyur naraḥ |
vāmam pitṛbhyo ya idaṁ samerire mayaḥ patibhyo janayaḥ pariṣvaje || RV_10,040.10

na tasya vidma tad u ṣu pra vocata yuvā ha yad yuvatyāḥ kṣeti yoniṣu |
priyosriyasya vṛṣabhasya retino gṛhaṁ gamemāśvinā tad uśmasi || RV_10,040.11

ā vām agan sumatir vājinīvasū ny aśvinā hṛtsu kāmā ayaṁsata |
abhūtaṁ gopā mithunā śubhas patī priyā aryamṇo duryām̐ aśīmahi || RV_10,040.12

tā mandasānā manuṣo duroṇa ā dhattaṁ rayiṁ sahavīraṁ vacasyave |
kṛtaṁ tīrthaṁ suprapāṇaṁ śubhas patī sthāṇum patheṣṭhām apa durmatiṁ hatam || RV_10,040.13

kva svid adya katamāsv aśvinā vikṣu dasrā mādayete śubhas patī |
ka īṁ ni yeme katamasya jagmatur viprasya vā yajamānasya vā gṛham || RV_10,040.14

samānam u tyam puruhūtam ukthya1ṁ rathaṁ tricakraṁ savanā ganigmatam |
parijmānaṁ vidathyaṁ suvṛktibhir vayaṁ vyuṣṭā uṣaso havāmahe || RV_10,041.01

prātaryujaṁ nāsatyādhi tiṣṭhathaḥ prātaryāvāṇam madhuvāhanaṁ ratham |
viśo yena gacchatho yajvarīr narā kīreś cid yajñaṁ hotṛmantam aśvinā || RV_10,041.02

adhvaryuṁ vā madhupāṇiṁ suhastyam agnidhaṁ vā dhṛtadakṣaṁ damūnasam |
viprasya vā yat savanāni gacchatho 'ta ā yātam madhupeyam aśvinā || RV_10,041.03

asteva su prataraṁ lāyam asyan bhūṣann iva pra bharā stomam asmai |
vācā viprās tarata vācam aryo ni rāmaya jaritaḥ soma indram || RV_10,042.01

dohena gām upa śikṣā sakhāyam pra bodhaya jaritar jāram indram |
kośaṁ na pūrṇaṁ vasunā nyṛṣṭam ā cyāvaya maghadeyāya śūram || RV_10,042.02

kim aṅga tvā maghavan bhojam āhuḥ śiśīhi mā śiśayaṁ tvā śṛṇomi |
apnasvatī mama dhīr astu śakra vasuvidam bhagam indrā bharā naḥ || RV_10,042.03

tvāṁ janā mamasatyeṣv indra saṁtasthānā vi hvayante samīke |
atrā yujaṁ kṛṇute yo haviṣmān nāsunvatā sakhyaṁ vaṣṭi śūraḥ || RV_10,042.04

dhanaṁ na syandram bahulaṁ yo asmai tīvrān somām̐ āsunoti prayasvān |
tasmai śatrūn sutukān prātar ahno ni svaṣṭrān yuvati hanti vṛtram || RV_10,042.05

yasmin vayaṁ dadhimā śaṁsam indre yaḥ śiśrāya maghavā kāmam asme |
ārāc cit san bhayatām asya śatrur ny asmai dyumnā janyā namantām || RV_10,042.06

ārāc chatrum apa bādhasva dūram ugro yaḥ śambaḥ puruhūta tena |
asme dhehi yavamad gomad indra kṛdhī dhiyaṁ jaritre vājaratnām || RV_10,042.07

pra yam antar vṛṣasavāso agman tīvrāḥ somā bahulāntāsa indram |
nāha dāmānam maghavā ni yaṁsan ni sunvate vahati bhūri vāmam || RV_10,042.08

uta prahām atidīvyā jayāti kṛtaṁ yac chvaghnī vicinoti kāle |
yo devakāmo na dhanā ruṇaddhi sam it taṁ rāyā sṛjati svadhāvān || RV_10,042.09

gobhiṣ ṭaremāmatiṁ durevāṁ yavena kṣudham puruhūta viśvām |
vayaṁ rājabhiḥ prathamā dhanāny asmākena vṛjanenā jayema || RV_10,042.10

bṛhaspatir naḥ pari pātu paścād utottarasmād adharād aghāyoḥ |
indraḥ purastād uta madhyato naḥ sakhā sakhibhyo varivaḥ kṛṇotu || RV_10,042.11

acchā ma indram matayaḥ svarvidaḥ sadhrīcīr viśvā uśatīr anūṣata |
pari ṣvajante janayo yathā patim maryaṁ na śundhyum maghavānam ūtaye || RV_10,043.01

na ghā tvadrig apa veti me manas tve it kāmam puruhūta śiśraya |
rājeva dasma ni ṣado 'dhi barhiṣy asmin su some 'vapānam astu te || RV_10,043.02

viṣūvṛd indro amater uta kṣudhaḥ sa id rāyo maghavā vasva īśate |
tasyed ime pravaṇe sapta sindhavo vayo vardhanti vṛṣabhasya śuṣmiṇaḥ || RV_10,043.03

vayo na vṛkṣaṁ supalāśam āsadan somāsa indram mandinaś camūṣadaḥ |
praiṣām anīkaṁ śavasā davidyutad vidat sva1r manave jyotir āryam || RV_10,043.04

kṛtaṁ na śvaghnī vi cinoti devane saṁvargaṁ yan maghavā sūryaṁ jayat |
na tat te anyo anu vīryaṁ śakan na purāṇo maghavan nota nūtanaḥ || RV_10,043.05

viśaṁ-viśam maghavā pary aśāyata janānāṁ dhenā avacākaśad vṛṣā |
yasyāha śakraḥ savaneṣu raṇyati sa tīvraiḥ somaiḥ sahate pṛtanyataḥ || RV_10,043.06

āpo na sindhum abhi yat samakṣaran somāsa indraṁ kulyā iva hradam |
vardhanti viprā maho asya sādane yavaṁ na vṛṣṭir divyena dānunā || RV_10,043.07

vṛṣā na kruddhaḥ patayad rajaḥsv ā yo aryapatnīr akṛṇod imā apaḥ |
sa sunvate maghavā jīradānave 'vindaj jyotir manave haviṣmate || RV_10,043.08

uj jāyatām paraśur jyotiṣā saha bhūyā ṛtasya sudughā purāṇavat |
vi rocatām aruṣo bhānunā śuciḥ sva1r ṇa śukraṁ śuśucīta satpatiḥ || RV_10,043.09

gobhiṣ ṭaremāmatiṁ durevāṁ yavena kṣudham puruhūta viśvām |
vayaṁ rājabhiḥ prathamā dhanāny asmākena vṛjanenā jayema || RV_10,043.10

bṛhaspatir naḥ pari pātu paścād utottarasmād adharād aghāyoḥ |
indraḥ purastād uta madhyato naḥ sakhā sakhibhyo varivaḥ kṛṇotu || RV_10,043.11

ā yātv indraḥ svapatir madāya yo dharmaṇā tūtujānas tuviṣmān |
pratvakṣāṇo ati viśvā sahāṁsy apāreṇa mahatā vṛṣṇyena || RV_10,044.01

suṣṭhāmā rathaḥ suyamā harī te mimyakṣa vajro nṛpate gabhastau |
śībhaṁ rājan supathā yāhy arvāṅ vardhāma te papuṣo vṛṣṇyāni || RV_10,044.02

endravāho nṛpatiṁ vajrabāhum ugram ugrāsas taviṣāsa enam |
pratvakṣasaṁ vṛṣabhaṁ satyaśuṣmam em asmatrā sadhamādo vahantu || RV_10,044.03

evā patiṁ droṇasācaṁ sacetasam ūrjaḥ skambhaṁ dharuṇa ā vṛṣāyase |
ojaḥ kṛṣva saṁ gṛbhāya tve apy aso yathā kenipānām ino vṛdhe || RV_10,044.04

gamann asme vasūny ā hi śaṁsiṣaṁ svāśiṣam bharam ā yāhi sominaḥ |
tvam īśiṣe sāsminn ā satsi barhiṣy anādhṛṣyā tava pātrāṇi dharmaṇā || RV_10,044.05

pṛthak prāyan prathamā devahūtayo 'kṛṇvata śravasyāni duṣṭarā |
na ye śekur yajñiyāṁ nāvam āruham īrmaiva te ny aviśanta kepayaḥ || RV_10,044.06

evaivāpāg apare santu dūḍhyo 'śvā yeṣāṁ duryuja āyuyujre |
itthā ye prāg upare santi dāvane purūṇi yatra vayunāni bhojanā || RV_10,044.07

girīm̐r ajrān rejamānām̐ adhārayad dyauḥ krandad antarikṣāṇi kopayat |
samīcīne dhiṣaṇe vi ṣkabhāyati vṛṣṇaḥ pītvā mada ukthāni śaṁsati || RV_10,044.08

imam bibharmi sukṛtaṁ te aṅkuśaṁ yenārujāsi maghavañ chaphārujaḥ |
asmin su te savane astv okyaṁ suta iṣṭau maghavan bodhy ābhagaḥ || RV_10,044.09

gobhiṣ ṭaremāmatiṁ durevāṁ yavena kṣudham puruhūta viśvām |
vayaṁ rājabhiḥ prathamā dhanāny asmākena vṛjanenā jayema || RV_10,044.10

bṛhaspatir naḥ pari pātu paścād utottarasmād adharād aghāyoḥ |
indraḥ purastād uta madhyato naḥ sakhā sakhibhyo varivaḥ kṛṇotu || RV_10,044.11

divas pari prathamaṁ jajñe agnir asmad dvitīyam pari jātavedāḥ |
tṛtīyam apsu nṛmaṇā ajasram indhāna enaṁ jarate svādhīḥ || RV_10,045.01

vidmā te agne tredhā trayāṇi vidmā te dhāma vibhṛtā purutrā |
vidmā te nāma paramaṁ guhā yad vidmā tam utsaṁ yata ājagantha || RV_10,045.02

samudre tvā nṛmaṇā apsv a1ntar nṛcakṣā īdhe divo agna ūdhan |
tṛtīye tvā rajasi tasthivāṁsam apām upasthe mahiṣā avardhan || RV_10,045.03

akrandad agniḥ stanayann iva dyauḥ kṣāmā rerihad vīrudhaḥ samañjan |
sadyo jajñāno vi hīm iddho akhyad ā rodasī bhānunā bhāty antaḥ || RV_10,045.04

śrīṇām udāro dharuṇo rayīṇām manīṣāṇām prārpaṇaḥ somagopāḥ |
vasuḥ sūnuḥ sahaso apsu rājā vi bhāty agra uṣasām idhānaḥ || RV_10,045.05

viśvasya ketur bhuvanasya garbha ā rodasī apṛṇāj jāyamānaḥ |
vīḻuṁ cid adrim abhinat parāyañ janā yad agnim ayajanta pañca || RV_10,045.06

uśik pāvako aratiḥ sumedhā marteṣv agnir amṛto ni dhāyi |
iyarti dhūmam aruṣam bharibhrad uc chukreṇa śociṣā dyām inakṣan || RV_10,045.07

dṛśāno rukma urviyā vy adyaud durmarṣam āyuḥ śriye rucānaḥ |
agnir amṛto abhavad vayobhir yad enaṁ dyaur janayat suretāḥ || RV_10,045.08

yas te adya kṛṇavad bhadraśoce 'pūpaṁ deva ghṛtavantam agne |
pra taṁ naya prataraṁ vasyo acchābhi sumnaṁ devabhaktaṁ yaviṣṭha || RV_10,045.09

ā tam bhaja sauśravaseṣv agna uktha-uktha ā bhaja śasyamāne |
priyaḥ sūrye priyo agnā bhavāty uj jātena bhinadad uj janitvaiḥ || RV_10,045.10

tvām agne yajamānā anu dyūn viśvā vasu dadhire vāryāṇi |
tvayā saha draviṇam icchamānā vrajaṁ gomantam uśijo vi vavruḥ || RV_10,045.11

astāvy agnir narāṁ suśevo vaiśvānara ṛṣibhiḥ somagopāḥ |
adveṣe dyāvāpṛthivī huvema devā dhatta rayim asme suvīram || RV_10,045.12

pra hotā jāto mahān nabhovin nṛṣadvā sīdad apām upasthe |
dadhir yo dhāyi sa te vayāṁsi yantā vasūni vidhate tanūpāḥ || RV_10,046.01

imaṁ vidhanto apāṁ sadhasthe paśuṁ na naṣṭam padair anu gman |
guhā catantam uśijo namobhir icchanto dhīrā bhṛgavo 'vindan || RV_10,046.02

imaṁ trito bhūry avindad icchan vaibhūvaso mūrdhany aghnyāyāḥ |
sa śevṛdho jāta ā harmyeṣu nābhir yuvā bhavati rocanasya || RV_10,046.03

mandraṁ hotāram uśijo namobhiḥ prāñcaṁ yajñaṁ netāram adhvarāṇām |
viśām akṛṇvann aratim pāvakaṁ havyavāhaṁ dadhato mānuṣeṣu || RV_10,046.04

pra bhūr jayantam mahāṁ vipodhām mūrā amūram purāṁ darmāṇam |
nayanto garbhaṁ vanāṁ dhiyaṁ dhur hiriśmaśruṁ nārvāṇaṁ dhanarcam || RV_10,046.05

ni pastyāsu tritaḥ stabhūyan parivīto yonau sīdad antaḥ |
ataḥ saṁgṛbhyā viśāṁ damūnā vidharmaṇāyantrair īyate nṝn || RV_10,046.06

asyājarāso damām aritrā arcaddhūmāso agnayaḥ pāvakāḥ |
śvitīcayaḥ śvātrāso bhuraṇyavo vanarṣado vāyavo na somāḥ || RV_10,046.07

pra jihvayā bharate vepo agniḥ pra vayunāni cetasā pṛthivyāḥ |
tam āyavaḥ śucayantam pāvakam mandraṁ hotāraṁ dadhire yajiṣṭham || RV_10,046.08

dyāvā yam agnim pṛthivī janiṣṭām āpas tvaṣṭā bhṛgavo yaṁ sahobhiḥ |
īḻenyam prathamam mātariśvā devās tatakṣur manave yajatram || RV_10,046.09

yaṁ tvā devā dadhire havyavāham puruspṛho mānuṣāso yajatram |
sa yāmann agne stuvate vayo dhāḥ pra devayan yaśasaḥ saṁ hi pūrvīḥ || RV_10,046.10

jagṛbhmā te dakṣiṇam indra hastaṁ vasūyavo vasupate vasūnām |
vidmā hi tvā gopatiṁ śūra gonām asmabhyaṁ citraṁ vṛṣaṇaṁ rayiṁ dāḥ || RV_10,047.01

svāyudhaṁ svavasaṁ sunīthaṁ catuḥsamudraṁ dharuṇaṁ rayīṇām |
carkṛtyaṁ śaṁsyam bhūrivāram asmabhyaṁ citraṁ vṛṣaṇaṁ rayiṁ dāḥ || RV_10,047.02

subrahmāṇaṁ devavantam bṛhantam uruṁ gabhīram pṛthubudhnam indra |
śrutaṛṣim ugram abhimātiṣāham asmabhyaṁ citraṁ vṛṣaṇaṁ rayiṁ dāḥ || RV_10,047.03

sanadvājaṁ vipravīraṁ tarutraṁ dhanaspṛtaṁ śūśuvāṁsaṁ sudakṣam |
dasyuhanam pūrbhidam indra satyam asmabhyaṁ citraṁ vṛṣaṇaṁ rayiṁ dāḥ || RV_10,047.04

aśvāvantaṁ rathinaṁ vīravantaṁ sahasriṇaṁ śatinaṁ vājam indra |
bhadravrātaṁ vipravīraṁ svarṣām asmabhyaṁ citraṁ vṛṣaṇaṁ rayiṁ dāḥ || RV_10,047.05

pra saptagum ṛtadhītiṁ sumedhām bṛhaspatim matir acchā jigāti |
ya āṅgiraso namasopasadyo 'smabhyaṁ citraṁ vṛṣaṇaṁ rayiṁ dāḥ || RV_10,047.06

vanīvāno mama dūtāsa indraṁ stomāś caranti sumatīr iyānāḥ |
hṛdispṛśo manasā vacyamānā asmabhyaṁ citraṁ vṛṣaṇaṁ rayiṁ dāḥ || RV_10,047.07

yat tvā yāmi daddhi tan na indra bṛhantaṁ kṣayam asamaṁ janānām |
abhi tad dyāvāpṛthivī gṛṇītām asmabhyaṁ citraṁ vṛṣaṇaṁ rayiṁ dāḥ || RV_10,047.08

aham bhuvaṁ vasunaḥ pūrvyas patir ahaṁ dhanāni saṁ jayāmi śaśvataḥ |
māṁ havante pitaraṁ na jantavo 'haṁ dāśuṣe vi bhajāmi bhojanam || RV_10,048.01

aham indro rodho vakṣo atharvaṇas tritāya gā ajanayam aher adhi |
ahaṁ dasyubhyaḥ pari nṛmṇam ā dade gotrā śikṣan dadhīce mātariśvane || RV_10,048.02

mahyaṁ tvaṣṭā vajram atakṣad āyasam mayi devāso 'vṛjann api kratum |
mamānīkaṁ sūryasyeva duṣṭaram mām āryanti kṛtena kartvena ca || RV_10,048.03

aham etaṁ gavyayam aśvyam paśum purīṣiṇaṁ sāyakenā hiraṇyayam |
purū sahasrā ni śiśāmi dāśuṣe yan mā somāsa ukthino amandiṣuḥ || RV_10,048.04

aham indro na parā jigya id dhanaṁ na mṛtyave 'va tasthe kadā cana |
somam in mā sunvanto yācatā vasu na me pūravaḥ sakhye riṣāthana || RV_10,048.05

aham etāñ chāśvasato dvā-dvendraṁ ye vajraṁ yudhaye 'kṛṇvata |
āhvayamānām̐ ava hanmanāhanaṁ dṛḻhā vadann anamasyur namasvinaḥ || RV_10,048.06

abhī3dam ekam eko asmi niṣṣāḻ abhī dvā kim u trayaḥ karanti |
khale na parṣān prati hanmi bhūri kim mā nindanti śatravo 'nindrāḥ || RV_10,048.07

ahaṁ guṅgubhyo atithigvam iṣkaram iṣaṁ na vṛtraturaṁ vikṣu dhārayam |
yat parṇayaghna uta vā karañjahe prāham mahe vṛtrahatye aśuśravi || RV_10,048.08

pra me namī sāpya iṣe bhuje bhūd gavām eṣe sakhyā kṛṇuta dvitā |
didyuṁ yad asya samitheṣu maṁhayam ād id enaṁ śaṁsyam ukthyaṁ karam || RV_10,048.09

pra nemasmin dadṛśe somo antar gopā nemam āvir asthā kṛṇoti |
sa tigmaśṛṅgaṁ vṛṣabhaṁ yuyutsan druhas tasthau bahule baddho antaḥ || RV_10,048.10

ādityānāṁ vasūnāṁ rudriyāṇāṁ devo devānāṁ na mināmi dhāma |
te mā bhadrāya śavase tatakṣur aparājitam astṛtam aṣāḻham || RV_10,048.11

ahaṁ dāṁ gṛṇate pūrvyaṁ vasv aham brahma kṛṇavam mahyaṁ vardhanam |
aham bhuvaṁ yajamānasya coditāyajvanaḥ sākṣi viśvasmin bhare || RV_10,049.01

māṁ dhur indraṁ nāma devatā divaś ca gmaś cāpāṁ ca jantavaḥ |
ahaṁ harī vṛṣaṇā vivratā raghū ahaṁ vajraṁ śavase dhṛṣṇv ā dade || RV_10,049.02

aham atkaṁ kavaye śiśnathaṁ hathair ahaṁ kutsam āvam ābhir ūtibhiḥ |
ahaṁ śuṣṇasya śnathitā vadhar yamaṁ na yo rara āryaṁ nāma dasyave || RV_10,049.03

aham piteva vetasūm̐r abhiṣṭaye tugraṁ kutsāya smadibhaṁ ca randhayam |
aham bhuvaṁ yajamānasya rājani pra yad bhare tujaye na priyādhṛṣe || RV_10,049.04

ahaṁ randhayam mṛgayaṁ śrutarvaṇe yan mājihīta vayunā canānuṣak |
ahaṁ veśaṁ namram āyave 'karam ahaṁ savyāya paḍgṛbhim arandhayam || RV_10,049.05

ahaṁ sa yo navavāstvam bṛhadrathaṁ saṁ vṛtreva dāsaṁ vṛtrahārujam |
yad vardhayantam prathayantam ānuṣag dūre pāre rajaso rocanākaram || RV_10,049.06

ahaṁ sūryasya pari yāmy āśubhiḥ praitaśebhir vahamāna ojasā |
yan mā sāvo manuṣa āha nirṇija ṛdhak kṛṣe dāsaṁ kṛtvyaṁ hathaiḥ || RV_10,049.07

ahaṁ saptahā nahuṣo nahuṣṭaraḥ prāśrāvayaṁ śavasā turvaśaṁ yadum |
ahaṁ ny a1nyaṁ sahasā sahas karaṁ nava vrādhato navatiṁ ca vakṣayam || RV_10,049.08

ahaṁ sapta sravato dhārayaṁ vṛṣā dravitnvaḥ pṛthivyāṁ sīrā adhi |
aham arṇāṁsi vi tirāmi sukratur yudhā vidam manave gātum iṣṭaye || RV_10,049.09

ahaṁ tad āsu dhārayaṁ yad āsu na devaś cana tvaṣṭādhārayad ruśat |
spārhaṁ gavām ūdhaḥsu vakṣaṇāsv ā madhor madhu śvātryaṁ somam āśiram || RV_10,049.10

evā devām̐ indro vivye nṝn pra cyautnena maghavā satyarādhāḥ |
viśvet tā te harivaḥ śacīvo 'bhi turāsaḥ svayaśo gṛṇanti || RV_10,049.11

pra vo mahe mandamānāyāndhaso 'rcā viśvānarāya viśvābhuve |
indrasya yasya sumakhaṁ saho mahi śravo nṛmṇaṁ ca rodasī saparyataḥ || RV_10,050.01

so cin nu sakhyā narya inaḥ stutaś carkṛtya indro māvate nare |
viśvāsu dhūrṣu vājakṛtyeṣu satpate vṛtre vāpsv a1bhi śūra mandase || RV_10,050.02

ke te nara indra ye ta iṣe ye te sumnaṁ sadhanya1m iyakṣān |
ke te vājāyāsuryāya hinvire ke apsu svāsūrvarāsu pauṁsye || RV_10,050.03

bhuvas tvam indra brahmaṇā mahān bhuvo viśveṣu savaneṣu yajñiyaḥ |
bhuvo nṝm̐ś cyautno viśvasmin bhare jyeṣṭhaś ca mantro viśvacarṣaṇe || RV_10,050.04

avā nu kaṁ jyāyān yajñavanaso mahīṁ ta omātrāṁ kṛṣṭayo viduḥ |
aso nu kam ajaro vardhāś ca viśved etā savanā tūtumā kṛṣe || RV_10,050.05

etā viśvā savanā tūtumā kṛṣe svayaṁ sūno sahaso yāni dadhiṣe |
varāya te pātraṁ dharmaṇe tanā yajño mantro brahmodyataṁ vacaḥ || RV_10,050.06

ye te vipra brahmakṛtaḥ sute sacā vasūnāṁ ca vasunaś ca dāvane |
pra te sumnasya manasā pathā bhuvan made sutasya somyasyāndhasaḥ || RV_10,050.07

mahat tad ulbaṁ sthaviraṁ tad āsīd yenāviṣṭitaḥ praviveśithāpaḥ |
viśvā apaśyad bahudhā te agne jātavedas tanvo deva ekaḥ || RV_10,051.01

ko mā dadarśa katamaḥ sa devo yo me tanvo bahudhā paryapaśyat |
kvāha mitrāvaruṇā kṣiyanty agner viśvāḥ samidho devayānīḥ || RV_10,051.02

aicchāma tvā bahudhā jātavedaḥ praviṣṭam agne apsv oṣadhīṣu |
taṁ tvā yamo acikec citrabhāno daśāntaruṣyād atirocamānam || RV_10,051.03

hotrād ahaṁ varuṇa bibhyad āyaṁ ned eva mā yunajann atra devāḥ |
tasya me tanvo bahudhā niviṣṭā etam arthaṁ na ciketāham agniḥ || RV_10,051.04

ehi manur devayur yajñakāmo 'raṁkṛtyā tamasi kṣeṣy agne |
sugān pathaḥ kṛṇuhi devayānān vaha havyāni sumanasyamānaḥ || RV_10,051.05

agneḥ pūrve bhrātaro artham etaṁ rathīvādhvānam anv āvarīvuḥ |
tasmād bhiyā varuṇa dūram āyaṁ gauro na kṣepnor avije jyāyāḥ || RV_10,051.06

kurmas ta āyur ajaraṁ yad agne yathā yukto jātavedo na riṣyāḥ |
athā vahāsi sumanasyamāno bhāgaṁ devebhyo haviṣaḥ sujāta || RV_10,051.07

prayājān me anuyājām̐ś ca kevalān ūrjasvantaṁ haviṣo datta bhāgam |
ghṛtaṁ cāpām puruṣaṁ cauṣadhīnām agneś ca dīrgham āyur astu devāḥ || RV_10,051.08

tava prayājā anuyājāś ca kevala ūrjasvanto haviṣaḥ santu bhāgāḥ |
tavāgne yajño3 'yam astu sarvas tubhyaṁ namantām pradiśaś catasraḥ || RV_10,051.09

viśve devāḥ śāstana mā yatheha hotā vṛto manavai yan niṣadya |
pra me brūta bhāgadheyaṁ yathā vo yena pathā havyam ā vo vahāni || RV_10,052.01

ahaṁ hotā ny asīdaṁ yajīyān viśve devā maruto mā junanti |
ahar-ahar aśvinādhvaryavaṁ vām brahmā samid bhavati sāhutir vām || RV_10,052.02

ayaṁ yo hotā kir u sa yamasya kam apy ūhe yat samañjanti devāḥ |
ahar-ahar jāyate māsi-māsy athā devā dadhire havyavāham || RV_10,052.03

māṁ devā dadhire havyavāham apamluktam bahu kṛcchrā carantam |
agnir vidvān yajñaṁ naḥ kalpayāti pañcayāmaṁ trivṛtaṁ saptatantum || RV_10,052.04

ā vo yakṣy amṛtatvaṁ suvīraṁ yathā vo devā varivaḥ karāṇi |
ā bāhvor vajram indrasya dheyām athemā viśvāḥ pṛtanā jayāti || RV_10,052.05

trīṇi śatā trī sahasrāṇy agniṁ triṁśac ca devā nava cāsaparyan |
aukṣan ghṛtair astṛṇan barhir asmā ād id dhotāraṁ ny asādayanta || RV_10,052.06

yam aicchāma manasā so3 'yam āgād yajñasya vidvān paruṣaś cikitvān |
sa no yakṣad devatātā yajīyān ni hi ṣatsad antaraḥ pūrvo asmat || RV_10,053.01

arādhi hotā niṣadā yajīyān abhi prayāṁsi sudhitāni hi khyat |
yajāmahai yajñiyān hanta devām̐ īḻāmahā īḍyām̐ ājyena || RV_10,053.02

sādhvīm akar devavītiṁ no adya yajñasya jihvām avidāma guhyām |
sa āyur āgāt surabhir vasāno bhadrām akar devahūtiṁ no adya || RV_10,053.03

tad adya vācaḥ prathamam masīya yenāsurām̐ abhi devā asāma |
ūrjāda uta yajñiyāsaḥ pañca janā mama hotraṁ juṣadhvam || RV_10,053.04

pañca janā mama hotraṁ juṣantāṁ gojātā uta ye yajñiyāsaḥ |
pṛthivī naḥ pārthivāt pātv aṁhaso 'ntarikṣaṁ divyāt pātv asmān || RV_10,053.05

tantuṁ tanvan rajaso bhānum anv ihi jyotiṣmataḥ patho rakṣa dhiyā kṛtān |
anulbaṇaṁ vayata joguvām apo manur bhava janayā daivyaṁ janam || RV_10,053.06

akṣānaho nahyatanota somyā iṣkṛṇudhvaṁ raśanā ota piṁśata |
aṣṭāvandhuraṁ vahatābhito rathaṁ yena devāso anayann abhi priyam || RV_10,053.07

aśmanvatī rīyate saṁ rabhadhvam ut tiṣṭhata pra taratā sakhāyaḥ |
atrā jahāma ye asann aśevāḥ śivān vayam ut taremābhi vājān || RV_10,053.08

tvaṣṭā māyā ved apasām apastamo bibhrat pātrā devapānāni śaṁtamā |
śiśīte nūnam paraśuṁ svāyasaṁ yena vṛścād etaśo brahmaṇas patiḥ || RV_10,053.09

sato nūnaṁ kavayaḥ saṁ śiśīta vāśībhir yābhir amṛtāya takṣatha |
vidvāṁsaḥ padā guhyāni kartana yena devāso amṛtatvam ānaśuḥ || RV_10,053.10

garbhe yoṣām adadhur vatsam āsany apīcyena manasota jihvayā |
sa viśvāhā sumanā yogyā abhi siṣāsanir vanate kāra ij jitim || RV_10,053.11

tāṁ su te kīrtim maghavan mahitvā yat tvā bhīte rodasī ahvayetām |
prāvo devām̐ ātiro dāsam ojaḥ prajāyai tvasyai yad aśikṣa indra || RV_10,054.01

yad acaras tanvā vāvṛdhāno balānīndra prabruvāṇo janeṣu |
māyet sā te yāni yuddhāny āhur nādya śatruṁ nanu purā vivitse || RV_10,054.02

ka u nu te mahimanaḥ samasyāsmat pūrva ṛṣayo 'ntam āpuḥ |
yan mātaraṁ ca pitaraṁ ca sākam ajanayathās tanva1ḥ svāyāḥ || RV_10,054.03

catvāri te asuryāṇi nāmādābhyāni mahiṣasya santi |
tvam aṅga tāni viśvāni vitse yebhiḥ karmāṇi maghavañ cakartha || RV_10,054.04

tvaṁ viśvā dadhiṣe kevalāni yāny āvir yā ca guhā vasūni |
kāmam in me maghavan mā vi tārīs tvam ājñātā tvam indrāsi dātā || RV_10,054.05

yo adadhāj jyotiṣi jyotir antar yo asṛjan madhunā sam madhūni |
adha priyaṁ śūṣam indrāya manma brahmakṛto bṛhadukthād avāci || RV_10,054.06

dūre tan nāma guhyam parācair yat tvā bhīte ahvayetāṁ vayodhai |
ud astabhnāḥ pṛthivīṁ dyām abhīke bhrātuḥ putrān maghavan titviṣāṇaḥ || RV_10,055.01

mahat tan nāma guhyam puruspṛg yena bhūtaṁ janayo yena bhavyam |
pratnaṁ jātaṁ jyotir yad asya priyam priyāḥ sam aviśanta pañca || RV_10,055.02

ā rodasī apṛṇād ota madhyam pañca devām̐ ṛtuśaḥ sapta-sapta |
catustriṁśatā purudhā vi caṣṭe sarūpeṇa jyotiṣā vivratena || RV_10,055.03

yad uṣa aucchaḥ prathamā vibhānām ajanayo yena puṣṭasya puṣṭam |
yat te jāmitvam avaram parasyā mahan mahatyā asuratvam ekam || RV_10,055.04

vidhuṁ dadrāṇaṁ samane bahūnāṁ yuvānaṁ santam palito jagāra |
devasya paśya kāvyam mahitvādyā mamāra sa hyaḥ sam āna || RV_10,055.05

śākmanā śāko aruṇaḥ suparṇa ā yo mahaḥ śūraḥ sanād anīḻaḥ |
yac ciketa satyam it tan na moghaṁ vasu spārham uta jetota dātā || RV_10,055.06

aibhir dade vṛṣṇyā pauṁsyāni yebhir aukṣad vṛtrahatyāya vajrī |
ye karmaṇaḥ kriyamāṇasya mahna ṛtekarmam udajāyanta devāḥ || RV_10,055.07

yujā karmāṇi janayan viśvaujā aśastihā viśvamanās turāṣāṭ |
pītvī somasya diva ā vṛdhānaḥ śūro nir yudhādhamad dasyūn || RV_10,055.08

idaṁ ta ekam para ū ta ekaṁ tṛtīyena jyotiṣā saṁ viśasva |
saṁveśane tanva1ś cārur edhi priyo devānām parame janitre || RV_10,056.01

tanūṣ ṭe vājin tanva1ṁ nayantī vāmam asmabhyaṁ dhātu śarma tubhyam |
ahruto maho dharuṇāya devān divīva jyotiḥ svam ā mimīyāḥ || RV_10,056.02

vājy asi vājinenā suvenīḥ suvitaḥ stomaṁ suvito divaṁ gāḥ |
suvito dharma prathamānu satyā suvito devān suvito 'nu patma || RV_10,056.03

mahimna eṣām pitaraś caneśire devā deveṣv adadhur api kratum |
sam avivyacur uta yāny atviṣur aiṣāṁ tanūṣu ni viviśuḥ punaḥ || RV_10,056.04

sahobhir viśvam pari cakramū rajaḥ pūrvā dhāmāny amitā mimānāḥ |
tanūṣu viśvā bhuvanā ni yemire prāsārayanta purudha prajā anu || RV_10,056.05

dvidhā sūnavo 'suraṁ svarvidam āsthāpayanta tṛtīyena karmaṇā |
svām prajām pitaraḥ pitryaṁ saha āvareṣv adadhus tantum ātatam || RV_10,056.06

nāvā na kṣodaḥ pradiśaḥ pṛthivyāḥ svastibhir ati durgāṇi viśvā |
svām prajām bṛhaduktho mahitvāvareṣv adadhād ā pareṣu || RV_10,056.07

mā pra gāma patho vayam mā yajñād indra sominaḥ |
māntaḥ sthur no arātayaḥ || RV_10,057.01

yo yajñasya prasādhanas tantur deveṣv ātataḥ |
tam āhutaṁ naśīmahi || RV_10,057.02

mano nv ā huvāmahe nārāśaṁsena somena |
pitṝṇāṁ ca manmabhiḥ || RV_10,057.03

ā ta etu manaḥ punaḥ kratve dakṣāya jīvase |
jyok ca sūryaṁ dṛśe || RV_10,057.04

punar naḥ pitaro mano dadātu daivyo janaḥ |
jīvaṁ vrātaṁ sacemahi || RV_10,057.05

vayaṁ soma vrate tava manas tanūṣu bibhrataḥ |
prajāvantaḥ sacemahi || RV_10,057.06

yat te yamaṁ vaivasvatam mano jagāma dūrakam |
tat ta ā vartayāmasīha kṣayāya jīvase || RV_10,058.01

yat te divaṁ yat pṛthivīm mano jagāma dūrakam |
tat ta ā vartayāmasīha kṣayāya jīvase || RV_10,058.02

yat te bhūmiṁ caturbhṛṣṭim mano jagāma dūrakam |
tat ta ā vartayāmasīha kṣayāya jīvase || RV_10,058.03

yat te catasraḥ pradiśo mano jagāma dūrakam |
tat ta ā vartayāmasīha kṣayāya jīvase || RV_10,058.04

yat te samudram arṇavam mano jagāma dūrakam |
tat ta ā vartayāmasīha kṣayāya jīvase || RV_10,058.05

yat te marīcīḥ pravato mano jagāma dūrakam |
tat ta ā vartayāmasīha kṣayāya jīvase || RV_10,058.06

yat te apo yad oṣadhīr mano jagāma dūrakam |
tat ta ā vartayāmasīha kṣayāya jīvase || RV_10,058.07

yat te sūryaṁ yad uṣasam mano jagāma dūrakam |
tat ta ā vartayāmasīha kṣayāya jīvase || RV_10,058.08

yat te parvatān bṛhato mano jagāma dūrakam |
tat ta ā vartayāmasīha kṣayāya jīvase || RV_10,058.09

yat te viśvam idaṁ jagan mano jagāma dūrakam |
tat ta ā vartayāmasīha kṣayāya jīvase || RV_10,058.10

yat te parāḥ parāvato mano jagāma dūrakam |
tat ta ā vartayāmasīha kṣayāya jīvase || RV_10,058.11

yat te bhūtaṁ ca bhavyaṁ ca mano jagāma dūrakam |
tat ta ā vartayāmasīha kṣayāya jīvase || RV_10,058.12

pra tāry āyuḥ prataraṁ navīyaḥ sthātāreva kratumatā rathasya |
adha cyavāna ut tavīty artham parātaraṁ su nirṛtir jihītām || RV_10,059.01

sāman nu rāye nidhiman nv annaṁ karāmahe su purudha śravāṁsi |
tā no viśvāni jaritā mamattu parātaraṁ su nirṛtir jihītām || RV_10,059.02

abhī ṣv a1ryaḥ pauṁsyair bhavema dyaur na bhūmiṁ girayo nājrān |
tā no viśvāni jaritā ciketa parātaraṁ su nirṛtir jihītām || RV_10,059.03

mo ṣu ṇaḥ soma mṛtyave parā dāḥ paśyema nu sūryam uccarantam |
dyubhir hito jarimā sū no astu parātaraṁ su nirṛtir jihītām || RV_10,059.04

asunīte mano asmāsu dhāraya jīvātave su pra tirā na āyuḥ |
rārandhi naḥ sūryasya saṁdṛśi ghṛtena tvaṁ tanvaṁ vardhayasva || RV_10,059.05

asunīte punar asmāsu cakṣuḥ punaḥ prāṇam iha no dhehi bhogam |
jyok paśyema sūryam uccarantam anumate mṛḻayā naḥ svasti || RV_10,059.06

punar no asum pṛthivī dadātu punar dyaur devī punar antarikṣam |
punar naḥ somas tanvaṁ dadātu punaḥ pūṣā pathyā3ṁ yā svastiḥ || RV_10,059.07

śaṁ rodasī subandhave yahvī ṛtasya mātarā |
bharatām apa yad rapo dyauḥ pṛthivi kṣamā rapo mo ṣu te kiṁ canāmamat || RV_10,059.08

ava dvake ava trikā divaś caranti bheṣajā |
kṣamā cariṣṇv ekakam bharatām apa yad rapo dyauḥ pṛthivi kṣamā rapo mo ṣu te kiṁ canāmamat || RV_10,059.09

sam indreraya gām anaḍvāhaṁ ya āvahad uśīnarāṇyā anaḥ |
bharatām apa yad rapo dyauḥ pṛthivi kṣamā rapo mo ṣu te kiṁ canāmamat || RV_10,059.10

ā janaṁ tveṣasaṁdṛśam māhīnānām upastutam |
aganma bibhrato namaḥ || RV_10,060.01

asamātiṁ nitośanaṁ tveṣaṁ niyayinaṁ ratham |
bhajerathasya satpatim || RV_10,060.02

yo janān mahiṣām̐ ivātitasthau pavīravān |
utāpavīravān yudhā || RV_10,060.03

yasyekṣvākur upa vrate revān marāyy edhate |
divīva pañca kṛṣṭayaḥ || RV_10,060.04

indra kṣatrāsamātiṣu rathaproṣṭheṣu dhāraya |
divīva sūryaṁ dṛśe || RV_10,060.05

agastyasya nadbhyaḥ saptī yunakṣi rohitā |
paṇīn ny akramīr abhi viśvān rājann arādhasaḥ || RV_10,060.06

ayam mātāyam pitāyaṁ jīvātur āgamat |
idaṁ tava prasarpaṇaṁ subandhav ehi nir ihi || RV_10,060.07

yathā yugaṁ varatrayā nahyanti dharuṇāya kam |
evā dādhāra te mano jīvātave na mṛtyave 'tho ariṣṭatātaye || RV_10,060.08

yatheyam pṛthivī mahī dādhāremān vanaspatīn |
evā dādhāra te mano jīvātave na mṛtyave 'tho ariṣṭatātaye || RV_10,060.09

yamād ahaṁ vaivasvatāt subandhor mana ābharam |
jīvātave na mṛtyave 'tho ariṣṭatātaye || RV_10,060.10

nya1g vāto 'va vāti nyak tapati sūryaḥ |
nīcīnam aghnyā duhe nyag bhavatu te rapaḥ || RV_10,060.11

ayam me hasto bhagavān ayam me bhagavattaraḥ |
ayam me viśvabheṣajo 'yaṁ śivābhimarśanaḥ || RV_10,060.12

idam itthā raudraṁ gūrtavacā brahma kratvā śacyām antar ājau |
krāṇā yad asya pitarā maṁhaneṣṭhāḥ parṣat pakthe ahann ā sapta hotṝn || RV_10,061.01

sa id dānāya dabhyāya vanvañ cyavānaḥ sūdair amimīta vedim |
tūrvayāṇo gūrtavacastamaḥ kṣodo na reta itaūti siñcat || RV_10,061.02

mano na yeṣu havaneṣu tigmaṁ vipaḥ śacyā vanutho dravantā |
ā yaḥ śaryābhis tuvinṛmṇo asyāśrīṇītādiśaṁ gabhastau || RV_10,061.03

kṛṣṇā yad goṣv aruṇīṣu sīdad divo napātāśvinā huve vām |
vītam me yajñam ā gatam me annaṁ vavanvāṁsā neṣam asmṛtadhrū || RV_10,061.04

prathiṣṭa yasya vīrakarmam iṣṇad anuṣṭhitaṁ nu naryo apauhat |
punas tad ā vṛhati yat kanāyā duhitur ā anubhṛtam anarvā || RV_10,061.05

madhyā yat kartvam abhavad abhīke kāmaṁ kṛṇvāne pitari yuvatyām |
manānag reto jahatur viyantā sānau niṣiktaṁ sukṛtasya yonau || RV_10,061.06

pitā yat svāṁ duhitaram adhiṣkan kṣmayā retaḥ saṁjagmāno ni ṣiñcat |
svādhyo 'janayan brahma devā vāstoṣ patiṁ vratapāṁ nir atakṣan || RV_10,061.07

sa īṁ vṛṣā na phenam asyad ājau smad ā paraid apa dabhracetāḥ |
sarat padā na dakṣiṇā parāvṛṅ na tā nu me pṛśanyo jagṛbhre || RV_10,061.08

makṣū na vahniḥ prajāyā upabdir agniṁ na nagna upa sīdad ūdhaḥ |
sanitedhmaṁ sanitota vājaṁ sa dhartā jajñe sahasā yavīyut || RV_10,061.09

makṣū kanāyāḥ sakhyaṁ navagvā ṛtaṁ vadanta ṛtayuktim agman |
dvibarhaso ya upa gopam āgur adakṣiṇāso acyutā dudukṣan || RV_10,061.10

makṣū kanāyāḥ sakhyaṁ navīyo rādho na reta ṛtam it turaṇyan |
śuci yat te rekṇa āyajanta sabardughāyāḥ paya usriyāyāḥ || RV_10,061.11

paśvā yat paścā viyutā budhanteti bravīti vaktarī rarāṇaḥ |
vasor vasutvā kāravo 'nehā viśvaṁ viveṣṭi draviṇam upa kṣu || RV_10,061.12

tad in nv asya pariṣadvāno agman purū sadanto nārṣadam bibhitsan |
vi śuṣṇasya saṁgrathitam anarvā vidat puruprajātasya guhā yat || RV_10,061.13

bhargo ha nāmota yasya devāḥ sva1r ṇa ye triṣadhasthe niṣeduḥ |
agnir ha nāmota jātavedāḥ śrudhī no hotar ṛtasya hotādhruk || RV_10,061.14

uta tyā me raudrāv arcimantā nāsatyāv indra gūrtaye yajadhyai |
manuṣvad vṛktabarhiṣe rarāṇā mandū hitaprayasā vikṣu yajyū || RV_10,061.15

ayaṁ stuto rājā vandi vedhā apaś ca vipras tarati svasetuḥ |
sa kakṣīvantaṁ rejayat so agniṁ nemiṁ na cakram arvato raghudru || RV_10,061.16

sa dvibandhur vaitaraṇo yaṣṭā sabardhuṁ dhenum asvaṁ duhadhyai |
saṁ yan mitrāvaruṇā vṛñja ukthair jyeṣṭhebhir aryamaṇaṁ varūthaiḥ || RV_10,061.17

tadbandhuḥ sūrir divi te dhiyaṁdhā nābhānediṣṭho rapati pra venan |
sā no nābhiḥ paramāsya vā ghāhaṁ tat paścā katithaś cid āsa || RV_10,061.18

iyam me nābhir iha me sadhastham ime me devā ayam asmi sarvaḥ |
dvijā aha prathamajā ṛtasyedaṁ dhenur aduhaj jāyamānā || RV_10,061.19

adhāsu mandro aratir vibhāvāva syati dvivartanir vaneṣāṭ |
ūrdhvā yac chreṇir na śiśur dan makṣū sthiraṁ śevṛdhaṁ sūta mātā || RV_10,061.20

adhā gāva upamātiṁ kanāyā anu śvāntasya kasya cit pareyuḥ |
śrudhi tvaṁ sudraviṇo nas tvaṁ yāḻ āśvaghnasya vāvṛdhe sūnṛtābhiḥ || RV_10,061.21

adha tvam indra viddhy a1smān maho rāye nṛpate vajrabāhuḥ |
rakṣā ca no maghonaḥ pāhi sūrīn anehasas te harivo abhiṣṭau || RV_10,061.22

adha yad rājānā gaviṣṭau sarat saraṇyuḥ kārave jaraṇyuḥ |
vipraḥ preṣṭhaḥ sa hy eṣām babhūva parā ca vakṣad uta parṣad enān || RV_10,061.23

adhā nv asya jenyasya puṣṭau vṛthā rebhanta īmahe tad ū nu |
saraṇyur asya sūnur aśvo vipraś cāsi śravasaś ca sātau || RV_10,061.24

yuvor yadi sakhyāyāsme śardhāya stomaṁ jujuṣe namasvān |
viśvatra yasminn ā giraḥ samīcīḥ pūrvīva gātur dāśat sūnṛtāyai || RV_10,061.25

sa gṛṇāno adbhir devavān iti subandhur namasā sūktaiḥ |
vardhad ukthair vacobhir ā hi nūnaṁ vy adhvaiti payasa usriyāyāḥ || RV_10,061.26

ta ū ṣu ṇo maho yajatrā bhūta devāsa ūtaye sajoṣāḥ |
ye vājām̐ anayatā viyanto ye sthā nicetāro amūrāḥ || RV_10,061.27

ye yajñena dakṣiṇayā samaktā indrasya sakhyam amṛtatvam ānaśa |
tebhyo bhadram aṅgiraso vo astu prati gṛbhṇīta mānavaṁ sumedhasaḥ || RV_10,062.01

ya udājan pitaro gomayaṁ vasv ṛtenābhindan parivatsare valam |
dīrghāyutvam aṅgiraso vo astu prati gṛbhṇīta mānavaṁ sumedhasaḥ || RV_10,062.02

ya ṛtena sūryam ārohayan divy aprathayan pṛthivīm mātaraṁ vi |
suprajāstvam aṅgiraso vo astu prati gṛbhṇīta mānavaṁ sumedhasaḥ || RV_10,062.03

ayaṁ nābhā vadati valgu vo gṛhe devaputrā ṛṣayas tac chṛṇotana |
subrahmaṇyam aṅgiraso vo astu prati gṛbhṇīta mānavaṁ sumedhasaḥ || RV_10,062.04

virūpāsa id ṛṣayas ta id gambhīravepasaḥ |
te aṅgirasaḥ sūnavas te agneḥ pari jajñire || RV_10,062.05

ye agneḥ pari jajñire virūpāso divas pari |
navagvo nu daśagvo aṅgirastamaḥ sacā deveṣu maṁhate || RV_10,062.06

indreṇa yujā niḥ sṛjanta vāghato vrajaṁ gomantam aśvinam |
sahasram me dadato aṣṭakarṇya1ḥ śravo deveṣv akrata || RV_10,062.07

pra nūnaṁ jāyatām ayam manus tokmeva rohatu |
yaḥ sahasraṁ śatāśvaṁ sadyo dānāya maṁhate || RV_10,062.08

na tam aśnoti kaś cana diva iva sānv ārabham |
sāvarṇyasya dakṣiṇā vi sindhur iva paprathe || RV_10,062.09

uta dāsā pariviṣe smaddiṣṭī goparīṇasā |
yadus turvaś ca māmahe || RV_10,062.10

sahasradā grāmaṇīr mā riṣan manuḥ sūryeṇāsya yatamānaitu dakṣiṇā |
sāvarṇer devāḥ pra tirantv āyur yasminn aśrāntā asanāma vājam || RV_10,062.11

parāvato ye didhiṣanta āpyam manuprītāso janimā vivasvataḥ |
yayāter ye nahuṣyasya barhiṣi devā āsate te adhi bruvantu naḥ || RV_10,063.01

viśvā hi vo namasyāni vandyā nāmāni devā uta yajñiyāni vaḥ |
ye stha jātā aditer adbhyas pari ye pṛthivyās te ma iha śrutā havam || RV_10,063.02

yebhyo mātā madhumat pinvate payaḥ pīyūṣaṁ dyaur aditir adribarhāḥ |
ukthaśuṣmān vṛṣabharān svapnasas tām̐ ādityām̐ anu madā svastaye || RV_10,063.03

nṛcakṣaso animiṣanto arhaṇā bṛhad devāso amṛtatvam ānaśuḥ |
jyotīrathā ahimāyā anāgaso divo varṣmāṇaṁ vasate svastaye || RV_10,063.04

samrājo ye suvṛdho yajñam āyayur aparihvṛtā dadhire divi kṣayam |
tām̐ ā vivāsa namasā suvṛktibhir maho ādityām̐ aditiṁ svastaye || RV_10,063.05

ko vaḥ stomaṁ rādhati yaṁ jujoṣatha viśve devāso manuṣo yati ṣṭhana |
ko vo 'dhvaraṁ tuvijātā araṁ karad yo naḥ parṣad aty aṁhaḥ svastaye || RV_10,063.06

yebhyo hotrām prathamām āyeje manuḥ samiddhāgnir manasā sapta hotṛbhiḥ |
ta ādityā abhayaṁ śarma yacchata sugā naḥ karta supathā svastaye || RV_10,063.07

ya īśire bhuvanasya pracetaso viśvasya sthātur jagataś ca mantavaḥ |
te naḥ kṛtād akṛtād enasas pary adyā devāsaḥ pipṛtā svastaye || RV_10,063.08

bhareṣv indraṁ suhavaṁ havāmahe 'ṁhomucaṁ sukṛtaṁ daivyaṁ janam |
agnim mitraṁ varuṇaṁ sātaye bhagaṁ dyāvāpṛthivī marutaḥ svastaye || RV_10,063.09

sutrāmāṇam pṛthivīṁ dyām anehasaṁ suśarmāṇam aditiṁ supraṇītim |
daivīṁ nāvaṁ svaritrām anāgasam asravantīm ā ruhemā svastaye || RV_10,063.10

viśve yajatrā adhi vocatotaye trāyadhvaṁ no durevāyā abhihrutaḥ |
satyayā vo devahūtyā huvema śṛṇvato devā avase svastaye || RV_10,063.11

apāmīvām apa viśvām anāhutim apārātiṁ durvidatrām aghāyataḥ |
āre devā dveṣo asmad yuyotanoru ṇaḥ śarma yacchatā svastaye || RV_10,063.12

ariṣṭaḥ sa marto viśva edhate pra prajābhir jāyate dharmaṇas pari |
yam ādityāso nayathā sunītibhir ati viśvāni duritā svastaye || RV_10,063.13

yaṁ devāso 'vatha vājasātau yaṁ śūrasātā maruto hite dhane |
prātaryāvāṇaṁ ratham indra sānasim ariṣyantam ā ruhemā svastaye || RV_10,063.14

svasti naḥ pathyāsu dhanvasu svasty a1psu vṛjane svarvati |
svasti naḥ putrakṛtheṣu yoniṣu svasti rāye maruto dadhātana || RV_10,063.15

svastir id dhi prapathe śreṣṭhā rekṇasvaty abhi yā vāmam eti |
sā no amā so araṇe ni pātu svāveśā bhavatu devagopā || RV_10,063.16

evā plateḥ sūnur avīvṛdhad vo viśva ādityā adite manīṣī |
īśānāso naro amartyenāstāvi jano divyo gayena || RV_10,063.17

kathā devānāṁ katamasya yāmani sumantu nāma śṛṇvatām manāmahe |
ko mṛḻāti katamo no mayas karat katama ūtī abhy ā vavartati || RV_10,064.01

kratūyanti kratavo hṛtsu dhītayo venanti venāḥ patayanty ā diśaḥ |
na marḍitā vidyate anya ebhyo deveṣu me adhi kāmā ayaṁsata || RV_10,064.02

narā vā śaṁsam pūṣaṇam agohyam agniṁ deveddham abhy arcase girā |
sūryāmāsā candramasā yamaṁ divi tritaṁ vātam uṣasam aktum aśvinā || RV_10,064.03

kathā kavis tuvīravān kayā girā bṛhaspatir vāvṛdhate suvṛktibhiḥ |
aja ekapāt suhavebhir ṛkvabhir ahiḥ śṛṇotu budhnyo3 havīmani || RV_10,064.04

dakṣasya vādite janmani vrate rājānā mitrāvaruṇā vivāsasi |
atūrtapanthāḥ pururatho aryamā saptahotā viṣurūpeṣu janmasu || RV_10,064.05

te no arvanto havanaśruto havaṁ viśve śṛṇvantu vājino mitadravaḥ |
sahasrasā medhasātāv iva tmanā maho ye dhanaṁ samitheṣu jabhrire || RV_10,064.06

pra vo vāyuṁ rathayujam puraṁdhiṁ stomaiḥ kṛṇudhvaṁ sakhyāya pūṣaṇam |
te hi devasya savituḥ savīmani kratuṁ sacante sacitaḥ sacetasaḥ || RV_10,064.07

triḥ sapta sasrā nadyo mahīr apo vanaspatīn parvatām̐ agnim ūtaye |
kṛśānum astṝn tiṣyaṁ sadhastha ā rudraṁ rudreṣu rudriyaṁ havāmahe || RV_10,064.08

sarasvatī sarayuḥ sindhur ūrmibhir maho mahīr avasā yantu vakṣaṇīḥ |
devīr āpo mātaraḥ sūdayitnvo ghṛtavat payo madhuman no arcata || RV_10,064.09

uta mātā bṛhaddivā śṛṇotu nas tvaṣṭā devebhir janibhiḥ pitā vacaḥ |
ṛbhukṣā vājo rathaspatir bhago raṇvaḥ śaṁsaḥ śaśamānasya pātu naḥ || RV_10,064.10

raṇvaḥ saṁdṛṣṭau pitumām̐ iva kṣayo bhadrā rudrāṇām marutām upastutiḥ |
gobhiḥ ṣyāma yaśaso janeṣv ā sadā devāsa iḻayā sacemahi || RV_10,064.11

yām me dhiyam maruta indra devā adadāta varuṇa mitra yūyam |
tām pīpayata payaseva dhenuṁ kuvid giro adhi rathe vahātha || RV_10,064.12

kuvid aṅga prati yathā cid asya naḥ sajātyasya maruto bubodhatha |
nābhā yatra prathamaṁ saṁnasāmahe tatra jāmitvam aditir dadhātu naḥ || RV_10,064.13

te hi dyāvāpṛthivī mātarā mahī devī devāñ janmanā yajñiye itaḥ |
ubhe bibhṛta ubhayam bharīmabhiḥ purū retāṁsi pitṛbhiś ca siñcataḥ || RV_10,064.14

vi ṣā hotrā viśvam aśnoti vāryam bṛhaspatir aramatiḥ panīyasī |
grāvā yatra madhuṣud ucyate bṛhad avīvaśanta matibhir manīṣiṇaḥ || RV_10,064.15

evā kavis tuvīravām̐ ṛtajñā draviṇasyur draviṇasaś cakānaḥ |
ukthebhir atra matibhiś ca vipro 'pīpayad gayo divyāni janma || RV_10,064.16

evā plateḥ sūnur avīvṛdhad vo viśva ādityā adite manīṣī |
īśānāso naro amartyenāstāvi jano divyo gayena || RV_10,064.17

agnir indro varuṇo mitro aryamā vāyuḥ pūṣā sarasvatī sajoṣasaḥ |
ādityā viṣṇur marutaḥ svar bṛhat somo rudro aditir brahmaṇas patiḥ || RV_10,065.01

indrāgnī vṛtrahatyeṣu satpatī mitho hinvānā tanvā3 samokasā |
antarikṣam mahy ā paprur ojasā somo ghṛtaśrīr mahimānam īrayan || RV_10,065.02

teṣāṁ hi mahnā mahatām anarvaṇāṁ stomām̐ iyarmy ṛtajñā ṛtāvṛdhām |
ye apsavam arṇavaṁ citrarādhasas te no rāsantām mahaye sumitryāḥ || RV_10,065.03

svarṇaram antarikṣāṇi rocanā dyāvābhūmī pṛthivīṁ skambhur ojasā |
pṛkṣā iva mahayantaḥ surātayo devāḥ stavante manuṣāya sūrayaḥ || RV_10,065.04

mitrāya śikṣa varuṇāya dāśuṣe yā samrājā manasā na prayucchataḥ |
yayor dhāma dharmaṇā rocate bṛhad yayor ubhe rodasī nādhasī vṛtau || RV_10,065.05

yā gaur vartanim paryeti niṣkṛtam payo duhānā vratanīr avārataḥ |
sā prabruvāṇā varuṇāya dāśuṣe devebhyo dāśad dhaviṣā vivasvate || RV_10,065.06

divakṣaso agnijihvā ṛtāvṛdha ṛtasya yoniṁ vimṛśanta āsate |
dyāṁ skabhitvy a1pa ā cakrur ojasā yajñaṁ janitvī tanvī3 ni māmṛjuḥ || RV_10,065.07

parikṣitā pitarā pūrvajāvarī ṛtasya yonā kṣayataḥ samokasā |
dyāvāpṛthivī varuṇāya savrate ghṛtavat payo mahiṣāya pinvataḥ || RV_10,065.08

parjanyāvātā vṛṣabhā purīṣiṇendravāyū varuṇo mitro aryamā |
devām̐ ādityām̐ aditiṁ havāmahe ye pārthivāso divyāso apsu ye || RV_10,065.09

tvaṣṭāraṁ vāyum ṛbhavo ya ohate daivyā hotārā uṣasaṁ svastaye |
bṛhaspatiṁ vṛtrakhādaṁ sumedhasam indriyaṁ somaṁ dhanasā u īmahe || RV_10,065.10

brahma gām aśvaṁ janayanta oṣadhīr vanaspatīn pṛthivīm parvatām̐ apaḥ |
sūryaṁ divi rohayantaḥ sudānava āryā vratā visṛjanto adhi kṣami || RV_10,065.11

bhujyum aṁhasaḥ pipṛtho nir aśvinā śyāvam putraṁ vadhrimatyā ajinvatam |
kamadyuvaṁ vimadāyohathur yuvaṁ viṣṇāpva1ṁ viśvakāyāva sṛjathaḥ || RV_10,065.12

pāvīravī tanyatur ekapād ajo divo dhartā sindhur āpaḥ samudriyaḥ |
viśve devāsaḥ śṛṇavan vacāṁsi me sarasvatī saha dhībhiḥ puraṁdhyā || RV_10,065.13

viśve devāḥ saha dhībhiḥ puraṁdhyā manor yajatrā amṛtā ṛtajñāḥ |
rātiṣāco abhiṣācaḥ svarvidaḥ sva1r giro brahma sūktaṁ juṣerata || RV_10,065.14

devān vasiṣṭho amṛtān vavande ye viśvā bhuvanābhi pratasthuḥ |
te no rāsantām urugāyam adya yūyam pāta svastibhiḥ sadā naḥ || RV_10,065.15

devān huve bṛhacchravasaḥ svastaye jyotiṣkṛto adhvarasya pracetasaḥ |
ye vāvṛdhuḥ prataraṁ viśvavedasa indrajyeṣṭhāso amṛtā ṛtāvṛdhaḥ || RV_10,066.01

indraprasūtā varuṇapraśiṣṭā ye sūryasya jyotiṣo bhāgam ānaśuḥ |
marudgaṇe vṛjane manma dhīmahi māghone yajñaṁ janayanta sūrayaḥ || RV_10,066.02

indro vasubhiḥ pari pātu no gayam ādityair no aditiḥ śarma yacchatu |
rudro rudrebhir devo mṛḻayāti nas tvaṣṭā no gnābhiḥ suvitāya jinvatu || RV_10,066.03

aditir dyāvāpṛthivī ṛtam mahad indrāviṣṇū marutaḥ svar bṛhat |
devām̐ ādityām̐ avase havāmahe vasūn rudrān savitāraṁ sudaṁsasam || RV_10,066.04

sarasvān dhībhir varuṇo dhṛtavrataḥ pūṣā viṣṇur mahimā vāyur aśvinā |
brahmakṛto amṛtā viśvavedasaḥ śarma no yaṁsan trivarūtham aṁhasaḥ || RV_10,066.05

vṛṣā yajño vṛṣaṇaḥ santu yajñiyā vṛṣaṇo devā vṛṣaṇo haviṣkṛtaḥ |
vṛṣaṇā dyāvāpṛthivī ṛtāvarī vṛṣā parjanyo vṛṣaṇo vṛṣastubhaḥ || RV_10,066.06

agnīṣomā vṛṣaṇā vājasātaye purupraśastā vṛṣaṇā upa bruve |
yāv ījire vṛṣaṇo devayajyayā tā naḥ śarma trivarūthaṁ vi yaṁsataḥ || RV_10,066.07

dhṛtavratāḥ kṣatriyā yajñaniṣkṛto bṛhaddivā adhvarāṇām abhiśriyaḥ |
agnihotāra ṛtasāpo adruho 'po asṛjann anu vṛtratūrye || RV_10,066.08

dyāvāpṛthivī janayann abhi vratāpa oṣadhīr vanināni yajñiyā |
antarikṣaṁ sva1r ā paprur ūtaye vaśaṁ devāsas tanvī3 ni māmṛjuḥ || RV_10,066.09

dhartāro diva ṛbhavaḥ suhastā vātāparjanyā mahiṣasya tanyatoḥ |
āpa oṣadhīḥ pra tirantu no giro bhago rātir vājino yantu me havam || RV_10,066.10

samudraḥ sindhū rajo antarikṣam aja ekapāt tanayitnur arṇavaḥ |
ahir budhnyaḥ śṛṇavad vacāṁsi me viśve devāsa uta sūrayo mama || RV_10,066.11

syāma vo manavo devavītaye prāñcaṁ no yajñam pra ṇayata sādhuyā |
ādityā rudrā vasavaḥ sudānava imā brahma śasyamānāni jinvata || RV_10,066.12

daivyā hotārā prathamā purohita ṛtasya panthām anv emi sādhuyā |
kṣetrasya patim prativeśam īmahe viśvān devām̐ amṛtām̐ aprayucchataḥ || RV_10,066.13

vasiṣṭhāsaḥ pitṛvad vācam akrata devām̐ īḻānā ṛṣivat svastaye |
prītā iva jñātayaḥ kāmam etyāsme devāso 'va dhūnutā vasu || RV_10,066.14

devān vasiṣṭho amṛtān vavande ye viśvā bhuvanābhi pratasthuḥ |
te no rāsantām urugāyam adya yūyam pāta svastibhiḥ sadā naḥ || RV_10,066.15

imāṁ dhiyaṁ saptaśīrṣṇīm pitā na ṛtaprajātām bṛhatīm avindat |
turīyaṁ svij janayad viśvajanyo 'yāsya uktham indrāya śaṁsan || RV_10,067.01

ṛtaṁ śaṁsanta ṛju dīdhyānā divas putrāso asurasya vīrāḥ |
vipram padam aṅgiraso dadhānā yajñasya dhāma prathamam mananta || RV_10,067.02

haṁsair iva sakhibhir vāvadadbhir aśmanmayāni nahanā vyasyan |
bṛhaspatir abhikanikradad gā uta prāstaud uc ca vidvām̐ agāyat || RV_10,067.03

avo dvābhyām para ekayā gā guhā tiṣṭhantīr anṛtasya setau |
bṛhaspatis tamasi jyotir icchann ud usrā ākar vi hi tisra āvaḥ || RV_10,067.04

vibhidyā puraṁ śayathem apācīṁ nis trīṇi sākam udadher akṛntat |
bṛhaspatir uṣasaṁ sūryaṁ gām arkaṁ viveda stanayann iva dyauḥ || RV_10,067.05

indro valaṁ rakṣitāraṁ dughānāṁ kareṇeva vi cakartā raveṇa |
svedāñjibhir āśiram icchamāno 'rodayat paṇim ā gā amuṣṇāt || RV_10,067.06

sa īṁ satyebhiḥ sakhibhiḥ śucadbhir godhāyasaṁ vi dhanasair adardaḥ |
brahmaṇas patir vṛṣabhir varāhair gharmasvedebhir draviṇaṁ vy ānaṭ || RV_10,067.07

te satyena manasā gopatiṁ gā iyānāsa iṣaṇayanta dhībhiḥ |
bṛhaspatir mithoavadyapebhir ud usriyā asṛjata svayugbhiḥ || RV_10,067.08

taṁ vardhayanto matibhiḥ śivābhiḥ siṁham iva nānadataṁ sadhasthe |
bṛhaspatiṁ vṛṣaṇaṁ śūrasātau bhare-bhare anu madema jiṣṇum || RV_10,067.09

yadā vājam asanad viśvarūpam ā dyām arukṣad uttarāṇi sadma |
bṛhaspatiṁ vṛṣaṇaṁ vardhayanto nānā santo bibhrato jyotir āsā || RV_10,067.10

satyām āśiṣaṁ kṛṇutā vayodhai kīriṁ cid dhy avatha svebhir evaiḥ |
paścā mṛdho apa bhavantu viśvās tad rodasī śṛṇutaṁ viśvaminve || RV_10,067.11

indro mahnā mahato arṇavasya vi mūrdhānam abhinad arbudasya |
ahann ahim ariṇāt sapta sindhūn devair dyāvāpṛthivī prāvataṁ naḥ || RV_10,067.12

udapruto na vayo rakṣamāṇā vāvadato abhriyasyeva ghoṣāḥ |
giribhrajo normayo madanto bṛhaspatim abhy a1rkā anāvan || RV_10,068.01

saṁ gobhir āṅgiraso nakṣamāṇo bhaga ived aryamaṇaṁ nināya |
jane mitro na dampatī anakti bṛhaspate vājayāśūm̐r ivājau || RV_10,068.02

sādhvaryā atithinīr iṣirāḥ spārhāḥ suvarṇā anavadyarūpāḥ |
bṛhaspatiḥ parvatebhyo vitūryā nir gā ūpe yavam iva sthivibhyaḥ || RV_10,068.03

āpruṣāyan madhuna ṛtasya yonim avakṣipann arka ulkām iva dyoḥ |
bṛhaspatir uddharann aśmano gā bhūmyā udneva vi tvacam bibheda || RV_10,068.04

apa jyotiṣā tamo antarikṣād udnaḥ śīpālam iva vāta ājat |
bṛhaspatir anumṛśyā valasyābhram iva vāta ā cakra ā gāḥ || RV_10,068.05

yadā valasya pīyato jasum bhed bṛhaspatir agnitapobhir arkaiḥ |
dadbhir na jihvā pariviṣṭam ādad āvir nidhīm̐r akṛṇod usriyāṇām || RV_10,068.06

bṛhaspatir amata hi tyad āsāṁ nāma svarīṇāṁ sadane guhā yat |
āṇḍeva bhittvā śakunasya garbham ud usriyāḥ parvatasya tmanājat || RV_10,068.07

aśnāpinaddham madhu pary apaśyan matsyaṁ na dīna udani kṣiyantam |
niṣ ṭaj jabhāra camasaṁ na vṛkṣād bṛhaspatir viraveṇā vikṛtya || RV_10,068.08

soṣām avindat sa sva1ḥ so agniṁ so arkeṇa vi babādhe tamāṁsi |
bṛhaspatir govapuṣo valasya nir majjānaṁ na parvaṇo jabhāra || RV_10,068.09

himeva parṇā muṣitā vanāni bṛhaspatinākṛpayad valo gāḥ |
anānukṛtyam apunaś cakāra yāt sūryāmāsā mitha uccarātaḥ || RV_10,068.10

abhi śyāvaṁ na kṛśanebhir aśvaṁ nakṣatrebhiḥ pitaro dyām apiṁśan |
rātryāṁ tamo adadhur jyotir ahan bṛhaspatir bhinad adriṁ vidad gāḥ || RV_10,068.11

idam akarma namo abhriyāya yaḥ pūrvīr anv ānonavīti |
bṛhaspatiḥ sa hi gobhiḥ so aśvaiḥ sa vīrebhiḥ sa nṛbhir no vayo dhāt || RV_10,068.12

bhadrā agner vadhryaśvasya saṁdṛśo vāmī praṇītiḥ suraṇā upetayaḥ |
yad īṁ sumitrā viśo agra indhate ghṛtenāhuto jarate davidyutat || RV_10,069.01

ghṛtam agner vadhryaśvasya vardhanaṁ ghṛtam annaṁ ghṛtam v asya medanam |
ghṛtenāhuta urviyā vi paprathe sūrya iva rocate sarpirāsutiḥ || RV_10,069.02

yat te manur yad anīkaṁ sumitraḥ samīdhe agne tad idaṁ navīyaḥ |
sa revac choca sa giro juṣasva sa vājaṁ darṣi sa iha śravo dhāḥ || RV_10,069.03

yaṁ tvā pūrvam īḻito vadhryaśvaḥ samīdhe agne sa idaṁ juṣasva |
sa naḥ stipā uta bhavā tanūpā dātraṁ rakṣasva yad idaṁ te asme || RV_10,069.04

bhavā dyumnī vādhryaśvota gopā mā tvā tārīd abhimātir janānām |
śūra iva dhṛṣṇuś cyavanaḥ sumitraḥ pra nu vocaṁ vādhryaśvasya nāma || RV_10,069.05

sam ajryā parvatyā3 vasūni dāsā vṛtrāṇy āryā jigetha |
śūra iva dhṛṣṇuś cyavano janānāṁ tvam agne pṛtanāyūm̐r abhi ṣyāḥ || RV_10,069.06

dīrghatantur bṛhadukṣāyam agniḥ sahasrastarīḥ śatanītha ṛbhvā |
dyumān dyumatsu nṛbhir mṛjyamānaḥ sumitreṣu dīdayo devayatsu || RV_10,069.07

tve dhenuḥ sudughā jātavedo 'saścateva samanā sabardhuk |
tvaṁ nṛbhir dakṣiṇāvadbhir agne sumitrebhir idhyase devayadbhiḥ || RV_10,069.08

devāś cit te amṛtā jātavedo mahimānaṁ vādhryaśva pra vocan |
yat sampṛccham mānuṣīr viśa āyan tvaṁ nṛbhir ajayas tvāvṛdhebhiḥ || RV_10,069.09

piteva putram abibhar upasthe tvām agne vadhryaśvaḥ saparyan |
juṣāṇo asya samidhaṁ yaviṣṭhota pūrvām̐ avanor vrādhataś cit || RV_10,069.10

śaśvad agnir vadhryaśvasya śatrūn nṛbhir jigāya sutasomavadbhiḥ |
samanaṁ cid adahaś citrabhāno 'va vrādhantam abhinad vṛdhaś cit || RV_10,069.11

ayam agnir vadhryaśvasya vṛtrahā sanakāt preddho namasopavākyaḥ |
sa no ajāmīm̐r uta vā vijāmīn abhi tiṣṭha śardhato vādhryaśva || RV_10,069.12

imām me agne samidhaṁ juṣasveḻas pade prati haryā ghṛtācīm |
varṣman pṛthivyāḥ sudinatve ahnām ūrdhvo bhava sukrato devayajyā || RV_10,070.01

ā devānām agrayāveha yātu narāśaṁso viśvarūpebhir aśvaiḥ |
ṛtasya pathā namasā miyedho devebhyo devatamaḥ suṣūdat || RV_10,070.02

śaśvattamam īḻate dūtyāya haviṣmanto manuṣyāso agnim |
vahiṣṭhair aśvaiḥ suvṛtā rathenā devān vakṣi ni ṣadeha hotā || RV_10,070.03

vi prathatāṁ devajuṣṭaṁ tiraścā dīrghaṁ drāghmā surabhi bhūtv asme |
aheḻatā manasā deva barhir indrajyeṣṭhām̐ uśato yakṣi devān || RV_10,070.04

divo vā sānu spṛśatā varīyaḥ pṛthivyā vā mātrayā vi śrayadhvam |
uśatīr dvāro mahinā mahadbhir devaṁ rathaṁ rathayur dhārayadhvam || RV_10,070.05

devī divo duhitarā suśilpe uṣāsānaktā sadatāṁ ni yonau |
ā vāṁ devāsa uśatī uśanta urau sīdantu subhage upasthe || RV_10,070.06

ūrdhvo grāvā bṛhad agniḥ samiddhaḥ priyā dhāmāny aditer upasthe |
purohitāv ṛtvijā yajñe asmin viduṣṭarā draviṇam ā yajethām || RV_10,070.07

tisro devīr barhir idaṁ varīya ā sīdata cakṛmā vaḥ syonam |
manuṣvad yajñaṁ sudhitā havīṁṣīḻā devī ghṛtapadī juṣanta || RV_10,070.08

deva tvaṣṭar yad dha cārutvam ānaḍ yad aṅgirasām abhavaḥ sacābhūḥ |
sa devānām pātha upa pra vidvām̐ uśan yakṣi draviṇodaḥ suratnaḥ || RV_10,070.09

vanaspate raśanayā niyūyā devānām pātha upa vakṣi vidvān |
svadāti devaḥ kṛṇavad dhavīṁṣy avatāṁ dyāvāpṛthivī havam me || RV_10,070.10

āgne vaha varuṇam iṣṭaye na indraṁ divo maruto antarikṣāt |
sīdantu barhir viśva ā yajatrāḥ svāhā devā amṛtā mādayantām || RV_10,070.11

bṛhaspate prathamaṁ vāco agraṁ yat prairata nāmadheyaṁ dadhānāḥ |
yad eṣāṁ śreṣṭhaṁ yad aripram āsīt preṇā tad eṣāṁ nihitaṁ guhāviḥ || RV_10,071.01

saktum iva titaünā punanto yatra dhīrā manasā vācam akrata |
atrā sakhāyaḥ sakhyāni jānate bhadraiṣāṁ lakṣmīr nihitādhi vāci || RV_10,071.02

yajñena vācaḥ padavīyam āyan tām anv avindann ṛṣiṣu praviṣṭām |
tām ābhṛtyā vy adadhuḥ purutrā tāṁ sapta rebhā abhi saṁ navante || RV_10,071.03

uta tvaḥ paśyan na dadarśa vācam uta tvaḥ śṛṇvan na śṛṇoty enām |
uto tvasmai tanva1ṁ vi sasre jāyeva patya uśatī suvāsāḥ || RV_10,071.04

uta tvaṁ sakhye sthirapītam āhur nainaṁ hinvanty api vājineṣu |
adhenvā carati māyayaiṣa vācaṁ śuśruvām̐ aphalām apuṣpām || RV_10,071.05

yas tityāja sacividaṁ sakhāyaṁ na tasya vācy api bhāgo asti |
yad īṁ śṛṇoty alakaṁ śṛṇoti nahi praveda sukṛtasya panthām || RV_10,071.06

akṣaṇvantaḥ karṇavantaḥ sakhāyo manojaveṣv asamā babhūvuḥ |
ādaghnāsa upakakṣāsa u tve hradā iva snātvā u tve dadṛśre || RV_10,071.07

hṛdā taṣṭeṣu manaso javeṣu yad brāhmaṇāḥ saṁyajante sakhāyaḥ |
atrāha tvaṁ vi jahur vedyābhir ohabrahmāṇo vi caranty u tve || RV_10,071.08

ime ye nārvāṅ na paraś caranti na brāhmaṇāso na sutekarāsaḥ |
ta ete vācam abhipadya pāpayā sirīs tantraṁ tanvate aprajajñayaḥ || RV_10,071.09

sarve nandanti yaśasāgatena sabhāsāhena sakhyā sakhāyaḥ |
kilbiṣaspṛt pituṣaṇir hy eṣām araṁ hito bhavati vājināya || RV_10,071.10

ṛcāṁ tvaḥ poṣam āste pupuṣvān gāyatraṁ tvo gāyati śakvarīṣu |
brahmā tvo vadati jātavidyāṁ yajñasya mātrāṁ vi mimīta u tvaḥ || RV_10,071.11

devānāṁ nu vayaṁ jānā pra vocāma vipanyayā |
uktheṣu śasyamāneṣu yaḥ paśyād uttare yuge || RV_10,072.01

brahmaṇas patir etā saṁ karmāra ivādhamat |
devānām pūrvye yuge 'sataḥ sad ajāyata || RV_10,072.02

devānāṁ yuge prathame 'sataḥ sad ajāyata |
tad āśā anv ajāyanta tad uttānapadas pari || RV_10,072.03

bhūr jajña uttānapado bhuva āśā ajāyanta |
aditer dakṣo ajāyata dakṣād v aditiḥ pari || RV_10,072.04

aditir hy ajaniṣṭa dakṣa yā duhitā tava |
tāṁ devā anv ajāyanta bhadrā amṛtabandhavaḥ || RV_10,072.05

yad devā adaḥ salile susaṁrabdhā atiṣṭhata |
atrā vo nṛtyatām iva tīvro reṇur apāyata || RV_10,072.06

yad devā yatayo yathā bhuvanāny apinvata |
atrā samudra ā gūḻham ā sūryam ajabhartana || RV_10,072.07

aṣṭau putrāso aditer ye jātās tanva1s pari |
devām̐ upa prait saptabhiḥ parā mārtāṇḍam āsyat || RV_10,072.08

saptabhiḥ putrair aditir upa prait pūrvyaṁ yugam |
prajāyai mṛtyave tvat punar mārtāṇḍam ābharat || RV_10,072.09

janiṣṭhā ugraḥ sahase turāya mandra ojiṣṭho bahulābhimānaḥ |
avardhann indram marutaś cid atra mātā yad vīraṁ dadhanad dhaniṣṭhā || RV_10,073.01

druho niṣattā pṛśanī cid evaiḥ purū śaṁsena vāvṛdhuṣ ṭa indram |
abhīvṛteva tā mahāpadena dhvāntāt prapitvād ud aranta garbhāḥ || RV_10,073.02

ṛṣvā te pādā pra yaj jigāsy avardhan vājā uta ye cid atra |
tvam indra sālāvṛkān sahasram āsan dadhiṣe aśvinā vavṛtyāḥ || RV_10,073.03

samanā tūrṇir upa yāsi yajñam ā nāsatyā sakhyāya vakṣi |
vasāvyām indra dhārayaḥ sahasrāśvinā śūra dadatur maghāni || RV_10,073.04

mandamāna ṛtād adhi prajāyai sakhibhir indra iṣirebhir artham |
ābhir hi māyā upa dasyum āgān mihaḥ pra tamrā avapat tamāṁsi || RV_10,073.05

sanāmānā cid dhvasayo ny asmā avāhann indra uṣaso yathānaḥ |
ṛṣvair agacchaḥ sakhibhir nikāmaiḥ sākam pratiṣṭhā hṛdyā jaghantha || RV_10,073.06

tvaṁ jaghantha namucim makhasyuṁ dāsaṁ kṛṇvāna ṛṣaye vimāyam |
tvaṁ cakartha manave syonān patho devatrāñjaseva yānān || RV_10,073.07

tvam etāni papriṣe vi nāmeśāna indra dadhiṣe gabhastau |
anu tvā devāḥ śavasā madanty uparibudhnān vaninaś cakartha || RV_10,073.08

cakraṁ yad asyāpsv ā niṣattam uto tad asmai madhv ic cacchadyāt |
pṛthivyām atiṣitaṁ yad ūdhaḥ payo goṣv adadhā oṣadhīṣu || RV_10,073.09

aśvād iyāyeti yad vadanty ojaso jātam uta manya enam |
manyor iyāya harmyeṣu tasthau yataḥ prajajña indro asya veda || RV_10,073.10

vayaḥ suparṇā upa sedur indram priyamedhā ṛṣayo nādhamānāḥ |
apa dhvāntam ūrṇuhi pūrdhi cakṣur mumugdhy a1smān nidhayeva baddhān || RV_10,073.11

vasūnāṁ vā carkṛṣa iyakṣan dhiyā vā yajñair vā rodasyoḥ |
arvanto vā ye rayimantaḥ sātau vanuṁ vā ye suśruṇaṁ suśruto dhuḥ || RV_10,074.01

hava eṣām asuro nakṣata dyāṁ śravasyatā manasā niṁsata kṣām |
cakṣāṇā yatra suvitāya devā dyaur na vārebhiḥ kṛṇavanta svaiḥ || RV_10,074.02

iyam eṣām amṛtānāṁ gīḥ sarvatātā ye kṛpaṇanta ratnam |
dhiyaṁ ca yajñaṁ ca sādhantas te no dhāntu vasavya1m asāmi || RV_10,074.03

ā tat ta indrāyavaḥ panantābhi ya ūrvaṁ gomantaṁ titṛtsān |
sakṛtsva1ṁ ye puruputrām mahīṁ sahasradhārām bṛhatīṁ dudukṣan || RV_10,074.04

śacīva indram avase kṛṇudhvam anānataṁ damayantam pṛtanyūn |
ṛbhukṣaṇam maghavānaṁ suvṛktim bhartā yo vajraṁ naryam purukṣuḥ || RV_10,074.05

yad vāvāna purutamam purāṣāḻ ā vṛtrahendro nāmāny aprāḥ |
aceti prāsahas patis tuviṣmān yad īm uśmasi kartave karat tat || RV_10,074.06

pra su va āpo mahimānam uttamaṁ kārur vocāti sadane vivasvataḥ |
pra sapta-sapta tredhā hi cakramuḥ pra sṛtvarīṇām ati sindhur ojasā || RV_10,075.01

pra te 'radad varuṇo yātave pathaḥ sindho yad vājām̐ abhy adravas tvam |
bhūmyā adhi pravatā yāsi sānunā yad eṣām agraṁ jagatām irajyasi || RV_10,075.02

divi svano yatate bhūmyopary anantaṁ śuṣmam ud iyarti bhānunā |
abhrād iva pra stanayanti vṛṣṭayaḥ sindhur yad eti vṛṣabho na roruvat || RV_10,075.03

abhi tvā sindho śiśum in na mātaro vāśrā arṣanti payaseva dhenavaḥ |
rājeva yudhvā nayasi tvam it sicau yad āsām agram pravatām inakṣasi || RV_10,075.04

imam me gaṅge yamune sarasvati śutudri stomaṁ sacatā paruṣṇy ā |
asiknyā marudvṛdhe vitastayārjīkīye śṛṇuhy ā suṣomayā || RV_10,075.05

tṛṣṭāmayā prathamaṁ yātave sajūḥ susartvā rasayā śvetyā tyā |
tvaṁ sindho kubhayā gomatīṁ krumum mehatnvā sarathaṁ yābhir īyase || RV_10,075.06

ṛjīty enī ruśatī mahitvā pari jrayāṁsi bharate rajāṁsi |
adabdhā sindhur apasām apastamāśvā na citrā vapuṣīva darśatā || RV_10,075.07

svaśvā sindhuḥ surathā suvāsā hiraṇyayī sukṛtā vājinīvatī |
ūrṇāvatī yuvatiḥ sīlamāvaty utādhi vaste subhagā madhuvṛdham || RV_10,075.08

sukhaṁ rathaṁ yuyuje sindhur aśvinaṁ tena vājaṁ saniṣad asminn ājau |
mahān hy asya mahimā panasyate 'dabdhasya svayaśaso virapśinaḥ || RV_10,075.09

ā va ṛñjasa ūrjāṁ vyuṣṭiṣv indram maruto rodasī anaktana |
ubhe yathā no ahanī sacābhuvā sadaḥ-sado varivasyāta udbhidā || RV_10,076.01

tad u śreṣṭhaṁ savanaṁ sunotanātyo na hastayato adriḥ sotari |
vidad dhy a1ryo abhibhūti pauṁsyam maho rāye cit tarute yad arvataḥ || RV_10,076.02

tad id dhy asya savanaṁ viver apo yathā purā manave gātum aśret |
goarṇasi tvāṣṭre aśvanirṇiji prem adhvareṣv adhvarām̐ aśiśrayuḥ || RV_10,076.03

apa hata rakṣaso bhaṅgurāvataḥ skabhāyata nirṛtiṁ sedhatāmatim |
ā no rayiṁ sarvavīraṁ sunotana devāvyam bharata ślokam adrayaḥ || RV_10,076.04

divaś cid ā vo 'mavattarebhyo vibhvanā cid āśvapastarebhyaḥ |
vāyoś cid ā somarabhastarebhyo 'gneś cid arca pitukṛttarebhyaḥ || RV_10,076.05

bhurantu no yaśasaḥ sotv andhaso grāvāṇo vācā divitā divitmatā |
naro yatra duhate kāmyam madhv āghoṣayanto abhito mithasturaḥ || RV_10,076.06

sunvanti somaṁ rathirāso adrayo nir asya rasaṁ gaviṣo duhanti te |
duhanty ūdhar upasecanāya kaṁ naro havyā na marjayanta āsabhiḥ || RV_10,076.07

ete naraḥ svapaso abhūtana ya indrāya sunutha somam adrayaḥ |
vāmaṁ-vāmaṁ vo divyāya dhāmne vasu-vasu vaḥ pārthivāya sunvate || RV_10,076.08

abhrapruṣo na vācā pruṣā vasu haviṣmanto na yajñā vijānuṣaḥ |
sumārutaṁ na brahmāṇam arhase gaṇam astoṣy eṣāṁ na śobhase || RV_10,077.01

śriye maryāso añjīm̐r akṛṇvata sumārutaṁ na pūrvīr ati kṣapaḥ |
divas putrāsa etā na yetira ādityāsas te akrā na vāvṛdhuḥ || RV_10,077.02

pra ye divaḥ pṛthivyā na barhaṇā tmanā riricre abhrān na sūryaḥ |
pājasvanto na vīrāḥ panasyavo riśādaso na maryā abhidyavaḥ || RV_10,077.03

yuṣmākam budhne apāṁ na yāmani vithuryati na mahī śratharyati |
viśvapsur yajño arvāg ayaṁ su vaḥ prayasvanto na satrāca ā gata || RV_10,077.04

yūyaṁ dhūrṣu prayujo na raśmibhir jyotiṣmanto na bhāsā vyuṣṭiṣu |
śyenāso na svayaśaso riśādasaḥ pravāso na prasitāsaḥ paripruṣaḥ || RV_10,077.05

pra yad vahadhve marutaḥ parākād yūyam mahaḥ saṁvaraṇasya vasvaḥ |
vidānāso vasavo rādhyasyārāc cid dveṣaḥ sanutar yuyota || RV_10,077.06

ya udṛci yajñe adhvareṣṭhā marudbhyo na mānuṣo dadāśat |
revat sa vayo dadhate suvīraṁ sa devānām api gopīthe astu || RV_10,077.07

te hi yajñeṣu yajñiyāsa ūmā ādityena nāmnā śambhaviṣṭhāḥ |
te no 'vantu rathatūr manīṣām mahaś ca yāmann adhvare cakānāḥ || RV_10,077.08

viprāso na manmabhiḥ svādhyo devāvyo3 na yajñaiḥ svapnasaḥ |
rājāno na citrāḥ susaṁdṛśaḥ kṣitīnāṁ na maryā arepasaḥ || RV_10,078.01

agnir na ye bhrājasā rukmavakṣaso vātāso na svayujaḥ sadyaūtayaḥ |
prajñātāro na jyeṣṭhāḥ sunītayaḥ suśarmāṇo na somā ṛtaṁ yate || RV_10,078.02

vātāso na ye dhunayo jigatnavo 'gnīnāṁ na jihvā virokiṇaḥ |
varmaṇvanto na yodhāḥ śimīvantaḥ pitṝṇāṁ na śaṁsāḥ surātayaḥ || RV_10,078.03

rathānāṁ na ye1 'rāḥ sanābhayo jigīvāṁso na śūrā abhidyavaḥ |
vareyavo na maryā ghṛtapruṣo 'bhisvartāro arkaṁ na suṣṭubhaḥ || RV_10,078.04

aśvāso na ye jyeṣṭhāsa āśavo didhiṣavo na rathyaḥ sudānavaḥ |
āpo na nimnair udabhir jigatnavo viśvarūpā aṅgiraso na sāmabhiḥ || RV_10,078.05

grāvāṇo na sūrayaḥ sindhumātara ādardirāso adrayo na viśvahā |
śiśūlā na krīḻayaḥ sumātaro mahāgrāmo na yāmann uta tviṣā || RV_10,078.06

uṣasāṁ na ketavo 'dhvaraśriyaḥ śubhaṁyavo nāñjibhir vy aśvitan |
sindhavo na yayiyo bhrājadṛṣṭayaḥ parāvato na yojanāni mamire || RV_10,078.07

subhāgān no devāḥ kṛṇutā suratnān asmān stotṝn maruto vāvṛdhānāḥ |
adhi stotrasya sakhyasya gāta sanād dhi vo ratnadheyāni santi || RV_10,078.08

apaśyam asya mahato mahitvam amartyasya martyāsu vikṣu |
nānā hanū vibhṛte sam bharete asinvatī bapsatī bhūry attaḥ || RV_10,079.01

guhā śiro nihitam ṛdhag akṣī asinvann atti jihvayā vanāni |
atrāṇy asmai paḍbhiḥ sam bharanty uttānahastā namasādhi vikṣu || RV_10,079.02

pra mātuḥ prataraṁ guhyam icchan kumāro na vīrudhaḥ sarpad urvīḥ |
sasaṁ na pakvam avidac chucantaṁ ririhvāṁsaṁ ripa upasthe antaḥ || RV_10,079.03

tad vām ṛtaṁ rodasī pra bravīmi jāyamāno mātarā garbho atti |
nāhaṁ devasya martyaś ciketāgnir aṅga vicetāḥ sa pracetāḥ || RV_10,079.04

yo asmā annaṁ tṛṣv ā3dadhāty ājyair ghṛtair juhoti puṣyati |
tasmai sahasram akṣabhir vi cakṣe 'gne viśvataḥ pratyaṅṅ asi tvam || RV_10,079.05

kiṁ deveṣu tyaja enaś cakarthāgne pṛcchāmi nu tvām avidvān |
akrīḻan krīḻan harir attave 'dan vi parvaśaś cakarta gām ivāsiḥ || RV_10,079.06

viṣūco aśvān yuyuje vanejā ṛjītibhī raśanābhir gṛbhītān |
cakṣade mitro vasubhiḥ sujātaḥ sam ānṛdhe parvabhir vāvṛdhānaḥ || RV_10,079.07

agniḥ saptiṁ vājambharaṁ dadāty agnir vīraṁ śrutyaṁ karmaniḥṣṭhām |
agnī rodasī vi carat samañjann agnir nārīṁ vīrakukṣim puraṁdhim || RV_10,080.01

agner apnasaḥ samid astu bhadrāgnir mahī rodasī ā viveśa |
agnir ekaṁ codayat samatsv agnir vṛtrāṇi dayate purūṇi || RV_10,080.02

agnir ha tyaṁ jarataḥ karṇam āvāgnir adbhyo nir adahaj jarūtham |
agnir atriṁ gharma uruṣyad antar agnir nṛmedham prajayāsṛjat sam || RV_10,080.03

agnir dād draviṇaṁ vīrapeśā agnir ṛṣiṁ yaḥ sahasrā sanoti |
agnir divi havyam ā tatānāgner dhāmāni vibhṛtā purutrā || RV_10,080.04

agnim ukthair ṛṣayo vi hvayante 'gniṁ naro yāmani bādhitāsaḥ |
agniṁ vayo antarikṣe patanto 'gniḥ sahasrā pari yāti gonām || RV_10,080.05

agniṁ viśa īḻate mānuṣīr yā agnim manuṣo nahuṣo vi jātāḥ |
agnir gāndharvīm pathyām ṛtasyāgner gavyūtir ghṛta ā niṣattā || RV_10,080.06

agnaye brahma ṛbhavas tatakṣur agnim mahām avocāmā suvṛktim |
agne prāva jaritāraṁ yaviṣṭhāgne mahi draviṇam ā yajasva || RV_10,080.07

ya imā viśvā bhuvanāni juhvad ṛṣir hotā ny asīdat pitā naḥ |
sa āśiṣā draviṇam icchamānaḥ prathamacchad avarām̐ ā viveśa || RV_10,081.01

kiṁ svid āsīd adhiṣṭhānam ārambhaṇaṁ katamat svit kathāsīt |
yato bhūmiṁ janayan viśvakarmā vi dyām aurṇon mahinā viśvacakṣāḥ || RV_10,081.02

viśvataścakṣur uta viśvatomukho viśvatobāhur uta viśvataspāt |
sam bāhubhyāṁ dhamati sam patatrair dyāvābhūmī janayan deva ekaḥ || RV_10,081.03

kiṁ svid vanaṁ ka u sa vṛkṣa āsa yato dyāvāpṛthivī niṣṭatakṣuḥ |
manīṣiṇo manasā pṛcchated u tad yad adhyatiṣṭhad bhuvanāni dhārayan || RV_10,081.04

yā te dhāmāni paramāṇi yāvamā yā madhyamā viśvakarmann utemā |
śikṣā sakhibhyo haviṣi svadhāvaḥ svayaṁ yajasva tanvaṁ vṛdhānaḥ || RV_10,081.05

viśvakarman haviṣā vāvṛdhānaḥ svayaṁ yajasva pṛthivīm uta dyām |
muhyantv anye abhito janāsa ihāsmākam maghavā sūrir astu || RV_10,081.06

vācas patiṁ viśvakarmāṇam ūtaye manojuvaṁ vāje adyā huvema |
sa no viśvāni havanāni joṣad viśvaśambhūr avase sādhukarmā || RV_10,081.07

cakṣuṣaḥ pitā manasā hi dhīro ghṛtam ene ajanan nannamāne |
yaded antā adadṛhanta pūrva ād id dyāvāpṛthivī aprathetām || RV_10,082.01

viśvakarmā vimanā ād vihāyā dhātā vidhātā paramota saṁdṛk |
teṣām iṣṭāni sam iṣā madanti yatrā saptaṛṣīn para ekam āhuḥ || RV_10,082.02

yo naḥ pitā janitā yo vidhātā dhāmāni veda bhuvanāni viśvā |
yo devānāṁ nāmadhā eka eva taṁ sampraśnam bhuvanā yanty anyā || RV_10,082.03

ta āyajanta draviṇaṁ sam asmā ṛṣayaḥ pūrve jaritāro na bhūnā |
asūrte sūrte rajasi niṣatte ye bhūtāni samakṛṇvann imāni || RV_10,082.04

paro divā para enā pṛthivyā paro devebhir asurair yad asti |
kaṁ svid garbham prathamaṁ dadhra āpo yatra devāḥ samapaśyanta viśve || RV_10,082.05

tam id garbham prathamaṁ dadhra āpo yatra devāḥ samagacchanta viśve |
ajasya nābhāv adhy ekam arpitaṁ yasmin viśvāni bhuvanāni tasthuḥ || RV_10,082.06

na taṁ vidātha ya imā jajānānyad yuṣmākam antaram babhūva |
nīhāreṇa prāvṛtā jalpyā cāsutṛpa ukthaśāsaś caranti || RV_10,082.07

yas te manyo 'vidhad vajra sāyaka saha ojaḥ puṣyati viśvam ānuṣak |
sāhyāma dāsam āryaṁ tvayā yujā sahaskṛtena sahasā sahasvatā || RV_10,083.01

manyur indro manyur evāsa devo manyur hotā varuṇo jātavedāḥ |
manyuṁ viśa īḻate mānuṣīr yāḥ pāhi no manyo tapasā sajoṣāḥ || RV_10,083.02

abhīhi manyo tavasas tavīyān tapasā yujā vi jahi śatrūn |
amitrahā vṛtrahā dasyuhā ca viśvā vasūny ā bharā tvaṁ naḥ || RV_10,083.03

tvaṁ hi manyo abhibhūtyojāḥ svayambhūr bhāmo abhimātiṣāhaḥ |
viśvacarṣaṇiḥ sahuriḥ sahāvān asmāsv ojaḥ pṛtanāsu dhehi || RV_10,083.04

abhāgaḥ sann apa pareto asmi tava kratvā taviṣasya pracetaḥ |
taṁ tvā manyo akratur jihīḻāhaṁ svā tanūr baladeyāya mehi || RV_10,083.05

ayaṁ te asmy upa mehy arvāṅ pratīcīnaḥ sahure viśvadhāyaḥ |
manyo vajrinn abhi mām ā vavṛtsva hanāva dasyūm̐r uta bodhy āpeḥ || RV_10,083.06

abhi prehi dakṣiṇato bhavā me 'dhā vṛtrāṇi jaṅghanāva bhūri |
juhomi te dharuṇam madhvo agram ubhā upāṁśu prathamā pibāva || RV_10,083.07

tvayā manyo saratham ārujanto harṣamāṇāso dhṛṣitā marutvaḥ |
tigmeṣava āyudhā saṁśiśānā abhi pra yantu naro agnirūpāḥ || RV_10,084.01

agnir iva manyo tviṣitaḥ sahasva senānīr naḥ sahure hūta edhi |
hatvāya śatrūn vi bhajasva veda ojo mimāno vi mṛdho nudasva || RV_10,084.02

sahasva manyo abhimātim asme rujan mṛṇan pramṛṇan prehi śatrūn |
ugraṁ te pājo nanv ā rurudhre vaśī vaśaṁ nayasa ekaja tvam || RV_10,084.03

eko bahūnām asi manyav īḻito viśaṁ-viśaṁ yudhaye saṁ śiśādhi |
akṛttaruk tvayā yujā vayaṁ dyumantaṁ ghoṣaṁ vijayāya kṛṇmahe || RV_10,084.04

vijeṣakṛd indra ivānavabravo3 'smākam manyo adhipā bhaveha |
priyaṁ te nāma sahure gṛṇīmasi vidmā tam utsaṁ yata ābabhūtha || RV_10,084.05

ābhūtyā sahajā vajra sāyaka saho bibharṣy abhibhūta uttaram |
kratvā no manyo saha medy edhi mahādhanasya puruhūta saṁsṛji || RV_10,084.06

saṁsṛṣṭaṁ dhanam ubhayaṁ samākṛtam asmabhyaṁ dattāṁ varuṇaś ca manyuḥ |
bhiyaṁ dadhānā hṛdayeṣu śatravaḥ parājitāso apa ni layantām || RV_10,084.07

satyenottabhitā bhūmiḥ sūryeṇottabhitā dyauḥ |
ṛtenādityās tiṣṭhanti divi somo adhi śritaḥ || RV_10,085.01

somenādityā balinaḥ somena pṛthivī mahī |
atho nakṣatrāṇām eṣām upasthe soma āhitaḥ || RV_10,085.02

somam manyate papivān yat sampiṁṣanty oṣadhim |
somaṁ yam brahmāṇo vidur na tasyāśnāti kaś cana || RV_10,085.03

ācchadvidhānair gupito bārhataiḥ soma rakṣitaḥ |
grāvṇām ic chṛṇvan tiṣṭhasi na te aśnāti pārthivaḥ || RV_10,085.04

yat tvā deva prapibanti tata ā pyāyase punaḥ |
vāyuḥ somasya rakṣitā samānām māsa ākṛtiḥ || RV_10,085.05

raibhy āsīd anudeyī nārāśaṁsī nyocanī |
sūryāyā bhadram id vāso gāthayaiti pariṣkṛtam || RV_10,085.06

cittir ā upabarhaṇaṁ cakṣur ā abhyañjanam |
dyaur bhūmiḥ kośa āsīd yad ayāt sūryā patim || RV_10,085.07

stomā āsan pratidhayaḥ kurīraṁ chanda opaśaḥ |
sūryāyā aśvinā varāgnir āsīt purogavaḥ || RV_10,085.08

somo vadhūyur abhavad aśvināstām ubhā varā |
sūryāṁ yat patye śaṁsantīm manasā savitādadāt || RV_10,085.09

mano asyā ana āsīd dyaur āsīd uta cchadiḥ |
śukrāv anaḍvāhāv āstāṁ yad ayāt sūryā gṛham || RV_10,085.10

ṛksāmābhyām abhihitau gāvau te sāmanāv itaḥ |
śrotraṁ te cakre āstāṁ divi panthāś carācāraḥ || RV_10,085.11

śucī te cakre yātyā vyāno akṣa āhataḥ |
ano manasmayaṁ sūryārohat prayatī patim || RV_10,085.12

sūryāyā vahatuḥ prāgāt savitā yam avāsṛjat |
aghāsu hanyante gāvo 'rjunyoḥ pary uhyate || RV_10,085.13

yad aśvinā pṛcchamānāv ayātaṁ tricakreṇa vahatuṁ sūryāyāḥ |
viśve devā anu tad vām ajānan putraḥ pitarāv avṛṇīta pūṣā || RV_10,085.14

yad ayātaṁ śubhas patī vareyaṁ sūryām upa |
kvaikaṁ cakraṁ vām āsīt kva deṣṭrāya tasthathuḥ || RV_10,085.15

dve te cakre sūrye brahmāṇa ṛtuthā viduḥ |
athaikaṁ cakraṁ yad guhā tad addhātaya id viduḥ || RV_10,085.16

sūryāyai devebhyo mitrāya varuṇāya ca |
ye bhūtasya pracetasa idaṁ tebhyo 'karaṁ namaḥ || RV_10,085.17

pūrvāparaṁ carato māyayaitau śiśū krīḻantau pari yāto adhvaram |
viśvāny anyo bhuvanābhicaṣṭa ṛtūm̐r anyo vidadhaj jāyate punaḥ || RV_10,085.18

navo-navo bhavati jāyamāno 'hnāṁ ketur uṣasām ety agram |
bhāgaṁ devebhyo vi dadhāty āyan pra candramās tirate dīrgham āyuḥ || RV_10,085.19

sukiṁśukaṁ śalmaliṁ viśvarūpaṁ hiraṇyavarṇaṁ suvṛtaṁ sucakram |
ā roha sūrye amṛtasya lokaṁ syonam patye vahatuṁ kṛṇuṣva || RV_10,085.20

ud īrṣvātaḥ pativatī hy e3ṣā viśvāvasuṁ namasā gīrbhir īḻe |
anyām iccha pitṛṣadaṁ vyaktāṁ sa te bhāgo januṣā tasya viddhi || RV_10,085.21

ud īrṣvāto viśvāvaso namaseḻā mahe tvā |
anyām iccha prapharvya1ṁ saṁ jāyām patyā sṛja || RV_10,085.22

anṛkṣarā ṛjavaḥ santu panthā yebhiḥ sakhāyo yanti no vareyam |
sam aryamā sam bhago no ninīyāt saṁ jāspatyaṁ suyamam astu devāḥ || RV_10,085.23

pra tvā muñcāmi varuṇasya pāśād yena tvābadhnāt savitā suśevaḥ |
ṛtasya yonau sukṛtasya loke 'riṣṭāṁ tvā saha patyā dadhāmi || RV_10,085.24

preto muñcāmi nāmutaḥ subaddhām amutas karam |
yatheyam indra mīḍhvaḥ suputrā subhagāsati || RV_10,085.25

pūṣā tveto nayatu hastagṛhyāśvinā tvā pra vahatāṁ rathena |
gṛhān gaccha gṛhapatnī yathāso vaśinī tvaṁ vidatham ā vadāsi || RV_10,085.26

iha priyam prajayā te sam ṛdhyatām asmin gṛhe gārhapatyāya jāgṛhi |
enā patyā tanva1ṁ saṁ sṛjasvādhā jivrī vidatham ā vadāthaḥ || RV_10,085.27

nīlalohitam bhavati kṛtyāsaktir vy ajyate |
edhante asyā jñātayaḥ patir bandheṣu badhyate || RV_10,085.28

parā dehi śāmulyam brahmabhyo vi bhajā vasu |
kṛtyaiṣā padvatī bhūtvy ā jāyā viśate patim || RV_10,085.29

aśrīrā tanūr bhavati ruśatī pāpayāmuyā |
patir yad vadhvo3 vāsasā svam aṅgam abhidhitsate || RV_10,085.30

ye vadhvaś candraṁ vahatuṁ yakṣmā yanti janād anu |
punas tān yajñiyā devā nayantu yata āgatāḥ || RV_10,085.31

mā vidan paripanthino ya āsīdanti dampatī |
sugebhir durgam atītām apa drāntv arātayaḥ || RV_10,085.32

sumaṅgalīr iyaṁ vadhūr imāṁ sameta paśyata |
saubhāgyam asyai dattvāyāthāstaṁ vi paretana || RV_10,085.33

tṛṣṭam etat kaṭukam etad apāṣṭhavad viṣavan naitad attave |
sūryāṁ yo brahmā vidyāt sa id vādhūyam arhati || RV_10,085.34

āśasanaṁ viśasanam atho adhivikartanam |
sūryāyāḥ paśya rūpāṇi tāni brahmā tu śundhati || RV_10,085.35

gṛbhṇāmi te saubhagatvāya hastam mayā patyā jaradaṣṭir yathāsaḥ |
bhago aryamā savitā puraṁdhir mahyaṁ tvādur gārhapatyāya devāḥ || RV_10,085.36

tām pūṣañ chivatamām erayasva yasyām bījam manuṣyā3 vapanti |
yā na ūrū uśatī viśrayāte yasyām uśantaḥ praharāma śepam || RV_10,085.37

tubhyam agre pary avahan sūryāṁ vahatunā saha |
punaḥ patibhyo jāyāṁ dā agne prajayā saha || RV_10,085.38

punaḥ patnīm agnir adād āyuṣā saha varcasā |
dīrghāyur asyā yaḥ patir jīvāti śaradaḥ śatam || RV_10,085.39

somaḥ prathamo vivide gandharvo vivida uttaraḥ |
tṛtīyo agniṣ ṭe patis turīyas te manuṣyajāḥ || RV_10,085.40

somo dadad gandharvāya gandharvo dadad agnaye |
rayiṁ ca putrām̐ś cādād agnir mahyam atho imām || RV_10,085.41

ihaiva stam mā vi yauṣṭaṁ viśvam āyur vy aśnutam |
krīḻantau putrair naptṛbhir modamānau sve gṛhe || RV_10,085.42

ā naḥ prajāṁ janayatu prajāpatir ājarasāya sam anaktv aryamā |
adurmaṅgalīḥ patilokam ā viśa śaṁ no bhava dvipade śaṁ catuṣpade || RV_10,085.43

aghoracakṣur apatighny edhi śivā paśubhyaḥ sumanāḥ suvarcāḥ |
vīrasūr devakāmā syonā śaṁ no bhava dvipade śaṁ catuṣpade || RV_10,085.44

imāṁ tvam indra mīḍhvaḥ suputrāṁ subhagāṁ kṛṇu |
daśāsyām putrān ā dhehi patim ekādaśaṁ kṛdhi || RV_10,085.45

samrājñī śvaśure bhava samrājñī śvaśrvām bhava |
nanāndari samrājñī bhava samrājñī adhi devṛṣu || RV_10,085.46

sam añjantu viśve devāḥ sam āpo hṛdayāni nau |
sam mātariśvā saṁ dhātā sam u deṣṭrī dadhātu nau || RV_10,085.47

vi hi sotor asṛkṣata nendraṁ devam amaṁsata |
yatrāmadad vṛṣākapir aryaḥ puṣṭeṣu matsakhā viśvasmād indra uttaraḥ || RV_10,086.01

parā hīndra dhāvasi vṛṣākaper ati vyathiḥ |
no aha pra vindasy anyatra somapītaye viśvasmād indra uttaraḥ || RV_10,086.02

kim ayaṁ tvāṁ vṛṣākapiś cakāra harito mṛgaḥ |
yasmā irasyasīd u nv a1ryo vā puṣṭimad vasu viśvasmād indra uttaraḥ || RV_10,086.03

yam imaṁ tvaṁ vṛṣākapim priyam indrābhirakṣasi |
śvā nv asya jambhiṣad api karṇe varāhayur viśvasmād indra uttaraḥ || RV_10,086.04

priyā taṣṭāni me kapir vyaktā vy adūduṣat |
śiro nv asya rāviṣaṁ na sugaṁ duṣkṛte bhuvaṁ viśvasmād indra uttaraḥ || RV_10,086.05

na mat strī subhasattarā na suyāśutarā bhuvat |
na mat praticyavīyasī na sakthy udyamīyasī viśvasmād indra uttaraḥ || RV_10,086.06

uve amba sulābhike yathevāṅga bhaviṣyati |
bhasan me amba sakthi me śiro me vīva hṛṣyati viśvasmād indra uttaraḥ || RV_10,086.07

kiṁ subāho svaṅgure pṛthuṣṭo pṛthujāghane |
kiṁ śūrapatni nas tvam abhy amīṣi vṛṣākapiṁ viśvasmād indra uttaraḥ || RV_10,086.08

avīrām iva mām ayaṁ śarārur abhi manyate |
utāham asmi vīriṇīndrapatnī marutsakhā viśvasmād indra uttaraḥ || RV_10,086.09

saṁhotraṁ sma purā nārī samanaṁ vāva gacchati |
vedhā ṛtasya vīriṇīndrapatnī mahīyate viśvasmād indra uttaraḥ || RV_10,086.10

indrāṇīm āsu nāriṣu subhagām aham aśravam |
nahy asyā aparaṁ cana jarasā marate patir viśvasmād indra uttaraḥ || RV_10,086.11

nāham indrāṇi rāraṇa sakhyur vṛṣākaper ṛte |
yasyedam apyaṁ haviḥ priyaṁ deveṣu gacchati viśvasmād indra uttaraḥ || RV_10,086.12

vṛṣākapāyi revati suputra ād u susnuṣe |
ghasat ta indra ukṣaṇaḥ priyaṁ kācitkaraṁ havir viśvasmād indra uttaraḥ || RV_10,086.13

ukṣṇo hi me pañcadaśa sākam pacanti viṁśatim |
utāham admi pīva id ubhā kukṣī pṛṇanti me viśvasmād indra uttaraḥ || RV_10,086.14

vṛṣabho na tigmaśṛṅgo 'ntar yūtheṣu roruvat |
manthas ta indra śaṁ hṛde yaṁ te sunoti bhāvayur viśvasmād indra uttaraḥ || RV_10,086.15

na seśe yasya rambate 'ntarā sakthyā3 kapṛt |
sed īśe yasya romaśaṁ niṣeduṣo vijṛmbhate viśvasmād indra uttaraḥ || RV_10,086.16

na seśe yasya romaśaṁ niṣeduṣo vijṛmbhate |
sed īśe yasya rambate 'ntarā sakthyā3 kapṛd viśvasmād indra uttaraḥ || RV_10,086.17

ayam indra vṛṣākapiḥ parasvantaṁ hataṁ vidat |
asiṁ sūnāṁ navaṁ carum ād edhasyāna ācitaṁ viśvasmād indra uttaraḥ || RV_10,086.18

ayam emi vicākaśad vicinvan dāsam āryam |
pibāmi pākasutvano 'bhi dhīram acākaśaṁ viśvasmād indra uttaraḥ || RV_10,086.19

dhanva ca yat kṛntatraṁ ca kati svit tā vi yojanā |
nedīyaso vṛṣākape 'stam ehi gṛhām̐ upa viśvasmād indra uttaraḥ || RV_10,086.20

punar ehi vṛṣākape suvitā kalpayāvahai |
ya eṣa svapnanaṁśano 'stam eṣi pathā punar viśvasmād indra uttaraḥ || RV_10,086.21

yad udañco vṛṣākape gṛham indrājagantana |
kva1 sya pulvagho mṛgaḥ kam agañ janayopano viśvasmād indra uttaraḥ || RV_10,086.22

parśur ha nāma mānavī sākaṁ sasūva viṁśatim |
bhadram bhala tyasyā abhūd yasyā udaram āmayad viśvasmād indra uttaraḥ || RV_10,086.23

rakṣohaṇaṁ vājinam ā jigharmi mitram prathiṣṭham upa yāmi śarma |
śiśāno agniḥ kratubhiḥ samiddhaḥ sa no divā sa riṣaḥ pātu naktam || RV_10,087.01

ayodaṁṣṭro arciṣā yātudhānān upa spṛśa jātavedaḥ samiddhaḥ |
ā jihvayā mūradevān rabhasva kravyādo vṛktvy api dhatsvāsan || RV_10,087.02

ubhobhayāvinn upa dhehi daṁṣṭrā hiṁsraḥ śiśāno 'varam paraṁ ca |
utāntarikṣe pari yāhi rājañ jambhaiḥ saṁ dhehy abhi yātudhānān || RV_10,087.03

yajñair iṣūḥ saṁnamamāno agne vācā śalyām̐ aśanibhir dihānaḥ |
tābhir vidhya hṛdaye yātudhānān pratīco bāhūn prati bhaṅdhy eṣām || RV_10,087.04

agne tvacaṁ yātudhānasya bhindhi hiṁsrāśanir harasā hantv enam |
pra parvāṇi jātavedaḥ śṛṇīhi kravyāt kraviṣṇur vi cinotu vṛkṇam || RV_10,087.05

yatredānīm paśyasi jātavedas tiṣṭhantam agna uta vā carantam |
yad vāntarikṣe pathibhiḥ patantaṁ tam astā vidhya śarvā śiśānaḥ || RV_10,087.06

utālabdhaṁ spṛṇuhi jātaveda ālebhānād ṛṣṭibhir yātudhānāt |
agne pūrvo ni jahi śośucāna āmādaḥ kṣviṅkās tam adantv enīḥ || RV_10,087.07

iha pra brūhi yatamaḥ so agne yo yātudhāno ya idaṁ kṛṇoti |
tam ā rabhasva samidhā yaviṣṭha nṛcakṣasaś cakṣuṣe randhayainam || RV_10,087.08

tīkṣṇenāgne cakṣuṣā rakṣa yajñam prāñcaṁ vasubhyaḥ pra ṇaya pracetaḥ |
hiṁsraṁ rakṣāṁsy abhi śośucānam mā tvā dabhan yātudhānā nṛcakṣaḥ || RV_10,087.09

nṛcakṣā rakṣaḥ pari paśya vikṣu tasya trīṇi prati śṛṇīhy agrā |
tasyāgne pṛṣṭīr harasā śṛṇīhi tredhā mūlaṁ yātudhānasya vṛśca || RV_10,087.10

trir yātudhānaḥ prasitiṁ ta etv ṛtaṁ yo agne anṛtena hanti |
tam arciṣā sphūrjayañ jātavedaḥ samakṣam enaṁ gṛṇate ni vṛṅdhi || RV_10,087.11

tad agne cakṣuḥ prati dhehi rebhe śaphārujaṁ yena paśyasi yātudhānam |
atharvavaj jyotiṣā daivyena satyaṁ dhūrvantam acitaṁ ny oṣa || RV_10,087.12

yad agne adya mithunā śapāto yad vācas tṛṣṭaṁ janayanta rebhāḥ |
manyor manasaḥ śaravyā3 jāyate yā tayā vidhya hṛdaye yātudhānān || RV_10,087.13

parā śṛṇīhi tapasā yātudhānān parāgne rakṣo harasā śṛṇīhi |
parārciṣā mūradevāñ chṛṇīhi parāsutṛpo abhi śośucānaḥ || RV_10,087.14

parādya devā vṛjinaṁ śṛṇantu pratyag enaṁ śapathā yantu tṛṣṭāḥ |
vācāstenaṁ śarava ṛcchantu marman viśvasyaitu prasitiṁ yātudhānaḥ || RV_10,087.15

yaḥ pauruṣeyeṇa kraviṣā samaṅkte yo aśvyena paśunā yātudhānaḥ |
yo aghnyāyā bharati kṣīram agne teṣāṁ śīrṣāṇi harasāpi vṛśca || RV_10,087.16

saṁvatsarīṇam paya usriyāyās tasya māśīd yātudhāno nṛcakṣaḥ |
pīyūṣam agne yatamas titṛpsāt tam pratyañcam arciṣā vidhya marman || RV_10,087.17

viṣaṁ gavāṁ yātudhānāḥ pibantv ā vṛścyantām aditaye durevāḥ |
parainān devaḥ savitā dadātu parā bhāgam oṣadhīnāṁ jayantām || RV_10,087.18

sanād agne mṛṇasi yātudhānān na tvā rakṣāṁsi pṛtanāsu jigyuḥ |
anu daha sahamūrān kravyādo mā te hetyā mukṣata daivyāyāḥ || RV_10,087.19

tvaṁ no agne adharād udaktāt tvam paścād uta rakṣā purastāt |
prati te te ajarāsas tapiṣṭhā aghaśaṁsaṁ śośucato dahantu || RV_10,087.20

paścāt purastād adharād udaktāt kaviḥ kāvyena pari pāhi rājan |
sakhe sakhāyam ajaro jarimṇe 'gne martām̐ amartyas tvaṁ naḥ || RV_10,087.21

pari tvāgne puraṁ vayaṁ vipraṁ sahasya dhīmahi |
dhṛṣadvarṇaṁ dive-dive hantāram bhaṅgurāvatām || RV_10,087.22

viṣeṇa bhaṅgurāvataḥ prati ṣma rakṣaso daha |
agne tigmena śociṣā tapuragrābhir ṛṣṭibhiḥ || RV_10,087.23

praty agne mithunā daha yātudhānā kimīdinā |
saṁ tvā śiśāmi jāgṛhy adabdhaṁ vipra manmabhiḥ || RV_10,087.24

praty agne harasā haraḥ śṛṇīhi viśvataḥ prati |
yātudhānasya rakṣaso balaṁ vi ruja vīryam || RV_10,087.25

haviṣ pāntam ajaraṁ svarvidi divispṛśy āhutaṁ juṣṭam agnau |
tasya bharmaṇe bhuvanāya devā dharmaṇe kaṁ svadhayā paprathanta || RV_10,088.01

gīrṇam bhuvanaṁ tamasāpagūḻham āviḥ svar abhavaj jāte agnau |
tasya devāḥ pṛthivī dyaur utāpo 'raṇayann oṣadhīḥ sakhye asya || RV_10,088.02

devebhir nv iṣito yajñiyebhir agniṁ stoṣāṇy ajaram bṛhantam |
yo bhānunā pṛthivīṁ dyām utemām ātatāna rodasī antarikṣam || RV_10,088.03

yo hotāsīt prathamo devajuṣṭo yaṁ samāñjann ājyenā vṛṇānāḥ |
sa patatrītvaraṁ sthā jagad yac chvātram agnir akṛṇoj jātavedāḥ || RV_10,088.04

yaj jātavedo bhuvanasya mūrdhann atiṣṭho agne saha rocanena |
taṁ tvāhema matibhir gīrbhir ukthaiḥ sa yajñiyo abhavo rodasiprāḥ || RV_10,088.05

mūrdhā bhuvo bhavati naktam agnis tataḥ sūryo jāyate prātar udyan |
māyām ū tu yajñiyānām etām apo yat tūrṇiś carati prajānan || RV_10,088.06

dṛśenyo yo mahinā samiddho 'rocata diviyonir vibhāvā |
tasminn agnau sūktavākena devā havir viśva ājuhavus tanūpāḥ || RV_10,088.07

sūktavākam prathamam ād id agnim ād id dhavir ajanayanta devāḥ |
sa eṣāṁ yajño abhavat tanūpās taṁ dyaur veda tam pṛthivī tam āpaḥ || RV_10,088.08

yaṁ devāso 'janayantāgniṁ yasminn ājuhavur bhuvanāni viśvā |
so arciṣā pṛthivīṁ dyām utemām ṛjūyamāno atapan mahitvā || RV_10,088.09

stomena hi divi devāso agnim ajījanañ chaktibhī rodasiprām |
tam ū akṛṇvan tredhā bhuve kaṁ sa oṣadhīḥ pacati viśvarūpāḥ || RV_10,088.10

yaded enam adadhur yajñiyāso divi devāḥ sūryam āditeyam |
yadā cariṣṇū mithunāv abhūtām ād it prāpaśyan bhuvanāni viśvā || RV_10,088.11

viśvasmā agnim bhuvanāya devā vaiśvānaraṁ ketum ahnām akṛṇvan |
ā yas tatānoṣaso vibhātīr apo ūrṇoti tamo arciṣā yan || RV_10,088.12

vaiśvānaraṁ kavayo yajñiyāso 'gniṁ devā ajanayann ajuryam |
nakṣatram pratnam aminac cariṣṇu yakṣasyādhyakṣaṁ taviṣam bṛhantam || RV_10,088.13

vaiśvānaraṁ viśvahā dīdivāṁsam mantrair agniṁ kavim acchā vadāmaḥ |
yo mahimnā paribabhūvorvī utāvastād uta devaḥ parastāt || RV_10,088.14

dve srutī aśṛṇavam pitṝṇām ahaṁ devānām uta martyānām |
tābhyām idaṁ viśvam ejat sam eti yad antarā pitaram mātaraṁ ca || RV_10,088.15

dve samīcī bibhṛtaś carantaṁ śīrṣato jātam manasā vimṛṣṭam |
sa pratyaṅ viśvā bhuvanāni tasthāv aprayucchan taraṇir bhrājamānaḥ || RV_10,088.16

yatrā vadete avaraḥ paraś ca yajñanyoḥ kataro nau vi veda |
ā śekur it sadhamādaṁ sakhāyo nakṣanta yajñaṁ ka idaṁ vi vocat || RV_10,088.17

katy agnayaḥ kati sūryāsaḥ katy uṣāsaḥ katy u svid āpaḥ |
nopaspijaṁ vaḥ pitaro vadāmi pṛcchāmi vaḥ kavayo vidmane kam || RV_10,088.18

yāvanmātram uṣaso na pratīkaṁ suparṇyo3 vasate mātariśvaḥ |
tāvad dadhāty upa yajñam āyan brāhmaṇo hotur avaro niṣīdan || RV_10,088.19

indraṁ stavā nṛtamaṁ yasya mahnā vibabādhe rocanā vi jmo antān |
ā yaḥ paprau carṣaṇīdhṛd varobhiḥ pra sindhubhyo riricāno mahitvā || RV_10,089.01

sa sūryaḥ pary urū varāṁsy endro vavṛtyād rathyeva cakrā |
atiṣṭhantam apasya1ṁ na sargaṁ kṛṣṇā tamāṁsi tviṣyā jaghāna || RV_10,089.02

samānam asmā anapāvṛd arca kṣmayā divo asamam brahma navyam |
vi yaḥ pṛṣṭheva janimāny arya indraś cikāya na sakhāyam īṣe || RV_10,089.03

indrāya giro aniśitasargā apaḥ prerayaṁ sagarasya budhnāt |
yo akṣeṇeva cakriyā śacībhir viṣvak tastambha pṛthivīm uta dyām || RV_10,089.04

āpāntamanyus tṛpalaprabharmā dhuniḥ śimīvāñ charumām̐ ṛjīṣī |
somo viśvāny atasā vanāni nārvāg indram pratimānāni debhuḥ || RV_10,089.05

na yasya dyāvāpṛthivī na dhanva nāntarikṣaṁ nādrayaḥ somo akṣāḥ |
yad asya manyur adhinīyamānaḥ śṛṇāti vīḻu rujati sthirāṇi || RV_10,089.06

jaghāna vṛtraṁ svadhitir vaneva ruroja puro aradan na sindhūn |
bibheda giriṁ navam in na kumbham ā gā indro akṛṇuta svayugbhiḥ || RV_10,089.07

tvaṁ ha tyad ṛṇayā indra dhīro 'sir na parva vṛjinā śṛṇāsi |
pra ye mitrasya varuṇasya dhāma yujaṁ na janā minanti mitram || RV_10,089.08

pra ye mitram prāryamaṇaṁ durevāḥ pra saṁgiraḥ pra varuṇam minanti |
ny a1mitreṣu vadham indra tumraṁ vṛṣan vṛṣāṇam aruṣaṁ śiśīhi || RV_10,089.09

indro diva indra īśe pṛthivyā indro apām indra it parvatānām |
indro vṛdhām indra in medhirāṇām indraḥ kṣeme yoge havya indraḥ || RV_10,089.10

prāktubhya indraḥ pra vṛdho ahabhyaḥ prāntarikṣāt pra samudrasya dhāseḥ |
pra vātasya prathasaḥ pra jmo antāt pra sindhubhyo ririce pra kṣitibhyaḥ || RV_10,089.11

pra śośucatyā uṣaso na ketur asinvā te vartatām indra hetiḥ |
aśmeva vidhya diva ā sṛjānas tapiṣṭhena heṣasā droghamitrān || RV_10,089.12

anv aha māsā anv id vanāny anv oṣadhīr anu parvatāsaḥ |
anv indraṁ rodasī vāvaśāne anv āpo ajihata jāyamānam || RV_10,089.13

karhi svit sā ta indra cetyāsad aghasya yad bhinado rakṣa eṣat |
mitrakruvo yac chasane na gāvaḥ pṛthivyā āpṛg amuyā śayante || RV_10,089.14

śatrūyanto abhi ye nas tatasre mahi vrādhanta ogaṇāsa indra |
andhenāmitrās tamasā sacantāṁ sujyotiṣo aktavas tām̐ abhi ṣyuḥ || RV_10,089.15

purūṇi hi tvā savanā janānām brahmāṇi mandan gṛṇatām ṛṣīṇām |
imām āghoṣann avasā sahūtiṁ tiro viśvām̐ arcato yāhy arvāṅ || RV_10,089.16

evā te vayam indra bhuñjatīnāṁ vidyāma sumatīnāṁ navānām |
vidyāma vastor avasā gṛṇanto viśvāmitrā uta ta indra nūnam || RV_10,089.17

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_10,089.18

sahasraśīrṣā puruṣaḥ sahasrākṣaḥ sahasrapāt |
sa bhūmiṁ viśvato vṛtvāty atiṣṭhad daśāṅgulam || RV_10,090.01

puruṣa evedaṁ sarvaṁ yad bhūtaṁ yac ca bhavyam |
utāmṛtatvasyeśāno yad annenātirohati || RV_10,090.02

etāvān asya mahimāto jyāyām̐ś ca pūruṣaḥ |
pādo 'sya viśvā bhūtāni tripād asyāmṛtaṁ divi || RV_10,090.03

tripād ūrdhva ud ait puruṣaḥ pādo 'syehābhavat punaḥ |
tato viṣvaṅ vy akrāmat sāśanānaśane abhi || RV_10,090.04

tasmād virāḻ ajāyata virājo adhi pūruṣaḥ |
sa jāto aty aricyata paścād bhūmim atho puraḥ || RV_10,090.05

yat puruṣeṇa haviṣā devā yajñam atanvata |
vasanto asyāsīd ājyaṁ grīṣma idhmaḥ śarad dhaviḥ || RV_10,090.06

taṁ yajñam barhiṣi praukṣan puruṣaṁ jātam agrataḥ |
tena devā ayajanta sādhyā ṛṣayaś ca ye || RV_10,090.07

tasmād yajñāt sarvahutaḥ sambhṛtam pṛṣadājyam |
paśūn tām̐ś cakre vāyavyān āraṇyān grāmyāś ca ye || RV_10,090.08

tasmād yajñāt sarvahuta ṛcaḥ sāmāni jajñire |
chandāṁsi jajñire tasmād yajus tasmād ajāyata || RV_10,090.09

tasmād aśvā ajāyanta ye ke cobhayādataḥ |
gāvo ha jajñire tasmāt tasmāj jātā ajāvayaḥ || RV_10,090.10

yat puruṣaṁ vy adadhuḥ katidhā vy akalpayan |
mukhaṁ kim asya kau bāhū kā ūrū pādā ucyete || RV_10,090.11

brāhmaṇo 'sya mukham āsīd bāhū rājanyaḥ kṛtaḥ |
ūrū tad asya yad vaiśyaḥ padbhyāṁ śūdro ajāyata || RV_10,090.12

candramā manaso jātaś cakṣoḥ sūryo ajāyata |
mukhād indraś cāgniś ca prāṇād vāyur ajāyata || RV_10,090.13

nābhyā āsīd antarikṣaṁ śīrṣṇo dyauḥ sam avartata |
padbhyām bhūmir diśaḥ śrotrāt tathā lokām̐ akalpayan || RV_10,090.14

saptāsyāsan paridhayas triḥ sapta samidhaḥ kṛtāḥ |
devā yad yajñaṁ tanvānā abadhnan puruṣam paśum || RV_10,090.15

yajñena yajñam ayajanta devās tāni dharmāṇi prathamāny āsan |
te ha nākam mahimānaḥ sacanta yatra pūrve sādhyāḥ santi devāḥ || RV_10,090.16

saṁ jāgṛvadbhir jaramāṇa idhyate dame damūnā iṣayann iḻas pade |
viśvasya hotā haviṣo vareṇyo vibhur vibhāvā suṣakhā sakhīyate || RV_10,091.01

sa darśataśrīr atithir gṛhe-gṛhe vane-vane śiśriye takvavīr iva |
janaṁ-janaṁ janyo nāti manyate viśa ā kṣeti viśyo3 viśaṁ-viśam || RV_10,091.02

sudakṣo dakṣaiḥ kratunāsi sukratur agne kaviḥ kāvyenāsi viśvavit |
vasur vasūnāṁ kṣayasi tvam eka id dyāvā ca yāni pṛthivī ca puṣyataḥ || RV_10,091.03

prajānann agne tava yonim ṛtviyam iḻāyās pade ghṛtavantam āsadaḥ |
ā te cikitra uṣasām ivetayo 'repasaḥ sūryasyeva raśmayaḥ || RV_10,091.04

tava śriyo varṣyasyeva vidyutaś citrāś cikitra uṣasāṁ na ketavaḥ |
yad oṣadhīr abhisṛṣṭo vanāni ca pari svayaṁ cinuṣe annam āsye || RV_10,091.05

tam oṣadhīr dadhire garbham ṛtviyaṁ tam āpo agniṁ janayanta mātaraḥ |
tam it samānaṁ vaninaś ca vīrudho 'ntarvatīś ca suvate ca viśvahā || RV_10,091.06

vātopadhūta iṣito vaśām̐ anu tṛṣu yad annā veviṣad vitiṣṭhase |
ā te yatante rathyo3 yathā pṛthak chardhāṁsy agne ajarāṇi dhakṣataḥ || RV_10,091.07

medhākāraṁ vidathasya prasādhanam agniṁ hotāram paribhūtamam matim |
tam id arbhe haviṣy ā samānam it tam in mahe vṛṇate nānyaṁ tvat || RV_10,091.08

tvām id atra vṛṇate tvāyavo hotāram agne vidatheṣu vedhasaḥ |
yad devayanto dadhati prayāṁsi te haviṣmanto manavo vṛktabarhiṣaḥ || RV_10,091.09

tavāgne hotraṁ tava potram ṛtviyaṁ tava neṣṭraṁ tvam agnid ṛtāyataḥ |
tava praśāstraṁ tvam adhvarīyasi brahmā cāsi gṛhapatiś ca no dame || RV_10,091.10

yas tubhyam agne amṛtāya martyaḥ samidhā dāśad uta vā haviṣkṛti |
tasya hotā bhavasi yāsi dūtya1m upa brūṣe yajasy adhvarīyasi || RV_10,091.11

imā asmai matayo vāco asmad ām̐ ṛco giraḥ suṣṭutayaḥ sam agmata |
vasūyavo vasave jātavedase vṛddhāsu cid vardhano yāsu cākanat || RV_10,091.12

imām pratnāya suṣṭutiṁ navīyasīṁ voceyam asmā uśate śṛṇotu naḥ |
bhūyā antarā hṛdy asya nispṛśe jāyeva patya uśatī suvāsāḥ || RV_10,091.13

yasminn aśvāsa ṛṣabhāsa ukṣaṇo vaśā meṣā avasṛṣṭāsa āhutāḥ |
kīlālape somapṛṣṭhāya vedhase hṛdā matiṁ janaye cārum agnaye || RV_10,091.14

ahāvy agne havir āsye te srucīva ghṛtaṁ camvīva somaḥ |
vājasaniṁ rayim asme suvīram praśastaṁ dhehi yaśasam bṛhantam || RV_10,091.15

yajñasya vo rathyaṁ viśpatiṁ viśāṁ hotāram aktor atithiṁ vibhāvasum |
śocañ chuṣkāsu hariṇīṣu jarbhurad vṛṣā ketur yajato dyām aśāyata || RV_10,092.01

imam añjaspām ubhaye akṛṇvata dharmāṇam agniṁ vidathasya sādhanam |
aktuṁ na yahvam uṣasaḥ purohitaṁ tanūnapātam aruṣasya niṁsate || RV_10,092.02

baḻ asya nīthā vi paṇeś ca manmahe vayā asya prahutā āsur attave |
yadā ghorāso amṛtatvam āśatād ij janasya daivyasya carkiran || RV_10,092.03

ṛtasya hi prasitir dyaur uru vyaco namo mahy a1ramatiḥ panīyasī |
indro mitro varuṇaḥ saṁ cikitrire 'tho bhagaḥ savitā pūtadakṣasaḥ || RV_10,092.04

pra rudreṇa yayinā yanti sindhavas tiro mahīm aramatiṁ dadhanvire |
yebhiḥ parijmā pariyann uru jrayo vi roruvaj jaṭhare viśvam ukṣate || RV_10,092.05

krāṇā rudrā maruto viśvakṛṣṭayo divaḥ śyenāso asurasya nīḻayaḥ |
tebhiś caṣṭe varuṇo mitro aryamendro devebhir arvaśebhir arvaśaḥ || RV_10,092.06

indre bhujaṁ śaśamānāsa āśata sūro dṛśīke vṛṣaṇaś ca pauṁsye |
pra ye nv asyārhaṇā tatakṣire yujaṁ vajraṁ nṛṣadaneṣu kāravaḥ || RV_10,092.07

sūraś cid ā harito asya rīramad indrād ā kaś cid bhayate tavīyasaḥ |
bhīmasya vṛṣṇo jaṭharād abhiśvaso dive-dive sahuriḥ stann abādhitaḥ || RV_10,092.08

stomaṁ vo adya rudrāya śikvase kṣayadvīrāya namasā didiṣṭana |
yebhiḥ śivaḥ svavām̐ evayāvabhir divaḥ siṣakti svayaśā nikāmabhiḥ || RV_10,092.09

te hi prajāyā abharanta vi śravo bṛhaspatir vṛṣabhaḥ somajāmayaḥ |
yajñair atharvā prathamo vi dhārayad devā dakṣair bhṛgavaḥ saṁ cikitrire || RV_10,092.10

te hi dyāvāpṛthivī bhūriretasā narāśaṁsaś caturaṅgo yamo 'ditiḥ |
devas tvaṣṭā draviṇodā ṛbhukṣaṇaḥ pra rodasī maruto viṣṇur arhire || RV_10,092.11

uta sya na uśijām urviyā kavir ahiḥ śṛṇotu budhnyo3 havīmani |
sūryāmāsā vicarantā divikṣitā dhiyā śamīnahuṣī asya bodhatam || RV_10,092.12

pra naḥ pūṣā carathaṁ viśvadevyo 'pāṁ napād avatu vāyur iṣṭaye |
ātmānaṁ vasyo abhi vātam arcata tad aśvinā suhavā yāmani śrutam || RV_10,092.13

viśām āsām abhayānām adhikṣitaṁ gīrbhir u svayaśasaṁ gṛṇīmasi |
gnābhir viśvābhir aditim anarvaṇam aktor yuvānaṁ nṛmaṇā adhā patim || RV_10,092.14

rebhad atra januṣā pūrvo aṅgirā grāvāṇa ūrdhvā abhi cakṣur adhvaram |
yebhir vihāyā abhavad vicakṣaṇaḥ pāthaḥ sumekaṁ svadhitir vananvati || RV_10,092.15

mahi dyāvāpṛthivī bhūtam urvī nārī yahvī na rodasī sadaṁ naḥ |
tebhir naḥ pātaṁ sahyasa ebhir naḥ pātaṁ śūṣaṇi || RV_10,093.01

yajñe-yajñe sa martyo devān saparyati |
yaḥ sumnair dīrghaśruttama āvivāsaty enān || RV_10,093.02

viśveṣām irajyavo devānāṁ vār mahaḥ |
viśve hi viśvamahaso viśve yajñeṣu yajñiyāḥ || RV_10,093.03

te ghā rājāno amṛtasya mandrā aryamā mitro varuṇaḥ parijmā |
kad rudro nṛṇāṁ stuto marutaḥ pūṣaṇo bhagaḥ || RV_10,093.04

uta no naktam apāṁ vṛṣaṇvasū sūryāmāsā sadanāya sadhanyā |
sacā yat sādy eṣām ahir budhneṣu budhnyaḥ || RV_10,093.05

uta no devāv aśvinā śubhas patī dhāmabhir mitrāvaruṇā uruṣyatām |
mahaḥ sa rāya eṣate 'ti dhanveva duritā || RV_10,093.06

uta no rudrā cin mṛḻatām aśvinā viśve devāso rathaspatir bhagaḥ |
ṛbhur vāja ṛbhukṣaṇaḥ parijmā viśvavedasaḥ || RV_10,093.07

ṛbhur ṛbhukṣā ṛbhur vidhato mada ā te harī jūjuvānasya vājinā |
duṣṭaraṁ yasya sāma cid ṛdhag yajño na mānuṣaḥ || RV_10,093.08

kṛdhī no ahrayo deva savitaḥ sa ca stuṣe maghonām |
saho na indro vahnibhir ny eṣāṁ carṣaṇīnāṁ cakraṁ raśmiṁ na yoyuve || RV_10,093.09

aiṣu dyāvāpṛthivī dhātam mahad asme vīreṣu viśvacarṣaṇi śravaḥ |
pṛkṣaṁ vājasya sātaye pṛkṣaṁ rāyota turvaṇe || RV_10,093.10

etaṁ śaṁsam indrāsmayuṣ ṭvaṁ kūcit santaṁ sahasāvann abhiṣṭaye |
sadā pāhy abhiṣṭaye medatāṁ vedatā vaso || RV_10,093.11

etam me stomaṁ tanā na sūrye dyutadyāmānaṁ vāvṛdhanta nṛṇām |
saṁvananaṁ nāśvyaṁ taṣṭevānapacyutam || RV_10,093.12

vāvarta yeṣāṁ rāyā yuktaiṣāṁ hiraṇyayī |
nemadhitā na pauṁsyā vṛtheva viṣṭāntā || RV_10,093.13

pra tad duḥśīme pṛthavāne vene pra rāme vocam asure maghavatsu |
ye yuktvāya pañca śatāsmayu pathā viśrāvy eṣām || RV_10,093.14

adhīn nv atra saptatiṁ ca sapta ca |
sadyo didiṣṭa tānvaḥ sadyo didiṣṭa pārthyaḥ sadyo didiṣṭa māyavaḥ || RV_10,093.15

praite vadantu pra vayaṁ vadāma grāvabhyo vācaṁ vadatā vadadbhyaḥ |
yad adrayaḥ parvatāḥ sākam āśavaḥ ślokaṁ ghoṣam bharathendrāya sominaḥ || RV_10,094.01

ete vadanti śatavat sahasravad abhi krandanti haritebhir āsabhiḥ |
viṣṭvī grāvāṇaḥ sukṛtaḥ sukṛtyayā hotuś cit pūrve haviradyam āśata || RV_10,094.02

ete vadanty avidann anā madhu ny ūṅkhayante adhi pakva āmiṣi |
vṛkṣasya śākhām aruṇasya bapsatas te sūbharvā vṛṣabhāḥ prem arāviṣuḥ || RV_10,094.03

bṛhad vadanti madireṇa mandinendraṁ krośanto 'vidann anā madhu |
saṁrabhyā dhīrāḥ svasṛbhir anartiṣur āghoṣayantaḥ pṛthivīm upabdibhiḥ || RV_10,094.04

suparṇā vācam akratopa dyavy ākhare kṛṣṇā iṣirā anartiṣuḥ |
nya1ṅ ni yanty uparasya niṣkṛtam purū reto dadhire sūryaśvitaḥ || RV_10,094.05

ugrā iva pravahantaḥ samāyamuḥ sākaṁ yuktā vṛṣaṇo bibhrato dhuraḥ |
yac chvasanto jagrasānā arāviṣuḥ śṛṇva eṣām prothatho arvatām iva || RV_10,094.06

daśāvanibhyo daśakakṣyebhyo daśayoktrebhyo daśayojanebhyaḥ |
daśābhīśubhyo arcatājarebhyo daśa dhuro daśa yuktā vahadbhyaḥ || RV_10,094.07

te adrayo daśayantrāsa āśavas teṣām ādhānam pary eti haryatam |
ta ū sutasya somyasyāndhaso 'ṁśoḥ pīyūṣam prathamasya bhejire || RV_10,094.08

te somādo harī indrasya niṁsate 'ṁśuṁ duhanto adhy āsate gavi |
tebhir dugdham papivān somyam madhv indro vardhate prathate vṛṣāyate || RV_10,094.09

vṛṣā vo aṁśur na kilā riṣāthaneḻāvantaḥ sadam it sthanāśitāḥ |
raivatyeva mahasā cāravaḥ sthana yasya grāvāṇo ajuṣadhvam adhvaram || RV_10,094.10

tṛdilā atṛdilāso adrayo 'śramaṇā aśṛthitā amṛtyavaḥ |
anāturā ajarāḥ sthāmaviṣṇavaḥ supīvaso atṛṣitā atṛṣṇajaḥ || RV_10,094.11

dhruvā eva vaḥ pitaro yuge-yuge kṣemakāmāsaḥ sadaso na yuñjate |
ajuryāso hariṣāco haridrava ā dyāṁ raveṇa pṛthivīm aśuśravuḥ || RV_10,094.12

tad id vadanty adrayo vimocane yāmann añjaspā iva ghed upabdibhiḥ |
vapanto bījam iva dhānyākṛtaḥ pṛñcanti somaṁ na minanti bapsataḥ || RV_10,094.13

sute adhvare adhi vācam akratā krīḻayo na mātaraṁ tudantaḥ |
vi ṣū muñcā suṣuvuṣo manīṣāṁ vi vartantām adrayaś cāyamānāḥ || RV_10,094.14

haye jāye manasā tiṣṭha ghore vacāṁsi miśrā kṛṇavāvahai nu |
na nau mantrā anuditāsa ete mayas karan paratare canāhan || RV_10,095.01

kim etā vācā kṛṇavā tavāham prākramiṣam uṣasām agriyeva |
purūravaḥ punar astam parehi durāpanā vāta ivāham asmi || RV_10,095.02

iṣur na śriya iṣudher asanā goṣāḥ śatasā na raṁhiḥ |
avīre kratau vi davidyutan norā na māyuṁ citayanta dhunayaḥ || RV_10,095.03

sā vasu dadhatī śvaśurāya vaya uṣo yadi vaṣṭy antigṛhāt |
astaṁ nanakṣe yasmiñ cākan divā naktaṁ śnathitā vaitasena || RV_10,095.04

triḥ sma māhnaḥ śnathayo vaitasenota sma me 'vyatyai pṛṇāsi |
purūravo 'nu te ketam āyaṁ rājā me vīra tanva1s tad āsīḥ || RV_10,095.05

yā sujūrṇiḥ śreṇiḥ sumnaāpir hradecakṣur na granthinī caraṇyuḥ |
tā añjayo 'ruṇayo na sasruḥ śriye gāvo na dhenavo 'navanta || RV_10,095.06

sam asmiñ jāyamāna āsata gnā utem avardhan nadya1ḥ svagūrtāḥ |
mahe yat tvā purūravo raṇāyāvardhayan dasyuhatyāya devāḥ || RV_10,095.07

sacā yad āsu jahatīṣv atkam amānuṣīṣu mānuṣo niṣeve |
apa sma mat tarasantī na bhujyus tā atrasan rathaspṛśo nāśvāḥ || RV_10,095.08

yad āsu marto amṛtāsu nispṛk saṁ kṣoṇībhiḥ kratubhir na pṛṅkte |
tā ātayo na tanvaḥ śumbhata svā aśvāso na krīḻayo dandaśānāḥ || RV_10,095.09

vidyun na yā patantī davidyod bharantī me apyā kāmyāni |
janiṣṭo apo naryaḥ sujātaḥ prorvaśī tirata dīrgham āyuḥ || RV_10,095.10

jajñiṣa itthā gopīthyāya hi dadhātha tat purūravo ma ojaḥ |
aśāsaṁ tvā viduṣī sasminn ahan na ma āśṛṇoḥ kim abhug vadāsi || RV_10,095.11

kadā sūnuḥ pitaraṁ jāta icchāc cakran nāśru vartayad vijānan |
ko dampatī samanasā vi yūyod adha yad agniḥ śvaśureṣu dīdayat || RV_10,095.12

prati bravāṇi vartayate aśru cakran na krandad ādhye śivāyai |
pra tat te hinavā yat te asme parehy astaṁ nahi mūra māpaḥ || RV_10,095.13

sudevo adya prapated anāvṛt parāvatam paramāṁ gantavā u |
adhā śayīta nirṛter upasthe 'dhainaṁ vṛkā rabhasāso adyuḥ || RV_10,095.14

purūravo mā mṛthā mā pra papto mā tvā vṛkāso aśivāsa u kṣan |
na vai straiṇāni sakhyāni santi sālāvṛkāṇāṁ hṛdayāny etā || RV_10,095.15

yad virūpācaram martyeṣv avasaṁ rātrīḥ śaradaś catasraḥ |
ghṛtasya stokaṁ sakṛd ahna āśnāṁ tād evedaṁ tātṛpāṇā carāmi || RV_10,095.16

antarikṣaprāṁ rajaso vimānīm upa śikṣāmy urvaśīṁ vasiṣṭhaḥ |
upa tvā rātiḥ sukṛtasya tiṣṭhān ni vartasva hṛdayaṁ tapyate me || RV_10,095.17

iti tvā devā ima āhur aiḻa yathem etad bhavasi mṛtyubandhuḥ |
prajā te devān haviṣā yajāti svarga u tvam api mādayāse || RV_10,095.18

pra te mahe vidathe śaṁsiṣaṁ harī pra te vanve vanuṣo haryatam madam |
ghṛtaṁ na yo haribhiś cāru secata ā tvā viśantu harivarpasaṁ giraḥ || RV_10,096.01

hariṁ hi yonim abhi ye samasvaran hinvanto harī divyaṁ yathā sadaḥ |
ā yam pṛṇanti haribhir na dhenava indrāya śūṣaṁ harivantam arcata || RV_10,096.02

so asya vajro harito ya āyaso harir nikāmo harir ā gabhastyoḥ |
dyumnī suśipro harimanyusāyaka indre ni rūpā haritā mimikṣire || RV_10,096.03

divi na ketur adhi dhāyi haryato vivyacad vajro harito na raṁhyā |
tudad ahiṁ hariśipro ya āyasaḥ sahasraśokā abhavad dharimbharaḥ || RV_10,096.04

tvaṁ-tvam aharyathā upastutaḥ pūrvebhir indra harikeśa yajvabhiḥ |
tvaṁ haryasi tava viśvam ukthya1m asāmi rādho harijāta haryatam || RV_10,096.05

tā vajriṇam mandinaṁ stomyam mada indraṁ rathe vahato haryatā harī |
purūṇy asmai savanāni haryata indrāya somā harayo dadhanvire || RV_10,096.06

araṁ kāmāya harayo dadhanvire sthirāya hinvan harayo harī turā |
arvadbhir yo haribhir joṣam īyate so asya kāmaṁ harivantam ānaśe || RV_10,096.07

hariśmaśārur harikeśa āyasas turaspeye yo haripā avardhata |
arvadbhir yo haribhir vājinīvasur ati viśvā duritā pāriṣad dharī || RV_10,096.08

sruveva yasya hariṇī vipetatuḥ śipre vājāya hariṇī davidhvataḥ |
pra yat kṛte camase marmṛjad dharī pītvā madasya haryatasyāndhasaḥ || RV_10,096.09

uta sma sadma haryatasya pastyo3r atyo na vājaṁ harivām̐ acikradat |
mahī cid dhi dhiṣaṇāharyad ojasā bṛhad vayo dadhiṣe haryataś cid ā || RV_10,096.10

ā rodasī haryamāṇo mahitvā navyaṁ-navyaṁ haryasi manma nu priyam |
pra pastyam asura haryataṁ gor āviṣ kṛdhi haraye sūryāya || RV_10,096.11

ā tvā haryantam prayujo janānāṁ rathe vahantu hariśipram indra |
pibā yathā pratibhṛtasya madhvo haryan yajñaṁ sadhamāde daśoṇim || RV_10,096.12

apāḥ pūrveṣāṁ harivaḥ sutānām atho idaṁ savanaṁ kevalaṁ te |
mamaddhi somam madhumantam indra satrā vṛṣañ jaṭhara ā vṛṣasva || RV_10,096.13

yā oṣadhīḥ pūrvā jātā devebhyas triyugam purā |
manai nu babhrūṇām ahaṁ śataṁ dhāmāni sapta ca || RV_10,097.01

śataṁ vo amba dhāmāni sahasram uta vo ruhaḥ |
adhā śatakratvo yūyam imam me agadaṁ kṛta || RV_10,097.02

oṣadhīḥ prati modadhvam puṣpavatīḥ prasūvarīḥ |
aśvā iva sajitvarīr vīrudhaḥ pārayiṣṇvaḥ || RV_10,097.03

oṣadhīr iti mātaras tad vo devīr upa bruve |
saneyam aśvaṁ gāṁ vāsa ātmānaṁ tava pūruṣa || RV_10,097.04

aśvatthe vo niṣadanam parṇe vo vasatiṣ kṛtā |
gobhāja it kilāsatha yat sanavatha pūruṣam || RV_10,097.05

yatrauṣadhīḥ samagmata rājānaḥ samitāv iva |
vipraḥ sa ucyate bhiṣag rakṣohāmīvacātanaḥ || RV_10,097.06

aśvāvatīṁ somāvatīm ūrjayantīm udojasam |
āvitsi sarvā oṣadhīr asmā ariṣṭatātaye || RV_10,097.07

uc chuṣmā oṣadhīnāṁ gāvo goṣṭhād iverate |
dhanaṁ saniṣyantīnām ātmānaṁ tava pūruṣa || RV_10,097.08

iṣkṛtir nāma vo mātātho yūyaṁ stha niṣkṛtīḥ |
sīrāḥ patatriṇīḥ sthana yad āmayati niṣ kṛtha || RV_10,097.09

ati viśvāḥ pariṣṭhāḥ stena iva vrajam akramuḥ |
oṣadhīḥ prācucyavur yat kiṁ ca tanvo3 rapaḥ || RV_10,097.10

yad imā vājayann aham oṣadhīr hasta ādadhe |
ātmā yakṣmasya naśyati purā jīvagṛbho yathā || RV_10,097.11

yasyauṣadhīḥ prasarpathāṅgam-aṅgam paruṣ-paruḥ |
tato yakṣmaṁ vi bādhadhva ugro madhyamaśīr iva || RV_10,097.12

sākaṁ yakṣma pra pata cāṣeṇa kikidīvinā |
sākaṁ vātasya dhrājyā sākaṁ naśya nihākayā || RV_10,097.13

anyā vo anyām avatv anyānyasyā upāvata |
tāḥ sarvāḥ saṁvidānā idam me prāvatā vacaḥ || RV_10,097.14

yāḥ phalinīr yā aphalā apuṣpā yāś ca puṣpiṇīḥ |
bṛhaspatiprasūtās tā no muñcantv aṁhasaḥ || RV_10,097.15

muñcantu mā śapathyā3d atho varuṇyād uta |
atho yamasya paḍbīśāt sarvasmād devakilbiṣāt || RV_10,097.16

avapatantīr avadan diva oṣadhayas pari |
yaṁ jīvam aśnavāmahai na sa riṣyāti pūruṣaḥ || RV_10,097.17

yā oṣadhīḥ somarājñīr bahvīḥ śatavicakṣaṇāḥ |
tāsāṁ tvam asy uttamāraṁ kāmāya śaṁ hṛde || RV_10,097.18

yā oṣadhīḥ somarājñīr viṣṭhitāḥ pṛthivīm anu |
bṛhaspatiprasūtā asyai saṁ datta vīryam || RV_10,097.19

mā vo riṣat khanitā yasmai cāhaṁ khanāmi vaḥ |
dvipac catuṣpad asmākaṁ sarvam astv anāturam || RV_10,097.20

yāś cedam upaśṛṇvanti yāś ca dūram parāgatāḥ |
sarvāḥ saṁgatya vīrudho 'syai saṁ datta vīryam || RV_10,097.21

oṣadhayaḥ saṁ vadante somena saha rājñā |
yasmai kṛṇoti brāhmaṇas taṁ rājan pārayāmasi || RV_10,097.22

tvam uttamāsy oṣadhe tava vṛkṣā upastayaḥ |
upastir astu so3 'smākaṁ yo asmām̐ abhidāsati || RV_10,097.23

bṛhaspate prati me devatām ihi mitro vā yad varuṇo vāsi pūṣā |
ādityair vā yad vasubhir marutvān sa parjanyaṁ śaṁtanave vṛṣāya || RV_10,098.01

ā devo dūto ajiraś cikitvān tvad devāpe abhi mām agacchat |
pratīcīnaḥ prati mām ā vavṛtsva dadhāmi te dyumatīṁ vācam āsan || RV_10,098.02

asme dhehi dyumatīṁ vācam āsan bṛhaspate anamīvām iṣirām |
yayā vṛṣṭiṁ śaṁtanave vanāva divo drapso madhumām̐ ā viveśa || RV_10,098.03

ā no drapsā madhumanto viśantv indra dehy adhirathaṁ sahasram |
ni ṣīda hotram ṛtuthā yajasva devān devāpe haviṣā saparya || RV_10,098.04

ārṣṭiṣeṇo hotram ṛṣir niṣīdan devāpir devasumatiṁ cikitvān |
sa uttarasmād adharaṁ samudram apo divyā asṛjad varṣyā abhi || RV_10,098.05

asmin samudre adhy uttarasminn āpo devebhir nivṛtā atiṣṭhan |
tā adravann ārṣṭiṣeṇena sṛṣṭā devāpinā preṣitā mṛkṣiṇīṣu || RV_10,098.06

yad devāpiḥ śaṁtanave purohito hotrāya vṛtaḥ kṛpayann adīdhet |
devaśrutaṁ vṛṣṭivaniṁ rarāṇo bṛhaspatir vācam asmā ayacchat || RV_10,098.07

yaṁ tvā devāpiḥ śuśucāno agna ārṣṭiṣeṇo manuṣyaḥ samīdhe |
viśvebhir devair anumadyamānaḥ pra parjanyam īrayā vṛṣṭimantam || RV_10,098.08

tvām pūrva ṛṣayo gīrbhir āyan tvām adhvareṣu puruhūta viśve |
sahasrāṇy adhirathāny asme ā no yajñaṁ rohidaśvopa yāhi || RV_10,098.09

etāny agne navatir nava tve āhutāny adhirathā sahasrā |
tebhir vardhasva tanvaḥ śūra pūrvīr divo no vṛṣṭim iṣito rirīhi || RV_10,098.10

etāny agne navatiṁ sahasrā sam pra yaccha vṛṣṇa indrāya bhāgam |
vidvān patha ṛtuśo devayānān apy aulānaṁ divi deveṣu dhehi || RV_10,098.11

agne bādhasva vi mṛdho vi durgahāpāmīvām apa rakṣāṁsi sedha |
asmāt samudrād bṛhato divo no 'pām bhūmānam upa naḥ sṛjeha || RV_10,098.12

kaṁ naś citram iṣaṇyasi cikitvān pṛthugmānaṁ vāśraṁ vāvṛdhadhyai |
kat tasya dātu śavaso vyuṣṭau takṣad vajraṁ vṛtraturam apinvat || RV_10,099.01

sa hi dyutā vidyutā veti sāma pṛthuṁ yonim asuratvā sasāda |
sa sanīḻebhiḥ prasahāno asya bhrātur na ṛte saptathasya māyāḥ || RV_10,099.02

sa vājaṁ yātāpaduṣpadā yan svarṣātā pari ṣadat saniṣyan |
anarvā yac chatadurasya vedo ghnañ chiśnadevām̐ abhi varpasā bhūt || RV_10,099.03

sa yahvyo3 'vanīr goṣv arvā juhoti pradhanyāsu sasriḥ |
apādo yatra yujyāso 'rathā droṇyaśvāsa īrate ghṛtaṁ vāḥ || RV_10,099.04

sa rudrebhir aśastavāra ṛbhvā hitvī gayam āreavadya āgāt |
vamrasya manye mithunā vivavrī annam abhītyārodayan muṣāyan || RV_10,099.05

sa id dāsaṁ tuvīravam patir dan ṣaḻakṣaṁ triśīrṣāṇaṁ damanyat |
asya trito nv ojasā vṛdhāno vipā varāham ayoagrayā han || RV_10,099.06

sa druhvaṇe manuṣa ūrdhvasāna ā sāviṣad arśasānāya śarum |
sa nṛtamo nahuṣo 'smat sujātaḥ puro 'bhinad arhan dasyuhatye || RV_10,099.07

so abhriyo na yavasa udanyan kṣayāya gātuṁ vidan no asme |
upa yat sīdad induṁ śarīraiḥ śyeno 'yopāṣṭir hanti dasyūn || RV_10,099.08

sa vrādhataḥ śavasānebhir asya kutsāya śuṣṇaṁ kṛpaṇe parādāt |
ayaṁ kavim anayac chasyamānam atkaṁ yo asya sanitota nṛṇām || RV_10,099.09

ayaṁ daśasyan naryebhir asya dasmo devebhir varuṇo na māyī |
ayaṁ kanīna ṛtupā avedy amimītāraruṁ yaś catuṣpāt || RV_10,099.10

asya stomebhir auśija ṛjiśvā vrajaṁ darayad vṛṣabheṇa piproḥ |
sutvā yad yajato dīdayad gīḥ pura iyāno abhi varpasā bhūt || RV_10,099.11

evā maho asura vakṣathāya vamrakaḥ paḍbhir upa sarpad indram |
sa iyānaḥ karati svastim asmā iṣam ūrjaṁ sukṣitiṁ viśvam ābhāḥ || RV_10,099.12

indra dṛhya maghavan tvāvad id bhuja iha stutaḥ sutapā bodhi no vṛdhe |
devebhir naḥ savitā prāvatu śrutam ā sarvatātim aditiṁ vṛṇīmahe || RV_10,100.01

bharāya su bharata bhāgam ṛtviyam pra vāyave śucipe krandadiṣṭaye |
gaurasya yaḥ payasaḥ pītim ānaśa ā sarvatātim aditiṁ vṛṇīmahe || RV_10,100.02

ā no devaḥ savitā sāviṣad vaya ṛjūyate yajamānāya sunvate |
yathā devān pratibhūṣema pākavad ā sarvatātim aditiṁ vṛṇīmahe || RV_10,100.03

indro asme sumanā astu viśvahā rājā somaḥ suvitasyādhy etu naḥ |
yathā-yathā mitradhitāni saṁdadhur ā sarvatātim aditiṁ vṛṇīmahe || RV_10,100.04

indra ukthena śavasā parur dadhe bṛhaspate pratarītāsy āyuṣaḥ |
yajño manuḥ pramatir naḥ pitā hi kam ā sarvatātim aditiṁ vṛṇīmahe || RV_10,100.05

indrasya nu sukṛtaṁ daivyaṁ saho 'gnir gṛhe jaritā medhiraḥ kaviḥ |
yajñaś ca bhūd vidathe cārur antama ā sarvatātim aditiṁ vṛṇīmahe || RV_10,100.06

na vo guhā cakṛma bhūri duṣkṛtaṁ nāviṣṭyaṁ vasavo devaheḻanam |
mākir no devā anṛtasya varpasa ā sarvatātim aditiṁ vṛṇīmahe || RV_10,100.07

apāmīvāṁ savitā sāviṣan nya1g varīya id apa sedhantv adrayaḥ |
grāvā yatra madhuṣud ucyate bṛhad ā sarvatātim aditiṁ vṛṇīmahe || RV_10,100.08

ūrdhvo grāvā vasavo 'stu sotari viśvā dveṣāṁsi sanutar yuyota |
sa no devaḥ savitā pāyur īḍya ā sarvatātim aditiṁ vṛṇīmahe || RV_10,100.09

ūrjaṁ gāvo yavase pīvo attana ṛtasya yāḥ sadane kośe aṅgdhve |
tanūr eva tanvo astu bheṣajam ā sarvatātim aditiṁ vṛṇīmahe || RV_10,100.10

kratuprāvā jaritā śaśvatām ava indra id bhadrā pramatiḥ sutāvatām |
pūrṇam ūdhar divyaṁ yasya siktaya ā sarvatātim aditiṁ vṛṇīmahe || RV_10,100.11

citras te bhānuḥ kratuprā abhiṣṭiḥ santi spṛdho jaraṇiprā adhṛṣṭāḥ |
rajiṣṭhayā rajyā paśva ā gos tūtūrṣati pary agraṁ duvasyuḥ || RV_10,100.12

ud budhyadhvaṁ samanasaḥ sakhāyaḥ sam agnim indhvam bahavaḥ sanīḻāḥ |
dadhikrām agnim uṣasaṁ ca devīm indrāvato 'vase ni hvaye vaḥ || RV_10,101.01

mandrā kṛṇudhvaṁ dhiya ā tanudhvaṁ nāvam aritraparaṇīṁ kṛṇudhvam |
iṣkṛṇudhvam āyudhāraṁ kṛṇudhvam prāñcaṁ yajñam pra ṇayatā sakhāyaḥ || RV_10,101.02

yunakta sīrā vi yugā tanudhvaṁ kṛte yonau vapateha bījam |
girā ca śruṣṭiḥ sabharā asan no nedīya it sṛṇyaḥ pakvam eyāt || RV_10,101.03

sīrā yuñjanti kavayo yugā vi tanvate pṛthak |
dhīrā deveṣu sumnayā || RV_10,101.04

nir āhāvān kṛṇotana saṁ varatrā dadhātana |
siñcāmahā avatam udriṇaṁ vayaṁ suṣekam anupakṣitam || RV_10,101.05

iṣkṛtāhāvam avataṁ suvaratraṁ suṣecanam |
udriṇaṁ siñce akṣitam || RV_10,101.06

prīṇītāśvān hitaṁ jayātha svastivāhaṁ ratham it kṛṇudhvam |
droṇāhāvam avatam aśmacakram aṁsatrakośaṁ siñcatā nṛpāṇam || RV_10,101.07

vrajaṁ kṛṇudhvaṁ sa hi vo nṛpāṇo varma sīvyadhvam bahulā pṛthūni |
puraḥ kṛṇudhvam āyasīr adhṛṣṭā mā vaḥ susroc camaso dṛṁhatā tam || RV_10,101.08

ā vo dhiyaṁ yajñiyāṁ varta ūtaye devā devīṁ yajatāṁ yajñiyām iha |
sā no duhīyad yavaseva gatvī sahasradhārā payasā mahī gauḥ || RV_10,101.09

ā tū ṣiñca harim īṁ dror upasthe vāśībhis takṣatāśmanmayībhiḥ |
pari ṣvajadhvaṁ daśa kakṣyābhir ubhe dhurau prati vahniṁ yunakta || RV_10,101.10

ubhe dhurau vahnir āpibdamāno 'ntar yoneva carati dvijāniḥ |
vanaspatiṁ vana āsthāpayadhvaṁ ni ṣū dadhidhvam akhananta utsam || RV_10,101.11

kapṛn naraḥ kapṛtham ud dadhātana codayata khudata vājasātaye |
niṣṭigryaḥ putram ā cyāvayotaya indraṁ sabādha iha somapītaye || RV_10,101.12

pra te ratham mithūkṛtam indro 'vatu dhṛṣṇuyā |
asminn ājau puruhūta śravāyye dhanabhakṣeṣu no 'va || RV_10,102.01

ut sma vāto vahati vāso 'syā adhirathaṁ yad ajayat sahasram |
rathīr abhūn mudgalānī gaviṣṭau bhare kṛtaṁ vy aced indrasenā || RV_10,102.02

antar yaccha jighāṁsato vajram indrābhidāsataḥ |
dāsasya vā maghavann āryasya vā sanutar yavayā vadham || RV_10,102.03

udno hradam apibaj jarhṛṣāṇaḥ kūṭaṁ sma tṛṁhad abhimātim eti |
pra muṣkabhāraḥ śrava icchamāno 'jiram bāhū abharat siṣāsan || RV_10,102.04

ny akrandayann upayanta enam amehayan vṛṣabham madhya ājeḥ |
tena sūbharvaṁ śatavat sahasraṁ gavām mudgalaḥ pradhane jigāya || RV_10,102.05

kakardave vṛṣabho yukta āsīd avāvacīt sārathir asya keśī |
dudher yuktasya dravataḥ sahānasa ṛcchanti ṣmā niṣpado mudgalānīm || RV_10,102.06

uta pradhim ud ahann asya vidvān upāyunag vaṁsagam atra śikṣan |
indra ud āvat patim aghnyānām araṁhata padyābhiḥ kakudmān || RV_10,102.07

śunam aṣṭrāvy acarat kapardī varatrāyāṁ dārv ānahyamānaḥ |
nṛmṇāni kṛṇvan bahave janāya gāḥ paspaśānas taviṣīr adhatta || RV_10,102.08

imaṁ tam paśya vṛṣabhasya yuñjaṁ kāṣṭhāyā madhye drughaṇaṁ śayānam |
yena jigāya śatavat sahasraṁ gavām mudgalaḥ pṛtanājyeṣu || RV_10,102.09

āre aghā ko nv i1tthā dadarśa yaṁ yuñjanti tam v ā sthāpayanti |
nāsmai tṛṇaṁ nodakam ā bharanty uttaro dhuro vahati pradediśat || RV_10,102.10

parivṛkteva patividyam ānaṭ pīpyānā kūcakreṇeva siñcan |
eṣaiṣyā cid rathyā jayema sumaṅgalaṁ sinavad astu sātam || RV_10,102.11

tvaṁ viśvasya jagataś cakṣur indrāsi cakṣuṣaḥ |
vṛṣā yad ājiṁ vṛṣaṇā siṣāsasi codayan vadhriṇā yujā || RV_10,102.12

āśuḥ śiśāno vṛṣabho na bhīmo ghanāghanaḥ kṣobhaṇaś carṣaṇīnām |
saṁkrandano 'nimiṣa ekavīraḥ śataṁ senā ajayat sākam indraḥ || RV_10,103.01

saṁkrandanenānimiṣeṇa jiṣṇunā yutkāreṇa duścyavanena dhṛṣṇunā |
tad indreṇa jayata tat sahadhvaṁ yudho nara iṣuhastena vṛṣṇā || RV_10,103.02

sa iṣuhastaiḥ sa niṣaṅgibhir vaśī saṁsraṣṭā sa yudha indro gaṇena |
saṁsṛṣṭajit somapā bāhuśardhy u1gradhanvā pratihitābhir astā || RV_10,103.03

bṛhaspate pari dīyā rathena rakṣohāmitrām̐ apabādhamānaḥ |
prabhañjan senāḥ pramṛṇo yudhā jayann asmākam edhy avitā rathānām || RV_10,103.04

balavijñāyaḥ sthaviraḥ pravīraḥ sahasvān vājī sahamāna ugraḥ |
abhivīro abhisatvā sahojā jaitram indra ratham ā tiṣṭha govit || RV_10,103.05

gotrabhidaṁ govidaṁ vajrabāhuṁ jayantam ajma pramṛṇantam ojasā |
imaṁ sajātā anu vīrayadhvam indraṁ sakhāyo anu saṁ rabhadhvam || RV_10,103.06

abhi gotrāṇi sahasā gāhamāno 'dayo vīraḥ śatamanyur indraḥ |
duścyavanaḥ pṛtanāṣāḻ ayudhyo3 'smākaṁ senā avatu pra yutsu || RV_10,103.07

indra āsāṁ netā bṛhaspatir dakṣiṇā yajñaḥ pura etu somaḥ |
devasenānām abhibhañjatīnāṁ jayantīnām maruto yantv agram || RV_10,103.08

indrasya vṛṣṇo varuṇasya rājña ādityānām marutāṁ śardha ugram |
mahāmanasām bhuvanacyavānāṁ ghoṣo devānāṁ jayatām ud asthāt || RV_10,103.09

ud dharṣaya maghavann āyudhāny ut satvanām māmakānām manāṁsi |
ud vṛtrahan vājināṁ vājināny ud rathānāṁ jayatāṁ yantu ghoṣāḥ || RV_10,103.10

asmākam indraḥ samṛteṣu dhvajeṣv asmākaṁ yā iṣavas tā jayantu |
asmākaṁ vīrā uttare bhavantv asmām̐ u devā avatā haveṣu || RV_10,103.11

amīṣāṁ cittam pratilobhayantī gṛhāṇāṅgāny apve parehi |
abhi prehi nir daha hṛtsu śokair andhenāmitrās tamasā sacantām || RV_10,103.12

pretā jayatā nara indro vaḥ śarma yacchatu |
ugrā vaḥ santu bāhavo 'nādhṛṣyā yathāsatha || RV_10,103.13

asāvi somaḥ puruhūta tubhyaṁ haribhyāṁ yajñam upa yāhi tūyam |
tubhyaṁ giro vipravīrā iyānā dadhanvira indra pibā sutasya || RV_10,104.01

apsu dhūtasya harivaḥ pibeha nṛbhiḥ sutasya jaṭharam pṛṇasva |
mimikṣur yam adraya indra tubhyaṁ tebhir vardhasva madam ukthavāhaḥ || RV_10,104.02

progrām pītiṁ vṛṣṇa iyarmi satyām prayai sutasya haryaśva tubhyam |
indra dhenābhir iha mādayasva dhībhir viśvābhiḥ śacyā gṛṇānaḥ || RV_10,104.03

ūtī śacīvas tava vīryeṇa vayo dadhānā uśija ṛtajñāḥ |
prajāvad indra manuṣo duroṇe tasthur gṛṇantaḥ sadhamādyāsaḥ || RV_10,104.04

praṇītibhiṣ ṭe haryaśva suṣṭoḥ suṣumnasya pururuco janāsaḥ |
maṁhiṣṭhām ūtiṁ vitire dadhānāḥ stotāra indra tava sūnṛtābhiḥ || RV_10,104.05

upa brahmāṇi harivo haribhyāṁ somasya yāhi pītaye sutasya |
indra tvā yajñaḥ kṣamamāṇam ānaḍ dāśvām̐ asy adhvarasya praketaḥ || RV_10,104.06

sahasravājam abhimātiṣāhaṁ suteraṇam maghavānaṁ suvṛktim |
upa bhūṣanti giro apratītam indraṁ namasyā jarituḥ pananta || RV_10,104.07

saptāpo devīḥ suraṇā amṛktā yābhiḥ sindhum atara indra pūrbhit |
navatiṁ srotyā nava ca sravantīr devebhyo gātum manuṣe ca vindaḥ || RV_10,104.08

apo mahīr abhiśaster amuñco 'jāgar āsv adhi deva ekaḥ |
indra yās tvaṁ vṛtratūrye cakartha tābhir viśvāyus tanvam pupuṣyāḥ || RV_10,104.09

vīreṇyaḥ kratur indraḥ suśastir utāpi dhenā puruhūtam īṭṭe |
ārdayad vṛtram akṛṇod u lokaṁ sasāhe śakraḥ pṛtanā abhiṣṭiḥ || RV_10,104.10

śunaṁ huvema maghavānam indram asmin bhare nṛtamaṁ vājasātau |
śṛṇvantam ugram ūtaye samatsu ghnantaṁ vṛtrāṇi saṁjitaṁ dhanānām || RV_10,104.11

kadā vaso stotraṁ haryata āva śmaśā rudhad vāḥ |
dīrghaṁ sutaṁ vātāpyāya || RV_10,105.01

harī yasya suyujā vivratā ver arvantānu śepā |
ubhā rajī na keśinā patir dan || RV_10,105.02

apa yor indraḥ pāpaja ā marto na śaśramāṇo bibhīvān |
śubhe yad yuyuje taviṣīvān || RV_10,105.03

sacāyor indraś carkṛṣa ām̐ upānasaḥ saparyan |
nadayor vivratayoḥ śūra indraḥ || RV_10,105.04

adhi yas tasthau keśavantā vyacasvantā na puṣṭyai |
vanoti śiprābhyāṁ śipriṇīvān || RV_10,105.05

prāstaud ṛṣvaujā ṛṣvebhis tatakṣa śūraḥ śavasā |
ṛbhur na kratubhir mātariśvā || RV_10,105.06

vajraṁ yaś cakre suhanāya dasyave hirīmaśo hirīmān |
arutahanur adbhutaṁ na rajaḥ || RV_10,105.07

ava no vṛjinā śiśīhy ṛcā vanemānṛcaḥ |
nābrahmā yajña ṛdhag joṣati tve || RV_10,105.08

ūrdhvā yat te tretinī bhūd yajñasya dhūrṣu sadman |
sajūr nāvaṁ svayaśasaṁ sacāyoḥ || RV_10,105.09

śriye te pṛśnir upasecanī bhūc chriye darvir arepāḥ |
yayā sve pātre siñcasa ut || RV_10,105.10

śataṁ vā yad asurya prati tvā sumitra itthāstaud durmitra itthāstaut |
āvo yad dasyuhatye kutsaputram prāvo yad dasyuhatye kutsavatsam || RV_10,105.11

ubhā u nūnaṁ tad id arthayethe vi tanvāthe dhiyo vastrāpaseva |
sadhrīcīnā yātave prem ajīgaḥ sudineva pṛkṣa ā taṁsayethe || RV_10,106.01

uṣṭāreva pharvareṣu śrayethe prāyogeva śvātryā śāsur ethaḥ |
dūteva hi ṣṭho yaśasā janeṣu māpa sthātam mahiṣevāvapānāt || RV_10,106.02

sākaṁyujā śakunasyeva pakṣā paśveva citrā yajur ā gamiṣṭam |
agnir iva devayor dīdivāṁsā parijmāneva yajathaḥ purutrā || RV_10,106.03

āpī vo asme pitareva putrogreva rucā nṛpatīva turyai |
iryeva puṣṭyai kiraṇeva bhujyai śruṣṭīvāneva havam ā gamiṣṭam || RV_10,106.04

vaṁsageva pūṣaryā śimbātā mitreva ṛtā śatarā śātapantā |
vājevoccā vayasā gharmyeṣṭhā meṣeveṣā saparyā3 purīṣā || RV_10,106.05

sṛṇyeva jarbharī turpharītū naitośeva turpharī parpharīkā |
udanyajeva jemanā maderū tā me jarāyv ajaram marāyu || RV_10,106.06

pajreva carcaraṁ jāram marāyu kṣadmevārtheṣu tartarītha ugrā |
ṛbhū nāpat kharamajrā kharajrur vāyur na parpharat kṣayad rayīṇām || RV_10,106.07

gharmeva madhu jaṭhare sanerū bhagevitā turpharī phārivāram |
patareva cacarā candranirṇiṅ manaṛṅgā mananyā3 na jagmī || RV_10,106.08

bṛhanteva gambhareṣu pratiṣṭhām pādeva gādhaṁ tarate vidāthaḥ |
karṇeva śāsur anu hi smarātho 'ṁśeva no bhajataṁ citram apnaḥ || RV_10,106.09

āraṅgareva madhv erayethe sāragheva gavi nīcīnabāre |
kīnāreva svedam āsiṣvidānā kṣāmevorjā sūyavasāt sacethe || RV_10,106.10

ṛdhyāma stomaṁ sanuyāma vājam ā no mantraṁ sarathehopa yātam |
yaśo na pakvam madhu goṣv antar ā bhūtāṁśo aśvinoḥ kāmam aprāḥ || RV_10,106.11

āvir abhūn mahi māghonam eṣāṁ viśvaṁ jīvaṁ tamaso nir amoci |
mahi jyotiḥ pitṛbhir dattam āgād uruḥ panthā dakṣiṇāyā adarśi || RV_10,107.01

uccā divi dakṣiṇāvanto asthur ye aśvadāḥ saha te sūryeṇa |
hiraṇyadā amṛtatvam bhajante vāsodāḥ soma pra tiranta āyuḥ || RV_10,107.02

daivī pūrtir dakṣiṇā devayajyā na kavāribhyo nahi te pṛṇanti |
athā naraḥ prayatadakṣiṇāso 'vadyabhiyā bahavaḥ pṛṇanti || RV_10,107.03

śatadhāraṁ vāyum arkaṁ svarvidaṁ nṛcakṣasas te abhi cakṣate haviḥ |
ye pṛṇanti pra ca yacchanti saṁgame te dakṣiṇāṁ duhate saptamātaram || RV_10,107.04

dakṣiṇāvān prathamo hūta eti dakṣiṇāvān grāmaṇīr agram eti |
tam eva manye nṛpatiṁ janānāṁ yaḥ prathamo dakṣiṇām āvivāya || RV_10,107.05

tam eva ṛṣiṁ tam u brahmāṇam āhur yajñanyaṁ sāmagām ukthaśāsam |
sa śukrasya tanvo veda tisro yaḥ prathamo dakṣiṇayā rarādha || RV_10,107.06

dakṣiṇāśvaṁ dakṣiṇā gāṁ dadāti dakṣiṇā candram uta yad dhiraṇyam |
dakṣiṇānnaṁ vanute yo na ātmā dakṣiṇāṁ varma kṛṇute vijānan || RV_10,107.07

na bhojā mamrur na nyartham īyur na riṣyanti na vyathante ha bhojāḥ |
idaṁ yad viśvam bhuvanaṁ svaś caitat sarvaṁ dakṣiṇaibhyo dadāti || RV_10,107.08

bhojā jigyuḥ surabhiṁ yonim agre bhojā jigyur vadhva1ṁ yā suvāsāḥ |
bhojā jigyur antaḥpeyaṁ surāyā bhojā jigyur ye ahūtāḥ prayanti || RV_10,107.09

bhojāyāśvaṁ sam mṛjanty āśum bhojāyāste kanyā3 śumbhamānā |
bhojasyedam puṣkariṇīva veśma pariṣkṛtaṁ devamāneva citram || RV_10,107.10

bhojam aśvāḥ suṣṭhuvāho vahanti suvṛd ratho vartate dakṣiṇāyāḥ |
bhojaṁ devāso 'vatā bhareṣu bhojaḥ śatrūn samanīkeṣu jetā || RV_10,107.11

kim icchantī saramā predam ānaḍ dūre hy adhvā jaguriḥ parācaiḥ |
kāsmehitiḥ kā paritakmyāsīt kathaṁ rasāyā ataraḥ payāṁsi || RV_10,108.01

indrasya dūtīr iṣitā carāmi maha icchantī paṇayo nidhīn vaḥ |
atiṣkado bhiyasā tan na āvat tathā rasāyā ataram payāṁsi || RV_10,108.02

kīdṛṅṅ indraḥ sarame kā dṛśīkā yasyedaṁ dūtīr asaraḥ parākāt |
ā ca gacchān mitram enā dadhāmāthā gavāṁ gopatir no bhavāti || RV_10,108.03

nāhaṁ taṁ veda dabhyaṁ dabhat sa yasyedaṁ dūtīr asaram parākāt |
na taṁ gūhanti sravato gabhīrā hatā indreṇa paṇayaḥ śayadhve || RV_10,108.04

imā gāvaḥ sarame yā aicchaḥ pari divo antān subhage patantī |
kas ta enā ava sṛjād ayudhvy utāsmākam āyudhā santi tigmā || RV_10,108.05

asenyā vaḥ paṇayo vacāṁsy aniṣavyās tanvaḥ santu pāpīḥ |
adhṛṣṭo va etavā astu panthā bṛhaspatir va ubhayā na mṛḻāt || RV_10,108.06

ayaṁ nidhiḥ sarame adribudhno gobhir aśvebhir vasubhir nyṛṣṭaḥ |
rakṣanti tam paṇayo ye sugopā reku padam alakam ā jagantha || RV_10,108.07

eha gamann ṛṣayaḥ somaśitā ayāsyo aṅgiraso navagvāḥ |
ta etam ūrvaṁ vi bhajanta gonām athaitad vacaḥ paṇayo vamann it || RV_10,108.08

evā ca tvaṁ sarama ājagantha prabādhitā sahasā daivyena |
svasāraṁ tvā kṛṇavai mā punar gā apa te gavāṁ subhage bhajāma || RV_10,108.09

nāhaṁ veda bhrātṛtvaṁ no svasṛtvam indro vidur aṅgirasaś ca ghorāḥ |
gokāmā me acchadayan yad āyam apāta ita paṇayo varīyaḥ || RV_10,108.10

dūram ita paṇayo varīya ud gāvo yantu minatīr ṛtena |
bṛhaspatir yā avindan nigūḻhāḥ somo grāvāṇa ṛṣayaś ca viprāḥ || RV_10,108.11

te 'vadan prathamā brahmakilbiṣe 'kūpāraḥ salilo mātariśvā |
vīḻuharās tapa ugro mayobhūr āpo devīḥ prathamajā ṛtena || RV_10,109.01

somo rājā prathamo brahmajāyām punaḥ prāyacchad ahṛṇīyamānaḥ |
anvartitā varuṇo mitra āsīd agnir hotā hastagṛhyā nināya || RV_10,109.02

hastenaiva grāhya ādhir asyā brahmajāyeyam iti ced avocan |
na dūtāya prahye tastha eṣā tathā rāṣṭraṁ gupitaṁ kṣatriyasya || RV_10,109.03

devā etasyām avadanta pūrve saptaṛṣayas tapase ye niṣeduḥ |
bhīmā jāyā brāhmaṇasyopanītā durdhāṁ dadhāti parame vyoman || RV_10,109.04

brahmacārī carati veviṣad viṣaḥ sa devānām bhavaty ekam aṅgam |
tena jāyām anv avindad bṛhaspatiḥ somena nītāṁ juhva1ṁ na devāḥ || RV_10,109.05

punar vai devā adaduḥ punar manuṣyā uta |
rājānaḥ satyaṁ kṛṇvānā brahmajāyām punar daduḥ || RV_10,109.06

punardāya brahmajāyāṁ kṛtvī devair nikilbiṣam |
ūrjam pṛthivyā bhaktvāyorugāyam upāsate || RV_10,109.07

samiddho adya manuṣo duroṇe devo devān yajasi jātavedaḥ |
ā ca vaha mitramahaś cikitvān tvaṁ dūtaḥ kavir asi pracetāḥ || RV_10,110.01

tanūnapāt patha ṛtasya yānān madhvā samañjan svadayā sujihva |
manmāni dhībhir uta yajñam ṛndhan devatrā ca kṛṇuhy adhvaraṁ naḥ || RV_10,110.02

ājuhvāna īḍyo vandyaś cā yāhy agne vasubhiḥ sajoṣāḥ |
tvaṁ devānām asi yahva hotā sa enān yakṣīṣito yajīyān || RV_10,110.03

prācīnam barhiḥ pradiśā pṛthivyā vastor asyā vṛjyate agre ahnām |
vy u prathate vitaraṁ varīyo devebhyo aditaye syonam || RV_10,110.04

vyacasvatīr urviyā vi śrayantām patibhyo na janayaḥ śumbhamānāḥ |
devīr dvāro bṛhatīr viśvaminvā devebhyo bhavata suprāyaṇāḥ || RV_10,110.05

ā suṣvayantī yajate upāke uṣāsānaktā sadatāṁ ni yonau |
divye yoṣaṇe bṛhatī surukme adhi śriyaṁ śukrapiśaṁ dadhāne || RV_10,110.06

daivyā hotārā prathamā suvācā mimānā yajñam manuṣo yajadhyai |
pracodayantā vidatheṣu kārū prācīnaṁ jyotiḥ pradiśā diśantā || RV_10,110.07

ā no yajñam bhāratī tūyam etv iḻā manuṣvad iha cetayantī |
tisro devīr barhir edaṁ syonaṁ sarasvatī svapasaḥ sadantu || RV_10,110.08

ya ime dyāvāpṛthivī janitrī rūpair apiṁśad bhuvanāni viśvā |
tam adya hotar iṣito yajīyān devaṁ tvaṣṭāram iha yakṣi vidvān || RV_10,110.09

upāvasṛja tmanyā samañjan devānām pātha ṛtuthā havīṁṣi |
vanaspatiḥ śamitā devo agniḥ svadantu havyam madhunā ghṛtena || RV_10,110.10

sadyo jāto vy amimīta yajñam agnir devānām abhavat purogāḥ |
asya hotuḥ pradiśy ṛtasya vāci svāhākṛtaṁ havir adantu devāḥ || RV_10,110.11

manīṣiṇaḥ pra bharadhvam manīṣāṁ yathā-yathā matayaḥ santi nṛṇām |
indraṁ satyair erayāmā kṛtebhiḥ sa hi vīro girvaṇasyur vidānaḥ || RV_10,111.01

ṛtasya hi sadaso dhītir adyaut saṁ gārṣṭeyo vṛṣabho gobhir ānaṭ |
ud atiṣṭhat taviṣeṇā raveṇa mahānti cit saṁ vivyācā rajāṁsi || RV_10,111.02

indraḥ kila śrutyā asya veda sa hi jiṣṇuḥ pathikṛt sūryāya |
ān menāṁ kṛṇvann acyuto bhuvad goḥ patir divaḥ sanajā apratītaḥ || RV_10,111.03

indro mahnā mahato arṇavasya vratāminād aṅgirobhir gṛṇānaḥ |
purūṇi cin ni tatānā rajāṁsi dādhāra yo dharuṇaṁ satyatātā || RV_10,111.04

indro divaḥ pratimānam pṛthivyā viśvā veda savanā hanti śuṣṇam |
mahīṁ cid dyām ātanot sūryeṇa cāskambha cit kambhanena skabhīyān || RV_10,111.05

vajreṇa hi vṛtrahā vṛtram astar adevasya śūśuvānasya māyāḥ |
vi dhṛṣṇo atra dhṛṣatā jaghanthāthābhavo maghavan bāhvojāḥ || RV_10,111.06

sacanta yad uṣasaḥ sūryeṇa citrām asya ketavo rām avindan |
ā yan nakṣatraṁ dadṛśe divo na punar yato nakir addhā nu veda || RV_10,111.07

dūraṁ kila prathamā jagmur āsām indrasya yāḥ prasave sasrur āpaḥ |
kva svid agraṁ kva budhna āsām āpo madhyaṁ kva vo nūnam antaḥ || RV_10,111.08

sṛjaḥ sindhūm̐r ahinā jagrasānām̐ ād id etāḥ pra vivijre javena |
mumukṣamāṇā uta yā mumucre 'dhed etā na ramante nitiktāḥ || RV_10,111.09

sadhrīcīḥ sindhum uśatīr ivāyan sanāj jāra āritaḥ pūrbhid āsām |
astam ā te pārthivā vasūny asme jagmuḥ sūnṛtā indra pūrvīḥ || RV_10,111.10

indra piba pratikāmaṁ sutasya prātaḥsāvas tava hi pūrvapītiḥ |
harṣasva hantave śūra śatrūn ukthebhiṣ ṭe vīryā3 pra bravāma || RV_10,112.01

yas te ratho manaso javīyān endra tena somapeyāya yāhi |
tūyam ā te harayaḥ pra dravantu yebhir yāsi vṛṣabhir mandamānaḥ || RV_10,112.02

haritvatā varcasā sūryasya śreṣṭhai rūpais tanvaṁ sparśayasva |
asmābhir indra sakhibhir huvānaḥ sadhrīcīno mādayasvā niṣadya || RV_10,112.03

yasya tyat te mahimānam madeṣv ime mahī rodasī nāviviktām |
tad oka ā haribhir indra yuktaiḥ priyebhir yāhi priyam annam accha || RV_10,112.04

yasya śaśvat papivām̐ indra śatrūn anānukṛtyā raṇyā cakartha |
sa te puraṁdhiṁ taviṣīm iyarti sa te madāya suta indra somaḥ || RV_10,112.05

idaṁ te pātraṁ sanavittam indra pibā somam enā śatakrato |
pūrṇa āhāvo madirasya madhvo yaṁ viśva id abhiharyanti devāḥ || RV_10,112.06

vi hi tvām indra purudhā janāso hitaprayaso vṛṣabha hvayante |
asmākaṁ te madhumattamānīmā bhuvan savanā teṣu harya || RV_10,112.07

pra ta indra pūrvyāṇi pra nūnaṁ vīryā vocam prathamā kṛtāni |
satīnamanyur aśrathāyo adriṁ suvedanām akṛṇor brahmaṇe gām || RV_10,112.08

ni ṣu sīda gaṇapate gaṇeṣu tvām āhur vipratamaṁ kavīnām |
na ṛte tvat kriyate kiṁ canāre mahām arkam maghavañ citram arca || RV_10,112.09

abhikhyā no maghavan nādhamānān sakhe bodhi vasupate sakhīnām |
raṇaṁ kṛdhi raṇakṛt satyaśuṣmābhakte cid ā bhajā rāye asmān || RV_10,112.10

tam asya dyāvāpṛthivī sacetasā viśvebhir devair anu śuṣmam āvatām |
yad ait kṛṇvāno mahimānam indriyam pītvī somasya kratumām̐ avardhata || RV_10,113.01

tam asya viṣṇur mahimānam ojasāṁśuṁ dadhanvān madhuno vi rapśate |
devebhir indro maghavā sayāvabhir vṛtraṁ jaghanvām̐ abhavad vareṇyaḥ || RV_10,113.02

vṛtreṇa yad ahinā bibhrad āyudhā samasthithā yudhaye śaṁsam āvide |
viśve te atra marutaḥ saha tmanāvardhann ugra mahimānam indriyam || RV_10,113.03

jajñāna eva vy abādhata spṛdhaḥ prāpaśyad vīro abhi pauṁsyaṁ raṇam |
avṛścad adrim ava sasyadaḥ sṛjad astabhnān nākaṁ svapasyayā pṛthum || RV_10,113.04

ād indraḥ satrā taviṣīr apatyata varīyo dyāvāpṛthivī abādhata |
avābharad dhṛṣito vajram āyasaṁ śevam mitrāya varuṇāya dāśuṣe || RV_10,113.05

indrasyātra taviṣībhyo virapśina ṛghāyato araṁhayanta manyave |
vṛtraṁ yad ugro vy avṛścad ojasāpo bibhrataṁ tamasā parīvṛtam || RV_10,113.06

yā vīryāṇi prathamāni kartvā mahitvebhir yatamānau samīyatuḥ |
dhvāntaṁ tamo 'va dadhvase hata indro mahnā pūrvahūtāv apatyata || RV_10,113.07

viśve devāso adha vṛṣṇyāni te 'vardhayan somavatyā vacasyayā |
raddhaṁ vṛtram ahim indrasya hanmanāgnir na jambhais tṛṣv annam āvayat || RV_10,113.08

bhūri dakṣebhir vacanebhir ṛkvabhiḥ sakhyebhiḥ sakhyāni pra vocata |
indro dhuniṁ ca cumuriṁ ca dambhayañ chraddhāmanasyā śṛṇute dabhītaye || RV_10,113.09

tvam purūṇy ā bharā svaśvyā yebhir maṁsai nivacanāni śaṁsan |
sugebhir viśvā duritā tarema vido ṣu ṇa urviyā gādham adya || RV_10,113.10

gharmā samantā trivṛtaṁ vy āpatus tayor juṣṭim mātariśvā jagāma |
divas payo didhiṣāṇā aveṣan vidur devāḥ sahasāmānam arkam || RV_10,114.01

tisro deṣṭrāya nirṛtīr upāsate dīrghaśruto vi hi jānanti vahnayaḥ |
tāsāṁ ni cikyuḥ kavayo nidānam pareṣu yā guhyeṣu vrateṣu || RV_10,114.02

catuṣkapardā yuvatiḥ supeśā ghṛtapratīkā vayunāni vaste |
tasyāṁ suparṇā vṛṣaṇā ni ṣedatur yatra devā dadhire bhāgadheyam || RV_10,114.03

ekaḥ suparṇaḥ sa samudram ā viveśa sa idaṁ viśvam bhuvanaṁ vi caṣṭe |
tam pākena manasāpaśyam antitas tam mātā reḻhi sa u reḻhi mātaram || RV_10,114.04

suparṇaṁ viprāḥ kavayo vacobhir ekaṁ santam bahudhā kalpayanti |
chandāṁsi ca dadhato adhvareṣu grahān somasya mimate dvādaśa || RV_10,114.05

ṣaṭtriṁśām̐ś ca caturaḥ kalpayantaś chandāṁsi ca dadhata ādvādaśam |
yajñaṁ vimāya kavayo manīṣa ṛksāmābhyām pra rathaṁ vartayanti || RV_10,114.06

caturdaśānye mahimāno asya taṁ dhīrā vācā pra ṇayanti sapta |
āpnānaṁ tīrthaṁ ka iha pra vocad yena pathā prapibante sutasya || RV_10,114.07

sahasradhā pañcadaśāny ukthā yāvad dyāvāpṛthivī tāvad it tat |
sahasradhā mahimānaḥ sahasraṁ yāvad brahma viṣṭhitaṁ tāvatī vāk || RV_10,114.08

kaś chandasāṁ yogam ā veda dhīraḥ ko dhiṣṇyām prati vācam papāda |
kam ṛtvijām aṣṭamaṁ śūram āhur harī indrasya ni cikāya kaḥ svit || RV_10,114.09

bhūmyā antam pary eke caranti rathasya dhūrṣu yuktāso asthuḥ |
śramasya dāyaṁ vi bhajanty ebhyo yadā yamo bhavati harmye hitaḥ || RV_10,114.10

citra ic chiśos taruṇasya vakṣatho na yo mātarāv apyeti dhātave |
anūdhā yadi jījanad adhā ca nu vavakṣa sadyo mahi dūtya1ṁ caran || RV_10,115.01

agnir ha nāma dhāyi dann apastamaḥ saṁ yo vanā yuvate bhasmanā datā |
abhipramurā juhvā svadhvara ino na prothamāno yavase vṛṣā || RV_10,115.02

taṁ vo viṁ na druṣadaṁ devam andhasa indum prothantam pravapantam arṇavam |
āsā vahniṁ na śociṣā virapśinam mahivrataṁ na sarajantam adhvanaḥ || RV_10,115.03

vi yasya te jrayasānasyājara dhakṣor na vātāḥ pari santy acyutāḥ |
ā raṇvāso yuyudhayo na satvanaṁ tritaṁ naśanta pra śiṣanta iṣṭaye || RV_10,115.04

sa id agniḥ kaṇvatamaḥ kaṇvasakhāryaḥ parasyāntarasya taruṣaḥ |
agniḥ pātu gṛṇato agniḥ sūrīn agnir dadātu teṣām avo naḥ || RV_10,115.05

vājintamāya sahyase supitrya tṛṣu cyavāno anu jātavedase |
anudre cid yo dhṛṣatā varaṁ sate mahintamāya dhanvaned aviṣyate || RV_10,115.06

evāgnir martaiḥ saha sūribhir vasuḥ ṣṭave sahasaḥ sūnaro nṛbhiḥ |
mitrāso na ye sudhitā ṛtāyavo dyāvo na dyumnair abhi santi mānuṣān || RV_10,115.07

ūrjo napāt sahasāvann iti tvopastutasya vandate vṛṣā vāk |
tvāṁ stoṣāma tvayā suvīrā drāghīya āyuḥ prataraṁ dadhānāḥ || RV_10,115.08

iti tvāgne vṛṣṭihavyasya putrā upastutāsa ṛṣayo 'vocan |
tām̐ś ca pāhi gṛṇataś ca sūrīn vaṣaḍ vaṣaḻ ity ūrdhvāso anakṣan namo nama ity ūrdhvāso anakṣan || RV_10,115.09

pibā somam mahata indriyāya pibā vṛtrāya hantave śaviṣṭha |
piba rāye śavase hūyamānaḥ piba madhvas tṛpad indrā vṛṣasva || RV_10,116.01

asya piba kṣumataḥ prasthitasyendra somasya varam ā sutasya |
svastidā manasā mādayasvārvācīno revate saubhagāya || RV_10,116.02

mamattu tvā divyaḥ soma indra mamattu yaḥ sūyate pārthiveṣu |
mamattu yena varivaś cakartha mamattu yena niriṇāsi śatrūn || RV_10,116.03

ā dvibarhā amino yātv indro vṛṣā haribhyām pariṣiktam andhaḥ |
gavy ā sutasya prabhṛtasya madhvaḥ satrā khedām aruśahā vṛṣasva || RV_10,116.04

ni tigmāni bhrāśayan bhrāśyāny ava sthirā tanuhi yātujūnām |
ugrāya te saho balaṁ dadāmi pratītyā śatrūn vigadeṣu vṛśca || RV_10,116.05

vy a1rya indra tanuhi śravāṁsy ojaḥ sthireva dhanvano 'bhimātīḥ |
asmadryag vāvṛdhānaḥ sahobhir anibhṛṣṭas tanvaṁ vāvṛdhasva || RV_10,116.06

idaṁ havir maghavan tubhyaṁ rātam prati samrāḻ ahṛṇāno gṛbhāya |
tubhyaṁ suto maghavan tubhyam pakvo3 'ddhīndra piba ca prasthitasya || RV_10,116.07

addhīd indra prasthitemā havīṁṣi cano dadhiṣva pacatota somam |
prayasvantaḥ prati haryāmasi tvā satyāḥ santu yajamānasya kāmāḥ || RV_10,116.08

prendrāgnibhyāṁ suvacasyām iyarmi sindhāv iva prerayaṁ nāvam arkaiḥ |
ayā iva pari caranti devā ye asmabhyaṁ dhanadā udbhidaś ca || RV_10,116.09

na vā u devāḥ kṣudham id vadhaṁ dadur utāśitam upa gacchanti mṛtyavaḥ |
uto rayiḥ pṛṇato nopa dasyaty utāpṛṇan marḍitāraṁ na vindate || RV_10,117.01

ya ādhrāya cakamānāya pitvo 'nnavān san raphitāyopajagmuṣe |
sthiram manaḥ kṛṇute sevate puroto cit sa marḍitāraṁ na vindate || RV_10,117.02

sa id bhojo yo gṛhave dadāty annakāmāya carate kṛśāya |
aram asmai bhavati yāmahūtā utāparīṣu kṛṇute sakhāyam || RV_10,117.03

na sa sakhā yo na dadāti sakhye sacābhuve sacamānāya pitvaḥ |
apāsmāt preyān na tad oko asti pṛṇantam anyam araṇaṁ cid icchet || RV_10,117.04

pṛṇīyād in nādhamānāya tavyān drāghīyāṁsam anu paśyeta panthām |
o hi vartante rathyeva cakrānyam-anyam upa tiṣṭhanta rāyaḥ || RV_10,117.05

mogham annaṁ vindate apracetāḥ satyam bravīmi vadha it sa tasya |
nāryamaṇam puṣyati no sakhāyaṁ kevalāgho bhavati kevalādī || RV_10,117.06

kṛṣann it phāla āśitaṁ kṛṇoti yann adhvānam apa vṛṅkte caritraiḥ |
vadan brahmāvadato vanīyān pṛṇann āpir apṛṇantam abhi ṣyāt || RV_10,117.07

ekapād bhūyo dvipado vi cakrame dvipāt tripādam abhy eti paścāt |
catuṣpād eti dvipadām abhisvare sampaśyan paṅktīr upatiṣṭhamānaḥ || RV_10,117.08

samau cid dhastau na samaṁ viviṣṭaḥ sammātarā cin na samaṁ duhāte |
yamayoś cin na samā vīryāṇi jñātī cit santau na samam pṛṇītaḥ || RV_10,117.09

agne haṁsi ny a1triṇaṁ dīdyan martyeṣv ā |
sve kṣaye śucivrata || RV_10,118.01

ut tiṣṭhasi svāhuto ghṛtāni prati modase |
yat tvā srucaḥ samasthiran || RV_10,118.02

sa āhuto vi rocate 'gnir īḻenyo girā |
srucā pratīkam ajyate || RV_10,118.03

ghṛtenāgniḥ sam ajyate madhupratīka āhutaḥ |
rocamāno vibhāvasuḥ || RV_10,118.04

jaramāṇaḥ sam idhyase devebhyo havyavāhana |
taṁ tvā havanta martyāḥ || RV_10,118.05

tam martā amartyaṁ ghṛtenāgniṁ saparyata |
adābhyaṁ gṛhapatim || RV_10,118.06

adābhyena śociṣāgne rakṣas tvaṁ daha |
gopā ṛtasya dīdihi || RV_10,118.07

sa tvam agne pratīkena praty oṣa yātudhānyaḥ |
urukṣayeṣu dīdyat || RV_10,118.08

taṁ tvā gīrbhir urukṣayā havyavāhaṁ sam īdhire |
yajiṣṭham mānuṣe jane || RV_10,118.09

iti vā iti me mano gām aśvaṁ sanuyām iti |
kuvit somasyāpām iti || RV_10,119.01

pra vātā iva dodhata un mā pītā ayaṁsata |
kuvit somasyāpām iti || RV_10,119.02

un mā pītā ayaṁsata ratham aśvā ivāśavaḥ |
kuvit somasyāpām iti || RV_10,119.03

upa mā matir asthita vāśrā putram iva priyam |
kuvit somasyāpām iti || RV_10,119.04

ahaṁ taṣṭeva vandhuram pary acāmi hṛdā matim |
kuvit somasyāpām iti || RV_10,119.05

nahi me akṣipac canācchāntsuḥ pañca kṛṣṭayaḥ |
kuvit somasyāpām iti || RV_10,119.06

nahi me rodasī ubhe anyam pakṣaṁ cana prati |
kuvit somasyāpām iti || RV_10,119.07

abhi dyām mahinā bhuvam abhī3mām pṛthivīm mahīm |
kuvit somasyāpām iti || RV_10,119.08

hantāham pṛthivīm imāṁ ni dadhānīha veha vā |
kuvit somasyāpām iti || RV_10,119.09

oṣam it pṛthivīm ahaṁ jaṅghanānīha veha vā |
kuvit somasyāpām iti || RV_10,119.10

divi me anyaḥ pakṣo3 'dho anyam acīkṛṣam |
kuvit somasyāpām iti || RV_10,119.11

aham asmi mahāmaho 'bhinabhyam udīṣitaḥ |
kuvit somasyāpām iti || RV_10,119.12

gṛho yāmy araṁkṛto devebhyo havyavāhanaḥ |
kuvit somasyāpām iti || RV_10,119.13

tad id āsa bhuvaneṣu jyeṣṭhaṁ yato jajña ugras tveṣanṛmṇaḥ |
sadyo jajñāno ni riṇāti śatrūn anu yaṁ viśve madanty ūmāḥ || RV_10,120.01

vāvṛdhānaḥ śavasā bhūryojāḥ śatrur dāsāya bhiyasaṁ dadhāti |
avyanac ca vyanac ca sasni saṁ te navanta prabhṛtā madeṣu || RV_10,120.02

tve kratum api vṛñjanti viśve dvir yad ete trir bhavanty ūmāḥ |
svādoḥ svādīyaḥ svādunā sṛjā sam adaḥ su madhu madhunābhi yodhīḥ || RV_10,120.03

iti cid dhi tvā dhanā jayantam made-made anumadanti viprāḥ |
ojīyo dhṛṣṇo sthiram ā tanuṣva mā tvā dabhan yātudhānā durevāḥ || RV_10,120.04

tvayā vayaṁ śāśadmahe raṇeṣu prapaśyanto yudhenyāni bhūri |
codayāmi ta āyudhā vacobhiḥ saṁ te śiśāmi brahmaṇā vayāṁsi || RV_10,120.05

stuṣeyyam puruvarpasam ṛbhvam inatamam āptyam āptyānām |
ā darṣate śavasā sapta dānūn pra sākṣate pratimānāni bhūri || RV_10,120.06

ni tad dadhiṣe 'varam paraṁ ca yasminn āvithāvasā duroṇe |
ā mātarā sthāpayase jigatnū ata inoṣi karvarā purūṇi || RV_10,120.07

imā brahma bṛhaddivo vivaktīndrāya śūṣam agriyaḥ svarṣāḥ |
maho gotrasya kṣayati svarājo duraś ca viśvā avṛṇod apa svāḥ || RV_10,120.08

evā mahān bṛhaddivo atharvāvocat svāṁ tanva1m indram eva |
svasāro mātaribhvarīr ariprā hinvanti ca śavasā vardhayanti ca || RV_10,120.09

hiraṇyagarbhaḥ sam avartatāgre bhūtasya jātaḥ patir eka āsīt |
sa dādhāra pṛthivīṁ dyām utemāṁ kasmai devāya haviṣā vidhema || RV_10,121.01

ya ātmadā baladā yasya viśva upāsate praśiṣaṁ yasya devāḥ |
yasya chāyāmṛtaṁ yasya mṛtyuḥ kasmai devāya haviṣā vidhema || RV_10,121.02

yaḥ prāṇato nimiṣato mahitvaika id rājā jagato babhūva |
ya īśe asya dvipadaś catuṣpadaḥ kasmai devāya haviṣā vidhema || RV_10,121.03

yasyeme himavanto mahitvā yasya samudraṁ rasayā sahāhuḥ |
yasyemāḥ pradiśo yasya bāhū kasmai devāya haviṣā vidhema || RV_10,121.04

yena dyaur ugrā pṛthivī ca dṛḻhā yena svaḥ stabhitaṁ yena nākaḥ |
yo antarikṣe rajaso vimānaḥ kasmai devāya haviṣā vidhema || RV_10,121.05

yaṁ krandasī avasā tastabhāne abhy aikṣetām manasā rejamāne |
yatrādhi sūra udito vibhāti kasmai devāya haviṣā vidhema || RV_10,121.06

āpo ha yad bṛhatīr viśvam āyan garbhaṁ dadhānā janayantīr agnim |
tato devānāṁ sam avartatāsur ekaḥ kasmai devāya haviṣā vidhema || RV_10,121.07

yaś cid āpo mahinā paryapaśyad dakṣaṁ dadhānā janayantīr yajñam |
yo deveṣv adhi deva eka āsīt kasmai devāya haviṣā vidhema || RV_10,121.08

mā no hiṁsīj janitā yaḥ pṛthivyā yo vā divaṁ satyadharmā jajāna |
yaś cāpaś candrā bṛhatīr jajāna kasmai devāya haviṣā vidhema || RV_10,121.09

prajāpate na tvad etāny anyo viśvā jātāni pari tā babhūva |
yatkāmās te juhumas tan no astu vayaṁ syāma patayo rayīṇām || RV_10,121.10

vasuṁ na citramahasaṁ gṛṇīṣe vāmaṁ śevam atithim adviṣeṇyam |
sa rāsate śurudho viśvadhāyaso 'gnir hotā gṛhapatiḥ suvīryam || RV_10,122.01

juṣāṇo agne prati harya me vaco viśvāni vidvān vayunāni sukrato |
ghṛtanirṇig brahmaṇe gātum eraya tava devā ajanayann anu vratam || RV_10,122.02

sapta dhāmāni pariyann amartyo dāśad dāśuṣe sukṛte māmahasva |
suvīreṇa rayiṇāgne svābhuvā yas ta ānaṭ samidhā taṁ juṣasva || RV_10,122.03

yajñasya ketum prathamam purohitaṁ haviṣmanta īḻate sapta vājinam |
śṛṇvantam agniṁ ghṛtapṛṣṭham ukṣaṇam pṛṇantaṁ devam pṛṇate suvīryam || RV_10,122.04

tvaṁ dūtaḥ prathamo vareṇyaḥ sa hūyamāno amṛtāya matsva |
tvām marjayan maruto dāśuṣo gṛhe tvāṁ stomebhir bhṛgavo vi rurucuḥ || RV_10,122.05

iṣaṁ duhan sudughāṁ viśvadhāyasaṁ yajñapriye yajamānāya sukrato |
agne ghṛtasnus trir ṛtāni dīdyad vartir yajñam pariyan sukratūyase || RV_10,122.06

tvām id asyā uṣaso vyuṣṭiṣu dūtaṁ kṛṇvānā ayajanta mānuṣāḥ |
tvāṁ devā mahayāyyāya vāvṛdhur ājyam agne nimṛjanto adhvare || RV_10,122.07

ni tvā vasiṣṭhā ahvanta vājinaṁ gṛṇanto agne vidatheṣu vedhasaḥ |
rāyas poṣaṁ yajamāneṣu dhāraya yūyam pāta svastibhiḥ sadā naḥ || RV_10,122.08

ayaṁ venaś codayat pṛśnigarbhā jyotirjarāyū rajaso vimāne |
imam apāṁ saṁgame sūryasya śiśuṁ na viprā matibhī rihanti || RV_10,123.01

samudrād ūrmim ud iyarti veno nabhojāḥ pṛṣṭhaṁ haryatasya darśi |
ṛtasya sānāv adhi viṣṭapi bhrāṭ samānaṁ yonim abhy anūṣata vrāḥ || RV_10,123.02

samānam pūrvīr abhi vāvaśānās tiṣṭhan vatsasya mātaraḥ sanīḻāḥ |
ṛtasya sānāv adhi cakramāṇā rihanti madhvo amṛtasya vāṇīḥ || RV_10,123.03

jānanto rūpam akṛpanta viprā mṛgasya ghoṣam mahiṣasya hi gman |
ṛtena yanto adhi sindhum asthur vidad gandharvo amṛtāni nāma || RV_10,123.04

apsarā jāram upasiṣmiyāṇā yoṣā bibharti parame vyoman |
carat priyasya yoniṣu priyaḥ san sīdat pakṣe hiraṇyaye sa venaḥ || RV_10,123.05

nāke suparṇam upa yat patantaṁ hṛdā venanto abhy acakṣata tvā |
hiraṇyapakṣaṁ varuṇasya dūtaṁ yamasya yonau śakunam bhuraṇyum || RV_10,123.06

ūrdhvo gandharvo adhi nāke asthāt pratyaṅ citrā bibhrad asyāyudhāni |
vasāno atkaṁ surabhiṁ dṛśe kaṁ sva1r ṇa nāma janata priyāṇi || RV_10,123.07

drapsaḥ samudram abhi yaj jigāti paśyan gṛdhrasya cakṣasā vidharman |
bhānuḥ śukreṇa śociṣā cakānas tṛtīye cakre rajasi priyāṇi || RV_10,123.08

imaṁ no agna upa yajñam ehi pañcayāmaṁ trivṛtaṁ saptatantum |
aso havyavāḻ uta naḥ purogā jyog eva dīrghaṁ tama āśayiṣṭhāḥ || RV_10,124.01

adevād devaḥ pracatā guhā yan prapaśyamāno amṛtatvam emi |
śivaṁ yat santam aśivo jahāmi svāt sakhyād araṇīṁ nābhim emi || RV_10,124.02

paśyann anyasyā atithiṁ vayāyā ṛtasya dhāma vi mime purūṇi |
śaṁsāmi pitre asurāya śevam ayajñiyād yajñiyam bhāgam emi || RV_10,124.03

bahvīḥ samā akaram antar asminn indraṁ vṛṇānaḥ pitaraṁ jahāmi |
agniḥ somo varuṇas te cyavante paryāvard rāṣṭraṁ tad avāmy āyan || RV_10,124.04

nirmāyā u tye asurā abhūvan tvaṁ ca mā varuṇa kāmayāse |
ṛtena rājann anṛtaṁ viviñcan mama rāṣṭrasyādhipatyam ehi || RV_10,124.05

idaṁ svar idam id āsa vāmam ayam prakāśa urv a1ntarikṣam |
hanāva vṛtraṁ nirehi soma haviṣ ṭvā santaṁ haviṣā yajāma || RV_10,124.06

kaviḥ kavitvā divi rūpam āsajad aprabhūtī varuṇo nir apaḥ sṛjat |
kṣemaṁ kṛṇvānā janayo na sindhavas tā asya varṇaṁ śucayo bharibhrati || RV_10,124.07

tā asya jyeṣṭham indriyaṁ sacante tā īm ā kṣeti svadhayā madantīḥ |
tā īṁ viśo na rājānaṁ vṛṇānā bībhatsuvo apa vṛtrād atiṣṭhan || RV_10,124.08

bībhatsūnāṁ sayujaṁ haṁsam āhur apāṁ divyānāṁ sakhye carantam |
anuṣṭubham anu carcūryamāṇam indraṁ ni cikyuḥ kavayo manīṣā || RV_10,124.09

ahaṁ rudrebhir vasubhiś carāmy aham ādityair uta viśvadevaiḥ |
aham mitrāvaruṇobhā bibharmy aham indrāgnī aham aśvinobhā || RV_10,125.01

ahaṁ somam āhanasam bibharmy ahaṁ tvaṣṭāram uta pūṣaṇam bhagam |
ahaṁ dadhāmi draviṇaṁ haviṣmate suprāvye3 yajamānāya sunvate || RV_10,125.02

ahaṁ rāṣṭrī saṁgamanī vasūnāṁ cikituṣī prathamā yajñiyānām |
tām mā devā vy adadhuḥ purutrā bhūristhātrām bhūry āveśayantīm || RV_10,125.03

mayā so annam atti yo vipaśyati yaḥ prāṇiti ya īṁ śṛṇoty uktam |
amantavo māṁ ta upa kṣiyanti śrudhi śruta śraddhivaṁ te vadāmi || RV_10,125.04

aham eva svayam idaṁ vadāmi juṣṭaṁ devebhir uta mānuṣebhiḥ |
yaṁ kāmaye taṁ-tam ugraṁ kṛṇomi tam brahmāṇaṁ tam ṛṣiṁ taṁ sumedhām || RV_10,125.05

ahaṁ rudrāya dhanur ā tanomi brahmadviṣe śarave hantavā u |
ahaṁ janāya samadaṁ kṛṇomy ahaṁ dyāvāpṛthivī ā viveśa || RV_10,125.06

ahaṁ suve pitaram asya mūrdhan mama yonir apsv a1ntaḥ samudre |
tato vi tiṣṭhe bhuvanānu viśvotāmūṁ dyāṁ varṣmaṇopa spṛśāmi || RV_10,125.07

aham eva vāta iva pra vāmy ārabhamāṇā bhuvanāni viśvā |
paro divā para enā pṛthivyaitāvatī mahinā sam babhūva || RV_10,125.08

na tam aṁho na duritaṁ devāso aṣṭa martyam |
sajoṣaso yam aryamā mitro nayanti varuṇo ati dviṣaḥ || RV_10,126.01

tad dhi vayaṁ vṛṇīmahe varuṇa mitrāryaman |
yenā nir aṁhaso yūyam pātha nethā ca martyam ati dviṣaḥ || RV_10,126.02

te nūnaṁ no 'yam ūtaye varuṇo mitro aryamā |
nayiṣṭhā u no neṣaṇi parṣiṣṭhā u naḥ parṣaṇy ati dviṣaḥ || RV_10,126.03

yūyaṁ viśvam pari pātha varuṇo mitro aryamā |
yuṣmākaṁ śarmaṇi priye syāma supraṇītayo 'ti dviṣaḥ || RV_10,126.04

ādityāso ati sridho varuṇo mitro aryamā |
ugram marudbhī rudraṁ huvemendram agniṁ svastaye 'ti dviṣaḥ || RV_10,126.05

netāra ū ṣu ṇas tiro varuṇo mitro aryamā |
ati viśvāni duritā rājānaś carṣaṇīnām ati dviṣaḥ || RV_10,126.06

śunam asmabhyam ūtaye varuṇo mitro aryamā |
śarma yacchantu sapratha ādityāso yad īmahe ati dviṣaḥ || RV_10,126.07

yathā ha tyad vasavo gauryaṁ cit padi ṣitām amuñcatā yajatrāḥ |
evo ṣv a1sman muñcatā vy aṁhaḥ pra tāry agne prataraṁ na āyuḥ || RV_10,126.08

rātrī vy akhyad āyatī purutrā devy a1kṣabhiḥ |
viśvā adhi śriyo 'dhita || RV_10,127.01

orv aprā amartyā nivato devy u1dvataḥ |
jyotiṣā bādhate tamaḥ || RV_10,127.02

nir u svasāram askṛtoṣasaṁ devy āyatī |
aped u hāsate tamaḥ || RV_10,127.03

sā no adya yasyā vayaṁ ni te yāmann avikṣmahi |
vṛkṣe na vasatiṁ vayaḥ || RV_10,127.04

ni grāmāso avikṣata ni padvanto ni pakṣiṇaḥ |
ni śyenāsaś cid arthinaḥ || RV_10,127.05

yāvayā vṛkya1ṁ vṛkaṁ yavaya stenam ūrmye |
athā naḥ sutarā bhava || RV_10,127.06

upa mā pepiśat tamaḥ kṛṣṇaṁ vyaktam asthita |
uṣa ṛṇeva yātaya || RV_10,127.07

upa te gā ivākaraṁ vṛṇīṣva duhitar divaḥ |
rātri stomaṁ na jigyuṣe || RV_10,127.08

mamāgne varco vihaveṣv astu vayaṁ tvendhānās tanvam puṣema |
mahyaṁ namantām pradiśaś catasras tvayādhyakṣeṇa pṛtanā jayema || RV_10,128.01

mama devā vihave santu sarva indravanto maruto viṣṇur agniḥ |
mamāntarikṣam urulokam astu mahyaṁ vātaḥ pavatāṁ kāme asmin || RV_10,128.02

mayi devā draviṇam ā yajantām mayy āśīr astu mayi devahūtiḥ |
daivyā hotāro vanuṣanta pūrve 'riṣṭāḥ syāma tanvā suvīrāḥ || RV_10,128.03

mahyaṁ yajantu mama yāni havyākūtiḥ satyā manaso me astu |
eno mā ni gāṁ katamac canāhaṁ viśve devāso adhi vocatā naḥ || RV_10,128.04

devīḥ ṣaḻ urvīr uru naḥ kṛṇota viśve devāsa iha vīrayadhvam |
mā hāsmahi prajayā mā tanūbhir mā radhāma dviṣate soma rājan || RV_10,128.05

agne manyum pratinudan pareṣām adabdho gopāḥ pari pāhi nas tvam |
pratyañco yantu nigutaḥ punas te3 'maiṣāṁ cittam prabudhāṁ vi neśat || RV_10,128.06

dhātā dhātṝṇām bhuvanasya yas patir devaṁ trātāram abhimātiṣāham |
imaṁ yajñam aśvinobhā bṛhaspatir devāḥ pāntu yajamānaṁ nyarthāt || RV_10,128.07

uruvyacā no mahiṣaḥ śarma yaṁsad asmin have puruhūtaḥ purukṣuḥ |
sa naḥ prajāyai haryaśva mṛḻayendra mā no rīriṣo mā parā dāḥ || RV_10,128.08

ye naḥ sapatnā apa te bhavantv indrāgnibhyām ava bādhāmahe tān |
vasavo rudrā ādityā uparispṛśam mograṁ cettāram adhirājam akran || RV_10,128.09

nāsad āsīn no sad āsīt tadānīṁ nāsīd rajo no vyomā paro yat |
kim āvarīvaḥ kuha kasya śarmann ambhaḥ kim āsīd gahanaṁ gabhīram || RV_10,129.01

na mṛtyur āsīd amṛtaṁ na tarhi na rātryā ahna āsīt praketaḥ |
ānīd avātaṁ svadhayā tad ekaṁ tasmād dhānyan na paraḥ kiṁ canāsa || RV_10,129.02

tama āsīt tamasā gūḻham agre 'praketaṁ salilaṁ sarvam ā idam |
tucchyenābhv apihitaṁ yad āsīt tapasas tan mahinājāyataikam || RV_10,129.03

kāmas tad agre sam avartatādhi manaso retaḥ prathamaṁ yad āsīt |
sato bandhum asati nir avindan hṛdi pratīṣyā kavayo manīṣā || RV_10,129.04

tiraścīno vitato raśmir eṣām adhaḥ svid āsī3d upari svid āsī3t |
retodhā āsan mahimāna āsan svadhā avastāt prayatiḥ parastāt || RV_10,129.05

ko addhā veda ka iha pra vocat kuta ājātā kuta iyaṁ visṛṣṭiḥ |
arvāg devā asya visarjanenāthā ko veda yata ābabhūva || RV_10,129.06

iyaṁ visṛṣṭir yata ābabhūva yadi vā dadhe yadi vā na |
yo asyādhyakṣaḥ parame vyoman so aṅga veda yadi vā na veda || RV_10,129.07

yo yajño viśvatas tantubhis tata ekaśataṁ devakarmebhir āyataḥ |
ime vayanti pitaro ya āyayuḥ pra vayāpa vayety āsate tate || RV_10,130.01

pumām̐ enaṁ tanuta ut kṛṇatti pumān vi tatne adhi nāke asmin |
ime mayūkhā upa sedur ū sadaḥ sāmāni cakrus tasarāṇy otave || RV_10,130.02

kāsīt pramā pratimā kiṁ nidānam ājyaṁ kim āsīt paridhiḥ ka āsīt |
chandaḥ kim āsīt praügaṁ kim ukthaṁ yad devā devam ayajanta viśve || RV_10,130.03

agner gāyatry abhavat sayugvoṣṇihayā savitā sam babhūva |
anuṣṭubhā soma ukthair mahasvān bṛhaspater bṛhatī vācam āvat || RV_10,130.04

virāṇ mitrāvaruṇayor abhiśrīr indrasya triṣṭub iha bhāgo ahnaḥ |
viśvān devāñ jagaty ā viveśa tena cākḷpra ṛṣayo manuṣyāḥ || RV_10,130.05

cākḷpre tena ṛṣayo manuṣyā yajñe jāte pitaro naḥ purāṇe |
paśyan manye manasā cakṣasā tān ya imaṁ yajñam ayajanta pūrve || RV_10,130.06

sahastomāḥ sahachandasa āvṛtaḥ sahapramā ṛṣayaḥ sapta daivyāḥ |
pūrveṣām panthām anudṛśya dhīrā anvālebhire rathyo3 na raśmīn || RV_10,130.07

apa prāca indra viśvām̐ amitrān apāpāco abhibhūte nudasva |
apodīco apa śūrādharāca urau yathā tava śarman madema || RV_10,131.01

kuvid aṅga yavamanto yavaṁ cid yathā dānty anupūrvaṁ viyūya |
ihehaiṣāṁ kṛṇuhi bhojanāni ye barhiṣo namovṛktiṁ na jagmuḥ || RV_10,131.02

nahi sthūry ṛtuthā yātam asti nota śravo vivide saṁgameṣu |
gavyanta indraṁ sakhyāya viprā aśvāyanto vṛṣaṇaṁ vājayantaḥ || RV_10,131.03

yuvaṁ surāmam aśvinā namucāv āsure sacā |
vipipānā śubhas patī indraṁ karmasv āvatam || RV_10,131.04

putram iva pitarāv aśvinobhendrāvathuḥ kāvyair daṁsanābhiḥ |
yat surāmaṁ vy apibaḥ śacībhiḥ sarasvatī tvā maghavann abhiṣṇak || RV_10,131.05

indraḥ sutrāmā svavām̐ avobhiḥ sumṛḻīko bhavatu viśvavedāḥ |
bādhatāṁ dveṣo abhayaṁ kṛṇotu suvīryasya patayaḥ syāma || RV_10,131.06

tasya vayaṁ sumatau yajñiyasyāpi bhadre saumanase syāma |
sa sutrāmā svavām̐ indro asme ārāc cid dveṣaḥ sanutar yuyotu || RV_10,131.07

ījānam id dyaur gūrtāvasur ījānam bhūmir abhi prabhūṣaṇi |
ījānaṁ devāv aśvināv abhi sumnair avardhatām || RV_10,132.01

tā vām mitrāvaruṇā dhārayatkṣitī suṣumneṣitatvatā yajāmasi |
yuvoḥ krāṇāya sakhyair abhi ṣyāma rakṣasaḥ || RV_10,132.02

adhā cin nu yad didhiṣāmahe vām abhi priyaṁ rekṇaḥ patyamānāḥ |
dadvām̐ vā yat puṣyati rekṇaḥ sam v āran nakir asya maghāni || RV_10,132.03

asāv anyo asura sūyata dyaus tvaṁ viśveṣāṁ varuṇāsi rājā |
mūrdhā rathasya cākan naitāvatainasāntakadhruk || RV_10,132.04

asmin sv e3tac chakapūta eno hite mitre nigatān hanti vīrān |
avor vā yad dhāt tanūṣv avaḥ priyāsu yajñiyāsv arvā || RV_10,132.05

yuvor hi mātāditir vicetasā dyaur na bhūmiḥ payasā pupūtani |
ava priyā didiṣṭana sūro ninikta raśmibhiḥ || RV_10,132.06

yuvaṁ hy apnarājāv asīdataṁ tiṣṭhad rathaṁ na dhūrṣadaṁ vanarṣadam |
tā naḥ kaṇūkayantīr nṛmedhas tatre aṁhasaḥ sumedhas tatre aṁhasaḥ || RV_10,132.07

pro ṣv asmai puroratham indrāya śūṣam arcata |
abhīke cid u lokakṛt saṁge samatsu vṛtrahāsmākam bodhi coditā nabhantām anyakeṣāṁ jyākā adhi dhanvasu || RV_10,133.01

tvaṁ sindhūm̐r avāsṛjo 'dharāco ahann ahim |
aśatrur indra jajñiṣe viśvam puṣyasi vāryaṁ taṁ tvā pari ṣvajāmahe nabhantām anyakeṣāṁ jyākā adhi dhanvasu || RV_10,133.02

vi ṣu viśvā arātayo 'ryo naśanta no dhiyaḥ |
astāsi śatrave vadhaṁ yo na indra jighāṁsati yā te rātir dadir vasu nabhantām anyakeṣāṁ jyākā adhi dhanvasu || RV_10,133.03

yo na indrābhito jano vṛkāyur ādideśati |
adhaspadaṁ tam īṁ kṛdhi vibādho asi sāsahir nabhantām anyakeṣāṁ jyākā adhi dhanvasu || RV_10,133.04

yo na indrābhidāsati sanābhir yaś ca niṣṭyaḥ |
ava tasya balaṁ tira mahīva dyaur adha tmanā nabhantām anyakeṣāṁ jyākā adhi dhanvasu || RV_10,133.05

vayam indra tvāyavaḥ sakhitvam ā rabhāmahe |
ṛtasya naḥ pathā nayāti viśvāni duritā nabhantām anyakeṣāṁ jyākā adhi dhanvasu || RV_10,133.06

asmabhyaṁ su tvam indra tāṁ śikṣa yā dohate prati varaṁ jaritre |
acchidrodhnī pīpayad yathā naḥ sahasradhārā payasā mahī gauḥ || RV_10,133.07

ubhe yad indra rodasī āpaprāthoṣā iva |
mahāntaṁ tvā mahīnāṁ samrājaṁ carṣaṇīnāṁ devī janitry ajījanad bhadrā janitry ajījanat || RV_10,134.01

ava sma durhaṇāyato martasya tanuhi sthiram |
adhaspadaṁ tam īṁ kṛdhi yo asmām̐ ādideśati devī janitry ajījanad bhadrā janitry ajījanat || RV_10,134.02

ava tyā bṛhatīr iṣo viśvaścandrā amitrahan |
śacībhiḥ śakra dhūnuhīndra viśvābhir ūtibhir devī janitry ajījanad bhadrā janitry ajījanat || RV_10,134.03

ava yat tvaṁ śatakratav indra viśvāni dhūnuṣe |
rayiṁ na sunvate sacā sahasriṇībhir ūtibhir devī janitry ajījanad bhadrā janitry ajījanat || RV_10,134.04

ava svedā ivābhito viṣvak patantu didyavaḥ |
dūrvāyā iva tantavo vy a1smad etu durmatir devī janitry ajījanad bhadrā janitry ajījanat || RV_10,134.05

dīrghaṁ hy aṅkuśaṁ yathā śaktim bibharṣi mantumaḥ |
pūrveṇa maghavan padājo vayāṁ yathā yamo devī janitry ajījanad bhadrā janitry ajījanat || RV_10,134.06

nakir devā minīmasi nakir ā yopayāmasi mantraśrutyaṁ carāmasi |
pakṣebhir apikakṣebhir atrābhi saṁ rabhāmahe || RV_10,134.07

yasmin vṛkṣe supalāśe devaiḥ sampibate yamaḥ |
atrā no viśpatiḥ pitā purāṇām̐ anu venati || RV_10,135.01

purāṇām̐ anuvenantaṁ carantam pāpayāmuyā |
asūyann abhy acākaśaṁ tasmā aspṛhayam punaḥ || RV_10,135.02

yaṁ kumāra navaṁ ratham acakram manasākṛṇoḥ |
ekeṣaṁ viśvataḥ prāñcam apaśyann adhi tiṣṭhasi || RV_10,135.03

yaṁ kumāra prāvartayo rathaṁ viprebhyas pari |
taṁ sāmānu prāvartata sam ito nāvy āhitam || RV_10,135.04

kaḥ kumāram ajanayad rathaṁ ko nir avartayat |
kaḥ svit tad adya no brūyād anudeyī yathābhavat || RV_10,135.05

yathābhavad anudeyī tato agram ajāyata |
purastād budhna ātataḥ paścān nirayaṇaṁ kṛtam || RV_10,135.06

idaṁ yamasya sādanaṁ devamānaṁ yad ucyate |
iyam asya dhamyate nāḻīr ayaṁ gīrbhiḥ pariṣkṛtaḥ || RV_10,135.07

keśy a1gniṁ keśī viṣaṁ keśī bibharti rodasī |
keśī viśvaṁ svar dṛśe keśīdaṁ jyotir ucyate || RV_10,136.01

munayo vātaraśanāḥ piśaṅgā vasate malā |
vātasyānu dhrājiṁ yanti yad devāso avikṣata || RV_10,136.02

unmaditā mauneyena vātām̐ ā tasthimā vayam |
śarīred asmākaṁ yūyam martāso abhi paśyatha || RV_10,136.03

antarikṣeṇa patati viśvā rūpāvacākaśat |
munir devasya-devasya saukṛtyāya sakhā hitaḥ || RV_10,136.04

vātasyāśvo vāyoḥ sakhātho deveṣito muniḥ |
ubhau samudrāv ā kṣeti yaś ca pūrva utāparaḥ || RV_10,136.05

apsarasāṁ gandharvāṇām mṛgāṇāṁ caraṇe caran |
keśī ketasya vidvān sakhā svādur madintamaḥ || RV_10,136.06

vāyur asmā upāmanthat pinaṣṭi smā kunannamā |
keśī viṣasya pātreṇa yad rudreṇāpibat saha || RV_10,136.07

uta devā avahitaṁ devā un nayathā punaḥ |
utāgaś cakruṣaṁ devā devā jīvayathā punaḥ || RV_10,137.01

dvāv imau vātau vāta ā sindhor ā parāvataḥ |
dakṣaṁ te anya ā vātu parānyo vātu yad rapaḥ || RV_10,137.02

ā vāta vāhi bheṣajaṁ vi vāta vāhi yad rapaḥ |
tvaṁ hi viśvabheṣajo devānāṁ dūta īyase || RV_10,137.03

ā tvāgamaṁ śaṁtātibhir atho ariṣṭatātibhiḥ |
dakṣaṁ te bhadram ābhārṣam parā yakṣmaṁ suvāmi te || RV_10,137.04

trāyantām iha devās trāyatām marutāṁ gaṇaḥ |
trāyantāṁ viśvā bhūtāni yathāyam arapā asat || RV_10,137.05

āpa id vā u bheṣajīr āpo amīvacātanīḥ |
āpaḥ sarvasya bheṣajīs tās te kṛṇvantu bheṣajam || RV_10,137.06

hastābhyāṁ daśaśākhābhyāṁ jihvā vācaḥ purogavī |
anāmayitnubhyāṁ tvā tābhyāṁ tvopa spṛśāmasi || RV_10,137.07

tava tya indra sakhyeṣu vahnaya ṛtam manvānā vy adardirur valam |
yatrā daśasyann uṣaso riṇann apaḥ kutsāya manmann ahyaś ca daṁsayaḥ || RV_10,138.01

avāsṛjaḥ prasvaḥ śvañcayo girīn ud āja usrā apibo madhu priyam |
avardhayo vanino asya daṁsasā śuśoca sūrya ṛtajātayā girā || RV_10,138.02

vi sūryo madhye amucad rathaṁ divo vidad dāsāya pratimānam āryaḥ |
dṛḻhāni pipror asurasya māyina indro vy āsyac cakṛvām̐ ṛjiśvanā || RV_10,138.03

anādhṛṣṭāni dhṛṣito vy āsyan nidhīm̐r adevām̐ amṛṇad ayāsyaḥ |
māseva sūryo vasu puryam ā dade gṛṇānaḥ śatrūm̐r aśṛṇād virukmatā || RV_10,138.04

ayuddhaseno vibhvā vibhindatā dāśad vṛtrahā tujyāni tejate |
indrasya vajrād abibhed abhiśnathaḥ prākrāmac chundhyūr ajahād uṣā anaḥ || RV_10,138.05

etā tyā te śrutyāni kevalā yad eka ekam akṛṇor ayajñam |
māsāṁ vidhānam adadhā adhi dyavi tvayā vibhinnam bharati pradhim pitā || RV_10,138.06

sūryaraśmir harikeśaḥ purastāt savitā jyotir ud ayām̐ ajasram |
tasya pūṣā prasave yāti vidvān sampaśyan viśvā bhuvanāni gopāḥ || RV_10,139.01

nṛcakṣā eṣa divo madhya āsta āpaprivān rodasī antarikṣam |
sa viśvācīr abhi caṣṭe ghṛtācīr antarā pūrvam aparaṁ ca ketum || RV_10,139.02

rāyo budhnaḥ saṁgamano vasūnāṁ viśvā rūpābhi caṣṭe śacībhiḥ |
deva iva savitā satyadharmendro na tasthau samare dhanānām || RV_10,139.03

viśvāvasuṁ soma gandharvam āpo dadṛśuṣīs tad ṛtenā vy āyan |
tad anvavaid indro rārahāṇa āsām pari sūryasya paridhīm̐r apaśyat || RV_10,139.04

viśvāvasur abhi tan no gṛṇātu divyo gandharvo rajaso vimānaḥ |
yad vā ghā satyam uta yan na vidma dhiyo hinvāno dhiya in no avyāḥ || RV_10,139.05

sasnim avindac caraṇe nadīnām apāvṛṇod duro aśmavrajānām |
prāsāṁ gandharvo amṛtāni vocad indro dakṣam pari jānād ahīnām || RV_10,139.06

agne tava śravo vayo mahi bhrājante arcayo vibhāvaso |
bṛhadbhāno śavasā vājam ukthya1ṁ dadhāsi dāśuṣe kave || RV_10,140.01

pāvakavarcāḥ śukravarcā anūnavarcā ud iyarṣi bhānunā |
putro mātarā vicarann upāvasi pṛṇakṣi rodasī ubhe || RV_10,140.02

ūrjo napāj jātavedaḥ suśastibhir mandasva dhītibhir hitaḥ |
tve iṣaḥ saṁ dadhur bhūrivarpasaś citrotayo vāmajātāḥ || RV_10,140.03

irajyann agne prathayasva jantubhir asme rāyo amartya |
sa darśatasya vapuṣo vi rājasi pṛṇakṣi sānasiṁ kratum || RV_10,140.04

iṣkartāram adhvarasya pracetasaṁ kṣayantaṁ rādhaso mahaḥ |
rātiṁ vāmasya subhagām mahīm iṣaṁ dadhāsi sānasiṁ rayim || RV_10,140.05

ṛtāvānam mahiṣaṁ viśvadarśatam agniṁ sumnāya dadhire puro janāḥ |
śrutkarṇaṁ saprathastamaṁ tvā girā daivyam mānuṣā yugā || RV_10,140.06

agne acchā vadeha naḥ pratyaṅ naḥ sumanā bhava |
pra no yaccha viśas pate dhanadā asi nas tvam || RV_10,141.01

pra no yacchatv aryamā pra bhagaḥ pra bṛhaspatiḥ |
pra devāḥ prota sūnṛtā rāyo devī dadātu naḥ || RV_10,141.02

somaṁ rājānam avase 'gniṁ gīrbhir havāmahe |
ādityān viṣṇuṁ sūryam brahmāṇaṁ ca bṛhaspatim || RV_10,141.03

indravāyū bṛhaspatiṁ suhaveha havāmahe |
yathā naḥ sarva ij janaḥ saṁgatyāṁ sumanā asat || RV_10,141.04

aryamaṇam bṛhaspatim indraṁ dānāya codaya |
vātaṁ viṣṇuṁ sarasvatīṁ savitāraṁ ca vājinam || RV_10,141.05

tvaṁ no agne agnibhir brahma yajñaṁ ca vardhaya |
tvaṁ no devatātaye rāyo dānāya codaya || RV_10,141.06

ayam agne jaritā tve abhūd api sahasaḥ sūno nahy a1nyad asty āpyam |
bhadraṁ hi śarma trivarūtham asti ta āre hiṁsānām apa didyum ā kṛdhi || RV_10,142.01

pravat te agne janimā pitūyataḥ sācīva viśvā bhuvanā ny ṛñjase |
pra saptayaḥ pra saniṣanta no dhiyaḥ puraś caranti paśupā iva tmanā || RV_10,142.02

uta vā u pari vṛṇakṣi bapsad bahor agna ulapasya svadhāvaḥ |
uta khilyā urvarāṇām bhavanti mā te hetiṁ taviṣīṁ cukrudhāma || RV_10,142.03

yad udvato nivato yāsi bapsat pṛthag eṣi pragardhinīva senā |
yadā te vāto anuvāti śocir vapteva śmaśru vapasi pra bhūma || RV_10,142.04

praty asya śreṇayo dadṛśra ekaṁ niyānam bahavo rathāsaḥ |
bāhū yad agne anumarmṛjāno nyaṅṅ uttānām anveṣi bhūmim || RV_10,142.05

ut te śuṣmā jihatām ut te arcir ut te agne śaśamānasya vājāḥ |
uc chvañcasva ni nama vardhamāna ā tvādya viśve vasavaḥ sadantu || RV_10,142.06

apām idaṁ nyayanaṁ samudrasya niveśanam |
anyaṁ kṛṇuṣvetaḥ panthāṁ tena yāhi vaśām̐ anu || RV_10,142.07

āyane te parāyaṇe dūrvā rohantu puṣpiṇīḥ |
hradāś ca puṇḍarīkāṇi samudrasya gṛhā ime || RV_10,142.08

tyaṁ cid atrim ṛtajuram artham aśvaṁ na yātave |
kakṣīvantaṁ yadī punā rathaṁ na kṛṇutho navam || RV_10,143.01

tyaṁ cid aśvaṁ na vājinam areṇavo yam atnata |
dṛḻhaṁ granthiṁ na vi ṣyatam atriṁ yaviṣṭham ā rajaḥ || RV_10,143.02

narā daṁsiṣṭhāv atraye śubhrā siṣāsataṁ dhiyaḥ |
athā hi vāṁ divo narā punaḥ stomo na viśase || RV_10,143.03

cite tad vāṁ surādhasā rātiḥ sumatir aśvinā |
ā yan naḥ sadane pṛthau samane parṣatho narā || RV_10,143.04

yuvam bhujyuṁ samudra ā rajasaḥ pāra īṅkhitam |
yātam acchā patatribhir nāsatyā sātaye kṛtam || RV_10,143.05

ā vāṁ sumnaiḥ śaṁyū iva maṁhiṣṭhā viśvavedasā |
sam asme bhūṣataṁ narotsaṁ na pipyuṣīr iṣaḥ || RV_10,143.06

ayaṁ hi te amartya indur atyo na patyate |
dakṣo viśvāyur vedhase || RV_10,144.01

ayam asmāsu kāvya ṛbhur vajro dāsvate |
ayam bibharty ūrdhvakṛśanam madam ṛbhur na kṛtvyam madam || RV_10,144.02

ghṛṣuḥ śyenāya kṛtvana āsu svāsu vaṁsagaḥ |
ava dīdhed ahīśuvaḥ || RV_10,144.03

yaṁ suparṇaḥ parāvataḥ śyenasya putra ābharat |
śatacakraṁ yo3 'hyo vartaniḥ || RV_10,144.04

yaṁ te śyenaś cārum avṛkam padābharad aruṇam mānam andhasaḥ |
enā vayo vi tāry āyur jīvasa enā jāgāra bandhutā || RV_10,144.05

evā tad indra indunā deveṣu cid dhārayāte mahi tyajaḥ |
kratvā vayo vi tāry āyuḥ sukrato kratvāyam asmad ā sutaḥ || RV_10,144.06

imāṁ khanāmy oṣadhiṁ vīrudham balavattamām |
yayā sapatnīm bādhate yayā saṁvindate patim || RV_10,145.01

uttānaparṇe subhage devajūte sahasvati |
sapatnīm me parā dhama patim me kevalaṁ kuru || RV_10,145.02

uttarāham uttara uttared uttarābhyaḥ |
athā sapatnī yā mamādharā sādharābhyaḥ || RV_10,145.03

nahy asyā nāma gṛbhṇāmi no asmin ramate jane |
parām eva parāvataṁ sapatnīṁ gamayāmasi || RV_10,145.04

aham asmi sahamānātha tvam asi sāsahiḥ |
ubhe sahasvatī bhūtvī sapatnīm me sahāvahai || RV_10,145.05

upa te 'dhāṁ sahamānām abhi tvādhāṁ sahīyasā |
mām anu pra te mano vatsaṁ gaur iva dhāvatu pathā vār iva dhāvatu || RV_10,145.06

araṇyāny araṇyāny asau yā preva naśyasi |
kathā grāmaṁ na pṛcchasi na tvā bhīr iva vindatī3m̐ || RV_10,146.01

vṛṣāravāya vadate yad upāvati ciccikaḥ |
āghāṭibhir iva dhāvayann araṇyānir mahīyate || RV_10,146.02

uta gāva ivādanty uta veśmeva dṛśyate |
uto araṇyāniḥ sāyaṁ śakaṭīr iva sarjati || RV_10,146.03

gām aṅgaiṣa ā hvayati dārv aṅgaiṣo apāvadhīt |
vasann araṇyānyāṁ sāyam akrukṣad iti manyate || RV_10,146.04

na vā araṇyānir hanty anyaś cen nābhigacchati |
svādoḥ phalasya jagdhvāya yathākāmaṁ ni padyate || RV_10,146.05

āñjanagandhiṁ surabhim bahvannām akṛṣīvalām |
prāham mṛgāṇām mātaram araṇyānim aśaṁsiṣam || RV_10,146.06

śrat te dadhāmi prathamāya manyave 'han yad vṛtraṁ naryaṁ viver apaḥ |
ubhe yat tvā bhavato rodasī anu rejate śuṣmāt pṛthivī cid adrivaḥ || RV_10,147.01

tvam māyābhir anavadya māyinaṁ śravasyatā manasā vṛtram ardayaḥ |
tvām in naro vṛṇate gaviṣṭiṣu tvāṁ viśvāsu havyāsv iṣṭiṣu || RV_10,147.02

aiṣu cākandhi puruhūta sūriṣu vṛdhāso ye maghavann ānaśur magham |
arcanti toke tanaye pariṣṭiṣu medhasātā vājinam ahraye dhane || RV_10,147.03

sa in nu rāyaḥ subhṛtasya cākanan madaṁ yo asya raṁhyaṁ ciketati |
tvāvṛdho maghavan dāśvadhvaro makṣū sa vājam bharate dhanā nṛbhiḥ || RV_10,147.04

tvaṁ śardhāya mahinā gṛṇāna uru kṛdhi maghavañ chagdhi rāyaḥ |
tvaṁ no mitro varuṇo na māyī pitvo na dasma dayase vibhaktā || RV_10,147.05

suṣvāṇāsa indra stumasi tvā sasavāṁsaś ca tuvinṛmṇa vājam |
ā no bhara suvitaṁ yasya cākan tmanā tanā sanuyāma tvotāḥ || RV_10,148.01

ṛṣvas tvam indra śūra jāto dāsīr viśaḥ sūryeṇa sahyāḥ |
guhā hitaṁ guhyaṁ gūḻham apsu bibhṛmasi prasravaṇe na somam || RV_10,148.02

aryo vā giro abhy arca vidvān ṛṣīṇāṁ vipraḥ sumatiṁ cakānaḥ |
te syāma ye raṇayanta somair enota tubhyaṁ rathoḻha bhakṣaiḥ || RV_10,148.03

imā brahmendra tubhyaṁ śaṁsi dā nṛbhyo nṛṇāṁ śūra śavaḥ |
tebhir bhava sakratur yeṣu cākann uta trāyasva gṛṇata uta stīn || RV_10,148.04

śrudhī havam indra śūra pṛthyā uta stavase venyasyārkaiḥ |
ā yas te yoniṁ ghṛtavantam asvār ūrmir na nimnair dravayanta vakvāḥ || RV_10,148.05

savitā yantraiḥ pṛthivīm aramṇād askambhane savitā dyām adṛṁhat |
aśvam ivādhukṣad dhunim antarikṣam atūrte baddhaṁ savitā samudram || RV_10,149.01

yatrā samudraḥ skabhito vy aunad apāṁ napāt savitā tasya veda |
ato bhūr ata ā utthitaṁ rajo 'to dyāvāpṛthivī aprathetām || RV_10,149.02

paścedam anyad abhavad yajatram amartyasya bhuvanasya bhūnā |
suparṇo aṅga savitur garutmān pūrvo jātaḥ sa u asyānu dharma || RV_10,149.03

gāva iva grāmaṁ yūyudhir ivāśvān vāśreva vatsaṁ sumanā duhānā |
patir iva jāyām abhi no ny etu dhartā divaḥ savitā viśvavāraḥ || RV_10,149.04

hiraṇyastūpaḥ savitar yathā tvāṅgiraso juhve vāje asmin |
evā tvārcann avase vandamānaḥ somasyevāṁśum prati jāgarāham || RV_10,149.05

samiddhaś cit sam idhyase devebhyo havyavāhana |
ādityai rudrair vasubhir na ā gahi mṛḻīkāya na ā gahi || RV_10,150.01

imaṁ yajñam idaṁ vaco jujuṣāṇa upāgahi |
martāsas tvā samidhāna havāmahe mṛḻīkāya havāmahe || RV_10,150.02

tvām u jātavedasaṁ viśvavāraṁ gṛṇe dhiyā |
agne devām̐ ā vaha naḥ priyavratān mṛḻīkāya priyavratān || RV_10,150.03

agnir devo devānām abhavat purohito 'gnim manuṣyā3 ṛṣayaḥ sam īdhire |
agnim maho dhanasātāv ahaṁ huve mṛḻīkaṁ dhanasātaye || RV_10,150.04

agnir atrim bharadvājaṁ gaviṣṭhiram prāvan naḥ kaṇvaṁ trasadasyum āhave |
agniṁ vasiṣṭho havate purohito mṛḻīkāya purohitaḥ || RV_10,150.05

śraddhayāgniḥ sam idhyate śraddhayā hūyate haviḥ |
śraddhām bhagasya mūrdhani vacasā vedayāmasi || RV_10,151.01

priyaṁ śraddhe dadataḥ priyaṁ śraddhe didāsataḥ |
priyam bhojeṣu yajvasv idam ma uditaṁ kṛdhi || RV_10,151.02

yathā devā asureṣu śraddhām ugreṣu cakrire |
evam bhojeṣu yajvasv asmākam uditaṁ kṛdhi || RV_10,151.03

śraddhāṁ devā yajamānā vāyugopā upāsate |
śraddhāṁ hṛdayya1yākūtyā śraddhayā vindate vasu || RV_10,151.04

śraddhām prātar havāmahe śraddhām madhyaṁdinam pari |
śraddhāṁ sūryasya nimruci śraddhe śrad dhāpayeha naḥ || RV_10,151.05

śāsa itthā mahām̐ asy amitrakhādo adbhutaḥ |
na yasya hanyate sakhā na jīyate kadā cana || RV_10,152.01

svastidā viśas patir vṛtrahā vimṛdho vaśī |
vṛṣendraḥ pura etu naḥ somapā abhayaṁkaraḥ || RV_10,152.02

vi rakṣo vi mṛdho jahi vi vṛtrasya hanū ruja |
vi manyum indra vṛtrahann amitrasyābhidāsataḥ || RV_10,152.03

vi na indra mṛdho jahi nīcā yaccha pṛtanyataḥ |
yo asmām̐ abhidāsaty adharaṁ gamayā tamaḥ || RV_10,152.04

apendra dviṣato mano 'pa jijyāsato vadham |
vi manyoḥ śarma yaccha varīyo yavayā vadham || RV_10,152.05

īṅkhayantīr apasyuva indraṁ jātam upāsate |
bhejānāsaḥ suvīryam || RV_10,153.01

tvam indra balād adhi sahaso jāta ojasaḥ |
tvaṁ vṛṣan vṛṣed asi || RV_10,153.02

tvam indrāsi vṛtrahā vy a1ntarikṣam atiraḥ |
ud dyām astabhnā ojasā || RV_10,153.03

tvam indra sajoṣasam arkam bibharṣi bāhvoḥ |
vajraṁ śiśāna ojasā || RV_10,153.04

tvam indrābhibhūr asi viśvā jātāny ojasā |
sa viśvā bhuva ābhavaḥ || RV_10,153.05

soma ekebhyaḥ pavate ghṛtam eka upāsate |
yebhyo madhu pradhāvati tām̐ś cid evāpi gacchatāt || RV_10,154.01

tapasā ye anādhṛṣyās tapasā ye svar yayuḥ |
tapo ye cakrire mahas tām̐ś cid evāpi gacchatāt || RV_10,154.02

ye yudhyante pradhaneṣu śūrāso ye tanūtyajaḥ |
ye vā sahasradakṣiṇās tām̐ś cid evāpi gacchatāt || RV_10,154.03

ye cit pūrva ṛtasāpa ṛtāvāna ṛtāvṛdhaḥ |
pitṝn tapasvato yama tām̐ś cid evāpi gacchatāt || RV_10,154.04

sahasraṇīthāḥ kavayo ye gopāyanti sūryam |
ṛṣīn tapasvato yama tapojām̐ api gacchatāt || RV_10,154.05

arāyi kāṇe vikaṭe giriṁ gaccha sadānve |
śirimbiṭhasya satvabhis tebhiṣ ṭvā cātayāmasi || RV_10,155.01

catto itaś cattāmutaḥ sarvā bhrūṇāny āruṣī |
arāyyam brahmaṇas pate tīkṣṇaśṛṇgodṛṣann ihi || RV_10,155.02

ado yad dāru plavate sindhoḥ pāre apūruṣam |
tad ā rabhasva durhaṇo tena gaccha parastaram || RV_10,155.03

yad dha prācīr ajagantoro maṇḍūradhāṇikīḥ |
hatā indrasya śatravaḥ sarve budbudayāśavaḥ || RV_10,155.04

parīme gām aneṣata pary agnim ahṛṣata |
deveṣv akrata śravaḥ ka imām̐ ā dadharṣati || RV_10,155.05

agniṁ hinvantu no dhiyaḥ saptim āśum ivājiṣu |
tena jeṣma dhanaṁ-dhanam || RV_10,156.01

yayā gā ākarāmahe senayāgne tavotyā |
tāṁ no hinva maghattaye || RV_10,156.02

āgne sthūraṁ rayim bhara pṛthuṁ gomantam aśvinam |
aṅdhi khaṁ vartayā paṇim || RV_10,156.03

agne nakṣatram ajaram ā sūryaṁ rohayo divi |
dadhaj jyotir janebhyaḥ || RV_10,156.04

agne ketur viśām asi preṣṭhaḥ śreṣṭha upasthasat |
bodhā stotre vayo dadhat || RV_10,156.05

imā nu kam bhuvanā sīṣadhāmendraś ca viśve ca devāḥ || RV_10,157.01

yajñaṁ ca nas tanvaṁ ca prajāṁ cādityair indraḥ saha cīkḷpāti || RV_10,157.02

ādityair indraḥ sagaṇo marudbhir asmākam bhūtv avitā tanūnām || RV_10,157.03

hatvāya devā asurān yad āyan devā devatvam abhirakṣamāṇāḥ || RV_10,157.04

pratyañcam arkam anayañ chacībhir ād it svadhām iṣirām pary apaśyan || RV_10,157.05

sūryo no divas pātu vāto antarikṣāt |
agnir naḥ pārthivebhyaḥ || RV_10,158.01

joṣā savitar yasya te haraḥ śataṁ savām̐ arhati |
pāhi no didyutaḥ patantyāḥ || RV_10,158.02

cakṣur no devaḥ savitā cakṣur na uta parvataḥ |
cakṣur dhātā dadhātu naḥ || RV_10,158.03

cakṣur no dhehi cakṣuṣe cakṣur vikhyai tanūbhyaḥ |
saṁ cedaṁ vi ca paśyema || RV_10,158.04

susaṁdṛśaṁ tvā vayam prati paśyema sūrya |
vi paśyema nṛcakṣasaḥ || RV_10,158.05

ud asau sūryo agād ud ayam māmako bhagaḥ |
ahaṁ tad vidvalā patim abhy asākṣi viṣāsahiḥ || RV_10,159.01

ahaṁ ketur aham mūrdhāham ugrā vivācanī |
mamed anu kratum patiḥ sehānāyā upācaret || RV_10,159.02

mama putrāḥ śatruhaṇo 'tho me duhitā virāṭ |
utāham asmi saṁjayā patyau me śloka uttamaḥ || RV_10,159.03

yenendro haviṣā kṛtvy abhavad dyumny uttamaḥ |
idaṁ tad akri devā asapatnā kilābhuvam || RV_10,159.04

asapatnā sapatnaghnī jayanty abhibhūvarī |
āvṛkṣam anyāsāṁ varco rādho astheyasām iva || RV_10,159.05

sam ajaiṣam imā ahaṁ sapatnīr abhibhūvarī |
yathāham asya vīrasya virājāni janasya ca || RV_10,159.06

tīvrasyābhivayaso asya pāhi sarvarathā vi harī iha muñca |
indra mā tvā yajamānāso anye ni rīraman tubhyam ime sutāsaḥ || RV_10,160.01

tubhyaṁ sutās tubhyam u sotvāsas tvāṁ giraḥ śvātryā ā hvayanti |
indredam adya savanaṁ juṣāṇo viśvasya vidvām̐ iha pāhi somam || RV_10,160.02

ya uśatā manasā somam asmai sarvahṛdā devakāmaḥ sunoti |
na gā indras tasya parā dadāti praśastam ic cārum asmai kṛṇoti || RV_10,160.03

anuspaṣṭo bhavaty eṣo asya yo asmai revān na sunoti somam |
nir aratnau maghavā taṁ dadhāti brahmadviṣo hanty anānudiṣṭaḥ || RV_10,160.04

aśvāyanto gavyanto vājayanto havāmahe tvopagantavā u |
ābhūṣantas te sumatau navāyāṁ vayam indra tvā śunaṁ huvema || RV_10,160.05

muñcāmi tvā haviṣā jīvanāya kam ajñātayakṣmād uta rājayakṣmāt |
grāhir jagrāha yadi vaitad enaṁ tasyā indrāgnī pra mumuktam enam || RV_10,161.01

yadi kṣitāyur yadi vā pareto yadi mṛtyor antikaṁ nīta eva |
tam ā harāmi nirṛter upasthād aspārṣam enaṁ śataśāradāya || RV_10,161.02

sahasrākṣeṇa śataśāradena śatāyuṣā haviṣāhārṣam enam |
śataṁ yathemaṁ śarado nayātīndro viśvasya duritasya pāram || RV_10,161.03

śataṁ jīva śarado vardhamānaḥ śataṁ hemantāñ chatam u vasantān |
śatam indrāgnī savitā bṛhaspatiḥ śatāyuṣā haviṣemam punar duḥ || RV_10,161.04

āhārṣaṁ tvāvidaṁ tvā punar āgāḥ punarnava |
sarvāṅga sarvaṁ te cakṣuḥ sarvam āyuś ca te 'vidam || RV_10,161.05

brahmaṇāgniḥ saṁvidāno rakṣohā bādhatām itaḥ |
amīvā yas te garbhaṁ durṇāmā yonim āśaye || RV_10,162.01

yas te garbham amīvā durṇāmā yonim āśaye |
agniṣ ṭam brahmaṇā saha niṣ kravyādam anīnaśat || RV_10,162.02

yas te hanti patayantaṁ niṣatsnuṁ yaḥ sarīsṛpam |
jātaṁ yas te jighāṁsati tam ito nāśayāmasi || RV_10,162.03

yas ta ūrū viharaty antarā dampatī śaye |
yoniṁ yo antar āreḻhi tam ito nāśayāmasi || RV_10,162.04

yas tvā bhrātā patir bhūtvā jāro bhūtvā nipadyate |
prajāṁ yas te jighāṁsati tam ito nāśayāmasi || RV_10,162.05

yas tvā svapnena tamasā mohayitvā nipadyate |
prajāṁ yas te jighāṁsati tam ito nāśayāmasi || RV_10,162.06

akṣībhyāṁ te nāsikābhyāṁ karṇābhyāṁ chubukād adhi |
yakṣmaṁ śīrṣaṇyam mastiṣkāj jihvāyā vi vṛhāmi te || RV_10,163.01

grīvābhyas ta uṣṇihābhyaḥ kīkasābhyo anūkyāt |
yakṣmaṁ doṣaṇya1m aṁsābhyām bāhubhyāṁ vi vṛhāmi te || RV_10,163.02

āntrebhyas te gudābhyo vaniṣṭhor hṛdayād adhi |
yakṣmam matasnābhyāṁ yaknaḥ plāśibhyo vi vṛhāmi te || RV_10,163.03

ūrubhyāṁ te aṣṭhīvadbhyām pārṣṇibhyām prapadābhyām |
yakṣmaṁ śroṇibhyām bhāsadād bhaṁsaso vi vṛhāmi te || RV_10,163.04

mehanād vanaṁkaraṇāl lomabhyas te nakhebhyaḥ |
yakṣmaṁ sarvasmād ātmanas tam idaṁ vi vṛhāmi te || RV_10,163.05

aṅgād-aṅgāl lomno-lomno jātam parvaṇi-parvaṇi |
yakṣmaṁ sarvasmād ātmanas tam idaṁ vi vṛhāmi te || RV_10,163.06

apehi manasas pate 'pa krāma paraś cara |
paro nirṛtyā ā cakṣva bahudhā jīvato manaḥ || RV_10,164.01

bhadraṁ vai varaṁ vṛṇate bhadraṁ yuñjanti dakṣiṇam |
bhadraṁ vaivasvate cakṣur bahutrā jīvato manaḥ || RV_10,164.02

yad āśasā niḥśasābhiśasopārima jāgrato yat svapantaḥ |
agnir viśvāny apa duṣkṛtāny ajuṣṭāny āre asmad dadhātu || RV_10,164.03

yad indra brahmaṇas pate 'bhidrohaṁ carāmasi |
pracetā na āṅgiraso dviṣatām pātv aṁhasaḥ || RV_10,164.04

ajaiṣmādyāsanāma cābhūmānāgaso vayam |
jāgratsvapnaḥ saṁkalpaḥ pāpo yaṁ dviṣmas taṁ sa ṛcchatu yo no dveṣṭi tam ṛcchatu || RV_10,164.05

devāḥ kapota iṣito yad icchan dūto nirṛtyā idam ājagāma |
tasmā arcāma kṛṇavāma niṣkṛtiṁ śaṁ no astu dvipade śaṁ catuṣpade || RV_10,165.01

śivaḥ kapota iṣito no astv anāgā devāḥ śakuno gṛheṣu |
agnir hi vipro juṣatāṁ havir naḥ pari hetiḥ pakṣiṇī no vṛṇaktu || RV_10,165.02

hetiḥ pakṣiṇī na dabhāty asmān āṣṭryām padaṁ kṛṇute agnidhāne |
śaṁ no gobhyaś ca puruṣebhyaś cāstu mā no hiṁsīd iha devāḥ kapotaḥ || RV_10,165.03

yad ulūko vadati mogham etad yat kapotaḥ padam agnau kṛṇoti |
yasya dūtaḥ prahita eṣa etat tasmai yamāya namo astu mṛtyave || RV_10,165.04

ṛcā kapotaṁ nudata praṇodam iṣam madantaḥ pari gāṁ nayadhvam |
saṁyopayanto duritāni viśvā hitvā na ūrjam pra patāt patiṣṭhaḥ || RV_10,165.05

ṛṣabham mā samānānāṁ sapatnānāṁ viṣāsahim |
hantāraṁ śatrūṇāṁ kṛdhi virājaṁ gopatiṁ gavām || RV_10,166.01

aham asmi sapatnahendra ivāriṣṭo akṣataḥ |
adhaḥ sapatnā me pador ime sarve abhiṣṭhitāḥ || RV_10,166.02

atraiva vo 'pi nahyāmy ubhe ārtnī iva jyayā |
vācas pate ni ṣedhemān yathā mad adharaṁ vadān || RV_10,166.03

abhibhūr aham āgamaṁ viśvakarmeṇa dhāmnā |
ā vaś cittam ā vo vratam ā vo 'haṁ samitiṁ dade || RV_10,166.04

yogakṣemaṁ va ādāyāham bhūyāsam uttama ā vo mūrdhānam akramīm |
adhaspadān ma ud vadata maṇḍūkā ivodakān maṇḍūkā udakād iva || RV_10,166.05

tubhyedam indra pari ṣicyate madhu tvaṁ sutasya kalaśasya rājasi |
tvaṁ rayim puruvīrām u nas kṛdhi tvaṁ tapaḥ paritapyājayaḥ svaḥ || RV_10,167.01

svarjitam mahi mandānam andhaso havāmahe pari śakraṁ sutām̐ upa |
imaṁ no yajñam iha bodhy ā gahi spṛdho jayantam maghavānam īmahe || RV_10,167.02

somasya rājño varuṇasya dharmaṇi bṛhaspater anumatyā u śarmaṇi |
tavāham adya maghavann upastutau dhātar vidhātaḥ kalaśām̐ abhakṣayam || RV_10,167.03

prasūto bhakṣam akaraṁ carāv api stomaṁ cemam prathamaḥ sūrir un mṛje |
sute sātena yady āgamaṁ vām prati viśvāmitrajamadagnī dame || RV_10,167.04

vātasya nu mahimānaṁ rathasya rujann eti stanayann asya ghoṣaḥ |
divispṛg yāty aruṇāni kṛṇvann uto eti pṛthivyā reṇum asyan || RV_10,168.01

sam prerate anu vātasya viṣṭhā ainaṁ gacchanti samanaṁ na yoṣāḥ |
tābhiḥ sayuk sarathaṁ deva īyate 'sya viśvasya bhuvanasya rājā || RV_10,168.02

antarikṣe pathibhir īyamāno na ni viśate katamac canāhaḥ |
apāṁ sakhā prathamajā ṛtāvā kva svij jātaḥ kuta ā babhūva || RV_10,168.03

ātmā devānām bhuvanasya garbho yathāvaśaṁ carati deva eṣaḥ |
ghoṣā id asya śṛṇvire na rūpaṁ tasmai vātāya haviṣā vidhema || RV_10,168.04

mayobhūr vāto abhi vātūsrā ūrjasvatīr oṣadhīr ā riśantām |
pīvasvatīr jīvadhanyāḥ pibantv avasāya padvate rudra mṛḻa || RV_10,169.01

yāḥ sarūpā virūpā ekarūpā yāsām agnir iṣṭyā nāmāni veda |
yā aṅgirasas tapaseha cakrus tābhyaḥ parjanya mahi śarma yaccha || RV_10,169.02

yā deveṣu tanva1m airayanta yāsāṁ somo viśvā rūpāṇi veda |
tā asmabhyam payasā pinvamānāḥ prajāvatīr indra goṣṭhe rirīhi || RV_10,169.03

prajāpatir mahyam etā rarāṇo viśvair devaiḥ pitṛbhiḥ saṁvidānaḥ |
śivāḥ satīr upa no goṣṭham ākas tāsāṁ vayam prajayā saṁ sadema || RV_10,169.04

vibhrāḍ bṛhat pibatu somyam madhv āyur dadhad yajñapatāv avihrutam |
vātajūto yo abhirakṣati tmanā prajāḥ pupoṣa purudhā vi rājati || RV_10,170.01

vibhrāḍ bṛhat subhṛtaṁ vājasātamaṁ dharman divo dharuṇe satyam arpitam |
amitrahā vṛtrahā dasyuhaṁtamaṁ jyotir jajñe asurahā sapatnahā || RV_10,170.02

idaṁ śreṣṭhaṁ jyotiṣāṁ jyotir uttamaṁ viśvajid dhanajid ucyate bṛhat |
viśvabhrāḍ bhrājo mahi sūryo dṛśa uru paprathe saha ojo acyutam || RV_10,170.03

vibhrājañ jyotiṣā sva1r agaccho rocanaṁ divaḥ |
yenemā viśvā bhuvanāny ābhṛtā viśvakarmaṇā viśvadevyāvatā || RV_10,170.04

tvaṁ tyam iṭato ratham indra prāvaḥ sutāvataḥ |
aśṛṇoḥ somino havam || RV_10,171.01

tvam makhasya dodhataḥ śiro 'va tvaco bharaḥ |
agacchaḥ somino gṛham || RV_10,171.02

tvaṁ tyam indra martyam āstrabudhnāya venyam |
muhuḥ śrathnā manasyave || RV_10,171.03

tvaṁ tyam indra sūryam paścā santam puras kṛdhi |
devānāṁ cit tiro vaśam || RV_10,171.04

ā yāhi vanasā saha gāvaḥ sacanta vartaniṁ yad ūdhabhiḥ || RV_10,172.01

ā yāhi vasvyā dhiyā maṁhiṣṭho jārayanmakhaḥ sudānubhiḥ || RV_10,172.02

pitubhṛto na tantum it sudānavaḥ prati dadhmo yajāmasi || RV_10,172.03

uṣā apa svasus tamaḥ saṁ vartayati vartaniṁ sujātatā || RV_10,172.04

ā tvāhārṣam antar edhi dhruvas tiṣṭhāvicācaliḥ |
viśas tvā sarvā vāñchantu mā tvad rāṣṭram adhi bhraśat || RV_10,173.01

ihaivaidhi māpa cyoṣṭhāḥ parvata ivāvicācaliḥ |
indra iveha dhruvas tiṣṭheha rāṣṭram u dhāraya || RV_10,173.02

imam indro adīdharad dhruvaṁ dhruveṇa haviṣā |
tasmai somo adhi bravat tasmā u brahmaṇas patiḥ || RV_10,173.03

dhruvā dyaur dhruvā pṛthivī dhruvāsaḥ parvatā ime |
dhruvaṁ viśvam idaṁ jagad dhruvo rājā viśām ayam || RV_10,173.04

dhruvaṁ te rājā varuṇo dhruvaṁ devo bṛhaspatiḥ |
dhruvaṁ ta indraś cāgniś ca rāṣṭraṁ dhārayatāṁ dhruvam || RV_10,173.05

dhruvaṁ dhruveṇa haviṣābhi somam mṛśāmasi |
atho ta indraḥ kevalīr viśo balihṛtas karat || RV_10,173.06

abhīvartena haviṣā yenendro abhivāvṛte |
tenāsmān brahmaṇas pate 'bhi rāṣṭrāya vartaya || RV_10,174.01

abhivṛtya sapatnān abhi yā no arātayaḥ |
abhi pṛtanyantaṁ tiṣṭhābhi yo na irasyati || RV_10,174.02

abhi tvā devaḥ savitābhi somo avīvṛtat |
abhi tvā viśvā bhūtāny abhīvarto yathāsasi || RV_10,174.03

yenendro haviṣā kṛtvy abhavad dyumny uttamaḥ |
idaṁ tad akri devā asapatnaḥ kilābhuvam || RV_10,174.04

asapatnaḥ sapatnahābhirāṣṭro viṣāsahiḥ |
yathāham eṣām bhūtānāṁ virājāni janasya ca || RV_10,174.05

pra vo grāvāṇaḥ savitā devaḥ suvatu dharmaṇā |
dhūrṣu yujyadhvaṁ sunuta || RV_10,175.01

grāvāṇo apa ducchunām apa sedhata durmatim |
usrāḥ kartana bheṣajam || RV_10,175.02

grāvāṇa upareṣv ā mahīyante sajoṣasaḥ |
vṛṣṇe dadhato vṛṣṇyam || RV_10,175.03

grāvāṇaḥ savitā nu vo devaḥ suvatu dharmaṇā |
yajamānāya sunvate || RV_10,175.04

pra sūnava ṛbhūṇām bṛhan navanta vṛjanā |
kṣāmā ye viśvadhāyaso 'śnan dhenuṁ na mātaram || RV_10,176.01

pra devaṁ devyā dhiyā bharatā jātavedasam |
havyā no vakṣad ānuṣak || RV_10,176.02

ayam u ṣya pra devayur hotā yajñāya nīyate |
ratho na yor abhīvṛto ghṛṇīvāñ cetati tmanā || RV_10,176.03

ayam agnir uruṣyaty amṛtād iva janmanaḥ |
sahasaś cit sahīyān devo jīvātave kṛtaḥ || RV_10,176.04

pataṁgam aktam asurasya māyayā hṛdā paśyanti manasā vipaścitaḥ |
samudre antaḥ kavayo vi cakṣate marīcīnām padam icchanti vedhasaḥ || RV_10,177.01

pataṁgo vācam manasā bibharti tāṁ gandharvo 'vadad garbhe antaḥ |
tāṁ dyotamānāṁ svaryam manīṣām ṛtasya pade kavayo ni pānti || RV_10,177.02

apaśyaṁ gopām anipadyamānam ā ca parā ca pathibhiś carantam |
sa sadhrīcīḥ sa viṣūcīr vasāna ā varīvarti bhuvaneṣv antaḥ || RV_10,177.03

tyam ū ṣu vājinaṁ devajūtaṁ sahāvānaṁ tarutāraṁ rathānām |
ariṣṭanemim pṛtanājam āśuṁ svastaye tārkṣyam ihā huvema || RV_10,178.01

indrasyeva rātim ājohuvānāḥ svastaye nāvam ivā ruhema |
urvī na pṛthvī bahule gabhīre mā vām etau mā paretau riṣāma || RV_10,178.02

sadyaś cid yaḥ śavasā pañca kṛṣṭīḥ sūrya iva jyotiṣāpas tatāna |
sahasrasāḥ śatasā asya raṁhir na smā varante yuvatiṁ na śaryām || RV_10,178.03

ut tiṣṭhatāva paśyatendrasya bhāgam ṛtviyam |
yadi śrāto juhotana yady aśrāto mamattana || RV_10,179.01

śrātaṁ havir o ṣv indra pra yāhi jagāma sūro adhvano vimadhyam |
pari tvāsate nidhibhiḥ sakhāyaḥ kulapā na vrājapatiṁ carantam || RV_10,179.02

śrātam manya ūdhani śrātam agnau suśrātam manye tad ṛtaṁ navīyaḥ |
mādhyaṁdinasya savanasya dadhnaḥ pibendra vajrin purukṛj juṣāṇaḥ || RV_10,179.03

pra sasāhiṣe puruhūta śatrūñ jyeṣṭhas te śuṣma iha rātir astu |
indrā bhara dakṣiṇenā vasūni patiḥ sindhūnām asi revatīnām || RV_10,180.01

mṛgo na bhīmaḥ kucaro giriṣṭhāḥ parāvata ā jaganthā parasyāḥ |
sṛkaṁ saṁśāya pavim indra tigmaṁ vi śatrūn tāḻhi vi mṛdho nudasva || RV_10,180.02

indra kṣatram abhi vāmam ojo 'jāyathā vṛṣabha carṣaṇīnām |
apānudo janam amitrayantam uruṁ devebhyo akṛṇor u lokam || RV_10,180.03

prathaś ca yasya saprathaś ca nāmānuṣṭubhasya haviṣo havir yat |
dhātur dyutānāt savituś ca viṣṇo rathaṁtaram ā jabhārā vasiṣṭhaḥ || RV_10,181.01

avindan te atihitaṁ yad āsīd yajñasya dhāma paramaṁ guhā yat |
dhātur dyutānāt savituś ca viṣṇor bharadvājo bṛhad ā cakre agneḥ || RV_10,181.02

te 'vindan manasā dīdhyānā yajuḥ ṣkannam prathamaṁ devayānam |
dhātur dyutānāt savituś ca viṣṇor ā sūryād abharan gharmam ete || RV_10,181.03

bṛhaspatir nayatu durgahā tiraḥ punar neṣad aghaśaṁsāya manma |
kṣipad aśastim apa durmatiṁ hann athā karad yajamānāya śaṁ yoḥ || RV_10,182.01

narāśaṁso no 'vatu prayāje śaṁ no astv anuyājo haveṣu |
kṣipad aśastim apa durmatiṁ hann athā karad yajamānāya śaṁ yoḥ || RV_10,182.02

tapurmūrdhā tapatu rakṣaso ye brahmadviṣaḥ śarave hantavā u |
kṣipad aśastim apa durmatiṁ hann athā karad yajamānāya śaṁ yoḥ || RV_10,182.03

apaśyaṁ tvā manasā cekitānaṁ tapaso jātaṁ tapaso vibhūtam |
iha prajām iha rayiṁ rarāṇaḥ pra jāyasva prajayā putrakāma || RV_10,183.01

apaśyaṁ tvā manasā dīdhyānāṁ svāyāṁ tanū ṛtvye nādhamānām |
upa mām uccā yuvatir babhūyāḥ pra jāyasva prajayā putrakāme || RV_10,183.02

ahaṁ garbham adadhām oṣadhīṣv ahaṁ viśveṣu bhuvaneṣv antaḥ |
aham prajā ajanayam pṛthivyām ahaṁ janibhyo aparīṣu putrān || RV_10,183.03

viṣṇur yoniṁ kalpayatu tvaṣṭā rūpāṇi piṁśatu |
ā siñcatu prajāpatir dhātā garbhaṁ dadhātu te || RV_10,184.01

garbhaṁ dhehi sinīvāli garbhaṁ dhehi sarasvati |
garbhaṁ te aśvinau devāv ā dhattām puṣkarasrajā || RV_10,184.02

hiraṇyayī araṇī yaṁ nirmanthato aśvinā |
taṁ te garbhaṁ havāmahe daśame māsi sūtave || RV_10,184.03

mahi trīṇām avo 'stu dyukṣam mitrasyāryamṇaḥ |
durādharṣaṁ varuṇasya || RV_10,185.01

nahi teṣām amā cana nādhvasu vāraṇeṣu |
īśe ripur aghaśaṁsaḥ || RV_10,185.02

yasmai putrāso aditeḥ pra jīvase martyāya |
jyotir yacchanty ajasram || RV_10,185.03

vāta ā vātu bheṣajaṁ śambhu mayobhu no hṛde |
pra ṇa āyūṁṣi tāriṣat || RV_10,186.01

uta vāta pitāsi na uta bhrātota naḥ sakhā |
sa no jīvātave kṛdhi || RV_10,186.02

yad ado vāta te gṛhe3 'mṛtasya nidhir hitaḥ |
tato no dehi jīvase || RV_10,186.03

prāgnaye vācam īraya vṛṣabhāya kṣitīnām |
sa naḥ parṣad ati dviṣaḥ || RV_10,187.01

yaḥ parasyāḥ parāvatas tiro dhanvātirocate |
sa naḥ parṣad ati dviṣaḥ || RV_10,187.02

yo rakṣāṁsi nijūrvati vṛṣā śukreṇa śociṣā |
sa naḥ parṣad ati dviṣaḥ || RV_10,187.03

yo viśvābhi vipaśyati bhuvanā saṁ ca paśyati |
sa naḥ parṣad ati dviṣaḥ || RV_10,187.04

yo asya pāre rajasaḥ śukro agnir ajāyata |
sa naḥ parṣad ati dviṣaḥ || RV_10,187.05

pra nūnaṁ jātavedasam aśvaṁ hinota vājinam |
idaṁ no barhir āsade || RV_10,188.01

asya pra jātavedaso vipravīrasya mīḻhuṣaḥ |
mahīm iyarmi suṣṭutim || RV_10,188.02

yā ruco jātavedaso devatrā havyavāhanīḥ |
tābhir no yajñam invatu || RV_10,188.03

āyaṁ gauḥ pṛśnir akramīd asadan mātaram puraḥ |
pitaraṁ ca prayan svaḥ || RV_10,189.01

antaś carati rocanāsya prāṇād apānatī |
vy akhyan mahiṣo divam || RV_10,189.02

triṁśad dhāma vi rājati vāk pataṁgāya dhīyate |
prati vastor aha dyubhiḥ || RV_10,189.03

ṛtaṁ ca satyaṁ cābhīddhāt tapaso 'dhy ajāyata |
tato rātry ajāyata tataḥ samudro arṇavaḥ || RV_10,190.01

samudrād arṇavād adhi saṁvatsaro ajāyata |
ahorātrāṇi vidadhad viśvasya miṣato vaśī || RV_10,190.02

sūryācandramasau dhātā yathāpūrvam akalpayat |
divaṁ ca pṛthivīṁ cāntarikṣam atho svaḥ || RV_10,190.03

saṁ-sam id yuvase vṛṣann agne viśvāny arya ā |
iḻas pade sam idhyase sa no vasūny ā bhara || RV_10,191.01

saṁ gacchadhvaṁ saṁ vadadhvaṁ saṁ vo manāṁsi jānatām |
devā bhāgaṁ yathā pūrve saṁjānānā upāsate || RV_10,191.02

samāno mantraḥ samitiḥ samānī samānam manaḥ saha cittam eṣām |
samānam mantram abhi mantraye vaḥ samānena vo haviṣā juhomi || RV_10,191.03

samānī va ākūtiḥ samānā hṛdayāni vaḥ |
samānam astu vo mano yathā vaḥ susahāsati || RV_10,191.04
— Ṛgveda-Saṃhitā (Academic edition — see source file header)

